
Nota autorului 


În război, limbajul propriu-zis devine adesea o armă, 
ceea ce cu siguranţă a fost adevărat în teatrul de operaţiuni 
din Orientul Mijlociu în Primul Război Mondial. Bunăoară, 
deşi aveau tendinţa de a folosi „Imperiul Otoman” şi 
„Turcia” drept termeni interschimbabili, statele Antantei au 
manifestat o preferinţă accentuată pentru cea de-a doua 
denumire pe măsură ce războiul a continuat, fără doar şi 
poate pentru a întări ideea că locuitorii neturci din Imperiul 
Otoman erau cumva „populaţii captive”, care aveau nevoie 
să fie eliberate. In mod similar, deşi diverse documente ale 
Aliaților, datând din faza timpurie a războiului, mentionau 
adesea că Palestina şi Libanul erau provincii ale Siriei 
otomane, această precizare a început să dispară pe măsură 
ce britanicii şi francezii făceau planuri pentru a confisca 
acele teritorii în perioada postbelică. La un nivel mai subtil, 
toate puterile occidentale, inclusiv Germania - principalul 
aliat al Imperiului Otoman/al Turciei în război -, au 
continuat să se refere la oraşul „Constantinopol” (numele 
acestuia în timpul Imperiului Bizantin cucerit de otomanii 
musulmani în 1453), şi nu la „Istanbul”, cum era preferința 
pe plan local. 

După cum subliniază în mod just numeroşi istorici ai 
Orientului Mijlociu, utilizarea acestor termeni preferaţi de 
Occident - Turcia, şi nu Imperiul Otoman, Constantinopol în 
loc de Istanbul - denotă o perspectivă eurocentristă care, în 
forma ei cea mai nocivă, urmăreşte să valideze o viziune 
europeană (a se citi imperialistă) asupra istoriei. 

Acest lucru creează o dilemă pentru istoricii care se 
concentrează asupra rolului Occidentului în acel teatru de 
război - aşa cum fac eu în această carte -, întrucât 
cercetările lor, în cea mai mare parte, vor decurge fireşte 
din surse occidentale. Intr-o astfel de situaţie, ar însemna 
ca un scriitor să trebuiască să aleagă între claritate şi 
susceptibilitate politică; întrucât consider că pentru multi 
cititori ar fi confuz dacă, de pildă, m-aş referi consecvent la 
„Istanbul”, când practic toate materialele citate se referă la 
„Constantinopol”, eu am optat pentru claritate. 


Totuşi, adoptarea acestei decizii mi-a fost înlesnită şi 
de faptul că, la vremea respectivă, aceste distincţii 
lingvistice nu erau nicidecum atât de clare pe cât susţin 
unii istorici contemporani ai Orientului Mijlociu. Chiar şi 
conducerea Imperiului Otoman/a Turciei, din timpul 
războiului, se referea frecvent la oraşul „Constantinopo!” şi, 
de asemenea, avea tendinţa de a folosi în mod sinonimic 
cuvintele „otoman” şi „turc” (a se vedea epigraful din 
Djemal Paşa, în Capitolul 1). A zăbovi prea mult asupra 
acestor aspecte nu poate decât să dea naştere altor 
complicaţii. Aşa cum istoricul otoman Mustafa Aksakal nu 
pregetă să admită in The Ottoman Road to War (Calea 
otomană spre război), „pare anacronic să vorbim despre un 
«guvern otoman» şi un «cabinet otoman» în 1914, când 
jucătorii majori repudiaseră explicit «otomanismul» şi erau 
hotărâți să făurească o guvernare a turcilor şi pentru 
turci...” (pp. x-xi). 

Pe scurt, asemenea actorilor principali din aceasta 
carte, am folosit „Imperiul Otoman” şi „Turcia” cumva 
interschimbabil, ghidat în special de ceea ce sună corect 
într-un anumit context, în timp ce pentru simplitate mă 
refer exclusiv la ,,Constantinopol”. 

Trecând la o altă chestiune legată de limbă, numele 
arabe pot fi transliterate într-o mare varietate de moduri. În 
scopul consecventei, am adoptat ortografierile care apar 
cel mai des în materialele citate şi am standardizat acele 
ortografieri în cadrul materialelor citate. În majoritatea 
cazurilor, acest lucru este în conformitate cu pronunția 
arabei egiptene. Bunaoara, un om numit Mohammed al- 
Faroki, al cărui nume de familie a apărut în diferite 
documente ale timpului deopotrivă ca Farugi, Farogi, 
Farookee, Faroukhi etc., va apărea ca Faroki peste tot. Cel 
mai relevant exemplu în acest sens este cel al principalului 
aliat arab al lui T. E. Lawrence, Faysal ibn Hussein, de 
obicei menţionat ca Feisal de către Lawrence, dar ca Faisal 
de către cei mai mulţi autori, inclusiv istorici. Pentru a evita 
orice confuzie, am unificat toate ortografierile:. 

În sfârşit, două versiuni ale cărţii Seven Pillars of 
Wisdom (Cei şapte stâlpi ai înțelepciunii) au fost publicate 
în timpul vieţii lui T. E. Lawrence. Prima, o ediţie tipărită 


manual în doar opt exemplare, a fost publicată în 1922 şi 
este cunoscută sub denumirea de „Textul Oxford”, în timp 
ce o ediţie revizuită, într-un tiraj de aproximativ două sute 
de exemplare, a fost publicată în 1926, aceasta fiind 
îndeobşte şi ediţia care se citeşte astăzi. Întrucât Lawrence 
a explicat limpede că, pentru el, Textul Oxford era o ciornă 
brută, am citat aproape în exclusivitate din versiunea 
publicată în 1926. În puţinele cazuri în care am citat din 
Textul Oxford, nota de la sfârşitul cărţii, aferentă citatului, 
indică „(Oxford)”. 


1 În ediţia în limba engleză Faisal, dar Faysal în textul traducerii în limba 
română a cărţii. In titlurile lucrărilor menţionate in Note şi în 
Bibliografie, s-a păstrat ortografierea aleasă de autor. (N. red.) 


Introducere 


În dimineaţa de 30 octombrie 1918, colonelul Thomas 
Edward Lawrence? a fost convocat la Palatul Buckingham. 
Regele solicitase prezenţa lui. 

Starea de spirit colectivă din Londra în acea zi era 
euforică. In ultimii patru ani şi trei luni, Marea Britanie şi o 
bună parte din restul lumii fuseseră devorate de cel mai 
sângeros conflict consemnat de istorie, în care îşi 
pierduseră viaţa aproximativ şaisprezece milioane de 
oameni, pe cuprinsul a trei continente. Acum, cu o viteză 
greu de imaginat în urmă cu doar câteva săptămâni, totul 
se apropia de sfârşit. In aceeaşi zi, unul dintre cei trei 
duşmani principali ai Marii Britanii, Imperiul Otoman, 
accepta condiţiile de pace, iar ceilalţi doi, Germania şi 
Austro-Ungaria, aveau să urmeze aceeaşi cale în scurt 
timp. Contribuţia colonelului Lawrence la acel efort de 
război fusese în teatrul de operaţiuni din Orientul Mijlociu, 
iar acum era luat prin surprindere şi el de această încheiere 
rapidă. La începutul acelei luni, se aflase încă pe câmpul de 
luptă, participând la cucerirea Damascului, un eveniment 
care vestea colapsul armatei otomane. Intors în Anglia de 
nici o săptămână, Lawrence se consulta deja cu demnitarii 
şi generalii britanici însărcinaţi cu trasarea graniţelor 
postbelice ale Orientului Mijlociu, un demers cândva 
fantezist, dar care devenise acum de-a dreptul urgent. 
Lawrence avea impresia, probabil, că rostul audienței lui la 
regele George al V-lea, în acea dimineaţă, era de a discuta 
despre aceste deliberări în curs de desfăşurare. 

Dar se înşela. Odată ajuns la palat, colonelul de treizeci 
de ani a fost condus într-o sală de bal unde, flancati de şase 
demnitari şi o coterie de curteni în costume de gală, regele 
şi regina şi-au făcut intrarea curând. Un taburet tapitat 
fusese plasat exact în faţa podiumului înălţat al regelui, în 
timp ce, imediat în dreapta monarhului, şambelanul curţii 
tinea o pernă de catifea, pe care erau etalate diverse 
medalii. După prezentările protocolare, George al V-lea l-a 
fixat pe oaspetele său cu un zâmbet: „Am câteva daruri 
pentru dumneata.”: 


Fiind un bun cunoscător al istoriei britanice, colonelul 
Lawrence ştia exact ce urma să se petreacă. Piedestalul 
simbolic era un scăunel de învestitură, pe care el trebuia să 
îngenuncheze, în timp ce regele îndeplinea complicata 
ceremonie străveche - conferirea unei eşarfe şi a medaliilor 
de pe pernă, ritualul atingerii cu sabia şi intonarea unui 
jurământ -, prin care el avea să devină Cavaler Comandor 
al Ordinului Imperiului Britanic. 

Era un moment la care T. E. Lawrence visase de multă 
vreme. In copilărie, fusese obsedat de istoria medievală şi 
de legendele de la curtea regelui Arthur, iar cea mai mare 
ambiţie a lui, scria el cândva, era să fie ridicat la rangul de 
cavaler până la vârsta de treizeci de ani. În acea 
dimineaţă, nazuintele lui din adolescenţă urmau să se 
împlinească. 

Două detalii completau onoarea care i se făcea. Pe 
parcursul ultimilor patru ani, regele George oferise atât de 
multe cuvinte elogioase şi decoraţii soldaţilor naţiunii sale, 
încât chiar şi acordarea titlului de cavaler se desfăşura 
îndeobşte în grupuri mari; în toamna anului 1918, un ritual 
solemn de învestitură privată, cum i se pregătise lui 
Lawrence, era un eveniment întru totul inedit. Neobişnuită, 
de asemenea, era şi prezenţa reginei Mary. În mod normal, 
regina se eschiva de la asemenea ceremonii, însă de data 
aceasta fusese atât de impresionată de relatările faptelor 
eroice ale lui T. E. Lawrence din timpul războiului, încât 
hotărâse să facă o excepţie în cazul lui. 

Numai că Lawrence nu a îngenuncheat. În schimb, 
exact când ceremonia a început să se desfăşoare, l-a 
informat calm pe rege că el refuza onoarea. 

A urmat un moment de confuzie. În toată istoria de 
nouă sute de ani a monarhiei, refuzarea titlului de cavaler 
constituia un eveniment atât de extraordinar, încât nu 
exista niciun protocol pentru comportamentul de rigoare. În 
cele din urmă, regele George a pus înapoi pe perna 
şambelanului medalia pe care o tinuse stânjenit în mana, 
iar sub privirile amenințătoare şi furioase ale reginei Mary, 
colonelul Lawrence s-a întors cu spatele şi a plecat. 


Astăzi, după peste şapte decenii de la moartea lui şi la 
aproape un secol de la faptele de vitejie care l-au făcut 
celebru, Thomas Edward Lawrence - „Lawrence al Arabiei”, 
cum este mai bine cunoscut - rămâne una dintre figurile 
cele mai enigmatice şi controversate ale secolului al XX-lea. 
In ciuda zecilor de biografii, a nenumăratelor studii erudite 
şi a cel puţin trei filme, dintre care unul considerat o 
capodoperă, istoricii nu au izbutit niciodată să cadă de 
acord asupra personalităţii acestui tânăr sfios, şcolit la 
Oxford, care a pornit la luptă în fruntea unei armate arabe 
şi a schimbat istoria. 

Unul dintre motivele divergenţelor legate de memoria 
lui are legătură cu teritoriul pe care el l-a traversat. 
Lawrence a fost atât martor ocular, cât şi participant la 
câteva dintre cele mai însemnate evenimente care au 
condus la crearea Orientului Mijlociu modern, or acest colţ 
de pământ este locul unde până şi cea mai simplă afirmaţie 
este disecată, analizată cuvânt cu cuvânt şi contestată. In 
nesfarsitele dispute privind rădăcinile numeroaselor 
frictiuni din această regiune, Lawrence a fost, pe rând, 
ridicat în slăvi şi pus la stâlpul infamiei, sanctificat, 
demonizat, chiar şi redus la o notă de subsol, după cum o 
cer telurile politice. 

Apoi, era insusi caracterul lui Lawrence. Fiind din fire 
un om prin excelenta interiorizat si ascuns, tinea parca 
dinadins să îi contrarieze pe toţi cei care ar fi încercat să-l 
cunoască. Un conducător înnăscut sau un şarlatan? Un om 
neînfricat sau un laş, atât pe plan moral, cât şi fizic? Cu 
mult înaintea tuturor biografilor săi, Lawrence însuşi a fost 
cel care şi-a atribuit aceste trăsături contradictorii, dar şi 
multe altele. Acestor caracteristici li se adaugă o anumită 
maliţiozitate, plăcerea povestitorului de a-i ridiculiza pe cei 
care credeau în „fapte” şi insistau asupra lor. Episodul de la 
Palatul Buckingham este un caz edificator. In anii care au 
urmat, Lawrence a oferit câteva relatări despre ceea ce se 
petrecuse în sala de bal, fiecare variantă diferind uşor de 
celelalte şi diferind chiar mai mult de amintirile unor 
martori oculari. Înaintea multora, Lawrence părea să fi 
adoptat concepţia modernă, potrivit căreia istoria este 


maleabilă, iar adevărul reprezintă ceea ce oamenii sunt 
dispuşi să creadă. 

Printre autorii care s-au ocupat de Lawrence, aceste 
contradicții au condus, adesea, la invocarea unor amănunte 
nesemnificative, ajungându-se la dispute absconse între cei 
care urmăreau să-i întineze reputaţia şi cei care căutau să o 
apere. A reuşit Lawrence într-adevăr să străbată la un 
moment dat deşertul în patruzeci şi nouă de ore, cum 
pretindea el, sau e posibil ca traversarea să fi durat cu o zi 
în plus? A avut Lawrence un rol atât de decisiv în „bătălia 
XxX”, sau meritele le aparţin mai degrabă cutărui ofiţer 
britanic sau cutărei căpetenii arabe? Ceva mai puţin 
plicticoşi sunt polemiştii care vor să-l eticheteze în scopuri 
ideologice. Lawrence, marele apărător al poporului evreu 
sau antisemitul turbat? Progresistul luminat militând pentru 
independenţa arabilor sau criptoimperialistul? Lawrence a 
lăsat în urmă un volum de scrieri atât de amplu, iar 
concepţiile i s-au schimbat atât de dramatic pe parcursul 
vieţii, încât este posibil, cu discernământ şi atenţie, atât să 
confirmăm, cât şi să respingem aproape fiecare laudă şi 
acuzaţie care i s-au adus. 

Dincolo de latura lor plictisitoare, aceste dispute 
prezintă păcatul capital de a lăsa în umbră cea mai 
fascinantă enigmă a poveştii lui Lawrence: Cum a făcut el 
toate astea? Cum a putut un arheolog atât de timid, şcolit 
la Oxford, dar fără măcar o zi de instrucţie militară, să 
devină comandantul de război al unei armate revoluţionare 
străine, strategul politic magistral, care a prezis atât de 
multe dintre calamitatile ce aveau să urmeze în Orientul 
Mijlociu? 

Răspunsul scurt ar putea părea cumva dezamăgitor: 
Lawrence a avut capacitatea de a deveni „Lawrence al 
Arabiei”, fiindcă nimeni nu dădea prea multă atenţie 
lucrurilor de acolo în acea perioadă. 

În mijlocul vastului măcel care avea loc pe tot cuprinsul 
Europei în Primul Război Mondial, teatrul de operaţiuni din 
Orientul Mijlociu avea o importanţă absolut secundară. lar 
în cadrul acelui teatru, Revolta Arabă căreia Lawrence i s-a 
afiliat era, pentru a folosi propriile lui cuvinte, „o 
reprezentaţie minoră a unui spectacol minor”. Luând drept 


repere vieţile omeneşti, fondurile băneşti şi materialele de 
război cheltuite, dar şi miile de ore consumate în consultări 
greoaie între generali, monarhi şi  prim-miniştrii, 
conspiratorii imperiali ai Europei erau infinit mai preocupaţi 
de situaţia viitoare a Belgiei, de exemplu, decât de ceea ce 
s-ar fi putut întâmpla în regiunile îndepărtate şi sărăcite din 
Orientul Mijlociu. Prin urmare, în viziunea tacticienilor 
militari britanici, dacă un tânăr ofiţer de armată, lăsat în 
mare parte de capul lui, reuşea să organizeze suficient de 
bine triburile arabe nedisciplinate, încât acestea să poată 
să îşi hartuiasca inamicul turc, cu atât mai bine pentru toţi. 
Desigur, avea să treacă foarte mult timp până ce atât 
Revolta Arabă, cât şi Orientul Mijlociu aveau să devină cu 
mult mai importante decât restul lumii, dar aceasta era o 
posibilitate nicidecum avută în vedere - de fapt, nici n-ar fi 
putut să fie imaginată - la vremea respectivă. 

Dar nici aşa nu avem încă întreaga poveste. Şi asta din 
cauză că desconsiderarea pe care strategii militari britanici 
o manifestau faţă de evenimentele din Orientul Mijlociu se 
reflecta şi în rândul celorlalte mari puteri beligerante. În 
consecinţă, aceste puteri statale şi-au limitat, de 
asemenea, eforturile lor militare în regiune la ceea ce le 
prisosea de pe câmpurile de luptă mai importante de 
altundeva, lăsând sarcina de culegere a informaţiilor, de 
instigare la rebeliune şi de formare a alianțelor, pe seama 
unor oameni cu biografii la fel de modeste şi improbabile, 
cum era cazul lui Lawrence. 

Asemenea lui Lawrence, şi ceilalţi competitori trimişi 
pe teren erau în general tineri, complet nepregatiti pentru 
misiunile care li se incredintau şi în mare măsură 
nesupravegheati. Si, la fel ca în cazul mult mai celebrului 
lor omolog britanic, pentru a profita de extraordinara lor 
libertate de acţiune, aceşti oameni au valorificat o 
combinaţie foarte specială de trăsături personale - 
inteligenţă, bravură, un talent pentru duplicitate - atât 
pentru a-şi făuri propriul destin, cât şi pentru a schimba 
cursul istoriei. 

Printre ei se afla un aristocrat american scăpătat, la 
vreo douăzeci şi ceva de ani, care, fiind singurul agent de 
informaţii american din Orientul Mijlociu în timpul Primului 


Război Mondial, va influenţa puternic politica postbelică a 
naţiunii sale în regiune, continuând să rămână însă pe 
statul de plată al firmei Standard Oil din New York. Mai era 
acolo şi tânărul intelectual german care, adoptând 
camuflajul veşmintelor arăbeşti, va încerca să instige la un 
jihad islamic contra puterilor coloniale apusene şi care îşi 
va propulsa ideile „războiului prin revoluţie” până în era 
nazistă. Împreună cu ei, era un om de ştiinţă evreu care, 
sub acoperirea de a lucra pentru guvernul otoman, va 
înfiinţa o reţea complexă de spionaj antiotoman şi va juca 
un rol crucial în crearea unei patrii a evreilor în Palestina. 

Chiar dacă astăzi uitarea i-a învăluit aproape complet, 
oamenii aceştia au mai avut ceva în comun cu omologul lor 
britanic. Asemenea lui Lawrence, nu ei au fost generalii de 
rang înalt care au plănuit în detaliu campaniile pe fronturile 
de luptă din Orientul Mijlociu, şi nici demnitarii versati care 
au tras linii pe hărţi după încheierea războiului. În schimb, 
rolurile lor au fost, poate, mai profunde chiar: ei au fost cei 
care au creat pe teren condiţiile necesare înfăptuirii acelor 
campanii militare, cei care au făcut posibile acele politici şi 
hotare postbelice. Istoria este întotdeauna un efort realizat 
prin colaborare, iar în cazul Primului Război Mondial un 
efort care a implicat efectiv milioane de jucători, dar într-o 
măsură surprinzător de mare, partida complexă şi 
subterană pe care au jucat-o aceşti patru bărbaţi, lealitatile 
lor ascunse şi duelurile lor personale au contribuit la 
crearea Orientului Mijlociu modern şi, printr-o inevitabilă 
extensiune, a lumii în care trăim astăzi. 

Însă în cazul acestei mici galaxii de personalităţi, există 
cel puţin două motive decisive pentru care T. E. Lawrence şi 
povestea lui trebuie să reprezinte punctul ei central. 

Orientul Mijlociu modern a fost creat în mare parte de 
către britanici. Ei au fost cei care au suportat efortul de 
război al Aliaților în regiune în timpul Primului Război 
Mondial şi cei care, la încheierea lui, au modelat cu 
precădere procesul de pace. Era o pace prevestită de 
porecla dată regiunii de către conducătorii cupizi ai Aliatior 
în timpul războiului: „Marea Pradă”. Fiind unul dintre cei 
mai influenţi şi cei mai importanţi agenţi ai britanicilor în 


acea zonă geografică, Lawrence a fost legat profund de 
toate lucrurile, bune şi rele, ce aveau să vină. 

În al doilea rând, şi aşa cum atestă episodul de la 
Palatul Buckingham, această experienţă de viaţă l-a 
schimbat complet, făcându-l de nerecunoscut în anumite 
privinţe, chiar şi pentru el însuşi. Victoria implică o povară 
morală pe care cei învinşi nu au cum s-o cunoască 
vreodată, iar ca artizan al unor evenimente capitale, 
Lawrence avea să rămână marcat obsedant de ceea ce 
văzuse şi ceea ce făcuse în timpul Marii Prăzi. 


Gradul militar oficial al lui Lawrence în acel moment era, de fapt, de 
locotenent-colonel, însă în urmă cu câteva săptămâni i se dăduse 
temporar statutul de colonel plin, pentru a-i înlesni întoarcerea rapidă 
în Marea Britanie. Drept urmare, începând din octombrie 1918, a 
apărut frecvent în corespondenţa oficială drept „colonelul Lawrence”. 

> Lawrence către Liddell Hart, însemnări despre întrevederea din 29 
iulie 1933, p. 2; UT Fişier 1, Dosar 1. 

* Lawrence, Seven Pillars, p. 562. 

> Lord Stamfordham, secretarul personal al regelui, către Lawrence 
(Shaw), 1 şi 17 ianuarie 1928: A. W. Lawrence, Letters to T. E. 
Lawrence, pp. 184-86. A se vedea, de asemenea, Graves, Lawrence 
and the Arabs, pp. 392-93, şi Churchill în A. W. Lawrence, T. E. 
Lawrence by his Friends (1937), 193-94. 

s Lawrence, Seven Pillars, p. 274. 


PARTEA ÎNTÂI 


1 
Playboy în Ţara Sfântă 


Consider că această noua criză care s-a 
ivit este o binecuvântare. Cred că datoria 
supremă a turcilor este să trăiască 
precum o națiune onorabilă, sau altminteri 
să iasă de pe scena istoriei în mod 
glorios. 


Djemal Paşa, guvernator al Siriei, despre 
intrarea Turciei în Primul Război Mondial, 2 
noiembrie 1914 


Furtuna a început ca o perturbatie atmosferică uşoară, un 
fenomen destul de obişnuit pentru acea perioadă a anului. 
Timp de câteva zile la începutul lunii ianuarie 1914, o briză 
uscată şi fierbinte suflase dinspre deşertul Sahara, trecând 
peste apele răcite de iarnă ale Mediteranei răsăritene. In 
dimineaţa zilei de 9 ianuarie, această convergenţă dăduse 
naştere deja unui puternic vânt sud-vestic, care a crescut în 
intensitate când a atins uscatul, în sudul Palestinei. Când a 
început să se apropie de Beersheba, un sătuc de la 
marginea pustiului Sin, la vreo patruzeci de kilometri de 
coastă, acest vânt ameninţa să declanşeze o khamsin sau 
furtună de nisip. 

Pentru cineva neexperimentat, a fi surprins în plin 
deşert de o asemenea khamsin poate constitui o încercare 
primejdioasă. Deşi prezintă câteva dintre caracteristicile 
proprii unei vijelii cu ploaie şi tunete - aceeaşi scădere 
prealabilă a presiunii în barometru, acelaşi preludiu cu vânt 
în rafale -, faptul că de sus cade nisip, şi nu apă, face ca 
vizibilitatea să scadă rapid până la sub un metru chiar, iar 
nisipul abraziv, zgâriind pielea corpului, acoperind cu praf 
nasul şi gura, adunându-se în fiecare crăpătură a hainelor, 
poate induce o senzaţie de sufocare. Pradă acestei obsesii, 
mintea poate cu uşurinţă să se agate de cea mai proastă 
idee - aceea de a continua călătoria, de a încerca să 


răzbească prin furtună, pentru a ieşi la liman. Oamenii 
îndeobşte se rătăcesc şi mor, când acţionează manati de 
acest impuls. 

Dar cei trei tineri britanici aşteptând în Beersheba în 
acea după-amiază nu erau neexperimentați. Zăboviseră 
încă o zi în sat - o aşezare îndepărtată şi izolată, cu vreo 
opt sute de locuitori, cunoscută în special drept o oază de 
adăpare pentru caravanele de cămile aflate în trecere -, în 
aşteptarea sosirii unei expediţii conduse de doi americani. 
Spre asfintit, nu se vedea însă niciun semn al prezenţei 
americanilor, iar ceea ce mai devreme nu păruse mai 
amenintator decât o pâclă cafenie ternă înspre apus se 
preschimbase acum într-un zid de nisip, înalt de vreun 
kilometru şi jumătate, care se apropia vertiginos. La scurt 
timp după lăsarea întunericului, iminenta khamsin s-a 
dezlantuit. 

Pe toată durata acelei nopţi, furtuna a facut ravagii. În 
căsuţa unde se aflau britanicii, nisipul bătea în obloanele 
ferestrelor ca o ploaie vijelioasă, iar cu toate eforturile lor 
de a etanşa construcţia, un strat de praf fin din deşert s-a 
aşternut implacabil peste ei si peste toate lucrurile 
dinăuntru. Până în zori, vântul se mai domolise cumva, 
suficient încât soarele să se ridice aidoma unui palid glob 
argintiu pe cerul de la răsărit. 

Când furtuna de nisip s-a potolit în cele din urmă la 
începutul după-amiezii, sătenii din Beersheba au putut ieşi 
din case şi corturi, începând să se mişte pe-afară. Atunci, 
le-au parvenit şi englezilor nişte informaţii despre soarta 
americanilor. Din câte se părea, surprinşi pe drum de 
furtuna care se apropia, americanii campaseră în seara 
precedentă în deşert, la doar câţiva kilometri la est de 
localitate. Cei trei bărbaţi au încălecat pe cămile şi au 
pornit spre tabăra americanilor. 

Ţinând seama de pustietatea din jur, opulenta pe care 
au găsit-o acolo li s-a părut un spectacol cam bizar. Pe 
lângă cele două căruţe trase de cai, încărcate cu furaje 
pentru turma de animale de povară, mai erau câteva 
vehicule care transportau „mobilierul de campanie” mai 
voluminos. Acum, când furtuna de nisip se oprise, 
ordonantele indigene demontau de zor bivuacul, inclusiv 


cele două corturi în formă de clopot, foarte frumoase şi 
spaţioase - cumpărate negresit de la vreun magazin mai 
scump cu articole de drumeţie, din Londra sau New York -, 
unde stătuseră cei doi tineri americani care conduceau 
expediţia. Aceştia, amândoi de vreo douăzeci şi ceva de 
ani, îmbrăcaţi în costume de teren după moda apuseană şi 
purtând pălării melon, se numeau William Yale şi Rudolf 
McGovern. După cum le-au explicat musafirilor lor britanici, 
cei doi americani se aflau în partea de sud a Palestinei în 
cadrul unei mari excursii prin Ţara Sfântă, o aventură care, 
odată cu dezlantuirea furtunii de nisip, luase o întorsătură 
la care nu se aşteptaseră deloc. 

Ceva, totuşi, la cei doi americani nu părea prea 
plauzibil. Deşi erau bine îmbrăcaţi şi, în mod evident, 
călătoreau în stil mare, uitându-te cu atenţie la ei - 
McGovern scund şi rezervat, Yale pieptos şi cu o faţă 
colturoasa, ca de boxer -, era greu să ti-i imaginezi în 
postura firească de tovarăşi de drum sau în ipostaza de 
pelerini, amatori să vizite locurile biblice. Mai era apoi şi 
comportamentul lor. Ocazia de a te întâlni cu alţi străini în 
acest colţ izolat al Siriei era atât de inedită, încât stimula de 
obicei un fel de camaraderie spontană, numai că la Yale şi 
McGovern nu sesizai nimic de acest fel. Dimpotrivă, 
americanii păreau agitati, chiar tulburati, din cauza 
prezenţei britanicilor, şi se părea ca doar uzantele 
obligatorii ale ospitalităţii în deşert l-au determinat pe Yale 
- în mod limpede, personalitatea dominantă dintre cei doi - 
să-i poftească pe oaspeţi în cortul principal, care servea 
drept sufragerie, şi să îl trimită pe unul dintre aghiotantii lor 
să pregătească ceaiul. 

Dar dacă americanii păreau ciudati, şi William Yale a 
avut exact aceeaşi reacţie în privinţa musafirilor lui englezi. 
Cel mai vârstnic - şi conducătorul grupului, în opinia lui Yale 
- era un bărbat brunet, cu trăsături de şoim, la vreo treizeci 
şi ceva de ani, îmbrăcat într-o uniformă militară britanică 
destul de ponosită. Tovarăşii lui erau în haine civile şi mult 
mai tineri, la vreo douăzeci şi ceva de ani poate, deşi al 
treilea arăta ca un adolescent. Spre marea nedumerire a lui 
Yale, cei doi bărbaţi mai mari ca vârstă au vorbit foarte 
puţin. In schimb, „adolescentul” a fost cel care a condus 


conversaţia în cort si a sporovăit ca o gaita. Foarte firav si 
suplu, avea însă o fata cu trăsături îngroşate, care lui Yale i 
se păreau aproape dezgustătoare, însă cea mai fascinantă 
trăsătură a lui erau ochii; de un albastru-deschis, te 
sfredeleau cu privirea lor intensă. 

Tânărul vizitator a explicat că el şi companionii săi se 
aflau în regiune pentru a efectua o investigaţie arheologică 
a ruinelor din epoca biblică, pentru o organizaţie britanică 
numită Palestine Exploration Fund (Fundaţia pentru 
Explorarea Palestinei - PEF). Apoi, s-a apucat să îşi 
delecteze gazdele americane cu relatări despre propriile lui 
aventuri în Orientul Apropiat, povestind atât de volubil şi 
antrenant, încât lui Yale i-a trebuit ceva timp până să îşi 
dea seama că, de fapt, mascau un fel de interogatoriu. 

„Sporovăiala lui era presărată cu un şuvoi de întrebări 
- în aparenţă întrebări absolut nevinovate - despre noi şi 
planurile noastre. Presupunea că eram turişti călătorind în 
stil mare pentru a vedea celebrele ruine din Sinai şi 
Palestina. Abia după ce musafirii noştri au plecat, ne-am 
dat seama că acest tinerel înflăcărat şi chipurile 
neexperimentat reuşise să stoarcă de la noi toate 
informaţiile.” 

Avea să mai treacă un timp până ca William Yale să 
afle însă că atunci avusese, de fapt, prima lui întâlnire cu 
Thomas Edward Lawrence, care în curând avea să devină 
mai bine cunoscut drept „Lawrence al Arabiei”. Şi, tot aşa, 
avea să mai treacă un timp până să îşi dea seama că 
Lawrence se prefăcuse interesat de călătoria americanilor 
în Ţara Sfântă, doar pentru a jongla cu ei, fiindcă în fond 
ştiuse de la bun început că povestea lor era falsă. 

În realitate, William Yale şi Rudolf McGovern erau 
agenţi ai Standard Oil Company din New York şi se aflau în 
Palestina într-o misiune secretă în căutare de ţiţei. 
Conformându-se ordinelor primite de la sediul central al 
firmei Standard, îşi petrecuseră ultimele trei luni jucând 
rolul unor tineri înstăriți şi fără nici o ocupaţie - „playboy”, 
în jargonul zilei -, porniţi într-un circuit turistic prin Ţara 
Sfântă. Păstrând aparențele acelei poveşti, reuşiseră să se 
strecoare pe furiş pentru a face săpături de-a lungul Mării 


Moarte şi pentru a lua probe geologice în zona colinelor 
joase din ludeea. 

Dar dacă fabulatia cu playboy-i păruse cumva 
verosimilă în prima etapă a hoinărelilor lor - măcar ludeea 
avea ruine şi Marea Moartă se regăsea constant în Biblie -, 
plimbarea lor a devenit cam suspectă atunci când au 
schimbat brusc direcţia, pornind spre îndepărtata localitate 
Beersheba. Era de-a dreptul rizibil, dacă te gândeai la 
destinaţia finală a lui Yale şi McGovern: un masiv de piatră 
pleşuv, ridicându-se singuratic din deşert la vreo patruzeci 
de kilometri la sud-est de Beersheba, cunoscut sub numele 
de Kornub. 

De fapt, nu acea puternică khamsin, ci improbabilitatea 
crescândă a scenariului lor de acoperire îi făcuse pe 
americani să nu intre in Beersheba în seara precedentă. In 
timp ce se apropiau de sat, petroliştii fuseseră avertizaţi de 
prezenţa celor trei britanici. Dornici să evite orice întâlnire 
şi, totodată, întrebările stânjenitoare care ar fi putut 
apărea, optaseră să campeze în deşert, cu intenţia de a se 
strecura în Beersheba în faptul zilei, urmând să îşi adune 
rapid proviziile necesare pentru continuarea călătoriei, iar 
apoi să o şteargă de-acolo fără să fie detectati. Dar acea 
persistentă khamsin, mişcându-se prea încet, pusese capăt 
planului lor iniţial, iar în timp ce aştepta în acea dimineaţă 
ca furtuna să treacă, Yale se temuse că nu avea să fie 
decât o chestiune de timp până ca străinii din Beersheba să 
afle de tabăra lor din deşert şi să îşi facă apariţia - o 
temere confirmată atunci când cei trei bărbaţi au venit 
călări pe cămile. 

Dar ceea ce Yale, de asemenea, nu avea cum să ştie 
era că eforturile lui de disimulare erau absolut inutile şi că 
această întâlnire în deşert, aparent inopinată, nu era 
nicidecum ceea ce păruse a fi. In ziua precedentă, 
Lawrence şi colegii lui din expediţia arheologică primiseră o 
telegramă de la consulatul britanic din lerusalim, prin care 
erau anunţaţi de prezenţa petroliştilor americani în zonă, 
aşa că în mod intenţionat îşi prelungiseră şederea la 
Beersheba, pentru a-i intercepta pe Yale şi McGovern şi a 
afla care erau intenţiile lor. 


Dacă această misiune părea ciudată pentru o echipă 
de cercetări arheologice, povestea era, în realitate, şi mai 
complicată. Chiar dacă, practic vorbind, era adevărat că 
Lawrence şi Leonard Woolley - celălalt civil din cort şi, 
totodată, un reputat arheolog - se aflau în sudul Palestinei 
în căutare de ruine biblice, acest proiect nu era decât un 
paravan pentru un ţel cu mult mai subtil, o complicată 
operaţiune sub acoperire condusă de armata britanică. 
Autorităţile otomane erau la curent, desigur, cu cercetările 
Fundaţiei pentru Explorarea Palestinei în pustiul Sin, din 
moment ce dăduseră aprobarea pentru acea acţiune, dar, 
în rest, nu ştiau nimic despre cele cinci echipe topografice 
militare britanice, operând sub stindardul PEF, care exact în 
acel moment erau risipite prin deşert, cartografiind discret 
frontiera sud-vestică a Imperiului Otoman. Cel care 
supraveghea această operaţiune sub acoperire era cel de-al 
treilea vizitator, îmbrăcat în uniformă, venit în tabăra 
americanilor, căpitanul Stewart Francis Newcombe de la 
trupele de geniu Royal Engineers. 

Ceea ce avusese loc atunci, lângă Beersheba, a fost un 
fel de cacealma complexă, în care o parte scotocise după 
adevăr în spatele ficţiunii celeilalte părţi, încercând în 
acelaşi timp să păstreze trama propriei ficțiuni. 


Lawrence şi Yale nu erau singurii tineri străini cu 
agende de lucru suspecte, bântuind prin Ţara Sfântă în acel 
mijloc de ianuarie. La doar optzeci de kilometri la nord de 
Beersheba, în oraşul lerusalim, un intelectual german de 
treizeci şi trei de ani, pe nume Curt Prufer, îşi urzea şi el 
viitorul. 

In înfăţişarea fizică a lui Prufer nu găseai prea multe 
indicii care să fi făcut din el o figură interesantă. Dimpotrivă 
chiar. Mic de stat, măsurând doar un metru şi şaptezeci şi 
doi de centimetri, germanul avea umeri ingusti şi căzuţi, iar 
podoaba capilară sărăcăcioasă, cu fire de par blond- 
castaniu, încadra un chip subtiratic şi searbad, remarcabil 
prin lipsa oricăror trăsături distinctive, genul de figură care 
se pierde de la sine în orice mulţime. Vocea lui Prüfer 
completa perfect această alură inofensivă. Vorba lui era o 
permanentă şoaptă tremurată, de parcă şi-ar fi petrecut 


întreaga viaţă într-o bibliotecă, deşi timbrul lui stins era de 
fapt rezultatul unei operaţii la gât în copilărie, dar care 
dăduse greş, lăsându-i leziuni pe coardele vocale. Pentru 
mulţi dintre cei care îl întâlneau pe tânărul intelectual 
german, această constituţie modestă, împreună cu vocea 
aceea murmurată sugerau o aură de efeminatie, o estimare 
aproape verosimilă, dacă s-ar fi aflat că subiectul lucrării lui 
de doctorat fusese un studiu erudit asupra artei dramatice 
egiptene cunoscute drept teatrul umbrelor. La mijlocul lunii 
ianuarie 1914, Prüfer aştepta la lerusalim sosirea unui 
prieten, un pictor peisagist bavarez de reputaţie modestă, 
cu care plănuise să întreprindă o lungă croazieră pe Nilul 
Superior, la bordul unei ambarcaţiuni egiptene de lux. 

Dar exact ca în cazul bărbaţilor adunaţi în cortul de 
lângă Beersheba, exista o latură complet diferită şi la Curt 
Prufer. In perioada anterioară, timp de câţiva ani, lucrase 
ca secretar pentru problemele Orientului la Ambasada 
Germaniei din Cairo, un post ce se potrivea ideal atât cu 
înfăţişarea, cât şi cu comportamentul lui. Neavând de-a 
face cu deliberările strategice care formau apanajul 
personalului diplomatic de rang înalt, secretarul avea 
sarcina de a monitoriza cu discreţie opiniile subterane 
sociale şi politice din ţară, de a nu ieşi în evidenţă în 
societate şi de a transmite superiorilor săi informaţiile 
culese. Respectând aceste cerinţe, viaţa lui Prufer la Cairo 
constase într-un nesfârşit iureş monden, un şir permanent 
de întâlniri, ceaiuri şi dineuri cu cei mai importanţi jurnalişti, 
oameni de afaceri şi politicieni din Egipt. 
` Cercul său social inclusese şi figuri mai controversate. 
In condiţiile în care Germania era în competiţie cu rivala ei, 
Marea Britanie, pentru obţinerea influenţei în regiune, 
Prüfer cultivase clandestin diverse alianţe cu o mare 
varietate de disidenti egipteni, care vizau să pună capăt 
controlului britanic asupra patriei lor: nationalisti, regalisti, 
fanatici religioşi. Vorbind fluent araba, precum şi alte şase 
limbi, secretarul german pentru problemele Orientului 
călătorise, în 1911, prin Egipt şi Siria, deghizat în beduin, 
pentru a atata sentimentele antibritanice în rândul triburilor 
locale.+ In anul următor, încercase să îi recruteze pe 


mujahedinii egipteni pentru a se alătura fraţilor lor arabi din 
Libia, împotriva armatei italiene cotropitoare. 

Făcând toate acestea, Curt Prüfer intrase in 
contradicţie până la urmă cu prima regulă a funcţiei lui, 
aceea de a rămâne în umbră. Alertată în privinţa 
activităţilor lui de agent provocator, poliţia secretă britanică 
din Egipt întocmise pe ascuns un dosar voluminos asupra 
secretarului pentru problemele Orientului de la ambasada 
germană, aşteptând momentul propice pentru a-l scoate la 
iveală. Când într-un final s-a ajuns la acest lucru, Prufer a 
devenit efectiv persona non grata. lar în momentul în care 
n-a mai putut suporta această umilinţă publică, şi-a dat 
demisia din serviciul diplomatic german, la sfârşitul anului 
1913. Aceasta era starea de lucruri care îl adusese la 
lerusalim în acea lună de ianuarie. Când prietenul lui, 
artistul Richard von Below, avea să sosească din Germania, 
cei doi urmau să plece în Egipt, pentru croaziera lor de lux 
pe Nil. Voiajul era programat să dureze aproximativ cinci 
luni, şi în timp ce Below avea să picteze, Prufer intenţiona 
să îşi ocupe timpul scriind impresii de călătorie pentru 
diverse reviste din Germania, precum şi actualizând 
informaţii pentru articolele din celebrul ghid de călătorie 
Baedeker. Noile activităţi erau menite să marcheze cumva 
revenirea lui Prufer la rădăcinile lui universitare, făcând ca 
extinsele sale incursiuni pe arena confuză a politicii 
internaţionale să devină de domeniul trecutului. 

Sau poate nu. Poate că activităţile lui de spionaj erau 
doar suspendate temporar, din moment ce croaziera în 
care pornea avea să-l ducă chiar de-a lungul arterei vitale a 
Egiptului stăpânit de englezi, având astfel prilejul să arunce 
o privire asupra fortificațiilor şi amenajărilor portuare, să ia 
pulsul opiniei publice egiptene, fără a se face remarcat. Si 
chiar dacă aparent fostul secretar pentru problemele 
Orientului, expus oprobriului şi căzut în dizgrație, se 
îmbarca spre un viitor tulbure în acel ianuarie 1914, în 
sufletul lui exista acum cel puţin o convingere, care 
conferea vieţii lui o direcţie extrem de puternică: britanicii 
fuseseră cei care îi distruseseră cariera diplomatică; 
britanicii erau cei asupra cărora se va îndrepta răzbunarea 
lui. 


Pentru atingerea acestui scop, putea valorifica o altă 
trăsătură personală relativ surprinzătoare. În ciuda aurei 
inofensive pe care o degaja, Curt Prufer ştia să fie un 
bărbat fermecător, fiind cunoscut drept un afemeiat 
notoriu. În Cairo, sentimentele pe care le avea probabil faţă 
de soţia lui, o americancă destoinică, mai mare cu 
treisprezece ani decât el, fuseseră împărţite cu un şir întreg 
de amante. De când sosise la lerusalim, se cuplase cu o 
emigrantă evreică din Rusia, o tânără frumoasă, cu studii 
de medicină, pe nume Minna Weizmann, mai bine 
cunoscută prietenilor şi familiei drept Fanny. În decurs de 
doar un an şi ceva, în calitate de şef al serviciului de 
contrainformaţii al Germaniei în Siria în timpul războiului, 
Prufer avea să vină cu ideea de a recruta emigranţi evrei, 
care să fie infiltrati, ca spioni pentru patria germană, în 
Egiptul stăpânit de britanici. Printre primii spioni pe care 
Prüfer îi va trimite pe teritoriul inamic va fi şi iubita lui, 
Fanny Weizmann. 


La numai o sută doisprezece kilometri la nord de 
lerusalim în acea lună de ianuarie, se afla încă un om care 
urma să ducă o viaţă dublă. Numele lui era Aaron 
Aaronsohn. Evreu emigrat din România, Aaronsohn, la cei 
treizeci şi opt de ani ai săi, era deja recunoscut drept unul 
dintre marii specialişti în agricultura ştiinţifică sau 
agronomie din Orientul Mijlociu, o reputaţie care fusese 
cimentată prin faptul că descoperise în 1906 strămoşul 
genetic al grâului cultivat. Sponsorizat de diverşi filantropi 
evrei americani, în 1909 înființase Staţiunea Evreiască de 
Cercetări Agricole, lângă satul Athlit, iar în ultimii cinci ani 
efectuase neobosit experimente cu tot felul de plante şi 
copaci, în speranţa de a face din regiunea palestiniană 
aridă a Siriei o grădină înverzită, cum fusese odinioară. 

Această ambiţie avea o componentă politică. Fiind un 
sionist convins, încă din 1911 Aaronsohn începuse să 
conceapă un plan prin care o vastă fâşie din Palestina ar fi 
putut să fie smulsă din Imperiul Otoman şi reconstituită 
drept o patrie a evreilor. Alţi sionişti, desigur, formulaseră 
această viziune înaintea lui, însă Aaronsohn, cu noţiunile 
sale enciclopedice despre flora, condiţiile de sol şi straturile 


acvifere din regiune, a fost primul capabil să aprecieze cum 
se putea înfăptui practic acest deziderat, cum ar putea 
diaspora evreiască să revină în patria ei ancestrală şi să 
prospere, făcând să înflorească deşertul. 

In viitorul apropiat, Aaronsohn va sesiza şansa de a 
aduce acest vis mai aproape de împlinire şi o va fructifica. 
Sub acoperirea de a oferi consiliere guvernului local în 
chestiuni legate de agricultură, va înfiinţa o amplă reţea de 
spionaj pe tot cuprinsul Palestinei şi le va furniza inamicilor 
britanici ai otomanilor unele dintre cele mai valoroase 
informaţii secrete din zonele de război. Agronomul va 
continua apoi să joace un rol semnificativ în capitalele 
Europei, pentru promovarea cauzei unei patrii a evreilor. 
Cumva în mod ironic, principalul lui complice în acea 
strădanie avea să fie fratele mai mare al lui Fanny 
Weizmann, iubita-spioană a lui Curt Prufer, omul care va 
deveni primul preşedinte al Israelului: Chaim Weizmann. 


Mirajul Orientului, fie el pentru a cuceri, a explora sau a 
exploata, şi-a exercitat atracţia asupra Occidentului timp de 
o mie de ani. Acest miraj a adus val dupa val de cruciați 
creştini în Orientul Apropiat în decursul unui interval de trei 
sute de ani în Evul Mediu. Mai apoi, a adus un general 
francez cuceritor, cu fantezii faraonice, pe nume Napoleon 
Bonaparte în Egiptul anilor 1790, urmat de cei mai mari 
arheologi ai Europei în anii 1830, plus hoarde de magnați 
apuseni ai petrolului, prospectori forând în căutare de ţiţei 
şi şarlatani pe țărmurile Mării Caspice în anii 1870. Pentru o 
varietate similară de motive, în primii ani ai secolului al XX- 
lea, a adus împreună patru tineri aventurieri: Thomas 
Edward Lawrence, William Yale, Curt Prufer şi Aaron 
Aaronsohn. 

La vremea respectivă, regiunile prin care călătoreau 
aceşti oameni făceau parte încă din Imperiul Otoman, una 
dintre cele mai mari puteri imperiale care a existat 
vreodată în lume. Luând naştere într-o mică zonă a regiunii 
muntoase a Anatoliei din Turcia zilelor noastre, acest 
imperiu se întinsese şi crescuse în permanenţă, încât la 
începutul anilor 1600 ajunsese să cuprindă o suprafaţă 
rivalizând cu aceea a Imperiului Roman la apogeul său: de 


la porţile Vienei în nord până în capătul sudic al peninsulei 
Arabia, de la țărmurile vestice ale Mediteranei de-a 
curmezişul până la portul Basra din Irakul epocii moderne. 

Dar asta fusese atunci. In al doilea deceniu al secolului 
al XX-lea, Imperiul Otoman se afla de multă vreme într-o 
stare aparentă de declin letal. Epitaful acestui proverbial 
„bolnav al Europei” începuse să fie scris încă din anii 1850, 
iar de atunci, în perioada următoare, nu mai puţin decât 
cinci dintre puterile imperiale ale Europei smulseseră pe 
rând mari bucăţi din teritoriul lui. Faptul că otomanii 
izbutiseră să evite până atunci o distrugere completă se 
datora atât abilității lor de a învrăjbi acele puteri europene 
rivale, cât şi unui noroc de-a dreptul incredibil. În 1914 însă, 
toate acestea erau pe punctul de a se schimba. Intuind 
greşit - foarte greşit - ce avea să se întâmple în războiul 
catastrofal care pornea atunci, otomanii nu îşi vor precipita 
doar propriul sfârşit, ci vor dezlantui forte de dezintegrare 
atât de masive, încât, după un secol, lumea încă se mai 
confruntă cu repercusiunile acelor evenimente. 


2 Djemal Paşa, citat in Aksakal, The Ottoman Road to War, p. 19. 

s Yale, /t Takes So Long, Capitolul 1, p. 10; BU Cutia 7, Fişierul 7. 

Yale a scris câteva relatări diferite şi uşor contradictorii despre prima 
lui întâlnire cu T. E. Lawrence, inclusiv în memoriile lui, /t Takes So 
Long. Cea mai detaliată şi, totodată, sursa majorităţii informaţiilor de 
aici se află în articolul său „T. E. Lawrence: erudit, soldat, demnitar, 
diplomat” (nedatat, însă scris, probabil, la scurt timp după moartea lui 
Lawrence în 1935); BU Cutia 6, Fişier 1. 

» Yale, The Reminiscences of William Yale, p. 7; Columbia University, 
Oral History Research Office, 1973. 

u McKale, War by Revolution, p. 22, n. 18. 

Un tip foarte neobişnuit: 


Ai putea face loc, pe şantierele tale 
arheologice în iarna viitoare, pentru un 
tânăr absolvent de la Oxford, care a fost 
cu mine la Karkemis? Este un tip foarte 
neobişnuit, dar un om pe care sunt 
absolut sigur că îl vei aprecia şi îl vei 
plăcea... Aş mai putea completa că îi este 
absolut indiferent ce mănâncă sau cum 
locuieşte. 


David Hogarth către egiptologul Flinders 
Petrie, 1911 


„Cred că e timpul să îţi adresez o scrisoare”, îi scria Thomas 
Edward Lawrence tatălui său, în 20 august 1906, „deşi 
lucrul acesta nu implică nicio schimbare a stilului, dat fiind 
că toate scrisorile mele sunt la fel de lipsite de informaţii 
personale. Construcţiile pe care încerc să le descriu vor 
dăinui mai mult decât noi, aşa că este foarte potrivit să le 
acord un spaţiu mai mare." 

Tinandu-se de cuvânt, Lawrence a continuat acea 
scrisoare fără a împărtăşi niciun fel de informaţii despre el, 
nesinchisindu-se nici măcar să menţioneze cum îşi 
aniversase împlinirea vârstei de optsprezece ani, în urmă 
cu patru zile. In schimb, a folosit spaţiul scrisorii pentru a 
descrie cu lux de amănunte particularitatile structurale ale 
unui castel din veacul al XIV-lea, pe care tocmai îl vizitase. 

Lawrence, în vacanţă şcolară de la liceul de băieţi din 
Oxford, îşi petrecea acea vară călătorind cu bicicleta prin 
nord-vestul Franței. Ca vehicul, bicicleta devenise 
disponibilă publicului larg din Europa doar de puţină vreme, 
graţie unor inovaţii de proiectare şi a producţiei de serie, iar 
în rândul clasei de mijloc britanice declanşase o adevărată 
pasiune de a cutreiera, pedalând pe două roţi, meleagurile 
europene. Excursia lui Lawrence era întru totul de altă 


natură însă: un circuit de aproape o mie şase sute de 
kilometri, care l-a purtat la majoritatea castelelor şi 
catedralelor importante din Normandia. 

Insemnările pe care le-a făcut despre acele locuri au 
format baza scrisorilor lui Lawrence către familia lui rămasă 
la Oxford. Deşi, adesea, începea prin a-şi exprima succint 
îngrijorarea pentru sănătatea aşa-zisă şubredă a mamei lui, 
principala caracteristică a majorităţii corespondenţei era 
absoluta ei impersonalitate, acelaşi ton de disertaţie 
adoptat şi în rândurile trimise tatălui său. 

În anumite privinţe, acest element de rigoare 
emoţională nu era, probabil, neobişnuit pentru un membru 
al unei familii britanice din clasa de mijloc, la sfârşitul epocii 
victoriene. E posibil ca această trăsătură să fi fost 
exacerbată, în cazul familiei Lawrence, prin preponderența 
părţii masculine - cinci băieţi, dar nicio fată -, însă era 
vorba totodată despre un segment al societăţii care pretuia 
stăpânirea de sine şi exprimările subtile, unde copiii aveau 
datoria să fie studioşi şi respectuoşi şi unde cel mai mare 
dar al unui părinte pentru acei copii nu era o afecţiune 
indulgentă, ci mai degrabă un fundament religios sobru şi o 
bună educaţie. Era, de asemenea, un segment al societăţii 
care păstra o viziune simplă şi confortabilă asupra lumii. In 
timp ce ideile politice radicale începeau să încolţească in 
rândul clasei muncitoare, clasa de mijloc britanică continua 
să adere la o ierarhie socială bazată nu atât pe avutia 
dobândită, cât mai degrabă pe descendența nobiliară si 
trăsăturile distinctive aferente, un sistem de castă, care 
dicta cu rigiditate aproape orice aspect al vieţii sociale - în 
anumite privinţe, chiar mai rigid decât în urmă cu o 
jumătate de secol. Chiar dacă părea absurdă, această 
stratificare însemna, de asemenea, că fiecare îşi ştia locul, 
poziţia în viata la care era rezonabil să aspire. In măsura 
posibilului, promovarea pe plan social şi economic se 
obținea prin „virtuțile divine” - modestie, independenţă, 
diligenta şi cumpatare. 

Poate cea mai putin contestata dogma a vremii era 
ideea ca Imperiul Britanic se afla acum in fruntea civilizatiei 
moderne si că sarcina specială a acestui imperiu era sa 
răspândească lumina sa spirituală în lume - fie prin comerţ, 


Biblie, arme sau vreo combinaţie din toate trei -, spre 
folosul culturilor şi al raselor mai puţin norocoase. Deşi 
această convingere se extindea la toate segmentele 
societăţii britanice, rezonanţa ei era cu totul specială 
pentru clasa de mijloc, având în vedere că exact din 
această categorie socială proveneau principalii custozi ai 
imperiului - militarii cu rang de colonel sau maior şi 
administratorii coloniali. Acest lucru contribuia negreşit la o 
distantare emoţională în familiile de acest fel; din 
momentul când se năşteau copiii, părinţii lor trebuiau să se 
oteleasca la gândul că era foarte posibil ca unele dintre 
vlăstarele lor, în special cele de sex bărbătesc, să plece 
peste mări şi ţări în vreun avanpost îndepărtat al 
imperiului, fără să-i mai vadă decenii la rând, sau poate 
niciodată. 

Nu este, poate, nimic surprinzător în faptul că 
generaţia de britanici din clasa mijlocie, ajunsă la majorat 
la începutul anilor 1900, era marcată de o anumită voioşie 
şi dezinvoltură, astfel încât, bunăoară, rememorând mult 
mai târziu în viaţă anii adolescenţei lor, unul dintre fraţii lui 
Lawrence putea să scrie, fără nicio undă de ironie: „Noi am 
avut o copilărie foarte fericită, care nu a fost niciodată 
tulburată de vreo ceartă între noi”. 

Dar, cel puţin dintr-un anumit punct de vedere, exista 
ceva întru totul neobişnuit la familia Lawrence de pe 
Polstead Road, în Oxford, iar fără doar şi poate acest aspect 
sporea gradul de austeritate emoţională din casa lor. Fără 
ca vecinii ori copiii lor să bănuiască ceva, Thomas şi Sarah 
Lawrence ascundeau un secret scandalos: trăiau practic ca 
nişte fugari. Cheia acelui secret începea cu numele lor de 
familie, care nu era „Lawrence” de fapt. 

Numele real al lui Thomas Lawrence era Thomas 
Robert Tighe Chapman, iar în viaţa sa dinainte fusese un 
membru marcant al aristocrației latifundiare anglo- 
irlandeze. După ce studiase la Eton, viitorul baronet 
revenise în Irlanda şi, la începutul anilor 1870, preluase 
plăcutul rol de gentleman fermier al moşiei familiei sale, în 
comitatul Westmeath. Se însurase cu o femeie dintr-o altă 
familie anglo-irlandeză bogată, cu care în scurt timp a făcut 
patru fete. 


Dar această dulce existenţă a început să se destrame, 
când Chapman s-a combinat cu guvernanta fiicelor lui, o 
scotianca de douăzeci şi patru de ani, pe nume Sarah 
Junner. Când soţia lui Chapman a aflat de legătura lui 
amoroasă, la începutul anului 1888, Sarah avea deja un 
copil cu Thomas - un băieţel ţinut ascuns într-un 
apartament închiriat la Dublin - şi era din nou gravidă. 
Întrucât soţia lui a refuzat să divorţeze, aristocratul s-a 
văzut nevoit să aleagă între cele două familii ale sale. 

Ţinând seama de legile şi strictetea morală ale epocii 
victoriene, consecinţele acelei alegeri nu puteau fi decât 
extrem de profunde. Dacă opta să rămână cu Sarah Junner, 
Thomas Chapman ar fi fost lipsit de cea mai mare parte a 
moştenirii familiale şi, mai grav, cele patru fiice ale lui ar fi 
urmat să întâmpine mari dificultăţi în a se mărita vreodată, 
din cauza stigmatului lăsat de scandalul din familie. Mai rău 
era ceea ce îi aştepta pe ceilalţi copii ai lui, făcuţi cu Sarah. 
Fiind vlăstare nelegitime, nu puteau avea acces la multe 
dintre şcolile mai bune şi profesiile respectabile care li s-ar 
fi cuvenit de drept, dacă ar fi purtat legal numele de 
Chapman. Desigur, cea mai prudentă variantă era ca 
Thomas să o trimită pachet pe Sarah înapoi în Scoţia ei de 
baştină, cu o alocaţie de întreţinere pentru ea şi copiii ei, un 
aranjament relativ comun în acele vremuri, când o 
servitoare „dădea de bucluc” cu stăpânul casei. În schimb, 
Chapman a ales să rămână cu Sarah. 

După ce a renunţat la partea care i se cuvenea din 
averea familiei în favoarea fratelui său mai mic, Thomas a 
părăsit Irlanda împreună cu Sarah, la mijlocul anului 1888, 
alegând anonimitatea unui sătuc din partea de nord a Ţării 
Galilor, numit Tremadoc. Acolo, pentru a-şi ascunde 
identitatea, cuplul a adoptat numele: de fată al mamei lui 
Sarah, Lawrence, iar în luna august a acelui an Sarah l-a 
născut pe cel de-al doilea copil al lor, un băiat pe care l-au 
botezat Thomas Edward. 

În Ţara Galilor, cuplul nu şi-a putut găsi liniştea 
sufletească. Întreţinându-se dintr-o rentă modestă obţinută 
din domeniile familiei Chapman, dar trăind cu frica 
permanentă că s-ar putea întâlni într-o bună zi cu vreo 
persoană care să îi fi cunoscut anterior, familia Lawrence a 


început o existenţă peripatetică, încercând să nu atragă 
atenţia nimănui: în scurt timp, au renunţat la Tremadoc, 
optând pentru un sat şi mai izolat, în nordul Scoției, apoi s- 
au mutat în Insula Man, iar de acolo timp de doi ani într-un 
orăşel francez, după care s-au retras încă doi ani într-o 
cabană de vânătoare de pe coasta sudică a Angliei. Pe 
lângă inconvenientele izolării în aceste locuri - peste tot, 
familia Lawrence a închiriat locuinţe la marginea satelor 
sau case înconjurate de ziduri înalte din piatră -, Thomas a 
rupt legătura cu aproape toţi prietenii săi dinainte, iar 
Sarah nu părăsea decât arareori siguranţa şi anonimitatea 
locuinţei lor. 

„Puteţi să vă imaginati cât am suferit eu şi mama 
voastră în toţi aceşti ani”, avea să mărturisească Thomas 
Lawrence într-o scrisoare postumă către fiii săi, „neştiind 
dacă într-o bună zi nu aveam să fim recunoscuţi de cineva, 
ceea ce ar fi însemnat ca trista noastră poveste să ajungă 
de notorietate publică.” 

Sub imperiul acestei spaime permanente, decizia celor 
doi Lawrence de a se muta la Oxford în 1896 a fost probabil 
de-a dreptul sfâşietoare. Pentru prima oară, cuplul se 
încumeta să locuiască în centrul unui oraş mare unde, dat 
fiind trecutul educaţional şi aristocratic al lui Thomas, era 
foarte posibil ca drumurile lor să se fncruciseze cu cineva 
din trecut. Pe de altă parte, procedând astfel, cei doi 
Lawrence le ofereau fiilor lor - al căror număr crescuse la 
patru, cu un al cincilea pe drum - şansa de a primi o buna 
educaţie, poate chiar de a fi admişi, în final, la 
Universitatea Oxford, aşa că au hotărât să-şi asume riscul. 
Aflându-se acum într-o poziţie atât de expusă, membrii 
familiei Lawrence s-au retras şi mai mult în cercul lor 
strâmt, băieţii trăind izolaţi de societate, spre deosebire de 
colegii lor de şcoală, dar asta din motive pe care ei înşişi 
nici nu puteau să şi le imagineze. Toţi, în afară de Thomas 
Edward, de fapt. Odată cu mutarea la Oxford, băiatul de opt 
ani se instala acum în cea de-a şasea locuinţă de când 
venise el pe lume, iar la un moment dat, în primii lui ani în 
casa de pe Polstead Road, a descifrat parţial secretul de 
familie. A păstrat însă informaţia pentru sine, fără să-şi 


acuze vreodată părinţii sau să divulge adevărul în faţa 
vreunuia dintre fraţii săi.:* 

La liceul de băieţi din Oxford, Lawrence era cunoscut 
drept un elev sclipitor, dar liniştit, pe care nu îl atrăgeau 
sporturile de echipă şi care, atunci când nu era captivat de 
vreo preocupare solitară, prefera compania fraţilor săi sau a 
unui grup foarte mic de prieteni apropiaţi. Pasiunea pentru 
lectură - fusese un cititor vorace încă de la o vârstă fragedă 
- era contrabalansată de plăcerea de a se plimba cu 
bicicleta si de înclinația de a le juca feste celor din jur. Dar 
mai era şi altceva. La începutul adolescenţei, „Ned”, cum îi 
spuneau membrii familiei şi prietenii, căpătase deprinderea 
de a-şi testa mereu limitele rezistenţei personale, verificând 
bunăoară cât de departe sau cât de repede putea merge cu 
bicicleta ori cât de mult timp putea să se abţină de la 
mâncare, somn sau apă. Nu era vorba despre uzuala 
bravadă a băieţilor dornici să demonstreze de ce erau ei în 
stare, ci de suplicii prelungite pe care Ned, printr-un fel de 
voinţă de fier, putea să le îndure până la o vlăguire totală. 
Atât de pronunţată era această tendinţă, încât în clasa a 
patra (echivalentul clasei a opta) a remarcat până şi 
directorul şcolii: „Era altfel decât băieţii de vârsta lui”, scria 
Henry Hall amintindu-şi de Lawrence, „căci încă de când 
era elev manifesta o înclinaţie puternică spre stoici, o 
aparentă indiferenţă fata de plăcere sau durere”.2 

E posibil ca, parţial, acest lucru să fi izvorât dintr-un 
mediu familial din ce în ce mai riguros. Pe măsură ce fiii ei 
s-au făcut mai mari, Sarah Lawrence, care întruchipa 
spiritul disciplinar al familiei, a devenit mai religioasă şi, 
totodată, mai înclinată spre pedepsele corporale. Acestea 
nu erau simple palme peste şezut, ci bătăi prelungite cu 
cureaua şi cu biciuşca, iar în amintirea fraţilor Lawrence, 
Ned era de departe ţinta ei cea mai frecventă. Relaţia 
dintre mamă şi fiu se conforma unui tipic îngrijorător. 
Faptul că Ned se ambitiona de fiecare dată sa nu plângă 
sau să nu ceară îndurare în timpul acestor corectii - 
dimpotrivă, capacitatea de a nu afişa niciun fel de emoție 
părea să-l umple de satisfacţie - avea adesea efectul de a 
înrăutăţi pedepsele cu bătaia, într-atât de mult, încât de 


câteva ori Thomas Lawrence, în mod normal supus şi ţinut 
la respect, a intervenit pentru a le pune capăt. 

În jurul vârstei de cincisprezece ani, Ned a încetat 
brusc să mai crească. Întrucât toţi fraţii lui au ajuns, până la 
urmă, să-l întreacă în înălţime, statura măruntă la care el 
rămăsese - estimată divers între un metru şaizeci şi un 
metru şaizeci şi cinci - a început să îl complexeze, ceea ce 
i-a accentuat, probabil, şi timiditatea deja pronunţată. Cam 
în aceeaşi perioadă, s-a manifestat fascinația lui pentru 
legendele cu cavaleri medievali şi pentru arheologie. A 
început să facă lungi excursii cu bicicleta la bisericile din 
zonele rurale ale Angliei, unde obişnuia să curețe placutele 
memoriale din alamă. Împreună cu cel mai bun prieten al 
lui din acea vreme, scormonea prin şantierele de construcţii 
ale noilor clădiri care se ridicau în Oxford, în căutare de 
relicve, din care a găsit destul de multe. Aceste descoperiri, 
în cea mai mare parte cioburi de obiecte de sticlă şi lut din 
veacul al XVI-lea şi al XVII-lea, l-au condus curând pe Ned la 
Muzeul Ashmolean din centrul Oxfordului. 

Fiind renumit drept cel mai vechi muzeu public din 
Anglia şi punând accentul pe evidenţierea confluenței 
dintre cultura răsăriteană si cea apuseană, Muzeul 
Ashmolean avea să joace un rol transformator în viaţa lui 
Lawrence. Încurajat de curatorii aşezământului, cărora le 
aducea vestigiile descoperite pe şantierele de construcţie, 
adolescentul a devenit în scurt timp o figură cunoscută prin 
muzeu, venind acolo după şcoală şi ajutând la diverse 
treburi la sfârşit de săptămână. Pentru Lawrence, Muzeul 
Ashmolean a ajuns un fel de fereastră spre lumea care se 
aşternea dincolo de Oxford, exponatele străvechi conferind 
materialitate tuturor locurilor şi civilizaţiilor despre care 
citea permanent. O mărturie a fascinatiei lui pentru trecut, 
dar şi a tndarjitei suficiente de sine care îl caracteriza deja a 
fost lungul lui circuit cu bicicleta la castelele şi catedralele 
din Normandia, în vara anului 1906. 

Luând note mari în liceu, în toamna anului 1907 
Lawrence a fost admis la Jesus College de la Universitatea 
Oxford, pentru a se specializa în istorie. Cu un interes 
neştirbit atât pentru istoria militară, cât şi pentru Evul 
Mediu, a conceput o lucrare ştiinţifică despre arhitectura 


castelelor si a cetăților medievale. În acest scop, pentru 
vacanţa de vară din 1908, a plănuit un periplu mult mai 
amplu decât excursia lui precedentă în Normandia, un 
circuit cu bicicleta minuţios elaborat, înglobând aproximativ 
3900 de kilometri, în cadrul căruia avea să ajungă la 
aproape toate structurile importante de acest fel de pe 
cuprinsul Franţei. Cazându-se în pensiuni ieftine sau 
campând sub cerul liber, parcurgea îndeobşte cu bicicleta 
peste o sută cincizeci de kilometri pe zi, deplasându-se de 
la un străvechi castel sau meterez la altul. La fiecare 
obiectiv, făcea fotografii, desena schiţe şi lua notițe 
exhaustive, înainte de a se urca din nou pe bicicletă şi de a 
pedala mai departe. 

Initial, scrisorile trimise acasă pe Polstead Road au 
avut acelaşi ton sec, chiar anost, al epistolelor din 
călătoriile lui anterioare. Dar, pe urmă, ceva s-a schimbat. 
S-a întâmplat în 2 august 1908, când Lawrence a ajuns în 
satul Aigues-Mortes şi a văzut Marea Mediterană pentru 
prima oară. In scrisoarea descriind experienţa din acea Zi, 
Lawrence manifesta o exuberanta si un sentiment de 
încântare, care erau absolut atipice pentru el. 

„M-am scăldat astăzi în mare”, scria el, „marea 
grandioasă, cea mai grandioasă din lume; puteţi să vă 
imaginati sentimentele mele... Am simţit ca, în sfârşit, 
găsisem calea spre Sud şi spre întregul Orient glorios - 
Grecia, Cartagina, Egipt, Tyr, Siria, Italia, Spania, Sicilia, 
Creta - erau toate acolo, şi toate la îndemâna mea... Oh, 
neapărat trebuie să mai ajung aici - şi mai departe chiar! 
Efectiv, acest contact cu marea mi-a bulversat cumva 
echilibrul mental; aş accepta o călătorie cu vaporul în 
Grecia mâine, dacă s-ar putea.”2 

Era aproape ca şi cum ar fi descris o revelaţie 
religioasă. Într-un fel, asta şi era. 

Când s-a întors la Oxford şi şi-a reluat studiile în acea 
toamnă, Lawrence a început să pună la cale o nouă 
călătorie - nespus mai ambițioasă -, cu gândul de a ajunge 
în cea mai îndepărtată dintre regiunile pe care le 
contemplase în ziua aceea la Aigues-Mortes. Printre primii 
care aveau să afle de acest nou proiect s-a aflat un om pe 
nume David Hogarth. 


Hogarth, un renumit arheolog care lucrase şi călătorise 
mult în Orientul Apropiat, nu preluase decât recent funcţia 
de director, sau custode, al Muzeului Ashmolean. Pe 
curatorii care lucrau la Ashmolean îi auzise negresit vorbind 
despre T. E. Lawrence - studentul timid de la Oxford, care 
fusese o prezenţă nelipsită în preajma muzeului încă din 
adolescenţă, şi care manifesta o curiozitate intensă pentru 
munca arheologică -, însă aceste informaţii nu îl 
pregătiseră nicidecum pe Hogarth pentru întâlnirea cu 
persoana firavă, care a fost poftită în biroul său într-o bună 
zi din ianuarie 1909. 

După periplul său la castelele din Franţa, Lawrence îşi 
extinsese radical viziunea asupra lucrării lui de diplomă la 
Oxford. Pe scurt, nu mai rămăseseră prea multe lucruri noi, 
care să poată fi spuse sau descoperite examinând 
fortificațiile medievale europene propriu-zise, în timp ce 
unul dintre misterele ce dăinuiau încă în studierea 
arhitecturii militare viza gradul în care inovațiile apărute la 
meterezele medievale erau de origine apuseană sau 
răsăriteană: cruciații creştini invatasera oare de la inamicii 
lor musulmani în timp ce cotropeau Ţara Sfântă, sau 
musulmanii copiaseră de la cruciați? Aşa cum i-a explicat 
Lawrence lui Hogarth, ceea ce propunea el era o cercetare 
cuprinzătoare a fortaretelor cruciaților din Orientul Apropiat 
sirian - şi, în maniera tipică lui Lawrence, nu doar o vizitare 
a câtorva dintre cele mai însemnate, ci un traseu complet, 
pe la toate acele construcţii. Lawrence plănuia să 
întreprindă această călătorie în timpul următoarei vacanțe 
de vară la Oxford, şi de unul singur. 

Hogarth, deja descumpănit de statura modestă a lui 
Lawrence - avea acum douăzeci de ani, dar îi dădeai cu 
uşurinţă doar cincisprezece -, a rămas stupefiat de acest 
plan. Expediția propusă de Lawrence presupunea o 
călătorie de peste o mie cinci sute de kilometri prin 
deşerturi şi lanţuri muntoase accidentate, unde puţinele 
drumuri şi poteci care mai existau de pe vremea romanilor 
se deterioraseră continuu de atunci. Mai mult, vara era cea 
mai nepotrivită perioadă pentru a călători în Siria, un 
anotimp când temperaturile atingeau în mod obişnuit 49 de 
grade Celsius, în interior. Aşa cum Hogarth i-a relatat acea 


conversaţie unui biograf de-al lui Lawrence, când a încercat 
cu mult tact să menţioneze aceste probleme, s-a ciocnit de 
o fermitate de fier. 

— Eu plec, a zis Lawrence. 

— Bun, dar ai bani? a întrebat Hogarth. Vei avea 
nevoie de o călăuză şi de servitori, care să-ţi care cortul şi 
bagajele. 

— Voi merge pe jos. 

Proiectul devenea din ce în ce mai absurd. 

— Europenii nu merg pe jos în Siria, i-a explicat 
Hogarth. Este periculos şi neplăcut. 

— Ei bine, eu o să merg pe jos, a spus Lawrence.& 

Uimit de perseverenta îndârjită a tânărului, Hogarth l-a 
implorat să ceară măcar sfatul unui expert autentic. Acesta 
era Charles Montagu Doughty, un explorator care 
străbătuse o mare parte din regiunea pe care îşi propunea 
Lawrence să o cutreiere şi a cărui carte Travels in Arabia 
Deserta (Călătorii în Arabia Deserta) era considerată drept 
memorialul de călătorie definitoriu al vremii. Când a fost 
contactat, Doughty a respins planul cu şi mai multă 
vehementa decât Hogarth. 

„În iulie şi august, canicula este foarte violentă ziua şi 
noaptea”, îi scria el lui Lawrence, „chiar şi la altitudinea 
Damascului (peste 600 de metri). Este un teritoriu sordid, 
unde un european găseşte cu greu mijloacele de a-şi reface 
puterile. Un om prudent, care cunoaşte ţara, nu s-ar putea 
gândi nicidecum să străbată zilnic, cu piciorul, distanţe atât 
de lungi. Populatiile locale nu cunosc decât viata lor mizeră 
şi, în cazul cel mai bun, se uită la orice european care 
hoinăreşte prin tara lor cu o rea-vointa disimulata.”24 

Şi, pentru eventualitatea în care nu ar fi fost suficient 
de convingător, Doughty continua: „Distanţele ce trebuie 
parcurse sunt enorme. Nu ai nicio posibilitate de a-ţi 
întrema forţele, în afară de firava marjă de energie cu care 
ai venit din Europa. Mâncarea insuficientă, lipsa de odihnă 
şi somn şi-ar spune curând cuvântul”. 

Pe cei mai mulţi, asemenea sfaturi i-ar fi disuadat, nu şi 
pe Lawrence însă. Pentru un tânăr deja deprins să îşi 
testeze limitele rezistenței personale, scrisoarea lui 
Doughty suna ca o provocare. 


Cu siguranţă, era croit pentru acel rol. Cu umerii lui de 
taur, palmele bătătorite şi mustaţa ghidon à /a Teddy 
Roosevelt, William Yale, noul tehnician pentru lucrări 
inginereşti de nivelment, angajat pe şantierul de la Culebra 
Cut în vara anului 1908, se integra perfect printre zecile de 
mii de muncitori care dăduseră buzna în junglele din 
America Centrală. Veniseră toţi să participe la cel mai 
ambițios proiect de construcţie din istoria omenirii, crearea 
canalului Panama. 

Puţini dintre colegii lui de muncă ar fi putut bănui că, în 
realitate, William Yale nu avea niciun fel de pregătire 
inginerească; în schimb, obținuse postul de specialist 
nivelmetric, împreună cu salariul substanţial pe care îl 
implica, prin strădaniile unui prieten de facultate, cu relaţii 
sus-puse. Indubitabil, şi mai puţini chiar ar fi putut ghici ca 
tânărul acela de douăzeci şi unu de ani - fără discuţie, un 
muncitor neobosit, care nu se plângea niciodată - lucra 
într-un mediu care îi era complet străin, că în calitate de 
moştenitor al uneia dintre cele mai bogate şi cele mai 
ilustre familii din America, dusese până foarte de curând o 
viata de privilegii considerate extraordinare chiar şi 
conform standardelor extravagante ale zilei. Raportat la 
arhetipul american al omului ridicat prin forţe proprii, 
William Yale reprezenta polul opus şi sumbru, un ins care 
beneficiase prin naştere de avantaje fenomenale, dar care 
pierduse absolut totul într-o clipită. 

Veniti in America în urmă cu câteva secole, la mijlocul 
anilor 1600, membrii clanului Yale din New England formau 
o familie tipică de yankei cu sânge albastru, care timp de 
250 de ani îşi sporiseră averea prin transporturi navale, 
manufacturi şi exploatarea tuturor bogățiilor pe care Lumea 
Nouă le putea oferi. Fidelă dogmei prezbiteriene, familia 
Yale credea, de asemenea, în operele filantropice şi în 
educaţie; în 1701, Elihu Yale, stră-străunchiul lui William, şi- 
a adus contribuţia la fondarea universităţii din New Haven, 
care poartă şi azi numele familiei lor. 

Născut în 1887, William părea cu siguranţă hărăzit să 
trăiască în tradiţia familiei. Cel de-al treilea fiu al lui William 
Henry Yale, industriaş şi speculant financiar pe Wall Street, 
a crescut pe un domeniu de aproximativ patru acri în 


Spuyten Duyvil, promontoriul stâncos din capătul sud-vestic 
al Bronxului în New York City. Oferind privelişti 
spectaculoase spre Manhattan şi fluviul Hudson, Spuyten 
Duyvil fusese de multă vreme cartierul preferat al clasei 
înstărite din New York, dornică să scape de zgomotul şi 
funinginea oraşului, iar domeniul Yale era printre cele mai 
grandioase resedinte. În primii ani ai copilăriei, William si 
ceilalţi copii ai familiei Yale, patru fraţi şi două surori, au 
fost educați de tutori particulari la conacul familiei, au luat 
lecţii de dans şi bune maniere la Dodsworth, renumita 
academie de dans din Manhattan, şi şi-au petrecut verile pe 
vasta moşie împădurită a familiei, în valea Black River, din 
partea nordică a statului New York. Asemenea celor doi 
fraţi ai săi mai mari, pentru liceu William a fost expediat la 
prestigioasa Lawrenceville School de lângă Princeton. 

Dar, chiar de la o vârstă fragedă, băieţii din familia 
Yale au avut, probabil, nişte orizonturi mai largi decât 
majoritatea vlăstarelor masculine din pătura răsfăţată de 
soartă a New Yorkului. Lucrul acesta se datora tatălui lor. 
Pe lângă a fi un înfocat susţinător politic al lui Teddy 
Roosevelt - familia Yale se potrivea ca turnată în matricea 
republicană progresistă -, William Henry Yale imbratisa de 
asemenea ideile lui Roosevelt despre americanul ideal şi 
despre pericolele „civilizaţiei excesive”, un eufemism 
pentru efeminatie. Conform acestei concepţii asupra lumii, 
adevăratul bărbat era un individualist înverşunat, apt pe 
plan fizic şi cultivat pe plan intelectual, care se simţea în 
largul lui atât conducând oameni în luptă sau mergând la 
vânătoare în prerie, cât şi făcând conversaţie cu doamnele 
în salon. În acest scop, William Henry îi ducea frecvent pe 
fiii săi în lungi excursii prin ţinuturile sălbatice ale Americii 
şi avea grijă ca băieţii să se priceapă să vâneze, să 
pescuiască şi să pună capcane, dar la fel de bine să se 
comporte cu eleganţă şi manierat la o petrecere pe 
peluzele din Spuyten Duyvil. 

Paradigma „omului visat de Roosevelt” părea să fi 
prins rădăcini solide în cel de-al treilea fiu al său, care îi 
purta şi numele. În 1902, în timpul vacanței de vară de la 
Lawrenceville, William, atunci în vârstă de paisprezece ani, 
a călătorit cu tatăl său în Cuba pentru a vedea peisajele 


insulei, recent „eliberată” de sub ocupaţia Spaniei, dar şi 
pentru a vizita minele de cupru ale familiei, achiziţionate de 
curând. În loc să intre imediat la Yale University după 
terminarea liceului - şi niciodată nu s-a pus problema la ce 
universitate aveau să studieze toţi băieţii din familia Yale -, 
William şi-a luat liber un an şi şi-a petrecut o parte din acel 
răstimp insotind un prieten bogat şi familia acestuia într-un 
mare circuit prin Vestul american, la bordul trenului lor 
privat. 

Dar la fel ca T. E. Lawrence, când William Yale se 
gândea la viaţa de adult, privea deja cu groază la calea 
convenţională care îi era trasată atât de clar. „Viaţa de 
rutină pe care văzusem că o adoptaseră alţi tineri mi se 
părea insipidă şi fără sens”, avea să scrie el mai târziu. 
„Ideea de a face mereu şi mereu din nou acelaşi lucru zi 
după zi, an după an, mă scotea din minţi. Cum de alţii 
trăiau în acelaşi oraş în care crescuseră, se însurau cu fete 
pe care le cunoscuseră de-o viaţă, locuiau în casele 
deţinute de familiile lor, se duceau să lucreze în fiecare zi, 
în continuu, la firmele tatălui lor, era peste puterea mea de 
a înţelege.” _ 

Apoi, dilema a fost rezolvată pentru el. In octombrie 
1907, un val de panică pe Wall Street a declanşat o 
retragere masivă de lichidităţi din băncile de pe tot 
cuprinsul ţării şi aproape a injumatatit valoarea bursei din 
New York în doar câteva zile. Printre cei mai dur loviți de 
căderea bursei a fost William Henry Yale, cu mari investiţii 
bazate pe capital de împrumut, a cărui enormă avere a fost 
practic spulberată. Când William a venit acasă de Crăciun, 
fiind student în anul întâi la Yale, tatăl lui i-a dat o veste 
aproape inimaginabilă: tânărul de nouăsprezece ani va 
trebui acum să muncească pentru a contribui la 
completarea costurilor de şcolarizare la facultate; practic, 
era pe cont propriu. 

Reacţia lui William la aceste veşti a fost amestecată: 
şoc, lesne de înţeles, în faţa bruştei încetări a traiului său 
privilegiat, dar un şoc atenuat de un sentiment de libertate. 
Avea acum şansa de a duce viaţa aventuroasă la care visa. 
În vara aceea, s-a învoit de la universitate şi a plecat cu 
vaporul în Panama. 


Acea şedere de şase luni în America Centrală s-a 
dovedit o experienţă transformatoare. În loc de moştenitori 
de bani gata şi personalităţi mondene, tovarăşii lui Yale 
erau acum o echipă de aventurieri internaţionali şi 
vagabonzi ce lucrau în construcţii, bărbaţi neciopliti care l- 
au învăţat pe aristocratul scăpătat cum să muncească şi 
cum să bea; după cum povestea chiar Yale, doar 
îndoctrinarea puritană a mamei lui l-a făcut să reziste la 
îmbierile perseverente ale prostituatelor din Barul Navajo în 
Panama City şi să scape cu castitatea intactă. 

Dar dacă Panama deschisese o uşă, perspectiva de a-i 
trece pragul îl descumpănea totuşi. După ce s-a întors în 
New Haven şi şi-a terminat studiile universitare, William 
Yale s-a trezit într-un mare impas. „Lumea mea se naruise. 
A mai ajunge vreodată în punctul în care puteam să mă 
însor şi să trăiesc existenţa la care fusesem crescut să mă 
aştept mi se părea absolut lipsit de speranţă. Nu aveam nici 
cea mai vagă idee cum să fac bani... Ce-mi rămânea de 
făcut acum? Eram lefter, datornic şi nu ştiam nimic despre 
o lume care, în adâncul sufletului, mă intimida profund.” 

Până la urmă, avea să găsească un răspuns la acea 
întrebare. Soluţia va îmbrăca forma unui anunţ prin care se 
cereau doritori care să se înscrie la „şcoala pentru servicii 
în străinătate” a firmei Standard Oil Company din New York. 


Oricine s-ar fi întâmplat să traverseze câmpia toridă, 
situată la vest de Alep în nordul Siriei, la începutul lui 
septembrie 1909, ar fi avut parte de o privelişte 
neobişnuită: un tânăr englez, înfiorător de slab, cu un 
rucsac atârnat de umeri, păşind anevoios înainte, în timp ce 
pe urmele lui venea un escadron al cavaleriei turce. 

In urmă cu câteva zile, T. E. Lawrence sosise în 
îndepărtatul oraş Sahyun, la poalele dealurilor, unde voia 
să cerceteze liniştit încă un fort al cruciaților, iar 
guvernatorul otoman al provinciei, caimacamul, fusese atât 
de uluit văzându-l pe tânărul drumet, încât insistase să îl 
trateze pe Lawrence ca pe un demnitar străin venit în 
vizită. Asta însemna ca Lawrence să stea în casa 
guvernatorului şi să fie servit somptuos, dar mai însemna 
de asemenea ca o gardă de corp personală, formată din 


cavalerişti, să îl însoţească pe Lawrence când avea să 
pornească în excursia lui de cinci zile spre Alep. 

„Este destul de amuzant să vezi un călător pedestru 
păzit cu grijă de o trupă de cavalerie uşoară”, scria el 
familiei, descriind întâmplarea. „Bineînţeles, toţi cred că 
sunt nebun să merg pe jos, iar escorta mi-a oferit un cal, în 
medie cam la fiecare jumătate de ceas; nu puteau să 
priceapă ideea mea preconcepută împotriva oricărei chestii 
cu patru picioare.” 

Lunga drumeţie a lui Lawrence prin Siria în acea vară a 
cuprins două etape de călătorie. Prima a început în oraşul 
de coastă Beirut şi a constat dintr-o expediţie de trei 
săptămâni în sud, prin munţii Libanului până în nordul 
Palestinei. După ce s-a întors la Beirut şi s-a odihnit câteva 
zile, s-a lansat într-un periplu spre nord, mult mai complicat 
şi dificil. 

A fost o aventură care i-a schimbat viaţa. Pretutindeni, 
băştinaşii îl întâmpinau cu uimire, dar şi cu o mărinimie 
copleşitoare. In sat după sat, localnicii insistau ca Lawrence 
să mănânce cu ei sau să fie oaspetele lor peste noapte, iar, 
în ciuda sărăciei lor lucii, foarte puţini acceptau vreodată 
bani de la el. „Ţara aceasta este o minunatie pentru cei 
care vor să hoinărească pe meleagurile ei”, îi scria el tatălui 
său, la mijlocul lui august, „căci ospitalitatea aici nu este 
doar o vorbă goala.”2® 

Scrisorile trimise acasă sugerau o fericire recent 
descoperită. In una dintre scrisorile către mama lui, la 
sfârşitul lunii august, se exprima asemenea unui student 
modern, care are impresia că voiajurile lui l-au schimbat 
fundamental: „Îmi va fi atât de dificil să redevin englez”.2 

Diferenţa în cazul lui Lawrence era că lucru acesta s-a 
dovedit a fi adevărat. 

Reîntors la Oxford pentru ultimul an de studii, 
Lawrence trudea la lucrarea lui de diplomă în căsuţa 
agreabilă pe care tatăl lui i-o construise în grădina locuinţei 
lor de pe Polstead Road. Disertaţia rezultată purta titlul 
precis, chiar daca nu tocmai îmbietor: /nfluenta cruciadelor 
asupra arhitecturii militare europene, până la sfârşitul 
secolului la XII-lea. 


Examinatorii de la catedra de istorie a Universităţii 
Oxford au fost suficient de impresionați de cercetarea sa 
originală - atunci, ca şi acum, majoritatea tezelor de licenţă 
erau îndeobşte compilaţii din lucrările altora -, încât i-au 
acordat lui Lawrence onoruri de prim rang, cel mai înalt 
calificativ de studii şi una dintre cele zece asemenea 
diplome excepţionale conferite de facultatea de istorie în 
acel an. Această înaltă distincţie i-a sporit considerabil 
şansele de a îmbrăţişa o carieră academică, urmându-şi 
astfel noul ideal, iar lucrul acesta a putut fi înlesnit atunci 
când facultatea i-a oferit o bursă pentru a-şi putea continua 
activitatea postuniversitara. Pornind poate de la 
descoperirile lui arheologice din adolescenţă pe şantierele 
de construcţie de la Oxford, Lawrence avusese de mult 
timp o atracţie specială pentru obiectele de lut, acesta fiind 
şi subiectul spre care s-a îndreptat în cercetările lui 
postuniversitare. Cu siguranţă, a studia „Olăria medievală 
smălțuită cu plumb între secolul al XI-lea şi al XVI-lea” suna 
mult mai putin incitant decât drumetiile prin Siria, însă era 
un prim pas spre viaţa pe care o vedea pentru el. 

Dar nu avea să fie aşa. In toamna anului 1910, dupa 
doar câteva zile de când sosise în Franţa pentru a-şi începe 
cercetările în domeniul olăriei, Lawrence a aflat că David 
Hogarth urma să plece în nordul Siriei să supervizeze 
inaugurarea unui şantier arheologic pentru British Museum, 
la ruinele antice de la Karkemiş. Abandonând proiectul din 
Franţa, Lawrence s-a întors în grabă la Oxford pentru a 
încerca să-l convingă pe Hogarth să-l ia cu el. 


Era un copil pipernicit şi bolnăvicios, născut într-o 
familie care nu cunoştea mila. Chiar înainte de a ajunge la 
adolescenţă, Curt Prufer, singurul fiu al unui dascăl din 
Berlin, suferise de un şir întreg de maladii, care includeau 
tuberculoza, o boală de rinichi şi difteria. Din cauza unui 
tratament ratat pentru această ultimă afecţiune, rămăsese 
cu vocea aceea moale şi subtiratica de mai târziu. 

Sănătatea şubredă a băiatului nu a reuşit, se pare, să 
înduplece inimile împietrite ale părinţilor săi, Carl şi Agnes 
Prufer. Tatăl îl critica permanent pe Curt pentru aşa-zisa lui 
lenevie, în timp ce mama lui arareori se arăta afectuoasă 


cu el sau abia dacă îl băga în seamă. Izolarea emoţională 
nu se oprea aici. Conform biografului lui Prufer, Donald 
McKale, Curt nu a avut prieteni în copilărie, iar singura lui 
legătură afectivă până la maturitate a fost cu sora lui mai 
mare. În mod semnificativ, ţinând seama de ridiculizările 
din curtea şcolii, pe care neîndoielnic le-a îndurat din cauza 
vocii sale, insulta favorită a lui Curt Prufer ca adult, pe care 
obişnuia să o aplice unor întregi naţionalităţi sau chiar şi 
propriul său fiu însurat, era aceea de homosexual. 

Dar în contrast cu sărăcia spirituală a vieţii lui familiale, 
Prufer se născuse într-o perioadă fantastic de palpitantă şi 
tumultuoasă din istoria Germaniei.2 În 1871, exact cu zece 
ani înainte de naşterea lui, Otto von Bismarck valorificase 
victoria zdrobitoare a Prusiei asupra Franţei în Războiul 
Franco-Prusian pentru a distruge mozaicul vechi de secole 
al principatelor si ducatelor germane, făurind astfel 
națiunea germană moderna. 

Sub o structură corporatistă dirijată de stat, Germania 
a evoluat rapid de la statutul de economie preponderent 
agrară şi a devenit una dintre cele mai industrializate ţări 
din lume, legată de la un capăt în celălalt printr-o reţea 
modernă de căi ferate, canale şi şosele. O serie de legi 
vizând acordarea de drepturi pentru muncitori, precum şi 
primul sistem naţional de protecţie socială din lume au 
fracturat ceea ce fusese una dintre cele mai rigide 
stratificări în clase sociale din Europa. Aceste fracturi s-au 
adâncit si mai mult prin extinderea masivă a 
învăţământului superior de stat. Fiind cândva doar apanajul 
unei elite exclusiviste, universităţile deveniseră accesibile 
clasei mijlocii, astfel încât la cumpăna dintre veacuri 
acestea înglobau jumătate din totalitatea absolvenţilor de 
liceu. 

La fel de spectaculoase erau noua imagine şi realizările 
Germaniei în străinătate. Dintr-o amestecătură ameţitoare 
de fiefuri certarete - o amestecatura pe care, cu iscusinta, 
puterile imperiale consacrate ale Europei le învrăjbiseră 
unele contra altora timp de secole -, Germania devenea 
subit un imperiu de sine stătător. Deşi intrase târziu în hora 
europeană a „busculadei pentru Africa”, la mijlocul anilor 
1880 îşi făcuse deja colonii în vestul, sudul şi estul Africii; 


iar într-un acces de grandoare ajunsese chiar să îşi înfigă 
drapelul în insula Samoa din Pacificul de Sud, literalmente 
aproape cel mai îndepărtat punct de pe planetă faţă de 
Germania. 

Dar dacă Bismarck crease statul german modern, un 
alt om a fost cel care avea să catapulteze cu adevărat 
Germania pe scena globală, înflăcărând totodată inimile 
tinerilor germani, cum era şi Curt Prüfer. În 1888, Wilhelm 
al II-lea, cel mai mare nepot al reginei Victoria a Angliei, 
urca pe tronul german la vârsta de douăzeci şi nouă de ani. 
Cu o pasiune pentru uniformele militare şi limbajul belicos, 
dar şi vădind un resentiment neclintit la adresa celorlalte 
familii regale europene, tânărul kaizer era hotărât să facă 
din națiunea sa nu doar o forţă regională, ci o putere 
mondială. Această agresivitate nu a produs prea multă 
îngrijorare în celelalte capitale europene, atâta timp cât 
adevăratele pârghii ale autorităţii germane se aflau în 
mâinile sigure ale cancelarului Bismarck - în cadrul orbitei 
incestuoase a regalității europene, Wilhelm fusese etichetat 
deja drept un personaj coleric, instabil emoţional, dar 
controlabil -, însă îngrijorarea a crescut considerabil când 
Wilhelm l-a forţat pe Bismarck să se retragă din funcţie în 
1890 şi şi-a asumat puteri autocratice. În absenţa influenţei 
domolitoare a Cancelarului de Fier şi înconjurându-se de 
curteni linguşitori şi de elita militară prusacă, Wilhelm se 
hrănea spiritual - ceea ce le impunea şi supuşilor sai - 
dintr-o mitologie naționalistă deosebit de toxică, ancorată 
într-un sentiment atât de victimizare, cat şi de 
superioritate: concepţia că de-a lungul istoriei, Germaniei i 
se refuzase cuvenitul „loc sub soare”, fiind trădată de 
ceilalţi, şi că această colosală nedreptate urma acum să fie 
remediată prin forţa armelor dacă era nevoie. 

Pentru un băiat cum era Curt Prufer, ajuns la majorat în 
acest moment crucial, se poate spune cumva că noua 
Germanie l-a creat. Când a intrat la şcoala secundară în 
1896, fusese introdus la nivel naţional un nou program de 
studii, care renunţa la modelul clasicist european în 
favoarea unui sistem ce propovăduia mândria naţională 
alături de întâietatea statului şi a împăratului. Noile 
concepte şi-au găsit un discipol înfocat în băiatul 


bolnăvicios şi singuratic din Berlin. Respingând categoric 
liberalismul neosocialist al tatălui său, Curt s-a ridicat de 
asemenea împotriva orizonturilor mic-burgheze înguste ale 
părinţilor săi, în special dorinţa lor ca el să calce pe urmele 
lui Carl Prufer şi să devină profesor de şcoală. In schimb, 
acest „om nou” german - excepţional de strălucit şi 
motivat, în ciuda estimărilor aspre ale tatălui său - şi-a 
imaginat pentru sine o viaţă complet diferită, iar locul unde 
vedea el că l-ar putea duce acea viaţă se afla înspre est. 

E posibil ca această atracţie să fi izvorât în parte din 
curentele politice ale zilei. Printre toate puterile europene 
aflate în competiţie la sfârşitul secolului al XIX-lea, exista 
tendinţa crescândă de a considera diplomaţia drept un joc 
cu sumă nulă - orice acord între rivalii tăi se traducea 
printr-o pierdere directă sau ameninţare la adresa ta -, însă 
nicăieri această tendinţă nu era mai pronunţată decât în 
Germania atinsă de paranoia sub conducerea lui Wilhelm. 
Pe parcursul anilor 1890, în condiţiile unor semne tot mai 
numeroase ale unei prietenii între Franţa, Marea Britanie şi 
Rusia, o prietenie stimulată în mare parte de spaima 
provocată de rapida militarizare a Germaniei, discuţiile 
despre „încercuire” au ajuns tot mai în vogă la Berlin. Ca să 
scape de această încercuire de către imperiile rivale ei - 
Franţa şi Marea Britanie de o parte, Rusia de cealaltă parte 
- Germania prinsă la mijloc avea nevoie să privească 
dincolo de ele pentru o expansiune politică şi economică, 
iar regiunea oferind cele mai mari promisiuni era Orientul 
musulman şi otoman. Această idee s-a consolidat 
substantial în 1898, cand kaizerul a făcut un voiaj 
triumfător în lumea otomană şi a fost sărbătorit regeşte 
oriunde a mers. Pentru tinerii germani patrioţi, Orientul 
Apropiat a devenit subit un tărâm ademenitor. 

Dar pentru Curt Prufer, probabil că atracţia mai mare 
deriva din aspectul exotic. In diferite perioade pe parcursul 
secolului al XIX-lea, descoperirile arheologice din Orientul 
Apropiat exercitaseră o fascinaţie intensă asupra opiniei 
publice din Europa, şi probabil nicăieri acest lucru nu fusese 
mai adevărat, decât în Germania. Incepând cu expedițiile 
lui Karl Lepsius la piramidele egiptene în anii 1840 şi 
continuând cu săpăturile arheologice ale lui Heinrich 


Schliemann la Troia şi Micene în anii 1870, arheologii 
germani se situaseră în fruntea explorărilor din regiune, lor 
datorându-li-se multe dintre marile descoperiri. In anii 
1880, când savanții germani dezgropau deja siturile 
funerare din regiunea Luxor în Egiptul de Sus, iar Adolf 
Erman descifra deja la Universitatea din Berlin codurile 
hieroglifelor din vremea faraonilor, un nou val de interes 
popular a dat naştere aşa-zisei vârste de aur a egiptologiei. 
Această nebunie la modă l-a captivat şi pe tânărul Prüfer, la 
fel cum zorii erei spaţiale aveau să fascineze o generaţie 
ulterioară. Chiar de la o vârstă fragedă, a devorat 
povestirile cu aventuri şi descoperiri care veneau din 
Orientul Apropiat şi a visat la împrejurările în care ar putea 
ajunge şi el acolo. 

Toate acestea ar fi putut rămâne o fantezie din 
copilărie, dacă Curt Prufer nu ar fi avut un talent special, 
dar cumva ciudat, în lumina dificultăţilor lui de vorbire. Curt 
Prufer era un geniu în materie de limbi străine, unul dintre 
puţinii oamenii care au capacitatea de a trece de la 
necunoasterea totală a unei limbi la o fluenta aproape 
completă, în doar câteva luni. Invatase deja foarte bine 
franceza şi engleza în şcoala secundară, dar trecând de 
adolescenţă şi-a fixat nişte ţinte mult mai îndepărtate. 

Conformându-se partial aspirațiilor convenţionale ale 
părinţilor lui, în 1901 tânărul Prufer, în vârstă de douăzeci 
de ani, s-a înscris la Universitatea din Berlin pentru a studia 
dreptul. În acelaşi timp, a urmat seminarii de limbi orientale 
şi, foarte repede, a dobândit o bună cunoaştere a limbii 
turce şi a limbii arabe, două dintre cele mai dificile idiomuri 
de pe pământ. Doi ani mai târziu, a renunţat complet la 
studiile de drept şi, sub pretextul că un climat mai uscat i- 
ar fi putut ameliora sănătatea şubredă, s-a mutat în sudul 
Italiei pentru a studia limba italiana. 

Dar ltalia nu era Orientul, aşa că în aceeaşi vară a 
anului 1903 Prufer s-a îmbarcat spre Cairo. Aceasta avea să 
fie prima dintr-un număr de trei călătorii ample, pe care 
urma să le facă în următorii trei ani, întreţinându-se partial 
din banii câştigaţi compunând articole de călătorie pentru 
diverse reviste germane de cultură, în timp ce îşi pregătea 
un doctorat în studii orientale. 


Motivat, poate, de propria-i origine modestă, domeniul 
de studiu ales de Prufer era foarte neobişnuit pentru un 
intelectual european din acea vreme: o formă de artă 
dramatică indigenă cunoscută drept teatrul umbrelor, care 
satisfăcea exclusiv gusturile clasei muncitoare egiptene. In 
disertatia lui, descria vizita la una dintre cafenelele unde se 
jucau asemenea piese în mahalaua Was'a din Cairo. 

„Galeriile şi banchetele de la parterul acestei clădiri 
sunt intesate de oameni, majoritatea fiind din păturile cele 
mai de jos ale societăţii. Aici, harabagiii cu catâri, hamalii şi 
coropcarii cu  tărăboanţe stau înghesuiți ciorchine, 
fumându-şi tacticos pipele cu haşiş. Membrii claselor 
superioare nu se încumetă să intre în mediul din mahalaua 
Was'a, de teamă să nu-şi strice buna reputație.” 31 

Acelaşi lucru era valabil, desigur, pentru comunitatea 
de expatriati din Cairo, permițându-i tânărului intelectual 
german o privire, practic unică printre europeni, asupra 
vieţii egiptene cotidiene. Timpul petrecut în locuri ca 
mahalaua Was'a i-a dat posibilitatea lui Prufer să înveţe la 
perfectie araba colocvială, o limbă foarte diferită de aceea 
vorbită de clasa aristocratică, ceea ce avea să fie un atu 
pentru el în anii ce vor urma. 

La începutul anului 1906, Prufer se afla la un fel de 
răspântie în viaţă. Fiind beneficiarul unui doctorat de la 
Universitatea din Erlangen, ar fi putut cu uşurinţă să obţină 
un post de profesor în Germania - şi asta, ca o mică 
revanşă măgulitoare pentru el, la un nivel cu mult mai 
prestigios decât atinsese tatăl lui ca dascăl de şcoală 
primară -, însă el era nerăbdător să se întoarcă în Orient. 
Intr-o succesiune destul de rapidă, două ocazii norocoase 
aveau să facă posibil acest lucru. 

In iarna aceea, a cunoscut-o pe Frances Ethel Pinkham, 
o americancă venită să studieze muzica la Berlin.2 
Absolventă a Colegiului Wellesley şi provenind dintr-o 
familie bogată din Lynn, Massachusetts, Pinkham, la cei 
treizeci şi opt de ani ai ei, era, conform standardelor zilei, 
deja o fată bătrână când l-a întâlnit pe şarmantul şi 
prevenitorul specialist în studii orientale, care era cu 
treisprezece ani mai tânăr decât ea. După o scurtă idilă şi 
trecând peste obiecțiile crâncene ale părinţilor lui Pinkham, 


cei doi s-au căsătorit în aprilie. Prufer şi-a convins mireasa 
că trebuiau să se mute în Egipt, astfel încât el să îşi poată 
continua studiile şi, cum era de dorit, să-şi găsească un loc 
de muncă adecvat pregătirii lui. Deşi părinţii lui Pinkham 
aflaţi în Lynn au fost negreşit oripilati de idee, la Cairo o 
oportunitate pentru aventură şi promovare s-a ivit curând 
în calea proaspătului lor ginere. 

În timpul sejururilor lui precedente la Cairo, Prüfer 
socializase frecvent cu personalul de la ambasada 
germană, iar aceşti diplomaţi fuseseră foarte impresionați 
de excelentele lui cunoştinţe de arabă clasică şi vorbită. La 
începutul anului 1907, când dragomanul sau interpretul din 
acea vreme al ambasadei urma să se pensioneze, Prufer a 
fost întrebat dacă nu l-ar interesa să preia el postul. Este 
greu de imaginat că Prufer ar fi putut reflecta la acea ofertă 
mai mult de o clipă. În luna februarie din acel an, Prüfer a 
devenit cel mai nou membru al legatiei diplomatice 
germane în Egipt. 

Dar altceva îl aştepta pe acest tânăr banal de douăzeci 
şi şase de ani la Ambasada Germaniei: un mentor, una 
dintre cele mai pitoreşti - şi în ochii britanicilor, una dintre 
cele mai periculoase - personalităţi care au păşit vreodată 
în Orientul Mijlociu. 


Ruinele de la Karkemiş sunt situate pe un mal abrupt şi 
stâncos deasupra unui meandru al fluviului Eufrat, chiar pe 
graniţa dintre Turcia şi Siria timpurilor moderne. În jurul lor, 
se aştern şesuri unduitoare, care treptat se preschimbă în 
coline joase cu pajişti verzi. Situat strategic deasupra unui 
important vad în albia Eufratului, malul stâncos a fost locuit 
de cel puţin cinci mii de ani, dar a ajuns la cea mai mare 
însemnătate a sa în jurul anului 1100 î.Hr., în timpul Epocii 
Bronzului Târziu. În acea vreme, Karkemiş era o cetate 
importantă a civilizaţiei hitite, cu centrul în Anatolia, exact 
spre nord, şi era bine cunoscut atât de faraonii egipteni, cât 
şi de autorii Vechiului Testament; Biblia conţine câteva 
referinţe la cetate, inclusiv o bătălie care a avut loc între 
regele Nabucodonosor al Babilonului şi faraonul Nechao al 
II-lea, în secolul al VI-lea î.Hr. Acest mic colt al Imperiului 
Otoman a fost locul unde T. E. Lawrence a ajuns să aibă un 


sentiment de apartenenţă mai profund decât oriunde în altă 
parte pe lume. 

Reuşind cu vorba bună să obţină un loc în expediţia 
arheologică a lui David Hogarth, Lawrence a ajuns prima 
oară la Karkemiş în februarie 1911. În calitate de asistent 
novice pe şantierul de săpături, îndatoririle lui oficiale erau 
să fotografieze şi să facă schiţe ale lucrărilor pe măsura 
desfăşurării lor, precum şi să ţină un inventar al diverselor 
descoperiri de pe teren. Activitatea lui s-a extins rapid, cu 
mult dincolo de aceste atribuţii. Fiind unul dintre doar cei 
doi occidentali prezenţi pe şantier în permanenţă pentru a 
supraveghea o echipă de circa două sute de muncitori 
locali (Hogarth, deşi era administratorul general, nu venea 
la Karkemiş decât din când în când), Lawrence a devenit 
curând un fel de şef de şantier. In acest rol a descoperit, 
poate la fel de mult spre propria-i surprindere ca şi spre 
surprinderea tuturor celorlalţi, că era un conducător 
înnăscut. 

Cu siguranţă, acest lucru se datora în parte statutului 
său de european. Conform unui sistem datând din anii 
1500, cunoscut sub denumirea de capitulatii, puterile 
europene smulseseră constant o serie de concesii din ce în 
ce mai umilitoare de la sultanii din Constantinopol, sub 
pretextul de a proteja minoritățile creştine din Imperiul 
Otoman. La începutul secolului al XX-lea, cetăţenii europeni 
erau efectiv scutiţi de efectele legislaţiei otomane. „Pentru 
un străin, această ţară este realmente prea glorioasă ca să 
fie descrisă în cuvinte”, scria Lawrence familiei sale în vara 
anului 1912. „Eşti ca un baron din epoca feudală.” 

Dar nu era doar acest element care făcea din Lawrence 
un lider. Părea să aibă o afinitate spontană pentru Orient, 
iar în virtutea acestei afinități o înţelegere aproape 
instinctivă a felului cum funcţiona cultura orientală. Vorbind 
deja fluent araba, în Karkemiş s-a căznit necontenit să-şi 
aprofundeze cunoştinţele de limbă. Făcea acest lucru 
punându-le diverse întrebări muncitorilor din echipele sale 
de lucru, vizitându-i la ei acasă, notând laborios tot ceea ce 
afla. De la povestirile lor folclorice, până la concepţiile lor 
politice, descifrând apoi complicata structură de clan care 
determina obedientele regionale, treptat Lawrence a ajuns 


să cunoască acest coltisor din nordul Siriei şi oamenii 
locului mai bine probabil decât oricare alt european al 
timpului. 

Desigur, nimic nu poate câştiga mai bine simpatia 
semenilor decât atenţia pe care ştii să le-o acorzi. Dacă 
lucrătorii de la Karkemiş, veniţi din oraşul învecinat, 
Jerablus, mai avuseseră poate de-a face cu vreun 
occidental, fără doar şi poate relaţia respectivă fusese 
marcată de servilism si superficialitate. Cu siguranţă nu mai 
întâlniseră niciodată un om care să vrea să înveţe numele 
copiilor lor, al rudelor şi strămoşilor lor, care să accepte 
bucuros invitaţii în locuinţele lor modeste, care să 
manifeste un respect sincer pentru ritualurile şi datinile lor. 

Dar mai exista o trăsătură la Lawrence care îi 
impresiona pe băştinaşi. Lawrence nu părea să aibă nimic 
din moliciunea sau fragilitatea pe care ei le asociau cu 
europenii; dimpotrivă, putea să muncească într-o caniculă 
dogoritoare ore întregi fără oprire, putea să meargă pe jos 
sau călare zile întregi fără să se vaite, îndura neclintit 
atacurile de dizenterie şi malarie, cu resemnarea calmă a 
unui localnic. Pentru arabii din Jerablus, aproape totul în 
persoana lui Lawrence sugera o tenacitate, o vigoare şi o 
austeritate, care îl făceau să semene mai puţin cu un 
european şi mai mult cu ei înşişi. Potrivit tradiţiei arabe, 
oamenii locului răsplăteau acest sentiment de afinitate 
profundă cu o lealitate perseverentă şi încrâncenată. Lucrul 
acesta avea două efecte contrare căci, odată cu şederea sa 
prelungită în Siria şi integrarea tot mai mare printre 
localnici, Lawrence începea să gândească şi să se comporte 
tot mai puţin ca un britanic. 

Pe un plan mai profund, perioada cât a stat în Siria l-a 
făcut să îşi regândească fundamental concepţiile despre 
„influenţa civilizatoare” a Occidentului. Această schimbare 
şi-a găsit personificarea în relaţia strânsă pe care a făurit-o 
cu un tânăr din Jerablus, pe nume Dahoum. Fiind initial un 
simplu băiat de treisprezece ani care făcea carausie cu 
catârii pe şantierul arheologic de la Karkemis, sclipitorul si 
extraordinar de chipeşul Dahoum a fost curând promovat 
de Lawrence pentru a-i fi un fel de asistent personal, iar cei 
doi au devenit inseparabili, ceea ce a dus la zvonuri rostite 


în soapta că ar putea fi amanți. Oricare ar fi adevărul acelor 
zvonuri, cert este că Dahoum a fost cel care l-a inspirat pe 
Lawrence să elaboreze o teorie oarecum romantică despre 
noblețea esenţială a rasei arabe, admirându-i ascetismul ca 
pe o „evanghelie a  austerităţii”:,  neîntinată de 
permisivitatea apuseană. 

Scriindu-le din Jerablus părinţilor lui în 1911, într-un 
text în care îl prezenta prima oară pe Dahoum ca pe „un 
personaj interesant”, pe care dorea să îl ajute, Lawrence 
enunta concepţii ce veneau în contradicţie cu sensibilitatea 
colonială britanică: „Din fericire, nu există deocamdată 
nicio influenţă străină în regiune. Dacă aţi fi văzut 
distrugerea cauzată de influenţa francezilor şi, într-o mai 
mică măsură, pe cea cauzată de influenţa americanilor, nu 
ati dori niciodată sa se extindă. Vulgaritatea absolut 
iremediabilă a arabului pe-jumatate-europenizat este 
înfiorătoare. E mai bun de o mie de ori arabul rămas intact. 
Străinii vin aici întotdeauna să dea lecţii, când de fapt ar 
face mult mai bine ca e/ sa înveţe”. 

Acesta nu era genul de preocupare pe care să o poţi 
asocia în mod normal cu un arheolog. Chiar şi David 
Hogarth, în ciuda marii lui afecţiuni pentru protejatul său, 
nu a fost niciodată convins că Lawrence avea cu adevărat 
sufletul sau temperamentul unui cărturar studios. Avea 
prea putin din acea încăpățânare meticuloasă a unui om ca 
Leonard Woolley, care în 1912 a devenit principalul savant 
de la Karkemiş. În schimb, cea mai mare fascinatie a lui 
Lawrence părea să fie pentru meleagurile şi oamenii care îl 
înconjurau; într-acolo se îndrepta pasiunea lui. 

Această pasiune îi oferea totodată lui Lawrence o 
perspectivă unică asupra unuia dintre cele mai însemnate 
fenomene de la începutul secolului al XX-lea: agonia 
prelungită dinaintea morţii Imperiului Otoman. Majoritatea 
celorlalţi martori oculari occidentali ai acelui spectacol 
locuiau în oraşele din Orientul Mijlociu. Lawrence a fost unul 
dintre puţinii care au urmărit desfăşurarea acelui fenomen 
în regiunile rurale, unde trăia încă marea majoritatea a 
supuşilor otomani. 

Moartea aceasta fusese prezisă de foarte mult timp. 
Imperiul Otoman rezistase aproape cinci veacuri, în mare 


parte graţie unei libertăți extraordinare acordate 
minorităţilor religioase şi etnice de a se guverna singure 
atâta timp cât îşi plăteau tributurile şi jurau supunere totală 
sultanului de la Constantinopol. Acest sistem începuse să 
se năruie în secolul al XIX-lea, sub loviturile provocate atât 
de ascensiunea naţionalismului, cât şi de progresele 
semnificative în domeniul comunicaţiilor şi al comerţului. 
Cu o viteză uluitoare, lumea devenea un loc mai mic, ţările 
industrializate din Europa deveneau tot mai puternice, iar 
un imperiu clădit pe ceea ce în fond însemna o neglijare a 
părţilor lui componente era un anacronism. În anii 1850, 
Imperiul Otoman era deja „bolnavul Europei”, a cărui 
prăbuşire finală era aşteptată cu nerăbdare de puterile 
occidentale în ascensiune. 

Prin agilitatea cu care încheiau alianţe, otomanii 
izbutiseră consecvent să evite acest sfârşit, chiar şi atunci 
când rivalii lor apuseni ciuguleau deja din marginile 
imperiului. În anii 1870, Rusia ţaristă a zdrobit armata 
otomană în Balcani, ceea ce a făcut ca România, Serbia şi 
Muntenegru să îşi câştige independenţa. În 1881, Franţa a 
înşfăcat Tunisia. În anul următor, Marea Britanie s-a folosit 
de pretextul unei mişcări naţionaliste incipiente pentru a 
smulge Egiptul de sub ocupaţia otomană. 

În mod crud şi ironic, evenimentul care părea să ofere 
cea mai bună speranţă pentru renaşterea Imperiului 
Otoman nu a făcut decât să-i accelereze dezintegrarea. In 
1908, o lovitură de stat reformistă, pusă la cale de un grup 
de tineri ofiţeri de armată sub stindardul Comitetului 
Unităţii şi Progresului (CUP) - care aveau să devină 
cunoscuţi în scurt timp drept Junii Turci -, l-a constrâns pe 
sultanul despotic să reinstaureze constituţia parlamentară, 
pe care o abrogase în urmă cu treizeci de ani. Îmboldiţi de 
reuşita lor, Junii Turci au lansat rapid o campanie uluitor de 
ambițioasă, menită să împingă imperiul în secolul al XX-lea, 
incluzând apeluri pentru emanciparea femeilor şi acordarea 
drepturilor de cetăţenie deplină minorităţilor religioase şi 
etnice. 

Dar dacă ofiţerii CUP, proveniţi majoritatea din părţile 
europene ale imperiului şi versati în liberalismul european, 
se aşteptaseră ca puterile occidentale să imbratiseze cauza 


lor, surpriza a fost pentru ei foarte neplăcută. Profitând de 
confuzia politică de la Constantinopol, Austro-Ungaria a 
anexat rapid Bosnia-Hertegovina. In alte capitale europene, 
inclusiv Londra, Junii Turci erau priviţi cu cea mai profundă 
suspiciune, fiind chiar luaţi în derâdere drept „criptoevrei” 
urmărind subversiv să pună mâna pe imperiu, în cadrul 
unui sinistru complot pus la cale de  evreimea 
internaţională. În interiorul Imperiului Otoman, o virulentă 
ripostă a conservatorilor împotriva mişcării progresiste a 
aruncat rapid noul guvernământ parlamentar într-o eră 
politică de frământări intestine şi paralizie socială. 

În 1911, Junii Turci începuseră deja să-şi consolideze 
poziţia la nivelul puterii politice şi elaboraseră o platformă 
cu trei puncte principale, în speranţa de a asigura 
coeziunea imperiului fărâmiţat pe plan intern: modernizare, 
apărarea Islamului şi chemarea de a se alătura marii familii 
a popoarelor vorbitoare de limbi turcice sau turanismului. 
Totul suna bine, doar că aceste trei puncte erau în directă 
opoziţie unele cu altele în cadrul platformei ideologice. 

Caracterul progresist al multora dintre decretele 
sociale ale Junilor Turci putea avea priză, eventual, la 
adepţii laicismului şi la minoritățile creştine şi evreieşti din 
imperiu, dar simultan avea efectul de a înfuria un număr 
uriaş de tradiţionalişti musulmani. În mod similar, în timp ce 
retorica lor turanistă din ce în ce mai şovinistă entuziasma 
cu siguranţă populaţia de etnie turcă, la fel de sigur 
îndepărta populaţiile neturcice - arabi, slavi, armeni, greci 
-, care acum constituiau o majoritate în cadrul imperiului. 
Cât despre mantia de apărători ai Islamului pe care o 
îmbrăcaseră, este plauzibil ca prin această atitudine să fi 
câştigat adeziunea musulmanilor arabi, kurzi şi turci, însă 
asupra celorlalte categorii nu a avut prea mult efect - 
inclusiv, de altfel, asupra unei importante minorităţi de 
arabi care erau creştini. În realitate, prin încercarea de a 
găsi ceva care să fie pe placul fiecărui segment al societăţii 
lor poliglote, Junii Turci le dădeau tuturor motive de ură şi 
teamă. 

Pentru Lawrence, un tânăr din ce în ce mai racordat la 
vâltorile sociale şi politice din jurul lui, o concluzie 
inevitabilă începea să prindă formă: încetul cu încetul, 


Imperiul Otoman se destrăma pe la cusături. Pe durata 
activităţii lui la Jerablus, acest proces de dezintegrare s-a 
accentuat, iar ceea ce păruse o acţiune intermitentă a 
puterilor europene de a ciuguli din tărâmul otoman avea să 
devină o înfulecare vorace. 


În prima lună a anului 1907, când Germania a început 
să îşi impună prerogativele de putere imperială pe care şi le 
arogase, Curt Prufer a preluat postul de dragoman la 
ambasada din Cairo. 

Pe hârtie, dragomanul era doar interpretul ambasadei, 
însărcinat să îl asiste pe ambasador la întâlnirile lui 
diplomatice, precum şi să traducă documentele pe care 
legația le adresa guvernului local sau le primea de la 
acesta. În realitate, un dragoman ambițios putea deveni o 
forţă în sine. Atunci, ca şi acum, ambasadorii erau adesea 
un lot temporar şi incapabil, nişte produse ale unui sistem 
de sinecuri de palat şi pricepuţi mai degrabă pe ringul de 
dans decât la masa tratativelor. Dragomanii, pe de altă 
parte, reprezentau continuitatea - mulţi rămânând la post 
decenii întregi -, şi prin munca lor de traducere aveau 
cunoştinţe aprofundate despre aproape tot ce se întâmpla 
în fiecare subsectie a ambasadei. Mai mult, din cauză că 
existau într-o zonă cenuşie între secţia consulară şi 
diplomatică a ambasadei, dragomanii puteau cu discreţie 
să desfăşoare activităţi îndoielnice, ca, de pildă, întâlniri cu 
duşmanii unui regim politic, ceea ce ar fi putut să provoace 
un scandal în cazul superiorilor lor. Lucrul acesta era 
crucial, căci, în timp ce aproape toate puterile imperiale 
europene rivale din zorii secolului al XX-lea vedeau în 
legatiile lor din străinătate un fel de instrumente utile 
pentru culegerea de informaţii, trafic de influenţă şi diverse 
masinatiuni, germanii formau o categorie aparte. In 
conformitate cu viziunea bătăioasă asupra politicii externe, 
promovată de Wilhelm al lIl-lea, legaţiile germane erau 
veşnic surprinse în postura de făptaşi lipsiţi de scrupule - 
furând secrete industriale şi guvernamentale, folosind 
reţele de spionaj -, ceea ce îi umplea de indignare pe 
omologii lor britanici şi francezi, mai principiali în aparenţă. 


În centrul multora dintre aceste scandaluri se aflau 
dragomanii ambasadelor. 

In Egipt, Prufer nimerise pe unul dintre cele mai 
importante terenuri de joc pentru această abordare în forţă 
a diplomaţiei germane, un loc unde Berlinul vedea prilejul 
atât de a intra în grațiile conducerii otomane de la 
Constantinopol, cât şi de a ştirbi din hegemonia rivalilor lor 
britanici. Asta din cauză că, în 1882, sub pretextul de a 
apăra clica guvernantă de un lider naţionalist adept al 
independenţei, Marea Britanie invadase Egiptul şi preluase 
efectiv controlul asupra ţării, care se aflase oficial sub 
dominație otomană timp de aproape patru sute de ani. 
Britanicii nu se opriseră aici. În mai 1906, exact cu nouă 
luni înainte ca Prufer să sosească la Ambasada Germaniei, 
profitaseră de o dispută diplomatică minoră în Sinai, vasta 
peninsulă situată la estul canalului Suez, pentru a smulge şi 
această fâşie de sub ocupaţia otomană. Acest episod 
alimentase şi mai mult nemulţumirea egiptenilor faţă de 
dominaţia britanică - la fel şi supărarea Constantinopolului 
pe fostul lor prieten -, iar germanii care acționau în Cairo 
nu aveau nimic de pierdut, ci în schimb totul de câştigat, 
dacă mențineau acea ostilitate la foc scăzut. 

Dar poate cel mai mare câştig pe care l-a avut Prüfer în 
capitala Egiptului a fost însuşi şeful său direct de la 
ambasadă, un personaj fabulos numit contele Max von 
Oppenheim. 

Cu douăzeci şi unu de ani mai în vârstă decât 
dragomanul ambasadei, Oppenheim era un bărbat sociabil, 
elegant şi amator de distracţii, cu o mustață ghidon şi o 
pasiune atât pentru doamne, cât şi pentru cursele de cai, 
membru al selectului Union-Klub din Berlin, loc de 
predilecție al elitei economice şi politice din Germania. 
Oppenheim a intrat în serviciul diplomatic german în 1883. 
Rapid, a şi plecat în Siria, începând o poveste de dragoste 
cu Orientul Apropiat care avea să dăinuie timp de şaizeci 
de ani. Arheolog şi etnolog amator, a întreprins expediţii 
arheologice în regiune, pe care le-a finanţat personal din 
averea de bancheri a familiei. În cazul lui Oppenheim, 
hobby-ul a dat roade până la urmă; în 1899, a descoperit 
una dintre cele mai importante aşezări pierdute din 


perioada Neoliticului, Tell Halaf, în nordul Siriei. (Se 
presupune că, în virtutea acelei descoperiri, Oppenheim 
beneficiază de rara distincţie de a avea un stilou Montblanc 
cu numele lui, alăturându-se astfel unor personaje ilustre 
de talia lui Carol cel Mare, Copernic şi Alexandru cel Mare în 
panoplia de „patron al artelor” adoptată de compania 
producătoare.) Aventurierul şi-a stabilit într-un final o bază 
semipermanentă la Cairo în 1896, când i s-a dat un post de 
ataşat diplomatic, vag definit, la secţia consulară a 
ambasadei germane. 

Existau câteva aspecte controversabile în persoana 
contelui - nimeni nu cunoştea exact genealogia titlului 
nobiliar, dincolo de faptul că era indicat pe cartea de vizită 
a lui Oppenheim -, care îl diferentiau de colegii săi 
diplomaţi din capitala egipteană. Unul dintre ele era 
înclinația de „a face pe indigenul”. Lucrul acesta era cel 
mai evident în obiceiul lui de a umbla îmbrăcat în robe 
arabe, precum şi în preferința de a locui în cartierul 
„indigen” al oraşului, dar se extindea, de asemenea, şi la 
legăturile lui amoroase. Potrivit lui Sean McMeekin în The 
Berlin-Baghdad Express (Expresul Berlin-Bagdad), „în 
fiecare toamna, cand Oppenheim revenea de la Berlin, 
servitorul lui principal, Soliman, îi procura o noua sclavă (el 
le numea Zeitfrauen, sau concubine temporare), care avea 
să devină stăpâna haremului până în anul următor şi care, 
la rândul ei, avea două slujnice”. 

Dar contele era un om cu pasiuni universale şi, pe 
lângă arheologie, curse de cai şi sclave, mai exista o 
predilecție pe care rivalii imperiali ai Germaniei din Orientul 
Apropiat o considerau deosebit de agasantă: Max von 
Oppenheim voia să rearanjeze eşichierul politic din regiune, 
alimentând focul jihadului islamic. 

incepuse să formuleze ideea la scurt timp după ce 
preluase postul la consulatul din Cairo. În opinia lui 
Oppenheim, celebrul călcâi al lui Ahile în cazul principalilor 
rivali europeni ai Germaniei - Marea Britanie, Franţa şi 
Rusia - erau populaţiile musulmane dinăuntrul graniţelor 
acestor imperii, populaţii care detestau profund să se afle 
sub dominaţia unor puteri coloniale creştine. Fiind cea mai 
importantă putere europeană care nu încercase niciodată 


să colonizeze lumea musulmană, susţinea Oppenheim, 
Germania se afla în poziţia unică de a putea întoarce 
această situaţie în avantajul ei - mai ales dacă ar putea 
făuri o alianţă cu Imperiul Otoman. Dacă s-ar ajunge la un 
război care să cuprindă toată Europa, ridica problema 
Oppenheim într-o avalanşă de rapoarte trimise ministrului 
de externe al Germaniei, iar autorităţile otomane din 
Constantinopol ar putea fi convinse să cheme la un război 
sfânt împotriva ocupanților creştini ai fostelor lor teritorii, 
ce s-ar întâmpla cu Egiptul dominat de britanici, sau cu 
Tunisia francezilor ori Caucazul ruşilor?! 

Persoana care ardea de nerăbdare să afle asta era 
kaizerul Wilhelm al II-lea. Primind câteva dintre expunerile 
lui Oppenheim despre „războiul prin revoluţie”, împăratul 
german a devenit rapid un susţinător devotat al ideii 
jihadului. Wilhelm a avut grijă ca Oppenheim, „spionul 
meu temut”, să fie promovat la ambasada din Cairo, 
preluând titulatura cumva ironică de consilier juridic 
principal. 

În aşteptarea  binecuvântatei zile a  jihadului 
panislamic, mai erau multe lucruri de făcut în Egiptul 
stăpânit de britanici. In prima perioadă a anilor 1900, 
Oppenheim şi-a consacrat o mare parte din timp - şi din 
averea personală - pentru a coopta discret un vast eşantion 
reprezentativ din elita egipteană care se opunea dominaţiei 
britanice: şeici tribali, intelectuali din oraşe, nationalisti şi 
figuri religioase. După ce câştigase deja adeziunea 
kaizerului la ideile lui jihadiste, in 1907 Oppenheim a mai 
racolat un adept în persona noului său subordonat, Curt 
Prufer. Gata cu articolele erudite şi teatrul de umbre 
egiptean; sub tutela charismaticului său coordonator, Prufer 
a văzut acum prilejul de a turna gaz peste regiune, a 
aprinde un chibrit şi a urmări ce se putea întâmpla. 

Vorbind şi cunoscând limba arabă mult mai bine decât 
Oppenheim, noul dragoman a devenit omul-cheie de 
legătură între ambasadă şi diverşii rebeli din capitala 
Egiptului. In mod special, Prufer a cultivat cu grijă o 
prietenie cu khedivul Egiptului (echivalentul unui vicerege), 
Abbas Hilmi al ll-lea, şeful local al statului din partea 
otomanilor, pe care britanicii il mentinusera pe tron, deşi îl 


lipsiseră de orice autoritate. Lesne de înţeles, această 
situaţie îl deranjase tot timpul pe khediv, un resentiment pe 
care Prufer s-a străduit din răsputeri să i-l cultive. Cei doi 
agenţi provocatori germani nu şi-au limitat acţiunile doar la 
categoria nemultumitilor din Cairo. La începutul anului 
1909, Prüfer şi Oppenheim au pornit într-un amplu circuit 
prin ţinuturile îndepărtate ale Egiptului şi ale Siriei, unde, 
deghizați în veşminte de beduini, s-au străduit să 
promoveze în rândul triburilor dubla cauză a 
panislamismului şi a anticoloniasmului.“ 

Dar nimănui nu i se dedică nominal stilouri Montblanc 
dacă rămâne cantonat în rutină, aşa că la sfârşitul anului 
1910 contele von Oppenheim a făcut un anunţ surprinzător: 
renunţa la postul său de consilier juridic la ambasadă, 
pentru a se întoarce la prima lui dragoste adevărată: 
arheologia. Mai precis, contele decisese că era timpul să 
înceapă săpăturile la Tell Halaf, ruinele din Neolitic, pe care 
le descoperise în nordul Siriei şi care acum zăceau 
netulburate de peste un deceniu. 

Sentimentul de uşurare, lesne de priceput, cu care 
autorităţile britanice din Cairo au primit această ştire - 
încercaseră de ani de zile să găsească un pretext pentru a 
cere expulzarea lui Oppenheim -, a fost atenuat de o doză 
sănătoasă de scepticism, mai ales atunci când o privire 
rapidă pe hartă a scos la iveală faptul că Tell Halaf se afla 
exact pe traiectoria propusă pentru Calea Ferată Bagdad. 
Aceasta constituia un proiect important de lucrări publice, 
susţinut de guvernul otoman, care urma să lege 
Constantinopolul de lrak (sau Mesopotamia, cum era încă 
menţionat în Occident), teritoriul său cel mai răsăritean şi, 
potrivit unor surse, cel mai bogat în ţiţei. În ciuda obiectiilor 
virulente din partea Angliei şi a Franţei, în 1905 otomanii 
acordaseră Germaniei atât proiectul de construcţie, cât şi 
generoasele drepturi de concesiune aferente. 

Dar chiar şi scăpând de „spionul kaizerului”, britanicii 
din Egipt nu puteau lăsa garda jos. In locul său, contele Max 
von Oppenheim lăsase la Cairo un protejat foarte devotat şi 
ingenios. 


Sediul central al şantierului arheologic de la Karkemiş 
era o mică incintă situată la aproximativ opt sute de metri 
de ruine, un fost depozit al unei companii de produse din 
lemn-dulce, amplasat la periferia satului Jerablus. Aici 
locuiau T. E. Lawrence şi Leonard Woolley, şi tot aici 
primeau micile grupuri de călători, care ajungeau din ce în 
ce mai frecvent la şantierul arheologic. Pe parcursul celor 
trei ani de şedere aici, completaseră continuu structura 
iniţială cu noi încăperi şi hangare de depozitare, încât 
„staţia” de la Jerablus ajunsese o locuinţă vastă şi 
confortabilă. Era locul pe care Lawrence a ajuns să-l 
considere sanctuarul lui. Aşa cum scria familiei sale în vara 
anului 1912, după ce făcuse o excursie de doar câteva zile 
pe coasta siriană, „am senzaţia că am fost plecat luni de 
zile din Jerablus şi tânjesc după pacea de-acolo”.2 

Dar în Orientul Apropiat, însăşi noţiunea de pace 
devenea rapid un anacronism, pe măsură ce fărâmițarea 
Imperiului Otoman se intensifica. În 1911, italienii au 
cotropit Libia, dezlantuind un război sângeros, care a dus în 
cele din urmă la înfrângerea otomanilor. Suprapunându-se 
peste acest conflict, a venit Primul Război Balcanic, în care 
otomanii au pierdut cea mai mare parte a posesiunilor care 
le mai rămâneau în Europa, urmat imediat de al Doilea 
Război Balcanic. Vestea sumbră a avut un efect în cascadă. 
În 1913, când Junii Turci au organizat o a doua lovitură de 
stat pentru a prelua frâiele guvernării, diverse rebeliuni pe 
scară mică şi mişcări separatiste izbucniseră deja pe 
cuprinsul a ceea ce mai rămăsese din imperiu, unde chiar şi 
căpeteniile locale şi conducătorii clanurilor simțeau că 
venise, în fine, momentul de a scutura jugul ocupaţiei 
otomane. 

Sub acest aspect, ţinuturile cândva idilice din nordul 
Siriei nu erau nicidecum imune. Având în vedere compoziţia 
etnică a regiunii - populaţia era covârşitor arabă sau kurdă, 
cu prezența etnicilor turci limitată în special la 
reprezentanţii locali ai structurilor de putere otomane, 
primari, poliţie, perceptori -, Lawrence ajunsese la o viziune 
relativ simplistă asupra locuitorilor ei: dragoste pentru 
nobilul arab; respect prudent pentru impetuosul kurd; ură 
pentru crudul turc. Drept urmare, i-a plăcut de-a dreptul 


când triburile kurde locale au ameninţat cu o insurecție în 
1912, convenindu-i sfidarea tot mai fatisa pe care o vedea 
manifestându-se pe străzile din Jerablus, unde arabii 
cândva timorati se ridicau contra suzeranilor turci. 
Subjugarea populaţiei de către otomani - în concepţia lui 
Lawrence, o subjugare bazată pe frică, corupţie şi pe 
maşinăria unei birocratii inepte care ucidea spiritul - 
regresa rapid, şi era foarte greu să-ţi imaginezi cum ar mai 
putea să fie restaurată vreodată. Această estimare îl 
încânta. 

Dar nu doar frământările din interiorul Imperiului 
Otoman se simțeau pregnant în nordul Siriei. Mai era si 
vastul păienjeniş de intrigi ţesut de puterile imperiale 
europene, toate uneltind pretutindeni în căutarea unor 
avantaje împotriva rivalilor lor. În particular, intrarea în 
scenă a rău famatului conte Max von Oppenheim părea un 
indiciu clar că regiunea făcea parte acum din eşichierul 
european în continuă extindere. Revenind în Siria, sub 
pretextul de a începe săpăturile la Tell Halaf, sit aflat la 
circa o sută şaizeci de kilometri la est de Karkemiş, 
Oppenheim a trecut în vizită la staţia din Jerablus într-o 
după-amiază din luna iulie 1912. 

„Era o persoană atât de oribilă”, îi scria Lawrence 
fratelui său cel mai mic, „ —n-am prea fost politicos -, dar 
în schimb era interesant [sic]. Zicea că [ruinele de la 
Karkemiş] erau cele mai interesante şi importante 
descoperiri pe care le văzuse vreodată, exceptând 
descoperirile lui.” 

Nu după mult timp, Lawrence şi Woolley au început să 
audă zvonuri despre munca de mântuială pe care contele o 
făcea la situl de la Tell Halaf, relatări despre mari căruţe 
încărcate cu comori, care erau transportate ilegal de pe 
şantier, cu destinaţia Berlin. De asemenea, nu aveau cum 
să nu remarce că, după ani întregi de progrese lente pe 
Calea Ferată Bagdad - or în lumea otomană cuvântul „lent” 
alăturat cuvântului „progres” trezea cumva comparații de 
natură geologică -, ritmul lucrărilor s-a accelerat subit, 
odată cu apariţia lui Oppenheim. De fapt, lucrările s-au 
accelerat atât de mult, încât la sfârşitul anului 1912 
inginerii germani şi echipele lor aflate deja pe teren 


începuseră să construiască unul dintre cele mai complicate 
segmente din punct de vedere tehnic ale căii ferate, un 
viaduct peste apele tumultuoase ale fluviului Eufrat. Printr- 
o remarcabilă coincidenţă, şantierul pentru acest pod- 
estacadă se afla exact lângă satul Jerablus. 

Pe tot parcursul anului 1913 şi o bună parte din anul 
1914, cele două grupuri de lucrători occidentali care s-au 
aflat în acelaşi colţ îndepărtat din nordul Siriei au avut 
relaţii alternativ amiabile şi ostile. Feroviarii germani din 
Jerablus îi ajutau pe arheologii britanici, cărând pietrele 
rezultate din săpăturile acestora, pentru a le folosi la 
terasamentele /or de cale ferată. La rândul lor, germanii 
apelau frecvent la britanici - şi, cu araba lui vorbită fluent, 
în special la Lawrence - pentru a media în relaţiile lor 
veşnic încordate cu muncitorii locali. Un motiv principal al 
acelor tensiuni era dificultatea germanilor de a găsi mână 
de lucru de calitate, cei mai buni muncitori ai lor trecând de 
regulă în cealaltă tabără, pentru salarii mai mari şi pentru 
nişte şefi ca Lawrence şi Woolley, care îi tratau cu mai mult 
respect. 

Foarte curând, aceste două grupuri aveau să se situeze 
pe poziţii opuse într-un război mondial, iar o altă cale ferată 
- linia Hejaz, pornind de la Damasc pe o distanţă de circa o 
mie o sută de kilometri spre sud până la oraşul Medina - 
avea să devină cea mai vitală legătură de transport în 
teatrul de operaţiuni al acelui conflict din Orientul Mijlociu. 
Cunostintele pe care Lawrence le-a căpătat, urmărind 
construirea căii ferate în Jerablus, i-au fost negreşit de mare 
ajutor când, peste câţiva ani, avea să facă din aruncarea în 
aer a Căii Ferate Hejaz o distracţie personală. 


La amiaza zilei de 15 septembrie 1913, William Yale, în 
vârstă de douăzeci şi şase de ani, făcea parte dintr-o 
echipă de trei muncitori, „trăgând prăjini” la suprafaţă - 
desprinzând şi stivuind sape de foraj, cumva cea mai 
mizerabilă activitate cu putinţă la o sondă de ţiţei - pe 
câmpul petrolifer de la Kiefer, în nordul Oklahomei, când a 
apărut un curier pe un cal. Peste câteva minute, şeful de 
şantier din Kiefer l-a chemat pe Yale, pentru a-i înmâna o 
telegramă. Era de la sediul central al lui Standard Oil 


Company din New York şi conţinea un text succint: 
„Prezintă-te imediat la New York”. 

După ce a absolvit, în 1910, cursurile universităţii care 
îi purta numele, Yale s-a căznit să îşi facă un rost până 
când, în 1912, a dat peste un anunţ prin care se cereau 
candidaţi care să urmeze „şcoala pentru servicii în 
străinătate” a firmei Standard Oil Company din New York. 
Într-un capriciu de moment, s-a înscris pe listă. 

Functionand în incinta sediului firmei Standard de pe 
Broadway 26 în New York, „şcoala” consta dintr-un program 
intensiv de patru luni, cu prelegeri şi seminarii, menit să îi 
iniţieze pe candidaţi în toate aspectele industriei petroliere, 
dar şi să le inoculeze idealul „omului Standard”. Exact în ce 
ar fi putut consta acel ideal era dificil de spus, căci în 1912 
Standard Oil era cea mai rău famată corporație din istoria 
comerţului internaţional, numele ei fiind sinonim cu lăcomia 
capitalistă scăpată de sub control.“ 

Prin tactici feroce de anihilare a concurenţei, 
concepute de acţionarul principal al companiei, John D. 
Rockefeller, Standard ajunsese să domine într-o asemenea 
măsură industria petrolieră din SUA în ultimele patru 
decenii, încât la începutul anilor 1900 controla aproape 90 
la sută din producţia de ţiţei a ţării. Timp de o perioadă 
aproape la fel de lungă, pusese în funcţiune o reţea 
complexă de firme-paravan şi companii fictive, zădărnicind 
eforturile oricărui reprezentant al legii care a încercat să 
spargă trustul de monolit al acestui colos. În cele din urmă, 
în 1911, exact în anul dinainte ca Yale să aplice pentru 
slujbă, Curtea Supremă a SUA a declarat că monopolul 
Standard era ilegal şi a decis ca firma să fie dezmembrată 
în treizeci şi patru de companii separate. 

Dacă această interdicţie legală a pus capăt cu adevărat 
monopolului Standard este încă un subiect de dezbatere, 
dar cu siguranţă a avut efectul de a forţa părţile 
componente ale companiei să se  specializeze, fie 
concentrându-se asupra aprovizionării unor pieţe interne 
regionale, fie punând la punct un sistem internaţional de 
exporturi. Printre cele mai agresive organizaţii în domeniul 
pieţei externe, s-a aflat noua Standard Oil Company din 
New York - adesea menţionată cu acronimul de Socony -, al 


doilea ca mărime dintre cei treizeci şi patru de „pui 
Standard”. 

In timp ce alţi pui Standard s-au îndreptat spre piaţa 
internă, Socony a privit spre lumea largă şi a văzut o 
sumedenie de pieţe în dezvoltare, însetate de ţiţei. Pentru a 
coordona şi a standardiza strategiile de marketing în aceste 
puncte îndepărtate de pe glob, compania lansase şcoala de 
pregătire pentru servicii în străinătate. William Yale, un elev 
entuziast, avea să numească metodele de instruire ale 
programului „cu mult mai eficace şi eficiente” decât tot 
ceea ce întâlnise în liceu sau la universitate. 

lar administratorilor de la Socony le-a plăcut negresit 
ceea ce au văzut în William Yale. La încheierea cursului 
şcolar, a fost selectat să rămână în firmă şi a fost trimis să 
vadă nemijlocit producţia de ţiţei din Statele Unite, ca o 
pregătire pentru munca viitoare în străinătate. Pe parcursul 
toamnei din 1912, Yale a făcut naveta între diverse 
platforme petroliere ale companiei Standard din Midwest, 
având doar sarcina de a întocmi rapoarte săptămânale 
despre ceea ce observa pe şantiere şi de a le trimite la 
sediul central al Socony. 

Dar  nesfârşitul periplu pe câmpurile petrolifere 
devenise curând monoton pentru un om activ ca Yale. La 
începutul anului 1913, le-a scris supraveghetorilor lui de la 
New York, cerându-le să îi dea o muncă pe teren, motivând 
că pentru a se iniţia mai mult în domeniul afacerilor cu ţiţei 
era preferabil să lucreze efectiv, şi nu doar să observe. Fără 
doar şi poate, scrisoarea aceasta l-a ridicat şi mai mult în 
ochii şefilor de pe Broadway 26; un tânăr cu studii 
superioare - mai ales ca era vorba despre un absolvent Ivy 
League -, care cerea să trudească asemenea unui salahor, 
era exact genul de angajat pe care îl căutau cei de la 
Standard. Yale a fost trimis, aşadar, la noua platformă 
petrolieră de la Cushing, în vestul Oklahomei, pentru a 
munci ca simplu sondor. 

Pentru un timp, munca grea l-a fascinat. Trăind în 
pustietate săptămâni la rând, Yale a muncit la o serie de 
sonde din Oklahoma, unde curăța suprafeţele de foraj, 
monta ţevi, manevra instalaţii şi construia turle de sondă. 


Făcea acest lucru de câteva luni, când a primit telegrama 
de la New York. 

Exact după trei zile de când fusese rechemat de la 
sondele Kiefer, Yale păşea în holul sediului central al 
Socony pe Broadway 26, în centrul Manhattanului. Acolo, a 
fost condus sus, la etajul treisprezece, în biroul 
vicepreşedintelui companiei Standard, William Bemis. Yale 
a găsit în încăpere doi bărbaţi care aşteptau deja, cu 
pălăriile în mână, iar toţi trei au păstrat tăcerea 
respectuoşi, în timp ce Bemis, cu temperamentul lui 
energic, dădea ordine de zor unor subalterni foarte 
operativi. 

„Mintea mea era într-o lume de vis”, povestea Yale, „în 
timp ce ascultam cum dicta instrucţiuni secretarei lui, 
despre expedieri de kerosen la Shanghai, despre contracte 
pentru asfaltul necesar la pavarea străzilor dintr-un oraş în 
India, şi contracte cu guvernul grec pentru combustibilul 
destinat aprovizionării marinei greceşti la Pireu." 

Când, în cele din urmă, Bemis şi-a îndreptat atenţia 
spre cei trei bărbaţi care aşteptau în birou, a fost ca să îi 
informeze că fuseseră selectaţi în vederea unei misiuni 
foarte speciale în străinătate, că în doar două zile trebuiau 
să urce la bordul vaporului /mperator în portul New York, cu 
destinaţia Calais, Franţa. De acolo, urmau să călătorească 
pe continent, traversând Europa până la Constantinopol, 
unde aveau să primească noi instrucţiuni de la directorul 
sucursalei Standard din regiune. Înainte de a-i lăsa să 
plece, Bemis a ţinut să le atragă atenţia celor trei bărbaţi 
că se îmbarcau într-o misiune extrem de confidențială. De 
aceea, nu aveau voie să povestească nimănui despre 
destinaţia lor finală sau despre afilierea lor la Standard Oil. 
In schimb, trebuiau să joace rolul unor playboy bogaţi, care 
plecaseră într-un voiaj de agrement prin Ţara Sfântă, o 
înscenare credibilă graţie condiţiilor excepţionale în care 
aveau să călătorească: /mperator era cel mai nou şi cel mai 
luxos pachebot care traversa Atlanticul, voiajul cu trenul la 
Constantinopol avea să fie efectuat cu legendarul Orient 
Express, iar pe tot acest lung traseu aveau să călătorească 
la clasa întâi. 


Dar a păstra aparențele de playboy era mai uşor de 
spus decât de făcut pentru cei doi tovarăşi de drum ai lui 
Yale. J. C. Hill, liderul echipei, era un maistru de la otelariile 
din Pennsylvania. Rudolf McGovern era un geolog ursuz şi 
necomunicativ, care se apropia de vârsta de treizeci de ani. 
Chiar presupunând că cei doi ar fi reuşit cumva să-şi ia 
aerul de oameni de bani gata - ceea ce părea îndoielnic -, 
cu greu i-ai fi putut vedea în postura de candidaţi plauzibili 
pentru un pelerinaj pe la locurile biblice. Poate mai înţelept 
pentru ei era ca, pentru a păstra aparenţa de ,,playboy”, să 
interacţioneze cât mai puţin posibil cu ceilalţi pasageri de la 
clasa întâi. 

William Yale nu avea asemenea dificultăţi. Dimpotrivă, 
călătoria era ca o revenire derutantă la viaţa lui dinainte. 
Printre pasagerii de la clasa întâi, pe /mperator se aflau 
nenumărați tineri, odrasle ale unor magnați si mosieri din 
America, trimişi să întreprindă obligatoriul lor mare voiaj 
prin Europa, genul de aventură de cumintire care, până nu 
demult, l-ar fi aşteptat si pe el. 

Yale avea să-şi amintească un detaliu special din acea 
călătorie. Imperator era noua nava-amiral a Liniei maritime 
Hamburg-America, iar la fiecare cină ofiţerii germanii se 
ridicau în picioare ca să închine un toast pentru „der Tag” 
(ziua). Necunoscând nuanțele limbii germane, Yale a 
presupus că gestul era o celebrare amuzantă a zilei 
prezente; abia după un timp însă a înţeles că, în realitate, 
era un fel de cod, un toast anticipând cu nerăbdare viitorul 
război mondial, până la care din acel moment nu avea să 
mai treacă niciun an. 


Pe 15 septembrie 1913, în aceeaşi zi când William Yale 
a fost chemat la New York, prin telegrama primită la 
sondele din Kiefer, T. E. Lawrence se afla în gara din Alep, 
la circa o sută de kilometri la vest de Karkemiş, aşteptând 
sosirea fratelui sau Will. 

Dintre ceilalţi fraţi ai săi, Lawrence fusese întotdeauna 
cel mai ataşat de Will, al treilea fiu în ordinea naşterii si 
doar cu doi ani mai mic decât el. Când a aflat că fratele lui 
părăsea Anglia pentru a prelua un post de profesor în India, 


îl implorase pe Will, ca în drum spre destinaţia finală, să 
facă un popas în Siria. 

În ciuda apropierii dintre ei, vizita a fost probabil un 
motiv de îngrijorare pentru Lawrence, căruia i se atribuise 
de multă vreme în familie rolul de boem; era lesne de 
imaginat că fratele său putea să fie de-a dreptul şocat de 
condiţiile primitive în care trăia Lawrence şi că avea să dea 
raportul la Oxford. Dar Lawrence nu ar fi trebuit să-şi facă 
griji. După ce au stat împreună zece zile la Jerablus, 
Lawrence l-a condus pe Will la gara din localitate, de unde 
urma să plece la Alep, un episod pe care Will avea să îl 
relateze într-o scrisoare trimisă părinţilor lui. 

„Nu trebuie să credeţi despre Ned că ar duce o 
existenţă necivilizata. Când l-am văzut ultima oară, în 
momentul când trenul pleca din gară, purta pantaloni albi, 
şosete şi espadrile roşii, cu un blazer alb de la Magdalen 
College, şi stătea de vorbă cu guvernatorul din Biredjik, ca 
un adevărat domn." 

Acea despărţire de la Jerablus avea să fie ultima oară 
când cei doi fraţi se vor mai vedea vreodată. 


Multe dintre detaliile despre copilăria şi adolescenţa lui Lawrence 
provin din cele două cărţi esenţiale despre el: A Prince of Our Disorder 
de John Mack şi Lawrence of Arabia de Jeremy Wilson; William Yale a 
oferit informaţii despre copilăria şi tinereţea sa în „Preludiul” la /t 
Takes So Long, memoriile lui nepublicate. Pentru aceeaşi perioadă din 
viata lui Curt Prüfer, biografia Curt Prüfer de Donald McKale este 
aproape singura sursă disponibilă, informaţiile lui provenind din 
interviurile pe care le-a făcut cu fiul lui Prüfer, Olaf, între timp 
decedat. 

z Hogarth către Petrie, 10 iulie 1911, aşa cum este citat în Wilson, 
Lawrence of Arabia, p. 85. 

Lawrence, The Home Letters, p. 23. 

Robert Lawrence citat in A. W. Lawrence, T. E. Lawrence by His 
Frienas (ediţia din 1954), p. 31. 

Geneza numelui de familie „Lawrence” a fost, în realitate, mult mai 
complicată, fiindcă, aşa cum T. E. Lawrence a aflat de la mama lui în 
1919, şi ea fusese tot un copil nelegitim. Numele care apărea pe 
certificatul ei de naştere era Sarah Junner, iar numele de familie 
„Lawrence”, care era al tatălui ei prezumtiv, nu l-a adoptat decât când 


era adolescentă. Această nepăsare faţă de numele de familie poate 
explica, de asemenea, uşurinţa cu care T. E. şi-a preluat mai târziu 
pseudonimele, renunțând la Thomas Edward Lawrence pentru John 
Hume Ross, iar apoi la Ross pentru Thomas Edward Shaw. 

u Thomas (Chapman) Lawrence (nedatat); Bodleian MS Eng C 6740. 

Lawrence către Charlotte Shaw, 14 aprilie 1927, citat în Mack, A 
Prince of Our Disorder, p. 26. 

E. F. Hall în A. W. Lawrence, T. E. Lawrence by His Friends (ediţia din 
1954), pp. 44-45. 

2 H. R. Hall, aşa cum este citat in Wilson, Lawrence of Arabia, p. 25. 

2 Mack, A Prince of Our Disorder, p. 33. 

2 Lawrence, The Home Letters, pp.65-66. 

22 Hogarth discutând cu Robert Graves, aşa cum îl citează Graves, 
Lawrence and the Arabs, p. 18. 

= Doughty către Lawrence, 3 februarie 1909, în A. W. Lawrence, Letters 
to T. E. Lawrence, p. 37. 

2 Lawrence, The Home Letters, p. 106. 

æ Ibid., p. 103. 

2 Ibid., p. 105. 

æ McKale, Curt Prüfer, pp. 5; 152; 193-94 n. 5; 233 n.28. 

2 Pentru istoria Germaniei antebelice şi a epocii lui Wilhelm al Il-lea, am 
consultat cu precădere Fischer, Germany's Aims in the First World 
War, Macdonogh, The Last Kaiser, şi Cecil, Wilhelm //, volumele 1 si 2. 

2 Prüfer, Personalbogen, 24 octombrie 1944; NARA T120, Rolă 2539, 
Cadru E309975. 

= Conform traducerii lui Olaf Prüfer în „Notes on My Father”, memorii 
nepublicate, folosite cu permisiunea Trinei Prufer. 

2 Detalii despre relaţia lui Prüfer cu Frances Prüfer (născută Pinkham) 
se află la: NARA RG165, Fond 67, Cutie 379, Dosar PF25794, Anexă 8. 

3 Lawrence, The Home Letters, p. 218. 

= Lawrence către Richards, 15 iulie 1918, in Garnett, The Letters of T. E. 
Lawrence, p. 239. 

* Lawrence, The Home Letters, pp. 173-74. 

æ Pentru istoria Imperiului Otoman şi ascensiunea Comitetului Unităţii şi 
Progresului, am consulat cu precădere Aksakal, The Ottoman Road to 
War in 1914; Kent, The Great Powers and the End of the Ottoman 
Empire; şi Shaw, History of the Ottoman Empire and Modern Turkey, 
volumele 1 şi 2. 

31 Lowther către Hardinge, 29 mai 1910, aşa cum îl citează Yapp, The 
Making of the Modern Near East, pp. 183-84. 

38 Cecil, The German Diplomatic Service, p. 102. 

32 McMeekin, The Berlin-Baghdad Express, p. 25. 

2 Ibid., p. 22. 

“a McKale, War by Revolution, p. 22. 

2 Lawrence, The Home Letters, p. 217. 

s Ibid., p. 225. 

« Pentru istoria companiei Standard Oil şi a dezmembrării ei, a se vedea 
Chernow, Titan, şi Yergin, The Prize. 


s Yale, /t Takes So Long, Capitolul 1, p. 1. 
æ Lawrence, The Home Letters, p. 447. 


3 


Un alt lucru frumos şi altul mereu 


Întotdeauna sufletul meu a jinduit la mai 
putin decât a avut.” 


T. E. Lawrence, Cei șapte stâlpi ai 
înțelepciunii 


Cum pui o zgarda unui leopard? Cu multă grijă, conform 
unei vechi glume, dar în toamna anului 1913, T. E. 
Lawrence şi Leonard Woolley aveau nevoie de un răspuns 
practic la acea întrebare. Primiseră în dar un pui de leopard 
de la un oficial guvernamental din Alep şi descoperiseră că, 
atâta vreme cât stătea legat în lanţ în curtea complexului 
din Jerablus, se comporta ca un câine de pază foarte 
eficient. Problema totuşi era că leoparzii cresc foarte 
repede, ceea ce însemna că în scurt timp puteau să se 
aştepte ca leopardul din curte să se smulgă din zgarda 
subţire cu care le fusese adus. 

Prima idee a arheologilor a fost să arunce peste felină 
o cutie mare cu pereţi din şipci, iar apoi să bage mâna 
printre zăbrele pentru a înlocui zgarda, dar întrucât, cum 
povestea Lawrence, leopardul „nu era prea dulce din fire” 
oricum, tentativa de încarcerare nu a făcut decât să-l 
înrăiască. Soluţia lor a fost destul de ingenioasă. Lărgind un 
pic o deschizătură a lăzii, s-au apucat să îndese înăuntru 
saci din pânză groasă, până când au imobilizat atât de 
strâns leopardul, încât nu se mai putea mişca deloc. 

„Pe urmă, am scos capacul cutiei, i-am pus zgarda şi l- 
am lăsat să se mişte din nou”, scria Lawrence familiei lui. 
„Va ieşi din el un splendid covor într-o bună zi.” 

Pe lângă deprinderea artei de a schimba zgarda unui 
leopard, în acel sezon de săpături din toamna anului 1913 
la Karkemiş, al cincilea pentru Lawrence, el şi Woolley 
aveau să facă o descoperire spectaculoasă - templul 
principal al sitului antic. Era visul oricărui arheolog, o 
descoperire unică în viaţa unui om, şi a avut darul de a 


alimenta în Lawrence sentimentul că îşi găsise adevărata 
vocaţie si, poate, adevăratul cămin. Spatioasa camera de zi 
a complexului de locuit din Jerablus era acum un loc 
confortabil, împodobit cu opere de artă pe pereţi şi covoare 
sau blănuri de animale pe jos, o bibliotecă plină cu cărţi în 
şapte limbi diferite şi un enorm şemineu, în care ardea 
permanent un foc viu din lemne de măslin. Lawrence şi-a 
dezvăluit sentimentele într-o scrisoare din acea toamnă, 
adresată unui bun prieten din vremea când era la Oxford. 

„Am ajuns să îndrăgesc foarte mult acest loc”, scria el, 
„Şi oamenii de aici - cinci sau şase dintre ei - şi întregul 
mod de trai e pe placul meu... [Şantierul de la] Karkemiş va 
mai dura încă patru sau cinci ani şi teamă mi-e că, după 
aceea, voi porni probabil să caut un alt lucru frumos şi altul 
mereu.”42 

Dar, din nefericire, finantarea de la British Museum - 
întotdeauna extrem de strânsă si întotdeauna alocată 
condiţionat de la un sezon sau un an la altul - se epuizase 
complet. Dacă o nouă şi neprevăzută sursă de finanţare nu 
apărea subit, următorul sezon de săpături arheologice, din 
primăvara anului 1914, era sortit să fie şi ultimul. Această 
perspectivă plana amenintator asupra lui Lawrence si 
Woolley şi arunca o umbră de disperare tot mai grea peste 
bucuria descoperirilor din acel sezon. Abia când au început 
să închidă şantierul, pregătindu-se pentru pauza dintre 
sezoane, s-a ivit o nouă posibilitate. 

Sub auspiciile Fundaţiei pentru Explorarea Palestinei, 
le-a explicat un director de la British Museum, un grup de 
experţi de la Royal Engineers urma să demareze o 
investigaţie arheologică a aşa-numitului pustiu Sin, în 
partea cea mai sudică a Palestinei; i-ar interesa oare pe 
Lawrence şi Woolley să li se alăture pe durata întreruperii 
activităţii la şantier? 

Pentru Lawrence şi Woolley, se punea problema unei 
alegeri între posibilitatea de a petrece două luni de odihnă 
în Anglia sau varianta de a străbate unul dintre cele mai 
neospitaliere locuri din lume. Dar ideea de a porni într-o 
nouă explorare era atât de ademenitoare încât nu au mai 
stat pe gânduri; amândoi s-au înscris imediat pe listă. 


Târziu într-o seară, la începutul lui octombrie 1913, 
William Yale stătea lungit în cortul lui, în munţii Anatoliei, şi 
se gândea consternat la rapiditatea cu care viaţa unui om 
putea să se schimbe. Exact în urmă cu trei săptămâni, 
locuise într-o baracă de două încăperi şi scosese prăjini de 
foraj pe un câmp petrolifer din Oklahoma, iar acum 
străbătea unul dintre cele mai frumoase ţinuturi stâncoase 
de pe pământ, o regiune pe care doar câţiva americani o 
mai văzuseră vreodată. 

Uimirea lui era cu atât mai profundă, cu cât îşi amintea 
că, în perioada când visa cu ochii deschişi în Oklahoma la 
locul unde l-ar fi putut trimite Standard Oil, niciodată nu 
luase în calcul Orientul Apropiat. De fapt, în ziua când 
intrase în sediul central al Socony din New York, 
presupusese că avea să fie trimis ca reprezentant de 
vânzări în China. 

Ideea greşită pe care şi-o făcuse Yale era explicabilă 
totuşi. În 1913, Socony era în primul rând un exportator de 
produse petroliere, iar China constituia categoric cea mai 
mare piaţă de desfacere a companiei. Prin comparaţie, 
exporturile firmei în Imperiul Otoman, cu precădere 
kerosenul folosit drept combustibil în unităţile unei industrii 
incipiente, erau minuscule. Spre edificare, într-un context 
mai larg, în timp ce kerosenul de la Standard se situa, ca 
volum, pe locul doi între exporturile americane în Imperiul 
Otoman, pe locul întâi erau maşinile de cusut Singer. 

Dar, aşa cum vicepreşedintele companiei Standard, 
William Bemis, le explicase celor trei bărbaţi convocați în 
biroul său în acea dimineaţă, ei nu erau trimişi în Orientul 
Apropiat pentru a racola noi cumpărători, ci mai degrabă 
pentru a descoperi şi a valorifica noi zăcăminte de ţiţei. 

Explicaţia era pur economică. La sfârşitul anului 1913, 
cererea crescută de ţiţei şi produse petroliere în toată 
lumea denota că, în scurt timp, această cerere avea să fie 
mai mare decât capacitatea de furnizare. În Statele Unite 
numai, numărul autovehiculelor având motoare cu ardere 
internă se mărise de douăzeci de ori într-un interval de nici 
un deceniu, de la aproximativ 75000 în 1905 la cu mult 
peste 1,5 milioane în 1913 -, iar o parte dintre cele mai 


vechi exploatări petroliere din America începeau să 
secatuiasca. P 

Dar petrolul devenea rapid şi un atu militar crucial. In 
1912, exact cu un an înainte de convocarea lui Yale la New 
York, primul lord al amiralitatii britanice, Winston Churchill, 
făcuse senzaţie în presa internaţională cu planul său de a 
trece întreaga Marină Regală de pe cărbune pe petrol. Aşa 
cum era de aşteptat, această propunere de modernizare a 
celei mai puternice flote din lume determina deja marina 
militară a celorlalte naţiuni, inclusiv Germania, sa se 
grăbească să îi urmeze exemplul. 

Drept urmare, atât companiile de petrol europene, cât 
şi cele americane se năpusteau acum să găsească şi să 
exploateze noi zăcăminte, oriunde acestea ar fi putut 
exista. O regiune deosebit de promițătoare era Orientul 
Apropiat. În anii 1870, uriaşe resurse de gaze şi ţiţei 
fuseseră descoperite în jurul localităţii Baku pe coasta Mării 
Caspice, urmând apoi o altă mare descoperire în Golful 
Persic, în 1908. Aceste terenuri erau acaparate rapid de 
consortii europene, cursa continuând pentru revendicarea 
şi exploatarea următoarei mari descoperiri de rezerve. 

În acest scop, sucursala Socony din Constantinopol 
obținuse discret o opţiune pe şase luni de la un consorţiu 
format din trei oameni de afaceri din lerusalim, care 
deţineau vaste drepturi de concesiune în trei regiuni 
diferite ale Imperiului Otoman. lar Yale, McGovern si Hill 
fuseseră trimişi de la New York anume pentru a efectua 
lucrări preliminare pe teren, în aceste zone. Cât despre 
secretul urzit cu atâta meticulozitate în jurul misiunii lor, 
existau aici două motive: să deturneze interesul oricărei 
posibile concurente în zonă, fireşte, dar totodată să tina în 
culise numele companiei Standard cât mai mult timp cu 
putinţă. În ciuda dezmembrării recent suferite, brandul 
Standard era privit în continuare cu un dezgust atât de 
profund în Orientul Apropiat, dar şi în multe alte părţi ale 
lumii, încât cel mai simplu mod de a întina reputaţia unui 
rival în afaceri era să îl acuzi că ar fi o firmă-paravan pentru 
Standard Oil. 

Dar în ciuda tendinței de a acţiona pe furiş, existau 
indicii că Standard Oil din New York nu era genul de 


maşinărie rapace, funcţionând ca unsă, cum fusese 
compania din care se născuse. De fapt, un astfel de indiciu 
era chiar componenţa echipei pe care o trimisese pentru a 
explora concesiunile otomane. J. C. Hill, şeful echipei, era 
un siderurgist din Pittsburgh, fără niciun fel de experienţă 
în industria petrolieră. Rudolf McGovern era un geolog cu 
studii superioare, dar care nu pusese niciodată piciorul pe 
un câmp petrolifer. lar William Yale, chiar dacă ştia 
categoric să se descurce pe un câmp petrolifer, nu avea 
niciun fel de noţiuni de geologie. 

In mod cert, J. C. Hill avea un stil ciudat de explorare, 
care putea fi caracterizat cel mai bine drept fatalist. Sosind 
în Constantinopol la începutul lui octombrie, echipa se 
îndreptase spre prima zona concesionată, o fâşie lată de 
teren muntos în centrul Anatoliei, exact la sud de Marea 
Neagră. Insotiti de un mic grup de calauze locale, cei trei 
americani au cutreierat podişul înalt, călărind pe cai timp 
de două săptămâni, dar de fiecare dată când McGovern 
arăta spre vreun punct îndepărtat care, considera el, merita 
inspectat mai îndeaproape, Hill era de altă opinie. Un 
moment critic a apărut când au aflat că exista o 
ambarcatiune care urma să plece înapoi la Constantinopol 
peste treizeci de ore, şi că următoarea nu avea să apară 
decât cel mai curând peste două săptămâni; au reuşit să 
ajungă la ambarcatiune, exact cu câteva minute înainte să 
plece. 

Ritmul lor s-a încetinit considerabil odată ce au ajuns în 
a doua zonă de explorare, valea Mării Moarte din Palestina, 
în noiembrie 1913. Fiind de fapt o continuare a Marelui 
Graben Est-African, din punct de vedere geologic regiunea 
era cu mult mai promițătoare decât Anatolia. Timp de 
câteva săptămâni, echipa s-a deplasat pe ţărmul vestic al 
Mării Moarte, înaintând anevoios pe grohotişul de marnă şi 
pe stâncile calcaroase din jur. Foarte adesea, întâlneau 
indicii incitante semnalând prezenţa țițeiului - bulgări de 
asfalt pur plutind pe mare, suprafeţe calcaroase atât de 
impregnate de petrol, încât emanau un miros de benzină -, 
dar nimic ce ar fi putut să confirme existenţa în subsol a 
vreunui zăcământ viabil din punct de vedere comercial. 


Dar din nou era dificil să poţi ajunge la o concluzie 
clară, din moment ce Hill, aplicând stilul de explorare pe 
care îl practicase în Anatolia, în scurt timp a început să 
respingă orice loc pe care McGovern îl recomanda pentru o 
investigaţie mai atentă. Uneori, Yale avea impresia că, de 
fapt, nu căutau ţiţei, ci mai degrabă încercau să se ferească 
de el. 

Situaţia a ajuns în cele din urmă la o criză în primele 
zile ale lui ianuarie, când Hill a anunţat că activitatea lor 
acolo se terminase şi a ordonat strângerea taberei, în 
vederea întoarcerii la lerusalim. Yale, montat de frustrarea 
acumulată timp de trei luni, nu a putut să-şi mai ţină gura. 
L-a înfruntat pe Hill, iar cei doi au ajuns la o ceartă aprinsă. 

Greu de spus dacă acea ceartă a avut vreun efect sau 
dacă a fost o pură coincidenţă, însă cert este că a doua zi, 
când grupul urca pe colinele joase ale ludeii, îndreptându- 
se spre lerusalim, Hill şi-a strunit brusc calul pentru a privi 
în depărtare un pinten muntos situat la circa patruzeci şi 
cinci de kilometri spre sud. Era o formaţiune geologică 
stranie, un masiv neregulat ridicându-se din deşertul 
înconjurător. Privind cu binoclul, se vedeau un fel de bălți 
formate la baza muntelui, care scânteiau cu efecte de 
irizatii. 

„Acolo”, a zis J. C. Hill arătând spre masivul Kornub. 
„Acela este locul unde vom găsi țiței.” 

Evenimentele s-au desfăşurat foarte repede dupa 
aceea. Zorindu-şi caravana ponosită şi murdară înapoi spre 
lerusalim, Hill a telegrafiat imediat la sediul central al 
companiei, anunțând „descoperirea” lui. in depeşa de 
răspuns, i se ordona să îi găsească imediat pe cei doi 
principali deținători ai concesiunilor pentru terenurile din 
Palestina, oamenii de afaceri din lerusalim, Ismail Hakki Bey 
şi Suleiman Nassif, şi să-i aducă personal la biroul Socony 
din Cairo, cat mai curând cu putinţă. In absenţa lui Hill, Yale 
şi Rudolf McGovern urmau să îşi continue călătoria până la 
Kornub şi să efectueze teste, pentru a determina cât de 
important ar putea fi acest nou zăcământ descoperit. 

Angajând în pripă călăuze şi ordonanţe de campanie 
pentru expediţie, Yale şi McGovern au plecat din lerusalim 
în jurul datei de 6 ianuarie, iar peste câteva zile s-au întâlnit 


cu T. E. Lawrence şi tovarăşii lui în apropiere de Beersheba. 
După acea întrevedere umilitoare, grupul Socony şi-a 
continuat drumul spre sud, ajungând, în cele din urmă, la 
vârfurile golaşe ale masivului Kornub. Ceea ce urmau să 
descopere acolo avea să aibă consecinţe răsunătoare. 


În 15 martie 1913, Aaron Aaronsohn a fost invitat la 
dejun la un club select din Washington, D.C. Oaspetele de 
onoare era fostul preşedinte Theodore Roosevelt. 

Poate, din respect, amfitrionii lui Aaronsohn, doi lideri 
evrei americani importanţi, pe nume Julian Mack şi Felix 
Frankfurter, l-au aşezat pe oaspetele lor lângă fostul 
preşedinte, sau poate decizia lor izvora dintr-o anumită 
malitiozitate; atât Aaronsohn, cât si Roosevelt, încă numit 
„Colonelul” de către apropiaţi, aveau reputaţia bine 
cimentată de a fi mari guralivi, iar celorlalţi meseni li se 
păruse, probabil, amuzant să vadă care avea să câştige. 
Spre amuzamentul lui Mack şi al lui Frankfurter, 
preşedintele Roosevelt a fost cel care abia dacă a apucat să 
scoată un cuvânt; în schimb, captivat şi atent, l-a ascultat 
pe Aaronsohn. În mod limpede, Aaronsohn a apreciat 
unicitatea performanţei lui; nota în jurnalul său, în acea 
seară, că „de acum înainte, voi rămâne renumit drept omul 
care l-a făcut pe Colonel să tacă din gură timp de 101 
minute”. 

Asemenea fostului preşedinte, Aaron Aaronsohn 
apărea ca o forţă a naturii. Cu o statură impunătoare şi o 
corpolenta incipientă, era un bărbat deopotrivă sclipitor şi 
arogant, pasionat şi combativ, genul de om care are mereu 
impresia că e/ este cea mai interesantă persoană din 
camera. In cazul lui Aaron Aaronsohn, la cei treizeci şi şapte 
de ani ai lui, lucrul acesta era de obicei adevărat. 

In martie 1913, se remarcase deja drept unul dintre cei 
mai persuasivi purtători de cuvânt pentru o cauză care 
câştigase recent teren în anumite cercuri evreieşti: 
sionismul. Chemând la o întoarcere a membrilor diasporei 
evreieşti în patria lor ancestrală, Eretz Israel (Ţara lui 
Israel), mişcarea sionistă câştigase adepţi în rândul evreimii 
internaţionale pe parcursul celor două decenii precedente, 
dar mai frecvent fusese întâmpinată cu scepticism, ba chiar 


şi ostilitate. Ceea ce îl făcea pe Aaronsohn atât de influent 
era faptul că argumentele lui sioniste nu se bazau pe 
abstracții politice sau religioase, ci pe ceva întru totul 
practic, aproape banal: agricultura. Deja recunoscut ca unul 
dintre cei mai competenţi agronomi din Orientul Mijlociu, 
Aaronsohn îşi petrecuse treizeci şi unu de ani, din cei 
treizeci şi şapte câţi avea la acea vreme, în Palestina, iar 
acum efectua un vast evantai de experienţe ştiinţifice - pe 
plante, copaci şi soluri -, în ideea de a face din acea 
regiune un ţinut înverzit, cum fusese în Antichitate. Lăsând 
deoparte principiile sioniste înalte, sublinia el frecvent, 
prima condiţie obligatorie pentru reîntoarcerea evreilor în 
Israel era să aibă ce să mănânce; or Aaronsohn ştia cum 
să-i hrănească. 

Nu-i fusese uşor nicidecum să ajungă la acest 
standard. Aaron Aaronsohn, cel mai mare copil al unui 
negustor de grâne evreu, s-a născut în 1876 într-un orăşel 
din centrul României. Avea doar doi ani, când Războiul 
Ruso-Turc a dus la independenţa României faţă de Imperiul 
Otoman. Pentru numeroasa populaţie evreiască a ţării, 
ceea ce fusese o existenţă tolerabil de proastă sub 
autocratia musulmană, a devenit rapid o existenţă 
intolerabil de proastă sub o democraţie creştină. 
Interzicându-li-se efectiv dreptul la cetăţenie, ceea ce 
însemna de asemenea interzicerea accesului la majoritatea 
şcolilor şi profesiilor, evreii au început un exod în masă din 
Romania. In 1882, când Aaron avea şase ani, părinţii lui s- 
au alăturat celor care fugeau din ţară. Dar, în loc să se 
îndrepte spre destinaţia preferată a emigranților, Statele 
Unite, familia Aaronsohn împreună cu alţi 250 de evrei 
români s-au îmbarcat spre regiunea Palestina din Siria 
otomană. 

Grupul s-a stabilit pe terenul sterp şi stâncos al unei 
costişe, în apropiere de portul Haifa, un loc pe care l-au 
numit Samarin. Acolo, au descoperit repede că „ţara în care 
curge lapte şi miere”, descrisă în „leşirea” din Vechiul 
Testament, se schimbase foarte mult de atunci. Putinii 
colonişti din Samarin care se pricepeau să cultive pământul 
- majoritatea fuseseră mici negustori în România - au fost 
curând înfrânți de ţinutul arid şi pământul sărac de acolo. 


După un an, emigranții erau atât de oropsiţi, încât au fost 
nevoiţi să îşi amaneteze sulurile sfinte ale Torei. 

Salvarea a venit în persoana baronului Edmond de 
Rothschild, un bancher evreu francez cu o avere colosală. 
Fiind un mai vechi susţinător si binefacator al imigrației 
evreieşti in Palestina, Rothschild  întemeiase sau 
răscumpărase deja o serie de colonii evreieşti din regiune, 
iar în 1884 a făcut acelaşi lucru cu Samarin, schimbându-i 
denumirea în Zichron Yaakov (Memorialul lui lacov), în 
onoarea tatălui său decedat. Totuşi, aşa cum comunitatea a 
descoperit în scurt timp, patronajul lui Rothschild venea la 
un preţ foarte aspru. Acceptând să le acorde sprijin 
financiar, prima lui condiţie fusese „ca singur el să fie 
unicul stăpân al coloniei şi ca toate treburile de pe 
domeniul lui să fie sub conducerea lui” - şi nu glumise. 
Locuitorilor din Zichron Yaakov li se spunea ce culturi să 
sădească, cum să se îmbrace, chiar şi cine dobândise 
dreptul de a se căsători, iar agenţii locali ai lui Rothschild 
aveau grijă ca regulile să fie aplicate. 

Dar, pentru Aaron Aaronsohn, un tânăr extraordinar de 
sclipitor, acest sistem de tip feudal a avut beneficiile lui. In 
1893, la vârsta de şaisprezece ani, a fost selectat de către 
agenţii lui Rothschild pentru o şcolarizare în Franţa, cu 
toate cheltuielile plătite, iar în următorii doi ani a studiat 
agronomia şi botanica la Institutul Grignon de lângă Paris, 
una dintre cele mai prestigioase academii agronomice din 
Europa. Când s-a reîntors în Palestina, nu a fost pentru a 
trăi ca un şerb de-al lui Rothschild în Zichron Yaakov, ci 
pentru a servi drept instructor „agronom” într-o altă colonie 
a baronului. Aranjamentul nu a fost de durată. După niciun 
an, Aaronsohn, care avea doar nouăsprezece ani, dar era 
deja un tânăr recalcitrant şi nerăbdător, a rupt relaţia cu 
baronul şi agenţii lui, lansându-se în viaţă pe cont propriu. 

Lucrând pe post de consilier agronom al unor diverşi 
mari proprietari de pământ care locuiau în străinătate, a 
început de asemenea să studieze şi să inventarieze 
meticulos flora şi geologia Palestinei. In această strădanie, 
curiozitatea imensă şi neobosita lui energie au devenit 
curând legendare. Când avea cam douăzeci şi cinci de ani, 
Aaronsohn vorbea deja fluent şase limbi străine şi începea 


să publice articole în jurnale de agronomie din Europa. 
Nimeni din comunitatea strâns sudată a agronomilor 
europeni cu titluri ştiinţifice prestigioase nu auzise vreodată 
de colegul lor din Palestina, iar frecvenţa şi sfera eclectică a 
muncii lui Aaronsohn - studii erudite pe diverse teme, de la 
extracția uleiului de susan până la producţia de mătase - i- 
au făcut pe mulţi să se întrebe dacă numele respectiv nu 
era cumva un pseudonim pentru un colectiv de savanţi. 

Adevărata lui recunoaştere a venit în 1906, odată cu 
descoperirea unei specii de grâu sălbatic - strămoşul 
genetic al grâului cultivat, despre care se credea de mult 
timp că dispăruse complet -, care creştea pe pantele 
Muntelui Hermon. Într-o perioadă cand peste 80 la sută din 
populaţia lumii era încă agrară, descoperirea a fost 
anunţată cu litere de-o schioapa în presa internaţională şi i- 
a adus tânărului savant evreu, practic autodidact, 
recunoaşterea omologilor săi din întreaga lume. Trei ani 
mai târziu, a acceptat invitaţia, din partea Departamentului 
de Agricultură al SUA, pentru a efectua o amplă călătorie în 
Vestul Americii. Acolo, a fost tratat ca o celebritate, i s-au 
oferit catedre de profesor la diverse colegii, prelegerile lui 
fiind aşteptate cu nerăbdare de săli arhipline. Dar pe 
parcursul şederii lui în Statele Unite, unde a rămas timp de 
aproape opt luni, Aaronsohn a intrat în contact cu gândirea 
politică evreiască moderna si, în special, cu cei mai 
importanţi lideri ai mişcării sioniste din America. 

Deşi ideea unei reîntoarceri în Israel fusese o piatră 
unghiulară a credinţei milenare a evreilor - de aproape 
două mii de ani, slujbele evreilor de Yom Kippur şi Pesah se 
încheie cu formula ritualică „anul viitor la lerusalim” -, un 
scriitor ungur, Theodor Herzl, a fost cel care a transformat- 
o într-o idee politică modernă.* Ca reacţie la antisemitismul 
institutionalizat chiar şi în cele mai „luminate” naţiuni din 
Europa şi ţinând seama de masacrarea periodică a evreilor 
în ţări ca Rusia ţaristă, Herzl afirmase în cartea sa din 1896, 
Statul evreilor, că evreimea internaţională nu putea să fie 
cu adevărat liberă şi în siguranţă, decât întemeindu-şi 
propria patrie pe pământul străvechi al Israelului. În anul 
următor, Herzl a prezidat prima întrunire a Congresului 


Sionist Mondial, în Elveţia, un eveniment care a electrizat 
publicul evreu din întreaga lume. 

Dar, totodată, a provocat şi o reacţie adversă violentă. 
Atât în Europa, cât şi în SUA, mulţi lideri evrei - poate 
majoritatea - vedeau în sionism un instrument periculos, 
care avea să ducă la izolarea evreilor în raport cu naţiunile 
în care se născuseră şi care putea alimenta acuzaţia, 
repetată de multă vreme, cu privire la lealitatea divizată a 
evreilor; unii chiar suspectau că sionismul ar fi un complot 
antisemit. Pentru antisionisti, răspunsul la „chestiunea 
evreiască” era nu Israelul, ci asimilarea, deplina participare 
economică şi politică în naţiunile unde se născuseră, un ţel 
devenit mai tangibil într-o mare parte din Europa, prin 
răspândirea democraţiei. 

„ASsimilaţioniştii” păreau să aibă, de asemenea, un 
puternic argument politic în favoarea lor. La începutul anilor 
1900, deja aproximativ şaizeci de mii de evrei locuiau în 
Ţara Sfântă, dar cei mai mulţi dintre ei trăiau într-o sărăcie 
lucie sau subzistau prin subventiile strânse de coreligionarii 
lor din străinătate. 

Ca ripostă la această întrebare, Aaron Aaronsohn - 
care nu era doar un agronom renumit, ci şi un arheolog 
amator şi un avid cititor de istorie - a ajuns să formuleze 
propria-i întrebare extrem de interesantă. Ce îi sustinuse pe 
romani, şi pe babilonieni, şi pe asirieni? Atât din săpăturile 
arheologice, cât şi din legendele străvechi, era limpede că 
în Palestina existaseră condiţii de trai pentru populaţii mult 
mai numeroase decât cei aproximativ 700000 de locuitori, 
câţi erau estimati la începutul anilor 1900, şi nu se putea 
spune că sursele de apă sau brazdele de pământ, care 
sustinusera acele civilizaţii, dispăruseră pur şi simplu. Mai 
degrabă li se pierduse urma de-a lungul timpurilor şi 
aşteptau să fie redescoperite, revalorificate. Aaronsohn 
avea, de asemenea, un exemplu modern convingător, pe 
care îl putea invoca. În timpul călătoriilor lui prin America, 
efectuase un studiu special al Californiei, un loc cu condiţii 
de climă şi sol foarte asemănătoare cu Palestina. Cu 
ajutorul apei deviate din Sierra Nevada, Valea Centrală a 
Californiei devenea deja grânarul Americii şi aducea un 
şuvoi de noi colonişti. Exact acelaşi lucru, susţinea 


Aaronsohn, ar putea fi înfăptuit în Palestina, şi ţinând 
seama de cunoştinţele lui inegalabile despre regiune, el era 
omul potrivit pentru a face asta. 

In faţa unui asemenea optimism, ca să nu spunem 
aroganță, un cerc tot mai mare de evrei americani bogaţi 
au îmbrăţişat viziunea lui Aaronsohn despre refacerea 
Israelului. Inainte de a pleca din Statele Unite în toamna 
anului 1909, un consorţiu al acestor oameni de afaceri şi 
filantropi adunaseră aproximativ 20000 de dolari în 
vederea înființării Statiunii evreieşti de cercetări agricole 
din Palestina, un centru modern de cercetare, pe care 
Aaronsohn urma să îl coordoneze şi să îl dezvolte, cu 
intenţia de a face din el cel mai important obiectiv ştiinţific 
de acest fel din întregul Orient Mijlociu. 

Pentru această nouă acţiune îndrăzneață, Aaronsohn a 
organizat o serie de lucrări pe un mal înalt şi stâncos de pe 
coasta Mediteranei, situat la aproximativ şaisprezece 
kilometri de Zichron Yaakov, într-o localitate numită Athlit. 
In următorii ani, a plantat răsaduri experimentale şi livezi, 
construind de asemenea un complex de sere şi laboratoare. 
De asemenea, s-a ocupat de construirea unei mari clădiri 
cu două etaje, destinată adăpostirii unei biblioteci a 
staţiunii de cercetări, precum şi cazării lucrătorilor 
permanenţi, cu o privelişte impresionantă spre marea aflată 
la doar un kilometru şi jumătate distanţă. În lipsa unor 
localnici suficient de instruiți, Aaronsohn şi-a selectat o 
mare parte dintre lucrătorii permanenţi din propria-i familie 
- în diferite etape, toţi cei cinci fraţi ai săi aveau să fie 
angajaţi la Athlit -, aceştia fiind cei care supervizau lucrările 
de zi cu zi şi îi supravegheau totodată pe muncitorii 
proveniţi din satele arabe din apropiere. „În scurt timp”, 
nota biograful Ronald Florence, „loturile experimentale ale 
centrului de cercetări au ajuns să producă mai mult grâu, 
orz şi ovăz per dunam (aproximativ 1000 de metri pătraţi), 
decât unele ferme cu tradiţie pe soluri mult mai prielnice." 

In lumina rolului tot mai important ca recrutor pentru 
sionism, este cumva ciudat că Aaronsohn nu părea să fi 
reflectat prea mult la ramificatiile politice şi sociale ale 
acestei mişcări. Putea să pună mai mulţi evrei pe pământul 
din Palestina, de asta era sigur, dar ce însemna acest lucru 


sau ce formă de guvernare putea îmbrăca rămânea destul 
de vag. 

Dar acelaşi aspect vag se extindea şi la mişcarea 
sionistă propriu-zisă. În rândurile sioniştilor religioşi şi 
„sociali”, scopul era relativ modest: intensificarea 
procesului de imigrație a evreilor in Palestina pentru cei 
care doreau să plece acolo, fără a tulbura însă sistemul 
politic existent pe plan local. lar mulţi dintre oamenii de 
afaceri care făcuseră donaţii pentru Staţiunea de Cercetări 
Agricole a lui Aaronsohn se considerau antisionişti, 
imaginându-şi cumva că implicarea lor era apolitică, 
asemănătoare cu sprijinul acordat refacerii unei sinagogi. 

Chiar şi printre cei care imbratisau ideea unui „stat al 
evreilor”, nu prea exista vreun consens asupra definiţiei 
acestuia. In 1901, Theodor Herzl se întâlnise cu sultanul 
otoman, în speranţa de a putea cumpăra Palestina. Când 
această propunere nu a dus nicăieri, majoritatea liderilor 
sionişti pledaseră în perioada care a urmat pentru o 
mişcare progresivă, în care financiarii evrei ar fi cumpărat 
treptat pământ în Palestina pentru colonizare, negociind 
simultan cu Constantinopolul - negocieri care ar fi putut să 
ia forma de mită sau de achitare a unei părţi din 
covârşitoarea datorie externă a otomanilor -, pentru a 
garanta acceptarea şi protecţia otomană a noilor colonişti. 
Rămânea însă de văzut dacă o asemenea stratagemă ar fi 
putut conduce vreodată la o mutație demografică 
substanţială, care să determine instituirea guvernării unei 
majorităţii evreieşti, având în vedere că populaţia 
neevreiască existentă în Palestina îi depăşea numeric pe 
evrei într-o proporţie de zece la unu. La momentul dejunului 
lui Aaronsohn cu Teddy Roosevelt în 1913, apăruse totuşi o 
nouă perspectivă mai promițătoare. Intrucat Imperiul 
Otoman începuse să fie sfâşiat din toate părţile, prăbuşirea 
lui finală părea dintr-odată iminentă. Dacă acea năruire se 
producea într-adevăr, iar o putere europeană prelua 
controlul asupra Palestinei, sioniştii ar putea să se plaseze 
sub protecţia acesteia. Cel mai plauzibil şi, totodată, cel 
mai dezirabil patronaj într-o asemenea situaţie, în opinia lui 
Aaronsohn, îl constituia Marea Britanie.se 


Stewart Newcombe era o figură legendară în Orientul 
Apropiat, deşi nu de o manieră uniform pozitivă. La cei 
treizeci şi cinci de ani ai săi, acest veteran din Războiul 
Burilor măsurase topografic şi cartografiase deja vaste 
teritorii din Egipt şi Sudan, pentru guvernul britanic, şi 
căpătase reputaţia de a fi un explorator neobosit, capabil 
să muncească singur cât zece oameni la un loc. O parte din 
problemă venea de aici. Din cauza obiceiului de a cere de la 
ceilalţi aceleaşi eforturi pe care şi le impunea lui însuşi, 
arabii care au lucrat cu el în războiul ce a urmat aveau să 
spună despre căpitanul Stewart Newcombe că „era ca 
focul, mistuindu-şi atât prietenii, cât şi duşmanii”. 

Nu era deci nimic surprinzător în faptul că Newcombe 
era într-o dispoziţie destul de sumbră în dimineaţa de 8 
ianuarie, când a plecat de la tabăra sa din pustiul Sin spre 
Beersheba, la distanţă de o zi de mers cu cămila. Se ducea 
acolo pentru a se întâlni cu cei doi arheologi eminenti aflaţi 
de ceva timp pe un şantier arheologic din nordul Siriei, care 
fuseseră repartizaţi pentru a participa la misiunea lui în 
sudul Palestinei. Deşi înţelegea perfect necesitatea 
prezenţei arheologilor - erau o acoperire politică menită să 
le permită celor cinci echipe de cartografi militari să îşi 
desfăşoare activitatea clandestină -, această operaţiune 
trebuia să se desfăşoare foarte rapid, pe un teritoriu 
extrem de dificil, iar ideea de a avea grija celor doi 
intelectuali de la Oxford era ultimul lucru care îi mai lipsea 
lui Newcombe. Trimisese deja zece cămile în Gaza, ca să-i 
aştepte când coborau de pe vas şi să le preia echipamentul 
- arheologii întotdeauna aveau enorm de multe accesorii -, 
iar el aducea din deşert alte cămile, pentru eventualitatea 
inevitabilului bagaj excedentar. 

O surpriză foarte plăcută îl aştepta în Beersheba. „Mă 
aşteptam să întâlnesc doi oameni oarecum în vârstă; [în 
schimb] am dat de C. L. Woolley şi T. E. Lawrence, care 
arătau cam de douăzeci şi cinci de ani şi, respectiv, 
optsprezece... Scrisorile pe care li le adresasem pentru 
aranjarea primirii lor fuseseră evident prea politicoase. 
Deferenţa nepotrivită a încetat de atunci înainte.” 

Departe de a necesita o caravană de cămile pentru a le 
căra echipamentul, când Lawrence şi Woolley coborâseră 


de pe vas în Gaza, însoţiţi de Dahoum, tânărul asistent al 
lui Lawrence, toate lucrurile lor se aranjaseră perfect pe 
spinarea unui mic catâr. Bagajul lor se mărise cumva prin 
cumpărarea unor produse fotografice şi de camping, însă în 
mod limpede cei doi tineri arheologi înțelegeau nevoia de a 
călători fără prea mult calabalac pe terenul brutal pe care 
urmau să îl străbată. 

In acea seară, Newcombe le-a explicat oamenilor veniţi 
din Siria ce se aştepta de la ei în continuare, dar şi care era 
scopul secret al expediției. In această ultimă privinţă, 
Lawrence intuise deja destul de bine cum stăteau lucrurile. 
„In mod evident, rolul nostru este doar sa inducem în 
eroare”, le scrisese el părinţilor lui, în drum spre Palestina, 
„să dăm o culoare arheologică unei acţiuni politice.” 

Acea acţiune politică decurgea dintr-o problemă de 
care Marea Britanie era ea însăşi răspunzătoare. Fiind 
puterea europeană care depindea cel mai mult de controlul 
mărilor, Marea Britanie fusese forţa motrice din spatele 
construirii canalului Suez în Egipt, în anii 1870, urmărind 
legarea Mediteranei de Marea Rosie, ca o scurtătură 
comercială şi militară vitală pentru a păstra strâns unit acel 
imperiu foarte întins. Atât de vital era considerat canalul 
Suez, încât Marea Britanie fusese dispusă să sacrifice 
bunele relaţii pe care le avea de multă vreme cu Imperiul 
Otoman, pentru a intra imediat în posesia acelei artere de 
navigaţie, ceea ce s-a înfăptuit prin cotropirea Egiptului în 
1882, sub pretextul de a înăbuşi nişte frământări locale. 
Această intervenţie dusese la eliberarea malului vestic al 
Canalului Suez, frontiera de facto a Egiptului, dar îi lăsa pe 
otomanii acum ostili în continuare pe poziţii pe malul estic, 
în peninsula Sinai. Această problemă a fost curând 
solutionata; în 1906, Anglia a profitat de o dispută 
diplomatică minoră pentru a confisca şi acel teritoriu. 
Rezultatul final a fost un fel de compromis. Britanicii 
obtinusera acum canalul, împreună cu zona tampon, lată 
de circa 200 de kilometri, a peninsulei Sinai, separând 
Egiptul de regiunea Palestina dens populată, în sud-vestul 
Siriei. Partea mai dezavantajoasă era că în felul acesta se 
aleseseră cu resentimentele nepieritoare ale otomanilor. 


Acest inconvenient nu părea un preţ greu de suportat 
în 1882 şi în 1906, poate, însă la începutul anului 1914 cu 
totul altfel stăteau lucrurile. În situaţia în care, din greşeală 
în greşeală, Europa se apropia rapid de un război pe tot 
continentul, britanicii au devenit subit foarte preocupaţi de 
starea jalnică a relaţiilor lor cu otomanii, dar şi de semnele 
de rău augur care indicau alunecarea progresivă a 
Constantinopolului în sfera de influenţă a duşmanului 
declarat al Marii Britanii, Germania. Dacă războiul la care se 
aştepta toată lumea izbucnea într-adevăr, canalul Suez 
avea să fie culoarul de trecere crucial pentru aducerea în 
Europa a trupelor teritoriale britanice din India şi Australia; 
iar dacă Turcia se alia cu Germania în acel război, ţinta lor 
avea să fie de asemenea canalul, pentru exact aceleaşi 
motive. Dar problemele britanicilor nu s-ar fi sfârşit aici. In 
eventualitatea în care inamicul ar fi reuşit să traverseze 
canalul şi să ajungă în Egipt, era foarte posibil să 
declanşeze o insurecție antibritanica în rândul unei 
populaţii care îi dispretuia profund pe englezi, imobilizând 
astfel la faţa locului contingente de soldaţi britanici, de care 
avea să fie nevoie pentru a lupta în Europa. 

Contemplând acest scenariu, britanicii au ajuns prea 
târziu să înţeleagă dezavantajul zonei lor tampon din Sinai, 
un dezavantaj inerent însuşi conceptului de zone tampon: 
cum să ştii ce se află de cealaltă parte? Britanicii cunoşteau 
foarte bine ce se afla în colţul nord-estic al peninsulei Sinai 
- regiunea de coastă a Palestinei, dens populată şi cu 
terenuri cultivate de multă vreme -, dar în schimb nu ştiau 
practic nimic despre frontiera formată din deşertul care se 
întindea spre sud-est de la acea coastă până la Golful 
Aqaba, la circa o sută şaizeci de kilometri distanţă. Existau 
drumuri acolo, puțuri de apa care să poată aproviziona o 
forţă de invazie? 

Persoana cea mai preocupată să afle aceste lucruri era 
conducătorul de facto al Egiptului, consulul general şi 
împuternicitul britanic Horatio Herbert Kitchener. In 1914, 
lordul Kitchener era considerat drept cel mai mare erou de 
război în viaţă al britanicilor - zdrobise o răscoală indigenă 
în Sudan în timpul Războiului Mahdist în 1898, apoi 
condusese la victorie forţele britanice în Războiul Burilor în 


1902 -, dar prin una dintre acele coincidente bizare ale 
istoriei, în tinereţe Kitchener fusese topograf, iar una dintre 
marile lui realizări a fost cartografierea Palestinei. Singurul 
colt al Palestinei pe care Kitchener şi colegii săi topografi îl 
omiseseră erau ţinuturile pustiului Sin - în principal, un 
teritoriu în formă de triunghi, reprezentând jumătatea de 
jos a Israelului din zilele noastre -, sponsorii lucrărilor 
topografice din regiune considerând că nu exista, pur şi 
simplu, niciun motiv economic sau politic de a include şi 
acea zonă. Dar exact acest triunghi necartografiat 
reprezenta acum teritoriul necunoscut, care se aşternea de 
cealaltă parte a zonei tampon din Sinai. 

Ţinând seama de animozitatea care se dezvoltase între 
cele două imperii, Kitchener dăduse dovadă de un tupeu 
remarcabil în 1913, când le „oferise” otomanilor serviciile 
trupelor britanice din Royal Engineers, pentru a efectua 
măsurători topografice în Sin; deloc surprinzător, 
Constantinopolul a refuzat rapid oferta. Însă printr-o fericită 
coincidenţă Sin figura de asemenea în multe locuri din 
Vechiul Testament, fiind regiunea prin care Moise şi 
israelitii au trecut la sfârşitul celor patruzeci de ani ai fugii 
lor din Egipt. Acest aspect putea constitui o explicaţie 
istorică şi teologică verosimilă a motivelor pentru care o 
naţiune creştină ar dori să exploreze regiunea, iar când 
britanicii au încercat această tactică în discuţiile cu 
Constantinopolul - reambalându-şi oferta anterioară, astfel 
încât acum să apară sub forma unei investigaţii arheologice 
a locurilor biblice, sub auspiciile respectabilei Fundaţii 
pentru Explorarea Palestinei - stratagema a funcţionat. 
Acesta era şiretlicul care îi adusese pe Lawrence şi Woolley 
la Beersheba şi care îi oferise lui Newcombe acoperirea 
necesară pentru echipele lui militare de cartografiere.“ 

Foarte rapid, obiecțiile iniţiale pe care Newcombe le 
avusese, probabil, la gândul de a se trezi pe cap cu cei doi 
arheologi, s-au risipit complet. În Lawrence mai ales, 
Newcombe părea să fi găsit un spirit înrudit, un om atât de 
indiferent faţă de confortul material şi capabil de o 
rezistenţă interioară atât de uluitoare, încât friza 
masochismul. 


A detectat, de asemenea, o ciudatenie în 
personalitatea lui Lawrence, o tendinţă de a se ridica din 
timiditatea lui inerentă ca o reacţie faţă de cei care i-ar 
denatura spusele sau i s-ar pune în cale. Un exemplu mai 
vechi al acestei trăsături era tortura verbală aplicată 
bieţilor petrolisti americani în Beersheba. Majoritatea 
oamenilor timizi au tendinţa să se închidă şi mai mult în 
timiditatea lor atunci când se află într-o situaţie de 
potenţială confruntare, însă cu Lawrence şi americanii 
fusese exact invers, tânărul arheolog transformând 
întâlnirea într-un joc de-a şoarecele şi pisica, cu el jucând 
rolul pisicii. Lucrul acesta sugera la Lawrence un talent de 
a-şi înfrânge adversarii prin tactici ingenioase şi abile, o 
calitate care avea să-i fie de mare folos în confruntările cu 
oficialităţile otomane înguste la minte care, Newcombe era 
sigur, aveau să încerce să le obstructioneze orice mişcare. 

Dar de fapt, mult mai mult decât otomanii, însăşi 
„pustia” Sin a fost cea care le-a pus cele mai mari 
probleme lui Lawrence şi Woolley. Operând independent de 
echipele militare de topografie, deşi frecvent verificaţi de 
Newcombe, cei doi au menţinut un ritm necruţător prin 
sumbrul teren, fortandu-si cămilele si mica echipă de 
ordonanţe de campanie până la vlăguire. Măcar aceşti 
localnici erau învăţaţi cu regiunea; venind din clima mai 
temperată a nordului Siriei, Lawrence şi Woolley sufereau 
cumplit pe acel pământ uscat şi pârjolit de soare. 

Aceste neajunsuri nu ar fi contat, poate, atât de mult, 
dacă ar fi găsit acolo ceea ce veniseră să descopere. Darn- 
au găsit. lar în afară de câteva ruine datând din perioada 
bizantină sau de mai târziu, Lawrence şi Woolley n-au găsit 
decât foarte puţine structuri în regiune - şi categoric nimic 
ce ar fi putut să sugereze vreo aşezare din epoca exodului 
evreilor din Egipt. 

De fapt, existase întotdeauna un fel de eroare 
intrinsecă în proiectul Sin, o concepţie greşită pe care 
otomanii ar fi putut să o deducă, dacă ar fi cântărit lucrurile 
mai bine. Într-un peisaj atât de neospitalier, încât chiar şi 
nomazii beduini neinfricati îl abandonau vara, ce i-ar fi 
putut determina pe Moise si pe israeliți - ratacind de 
patruzeci de ani prin desert si, se presupune, dornici sa 


ajungă şi ei într-un loc frumos - să zăbovească în acest iad 
mai mult decât era necesar? Acesta a fost un argument, pe 
care Lawrence l-a menţionat într-o scrisoare cumva ghiduşă 
adresată părinţilor săi: „Fundaţia Palestina, desigur, doreşte 
să găsească situri menite să ilustreze Exodul, care se 
presupune că ar fi trecut pe aici. Dar bineînţeles e greu de 
presupus că un popor plecat de 40 de ani din Egipt ar fi 
putut să lase prea multe urme ale prezenţei lui prin locurile 
unde a poposit în acest răstimp”.« 


* 


În dimineaţa de 12 noiembrie 1913, Curt Prüfer a luat o 
decizie dureroasă. Pentru o scurtă perioadă de timp, păruse 
că în sfârşit ar fi putut să dobândească respectul şi statutul 
meritoriu la care nazuise întotdeauna - ca om de cultură, ca 
prototip valoros al noii Germanii -, dar apoi totul se 
prefăcuse în cenuşă. În realitate, lucrurile au fost chiar mai 
grave, căci în lupta îndârjită legată de candidatura lui la o 
poziţie prestigioasă în structura de putere egipteană, 
inamicii britanici ai lui Prufer urmăriseră nu numai să i se 
refuze acel post, ci şi să îl distrugă profesional. În acea 
dimineaţă, Prufer s-a aşezat la biroul său din Ambasada 
Germaniei şi a compus o scrisoare succintă, prin care îşi 
dădea demisia de la Ministerul de Externe, instituţia care 
fusese casa lui în ultimii şapte ani. Peste câteva zile, de- 
acum fostul funcţionar al ambasadei a plecat la lerusalim, 
pentru a aştepta acolo sosirea prietenului său, artistul 
Richard von Below, în vederea lungii lor croaziere în susul 
Nilului. 

Una dintre caracteristicile mai ciudate ale epocii 
imperialiste europene făcea ca puterile europene angajate 
în duelul pentru supremație să recurgă adesea, în 
domeniile lor coloniale, la un complicat sistem de impartire- 
a-prăzilor cu rivalii lor imperiali, o modalitate menită atât să 
asigure acceptarea pretențiilor lor la hegemonie, cat şi să 
diminueze motivaţia rivalilor lor de a instiga la revolte 
locale. 

Din punctul de vedere al prestigiului academic, puţine 
posturi alocate străinilor în Cairo erau mai râvnite decât 
funcţia de director al bibliotecii khedivale. De la semnarea 


unui acord bilateral în 1906, acel post era rezervat unui 
cetăţean german. La sfârşitul anului 1911, când directorul 
german al bibliotecii urma să se pensioneze, Ambasada 
Germaniei a propus numele doctorului în filologie Curt 
Prüfer, pentru a-l înlocui în funcţie. 

În ciuda titulaturii aparent inofensive, postul 
reprezenta o poziţie extrem de sensibilă. Pe vremea 
otomanilor, khedivul fusese şeful desemnat al statului 
egiptean, iar britanicii, pentru a păstra iluzia că prin invazia 
lor din 1882 acţionaseră cumva drept un garant al 
stăpânirii otomane, îl păstraseră pe khediv ca pe o figură 
de paie. Din 1892, acesta fusese Abbas Hilmi al II-lea. Desi, 
în mod lesne de înţeles, Abbas nu fusese niciodată un mare 
susţinător al ocupaţiei britanice, antipatia lui s-a adâncit 
considerabil odată cu sosirea lordului Kitchener la faţa 
locului, în 1911. În calitate de nou împuternicit britanic în 
Egipt, Kitchener se plictisise atât de repede de Abbas - sau, 
cum prefera să îl numească el, „afurisitul ăsta de khediv” -, 
încât începuse să îi confişte chiar şi îndatoririle pur 
ceremoniale pe care le mai avea. Ca reacţie, Abbas 
începuse să folosească tot mai mult oficiile „bibliotecii” lui 
pentru a păstra legătura, pe ascuns, cu o sumedenie de 
disidenti egipteni, care se opuneau stăpânirii britanice. 

Bineînţeles, ceea ce era rău pentru Marea Britanie era 
bun pentru Germania, iar prin controlul lor asupra postului 
de director al bibliotecii, germanii beneficiaseră de o 
acoperire perfectă pentru a-şi păstra şi cultiva propriile 
contacte cu comunitatea egipteană antibritanică. Exact 
lucrul acesta îl făcuse directorul german de până atunci, iar 
la sfârşitul anului 1911, britanicii aveau toate motivele să 
se aştepte ca dr. Curt Prufer, acum promovat din funcţia de 
dragoman în aceea de secretar pentru problemele 
Orientului la Ambasada Germaniei, să menţină tradiţia. 

Desigur, Prufer nu se făcuse nicidecum agreabil 
autorităţilor britanice din Cairo, continuând eforturile 
destabilizatoare panislamiste ale mentorului său, Max von 
Oppenheim. Extrem de alarmant pentru autorităţile din 
Cairo era faptul că Prufer păstrase de multă vreme o relaţie 
strânsă cu o sumedenie de figuri egiptene antibritanice, 
precum şi cu nemultumitul khediv însuşi.“ Astfel, în câteva 


ocazii, poliţia secretă egipteană îl urmărise pe onorabilul 
doctor în filologie la diverse întâlniri clandestine cu unii 
dintre cei mai inversunati şi periculoşi vrajmasi ai Egiptului 
britanic. 

În consecinţă, a plasa un asemenea personaj în 
biblioteca khedivală era ca şi cum ai fi pus un piroman într- 
o fabrică de artificii; la scurt timp după ce a fost propus 
numele lui Prufer, britanicii i-au informat pe căi diplomatice 
pe germani că această candidatură era „neadecvată”.e 
Germanii nu s-au lăsat, iar ambasadorul Germaniei la Cairo 
a intervenit direct la Kitchener pentru a susţine cu vigoare 
nominalizarea lui Prüfer. La sfârşitul lunii octombrie 1911, 
ambasadorul Germaniei în Marea Britanie, contele Paul 
Metternich, a ajuns cu această problemă până la ministrul 
britanic de externe, Edward Grey. 

Dar cu cât germanii pledau mai vehement cauza lui 
Prüfer, cu atât britanicii intrau şi mai mult la bănuieli. La 
începutul lui 1912, Kitchener a informat Ambasada 
Germaniei ca problema fusese deferita Ministerului 
Educaţiei din cadrul guvernului egiptean, unde candidatura 
lui Prufer fusese respinsă din nou. Era o manevră absolut 
transparentă - aşa-zisul guvern egiptean proceda exact 
cum îi dicta Marea Britanie -, dar a pus capăt chestiunii în 
cele din urmă. Pentru Prufer, această turnură a 
evenimentelor era devastatoare pe plan profesional. Nu era 
numai faptul că fusese umilit public, pierzând postul de 
director al bibliotecii, dar cum rapoartele serviciilor secrete 
privind intrigile lui ajunseseră de notorietate în guvernul 
britanic, Prufer avea să fie împiedicat efectiv să mai 
promoveze în cadrul ambasadei germane din Cairo. 

Dar asta era partea cea mai neînsemnată a situaţiei. 
Oricât de mult se transformase structura elitistă a societăţii 
germane în diversele sfere de activitate, schimbările nu 
pătrunseseră si în ramura diplomaţiei din cadrul 
Ministerului de Externe; în 1912, ca şi în 1812, acea ramură 
era apanajul aristocrației germane, cu conții, prinții şi nobilii 
ei. De fapt, nu exista un exemplu mai bun privind 
dificultatea, aproape imposibil de surmontat, ca o persoană 
din exterior să fie admisă în acest club exclusivist, decât 


lunga şi inutila luptă a mentorului lui Prufer, contele von 
Oppenheim. 

Deşi cu studii înalte şi extrem de inteligent, Oppenheim 
prezenta un cusur fatal în ochii ramurii diplomaţiei 
Germane - era de origine evreiască -, or acest aspect 
fusese suficient pentru a-i zădărnici nenumăratele eforturi, 
timp de peste două decenii, în vederea obţinerii unui 
transfer de la mult mai puţin prestigioasa secţie consulară. 
A ajuns, probabil, cel mai aproape de acest deziderat în 
1898, când solicitarea lui a fost însoţită de nenumărate 
scrisori de susţinere din partea unor aristocrați germani 
neevrei, prieteni de-ai săi de la Union-Klub din Berlin, doar 
că Oppenheim a avut nenorocul de a-şi prezenta cererea în 
acelaşi timp cu un alt evreu. În întreaga istorie a serviciului 
diplomatic german, nu mai existase decât un singur 
membru evreu, un Rothschild, iar ideea că brusc ar putea 
să mai fie încă doia creat panică. 

„Am absoluta convingere”, scria un membru marcant 
al Ministerului de Externe ca răspuns la acea situaţie, „că 
problema noastră aici nu se referă la un evreu, ci la 
numeroşii lui coreligionari care vor forţa să pătrundă prin 
breşa pe care o face el... [Chiar] dacă unul este lăsat să 
intre, un strigăt de lamentatie va rezulta dacă ceilalţi sunt 
refuzati.”* Din aceste considerente, ambele cereri au fost 
prompt respinse. 

Pe hârtie, şansele lui Curt Prüfer - un individ de rând, 
cu un doctorat de la o universitate mediocră - de a 
promova în posturile superioare ale Ministerului de Externe 
păreau aproape la fel de sumbre ca şi în cazul lui 
Oppenheim, însă numirea lui ca secretar pentru problemele 
Orientului al ambasadei din Cairo îi adusese o licărire de 
speranţă; din această funcţie, în cadrul secţiei consulare, 
uneori aveau loc promovări în secţia diplomatică propriu- 
zisă. In mod evident, posibilităţile ca acest lucru să se 
întâmple ar fi crescut semnificativ daca Prüfer ar fi devenit 
directorul bibliotecii. Invers însă, după ce se zbătuse pentru 
această poziţie şi pierduse, şansele lui erau acum practic 
nule. 

Pe tot parcursul anului 1912 şi în cea mai mare parte a 
anului 1913, Prüfer a continuat să se lupte, însă a constatat 


că îi era imposibil să scape de stigmatul dezonorant care i 
se aplicase. În condiţiile în care acum poliţia secretă 
egipteană îi urmărea fiecare mişcare, chiar şi activităţile lui 
riscante ca secretar pentru problemele Orientului s-au 
redus enorm. Din acest motiv - şi poate, de asemenea, pur 
şi simplu din dorinţa de a încerca un lucru complet nou în 
existenţa lui -, şi-a înaintat demisia în cele din urmă şi s-a 
dus să se întâlnească cu Richard von Below. A plecat 
purtând în suflet o ură neclintită pentru britanici, 
„duşmanul natural” al Germaniei, reprezentând acum 
deopotrivă națiunea care îi distrusese cariera. 

Intr-un context mai larg, controversa creată în jurul 
candidaturii lui Prufer pentru funcţia de director al 
bibliotecii ilustra clar o caracteristică deosebit de 
periculoasă a perioadei de început a anilor 1910. Dacă 
oricum părea greu de crezut că lordul Kitchener, suveranul 
neîncoronat al unui popor de douăsprezece milioane de 
suflete în unul dintre cele mai importante state vasale ale 
Marii Britanii, simţise nevoia să se implice personal în 
această controversă, cum a fost posibil ca situaţia sa fi 
escaladat într-atât de mult, încât să se fi ajuns până la 
ministrul de externe britanic şi consilierii săi cei mai 
apropiaţi? Oare oamenii aceştia chiar nu aveau altceva mai 
bun de făcut cu timpul lor decât să compună şi să dezbată 
lungi expuneri despre numirea într-un post a unui 
funcţionar neînsemnat al ambasadei germane din Cairo? 

In răspunsul la această întrebare rezidă una dintre 
explicaţiile-cheie privind felul cum s-a ajuns la Primul 
Război Mondial. La începutul anilor 1910, când toate 
puterile europene trăgeau sfori în permanenţă pentru a 
obţine avantaje şi toate fabricau constant crize, în speranţa 
de a câştiga vreo prerogativă măruntă contra rivalilor lor, 
un tip unic de „ceaţă de război” se aşternea pretutindeni, 
compusă din mii de motive de supărare meschine - 
afronturi, dispute, certuri. Nu era doar ministrul de externe 
britanic singurul personaj oficial care să-şi fi ocupat timpul 
cu asemenea chestiuni, ci toţi miniştrii de externe - iar, în 
multe cazuri, premierii, preşedinţii, regii de asemenea - ai 
tuturor puterilor statale, şi adesea pentru nişte lupte şi mai 
puţin lipsite de importanţă decât aceea referitoare la Curt 


Prüfer. În acest vacarm de reproşuri şi ofense banale, cum 
să mai ştii ce conta efectiv, cum să identifici adevărata 
criză, atunci când a fost dat să apară? 


Golful Aqaba este o prelungire îngustă a Mării Roşii, 
lungă de aproximativ o sută şaizeci de kilometri, care 
desparte munţii stancosi şi pustii din peninsula Arabia, pe o 
parte, de un lanţ muntos similar în peninsula Sinai, pe 
cealaltă parte. În capătul dinspre nord al golfuletului Aqaba, 
se află oraşul iordanian cu acelaşi nume. 

In 1914, Aqaba nu era decât un sătuc de pescari, cu 
aproximativ o mie de locuitori care trăiau în colibe 
rudimentare presărate pe linia țărmului. Cu toate acestea, 
Aqaba îl obseda pe căpitanul Stewart Newcombe mai mult 
decât oricare punct de pe suprafaţa de peste zece mii de 
kilometri pătraţi pe care el şi specialiştii lui de la Royal 
Engineers o cartografiau. 

In încercarea de a anticipa calea pe care o forţă de 
invazie ar putea să se deplaseze din Palestina otomană 
pentru a ajunge la canalul Suez, cu siguranţă ruta cea mai 
logică era să traverseze nordul peninsulei Sinai, în 
apropiere de Mediterană. Aceasta era o traversare terestră 
consacrată de milenii, iar puţinele surse de apă existente 
fuseseră descoperite şi exploatate de tot atât de mult timp. 
Inspre interior, asprul pustiu Sin nu părea să ofere prea 
multe posibilităţi reale, o estimare ce avea să fie confirmată 
treptat de către oamenii lui Newcombe. La începutul lui 
februarie 1914, aceştia efectuaseră măsurători în cea mai 
mare parte a teritoriului situat în interiorul zonei de uscat 
şi, deşi găsiseră câteva poteci şi puțuri ale beduinilor, nu 
descoperiseră niciun fel de resursă naturală, care să poată 
susţine o forţă de invazie, indiferent de mărimea acesteia. 

Dar în toate astea, Aqaba, situată exact în capătul 
sudic al liniei de demarcaţie Sinai-Palestina, reprezenta un 
factor imprevizibil. Cu accesul ei la Marea Roşie, permitea 
aducerea pe apă a unor trupe şi apoi deplasarea lor pe 
uscat spre vest. Timp de peste un deceniu, circulaseră 
zvonuri potrivit cărora turcii ar fi construit în secret o cale 
ferată secundară legând Aqaba de interiorul Arabiei şi 
completând astfel cărarea existentă prin munţi. Lăsând 


zvonurile la o parte, se ştia că cel puţin două „drumuri” 
porneau de undeva din munţii Quweira, deasupra Aqabei, 
acestea fiind cărări pe care beduinii locali le foloseau de 
mult timp pentru a lansa raiduri în peninsula Sinai. Punând 
totul laolaltă, însemna că era posibil ca turcii să aibă 
potenţialul de a lansa o forţă de invazie de-a curmezişul 
Sinaiului, chiar din punctul sudic al zonei-tampon, profitând 
de faptul că britanicii îşi concentrau atenţia spre mult mai 
plauzibilul capăt nordic al ținutului. 

Este lesne de înţeles, atunci, de ce Stewart Newcombe 
considera că a ajunge la Aqaba era cel mai crucial aspect al 
întregii lui misiuni în Sin. La mijlocul lui februarie 1914, şi-a 
concentrat atenţia asupra modului în care ar fi putut face 
asta şi împreună cu cine. 

Istoria este adesea povestea unor momente mărunte - 
întâlniri întâmplătoare, decizii fortuite sau pure coincidente 
-, care par de mică însemnătate la vremea lor, dar care 
cumva se contopesc cu alte momente mărunte pentru a 
produce ceva colosal, asemenea proverbialei zbateri din 
aripi a unui fluture care declanşează un uragan. Aşa s-a 
întâmplat şi în cazul căpitanului Newcombe, când s-a pus 
problema să-şi aleagă un tovarăş de drum pentru călătoria 
la Aqaba. 

Teoretic, l-ar fi putut alege pe oricare dintre experţii de 
la Royal Engineers, care făceau parte din cele cinci echipe 
topografice ale sale, dar oricât de utilă i-ar fi fost pregătirea 
lor tehnică, Newcombe se aştepta în sat la o primire rece, 
pe care era puţin probabil ca apariţia a doi ofiţeri britanici, 
în carne şi oase, să o poată îmbunătăţi. L-ar fi putut alege, 
de asemenea, pe Leonard Woolley, care cu manierele lui de 
modă veche ar fi făcut mai credibilă afirmaţia că era vorba 
despre o incursiune de interes pur ştiinţific. Dar, în schimb, 
el l-a ales pe Lawrence. A decis aşa, fiindcă agrea sincer 
compania lui, dar în acelaşi timp şi pentru că remarcase la 
Lawrence, încă din primele zile ale expediției, o abilitate 
specială de a manifesta, sub diferite forme, un gen de 
agresivitate politicoasă, de care era foarte probabil să fie 
nevoie la Aqaba. 

Insotiti de Dahoum, Newcombe şi Lawrence au intrat în 
Aqaba la mijlocul lui februarie şi, exact cum se aşteptase 


Newcombe, primirea lor a fost categoric glacială. 
Guvernatorul municipal, pretinzând că nu avea cunoştinţă 
de proiectul lor, le-a interzis imediat orice acţiune de 
cartografiere sau fotografiere, precum şi orice investigaţie 
arheologică în regiune. Dar exact cum Newcombe se şi 
aşteptase, aceste interdicții nu au făcut decât să-l 
stimuleze pe Lawrence să aibă şi mai multe iniţiative. „Am 
fotografiat tot ce-am putut”, avea să povestească Lawrence 
într-o scrisoare adresată prietenului său Edward Leeds, „am 
arheologizat pretutindeni." 

De un interes deosebit pentru Lawrence - şi e posibil 
ca acest interes să fi decurs în principal din ocazia de a 
nesocoti flagrant ordinele guvernatorului - au fost ruinele 
unei fortărețe de pe o mica insulă aflată la doar câteva sute 
de metri de ţărmul Aqabei. In secret, a aranjat cu un 
barcagiu să îl ducă pe insulă, însă omul a fost arestat 
imediat de poliţia guvernatorului. Nedescurajat, Lawrence a 
meşterit o plută gonflabilă rudimentară şi, împreună cu 
Dahoum, a vâslit în larg spre insulă. 

A fost relativ simplu să ajungă până acolo, dar lucrurile 
s-au schimbat complet la întoarcere. Având acum împotriva 
lor atât curenţii golfului, cât şi vântul, lui Lawrence şi 
Dahoum le-au trebuit câteva ceasuri ca să ajungă la tarm, 
unde poliţia locală, deja alertată de aventura lor, i-a reţinut 
imediat. Furios, guvernatorul i-a plasat pe cei doi sub 
escortă armată, expulzându-i din Aqaba. Din nefericire 
pentru oamenii repartizaţi pentru această misiune, 
anturajul nedorit a constituit pentru Lawrence o nouă 
provocare amuzantă. 

„Am aflat că ordinele lor erau să nu mă scape din 
ochi”, scria el familiei lui, peste o săptămână, dintr-un oraş 
situat la optzeci de kilometri spre nord, „aşa că două zile i- 
am pus să umble peste dealuri şi prin ueduri [până i-am dat 
gata]. Eu mi-am instalat cortul aici de două zile, iar ei încă 
se mai chinuie să ajungă din toate direcţiile cardinale."se 

Ca un bonus, în timpul acestui marş forţat, Lawrence 
dăduse din întâmplare peste cele două „mari răspântii” pe 
care grupurile de beduini le folosesc pentru incursiunile şi 
raidurile lor în Sinai. 


Toate acestea aveau să se dovedească extrem de utile 
pentru Lawrence. Peste un interval ceva mai mare de trei 
ani, socotind de atunci, Lawrence avea să valorifice 
cunoştinţele căpătate în timpul escapadelor lui in Aqaba, 
pentru a cuceri acest sat strategic, într-un mod pe care 
nimeni nu l-ar fi putut concepe, un act de eroism considerat 
şi acum drept una dintre cele mai neînfricate fapte vitejesti 
militare din timpurile moderne. 


Când s-au despărţit de J. C. Hill în lerusalim, la 
începutul lui ianuarie, William Yale şi Rudolf McGovern au 
pornit spre masivul Kornub. Ajungând acolo după câteva 
zile de la întâlnirea lor umilitoare cu Lawrence în 
Beersheba, cei doi au avut imediat un motiv să-şi 
reamintească o lege de bază a proprietăţilor chimice: şi 
anume faptul că nu doar ţiţeiul amestecat cu apă formează 
un luciu iridescent. În concentraţii corecte, o mare varietate 
de minereuri pot face acest lucru, inclusiv fierul, or exact 
asta era - apă stătătoare bogată în reziduuri de fier - ceea 
ce Hill observase prin binoclu de la o distanţă de patruzeci 
şi cinci de kilometri.% 

Descurajati, dar hotărâți să valorifice la maximum 
această excursie anevoioasă, Yale şi McGovern s-au ocupat 
câteva zile să adune mostre de roci şi să foreze puțuri de 
sondă. Procedând astfel, au stabilit că se găsea ţiţei la 
Kornub - McGovern era absolut sigur de asta -, dar părea 
puţin probabil ca eventualele zăcăminte să fie în cantităţi 
valabile din punct de vedere comercial. Cei doi s-au întors 
la lerusalim, pentru a comunica la sediul general al Socony 
aceste veşti menite să pună capăt euforiei iniţiale. 

În mod ciudat şi din motive pe care Yale şi McGovern 
nici nu şi le-ar fi putut închipui pe atunci, patronii de pe 
Broadway 26 nu păreau să  împărtăşească acelaşi 
sentiment de dezamăgire. Celor doi li s-a spus să stea 
linistiti la lerusalim, ceea ce au si facut până la mijlocul lui 
martie, când au fost trimişi pentru o altă explorare 
nefructuoasă, de data asta a ultimei dintre cele trei zone 
concesionabile, în regiunea deluroasă a Traciei, exact la 
vest de Constantinopol. Retras în cotloanele îndepărtate ale 
Imperiului Otoman, Yale nu avea de unde să ştie că vestea 


„marii descoperiri” de la Kornub declanşase o complexă 
luptă diplomatică înverşunată, care se întindea pe patru 
continente şi angrena ambasadori, ministere de stat şi 
aproximativ şase corporaţii internaţionale. 

Când britanicii identificaseră localizarea intereselor 
firmei Socony în Palestina, graţie interogatoriului aplicat de 
Lawrence lui Yale lângă Beersheba, o stare de panică s-a 
răspândit în tot guvernul. În condiţiile în care accesul la 
zăcămintele de ţiţei era considerat acum o chestiune de 
securitate naţională, în lumina programului menit să treacă 
navele din Marina Regală la un combustibil pe bază de 
petrol, preluarea controlului asupra oricărui nou câmp 
petrolifer nu constituia doar o preocupare de natură 
economică, ci în primul rând politică. Au urmat o serie de 
manevre complicate, în care autorităţile britanice au 
încercat să saboteze tranzacţia pentru Kornub şi să 
aranjeze ca o companie petrolieră britanică să obţină 
concesiunile. În acest demers, se bizuiau pe informaţiile 
primite de la unul dintre deţinătorii de concesiuni 
palestinieni, Suleiman Nassif, care cu şiretenie învrăjbea 
cele două părţi, spre propriul său beneficiu. Aceasta era 
faza în care se ajunsese, când raportul descurajant al lui 
McGovern despre Kornub a ajuns în cele din urmă la New 
York, dar de-acum deja era prea târziu. Prinsă în spiritul de 
competiţie, Socony nu numai că a nesocotit constatările lui 
McGovern, dar în final a plătit un preţ mult mai ridicat 
pentru concesiunile de la Kornub decât intentionase iniţial.s 

Yale şi McGovern nu au ştiut nimic din toate acestea, 
până nu s-au întors la Constantinopol din Tracia, la sfârşitul 
lui aprilie. Acolo, au fost întâmpinați de vechiul lor şef, J. C. 
Hill, care i-a informat că, obţinând acum concesiunile de la 
Kornub pentru o perioadă de douăzeci şi cinci de ani, 
Socony se pregătea pentru un masiv proiect de explorare în 
regiune, ceea ce avea să implice construirea de drumuri, 
ridicarea unor tabere pentru muncitori în deşert, aducerea 
de camioane, echipamente de foraj şi instalaţii grele. Mai 
mult, Socony îi trimitea pe toţi trei în Egipt, pentru a 
superviza la faţa locului achiziţionarea utilajelor necesare şi 
a coordona expedierea lor la destinaţie. Faptul că acesta 
era un domeniu în care ei nu aveau nicio pregătire era 


socotit neimportant; prin urmare, la sfârşitul primăverii 
anului 1914, Yale, McGovern şi Hill erau în Egipt, 
contemplând un teanc impresionant de cataloage tehnice 
în birourile din Alexandria ale firmei Socony. 

Dar în această nouă însărcinare, cei trei bărbaţi puteau 
să facă apel la un puternic principiu călăuzitor: ei erau 
„oamenii de la Standard” şi, mai presus de toate, aşa cum 
începea să înţeleagă tot mai bine William Yale, asta 
însemna să îşi asume răspunderea, să ia decizii. După 
câteva zile de răsfoit prin acele cataloage de produse şi 
fără să fi cerut sfatul vreunei persoane avizate, 
comandaseră utilaje de foraj în valoare de aproximativ 
250000 de dolari (echivalentul a circa 30 milioane de dolari, 
în ziua de azi) pentru inaugurarea noilor exploatări Socony 
în Kornub. Aceste utilaje, achiziţionate de la diverşi 
vânzători din Statele Unite, puteau ajunge în Palestina în 
decurs de câteva luni - operaţiunile de foraj propriu-zise 
erau programate să înceapă la 1 noiembrie -, dar între timp 
erau de rezolvat enorm de multe alte lucruri. 

Primul pas era să croiască un drum din Hebron, în jos, 
printre colinele din ludeea, iar apoi pe o distanţă de 
aproximativ treizeci şi cinci de kilometri, de-a curmezişul 
deşertului practic neumblat, până la Kornub. Acest aspect 
al proiectului avea să se dovedească extrem de important 
în viitorul apropiat. Yale a fost desemnat să se ocupe de 
proiect, iar în acest scop a angajat cel mai bun constructor 
de drumuri din Palestina. Chiar şi aşa, au existat neplăceri. 
O răscoală a fost la un pas să izbucnească în Hebron, când 
proiectantii constructori au început să marcheze zidurile 
caselor, de pe viitorul traseu al drumului, cu cruci din 
vopsea albă, un simbol pe care locuitorii musulmani 
evlavioşi l-au interpretat drept preludiul unei convertiri 
forţate la creştinism. Intr-o altă situaţie, nişte beduini 
înarmaţi cu puşti au atacat una dintre echipele de 
constructori, pe dealurile unde lucrau; asaltul a fost respins, 
până la urmă, de militia privată angajată de Socony. 

Dar Yale ştia prea bine că obstacolele cele mai mari 
aveau să apară la ambele capete ale drumului. Provenind în 
totalitate din Statele Unite, echipamentul de foraj trebuia 
să ajungă în portul mediteraneean Jaffa - doar că la Jaffa nu 


existau macarale făcute pentru a descărca utilaje atât de 
grele. Apoi, mai trebuia rezolvat un mic detaliu agasant şi 
la celălalt capăt al traseului. Un lucru care face dintr-un 
deşert un deşert este, desigur, lipsa de apă, or chiar dacă 
McGovern reuşise să localizeze câteva mici puțuri în zona 
Kornubului, apa din ele părea abia suficientă pentru echipa 
de douăzeci de muncitori care aveau să locuiască acolo, 
darămite să mai poată furniza şi uriaşele cantităţi necesare 
pentru procesul de foraj, care depindea în mare parte de 
folosirea apei. Totuşi, la fel ca în cazul atât de multor altor 
părţi ale proiectului, această chestiune nu a declanşat 
niciun semnal de alarmă în cadrul firmei Socony, iar dacă o 
problemă nu este recunoscută, ce nevoie mai e de o 
soluţie, de fapt? 

Pe măsură ce lucrările au început să avanseze, Yale a 
fost cuprins de un presentiment de rău augur, din ce în ce 
mai intens. „În sinea mea”, scria el, „mi-era teamă de 
haosul şi mizeria, care păreau consecinţa inevitabilă a 
modului nesistematic în care Şeful [J. C. Hill] trata 
problemele.” 


La reîntoarcerea în Siria, după aventura lui prin Sin la 
începutul lui martie, pe Lawrence îl aştepta o scrisoare de 
la David Hogarth. Textul conţinea veşti minunate. 
Impresionat de ceea ce auzise despre descoperirile din 
sezonul precedent, filantropul britanic, care era principalul 
sponsor al proiectului de la Karkemiş, reuşise până la urmă 
să adune suficiente fonduri pentru a asigura continuarea 
lucrărilor de pe şantierul arheologic pe o perioadă mai 
lungă - încă doi ani cel puţin şi, posibil, atâta timp cât era 
nevoie pentru explorarea exhaustivă a sitului antic. Cu 
aceste veşti îmbucurătoare, Lawrence plănuia să încheie 
repede raportul său despre pustiul Sin, pe care trebuia să il 
redacteze pentru Fundaţia pentru Explorarea Palestinei în 
timpul viitoarei vacanțe în Anglia, iar apoi să revină repede 
la Karkemiş, ca să înceapă mai devreme următorul sezon 
de săpături pe şantier. 

Pentru ruta de întoarcere în Anglia, Lawrence plănuia 
să facă întâi un ocol prin Bagdad, iar apoi să coboare pe 
fluviul Tigru până la Oceanul Indian, gândindu-se că voiajul 


mai lung pe mare, pe care îl presupunea acest traseu, i-ar 
lăsa mai mult timp la dispoziţie pentru a lucra la raportul 
despre pustiul Sin. Dar, exact când lucrările de pe şantier 
urmau să se încheie la începutul lui iunie, o scrisoare de la 
Stewart Newcombe i-a schimbat planul. 

Newcombe, după ce îşi încheiase munca în sudul 
Palestinei, venise în vizită la Karkemiş, în luna mai, fiind în 
drum spre Anglia. Dar, bineînţeles, Karkemiş nu se afla de 
fapt „în drum” spre nicăieri, iar adevăratul motiv al ocolului 
făcut de Newcombe fusese planul de a-şi continua călătoria 
pe uscat până la Constantinopol, pentru a spiona 
progresele făcute de turci şi germani la Calea Ferată 
Bagdad - şi în special lucrările lor de construcţie a 
tunelurilor în munţii Taurus şi Amanus. Reusise să 
întreprindă călătoria plănuită, dar fusese supravegheat 
îndeaproape tot timpul, încât nu reuşise să studieze în 
detaliu lucrările la galeriile subterane străpunse prin munţi. 
In scrisoarea lui din iunie, Newcombe întreba dacă 
Lawrence şi Woolley nu ar putea folosi aceeaşi rută de 
întoarcere în Anglia, încercând astfel să culeagă mai multe 
informaţii de la fata locului. Destul de încântați de noul lor 
rol de detectivi pentru serviciul de informaţii al armatei, 
arheologii au acceptat imediat. 

Acea călătorie avea să se dovedească a fi una dintre 
acele coincidente cu totul întâmplătoare, dar care într-un 
final se va concretiza de o manieră foarte diferită, în 
comparaţie cu excursia lui la Aqaba. În munţii Taurus si 
Amanus, Lawrence avea să identifice un esenţial - Si, 
posibil, devastator - „călcâi al lui Ahile” al Imperiului 
Otoman, dar care, în ciuda strădaniilor lui intense din 
timpul războiului care se apropia, nu avea să fie niciodată 
exploatat. 


În căsuţa lui din grădina locuinţei de pe Polstead Road 
nr. 2, din Oxford, Lawrence s-a apucat să scrie o lungă 
scrisoare“ adresată unui prieten, James Elroy Flecker, în 
ultima luni din iunie 1914. Scrisoarea, în marea ei parte, 
conţinea o descriere picarescă a unei încăierări care 
avusese loc între inginerii feroviari germani şi muncitorii lor 
din Jerablus, în mai. Dar lucrul cel mai interesant la această 


scrisoare este ceea ce nu se menţionează în ea. În ziua 
când Lawrence aşternea pe hârtie acele rânduri - luni, 29 
iunie - aproape toate ziarele din Anglia publicau pe prima 
pagină ştirea despre asasinarea, în ziua precedentă, a 
moştenitorului tronului Austro-Ungariei, arhiducele Franz 
Ferdinand, împreună cu soţia, pe străzile din Sarajevo, de 
către nişte revoluționari sârbi. 

Ştirea din Sarajevo nu i-a impresionat, se pare, nici pe 
Curt Prufer şi William Yale. După încheierea lungii lui 
croaziere pe Nil împreună cu Richard von Below, la sfârşitul 
lunii iunie 1914, Prufer locuia în Munchen, unde se căznea 
să-şi câştige existenţa susţinând conferinţe publice despre 
limbile orientale; în jurnalul lui nu a pomenit nimic despre 
asasinatele din Balcani. Cât despre William Yale, angrenat 
în lucrările de construire a drumului care pornea din 
Hebron, se pare că nici nu a auzit de ele decât abia după 
câteva săptămâni. 

Toate acestea erau, de fapt, lesne de înţeles; opinia 
publică devenise absolut imună la nesfârşitul zornăit de 
săbii al puterilor imperiale europene, acele „crize” care 
păreau să se umfle şi apoi să se pleoştească la fiecare 
câteva luni, şi nu exista niciun motiv de a crede că acea 
criză ar fi putut avea un deznodământ diferit. Dar Sarajevo 
a fost criza care a contat, deoarece cei care doreau războiul 
au făcut ca ea să conteze. Un fitil arzând foarte lent fusese 
aprins şi avea să mai treacă o lună până să ardă complet, 
dar în acel moment, în primele zile ale lunii august 1914, 
avea să declanşeze un război extins pe continente întregi şi 
care, până la urmă, avea să îi tragă pe toţi în abis, laolaltă. 

In scrisoarea lui către Flecker, din 29 iunie, Lawrence 
menţiona că urma, probabil, să mai rămână în Anglia încă 
două sau trei săptămâni, iar „după aceea spre Est”, la 
Karkemiş. Dar zilele lui Lawrence ca arheolog se 
încheiaseră. 

Până la ultimul milion 


Domnule, am onoarea să raportez că aici 
lucrurile merg din rău în mai rău.” 


Consulul general al SUA în Beirut, Stanley 
Holls, către secretarul de stat, 9 noiembrie 
1914 


În după-amiaza de 7 august 1914, lordul Horatio Herbert 
Kitchener, în proaspăta sa calitate de ministru de război al 
Marii Britanii, a fost chemat la prima sa şedinţă de guvern 
cu premierul Herbert Asquith şi alţi miniştri importanţi. 

Alegerea lui Kitchener la Ministerul de Război survenise 
aproape din întâmplare. Aflat într-o scurtă vizită în Anglia, 
venind din Egipt unde ocupa postul de împuternicit britanic, 
Kitchener tocmai se îmbarca pe un vas, pregătindu-se de 
plecare, când s-a declarat războiul. Asquith, considerând că 
numirea celui mai ilustru erou militar al Marii Britanii la 
conducerea acelui resort ar fi putut avea un efect salutar 
asupra moralului populaţiei, sărise peste o lungă listă de 
candidaţi potenţiali şi îi dăduse funcţia respectivă lui 
Kitchener. 

La acea vreme, ridicarea moralului populaţiei părea 
printre cele mai mărunte griji ale prim-ministrului. În Marea 
Britanie, ca pretutindeni altundeva în Europa, euforia 
războiului cuprinsese masele populare, cu mari mulţimi 
adunându-se în pieţele publice pentru a sărbători vestea. 
Majoritatea previziunilor erau că acest război avea să fie 
foarte rapid, iar în satele şi oraşele de pe tot cuprinsul 
continentului, rezerviştii, dornici să scape de slujbele 
anoste din fabrici şi ferme, ardeau de nerăbdare să fie 
chemaţi sub arme, înainte ca aceasta mare aventura să fi 
trecut pe lângă ei. Situaţia era oarecum diferită în Marea 
Britanie, unul dintre puţinele state europene fără serviciu 
militar obligatoriu, însă în câteva zile de la declararea 
războiului guvernul britanic intenţiona deja să întrerupă 


procesul de recrutare, declarând că se înrolaseră deja mai 
mulţi voluntari decât ar putea fi nevoie vreodată. 

Dar în acea vară a anului 1914, aproape toată lumea 
scăpa din vedere un detaliu capital: faptul că armamentul 
de război se schimbase atât de radical în ultimii patruzeci 
de ani, încât tacticile de război consacrate deveniseră 
perimate. Erau chestiuni destul de simple, uşor de trecut cu 
vederea - mitraliera; obuzele de artilerie cu rază mare de 
acţiune; sârma ghimpată -, însă din cauza acestei omisiuni, 
Europa era pe punctul de a se rostogoli într-un conflict 
complet diferit de ceea ce îşi imaginaseră cei mai mulţi. 

Unul dintre motivele pentru care puterile imperiale ale 
Europei au neglijat semnalele de avertizare a fost faptul că 
aceste noi instrumente de război fuseseră anterior folosite 
aproape exclusiv împotriva celor care nu le aveau - mai 
precis, acei neeuropeni care încercau să se opună 
dominaţiei lor imperiale. În asemenea situaţii, noile arme 
duseseră la un masacru unilateral, nemaivăzut de pe 
vremea  conchistadorilor în cele două Americi, şi 
contribuiseră mai mult decât oricare alt factor individual la 
expansiunea spectaculară a imperiilor coloniale ale Europei 
în Asia şi Africa, începând din a doua jumătate a secolului al 
XIX-lea. 

In mod paradoxal, printre puţinii oameni care au 
înţeles atunci cu adevărat această nouă faţă a războiului şi 
problemele pe care avea să le ridice era omul care oficiase 
asemenea măceluri unilaterale pe câmpurile de luptă, mai 
multe poate decât oricare altă persoană în viaţă: lordul 
Kitchener. La bătălia de la Omdurman, din Sudan, în 1898, 
îşi atintise mitralierele Maxim asupra unor călăreţi care 
atacau cu sulițe: cu un cost de patruzeci şi şapte de soldaţi 
britanici decedați, el omorâse zece mii de oameni din 
rândurile inamicului, într-o singură dimineaţă. Dar ce s-ar 
întâmpla oare dacă şi cealaltă parte ar avea mitraliere 
Maxim? Kitchener ştia prea bine. La acea şedinţă de guvern 
din 7 august, când unii dintre miniştri îşi imaginau un 
conflict de doar câteva luni sau chiar săptămâni, nou- 
numitul ministru de război a prezis ani. „[Războiul] nu se va 
termina”, le-a spus el colegilor lui, „până când nu vom fi 
epuizat efectivele noastre până la ultimul milion.” = 


Fireşte, acestea erau cuvinte pe care puţini doreau să 
le audă, darămite să le mai şi dea atenţie. Şi astfel, ca şi 
cum şi-ar fi imaginat că nimic nu se schimbase de fapt de la 
ultimele bătălii ale războaielor europene din timpul lui 
Napoleon, soldaţii din regimentul scoţian şi-au luat 
cimpoaiele şi kilturile, cuirasierii francezi şi lancierii 
austrieci şi-au pus platoşele şi coifurile cu panaş şi, 
acompaniati de gornişti şi toboşari, au mărşăluit voiosi la 
luptă, nedându-şi seama decât prea târziu că Europa lor 
avea să devină acum un abator, un loc de măcel în care, pe 
parcursul următorilor patru ani, aproximativ zece milioane 
de soldaţi, împreună cu un număr de civili estimati la şase 
milioane, aveau să fie împinşi nemilos la moarte.2 

Ar fi trebuit să te întorci în Evul Mediu sau pe vremea 
ravagiilor lui Genghis-Han pentru a găsi un război atât de 
devastator. Ca termen de comparaţie, în secolul precedent, 
pe parcursul căruia îşi extinsese imperiul în cinci 
continente, Imperiul Britanic fusese angrenat în circa 
patruzeci de conflicte armate diferite pe tot cuprinsul 
globului - insurectii coloniale majoritatea, dar incluzând 
Războiul Crimeii şi războaiele cu burii - şi pierduse 
aproximativ patruzeci de mii de soldaţi în acest proces. În 
următorii patru ani, pierderile de vieţi omeneşti aveau să 
fie de douăzeci de ori mai mari, în raport cu acea cifră. În 
dezastruosul Război Franco-Prusian din 1870-1871, Franţa 
pierduse pe câmpul de luptă aproximativ 270000 de 
soldaţi; în războiul de acum, acea cifră a victimelor avea să 
fie depăşită în primele trei săptămâni. În acest conflict, 13 
procente din populaţia bărbătească a Germaniei, având 
vârsta pentru armată, avea să fie ucisă; Serbia avea să 
piardă 15 procente din tota/u/ populaţiei, în timp ce într-un 
interval de numai doi ani, din 1913 până în 1915, speranţa 
de viaţă a unui bărbat francez avea să scadă de la cincizeci 
de ani la douăzeci şi sapte.2 Atât de imuni la asemenea 
statistici aveau să devină artizanii carnajului, încât la 
lansarea ofensivei sale de pe Somme, în 1916, generalul 
britanic Douglas Haig a putut să se uite peste listele 
victimelor din prima zi - cu cincizeci şi opt de mii de soldaţi 
morţi sau răniţi din rândul Aliaților, rămâne ziua cea mai 


sângeroasă din istoria lumii anglofone - şi să opineze că 
cifrele „nu puteau fi considerate drastice”. 

Efectul acestor lucruri asupra psihicului european 
colectiv avea să fie absolut profund. Euforia iniţială va ceda 
locul şocului, şocul va deveni groază, iar apoi, când 
numărul morţilor părea să nu mai aibă sfârşit vreodată, 
groaza a devenit un fel de disperare împietrită. 

Pe parcurs totuşi, opinia publică din Europa va ajunge 
să pună sub semnul îndoielii o serie de precepte 
fundamentale ale societăţii. Printre lucrurile pe care 
europenii le-au înţeles atunci a fost că, eliminând toată 
retorica şi înaltele justificări morale, în esenţa lui acest 
război avea multe dintre capcanele unei vrajbe familiale 
extinse, un prilej pentru regii şi împărații Europei - multi 
dintre ei fiind rubedenii de sânge - de a se răfui pentru 
vechi ranchiune şi jigniri personale, peste mormanele de 
cadavre ale supuşilor lor credincioşi. La rândul ei, structura 
imperială a Europei întreţinuse un cult al elitelor militare 
decrepite - aristocrați, eroi de război vârstnici si adulatori 
de profesie -, a căror crasă incompetenta pe câmpul de 
luptă, dar şi cruda nepăsare faţă de cei care mureau pentru 
ei nu îşi găseau măsura decât în rândul rivalilor lor. De fapt, 
privind modul în care a fost condus acest război si idiotenia 
aproape anormală de care au dat dovadă toate puterile 
beligerante, poate că trăsătura cea mai remarcabilă este 
că, până la urmă, cineva a câştigat totuşi războiul. 

În final, publicul european avea să privească înapoi la 
celebrările din august 1914 când începuse războiului, ca la 
o eră complet diferită, un dans al morţii interpretat de nişte 
primitivi naivi. Situaţia avea să dea naştere, de asemenea, 
unei fine ironii. În această luptă titanică purtată pentru 
imperiu - protejarea lui, extinderea lui, ciuntirea din 
imperiile altora -, patru dintre cele şase mari puteri 
imperiale ale Europei aveau să dispară complet, în timp ce 
cele două supraviețuitoare, Marea Britanie şi Franţa, aveau 
să rămână zdruncinate, fără să mai poată vreodată să-şi 
revină complet. În breşa apărută, vor intra două ideologii 
totalitare adverse - comunismul şi fascismul -, precum şi o 
nouă putere imperială - Statele Unite ale Americii - care, 
dată fiind proasta reputaţie pe care predecesorii o 


ataşaseră acestei titulaturi, îşi vor proclama veşnic 
inocenta. 

Dar în august 1914, toate astea erau în viitor. 
Deocamdată, Europa răsufla cumva uşurată, bucurându-se 
că anii de ipocrizie şi bune maniere se încheiaseră, că 
venise în sfârşit der Tag. 

În această privinţă, familia Lawrence din Oxford nu era 
nicidecum imună. La câteva zile de la declararea războiului, 
Frank Lawrence, penultimul născut şi cel mai belicos din 
fire dintre cei cinci fraţi Lawrence, primea gradul de 
sublocotenent în Batalionul al 3-lea Gloucester. În India, Will 
Lawrence şi-a făcut rapid planuri pentru revenirea în Anglia, 
unde voia să se înroleze, în timp ce Bob s-a înscris în Royal 
Army Medical Corps. Până la sfârşitul lunii, acasă nu mai 
rămăseseră decât Arnold, în vârstă de paisprezece ani, şi 
„Ned”, de douăzeci şi şase de ani. 

Pentru T. E. Lawrence, această şedere acasă era 
impusă de forţe care îl depăşeau. Deşi Imperiul Otoman nu 
se năpustise să intre în război în luna august, Londra se 
aştepta ca acest lucru să se producă în curând - şi probabil 
de partea Puterilor Centrale, alături de Germania şi Austro- 
Ungaria. Dacă acest lucru avea să se întâmple, expediţia de 
cartografiere a sudului Palestinei, la care Lawrence şi 
Leonard Woolley participaseră recent, putea fi de o mare 
importanţă militară. Conform ordinelor primite de la 
Kitchener însuşi, celor doi arheologi li s-a spus să renunţe la 
orice idee de a se înrola, până ce nu-şi vor fi terminat 
raportul. Astfel, în timp ce alţii plecau în tabere de 
instrucţie militară, în acel august Lawrence făcea naveta 
între căsuţa lui de pe Polstead Road şi arhivele de la Muzeul 
Ashmolean, ocupându-se cu înfrigurare de ultimele retusuri 
la lucrarea sa, The Wi/derness of Sin (Pustia Sin). 

Chiar dacă Lawrence era conştient de însemnătatea 
raportului, lasitudinea care îl cuprinsese îl umplea de o 
disperare tot mai adâncă. La începutul lui septembrie, el şi 
Woolley l-au contactat pe Stewart Newcombe, 
supraveghetorul lor în expediţia din Palestina, iar acum, un 
ofiţer de rang superior în serviciul de informaţii al armatei, 
cerându-i ajutorul pentru a obţine o misiune acolo. 
Newcombe le-a recomandat răbdare. Dacă Turcia intra în 


război de partea Germaniei, le-a explicat el, serviciile lor ca 
experţi în Orientul Apropiat aveau să fie solicitate urgent, 
însă numirea lor la post nu ar fi decât îngreunată, dacă 
între timp s-ar arunca în ghearele birocraţiei militare. 

Acest sfat nu i-a convenit deloc lui Lawrence. Desigur, 
întristarea lui venea, în plus, şi din faptul că în acele zile de 
început războiul părea să se îndrepte spre finalul rapid pe 
care îl prezicea majoritatea - cu victoria însă revenindu-i 
părţii indezirabile. 

In provocarea conflictului, strategia Germaniei se 
bazase pe o stratagemă extrem de îndrăzneață, poate chiar 
nesăbuită. Planul era să apere doar superficial frontiera ei 
estică şi să cedeze teren în faţa înaintării armatelor Rusiei, 
lansând o ofensivă masivă contra armatelor franceze şi 
britanice, la vest, în speranţa de a scoate din război aceste 
două ţări, înainte de a fi putut să se mobilizeze complet. 
Odată închis acel front, germanii puteau să-şi îndrepte 
toată atenţia asupra ruşilor. 

La începutul lui septembrie, părea că planul germanilor 
avea sorţi de izbândă, cum nu îşi închipuiseră ei nici în cele 
mai nebuneşti vise. Pe frontul de vest, armatele lor 
trecuseră valvartej prin Belgia neutră şi, apoi, se 
întorseseră spre sud, împrăştiind din faţa lor forţele 
britanice şi franceze dezorganizate. Acum, se aflau pe 
malurile râului Marna, la doar patruzeci şi cinci de kilometri 
de Paris. Surpriza intervenise pe frontul de răsărit unde, în 
loc să aplice pur şi simplu nişte tactici defensive de 
tărăgănare cum era plănuit, o armată germană mult 
depăşită numeric sărise la atac; anihilase deja o forţă 
rusească de invazie, care se năpustise înainte orbeşte şi 
era pe punctul de a mai distruge încă una. „Acasă de 
Crăciun” a devenit subit un slogan conservator, iar pentru 
soldaţii Triplei Intelegeri - Marea Britanie, Franţa si Rusia - 
un strigăt obsedant. 

Dar apoi, în a doua săptămână din septembrie, cursul 
evenimentelor s-a schimbat brusc. În lupta armată ce avea 
să ajungă cunoscută drept „miracolul de la Marna”, 
britanicii şi francezii au stopat înaintarea germanilor şi au 
început încet să-i împingă înapoi prin ţinuturile rurale ale 
Franţei. Acest război nu avea să fie o „scurtă furtună 


purificatoare”~, cum prezisese atât de încrezător cancelarul 
german; dimpotrivă, după şase săptămâni de lupte, 
muriseră deja o jumătate de milion de oameni şi pe front se 
ajunsese la un impas. 

Pentru Lawrence, a rămâne izolat în peisajul verde al 
Oxfordului într-un asemenea moment, buchisind la harta 
redusă la scară a unui deşert sălbatic situat la peste o mie 
cinci sute de kilometri de cel mai apropiat câmp de luptă, 
era pesemne un exerciţiu academic teribil de dureros. Mai 
mult chiar, se gândea el desigur, răsturnarea de situaţie din 
Franţa însemna că purgatoriul lui avea să continue, 
probabil; dacă turcii nu intraseră în război când se părea că 
Germania conducea situaţia, de ce să o facă acum, când 
germanii se retrăgeau? 

„Scriu în prezent o lucrare erudită despre Moise şi 
peregrinările lui”, menţiona el caustic într-o scrisoare 
adresată unui prieten din Liban, în 18 septembrie. „Am o 
teamă oribilă că turcii nu intenţionează să intre în război.” 


Dacă Lawrence nu sesizase semnalele de avertizare 
premergătoare războiului, William Yale, ocupat cu 
supervizarea construirii drumului pentru Standard Oil, în 
sudul Palestinei, le ratase complet. De fapt, la fel cum o 
telegramă primită la un câmp petrolifer din Oklahoma 
prevestise trimiterea lui în Orientul Apropiat, tot aşa o a 
doua telegramă sosită în îndepărtata tabără a muncitorilor 
din deşertul palestinian, cam la un an după aceea, îl 
informa despre izbucnirea războiului. 

Oprind imediat toate lucrările la proiectul rutier, Yale a 
plecat în grabă spre lerusalim, în luna august a acelui an. În 
vasta comunitate de expatriaţi europeni şi americani, 
majoritatea familiilor îşi făceau deja bagajele pentru 
călătoria spre casă. Dând curs chemărilor de mobilizare 
generală lansate de guvernele lor, bărbaţii francezi şi 
germani având vârsta de concentrare în armată plecau 
primii (britanicii aveau să iniţieze obligativitatea 
încorporării militare abia la începutul anului 1916). 

„Ne-am dus şi noi să-i conducem la gară”, îşi amintea 
Yale. „Ca nişte liceeni plecaţi la un meci de fotbal strigau, 
ovationau şi cântau. Când trenul de Jaffa a ieşit din staţia 


de triaj, într-un vagon germanii cântau cu entuziasm 
Deutschland Uber alles, în timp ce, in alt vagon şi cu acelaşi 
patos, francezii cântau La Marsei/laise. Prietenii de ieri 
porneau în marea lor aventură.” 

În contrast cu forfota frenetică din jurul lui, petrolistul 
american a constatat subit că nu prea avea nimic de făcut. 
Având în vedere că Statele Unite nu intrau în război, 
conducerea Socony i-a ordonat lui Yale să rămână în 
Palestina, unde, până aveau să ia o decizie pentru mai 
departe, putea măcar să vegheze asupra utilajelor de foraj 
ale companiei, care urmau să sosească în scurt timp. Dar 
chiar şi acest rol de supraveghetor a devenit curând 
discutabil. Invocând un decret pentru stare de urgenţă, 
guvernul otoman a rechizitionat totalitatea camioanelor 
sosite pentru Standard Oil, imediat ce au fost descărcate pe 
docurile din Jaffa.% La scurt timp după aceea, marina 
britanică a blocat un cargobot care aducea majoritatea 
tubulaturilor şi a utilajelor de foraj ale Socony în Palestina şi 
a sechestrat întreaga încărcătură a vasului, deviind-o spre 
un loc de depozitare în Egipt. 

Intrucat din comunitatea de străini din lerusalim 
rămăseseră acum doar câţiva, Yale şi-a petrecut timpul în 
acel sfârşit de vară jucând tenis şi canastă, sau purtând 
lungi şi obsesive discuţii cu alti expatriati despre ceea ce ar 
fi putut să se întâmple mai departe pe plan mondial. O 
preocupare constantă a acestor discuţii era încercarea de a 
ghici viitorul politicii regionale, cernând şi cântărind 
diversele indicii privind posibilitatea ca Junii Turci din 
Constantinopol să decidă, sau nu, intrarea ţării lor în luptă. 
Pentru un tânăr activ din fire, această pasivitate impusă era 
înnebunitoare, iar Yale începea să fie din ce în ce mai 
nerăbdător să facă totuşi ceva. 

Dar vechea dojană moralizatoare, care spune să ai 
grijă ce-ţi doreşti, s-a adeverit curând, atunci când lui Yale i 
s-a cerut să facă pe dădaca pentru un grup de vreo zece 
sondori americani nedisciplinati. Aceştia, majoritatea din 
Texas şi Oklahoma, urmau să facă parte din echipele de 
lucru pe şantierul de forări de la Kornub şi veniseră la 
bordul aceluiaşi cargobot pe care britanicii îl deviaseră spre 
Egipt. Având tot timpul la dispoziţie şi bani în buzunar, 


sondorii s-au apucat să-şi facă de cap într-un mod atât de 
scandalos pe străzile din Cairo - ceea ce nu era puţin lucru 
într-un oraş libertin ca acela -, încât birourile locale Socony 
trimiseseră telegrame la sediul central, cerând insistent ca 
petrecaretii să fie luaţi înapoi în Statele Unite. În schimb, 
şefii de pe Broadway 26 au decis să-i expedieze lui Yale, 
sperând poate că o scurtă şedere în Ţara Sfântă i-ar putea 
readuce pe calea virtuţilor creştine. 

Dar s-a dovedit a fi o speranţă deşartă. Căci prilejul de 
a păşi pe urmele lui lisus părea să-i incite pe petrolişti la un 
comportament public şi mai revoltător. Ţinând seama de 
această realitate, dar şi de faptul că rezervele de bani peşin 
ale sucursalei scădeau rapid - războiul din Europa 
provocase un blocaj temporar al transferurilor monetare 
internationale -, Yale şi şeful lui au decis că o soluţie la 
ambele probleme era de a reduce leafa oamenilor şi de a le 
distribui doar câte o alocaţie săptămânală de cinci dolari. 
Intuind irascibilitatea muncitorilor faţă de această măsură, 
în zilele de plată a alocatiei Yale şi-a luat obiceiul de a 
împărţi banii cu o mână, dar ţinând în cealaltă mână un 
revolver cu şase focuri, gata încărcat. 

Dar aceste îndatoriri neplăcute aveau şi o funcţie 
foarte utilă. Fiind în contact permanent cu cei mai 
mizerabili locuitori ai lerusalimului, sondorii erau asemenea 
proverbialului canar dintr-o mină de cărbuni, altfel spus, 
primii receptori ai tuturor zvonurilor sumbre care circulau 
prin oraş - iar odată cu răspândirea războiului în Europa, 
aceste zvonuri deveneau tot mai sumbre. Exact în 
asemenea momente încordate, apărea şi riscul ca bogatul 
mozaic al lumii otomane - un mozaic compus din 
nenumărate grupări etnice, tribale şi religioase - să se 
transforme cu uşurinţă în reversul sinistru al propriei 
imagini, un loc unde diversele comunităţi se retrăgeau în 
carapacea lor şi unde vechi feude, suspiciuni şi revanşe 
explodau cu violenţă. În mod deloc surprinzător, această 
primejdie se manifesta cel mai pregnant în colţurile „mixte” 
ale imperiului, iar cu amestecătura de arabi, turci şi armeni, 
de musulmani, evrei şi creştini, toţi trăind strâns laolaltă, 
nu exista în Orientul Apropiat un oraş mai cosmopolit decât 
lerusalimul. 


Spre sfârşitul lui august, se zvonea că în regiunile 
rurale musulmanii formau grupări paramilitare, sau că 
evreii şi armenii erau atacați, şi chiar daca, in mare parte, 
se dovedeau a fi false, aceste informaţii contribuiau la 
sporirea atmosferei oricum tensionate. În Oraşul Vechi, 
prăvăliaşii ridicau preţurile şi adunau stocuri de mărfuri, 
având tot mai mult convingerea că, în curând, 
Constantinopolul va intra în război. Ceea ce însă nu părea 
clar încă era cu cine avea să se alieze, aşa că o nouă linie 
de divergență s-a format între cei care doreau ca alianţa să 
fie cu Tripla Înţelegere, din care făceau parte Anglia, Franţa 
şi Rusia, şi cei care doreau să fie cu Puterile Centrale, din 
care făceau parte Germania şi Austro-Ungaria. 

In 8 septembrie, sentimentul de ameninţare a îmbrăcat 
o formă mai personală pentru Yale şi ceilalţi străini care 
rămăseseră în oraş. Profitând de haosul din Europa, 
guvernul Junilor Turci a anunţat încetarea capitulatiilor, 
acele concesii umilitoare obţinute de puterile occidentale 
pe durata celor patru veacuri precedente şi care în mare 
parte îi exceptau pe străini de la prevederile legislaţiei 
otomane. Yale a remarcat imediat efectul. Diversii 
funcţionari locali, până atunci servili, au devenit increzuti şi 
autoritari. Pe trotuarele înguste din lerusalim, locuitorii nu 
mai păşeau automat pe carosabil, când vedeau că venea 
un occidental „alb”. La un moment dat, când Yale şi alţi doi 
rezidenţi străini vizitau Muntele Măslinilor, o ceată de băieţi 
a aruncat cu pietre în ei. În mintea lui Yale, Ierusalimul 
semăna tot mai mult cu un morman de iască în aşteptarea 
unui chibrit. 


Pentru alţii, revocarea capitulatiilor a căpătat, în 
Palestina, o semnificaţie mult mai gravă decât simplul 
hazard de a arunca cineva cu pietre în tine. Într-o situaţie 
deosebit de vulnerabilă, erau acum zecile de mii de 
emigranţi evrei, care veniseră în regiune pe parcursul 
ultimilor treizeci de ani. 

Cei mai mulţi dintre ei veniseră în două valuri 
succesive. Primul val, din care făcuse parte familia 
Aaronsohn, reprezentase un exod din Europa Centrală şi de 
Sud-Est, în anii 1880. Acesta a fost urmat de o a doua 


aliyah (textual „înălţare”, în ebraică), la începutul anilor 
1900, compusă în principal din evreii ruşi, care fugeau din 
calea unei noi serii de persecuții politice ţariste şi 
pogromuri aprobate de autorităţile de stat. Deşi, din punct 
de vedere cultural, aceste grupuri erau foarte diferite - 
majoritatea emigranților din primul val erau evlaviosi şi 
conservatori pe plan social, în timp ce mulţi din al doilea val 
erau socialişti atei -, ceea ce aveau toţi în comun era faptul 
că, potrivit capitulatiilor, mulţi rămăseseră cetăţeni ai 
locului unde se născuseră. 

Acest aranjament functionase de-a lungul istoriei atât 
în beneficiul emigranților, cât şi al puterilor occidentale. 
Prelevându-se de acele prevederi, evreii apelaseră la 
protecţia patriilor lor anterioare, la fel cum şi acele guverne 
străine puteau folosi pretextul legal de a se amesteca în 
treburile otomane în numele grijii faţă de cetăţenii lor 
transplantati. Desi acest sistem bizar a dat naştere la o 
serie de paradoxuri, cu siguranţă niciunul nu a fost mai 
grotesc decât spectacolul Rusiei ţariste apărând vehement 
drepturile şi bunăstarea cetăţenilor ei evrei din Palestina, 
dar în acelaşi timp brutalizând sistematic aceeaşi 
minoritate religioasă în interiorul Rusiei. Odată cu 
revocarea capitulaţiilor, toate acestea luau sfârşit. În plus, 
dacă Turcia intra până la urmă în război, cel puţin o parte a 
acestei comunităţi evreieşti se îndrepta spre un viitor 
neplăcut; cu mii de emigranţi din primul val deţinând încă 
paşapoarte austro-ungare şi alte mii din al doilea val 
deţinând paşapoarte ruseşti, un grup sau celălalt avea să 
fie categorisit până la urmă drept „cetăţeni ai unei naţiuni 
ostile”. Aşa cum se întâmplase deja cu nenumărați cetăţeni 
nevinovaţi de pe tot cuprinsul Europei, cei care pierdeau în 
această loterie puteau fi supuşi apoi deportării sau 
internării în lagăre. 

În tot acest context, cei mai mulţi dintre locuitorii 
coloniei Zichron Yaakov, inclusiv familia Aaronsohn, 
beneficiau de un paradox diferit. Aceşti evrei români 
veniseră în Palestina după ce fuseseră efectiv excluşi de la 
dreptul de cetăţenie în România, după obţinerea 
independenţei ţării. Implicit, ei rămâneau astfel cetăţeni ai 
puterii statale care  stăpânise Romania până la 


independenţă, şi anume Imperiul Otoman. Astfel, spre 
deosebire de ceilalţi evrei din Palestina, Aaron Aaronsohn şi 
ceilalţi locuitori din Zichron Yaakov puteau privi revocarea 
capitulaţiilor cu un oarecare calm, dacă nu chiar cu o undă 
de satisfacţie răutăcioasă. 

Acest sentiment a durat extrem de puţin totuşi, 
deoarece chiar de a doua zi, în 9 septembrie, 
Constantinopolul a anunţat mobilizarea generală a forţelor 
sale armate. Sub pretextul ciudat că această măsură era 
necesară pentru „păstrarea neutralității” Imperiului 
Otoman, ordinul de mobilizare cerea ca toţi cetăţenii de sex 
bărbătesc cu vârsta cuprinsă între optsprezece şi treizeci şi 
cinci de ani, să se prezinte pentru încorporarea în armata.= 
Mai rău, acest edict se extindea la aproape toți; cetăţenii - 
conform tradiţiei, evreii şi membrii unor secte creştine erau 
scutiţi -, guvernul abrogând de asemenea vechiul sistem 
prin care bogătaşii puteau scăpa de serviciul militar, plătind 
o taxa (bedel) specială. 

Aaron Aaronsohn cunoştea suficient de bine modelul 
de guvernare otomană, încât să ştie că această ultimă 
clauză nu trebuia luată textual, ci însemna doar ca 
obţinerea unei scutiri de la armată avea să necesite acum 
plata unor bacşişuri mai numeroase în favoarea şi mai 
multor funcţionari de stat -, însă mobilizarea îl îngrijora pe 
agronom din considerente mai generale. Aşa cum ilustrau 
recentele evenimente din Europa, mobilizarea unei armate 
însemna aproape întotdeauna o armată pregătită de război; 
odată ce maşinăria şi birocraţia de război fuseseră puse în 
mişcare, în paralel cu alimentarea isteriei populare, era 
greu să mai întorci lucrurile. Mereu, de la izbucnirea 
conflictului în Europa, Aaronsohn auzise o serie de zvonuri 
contradictorii de la prietenii lui din ierarhia politică şi 
militară otomană despre ce ar putea face Constantinopolul, 
iar această nebuloasă era exacerbată de tabloul vag ce se 
putea contura despre ceea ce se întâmpla în Europa. In fata 
unei asemenea incertitudini, Aaronsohn, aidoma majorităţii 
evreilor care locuiau în Palestina, nu putea decât să se 
agate de speranţa că raţiunea avea să prevaleze şi războiul 
evitat. 


Este interesant că temerile lui nu par să fi avut 
legătură neapărat cu alianţa pe care Turcia ar fi ales-o 
intrând în război, cât mai degrabă cu ideea în sine de a 
intra în război. Partial, e posibil ca această atitudine să fi 
decurs dintr-un numitor comun al războaielor europene, 
mergând înapoi în timp până la cruciade - indiferent cine 
câştiga sau pierdea, singura constantă infailibilă era faptul 
că evreii undeva aveau să sufere -, însă izvora, de 
asemenea, din stilul special al otomanilor de a purta 
războaie. În eventualitatea conflictului, autorităţile militare 
şi civile deopotrivă s-ar considera subit indreptatite să se 
lanseze într-o orgie de rechizitionari cu toptanul - „jafuri” ar 
fi un termen mai adecvat -, înşfăcând tot ceea ce 
considerau necesar pentru efortul de război. Deşi o 
asemenea campanie ar afecta cu siguranţă satele arabe şi 
evreieşti în egală măsură, fireşte ar fi mai zeloasă în 
locurile moderne şi prospere care aveau mai mult de oferit 
- colonii ca Zichron Yaakov şi Athlit, bunăoară. Deja pe la 
mijlocul lui septembrie 1914, familia Aaronsohn şi vecinii lor 
din Zichron au început să ascundă bunurile de valoare, 
pregătindu-se pentru sosirea dezastruoasă a agenţilor de 
rechizitionare.2 


În după-amiaza de 4 septembrie 1914, Curt Prüfer se 
afla intr-o camera a hotelului Germania, din Constantinopol, 
unde avea o întâlnire cu un german blond şi trupes, de vreo 
treizeci şi ceva de ani, pe nume Robert Mors. Până de 
curând, Mors fusese poliţist în oraşul de coastă egiptean 
Alexandria, iar principalul lor subiect de conversaţie din 
acea după-amiază era cum ar putea ei să distrugă 
administraţia britanică din Egipt, printr-o serie de atacuri cu 
bombe, asasinate şi insurecţii islamice. Cei doi au analizat 
chiar şi diverse posibilităţi de a arunca în aer canalul Suez. 

Întâlnirea lor era remarcabilă atât pe un plan personal, 
cât şi politic. Exact cu o lună în urmă, Prüfer îşi câştiga 
anevoios existenţa susţinând prelegeri publice despre 
limbile orientale în Munchen; acum, era un agent-cheie într- 
o misiune de spionaj atât de secretă, încât doar vreo 
treizeci de oameni în lume ştiau poate de existenţa ei. Si 
asta din cauză că scopul suprem al acestei misiuni era să 


determine intrarea în război a Imperiului Otoman, pe atunci 
încă neutru, iar printre cei care nu aveau idee de activităţile 
lui Prufer în Constantinopol putea fi inclusă practic întreaga 
conducere politică a Junilor Turci. Meritul pentru regizarea 
acestor circumstanţe speciale îi aparţinea vechiului mentor 
al lui Prufer, Max von Oppenheim, în condiţiile unuia dintre 
cele mai ciudate acorduri diplomatice puse vreodată pe 
hârtie. 

În timp ce norii războiului se îngroşaseră deasupra 
Europei în acea lungă vară a anului 1914, o majoritate clară 
de circa treizeci de membri importanţi ai Comitetului 
Unităţii şi Progresului (CUP), junta care conducea imperiul, 
nu dorea să aibă de-a face cu prăpădul care se pregătea în 
Europa. Exista totuşi o mică facțiune care se zbatea energic 
pentru a forma o alianţă cu Tripla Intelegere, în timp ce o 
alta, condusă de Enver Paşa, ministrul de război, în vârstă 
de treizeci şi doi de ani, încerca să facă acelaşi lucru cu 
Puterile Centrale. Enver a avut câştig de cauză. In 
împrejurările unei sincronizări vădit nefavorabile, acesta 
semnase acordul de apărare mutuală cu Germania în după- 
amiaza de 2 august, exact cu câteva ceasuri înainte ca 
Germania să declare război Rusiei şi conflictul să înceapă. 

Doar că, aşa cum s-a dovedit, Enver Paşa purtase 
aceste tratative fără să-şi fi consultat vreodată colegii din 
CUP, astfel încât, în momentul semnării acordului, doar trei 
sau patru dintre cei mai apropiaţi colaboratori ai lui Enver 
erau la curent cu ce avea să se întâmple. Şi mai uimitor 
chiar este faptul că Enver a continuat să păstreze secretul 
acestei informaţii faţă de restul guvernului turc şi în primele 
săptămâni ale războiului. Aşa cum le spusese tânărul 
ministru de război aliaţilor săi germani deja nerăbdători, 
avea nevoie de ceva mai mult timp pentru a pregăti terenul 
înainte de a le comunica această mică surpriză colegilor săi 
din guvern. În acest scop, un eveniment care să precipite 
lucrurile, ceva care să poată convinge atât restul conducerii 
Junilor Turci, cât şi întreaga naţiune să renunţe la ideea 
predominantă a neutralității, ar putea să se dovedească 
foarte util. 

Enver venise la poporul potrivit căci, aşa cum aflase de 
curând şi Belgia, tot o ţară neutră, precipitarea 


evenimentelor era un fel de specialitate germană. Pentru a- 
şi ajuta aliatul turc ţinut în secret, kaizerul Wilhelm al II-lea 
nu ar fi putut să găsească un ghid mai bun decât Max von 
Oppenheim şi pledoariile lui despre o revoltă panislamică. 
Dacă insurecția islamică ar putea fi instigată în diferite 
teritorii musulmane controlate de britanici - şi, mai ales, în 
acea tara pe care Marea Britanie o furase de la 
Constantinopol, adică Egipt -, cu siguranţă ar fi evident atât 
pentru conducerea, cât şi pentru populaţia Imperiului 
Otoman că trebuiau să intre în război. 

Dar dacă țelul final era atragerea Turciei în război, cel 
puţin câteva persoane din înaltul comandament german din 
acea toamnă vedeau o parte pozitivă în menţinerea 
neutralității ceva mai mult timp. Atâta vreme cât rămânea 
neutru, Imperiul Otoman putea servi drept platformă de 
lansare pentru eforturile de destabilizare întreprinse de 
Germania, un fel de cal troian de unde să poată fi pornite 
atacuri asupra coloniilor britanice din jur, cu foarte puţine 
riscuri de repercusiuni. Această neutralitate putea servi, de 
asemenea, drept un scut convenabil în timp ce Germania 
pregătea terenul pentru cea mai importantă operaţiune 
militară ce urma să fie declanşată în regiune, atacul asupra 
canalului Suez. La mijlocul lui august, kaizerul a semnat o 
directivă secretă vizând înfiinţarea unui „Nachrichtenstelle 
fur den Orient” (Birou de Informaţii pentru Orient), cu sediul 
la Constantinopol şi care avea rolul de a servi drept agenţie 
centrală de legătură în campaniile subversive ale 
Germaniei în Orientul Apropiat.: Directorul acelui birou 
urma să fie Max von Oppenheim. Printre primele măsuri 
luate de Oppenheim la numirea în funcţie a fost să îi ofere 
un post fostului său protejat, Curt Prufer. 

Increderea lui Oppenheim în discipolul său era, 
desigur, meritată. Imediat ce se cazase la hotelul Germania 
în seara de 3 septembrie, Prüfer se apucase de treabă. 
Devreme, a doua zi dimineaţă, s-a întâlnit cu unul dintre 
locotenentii-sefi ai lui Enver Paşa, un tânăr ofiţer de stat- 
major, turcul Omar Fawzi Bey, şi împreună au trecut în 
revistă o întreagă listă de proiecte de atac împotriva 
britanicilor din Egipt: angajarea unor triburi de beduini care 
să atace garnizoanele britanice izolate din lungul canalului 


Suez; introducerea pe furiş în ţară a unor aşa-numite unităţi 
de luptă komitadji ale mişcării de rezistenţă, care să instige 
la o insurecție islamică; lansarea unei campanii teroriste cu 
asasinate precise şi atacuri cu bombe detonate la 
întâmplare. Chiar dacă păstra unele îndoieli în privinţa 
câtorva dintre planurile mai novatoare propuse de Fawzi 
Bey şi acolitii lui - unul dintre ele implica scufundarea 
intenţionată a unui cargobot încărcat cu ciment, în punctul 
cel mai îngust al Canalului Suez -, Prüfer aprecia 
entuziasmul şi gândirea creatoare din spatele lor.& 

Când nu complota cu Fawzi Bey sau şeicul Shawish, un 
agitator egiptean detestat şi temut de britanici, Prufer era 
în consfătuiri regulate cu alţi patru sau cinci agenţi 
operativi ai Nachrichtenstelle, care sosiseră deja în capitala 
turcă. La aceste întâlniri, la care adesea participau şi trei 
sau patru angajaţi ai ambasadei germane informaţi despre 
uneltirile lui Oppenheim, se discutau planuri ambitioase 
pentru acţiuni de sabotaj şi campanii subversive în toată 
lumea musulmană: în Egipt, în Asia Centrală stăpânită de 
Rusia, in Afghanistan, ba chiar şi în indepartata Indie. 

La sfârşitul unei asemenea şedinţe, în după-amiaza de 
7 septembrie, Prufer a fost condus în faţa omului care 
făcuse posibile toate acestea, ministrul de război Enver 
Paşa. Mic de statură, extravagant în uniforma lui elegantă 
şi extraordinar de chipes - „cel mai chipeş bărbat din 
armata turcă”, se extazia New York Times* -, Enver avea 
ochi căprui patrunzatori şi o mustață spectaculoasă, cu 
vârfurile răsucite în sus şi pomădate, după moda prusacă. 
Ceea ce nu era o coincidenţă. Ca ofiţer de legătură al 
armatei turce în Germania, la începutul anilor 1910, 
adoptase rapid manierele şi stilul elitei militare de acolo, iar 
acum se imagina mai prusac decât prusacii. Deşi Curt 
Prüfer nu prea avea înclinații spre psihanaliză, cele câteva 
cuvinte pe care le-a notat la repezeală în jurnalul său, în 
acea seară, descriindu-l pe Enver la cei treizeci şi doi de ani 
pe care îi avea atunci - cu patru luni mai tânăr decât Prufer 
-, oferă unul dintre cele mai incisive portrete ale omului 
care avea să distrugă, practic de unul singur, Imperiul 
Otoman: „Un om de piatră. Un chip inflexibil, bine format, 
frumos în sensul feminin. Spilcuit până la pretiozitate. Dar 


cu o trăsătură de duritate şocantă. «Noi putem să fim mai 
cruzi decât britanicii». Omul vrea ceva, dar acel ceva nu 
vine”. 

Dar dintre toate întâlnirile pe care le-a avut şi toate 
uneltirile pe care le-a auzit în acele prime zile la 
Constantinopol, pe Prüfer l-a intrigat cel mai mult situaţia 
unică în care se afla Robert Mors, polițistul din Alexandria, 
care fusese destituit din funcţie. Întâmplarea făcuse ca 
Mors să fie plecat din Egipt când a izbucnit războiul şi, în 
mod deloc surprinzător ţinând seama de cetăţenia lui 
germană, fusese imediat concediat din post de către 
autorităţile britanice. Dar, în mod ciudat, aşa cum se 
întâmpla încă în acel „război de gentlemeni” care 
caracterizase începuturile Primului Război Mondial, 
britanicii i-au permis lui Mors să se întoarcă la Alexandria 
pentru a-şi lua familia rămasă acolo. In ochii lui Prüfer, asta 
făcea din Mors intermediarul ideal pentru lansarea 
campaniei lui subversive. Având în vedere statutul său de 
european privilegiat, Mors era totodată mult mai 
recomandabil decât un localnic, pentru a strecura articole 
de contrabandă printre lucrurile lui personale - iar aici 
Prufer se gândea la componente de bombe artizanale - şi a 
le introduce clandestin în ţară. Ca să-l impresioneze pe 
fostul poliţist în privinţa misiunii importante ce i se 
încredința, Prüfer a aranjat să fie primit în audienţă la Enver 
Paşa, chiar cu o zi înainte ca Mors să se îmbarce pe un vas 
spre Alexandria, având ascunse în bagaje diverse 
detonatoare de bombe. Ministrul turc de război i-a mulţumit 
cu căldură lui Mors pentru serviciile lui. 

Deşi britanicii au suspectat imediat că între Enver şi 
înaltul comandament german se încheiase probabil un pact, 
nu aveau absolut nicio idee în privinţa detaliilor. Bănuielile 
lor au crescut totuşi, când Prufer si alţi agenţi operativi de 
la biroul de informaţii condus de Oppenheim au început să 
apară la Constantinopol. „Chiar şi fără [ca Turcia să intre în] 
război”, telegrafia la Londra ambasadorul britanic Louis 
Mallet în 15 septembrie, „maşinaţiile germane sunt atât de 
variate aici, încât nu m-ar mira dacă ar reuşi să regizeze 
vreun complot contra Canalului, fie prin intermediul unei 


aşa-zise nave neutre de pe coasta siriană, fie prin agenţi 
veniţi de pe uscat.”* 

Contrare acestor impresii erau dezmintirile pe care 
ambasadorul britanic le primea în permanenţă din partea 
oficialităților guvernamentale otomane. De la sultan si 
premier în jos, Mallet auzea veşnicul refren că Turcia nu 
avea niciun fel de intenţii militariste şi că nu dorea decât să 
rămână neimplicată în conflictul european. Dacă, desigur, 
unii dintre aceşti înalţi demnitari ascundeau cu bună ştiinţă 
adevărul, alţii vorbeau sincer; părea incredibil, dar mulţi nu 
aflaseră încă nimic despre acordul cu Germania, semnat de 
Enver în 2 august. 

Mallet i s-a adresat direct lui Enver, în 5 octombrie, 
prezentându-i suspiciunile lui. Pe lângă alte talente însă, 
Enver era un mincinos versat. Nu numai că a negat 
existenţa oricărei intenţii sinistre în spatele deplasărilor de 
trupe în Palestina, dar, potrivit lui Mallet, „a râs de ideea că 
nişte nemți razleti ar putea organiza vreo lovitură 
iresponsabilă contra Canalului sau altundeva”. 

Doar că de data asta ministrul turc de război avea să 
fie prins cu mata-n sac. Cu câteva zile înainte de întâlnirea 
lui Mallet cu Enver, Robert Mors fusese arestat în portul 
Alexandria, cu detonatoarele lui de bombe în bagajul 
personal. Riscând execuţia capitală, conform legii marţiale 
a Egiptului, nu a pregetat mult până să le povestească 
anchetatorilor tot ce ştia el despre comploturile germano- 
turce împotriva Egiptului, neomitand nici audiența la Enver 
Paşa şi urările de bine ale acestuia din ajunul voiajului său. 
Mors a fost deosebit de volubil când s-a ajuns la relaţia lui 
cu Omar Fawzi Bey şi Curt Prufer. Pentru Prufer, partea cea 
mai incriminatoare a venit atunci când contrabandistul 
speriat a recunoscut de bunăvoie că detonatoarele din 
bagajul lui fuseseră destinate fabricării unor bombe 
artizanale în Egipt. Când a fost întrebat de unde ştia asta, 
Mors a răspuns: „Fiindcă odată l-am găsit pe şeicul Shawish 
stând cu dr. Prufer în camera acestuia din hotelul 
Germania. Copiau în arabă o reţetă de fabricare a 
bombelor... [Aceasta] conţinea instrucţiuni, o lista de 
componente chimice şi o schiţă a unei bombe, în colţul din 
dreapta jos”. 


Britanicii din Cairo au dat dovadă de multă îngăduinţă 
în incidentul Mors, probabil în speranţa că elementele mai 
moderate din regimul de la Constantinopol ar mai fi putut 
încă să-l înfrâneze pe impetuosul Enver şi să oprească 
intrarea Turciei în război. La procesul expediat rapid la 
curtea marţială, Mors a fost condamnat la închisoare pe 
viata, în timp ce orice menționare despre întâlnirea lui cu 
ministrul turc de război a fost omisă intenţionat din toate 
actele publice. Autorităţile de la Cairo nu s-au arătat însă la 
fel de clemente cu omul care trăise la un moment dat în 
mijlocul lor. Din cauza rolului central pe care Curt Prufer îl 
jucase în afacerea Mors, britanicii aveau să ofere curând o 
recompensă pentru capturarea lui. 


Vechea clădire a Ministerului de Război, de la 
intersecţia dintre Horse Guards Avenue şi Whitehall, în 
centrul Londrei, este o structură neobarocă impozantă, un 
monolit cu cinci niveluri din piatră albă de Portland, cu câte 
o cupolă înaltă de nouă metri în fiecare colţ al edificiului. 
Inauntru, arată ca un club pentru gentlemeni deosebit de 
elegant, cu scări de marmură de la un etaj la altul, 
somptuoase policandre din cristal şi holuri pardosite cu 
mozaicuri. În încăperile cele mai selecte ale acestui palat cu 
aproape o mie de camere, pereţii sunt lambrisati în lemn de 
stejar, cu nişe decupaje pentru şemineuri de marmură. În 
toamna anului 1914, această clădire era cartierul general al 
Statului-Major General al Imperiului Marii Britanii, a tuturor 
acelor ofiţeri de rang înalt însărcinaţi cu supravegherea 
efortului de război al naţiunii lor. De asemenea, la această 
clădire a fost trimis, la mijlocul lui octombrie, T. E. 
Lawrence, care îşi terminase în sfârşit raportul despre 
Pustia Sin, pentru a prelua noua lui funcţie de cartograf civil 
la Secţia Geografică a Statului-Major General. 

La vremea aceea, „Secţie” a devenit rapid o denumire 
inadecvată căci, în decurs de o săptămână de la sosirea lui 
Lawrence, ultimul dintre cartografii militari ai 
departamentului a fost expediat pe frontul de luptă din 
Franţa, nemairămânând la Londra decât el şi şeful lui 
ierarhic direct. Astfel, Lawrence a ajuns repede să facă 
singur munca a cel puţin şase oameni: organiza diferitele 


hărţi ale teatrelor de război, adăuga noi detalii pe măsură 
ce soseau rapoartele de pe front, îşi informa comandanții 
superiori despre caracteristicile esenţiale ale acelor hărţi. 

Ne-am putea imagina că, pentru un tânăr - Lawrence 
abia împlinise douăzeci şi şase de ani -, faptul de a se trezi 
subit chiar în centrul nervos al comandamentului militar al 
naţiunii, de a discuta zilnic cu generali şi amirali, avea să fie 
o experienţă îmbătătoare. Dar ne-am imagina greşit. 
Dimpotrivă, Lawrence părea să-şi fi făcut o impresie 
categoric negativă despre noul cadru din jurul lui, unde 
ocupanţii birourilor au devenit ţinta de predilecție a 
spiritului său muscator. 

Partial, e posibil ca disprețul lui să fi izvorât din 
asemănarea izbitoare pe care o sesizase între cultura 
militară şi cea a sistemului de învăţământ englez, al cărui 
produs era şi el: nesfârşitele plecăciuni şi temenele în faţa 
autorităţii; structura ierarhică rigid definită, aşa cum 
denotau cravatele speciale purtate de studenţii din ultimul 
an şi de monitorii din şcoli, sau numărul treselor şi al 
stelelor de pe epoletii uniformelor în armată; privilegiile 
speciale acordate sau refuzate, ca rezultat al acelor 
aspecte. Asa cum îi spunea glumet Lawrence unui prieten, 
la scurt timp după ce venise la Ministerul de Război, s-ar fi 
zis că toate acele scări ale clădirii, cu adevărat grandioase, 
erau rezervate în exclusivitate feldmareşalilor şi „femeilor 
de serviciu”, sau doamnele de la curăţenie.“ 

Atitudinea lui lipsită de respect decurgea, probabil, şi 
din calibrul general al ocupanților clădirii. Întrucât 
majoritatea ofiţerilor activi din armată erau acum pe front 
în Franţa, statul-major fusese umplut cu diverse cadre 
aduse din rândul rezerviştilor sau al pensionarilor, or chiar 
pentru o persoană neavizată, cum era Lawrence pe atunci, 
devenea limpede ca mulţi nici nu aveau habar de ce ar fi 
trebuit să facă. Ca în oricare instituţie, sentimentul de a fi 
inadecvat pentru acea muncă era adesea mascat printr-o 
aură de suficienta exagerată: la Ministerul de Război, 
coloneii şi generalii proaspăt unşi păşeau tantosi pe 
coridoare, cu hârtii în mână, sau convocau şedinţe urgente 
cu subalternii, ori trimiteau vreun curier de la Cercetasi la 


Secţia Geografică pentru cea mai recentă hartă a câmpului- 
de-luptă X şi care trebuia să fie gata acum zece minute. 

Un rezultat colateral al acestui climat de impostură şi 
îngâmfare însă a fost faptul că a condus direct la 
încorporarea lui Lawrence, în nişte împrejurări pe care avea 
să le relateze ulterior cu mult umor. 

La scurt timp după ce a început să lucreze în cadrul 
Statului-Major General, a fost adus valvârtej în faţa 
augustei persoane a generalului Henry Rawlinson. 
Rawlinson urma să părăsească Londra, pentru a prelua 
comanda forţelor armate britanice din Belgia, iar Lawrence 
fusese chemat de urgenţă pentru a-i da ultimele informaţii 
despre hărţile Belgiei, recent actualizate de la faţa locului. 
Doar că, potrivit lui Lawrence, pe Rawlinson l-a apucat 
amocul când a văzut hainele civile ale tânărului din faţa lui 
şi a răcnit: „Eu vreau să vorbesc cu un ofițer!” Intrucat 
Secţia Geografică era compusă acum din numai doi 
oameni, Lawrence a fost trimis pachet la depozitul de 
efecte pentru armată şi marină, unde urma să fie costumat 
ca sublocotenent, în timp ce actele aferente „numirii” lui 
erau întocmite la repezeală. Totuşi, uniforma nu avea să 
rezolve de fapt problema; în anii următori, desconsideratia 
lui Lawrence faţă de protocolul militar, manifestată atât 
printr-o înfăţişare îndeobşte neglijentă, cât şi printr-o 
atitudine relaxată frizând insolenta, avea să-i scoată din 
minţi nu de puţine ori pe ofiţerii lui superiori. 

Dar chiar dacă făcea parte acum din armată, indiferent 
cum se ajunsese la asta, munca lui Lawrence la Ministerul 
de Război nu-l aducea nicidecum mai aproape de arena 
acţiunii principale. Având în vedere că înălţimea lui era sub 
minimul staturii standard acceptat de armata britanică, 
Lawrence avea nevoie de o situaţie în care experienţa şi 
cunoştinţele lui puteau  precumpăni în raport cu 
neajunsurile fizicului său, iar singurul scenariu posibil 
întrunind acel criteriu era, încă o dată, dacă Turcia intra în 
război. Și 

Acest lucru părea mai improbabil decât oricând. In 
condiţiile în care războiul incremenea într-un impas - pe 
frontul de vest ambele părţi săpau acum frenetic tranşee -, 
ce motiv ar fi avut oricare altă putere statală să vrea să se 


bage în noroaie? „Turcia pare în sfârşit să fi luat decizia de 
a sta cuminte şi a păstra pacea cu toată lumea”, i se 
lamenta Lawrence lui Winifred Fontana, soţia consulului 
britanic din Alep, in 19 octombrie.% Dar exact peste două 
săptămâni, temerile lui au contenit. În 2 noiembrie, după ce 
până la urmă facțiunea lui Enver Paşa avusese câştig de 
cauză, Turcia a intrat în război de partea Germaniei şi a 
Austro-Ungariei. 

Pentru Lawrence, veştile bune nu s-au oprit aici. Ca 
urmare a declaraţiei Turciei, Stewart Newcombe a fost 
rechemat de pe teatrul de război din Franţa, pentru a 
prelua comanda unei noi unităţi de informaţii a armatei la 
Cairo, oraşul desemnat drept cartier general pentru efortul 
de război al Marii Britanii în teatrul de luptă din Orientul 
Apropiat. Urma să fie o unitate foarte mică, doar câţiva 
oameni cu vaste cunoştinţe despre regiune, iar Newcombe 
i-a ales imediat pe Lawrence şi Leonard Woolley pentru ai 
se alătura. 

„Acum este Cairo”, îi scria Lawrence lui Winifred 
Fontana din nou, la începutul lui decembrie, în mod limpede 
într-o stare de spirit mult ameliorată. „Totul merge bine, 
dar nu şi la turci.” 


Era un ţinut pustiit. Deşi Aaron Aaronsohn fusese 
pregătit pentru atacul sălbatic al brigăzilor de rechizitionare 
ca urmare a intrării otomanilor în război, jaful la care 
acestea s-au dedat a întrecut chiar şi cele mai rele 
închipuiri ale lui. Pe tot cuprinsul Siriei, recolte, vehicule 
agricole şi animale de tracţiune erau confiscate şi trimise 
mai departe, în numele cerinţelor pe timp de război, 
nefericitii proprietari primind în schimb nişte chitante 
mazgalite la repezeală, care, ştiau cu toţii, nu aveau să le 
mai aducă niciodată înapoi bunurile pierdute. Şi, exact cum 
se temuse agronomul, jafurile păreau să nu aibă limită în 
coloniile evreieşti. În Zichron Yaakov, potrivit biografului 
Ronald Florence, „Aaron Aaronsohn a văzut cum soldaţii 
turci luau îmbrăcăminte (inclusiv lenjerie de damă şi haine 
pentru copii), căruţe, care, bivoli de apă, utilaje agricole, 
unelte, arme de foc, instrumente medicale (inclusiv cele 
pentru obstetrică), microscoape, chiar şi stâlpi de gard şi 


sârmă ghimpată de care era nevoie pentru protejarea 
culturilor”. În cele din urmă, cea mai mare parte a ţevilor 
de irigație din Zichron aveau să dispară şi ele, lăsând 
câmpurile şi livezile să se ofilească din cauza lipsei de apă. 
Aaronsohn a putut să evite o asemenea spoliere a Statiunii 
de Cercetări Agricole de la Athlit, doar prin intervenţia 
fermă a oficialităților otomane locale şi prin amplasarea 
unor paznici înarmaţi. 

Poate că agronomul s-ar fi resemnat cu gândul că 
aceste prăduiri făceau parte din inevitabilele sacrificii ce 
trebuie acceptate pe timp de război, dacă ar fi ştiut că 
aveau să servească efortului de război; în schimb, efectul 
lor era de a devasta Siria din interior, făcând de fapt jocul 
inamicului. În drumurile lui, pe parcursul lunilor următoare, 
avea să vadă mari mormane de grâu confiscat putrezind în 
curţile de depozitare ale guvernului; un maldăr din trei mii 
de saci de zahăr, lăsaţi neacoperiti, în oraşul Nablus, 
dizolvându-se în apele pluviale, „spre deliciul puştanilor de 
pe stradă”.* Ca să repare un pod în Beersheba, relata 
ulterior Aaronsohn, inginerii ceruseră circa trei tone de 
ciment. In schimb, brigăzile de rechizitionare adunaseră 
zeloase cincizeci şi patru de tone, iar întreaga cantitate „a 
fost distrusă de ploaie înainte de a fi utilizată, cu rezultatul 
că podul a rămas fără reparaţii”.1% 

Deşi se poate argumenta că, de fapt, coloniile evreieşti 
au avut de suferit disproporționat mai mult prin aceste 
confiscări din cauză că dispuneau de echipamente şi 
produse mai numeroase şi mai bune, este cert că acţiunile 
regimului de la Constantinopol au contribuit cu atât mai 
mult la agravarea napastuirilor la care erau supuse. La 
câteva zile de la intrarea Turciei în război de partea 
Germaniei şi a Austro-Ungariei, califul, întruchipând 
suprema autoritate religioasă în lumea musulmană sunnită, 
a emis o fatwa, decretând că acesta era acum un război 
sfânt, că pentru ocrotirea credinţei era de datoria sacră a 
fiecărui musulman să se alăture jihadului contra străinilor 
de islam, duşmanii creştini.: Deşi această chemare la jihad 
şi-a pierdut cumva din strălucire pentru cei care au sesizat 
că otomanii tocmai se aliaseră cu două puteri imperiale 
creştine, a avut totuşi efectul scontat de a înflăcăra masele 


de musulmani; în oraşele şi târgurile de pe cuprinsul 
imperiului, tinerii musulmani au ieşit pe străzi şi s-au 
îndreptat spre centrele de recrutare, declarând că erau 
gata să lupte şi să moară pentru cauză. Bineînţeles, 
această fatwa a avut şi efectul de a alarma simultan atât 
populaţia evreiască, cât şi pe cea creştină din imperiu, 
obligându-l astfel pe guvernatorul Siriei să emită la 
repezeală un document, explicând că jihadul se aplica doar 
duşmanilor din străinătate. 

Dacă această clarificare a domolit oarecum spiritele în 
comunitatea creştină, care cuprindea aproape 30 la sută 
din locuitorii imperiului, efectul de liniştire a fost mult mai 
limitat în rândurile comunităţii evreieşti. Partial, teama lor 
continuă decurgea negreşit din numărul mic al membrilor 
comunităţii - „mic” având din păcate tendinţa de a se 
interpreta drept ,,vulnerabil” pe timp de război -, dar izvora, 
de asemenea, şi din situaţia controversată pe care coloniştii 
evrei o aveau în structura socială a Palestinei. i 

Câteva dintre probleme erau chiar opera coloniştilor. In 
Zichron Yaakov, la fel ca în majoritatea celorlalte aşezări 
evreieşti din „primul val”, emigranții ajunseseră treptat la 
prosperitate, prin adoptarea sistemului de lucru cu felahi, 
folosind pentru muncile manuale ţărani arabi de prin partea 
locului, care nu aveau pământ sau luau pământ în arendă. 
Dimpotrivă, mulți dintre emigranții veniți din Rusia cu a 
doua aliyah, majoritatea cu idei socialiste, înfierau acest 
aranjament, considerându-l exploatator şi feudal; pentru 
crearea „evreului nou”, susțineau ei, toată munca trebuie 
să fie făcută de evrei în mod nemijlocit. Pentru felahii 
năpăstuiţi, erau evidente dezavantajele ambelor abordări: 
prima, perpetuând sistemul muncii pe plantații, care făcuse 
ca familiile lor să trăiască de generaţii întregi în sărăcie şi 
fără drepturi cetăţeneşti; a doua, interzicându-le să aibă un 
loc de muncă, chipurile spre binele lor - ori, aşa cum avea 
să remarce caustic Aaron Aaronsohn, „interzicându-le cu 
generozitate să mai muncească în vreun fel”.1 

La exacerbarea acestor frictiuni, contribuia şi faptul ca 
în opinia multora dintre vecinii lor arabi musulmani, evreii 
erau un dhimmi sau popor inferior. Chiar şi pentru acei 
palestinieni a căror existenţă nu fusese afectată de sosirea 


în masă a evreilor, ci poate chiar fusese îmbunătăţită, 
imaginea unor evrei trăind mai bine decât ei - ca să nu mai 
menţionăm şi privilegiile suplimentare, de care mulţi se 
bucurau graţie capitulatiilor - adăuga încă un strat de 
amărăciune. Începând cu prima aliyah, existaseră atacuri 
sporadice asupra coloniilor de evrei din partea sătenilor 
locali, şi uneori uciderea vreunui colonist prins singur pe 
drum. 

Dar coloniştii nu acceptaseră această situaţie cu 
pasivitate. La începutul anilor 1900, în aşezările lovite dur 
de tâlhari s-au format forţe paramilitare evreieşti, cei mai 
cunoscuţi fiind ,ghedeonitii” şi „adepţii lui Bar Giora”, care 
au început apoi să-şi ofere serviciile de protecţie şi în alte 
colonii. Nu era nevoie să fii clarvăzător pentru a intui la ce 
avea să se ajungă; în scurt timp, ,ghedeonitii” şi „adepţii lui 
Bar Giora” au trecut la raiduri punitive contra satelor de 
arabi consideraţi ostili sau răspunzători pentru atacurile 
anterioare, ceea ce a dus la noi represalii, sub forma unor 
atacuri organizate de arabi. 

Luaţi laolaltă, aşadar, în toamna anului 1914, coloniştii 
evrei din Palestina aveau de ce să fie îngrijoraţi. Ţinând 
seama de fatwa pentru jihad, la care se adăugau 
rechizitionarile abuzive şi revocarea capitulatiilor, se punea 
acut întrebarea dacă reprezentanţii locali ai autorităţilor 
otomane - mulţi dintre ei neagreându-i pe evrei nici în 
vremurile bune - ar veni în ajutorul lor, în cazul în care 
lucrurile ar lua o întorsătură cu adevărat urâtă. 

In Zichron Yaakov, un răspuns la această întrebare a 
început curând să se contureze, dar nu era deloc liniştitor. 
Fratele mai mic al lui Aaron Aaronsohn, Alex, fusese luat cu 
forţa în armată în urma raziilor de recrutare din septembrie, 
iar când în cele din urmă a reuşit să facă rost de un 
certificat medical şi să se întoarcă acasă după două luni, 
veştile pe care le aducea erau tulburătoare: după chemarea 
la jihad, Alex şi toţi ceilalţi evrei şi creştini din unitatea lui 
de recruți fuseseră deposedati de arme şi încorporaţi în 
batalioane de muncă forţată. Apoi, la sfârşitul lui noiembrie, 
a venit un nou edict, prin care se cerea ca armele de foc 
deţinute de persoane particulare să fie predate 
autorităţilor, ceea ce a făcut ca un alt escadron militar de 


rechizitionare să dea buzna în Zichron Yaakov. Când 
locuitorii coloniei au declarat că ei nu aveau niciun fel de 
arme - îşi luaseră precautia de a le îngropa pe un câmp din 
apropiere -, comandantul turc a înşfăcat patru bărbaţi, 
printre care şi pe nefericitul de Alex Aaronsohn, şi i-a târât 
cu forţa la Nablus, ca să fie snopiţi în bătaie până 
mărturiseau adevărul. Dar abia când acelaşi comandant a 
ameninţat, potrivit unor surse, că îşi va îndrepta atenţia 
spre tinerele din Zichron, armele au fost predate într-un 
final, iar Alex şi ceilalţi au fost eliberaţi.:% 

Pentru mulţi dintre emigranții evrei de pe cuprinsul 
Palestinei, totul începea să semene cu un preludiu la 
pogromurile pe care credeau că le lăsaseră în urmă în 
Europa, mai ales când, în primele zile ale lunii decembrie, 
reprezentantul Junilor Turci care guverna Palestina, Djemal 
Paşa, a anunţat că cetăţenii „naţiunilor beligerante” 
inamice trebuiau să îşi ia cetăţenia otomană, altminteri 
urmând sa fie deportaţi. Această măsură, fireşte, a 
afectat nemijlocit minoritatea evreiască venită din Rusia, 
iar în câteva zile, circa opt sute de evrei ruşi au fost adunaţi 
forţat în Jaffa pentru a fi expulzați. Docurile portului s-au 
umplut repede de alţi evrei încercând să plece cu orice 
navă, care ar fi acceptat să îi ia, şi spre orice liman sigur, 
care ar fi putut să-i primească. 

O serie de locuitori din Zichron Yaakov s-au alăturat 
acestui exod, dar familia Aaronsohn nu s-a numărat printre 
ei. Deşi patriarhul familiei, Ephraim, în vârstă de şaizeci şi 
şase de ani, trăia încă, fiul său mai mare era cel care lua 
acum deciziile importante în familie, or pentru Aaron 
Aaronsohn nu exista nicio decizie de luat. Palestina era 
casa lor. Mai mult chiar, era locul întregii lui activităţi 
ştiinţifice şi al visului care îl sustinuse mereu. „Sunt mereu 
supravegheat”, îi scria el unuia dintre binefăcătorii săi 
americani, la mijlocul lui ianuarie, „iar mulţi prieteni bine 
intenţionaţi mă sfătuiesc insistent să plec din ţară cu prima 
ocazie. Dar eu nu am intenţia să fug - deocamdată." 
Totuşi, încrederea lui Aaronsohn în stat fusese profund 
zdruncinată. „Fiind un vajnic susţinător al turcilor din 
vremurile de odinioară, regret şi mi-e ruşine pentru tot ceea 
ce am auzit şi am văzut în aceste ultime săptămâni.” 


În dimineaţa de 15 decembrie 1914, un vapor francez 
plecat de şase zile din Marsilia se apropia de orizonturile 
joase şi pâcloase din nordul Egiptului. Printre cei aflaţi la 
bord, era şi T. E. Lawrence, venit să îşi preia noua funcţie 
din cadrul unităţii de informaţii militare a Forţei 
Expeditionare Egiptene britanice la Cairo. Era însoţit de 
omul care urma să-i fie şeful direct în acel post, căpitanul 
Stewart Newcombe. 

Cairo, în 1914, era un oraş care avea sub un milion de 
locuitori, un loc cu bulevarde largi, grădini frumoase şi 
promenade elegante pe malul Nilului. În acea vreme, Marile 
Piramide de la Giseh se aflau la circa şaisprezece kilometri 
depărtare de marginile oraşului, vârfurile lor de piatră tare 
fiind vizibile de pe acoperişul majorităţii clădirilor înalte din 
centru. 

Dar, mai mult chiar decât aspectul, ceea ce făcea din 
Cairo, în 1914, un loc atât de seducător, era statutul său de 
mare răspântie a lumii, straturile de istorie suprapuse aici 
mergând înapoi în timp cu peste un mileniu. Oraşul Vechi 
rămânea un labirint intortocheat de stradute si prăvălioare, 
vechi palate şi moschei cuibărite pe străzi dosnice, şi chiar 
dacă ocupanţii britanici reuşiseră să dea un lustru european 
ici şi colo în cei treizeci de ani de guvernare, capitala 
egipteană continua să fie un loc profund exotic şi misterios, 
incomprehensibil, aşa cum sunt toate oraşele cu adevărat 
grandioase. 

Toate astea, desigur, îl fascinaseră pe Lawrence încă 
de la prima sa vizită în Cairo, în urmă cu trei ani. Dacă însă 
în privinţa infatisarii generale oraşul nu se schimbase prea 
mult din 1911, sub alte aspecte Cairo în 1914 era practic de 
nerecunoscut. De când izbucnise războiul în Europa, 
devenise un punct de tranzit pentru sutele de mii de militari 
din trupele teritoriale britanice venite din India, Australia şi 
Noua Zeelandă, care treceau prin canalul Suez, în drumul 
lor spre frontul de vest. Aşa cum se întâmplă cu popasurile 
de „repaus şi relaxare” în majoritatea războaielor, aceşti 
soldaţi transformaseră rapid o mare parte din Cairo într-un 
vast cartier al felinarelor roşii, locuri unde puteai cumpăra 
aproape orice şi pe oricine, dacă plăteai preţul corect. 


Această situație, scandaloasa pentru locuitorii 
conservatori din Cairo, nu făcuse decât să se înrăutăţească 
de la o zi la alta de când Turcia intrase în război. În 
condiţiile în care un atac al turcilor asupra canalului Suez 
era acum aproape o certitudine - într-adevăr, la sfârşitul lui 
noiembrie, guvernatorul Siriei, Djemal Paşa, jurase public 
acest lucru -, zeci de mii de britanici din trupele teritoriale 
primiseră ordinul de a rămâne în Egipt, pentru a face faţă 
pericolului. Din această cauză, Cairo se transforma rapid 
într-o adevărată tabără militară, străzile din centrul oraşului 
fiind invadate de ofiţeri păşind tantos şi de coloane întregi 
de soldaţi de rând mişunând în toate direcţiile. Dacă 
locuitorii oraşului Cairo nu se aratasera niciodată prea 
încântați de prezenţa supraveghetorilor britanici imperiali - 
ceea ce era o realitate -, acum îi priveau cu o antipatie de-a 
dreptul înverşunată. 

Pentru a oferi spaţii de birouri şi de cazare ofiţerilor 
care aveau misiunea de a coordona această forţă militară 
în expansiune, britanicii au preluat rapid majoritatea 
hotelurilor de lux. Unul dintre acestea era Savoy, un 
amestec eclectic de arhitectură britanică din epoca 
victoriană şi indiană din epoca mogulilor, amplasat în 
apropiere de malul estic al Nilului. Când au sosit la Cairo, 
membrii noii unităţi de informaţii a armatei, sub 
conducerea lui Stewart Newcombe, şi-au stabilit sediul în 
trei camere mari la unul dintre etajele hotelului Savoy, iar 
dormitoarele la Grand Continental Hotel, situat imediat 
alături. 

Iniţial, unitatea consta doar din cinci oameni, putând fi 
luată mai degrabă drept un fel de comisie de absolvenţi de 
la Oxford sau Cambridge decât un grup angajat în arta 
neagră a informaţiilor secrete şi a contraspionajului. 
Impreună cu cei doi arheologi scoliti la Oxford, Lawrence şi 
Woolley, mai erau doi tineri aristocrați, George Lloyd si 
Aubrey Herbert, ambii membrii ai Parlamentului. La scurt 
timp după sosirea la Cairo, Lawrence îi scria vechiului său 
prieten, Edward Leeds de la Muzeul Ashmolean, pentru a-i 
descrie funcţiile fiecăruia: „Woolley se ocupă de personal, e 
suav cu musafirii pe multe limbi şi întocmeşte liste cu 
persoanele utile sau indezirabile. (George) Lloyd, care e un 


M.P. mai atipic şi altminteri deloc prost, se ocupă de 
Mesopotamia, iar Aubrey Herbert, care este o persoană 
bizară, se ocupă de politica turcă. Amândoi, în timpul lor 
liber, localizează armata turcă, o activitate ce necesită 
folosirea lupelor”. Cat despre propriile lui îndatoriri, 
Lawrence scria: „Eu sunt spălătorul-de-sticle, trepăduşul din 
birou, care ascute creioanele şi şterge penitele” .2% 

În realitate, Lawrence era cu mult mai mult decât atât. 
Datorită faptului că lucrase pentru scurt timp la Secţia 
Geografică a Ministerului de Război de la Londra, a fost pus 
să răspundă în cadrul unităţii de camera hărților. Intrucat 
toată lumea se pregătea pentru viitorul atac asupra 
Suezului, această însărcinare îl tinea ocupat de dis-de- 
dimineaţă până seara târziu. 

Chiar dacă Lawrence ajunsese în sfârşit mai aproape 
de acţiune, un lucru care nu se schimbase era aptitudinea 
lui de a-şi irita superiorii din armată. În câteva săptămâni 
de când venise, o serie de ofiţeri cu grade mari au început 
deja să se plângă de tânărul firav din camera hărților de la 
Savoy, nemulţumiţi atât de aerul lui obraznic, cât şi de 
ţinuta lui neglijenta. Dar talentul lui Lawrence de a enerva 
nu se limita doar la aspectul şi limbajul lui; Lawrence era, 
de asemenea, şi un scriitor foarte iscusit. Fiind recunoscut 
drept „expertul pentru Siria” în cadrul unităţii de informaţii 
secrete, la începutul anului 1915 s-a apucat să lucreze la un 
lung raport în care descria topografia, cultura şi categoriile 
etnice ale acelei fâşii late din Imperiul Otoman. Dar 
Lawrence nu era adeptul limbajului ezitant şi încărcat de 
determinanti care, atunci ca şi acum, împăna îndeobşte 
asemenea rapoarte de fond; în schimb, în „Siria: materialul 
brut”, şi-a expus opinia despre diferitele oraşe şi segmente 
de populaţie ale regiunii, într-o proză tăioasă şi originală, ba 
uneori chiar de o aroganță comică. Tipică, în acest sens, 
era caracterizarea caustică făcută lerusalimului: 
„lerusalimul este un oraş murdar, pe care toate religiile 
semite l-au făcut sfânt... In el, forţele unite ale trecutului 
sunt atât de puternice, încât oraşul nu poate avea un 
prezent; oamenii de-acolo, cu rare excepţii, sunt lipsiţi de 
caracter ca nişte servanti de la hotel, trăind pe seama 
mulţimii de vizitatori aflaţi în trecere”. 


Remarcabila utilitate a acelei prime fraze - capacitatea 
ei ca în doar douăsprezece cuvinte să denigreze unul dintre 
cele mai legendare oraşe din lume, trei religii majore şi să 
lezeze sensibilitatile oricărui diplomat britanic de rang înalt 
sau general de armată, care ar fi putut să o citească - era 
negreşit sursa unei considerabile mandrii pentru Lawrence. 


William Yale şi-a permis luxul unui limbaj solemn, 
atunci când a descris starea de spirit de la bordul vasului 
comercial ticsit de refugiaţi, cu care a călătorit de la Beirut 
la Alexandria, la mijlocul lunii noiembrie 1914. După ce 
reuşise să scape de amenintatorul plafon de nori ai 
războiului, care coborâse peste Palestina otomană, Yale 
nota acum că „pentru toată lumea de la bordul vasului, 
Egiptul era un loc de refugiu unde nu exista nimic de temut. 
Nu mi-a trecut prin minte niciodată atunci că un alt gen de 
teroare avea să cuprindă curând tărâmul faraonilor”. 

În loc de soldaţi dedati la tâlhării sau fanatici religioşi 
justitiari, teroarea la care se referea Yale a îmbrăcat forma 
zecilor de mii de ostaşi australieni aflaţi în tranzit care, 
scapati în fine din înghesuiala în care stătuseră săptămâni 
întregi la bordul navelor de transport cu care fuseseră aduşi 
din Australia, transformau rapid anticul Cairo într-un 
lupanar, unde se răcnea grosolan şi se bea whisky cu 
nemiluita. În ciuda experienţei de care avusese parte cu 
sondorii americani scandalagii din lerusalim, Yale, rămas în 
sufletul lui acelaşi yankeu puritan, nu se aştepta la scenele 
dezlantuite pe care le vedea permanent pe străzile 
oraşului: încăierări, femei pipăite fără ruşine, soldaţi 
turmentati, căzuţi prin şanţuri. În opinia lui, asemenea 
comportamente revoltătoare nu puteau decât să întineze 
prestigiul britanicilor în ochii populaţiei locale, „căci 
egiptenii, asemenea multor etnii din Orientul Apropiat, văd 
în britanici o rasă superioară şi rece. Aceşti australieni din 
1914, nedisciplinaţi, petrecareti şi cu sânge fierbinte... au 
fost o revelaţie”. 

Din colţul său izolat, în lerusalim, Yale asistase la lunga 
şi lenta prăvălire a Imperiului Otoman în război. In 3 
noiembrie, când s-a răspândit vestea despre declaraţia de 
război a Turciei, grupuri de musulmani au început să se 


adune în Oraşul Vechi, numărul lor crescând constant, pe 
măsură ce alte valuri de oameni se revărsau din satele 
înconjurătoare. In acea seară, Yale şi alti expatriati 
occidentali au urmărit, dintr-un balcon de sus al lui Grand 
New Hotel, cum un şuvoi nesfârşit de tineri trecea prin 
Poarta Jaffa a Oraşului Vechi îndreptându-se spre moscheea 
Al-Aqsa, cel mai sfânt lăcaş de cult musulman din lerusalim, 
bătându-se cu pumnii în piept şi scandând că erau gata să 
moară pentru credinţă. 

„Ne treceau fiori reci pe şira spinării”, avea să-şi 
amintească el. „În mod conştient sau nu, simţeam până în 
adâncul fiinţei noastre că aceşti oameni erau animați de 
aceeaşi fervoare religioasă cu care, acum vreo 800 de ani, 
pe exact aceeaşi stradă, strămoşii lor îşi măsuraseră forţele 
cu străbunii noştri cruciați.” 

Spectacolul văzut de la balconul hotelului a avut, de 
asemenea, efectul de a-l convinge pe Yale şi pe şeful lui, A. 
G. Dana, că era timpul să plece de-acolo. Peste trei zile, 
erau în portul Jaffa, tocmindu-se pentru a obţine locuri la 
bordul unui cargobot încărcat cu refugiaţi. Urmând o rută 
întortocheată la bordul altor vase supraîncărcate, în 17 
noiembrie au ajuns într-un final în Egipt, unde au dat peste 
noua teroare a soldaţilor australieni cheflii. 

Sosirea lor a fost remarcată de un ofiţer vigilent al 
serviciului de informaţii britanic. Pe cheiul din Alexandria, 
Yale a fost condus la un birou, pentru a declara tot ce 
văzuse sau auzise în Palestina în perioada recentă. Spre 
plăcuta surpriză a anchetatorului, petrolistul american 
părea să fi observat multe detalii pe parcursul fugii lui din 
Siria, fiind în măsură să furnizeze estimări privind efectivele 
trupelor turceşti dintr-o serie de oraşe şi localităţi din sudul 
Palestinei. A confirmat, de asemenea, că pretutindeni în 
regiune erau ofiţeri germani şi că, împreună cu convoaie de 
camioane cărând echipament militar şi diverse batalioane 
de turci mărşăluind, germanii păreau să se îndrepte spre 
sud.11 

În Cairo, Yale a fost nevoit să aştepte până când şefii 
lui de pe Broadway 26 aveau să decidă ce să facă totuşi cu 
el şi cu ceilalţi angajaţi Socony risipiţi prin Orientul Mijlociu. 
Privită din perspectiva proiectului de la Kornub al firmei 


Standard, intrarea otomanilor în război nu făcea decât să 
înrăutăţească situaţia şi mai mult. [Ţinând seama de 
blocada impusă acum de marina militară britanică şi 
franceză pe linia de coastă a noului lor inamic - iar în 
perioada otomană asta însemna întregul țărm răsăritean al 
Mediteranei, din Palestina până în colţul sud-estic al 
Europei -, posibilitatea de a dezvolta acea concesiune era 
categoric îndepărtată. Întrebarea fundamentală pentru 
Socony era dacă să retragă pe moment oamenii din 
Orientul Mijlociu şi să îi aducă acasă, sau să îi ţină la faţa 
locului, în speranţa unei ameliorări, greu de prevăzut, în 
viitorul apropiat. 

Yale era încă în aşteptarea răspunsului când, într-o zi 
de la sfârşitul lui decembrie, s-a auzit un ciocănit la uşa 
camerei lui din National Hotel. Nu l-a recunoscut imediat pe 
vizitatorul lui - omul era tânăr şi într-o uniformă a armatei 
britanice, două caracteristici pe care le regăseai la tot pasul 
în Cairo pe atunci -, însă privirea pătrunzătoare a ochilor lui 
albaştri i se părea cumva cunoscută. 

— Salut, Yale, a zis musafirul, rânjind amuzat în colţul 
gurii. Nu mă mai ţii minte? Sunt Lawrence de la Serviciul de 
informaţii britanic. Ne-am întâlnit la Beersheba, în ianuarie. 

Yale şi-a adus aminte atunci şi, negresit, şi-a amintit de 
asemenea plăcerea cu care tânărul arheolog înfumurat se 
apucase să-i demoleze imaginea de „playboy” sub care se 
ascundea. 

Aşa cum s-a dovedit curând, această întâlnire avea să 
fie tot un fel de interogatoriu. Chiar dinainte de a intra în 
război, Constantinopolul deplasase trupe în jos, în Palestina, 
pregătindu-se evident pentru un atac asupra canalului 
Suez, iar acum ritmul acestor manevre se accelerase. 
Lawrence, sosit şi el doar de câteva zile în Egipt, avusese 
ideea să verifice listele cu străinii intraţi în ţară şi aşa 
dăduse de numele lui Yale. Acum, voia să afle toate 
informaţiile posibile despre drumul pe care Standard Oil se 
apucase să-l construiască la sud de Hebron: traseul exact, 
compoziţia structurii de bază şi sistemul de drenare, 
precum şi dacă putea fi folosit de turci pentru a transporta 
armament greu în sud. 


„După ce a obţinut toate informaţiile pe care le 
detineam”, îşi amintea Yale, „a început să vorbească 
despre situaţia din Palestina. În scurt timp, am descoperit 
că, deşi eu tocmai sosisem de-acolo, acest ofiţer ştia mult 
mai multe lucruri decât mine. Atunci, am început să mă 
edific în privinţa eficienţei Serviciului de Informaţii britanic 
şi să înțeleg cate ceva din capacităţile tânărului 
Lawrence." 

În acea seară, Lawrence a notat observaţiile sale într- 
un raport pentru şefii săi din serviciul de informaţii al 
armatei. Concluziile nu erau prea plăcute. Deşi şoseaua 
Hebron-Beersheba nu era terminată, Socony încheiase 
lucrările pe tronsonul cel mai dificil, coborârea prin 
dealurile ludeii până la marginea deşertului. Bazându-se, 
poate, pe experienţa lui de tehnician la canalul Panama, 
William Yale luase măsuri ca drumul să fie croit cu o 
înclinare a pantei suficient de graduală, încât să permită 
circulaţia camioanelor grele - o înclinaţie atât de graduală, 
de fapt, încât cu uşurinţă straturile de împietruire puteau fi 
convertite în terasamente de cale ferată. Până atunci, 
tacticienii militari britanici consideraseră că orice înaintare 
turco-germană de anvergură spre Suez, venind din sudul 
Palestinei, s-ar fi limitat în mare parte la vechea cărare 
îngustă din apropierea țărmului Mediteranei. Cu drumul lor 
pornit din Hebron, Standard Oil şi William Yale fără să-şi 
dea seama le oferiseră turcilor posibilitatea de a-şi extinde 
aria operaţiunilor cu circa patruzeci şi cinci de kilometri.+2 


În dimineaţa de 21 noiembrie 1914, la mai puţin de trei 
săptămâni după intrarea Turciei în Primul Război Mondial, 
Ahmed Djemal Paşa, unul dintre cei trei Juni Turci ai 
„triumviratului” care conducea acum Imperiul Otoman, a 
părăsit Constantinopolul pentru a prelua noua sa funcţie 
dublă de comandant al Armatei a Patra şi guvernator al 
Siriei. Autoritatea lui reală era cu mult mai mare decât 
sugerau aceste titluri: el era supremul conducător politic şi 
militar al tuturor ținuturilor otomane aflate la sud de 
Anatolia şi la vest de Irak, o zona care cuprindea peste 
jumătate din teritoriul total al Imperiului Otoman din acea 
vreme. Şi, aşa cum şedea bine unei asemenea autorităţi, 


prima lui prioritate era să ducă armata turcă la canalul Suez 
şi să lovească în inima Egiptului britanic. 

Pe parcursul următorilor trei ani, Djemal Paşa va 
ajunge să domine complet viaţa în Siria, acţiunile lui 
purtând răspunderea pentru multe din cele care aveau să 
urmeze. În dubla lui capacitate de lider politic şi militar, va 
intra de asemenea în contact - şi în diferite etape le va 
folosi serviciile - cu trei oameni foarte diferiţi: Aaron 
Aaronsohn, Curt Prufer şi William Yale. 

În anumite privinţe, Djemal, scund şi robust cum era, 
nu părea candidatul verosimil pentru o asemenea funcţie. 
Născut în 1872 în familia unui ofiţer otoman de rang 
inferior, Djemal alesese o carieră în armată, cum era de 
aşteptat, şi promovase în grad, fără să se remarce în mod 
deosebit, înainte de a-şi lega soarta de cea a conspiratorilor 
reformişti din Comitetul Unităţii şi Progresului (CUP), la 
începutul anilor 1900. Fiind o figură relativ obscură până la 
lovitura de stat din 1913, care a permis Comitetului să 
guverne prin decrete discretionare, Ahmed Djemal a fost 
numit apoi guvernator militar al Constantinopolului. După 
nici un an, odată cu impunerea aşa-numitului „triumvirat” 
al celor trei Juni Turci, acest ofiţer de patruzeci şi doi de ani 
a devenit una dintre cele trei figuri publice ale comitetului 
care controla din umbră imperiul. 

Fără doar şi poate, unul dintre motivele ascensiunii 
politice a lui Djemal a fost forţa sa de atracţie. Aşa cum 
avea să-şi amintească Henry Morgenthau, ambasadorul 
american în Turcia, „când îţi strângea mâna, prinzându-te 
ca într-o menghină şi uitându-se scrutător la tine cu ochii 
aceia pătrunzători, forţa personală a acestui om devenea 
impresionantă”. Asta nu însemna ca Morgenthau îl 
simpatiza pe Djemal; dimpotrivă, vedea în charisma lui o 
forţă rauvoitoare, descrisă cel mai bine printr-o proză 
înfierbântată şi cu tente rasiale. „Avea ochi negri şi 
sfredelitori, agerimea lor, rapiditatea şi acuitatea cu care 
tasneau de la un obiect la altul, cuprinzând aparent totul 
din câteva priviri fulgerătoare, denotau viclenie, 
implacabilitate şi egoism în cel mai înalt grad. Chiar şi râsul 
lui, care îi dezgolea în totalitate dantura albă, era 
dezagreabil şi animalic.” 


Un punct de vedere mai nuantat a fost oferit de către 
un alt american, care l-a cunoscut bine pe Djemal în timpul 
războiului. Howard Bliss, preşedintele Colegiului Protestant 
Sirian din Beirut, avea să îşi aducă aminte de figura 
guvernatorului la o recepţie de după-amiază organizată în 
timpul războiului la Beirut, un eveniment monden la care 
fuseseră invitaţi chiar şi cetăţenii expatriati ai duşmanilor 
Turciei. Djemal era „vesel, amabil, atent, preumblându-se 
dezinvolt cu mâinile în buzunar sau poposind pe braţul unui 
fotoliu, în timp ce celălalt braţ al fotoliului era ocupat de o 
fermecătoare doamnă din Europa”.::* Observând dragostea 
guvernatorului pentru copii şi manifestările de afecţiune 
faţă de nevasta sa - „neobişnuite la orientali” -, Bliss vedea 
în Djemal un om prins între o vanitate copleşitoare şi o 
bunătate profundă, „o personalitate mustind de elemente 
contradictorii: cruzime şi clementa, fermitate şi fantezie, 
idealitate [sic] şi hedonism, egocentrism şi patriotism”. 

Aceste trăsături de caracter conflictuale oglindeau 
concepţiile politice ale lui Djemal. Intr-adevăr, omul părea 
să întruchipeze contradicţiile interne inerente mişcării 
Junilor Turci, care oscilau între Vest şi Est, modernitate şi 
tradiţie, venerație fata de puterile europene şi 
resentimente amare. Fiind un musulman evlavios, care 
îmbrăţişa crezul jihadist al panislamismului, Djemal fusese, 
de asemenea, unul dintre liderii Junilor Turci care pledase 
cu vehementa pentru acordarea de drepturi cetăţeneşti 
depline minorităţilor religioase şi etnice din imperiu. Deşi 
era un adevărat estet, iubind muzica şi literatura 
europeană şi plăcându-i nespus de mult să vorbească 
frantuzeste în saloanele expatriatilor de la Constantinopol, 
Djemal îşi îndemna totuşi compatrioţii să epureze națiunea 
de influenţa occidentală coruptă. Visând la o renaştere a 
Turciei şi a Islamului, care să redea Imperiului Otoman 
splendoarea de odinioară, Djemal era în sinea lui un 
tehnocrat, dornic să împingă națiunea lui în modernitate, 
prin construirea de drumuri, căi ferate şi şcoli. 

„Avea ambiția să creeze o Sirie pe care să o poată 
expune cu mândrie, spre admiraţia Europei”, scria Bliss. 
„Cred că nu ar fi nedrept dacă l-aş numi un patriot 
personal. Era extraordinar de vanitos. Dorea să reformeze 


Turcia, dar dorea eminamente să fie cunoscut drept 
Reformatorul-Sef.”™5 

Pentru a încerca sa înfăptuiască acest lucru, Djemal se 
va bizui pe abilităţile pe care si le perfectionase în timpul 
ascensiunii dificile printre tendinţele politice înşelătoare ale 
CUP, capacitatea de a trece într-o clipită de la excelenţă 
morală la ferocitate, o îndemânare atât de a oferi pacea, 
cât şi de a mânui pumnalul. Aşa cum aveau să descopere 
curând cei care trăiau pe teritoriile sudice guvernate de el, 
Djemal Paşa putea fi de o solicitudine extraordinară în 
încercarea de a ţine de partea sa orice potenţial duşman, 
dar daca magulirile, sinecurile şi promisiunile nu păreau sa 
aibă efect, nu ezita să aplice vechile metode ale 
surghiunului şi execuţiei. 

In timp ce trenul lui ieşea din gara Haidar Paşa, 
părăsind Constantinopolul, dificultăţile reformării Siriei 
aveau să se contureze tot mai pregnant - obstacolul iniţial 
întâmpinat de Djemal fiind chiar să ajungă acolo. Prima 
parte a acelei lungi călătorii s-a desfăşurat destul de bine, 
un voiaj agreabil cu trenul, timp de două zile prin centrul 
Anatoliei, însă necazurile au început când au ajuns în 
oraşul-depou Mustafabeyli, în capătul nordic al golfului 
Alexandretta. Acolo, jenati, funcţionarii locali l-au informat 
pe Djemal că linia ferată care mergea mai departe spre 
oraşul Alexandretta (Iskenderun, în zilele noastre) fusese 
recent luată de ape în câteva locuri. Paşa a hotărât să îşi 
continue drumul cu un automobil, dar după doar câţiva 
metri pe „şoseaua” principală spre Alexandretta, maşina s- 
a împotmolit cu roţile în noroi până la osii. De acolo, după 
patru ceasuri de deplasare în şaua calului, Djemal a ajuns 
într-un final la orăşelul Dort Yol, de la malul mării. Aici, au 
găsit un mic vagon de tramvai pentru două persoane care, 
cum sperau unii mai optimişti, era eventual suficient de 
uşor, încât să poată rula pe şinele deteriorate din lungul 
coastei, ca să-i ducă pe paşă şi pe şeful statului-major la 
Alexandretta, o localitate situată la circa şaisprezece 
kilometri mai încolo. 

„Niciodată nu voi uita această călătorie cu tramvaiul pe 
şinele alunecoase”, scria Djemal. „De nenumărate ori, viaţa 
noastră a fost în pericol, în timp ce înaintam prin ploaia 


torențială în lungul coastei, care era păzită de vase 
inamice... Am ajuns la Alexandretta după o călătorie în care 
tramvaiul a mers pe şine care, în unele locuri, stăteau 
suspendate peste un gol pe porţiuni de cincisprezece până 
la douăzeci de metri, iar în altele erau sub apă.” =£ 

Dar alte veşti proaste îl aşteptau în continuare pe paşă. 
Drumul care ducea la Alep, singura legătură dintre 
Alexandretta şi partea dinspre interior a nordului Siriei, era 
acum impracticabil - deşi „impracticabil” era poate puţin 
zis. Cu ceva timp în urmă, începuseră nişte reparaţii pentru 
refacerea drumului, dar deocamdată nu se îndepărtaseră 
decât pietrele de la suprafaţă. Aceste pietre zăceau acum 
sub formă de stive cât vedeai cu ochii, de o parte şi de 
cealaltă, astfel încât drumul arăta acum ca „un canal 
perfect”, cum spunea Djemal. Aşa cum avea să exclame în 
memoriile lui: „Şi acesta este singurul drum care ţine 
armata mea în contact cu patria!” 

Când Djemal a ajuns într-un final la cartierul său 
general din Damasc, în 6 decembrie, după peste două 
săptămâni de la plecarea din Constantinopol, trăsese deja o 
concluzie mai mult decât evidentă: atacarea canalului Suez 
trebuia amânată, până la rezolvarea unor probleme 
fundamentale legate de liniile de aprovizionare şi de 
infrastructură. A făcut totuşi greşeala de a împărtăşi 
această idee tânărului ofiţer german de informaţii, care 
aşteptase sosirea lui în Damasc şi care fusese desemnat 
pentru a-i servi lui Djemal drept om de legătură cu înaltul 
comandament german: maiorul Curt Prufer. 

Pentru Prufer, nici nu se putea pune problema de a 
întârzia declanşarea ofensivei asupra Suezului. Aşa cum îi 
scria lui Max Oppenheim după ce aflase de ezitarea lui 
Djemal, sprijinul pentru jihad în rândurile sirienilor fusese 
modest de la bun început, iar în eventualitatea unei 
amânări, „nu încăpea nicio îndoială că bruma de entuziasm 
întreţinută cu multă grijă avea să dispară şi că vechea 
indiferenţă, dacă nu chiar ostilitate, îi va lua locul”. Mai 
grav chiar, o asemenea tergiversare ar provoca „totala 
descurajare a egiptenilor, care oricum sunt nişte laşi”.:18 

Era o atitudine destul de ciudată din partea lui Prufer, 
din moment ce cea mai mare parte a scrisorii lui către 


Oppenheim consta din argumente care susțineau că un 
atac asupra canalului avea toate şansele să dea greş, teoria 
lui fiind că „mijloacele nu sunt suficiente pentru misiune”. 
Dar e posibil ca Prufer să fi avut un motiv mai sumbru de a 
insista astfel. În Constantinopol, văzuse cât de mult durase 
până ce Turcia să fie convinsă să intre în război, şi, cum ştia 
prea bine din rapoartele serviciilor secrete, pe care le 
primea la Damasc, existau încă suficienţi membri în 
conducerea CUP care unelteau pentru retragerea ţării din 
alianţa cu Germania şi pentru tratative de pace cu Antanta. 
Un atac asupra Suezului ar fi pus capăt acestor lucruri. Din 
acel moment, Turcia ar fi fost nevoită să meargă umăr la 
umăr cu Germania, indiferent dacă la moarte sau la 
victorie. 

La scurt timp după aceea, Djemal a primit o depeşă 
concisă de la Constantinopol: planul de atac asupra 
canalului Suez trebuia să continue fără întârziere. 

O mizerie abjectă 


În ceea ce priveşte Siria, Franţa, şi nu 
Turcia, este inamicul. 


T. E. Lawrence către familia lui, februarie 
1915 


La scurt timp după preluarea postului de la hotelul Savoy, 
Lawrence şi-a adjudecat cel mai mare perete din birou şi l-a 
acoperit cu o imensă hartă, împărţită pe sectoare, a lumii 
otomane. În momentele libere, se posta în dreptul peretelui 
opus şi contempla harta, cât îi permitea răgazul avut la 
dispoziţie, studiind vasta ei suprafaţă. 

În ianuarie 1915, aştepta atacul turcilor asupra 
canalului Suez cu o oarecare nervozitate. Unul dintre 
motive era faptul că el nu avea aproape nicio îndoială cu 
privire la deznodământul unei asemenea acţiuni. Pentru a 
ajunge la canal, turcii trebuiau întâi să străbată aproximativ 
200 de kilometri prin ţinutul neprimitor al peninsulei Sinai. 
Din cunoştinţele lui despre acea întindere de pământ şi, 
mai ales, despre sursele de apă limitate, Lawrence avea 
convingerea că forţa de atac urma să fie, în mod 
obligatoriu, destul de mică - în niciun caz acea cifră de 
100000 de soldaţi, cum sugerau diverşi alarmişti din 
ierarhia armatei britanice - şi, astfel, uşor de contracarat.12 

Dar principalul motiv al nervozitatii lui venea din faptul 
că el se gândea deja la următorul capitol al războiului din 
Orientul Apropiat, după ce atacul lansat de turci va fi fost 
respins. Atunci, avea să vină momentul ca britanicii să 
treacă la ofensivă, aşa că, studiind hărţile lui în biroul din 
hotelul Savoy, Lawrence căuta locurile pe unde o forţă de 
invazie să poată lovi devastator Imperiul Otoman. 

Lawrence observase de multă vreme, probabil, o 
trăsătură cu adevărat bizară a acelei hărţi: în ciuda 
dimensiunilor enorme şi a coeziunii politice fragile, din 


punct de vedere geografic Imperiul Otoman era protejat 
uimitor de bine. 

Centrul spiritual şi politic al lumii otomane era, 
bineînţeles, străvechiul oraş Constantinopol, împreună cu 
regiunea muntoasă a Anatoliei, leagănul ancestral al 
turcilor, care se întindea în est. Această concentrare 
reprezenta un obiectiv irezistibil pentru strategii militari 
britanici, şansa de a „decapita” inamicul: dacă oraşul şi 
acea regiune ar fi cucerite, negreşit tot restul imperiului s- 
ar prăbuşi repede. 

Doar că orice posibilă cale de a face acest lucru 
prezenta enorme obstacole. Întrucât ambii vecini europeni 
ai Turciei, Grecia şi Bulgaria, păstrau încă neutralitatea în 
război, rămânea prea puţin spaţiu de manevră pentru a 
încerca o apropiere pe uscat spre Constantinopol, venind 
din vest. In teorie, aliaţii ruşi ai britanicilor ar fi putut 
încerca o înaintare spre est din poziţia lor în capătul 
îndepărtat al Anatoliei, dar fiind deja vlăguiţi de germani pe 
frontul de est, era foarte posibil ca ruşii să îşi epuizeze 
trupele şi armamentul disponibil înainte de a ajunge prea 
departe prin ţinutul muntos. Cât despre o apropiere dinspre 
sud, asta însemna fie ca unităţi militare terestre să se 
deplaseze anevoios prin inima Anatoliei unde rezistenţa 
locală avea să fie crâncenă - şi, din nou, prin munţi -, fie ca 
o flotilă navală să treacă prin ploaia de gloanţe a forturilor 
turceşti înşirate de o parte şi de cealaltă a strâmtorii 
Dardanele, cu o lăţime de circa cinci kilometri. 

Dar alternativa de a porni de undeva de la periferia 
Imperiului Otoman părea şi mai proastă. Forţele indiene 
britanice  confiscaseră câmpurile petrolifere din sudul 
Irakului încă din primele zile de război, însă un marş pe 
uscat începând de acolo însemna o deplasare anevoioasă 
pe o distanţă de circa o mie o sută de kilometri, prin lunci 
mlăştinoase şi prin deşert, până a ajunge măcar la frontiera 
cu Anatolia. Tot la fel, o înaintare de forţe pornind din Egipt 
presupunea întâi traversarea ținutului pustiu al peninsulei 
Sinai, ca apoi să se ciocnească direct de trupele turceşti 
masate în gâtuirea strâmtă din sudul Palestinei. 

Dar în toată această imensă întindere de pământ, 
exista un punct de o mare vulnerabilitate în zidul de 


apărare naturală al Imperiului Otoman. Acesta era golful 
Alexandretta, în acel loc din nord-vestul Siriei unde lunga 
linie de coastă a țărmului estic al Mediteranei întâlneşte 
linia de coastă, mult mai abruptă, a Anatoliei. Pe lângă 
faptul că avea cel mai adânc port natural din Mediterana 
răsăriteană, ceea ce constituia un atu esenţial pentru 
operaţiunile amfibii, Alexandretta oferea exact la est un 
teritoriu relativ plat, care lăsa un amplu spaţiu de manevră 
unor trupe terestre pentru a forţa înaintarea mai departe 
spre interiorul continentului. 

Dar acestea erau considerente militare, pe care o serie 
de ofiţeri britanici de rang înalt din Egipt le analizaseră încă 
dinaintea sosirii lui Lawrence. Unicitatea viziunii lui 
Lawrence, izvorâtă atât din familiaritatea lui cu regiunea - 
Jerablus se afla doar la o sută şaizeci de kilometri la est de 
Alexandretta -, cât şi din observarea nemijlocită a societăţii 
otomane, ţinea de domeniul politicului. 

Unul dintre marile pericole ascunse, în cazul oricărui 
imperiu pe timp de război, vine din faptul că între hotarele 
lui există adesea mari comunităţi de oameni care nu vor să 
aibă nimic de-a face cu acea stare de lucruri. Şi cu cât 
războiul si privatiunile lui continuă mai mult, cu atât mai 
nemultumite devin aceste comunităţi şi, totodată, mai 
receptive la promisiunile si propaganda inamicului. 
Majoritatea imperiilor din Europa angajate în conflict se 
confruntau cu acest pericol intern, pe măsură ce războiul se 
extindea, dar problemele pe care europenii le aveau sub 
acest aspect - iar în unele cazuri acestea erau 
considerabile - păleau ca însemnătate în comparaţie cu 
dificultăţile pe care le aveau Junii Turci în Constantinopol. In 
mod simplu, ţinând seama de specificul extrem de poliglot 
al împărăției lor, aproape orice demers ar fi adoptat şi care 
putea câştiga sprijinul unui segment al populaţiei, în mod 
garantat înstrăina adeziunea altui segment. Această dilemă 
fusese ilustrată de rezultatele contradictorii ale chemării la 
jihad, în noiembrie. Deşi această chemare înflăcărase 
momentan  tinerimea musulmană, în acelaşi timp 
înspăimântase populaţiile nemusulmane ale imperiului. 
Totodată, multi arabi musulmani conservatori, deja 
suspicioşi în privinţa favoritismului pe care îl sesizau la Junii 


Turci faţă de etnicii turci, considerau această chemare 
drept o tentativă, din partea unui regim din ce în ce mai 
ateu, de a juca cinic cartea religiei. 

Dar dacă Imperiul Otoman era un mozaic, existau acolo 
modele distincte, în care diferite „culori” predominau sau 
se diminuau pe toată întinderea lui. Şi, dacă studiai acest 
mozaic de la o oarecare distanţă, sesizai că exista un loc pe 
această imensă suprafaţă, unde multe dintre acele modele 
se contopeau, creând un fel de epicentru etnic şi religios: 
Alexandretta. 

Deja, din raţiuni de distanţă şi ţinând seama de 
resursele relativ modeste alocate pentru acest scop, 
Lawrence era convins că un război convenţional contra 
Turciei nu era viabil. În schimb, era nevoie ca britanicii să 
adopte o aşa-zisă strategie neregulată. Asta însemna să 
profite de fisurile interne din societatea inamicului, încheind 
alianţe cu cei nemulţumiţi. Bazinul Alexandretta era linia de 
demarcaţie dintre lumea turcă a Anatoliei, la nord, şi marea 
lume arabă, la sud - şi, aşa cum Lawrence ştia prea bine 
din anii petrecuţi la Jerablus, arabii din nordul Siriei 
ajunseseră să îi deteste profund pe conducătorii lor turci. 
Alexandretta se afla, de asemenea, la marginea fiefului 
armenilor, un popor care îndurase masacrări periodice 
săvârşite de vecinii lor turci; neîndoielnic, niciun popor nu 
avea mai multe motive decât ei ca să se răscoale împotriva 
Constantinopolului. In concepţia lui Lawrence, lăsând la o 
parte avantajele pur militare, o debarcare britanică la 
Alexandretta putea aproape cu certitudine să declanşeze 
răscoale împotriva turcilor atât din partea sirienilor, cât şi a 
armenilor, ceea ce ar completa în mod firesc eforturile 
britanicilor. 

Dar Lawrence dispunea, de asemenea, de informaţii 
personale care făceau ideea şi mai atrăgătoare. Şoseaua 
principală care lega Anatolia de părţile sudice trecea prin 
bazinul Alexandretta, şi aşa cum Lawrence ştia din perioada 
şederii în regiune, acea şosea era într-o stare cumplită. In 
plus, Calea Ferată Hejaz, care lega Constantinopolul de 
meleagurile arabe ale imperiului, trecea prin acel bazin - 
sau, mai exact, lega partial, deoarece ceea ce Lawrence 
ştia de asemenea, graţie călătoriei întreprinse prin regiune 


în urmă cu şase luni la cererea lui Stewart Newcombe, era 
că lucrările la două tronsoane cruciale ale acelei linii ferate 
în munţii Taurus şi Amanus, la nord de Alexandretta, nu 
erau nicidecum încheiate. Asta însemna că turcii nu ar avea 
nicio cale de a reacţiona rapid, dacă o forţă de invazie ar 
prelua controlul bazinului, iar în lentoarea reacției lor, totul 
fiind îndreptat spre sud şi lipsiţi fiind de posibilitatea de a 
primi rezerve şi întăriri, ar putea să cedeze rapid. Atunci, 
doar cu un număr redus de soldaţi în Alexandretta - 
Lawrence estima ca ar fi nevoie de două sau trei mii -, 
britanicii ar fi în măsură nu numai să scindeze în două 
Imperiul Otoman, ci şi să scoată din război, dintr-o singură 
suflare, o treime din populaţie si peste jumătate din 
suprafaţa teritorială a acestuia. 

Dar Lawrence nu era singurul care să fi identificat 
extraordinara vulnerabilitate a  Alexandrettei; şi turcii 
conştientizau acut acest lucru, mai ales că din această 
cauză înduraseră deja unul dintre cele mai umilitoare 
episoade din Primul Război Mondial. 

În 20 decembrie 1914, o navă de război britanică, HMS 
Doris, apăruse singuratică în largul apelor Alexandrettei şi, 
hazardându-se cu tupeu la o cacealma, a dat un ultimatum 
comandantului turc din localitate, cerându-i să elibereze 
toţi prizonierii străini din oraş şi să predea, de asemenea, 
toate munitiile şi toate garniturile de tren, în caz contrar 
urmând să fie bombardati. Disperaţi, deoarece nu 
dispuneau de tunuri cu care să poată rezista la un 
asemenea atac, turcii ameninţaseră să ucidă cate un 
prizonier britanic pentru fiecare dintre cetăţenii lor omorâţi 
în bombardament. Acea ameninţare, care încălca flagrant 
convențiile de război de la Geneva si Haga, indignase 
comunitatea diplomatică şi fusese rapid contramandată de 
conducerea Junilor Turci din Constantinopol. Astfel, s-a 
ajuns la un bizar compromis: în schimbul abţinerii 
britanicilor de a bombarda oraşul, turcii erau de acord să 
distrugă două locomotive de tren, care se aflau în gara 
Alexandretta. Doar că, foarte jenati turcii au fost nevoiţi sa 
admită destul de curând că ei nu aveau nici explozibili, şi 
nici pregătirea tehnică necesară pentru a-şi respecta partea 
din învoială, aşa că în dimineaţa de 22 decembrie un expert 


în demolări de pe Doris a fost lăsat să coboare în siguranţă 
pe țărm şi să arunce în aer trenurile.:2 Din motive lesne de 
înţeles, atenţia guvernului britanic în incidentul Doris s-a 
focalizat cu precădere asupra aspectului amenințării cu 
moartea, însă pentru Lawrence episodul respectiv a scos în 
evidenţă cât de panicati erau turcii de ceea ce puteau pati 
în Alexandretta. 

Deşi era doar un sublocotenent pus să colationeze 
hărţi, în virtutea apartenenţei lui la Serviciul de informaţii al 
armatei, Lawrence se afla în poziţia unică de a-şi putea 
răspândi ideile până la cele mai înalte eşaloane ale 
structurii britanice de tactică militară. Nu este cu siguranţă 
o simplă coincidenţă că planul unei debarcări la 
Alexandretta, care fusese discutat deja anterior, a dobândit 
o nouă urgenţă la scurt timp după sosirea lui Lawrence la 
Cairo. Judecand după inconfundabilul lui stil gramatical, 
Lawrence a fost, aproape cu certitudine, autorul unui 
decisiv memoriu de informaţii militare secrete asupra 
acestui subiect, purtând data de 5 ianuarie 1915: „Am fost 
informaţi din două surse bune că germanii de la 
conducerea trupelor din Siria nu se tem de nimic mai mult 
decât de o debarcare a noastră în nordul Siriei - afirmă ei 
înşişi că acest lucru ar putea fi urmat de o dezertare 
generală a soldaţilor lor arabi. Este cert că această spaimă 
este bine întemeiată şi că o revoltă arabă generală, 
condusă de liga militară panarabă, ar fi rezultatul imediat al 
acţiunii noastre de ocupare a Alexandrettei”.12 y 

Presiunile repetate în favoarea ideii au avut efect. In 15 
ianuarie 1915, la doar o lună de la sosirea lui la Cairo, 
Lawrence i-a trimis o informare la zi vechiului său mentor 
de la Oxford, David Hogarth. Din cauză că scrisoarea 
trebuia să treacă de cenzura militară, a adoptat un ton 
dinadins vag: „Treaba noastră specială merge bine. Am tras 
cu toţii tare timp de o lună ca să îi întoarcem pe «ei» de la 
o cale pe care noi o consideram greşită - şi se pare că am 
reuşit complet, astfel încât astăzi am obţinut tot ce vrem 
pentru moment, şi de aceea ne simţim absolut plictisiţi”.:2 

Acei „ei” la care se referea erau strategii militari 
britanici din Cairo şi Londra, iar „treaba” era o operaţiune 
amfibie de debarcare la Alexandretta. Singurul motiv de 


întârziere acum, i se părea lui Lawrence, era necesitatea ca 
asaltul turcilor asupra canalului Suez, aşteptat de atâta 
vreme, să rămână definitiv de domeniul trecutului. 


Atât de ridicat era moralul oamenilor lui, încât pentru 
scurt timp până şi Djemal Paşa a fost emoţionat la gândul 
că ar fi posibil ca planul să reuşească până la urmă. „Toţi 
erau absolut convinşi că, în mod cert, Canalul avea să fie 
traversat”, îşi amintea el, „că ne vom înfige solid pe celălalt 
mal şi că patriotii egipteni se vor ridica atunci şi îi vor ataca 
pe englezi din spate.":2 

Una dintre sursele acestui optimism avântat în 
rândurile Armatei a Patra otomane la sfârşitul lunii ianuarie 
1915 era extraordinara tenacitate de care dăduseră dovadă 
în traversarea Sinaiului, un strălucit exemplu a ceea ce era 
posibil când îndârjirea turcilor se combina cu organizarea 
nemților. Efectuarea acelei traversări pe o distanţă de 200 
de kilometri fusese plănuită de luni de zile, cu aranjamente 
logistice aproape supraomenesti. Sub supravegherea 
ofiţerilor germani, unităţi din trupele de geniu se 
răspândiseră în deşert înaintea operaţiunii propriu-zise, 
pregătind puturi de apă pentru coloanele militare, 
construind rezervoare de ape pluviale şi instalând depozite 
de muniții. Mari convoaie trase de boi transportasera 
podurile plutitoare dezasamblate, necesare pentru a 
traversa canalul Suez, precum şi artileria grea a armatei, în 
timp ce circa 12000 de cămile fuseseră adunate tocmai din 
centrul Arabiei pentru a căra proviziile. La începutul lui 
ianuarie, armata de treisprezece mii de oameni a pornit pe 
trei căi diferite prin desert şi, în ciuda privatiunilor din acel 
marş - ratia zilnică de mâncare a fiecărui om consta doar 
din 250 grame de pesmeti şi un pumn de măsline -, spre 
sfârşitul lunii forţa de atac era încartiruită la doar câţiva 
kilometri în estul canalului, pregătită de atac. Desigur, 
britanicii din Egipt ştiau că un atac era iminent - avioanele 
lor de recunoaştere fotografiaseră şi, uneori, trăseseră cu 
muniţie de război în câteva dintre formațiunile turceşti -, 
însă păreau să nu aibă habar cât de mare putea fi acea 
forţă inamică sau în ce punct al canalului, lung de circa o 
sută şaizeci de kilometri, ar fi putut să atace. Toate aceste 


aspecte contribuiseră la excelentul moral pe care îl aveau 
trupele lui Djemal. 

„Obişnuiam să vorbesc cu soldaţii în fiecare seară 
despre victoria care ne aştepta”, scria el, „şi ce victorie 
glorioasă avea să fie. Voiam să ţin vie flacăra sacră în 
întreaga armată... Dacă, printr-un formidabil noroc, această 
acţiune... ne-ar fi adus izbânda, ar fi trebuit fireşte să o 
privim drept un semn de bun augur pentru eliberarea finală 
a Islamului şi a Imperiului Otoman.”25 

Un om care împărtăşea prea puţin aceste speranţe 
înalte era maiorul Curt Prüfer. Împreună cu un mic 
contingent de alţi ofiţeri germani de rang inferior, îndurase 
şi el rigorile aspre ale acelei traversări prin deşert, al cărei 
succes îl atribuia planificării meticuloase a principalului 
consilier militar german al lui Djemal, un locotenent-colonel 
cu numele pitoresc de Friedrich Kress von Kressenstein. 
Totuşi, planificarea avea limitele ei, or chiar dacă Prufer nu 
era un soldat profesionist - la fel ca T. E. Lawrence, fusese 
învestit ofiţer fără niciun fel de instruire militară -, înţelegea 
că specificul schimbat al războiului modern avea să creeze 
cu siguranţă probleme în viitoarea ofensivă. Cu atât mai 
mult cu cât, în epoca acţiunilor de recunoaştere aeriene, pe 
atunci aflate doar în faşă, britanicii deţineau informaţii 
despre puterea şi intenţiile inamicului lor mult mai 
temeinice decât îşi imaginau turcii. 

Acest lucru i-a fost confirmat lui Prufer prin propriile lui 
misiuni de recunoaştere la canalul de Suez. Planul de atac 
prevedea ca flancurile armatei turce să efectueze diversiuni 
în capătul de nord şi de sud al canalului, în timp ce forţa 
principală de aproximativ 6500 de oameni năvălea în 
apropierea punctului de mijloc, forțând traversarea, exact 
deasupra Marelui Lac Amar. Cand Prufer a mers în 
recunoastere impreuna cu un grup de cercetasi ai armatei, 
furişându-se în apropiere de canal, în dimineaţa de 25 
ianuarie, a observat doar două drage britanice şi câteva 
ambarcaţiuni mai uşoare pe lac. Peste trei zile însă 
prezenţa forțelor britanice la fata locului crescuse, 
incluzând câteva vase de transport şi două crucişătoare, iar 
până la 30 ianuarie numărul lor ajunsese la circa douăzeci 
de nave. Între timp, Prüfer scăpase teafăr ca prin minune, 


când un avion britanic de război aruncase două bombe pe 
cartierul general al taberei militare. 

„Mărturisesc că loviturile repetate ale bombelor, 
exploziile puternice şi fumul negru care s-a ridicat, m-au 
înspăimântat”, nota el în jurnalul lui, „deşi m-am străduit 
din răsputeri să nu se vadă. In tabără, toată lumea alerga 
talmeş-balmeş. "126 

În opinia lui Prüfer, totul indica un viitor dezastru. 
„Crucişătoarele inamicului controlează situaţia pe lac”, 
scria el la întoarcerea din misiunea de recunoaştere, în 30 
ianuarie. „Vom fi distruşi înainte de a ajunge de fapt în 
apropierea canalului de navigaţie.” In seara aceea, a 
mâncat „meniul spânzuratului”, sparanghel şi pâine prăjită, 
ca francezii. + 

Asaltul s-a produs în cele din urmă în primele ceasuri 
ale dimineții de 3 februarie 1915. Profitând de o scurtă 
furtună de nisip care le-a disimulat acțiunile, geniştii turci 
au asamblat la repezeală cele zece poduri plutitoare, la 
marginea apei, în timp ce infanteriştii se adunau în spate, 
pregătiți să se năpustească spre celălalt mal. Într-un 
moment crucial totuşi, un proiector britanic a prins agitația 
de pe mal; într-un baraj de tiruri de artilerie şi mitraliere, 
şapte dintre podurile plutitoare au fost distruse rapid. 
Aceste rafale de focuri au fost probabil o binecuvântare, 
până la urmă, pentru Armata a Patra, întrucât au limitat 
măcelul. Cu toate acestea, cei aproximativ şase sute de 
soldaţi turci care reuşiseră să ajungă pe celălalt mal înainte 
ca posibilitățile de salvare să nu fie retezate au fost ori 
ucişi, ori constrânşi să se predea. 

Prufer primise misiunea donquijotescă de a conduce un 
lung convoi de căruţe pline cu saci de nisip; conform 
planului, sacii de nisip urmau să fie folosiţi atât pentru a 
bloca accesul prin canal, cât şi pentru a crea un pod până 
pe celălalt mal. El însă şi-a petrecut toată ziua mutându-se 
pe linia frontului dintr-o zonă de haos în alta, în timp ce 
obuzele trase de pe vasele britanice explodau de jur 
împrejur. 

Spre  înserate, Djemal şi principalii săi consilieri 
germani au conchis că situaţia era disperată şi au ordonat 
să înceapă retragerea generală, înapoi prin deşertul Sinai. 


Spre surprinderea tuturor, britanicii nu au făcut nici o 
tentativă de a urmări armata care fugea din calea lor, ceea 
ce a permis ca retragerea să se desfăşoare la fel de 
ordonat şi disciplinat cum fusese şi înaintarea. 

În ciuda presimtirilor sumbre din ajunul bătăliei, 
înfrângerea operaţiunii de la canalul Suez părea să-l fi 
descurajat complet pe Curt Prufer. Invocând o rană uşoară 
la braţ - din câte se părea, fusese lovit de nişte schije în 
timpul asaltului -, s-a retras în Hafir el Andscha, o localitate 
dintr-o oază din marginea estică a Sinaiului, pentru a 
trimite rapoarte oficiale lui Max von Oppenheim şi lui Hans 
von Wangenheim, ambasadorul Germaniei în Turcia. Tonul 
pe care l-a folosit era tăios, chiar zeflemitor, când a relatat 
eşecul campaniei de a declanşa o răscoală a egiptenilor. 

„Cu toată agitația noastră”, îi scria el lui Oppenheim, 
„în ciuda miilor de broşuri [jihadiste], nu am avut nici un 
dezertor... Egiptenii sunt chiar mai laşi în disperarea lor, şi 
le lipseşte adevărata iubire de patrie.":2 

Dar, în mod limpede, dezamăgirea lui avea rădăcini 
mai adânci. De când intrase în echipa lui Max von 
Oppenheim, fostul specialist în limbi orientale adoptase cu 
fervoare ideea unui jihad panislamic contra imperiilor care 
reprezentau inamicii Germaniei. Nu doar bătălia, ci întreaga 
campanie din Sinai dovedise cât de nefondată era această 
iluzie. Inca de la bun început, tensiunile au fost evidente 
între componenta turcă şi cea arabă a forţei de asalt, iar 
aceste tensiuni nu au făcut decât să se agraveze cu timpul. 
Multe dintre unităţile de arabi au luat-o la fugă imediat ce 
au început impuscaturile, sau de la bun început au stat 
deoparte, în timp ce altele au trecut de partea duşmanului. 
Dispretul lui Prufer îi viza in mod special pe războinicii 
nomazi beduini, dintre care pe mulţi îi recrutase personal 
pe post de cercetaşi, dar care, în mod similar, se 
evaporaseră fără urmă în ziua decisivă. De fapt, singurul 
element unificator detectabil în sânul acestor grupuri 
recalcitrante era antipatia faţă de consilierii lor germani; de 
asemenea, până şi mulţi dintre ofiţerii turci adoptaseră o 
politică de „rezistenţă pasivă” faţă de orice îndrumare 
oferită de germani pe parcursul campaniei. 


„Războiul sfânt”, îl informa Prufer, din Hafir el Andscha, 
pe vechiul său mentor, „este o tragicomedie.” +2 

Djemal Paşa avea o viziune cu mult mai optimistă. 
Chiar dacă era evident că asaltul nu dusese la o răscoală 
egipteană, aşa cum sperase el, operaţiunea militară avea 
să-i determine pe britanici să ţină mai multe trupe, în 
rezervă, în Egipt, ceea ce însemna mai puţine trupe 
disponibile pentru a lupta altundeva. Mai mult, oprind la 
timp atacul, armata lui rămăsese aproape intactă. Pe de 
altă parte, în timp ce se deplasau înapoi prin Sinai, fiecare 
pe drumul său, Djemal şi Prufer împărtăşeau negreşit un 
sentiment de nelinişte din ce in ce mai acut. Ţinând seama 
de principiul ripostei prompte, specific oricărui război, era 
de aşteptat ca represaliile să apară curând sub forma unei 
ofensive britanice. Singura întrebare era unde, or din 
călătoriile lor recente prin Siria, amândoi ştiau care era 
locul cel mai plauzibil: Bazinul Alexandretta. 

Motivele de îngrijorare nu erau doar şinele de cale 
ferată stricate şi drumurile tip „canal” care împiedicau 
accesul. În graba de a aduna de pe tot cuprinsul imperiului 
trupe de nădejde pentru linia frontului, turcii fuseseră 
nevoiţi să lase apărarea regiunii Alexandretta în seama a 
doua divizii de mâna a doua, compuse aproape în 
exclusivitate din arabi sirieni. Detestându-i pe ocupanţii 
turci chiar şi în vremurile bune - or acestea nu erau 
nicidecum vremuri bune în lumea otomană -, era foarte 
posibil ca aceste unităţi arabe să cedeze rapid la primul 
semn al unei debarcări a Aliaților, ba poate chiar să treacă 
în cealaltă tabără. 

De fapt, din cauza îngrijorării pe care i-o provoca 
situaţia din Alexandretta, Djemal Paşa fusese deja împins la 
un gest foarte nesăbuit. Disperat să mascheze abjecta 
vulnerabilitate a oraşului, el era cel care amenintase să îi 
execute pe prizonierii britanici, în luna decembrie, când 
HMS Doris venise în apropiere de țărm. Acum, ca urmare a 
înfruntării de la Suez, guvernatorul Siriei era sigur că 
britanicii aveau să se întoarcă din nou la ceea ce era pentru 
Turcia „călcâiul lui Ahile” şi că de data asta nu aveau să 
mai existe negocieri, şi nici vreo modalitate de a-i opri. 


De-a lungul istoriei s-a întâmplat, nu o dată, ca o forţă 
militară superioară numeric să sufere o înfrângere, când 
toate condiţiile garantau, de fapt, o victorie aproape sigură. 
De obicei, acest fenomen îşi are rădăcina în una dintre 
următoarele trei cauze: aroganta, o credinţă atât de oarbă 
în propria superioritate culturală sau militară, încât 
capacităţile inamicului nu mai sunt luate în serios; 
interferența politicului; şi viziunea de tunel, acea tendinţă 
ciudată, întâlnită la unii strategi militari şi generali de 
armată, de a crede că o demarare defectuoasă ar putea fi 
rectificată simplu, mărind numărul trupelor şi al armelor de 
foc aruncate în luptă. La începutul anului 1915, armata 
britanică avea să se îndrepte spre un fiasco de proporţii 
colosale, pe care doar acţiunea concertată a acestor trei 
factori l-ar fi putut induce. 

După respingerea fulminantă a asaltului turcesc asupra 
Suezului în 3 februarie, Lawrence şi alţi membri ai unităţii 
de informaţii secrete a armatei de la Cairo au presupus că 
planurile pentru o debarcare la Alexandretta aveau să fie 
puse în aplicare imediat. În schimb, strategii militari din 
Londra începuseră să se concentreze deja asupra unui 
punct diferit de pe linia de coastă a Imperiului Otoman: 
strâmtoarea Dardanele, la sud de Constantinopol.:2 

Fiind una dintre cele mai ciudate formaţiuni naturale 
de pe pământ, Dardanelele reprezintă un canal de 
navigaţie îngust, asemenea unui fiord, flancat de 
continentul asiatic turcesc pe malul său estic, şi peninsula 
muntoasă Gallipoli, pe malul său vestic. După un traseu de 
aproximativ şaizeci de kilometri, şerpuind printre munţi, 
strâmtoarea se deschide spre nord, la confluenţa ei cu 
marea interioară Marmara, în capătul căreia se află oraşul 
Constantinopol, sau Istanbulul din zilele noastre. Din motive 
evidente, intrarea sudică în Dardanele, la care se ajunge 
venind din Mediterana, a fost considerată dintotdeauna 
poarta maritimă spre Constantinopol, ceea ce a făcut ca 
încă din Antichitate fiecare civilizaţie care a controlat 
regiunea să ridice fortificaţii în acea zonă. Forturile 
otomane, care erau presărate pe pantele înalte de 
deasupra strâmtorii la începutul anului 1915, fuseseră 
clădite pe ruinele unor forturi bizantine, care la rândul lor 


fuseseră construite pe ruinele unor cetăţi romane si 
greceşti. 

„Forţarea Strâmtorii” fusese o idee tentanta pentru 
strategii militari britanici încă de la intrarea Turciei în 
război, şi cu atât mai mult odată cu numirea lui Winston 
Churchill ca prim lord al amiralitatii. Aşa cum acesta a 
subliniat în repetate rânduri în cadrul guvernului britanic - 
adesea până la saturație, cum era stilul lui -, având în 
nordul acelei strâmtori un Constantinopol lipsit de apărare, 
în acest punct se afla şansa de a decapita rapid inamicul 
turc şi de a-l scoate din război. Un argument în plus pentru 
o străpungere armată prin Dardanele a fost strigătul de 
ajutor din partea Rusiei, care era dur presată în nord de 
forţele germane şi austro-ungare. În condiţiile în care 
porturile din nordul Rusiei erau sub gheaţă sau supuse unor 
acţiuni de hărţuire din partea submarinelor germane, 
singura rută maritimă posibilă pentru un asemenea ajutor, 
susţinea Churchill, era prin sud. 

Pe masura ce la Londra crestea consensul pentru o 
operatiune navala prin Dardanele, la Cairo cei care pledau 
pentru o debarcare la Alexandretta s-au trezit din ce in ce 
mai marginalizati; în condiţiile in care Marina Regală avea 
să se focalizeze asupra primei ţinte, li s-a spus, forţele 
disponibile pentru a susţine o intervenţie asupra celeilalte 
ţinte ar fi insuficiente. In esenţă, această dispută era 
absurdă. Chiar şi în cea mai pesimistă estimare a 
Ministerului de Razboi#2, se ajunsese la concluzia că 
Alexandretta ar fi putut să fie cucerită cu circa 20000 de 
soldaţi - cu mult mai mult decât cifra de două sau trei mii 
de oameni avută în vedere de Lawrence, totuşi o nimica 
toată în comparaţie cu numărul celor care se holbau în gol 
peste tărâmul nimănui pe frontul de vest. Adevărata 
problemă era miopia instituţională. Întrucât Dardanelele 
deveniseră acum prima prioritate în Orientul Apropiat, orice 
operaţiune la Alexandretta era considerată drept 
diversiune, or pentru tacticienii militari britanici din 
eşaloanele superioare, adepţi ai teoriei secolului al XIX-lea 
de a concentra toate forţele disponibile într-un singur 
punct, diversiune rima cu deriziune. 


La toate astea, se mai adăuga o aroganță glaciala. 
Turcia era o putere de categoria a treia, cu soldaţi prost 
hraniti, prost instruiți, slab înarmaţi şi recalcitranti. În 
intervalul ultimilor cinci ani, fuseseră bătuţi de italieni, 
bulgari, greci, sârbi şi muntenegreni. De curând, fuseseră 
puşi pe fuga de la canalul Suez şi măcelăriți de ruşi în 
bătălia de la Sarikamiş, în estul Turciei. „Văzută ca un 
întreg, armata turcă”, raportase un ofiţer britanic 
superiorilor săi în noiembrie 1914, „era ca o miliţie moderat 
antrenată şi compusă de regulă din ţărani duri, dar inceti la 
minte, panicandu-se uşor în faţa neprevazutului, ca 
majoritatea oamenilor needucaţi."::: Ce şanse putea avea 
această prostime contra puterii Imperiului Britanic? Prin 
urmare, de ce să îi ciupim de călcâie la Alexandretta, când 
am putea să îi decapităm la Constantinopol? 

Mai exista în joc însă şi o altă chestiune, complet 
diferită, care nu avea nimic de-a face cu strategiile militare 
sau cu trufia, ci ţinea întru totul de politică. Încă de la 
începutul războiului, Franţa revendicase Siria, o pradă de 
război pe care voia să o ia în stăpânire la încheierea 
conflictului. Chiar dacă enclava Alexandretta se afla exact 
în afara graniţelor unanim recunoscute ale Siriei în sensul 
larg al denumirii, toate discuţiile britanicilor despre răscoala 
din Siria, care avea să urmeze negreşit după o debarcare la 
Alexandretta - discuţii pe care ironia făcea ca Lawrence să 
le fi generat în mare parte, prin rapoartele lui trimise la 
Londra -, le creau francezilor o mare nervozitate. Mai 
simplu spus, în cazul în care avea loc o ofensivă a Aliaților 
în regiunea siriană, francezii doreau să participe de la bun 
început, pentru a prelua controlul asupra situaţiei. Lucrul 
acesta era de înţeles la un nivel teoretic, poate, dacă nu 
urma şi reversul: din moment ce Franţa, presată dur pe 
frontul de vest, nu avea trupe disponibile pentru o 
asemenea acţiune, însemna ca întreaga regiune, inclusiv 
Alexandretta, să fie de neatins, din punct de vedere militar, 
chiar şi pentru aliaţii ei. 

Indiferent dacă în mod justificat sau nu, în mintea lui 
Lawrence aceasta obiectie a francezilor zădărnicea planul 
pentru Alexandretta mult mai mult decât obtuzitatea 
Ministerului de Război al Marii Britanii. La mijlocul lui 


februarie, când personalul unităţii de informaţii de la 
hotelul Savoy a aflat cu stupoare despre această poziţie a 
Franţei, Lawrence a compus o scurtă scrisoare adresată 
părinţilor săi, în care nota cu amărăciune: „În ceea ce 
priveşte Siria, Franţa, şi nu Turcia, este inamicul”.124 

Iniţial impresia a fost că indignarea lui Lawrence era 
deplasată, iar manevrele din Dardanele aveau să fie un 
succes. În 19 februarie, o flotilă combinată britanică şi 
franceză a apărut la intrarea sudică în strâmtoare, iar 
tunurile lor cu bătaie lungă s-au apucat să bombardeze în 
voie fortărețele turceşti de acolo. În condiţiile în care turcii 
abia au reuşit nişte riposte simbolice, majoritatea forturilor 
dinspre țărm au devenit curând mormane de moloz, ceea 
ce l-a făcut pe comandantul flotei britanice să prezică 
încrezător că, înaintând metodic prin strâmtoare si 
distrugând celelalte fortificaţii turceşti care mai rămâneau, 
armada lui ar putea ajunge la Constantinopol în două 
săptămâni. În mod limpede, locuitorii acestui oraş i-au dat 
perfectă dreptate. In timp ce flota Aliaților s-a retras pentru 
reaprovizionare înainte de marele atac, iminenta cădere a 
Constantinopolului părea atât de inevitabilă, încât rezervele 
de aur ale statului au fost expediate rapid într-un loc sigur 
din interiorul Imperiului, iar mulţi demnitari urzeau pe furiş 
planuri de fuga, pentru a-şi salva pielea. 

Omul care nu împărtăşea acest punct de vedere era T. 
E. Lawrence. Dimpotrivă, nutrind speranţa că, atâta timp 
cât operaţiunea din strâmtoarea Dardanele nu demara în 
forţă, exista încă posibilitatea de a anula decizia francezilor, 
Lawrence a folosit acalmia de după bombardamentele din 
19 februarie pentru a continua pledoaria în favoarea unei 
debarcări la Alexandretta, însă zadarnic. Din moment ce 
acum comandamentul armatei britanice devenise surd la 
argumentele lui, nu i-a mai rămas decât să apeleze la 
singura persoana cunoscută, care avea relaţii influente în 
ierarhia politică britanică, David Hogarth. 

Deşi Lawrence adoptase întotdeauna un ton colegial şi 
dezinvolt cu mentorul său, scrisoarea lui către Hogarth din 
18 martie era complet diferită: imploratoare, chiar 
imperioasă. Subliniind întâi importanţa capitală de a cuceri 
Alexandretta - „cheia întregii regiuni, după cum ştii” - şi 


avertizând cât de periculos ar fi dacă ar încăpea pe mâinile 
oricărei alte puteri statale, îi trasa lui Hogarth o serie de 
ordine operative pentru a anihila diversele forţe aliniate 
contra planului: „Nu poţi găsi pe cineva care să-i sugereze 
lui Winston [Churchill] că există ţiţei care erupe la suprafaţă 
chiar într-un loc de pe plajă (foarte bine apreciat de mulţi 
ingineri, dar concesiunile au fost mereu refuzate de turci), 
zăcăminte uriaşe de fier lângă Durt Yol la 16 kilometri spre 
nord şi cărbune, de asemenea... Apoi, du-te la F.O. [Foreign 
Office] dacă poţi. Spune-le că, în Convenţia de la Bagdad, 
Franţa a renunţat la Alexandretta în favoarea germanilor şi 
a recunoscut că nu face parte din Siria. Jur că nu face parte 
din Siria - şi ştii că se vorbeşte turceşte... Ocupând 
Alexandretta cu 10000 de oameni suntem inexpugnabili”.136 

Indiferent daca Hogarth avea sau nu influenţa 
necesară de a pune în aplicare asemenea instrucţiuni, era 
deja prea târziu. Exact în ziua când Lawrence trimitea 
această scrisoare, 18 martie, flota Aliaților a revenit la 
intrarea în strâmtoarea Dardanele ca să îşi reia campania 
de bombardamente. Doar că de data asta lucrurile nu au 
mers deloc conform planului. 

În primele trei ceasuri, armada Aliaților a bombardat 
forturile de pe coastă, aproape cu aceeaşi uşurinţă ca în 
februarie. Necazurile au început când prima linie de nave a 
primit comanda să se retragă, pentru a face loc unei a doua 
linii. În timpul bombardamentelor din februarie, turcii 
observasera un obicei ciudat al flotei Aliaților: atunci cand 
schimbau direcţia de mers, aproape invariabil îşi întorceau 
navele spre dreapta, la tribord; sperând că această tradiţie 
avea să continue, turcii instalaseră recent un singur şir de 
mine într-un golfulet pe care Aliaţii l-ar traversa întorcând la 
tribord. Cum era de aşteptat, cam la două după-amiaza, 
prima linie de nave din flota Aliaților a cârmit direct în 
câmpul de mine. Într-o rapidă succesiune, trei vase de 
război s-au scufundat, iar alte trei au fost grav avariate.” 

Deşi expresia „împotmolire în misiune”, cu toate 
conotatiile ei negative, nu se folosea în 1915, bine era să fi 
fost totuşi cunoscută. Analizând dezastrul produs de 
câmpul de mine în 18 martie, strategii militari britanici au 
ajuns la concluzia rezonabilă că Dardanelele nu se puteau 


cuceri doar prin forţele navale. Lucrul pe care nu l-au 
înţeles însă a fost că trebuia să se renunţe cu totul la acea 
campanie, căutând o altă soluţie. Dimpotrivă, Aliaţii urmau 
acum să supraliciteze: efortul marinei militare în strâmtoare 
avea să fie dublat de o ofensivă terestră. 

Avea să treacă o bună bucată de timp până ca lumea 
să înţeleagă că fusese vorba despre una dintre cele mai 
nefaste decizii din Primul Război Mondial, spulberând 
definitiv orice speranţă ca operaţiunile militare din Orientul 
Mijlociu - şi implicit din Europa - să se fi putut încheia rapid. 
Între timp, regimul de la Constantinopol, care doar cu 
câteva zile în urmă cochetase cu ideea de a abandona 
capitala, a căpătat un nou respiro, când Aliaţii au oprit 
iarăşi ostilitățile pentru a încropi o forţă terestră. 


În plină iarnă a anului 1915, Standard Oil Company din 
New York a hotărât ce să facă până la urmă cu William Yale. 
Eliberându-l din Cairo, acea „Sodoma şi Gomora” a 
timpurilor moderne atât de supărătoare pentru 
sensibilitatile lui de yankeu, i s-a dat ordinul de a reveni la 
Constantinopol. 

Cu mai multă viclenie, poate, decât oricare altă 
corporație internaţională, Socony urmărise tragedia în 
desfăşurare a Primului Război Mondial şi decisese să o 
valorifice spre propriul avantaj. De fapt, încă din primele 
zile ale războiului elaborase un plan prin care să poată 
aproviziona cu petrol ambele blocuri europene beligerante, 
prin reînregistrarea petrolierelor firmei sub pavilionul unor 
state neutre. Chiar dacă aceasta masinatie fusese dată în 
vileag, Yale a descoperit că Socony născocise acum un nou 
sistem ingenios de a introduce clandestin petrol în Turcia, 
prin Bulgaria care era neutră. Dar asta era o nimica toată 
pe lângă ceea ce Standard punea la cale în continuare, iar 
pentru realizarea acestui plan de anvergură se decisese ca 
Yale să fie adus înapoi în Turcia. 

Ceea ce şefii de pe Broadway 26 ajunseseră să 
înţeleagă era că, atâta vreme cât războiul continua pe tot 
cuprinsul Europei - şi, un lucru la fel de esenţial, atâta 
vreme cât Statele Unite nu se amestecau în conflagrație -, 
vastele teritorii ale Imperiului Otoman erau practic la 


dispoziţia lor. În condiţiile în care concurenţa lor britanică, 
franceză şi rusă era scoasă din joc până la încheierea 
ostilităţilor, Socony avea acum excelenta oportunitate de a 
pune mâna pe oricâte concesiuni petrolifere din Orientul 
Apropiat ar fi dorit - şi, întrucât ei reprezentau singura 
mare companie de profil care opera încă în regiune, puteau 
face asta la nişte preţuri extrem de scăzute. Planul se baza 
pe realitatea că Turcia avea nevoie cu disperare de petrol, 
un produs vital pentru capacitatea ei militară de a-şi 
înfrunta adversarii. Petrolul provenit din operaţiunile de 
contrabandă prin Bulgaria era întru totul insuficient, în 
raport cu necesităţile reale, iar pentru acoperirea acestora 
Standard avea o posibilă soluţie: Palestina. 

In diferite studii geologice datând încă de la sfârşitul 
anilor 1800, informaţiile sugerau că în centrul Palestinei s- 
ar putea afla unul dintre cele mai mari zăcăminte de ţiţei 
din lume, rămas încă neexploatat.:* Echipa de topometrie, 
din care William Yale făcuse parte în 1913-1914, 
investigase doar o mică porţiune a acelei suprafeţe, circa 
patruzeci şi cinci de mii de acri, încadrându-se între limitele 
zonelor concesionate. Standard urmărea să îşi extindă 
masiv proprietăţile din Palestina, iar acum vedea o 
modalitate de a face acest lucru. 

Exact înainte de întoarcerea lui Yale, conducerea filialei 
Socony din Constantinopol comunicase guvernului otoman 
că, după o analiză atentă, conchiseseră cu părere de rău că 
suprafaţa acoperită de cele şapte concesiuni ale lor în 
Kornub era pur şi simplu prea mică, pentru ca lucrările de 
exploatare să fie rentabile din punct de vedere financiar.:% 
Dacă o asemenea concluzie părea ciudată venind de la 
Socony la atât de scurt timp de când firma se lansase într- 
un masiv efort de a dezvolta acele concesiuni, o întrebare 
fireşte mult mai presantă, pentru un stat însetat de petrol 
în războiul pe care îl purta, era câţi acri considera Standard 
că ar fi necesari în plus pentru rezolvarea problemei? 
Răspunsul: o jumătate de milion de acri în plus, sau, în 
termeni mai tangibili, aproape întreaga întindere de 
pământ din centrul ludeii, de la Marea Moartă la 
Mediterana, o suprafaţă acoperind cam o zecime din statul 
Israel actual.+42 


Doar că exista un amănunt-cheie în toate astea, cu 
care Socony considera că nu ar avea rost ca turcii să-şi 
bată capul. Socony nu avea nicio intenţie să foreze de fapt 
după ţiţei, darămite să mai procedeze şi la rafinarea lui, 
decât abia după terminarea războiului. Unicul tel al firmei 
era să profite de „momentul de aur” pe care războiul îl 
oferea ca să obţină acei 500000 de acri pentru viitor, un 
viitor care, cu condiţia unor acţiuni de lobby judicioase, 
întreprinse pe lângă diplomaţi şi politicieni judicios 
selectaţi, nu ar depinde nicidecum de partea care avea să 
câştige războiul până la urmă. 

Fiind angajatul firmei Socony cu cea mai mare 
experienţă în problemele Palestinei, William Yale avea să 
fie omul recomandat pentru a se ocupa de acel ţinut. Primul 
lucru ce se impunea totuşi era modificarea legislaţiei 
turceşti în materie de minerit; legile existente erau 
învechite şi complicate, fiind un adevărat impediment 
pentru genul de rapt teritorial pe care Standard spera să îl 
realizeze. În acest scop, filiala Socony din Constantinopol s- 
a apucat să redacteze pentru parlamentul turc un set 
cuprinzător de recomandări vizând o nouă legislaţie a 
mineritului - o iniţiativă înlesnită de faptul că îl trecuseră pe 
secretarul senatului turc pe statul lor de plată şi îl plasaseră 
pe Yale în comitetul de elaborare a proiectului de lege.:2 
Astfel, la douăzeci şi şapte de ani, după nici optsprezece 
luni de când muncise ca simplu sondor pe un câmp 
petrolifer din Oklahoma, Yale a devenit un factor esenţial în 
refacerea legilor comerciale ale unui imperiu străin. 


Căminul German este o splendidă clădire din piatră 
galbenă şi ardezie, care se înalţă pe linia de creastă a 
Muntelui Măslinilor la lerusalim. Astăzi, contururile austere 
ale complexului arhitectural sunt îndulcite de chiparoşii şi 
pinii care îl înconjoară, dar când a fost construit la începutul 
anilor 1900, la comanda şi indicaţiile precise ale kaizerului 
Wilhelm al lIl-lea al Germaniei, terenul golas şi poziţia 
proeminentă pe coama masivului muntos îi confereau o 
asemănare deloc neglijabilă cu un castel bavarez. 

Clădit pentru a găzdui pelerinii şi clericii germani veniţi 
să viziteze Ţara Sfântă, clădirea arată ca o mănăstire 


medievală deosebit de agreabilă, cu scări de piatră brută 
făcând legătura dintre diferitele etaje şi cu galerii interioare 
deschise, oferind privelişti spre grădinile din incinta 
complexului. La parter, se află o capelă grandioasă clădită 
din piatră, ferestrele cu vitralii, în combinaţie cu arcadele în 
stil maur, amintind de Marea Catedrală din Córdoba. Atât 
de grandios este ansamblul, încât Djemal Paşa l-a ales ca 
sediu al cartierului său general din lerusalim în timpul 
Primului Război Mondial, oraşul unde el şi ofiţerul lui de 
legătură german, Curt Prufer, s-au întors după experienţa 
de tristă amintire trăită la canalul Suez, în februarie 1915. 

În Ierusalim, guvernatorul a devenit rapid cunoscut 
pentru iritabilitatea pe care o manifesta în exercitarea 
atribuţiilor funcţiei sale. Noul său secretar personal, un 
ofiţer în rezervă, tânărul de douăzeci şi unu de ani Falih 
Rifki, a avut prilejul de a observa acest lucru încă din prima 
lui zi de muncă la cartierul general, în iarna anului 1915. 
Introdus în sanctuarul interior al lui Djemal, Rifki a urmărit 
cum guvernatorul a semnat în viteză un vraf de hârtii, 
plasate în fata lui şi luate apoi de trei aghiotanti, fără să-i 
bage în seamă pe cei aproximativ douăzeci de bărbaţi care 
stăteau în picioare într-un colţ al sălii, palizi şi tremurând de 
frică. Când Djemal a isprăvit în fine cu semnarea 
hartoagelor, s-a întors spre grupul de oameni, cu toţii 
conducători vârstnici din oraşul palestinian Nablus, şi i-a 
întrebat daca înțelegeau gravitatea crimelor lor, 
nespecificate însă. Bătrânii din Nablus, aparent nesesizând 
că întrebarea guvernatorului se voia doar retorică, au 
început să se lamenteze că ei erau nevinovaţi şi să ceară 
îndurare. 

„Linişte!” a tunat Djemal. „Ştiţi care este pedeapsa 
pentru aceste crime? Execuţia capitală! Execuţia capitală!” 
Lăsând câteva clipe pentru ca informaţia să-şi facă efectul, 
a continuat apoi pe un ton mai calm: „Dar puteţi să-i 
mulţumiţi lui Dumnezeu pentru sublima milostivire a 
Imperiului Otoman. Pentru moment, mă voi mulţumi să vă 
surghiunesc, pe voi şi familiile voastre, în Anatolia” .22 

După ce oamenii i-au mulţumit adânc, Djemal s-a 
întors spre Rifki, ridicând din umeri. „Ce poţi să faci? Aşa se 
procedează pe-aici.” 


Întâmplarea exemplifica destul de bine stilul de 
conducere al lui Djemal Paşa, un om căruia i se potrivea 
perfect epitetul de  „versatil”. Veşnic oscilând între o 
severitate turbată şi o mărinimie duioasă, adesea în cadrul 
aceleiaşi conversații, îi tinea pe toţi cei din jurul lui într-o 
stare de permanentă incertitudine, din cauză că nu puteau 
şti niciodată care avea să fie reacţia lui la o situaţie sau 
alta. Howard Bliss, preşedintele Colegiului Protestant Sirian 
din Beirut, îşi amintea de o întâlnire dintre Djemal şi un 
britanic venit să-i ceară o favoare; guvernatorul a refuzat 
tăios toate solicitările, până când, la tanc parcă, un 
aghiotant i-a adus un plic sigilat. Citind conţinutul, Djemal 
s-a luminat la faţă, cu un zâmbet larg. 

„Acum pot să îţi acord toate solicitările”, a anunţat el. 
„Tocmai am primit o decorație de la ţarul Bulgariei, iar în 
asemenea ocazii întotdeauna acord primele favoruri care 
îmi sunt cerute.” 14 

Desigur, unul dintre efectele acestui stil de guvernare 
era faptul că problemele nu se rezolvau niciodată cu 
adevărat; ştiind că aproape orice decret aspru putea fi 
contramandat sau, invers, orice favoare acordată putea să 
fie imediat revocată, petitionarii au învăţat să apeleze la 
bunăvoința lui Djemal când auzeau că era binedispus - ori, 
bizuindu-se pe legea mediilor, pur şi simplu să îl implore în 
mod repetat. 

Pentru a-i lua cumva apărarea, nu se poate spune că 
guvernatorul Siriei nu ar fi avut suficiente motive de 
enervare. Într-adevăr, spre mijlocul lunii martie 1915, 
Djemal Paşa era asaltat de o atare succesiune de situaţii 
critice, încât si cea mai jovială persoană din lumea s-ar fi 
simţit cumva depăşită. Ţinând seama de dificultatea 
situaţiei create, prima dintre aceste crize, apărută în 
dimineaţa de 22 martie, friza absurdul: lăcustele. 

Consulul Spaniei la lerusalim, un tânăr spilcuit pe nume 
Antonio de la Cierva, Conde de Ballobar, lucra la birou în 
acea dimineaţă, când a observat că subit cerul s-a 
întunecat dramatic, ca şi cum ar fi avut loc o eclipsă solară. 
„Când m-am uitat afară de pe balcon, am văzut că un nor 
imens acoperise complet lumina soarelui.” Sub privirile lui 
Ballobar, norul a coborât, revelându-se sub forma a 


milioane şi milioane de lăcuste. „Pământul, balcoanele, 
acoperişurile, întregul oraş şi apoi meleagurile rurale, totul 
a fost acoperit de aceste mici vietati pacatoase.” 

La fel de repede cum apăruse, hoarda s-a mutat mai 
departe, pornind înspre est spre lerihon, însă în zilele 
următoare veşti despre plaga lăcustelor au început să vină 
de pe tot cuprinsul Palestinei centrale. Se povestea despre 
livezi şi câmpuri întregi pustiite, rămase fără frunze şi fără 
răsaduri în doar câteva ceasuri, despre animale de fermă şi 
prunci lăsaţi un pic nesupravegheati, care orbisera, din 
cauza insectelor ce se hraneau cu lichidul din ochii lor.:% 

Ţara Sfântă trecuse prin diverse invazii de lăcuste în 
trecut, dar nimic în memoria oamenilor nu se compara cu 
calamitatea de acum. Mai mult, nici momentul în care se 
petrecuse nu ar fi putut să fie mai nefericit. Adăugându-se 
la adversitatile provocate de efortul de război - zeci de mii 
de țărani sirieni fuseseră incorporati în armată, 
rechizitionarea animalelor de fermă si a utilajelor fusese 
făcută cu samavolnicie -, flagelul actual avea să 
înrăutăţească şi mai mult sezonul semănăturilor de 
primăvară, cauzând implicit o mare penurie de alimente şi 
creşteri imprevizibile ale preţurilor. Într-adevăr, nota 
consulul Ballobar, în câteva ore de când roiul de lăcuste 
năpădise lerusalimul, preţurile la grâu din bazarurile din 
oraş urcaseră necontrolabil. 

Fidel imaginii de reformator pe care şi-o atribuia, 
Djemal Paşa nu s-a apucat să constituie un comitet sau să 
numească vreun slujbaş care să se ocupe de problemă, 
cum ar fi fost tipica reacţie otomană la o criză. În schimb, el 
l-a convocat imediat pe cel mai celebru savant agronom din 
Siria, emigrantul evreu de treizeci şi nouă de ani, Aaron 
Aaronsohn. 

Întâlnirea dintre aceşti doi bărbaţi, ambii de o 
tenacitate cruntă, a avut loc în 27 martie şi, conform 
preferintei lui Djemal, discuţia s-a purtat în franceză. 
Începutul a fost furtunos. Descriind tehnicile moderne care 
puteau fi folosite pentru a combate calamitatea, Aaronsohn 
nu a ratat prilejul de a critica făţiş rechizitionarile cu 
toptanul făcute de armată, din cauza cărora regiunea 
rămăsese aproape devastată, chiar înainte de invazia 


lăcustelor. Conform celor relatate de Aaronsohn ulterior, 
guvernatorul într-un final i-a întrerupt tirada cu o simplă 
întrebare: „Ce-ar fi dacă eu aş porunci să fii spânzurat?” 

Intr-o replică plină de spirit, făcând aluzie atât la 
corpolenta lui considerabilă, cât si la reţeaua de prieteni 
influenţi din străinătate, agronomul a ripostat: „Excelenţa 
Voastră, greutatea trupului meu ar rupe spânzurătoarea cu 
un zgomot atât de puternic, încât s-ar auzi până în 
America”. 

Lui Djemal, se părea că i-a plăcut răspunsul. Până la 
încheierea întâlnirii, îl numise deja pe Aaronsohn în funcţia 
de inspector-şef al unui nou program de eradicare a 
lăcustelor şi îi acordase puteri aproape dictatoriale pentru 
a-l aduce la îndeplinire. Dacă se întâmpla ca vreun 
funcţionar mărunt să îi stătea în cale lui Aaronsohn, 
guvernatorul trebuia să fie anunţat, iar funcţionarul urma 
să dea socoteală în fata lui. 

Dar dacă plaga lăcustelor a putut fi delegată unui 
expert, nu la fel s-a întâmplat cu celelalte necazuri ale lui 
Djemal din acea lună a lui martie. 

De ceva vreme deţinea informaţii care sugerau că era 
posibil ca „problema arabă” din imperiu să fie cu mult mai 
gravă decât îşi imaginau cei de la Constantinopol, şi că 
situaţia din Siria putea fi asemuită cu un vulcan mocnit. 

La scurt timp după ce Turcia intrase în război în 
noiembrie, o unitate de ofiţeri turci de contraspionaj intrase 
cu forţa în clădirea ferecată a consulatului francez din 
Beirut, unde descoperise nenumărate documente într-un 
seif ascuns în perete. Acele hârtii au scos la iveală o relaţie 
secretă de lungă durată dintre consulul francez şi o serie de 
lideri arabi din Beirut şi Damasc, opuşi guvernului Junilor 
Turci. Nu doar opuşi; multe dintre propunerile pe care 
aceste persoane le înaintaseră consulului Franţei - vizând 
independenţa Siriei, un protectorat francez în Liban - erau 
de-a dreptul acte de trădare. 

Dar a administra o corecție unor bătrâni carcotasi din 
Nablus fusese un lucru, pe când adoptarea unor măsuri 
punitive contra unor complotisti de la consulatele din Beirut 
şi Damasc era ceva mult mai complicat. Mulţi dintre ei erau 
bine cunoscuţi în lumea arabă, or a-i supune pedepsei cu 


moartea sau surghiunului risca să provoace exact acea 
rebeliune arabă pe care Turcia voia să o evite. Asemenea 
măsuri puteau, de asemenea, să dea alarma în lumea 
musulmană arabă mai vastă, inclusiv în teritoriile „captive” 
din Egipt şi în nordul Africii aflat sub dominație franceză, 
exact când Constantinopolul încerca să mobilizeze aceste 
comunităţi la cauza jihadului panislamic. Drept urmare, 
Djemal nu avusese de ales, decât să adopte tactica 
„aşteptăm-şi-mai-vedem”. Ascunzând bine dosarul Beirut în 
biroul său din Damasc, se străduise să îi ţină aproape pe 
nemulţumiţi, simulând normalitatea şi revenind la vechiul 
expedient otoman de a împărţi sinecuri şi onoruri. Cu 
această tactică putea eventual să-i câştige pe complotişti 
de partea lui sau, dimpotrivă, să dezvăluie cât de extinse 
erau cercurile lor conspirationale, însă oricum era un motiv 
de îngrijorare să îi ştie pe aceşti trădători în libertate, exact 
în momentul când o invazie a Aliaților în Siria devenise 
dintr-odată mai plauzibilă. 

Dar în Siria orice problemă avea şi contraproblema ei. 
În timp ce disidentii din Beirut constau aproape în 
exclusivitate din aşa-numiţii progresisti, liberali arabi din 
oraşe, patrunsi de ideile europene de nationalism si 
autodeterminare, la sfârşitul lui martie Djemal s-a 
confruntat şi cu o criză provocată de conservatorii arabi 
indignati de reformele moderniste - si, în ochii lor, laice - 
ale Junilor Turci. Această criză conservatoare prin spiritul ei 
avea să apară textual la uşa guvernatorului în persoana 
unui tânăr de treizeci şi unu de ani, blajin la vorbă, pe 
nume Faysal ibn Hussein. 

Faysal era al treilea dintre cei patru fii ai emirului 
Hussein, un conducător de triburi din imensa regiune Hejaz, 
în vestul peninsulei Arabia. Dar cu mult mai important 
rămânea faptul ca tatăl lui Faysal era seriful, sau 
conducătorul religios, al sfintelor oraşe musulmane Mecca 
şi Medina, cel mai recent descendent al clanului 
Hasemitilor, care serviseră drept păzitori ai pământului 
sfânt al Islamului încă din veacul al X-lea. 

Relaţiile dintre Junii Turci şi emirul Hussein fuseseră 
încordate chiar de la bun început, iar trecerea timpului nu 
avusese darul de a le ameliora. Aproape medieval în 


conservatorismul lui, pe parcursul anilor, Hussein privise 
şuvoiul de decrete liberaliste emanate din Constantinopol 
cu o antipatie tot mai profundă; nemulţumirea lui se 
întindea de la emanciparea femeilor şi promovarea 
drepturilor minorităţilor, dictate de Junii Turci, până la 
ştirbirea autorităţii civice a conducătorilor religioşi, inclusiv 
eforturile guvernantilor de a restrânge sclavia, o practică 
încă uzuală în Hejaz. În mod concludent, resentimentul 
emirului Hussein se concentra tangibil asupra propunerii de 
extindere a Căii Ferate Hejaz de la Medina la Mecca. 
Departe de a vedea în această extindere un semn de 
progres, o modalitate de a uşura călătoria credincioşilor 
musulmani veniţi în pelerinaj la oraşul sfânt, Hussein 
considera că această măsură era ca un cal troian folosit de 
Constantinopol, în vederea exercitării unui mai mare 
control asupra regiunii şi, în mod special, asupra lui 
personal. Rezultatul fusese o serie nesfârşită de ciocniri 
între guvernatorii civili ai  Hejazului, numiți de 
Constantinopol, şi emir, împreună cu fiii săi.1 

Tensiunile nu făcuseră decât să se inrautateasca - iar 
consecinţele cu atât mai mult -, de când Turcia intrase în 
război. Având în vedere că Hussein era una dintre cele mai 
respectate personalităţi religioase din lumea musulmană, 
reacţia lui circumspectă la chemarea lansată pentru jihad în 
noiembrie a fost imediat observată de toţi, fiind considerată 
drept motivul principal al efectului modest pe care strigătul 
de luptă îl avusese până atunci. În mod similar, apelurile 
pentru unitate naţională în efortul de război nu reuşiseră să 
inducă vreo împăcare în disputa care dura de multă vreme 
între Ali, fiul cel mare al lui Hussein, şi guvernatorul 
Medinei, o dispută în care, uneori, se ajunsese aproape la o 
luptă fatisa. Apoi, fusese reacţia anemica a emirului la 
cererea lui Djemal de a trimite voluntari care să participe la 
atacul canalului Suez. In loc de miile de luptători din 
triburile arabe pe care regimul contase, Abdullah, cel de-al 
doilea fiu al lui Hussein, apăruse în Siria doar cu o mână de 
oameni. 

Totuşi, în ciuda acestor provocări, Hussein şi fiii lui 
trebuiau să fie trataţi cu şi mai multă delicateţe chiar decât 
nemultumitii din Beirut. Dacă, din punct de vedere strict 


militar, Hejazul nu avea importanţa strategică a Siriei - 
regiunea consta din câteva orăşele înconjurate de vaste 
deşerturi la marginea cea mai îndepărtată a imperiului -, 
capacitatea unică a emirului hasemit de a-şi da 
binecuvântarea religioasă, sau de a o refuza, în privinţa 
acţiunilor Constantinopolului, îi conferea o putere 
extraordinară. De aceea, s-a ajuns într-un impas. În mod 
evident, Junii Turci doreau ori ca Hussein să se dea pe 
brazdă, ori dacă nu să se descotorosească de el, însă a lua 
măsuri împotriva lui de o manieră prea brutală însemna să- 
şi atragă o ripostă feroce din partea conservatorilor. În ceea 
ce îl privea, Hussein trebuia să ştie, la rândul său, că 
răbdarea Junilor Turci avea o limită şi că a împinge lucrurile 
prea departe risca să aducă în regiune trupe de represiune. 

Această stare de inerție cunoscuse recent o 
întrerupere periculoasă. În ianuarie, Ali, fiul cel mare al lui 
Hussein, a susţinut ca descoperise un complot al 
guvernatorului din Medina de a-l înlătura pe Hussein şi de 
a-l înlocui cu o figură religioasă mai maleabilă. Acesta era 
motivul pentru iminenta sosire a lui Faysal în Siria. Emirul 
Hussein îl trimitea dincolo de deşerturile Arabiei pentru a se 
întâlni cu reprezentanţii regimului de la Constantinopol, 
atât ca să îşi exprime indignarea faţă de complotul de 
răsturnare de la putere, cât şi pentru a cere înlăturarea 
guvernatorului provinciei. 

Dar aici, în sfârşit, părea să se întrevadă şi o veste mai 
bună pentru Djemal Paşa, căci dacă exista cineva în 
recalcitranta familie Hussein care să poată întruchipa 
cumva vocea raţiunii, acela era Faysal. Asemenea fraţilor 
săi mai mari, Faysal fusese crescut şi educat în cadrul curţii 
interioare a sultanului din Constantinopol, însă se părea că 
această influenţă civilizatoare avusese un efect pozitiv 
asupra celui de-al treilea fiu al lui Hussein. Modest din fire, 
Faysal manifesta un fel de circumspectie, chiar o reţinere, 
care puteau fi exploatate prin vorbe blânde şi o atitudine 
fermecătoare - şi, chiar daca nefericiţii bătrâni din Nablus 
aduşi cu forţa în biroul lui plecaseră de-acolo cu o opinie 
diferită, farmecul era cumva o specialitate de-a lui Djemal. 
Când Faysal şi suita lui aveau să pătrundă în oraş, 


guvernatorul intenţiona să îl întâmpine cu tot fastul şi 
ceremonialul rezervat unor demnitari. 


La nici un kilometru distanţă de Căminul German, în 
sediul cartierului general al armatei germane din centrul 
lerusalimului, Curt Prufer era şi el foarte preocupat de 
iminenta sosire a lui Faysal ibn Hussein. Dar viziunea lui 
despre modalitatea prin care familia Hussein putea fi atrasă 
de partea cauzei turco-germane era mai clar definită. In 
octombrie 1914, chiar dinainte ca Djemal Paşa să sosească 
în Siria, Prufer îşi trimisese propriii spioni în Hejaz, pentru a- 
şi face o idee despre direcţia care captase adevăratele 
lealitati ale emirului Hussein. Concluzia lui, aşa cum îi 
raportase lui Max von Oppenheim la începutul lui 
noiembrie, era că emirul de la Mecca se afla esențialmente 
pe statul de plată al Egiptului britanic, fiind prin urmare 
„completamente englez”.+=2 

Dincolo de evidentele diferende de natură politică şi 
religioasă cu Junii Turci, problema în cazul lui Hussein se 
extindea şi la situaţia geografică. Fiind una dintre cele mai 
izolate şi sărăcite regiuni din Imperiul Otoman, Hejazul 
avea o economie care depindea aproape în totalitate de 
hajj, pelerinajul anual pe care credincioşii musulmani îl 
făceau la Mecca, cea mai mare parte a lor venind din India 
şi Egipt. De asemenea, regiunea aridă a Hejazului se baza 
pe grânele din import pentru a-şi hrăni populaţia, iar o 
mare parte din aceste cantităţi veneau pe Marea Roşie din 
Egipt sau Sudanul britanic, sub forma unor ofrande 
religioase sponsorizate de guvern. In condiţiile controlului 
inatacabil pe care marina britanică îl exercita în Marea 
Roşie, ar fi fost o chestiune simplă să se taie atât circulaţia 
pelerinilor, cât şi aprovizionarea cu alimente în Hejaz, o 
măsură care ar fi dus rapid la distrugerea totală a regiunii. 
Aceasta era sabia care atârna deasupra capului său, le 
sugerase Hussein celor de la Constantinopol, şi totodată 
motivul principal pentru care era nevoit să trateze cu atâta 
grijă cerinţele regimului. 

Dar pentru Curt Prufer totul era doar o cacealma 
revoltătoare. Pe scurt, britanicii nu ar risca niciodată să 
suporte furia lumii musulmane înfometând-o, daramite 


cotropind pământul sfânt al Islamului; nu se putea ca 
Germania să aibă atâta noroc. În acelaşi timp, Hussein, ca 
păzitor al oraşelor Mecca şi Medina, nu ar îndrăzni să treacă 
în tabăra britanicilor, fiindcă aceeaşi furie musulmană s-ar 
îndrepta atunci asupra lui. În schimb, viclean, bătrânul emir 
din Mecca juca pe degete ambele parti, ţinându-i pe 
britanici în şah - dar păstrând neschimbat regimul 
donațiilor lor de alimente şi traficul pelerinilor -, prin 
trâmbiţarea divergenţelor lui cu Constantinopolul, şi ţinând 
Constantinopolul în şah prin evocarea pretinsului pericol 
britanic.4= 

Problema era ca turcii nu voiau sa il intarate pe 
Hussein si nici nu le permiteau aliatilor lor sa faca asta. Inca 
de cand veniseră în regiune, lui Prufer şi celorlalţi agenţi de 
informaţii germani li se interzisese explicit să se amestece 
în vreun fel în treburile din Hejaz. Chiar şi pe durata 
viitoarei vizite a lui Faysal, Djemal intenţiona să împiedice 
pe cât posibil orice contact între tânărul şeic şi consilierii 
militari germani. În schimb, guvernatorul Siriei avea să 
adopte aceeaşi atitudine pe care Junii Turci o avuseseră 
faţă de familia Hussein în ultimii şase ani - solicitudine şi 
linguşire, amestecate cu ameninţări voalate -, dar cu 
acelaşi efect neglijabil. 

Ceea ce îl înnebunea efectiv pe Prufer în toată această 
conjunctură era faptul că Hussein reprezenta unul dintre 
factorii esentiali pentru succesul jihadului panislamic. Fara 
binecuvântarea conducătorului hasemit, acea fatwa 
rămânea o gaselnita a regimului Junilor Turci; cu 
binecuvântarea lui, fervoarea războiului sfânt putea fi 
aprinsă pe tot cuprinsul Orientului Mijlociu şi mai departe 
chiar. 

În raportul lui din noiembrie, trimis lui Oppenheim, 
Prufer conchisese că emirul era „din fericire neputincios şi 
complet în mâinile noastre”. Sarcina dificilă era acum de a-i 
convinge pe toţi ceilalţi - Djemal, Junii Turci din 
Constantinopol şi Hussein însuşi - că lucrul acesta era 
adevărat. 


Nu există prea multe indicii că Lawrence ar fi urmărit 
cumva evenimentele din Arabia sau chiar că ar fi fost la 


curent cu existenţa lor pe durata primelor luni de serviciu în 
unitatea de informaţii secrete de la Cairo, ceea ce era lesne 
de înţeles, dată fiind preocuparea lui aproape obsesivă în 
privinţa Siriei. Situaţia s-a schimbat când a făcut cunoştinţă 
cu Ronald Storrs, secretarul britanic pentru probleme 
orientale în Cairo. 

Cu mustata lui subţire şi pasiunea pentru costumele 
din in alb, Storrs făcea figura de dandy printre nenumaratii 
britanici în uniformă care populau oraşul Cairo pe timpul 
războiului, un estet cu studii la Cambridge, având 
cunoştinţe enciclopedice despre operă, arta Renaşterii şi 
literatura clasică. Plecat în Egipt de foarte tânăr, ocupase o 
serie de posturi în administraţia britanică de acolo, înainte 
de a fi numit secretar pentru problemele Orientului, în 
1909, la vârsta de douăzeci şi opt de ani. 

Părea născut pentru acest post. Pe lângă avantajul de 
a fi o prezenţă elegantă la receptiile oficiale şi galele pe 
care comunitatea britanicilor din Cairo le pretuia în mod 
deosebit, Storrs era mâna dreaptă a consulului general 
britanic în Egipt, un observator din culise al puzderiei de 
intrigi politice din ţară. Steaua lui urcase considerabil când 
lordul Kitchener preluase acea funcţie în 1911. Ajungând 
repede să îl considere pe Storrs drept subalternul său de 
nădejde - secretarul pentru problemele Orientului jucase un 
rol esenţial in torpilarea numirii lui Curt Prüfer ca director al 
bibliotecii khedivale, bunăoară -, Kitchener păstrase 
aceleaşi relaţii cu el chiar şi după numirea sa ca ministru de 
război în august 1914. Întrucât intenţiona serios să revină 
la postul său din Egipt după terminarea războiului, 
Kitchener îşi lăsase protejatul la Cairo, ca să-i servească 
drept „ochi-şi-urechi” pe durata absenței lui. 

Dar, în realitate, existau şi alte motive. În slujba lui 
Kitchener, Ronald Storrs reprezenta cureaua de transmisie 
într-un joc de intrigă politică atât de delicat, încât doar 
câteva persoane din Cairo, Londra şi Mecca ştiau despre ce 
era vorba, el fiind omul care deţinea poate cel mai 
periculos secret din Orientul Mijlociu. Imprietenindu-se cu T. 
E. Lawrence şi dându-i acces la acel secret, Storrs avea să-l 
plaseze pe tânărul ofiţer de informaţii pe o traiectorie care 
îl va conduce la faimă şi glorie. 


Cel puţin iniţial, acea prietenie s-a bazat pe un lucru 
absolut obişnuit: pasiunea lor comună pentru literatura 
clasică. Aşa cum povestea Storrs despre Lawrence în 
memoriile lui, pe un ton oarecum pedant: „Nu existau între 
noi diferenţe de gusturi literare, doar că el îl prefera pe 
Homer, în locul lui Dante, şi nu agrea preferința mea pentru 
Teocrit în defavoarea lui Aristofan”. 

La un moment dat, în iarna anului 1915, discuţiile lor 
au abordat subiecte mai actuale, în mod special misiunea 
sub acoperire pe care Storrs o efectua pentru lordul 
Kitchener. 

Povestea începuse în urmă cu un an, în februarie 1914, 
când Abdullah ibn Hussein, în vârstă de treizeci şi doi de 
ani, cel de-al doilea fiu al emirului Hussein de la Mecca, a 
venit în vizită la Cairo. Deşi dezamăgirea emirului în 
privinţa regimului de la Constantinopol devenea deja de 
notorietate, Abdullah a împins lucrurile pe un tărâm întru 
totul nou; primit într-o scurtă audienţă la Kitchener, a 
încercat să afle de la consulul general care ar putea fi 
reacţia Marii Britanii în privinţa unei revolte arabe în Hejaz. 

Kitchener s-a căznit să evite orice răspuns. In fond, pe 
atunci între Marea Britanie şi Turcia existau încă relaţii de 
pace, ceea ce însemna că nu se cădea ca ei, britanicii, să 
încurajeze o revoltă pe teritoriile turcilor. Când Abdullah a 
revenit la Cairo după două luni, sperând să aibă o a doua 
întrevedere la nivel înalt, Kitchener i l-a pasat secretarului 
său pentru problemele Orientului. 

Tonul cât de cât subtil pe care Abdullah izbutise să îl 
adopte cu Kitchener a lipsit cu desăvârşire din întâlnirea cu 
Storrs. „M-am trezit întrebat foarte categoric dacă Marea 
Britanie i-ar putea dărui Marelui Şerif [Hussein] o duzină, 
sau măcar o jumătate de duzină de mitraliere”, îşi amintea 
Storrs. „Când l-am chestionat care putea fi scopul lor, mi-a 
ripostat (asemenea tuturor căpeteniilor militare) «pentru 
apărare»; şi când am insistat, a mai adăugat că apărarea 
avea să fie contra unui atac din partea turcilor. Nu aveam 
nevoie de instrucţiuni speciale pentru a-l informa că noi nu 
puteam concepe să furnizăm arme pentru a fi folosite 
contra unui stat prieten." 


Dar această a doua întâlnire cu Abdullah avusese loc în 
aprilie 1914, or în septembrie deja situaţia se schimbase 
enorm. În aşteptarea unei posibile intrări a Turciei în război, 
Kitchener, de-acum ministru de război, a avut motiv să-şi 
aducă aminte de conversaţia lui anterioară cu fiul lui 
Hussein şi să îşi dea seama că în Arabia i se oferea probabil 
o ocazie unică. Preferând să nu apeleze la funcţionarii de 
rang înalt din administraţia britanică civilă şi militară a 
Egiptului, Kitchener a ales să expedieze o telegramă cifrată 
fostului său departament de la Cairo: „Spuneţi-i lui Storrs să 
trimită din partea mea un mesager secret, selectat cu grijă, 
la Şeriful Abdullah, pentru a afla, presupunând că actuala 
influenţă germană în Constantinopol ar constrânge [Turcia 
să intre în]... război contra Marii Britanii, dacă el, tatăl lui şi 
arabii din Hejaz ar fi cu noi sau contra noastră” .14 

Răspunsul lui Hussein, care a venit exact când Turcia a 
intrat în război, era tentant. Deşi afirma că el se va strădui 
să rămână neutru, Hussein lăsa să se înţeleagă că, dacă ar 
beneficia de un sprijin extern satisfăcător şi de promisiuni 
concrete din partea Marii Britanii de a nu se amesteca în 
treburile interne ale lumii arabe, el i-ar putea convinge pe 
„adepţii săi apropiaţi” să participe la o revoltă. 

Profitând de acea posibilitate, Kitchener a trimis 
imediat un alt mesaj care plusa spectaculos conţinutul 
depeşei anterioare. Dacă arabii s-ar alătura Marii Britanii în 
loc să păstreze neutralitatea, scria Kitchener, „Marea 
Britanie va garanta independenţa, drepturile şi privilegiile 
şerifatului împotriva oricărei agresiuni străine, în special 
împotriva otomanilor. Până acum, noi am apărat şi am 
simpatizat Islamul în persoana turcilor [sic]; de acum 
înainte, va fi în persoana nobilului [popor] arab” .+8 

Dar, pe urmă, Hussein a devenit cumva mai evaziv. În 
următoarea lui scrisoare, primită de Storrs în decembrie, 
emirul repeta intenţia lui de a „evita orice acţiune care ar 
putea fi în detrimentul britanicilor”, dar indica de asemenea 
că o rupere radicală a relaţiilor cu Turcia va trebui să mai 
aştepte până la o dată nespecificată în viitor. Şi lucrurile au 
rămas în această fază. De când Hussein trimisese acest 
ultim mesaj, nu mai sosise nicio veste de la Mecca. 


Pentru Lawrence, detaliile acestei corespondențe 
secrete cu Hussein au fost ca un fel de revelaţie. De la 
sosirea lui în Cairo, Lawrence studiase cu mult patos 
posibilitatea unei revolte arabe în Siria, o revoltă care, 
aproape prin definiţie, s-ar fi bazat pe aşa-numitele 
elemente progresiste: oameni de afaceri şi intelectuali 
nemulţumiţi de corupţia regimului de la Constantinopol, 
minorităţi jinduind la egalitate, ofiţeri arabi şi soldaţi de 
rând frustrati de sovinismul din armata turcă. Despre 
Arabia, cu spiritul ei conservator, nu ştia practic nimic. 

Totuşi, din punct de vedere politic, Lawrence a înţeles 
rapid potenţialul Hejazului. O alianţă cu Hussein i-ar 
imuniza pe britanici contra acuzatiei că ar instiga la o 
rebeliune, cu scopul de a pune mâna pe Orientul Mijlociu; 
fiind păzitorul oraşelor sfinte, ar fi de neconceput pentru 
majoritatea musulmanilor ca emirul Hussein să fi intrat într- 
un parteneriat cu necredincioşii care voiau să le înşface 
tara. Dimpotrivă, o revoltă pornind din Hejaz şi sub 
conducerea lui ar purta pecetea consfinţirii religioase, 
anihilând propaganda „ISlamul-contra-Cruciaţilor” 
promovată de turci şi de Max von Oppenheim. 

Dar a încerca o evaluare a situaţiei, în lipsa oricărei noi 
comunicări cu Hussein, era un proces deconcertant. Pe de o 
parte, Hussein părea să îşi fi ţinut promisiunea de 
neutralitate, după cum dovedea continua lui poziţie evazivă 
fata de chemarea la jihad. Pe de altă parte, Hussein îl 
trimisese recent pe al treilea fiu al sau, Faysal, pentru a se 
întâlni cu Djemal Pasa în Siria şi a continua ulterior călătoria 
până la Constantinopol, în vederea altor întâlniri cu 
conducerea Junilor Turci. Întrucât, dintre fiii lui Hussein, 
Faysal era considerat drept cel mai moderat şi raţional, 
concluzia evidentă era că Hussein încerca treptat să dea 
înapoi, reapropiindu-se de Constantinopol, şi că scurta şi 
tentanta perspectivă a unei revolte arabe în Hejaz le 
alunecase printre degete britanicilor. 

Cât despre Lawrence, în scurt timp a avut alte treburi 
mult mai presante decât încercarea de a prezice viitorul 
politic al Hejazului. Spre începutul lui aprilie 1915, toată 
atenţia Egiptului britanic se îndreptase asupra apropiatei 
ofensive terestre şi navale în strâmtoarea Dardanele. 


În primele săptămâni din aprilie, o vastă flotilă de nave 
a început să se adune în lungul coastei nordice a Egiptului, 
în timp ce în imensele tabere militare presărate pe linia 
țărmului zeci de mii de soldaţi se agitau, transportând 
provizii şi exersând tactici de luptă. Făceau parte cu toţii 
din recent creata Forta Expediţionară din Mediterană 
(Mediterranean Expeditionary Force - Med-Ex), care urma 
să fie trimisă în curând pentru a lovi în inima şi creierul 
inamicului turc. În ciuda perioadei anoste de aşteptare, 
trupele erau motivate şi într-o dispoziţie exuberantă. 

T. E. Lawrence însă era cuprins de presentimente 
neliniştitoare. Starea de anxietate pe care o avusese de la 
demararea campaniei din Dardanele nu a făcut decât să se 
adâncească, după ce el şi alţi membri ai unităţii de 
informaţii din Cairo au fost trimişi în zona de pregătire a 
operaţiunilor militare, pentru a-şi informa comandanții cu 
privire la ce se puteau aştepta în celălalt capăt. „Med-Ex se 
arată groaznic de prost pregătită”, îi scria Lawrence lui 
David Hogarth, în 20 aprilie, „fără să aibă habar unde se 
duce sau peste ce va da, sau ce urmează să facă.":” Lucrul 
cel mai şocant pentru Lawrence era faptul că, pentru a-şi 
plănui ofensiva terestră, statul-major al Med-Ex sosise în 
Egipt având exact doar două exemplare dintr-o hartă, mult 
redusă la scară şi foarte învechită, a regiunii 
Dardanelelor.:: 

Dar în materie de acte prosteşti, strategii militari 
britanici îşi făceau doar încălzirea. Principalele zone de 
debarcare pentru Med-Ex, se stabilise, urmau să fie pe 
peninsula Gallipoli, acea fâşie muntoasă îngustă şi abruptă, 
care formează ţărmul vestic al Dardanelelor. Măsurând, cu 
rare excepţii, doar zece sau unsprezece kilometri dintr-o 
margine în cealaltă, peninsula se întinde la nord pe o 
distanţă de circa optzeci de kilometri, latindu-se apoi şi 
contopindu-se cu continentul european. In selectarea 
punctelor de debarcare, englezii ar fi putut alege 
nenumărate locuri în lungul peninsulei, unde o forţă 
terestră, reuşind să urce pe crestele înalte şi să coboare 
spre celălalt țărm - o distanţă de nici cinci kilometri pe 
alocuri -, ar fi putut să rupă în două armata otomană şi să 
izoleze forțele inamice poziţionate sub acea linie. 


Bineînţeles, cea mai bună opţiune ar fi fost să evite complet 
peninsula şi să debarce în golful Saros, în capătul ei nordic. 
O forţă de invazie debarcând în acest golf lat nu numai că 
ar fi izolat complet trupele turceşti cantonate pe peninsula 
Gallipoli, ci totodată ar fi avut practic cale liberă, pentru a 
se deplasa nestingherită pe un teren uşor de străbătut, 
până la Constantinopol, situat la doar 160 de kilometri 
depărtare. Aceasta era, categoric, cea mai mare spaimă a 
generalului Liman von Sanders, comandantul german numit 
recent de către guvernul turc pentru a supraveghea 
apărarea strâmtorii Dardanele; asteptandu-se la o 
debarcare la Saros, generalul german îşi plasase cartierul 
general şi o treime din armată în acel loc. 

Singura posibilitate pe care Sanders a fost tentat să o 
ignore complet era o debarcare în capătul sudic al 
peninsulei Gallipoli, pur şi simplu din motivul că orice 
regulă elementară a logicii militare - ba chiar şi a bunului 
simţ - contrazicea o asemenea variantă. O forţă de 
debarcare în acel punct era vulnerabilă nu numai în faţa 
ripostei directe a apărătorilor ascunşi în şanţuri săpate pe 
înălțimile muntoase de deasupra, ci şi complet expusă 
artileriei pe care turcii o mai aveau probabil în fortărețele 
din apropiere. Şi, chiar dacă o forţă de debarcare reuşea să 
escaladeze culmile muntoase şi să captureze acele forturi, 
apărătorii turci puteau atunci să înceapă o lentă retragere 
în sus, pe peninsulă, construind noi linii de fortificaţii pe 
măsură ce se deplasau, şi astfel repetând identic războiul 
static de tranşee, care paralizase atât de mult armatele de 
pe frontul de vest. Într-adevăr, cu greu s-ar fi putut găsi un 
loc de debarcare mai prost pe aproape toată lungimea de 
circa cinci mii de kilometri a coastei mediteraneene a 
Imperiului Otoman - cu toate astea exact aici urma ca Med- 
Ex să debarce. 

Pe lângă aerele de superioritate fata de inamic, 
constituind întotdeauna o mentalitate periculoasă pentru o 
armată, acea decizie părea izvorâtă dintr-o crasă 
încăpățânare birocratică. Întrucât campania din Dardanele 
fusese concepută ca o operaţiune navală, reuşita sau 
eşecul misiunii extinse ar continua să fie judecată prin 
lentila îngustă a obiectivului ei iniţial - eliberarea rutei prin 


strâmtoare -, ceea ce făcea ca planificatorii ofensivei nici 
să nu se gândească la faptul că ar putea adopta o abordare 
diferită, care să ducă în final la acelaşi rezultat. Pare 
incredibil, dar strategii de la Gallipoli nici măcar nu au 
respins eventual ideea altor puncte de debarcare, ci pur şi 
simplu nu le-au luat în considerare.22 

La sfârşitul lui aprilie, soldaţii din Med-Ex aflaţi pe 
coasta Egiptului au început să se înghesuie în navele de 
transport, care aveau să-i ducă prin estul Mediteranei până 
la Gallipoli. Lawrence, privind înapoi la toate eforturile lui 
eşuate din lunile anterioare - nu doar Alexandretta, ci şi o 
serie de alte proiecte, pe care el şi unitatea de informaţii 
secrete din Cairo le concepuseră, pentru ca până la urmă 
să fie abandonate -, abia îşi mai putea ascunde furia într-o 
altă scrisoare către Hogarth: 

„Treburile arabe s-au dus toate de râpă. Ce mizerie 
abjectă, ca dintr-un asemenea proiect să se aleagă praful. 
Iti vine să urli de furie, când te gândeşti ce şansă superba 
am avut acolo”. Incheia pe un ton oarecum mâhnit: „Insistă 
cu A(lexandretta) aşadar, dacă poţi; mi se pare singurul 
lucru care ne-a mai ramas” 22 

Când compunea acea scrisoare, în 26 aprilie, Lawrence 
nu ştia cât de groaznică avea să devină acea mizerie. Exact 
în ziua precedentă, Med-Ex pornise operaţiunile de 
debarcare la Gallipoli. 


La ora 6:15 în dimineaţa de 25 aprilie, SS River Clyde, 
un carbonier modificat, originar din Liverpool, s-a apropiat 
de o mică plajă arcuită şi lină - nume de cod „V Beach” - la 
Capul Helles, vârful sudic al peninsulei Gallipoli. Inghesuiti 
sub punte erau circa 2000 de soldaţi britanici. Venind 
împreună cu C/yde pe apele liniştite ale mării, se vedeau 
cinci sau şase bărci mari cu motor, fiecare remorcând 
câteva cutere, tot la fel de ticsite până la copastii cu alţi 
soldaţi. La o distanţă de circa o sută de metri de mal, 
căpitanii cuterelor au aruncat cablurile de remorcare şi au 
împărţit vâsle, pentru ca echipajele să poată aduce 
ambarcatiunile până la țărm. De pe acel țărm, nu venea 
niciun semn de viaţă. Se părea, aşa cum speraseră toţi, că 


debarcarea la Capul Helles îi luase pe turci complet prin 
surprindere. 

Ceea ce era şi teribil de bine, căci pregătirile de 
mântuială făcute pentru cei care urmau să coboare la țărm 
pe V Beach - iar ideea de a trimite nişte oameni pe o plajă 
inamică, în ambarcațiuni de lemn, neblindate si 
nemotorizate, nu era încă lucrul cel mai grav - sugerau 
mari necazuri, dacă s-ar fi întâmpinat vreo rezistenţă. Într- 
un şantier naval din Alexandria, nişte muncitori începuseră 
să aplice un strat de vopsea de camuflaj pe River C/yde, dar 
intraseră în criză de timp; drept urmare, când carbonierul 
se apropia de V Beach în acea dimineaţă, de sub cenuşiul 
tern tipic unei nave de război ieşeau la iveală enorme pete 
de grund ruginiu, scoțând vasul în evidenţă de parca ar fi 
fost luminat. Pe urmă, deloc neglijabil, mai era faptul că 
River Clyde nu putea să ajungă de fapt până la plajă. Planul 
era de a duce nava până la punctul limită de împotmolire, 
iar de acolo să improvizeze un fel de ponton de la vas până 
pe țărm, legând una de alta câteva bărci de pescuit pentru 
a acoperi distanţa rămasă. In acel moment, soldaţii forţei 
de debarcare trebuiau să iasă afară prin patru porţi 
decupate în prora vasului River C/yde, să treacă pe două 
pasarele până la bărcile de pescuit, apoi să se cocoate pe 
ele ca să ajungă într-un final pe plajă. Este greu de 
imaginat cum asemenea pregătiri iresponsabile ar fi putut 
servi la o debarcare împotriva vreunor băştinaşi din Epoca 
de Piatră pe o insulă din Pacific, darămite împotriva unei 
armate moderne, însă într-atât de mare se vădea a fi 
disprețul cu care strategii militari britanici îi priveau pe 
turci, 

In timp ce cuterele se apropiau de plajă, singurele 
zgomote care pluteau peste golful liniştit veneau de la 
plescăitul vâslelor şi râsetele oamenilor vorbind poate un 
pic mai tare decât ar fi fost normal, răsuflând usurati că 
debarcarea se desfăşura fără incidente. Abia când primele 
bărci au ajuns la doar câţiva metri de plajă, mitraliorii turci, 
ascunşi in puncte strategice pe linia țărmului, au deschis 
focul. 

Oamenii din cuterele neacoperite nu aveau nicio şansă 
să scape. Una după alta, aceste ambarcaţiuni au fost 


spulberate de gloanţe sau răsturnate, soldaţii din ele, 
încărcaţi cu echipamente, înecându-se în mare sau fiind 
împuşcaţi după ce se încurcaseră în sârma ghimpată care 
fusese montată sub suprafaţa apei. Din puţinii care au 
reuşit să ajungă teferi pe plajă, majoritatea au fost secerati 
imediat de tirurile mitralierelor. 

Nici celor care veneau de pe C/yde nu le-a mers mai 
bine. Din când în când, echipe de muncitori ieşeau din coca 
de oţel protejată a navei pentru a încerca să lege laolaltă 
aşa-zisul pod din pontoane, însă erau împuşcaţi aproape 
imediat sau se înecau în mare. Când într-un final a fost 
încropit un fel de pod plutitor, soldaţii care urcau pe 
pasarele erau ţinte uşoare; din prima companie de două 
sute de oameni care au ieşit din prora navei, doar 
unsprezece au ajuns la țărm. Multe dintre primele victime 
de pe pasarele au murit, de fapt, din cauza sufocării, 
oamenii fiind prinşi sub mormanele de morţi şi răniţi ai 
celor care veneau din spate. Cei care au izbutit să ajungă 
pe plajă s-au ghemuit în spatele unei dune de nisip de vreo 
doi metri înălţime, pe marginea dinspre uscat, ceea ce nu 
era decât o firavă protecţie în calea rafalelor de mitralieră. 
Spre sfârşitul după-amiezii, erau atât de mulţi morţi în apă 
încât, un căpitan aflat la faţa locului observa: „Marea în 
apropiere de tarm era de un roşu sângeriu, ceea ce se 
putea vedea de la sute de metri depărtare”.:2 

La sfârşitul acelei prime zile, avangarda forţelor de 
debarcare la Gallipoli suferise deja pierderi socotite la 
aproape patru mii de vieţi omeneşti sau, conform calculelor 
lui Lawrence, considerabil mai mult decât numărul total de 
oameni de care ar fi fost nevoie pentru a cuceri 
Alexandretta. Atât de stupefiat era generalul von Sanders 
de idiotenia inamicului său, încât pe toată durata zilei 
următoare a rămas cu convingerea că debarcarea din sud 
era doar un tertip şi că principala forţă de invazie avea să 
apară altundeva. In felul acesta, a căzut în sarcina unui 
comandant de divizie otoman de pe peninsulă, locotenent- 
colonelul Mustafa Kemal, acţionând din proprie iniţiativă, să 
îşi trimită oamenii, în mod repetat, contra cotropitorilor 
care se agatau de firavele lor capete de pod, pentru a 
încerca să-i arunce înapoi în mare. 


Obiectivul din prima zi al celor care debarcau la Capul 
Helles fusese de a cuceri un sătuc situat la circa şase 
kilometri şi jumătate spre interiorul peninsulei, iar de acolo 
să atace forturile turceşti amplasate exact deasupra. Pe 
parcursul următoarelor şapte luni, britanicii nu vor ajunge 
niciodată la acel sat, însă vor suferi pierderi omeneşti 
cifrate la aproape un sfert de milion în tentativa de a atinge 
acea ţintă. Cât despre comandantul otoman, Mustafa 
Kemal, lumea avea să mai audă curând despre el; în 1922, 
se va ridica drept salvatorul republicii turce renăscute şi va 
deveni mai bine cunoscut sub numele său onorific, Kemal 
Ataturk. 


Dar nu au fost doar cei cinci sute de mii de soldaţi ucişi 
sau răniţi de o parte şi de cealaltă a liniei tranşeelor care 
aveau să cadă victime ca urmare a ostilităţilor de la 
Gallipoli. Chiar în ziua în care britanicii au ajuns la tarm, în 
25 aprilie, regimul de la Constantinopol a ordonat arestarea 
unui număr de aproximativ două sute de oameni de afaceri 
şi intelectuali armeni, pe care i-a acuzat că ar fi acţionat ca 
o coloană a cincea în numele cotropitorilor. Era începutul 
unui brutale „operaţiuni de epurare” împotriva minorităţii 
creştine din Imperiului Otoman - un genocid, în viziunea 
multora -, care avea să se soldeze cu moartea unui milion 
de armeni şi asirieni pe parcursul următorului an. 

Avea să mai treacă o bucată de timp până ca Lawrence 
şi alţi ofiţeri britanici din teatrul de lupte din Orientul 
Mijlociu să ajungă să îşi dea seama că la Gallipoli se mai 
înregistrase şi o altă mare pierdere: şansa unei revolte 
arabe decisive contra turcilor, care potenţial s-ar fi putut 
întinde din Hejaz până în nordul Siriei şi, trecând dincolo, 
până în Irak. Amănuntele acestei oportunităţi ratate nu 
aveau să fie cunoscute pe deplin decât un an mai târziu, 
atunci când Lawrence a ajuns fata in fata cu Faysal, fiul 
blajin la vorba al emirului Hussein, de la care a aflat ca 
acea călătorie întreprinsă de el spre nord, în primăvara 
anului 1915, însemnase cu mult mai mult decât se văzuse 
în aparenţă. 

In ianuarie 1915, aproape în acelaşi timp când a aflat 
de complotul guvernatorului din Medina de a-l răsturna de 


la putere, emirul Hussein fusese vizitat la Mecca de către 
un Sirian pe nume Fawzi al-Bakri. Fiind un vechi membru de 
încredere din suita emirului, cu prilejul acelei vizite al-Bakri 
îi dezvăluise că era totodată un fruntaş al mişcării al-Fatat, 
o societate secretă a nationalistilor arabi, cu sediul principal 
în oraşul lui natal, Damasc, şi cu celule de lucru pe tot 
cuprinsul Siriei şi al Irakului. Aflând de corespondenţa 
secretă a lui Hussein cu englezii,:* conducerea al-Fatat îl 
trimisese pe al-Bakri la Mecca, pentru a-i face emirului o 
propunere: o revoltă împotriva Constantinopolului, 
organizată în comun de al-Fatat în Siria şi de forţele 
emirului în Hejaz, cu sprijinul britanicilor şi cu Hussein 
servind drept lider spiritual. 

Preferând să nu dea un răspuns definitiv la această 
propunere, prudentul Hussein l-a trimis, în schimb, pe 
Faysal în ţinuturile de la nord, cu o dublă misiune: să 
evalueze care era poziţia actuală a familiei în ochii 
regimului de la Constantinopol, dar totodată să estimeze 
adevăratele şanse ale unei alianţe cu al-Fatat. 

Sosind în Damasc la sfârşitul lui martie, Faysal a 
refuzat politicos invitaţia lui Djemal Paşa de a sta la palatul 
guvernatorului, explicând că acceptase deja să fie 
oaspetele unei importante familii din Damasc: al-Bakri. În 
acea locuinţă, la adăpostul zidurilor înalte, Faysal a avut 
lungi serii de discuţii cu conspiratorii din al-Fatat, 
negocierile delicate din cadrul acelor discuţii explicând în 
mare parte de ce şederea lui la Damasc, iniţial prevăzută a 
fi de scurtă durată, s-a prelungit până la circa trei 
săptămâni. 

Continuându-şi călătoria la Constantinopol, tânărul şeic 
a manevrat abil relaţiile cu cealaltă tabără. În întâlniri cu 
ceilalţi doi membri ai triumviratului Junilor Turci, Enver Paşa 
şi Talaat Paşa, precum şi cu Max von Oppenheim, sosit de 
curând, Faysal a exprimat în mod repetat lealitatea familiei 
sale faţă de cauza otomană, mergând până într-acolo încât 
să semneze un acord cu Enver Paşa, prin care părea să se 
pună capăt multora dintre problemele care stăteau între 
Constantinopol şi tatăl lui. La mijlocul lunii mai, după o 
fastuoasă ceremonie de ramas-bun organizată de regimul 


otoman recunoscător, Faysal s-a suit în tren, în gara Haidar 
Paşa, pornind înapoi spre Siria. 

Dar acel voiaj s-a derulat într-o lume transformată. La 
doar câteva săptămâni după debarcările din Gallipoli, deja 
zeci de mii de armeni erau izgoniți din casele lor şi trimişi în 
surghiun pe teritoriul imperiului, iar de la fereastra 
vagonului de tren Faysal a putut vedea un nesfârşit 
spectacol de groază cu femei si copii înfometați - şi, în mod 
dubios, prea puţini bărbaţi - manati pe drumul pribegiei, 
Dumnezeu ştie unde, sub ameninţarea baionetelor. Din 
punctul de vedere al preconizatei revolte arabe, alte veşti 
sumbre îl aşteptau la Damasc. De la asociaţii săi din al- 
Fatat, Faysal a aflat că multe dintre unităţile militare 
predominant arabe din regiune - unităţi pe care 
conspiratorii contaseră pentru sprijin când revolta s-ar fi 
declanşat - fuseseră deja trimise pe câmpurile morţii din 
Gallipoli, iar în locul lor fuseseră aduse regimente turceşti 
leale regimului. 

In ciuda atmosferei schimbate radical, poate chiar din 
cauza ei, complotiştii al-Fatat insistaseră ca Faysal să ducă 
un document tatălui său, şi prin el britanicilor din Egipt. 
Protocolul de la Damasc, cum avea să fie cunoscut în scurt 
timp, consta dintr-o listă de condiţii în care, cu sprijinul 
britanic, al-Fatat ar mai putea încă lansa revolta arabă. 
Cand Faysal a pornit pe drumul de întoarcere la Mecca, 
singurul exemplar al protocolului era ascuns în cizma 
bodyguardului său credincios. 

Pregătindu-se pentru sosirea lui Faysal în Siria, în luna 
martie, Djemal Paşa văzuse în cel de-al treilea fiu al 
emirului ultima şi cea mai bună şansă a sa de a domoli firea 
recalcitrantă a lui Hussein. De fapt, guvernatorul Siriei avea 
perfectă dreptate în estimările lui, chiar dacă din motive 
complet greşite. La un conclav al familiei Hussein, organizat 
în palatul lor de vară, în luna iunie, Abdullah şi Ali au fost 
cei care au făcut lobby pe lângă tatăl lor pentru o rebeliune 
promptă contra Constantinopolului, în timp ce Faysal, 
martor recent la tot ceea ce produsese dezastrul de la 
Gallipoli - armenii murind în număr mare pe drumurile din 
Anatolia, dispersarea forţată a unităţilor arabe din nordul 
Siriei - a îndemnat la prudenţă. 


Despre toate astea avea să afle în viitor T. E. 
Lawrence. În zilele şi săptămânile de după debarcările de la 
Gallipoli, în timp ce citea sumbrele rapoarte de luptă care 
curgeau prin telegraf la hotelul Savoy din Cairo, era mai 
bine că nu ştia nimic deocamdată despre Protocolul de la 
Damasc şi despre potenţialii aliaţi ai britanicilor din Siria şi 
Hejaz. O condiţie prealabilă absolută pentru revolta lor, 
după cum aveau să comunice prea târziu, la Cairo, 
conspiratorii al-Fatat şi Hussein, o cerinţă indispensabilă de 
care depindeau toate acţiunile lor, era o debarcare 
britanică la Alexandretta. 

Păstrătorii de secrete 


Stii, bărbații aproape toti mor râzând, 
fiinacă ei ştiu că moartea este foarte 
cumplită şi că mai bine uiţi de ea atâta 
timp când nu a venit încă. 


T. E. Lawrence, într-o scrisoare către mama 
lui, 1916 


Constatând că, prin plecarea armatei Med-Ex, exigenţele 
impuse de îndatoririle ce îi reveneau în camera hărților de 
la Savoy se diminuaseră cel puţin temporar, Lawrence şi-a 
asumat sarcina de a edita un buletin de informaţii secrete, 
o culegere de rapoarte primite din teritoriu, destinată 
eşaloanelor superioare din comandamentul militar britanic. 
Cu  sarcasmul său inconfundabil, descria aceasta 
îndeletnicire într-o scrisoare trimisă unui prieten din Anglia: 

„Edităm un ziar cotidian, absolut necenzurat, spre 
edificarea a douăzeci şi opt de generali; tirajul creşte 
automat pe măsură ce se inventează noi generali. Această 
gazetă este singura mea bucurie. Ai posibilitatea sa prezinti 
părerea turcilor (în conversații imaginare cu diversi 
prizonieri) despre demersurile amiralilor şi generalilor pe 
care nu-i poţi suferi, aşa că, în calitatea mea de redactor- 
şef, le-o servesc cu vârf şi îndesat. Există, de asemenea, o 
scrisoare săptămânală către «Mamă» [Ministerul de Război 
din Londra] în care îi poţi zeflemisi într-o şi mai mare 
măsură chiar” +6 

Bineinteles, exact aceasta atitudine ireverentioasa, pe 
care Lawrence tinea să o afişeze atât în corespondenţa lui, 
cât şi personal îi înfuria atât de mult pe superiorii lui din 
armată. Insă această sfidare a protocolului cazon sublinia 
totodată un adevăr mai profund: în mod fundamental, 
Lawrence nu era de-al lor, iar pe zi ce trecea se distanţa tot 
mai mult de prototipul lor. 


În doar patru luni în teatrul de război, Lawrence 
avusese posibilitatea să vadă cum se pierduse cea mai 
bună speranţă pentru Marea Britanie de a-i învinge rapid pe 
turci, şi asta doar din cauza inertiei instituţionale şi politice; 
în schimb, „marii gânditori” produseseră Gallipoli. Din ceea 
ce văzuse absolventul de la Oxford, cultura militară era o 
lume de carierişti obtuzi, urmărind să obţină titlul de 
cavaler sau următoarea lor medalie, şi de subalterni 
refuzând să ceară socoteală celor aflaţi la putere, cu mii şi 
mii de oameni murind din aceste cauze. 

Mai mult, graţie funcţiei pe care o ocupa în cadrul 
unităţii de informaţii a armatei din Cairo, Lawrence avea 
posibilitatea unică de a cunoaşte în permanenţă adevărul 
din spatele minciunilor şi al propagandei. Zilnic, vedea 
rapoartele brute de pe câmpurile de luptă care soseau la 
hotelul Savoy din diferitele teatre de război, iar din 
povestea lor reieşea o cutremurătoare incompetenta si 
nepăsare: soldaţi cărora li se dădea ordin să rămână în 
formaţie, în timp ce înaintau pe teren deschis spre cuiburile 
de mitralieră ale inamicului; sute de militari murind pentru 
a cuceri, a pierde şi a cuceri din nou un singur sat, un 
singur mamelon de pământ. Desigur, exista un grup select 
de tineri ofiţeri care aveau şi ei acces la aceste informaţii - 
aghiotanti de generali şi militari de rang inferior din cadrul 
unor unităţi de informaţii militare de acelaşi tip -, dar cei 
mai mulţi dintre aceştia erau aspiranti la sistem, rotite 
supuse în vasta şi stupida maşinărie de tocat carne, despre 
care nimeni nu îndrăznea să vorbească aşa. 


Misiunea militară germană din lerusalim îşi avea sediul 
în Căminul Pelerinilor Ruşi, într-un cartier agreabil şi curat, 
situat imediat la nord de Oraşul Vechi şi cunoscut drept 
Cvartalul Rusesc. Acolo, putea fi găsit adesea Curt Prufer 
spre sfârşitul iernii din 1915, studiind cu migală diverse 
depeşe cu informaţii secrete şi calculându-şi următoarea 
mutare. 

Detasandu-se un pic de eveniment, deziluzia pe care o 
resimtise în legătură cu aşa-zisul război sfânt imediat dupa 
tentativa de asalt asupra canalului Suez se mai atenuase 
cumva. Îşi dădea seama că, în condiţiile în care forţele 


armatei turce nu ajunseseră decât până la malurile 
canalului de navigație, ideea în sine rămânea 
esențialmente neverificata. Isi mai dădea seama, de 
asemenea, că, în ciuda acelui obstacol întâmpinat iniţial, 
Egiptul britanic nu putea fi lăsat de capul lui, că, atâta 
vreme cât condiţiile de-acolo nu se schimbau, regimul 
instituit în Egipt constituia ameninţarea principală pentru 
alianţa germano-turcă în Orientul Mijlociu. Prin urmare, era 
necesar un nou asalt:s, de data asta susţinut prin mai mult 
armament de luptă, inclusiv artileria şi aviația germană, dar 
şi printr-un mai eficient serviciu de informaţii al armatei, 
care să poată furniza detalii despre ceea ce puneau la cale 
britanicii pe celălalt mal al canalului, sau despre locurile 
unde erau desfăşurate trupele lor. 

Problema era însă că victimă în asaltul de la canalul 
Suez căzuse şi extinsa reţea de informaţii secrete pe care 
Prüfer o avea în interiorul Egiptului. În primele zile de 
război, putuse să îşi folosească diversele contacte egiptene 
pentru a compila o viziune cuprinzătoare asupra pregătirilor 
inamicului; într-un memorabil raport din noiembrie 1914, 
scrisese despre lucrările de apărare britanice la timpul 
viitor - adică, despre instalaţii ale inamicului care erau încă 
în faza de construcţie sau proiectare. Toate aceste surse de 
informare dispăruseră în perioada premergătoare Suezului. 
Asa cum le raporta Prüfer superiorilor săi la sfârşitul lui 
februarie, din „amara [lui] experienţă practică” la Canalul 
Suez a învăţat că majoritatea beduinilor şi a egiptenilor, pe 
care îi recrutase în pripă ca spioni, nu erau buni de nimic, 
„lăsând de izbelişte onoarea şi patriotismul în faţa ispitelor 
cu care îi momeau agenţii britanici, care nu erau zgarciti 
deloc cu lirele [de aur]”.4% Germania putea foarte bine să ia 
exemplul britanicilor şi, cu bani, să îşi formeze o nouă reţea 
de informatori în Egipt, sublinia Prufer, dar asta ar însemna 
să depindă de datele neverificabile transmise de aceşti 
agenţi plătiţi, „funcţionând cu aceşti oameni”, în loc de a-i 
coordona de fapt. Meditând la această dilemă, ofițerului de 
informaţii i-a venit o idee destul de abilă: spioni evrei. 

E posibil ca această idee să fi apărut şi ca urmare a 
relaţiei apropiate pe care Prüfer o întreținea pe atunci. 
Numele acestei persoane era Minna Weizmann, o 


emigrantă evreică, dinamică si foarte drăguță, la vreo 
douăzeci şi ceva de ani, din oraşul Motal în Rusia Albă 
(Belarusul din zilele noastre). Provenind dintr-o familie 
marcantă şi cultă, Weizmann imbratisase socialismul de la 
o vârstă fragedă şi profitase de ocazia de a fugi de odiosul 
regim tarist cand era la facultatea de medicină din Berlin; în 
1913, emigrase în Palestina, devenind una dintre puţinele 
femei-medic din Siria. La începutul anului 1914, ea şi Curt 
Prufer, demisionat recent de la ambasada germană din 
Cairo, se întâlniseră pentru prima oară în lerusalim.1& 

Deşi există puţine detalii despre relaţia lor, mărturii 
fragmentare sugerează că legătura dintre ei a contat mult 
pentru amândoi. Conform unui zvon, care a ajuns să fie 
inclus în rapoartele de spionaj german, se pare că în ajunul 
plecării lui Prufer pentru ofensiva de la canalul Suez, în 
ianuarie, Weizmann petrecuse noaptea în camera lui de 
hotel, la lerusalim, un comportament atât de scandalos 
pentru acele vremuri, încât putea distruge reputaţia 
oricărei femei, dacă nu era o prostituată. In ceea ce îl 
priveşte, există indicii că Weizmann a fost mai mult decât 
doar una dintre nenumăratele cuceriri amoroase ale veşnic 
nestatornicului Prufer; jurnalele lui personale din timpul 
războiului conţin câteva referiri la „scumpa mea Fanny”, 
porecla lui Weizmann, semne ale unei afecţiuni mai 
degrabă absente în puţinele menționări ale nevestei lui, 
americanca Frances Pinkham, care apare de obicei doar cu 
abrevierea „Fr.".15 

Dar chiar dacă ataşamentul pentru Minna Weizmann 
era iubire adevărată, pentru Curt Prufer era o iubire pe care 
era dispus să o pună în slujba unui ţel mai înalt. 

Când Turcia a intrat în război, existau zeci de mii de 
evrei ruşi răspândiţi pe cuprinsul Palestinei siriene, care, 
asemenea  Minnei Weizmann, păstrau în continuare 
cetăţenia rusă. În scurt timp, Constantinopolul le-a cerut 
acestor cetăţeni ai unor „naţiuni beligerante” inamice, cum 
erau consideraţi acum, să aleagă clar: ori deveneau 
cetăţeni otomani, ori altminteri se supuneau deportării sau 
surghiunului în interiorul Imperiului. Ca reacţie, mii de 
emigranţi renuntasera la paşapoartele ruseşti, în favoarea 
celor otomane, în timp ce alte mii de emigranţi se 


îngrămădiseră la bordul unor nave ticsite de oameni, în 
portul Jaffa, pornind în căutarea unei noi patrii. În martie 
1915, acest exod din Palestina continua - nave de război 
ale Statelor Unite, ţară neutră, veneau acum să completeze 
vasele comerciale -, iar locul unde majoritatea acestor 
refugiaţi nimereau era Egiptul sub ocupaţie britanică. Aşa 
cum sublinia Prufer într-o propunere pe care a trimis-o atât 
lui Djemal Paşa, cât şi lui Max von Oppenheim, organizarea 
unei reţele de spionaj eficiente în Egipt necesita „oameni 
care să poată fi introduşi în ţară fără nici o suspiciune şi 
care să aibă perspicacitatea şi sângele-rece necesar. Putem 
găsi asemenea oameni în rândul populaţiei evreieşti din 
aceasta tara” .12 

Fiabilitatea unei asemenea retele de spioni, in opinia 
lui Prufer, s-ar baza pe ura nestinsa a evreilor rusi impotriva 
regimului tarist antisemit. Pornind de la premisa ca 
prietenul duşmanului tău este duşman pentru tine, Prufer 
şi-a făcut socoteala că existau probabil nenumărați membri 
ai acestei comunităţi în Palestina, care erau dispuşi să nu 
piardă ocazia de a lucra contra intereselor Rusiei ţariste, 
lovind în aliatul ei în regiune, Egiptul britanic. Şi mai bine 
chiar, fiind deținători de paşapoarte ruseşti, aceşti spioni 
puteau sa se alăture refugiaților care erau transportaţi în 
Egipt, fără a trezi niciun fel de bănuială. 

Dar dacă se considera deja o performanţă să inserezi 
nişte spioni activi într-o ţară inamică pe timp de război, 
rămânea de rezolvat totuşi modalitatea prin care să-i poţi 
scoate de-acolo sau să obţii informaţiile de la ei. Aici, 
schema lui Prüfer era de-a dreptul ingenioasă. În martie 
1915, Italia era încă un stat neutru (avea sa se alăture 
Triplei Intelegeri în luna mai a acelui an), iar între porturile 
italiene şi Egipt navele circulau cu regularitate. În loc să 
încerce să comunice cu Turcia sau să se întoarcă acolo, 
spionii lui Prufer puteau să tranziteze prin Italia şi să paseze 
informaţiile pe care le aveau ambasadei germane de la 
Roma. Din acel moment, puteau fie să revină în Turcia, 
străbătând continentul, sau, dacă acoperirea lor rămăsese 
intactă, să se întoarcă în Egipt pentru o nouă rundă de 
culegere de informaţii secrete. 


Entuziasmandu-se de ideea lui, Prüfer explica în 
continuare că spionii trebuiau să fie împărţiţi în două celule, 
una compusă din bărbaţi, iar cealaltă compusă din femei. 
Ambele celule „vor încerca să fure documente (britanice) 
relevante sau să procure copii ale lor. De asemenea, vor 
încerca să se împrietenească bine cu persoanele care ar 
putea să le furnizeze asemenea informaţii”. Pentru a evita 
orice confuzie în privinţa recomandării de „a se împrieteni 
bine”, Prufer dădea lămuriri. „Mai presus de toate, 
spioanele - care trebuiau să fie tinere şi deloc lipsite de 
farmec - trebuie să încerce să intre în relaţii cu oameni 
influenţi care, într-un moment de slăbiciune indusă de 
intimitate, pot lăsa să le scape informaţii ce s-ar putea 
dovedi utile pentru noi.” 

Propunerea lui s-a bucurat de o reacţie entuziastă din 
partea lui Oppenheim şi a ambasadorului Wangenheim, la 
Constantinopol, iar la începutul lui aprilie Prufer a început 
acţiunea de recrutare. In scurt timp, reuşise să racoleze doi 
emigranţi evrei, Isaac Cohn şi Moses Rothschild, care 
plecau din Palestina în Egipt. În timp ce Rothschild a luat 
contact cu un cuib de spioni germani din Shepheard's 
Hotel, locul de cazare şi distracţie preferat de înaltul 
comandament britanic la Cairo, Cohn a întreprins un tur 
extins al apărărilor de coastă britanice din Alexandria şi din 
lungul canalului Suez.:2 

Şeful reţelei de spioni şi-a luat noua misiune foarte în 
serios şi, ca un adevărat patriot, era dispus ca sentimentele 
lui pentru Minna Weizmann să treacă pe locul doi în faţa 
veneratiei pe care el i-o închina kaizerului. La începutul lunii 
mai 1915, Minna Weizmann s-a îmbarcat pe un vas cu 
destinaţia Egipt, fiind cel mai nou membru al reţelei de 
spionaj organizate de Prüfer. În cazul ei, nu a fost nevoie, 
probabil, de prea multă muncă de convingere; fiind evreică 
si, totodată, socialistă, era ca şi cum ar fi avut desenată pe 
spate o ţintă pentru regimul țarist, iar în plus era şansa ei 
de a porni într-o aventură şi de a-şi lua revanşa în acelaşi 
timp. 

Iniţial, lui Weizmann i-a mers foarte bine în noua ei 
profesie clandestină, munca de spital şi ineditul de a fi o 
femeie-medic asigurându-i accesul în eşaloanele superioare 


ale societăţii britanice din Cairo. Dar norocul ei nu a fost de 
lungă durată. Sub acoperirea de a însoţi acasă un soldat 
francez grav rănit, a izbutit să ajungă în Italia, dar acolo a 
fost filată şi surprinsă în timp ce se întâlnea cu 
ambasadorul german la Roma. Demascată, a fost expediată 
înapoi în Egipt, unde o aştepta negreşit un viitor sumbru: 
internarea într-un lagăr britanic de prizonieri de război, în 
cazul cel mai bun, şi posibil execuţia capitală. În schimb, 
farmecele considerabile ale lui Weizmann combinate cu un 
cavalerism de modă veche au produs un deznodământ cu 
mult mai plăcut. Aşa cum a povestit o elveţiană care a 
cunoscut-o pe Minna în luna august a acelui an şi a auzit 
povestea ei, „era atât de îndrăgită în Cairo si Alexandria, şi 
atât de respectată pretutindeni, încât oamenii au negat fără 
şovăire că ar fi putut fi o spioană”. In mod ironic, chiar şi 
consulul ţarului la Cairo a garantat pentru nevinovăția ei şi 
a aranjat să se poată întoarce în siguranţă înapoi în Rusia. 
În timpul şederii la un hotel din România, în tranzit spre 
patria din care fugise cu doi ani în urmă, Weizmann s-a 
agăţat cu disperare de acea elveţiană. 

„Mi-a dezvăluit totul”, i-a explicat Hilla Steinbach- 
Schuh unui oficial german, „şi m-a implorat cu fervoare să 
informez ambasada germană din Constantinopol despre 
deportarea ei, insistând ca Herr Prufer să afle neapărat 
acest lucru."12 

Dar tratamentul deosebit de blând de care a avut parte 
Minna Weizmann - care a supravieţuit războiului, ca apoi să 
se întoarcă în Palestina unde a lucrat în cadrul serviciului 
medical al organizaţiei sioniste de femei, Hadassah - se 
poate explica şi prin legăturile ei de sânge. Fratele ei mai 
mare era Chaim Weizmann, un renumit chimist care 
imigrase în Marea Britanie în 1904 şi care, în 1915, 
colabora deja strâns cu industria de muniții britanică, 
pentru îmbunătăţirea mijloacelor lor tehnice de luptă; 
ulterior, Chaim avea să devină primul preşedinte al statului 
Israel, în timp ce nepotul Minnei, Ezer, va fi cel de-al 
şaptelea preşedinte al ţării. Dar aceste legături de rudenie 
pot fi, de asemenea, o explicaţie a faptului că Minna a fost 
scoasă în general din cărţile de istorie şi chiar din memoria 
familiei Weizmann (Chaim nu face nici măcar o singură 


referire la sora lui în memoriile sale); pentru „prima familie 
a Israelului”, a avea printre membrii ei o persoană care a 
făcut spionaj pentru Germania şi al cărei amant, şeful 
acelei reţele de spioni, a ajuns ulterior un diplomat nazist 
important, constituia incontestabil o poveste stânjenitoare, 
pe care era preferabil să o dea uitarii.“ 

Insă chiar înainte de a afla de soarta Minnei Weizmann, 
Curt Prufer rămăsese fără cea mai mare parte a incipientei 
lui reţele de spionaj din Egipt, ca urmare a intrării Italiei în 
rândurile Triplei Intelegeri, in mai, ceea ce a dus imediat la 
retezarea „liniei de turnători” de la ambasada germană. 
Oricum, iniţiativa îndrăzneață a lui Prüfer îi impresionase în 
mod deosebit pe superiorii săi din sfera armatei şi a 
informaţiilor secrete. Aşa cum comunica la Berlin 
locotenent-colonelul Kress von Kressenstein, comandantul 
forţelor germane din Palestina, „Curt Prüfer este 
indispensabil ca şef al serviciului de informații” .+ 


În 9 mai 1915, fratele mai mic al lui T. E. Lawrence, 
Frank, de douăzeci şi unu de ani, cantonat cu trupele în 
sectorul Arras de pe frontul de vest, efectua nişte lucrări de 
reparaţie la o transee din primele linii, în vederea pregătirii 
unui atac, când a fost lovit de trei schije de la un obuz tras 
de artileria germană. Indiferent dacă era adevărat sau nu, 
căci soldaţii ascund îndeobşte realitatea despre asemenea 
lucruri, ofiţerul comandant al lui Frank a raportat în 
scrisoarea de condoleanţe trimisă părinţilor lui Lawrence că 
fiul lor murise instantaneu. 

Vestea a zdruncinat-o sufleteşte pe Sarah Lawrence. 
După spusele multora, Frank fusese copilul ei favorit, iar de 
când fusese luat să lupte în Franţa, în februarie, băiatul îi 
trimisese scrisori lungi şi dezlanate, descriind micile 
neplăceri ale vieţii de soldat şi existenţa lui de zi cu zi pe 
front. 

T. E. Lawrence a aflat de moartea lui Frank dintr-o 
telegramă de la părinţii lui, la mijlocul lunii mai. Nu se ştie 
din ce motiv însă, nu a răspuns decât după ce a primit mai 
multe informaţii de la tatăl său, prin poştă. Abia în 4 iulie, a 
scris la repezeală câteva rânduri concise ca o telegramă: 


Nu v-am scris de când am primit depeşa voastră, 
fiindcă am aşteptat mai multe detalii. Azi am primit 
cele două scrisori ale tatii. Sunt o lectură foarte 
reconfortantă, şi sper că, atunci când voi muri, nu va 
mai fi nimic de regretat. Singurul lucru care mă 
deranjează un pic este că nu era nevoie să purtați doliu 
după el, nu credeţi? Eu nu pot vedea efectiv vreun rost. 
In orice caz, a muri pentru tara ta este un fel de 
privilegiu. Mamei şi dumitale vi se va părea mult mai 
dureros şi dificil să trăiţi pentru tard, decât a fost 
pentru el să moară pentru ea, dar cred că în aceste 
momente este de datoria fiecăruia să nu manifeste 
atitudini care să-i întristeze pe ceilalți, or a părea 
profund îndurerat de pierderea suferită cade categoric 
sub această condamnare. 

Asa că, vă rog, fiti bravi în fata lumii. Nu putem toţi 
să mergem la război, dar putem face asta, ceea ce este 
de aceeaşi factură. N[ed].2 


Aspectul cel mai interesant, poate, al acestui mesaj, 
dincolo de tonul de o răceală uimitoare, era invocarea unui 
gen de patriotism pueril, pe care Lawrence îl luase în 
derâdere de multă vreme. In orice caz, Sarah Lawrence nu 
era nicidecum într-o stare sufletească propice pentru a da 
curs acestor sfaturi pline de rigoare primite de la fiul ei. La 
scurt timp după aceea, i-a trimis lui Ned o altă scrisoare, 
reproşându-i din câte se pare („din câte se pare”, fiindcă 
această scrisoare nu a fost niciodată găsită) că nu îşi 
exprimase dragostea pentru ea în clipele de mare suferinţă 
pe care le trăia. Dacă Sarah Lawrence spera ca în felul 
acesta să-l înduioşeze cumva pe fiul ei, o aştepta o mare 
dezamăgire: 


Dragă Mamă, biata de tine, 

Am primit scrisoarea ta azi-dimineata şi m-a mâhnit 
foarte mult. Tu nu vrei niciodată, niciodată să ne 
înţelegi pe niciunul dintre noi după ce am crescut un 
pic. Nu simţi niciodată că noi te iubim, chiar dacă nu-ți 
spunem? Mă simt ca un vierme detestabil fiindcă 
trebuie să scriu toate astea. Nu ştii, din păcate, că, 
atunci când te gândeşti profund la ceva, mai bine mori 
decât să spui ceva despre asta. Ştii, bărbații aproape 
toți mor râzând, fiindcă ei ştiu că moartea este foarte 


cumplită şi că mai bine uiţi de ea atâta timp cât nu a 
venit încă. 

Haide, dă la spate toate astea, şi fii bravă în ochii 
lumii, de dragul lui Frank. In aceste vremuri înfricoşător 
de apăsătoare pentru tara noastră, este de datoria 
fiecăruia să se comporte cu multă grijă, pentru ca aceia 
mai slabi dintre noi să nu fie cumva afectați; şi tu ştii, 
noi am fost întotdeauna cei puternici, iar dacă oamenii 
te vor vedea pe tine distrusă sufleteste, pe toți fi va 
cuprinde teama pentru ai lor care sunt pe front.» 


Lawrence le-a scris din nou părinţilor lui cam după o 
săptămână; nu s-a referit deloc la Frank - de fapt, arareori 
i-a mai pomenit numele în corespondenţa lui ulterioară -, 
dar în schimb a umplut scurtul mesaj cu rânduri descriind 
vremea din acel moment la Cairo. 


* 


Djemal Pasa era într-o stare de spirit cu mult mai buna 
spre începutul lunii iunie 1915. Avea si de ce. Când forţele 
Aliaților lansaseră operaţiunea militară din Gallipoli în 25 
aprilie, posibilitatea unei debarcări undeva în Siria scăzuse 
substantial. Mai mult chiar, în condiţiile în care ambele parti 
trimiteau trupe şi armament în număr mare pe acea fâşie 
îngustă a câmpului de luptă, guvernatorului Siriei i se 
oferise prilejul de a se descotorosi de unităţile militare mai 
dificile din zona lui. Răspunzând la apelul urgent al 
Constantinopolului de a trimite întăriri, Djemal expediase 
imediat regimentele predominant arabe din nordul Siriei la 
Gallipoli, înlocuindu-le cu unităţi turceşti proaspăt recrutate 
din interiorul Anatoliei - practic, racani, majoritatea, dar 
măcar se putea conta pe lealitatea lor. Şi, bineînţeles, 
înlăturarea trupelor de arabi potenţial rebele făcea ca 
uneltirile complotiştilor de la consulatul francez şi orice alte 
planuri ar fi urzit poate diverşi trădători arabi adepţi ai 
separatismului să nu mai fie acum atât de periculoase. 

Apăruseră veşti bune şi în privinţa recalcitrantei familii 
Hussein din Hejaz. Bazându-se pe primirea fastuoasă pe 
care i-o făcuse lui Faysal la lerusalim şi Damasc, Djemal 
trimisese vorbă la Constantinopol să continue ofensiva, 
odată ce tânărul şeic avea să ajungă în capitala otomană. 


Această instrucţiune fusese urmată întocmai; la începutul 
lunii mai, guvernatorul civil al Medinei, care îl ofensase pe 
Hussein, a fost transferat, ceea ce a făcut posibil ca Faysal 
şi Enver Paşa să ajungă la un acord, care sugera o 
reapropiere totală între Junii Turci şi agasantul Hussein de 
la Mecca. Aceasta era în orice caz opinia lui Max von 
Oppenheim, care a avut două lungi întrevederi cu Faysal în 
Constantinopol, dar şi a lui Djemal, atunci când Faysal a 
revenit în Siria la sfârşitul lunii mai. Într-o alocutiune 
emoţionantă în faţa statului-major al armatei lui Djemal, la 
Căminul German, fiul lui Hussein îşi declarase nepieritoarea 
lealitate atât faţă de imperiu, cât şi faţă de cauza jihadului 
panislamic.+2 

Se înregistraseră chiar şi nişte progrese în privinţa 
plăgii lăcustelor. Desigur, ravagiile acestui flagel aveau să 
fie resimtite dureros la recolta de toamnă, însă prin 
eforturile energice ale savantului evreu Aaron Aaronsohn şi 
datorită tehnicilor lui moderne de săpare a terenului, se 
părea că fusese evitată o catastrofă de proporții. 

Totuşi, pe fundalul acestor perspective mai luminoase, 
o nouă criză se abătuse asupra imperiului - sau mai 
degrabă o criză mai veche izbucnise din nou. 

În cadrul curţii otomane, armenii creştini din Anatolia 
fuseseră consideraţi de multă vreme drept o coloană a 
cincea pentru cotropitorii creştini - şi în special pentru ruşi, 
duşmanii crânceni ai turcilor - şi tot de multă vreme 
armenii înduraseră periodic masacre declanşate de vecinii 
lor musulmani turci şi kurzi. Cel mai recent val de măceluri, 
în anii 1890, provocase moartea a cel puţin cincizeci de mii 
de armeni in doar câteva zile.12° 

Această ostilitate istorică fusese reaprinsă prin 
chemarea lansată de regim la un jihad contra „duşmanilor 
creştini” în noiembrie 1914. Armenii - aparte din punct de 
vedere etnic şi lingvistic, dar şi suficient de numeroşi 
pentru a constitui o ameninţare plauzibilă - erau extrem de 
vulnerabili la orice scânteie, care ar fi putut declanşa un 
nou val de furie antiarmeană. Acea scânteie venise odată 
cu o ofensivă lansată de ruşi în estul Anatoliei, când armenii 
au devenit tapul ispăşitor ideal pentru neputinta turcilor pe 
câmpul de luptă. Astfel, condiţiile erau create: în retorica 


regimului de la Constantinopol şi în mintea multora dintre 
supuşii săi turci şi kurzi, cele aproximativ două milioane de 
armeni din Anatolia erau acum duşmanul din interior. 

În 24 aprilie, în ajunul debarcării Aliaților la Gallipoli, 
ministrul de interne Talaat ordonase să fie arestaţi sute de 
fruntaşi armeni din Constantinopol şi, simultan, le ceruse 
guvernatorilor din provinciile unde exista o substanţială 
populaţie armeană să interzică imediat toate „organizaţiile 
politice şi revoluţionare” ale armenilor şi să îi aresteze pe 
liderii lor. Acest ordin, sugerând ca ar fi existat cu 
adevărat o mişcare secesionistă armeană credibilă, a avut 
consecinţe cumplite; în ochii multora dintre funcţionarii 
guvernamentali din provinciile imperiului, tot/ armenii erau 
duşmanul. La câteva zile de la ordinul lui Talaat Paşa, zeci 
de mii de cetăţeni armeni de rând au fost izgoniți din casele 
lor, pentru a fi trimişi în marş forţat spre o „zonă de 
strămutare” nespecificată, sau în multe cazuri au fost, pur 
şi simplu, măcelăriți acolo unde se aflau. 

Având în vedere porozitatea frontierelor Turciei, 
precum şi prezenţa unor şcoli ale misiunilor occidentale pe 
cuprinsul imperiului, în scurt timp au început să sosească la 
Constantinopol rapoarte despre masacrarea armenilor în 
toată Anatolia, despre cadavrele care înţesau traseul 
marsurilor lor forţate prin regiunile rurale ale imperiului. 
Povestirile de groază se inmulteau constant, iar pe 24 mai, 
miniştrii de externe ai Triplei Intelegeri au dat o 
proclamaţie prin care declarau ca Junii Turci vor fi 
consideraţi răspunzători pentru „aceste noi crime ale 
Turciei contra omenirii şi civilizației” .182 

Reacţia Constantinopolului a fost de sfidare; la trei zile 
după proclamația Antantei, cabinetul turc a aprobat „Legea 
de strămutare provizorie”. Fără a se referi explicit la 
armeni, textul de lege afirma că armata avea acum 
„autorizaţia şi obligaţia de a zdrobi în cel mai drastic 
mod”: orice semn de rezistenţă sau agresiune din partea 
populaţiei. În acest scop, armata avea puterea „să disloce 
şi să strămute populaţia satelor şi a oraşelor, fie individual 
sau colectiv, în funcţie de necesităţile militare, ori ca 
reacţie la orice semn de complot sau trădare”. Cât despre 
locul unde ar fi putut să fie trimis acest imens val de 


deportaţi din interiorul imperiului, Talaat şi Enver aleseseră 
deja zona: adunaţi de pe tot cuprinsul Anatoliei, cei mai 
mulţi deportaţi urmau să fie manati cu forţa spre regiunile 
sterpe din nordul Siriei. Nebunia inerentă unui asemenea 
plan, de a dezrădăcina o populaţie numeroasă si de ao 
arunca pe un teritoriu deja pustiit de privatiunile războiului, 
avea să ducă la un rezultat şocant: potrivit estimărilor 
îndeobşte acceptate, circa 800000 dintre armenii deportaţi 
aveau să piară - prin inanitie, împuşcare sau snopiţi în 
bătaie - până a ajunge la destinatie.™ 

In rândul istoricilor există consensul că reacţia lui 
Djemal Paşa faţă de aceste expulzări a fost foarte diferită 
de atitudinea celorlalţi membri ai conducerii Junilor Turci.#2 
În iunie, primii supraviețuitori ai marşurilor morţii au 
început să apară în oraşul Alep, din nordul Siriei, un punct 
de popas spre destinaţia prevăzută, „zona de strămutare” 
Deir al-Zour, situată la câteva sute de kilometri spre est. 
Vizitând Alep, Djemal Paşa a fost îngrozit de ceea ce a 
văzut. Reactualizând un decret din martie, prin care ordona 
armatei să îi protejeze pe armeni, a intervenit pe lângă 
guvernul de la Constantinopol pentru ca acelaşi ordin să fie 
impus unităţilor militare din Anatolia, unde situaţia era 
foarte gravă.:* Rugamintea lui a fost ignorată. 

Nemulțumit de reacţia Constantinopolului, Djemal le-a 
permis miilor de armeni să rămână în Alep, în loc să îşi 
continue marşul morţii, şi în ciuda foametei tot mai grave şi 
a penuriei de alimente care se resimteau în toată Siria, el a 
ordonat mărirea ratiei de hrană acordată de guvern 
refugiaților. Ca o confirmare a pasiunii lui pentru ordine si 
respectare a legii, a fost seria de noi ordonanţe pe care le-a 
emis, stipulând că armata avea datoria să reglementeze şi 
să menţină aprovizionarea cu hrană pentru armeni, că 
trebuiau puse la dispoziţie căruţe şi cai pentru transportul 
lor, ba chiar şi că fiecare refugiat avea să primească o 
alocaţie financiară din partea statului. Dar implicit în stiva 
de documente pe care guvernatorul Siriei le semna zilnic în 
biroul său era faptul că administraţia sa ar avea, de fapt, 
resursele necesare pentru a pune în practică aceste măsuri, 
chiar dacă realitatea exterioară - care începea chiar 
imediat sub ferestrele biroului lui Djemal şi se întindea 


până în cele mai îndepărtate colţuri ale provinciei lui - 
contrazicea acest lucru. Era ca şi cum Djemal s-ar fi 
imaginat în postura administratorului unui canton elveţian 
pe timp de pace, şi nu în rolul de guvernator al unei regiuni 
năpăstuite şi extrem de fragmentate, cam de mărimea 
Italiei, care era devastată de război, foamete şi molime. În 
faţa crizei armene, la fel ca în cazul multor altor probleme 
cu care s-a confruntat, Djemal a reacţionat cu un amestec 
de vociferări, ameninţări şi rugaminti, iar când nimic nu a 
avut efect, a întors pur şi simplu privirea. În septembrie, 
când criza continua să se agraveze, a emis un nou ordin, 
prin care fotografierea armenilor era pedepsită prin lege.: 


Ceva neaşteptat i s-a întâmplat lui Aaron Aaronsohn în 
satul palestinian Katra, când un arab bătrân a venit la el şi 
i-a spus „zatna mamnounin” - „vă suntem recunoscători”. 
Aşa cum agronomul nota în jurnalul său, în acea seară, 
„arabii nu vorbeau aşa cu evreii acum douăzeci de ani. 
Munca pe care o fac eu este dificilă într-adevăr, dar faptul 
că nişte localnici au simţit nevoia să spună, fie şi dacă nu 
cred asta în sinea lor, zatna mamnounin unor evrei, faptul 
că au înţeles că sunt neputincioşi în faţa unor asemenea 
calamitati daca noi nu îi ajutăm să iasă din necaz, asta 
înseamnă deja ceva”. 

In calitate de şef al programului de eradicare a 
lăcustelor instituit de Djemal, Aaronsohn a călătorit în toată 
zona siriană lovită de plagă, în primăvara anului 1915, 
ţinând conferinţe publice şi organizând seminarii practice, 
despre cele mai bune modalităţi de a combate flagelul. La 
îndemnul lui, Djemal Paşa a ordonat ca fiecare bărbat, 
femeie sau copil să adune şase rotel, circa 18 kilograme de 
ouă de lăcuste pentru a fi distruse, în caz contrar trebuind 
să suporte o amendă exorbitantă. 

Dar chiar şi pentru un om de o energie neobosită, 
existau momente când, în faţa unei sarcini atât de dificile, 
pe Aaronsohn îl cuprindea disperarea. În ciuda tuturor 
eforturilor de eradicare, roiurile continuau să se extindă - 
cel puţin unul dintre ele avea lăţimea de un kilometru şi 
jumătate şi lungimea de unsprezece kilometri, conform 
măsurătorilor făcute -, la fel ca şi amploarea distrugerilor 


pe care le provocau. Suprafete tot mai mari din şesurile 
ludeii, în mod normal înverzite în acea perioadă a anului, 
deveneau aidoma unor studii în nuanţe de cafeniu: 
kilometri întregi de livezi rămase fără fructe şi frunze, 
câmpuri atât de golite de vegetaţie, încât semănau cu nişte 
terenuri destelenite iarna. 

Aşa cum se întâmplă, în general, pretutindeni în situaţii 
de criză, plaga lăcustelor a scos totodată la iveală 
inegalitatile şi deficienţele societăţii siriene. În ciuda 
puterilor excepţionale pe care i le conferise Djemal, reacţia 
pe care Aaronsohn o întâmpina îndeobşte din partea 
birocratilor şi a ofiţerilor de armată locali, când încerca să îi 
coopteze în eforturile de eradicare, se situa undeva între 
dezinteres si sfidare. În Jaffa, fusese nevoit sa îl 
admonesteze public pe caimacam, pentru a-l convinge să 
vină la prelegerea lui, ceea ce nu l-a împiedicat însă pe 
acesta să părăsească ostentativ sala la mijlocul discuţiilor. 
In ciuda cuvintelor rostite de bătrânul din Katra, reacţia 
uzuală a arabilor era mai degrabă resemnarea; pentru ei, 
lăcustele erau djesh Allah sau „armata lui Dumnezeu”, ceea 
ce însemna că era zadarnic, poate chiar un sacrilegiu, să i 
te împotriveşti. De asemenea, s-a văzut cu prilejul acestei 
crize şi resentimentul autorităţilor la adresa coloniştilor 
evrei, care mocnise tot timpul sub calmul de suprafaţă. 
Tipicari,  perceptorii otomani dădeau amenzi pentru 
cantităţile insuficiente de ouă de lăcuste adunate în satele 
de evrei, în timp ce aceleaşi deficienţe - iar în multe cazuri 
inactivitatea completă - erau trecute cu vederea în satele 
de arabi. Într-un caz deosebit de revoltător, relata 
Aaronsohn, la scurt timp după ce toţi caii de plug din 
aşezarea evreiască Petah Tikvah fuseseră confiscati 
conform legii rechizitionarilor de război, proprietarii lor au 
fost amendaţi conform legii de eradicare a lăcustelor, pe 
motiv că nu şi-au arat câmpurile.. De nenumărate ori, 
dezgustat de situaţie, a ameninţat că va demisiona din 
funcţia de inspector general, dar de fiecare dată Djemal îl 
asigura din nou că problemele şi inechităţile aveau să fie 
soluționate, că în curând, în deplină armonie, toţi îşi vor uni 
forţele într-un efort colectiv. 


Totuşi, o parte din nemulţumirea lui Aaronsohn se 
datora unei transformări lăuntrice, care se produsese în el 
în timpul drumurilor lui prin Palestina. Pentru prima oară, 
începuse să pună la îndoială capacitatea Imperiului Otoman 
de a supravieţui - sau, poate mai exact, capacitatea 
comunităţii evreieşti de a supravieţui sub dominaţia acestui 
imperiu. Nu era vorba doar de hartuirile meschine si de 
corupţia la care asistase, ci de ceva cu mult mai amplu. În 
aproape toate coloniile evreieşti pe care le vizitase, 
înspăimântați, oamenii veniseră la el să-i povestească 
despre relaţiile tot mai încordate cu vecinii lor arabi şi 
despre faptul că autorităţile locale ajunseseră să-i amenințe 
fatis, cu arma în mână. 

Aceste indicii periculoase nu îi vizau doar pe evrei. În 
aprilie, Aaronsohn îl trimisese pe fratele său Alex în Liban, 
atât pentru a verifica dacă lăcustele ajunseseră acolo, cât şi 
pentru a vedea cum îi mergea surorii lor mai mici, Rivka, 
care fusese expediată la Beirut în timpul perioadei 
rechizitionarilor, când armata turcă venise să confişte 
armele locuitorilor din Zichron. Cât timp capitulaţiile 
fuseseră în vigoare, Libanul, cu o populaţie predominant 
creştină, se bucurase întotdeauna de mari libertăţi din 
partea Constantinopolului şi devenise o enclavă francofilă, 
mândră şi prosperă, în cadrul Siriei; aşa cum raporta Alex, 
deşi Libanul scăpase de invazia lăcustelor, acum era un 
tărâm înfrânt şi jalnic, cu soldaţi turci pretutindeni, şi unde 
până şi locuitorii Beirutului, trufaşi îndeobşte, erau 
înspăimântați de ceea ce le rezerva viitorul. La începutul lui 
iunie, au început să vină însă cele mai alarmante relatări, 
zvonuri sumbre despre masacrarea armenilor din Anatolia. 
Exact cam în această perioadă, gândurile care îl frământau 
de atâta vreme l-au condus pe Aaronsohn la două concluzii 
interdependente: evreii din Palestina trebuiau să se rupă de 
Imperiul Otoman. Pentru a realiza această rupere, tot ei 
trebuiau să lucreze activ la prăbuşirea imperiului. 

Agronomul a fost negreşit influenţat în formularea 
acestor concluzii de asistentul său la Athlit, Absalom 
Feinberg, un agitator în vârstă de douăzeci şi şase de ani, 
care era logodit cu Rivka, sora lui Aaronsohn. În satul său 
natal Hadera, o colonie evreiască situată la doar circa 


şaisprezece kilometri la sud de Zichron, Feinberg formase 
un nucleu local al „ghedeoniţilor”, organizaţia paramilitară 
care proteja aşezările evreieşti şi, în acelaşi timp, lansa 
raiduri de represiuni contra arabilor consideraţi duşmani. 
Era o activitate care se potrivea bine concepţiilor lui 
politice, căci, pentru Feinberg, lupta dintre evrei şi arabi în 
Palestina era o ciocnire între „cultură şi sălbăticie”, or nu 
era greu de dedus ce rol jucau arabii. „Eu am trăit printre ei 
toată viaţa”, avea el să scrie, „şi cu greu m-ar putea 
determina ceva să îmi schimb părerea că nu există rasă de 
oameni mai laşi, mai ipocriti şi mai falşi, decât aceasta.”?” 

Dar, dacă exista o „rasă” pe care Feinberg să o deteste 
mai mult chiar decât pe arabi, aceasta era etnia turcă, iar 
încă de când venise să lucreze la Athlit îi propovăduise lui 
Aaron Aaronsohn evanghelia revoltei, susţinând că era 
nevoie ca evreii din Palestina să se ridice şi să scuture 
definitiv jugul otoman. 

Aaronsohn, care era cu paisprezece ani mai mare 
decât Feinberg, s-a amuzat poate de retorica înflăcărată a 
asistentului său, punând-o pe seama patosului tinereţii, dar 
în luna ianuarie se ajunsese la un fel de cotitură decisivă, 
când Feinberg şi alţi doisprezece locuitori din Hadera au 
fost arestaţi sub învinuirea mincinoasă de a fi făcut spionaj 
pentru britanici. Reuşind să scape, Feinberg s-a dus direct 
la Aaronsohn. 

Pentru a obţine eliberarea oamenilor din Hadera, 
agronomul se gândea să folosească metodele la care 
recursese atât de des înainte - să apeleze la relaţiile sale 
din cadrul sistemului birocratic otoman, să dea mită acolo 
unde era nevoie -, dar de data asta Feinberg nici n-a vrut 
să audă. „Cel mai rău duşman al nostru sunt turcii”, i-a 
spus el lui Aaronsohn. „Acum, când bate ceasul prăbuşirii 
lor, cum să stăm deoparte şi să nu facem nimic? Turcii au 
dreptate sa ne suspecteze, fiindcă ştiu prea bine ca 
plănuiesc să ne distrugă. Orice om, în care nu bate o inimă 
de laş, ar fi mândru să facă spionaj contra lor, dacă ar ştii 
că aşa i-ar putea aduce pe britanici mai repede.”2% 

Cu siguranţă, concepţiile lui Feinberg nu deveniseră 
mai tolerante pe parcursul lungilor zile şi săptămâni 
petrecute alături de Aaronsohn în campania de eradicare a 


lăcustelor. În schimb, prin iunie deja, agronomul fusese 
deja convertit la ideile lui Feinberg. 

Cât despre modul în care ar putea acţiona contra 
turcilor - ceea ce implicit presupunea servicii în favoarea 
britanicilor -, răspunsul era destul de evident. În timpul 
muncii de eradicare a lăcustelor, Aaronsohn şi diverşii lui 
asistenţi străbătuseră toată Palestina, iar acum omul de 
ştiinţă avea pe masa lui de lucru un vraf de rapoarte care 
prezentau amănunţit condiţiile şi resursele locale pentru 
cea mai mare parte a provinciei. Lista resurselor disponibile 
inclusese, în mod firesc, mărimea şi amplasarea cazărmilor 
militare, a depozitelor de provizii şi a staţiilor de stocare a 
combustibilului, toate acestea reprezentând informaţii 
vitale pentru o campanie civilă de amploare, dar şi pentru o 
armată inamică. Mai exact, aceste rapoarte şi constatările 
făcute de Aaronsohn în călătoriile lui confirmau faptul că 
armata turcă era concentrată doar în câteva oraşe şi 
localităţi din Palestina, că practic întreaga linie de coastă 
fusese lăsată fără apărare, în afara câtorva echipe pestrite 
compuse din jandarmi locali şi miliţie rurală. În mod clar, 
britanicii nu cunoşteau acest lucru, fiindcă altminteri ar fi 
năvălit pe tarm de mult timp deja, iar acestea erau 
informaţiile strategice cele mai importante pe care 
Aaronsohn putea să le furnizeze, un raport detaliat, 
kilometru cu kilometru, privind opoziţia existentă - ori, mai 
corect, inexistentă - în lungul coastei Palestinei. 

Cât despre modalitatea de a le comunica britanicilor că 
o reţea de spioni aştepta să lucreze pentru ei în Palestina, 
răspunsul era şi mai evident chiar. În Beirut şi Haifa, navele 
de război americane continuau să îi evacueze pe ,,neutrii” 
care doreau să părăsească Imperiul Otoman, iar în ambele 
oraşe înflorise o piaţă neagră specializată în procurarea de 
documente false. Chiar dacă în Siria nimic nu mai era 
simplu, a îmbarca un mesager pe una dintre navele de 
evacuare cu destinaţia Egipt nu era decât o chestiune de 
bani şi de noroc. 

Pentru Aaronsohn, era limpede, de asemenea, cine 
putea fi acest mesager. De două ori în primele zile de 
război, fratele său Alex intrase în conflict cu autorităţile 
otomane, iar acum era prins într-o dispută periculoasă cu 


un oficial local. Mai mult, Alex vorbea englezeşte impecabil, 
graţie unui sejur de trei ani în New York. Şi astfel, la 
mijlocul lunii iunie 1915, Alex Aaronsohn s-a îmbarcat pe 
USS Des Moines în portul Beirut. Împreună cu el, călătorea 
„soţia” lui, Rivka Aaronsohn. După ce vor fi trecut de primul 
port de oprire a navei de război americane, insula 
grecească Rodos, cuplul avea să îşi continue voiajul până în 
Egipt, unde Alex urma să se ducă direct la biroul britanic de 
informaţii al armatei din Cairo. 


Până acolo călătoria: fusese o delectare: două 
săptămâni într-un vagon de tren la clasa întâi, printr-un 
peisaj superb, cu opriri ici şi colo în oraşe pitoreşti din 
Anatolia. Dar cel mai bun lucru pentru William Yale fusese 
faptul că nimerise în compania lui Abdul Rahman Paşa al- 
Yusuf, un membru al parlamentului turc şi unul dintre cei 
mai bogaţi nobili din Damasc, şi avusese parte astfel de o 
ospitalitate luxoasă, în calitatea lui temporară de „fiu 
adoptiv” al paşei. De fapt, singurele momente dezagreabile 
din întreaga călătorie fuseseră plosnitele de la hotelul din 
Eskisehir şi imaginea refugiaților armeni famelici, înghesuiți 
în lungul liniei ferate secundare din Tarsus. „A fost un 
spectacol trist să vezi bietii oameni”, îşi amintea Yale 
placid, „smulşi din casele lor şi trimişi spre o destinaţie 
necunoscută, în timp ce deasupra lor plana amenintator 
umbra unei mari tragedii.” Chiar dacă petrolistul american 
avea vreun scrupul moral în privinţa rolului jucat de el sau 
de tovarăşul lui prin colaborarea cu regimul care orchestra 
această tragedie, a preferat să păstreze acest lucru pentru 
sine; William Yale avea de îndeplinit o misiune delicată. 

După un sejur de doar câteva zile în capitala Siriei, cu 
părere de rău şi-a luat rămas-bun de la paşă, continuându- 
şi călătoria spre lerusalim, unde pe primul loc al agendei lui 
de lucru figura o întâlnire cu Djemal Paşa. Cu o grabă 
atipică pentru guvernul otoman, în scurt timp a fost 
convocat la Căminul German de pe Muntele Măslinilor. 

In timp ce, în ziua fixată pentru audienţă, fiacrul tras 
de cai urca pe drumul pietruit şi abrupt, Yale se simţea din 
ce în ce mai agitat. „Exersam în gând urările protocolare şi 
saluturile pe care le  învăţasem venind de la 


Constantinopol”, scria el, „şi mă întrebam dacă se cădea să 
le folosesc în prezenţa unui personaj atât de influent ca 
Djemal.” 

Dar neliniştea lui Yale nu era legată doar de întâlnirea 
cu un personaj sus-pus. El venise la lerusalim pentru a 
obtine drepturi de concesiune pentru o jumatate de milion 
de acri din Palestina in favoarea firmei Standard Oil si, asa 
cum stia prea bine, reusita sau esecul acestui demers 
depindea de întâlnirea lui cu guvernatorul Siriei. Or 
problema era exact faptul că nu ştia la ce să se aştepte în 
cadrul acelei întâlniri. 

Trecând printre porţile din fier forjat ale Căminului 
German, trăsura lui Yale a oprit în faţa intrării principale a 
somptuoasei clădiri, unde nişte santinele în livrea au venit 
să-l ajute să coboare. Inarmat cu documentele şi hărţile lui, 
petrolistul american a fost condus în holul principal, frumos 
ornamentat, iar de acolo pe un lung coridor cu pardoseală 
de piatră până în anticamera sanctuarului interior al lui 
Djemal. 

În timp ce aştepta acolo, Yale a intrat în vorbă cu unul 
dintre tinerii aghiotanti ai guvernatorului, un ataşat naval 
care vorbea englezeşte. Bucuros de această ocazie de a 
uita un pic de neliniştea care îl frământa, Yale era atât de 
captivat de conversaţia lor, încât nu mai observa cine 
venea sau ieşea din camera, incluzându-l aici şi pe bărbatul 
scund în uniformă, cu o barbă neagră tunsă scurt, care a 
apărut într-un final pe o uşă laterală. Abia când s-a apropiat 
păşind iute spre biroul secretarului, aşezându-se pe un colţ 
al mesei şi uitându-se foarte atent la Yale, acesta şi-a dat 
seama că îl avea în faţă pe Djemal Paşa. 

— Ei bine, domnule Yale, i-a spus el într-o franceză 
elegantă, scoate-ti hărţile şi documentele şi arata-mi ce 
doreşti. 

Tonul neprotocolar al lui Djemal a avut darul de a 
domoli pe loc nervozitatea lui Yale, dar totodată i-a trezit 
subit un regret. In ultimul moment, decisese că ar fi fost o 
rugăminte prea îndrăzneață dacă de la prima lor întâlnire i- 
ar fi cerut guvernatorului concesionarea în totalitate a 
acelei jumătăţi de milion de acri pe care Standard îi voia în 
Palestina, aşa că Yale venise doar cu jumătate din hărţi la 


Căminul German. Pe acestea, le-a desfăcut repede pe 
biroul secretarului şi a indicat o fâşie lată de pământ în 
centrul ludeii. Djemal se uita la hartă, dar judecând după 
nerăbdarea cu care mişca din cap, nu îl interesa să audă 
prea multe detalii. După doar câteva momente, s-a 
îndreptat de spate şi a încuviinţat scurt din cap. „Spune-mi 
ce ai nevoie şi eu voi da ordinele necesare numaidecât.” 

Abia în acea clipă, avea să susţină Yale ulterior, a 
sesizat ce abis exista între ce ştia el şi ce tntelesese de fapt 
guvernatorul Siriei. Dacă exista ţiţei în Palestina, Djemal 
Paşa dorea fireşte ca zăcămintele să fie descoperite şi 
exploatate rapid, astfel încât camioanele lui de transport să 
se poată deplasa şi armatele lui să poată lupta în război. 
Dar Standard Oil nu avea nicio intenţie de a face aşa. In 
schimb, Yale venise în Palestina doar pentru a cumpăra 
concesiuni şi pentru a revendica regiunea în numele firmei 
Standard, în epoca postbelică. 

„Privind în urmă acum”, povestea Yale peste 
aproximativ douăzeci de ani de atunci, „regret că nu i-am 
spus adevărul.” 

Dar nu i l-a spus. În schimb, cu sprijinul lui Djemal 
Paşa, Yale a obţinut rapid documentele oficiale necesare şi 
a organizat o expediţie la faţa locului. În scurt timp, cu 
ajutorul soldaţilor turci şi a autorităţilor locale, care i-au 
asigurat colaborarea deplină a şeicilor tribali, Yale a bătut 
în cuie drepturile de concesiune miniere pentru o suprafaţă 
de circa un sfert de milion de acri în centrul Palestinei. 
Superiorii săi de la filiala Socony din Constantinopol au fost 
încântați la primirea vestii, dar după toate aparențele la fel 
de încântați au fost şi conducătorii guvernului turc. Întâi, 
Standard îi ajutase să eludeze blocada navală britanică, 
aducându-le ţiţei de contrabandă prin Bulgaria, iar acum 
Standard mai făcea un pas - sau aşa credeau turcii -, 
ajutându-i să îşi dezvolte propriile resurse de ţiţei. La 
sfârşitul lui iulie, regimul otoman a decis să îşi arate 
recunoştinţa faţă de prietenii lor de la birourile Socony din 
Constantinopol, conform tradiţiei consacrate de-a lungul 
vremurilor în imperiile de pretutindeni: decernarea de 
medalii. 


Pe nişte oameni mai slabi de inimă, ideea de a accepta 
medalii de la regimul otoman în acel moment critic i-ar fi 
pus pe gânduri. Comunitatea de  expatriaţi din 
Constantinopol primea o avalanşă de rapoarte despre ceea 
ce li se întâmpla armenilor, relatări proaspete sosind 
aproape zilnic despre locuitorii încă unui sat care fuseseră 
măcelăriți, despre sute sau mii de oameni lăsaţi să moară 
de foame sau omorâţi în bătaie în timpul marşurilor forţate 
spre locurile de surghiun. Numai că oamenii de la Socony 
nu ajunseseră în funcţiile lor combinând moralitatea cu 
afacerile, sau cochetând cu diversele idealuri umanitare în 
vogă la un moment dat. În 28 iulie, cei trei directori ai 
filialei Socony de la Constantinopol - William Bemis, Oscar 
Gunkel şi Lucien |. Thomas - au fost primiţi în Palatul 
Dolmabahce, pentru o audienţă la sultan. Cu prilejul acelei 
ceremonii, reprezentanţilor firmei Socony li s-a decernat 
Ordinul Osmanieh, una dintre cele mai înalte distincţii civile 
acordate de Imperiul Otoman, pentru „numeroasele [lor] 
servicii umanitare”.: 


La mijlocul lunii iulie 1915, T. E. Lawrence se pregătea 
să răspundă la o scrisoare pe care o primise recent de la 
Will, fratele lui mai mic, de care se simţea foarte legat. În 
acea perioadă, Will îşi făcea pregătirea militară la 
Cambridge Barracks din Portsmouth, urmând să fie înrolat 
ca observator aerian în Royal Flying Corps. 

Având în vedere reticenta aproape patologică a lui 
Lawrence de a-şi exprima trăirile intime, fusese probabil 
extrem de dificil pentru el să abordeze subiectul care îl 
determinase pe Will să-i scrie: moartea în mai a fratelui lor 
mai mic, Frank. „Moartea lui Frank a fost, cum spui tu, un 
şoc fiindcă a fost atât de neaşteptată”, scria el. „Nu cred că 
putem să o regretăm exagerat de mult, fiindcă a fost, în 
fond, o cale foarte buna de a pleca. Imensitatea acestui 
război te face să îţi schimbi perspectiva, cred, iar eu unul 
abia dacă mai pot vedea detaliile.” 

În încheiere însă, Lawrence a găsit un ton mai dulce, 
aproape tânguitor. „Mă întreb când se va sfârşi totul şi va 
veni pacea? Toată uşurarea sufletească o găsesc în 
Mitologia greacă, Heredia, Morris şi câţiva alţii. Tu?” 


În iulie 1915, războiul nu era încă nici pe sfert terminat; 
aveau să urmeze încă trei ani de măcel şi distrugere. Însă 
seminţele pentru rolul capital al lui Lawrence în acea 
conflagrație se semănau chiar atunci. Acele seminţe s-au 
născut din două evenimente aparent disparate: sosirea la 
Cairo a unei stranii scrisori, adusă pe furiş de la Mecca, şi 
momentul în care un enigmatic bărbat de douăzeci şi patru 
de ani a traversat fâşia de pământ, răvăşită şi ciuruită de 
obuze, care forma tărâmul nimănui între cele două linii de 
foc de la Gallipoli. 


Spre mijlocul verii anului 1915, pe peninsula Gallipoli, 
atât de mulţi oameni mureau într-un spaţiu atât de limitat - 
în unele locuri, tranşeele adverse erau la nici treizeci de 
metri una de cealaltă -, încât au început să fie cerute 
armistitii neoficiale, pentru a putea aduna morţii. 
Aranjamentele erau, de obicei, puse la punct de către 
comandanții locali, astfel încât la o anumită oră stabilită 
dinainte grupuri de gropari din ambele tabere ieşeau pe 
tărâmul nimănui şi îşi începeau munca sinistră. 

Aceasta părea, desigur, să fie şi intenţia locotenentului 
otoman care, în dimineaţa de 20 august, a ieşit din 
tranşeea armatei sale, aflată în prima linie, şi, sub protecţia 
unui steag alb, a început să traverseze tărâmul nimănui. În 
schimb, când a ajuns la linia frontului britanic, tânărul ofiţer 
a anunţat, spre stupoarea celor de-acolo, că el dorea să se 
predea. 

Respectând procedura standard, omul a fost legat la 
mâini şi la ochi, fiind apoi condus prin tranşeele Med-Ex 
până la cartierul general al regimentului. Dacă procedura 
standard ar fi fost respectată în continuare, tânărul ar fi fost 
interogat acolo de către un ofiţer de informaţii, ca ulterior 
să fie trimis la închisoarea centrală pentru prizonieri de 
război, înaintea transferului final într-un lagăr de prizonieri 
de război, în Cipru sau Egipt. Dar nu exista nimic standard 
la acest prizonier. Numele lui era Mohammed al-Faroki şi, în 
ciuda infatisarii lui modeste - avea doar douăzeci şi patru 
de ani şi era foarte subtiratic -, povestea pe care a spus-o 
era atât de remarcabilă, încât o serie întreagă de ofiţeri 


britanici au considerat că era nevoie ca superiorii lor să o 
audă nemijlocit.: 

Dezertorul susţinea că era membru al unui societăţi 
militare secrete numite al-Ahd (Deşteptarea), compusă în 
mare parte din ofiţeri arabi ca el, care de ani de zile 
aşteptau în zadar să apară condiţiile propice pentru a 
organiza o revoltă împotriva comandanților lor turci. 
Zvonurile despre diverse misterioase reţele de genul 
„coloana a cincea” în interiorul Imperiului Otoman 
deveniseră deja un loc comun în acea vară, dar ceea ce 
aducea Faroki diferit era o listă a presupusilor complotisti 
din al-Ahd, majoritatea ofiţeri de rang superior, incluzând 
detalii despre ce unităţi erau în comanda lor şi unde se 
aflau desfăşurate în acel moment. 

Ca o dovadă a seriozitatii cu care au fost tratate 
afirmaţiile locotenentului, generalul lan Hamilton, 
comandantul suprem al campaniei de la Gallipoli, a trimis în 
25 august un raport adresat personal lui Kitchener, 
ministrul de război.:% Considerând că unitatea de informaţii 
secrete din Cairo era cea mai în măsură să judece 
veridicitatea poveştii locotenentului, Londra a ordonat ca 
Faroki să fie îmbarcat pe o navă militară cu destinaţia 
Egipt. 

Cel puţin iniţial, nici Gilbert Clayton, comandantul 
tuturor serviciilor de informaţii ale armatei britanice de la 
Cairo, şi nici vreunul dintre subalternii lui n-a prea ştiut ce 
să creadă despre tânărul care le-a fost adus în birourile lor 
de la hotelul Savoy, în 10 septembrie. Totuşi, au devenit 
brusc atenţi când Faroki a sugerat că britanicii prăpădiseră 
o oportunitate militară extraordinară, nedebarcând la 
Alexandretta în primăvara anului 1915. 

Potrivit lui Faroki, la vremea respectivă Alexandretta 
era păzită cu precădere de unităţi militare constând din 
arabi, multi dintre comandatii acestora fiind membri fideli ai 
al-Ahd, şi mai mult chiar aceste unităţi sabotaseră 
sistematic fortificațiile de apărare ale oraşului, în 
aşteptarea unei iminente debarcări a forţelor britanice. 
Toate acele eforturi se irosiseră, desigur, când britanicii au 
lansat dezastruoasă lor campanie de la Gallipoli. lar asta nu 
era încă partea cea mai gravă. Când a început ofensiva de 


la Gallipoli, Djemal Paşa expediase rapid unităţile arabe din 
Alexandretta pe câmpul de luptă; drept urmare, a explicat 
Faroki, mulţi dintre potenţialii conspiratori ai al-Ahd zăceau 
acum morţi pe coastele dealurilor din Gallipoli, ucişi exact 
de „duşmanul” cărora ei speraseră să li se alăture.” 

Până în acest punct, cea mai mare parte a poveştii lui 
Faroki era destul de uşor de verificat. Întemeietorul 
organizaţiei al-Ahd, Abdul Aziz al-Masri, trăia în exil la Cairo, 
aşa că a fost adus să garanteze că Faroki era de bună- 
credinţă. Cât despre faptul că Alexandretta fusese păzită de 
trupe dornice să se răzvrătească, aşa cum susţinea Faroki, 
din discuţiile lui cu diverşi prizonieri otomani, Lawrence 
aflase exact acelaşi lucru, pe care îl subliniase în pledoariile 
lui pentru o debarcare în acel loc. Dar Faroki avea mai mult 
de povestit. Mult mai mult. 

Pentru o perioadă de timp, susţinea el, servise drept 
persoană de legătură între al-Ahd şi o altă societate secretă 
arabă, al-Fatat, din Damasc. Pe această filieră, al-Ahd 
aflase despre negocierile confidentiale dintre al-Fatat şi 
emirul Hussein de la Mecca, în vederea organizării 
împreună a unei răscoale contra turcilor. Pe parcurs, al-Ahd 
aflase, de asemenea, despre corespondenţa secretă dintre 
emirul Hussein şi britanicii din Cairo. Concluzia finală a 
acestei stări de lucruri era că, dacă ar primi armament şi 
sprijin de la Marea Britanie, ambele societăţi secrete arabe, 
al-Fatat (civilă) şi al-Ahd (militară) erau dispuse acum să i 
se alăture emirului Hussein într-o revoltă organizată contra 
turcilor. 

Un asemenea parteneriat venea însă cu un preţ: 
recunoaşterea de către Marea Britanie a unui stat arab 
independent, cuprinzând practic întreaga lume arabă, din 
Irak, la est, până în Siria, la vest, şi întinzându-se în jos 
până la vârful sudic al peninsulei Arabia. Parametrii precişi 
ai acestui stat arab puteau face obiectul unor negocieri 
limitate - viitorii rebeli recunosteau pretenţiile coloniale 
britanice asupra Adenului, precum şi interesele comerciale 
ale Angliei în sudul Irakului -, însă o preconditie absolută 
era ca francezii să nu deţină controlul nicăieri. Dacă se 
cădea de acord asupra acestor lucruri, a explicat Faroki, 


atunci britanicii puteau avea revoluţia visată în inima lumii 
otomane. 

De-aici însă, povestea tânărului locotenent începea să 
piardă din credibilitate. În mod evident, Faroki aflase de 
undeva despre corespondenţa secretă dintre emirul 
Hussein şi Ronald Storrs, dar din câte se părea nimeni din 
unitatea de informaţii militare de la Cairo nici măcar nu 
auzise de al-Fatat. Cât despre afirmaţia lui Faroki potrivit 
căreia această celulă vorbea în numele unei vaste reţele de 
conspiratori  antiotomani din Siria, Lawrence, fiind 
familiarizat de atâta vreme cu scena politică din Siria, era 
cel mai în măsură, probabil, să cântărească veridicitatea 
acestei declaraţii, doar că nimic din ceea ce aflase el, fie 
înainte ori în timpul războiului, nu sugera existenţa unei 
asemenea reţele extinse. Şi chiar dacă ar fi existat, pentru 
orice om, cunoscând câtuşi de puţin specificul societăţii 
arabe, ideea unei alianţe dintre castele intelectuale şi 
militare progresiste din Siria şi lrak, pe de o parte, şi 
ultraconservatorul emir Hussein de la Mecca, pe de altă 
parte, părea cam trasă de păr. 

Cu excepţia unui lucru însă. Cu doar câteva săptămâni 
înainte ca Faroki să treacă linia frontului la Gallipoli în 
tabăra englezilor, Hussein pusese capăt unei tăceri de opt 
luni şi, într-un final, îi trimisese un nou mesaj lui Ronald 
Storrs.  Lipseau însă din această scrisoare vechea 
ambivalenta a lui Hussein, dar şi simţul măsurii. Acum, 
susţinea că vorbeşte în numele „întregii naţiuni arabe”, iar 
cerinţele lui pentru o cooperare cu britanicii se 
amplificaseră de la simpla neinterventie în Hejaz, la 
recunoaşterea de către Marea Britanie a independenţei 
pentru practic întreaga lume arabă. 

Atât de exorbitante i s-au părut lui Storrs cerinţele lui 
Hussein - caustic, le considera „cu mult mai mari decât 
[Hussein] avea dreptul, speranţa sau puterea de a 
pretinde” -, încât el şi McMahon, noul înalt comisar britanic 
pentru Egipt, au decis că răspunsul cel mai bun era, pur şi 
simplu, să le ignore cu totul.4% Lucrul acesta se întâmplase 
în răspunsul lui McMahon către Hussein, trimis cu scurt 
timp înainte de apariţia lui Faroki. 


Totul s-a schimbat, însă, când informaţiile desprinse 
din scrisoarea din iulie a lui Hussein au fost confruntate cu 
declaraţiile lui Faroki din septembrie, căci lucrul care s-a 
constatat imediat a fost că stipulatiile şi pretenţiile lor 
teritoriale se potriveau aproape perfect. Văzută din această 
perspectivă, referirea vagă la „întreaga naţiune arabă”, din 
scrisoarea lui Hussein, căpăta un înţeles foarte diferit, 
poate nu iluzii de grandoare nutrite de emirul Hejazului, ci 
mai degrabă o aluzie la parteneriatul său secret cu 
conspiratorii din al-Fatat şi al-Ahd. Oficialităţile britanice din 
Cairo şi-au dat seama subit că era posibil să-l fi subestimat 
prea mult pe Hussein şi că enigmaticul bătrân de la Mecca 
nu avea doar capacitatea de a declanşa o posibilă 
insurecție într-un colt îndepărtat al Imperiului Otoman, ci 
că, de fapt, el era pivotul cheie al întregului teatru de 
război din Orientul Mijlociu. 

Şi asta încă nu era tot. Cu uzuala lui lipsă de 
transparenţă, in ultima lui misivă Hussein introdusese 
spectrul unui cronometru cu numărătoare inversă, spunând 
că Marea Britanie avea treizeci de zile de la primirea acelei 
scrisori pentru a accepta sau a respinge condiţiile lui, 
dincolo de acest termen arabii „rezervându-şi totala 
libertate de acţiune”.:* La vremea respectivă, Storrs si 
McMahon nu dăduseră prea multă atenţie acelei ameninţări 
voalate, însă, aşa cum îi informa acum Mohammed al- 
Faroki, acest ultimatum era rezultatul unei oferte tentante 
pe care Djemal Paşa i-o făcuse recent lui Hussein: deplina 
independenţă a arabilor în epoca postbelică, cu condiţia ca, 
între timp, arabii să acorde sprijinul lor devotat efortului de 
război turco-german. 

In faţa britanicilor, se profila o alegere extrem de 
riguroasă: să ajungă la un acord cu Hussein şi conspiratorii 
lui, care ar fi putut paraliza dinăuntru Imperiul Otoman sau, 
invers, să asiste cum Hussein şi arabii cad la pace cu 
Constantinopolul, ceea ce s-ar solda negreşit cu o chemare 
reînvigorată la jihadul contra Aliaților, riscând totodată să 
fie exact scânteia care să aprindă focul răzvrătirii in 
rândurile musulmanilor din coloniile lor. În timp ce 
premierul Asquith şi cabinetul său erau ţinuţi la curent cu 
această stare de lucruri, diplomaţii britanici din Londra şi 


Cairo se căzneau să trimită un nou mesaj, cu mult mai 
respectuos, emirului de la Mecca. Astfel, a început unul 
dintre cele mai controversate schimburi de mesaje secrete 
din istorie, aşa-numita Corespondenţă McMahon-Hussein, 
cu ramificații care vor fi, atât pentru guvernul britanic, cât 
şi pentru viitorul său agent în Arabia, T. E. Lawrence, 
aidoma unui complicat păienjeniş de confuzii, promisiuni 
contradictorii şi mistificare. 

Pe termen scurt, dezvăluirile lui Mohammed al-Faroki îi 
vor permite lui Lawrence să revină la țelul care il 
preocupase încă de când sosise la Cairo, în urmă cu nouă 
luni: o debarcare britanică la Alexandretta. 


De pe promontoriul de la Athlit în zilele senine, Aaron 
Aaronsohn şi Absalom Feinberg desluşeau cu uşurinţă 
navele de război franceze şi britanice care patrulau de-a 
lungul țărmului Palestinei, în cadrul operaţiunii de blocadă 
impusă de Aliați. De pe una dintre aceste nave de război, 
presupuneau ei, avea să le parvină la un moment dat un 
mesaj din Cairo, de la Alex - adus poate chiar de Alex 
personal. Dar, pe măsură ce zilele treceau adunându-se în 
săptămâni, încrederea lor a început să scadă. 

După aproape o lună fără nicio veste, Aaronsohn şi 
Feinberg au recurs la un plan de rezervă riscant. Dacă 
aşteptarea avea să se prelungească, Feinberg urma să 
folosească una dintre bărcile de pescuit, care circulau cu 
regularitate în apropierea coastei, pornind astfel în larg 
spre una dintre navele care formau blocada, pentru a 
încerca să fie primit la bord. La mijlocul lui august, s-a aflat 
însă că blocada se înăsprea, navele de război ale Aliaților 
având acum dreptul de a distruge imediat orice 
ambarcatiune ce li s-ar fi părut dubioasă; întrucât acest 
criteriu se aplica negresit la orice ambarcatiune străină 
care ar fi încercat să iasă în larg, planul lor de rezervă 
părea nu doar o aventură riscantă, ci de-a dreptul 
sinucigaşă. Pe urmă, au venit alte veşti proaste. La sfârşitul 
lui august, s-a anunţat (în mod eronat, după cum avea să 
se dovedească) că transportul naval al refugiaților lua 
sfârşit, USS Des Moines urmând să mai facă doar o ultimă 
oprire în portul Haifa, pe 30 august. Când acea navă de 


război americană avea să dispară la orizont, credeau 
conspiratorii, odată cu ea avea să se piardă şi ultima lor 
şansă de a intra în contact cu britanicii. 

Când Feinberg i-a propus insistent să plece cu acest 
vapor, Aaronsohn a refuzat categoric. Până la urmă, 
Feinberg, bine deghizat şi înarmat cu un paşaport rusesc 
fals, a izbutit să se îmbarce pe Des Moines. Peste o 
săptămână, a ajuns pe cheiul portului Alexandria, în 
Egipt.2% 

Feinberg avea doar un singur contact in Egipt, dar s-a 
dovedit ca era valabil: un tanar arab crestin, originar din 
Haifa, care acum lucra pe post de curier pentru cartierul 
general al serviciului britanic de informatii navale din Port 
Said. În Port Said, Feinberg a dat de urma vechiului său 
prieten, care i-a aranjat rapid o întâlnire cu unul dintre 
ofiţerii de informaţii de-acolo. Întâmplarea făcea ca acel 
ofiţer să fie tocmai vechiul partener al lui T. E. Lawrence pe 
şantierul arheologic de la Karkemiş şi în expediţia prin 
deşertul Sin, Leonard Woolley. 

Ceea ce Feinberg nu ştia - nu avea cum să ştie - era că 
Alex Aaronsohn luase legătura, de fapt, cu serviciul britanic 
de informaţii din Egipt. După câteva refuzuri, obținuse pana 
la urmă o audienţă la unul dintre ofiţerii superiori din cadrul 
personalului unităţii de informaţii a armatei de la Cairo, în 
18 august. Acest ofiţer era celălalt partener al lui T. E. 
Lawrence în expediţia din deşertul Sin, căpitanul Stewart 
Newcombe. Numai că acea întâlnire nu decursese deloc 
bine. Newcombe l-a privit cu circumspectie pe Alex 
Aaronsohn de la bun început, iar acea circumspectie nu a 
făcut decât să se accentueze, când tânărul de douăzeci şi 
şase de ani a început să îi povestească amănunţit şi cu 
mult patos despre reţeaua de spioni evrei care, susţinea el, 
era pregătită în Palestina să vină în sprijinul britanicilor. Nu 
trecuseră decât două luni de când Minna Weizmann, 
protejata lui Curt Prufer, fusese demascată ca spioană, iar 
agenţii britanici de informaţii secrete din Egipt cunoşteau 
acum planul germanilor de a folosi refugiaţi evrei din 
Palestina drept intermediari. Dar, ceea ce l-a făcut pe 
Newcombe să intre la bănuieli în mod special a fost faptul 
că Alex Aaronsohn nu părea să vrea nimic tangibil, în 


schimbul serviciilor lui. Ca ofiţer de informaţii, cu putere de 
decizie, Newcombe era permanent asaltat de aşa-zişi spioni 
care, în schimbul unor „date valoroase”, doreau bani sau 
arme sau sprijin în rezolvarea unor probleme legale; părea 
de-a dreptul ciudat ca Alex Aaronsohn să ofere această 
presupusă comoară de informaţii secrete doar din 
mărinimia sufletului lui. Drept urmare şi luând una dintre 
cele mai greşite decizii din cariera lui de ofiţer de 
informaţii, Newcombe nu numai că refuzase oferta lui 
Aaronsohn, ci mai mult chiar dăduse ordin să fie expulzat 
din ţară. Desigur, Alex nu avea nicio posibilitate de a-i 
transmite toate astea fratelui său rămas în Palestina, care 
aştepta cu nerăbdare veşti de la el; în 3 septembrie, cu 
doar trei zile înainte ca Absalom Feinberg să sosească în 
Alexandria, Alex şi sora lui, Rivka, plecaseră din acelaşi 
port, la bordul unui vas cu destinaţia New York. 

Dar Feinberg avea să fie mult mai norocos cu Leonard 
Woolley. Cu o încredere totală în tânărul înfocat care fusese 
adus în faţa lui, Woolley a născocit un sistem prin care o 
navă britanică de recunoaştere urma să treacă periodic prin 
dreptul Statiunii de Cercetări Agricole din Athlit. Prin 
intermediul unei serii de coduri prestabilite, conspiratorii 
urmau să semnaleze navei de recunoaştere când aveau de 
transmis informaţii secrete şi, la adăpostul întunericului, 
aceasta avea să trimită la țărm o mică barcă sau vreun 
înotător pentru a le prelua. 

Nu exista decât o singură modalitate pentru a stabili 
cifrul de comunicare şi a testa totodată eficacitatea acestui 
plan: Feinberg să se întoarcă clandestin în Palestina, la 
bordul unei nave de recunoaştere. După ce a pus la punct 
cu Woolley toate detaliile acestui aranjament, Feinberg a 
aşteptat condiţiile propice - o mare calmă, o noapte fără 
lună - pentru a porni înapoi spre casă. 


Una dintre persoanele care nu ştiau nimic despre 
contactele lui Newcombe şi Woolley cu potenţialii spioni din 
Palestina la sfârşitul acelei veri era fostul lor partener în 
expediţia din deşertul Sin, T. E. Lawrence. Lucrul acesta se 
explica, parţial, prin metoda de compartimentare a muncii 
adoptată de serviciul britanic de informaţii în Egipt, dar şi 


prin concentrarea lui Lawrence asupra unei anumite 
chestiuni: o debarcare britanică la Alexandretta. Spre 
mijlocul lui octombrie, ultimele detalii ale acelui plan 
păreau să se fi definitivat, iar scrisoarea pe care Lawrence 
a compus-o pentru părinţii lui încerca să găsească acel 
delicat echilibru între un ton entuziast şi un stil evaziv, 
pentru a putea trece de cenzura militară: 

„Vom avea destul de multă treabă iarna aceasta în 
Levant”, scria el. „Sunt mulţumit în general cu starea de 
lucruri. Situaţia ne-a fost potrivnică până acum când 
guvernul nostru a devenit mai rezonabil, iar soluţionarea 
finală aici, deşi va dura mult timp, cred eu, va fi foarte 
satisfăcătoare. Pentru asta trebuie să mulţumim greşelilor 
noastre [din trecut].”2% 

Pentru Lawrence, aspectul cel mai sfâşietor al 
povestirii lui Faroki era descrierea situaţiei care existase în 
Alexandretta, iarna, la începutul anului 1915, sugerând 
implicit că o forţă britanică de debarcare ar fi putut să 
coboare pe țărm, practic fluierand.  Neîndoielnic, 
circumstanţele erau mult schimbate acum, când unităţile 
militare dominate de arabi fuseseră deja dislocate 
altundeva, însă în toamna anului 1915, Lawrence şi alţi 
militanţi ai unei debarcări la Alexandretta puteau invoca 
apariţia unor noi factori, care făceau ca argumentul lor să 
fie aproape la fel de convingător. 

Păstrând neutralitatea în primul an de război, Bulgaria 
intrase până la urmă în luptă de partea Puterilor Centrale la 
sfârşitul lui septembrie. Asta însemna că inamicul dispunea 
acum de o legătură neîntreruptă, rutieră şi feroviară, între 
Germania şi Turcia, ceea ce permitea transferul de trupe şi 
armament, rapid şi simplu. În acelaşi timp, tacticienii 
militari britanici, recunoscând într-un final că întreaga 
campanie de la Gallipoli fusese un fiasco, întocmeau pe 
tăcute planuri pentru o retragere din peninsulă. Coroborate, 
aceste două noi elemente măreau posibilitatea ca Egiptul 
britanic să redevină o ţintă a unui inamic care era acum 
mult mai bine pregătit şi echipat. Pentru a zădărnici o 
asemenea ofensivă, preluarea controlului în bazinul 
Alexandretta putea nu numai să deranjeze principala linie 
de aprovizionare a duşmanului, ci chiar să o reteze complet 


- iar dacă o asemenea acţiune putea fi şi scânteia unei 
răzvrătiri arabe regionale, turcii s-ar vedea nevoiţi să facă 
faţă unor probleme complet diferite. 

In favoarea unei ofensive la Alexandretta, exista încă 
un nou factor: firea versatilă a lui Djemal Paşa. În opoziţie 
tacită faţă de ceilalţi doi Juni Turci din triumviratul de la 
Constantinopol, Djemal oferise azil pentru cel puţin optzeci 
de mii de armeni care scăpaseră cu viaţă de pe câmpiile 
morţii din Anatolia, iar pe mulţi dintre bărbaţii armeni îi 
organizase în batalioane de muncă. Aceşti refugiaţi şi 
batalioanele de muncă se aflau acum în regiunea 
Alexandretta - circa opt mii dintre ei fuseseră puşi să 
lucreze la tunelurile de cale ferată care erau străpunse prin 
munţii Amanus şi Taurus -, or chiar daca le erau 
recunoscători paşei care le salvase viaţa măcar temporar, 
în cazul unei debarcări această populaţie armeană nu ar 
pregeta să vadă în soldaţii britanici nişte eliberatori, 
grăbindu-se să treacă de partea lor. Pe lângă asta, desigur, 
ar fi şi o lovitură de imagine - un aspect al războiului la 
care Lawrence era întotdeauna sensibil: Marea Britanie 
salvând din robie sau de la moarte mii şi mii de armeni 
creştini. 

Exercitând o energică munca de convingere si 
influențare pentru reactualizarea planului de debarcare la 
Alexandretta, Lawrence şi alţi membri ai unităţii de 
informaţii militare de la Cairo au reuşit, spre sfârşitul lunii 
octombrie, să câştige adeziunea celor mai importanţi 
demnitari britanici din Egipt: înaltul comisar Henry 
McMahon şi generalul de divizie John Maxwell, comandantul 
Forţei Expeditionare Egiptene. Şi mai îmbucurător chiar, cei 
doi urmau să aibă o întâlnire la nivel înalt cu lordul 
Kitchener, aflat în vizită, pentru a decide viitorul mers al 
războiului în Mediterana răsăriteană. Astrele se aliniau 
favorabil în cele din urmă, încât Lawrence începea să 
creadă că zidurile aparent inexpugnabile ale idioţeniei 
militare erau pe punctul de a fi străpunse. 

„Suntem în fierbere pentru acest sfârşit de 
săptămână,” îi scria Lawrence unui prieten în 4 noiembrie, 
în ajunul întâlnirii la nivel înalt cu Kitchener, „şi niciodată nu 


am fost aşa de ocupați ca acum! E de bun augur şi, 
totodată, un motiv de mare multumire.”2°2 

Întâlnirea dintre Kitchener, McMahon şi Maxwell a avut 
loc pe o navă în largul insulei Mudros din Marea Egee, în 10 
şi 11 noiembrie. După ce iniţial s-a arătat reticent, ministrul 
de război a adoptat şi el planul Alexandretta şi a trimis de 
urgenţă o depeşă premierului, cerând aprobarea imediată a 
operaţiunii. 

Dar la Londra ideea nu s-a bucurat de aceeaşi 
unanimitate. În condiţiile carnajului continuu de pe frontul 
de vest, înaltul comandament britanic se căznea deja să 
găsească noi trupe pe care să le arunce în acea maşinărie 
de tocat carne, or perspectiva de a rupe de-acolo mijloace 
tehnice de luptă şi soldaţi - în forma revizuită, planul 
Alexandretta necesita acum 100000 de oameni - era greu 
de acceptat. În plus, nenorocirea de la Gallipoli nu pleda 
nicidecum pentru o nouă operaţiune amfibie pe frontul 
otoman. În iureşul de depeşe dintre nava lui Kitchener şi 
diferitele ministere din Londra, s-a ajuns la o dispută. 

În acest moment crucial, un ofiţer de legătură francez, 
care însoțea delegaţia lui Kitchener la bordul vasului, a 
rezolvat problema, trimițând urgent o telegramă la Paris, 
prin care îşi alerta guvernul în privinţa dezbaterilor din 
cabinetul britanic. 

Trăind cu impresia că planul Alexandretta fusese ucis 
încă de la începutul anului 1915, guvernul francez s-a simţit 
acum obligat să facă acest lucru într-o formă mai explicită. 
În 13 noiembrie, ataşatul militar francez la Londra a 
înmânat o scrisoare generalului William Robertson, şeful 
Statului-Major Imperial Britanic şi comandantul suprem al 
armatei britanice.  Reafirmând interesele politice şi 
economice ale Franţei în Siria, scrisoarea declara în 
continuare că „opinia publică franceză nu ar putea rămâne 
indiferentă faţă de ceea s-ar putea întâmpla într-o ţară pe 
care o consideră deja hărăzită să devină o parte a Siriei 
[controlate de francezi]; şi i-ar cere guvernului Franţei ca 
nu numai să nu aibă loc niciun fel de operaţiune militară în 
această ţară până nu va fi fost decisă de comun acord între 
Aliați, ci totodată, dacă s-ar întâmpla ca o asemenea 
acţiune să se desfăşoare, cea mai mare parte a misiunii să 


fie încredinţată trupelor franceze şi generalilor care deţin 
comanda lor.”2% 

Lăsând deoparte limbajul diplomatic obtuz, scrisoarea 
repeta în esenţă obiecțiile anterioare ale Franţei împotriva 
unei debarcări la Alexandretta: întrucât Franţa intenţiona să 
preia Siria după război, forţele franceze trebuiau să se afle 
în avangarda oricărei operaţiuni militare în regiune, şi 
întrucât nu existau actualmente trupe de care Franţa să se 
poată dispensa pentru o asemenea misiune, demararea 
oricărei misiuni de acest fel era exclusă. Şocant de data 
asta era însă faptul că francezii se pretaseră să pună pe 
hârtie asemenea argumente sordide. Istoricul britanic Basil 
Liddell Hart scria despre directiva franceză că „|aceasta] 
constituia  negreşit unul dintre cele mai uluitoare 
documente prezentate vreodată unui Aliat, când eşti 
angajat într-o luptă pe viaţă şi pe moarte. Deoarece 
impunea, de fapt, un veto asupra celei mai bune 
oportunităţi de a tăia linia vitală de comunicare a inamicului 
comun si de a o proteja pe a noastră.” Consimtind la un 
asemenea ultraj, susţinea Liddell Hart, statul-major britanic 
devenea esențialmente „complice la [o] crimă”, prin care 
britanicilor din Egipt nu le mai rămânea acum altă 
alternativă decât să aştepte un nou atac asupra canalului 
Suez, iar apoi să lanseze propriul lor asalt contra celui mai 
puternic punct de pe linia defensivă a turcilor - fâşia 
îngustă din sudul Palestinei -, o acţiune care, pentru ei, 
avea să ducă în final la pierderea a încă cincizeci de mii de 
vieţi omenesti.2% 

Spre stupoarea lui Lawrence şi a altor agenţi de 
informaţii de la Cairo, planul Alexandretta a fost zdrobit din 
nou, urmând ca niciodată de atunci să nu mai fie reluat în 
mod serios. 

In februarie 1915, când planul fusese suprimat prima 
oară, Lawrence sugerase cu amărăciune, într-o scrisoare 
adresată familiei, că Franţa era adevăratul inamic în Siria. 
După ce planul a fost suprimat a doua oară în noiembrie 
1915, un resentiment puternic se născuse în sufletul lui, 
ceea ce îl va face să privească toată acţiunile viitoare ale 
Franţei în regiune cu un dezgust profund. 


La scurt timp după moartea fiului ei Frank, Sarah 
Lawrence îl mustrase pe cel de-al doilea fiu al său, „Ned”, 
pentru un lucru care, indiscutabil, rămânea un punct 
dureros: faptul că înainte de a pleca în Egipt Ned nu îl 
vizitase pe Frank în tabăra de instructaj militar unde acesta 
se afla la sfârşitul anului 1914. T. E. Lawrence reactionase 
la critica mamei lui cu o logică atât de prozaică, încât friza 
absurdul. „Nu m-am dus să-mi iau la revedere de la Frank”, 
explica el, „fiindcă el prefera să nu mă duc, şi ştiam că era 
puţin probabil să-l mai văd din nou; în care caz, era mai 
bine să nu ne luăm rămas-bun. "2% 

Lawrence avusese o reacţie foarte diferită în martie 
1915, cand a aflat că nava cu care fratele său Will se 
întorcea din India în Anglia trecea prin canalul Suez. 
Intrucat nu se mai văzuse cu Will de când acesta venise în 
vizită la Karkemiş în 1913, Lawrence a lăsat deoparte 
pentru scurt sarcinile de serviciu din birourile de la hotelul 
Savoy, s-a suit pe motocicleta sa Triumph şi a străbătut în 
goană distanţa de circa 130 kilometri până la Port Suez, ca 
să aştepte sosirea vasului cu care călătorea fratele său. 

Dar, exact înainte de a ajunge acolo, o ciocnire armată 
a izbucnit undeva în lungul canalului, făcând ca vasul pe 
care se afla Will să întârzie. În loc de o întâlnire faţă în faţă, 
cei doi fraţi au trebuit să se rezume la o scurtă convorbire 
telefonică vapor-tarm. In aceeaşi seară, Lawrence s-a suit 
din nou pe motocicletă şi s-a întors la serviciu, în Cairo. 

Optând de bună voie să servească drept observator 
aerian în cadrul Royal Flying Corps, Will alesese o misiune 
cotată cu cea mai mică speranţă de viaţă pentru un soldat 
în Primul Război Mondial. În 23 octombrie 1915, Will şi-a 
pierdut viaţa când avionul său a fost doborât deasupra 
Franţei, iar trupul său nu a mai fost recuperat niciodată. 
Avea douăzeci şi şase de ani, şi nu trecuse nici măcar o 
săptămână de când plecase pe front. 

Efectul de a pierde doi fraţi în numai cinci luni părea 
să-l fi făcut pe Lawrence să se retragă şi mai adânc în 
cochilia lui sufletească. În următoarele luni, scrisorile către 
cei de-acasă au devenit constant mai rare şi mai succinte. 
Dacă în rândurile trimise părinţilor lui a renunţat rapid să 
mai pomenească de Frank, despre moartea lui Will nu a 


menţionat nimic la vremea respectivă, în afară de o singură 
aluzie indirectă, dintr-un scurt bilet trimis acasă în acel 
decembrie: 


Scriu doar câteva cuvinte in această dimineață, 
fiindcă m-a surprins că azi e Crăciunul. Teamă mi-e că 
pentru voi nu va fi o zi prea fericită; totuşi, îi aveţi încă 
pe Bob şi Arnie acasă cu voi, ceea ce e cu mult mai 
mult decât pot avea alti oameni. Să priviţi înainte tot 
timpul. Totul aici este ca de obicei, doar că am avut 
parte de ploaie ieri şi a fost răcoare în ultima vreme.: 

Faroki a revenit în atenţia opiniei publice odată cu cartea A Peace to 
End All Peace publicată de David Fromkin în 1989. Aici, Fromkin se 
referă în mod repetat la „farsa” pe care Faroki a regizat-o şi la 

la înțelegerile din tratatul secret cu Aliaţii au fost printre rezultatele 
farsei locotenentului al-Farugi [s/c]” 

Chiar dacă aceste afirmati îi dau lui Faroki mai mult credit decât i se 
cuvine probabil, Fromkin nu precizează totuşi niciodată în ce a constat 


presupusa lui farsă. În schimb, acuzaţia lui pare să se concentreze pe 
două aspecte ample: faptul că Faroki a exagerat poziţia lui în al-Ahd, 
atât în faţa britanicilor, cât şi a emirului Hussein, cu scopul de a obţine 
un rol de intermediar; şi faptul că a minţit referitor la forţa şi 
capacitatea al-Ahd şi al-Fatat de a organiza o revoltă de proporții în 

mari din partea britanicilor, în vreme de război un asemenea 
comportament a făcut din el un impostor sau un bun negociator? 

Tradare 


Am impresia că noi suntem cumva în 
situația vânătorilor care au împărțit pielea 
ursului înainte de a-l fi omorât. Personal, 
eu nu pot prevedea situația în care ne-am 
putea afla la sfârşitul războiului, or de 
aceea consider că orice discuție în 
momentul de fata despre cum vom tăia în 
bucăți Imperiul Turcesc este cu 
preponderență de natură teoretică.28 


Generalul britanic George Macdonogh, 
director al Serviciului de informaţii al 
armatei, 7 ianuarie 1916 


În 16 noiembrie 1915, T. E. Lawrence a compus o scrisoare 
către vechiul său prieten, Edward Leeds, unul dintre 
curatorii Muzeului Ashmolean de la Oxford. Trecuseră doar 
trei săptămâni de la moartea fratelui său Will, iar Lawrence 
era foarte abătut. După ce şi-a cerut scuze pentru lunga lui 
tăcere de până atunci, i-a povestit lui Leeds că acest lucru 
se datora parţial cerinţelor slujbei lui, „şi parţial faptului că 
sunt atât de trist pentru că întâi unul şi acum un altul dintre 
fraţii mei au fost ucişi pe front. Bineînţeles, am fost plecat 
departe de ei mult timp, aşa că nu e neapărat ca un şoc 
pentru mine, însă mi-e cam groază de Oxford şi de cum ar 
putea fi acolo dacă aş veni înapoi. În plus, amândoi erau 
mai tineri decât mine, or nu mi se pare corect, cumva, ca 
eu să continui să trăiesc liniştit la Cairo” .2% 

Dacă războiul, prin esenţa lui, este o experienţă 
traumatizantă, se poate înţelege de ce Lawrence, în acel 
noiembrie, resimțea profund acest lucru. In cele unsprezece 
luni de când sosise la Cairo, stătuse în cea mai mare parte 
a timpului închis între patru pereţi la hotelul Savoy, o lume 
complet diferită de câmpurile morţii de pe frontul de vest, 
unde îşi pierduseră viaţa fraţii lui. Dar şi mai mult chiar îl 


deranja faptul că el îşi consumase energia nu luptându-se 
cu duşmanul, ci angajându-se în „lupte-pe-hârtie” contra 
intereselor înguste ale birocraţiei militare din Marea 
Britanie şi ale celui mai apropiat aliat al ei, Franţa. 

Inutilitatea acelor lupte se vedea limpede pe imensa 
hartă a Imperiului Otoman, prinsă pe perete în biroul de la 
Savoy. În noiembrie 1915, după un an de război în acel 
teatru de operaţiuni şi după moartea a sute de mii de 
oameni, harta rămânea practic neschimbată. 

În Gallipoli, Forţa Expediţionară Mediteraneeană se 
agăța inca de capetele ei de pod îmbibate de sânge, dar 
chiar şi acele mici puncte de sprijin în Turcia aveau să 
dispară curând; cu o crudă ironie, se poate spune că 
retragerea Aliaților din Gallipoli, care urma să înceapă cam 
atunci, avea să fie singura fază bine executată din întreaga 
campanie. În Anatolia, suferinţa armenilor continua cu 
aceeaşi intensitate, alaturandu-i-se acum persecuțiile 
sângeroase asupra potenţialilor secesionişti arabi, ai căror 
conducători fuseseră decimati de poliţia secretă a lui 
Djemal Paşa. O debarcare la Alexandretta, care ar fi putut 
veni în ajutorul ambelor grupuri, părea acum o problemă 
închisă, chiar dacă din motive pe care nimeni din Cairo nu 
reuşea să le desluşească pe deplin (aveau să mai treacă 
nişte săptămâni până ca Ministerul de Război de la Londra 
să ajungă să informeze Egiptul despre respingerea oficială 
a planului de către guvernul francez). În schimb, acum se 
vorbea tot mai mult despre un asalt frontal convenţional 
contra forţelor turceşti fortificate în tranşee în capătul 
îndepărtat al Sinaiul, în Palestina. Dacă această ofensivă 
avea să se dovedească reuşită - şi exemplul de la Gallipoli 
nu oferea prea multe motive de a spera acest lucru -, 
armata britanică s-ar vedea apoi nevoită să pornească într- 
o lungă, lentă şi dificilă deplasare spre nord, către regiunea 
centrală a Turciei. Singurul punct luminos pe acea hartă era 
în lrak. Acolo, o armată indiană britanică înaintase hotărât 
în susul râului Tigru pe parcursul ultimelor şapte luni, iar la 
mijlocul lui noiembrie se afla la porţile Bagdadului. Dar, 
chiar dacă acel oraş de la periferia Imperiului Otoman ar fi 
fost capturat, era greu de imaginat că această victorie ar fi 


putut avea vreun efect concret asupra Constantinopolului, 
aflat la o mie şase sute de kilometri depărtare. 

Drept urmare, Lawrence începuse să vadă în Arabia 
singurul loc care oferea o rază de speranţă, unde războiul 
neconvențional, de care el era convins că era nevoie pentru 
a-i învinge pe turci, ar putea fi pus în practică. Această 
speranţă căpătase un nou elan exact cu câteva zile înainte. 
Ca urmare a dezvăluirilor făcute de Mohammed al-Faroki, 
înaltul comisar britanic în Egipt, Henry McMahon, trimisese 
o nouă scrisoare către emirul Hussein, prin care accepta 
aproape toate pretenţiile teritoriale ale acestuia pentru o 
naţiune arabă independentă, ca preţ al revoltei arabe în 
alianţă cu Marea Britanie. În 5 noiembrie, un răspuns la fel 
de rezonabil sosise la Cairo de la Hussein. Câteva mici 
puncte rămâneau încă de stabilit, însă acum exista un 
acord solid pentru o răzvrătire a arabilor contra Turciei.22 

Asta nu însemna că Lawrence îşi imagina cumva că 
acest lucru rezolva cu adevărat situaţia. Dimpotrivă, prin 
toamna anului 1915, în rândul statelor europene angajate 
în război, câştigase teren o mentalitate greşită, care sugera 
că situaţia din Orientul Mijlociu era pe punctul de a deveni 
mult mai complicată şi litigioasă. 

Pentru a înţelege această mentalitate, este necesar să 
evaluăm starea de paralizie care se instalase asupra unei 
hărţi mai ample a războiului. Pe frontul de vest, fâşia de 
tărâm al nimănui, separând trupele franceze şi britanice de 
trupele germane, pe o lungime de 650 kilometri, nu se 
mişcase aproape deloc timp de un an. Fără să fie la fel de 
static, un alt gen de punct mort se instalase şi pe frontul de 
est. Acolo, după ce fusese zdrobită de forţele germane pe 
frontiera ei de nord-vest, Rusia se răzbunase pe ghinionista 
armată austro-ungară pe frontiera ei de sud-vest, pentru ca 
apoi să fie din nou învinsă când Germania a venit în ajutorul 
Austro-Ungariei. În felul acesta, s-a stabilit un tipar 
implacabil - victoria ruşilor contra Austro-Ungariei se anula 
prin victoria germanilor contra Rusiei -, care avea să 
continue până în 1917. Totuşi, ca exemplu de crasă 
inutilitate şi nesabuinta, nimic nu se putea compara cu 
frontul de sud, deschis recent în nord-estul Italiei. Intrând 
într-un târziu în război de partea Antantei, în noiembrie 


1915 Italia îşi aruncase trupele de patru ori în luptă contra 
forţelor austro-ungare, disproportionate numeric, care erau 
desfăşurate pe versanţii abrupți ai unei vai, dar fusese 
învinsă de fiecare dată; până la sfârşitul războiului aveau să 
aibă loc douăsprezece bătălii în valea Isonzo, soldându-se 
cu 600000 de victime în rândul armatei italiene. 

Desigur, stagnarea în cazul unui front de luptă este 
valabilă pentru ambele părţi, ceea ce înseamnă că veştile 
proaste, în cazul acestei hărţi mai ample a războiului, erau 
atât pe partea Antantei, cât şi a Puterilor Centrale. 

Având în vedere această uluitoare inerție şi cumplitul 
ei cost, ar fi fost de aşteptat ca diferitele state beligerante 
să se gândească imediat la posibilitatea de a pecetlui o 
stare de pace, de a găsi o modalitate de ieşire din acest 
haos sinistru. În schimb, s-a întâmplat exact invers. 

Încă din timpuri străvechi, popoarele şi statele aflate în 
război s-au confruntat mereu cu aceeaşi întrebare, la care 
răspunsul a fost îndeobşte mereu cumplit: în faţa carnajului 
în care au pierit atâţia oameni şi a risipei ce a secătuit 
vistieriile, cum să recunoşti că totul a fost degeaba? 
Întrucât o asemenea recunoaştere este de neconceput, iar 
statu-quo-ul devine insuportabil, singura opţiune care mai 
rămâne este escaladarea situaţiei. Astfel, pentru statele 
beligerante din Europa la sfârşitul anului 1915 nu se mai 
punea doar problema de a obţine ceea ce le împinsese 
initial în conflagrație - şi în multe cazuri, motivele 
respective fuseseră şocant de meschine -, ci intervenea 
necesitatea de a extinde sfera revendicărilor, condiţiile 
acceptabile pentru pace nefiind diminuate, ci amplificate. In 
acest conflict nu mai era vorba despre lupta pentru mici 
avantaje pe care să le obţii de la imperii rivale, ci urmărea 
mutilarea acestora pentru totdeauna, pentru a căpăta 
certitudinea că niciodată nu vor mai avea capacitatea de a 
purta un război atât de devastator şi absurd. 

Dar înfrângerea duşmanilor în luptă este doar jumătate 
din joc; pentru ca un război să se justifice cu adevărat, este 
nevoie să câştigi din punct de vedere material. In tradiţia 
europeană modernă, această necesitate fusese satisfăcută 
prin vărsarea unor despăgubiri de război în sipetele 
învingătorului, confiscarea unei provincii disputate ici sau 


colo, însă toate astea păreau cumva derizorii, ţinând seama 
de costurile acestui conflict. În schimb, întregul carnaj 
trebuia să fie justificat printr-o nouă eră de aur a imperiului, 
învingătorii devenind mai bogaţi şi mai impunători decât 
înainte. Fireşte, în felul acesta ciclul era împins la singura 
lui concluzie logică, dar scelerată. Gândindu-te la tot ce 
aveau să primească învingătorii finali şi la tot ce aveau să 
piardă învinşii, cum să renunti tocmai acum? Nu, ceea ce se 
cerea acum era un angajament mai mare - mai mulţi 
soldaţi, mai mulţi bani, mai multe pierderi -, totul urmând a 
fi recuperat, când va veni victoria, prin mai multe teritorii, 
mai multă bogăţie, mai multă putere. 

În timp ce, în eventualitatea unei victorii, imperiile din 
Puterile Centrale îşi aveau propria listă de dorinţe, care 
devenea tot mai grandioasă şi ea odată cu timpul, pentru 
statele din Antantă - Marea Britanie, Franţa şi Rusia - nu 
exista cu adevărat decât un singur loc care oferea 
perspectiva unei rasplati la scara cerută: teritoriile diverse 
şi fragmentate din Imperiul Otoman. Într-adevăr, în toamna 
anului 1915 în capitalele Antantei acest imperiu era numit 
cu cinism „Marea Pradă”. 

Pentru toate aceste trei puteri, războiul din Orientul 
Mijlociu avea să devină acum instrumentul de a-şi satisface 
poftele imperiale - deziderate, cum erau politicos numite -, 
pe care le nutreau de multă vreme. Tarii Rusiei jinduiau sa 
înşface Constantinopolul, de cel puţin două sute de ani. La 
fel, Franţa se bucurase de un statut special ca stat 
protector al populaţiei catolice a Imperiului Otoman în Siria 
încă din veacul al XVI-lea; dacă acest imperiu urma să fie 
dezmembrat, atunci acea regiune trebuia să-i revină ei de 
drept. Marea Britanie, la rândul ei, fusese obsedată de 
protecţia teritoriilor ce duceau spre India, „giuvaerul din 
coroana” ei, împotriva unor cotropiri din partea rivalilor săi 
imperiali - în mod paradoxal, în principal Rusia şi Franţa. 
Apoi, mai era şi factorul religios. Toate cele trei puteri 
statale principale ale Antantei erau naţiuni de confesiune 
creştină în 1915, şi chiar şi după şase sute de ani pe multi îi 
deranja încă faptul că Ţara Sfântă creştină se afla în mâinile 
musulmanilor. Prin  îmbucătăţirea Imperiului Otoman, 


apărea în sfârşit şansa de a relua cruciadele, dar cu un 
sfârşit fericit. 

Ceea ce a propulsat, probabil, aceste vechi dorinţe pe 
tărâmul posibilităţii a fost seria de negocieri secrete dintre 
Marea Britanie şi emirul Hussein. Pe măsură ce aceste 
negocieri au devenit mai putin secrete în rândul Aliaților, iar 
perspectiva unei revolte arabe s-a conturat tot mai aievea, 
s-a ajuns nu numai la o stimulare a apetiturilor imperiale, ci 
de-a dreptul la o puternică salivare colectivă. 

Spre sfârşitul lui noiembrie, Franţa, informată de 
tratativele Marii Britanii cu Hussein şi nerăbdătoare să-şi 
anunţe revendicările, va compila la repezeală un set de 
deziderate ambitioase pe care le avea pentru regiunea 
respectivă. Cererilor Franţei li se vor alătura curând 
pretenţiile Rusiei. În fata dorințelor lacome ale principalilor 
ei aliaţi - aliaţi astăzi poate, dar probabil rivali din nou 
mâine -, Marea Britanie va decide subit că avea şi ea chef 
de căpătuială, aşa că nici nu mai contau promisiunile făcute 
recent lui Hussein. Trăgând sforile pentru un loc la masa 
festinului rapace, vor veni în cele din urmă ltalia şi chiar 
Grecia, până atunci neutră. În felul acesta, foarte repede 
considerentele militare în Orientul Mijlociu se vor subordona 
celor politice, iar procesul decizional se va transfera de la 
ofiţerii de armată de pe teren spre diplomaţii şi politicienii 
adunaţi în saloane oficiale. Dacă principala trăsătură 
distinctivă a primilor fusese ineptia, măcar scopul lor fusese 
clar; odată cu ascensiunea oamenilor de stat şi în condiţiile 
în care diverse blocuri de putere se luptau pentru avantaje, 
totul avea să devină învăluit în trădare şi bizantinism. 

Printr-o coincidenţă, omul care avea să joace un rol 
singular în generarea acestei intrigi a sosit la Cairo în 17 
noiembrie 1915, exact a doua zi după ce Lawrence i se 
plânsese lui Edward Leeds că avea o viaţă prea liniştită 
acolo. Numele lui era Mark Sykes - sau, mai oficial, sir 
Tatton Benvenuto Mark Sykes, al 6-lea baronet de 
Sledmere. 

Puţini oameni din istorie au provocat cu atâta 
nechibzuinţă o tragedie atât de mare. La vârsta de treizeci 
şi şase de ani, Sykes, un tânăr chipeş, chiar dacă un pic 
corpolent,  întruchipa acea remarcabilă categorie de 


aristocrați britanici din epoca imperială târzie, cunoscuţi 
sub denumirea de „amatori”. În ciuda conotatiei moderne 
cumva depreciative, cuvântul „amator” provine din latină, 
cu sensul de „persoană pasionată de ceva”, iar în acest 
context se referea la un grup select de tineri bogaţi şi, de 
obicei, cu titluri nobiliare, a căror creştere, educaţie şi 
independenţă financiară - se considera teribil de degradant 
pentru asemenea oameni să aibă o slujbă autentică - le 
permiteau să aibă o sumedenie de preocupări şi să 
constate că li se deschidea orice uşă. Crescând pe un 
domeniu ancestral de treizeci de mii de acri, ca unic copil al 
unui aristocrat din Yorkshire, Sykes, asemenea multora 
dintre amicii săi „amatori”, părea dornic să trăiască imediat 
cât zece oameni „obişnuiţi” la un loc. Cu studii la 
Cambridge, călătorise mult prin Imperiul Otoman, scrisese 
patru cărţi, luptase ca soldat în Războiul Burilor, servise 
drept secretar parlamentar pentru administratorul şef al 
Irlandei şi ca ataşat onorific pe lângă ambasada britanică 
din Cairo - iar acestea erau doar realizările lui cele mai 
importante pana la vârsta de douăzeci şi cinci de ani. In 
următorii unsprezece ani înainte de a sosi la Cairo în acea 
toamnă, se însurase şi făcuse cinci copii - un al şaselea 
urmând să se nască în curând -, dobândise renumele de 
caricaturist talentat, inventase o variantă incipientă a 
aparatului de proiecţie, iar din 1912 era membru în 
Parlament din partea conservatorilor, pentru Hull Central. 
Apariţia lui Sykes la Cairo era rezultatul celei mai 
recente activităţi incluse în cariera lui profesională. In 
primăvara anului 1915, lordul Kitchener îl numise consilier 
al Comitetului Bunsen, o comisie interdepartamentală care 
avea rolul de a îndruma cabinetul britanic în treburile 
Orientului Mijlociu. Deloc surprinzător, Sykes se afirmase 
rapid drept cel mai important membru al acelui comitet, iar 
în iulie 1915 a plecat într-o amplă misiune de documentare 
în regiune, cu intenţia ca la întoarcere să comunice 
cabinetului impresiile pe care şi le formase la faţa locului. 
Lawrence şi Sykes s-au întâlnit prima oară în august 
1915, în timpul şederii lui Sykes la Cairo, înainte de a porni 
mai departe în misiunea lui de documentare. La fel ca 
aproape toţi ceilalţi, Lawrence l-a plăcut imediat pe acest 


parlamentar prezentabil şi fermecător. El si alti membri ai 
unitatii de informatii din Cairo s-au bucurat, de asemenea, 
să găsească în sfârşit o persoană din esaloanele superioare 
ale guvernului britanic, care părea să aprecieze opiniile lor 
despre războiul neconvențional. Acea impresie s-a 
consolidat iniţial la întoarcerea lui Sykes în Egipt, în luna 
noiembrie; în cele două luni precedente, Sykes avusese 
nenumărate întâlniri cu autorităţile britanice din India, care 
se opuneau cu vehementa planurilor de război indirect ce 
emanau din Egiptul britanic, dar revenind la Cairo, Sykes nu 
a făcut niciun secret din faptul că el era adeptul demersului 
propus de cei din Egipt. 

Cu toate realizările lui spectaculare însă, Mark Sykes 
exemplifica şi o altă trăsătură adesea întâlnită la clasa 
conducătoare britanică în epoca edwardiană: aroganta 
formidabilă de a crede că majoritatea problemelor tulburi 
din lume puteau avea o soluţie clară, că britanicii deţineau 
răspunsul la multe dintre ele şi că lor le revenea povara 
specială - istovitoare, chiar dacă venea de la Dumnezeu - 
de a lumina restul omenirii în această privinţă. Abilitatea 
deosebită a lui Sykes sub acest aspect era un talent pentru 
o scriitură concisă şi îndrăzneață, priceperea de a desface 
orice chestiune complexă în enunturi clar formulate pe 
puncte, care creau iluzia unei simplităţi aproape 
matematice. Era un maestru al prezentărilor PowerPoint cu 
aproape un secol înainte ca acestea să existe. 

Un exemplu în acest sens - aveau să mai fie multe 
altele în anii imediat următori - era o analiză pe care a 
întocmit-o în timpul şederii lui la Cairo, în august, prin care 
urmărea să clasifice diferitele tipuri umane care 
interactionau în Orientul Mijlociu. Împărţindu-le initial în 
„Antici” şi „Moderni”, Sykes oferea apoi subcategorii ale 
acestor două grupuri principale. Astfel, Clasa | a Anticilor 
era formată din ortodocşi („duri, intransigenti, bigoti si 
fanatici”), în timp ce Clasa | a Modernilor („tipul de intelect 
superior”) denota „o persoană de familie bună, care 
absorbise în totalitate educaţia occidentală”, dar a nu se 
confunda cu Clasa Il a Modernilor, unde intrau „indivizii 
săraci, incompetenti sau criminali, care primiseră o 
educaţie europeană inferioară şi al căror intelect, prin 


împrejurări sau temperament sau ambele la un loc, este 
împins pe căi mai sinistre decât cei din prima clasă”. 
Nemultumindu-se să se oprească aici, Sykes folosea în 
continuare această formulă de clasificare pentru diversele 
regiuni din Orientul Mijlociu, oferindu-le cititorilor britanici 
un ghid, uşor de urmărit, al poziţiei naţiunii lor în fiecare 
dintre aceste zone. Nu era un tablou prea frumos într-un loc 
ca Egiptul, ce-i drept: la Antici, Clasele |, II, II, găseai o 
absolută ostilitate, o apatie afabilă şi o supunere moderată, 
la care se adăugau, de la Moderni, Clasa | si Il, o opoziţie 
intrinsecă şi o duşmănie neiertătoare.22 

Cu siguranţă nu era prima oară când asemenea 
clasificări rasiale erau aşternute pe hârtie, însă analiza lui 
Sykes scotea în evidenţă cu precădere suficiența membrilor 
clasei conducătoare britanice - precum, negreşit, şi veşnica 
lor stare de nelinişte în încercarea de a controla un conflict 
care cuprindea întreg mapamondul -, lucru confirmat prin 
faptul că asemenea baliverne, bine organizate şi afirmate 
cu încredere, puteau trece drept înţelepciune. După 
revenirea lui Sykes la Londra şi o expunere măiastră în faţa 
Comitetului Bunsen, guvernul britanic avea să-i 
incredinteze „amatorului” de treizeci şi şase de ani una 
dintre cele mai spinoase - şi, din punct de vedere istoric, 
una dintre cele mai importante - misiuni din Primul Război 
Mondial: sarcina de a pune ordine în pretenţiile teritoriale 
rivale ale Marii Britanii şi ale aliaţilor ei în Orientul Mijlociu. 

Abia într-un târziu, conducătorii britanici aveau să 
recunoască, în cazul lui Sykes, o altă trăsătură de caracter, 
care le-ar fi dat poate de gândit dacă ar fi sesizat-o mai din 
timp. Având în vedere ritmul lui frenetic şi varietatea 
preocupărilor, nu era de mirare, poate, că lui Mark Sykes îi 
era foarte greu să fie consecvent în concepţiile şi 
convingerile lui chiar. Influențat îndeobşte de ultima 
persoană cu care stătuse de vorbă sau de ultima idee care 
îi incoltise în mintea mereu fecundă, Sykes se contrazicea 
permanent în privinţa unor puncte de vedere sau teorii pe 
care le sustinuse mai devreme - adesea doar cu câteva zile 
în urmă. 

Lawrence a început să întrevadă crâmpeie din această 
labilitate în perioada petrecută în preajma lui Sykes în 


timpul popasului făcut de acesta în noiembrie. Exista ceva 
absolut îngrijorător în dezinvoltura cu care tânărul 
parlamentar nesocotea evidenţele incomode, care nu se 
potriveau concepţiei lui din acel moment, pentru ca adesea 
să le accepte, atunci când opinia lui se schimba. Aşa cum 
Lawrence avea să scrie în Cei şapte stâlpi ai înțelepciunii, 
Sykes era „avocatul imaginativ al unor mişcări 
internaţionale neconvingatoare... un  mănunchi de 
prejudecăţi, intuitii şi pseudostiinte. Ideile lui erau din 
exterior, dar îi lipsea răbdarea de a-şi testa materialele 
înainte de a alege stilul de construcţie. Prelua un aspect al 
adevărului, îl desprindea din context, îl umfla, îl răsucea şi îl 
modela”.2:: 

Dar mai exista şi o altă latură a personalităţii lui Sykes, 
care nu prevestea nimic bun pentru rolul crucial pe care 
urma să şi-l asume. Se pare că era un individ cam perfid. 
Poate din impulsul de a demonstra că el era întotdeauna 
cel mai deştept sau, poate, din dorinţa farsorului de a arăta 
că el e mai tare, doar de dragul amuzamentului, cert este 
că tânărul „amator” făcea o artă din deformarea 
adevărului, după cum îi convenea lui, sau din învrăjbirea 
părţilor aflate în dispută, prin ascunderea sau manipularea 
unor informaţii esenţiale. Prin urmare locul pe care Sykes 
avea să-l ocupe în istorie este şi el controversat: este greu 
să ne închipuim vreo altă personalitate care, fără o dorinţă 
reală de a face rău şi neavând la dispoziţie o naţiune sau o 
armată, avea să producă un dezastru mai bulversant în 
secolul al XX-lea decât acest tânăr aristocrat din Yorkshire, 
prezentabil şi sclipitor la minte; un dezastru pe care un mic 
grup de compatrioți de-ai sai, inclusiv T. E. Lawrence, vor 
încerca din răsputeri să îl repare. 

Să nu se înţeleagă totuşi că doar Sykes ar fi avut 
aceste trăsături de caracter. In materie de duplicitate, 
„amatorul” avea o mulţime de competitori foarte talentaţi 
în Orientul Mijlociu, chiar în acea perioadă. 


În acelaşi timp când Sykes făcea furori la Cairo, o 
figură enigmatică, purtând veşmântul tradiţional arab, 
circula prin bazarurile şi ceainăriile oraşelor din vestul 
Siriei. Era un bărbat foarte blajin la vorbă, de vreo treizeci 


şi ceva de ani, înstărit şi cultivat, judecând după roba pe 
care o purta şi pronunția clasică în arabă. Din cauza tenului 
pal şi a ochilor albaştri, oamenii care îl întâlneau pe acest 
călător îl luau drept cerchez, acea străveche semintie de 
munteni originari din regiunea Mării Negre, dintre care 
mulţi au trăsături aproape nordice. Dar era o impresie 
greşită, pe care Curt Prufer nu făcea niciun efort, probabil, 
să o corecteze. Efectua această misiune clandestină la 
cererea lui Djemal Paşa. Scopul urmărit era să afle unde se 
situau afinitatile reale ale populaţiei din Siria. 

În acea toamnă, o evaluare obiectivă a opiniei publice 
din Siria devenea o necesitate stringentă atât pentru 
guvernatorul provinciei, cât şi pentru consilierii lui germani. 
Întrucât nenorocirea trăită de Aliati în Gallipoli părea să se 
încheie, se profila din nou ameninţarea unei debarcări a 
inamicului undeva pe coasta Siriei. Dacă Aliaţii descindeau 
în Liban, cum ar reacţiona creştinii libanezi şi minoritatea 
religioasă a druzilor? Si ce ar face evreii, concentrați 
imediat mai jos, în Palestina? În condiţiile in care persecuția 
armenilor din Anatolia continua cu aceeaşi intensitate, cu 
siguranţă mulţi membri ai comunităţii evreieşti din Siria se 
temeau să nu vină şi rândul lor. Dar mai ales, ce ar face 
arabii? Djemal Pasa initiase deja măsuri de represiune 
contra conspiratorilor arabi demascati în documentele de la 
consulatul francez, iar emirul Hussein de la Mecca era o 
permanentă sursă de îngrijorare, dar ce ar face masele 
largi de arabi din alte regiuni? 

Timp de cinci săptămâni, luându-şi diferite identități si 
deghizări, Prüfer cutreierase Siria. În drumurile lui, stătuse 
de vorbă cu colonişti evrei, prăvăliaşi arabi şi moşieri 
creştini, cu aristocrați occidentalizati, cu şeici beduini şi cu 
felahi. Pe la începutul lui decembrie 1915, spionul german a 
conchis că luase pulsul naţiunii suficient de temeinic, încât 
să poată întocmi un raport cu concluziile la care ajunsese, 
pe care să-l trimită lui Djemal şi ambasadei germane de la 
Constantinopol. 

Pe scurt, descoperise cea mai mare nemulţumire în 
rândurile creştinilor care, aproape în totalitate, aprecia el, 
simpatizau in secret cu puterile Antantei. Dar Prüfer nu 
vedea un pericol real aici, atât din cauza numărului relativ 


redus al acestor creştini sirieni, cât şi din cauză că 
„aptitudinea [lor] pentru trădare” era întrecută de o 
„laşitate care îi împiedica să încerce să-şi împlinească 
visurile” .224 

Cumva mai îngrijorătoare, în estimarea lui, era poziţia 
populaţiei evreieşti şi, în special, a subgrupului de sionisti. 
Deşi, „oficial, sionismul afirmă că nu doreşte decât să 
creeze în Palestina un centru pentru civilizaţia şi limba 
evreilor, şi că nu este interesat deloc de politică”, scria 
Prufer, în mod limpede acest lucru nu era adevărat. Mai 
degrabă, scopul lor suprem era să întemeieze un stat 
evreiesc autonom în Palestina, ceea ce era mult mai 
plauzibil în eventualitatea unei victorii a Antantei, şi nu a 
Puterilor Centrale. Oricum, şi cam din aceleaşi motive ca în 
cazul creştinilor, Prufer nu vedea mari motive de alarmă: 
„Fiind din fire laşi şi fără iniţiativă, evreii nu vor îndrăzni să 
săvârşească acte subversive decât dacă o forţă armată a 
inamicului ar fi deja în ţară”. 

Deosebit de îmbucurător părea ceea ce spionul german 
observase în rândurile comunităţii musulmane arabe, de 
departe cea mai numeroasă dintre cele trei grupuri etnice 
din regiune. Partial datorită măsurilor „juste şi drastice” pe 
care Djemal le luase deja contra liderilor arabi suspectaţi de 
înclinații secesioniste, Prüfer a constatat că mişcarea de 
independenţă a arabilor era extrem de slăbită ca forţă. „În 
rândul claselor de mijloc, reformismul nu prea are niciun 
adept”, scria el, „iar printre micii proprietari de pământ, 
negustori şi lucrători, care constituie marea masă a 
populaţiei, guvernul şi cauza lui par să aibă popularitate.” 
Chiar dacă o răscoală arabă ar fi cumva lansată, sugera 
Prüfer în uzualul lui stil tranşant, nu ar primi adeziunea 
maselor, „din cauza neseriozitatii populaţiei”. 

Această evaluare, în general optimistă, era însoţită 
totuşi de o avertizare majoră; dacă britanicii debarcau în 
Siria, unele sentimente de simpatie latentă aveau să iasă la 
suprafaţă. In acea eventualitate, cotropitorii ar găsi 
categoric colaboratori locali dornici să îi susţină. Prufer i-a 
pus la dispoziţie lui Djemal o listă cu numele persoanelor 
„pe care nu se putea conta”, majoritatea oameni de 
afaceri, atât creştini, cât şi arabi musulmani, precum şi „toţi 


şefii de partid sionişti”, care trebuiau imediat deportaţi, în 
cazul unei debarcări a Aliaților. 

Această ultimă sugestie a tras un semnal de alarmă în 
sânul ambasadei germane. Exact în august, Djemal făcuse 
uz de documentele confiscate de la consulatul francez din 
Beirut pentru a executa unsprezece conducători arabi 
importanţi în una dintre pieţele principale ale oraşului. 
Acest eveniment stârnise indignare în lumea arabă, iar 
Germania nu-şi dorea ca unul dintre ofiţerii ei de informaţii 
să îi furnizeze guvernatorului Siriei o nouă listă de nume 
indezirabile. În nota ce însoțea raportul trimis ministrului de 
Externe de la Berlin, ambasadorul german la 
Constantinopol menţiona că îi dăduse lui Prüfer următoarea 
avertizare: „La cel mai mărunt incident, populaţia ar putea 
lansa acuzaţia că noi suntem cei care provocăm măsuri 
aspre, cum ar fi expulzările. Pe viitor, te rog să manifeşti 
prudenţă şi reţinere atunci cand îi transmiti lui Djemal 
sugestii de acest gen” 2: 

E posibil ca această admonestare să fi venit prea 
târziu. Având deja în mână raportul lui Prüfer, guvernatorul 
Siriei părea să fi ajuns la concluzia că o manieră flexibilă de 
rezolvare a problemei - alternând între proverbialul 
trandafir şi pumnal, fără vreun tipic lesne de deslusit - 
constituia cea mai bună metodă de a se dovedi mai abil 
decât lista tot mai mare a duşmanilor lui. În 18 decembrie, 
poruncise să mai fie arestate o serie de persoane 
menţionate în dosarele de la consulatul francez, un năvod 
în care avea să prindă până la urmă circa şaizeci de 
membri ai elitei intelectuale progresiste arabe din Beirut şi 
Damasc. 

Poate că aceste arestări îi creaseră o stare de bună 
dispoziţie lui Djemal, din moment ce s-a arătat cu mult mai 
generos atunci când un alt personaj, de o lealitate tot mai 
îndoielnică, Aaron Aaronsohn, a venit să-l viziteze la biroul 
său din Damasc, în luna ianuarie. 


Nava de recunoaştere nu a venit niciodată. 

În noaptea de 8 noiembrie 1915, când luna nu se 
vedea pe cer, Absalom Feinberg ajunsese înapoi pe furiş, la 
Athlit, adus de o navă de recunoaştere britanică, şi imediat 


îi comunicase veştile bune lui Aaron Aaronsohn, care era în 
culmea fericirii: da, luase legătura cu britanicii, care 
aşteptau cu nerăbdare să primească informaţii secrete de 
la ei, fiind puse la punct detalii privind modalitatea concretă 
de transmitere a acestor mesaje. 

Până la sosirea navei de recunoaştere, programată 
peste două săptămâni, cei doi bărbaţi au pornit imediat în 
ample misiuni de observaţie, pentru a-şi actualiza 
informaţiile, Aaronsohn îndreptându-se spre nord, iar 
Feinberg spre sud. Sub pretextul de a efectua investigaţii 
ştiinţifice pentru Staţiunea de Cercetări Agricole, au putut 
nota pe ascuns amplasarea noilor tabere militare turceşti, 
locul depozitelor de aprovizionare şi reţeaua de tranşee, au 
monitorizat mişcările trenurilor şi ale unităţilor de armată, 
consemnând meticulos, cu un scris mărunt, în carnetelele 
lor, tot ce li se părea că ar fi putut să le fie de folos 
britanicilor. 

Dar când s-au întors la Athlit şi au aşteptat semnalul în 
noaptea stabilită pentru contact, nava de recunoaştere nu 
a venit; nu a venit nici în noaptea următoare, sau în 
celelalte nopţi. Au tot aşteptat aşa până la începutul lui 
decembrie, când Aaronsohn şi Feinberg erau deja tot mai 
nedumeriti, ba chiar îngrijoraţi; în mod evident, intervenise 
ceva neprevăzut, dar cu cât aşteptau mai mult, cu atât 
creştea şi riscul ca activităţile lor nocturne să atragă atenţia 
patrulelor de noapte ale miliției turceşti. Pe de alta parte, 
dacă nava sosea totuşi, iar ei nu erau la post să 
intercepteze semnalul, britanicii puteau conchide că, până 
la urmă, conspiratorii se răzgândiseră sau fuseseră prinşi 
sau, pur şi simplu, abandonaseră ideea. 

Cuprins de disperare la gândul că nava nu avea să mai 
apară vreodată, în 8 decembrie impetuosul Feinberg 
născocise un nou plan: va restabili contactul cu britanicii, 
fofilându-se cumva printre trupele turceşti concentrate în 
sudul Palestinei, apoi va traversa tărâmul pustiu ai Sinaiului 
până la liniile britanice din celălalt capăt. Dacă era oprit de 
vreo patrulă turcească, putea pretinde că făcea muncă de 
teren pentru eradicarea lăcustelor. Un alibi perfect credibil: 
exact cu câteva zile în urmă, un nou roi imens de lăcuste 
apăruse deasupra ludeii, primul de acest fel după invazia 


din primăvară, iar Aaronsohn apreciase că de data asta 
veneau din Egipt, peste Sinai. Oricum, încercarea părea 
teribil de riscantă, dar, îngrijorat de imposibilitatea de a mai 
lua legătura cu britanicii, Aaronsohn a cedat până la urmă; 
Feinberg a pornit spre sud chiar în acea seară. 

La scurt timp după aceea, Aaronsohn a avut un nou 
motiv de îngrijorare, dar din cu totul altă cauză. La 
Constantinopol, sora sa mai mică, Sarah, căuta de multă 
vreme o modalitate de a scăpa dintr-o căsnicie nefericită şi 
de a se întoarce la familia ei în Palestina. La mijlocul lui 
noiembrie, când soţul ei era plecat într-o lungă deplasare 
de afaceri, a aflat că o delegaţie a agenţiei pentru 
ajutorarea evreilor urma să plece în scurt timp din 
Constantinopol, pentru a vizita coloniile evreieşti, ceea ce 
însemna pentru ea o şansă de salvare. Rugându-se să 
meargă şi ea, în 26 noiembrie, Sarah, care avea pe atunci 
douăzeci şi cinci de ani, s-a suit în tren în gara Haidar Paşa, 
pornind în lunga ei călătorie spre casă. 

De luni de zile, circulau nenumărate zvonuri sumbre 
despre ceea ce li se întâmpla armenilor în regiunile rurale 
ale Anatoliei, dar printr-o abilă combinaţie de comunicare 
defectuoasă şi cenzură riguroasă, regimul otoman izbutise, 
în mare măsură, să ascundă opiniei publice adevărul 
despre actele de violenţă şi brutalitate săvârşite. Lucrul 
acesta nu se aplica, desigur, în cazul celor care călătoreau 
prin câmpiile morţii. Când Sarah Aaronsohn a ajuns în cele 
din urmă la fratele ei, în Palestina, în data de 16 decembrie, 
era absolut şocată de ceea ce putuse să vadă în timpul 
călătoriei cu trenul prin Anatolia. Agronomul avea să 
povestească mai târziu că „Sarah a văzut sute de armeni 
morţi - bărbaţi, femei şi copii - zăcând de o parte şi de 
cealaltă a  şinei de cale ferată. Uneori, turcoaice 
perchezitionau cadavrele, în căutarea unor lucruri care 
puteau fi de valoare; alteori, câini sfâşiau trupurile 
neinsufletite. Vedeai sute de schelete curățate de carne 
până la oase”. Dar cel mai sinistru incident, susţinea Sarah, 
fusese când trenul în care se afla a fost luat cu asalt de mii 
de armeni lihniţi de foame, într-o gară îndepărtată; în 
îmbulzeala aceea cumplită, oamenii s-au călcat în picioare, 
mulţi dintre ei căzând sub roţile vagoanelor, spre marea 


delectare a conductorului. Sarah a leşinat în faţa sinistrului 
spectacol, dar când şi-a revenit in simtiri a fost mustrată de 
doi ofiţeri turci, pentru vadita ei lipsă de patriotism. 

Aaron Aaronsohn auzise de multă vreme, în călătoriile 
lui, despre grozăviile săvârşite împotriva armenilor, dar 
înclinase să nu le dea prea multă importanţă, punându-le 
mai degrabă pe seama veşnicei mori a zvonurilor, care în 
Siria nu se oprea niciodată. Dar când sora lui i-a povestit ce 
văzuse cu ochii ei - şi când a aflat că măcelul continua -, 
agronomul a înţeles hidoasa realitate şi, fatalmente, a ajuns 
să-şi pună sinistra întrebare: cine venea la rând? Dacă Junii 
Turci erau capabili să comită aceste atrocități împotriva 
celor două milioane de armeni care făceau parte din statul 
otoman, cu cât mai uşor le-ar fi de fapt să facă acelaşi lucru 
împotriva celor optzeci de mii de evrei de-acolo. 

Apoi, au venit alte veşti proaste. In Sinai, Absalom 
Feinberg fusese oprit de o patrulă militară turcească, 
nicidecum impresionată de aşa-zisa lui misiune de 
eradicare a lăcustelor, cum fusese scenariul prezentat de 
el. În schimb, l-au târât înapoi la Beersheba, sub 
suspiciunea de a fi spion. La începutul lui ianuarie, a fost 
transferat la închisoarea din lerusalim pentru a aştepta un 
posibil proces; dacă avea să fie găsit vinovat de cea mai 
groaznică învinuire ce i s-ar fi putut aduce, aceea de 
trădare, Feinberg urma să aibă rapid un randevu cu gâdele 
şi spânzurătoarea. 

Grija pentru soarta tânărului său colaborator în 
conspirația pusă la cale fusese motivul pentru care Aaron 
Aaronsohn venise la biroul din Damasc al lui Djemal Paşa, 
în acea după-amiază de 12 ianuarie. Intuind că apelurile la 
îndurare sau pledoariile pentru nevinovăție ar fi putut să nu 
aibă efect în acest caz, agronomul a recurs la acelaşi 
instrument care îi fusese fatal lui Feinberg: lăcustele. 
Pentru a combate această nouă plagă, i-a spus el lui 
Djemal, era de acord să preia din nou postul de inspector 
general al programului de eradicare a lăcustelor, din care 
demisionase cu opt luni în urmă, scârbit de ingerintele 
guvernului. Singura condiţie indispensabilă totuşi era ca 
Aaronsohn să poată lucra împreună cu cel mai valoros şi 
important asistent al său, un tânăr pe nume Absalom 


Feinberg, recent arestat în Sinai din cauza unei confuzii 
regretabile.2 

La ordinul lui Djemal, Feinberg a fost eliberat rapid din 
închisoarea de la lerusalim. Dar euforia celor doi potenţiali 
spioni s-a temperat, probabil, destul de repede: lunga şi 
nefructuoasa lor campanie de a lua legătura cu britanicii 
rămânea în acelaşi impas. 


Nimeni nu putea cuprinde tabloul pe de-a-ntregul. 
Având în vedere haosul războiului şi dificultatea de a 
comunica, diferite ramuri ale guvernului britanic negociau 
cu diferiţi aliaţi în timp de război - sau cu persoane din care 
sperau să-şi facă nişte aliaţi -, fără ca cineva să-şi dea 
seama, decât prea târziu, că nişte acorduri astfel întocmite 
ar putea fi în contradicţie unele cu altele. Nu era o 
chestiune de duplicitate, ci mai degrabă un regretabil caz în 
care mâna dreaptă nu ştie ce face mâna stângă. 

Aceasta este opinia împărtăşită îndeobşte de istoricii 
care analizează harababura de acorduri secrete pe care 
Marea Britanie le-a încheiat referitor la Orientul Mijlociu în 
1915 şi 1916. Un grup mai mic de istorici însă consideră că 
nu a existat de fapt niciun fel de harababură, iar 
numeroase cărţi, cât să umple un întreg raft gemând sub 
greutatea tomurilor, au căutat cu meticulozitate sa 
identifice  determinanţii gramaticali si propozițiile 
conditionale inserate în diversele acorduri, pentru a-i 
exonera pe artizanii lor de orice învinuire că ar fi fost de 
rea-credinta. 

In realitate, prima opinie tine de domeniul fictiunii, iar 
a doua este efectiv sordida, ca atunci cand ai sustine ca o 
promisiune nu a fost o promisiune fiindca nu ai tinut 
degetele strâns încrucişate. Dacă s-a întâmplat ca la 
britanici mâna dreaptă să nu ştie ce făcea mâna stângă, a 
fost fiindcă un grup select de oameni, de la cele mai înalte 
niveluri ale guvernului, s-a străduit din răsputeri să facă 
posibil aşa ceva. În acest scop, au creat un dedal de 
protecţie a informațiilor -  înşelătorii, conform unei 
exprimări mai puţin caritabile -, pentru a se asigura că 
datele esenţiale nu aveau să ajungă la cunoştinţa aliaţilor 
Marii Britanii din timpul războiului şi nici chiar la urechile 


multora dintre diplomaţii şi comandatii de armată cu grad 
înalt. 

Cumva în mod ironic, una dintre primele entităţi care a 
avut parte de acest tratament a fost chiar propriul „giuvaer 
din coroana” Imperiului Britanic, India britanică. 

Spre începutul secolului al XX-lea, Imperiul Britanic 
degenerase într-un fel de sistem solar colonial aparte, o 
galaxie în care principalii sateliți funcționau cu o autonomie 
tot mai mare faţă de „steaua” centrală, care era Marea 
Britanie. Nicăieri acest lucru nu era mai adevărat decât în 
India, unde administraţia britanică de la Simla (cum era 
numit îndeobşte guvernământul britanic al Indiei, deşi 
Simla era doar capitala de vară) îşi avea propriul program 
pe plan intern şi, într-o măsură considerabilă, chiar şi 
propria politică externă. 

Dacă atitudinea manifestată de India britanică faţă de 
Londra putea fi caracterizată drept distantă, relaţia pe care 
o avea cu Egiptul britanic era de-a dreptul glacială, mai ales 
după ce s-a aflat despre tratativele dintre Cairo şi emirul 
Hussein în 1915. Încă de la transformarea subcontinentului 
indian într-o colonie a Coroanei britanice (/ndian Raj) în 
1858, peninsula Arabia fusese trecută în sfera de influenţă 
a Indiei, or administratorii acesteia detestau ingerintele si 
opiniile Egiptului, ajuns „la spartul târgului” la masa 
negocierilor. Mai exact, cea mai numeroasă populaţie 
musulmană din lume, aproximativ optzeci de milioane de 
suflete, se afla în India, fiind astfel de patru ori mai mare 
decât populaţia musulmană din Imperiul Otoman. Aşa cum 
autorităţile de la Simla ţineau să atragă atenţia cabinetului 
londonez, părea un joc foarte periculos să încurajezi o 
revoltă a populaţiei indigene, cu promisiuni de autonomie 
sau independenţă, într-o anumită parte a lumii musulmane, 
în timp ce fără nicio milă înăbuşeai orice indiciu al unei 
rebeliuni musulmane izvorâte din dorinţe similare într-o altă 
regiune, aşa cum se întâmpla de decenii în India britanică. 

Din acest motiv, când negocierile celor de la Cairo cu 
emirul Hussein au atins o fază critică în toamna anului 
1915, Simla lansase un contraatac crâncen la Londra, 
înfierând în permanenţă convorbirile secrete, ceea ce a 
făcut ca, spre sfârşitul lui octombrie, când oficialităţile din 


Londra şi Cairo se căzneau să formuleze un răspuns 
adecvat la pretenţiile exagerate ale lui Hussein, lordul 
Kitchener să decidă, pur şi simplu, excluderea Indiei de la 
orice consultări. Abia când răspunsul prin care erau 
acceptate majoritatea pretențiilor lui Hussein a fost 
expediat, i s-a spus pentru prima oară şi viceregelui Indiei 
ce soluţie fusese adoptată, motivând că, sub presiunea 
evenimentelor, nu avuseseră timp să se consulte cu el 
înainte de a lua acea hotărâre.» 

În absenţa Indiei, care fusese scoasă din ecuaţie, 
emirul Hussein obținuse un acord foarte favorabil pentru el 
- sau cel putin aşa credea. In scrisoarea din 24 octombrie, 
esenţială pentru viitorul mers al lucrurilor, înaltul comisar 
britanic în Egipt, Henry McMahon, declara că, depinzând de 
anumite modificări, „Marea Britanie este dispusă să 
recunoască şi să susţină independenţa arabilor din toate 
regiunile în cadrul limitelor (frontaliere) cerute de Şeriful de 
la Mecca”. Deşi în scrisorile ulterioare cei doi au continuat 
să se tocmească asupra modificărilor cerute - cele mai 
litigioase erau cerinţele englezilor pentru „aranjamente 
administrative speciale” în provinciile irakiene bogate în 
ţiţei, Bagdad si Basra, precum si pentru excluderea coltului 
nord-vestic al Siriei -, emirul Hussein avea toate motivele 
să creadă că i se promisese un mare stat arab independent, 
care ar fi urmat să cuprindă aproape întreaga peninsulă 
Arabia şi să se întindă la est până la graniţa cu Persia, la 
nord până în Anatolia, centrul vital al Turciei, şi la vest până 
la Marea Mediterană şi la graniţa Egiptului. 

Dar Hussein ar fi trebuit să dea mai multă atenţie unei 
propoziţii conditionale, pe care McMahon o inserase discret 
în scrisoarea sa: avertismentul că aceste promisiuni se 
aplicau doar „acolo unde Marea Britanie este liberă să 
acţioneze fără a leza în vreun fel interesul aliatului ei, 
Franţa”. Cu alte cuvinte, dacă francezii aveau ceva de 
obiectat în privinţa înţelegerii, împotrivirea lor putea anula 
punctele acceptate de englezi.» 

Dar englezii ştiau prea bine că francezii vor avea ceva 
de obiectat.22 În vara anului 1915, ambasadorul francez în 
Marea Britanie îi precizase ministrului britanic de externe, 
Grey, exact teritoriul pe care ţara lui intenţiona să îl preia în 


Orientul Mijlociu. Acest teritoriu includea întreaga regiune 
istorică a Siriei, sau, altfel spus, cele mai valoroase 
provincii promise acum lui Hussein. 

Dar cum se putea eluda o asemenea dilemă? Pur şi 
simplu,  nespunându-le francezilor despre înțelegerea 
perfectată cu Hussein. În schimb, spre sfârşitul lunii 
noiembrie, diplomaţii francezi au fost invitaţi la Londra, 
pentru a discuta despre dorinţele lor privind Orientul 
Apropiat. Cu o remarcabilă ipocrizie, oficialităţile britanice 
şi-au exprimat uimirea, când francezii au repetat că ei 
doreau cam tot: Libanul, Palestina, interiorul Siriei, lrakul.22 
Astfel s-a creat cadrul pentru Acordul Sykes-Picot, 
considerat drept unul dintre cele mai ciudate şi, prin 
perspectiva timpului, mai distructive protocoale încheiate 
vreodată. 

În doar câteva zile de întâlniri la începutul lui ianuarie 
1916, doi diplomaţi din eşaloanele de mijloc, Mark Sykes şi 
Francois Georges-Picot - printr-o coincidenţă, exact omul 
care, pe timpul cât fusese consulul Franţei în Beirut, 
purtase o corespondenţă secretă cu disidentii arabi şi care, 
atunci când se retrăsese, lăsase în urmă documentele 
descoperite de poliţia secretă a lui Djemal Paşa -, au 
încropit împreună o viitoare hartă a Orientului Mijlociu, care 
nu avea absolut nicio legătură cu harta visată de emirul 
Hussein. În schimb, avariţia imperială a francezilor a 
alimentat spiritul de competiţie al britanicilor, astfel încât 
statul arab cu adevărat independent se limita acum la 
deşertul Arabiei, în timp ce Franţa prelua controlul asupra 
Siriei istorice, iar Anglia prelua Irakul cu totul. În plus, două 
mari bucăţi din interior, practic tot ce era la nord şi în 
centru, faţă de regatul Hejaz al lui Hussein, urmau să fie 
controlate indirect, fiind altfel spus cvasiindependente, din 
moment ce Marea Britanie şi Franţa deţineau „dreptul de 
preemptiune” la orice investiţie sau afacere. Dar cinismul 
negociatorilor era cel mai evident exact în aceste aşa- 
numite Zone A şi B; întrucât amândoi credeau că arabii nu 
erau, de fapt, capabili să se guverneze singuri, Sykes şi 
Picot puteau promite independenţa pentru aceste enclave, 
ştiind cu certitudine că aveau să ajungă finalmente state 
vasale dependente de Anglia şi Franţa. In timpul lor liber, 


cei doi diplomaţi au născocit şi o nouă menire pentru 
Palestina.22 În loc să facă parte din viitorul stat arab - 
statutul ei implicit, din moment ce McMahon nu mentionase 
niciodată Palestina în vreuna dintre modificările pe care i le 
propunea lui Hussein -, Palestina urma să fie plasată acum 
sub administraţia reunită a Franţei, Marii Britanii şi Rusiei. 

In apărarea lui Picot, se poate spune că el nu avea de 
unde să ştie cât de mult intrau în conflict pretenţiile lui 
teritoriale cu ceea ce i se promisese emirului Hussein. Si 
asta deoarece omologul lui britanic nu a considerat necesar 
să-i spună. Oricât de incredibil ar putea părea, în acele zile 
cruciale de la începutul lui ianuarie 1916, când a fost 
desenată cea mai mare parte a viitoarei hărţi a Orientului 
Mijlociu, nu exista în lume decât o singură persoană care 
cunoştea în întregime atât conţinutul Corespondentei 
McMahon-Hussein, cât şi detaliile acordului Sykes-Picot, şi 
care astfel ar fi putut înţelege pe deplin că scopurile 
urmărite în regiune de arabi, francezi şi britanici porniseră 
acum pe calea unei coliziuni iminente: Mark Sykes. 

Dar, chiar dacă a intuit toate astea, Sykes nu a spus 
nimic. Dimpotrivă, acordul lui cu Picot însemna că fuseseră 
ridicate acum noi sisteme de ecranare, pentru a ţine în 
beznă nu numai pe emirul Hussein, ci şi pe toţi înalții 
funcţionari britanici din Egipt, care ştiau de înţelegerea cu 
el şi care subscriau încă principiilor de modă veche, potrivit 
cărora un stat trebuie să îşi respecte promisiunile. Exact 
cum India britanică fusese scoasă din ecuaţie în toamna 
anului 1915, la fel şi Egiptul britanic avea să fie scos din 
ecuaţie în primăvara anului 1916, când Acordul Sykes-Picot 
era dezbătut în capitalele Antantei. Ori de câte ori Cairo se 
interesa despre stadiul negocierilor anglo-franceze, Sykes şi 
alţi demnitari de la Londra admiteau doar că acestea „erau 
în curs de desfăşurare” şi că, negresit, Egiptul avea să fie 
consultat îndeaproape, înainte de a se ajunge la un acord 
final. În realitate, abia în mai 1916 un exemplar al 
documentului Sykes-Picot va ajunge la Cairo, iar pe-atunci 
era deja un fapt împlinit: un pact secret încheiat între 
guvernele Angliei, Franţei şi Rusiei. Aşa cum avea să-şi 
amintească T. E. Lawrencez&, reacţia membrilor serviciului 
britanic de informaţii militare de la Cairo, când stupefiati au 


ajuns să citească textul acordului, a fost impulsul colectiv 
de a voma. 

Dar pentru Lawrence, în iarna 1916, toate astea erau 
în viitor. La masa lui de lucru din hotelul Savoy, continua cu 
„spălatul sticlelor”, întocmirea hărților şi  „luptele-pe- 
hârtie”. 

Sub acest ultim aspect, eforturile lui începuseră să 
frizeze absurdul. În trecut măcar, luptele lui birocratice 
fuseseră purtate contra perfidiei francezilor; acum, se 
îndreptau contra permanentelor intrigi ale compatriotilor 
săi din India britanică. Pornind, se părea, de la premisa că, 
atâta timp cât emirul Hussein nu lansa revolta propriu-zisă, 
pactul făcut cu el putea fi îngropat, Simla depunea eforturi 
neobosite la Londra în acest scop, invocând atât 
inadecvarea lui Hussein, cât şi dezastrul ce ar urma, dacă 
era încurajată formarea unui stat arab unificat (o temere ce 
ar fi fost mult diminuată, dacă Simla ar fi ştiut de 
prevederile Acordului Sykes-Picot, ceea ce nu era cazul 
însă). Cumva ciudat la toată această campanie, în opinia lui 
Lawrence, era însă faptul că în iarna 1916 India părea să 
aibă suficiente probleme în perimetrul ei imediat, care să-i 
fi dat motive de îngrijorare. 

În toamnă măcar, Simla fusese indreptatita să 
argumenteze că ei, şi Egiptul britanic, realizaseră ceva 
concret contra Imperiului Otoman. Motivat de uşurinţa cu 
care capturaseră câmpurile petrolifere din sudul Irakului, în 
aprilie 1915 comandantul Forţei Expeditionare Indiene 
trimisese un corp de armată de douăzeci de mii de oameni 
în susul râului Tigru. Tratând cu dispreţ ideea de a încheia 
alianţe cu triburile arabe locale, darămite să mai peroreze 
despre autonomie şi independenţă, generalul Charles 
Townshend îşi condusese trupele din succes în succes în 
vechea tradiţie militară britanică - înainte la luptă, 
secerând tot ce-ţi stă în cale -, astfel încât prin octombrie 
armata lui se afla la porţile Bagdadului. În lumina acestor 
fapte de arme, metoda directă de a purta război, adoptată 
de Simla, părea mult mai viabilă decât principiile ciudate si 
înflăcărate de a învinge în luptă, câştigând „inimile şi 
cugetele”, cum sugera Cairo. 


Dar, între timp, situaţia se schimbase enorm. În loc de 
o intrare triumfală în Bagdad, armata lui Townshend fusese 
oprită după lupte sângeroase în împrejurimile oraşului la 
sfârşitul lui noiembrie. Rupt de liniile de aprovizionare 
rămase mult în spate şi fără perspectiva de a primi rapid 
întăriri, Townshend făcuse atunci o retragere strategică, pe 
o distanţă de aproximativ o sută şaizeci de kilometri în josul 
râului Tigru, până la oraşul Kut, situat pe malul apei. In 
februarie 1916, garnizoana din Kut ar fi fost supusă, se 
părea, unui asediu tot mai intens - India britanică nu părea 
dispusă să ofere prea multe detalii -, exact în timp ce o 
coloană militară se lupta în amonte pe Tigru pentru a-i veni 
în ajutor. 

Totuşi campania de defăimare lansată de Simla contra 
autorităţilor de la Cairo şi, implicit, împotriva susţinerii lui 
Hussein, continuase. La sfârşitul lui ianuarie, Lawrence a 
scris un lung raport, „Politica de la Mecca”, menit să 
atenueze îngrijorările Londrei - care erau cu fervoare 
alimentate de India -, legate de ceea ce ar putea însemna 
pentru interesele pe termen lung ale Marii Britanii în 
regiune o naţiune arabă unificată sub conducerea lui 
Hussein. Ajustându-şi poate mesajul în funcţie de ceea ce 
dorea să audă guvernul britanic, Lawrence opina că ideea 
unui asemenea monolit era exagerată şi că, „dacă erau 
manuiti cum trebuie, [arabii] vor rămâne în faza de mozaic 
politic, o încrengătură de mici principate duşmănoase, 
incapabile de coeziune” .24 

În luna următoare, India a ales să încerce tactica de a-l 
calomnia pe Hussein. Au făcut acest lucru, publicând în 
Intelligence Bulletin for the Middle East (Buletinul de 
Informații Speciale pentru Orientul Mijlociu), o publicaţie 
strict secretă, rezervată demnitarilor şi ofiţerilor de rang 
înalt, un interviu cu Abdul Aziz ibn-Saud, o căpetenie de trib 
din colţul nord-estic al Arabiei. Acesta spunea despre 
Hussein că era „un personaj esențialmente ordinar si 
nestatornic” şi preciza răspicat că el şi, de asemenea, 
majoritatea căpeteniilor de triburi arabe nu îl vor 
recunoaşte niciodată drept conducătorul lor. Chiar dacă 
Hussein ar fi făcut pasul riscant de a se declara calif, 
suprema personalitate politică şi religioasă în lumea 


islamică, susţinea ibn-Saud, „lucrul acesta nu ar modifica 
nicidecum imaginea lui în ochii celorlalte căpetenii, care nu 
vor accepta niciodată să i se subordoneze mai mult decât 
făceau acum”.22% 

Pentru Lawrence, acest interviu reprezenta o nouă şi, 
potential, foarte periculoasă escaladare a tensiunii în 
competiţia dintre Cairo şi Simla. Şi asta din cauză că Abdul 
Aziz ibn-Saud nu era doar un şef tribal nemulţumit, care nu 
dorea decât să-şi păstreze autonomia, ci rivalul cel mai de 
temut al lui Hussein din toată Arabia. Devenind adeptul 
fanatic al unei forme extrem de austere de islam 
fundamentalist, cunoscută sub denumirea de wahhabism, 
în ultimii cincisprezece ani ibn-Saud îşi condusese 
războinicii din deşert în lupte cu diversele triburi arabe 
recalcitrante, mânat de un fel de zel evanghelic. Disciplina 
wahhabistilor era legendară; în acest răstimp, influenţa lui 
lbn-Saud se întinsese de la câteva sate din oazele regiunii 
Riyadh până la un vast teritoriu în nord-estul Arabiei. 
Totodată, ibn-Saud era omul Indiei britanice în Arabia, în 
virtutea unei relaţii strânse, care data dinainte de război. 

Nu era deloc bine, socotea Lawrence, că Simla folosea 
Buletinul de Informații pentru a promova un om cu 
concepţii atât de contrare valorilor britanice, însă acest 
„gambit” sublinia, de asemenea, o situaţie aproape rizibil 
de absurdă, dacă nu ar fi fost atât de periculoasă: în lupta 
lor pentru suprematie în politica arabă, două ramuri diferite 
ale Coroanei britanice susțineau doi rivali neimpacati. Cu 
siguranţă, aceasta nu era nicidecum reţeta pentru o revoltă 
arabă reuşită, ci mai degrabă pentru un război civil - ceea 
ce, bineînţeles, putea să fi fost scopul urmărit de Simla de 
la bun început. 

În riposta lui la interviul cu ibn-Saud, distribuită tot la 
fel în rândul eşaloanelor de vârf ale guvernului britanic, 
Lawrence susţinea că, în ciuda faptului că pozau în 
reformişti islamici „cu acel bigotism îngust la minte al 
puritanilor”, ibn-Saud şi wahhabistii lui nu erau nicidecum 
reprezentativi pentru islam. În realitate, aşa cum avertiza 
el în „Politica de la Mecca”, secta wahhabistă era compusă 
din indivizi marginali cu apucături medievale, „iar dacă ar 
prevala, am avea în loc de tolerantul şi relativ confortabilul 


Islam de la Mecca şi Damasc, fanatismul din Nejd... 
intensificat şi umflat de succes” .222 

La fel ca multe dintre celelalte preziceri ale lui 
Lawrence, avertizarea lui în privinţa lui ibn-Saud şi a 
wahhabiştilor avea să se adeverească până la urmă. În 
1923, ibn-Saud va cuceri o mare parte din peninsula Arabia 
şi, pentru a-şi onora clanul, îi va da numele de Arabia 
Saudită. In următorii nouăzeci de ani, vasta şi risipitoarea 
familie regală saudită va supravieţui în principal cumpărând 
favoarea wahhabiştilor doctrinari, care îi aduseseră la 
putere, sponsorizând financiar activităţile lor, atâta vreme 
cât discipolii lor îşi îndreptau eforturile jihadiste în 
străinătate. Cel mai faimos produs al acestui aranjament 
avea să fie Osama bin Laden. 

Mult mai aproape în timp însă, Lawrence avea să lase 
deoparte campania războiului-prin-cuvinte împotriva Indiei 
britanice, pentru a se ocupa de nişte probleme mult mai 
presante. In martie 1916, a fost selectat pentru o misiune 
atât de clandestină şi atât de ofensatoare pentru ideea de 
onoare în mentalitatea britanică, încât adevăratul ei scop 
avea să fie înlăturat în mare parte din cărţile de istorie. 
Ironia făcea însă ca această misiune să fi devenit necesară 
printr-o catastrofă care fusese creaţia Indiei britanice, o 
serie de evenimente care au ajuns la un deznodământ urât 
în primele ceasuri ale dimineţii de 8 martie 1916. 


În jurul orei 6:30, în acea dimineaţă, generalul de corp 
de armată Fenton Aylmer, viitorul al 13-lea baronet de 
Donadea, a primit nişte veşti uluitoare. În marşul nocturn al 
armatei sale spre oraşul Dujaila din centrul Irakului, Brigada 
a 36-a de Infanterie indiană se rătăcise pe întuneric.22 În loc 
să se oprească în punctul prestabilit, pentru a aştepta să 
treacă bombardamentul din zori al artileriei inamice, 
segmente din acea brigadă continuaseră să străbată 
câmpia aridă Dujaila şi nimeriseră direct în primele linii ale 
turcilor. Mai precis, se duseseră drept spre „Fort”, o cetate 
de pământ, înaltă de doisprezece metri, care se ridica în 
mijlocul şesurilor din jur şi forma bastionul de apărare a 
turcilor. 


S-ar fi zis că era situaţia tipică pentru un masacru, 
numai că lucrurile nu decurseseră aşa. Curierul care a 
apărut la cartierul general al lui Aylmer în acea dimineaţă a 
raportat ca, dupa toate aparențele, fortăreaţa era ori 
abandonată, ori apărată simbolic de câţiva oameni; Brigada 
a 36-a de Infanterie indiană se afla la porţile fortului şi nu-i 
rămânea decât să-l captureze. 

Acesta a fost momentul de răscruce în lunga şi 
sângeroasa campanie purtată de Aylmer pentru a veni în 
ajutorul armatei generalului Townshend la Kut, până unde 
mai erau acum doar treisprezece kilometri în amonte, pe 
cursul Tigrului. Odată cu acest uimitor raport despre 
situaţia de la fort, i se oferea nu numai şansa de câştiga 
bătălia de la Dujaila, înainte de a fi început de fapt, ci şi de 
a începe să ispăşească toate erorile colosale care 
caracterizaseră înaintarea armatei lui Aylmer pe parcursul 
ultimelor două luni. 

Prin martie 1916, diferitele armate din Europa 
născociseră o metodă simplă, trasă parcă la indigo, pentru 
atacarea inamicului baricadat în tranşee: un 
bombardament de artilerie intens asupra primelor linii de 
apărare ale duşmanului, care să dureze câteva ceasuri sau 
chiar zile, depinzând de amploarea asaltului plănuit, urmat 
de atacul infanteriei năvălind peste tărâmul nimănui. 
Problemele inerente acestor tactici erau vizibile la orice 
pas. Majoritatea bombardamentelor de acest fel cauzau 
pierderi omeneşti relativ reduse, întrucât cei care se apărau 
se retrăgeau, pur şi simplu, în tranşeele din spate - sau, în 
cazul lucrărilor de fortificaţii din tranşeele de pe frontul de 
vest, în nişte buncăre subterane bine protejate - pentru a 
aştepta oprirea tirurilor. Fireşte, aceste focuri de baraj 
preliminare îi avertizau, de asemenea, pe cei care se 
apărau, că urma un atac şi exact din ce direcţie. 

Când bombardamentul cu obuze înceta, unităţile 
infanteriei de atac ieşeau din tranşee şi începeau să 
înainteze pe tărâmul nimănui, spre poziţiile adversarului. 
Din nefericire pentru ele, oprirea focurilor de baraj ale 
artileriei le dădea un semnal apărătorilor din faţă că avea 
să înceapă asaltul terestru, ceea ce le permitea să se 
întoarcă rapid în tranşeele lor din prima linie şi să îi secere 


pe atacatorii expuşi, care veneau spre ei. Exact în acest 
mod, până la începutul anului 1916, oamenii muriseră cu 
sutele de mii în tranşeele săpate pe tot cuprinsul Europei. 

In ciuda eşecului acestor tactici pe o mare suprafaţă a 
Europei şi în condiţii topografice variate, generalul de corp 
de armată Aylmer nu simţise nevoia să le amelioreze în 
regiunea de ses, plată şi ternă, din centrul Irakului. De 
asemenea, nici nu îi trecuse prin minte că, din cauza 
aceloraşi tactici dezastruoase folosite şi de generalul 
Townshend în încercarea lui de a cuceri Bagdadul, fusese 
nevoie ca el să pornească în această misiune de salvare. În 
cele două luni de când plecase spre Kut, cu circa douăzeci 
de mii de soldaţi britanici şi indieni, Aylmer îşi trimisese de 
trei ori oamenii în asalturi frontale pe un teren descoperit, 
împotriva turcilor ascunşi în tranşee. Şi de fiecare dată 
armata lui câştigase până la urmă teren, fie numai şi prin 
superioritatea ei numerică - soldaţii britanici şi indieni erau 
de cel puţin două ori mai numeroşi decât turcii -, şi doar cu 
un cost uluitor; în primele două săptămâni, forţa militară de 
salvare fusese aproape tnjumatatita, înregistrând circa zece 
mii de pierderi de vieţi omeneşti. 

Lucrul acesta nu a avut darul de a crea panică în 
rândul comandanților militari situaţi în aval, din moment ce 
imediat i-au trimis încă cincisprezece mii de soldaţi lui 
Aylmer, pentru a forţa o nouă înaintare. Pe la începutul lui 
martie, aceste unităţi reîntregite înaintaseră deja în susul 
râului până la linia de tranşee turceşti din Dujaila, ultimul 
obstacol care se afla între salvatori şi garnizoana din Kut, 
situată în apropiere. Învăţând măcar câte ceva din 
experienţa bătăliilor anterioare, Aylmer decisese să 
pornească într-un marş de noapte până la marginea liniei 
de artilerie a turcilor, din Dujaila; apoi, urma să lanseze un 
bombardament rapid la revărsatul zorilor, după care un 
atac fulgerător pentru capturarea fortului care domina 
câmpia plată ca o tipsie. Cu puţin timp înainte să se 
lumineze de ziuă, în vreme ce tunurile lui erau demontate 
de pe antetrenuri şi amplasate pe poziţie pentru viitorul foc 
de baraj, Aylmer a aflat uluitoarea veste despre Brigada 36- 
a de Infanterie din armata sa. 


Dar Fenton Aylmer nu agrea deloc surprizele, nici 
măcar pe cele plăcute. Consultându-se la repezeală cu 
comandanții sai superiori, a luat decizia că a captura 
anticipat fortul turcesc implica o abatere prea mare de la 
planurile de luptă deja elaborate şi nu justifica eforturile 
necesare. Prin urmare, Brigada a 36-a indiană a primit ordin 
să se retragă de la fort şi să revină la liniile frontului 
principal britanic; de acolo, putea să traverseze din nou 
câmpia şi să cucerească fortăreaţa, după efectuarea 
bombardamentului de artilerie iniţial. 

Când bombardamentul armatei britanice a fost lansat 
până la urmă - nu în zori, cum fusese plănuit, ci la opt 
dimineaţa -, elementul surpriză se pierduse complet, 
fiindcă între timp fortăreaţa Dujaila primise întăriri cu trupe 
turceşti transportate de pe celălalt mal al râului. A mai 
durat un ceas până la începerea asaltului frontal al 
unităţilor britanice. Foarte rapid, încă patru mii de soldaţi ai 
armatei imperiale britanice au căzut pe tărâmul nimănui, 
fără ca vreunul măcar să fi ajuns la fort. 

Acea bătălie de la Dujaila reprezenta ultima mare 
şansă pe care englezii o aveau de a-şi salva armata aflată 
sub asediu la Kut. In cele două luni precedente, muriseră 
paisprezece mii de soldaţi încercând să salveze o armată 
de douăsprezece mii de oameni? - şi numărul victimelor 
nu avea să se oprească aici. Pentru strădaniile lui, Fenton 
Aylmer a fost eliberat discret din funcţie, la trei zile după 
Dujaila, şi trecut pe linie moartă într-o bază militară din 
spatele frontului. Poate ca o recunoaştere a realizărilor lui 
inegale pe frontul din Irak, precum şi a tentativei lui de a 
ascunde eşecul de la fort - în raportul lui oficial privind 
bătălia nu menţionează nimic despre situaţia Brigăzii a 36- 
a, despre care fusese informat -, titlul de cavaler i-a fost 
decernat cu întârziere, abia în 1922. 

Ca urmare a ruşinosului dezastru de la Dujaila şi în 
lumina situaţiei cumplite în care se afla armata lui 
Townshend la Kut - rapoartele indicau că spre mijlocul lui 
aprilie garnizoana risca să rămână fără hrană -, lordul 
Kitchener a recurs la un plan disperat. Astfel, în dimineaţa 
de 22 martie 1916, nava de pasageri Royal George a 
părăsit dana la care era acostată în Portul Suez şi a cotit 


spre sud în Marea Roşie, pornind într-un voiaj de 
paisprezece zile în jurul peninsulei Arabia spre sudul 
Irakului. La bordul vasului se afla T. E. Lawrence, care avea 
asupra lui o scrisoare de recomandare din partea înaltului 
comisar Henry McMahon, adresată lui Sir Percy Cox, 
principalul ofiţer politic al Indiei britanice în Irak. 

„Dragul meu Cox”, începea scrisoarea. „ţi trimit aceste 
rânduri pentru a-l prezenta pe căpitanul Lawrence, care 
porneşte astăzi spre Mesopotamia, din ordinul Ministerului 
de Război, pentru a-şi oferi serviciile în domeniul 
problemelor arabe. Este unul dintre cei mai buni membri ai 
serviciului nostru de informaţii de aici şi cunoaşte perfect 
chestiunea arabă sub toate aspectele ei relevante. Sunt 
sigur că îţi va fi de mare ajutor. Noi regretăm profund să ne 
dispensăm de un om atât de valoros pentru personalul 
nostru de aici. 

Sper că lucrurile merg bine pe partea ta. Aşteptăm cu 
îngrijorare veşti despre salvarea lui Townshend, dar n-am 
mai auzit nimic de o grămadă de timp.”224 

Scopul misiunii lui Lawrence era, de fapt, dublu, unul 
evident, celălalt mult mai voalat. Ţinând seama de 
permanentizarea crizei de la Kut, Kitchener şi colaboratorii 
lui din serviciul de informaţii cu sediul în Egipt sperau ca, 
până la urmă, comandanții militari ai Indiei britanice 
dislocati în Irak să înţeleagă necesitatea de a conlucra cu 
triburile arabe indigene, care ar fi trebuit să fie aliaţii lor 
fireşti de la bun început. Planul era ca, pentru început, să 
fie trimis la faţa locului un grup de ofiţeri arabi irakieni, care 
dezertaseră de la turci şi care acum lucrau pentru britanici 
în Egipt, astfel încât aceştia să poată încheia alianţe cu şefii 
de triburi irakiene locale, dar şi să încerce să atragă de 
partea lor o serie de unităţi arabe nemultumite, care făceau 
parte din armata otomană. 

Era greu de imaginat totuşi cum toate aceste acţiuni ar 
fi putut fi realizate în timp util pentru a-l salva pe 
Townshend, iar această constatare a dat naştere celui de-al 
doilea scop al misiunii lui Lawrence. Din ordinul lui 
Kitchener personal, trebuia făcută o tentativă de a-l mitui 
pe comandantul turc al asediului de la Kut, pentru a lăsa 


armata lui Townshend să plece, în schimbul sumei de un 
milion de lire sterline englezeşti, socotită în aur. 

Chiar dacă îl deranja profund să fie executantul acestei 
instrucţiuni ruşinoase, aproape fără precedent în istoria 
militară britanică, Lawrence nu a lăsat niciodată să se vadă. 
De fapt, chiar cu puţin timp în urmă avusese două dovezi 
care îi amintiseră de îngâmfarea şi ipocrizia care 
caracterizau cultura militară. 

Cu un an şi jumătate în urmă, Lawrence fusese ridicat 
ca prin farmec de la statutul de civil la gradul de 
sublocotenent, din cauză că un general venit în vizită în 
camera hărților a Statului-Major Imperial pretindea sa 
primească informaţii de la un ofiţer. Acum, superiorii lui 
Lawrence de la Cairo, precipitaseră brusc promovarea lui la 
gradul de căpitan, valabilă din prima zi a voiajului său pe 
mare, probabil din dorinţa de a-i scuti pe comandatii militari 
de rang înalt, cu care Lawrence urma să stea de vorbă în 
Irak, de  înjosirea de a se consulta cu un simplu 
sublocotenent. 

O altă întâmplare, şi mai uimitoare chiar, avusese loc 
doar cu patru zile înainte ca el să se îmbarce pe Royal 
George. |n 18 martie, mica legatie franceză din Cairo fusese 
rechemată temporar în Franţa şi, respectând lunga tradiţie 
militară valabilă în ţările europene, marcase evenimentul 
prin acordarea cu generozitate a numeroase medalii şi 
titluri onorifice. În mod cu totul inexplicabil, ţinând seama 
de eforturile lui consecvente de a sabota ambițiile 
francezilor în regiune, legația îl selectase pe Lawrence 
pentru Légion d’Honneur, una dintre cele mai înalte 
distincţii ale Franţei. Sporind eroarea, în anul următor i-au 
decernat medalia Croix de Guerre cu ramură de palmier. 

Pe parcursul serviciului său militar în timpul războiului, 
lui Lawrence i s-au decernat numeroase decoraţii şi medalii 
cu panglică, dar cu disprețul lui profund pentru asemenea 
lucruri, fie le-a aruncat, fie nici nu s-a obosit măcar să le 
preia. A făcut o excepţie în cazul medaliei Croix de Guerre; 
după război, potrivit fratelui său, se amuza să lege medalia 
la gâtul câinelui unui prieten şi să îl scoată la plimbare pe 
străzile din Oxford.22 


În dimineaţa de 5 aprilie, Roya/ George a intrat în golful 
oraşului portuar Basra, cu maluri joase şi mohorâte, de 
unde o şalupă a Marinei Regale a fost trimisă în larg pentru 
a-l prelua pe cel mai important pasager de pe vas, T.E. 
Lawrence, proaspăt uns căpitan de armată. 

Aşa cum Lawrence avea să descopere curând în Basra, 
obiectivul fatis al misiunii lui în Irak, acela de a-i îndupleca 
pe comandanții militari ai Indiei britanice să lanseze o 
campanie de câştigare a „inimilor şi a cugetelor” în rândul 
triburilor locale, fusese deja contestat. Intr-o serie de 
depeşe trimise la Londra, în timp ce el era pe mare, noul 
comandant suprem al Forţei Expeditionare a Armatei 
Indiene în lrak, generalul Percy Lake, respinsese deja 
planul, pe motiv că era „indezirabil şi inoportun”233. 

Dar cu prilejul consultărilor pe care Lawrence le-a avut 
cu conducerea acelei armate în primele zile ale şederii lui în 
Basra, a devenit limpede că, de fapt, un alt element, mai 
insidios, pecetluise soarta negativă a misiunii lui politice: o 
combinaţie toxică de rasism şi de convingeri cu privire la 
superioritatea militară britanică. În ciuda proaspătului 
exemplu al dezastrului de la Gallipoli - poate chiar din 
această cauză -, mulţi comandanţi de armată britanici de 
rang superior nu concepeau, pur şi simplu, că ar putea să 
piardă din nou în faţa „prostimii” care forma armata 
otomană. Această atitudine nu era specifica doar 
generalilor înguşti la minte din India britanică, ci se 
extindea ierarhic în sus până la comandantul suprem al 
forţelor armate britanice, generalul William Robertson, care 
era la Londra. Aflând de condiţiile generoase de capitulare 
oferite lui Townshend de către Khalil Paşa, comandantul 
turc de la Kut, după înfrângerea coloanei militare de 
salvare condusă de Aylmer, Robertson raspunsese: 
„Informaţiile generale pe care le am conduc la ideea că 
dificultăţile turcilor sunt grave. Văd în propunerile lui Khalil 
Bey o confirmare a acestui lucru şi un indiciu că, dacă vom 
acţiona hotărât, succesul este garantat”.224 

Cu alte cuvinte, în viziunea răsturnată pe care acest 
război, contra unui adversar considerat inferior din punct de 
vedere cultural şi militar, o indusese în mintea înaltului 
comandament britanic, o ofertă de capitulare onorabilă era 


doar o dovadă a slăbiciunii inamicului, iar cele două 
campanii militare de salvare a garnizoanei, încheiate printr- 
un eşec lamentabil, denotau că o a treia campanie avea să 
reuşească negreşit. 

Până ca Lawrence să fie transportat în amonte, pe râul 
Tigru, pentru a ajunge la statul-major al armatei de pe linia 
frontului, în 15 aprilie, o a treia campanie militară de 
salvare a garnizoanei era deja în curs de desfăşurare. După 
eşecul de la Dujaila, statul-major al armatei fusese 
restructurat pe toată linia, Aylmer fiind înlocuit cu un 
oarecare general de divizie George Gorringe. Din păcate, 
schimbările nu _ interveniseră şi în tactica de luptă. 
Manifestând aceeaşi pasiune pentru asalturile frontale 
contra inamicului baricadat în tranşee, pe care o avusese şi 
predecesorul său, Gorringe a repetat conştiincios recordul 
înregistrat de Aylmer în prima campanie militară de salvare 
a garnizoanei - zece mii de morţi şi răniţi, nicio străpungere 
a frontului inamic - în aproape exact acelaşi interval de 
două săptămâni. 

Această ultimă înfrângere a pus capăt neplăcerilor pe 
care Lawrence le îndurase de când ajunsese pe Snakefly, 
nava pe care se afla cartierul general britanic, ancorată pe 
râul Tigru, în aval de Kut. Când zvonul despre scopul 
clandestin al misiunii lui - încercarea de a cumpăra cu bani 
eliberarea garnizoanei din Kut - a început să se 
răspândească printre ofiţerii de la bordul navei, aproape 
toată lumea i-a întors spatele tânărului căpitan venit din 
Egipt. Acum însă, după ce suferiseră douăzeci şi trei de mii 
de pierderi de vieţi omeneşti, în decursul a nouă bătălii 
separate, fără ca măcar să ajungă vreodată la Kut, şi în 
condiţiile în care garnizoana risca să piară de inaniţie, 
generalii de armată au acceptat într-un târziu ideea că 
planul lui Kitchener era singura soluţie rămasă. 

Dar chiar şi în acest al unsprezecelea ceas, tot au mai 
găsit timp să se dea în spectacol. Întrucât nici generalul 
Townshend şi nici comandanții militari care sperau să-l 
salveze nu doreau să-şi pateze reputaţia cu o asemenea 
faptă abjectă, în ultimele zile din aprilie, Townshend şi 
generalul Lake s-au duelat în cablograme, fiecare susţinând 
că celălalt trebuia să poarte tratativele de capitulare. In 


schimb, până la urmă avea să cadă în sarcina a trei ofiţeri 
de rang mai mic - colonelul Edward Beach, căpitanul 
Aubrey Herbert şi căpitanul T. E. Lawrence - să facă o 
ultimă tentativă de a-i salva pe muribunzii din Kut. 


Avea întreaga recuzită şi distribuţie a unei melodrame 
de salon din epoca victoriană: tânărul nobil, extraordinar de 
chipeş şi epatant, nelipsita coterie de cochete virtuoase, 
marele ticălos flegmatic, chiar şi ageamiul în străinătate, 
acel personaj  „picat-din-lună” care, după diferite 
întortocheli şi răsturnări, va spune povestea şi morala ei la 
final. Dar această comunitate de expatriati - puţini la 
număr - din lerusalim în timpul războiului se deosebea de 
orice alt tablou dramatic, prin consecinţele pe care trebuia 
să le suporte, dacă nimerea pe partea greşită a naraţiunii: 
închisoare, surghiun, chiar execuţie capitală. Diferită, 
bineînţeles, era şi lumea care exista dincolo de ferestrele 
acelui salon, nu plăcutele meleaguri britanice sau vreo 
stradă elegantă din Londra, ci un oraş mistuit de moarte, cu 
străzi şi ulite intesate de cei răpuşi de foamete sau tifos, cu 
pieţe publice în care vedeai adesea oameni atârnând în 
ştreang.25 

Pentru William Yale, era o existenţă extraordinar de 
stranie, ca într-un acvariu. Neavând mai nimic de făcut, 
aproape în fiecare după-amiază se întâlnea să joace bridge 
cu un grup eclectic de prieteni - un medic grec, un medic 
armean, un colonel turc în rezervă şi episcopul grec din 
lerusalim -, un mijloc de divertisment care seara ceda locul 
unor reuniuni mai ample în saloanele diverselor doamne 
expatriate de vârstă mijlocie. La aceste serate, unde toată 
lumea dansa şi se distra cu jocuri de societate, se producea 
o ciudată dinamică sexuală. Intrucat nu mai rămăseseră 
prea multe femei expatriate nemăritate în lerusalim - şi 
orice interes arătat faţă de una dintre ele putea fi repede 
interpretat drept o posibilă cerere în căsătorie -, burlacii 
flirtau, fatis şi competitiv, cu femeile măritate, adesea în 
văzul şi cu consimţământul soţilor. Totul era absolut 
inofensiv şi inocent. 

Dar, în realitate, nimic nu era cu adevărat inofensiv în 
timpul războiului la lerusalim, aşa cum Yale a descoperit 


când a devenit preferatul lui Madame Alexis Frey, o 
franţuzoaică văduvă, trecută de prima tinereţe, dar 
atrăgătoare, care se bucura de statutul de mare doamnă a 
saloanelor din oraş. Favorurile pe care Frey i le arăta lui 
Yale l-au deranjat atât de mult pe unul dintre rivalii lui, un 
arab creştin de vârstă mijlocie care conducea Regia turcă a 
tutunului, deținătoarea monopolului în Siria, încât tipul l-a 
luat deoparte pe Yale într-o bună zi ca să-i facă o 
propunere: „Ce-ar fi ca noi doi să ne impartim între noi 
cucoanele din lerusalim”, i-a zis omul de afaceri. „Eu mi-o 
rezerv pe Madame Frey, iar tu poţi să le iei pe toate 
celelalte.” 

Iniţial, Yale n-a dat atenţie propunerii, crezând că era o 
glumă, însă şi-a schimbat părerea când s-a dus cu prima 
ocazie la Regia de tutun ca să îşi cumpere ratia lunară de 
ţigări, aflând însă de la funcţionari că primiseră ordin să nu- 
i vândă nimic. Situaţia devenea problematică, dat fiind că 
tutun la lerusalim, pe timp de război, nu puteai cumpăra 
decât la Regie, care deţinea monopolul la aceste produse. 
La scurt timp după aceea, Yale a aflat de la şeful poliţiei din 
lerusalim că rivalul lui de la Regie urzea intrigi contra lui. 

„Am început să-mi dau seama că aveam de-a face cu 
un bărbat gelos şi lipsit de scrupule, care nu s-ar fi dat 
înapoi de la nimic ca să se descotorosească de un rival în 
dragoste”, îşi amintea Yale. „Întrucât serviciul meu necesita 
să fiu în termeni buni cu autorităţile şi funcţionarii turci, mi- 
am dat seama că eram prins într-un joc periculos. Am decis 
să o las pe Madame Frey să lămurească disputa, aşa că i- 
am spus să îi dea papucii lui Monsieur X, sau altminteri 
aventura noastră se încheia.” 

Când Madame Frey i-a explicat că era absolut imposibil 
să facă aşa ceva, dată fiind poziţia importantă pe care o 
avea bărbatul de la Regia de tutun, petrolistul american s-a 
retras ofensat din salonul lui Frey. Servitorul lui Yale, un 
kurd cu părul cărunt, pe nume Mustapha Kharpoutli, a venit 
cu o altă soluţie. „Stăpâne”, l-a povatuit el pe Yale, „eu ştiu 
unde se duce «porcul» în fiecare seară, asa că dă ordin şi îi 
fac de petrecanie.” Asa cum i-a explicat Kharpoutli, omul de 
la Regie pleca în fiecare noapte, la douăsprezece, din casa 


unei anumite femei. „E pe o stradă lăturalnică. Îl omor 
diseară, dacă îmi spui dumneata.” 

Yale a refuzat propunerea, iar la scurt timp după aceea 
prietenii lui au regizat o scurtă împăcare cu Alexis Frey. Era 
o aventură riscantă, ştiut fiind ca hatisul de edicte generate 
de legea marţială oferea unui rival posibilităţi de răzbunare 
aproape infinite; în timpul următoarei serate din salonul lui 
Frey, sub pretextul că se încălcase decretul de stare 
excepţională, în locuinţa ei a avut loc o razie şi jumătate 
dintre cei prezenţi au fost aruncaţi în închisoare, probabil 
ca urmare a unei delaţiuni făcute de bărbatul de la Regia 
de tutun. 

Acest incident i-a reamintit lui Yale că viaţa lui era 
acum ca un joc de societate în care jumătate sunt eliminaţi 
rând pe rând, doar că miza era extrem de mare. Arbitrul 
suprem al acelui joc era, desigur, Djemal Paşa. La un 
cuvântul de-al lui, aproape oricine putea fi azvarlit în 
temniţă sau surghiunit imediat în vreun sat îndepărtat din 
pustietăţile Siriei - chiar dacă adesea era rapid eliberat sau 
repus în drepturi, după cum erau toanele lui Djemal. 

Pentru a rămâne în grațiile lui Djemal, ori pentru a 
îndulci pedeapsa dacă nu se putea altfel, comunitatea de 
străini din lerusalim apela cel mai adesea la doi oameni. 
Unul dintre ei era elegantul consul al Spaniei, ţară neutră, 
Antonio de la Cierva, conde de Ballobar, care, asumandu-si 
îndatoririle consulare pentru majoritatea ţărilor europene 
„beligerante”, era extraordinar de bine informat şi foarte 
influent. Relaţia lui William Yale cu contele de Ballobar era 
delicată: un bun aliat, dacă lucrurile mergeau prost, dar şi 
un formidabil rival, când venea vorba despre cuceriri 
amoroase, data fiind putinatatea persoanelor de sex 
feminin cu adevărat atrăgătoare şi disponibile din 
lerusalim. 

Pentru protecţia de zi cu zi, era mult mai plauzibil ca 
Yale să se îndrepte spre un alt stâlp al societăţii din 
lerusalim, un şarmant aristocrat trecut de prima tinereţe, 
pe nume Ismail Hakki Bey al-Husseini, unul dintre cei trei 
oameni de afaceri din lerusalim de la care Socony obținuse 
concesiunile iniţiale de la Kornub, în primăvara anului 1914. 
Yale se împrietenise cu Ismail Bey în timpul şederii lui 


prelungite în Palestina dinainte de izbucnirea războiului. 
Reluaseră bunele relaţii când Yale revenise în 1915, iar în 
primăvara anului 1916 petrolistul ajunsese să-l considere 
pe Ismail Bey drept cel mai apropiat prieten al său în 
Orientul Mijlociu. Bineînţeles, probabil că nu deranja nici 
faptul că Husseinii erau una dintre cele mai puternice şi 
respectate familii din sudul Siriei, Ismail Bey fiind un 
membru deosebit de important al clanului. 

Dar comunitatea de expatriati nu avea numai 
protectorii ei, ci şi prădătorii ei. Dintre aceştia, niciunul nu 
era mai de temut decât un tânăr ofiţer german, care apărea 
şi dispărea din oraş cu o oarecare regularitate, Curt Prufer. 
Aşa cum nota contele de Ballobar despre Prufer, în ciuda 
„înfăţişării lui inofensive, [acest om] este nici mai mult, nici 
mai puţin decât un agent secret al guvernului german” şi 
„dotat cu un talent extraordinar”.2s Ceea ce făcea din 
Prüfer o figură atât de amenințătoare, dincolo de factorul 
sinistru al glasului lui şoptit, era faptul că era unul dintre 
germanii în care Djemal Paşa părea să aibă o încredere 
totală. Te certai cu Curt Prüfer şi ţi-l făceai duşman, cu 
siguranţă nici măcar rugamintile insistente ale contelui de 
Ballobar sau ale lui Ismail Hakki Bey nu te mai puteau 
salva. De fapt, nici măcar rugăminţile lui Djemal Paşa. Într-o 
după-amiază, Yale era în vizită la un cuplu de expatriati cu 
care era prieten, când dintr-odată uşa de la intrare a fost 
deschisă cu brutalitate, iar în prag s-a ivit Prufer, însoţit de 
doi poliţişti. Desi cei doi expatriati afirmaseră că erau 
elveţieni, nu mai era niciun secret în comunitatea de străini 
- şi nici pentru Djemal Paşa - că de fapt erau francezi, un 
amănunt pe care se părea că Prufer tocmai îl descoperise. 
Când a cerut deportarea celor doi, Djemal, deşi nu-i 
convenea, a trebuit să semneze ordinul de expulzare. 

Autoritatea pe care o avea Prüfer a început să il 
deranjeze pe William Yale în special în iarna anului 1916, 
când a descoperit că el şi agentul de informaţii german 
erau prinşi într-un triunghi de rivalități sentimentale - al 
treilea vârf al triunghiului fiind nelipsitul Ballobar - ce vizau 
aceeaşi femeie, o tânără evreica-americanca foarte 
frumoasă, care locuia în lerusalim. Ingrijorata că 
pretendentul ei american risca să fie arestat în curând, 


tânăra i-a mărturisit până la urmă lui Yale că Prufer o 
întreba adesea despre el şi preocupările lui. „In mod 
limpede, eram considerat suspect.” 

A supravieţui în Siria, pe timpul războiului, necesita nu 
numai un egoism cras, ci şi o duritate sufletească. Sub 
acest aspect, Yale, supravietuitorul versat, nu era 
nicidecum imun. Zilnic, luni la rand, calcase peste oameni 
morţi şi muribunzi, când mergea prin lerusalim. În fiecare 
săptămână, auzea despre persoane căzute în dizgrație si 
făcute dispărute, fie la figurat, sub forma surghiunului, fie 
textual sub forma ştreangului. Pentru a se proteja pe sine şi 
a-şi proteja totodată interesele într-un asemenea loc, a 
devenit din ce în ce mai flegmatic, ajungând ca până la 
urmă să se îndrepte împotriva celui mai bun prieten al lui. 
Mai târziu, i-a fost ruşine pentru fapta lui, care nu pornise 
din raţiuni de siguranţă personală; William Yale a făcut-o 
pentru ţiţei. 

Înainte de prima lui întâlnire cu Djemal Paşa în 
primăvara anului 1915, Yale decisese să împartă cererea 
Socony pentru drepturi de concesiune în Palestina în două 
solicitări separate, imaginându-şi că, dacă se repezea să 
ceară întreaga suprafaţă de jumătate de milion de acri, 
risca să stârnească o reacţie nedorită. Problema era că, 
obţinând de atâta timp drepturile de concesiune pentru 
primul sfert de milion de acri, fără să înceapă însă niciun fel 
de lucrări de exploatare, în primăvara anului 1916 
petrolistul nu reuşise încă să îşi ia inima în dinţi şi să 
îndrăznească să ceară şi a doua jumătate. 

Ştia că avea nevoie de un pretext viabil pentru a 
redeschide discuţia, dar care putea fi acesta îi era greu să- 
şi imagineze, mai ales că Djemal agrease evident jocul 
făcut de Socony. La începutul anului 1916, biroul Socony 
din Constantinopol se străduise din răsputeri să obţină 
drepturi de concesiune pentru câteva terenuri vaste din 
jurul Damascului, mergând până într-acolo încât să-l pună 
pe consulul american din acel oraş, Samuel Edelman, să 
acţioneze în numele firmei. La sfârşitul lui martie însă, după 
ce a ajuns cu acea problemă la „factorul suprem din aceste 
regiuni” - o referire clară la Djemal -, Edelman a trimis o 
telegramă la Socony cu veşti proaste. ,[Djemal] spune că, 


fiind recent la Constantinopol, ministrul minelor i-a zis că 
Standard Oil nu lucra în beneficiul sau interesul Turciei, ci 
pentru eliminarea concurenţei. Atâta vreme cât această 
suspiciune planează asupra voastră, nu va fi posibil să se 
obţină alte concesiuni.”222 

La scurt timp după această nereuşită, o ocazie 
prielnică s-a ivit brusc, atunci când Yale a fost convocat din 
nou la cartierul general al lui Djemal de la Căminul German. 
Guvernatorul i-a explicat că primise de curând rapoarte de 
la diverşi ofiţeri de armată de pe teren, care mentionau 
apariţia unei mari balti naturale de ţiţei, la poalele unui 
munte, în sudul deşertului. Intrucat acest ţiţei era deja la 
suprafaţă, a subliniat Djemal, nu ar fi prea dificil să se 
treacă imediat la colectarea şi rafinarea lui. Ca o favoare 
personală, îl ruga pe Yale să se ducă şi să cerceteze situaţia 
la faţa locului, un mic lanţ muntos mai jos de Beersheba, 
cunoscut sub denumirea de Kornub. 

Yale şi-a dat seama imediat că era vorba despre 
aceeaşi „descoperire” pe care J. C. Hill o zărise cu doi ani în 
urmă, de pe un deal din ludeea şi pe care el şi Rudolf 
McGovern o  identificaseră indiscutabil drept o apa 
stătătoare cu reziduuri de fier. Dar acesta părea un detaliu 
pe care nu merita să i-l menţioneze lui Djemal Paşa. In 
schimb, Yale a răspuns că ar fi bucuros să poată investiga 
terenul de la Kornub, atâta vreme cât şi guvernatorul ar 
putea găsi o modalitate de a mai aproba câteva concesiuni 
de terenuri. Când a plecat de la Căminul German în acea zi, 
reprezentantul firmei Standard avea consimţământul paşei 
pentru încă un sfert de milion de acri din Palestina. 

Dar în timp ce se pregătea pentru această nouă 
expediţie cu scopul procurării unor noi concesiuni, Yale a 
întâmpinat subit o problemă chiar cu cel mai bun prieten al 
lui, Ismail Hakki Bey. Cu prilejul primei mari expediţii de 
achiziţionare a concesiunilor, în vara precedentă, Ismail Bey 
cedase rugamintilor lui Yale de a-l însoţi, bazându-se pe 
vaga asigurare că Socony avea să-l recompenseze pentru 
serviciile lui; chiar dacă omul de afaceri nu avea niciun fel 
de interes ca proprietar în acele concesiuni, care nu îi 
aparţineau, până la urmă acceptase. Cu certitudine, 
colaborarea dintre cei doi nu se baza doar pe prietenie. 


Deşi Ismail Bey, un om cult şi agreabil, era o companie 
plăcută în comparaţie cu adunătura de soldaţi şi funcţionari 
de stat corupți, care formau alaiul lui Yale, americanul se 
aştepta totodată ca prietenul lui, beneficiind de relaţii 
influente, să îl ajute să depăşească eventualele dificultăţi 
pe care le-ar fi putut întâmpina din partea unor proprietari 
de pământ încăpăţânaţi sau a unor autorităţi locale puse pe 
căpătuială. Din perspectiva lui Ismail Bey, ţinând seama că 
Socony plănuia lucrări masive de extracţie a titeiului în 
Palestina, la un moment dat în viitor, nu strica pentru 
afacerile lui să fie implicat cât mai mult în aceste proiecte. 

Dar când Yale i-a cerut din nou ajutorul la sfârşitul 
primăverii 1916, pentru o nouă rundă de achiziţionare a 
unor concesiuni, Ismail Bey l-a refuzat. Pentru un om de 
afaceri arab, era exclus să-ţi încalci cuvântul dat. Ismail Bey 
văzuse deja destul din deprinderile americanilor în afaceri, 
pentru a şti că promisiunile lui Yale privind nişte 
recompense viitoare erau absolut fără sens; ce voia el 
acum era un contract scris. In fata acestei solicitări, Yale i-a 
explicat că el era doar un agent comercial pentru firma 
Socony, că nu avea autoritatea de a semna o asemenea 
garanţie, dar că dacă Ismail Bey „voia să ştie opinia mea 
personală, i-aş spune că ar fi preferabil să aibă încredere în 
Companie”. 

Dar lui Ismail Bey nu-i convenea aşa; l-a informat pe 
prietenul lui că, fără o asemenea garanţie scrisă, el nu 
putea să îl ajute. 

A Yale se afla acum într-o poziţie extrem de complicată. 
In cei doi ani şi jumătate de când se împrieteniseră, 
ajunsese să îi cunoască pe toţi cei şapte copii ai lui Ismail 
Bey, iar adesea luase masa la el acasă, în lerusalim. Ca în 
orice prietenie adevărată, cei doi ajunseseră şi la 
confidente: Yale îi povestise despre asistenta medicală 
britanică, pe care o cunoscuse la lerusalim înainte de război 
şi cu care spera ca într-o bună zi să se însoare; Ismail Bey, 
la rândul său, îi mărturisise că avea o părere proastă 
despre guvernământul otoman în general şi că îl detesta pe 
Djemal Paşa, în mod special. Dificultatea în care se afla 
Yale era agravată de faptul că numele Husseini era foarte 
influent în Siria. Ţinând seama că Ismail Bey avea rude în 


diferite funcţii guvernamentale înalte, pe tot cuprinsul 
regiunii, o ruptură între ei doi putea avea consecinţe mai 
grave decât o simplă despărţire; dacă omul de afaceri ar 
alege să îi stea în cale, aceleaşi uşi care anterior se 
deschiseseră larg pentru Socony, acum i s-ar trânti în nas. 

Aşa cum povesteşte Yale în memoriile lui, „m-am uitat 
la el şi i-am zis: «Ei, bine, Ismail Bey, oricât de mult îmi va 
displăcea sa fac asta, dacă tu nu accepti să cooperezi cu 
mine, eu o să mă duc imediat la Djemal Paşa şi o să-i spun 
că tu mă blochezi, că eşti probritanic şi că eşti strâns legat 
de interesele britanicilor”. 

Această atitudine marca o transformare radicală a 
caracterului lui William Yale. În 1911, când lucra pentru un 
industriaş bogat din Boston, Yale refuzase să dea curs 
implorărilor tatălui său, ruinat şi disperat, care îi ceruse să îi 
aranjeze o întâlnire cu patronul lui, considerând că a se 
folosi de slujba pe care o avea pentru a intermedia o 
asemenea întrevedere ar fi de prost gust. Exact cinci ani 
mai târziu, Yale îl ameninţa pe cel mai bun prieten al lui cu 
moartea, probabil - şi nu o moarte uşoară, ci o execuţie ce 
avea să vină după lungi torturi şi după ce soțiile şi copiii lui 
vor fi fost izgoniți în surghiun, fără niciun ban -, şi asta din 
cauza unei chestiuni legate de serviciul lui. 

Dar metoda a funcţionat. „li studiam faţa, cu 
nerăbdare, aşteptând să văd ce-mi va răspunde”, avea să- 
şi amintească Yale. „Destul de brusc, a replicat: «Te voi 
ajuta; voi avea încredere în companie». Şi, într-adevăr, a 
colaborat leal cu mine, pe toată durata cât am reprezentant 
compania în Palestina.”28 


Cartierul general al lui Khalil Paşa, în tabăra militară, 
consta dintr-un singur cort rotund, amplasat la circa şase 
kilometri în spatele liniei frontului la Kut. S-a făcut după- 
amiază până ca, într-un târziu, cei trei ofiţeri britanici, după 
un drum istovitor pe tărâmul nimănui, legaţi la ochi, să fie 
poftiti înăuntru. 

Khalil era un bărbat zvelt, trecut de treizeci de ani, cu 
ochi căprui sfredelitori şi cu genul de mustață ghidon care 
era la modă printre ofiţerii turci - de fapt printre toţi turcii -, 
şi în ciuda ambianţei dezolante din jur păstra şi acum ceva 


din stilul elegant pe care îl dobândise în saloanele din 
Constantinopol. Aubrey Hubert, pe vremea când fusese 
consul onorific în capitala otomană, înainte de război, îl 
cunoscuse pe Khalil destul de bine, aşa că, după ce el şi 
tovarăşii lui s-au aşezat în cort, a încercat să spargă gheaţa 
cu câteva amabilitati de început. „Unde eram când ne-am 
întâlnit ultima oară, Excelenţa Voastră?” l-a întrebat 
Herbert în franceză. 

Khalil părea să aibă memorie bună. „La un dans, la 
ambasada britanică”2, i-a răspuns el, tot în franceză. De 
aici însă, conversaţia a luat totuşi o turnură cu mult mai 
sumbră. 

Era 29 aprilie, iar cei trei ofiţeri britanici porniseră dis- 
de-dimineata pentru această întâlnire, catarandu-se întâi 
peste parapetul din faţă al liniei de tranşee britanice şi 
continuând pe tărâmul nimănui, sub protecţia unui steag 
alb. In faţa lor, se aşterneau şase sute de metri de ierburi 
înalte până la brâu, iar la capătul acestui interval se vedea 
berma de pământ a tranşeelor săpate de turci. Când au 
ajuns într-un punct situat aproximativ la o distanţă egală de 
cele două linii ale frontului, s-au oprit şi au aşteptat câteva 
ceasuri un semn din partea taberei turceşti, suferind în 
acest timp din cauza caniculei care creştea constant şi a 
roiurilor de muşte de carne care devorau hoiturile în 
putrefacție zăcând în jurul lor. Într-un târziu, cei trei au fost 
preluaţi şi conduşi până la linia frontului turcesc, unde au 
fost legaţi la ochi şi suiti pe cai, pentru a fi duşi la cartierul 
general al lui Khalil. Din cauză că se lovise rău la genunchi, 
când căzuse cu câteva zile în urmă, Lawrence a constatat 
repede că nu putea să călărească; ajutat să se dea jos de 
pe cal, dar în continuare legat la ochi, a fost dus de mână 
de un soldat turc, poticnindu-se şi şchiopătând pe distanţa 
de şase kilometri până la cortul lui Khalil. 

Când au păşit afară pe tărâmul nimănui în acea 
dimineaţă, cei trei tineri resimteau acut umilinţa de a trebui 
să ducă la îndeplinire o asemenea sarcină. Atât de 
dezonorantă era această încercare de mituire, încât Edward 
Beach nu avea să dezvăluie niciodată în mod public 
adevăratul scop al misiunii, Lawrence avea să scrie despre 
acest moment doar în cel mai eufemistic mod cu putinţă, 


iar Aubrey Herbert nici măcar nu s-a putut încumeta să 
incredinteze câteva cuvinte anonimitatii jurnalului său 
intim, deşi în seara precedentă, notase că singurele articole 
cu care se puteau tocmi erau „tunurile lui Townshend, 
schimbul de prizonieri turci, şi un alt lucru”.2% Chiar şi 
această ambiguitate i s-a părut până la urmă prea 
revelatoare; când jurnalul lui Herbert a fost publicat după 
război, acea sintagmă a fost suprimată cu totul. 

Dar, după cum cei trei ofiţeri au aflat curând în cortul 
lui Khalil Paşa, de fapt nu prea mai aveau cu ce să se 
tocmească. Nu avuseseră cum să fi ştiut când porniseră la 
drum că, devreme în acea dimineaţă, Townshend, la un pas 
de a-şi pierde minţile, acceptase pe neaşteptate o 
capitulare necondiționată. Conform protocolului militar, se 
apucase apoi să distrugă toate piesele de artilerie care îi 
mai rămăseseră. Gestul acesta l-a înfuriat pe Khalil Paşa - 
abia aşteptase să pună mâna pe tunurile acelea -, iar pe 
Beach, Herbert şi Lawrence i-a lăsat, cum s-ar spune, cu 
mâinile goale, nemaiavând ce să-i ofere comandantului de 
armată turc decât aurul pentru răscumpărare. 

Pe acesta, ofiţerii britanici l-au prezentat sub forma 
unui pachet de asistenţă umanitară pentru locuitorii civili 
din Kut. Nu încăpea nicio îndoială, au sugerat ei, că pe 
parcursul asediului de cinci luni oamenii aceia nevinovaţi 
suferiseră la fel de rău ca soldaţii britanici prinşi sub atac, 
aşa că o formă de recompensă financiară părea de rigoare. 
Khalil Paşa a sesizat imediat subterfugiul şi, cu 
dezinvoltură, a respins propunerea. 

Grupul de negociatori s-a descurcat un pic mai bine 
atunci când a cerut un transfer al militarilor răniţi. Întrucât 
garnizoana de la Kut capitulase deja, comandantul turc a 
fost de acord ca vapoarele britanice să vină cu provizii de 
alimente şi să îi preia pe cei grav răniţi. Această concesie i- 
a dat curaj colonelului Beach, negociatorul-şef, să joace şi 
ultima carte: un schimb de prizonieri teferi, supraviețuitorii 
din Kut, pe de o parte, şi prizonierii otomani pe care 
britanicii îi capturaseră de când debarcaseră prima oară în 
Irak, pe de alta parte. 

Cu un aer malitios, Khalil a propus un alt aranjament, 
un schimb de unu-la-unu pentru soldaţii britanici şi cei turci, 


şi un schimb separat pentru soldaţii indieni şi, respectiv, 
arabi. Ofițerii britanici nu prea ştiau cum să interpreteze 
această ofertă, dar când Herbert a remarcat că mulţi 
soldaţi arabi din armata inamicului luptaseră vitejeşte, iar 
Khalil s-ar putea considera norocos să-i primească înapoi, 
atitudinea comandantului turc s-a schimbat brusc. Luând în 
mână o listă a prizonierilor de război capturați de britanici, 
Khalil a subliniat preponderența numelor arabe. „Poate unul 
din zece dintre soldaţii noştri [turci] este fricos sau laş”, a 
zis el, „dar doar unu dintr-o sută de arabi este viteaz... 
Puteţi să mi-i trimiteţi înapoi dacă vreţi, dar eu i-am 
condamnat deja la moarte. O să pun să fie spanzurati.”24 

Dându-şi seama că erau luaţi în zeflemea, ofiţerii 
britanici au abandonat subiectul. La scurt timp după aceea, 
Khalil Paşa a căscat cu subinteles şi a anunţat că el era 
obosit şi că mai avea încă multe alte chestiuni de rezolvat. 
Aşa s-a consumat şi ultima şansă de a salva garnizoana de 
la Kut. De la cartierul general al lui Khalil, Lawrence, 
Herbert şi Beach au fost însoţiţi înapoi până la linia frontului 
dar, întrucât se lăsase deja întunericul, au fost poftiti sa 
rămână peste noapte în tabăra turcă. Aşa cum nota 
Lawrence, incisiv, în jurnalul său: „Ne-au dat o excelentă 
cină în stil turcesc”. 

A doua zi dimineaţă, cei trei ofiţeri au fost conduşi 
până la malul râului. La lumina zilei, au văzut cadavru după 
cadavru plutind în jos în apele repezi ale Tigrului. Erau 
soldaţi otomani, morţi din cauza holerei, a tifosului sau a 
rănilor din bătălie, dar atât de nepăsători erau comandatii 
lor, încât trupurile oamenilor fuseseră azvarlite în apă, în 
loc să fie îngropate. 

In aceeaşi zi, Townshend şi unităţile lui armate din Kut 
s-au predat oficial. Atât armata sa, cât şi coloanele de 
salvare care au fost măcelărite încercând să o elibereze 
fuseseră alcătuite în mare parte din soldaţi indieni şi, chiar 
dacă într-o oarecare măsură rasismul comandanților 
britanici contribuise la sacrificarea lor în luptă, oamenii 
aceia aveau să sufere acum mult mai cumplit în mâinile 
turcilor. În condiţiile în care majoritatea au fost puşi să 
lucreze ca ocnaşi la Calea Ferată Bagdad, din cei zece mii 
de soldaţi indieni şi însoțitori care au fost capturați la Kut, 


doar o treime aveau să scape cu viaţă până la sfârşitul 
razboiului.242 

O soartă mult mai fericită i s-a rezervat generalului 
Townshend. Condus la Constantinopol, a locuit până la 
sfârşitul războiului într-o vilă frumoasă de pe o insulă din 
Bosfor, având la dispoziţie un iaht turcesc şi participând 
frecvent la receptiile oferite de curtea otomană pentru 
misiunile diplomatice străine. Împreună cu el la 
Constantinopol, erau şi cei trei terrieri Yorkshire, pe care îi 
adora şi care, în ciuda foametei care făcuse ravagii în Kut, 
suportaseră calvarul destul de bine. Ca o dovadă a 
colegialitatii care persista în rândul claselor conducătoare 
ale imperiilor, chiar şi pe timp de război, o serie de 
demnitari turci i-au trimis lui Townshend mesaje de 
felicitare cu prilejul decernării titlului de cavaler de către 
regele George al V-lea, în octombrie 1916.24 


Într-o dimineaţă de la începutul lunii aprilie, un curier 
călare a apărut la ferma lui al-Bakri, de lângă Damasc, 
convocându-l pe Faysal Hussein la sediul administrativ al lui 
Djemal Paşa, din oraş. Faysal se întorsese în capitala siriană 
la rugămintea lui Djemal, în urmă cu trei luni, şi avusese 
întâlniri frecvente cu guvernatorul. Totuşi, când Faysal a 
sosit la biroul lui Djemal în acea dimineaţă, în mod ciudat 
acesta avea un aer rece şi rezervat. 

După ce fusese servită cafeaua şi se rostiseră 
amabilităţile uzuale, Djemal a împins pe birou o foaie de 
hârtie, spre musafirul său. Era o telegramă de la Enver Paşa 
din Constantinopol şi se referea la o scrisoare pe care 
comandantul suprem al armatei turce tocmai o primise din 
Mecca, de la tatăl lui Faysal. Scrisoarea era, mai degrabă, 
un ultimatum: dacă Junii Turci doreau să păstreze prietenia 
lui, ameninţa Hussein, era necesar să îl recunoască drept 
domnitorul ereditar al Hejazului şi, de asemenea, să pună 
capăt procesului celor şaizeci de lideri nationalisti arabi din 
Liban. 

Faysal era într-o poziţie foarte periculoasă. Când 
revenise la Damasc în ianuarie, descoperise repede că 
şansele de reuşită ale unei revolte arabe în Siria se 
diminuaseră radical de la ultima lui vizită. Mulţi dintre 


potenţialii lideri ai unei asemenea revolte fuseseră 
surghiuniţi sau se ascunsesera, din cauza epurărilor lui 
Djemal, în timp ce componenta militară fusese decimată la 
Gallipoli. Deşi Faysal îl avertizase pe tatăl lui că situaţia se 
schimbase, judecând după acea telegramă acerbă, Hussein 
nu intelesese de fapt cât de disperată era situaţia. 

„Efendi,” povestea Djemal că i-a spus Faysal, „nici nu 
ai idee cât de mult ma mâhneşte acest lucru. Telegrama 
aceasta este, neîndoielnic, rezultatul unei mari neînţelegeri. 
Pot să te asigur cu tărie că tatăl meu nu vrea nimic rau.”242 

Faysal punea această „neînţelegere” pe seama 
dificultăţilor pe care le avea tatăl lui cu limba turcă; în mod 
evident, vreun scrib tradusese greşit textul compus în 
arabă de tatăl lui şi deformase complet sensul cuvintelor 
lui. În biroul lui Djemal în acea dimineaţă, Faysal s-a oferit 
să îi telegrafieze tatălui său, explicându-i că vorbele lui 
fuseseră interpretate greşit, şi să obţină în mod cert 
imediata lui renunțare la acea scrisoare ofensatoare. 

Dar oricât de agasante i se păreau lui Djemal Paşa 
masinatiile lui Hussein si ale fiilor săi, îi plăcea enorm să îl 
vadă pe Faysal frământându-se. Trimiţându-l la plimbare pe 
tânărul şeic, s-a apucat să-i scrie el emirului Hussein. După 
ce i-a explicat de ce îi era imposibil să îi elibereze pe 
inculpatii din Damasc - „un guvern care ar ierta nişte 
trădători ar fi acuzat de slăbiciune” -, Djemal sugera în 
continuare că, în condiţiile în care statul era angajat într-un 
război în care însăşi supraviețuirea lui era în joc, poate ca 
nu era momentul tocmai potrivit ca Hussein să insiste pe 
ideea de a face ca titlul său să fie un drept ereditar. După 
care, a renunţat să mai umble cu manusi: „Trebuie de 
asemenea să-ţi atrag atenţia asupra următorului aspect al 
problemei. Să presupunem că membrii Guvernului ar fi de 
acord cu solicitarea ta, fiindcă nu vor să le creezi necazuri 
în vremurile dificile prin care trecem. Dacă războiul s-ar 
încheia prin victoria dorită, cine ar putea împiedica 
Guvernul să nu te trateze cu cea mai mare severitate, când 
totul se va fi terminat? "246 

Oricât de imperfecte ar fi fost noţiunile lui de limbă 
turcă, nu se putea ca emirul Hussein să nu înţeleagă 
ameninţarea din acele cuvinte. Şi pentru eventualitatea 


când ar mai fi rămas vreo neclaritate, Djemal şi-a îndreptat 
atenţia curând asupra inculpatilor din procesul 
complotiştilor libanezi. În 5 mai şi în ciuda repetatelor 
rugaminti pentru clementa venite din partea lui Faysal, 
Djemal a semnat ordinul de execuţie capitală pentru 
douăzeci şi unu dintre cei găsiţi vinovaţi. Dis-de-dimineata, 
a doua zi, condamnatii au fost duşi în pieţele publice din 
Damasc şi Beirut, unde au fost spânzurați. 

Coroborate cu un alt eveniment, aceste execuţii au pus 
capăt în sfârşit acelui lung şi chinuit balet dintre Junii Turci 
şi conducătorul haşemit din Arabia. Exact cu câteva 
săptămâni înainte, Djemal Paşa trimisese la Medina circa 
trei mii cinci sute de soldaţi din trupele militare speciale. II 
asigurase pe Hussein că această unitate armată era în 
drum spre Yemen, în colţul sud-vestic al peninsulei Arabia, 
dar Hussein nu era convins, suspectând că noua forţă 
armată se îndrepta împotriva lui. Ca urmare a execuțiilor 
din 6 mai, Hussein a decis că trecuse vremea şovăielilor, 
aşa că i-a trimis vorbă lui Faysal să plece din Damasc. 

Cam în acelaşi timp când Faysal se pregătea să facă 
acest lucru, la Djemal Paşa a venit un alt suplicant, Aaron 
Aaronsohn. În cele patru luni de când revenise în funcţia de 
şef al programului de eradicare a lăcustelor, agronomul îl 
vizitase relativ frecvent pe guvernator, la sediul din 
Damasc, în drumurile lui prin regiune. Bucuros, îi raportase 
lui Djemal că al doilea val de lăcuste nu depusese ouă şi nu 
prezenta nicio ameninţare pentru viitor; deja la sfârşitul lui 
martie, numărul lăcustelor începuse să scadă. Desigur, 
Aaronsohn nu-i povestise guvernatorului Siriei şi că, sub 
pretextul activităţii lui ştiinţifice pe teren, pusese la punct o 
vastă reţea de posibili spioni evrei pe tot cuprinsul 
Palestinei. 

Munca de organizare a acelei reţele se dovedise 
extrem de delicată pentru Aaronsohn. In cadrul comunităţii 
evreieşti (yishuv), adică a evreilor ce trăiau în Palestina, 
exista o facțiune care sprijinea activ Puterile Centrale, o 
altă facțiune care sprijinea în secret Antanta, în timp ce 
marea majoritate dorea, pur şi simplu, să nu aibă de-a face 
cu toată acea harababură şi spera că avea să fie bine până 
la urmă. Ceea ce îi unea aproape pe toţi însă era 


împotrivirea fermă faţă de orice acţiune care ar fi putut 
atrage reacţii adverse din partea otomanilor; chiar şi cei 
care se rugau în gând să vină britanicii, nu acceptau să îi 
ajute decât după ce debarcau, dar orice acţiune până 
atunci era prea periculoasă pentru toţi. Doar sondând cu 
precauţie opiniile prietenilor şi cunoştinţelor lor, reuşiseră 
Aaronsohn şi Feinberg să recruteze până la urmă circa zece 
membri ai comunităţii, insufletiti de aceleaşi idei şi dispuşi 
să spioneze pentru Marea Britanie cu anticipație. 

Totuşi, proiectul a rămas la stadiul teoretic. Pe 
parcursul acelei ierni, nave de recunoaştere britanice 
fuseseră zărite de câteva ori în largul coastei, din Athlit, iar 
britanicii trimiseseră chiar şi mesaje la țărm, dar printr-un 
incredibil şir de ghinioane, niciodată nu se putuse stabili 
legătura. Pe Aaron Aaronsohn, aceste neşanse repetate ÎI 
scoteau din minţi. De trei ori încercaseră să ia contact cu 
britanicii, şi de trei ori ieşise prost, în ultima tentativă 
Feinberg fiind la un pas de moarte. Apoi, la începutul 
primăverii 1916, lui Aaronsohn i-a venit o nouă idee. 

Din călătoriile lui, Aaronsohn aflase că armata turcă 
suferea din cauza unei lipse acute de ulei pentru lubrifiere; 
de fapt, nici nu avea cum să nu afle de această criză, din 
moment ce scartdaitul asurzitor al osiilor neunse devenise 
un fel de fundal sonor permanent în Siria. Citind la un 
moment dat un jurnal ştiinţific, agronomul a dat peste un 
articol despre o echipă de savanţi europeni care găsiseră o 
metodă de a transforma uleiul din seminţe de susan în ulei 
lubrifiant. Or de un lucru, cu siguranţă, Imperiul Otoman nu 
ducea lipsă - seminţele de susan, iar pentru a-i face 
această propunere - să meargă să înveţe metoda de 
extracţie de la savanții din Germania şi să o aplice în folosul 
efortului de război al Turciei - Aaronsohn venise la biroul 
din Damasc al lui Djemal, într-o buna zi din luna mai. 

Oriunde te-ai fi deplasat în Imperiul Otoman, aveai 
nevoie acum de vesika, adică un permis, iar unul dintre 
puţinii oameni care puteau da aprobarea pentru genul de 
călătorie pe care o propunea Aaronsohn era însuşi Djemal 
Paşa. Guvernatorul era negresit foarte banuitor. Nu avea 
încredere în Aaronson - şi nici în vreun alt evreu, de fapt -, 
iar în plus mai fusese de curând şi povestea aceea ciudată 


cu asistentul lui Aaronsohn, prins în timp ce bântuia prin 
Sinai. A lăsa să-i scape de sub control un asemenea individ, 
chiar şi pentru o vizită într-o ţară aliată, însemna un mare 
risc. 

Pe de altă parte însă, Djemal avea nevoie disperată de 
ulei lubrifiant pentru armata lui, ceea ce directorii de la 
Standard Oil Company din New York nu păreau sa se 
grăbească să-i pună la dispoziţie, în ciuda uluitoarelor 
concesiuni pe care li le dăduse în Siria. Cu bruschetea lui 
uzuală, guvernatorul i-a acordat lui Aaronsohn un permis de 
liberă trecere până la Constantinopol; după ce ajungea 
acolo, savantul trebuia să depăşească alte obstacole 
birocratice, înainte de a-şi continua drumul până la Berlin. 
Dar, bineînţeles, Aaronsohn nu avea nicio intenţie să se 
oprească la Berlin. În schimb, spera să se poată strecura 
peste graniţa germană într-o ţară neutră şi acolo să ia 
legătura cu serviciul britanic de informaţii; doar că nu se 
gândise exact cum avea să procedeze pentru această parte 
a planului. 


Lawrence a pornit înapoi din Irak spre Cairo, la bordul 
unui vas britanic pentru transportul de trupe, în 11 mai. In 
anul care trecuse, doi fraţi îi muriseră în această 
conflagrație care părea sa nu se mai sfarseasca, iar daca 
spre mijlocul anului 1916 falimentul efortului de război 
britanic era pretutindeni evident, nicăieri nu apărea mai 
pregnant decât aici, pe flancul estic al frontului. În doar 
treisprezece luni, Marea Britanie suferise 350000 de 
pierderi de vieţi omeneşti în luptele cu „bolnavul Europei”, 
dăduse greş - şi dăduse greş totalmente - acolo unde o 
adunătură pestriță de miliții populare din Balcani şi ţărani 
înarmaţi repurtaseră victorii repetate doar cu trei ani în 
urmă. Si, ca şi cum toate acestea nu ar fi fost de ajuns, 
acum se întorcea după o experienţă care, atât pe plan 
personal, cât şi istoric, dădea în vileag acest faliment mai 
clar decât orice altceva: o tentativă zadarnică de a salva 
viata a doisprezece mii de oameni, lihniti de foame si 
înfrânți, un act de umilinţă ruşinos la care fusese forţat să 
ia parte, fiindcă generalii care îi azvârliseră în iad pe acei 


oameni considerau că era sub demnitatea lor să facă acel 
lucru. 

După şederea lui în lrak, Lawrence avea să rămână cu 
două noţiuni persistente. Prima se referea la aroganta 
autodistrugătoare cu care armata Indiei britanice făcuse 
prostia să intre în ţară: „Prin forţă brută, au mărşăluit în 
Basra cuceritori. Soldaţii inamici din Irak erau aproape toţi 
arabi în nefericita situaţie de a trebui să lupte pentru 
asupritorii lor [turci] seculari contra unui popor [britanic] în 
care vedeau de mult timp nişte eliberatori, dar care refuzau 
cu obstinatie să joace acel rol”. Umflati şi mai mult în 
trufia lor prin uşurinţa cu care cuceriseră Basra, 
comandanții armatei din India britanică dispretuisera orice 
sprijin local, nesocotind până şi necesitatea de a avea o 
linie de aprovizionare viabilă, şi cu nesăbuinţă îşi 
conduseseră oamenii pe Tigru în sus, la moarte sigură. 
Având în minte, probabil, catastrofa militară din Irak, 
Lawrence avea să remarce mai târziu: „Generalii britanici 
adesea au pierdut prin stupiditate ceea ce câştigaseră prin 
ignoranţă”.2% 

La un nivel mai filosofic, ceea ce Lawrence a preluat 
din experienţa de la Kut a fost o antipatie tot mai profundă 
fata de cauza imperialistă. Aşa cum avea să scrie în Ce; 
şapte stâlpi ai înțelepciunii: „Noi plătim pentru aceste 
lucruri prea mult în materie de onoare şi vieţi nevinovate. 
Am mers pe Tigru în sus cu o sută de soldaţi aparţinând 
trupelor teritoriale din Devon, nişte băieţi tineri, impecabili 
şi încântători, plini de puterea pe care ţi-o dau bucuria şi 
satisfacția de a-i face fericiţi pe alţii, femei şi copii, 
deopotrivă. Graţie lor, vedeai clar cât de măreț este să fii 
ca ei, şi englez. lar noi îi trimiteam cu miile în focul celei 
mai oribile morţi, nu pentru a câştiga războiul, ci pentru ca 
tot grâul şi orezul şi uleiul Mesopotamiei să fie ale noastre... 
Nu meritau toate provinciile supuse nouă să moară pentru 
ele nici măcar un singur englez”.2* 

Totuşi, Lawrence nu concepea ca totul să fi fost în 
zadar. In timpul voiajului de paisprezece zile spre Egipt, a 
întocmit un lung raport despre lucrurile la care fusese 
martor în lrak, o critică usturătoare vizând totul, de la 
sistemele de depozitare şi andocare ale armatei venite din 


India britanică până la incompetenta generalilor de divizie 
şi prostia nesăbuită a strategiilor lor de luptă. Dar şi acest 
raport avea să fie tot un efort irosit. După ce au citit textul 
incendiar al lui Lawrence şi au aflat că urma să îi fie 
transmis generalului Archibald Murray, comandantul 
suprem al forţelor britanice din Egipt, ofiţerii superiori din 
unitatea de informaţii de la Cairo au decis că era mult prea 
nedelicat pentru sensibilităţile generalului; cu scurt timp 
înainte ca raportul să îi fie trimis lui Murray, au extras cu 
grijă cele mai provocatoare pasaje, făcând astfel ca nici 
acum măcar lecţiile sumbre de la Kut să nu fie pildă pentru 
viitor. Cu atâta migală a lucrat atunci cenzura, încât se pare 
că din raportul initial al lui Lawrence despre situaţia din Irak 
nu s-a mai păstrat intact decât un singur exemplar.22 


Pentru oricine ar fi dorit să justifice paienjenisul de 
acorduri contradictorii pe care Marea Britanie şi-l tesuse în 
Orientul Mijlociu până în primăvara anului 1916, existau de 
fapt câteva argumente foarte puternice. 

Poate cel mai evident argument este redat succint în 
vechiul adagiu care spune că în dragoste şi război totul e 
permis. Până în mai 1916, în război muriseră deja milioane 
de tineri pe cuprinsul Europei, iar viitorul părea să rezerve 
un număr la fel de mare de victime; dacă făcând un joc 
dublu şi oferind promisiuni fără susţinere puteai urni, câtuşi 
de putin, acea conflagrație spre o posibilă încheiere, cine ar 
fi putut, în mod rezonabil, să aibă ceva împotrivă? 

Exista de asemenea o chestiune de semantică, legată 
de felul în care defineai noţiunea de ,,independenta”. Daca 
astăzi sensul cuvântului pare evident şi universal acceptat, 
nu aceeaşi era situaţia în 1916. Pentru mulţi europeni, 
impregnati de spiritul de condescendenta specific epocii 
imperiale târzii, independenţa nu însemna să laşi 
populaţiile indigene să se guverneze singure, ci o viziune 
mult mai paternalistă: o nouă rundă de „povară a omului 
alb”, îndrumarea - şi, desigur, exploatarea - populațiilor 
bastinase, până ajungeau să înţeleagă suficient de bine 
specificul civilizaţiei moderne, încât să poată deveni de sine 
stătătoare la un moment nedeterminat din viitor. Pentru 
adepţii unei asemenea concepţii - şi aici intrau nu numai 


majoritatea înalţilor demnitari ai Marii Britanii, ci şi ai 
celorlalte state din Europa -, distanţa dintre 
,independenta” pe de o parte, şi „mandate” sau „zone de 
control” sau „suzeranitate”, pe de altă parte, nu reprezenta 
un abis de contradicții, cum vedeau alţii. 

Mai putea fi adus şi un alt argument, simplu şi cinic: 
învălmăşeala de promisiuni conflictuale nu avea prea multă 
importanţă, fiindcă oricum toate aveau să ajungă în final 
obiectul unui exerciţiu academic. Chiar şi cel mai utopist 
imperialist trebuia să admită că era cumva ridicol şi absurd 
ca Marea Britanie şi Franţa să stea să-şi împartă Orientul 
Mijlociu postbelic într-un moment când, dacă nu erau chiar 
pe punctul de a pierde războiul, cu siguranţă nici nu aveau 
şanse să-l câştige. Cât despre emirul Hussein, el tot vorbise 
despre o insurecție contra Constantinopolului încă dinainte 
de război, or nici acum nu se vădea vreun semn că s-ar fi 
putut ajunge la aşa ceva. În improbabila eventualitate în 
care revolta arabă s-ar fi declanşat, iar Antanta ar fi reuşit 
să câştige războiul, complicațiile ar fi fost cea mai simplă 
problemă de rezolvat pe parcurs, văzând şi făcând. 

Din câte se povesteşte, în dimineaţa de 5 iunie 1916, 
emirul Hussein s-a urcat într-un turn al palatului său din 
Mecca şi a tras un foc cu o veche muschetă în direcţia 
fortului turcesc din oraş. Acesta a fost semnalul de începere 
a rebeliunii, iar până la sfârşitul acelei zile susţinătorii lui 
Hussein lansaseră atacuri contra unor fortărețe turceşti, pe 
toată lungimea provinciei Hejaz.2: 

Printr-o stranie întorsătură a sorții, occidentalul care 
făcuse mai mult decât oricare altul pentru materializarea 
acelei revolte nu avea să afle niciodată despre acest lucru. 
Cu puţin timp înainte de ora cinci după-amiaza a aceleiaşi 
zile, un crucişător al Marinei Regale, HMS Hampshire, a 
plecat dintr-un port din nordul Scoției pentru a-l transporta 
în Rusia pe ministrul de război Horatio Kitchener. După nici 
trei ceasuri, Hampshire a lovit o mină germană şi s-a 
scufundat rapid în largul mării. Aproape toţi oamenii de la 
bord au pierit în naufragiu, inclusiv Kitchener. 

Exact cu două săptămâni înainte, Lawrence se 
întorsese din misiunea sa eşuată în Irak şi îşi reluase munca 
de birou la hotelul Savoy. Viitorul pentru el semăna 


aproape identic cu trecutul: hârtii mutate de colo colo, hărţi 
de întocmit, strategii şi rapoarte de redactat, deşi nimeni 
nu le lua vreodată în seamă. In realitate, cu vestile sosite 
de la Mecca, Lawrence va avea în curând războiul visurilor 
lui, care îl va catapulta într-un rol proeminent şi, apoi, în 
legendă. 

potrivească perfect cu teoria sau înclinațiile lor politice. 

Bătălia a început 


În războiul din Hejaz, se luptă dervisii 
contra trupelor regulate, iar noi suntem de 
partea dervisilor.22 


T. E. Lawrence, 3 noiembrie 1916 


Pentru a alunga plictisul voiajului molcom şi torid pe Marea 
Roşie, ofiţerii de pe HMS Lama au organizat spontan un 
concurs de tir, în după-amiaza de 15 octombrie 1916, cea 
de-a doua zi de când plecaseră din Port Suez. Profitând de 
apele linistite ale mării, au înşirat sticle pe una dintre 
balustradele vaporului comercial modificat pentru uzul 
armatei, după care s-au adunat în dreptul balustradei 
opuse, de unde urmau să tragă pe rând, cu arme de foc, în 
ţintele pe care îşi propuneau să le facă tandari. 

Îndeletnicirea ofiţerilor nu prea era pe placul celui mai 
important pasager de pe Lama, secretarul pentru 
problemele Orientului al Marii Britanii în Egipt, Ronald 
Storrs. Sperase să atipeasca un pic în lâncezeala de dupa 
prânz, dar a constatat că era imposibil cu atâtea rafale de 
împuşcături, mai ales din momentul în care ofiţerii de pe 
navă au trecut la faza tirului experimental cu o flintă 
turcească. „O detonație aproximativ egală cu aceea a unui 
tun de 18-pfunzi”, nota Storrs în jurnalul lui. „Mi-a venit 
ideea ca, la întoarcere, să opresc orice vas care se 
îndreaptă spre nord şi să mă urc la bord.”22 

Unul dintre cei care se remarcau prin rezultate 
excepţionale în competiţia de tir era tovarăşul de călătorie 
al lui Storrs, T. E. Lawrence, care făcuse un hobby din 
tragerea la ţintă pe vremea când fusese la Karkemiş, 
devenind un tintas foarte abil. Exceptând pasiunea lui 
Lawrence pentru mânuirea armelor de foc, Storrs era foarte 
încântat de prezenţa prietenului său în această călătorie. In 
cele două voiajuri anterioare: pe Marea Rosie până la 
Jiddah, secretarul pentru problemele Orientului resimtise cu 


disperare lipsa unei companii interesante. Deja în această 
călătorie, „supercerebralul” Lawrence îi tinuse o prelegere 
minuțioasă despre cifrul Playfair, un sistem criptografic 
ingenios, pe cât de simplu de elaborat, pe atât de dificil de 
dezlegat, şi, aşa cum obişnuiau la Cairo, cei doi îşi 
petrecuseră o mare parte din timp discutând despre 
literatura şi arta clasică. 

La fel ca în cazul călătoriilor anterioare ale lui Storrs la 
Jiddah, şi acest voiaj din octombrie era rezultatul Revoltei 
Arabe, datând acum de patru luni deja. Servind drept 
intermediar principal între guvernul britanic şi emirul 
Hussein în laborioasele negocieri care au dus la acel 
eveniment, era firesc ca secretarul pentru problemele 
Orientului să continue să joace acelaşi rol şi după ce bătălia 
a început. Prin octombrie 1916 totuşi, Revolta Arabă se 
apropia rapid de un punct de criză, punându-se de-a 
dreptul întrebarea dacă avea să mai rămână mult timp un 
domeniu de interes pentru Ronald Storrs sau oricine 
altcineva. 

Faptul că era o acţiune slab pregătită şi pornită în pripă 
se oglindea şi în felul cum lumea exterioară ajunsese să 
afle iniţial de existenţa acestei Revolte Arabe. Momentul 
coincisese cu prima călătorie a lui Storrs în Arabia, în luna 
iunie. 

Din diversele mesaje cifrate transmise în secret din 
Mecca, se aflase că data de lansare pentru această 
răscoală mult amânată fusese stabilită până la urmă pentru 
16 iunie, motiv pentru care Storrs traversase din Sudan la 
Jiddah, în 1 iunie, pentru a se întâlni cu Abdullah, al doilea 
fiu al emirului şi - dacă acţiunea se declanşa - comandantul 
suprem al rebeliunii. Doar că Abdullah nu era de găsit pe 
nicăieri. După ce a trimis la Mecca un mesager, cu 
rugămintea ca Abdullah să vină pe coastă cât mai repede 
cu putinţă, Storrs şi-a petrecut următoarele patru zile 
patrulând pe lângă ţărmul arab, la bordul unei nave de 
război, în ideea de a surprinde vreun semn de activitate 
militară la turci sau la arabi. Dar anostele localităţi portuare 
i se păruseră şi mai soporifice decât de obicei. 

În 5 iunie, solul se întorsese în sfârşit de la Mecca, 
aducând un mesaj de la Abdullah. „Mult onoratului şi 


stimatului domn Storrs”, începea scrisoarea. „Regret 
profund că nu am posibilitatea să vă întâlnesc personal, dar 
treburi urgente m-au chemat altundeva, aşa că fratele meu 
va veni la dumneavoastră cu toate noutatile.”2 Fratele 
acela era Zeid, de douăzeci şi unu de ani, mezinul între cei 
patru fii ai lui Hussein, iar Storrs era îndrumat să se ducă la 
Samima, un sătuc de pe coasta mării, la sud de Jiddah, 
unde Zeid urma să-şi facă apariţia în dimineaţa următoare. 
Exasperat, probabil, de aceste complicaţii, Storrs a găsit 
totuşi un motiv să se mai liniştească, aflând de un lucru 
ciudat: conform trimisului său, data pentru lansarea revoltei 
fusese devansată din 16 în 10 iunie. Secretarul pentru 
problemele Orientului se resemnase deja de multă vreme 
cu ideea că în lumea arabă orarele se respectă doar 
arareori, însă nu-şi amintea de vreo ocazie când data fixată 
pentru un anumit eveniment să fi fost mutată în față. 

Când, în cele din urmă, a luat legătura cu Zeid în 
dimineaţa următoare, deşi până la data revizuită a lansării 
mai erau doar patru zile, nu exista niciun indiciu de 
precipitare a lucrurilor. În schimb, misteriosul tânăr l-a 
poftit pe Storrs în cortul său militar ridicat pe plajă, unde s- 
a complăcut in amabilitati şi flecăreli în timp ce slujitorul 
pregătea cafeaua. După ce cafeaua a fost servită, Zeid i-a 
înmânat lui Storrs un mesaj de la tatăl său, „scris 
execrabil”, în care acesta detalia planurile lui pentru 
viitoarea revoltă şi cerea, totodată, 70000 de lire sterline în 
aur, pentru susţinerea financiară a forţelor rebele. Când 
Storrs a insistat ca fiul lui Hussein să-i spună exact cum 
intenționau să îl înfrângă pe inamic, a devenit evident că 
toate considerentele tactice rămâneau într-o fază 
rudimentară. „Îi vom soma pe turci să se predea”, a replicat 
Zeid, „şi îi vom împuşca dacă refuză.” 

Secretarul pentru problemele Orientului abia mai 
reuşise să-şi stăpânească enervarea. Britanicii îi pompaseră 
aur şi puşti lui Hussein de multe luni deja, iar Storrs auzise 
aceste planuri marete - toate intacte, sub raportul 
nepunerii lor în aplicare - cam tot de atâta timp; aşa cum el 
şi alţi delegaţi britanici îl informaseră pe Hussein de 
nenumărate ori, până nu începea revolta nu avea să mai 
primească alte fonduri. Abia atunci când Storrs a reiterat 


acest mesaj pe plaja din Samima, Zeid a catadicsit să 
strecoare o informaţie interesantă: „Atunci, sunt fericit să 
vă pot anunţa că [revolta] a început ieri la Medina”. 
Luându-i valvârtej pe Zeid şi pe adjunctul său principal 
la bordul navei de război, Storrs i-a instalat pe cei doi la o 
masă de mic dejun amenajată la repezeală pe pasarela de 
la pupa, unde el şi cei doi ofiţeri de informaţii militare care 
îl însoțeau de la Cairo au încercat să stoarca toate detaliile 
de la tânărul şeic. După ce a transmis urgent vestea la 
Cairo şi a compus repede nişte mesaje de felicitări pentru 
Hussein şi Abdullah, Storrs a adunat tot ce-a putut găsi la 
îndemână pentru a le trimite liderilor rebeliunii câteva 
stimulente imediate: 10000 de lire în aur din seiful vasului; 
cinci cartuşe de ţigări pentru Faysal si Abdullah, cei doi 
fumători din familie; promisiunea unei mitraliere Maxim, 
care avea să fie livrată în decurs de o săptămână. În toată 
această activitate crucială, o micuță gazela de desert, 
cumpărată dintr-un bazar de pe malul Mării Roşii, ca 
mascotă a vasului, aducea o notă de destindere, ba 
împungându-i cu coarnele pe musafiri, ca să fie băgată în 
seamă, ba mâncând toate tigarile pe care le găsea în jur.25 
Durase ceva timp până ca liniile de luptă să se 
delimiteze clar în Hejaz. Profitând de elementul surpriză în 
primele zile, rebelii lui Hussein învinseseră rapid puţinele 
forte turceşti de la Mecca şi, cu ajutorul unui 
bombardament naval lansat de britanici, cuceriseră şi 
portul Jiddah, care era un punct strategic foarte important. 
In Taif, „capitala de vară” a lui Hussein, situată în munţii 
din sudul oraşului Mecca, luptătorii lui Abdullah au pus 
stăpânire pe oraş, izolând garnizoana turcă, de circa trei 
sute de soldaţi, în fortul lor bine apărat. Lucrurile nu au mai 
mers la fel de bine la Medina, cel mai mare oraş din Hejaz. 
Acolo, rebelii, încurajați de vestea victoriilor rapide de la 
Mecca, s-au aruncat în ghearele unei garnizoane turceşti 
mult mai mare şi mai bine fortificată, cu circa zece mii de 
ostaşi, şi au fost măcelăriți de focurile de mitralieră si 
artilerie. La o lună după declanşarea revoltei, se instalase o 
stagnare periculoasă: forţele lui Hussein, ocupând ferm 
Mecca, Jiddah şi alte câteva localităţi sudice mai mici de pe 
coastă, iar turcii ocupând, la fel de ferm, punctul terminus 


de cale ferată şi oraşul Medina, la circa 350 kilometri în 
nord de Mecca, precum şi oraşele de la Marea Roşie, 
situate în susul coastei. 

Din punct de vedere politic, ştirea despre Revolta 
Arabă a fost primită cu bucurie la Cairo şi la Londra. 
Urmând relativ repede după catastrofele militare de la 
Gallipoli şi Kut, venea în sfârşit o veste bună şi din Orientul 
Mijlociu. Dar extrem de important era faptul că, rupând 
violent relaţiile cu Constantinopolul, Hussein - custodele 
celor mai sfinte simboluri ale islamului şi, totodată, unul 
dintre cei mai respectaţi conducători din lumea arabă - 
reuşise să anihileze teama persistentă că turcii şi germanii 
ar fi putut pana la urmă să instige la jihadul panislamic pe 
care şi-l doreau. 

Din punct de vedere militar însă, reacţia britanicilor a 
fost mult mai echivocă. Era clar că, odată ce rebelii arabi 
reuşeau să tintuiasca în Arabia efective numeroase din 
armata turcă, flancul drept al armatei britanice avea să fie 
mai protejat într-o ofensivă în Palestina, o operaţiune 
militară aflată acum în fazele de pregătire la Cairo. Pe de 
altă parte, neizbutind să incite la o răscoală mai amplă a 
arabilor - în Siria şi în alte provincii, revolta din Hejaz 
fusese întâmpinată cu o tăcere stăruitoare -, forţele lui 
Hussein rămâneau extrem de vulnerabile la un contraatac 
turcesc şi, ţinând seama de comportamentul lor defectuos 
de până atunci, era puţin probabil să facă faţă cu brio într-o 
astfel de încleştare armată. Într-o asemenea eventualitate, 
era necesar ca trupe şi material de război să fie dislocate 
din armata expeditionara britanică din Egipt, pentru a veni 
în ajutorul rebelilor, exact în momentul când comandantul 
acelei armate, generalul Archibald Murray, ţinea cu dinţii de 
toate resursele disponibile pentru ofensiva pe care o 
pregătea în Palestina.2 

lar acest scenariu avea să aducă un risc mult mai 
mare, făcând ca Revolta Arabă, atât de aplaudată de unii 
tacticieni militari britanici mai atenţi la interesele politice, 
să se transforme rapid în cel mai oribil coşmar al lor. Şi asta 
din cauză că, potrivit dictatului coranic, nu doar oraşele 
sfinte Mecca şi Medina erau zone interzise pentru 
„necredincioşii” din afara islamului, ci, într-o măsură doar 


cu puţin mai mică, acest lucru era valabil pentru întregul 
Hejaz. Un indiciu în acest sens apăruse cu prilejul primei 
călătorii a lui Ronald Storrs în Arabia, în luna iunie, când 
Zeid refuzase să îi lase pe cei doi colegi ai lui Storrs din 
unitatea de informaţii militare să îl însoţească la țărm; 
secretarul pentru problemele Orientului fiind nevoit să vină 
singur. In lunile următoare, Hussein născocise un fel de 
spaţiu de manevră, ce respecta prevederile textelor sfinte, 
pentru a permite unui grup foarte mic de ofiţeri britanici de 
logistică militară să organizeze o operaţiune de 
aprovizionare a frontului în oraşul de coastă Rabegh, dar 
restrângând prezenţa lor strict la linia țărmului. Dacă i-ar fi 
lăsat să se aventureze mai mult în interiorul peninsulei, 
darămite să mai fi adus întregi unităţi de soldaţi creştini 
britanici, în eventualitatea unei înfrângeri majore a 
rebelilor, ar fi însemnat să facă exact jocul propagandiştilor 
turci şi sa rişte sacrificarea tuturor celor vizati: Hussein, 
considerat drept un trădător nu doar pentru Imperiul 
Otoman, ci şi pentru întregul islam; intenţiile imperialiste 
ale Marii Britanii, angajată într-o nouă cruciadă, denuntate 
în faţa unei lumi musulmane turbate de furie. 

In faţa acestei dileme, Marea Britanie a încercat să 
acţioneze simultan pe mai multe planuri, aducând 
armament şi aur rebelilor din Hejaz prin Rabegh, dar şi 
transportând în peninsulă orice trupe musulmane de care 
se puteau dispensa imediat - în primul rând, egipteni, 
împreună cu câţiva dezertori irakieni şi sirieni -, pentru a 
asigura instructajul militar necesar şi o mică prezenţă la 
faţa locului. Dar, în mod limpede, nu era suficient, iar spre 
sfârşitul verii 1916, când dezorganizarea rebelilor devenea 
tot mai evidentă, iar o contraofensivă turcească părea tot 
mai iminentă, disputa în Cairo şi Londra între cei care 
urmăreau o implicare mai profundă şi cei care îndemnau la 
o atitudine în continuare prudentă a căpătat conotaţii de 
profundă urgenţă. Emirul Hussein nu făcea nimic pentru a 
debloca situaţia. De fapt, spre mijlocul toamnei, pusese în 
operă şi el cam acelaşi gen de dispută, după cum sunau 
veştile de pe câmpul de luptă, ba respingând planurile de a 
aduce în peninsulă trupe nemusulmane, ba implorând să îi 
fie trimise imediat orice fel de trupe disponibile, iar periodic 


alegând linia de mijloc şi cerând autorităţilor de la Cairo să 
tina astfel de trupe pe picior de plecare, pentru o posibilă 
intervenţie în viitor.22 

Prin octombrie însă, vremea pentru asemenea şovăieli 
luase sfârşit. Garnizoana turcă din Medina era acum mai 
puternică decât la începutul revoltei, primind întăriri pe 
calea ferată, şi recent respinsese un atac al rebelilor 
conduşi de Faysal, al treilea fiu al lui Hussein. Cu războinicii 
lui Faysal retraşi acum în munţi, apăreau semne clare că 
turcii se pregăteau de o ofensivă pornită din Medina, cu 
scopul dublu de a rupe în două armatele rebele şi de a 
recăpăta controlul asupra oraşului Mecca. Drept reacţie la 
această criză şi la apelurile tot mai disperate din partea 
fiilor lui aflaţi pe diferite fronturi de luptă, Hussein 
acceptase până la urmă o desfăşurare a trupelor britanice 
în Hejaz. 

Această desfăşurare de trupe era ceea ce îl adusese pe 
Ronald Storrs la Jiddah pentru a treia oară. Ca răspuns la 
solicitarea lui Hussein şi în ciuda bombănelilor generalului 
Murray din Cairo, Comitetul Britanic de Război de la Londra 
tocmai aprobase ca o brigadă de trupe britanice să fie 
trimisă în Hejaz - cuprinzând undeva între trei mii şi cinci 
mii de soldaţi -, împreună cu o flotilă de avioane. Pentru 
secretarul responsabil cu problemele orientale, prilejul de a 
fi purtătorul unor veşti bune şi de a petrece un timp în 
compania lui T. E. Lawrence compensa măcar parţial 
dezgustul profund pe care îl simţea pentru aceste călătorii 
anoste şi pentru oraşul Jiddah în sine. 

Lawrence ştiuse perfect ce dispută intensă generase 
Revolta Arabă în eşaloanele superioare ale maşinii de 
război britanice în lunile precedente. Şi asta atât mulţumită 
poziţiei privilegiate pe care o avea în cadrul aparatului de 
informaţii secrete din Cairo - revolta începuse după nici 
două săptămâni de la întoarcerea lui din Irak -, cât şi graţie 
prieteniei lui cu Storrs. Totuşi, întrucât specializarea lui era 
centrată cu precădere asupra Siriei, rămăsese cumva în 
afara mersului acestor dezbateri. De fapt, când se 
îmbarcase cu Storrs pe Lama în octombrie, contribuţia lui 
principală la efortul de război din Hejaz se rezumase la o 
activitate extrem de prozaică: mărcile poştale. 


Gândindu-se cum să contracareze vălul de tăcere 
aşternut de Turcia asupra Revoltei Arabe în faza ei de 
început, lui Storrs îi venise ideea unei emisiuni de timbre 
poştale cu „Republica Hejaz”, o modalitate ieftină şi 
eficientă de a arăta lumii exterioare ca se produsese o 
ruptură. Dar când îi ceruse emirului Hussein să îi dea un 
proiect islamic adecvat, schiţa primită de la acesta semăna 
straniu de mult cu un far englezesc. Storrs apelase atunci la 
ajutorul prietenului său specialist în problemele arabe, 
Lawrence, şi amândoi hoinăriseră pe îndelete o după- 
amiază întreagă prin Muzeul Arab din Cairo, în căutarea de 
motive decorative potrivite. Întrucât, aşa cum relata Storrs, 
„s-a văzut rapid că Lawrence avea deja sau asimilase 
imediat o tehnică de lucru completă privind reproducerile 
filatelice în culori”, secretarul pentru problemele 
Orientului i-a dat prietenului său sarcina să se ocupe de 
tipărirea timbrelor. 

Proiectul cu mărcile poştale a coincis cu o perioadă 
extrem de incomodă pentru Lawrence. De când venise la 
Cairo, el şi celelalte personaje excentrice din mica unitate 
de informații speciale a lui Stewart Newcombe de la Savoy 
depinseseră oficial de armata britanică locală din Egipt, un 
aranjament care lui Lawrence îi convenea de minune, din 
moment ce altminteri ar fi însemnat să se subordoneze 
greoaiei şi  crâncenei structuri ierarhice a Forței 
Expeditionare Egiptene (FEE), sub comanda generalului 
Murray, armata „regulată” care avea misiunea de a purta 
război contra turcilor. Totuşi, în cadrul unei reorganizări 
birocratice din acea vară - una dintre cele cel puţin şase 
reorganizări din timpul războiului ale administrației 
britanice de la Cairo, care semănau haos de fiecare dată -, 
Lawrence fusese transferat la o unitate de informații aflată 
întru totul sub controlul FEE. Mai rău chiar, noile sarcini de 
serviciu îl plasaseră pe Lawrence sub conducerea unui 
comandant militar, pentru care nu avea aproape niciun 
respect, şi îl obligaseră să plece din Cairo la Ismailia, un 
oraş portuar de la canalul Suez, unde totul era adormit. 
Lawrence solicitase urgent să fie transferat înapoi la 
„Băgăreţi” (porecla pe care unitatea de informaţii din 
hotelul Savoy şi-o alesese de bună voie, ca o recunoaştere 


a reputației pe care o avea în cadrul birocraţiei militare), 
dar fusese refuzat la fel de urgent. „Eu am interpretat 
asta”, scria Lawrence, „nu fără unele dovezi amiabile, drept 
o metodă de a mă tine departe de treburile arabe.” 

Dar fiind atât de inventiv din fire, Lawrence s-a gândit 
să uzeze de marea lui capacitate de a agasa. Referindu-se 
la noii lui colegi din Ismailia, Lawrence nota: „Mă foloseam 
de orice ocazie pentru a le demonstra cât de ignoranti si 
ineficienţi erau în domeniul informaţiilor (deloc dificil!) şi fi 
iritam în continuare cu aerele (mele) literare, corectându-le 
din rapoarte infinitivele rupte prin adverbe dupa moda lui 
Shaw şi tautologiile”.zs 

Strategia a funcţionat. La sfârşitul lui septembrie 1916, 
aflând de apropiata călătorie a lui Ronald Storrs la Jiddah, 
Lawrence a cerut o permisie de zece zile de la noul lui post, 
pe care, deja exasperati, superiorii săi i-au acordat-o 
bucuroşi. Exact în acest mod şi fără vreo însărcinare 
oficială, decât aceea de a fi în anturajul lui Ronald Storrs, 
Lawrence s-a îmbarcat spre Arabia pentru prima oară. 

La scurt timp după revărsatul zorilor în 16 octombrie, 
Lama intra în golful larg al portului Jiddah, îndreptându-se 
spre ţărmul îndepărtat şi adăpostit al radei portuare. În 
razele soarelui matinal, Lawrence a observat doar lumina şi 
umbra printre clădirile acelui oraş, în timp ce dincolo de ele 
era „spectacolul halucinant cu leghe după leghe de nisip 
monoton”. In timp ce vaporul se apropia de dana, Lawrence 
avea să resimtă un fenomen tipic pentru cei care vin în 
Arabia de pe mare, momentul când aerul rece marin se 
ciocneşte brusc cu aerul care suflă dinspre uscat. Aşa cum 
avea să scrie Lawrence, aceea a fost clipa când „arşiţa 
Arabiei a ieşit afară ca o sabie scoasă şi ne-a lovit 
amuţindu-ne”.22 


A fost o întâlnire jenantă, tapetată cu politeţe britanică. 
Coborând de pe Lama înainte de amiază, Storrs şi Lawrence 
au pornit pe jos, pe străzile înguste din Jiddah, spre 
frumoasa clădire cu trei etaje din apropiere, în care se afla 
consulatul britanic, fiind întâmpinați acolo de 
reprezentantul oficial britanic, locotenent-colonel Cyril 
Wilson. Wilson şi-a condus musafirii într-o sală de recepţie, 


răcoroasă şi plăcut adumbrită - nu era încă ora zece 
dimineaţa, dar clădirile văruite în alb din Jiddah radiau o 
strălucire orbitoare - şi a comandat să fie adusă tratatia. 

Ronald Storrs îl cunoştea de multă vreme pe Wilson, un 
tip zvelt şi mustăcios, militar de carieră, care lucrase 
anterior în administraţia britanică din Sudan, dar trecerea 
timpului nu avusese efectul de a-i ameliora opinia pe care o 
avea despre acest om. Wilson i se părea obtuz şi iritabil, 
chiar un pic isteric - „total neadecvat pentru altceva 
dincolo de un post în administraţia vreunei provincii”2&, 
scrisese el cândva - şi de aceea absolut necorespunzător în 
funcţia pe care o preluase în iulie, ca reprezentant al Marii 
Britanii pe lângă „guvernul” din Hejaz al emirului Hussein. 
De fapt, principalul motiv pentru care Storrs, la Cairo, nu îşi 
formulase mai vehement obiecțiile fata de alegerea lui 
Wilson, era frica teribilă ca omul să nu fie pus pe liber, iar în 
locul lui la Jiddah să fie trimis chiar el.2% 

În ceea ce îl privea, Wilson părea să deteste aceste 
vizite ale secretarului pentru problemele Orientului, 
deferenta automata pe care i-o arătau emirul Hussein si 
emisarii lui, in timp ce el, ofiterul de la fata locului, se 
ocupa de toată munca ingrata si laborioasă a politicii 
britanice. 

Existase, de asemenea, un mic incident între Wilson şi 
Lawrence. Cu câteva luni în urmă, la Cairo, locotenent- 
colonelul îl zărise pe Lawrence purtând acoperământul arab 
pentru cap, în timp ce era îmbrăcat în uniformă, şi îl 
mustrase aspru pentru această atitudine ofensatoare. Se 
părea însă că ofiţerul de informaţii nu pusese la inimă 
criticile referitoare la înfăţişarea sa, judecând după 
uniforma patata de transpiratie cu care Lawrence sosise la 
uşa consulatului. 

Totuşi, întrucât toţi cei din sala de recepţie a 
consulatului erau britanici, niciunul dintre aceste 
resentimente nu a fost pomenit explicit sau indirect. În 
schimb, afişând o falsă colegialitate, Storrs şi Wilson au 
discutat despre situaţia curentă din Hejaz şi despre 
programul acelei zile. Respectând tradiţia arabă, prima 
prioritate era sa îi facă o vizită de curtoazie seicului 
Abdullah, aflat într-un bivuac la circa şase kilometri şi 


jumătate de oraş, ca un preludiu al unei întâlniri mai 
substanţiale, care urma să se desfăşoare în acea seară la 
consulat. Lăsându-l pe Lawrence să îşi ocupe timpul după 
bunul lui plac, cei doi bărbaţi cu funcţii importante au 
plecat călare pe cai la tabăra lui Abdullah, înainte de 
amiază. 

Când cei trei s-au reîntâlnit, după-amiază, la sediul 
misiunii diplomatice, veştile erau neplăcute. Sosise o 
telegramă de la Cairo, în care se anunţa că, în urma unei 
analize mai profunde, Comitetul de Război decisese să 
recheme la bază atât brigada de trupe britanice, cât şi 
flotila de avioane, ce ar fi urmat să sosească în curând la 
Rabegh. lar, pentru ca situaţia să se inrautateasca si mai 
mult, plata de 10000 de lire în aur, cu care Storrs călătorise 
la bordul vasului Lama, pentru a-i fi remisă lui Abdullah, se 
suspenda cel puţin temporar. După vizita lor din acea 
dimineaţă la Abdullah, unde fuseseră beneficiarii unei 
opulente ospitalitati arabe, Storrs si Wilson se cam 
îngrozeau la gândul iminentei vizite a seicului la consulat. 

Insotit de alaiul său compus din curteni şi sclavi în 
costume somptuoase, Abdullah a sosit la scurt timp după 
ora cinci după-amiază. Prima impresie a lui Lawrence a fost 
că Abdullah era un om foarte jovial - poate mai ales acum, 
după recenta biruinţă a lui Abdullah în oraşul Taif, unde 
garnizoana turcă se predase în cele din urmă, după ce 
rezistase multă vreme asaltului -, cu o undă de senzualism; 
deşi nu avea încă treizeci şi cinci de ani, şeicul începuse să 
se împlinească la faţă, ca un om care gustă plăcerile vieţii 
şi îşi satisface poftele. Dar jovialitatea lui nu a durat mult. 
După amabilităţile sofisticate care însoțesc îndeobşte 
asemenea întâlniri, nici n-au apucat bine Abdullah şi 
locotenentii lui să se instaleze în sala de recepţie a 
consulatului, când Wilson a şi început să citească cu voce 
tare din telegrama primită de la Cairo, în timp ce Storrs 
traducea în arabă. Abdullah asculta cu un stoicism greu-de- 
deslusit. 

După ce lectura s-a încheiat, Abdullah a început să îşi 
pledeze cazul în faţa lui Storrs, o cotitură în conversaţie pe 
care secretarul pentru problemele orientale s-a grăbit să o 
preîntâmpine, explicând că el nu avea absolut niciun fel de 


autoritate în chestiunile militare. Era o afirmaţie mai mult 
decât nesinceră, venind din partea omului care elaborase în 
scris propunerea secretă iniţială adresată lui Hussein în 
1914, iar pentru prima oară, britanicii din cameră au fost 
martori la o izbucnire de furie din partea lui Abdullah: „Să- 
mi fie cu iertare,” l-a întrerupt el, „dar scrisoarea dumitale 
şi mesajele voastre au început acest lucru cu noi, şi aţi ştiut 
asta de la început, şi dinainte de început chiar”. 

Puşi la punct aşa cum meritau, Storrs şi cei doi 
compatrioți ai lui au ascultat în tăcere cum musafirul lor a 
ţinut un lung solilocviu despre sumbra stare de lucruri 
existentă în acel moment în Hejaz şi rolul esenţial pe care 
Marea Britanie îl avusese în inducerea unei asemenea 
situaţii. „A prezentat concis şi relativ corect un istoric al 
negocierilor”, nota cu părere de rău Storrs în jurnalul lui, 
„citând de câteva ori promisiunea [guvernului Majestății 
Sale] că noi vom face tot posibilul să îi ajutăm pe arabi.” 

Conversatia a durat cam două ceasuri, Abdullah 
subliniind dificultăţile pe care le întâmpina în prezent, iar 
Storrs şi Wilson promițând să facă tot ce le stătea lor în 
putere pentru a determina anularea acestei ultime decizii. 
Spre sfârşitul întâlnirii, şeicul a trecut la sarcina pe care era 
limpede că îşi dorea să o evite: o convorbire cu tatăl lui 
pentru a-i da aceste informaţii. A fost adus aparatul de 
telefon al consulatului, de la care s-a sunat la numărul 
privat al emirului Hussein, Mecca 1. 

Spre surprinderea lui Storrs, emirul nu s-a arătat prea 
dezamăgit de vestea primită, reafirmându-şi deplina 
încredere în partenerii lui britanici şi convingerea că totul 
se va rezolva în final. Când, într-un final, Abdullah a plecat 
din clădirea misiunii diplomatice în acea seară, urmând să 
revină a doua zi dimineaţă, gazdele lui britanice au rămas, 
cum avea să relateze Storrs, „într-o stare de admiraţie 
pentru el şi de dezgust pentru noi înşine” .25 

Cel care vorbise foarte putin, sau poate deloc, pe 
parcursul acelei lungi şi tensionate întâlniri era T. E. 
Lawrence. Motivul, cel puţin parţial, părea evident: 
Lawrence nu avea nicio însărcinare oficială care să justifice 
prezenţa lui acolo, or a formula neintrebat vreo opinie la o 
asemenea reuniune dificilă ar fi însemnat o încălcare 


flagrantă a protocolului. În acelaşi timp, această distantare 
i-a permis lui Lawrence să îl studieze atent pe Abdullah - 
sau cum descria chiar el, „să pândesc efectul, sa il 
urmăresc, să îl critic” .26 

Dacă emirul Hussein era liderul spiritual incontestabil 
al Revoltei Arabe, Abdullah în schimb era feldmaresalul 
incontestabil; atât de evident era acest lucru în rândul 
ofiţerilor de armată şi al diplomaților britanici angajaţi în 
afacerea Hejaz, încât nici măcar nu se discutase vreodată 
despre acest lucru. Abdullah era fiul în care tatăl său avea 
cea mai mare încredere, emisarul pe care îl trimisese la 
Cairo în 1914, pentru a sonda atitudinea britanicilor în 
privinţa planurilor lui secesioniste, comandantul militar care 
reuşise să cucerească Taif, reprezentantul familiei care 
venea şi negocia cu consilierii lor britanici. 

Chiar de la această primă întâlnire, Lawrence a avut 
dubiile lui. In ciuda atmosferei sumbre a conversatiei de la 
consulat, el intuia la Abdullah „o voioşie constantă”, o mină 
de politician sagace, dar nu neapărat şi sincer, un om de o 
ambiţie covârşitoare. Dar asta nu era tot. Studiind cu 
migală rapoartele de informaţii speciale venite din Hejaz în 
ultimele patru luni, Lawrence încercase să analizeze de ce 
revolta ajunsese în această fază de stagnare sinistră, după 
un început atât de promiţător. Conchisese că, în esenţă, 
ceea ce lipsea la această revoltă era conducerea 
adevărată, „nu intelectul, nici judecata, nici înţelepciunea 
politică, ci flacăra entuziasmului care să aprindă focul în 
deşert”. Revolta Arabă avea nevoie de un profet, şi pe 
măsură ce acea întâlnire de la consulat se prelungise, „am 
devenit din ce în ce mai sigur că Abdullah era prea 
echilibrat, prea rece, prea spiritual pentru a fi un profet - în 
special un profet înarmat care, dacă istoria nu minte, să 
învingă în revoluţii”. 

Dacă Lawrence s-ar fi apucat să le comunice reflectiile 
lui celor doi colegi ai săi, ar fi declanşat o reacţie evidentă: 
cui îi pasă ce gândeşti tu? Dar Lawrence nu a dat glas 
gândurilor lui. Oricum, pare limpede că deja în seara de 16 
octombrie, când nu trecuse nici măcar o zi de când sosise 
în Arabia, Lawrence îşi propusese să calculeze o nouă 
traiectorie pentru Revolta Arabă, în virtutea căreia el să 


dobândească un rol central. Rolul acesta, aşa cum el însuşi 
l-a descris într-un moment de profundă siguranţă de sine - 
sau halucinantă aroganță, depinde de perspectivă - era „să 
găsească acel spirit magistral, încă necunoscut, al întregii 
acţiuni, şi să măsoare capacitatea lui de a împinge revolta 
spre telul pe care eu i l-am conceput”. Totuşi, pentru ca aşa 
ceva să se întâmple, avea să fie nevoie de discreţie din 
partea lui Lawrence, o abilitate de a rămâne reţinut în 
vorbe şi în fapte, căutând însă pe ascuns acele ocazii care 
să-i permită să-şi împlinească planul. Pe parcursul acelei 
întâlniri cu Abdullah, Lawrence identificase prima lui ocazie, 
pe care avea să încerce să o valorifice încă din dimineaţa 
următoare. 

Dar acea lungă zi de 16 octombrie 1916 nu se 
încheiase încă: Lawrence urma să întâlnească încă o 
personalitate a cărei prezenţă avea o mare influenţă asupra 
Hejazului şi care, prin exemplul negativ, avea curând să 
clarifice şi mai bine misiunea pe care Lawrence şi-o făurea 
pentru sine. 


* 


Spre sfârşitul dineului din acea seară la sediul misiunii 
franceze din Jiddah, colonelul Edouard Bremond a ridicat 
paharul cu şampanie pentru a închina în onoarea oaspeţilor 
săi britanici. „Tocmai am aflat”, a anunţat el, „că singura 
mea rudă de sex bărbătesc, care până acum nu murise şi 
nici nu suferise vătămări în război, a fost grav rănită. De 
aceea, este o datorie şi o mândrie pentru mine să beau în 
cinstea Alianţei şi să spun cat de mare este satisfacția mea 
de a fi asociat cu englezii.” 

Acest moment patetic din seara de 16 octombrie l-a 
impresionat profund pe Ronald Storrs. „Absenta atât de ne- 
franceză a oricărui panaş din alocutiunea lui a fost foarte 
emoţionantă. Am băut pentru însănătoşirea vărului lui si 
succesul Misiunii franceze."25 

Ajuns acum la vârsta mijlocie şi deja cam corpolent la 
cei patruzeci şi şapte de ani ai lui, Bremond era prototipul 
soldatului imperial francez, călăuzit de o nestramutata 
credinţă atât în măreţia naţiunii sale, cat şi în justetea unei 
mission civilisatrice, de a răspândi cultura şi iluminismul 


galic printre dezmostenitii acestei lumi. Aproape pe toată 
durata carierei lui militare, fusese la post în coloniile Franţei 
din nordul Africii, Algeria şi, apoi, Maroc, iar din 
experienţele lui în luptele cu triburile rebele dobândise 
renumele de a fi un expert în arta războiului neregulat. 
Avansările au venit constant, desi  nespectacular: 
supraveghetor al poliţiei porturilor marocane, adjunct al 
comandantului misiunii militare franceze în Maroc, 
administrator al oraşului Rabat.2 

În perioada imediat premergătoare Primului Război 
Mondial, Bremond fusese rechemat în Franţa şi trimis de 
urgenţă pe front. Asemenea atâtor ofiţeri francezi în acea 
oribilă primă lună de război, misiunea lui Brémond acolo a 
fost jalnic de scurtă, încheindu-se atunci când a fost 
împuşcat în piept, în timp ce îşi conducea oamenii în luptă 
la frontiera cu Belgia. După ce s-a însănătoşit de pe urma 
rănilor, i s-a încredinţat comanda unui regiment de 
infanterie, al 64-lea, unde în următorii doi ani a văzut cum 
camarazii săi militari, la fel ca şi rudele lui de sex 
bărbătesc, au căzut rând pe rând în măcelul de pe frontul 
de vest. O posibilă eliberare din acel calvar s-a ivit în vara 
anului 1916, odată cu izbucnirea Revoltei Arabe. Luând 
decizia de a trimite o mică misiune militară în regiune, 
Ministerul francez al Apărării se gândise la Bremond - „un 
far profesionist în războiul cu indigenii, un succes în Africa 
franceză”? -, găsind astfel omul ideal pentru a o conduce. 

De fapt, colonelul era candidatul perfect, din raţiuni 
care depăşeau cu mult îndelungata lui experienţă în lumea 
musulmană. Ca în cele mai multe dintre activităţile 
diplomaţiei franceze în teatrul de război din Orientul 
Mijlociu, exista şi în cazul misiunii franceze din Hejaz o 
agendă secretă, care necesita atât viclenie, cât si 
fatarnicie, pentru a fi pusă în aplicare. Norocul făcea ca 
aceste trăsături să fie bine reprezentate în persoana lui 
Edouard Br&mond. 

Încurajarea arabilor la revoltă fusese, desigur, o 
operaţiune britanică de la bun început şi care, atunci când 
a ajuns la urechile francezilor, cu proiectele lor de factură 
imperială vizând Siria şi Libanul, a creat o stare de mare 
nervozitate. Nelinistile lor se mai domoliseră odată cu 


semnarea acordului secret Sykes-Picot, în care erau 
stipulate pretenţiile lor, însă reveniseră în forţă atunci când 
Revolta Arabă a devenit o realitate. Lăsând la o parte toate 
vorbele frumoase despre o Antantă cordială, francezii nu 
aveau încredere, pur şi simplu, că aliaţii lor îşi vor respecta 
promisiunile în regiune, mai ales că prin revolta din Hejaz 
dezlantuisera acum o forţă revoluţionară care putea deveni 
de nestăpânit, chiar dacă britanicii nu ar fi dorit asta. 
Teama francezilor se adâncise şi mai mult atunci când 
propunerea lor de a trimite o forţă militară simbolică în 
regiune, ca o modalitate de a proteja revendicările lor 
viitoare şi de a monitoriza evenimentele la faţa locului, a 
fost refuzată politicos, dar ferm de către britanici; situaţia 
din Hejaz era atât de versatilă şi delicată, argumentase 
Londra, încât introducerea unei alte prezenţe militare 
străine exact atunci nu putea decât să complice lucrurile. 

Aşa că francezii au ales, în schimb, metoda calului 
troian. Unitatea militară de două sute de oameni, care a 
plecat pe mare din portul Marsilia sub comanda colonelului 
Bremond în august 1916, se numea oficial misiunea 
militară franceză în Egipt. Britanicii nu aveau cum să 
interzică o asemenea misiune venită de la cel mai apropiat 
aliat al lor, chiar dacă nu puteau să nu se întrebe ce 
intenționau soldaţii francezi să facă, de fapt, în Egipt. La 
asta, colonelul Brémond avea răspunsul pregătit: să 
faciliteze trecerea pelerinilor musulmani din teritoriile 
franceze, în special Maroc şi Algeria, care mergeau să se 
închine la Mecca. Nici la asta britanicii nu prea aveau cum 
să obiecteze, din moment ce armata şi marina lor asigurau 
deja protecţia necesară miilor de musulmani egipteni şi 
indieni plecaţi în pelerinaj la Mecca. 

lar ultima etapă din această mică uneltire stârnise 
până şi admiraţia, ce-i drept înciudată, a britanicilor, pentru 
extraordinara ei îndrăzneală. Însoţind un grup de pelerini 
marocani la Jiddah, la mijlocul lui septembrie, Brémond 
debarcase, se ocupase de închirierea unui clădiri suficient 
de impozante şi anunţase sosirea misiunii militare franceze 
în Hejaz.?* Foarte rapid, a trimis o telegramă Ministerului 
francez al Afacerilor Externe, cerând înfiinţarea de urgenţă 
a unei misiuni diplomatice permanente pe lângă 


administraţia lui Hussein. Când această solicitare a fost 
aprobată, prezenţa diplomatică şi militară a francezilor în 
Arabia era, din punct de vedere tehnic, egală cu cea a 
britanicilor, un fapt împlinit pe care Londra nu avea cum să 
îl contracareze; în fond, putea argumenta Parisul, iată ce 
ocazie formidabilă pentru cei doi mari aliaţi de a conlucra 
pentru viitorul regiunii de pe poziţii de egalitate, ceea ce, 
desigur, nu putea decât să consolideze şi mai mult eterna 
lor prietenie. Aceasta era situaţia pe care au găsit-o Storrs 
şi Lawrence, când au ajuns la Jiddah, la mijlocul lui 
octombrie. 

Dar viclenia lui Brémond nu se limita la smecheria de 
care se folosise pentru a-şi instala misiunea franceză în 
Hejaz, ci se extindea la țelul însuşi al acestei misiuni. Aşa 
cum a explicat în timpul acelui dineu de la consulatul 
francez, în 16 octombrie, rolul său declarat în Hejaz era de 
a arăta sprijinul Franţei pentru Revolta Arabă şi de a 
determina modul în care francezii ar putea fi de ajutor. 
Rolul lui nemărturisit însă era de a încerca să limiteze 
anvergura acelei revolte, de a o ţine departe, împreună cu 
aspiraţiile ei pentru un stat arab, de teritoriile arabe la care 
Franţa jinduia în epoca de după război. Cât despre cum s-ar 
fi putut realiza acest lucru, Brémond avea un plan clar, dar 
prin excelenţă cinic. 

Mai presus de toate, le-a explicat el oaspeţilor lui 
britanici în acea seară, arabii nu trebuiau să fie lăsaţi să 
cucerească Medina. Atâta vreme cât garnizoana turcească 
de acolo rezista şi atâta vreme cât arabii se concentrau cu 
trup, suflet şi bani în capturarea ei, rebeliunea rămânea 
cantonată doar în Hejaz. Dacă Medina ar cădea, a avertizat 
el, atunci arabii şi-ar îndrepta fireşte atenţia spre nord, 
pentru a-i elibera de sub jugul turcesc pe fraţii lor arabi din 
Palestina, Siria si Irak, o campanie care ar intra inevitabil în 
conflict cu scopurile imperiilor, francez şi britanic, în acea 
regiune.22 

Era o strategie concepută poate cu sânge rece, dar 
absolut strălucită în simplitatea ei: dacă a încerca să ajuţi o 
rebeliune străină să izbândească era întotdeauna o 
chestiune problematică, a aranja ca acea rebeliune să nu 
izbândească era infinit mai uşor. 


Totuşi, la acel dineu de la consulatul francez, colonelul 
Brémond se baza pe cel putin două mari concepţii greşite. 
Prima se referea la ideea că acest element de masinatie 
subversivă - a acorda sprijin Revoltei Arabe ca mijloc de a o 
submina - era cu adevărat necesar. Daca Brémond ar fi 
ştiut de Acordul Sykes-Picot, în care era prevăzut ca Siria şi 
Libanul să le revină francezilor, poate că s-ar fi arătat mult 
mai binevoitor faţă de mersul viitor al Revoltei Arabe. Însă 
textul Sykes-Picot era cunoscut doar de câţiva demnitari 
francezi, iar din acel grup nu făceau partea birocratii din 
armată şi din Ministerul de Externe, care aveau sarcina de 
a apăra pretenţiile Franţei în Orientul Mijlociu. Părea 
incredibil, dar aceste informaţii nu-i fuseseră comunicate 
nici chiar omului trimis în Arabia, pentru a servi drept 
gardian în prima linie al acestor pretenţii teritoriale.22 

A doua concepţie greşită a lui Brémond venea din 
presupunerea că, aşa cum a declarat în faţa oaspeţilor săi 
britanici din acea seară, se afla printre prieteni - sau cel 
puţin printre oameni cu opinii imperialiste similare. Se 
înşela, mai ales în privinţa tânărului căpitan britanic care 
şedea la masă şi nu vorbea aproape deloc. După cum 
Bremond avea să descopere curând, în T. E. Lawrence avea 
un opozant formidabil. Mai mult chiar, avantajul trecuse 
acum de partea lui Lawrence. La consulatul francez, 
Bremond pusese toate cărţile pe masă; Lawrence nu 
dezvăluise nimic. 


Precedat de o legiune de sclavi, Abdullah şi-a făcut 
intrarea în curtea consulatului britanic călare pe o iapă 
albă, aproximativ la ora zece în dimineaţa următoare. Părea 
mai sumbru decât în ziua precedentă şi, după ce s-au 
instalat în sala de recepţie a consulatului, a explicat de ce. 
Tocmai primise o telegramă de la fratele sau Faysal, din 
bivuacul acestuia aflat în munţi, la nord de Rabegh, prin 
care îi raporta că două avioane de război turceşti 
bombardaseră corturile în după-amiaza precedentă; deşi 
daunele nu erau mari, atacul semănase groaza printre 
membrii triburilor, majoritatea nemaivăzând până atunci 
vreodată asemenea maşinării zburătoare. Ştirea era 
deosebit de pertinentă, ţinând seama că bombardamentul 


survenise exact în ziua când britanicii anulaseră planul de a 
trimite o flotilă de aeronave în Arabia. 

De data asta, Lawrence a intervenit în discuţie, 
sugerând că această demonstraţie de forţă din partea 
turcilor nu trebuia să creeze prea multă panică. „Foarte 
puţine avioane turceşti supraviețuiesc mai mult de patru 
sau cinci zile”22, a explicat el cu nonşalanţă. 

Probabil că, auzind acest comentariu, Abdullah l-a 
remarcat efectiv pe Lawrence - o prezenţă doar de fundal, 
în ziua precedentă - pentru prima oară. Curând, a avut 
ocazia să se uite şi mai atent la el, atunci când conversaţia 
a abordat tema amplasării diferitelor trupe turceşti în 
Orientul Mijlociu. „Pe măsură ce erau rostite denumiri 
siriene, cercheze, anatoliene, mesopotamiene”, îşi amintea 
Storrs, „imediat Lawrence spunea cu exactitate care 
unitate [turcească] se afla în fiecare poziţie, până când, 
uluit, Abdullah s-a întors spre mine: «Omul acesta e 
Dumnezeu, ca să le ştie pe toate?»,, 

În memoriile lui, Storrs atribuia remarcabila 
performanţă a prietenului său din acea dimineaţă fericitei 
coincidente izvorate din truda minuțioasă a lui Lawrence în 
camera hărților de la Cairo. Poate aşa era, sau poate că 
Lawrence doar improviza, ca să epateze. În ambele 
variante, efectul a fost acelaşi, oferindu-i lui Lawrence 
platforma pe care să-şi poată desfăşura planul. 

Principala dificultate întâmpinată de britanici în 
acţiunea de sprijinire a Revoltei Arabe, i-a explicat el lui 
Abdullah, era lipsa unor informaţii solide despre ceea ce se 
întâmpla efectiv pe teren. Era nevoie de un observator 
obiectiv, care să poată capta atenţia tacticienilor militari 
britanici, furnizând un raport cuprinzător asupra situaţiei, 
atât în ceea ce priveşte problemele care existau la 
oleoductul de alimentare în portul Rabegh, cât şi în ceea ce 
priveşte necesităţile logistice ale forţelor lui Faysal, aflate la 
nord, în munţi. Întrucât timpul era în mod limpede un factor 
esenţial, Lawrence s-a oferit să fie el omul care să aducă la 
îndeplinire această misiune. 

Era o propunere destul de inofensivă, pe care Abdullah 
a acceptat-o imediat, sugerând că, după ce Lawrence 
ajungea la Rabegh, avea să aranjeze ca Faysal să coboare 


din munţi pentru a se întâlni cu el. Dar Lawrence a obiectat, 
politicos, la această propunere. El avea nevoie să evalueze 
personal situaţia din peninsulă, ceea ce însemna că el 
trebuia să meargă la Faysal, şi nu Faysal să vină la el. 
Ţinând seama de restricţiile severe împotriva călătoriei 
unor nemusulmani în interiorul peninsulei, cererea lui părea 
îndrăzneață. Chiar si Cyril Wilson, care se întâlnise cu 
Faysal de două ori şi pe care emirul Hussein îl respecta 
enorm, nu avusese voie decât să coboare de pe vas în 
oraşele portuare şi să aştepte apariţia lui Faysal. 

Când Storrs s-a alăturat efortului de persuasiune, până 
la urmă Abdullah a acceptat ideea - determinat, negresit, si 
de situaţia dificilă în care se aflau forţele arabe -, însă 
decizia finală urma să îi aparţină redutabilului Hussein. Aşa 
cum se aştepta Abdullah, tatăl său s-a arătat extrem de 
nehotărât faţă de planul propus, atunci când l-au sunat la 
Mecca, făcându-l pe Storrs să ia receptorul în mână ca să 
vorbească direct cu el. 

„Storrs când se dezlantuia verbal era o încântare să-l 
auzi, măcar pentru felul cum vorbea araba”, avea să-şi 
amintească Lawrence, „mai ales că oferea totodată o lecţie 
oricărui englez în viaţă despre cum să tratezi cu aceşti 
orientali, suspicioşi şi îndărătnici de felul lor. Era aproape 
imposibil să-i rezişti mai mult de câteva minute, iar în acest 
caz, de asemenea, a ieşit cum voia el.” 

Dar era o victorie limitată. Tot ce s-a putut obţine de la 
Hussein a fost ca Lawrence să se ducă la Rabegh, iar acolo 
să aibă o întâlnire cu fiul său cel mare, Ali; dacă „socotea 
oportun”, Ali urma să aranjeze deplasarea lui Lawrence 
spre interiorul peninsulei pentru a se întâlni cu Faysal. Nu 
era greu să-ţi imaginezi cum ar fi putut să se încheie 
această tentativă. Se ştia că Ali era precaut din fire, iar 
pentru oamenii precauti răspunsul prestabilit este 
întotdeauna nu. Storrs şi Lawrence au decis să urnească 
lucrurile şi mai mult, când Abdullah a revenit la consulatul 
britanic la cină, în acea seară. 

La acea cină, Storrs şi Lawrence l-au pisat pe Abdullah 
să compună nişte scrisori de recomandare oficiale către Ali 
şi Faysal, considerând ca în felul acesta şansele ca 
Lawrence să primească permisiunea de a călători în 


interiorul Arabiei aveau să sporească substanţial. Iniţial, 
Abdullah a avut mari retineri să le facă pe plac, dar, 
obţinând telefonic aprobarea tatălui său, relata Lawrence, 
Abdullah s-a apucat până la urmă „să îi dea instrucţiuni 
scrise clare lui Ali ca să mă urce în şa, cât mai bine şi mai 
rapid cu putinţă, şi, dându-mă pe mâini sigure, să mă 
trimită în tabăra lui Faysal”. 

Devreme, în dimineaţa de 19 octombrie, HMS Lama a 
ieşit din portul Rabegh. Până la capătul vieţii, Ronald Storrs 
va păstra în minte imaginea lui Lawrence stând în picioare 
pe chei şi fluturând din mână, în semn de la revedere, spre 
nava pe care Storrs a pornit înapoi spre Egipt. Incepuse 
astfel aventura lui Lawrence în Arabia. 


intuiţia lui Lawrence în privinţa lui Ali s-a dovedit 
absolut corectă; fiul cel mare al lui Hussein a rămas 
înmărmurit, când i-a fost înmânată scrisoarea de la 
Abdullah, conţinând permisiunea expresă a tatălui lor de a-l 
lăsa pe tânărul căpitan de armată britanic să călătorească 
prin ţară. Totuşi, cu lealitatea profundă pe care toţi fiii lui 
Hussein o manifestau faţă de tatăl lor, Ali nu a avut încotro, 
decât să consimtă, după care s-a apucat să aranjeze 
călătoria lui Lawrence. 

Situat la marginea unei câmpii late şi pustii, portul 
Rabegh, mic şi comun, nu părea un loc care să poată reţine 
prea mult timp atenţia cuiva, darămite să mai fie şi pivotul 
strategic în războiul pentru supremație în peninsula Arabia. 
Cu toate astea, situat la jumătatea distanţei dintre Mecca şi 
Medina, Rabegh era un popas crucial în „drumul pelerinilor” 
- un fel de potecă pentru cămile, marcată de mormane de 
pietre - care lega aceste două oraşe sfinte, ceea ce 
însemna că stătea de-a dreptul în calea oricărei armate 
turceşti care s-ar fi deplasat spre sud, ca să recucerească 
Mecca. Rabegh era, de asemenea, principalul punct de 
transbordare pentru proviziile şi armele britanice venind din 
Egipt, pentru a fi distribuite rebelilor care luptau în 
interiorul ţării - sau a nu fi distribuite, ci pur şi simplu 
evaporându-se undeva pe drum, cum părea să se întâmple 
tot mai des. 


Chiar dacă Rabegh nu era un loc prea atrăgător, cele 
două zile şi jumătate pe care Lawrence le-a petrecut acolo 
i-au oferit prilejul de a se întâlni cu alţi doi fii ai emirului 
Hussein şi de a-i supune aceluiaşi studiu de caracter, pe 
care îl efectuase şi în cazul lui Abdullah în Jiddah. 

Printr-o coincidenţă, Zeid, mezinul, sosise de curând ca 
să-l ajute pe Ali să rezolve problemele liniei de 
aprovizionare. Frate vitreg cu ceilalţi trei fii ai lui Hussein, 
Zeid era un tânăr chipeş de douăzeci de ani, care 
moştenise tenul pal şi trăsăturile mai delicate ale mamei 
lui, care era turcoaică. Deşi, în mod limpede, era foarte 
inteligent, faptul că era atât de tânăr şi că nu avea alură de 
arab l-ar fi împiedicat să devină un comandant al rebelilor, 
chiar şi să fi avut stofă de conducător, ceea ce nu avea. ji 
place sa calareasca tot timpul şi să joace feste”, nota 
Lawrence. „Amuzant în felul lui şi, poate, nefiind atât de 
aprig, un pic mai echilibrat decât fraţii lui. Timid."2* 

In ciuda circumstanțelor tensionate în care s-au întâlnit 
prima oară, Lawrence a ajuns repede să îl placă pe Ali. 
„Atitudinea lui era demnă şi admirabilă, dar directă”, scria 
el, „şi m-a frapat prin alura lui de gentleman agreabil şi 
serios.”22 Dar fiul cel mare al lui Hussein părea un om 
melancolic şi obosit, cu pielea pamantie, cu gura „tristă si 
colţurile buzelor căzute”, părând de aceea mai bătrân decât 
cei treizeci şi şapte de ani pe care îi avea. Fără să vrea 
parcă nimic pentru el, remarca Lawrence, Ali avea tendinţa 
de a se lăsa influenţat cumva de orice personalitate mai 
dinamică din preajma lui, ceea ce nu era nicidecum 
caracteristic pentru un conducător înnăscut. Totuşi, în 
comparaţie cu Abdullah, Lawrence îl prefera pe Ali, notând 
că „dacă Faysal se va dovedi a nu fi un profet, revolta ar 
scoate-o la capăt destul de bine cu un conducător în 
persoana lui Ali”.2* Posibil, dar era o estimare de 
circumstanta, care ridica mult ştacheta pentru întâlnirea lui 
Lawrence cu Faysal. 

A pornit la drum pentru acea întâlnire în seara de 21 
octombrie. Ca o dovadă a seriozitatii cu care Ali s-a ocupat 
de pregătirea călătoriei - o parte din distanţa de 
aproximativ o sută şaizeci de kilometri traversa regiuni 
controlate de triburi ostile revoltei - au fost precautiile 


minutioase pe care le prevazuse, păstrând secretul despre 
deplasarea şi destinaţia lui Lawrence, chiar şi faţă de cei 
mai apropiaţi sclavi ai săi. Pentru a servi drept călăuze ale 
lui Lawrence, Ali alesese doi dintre cei mai credincioşi 
subalterni ai lui, un tată şi fiu care, conform legii nescrise a 
triburilor arabe, aveau datoria să-l apere cu preţul vieţii lor 
pe omul de care răspundeau. Apoi, Ali i-a instruit pe cei trei 
bărbaţi să evite toate aşezările de pe ruta lor şi să 
călătorească mai ales noaptea, spunându-i lui Lawrence să 
poarte un acoperământ arab pentru cap, peste uniforma 
militară, pentru ca la lumina lunii să lase impresia de la 
distanţă că ar fi arab. 

În ciuda pericolelor la care se puteau aştepta, la foarte 
scurt timp după ce au pornit la drum pe Lawrence au 
început să-l preocupe nişte lucruri mult mai banale, 
cumplitul disconfort fizic de a călări din nou pe o cămilă, 
după doi ani de stat pe scaun la birou, în hotelul Savoy. 
Având în vedere că la o cămilă şira spinării, proeminentă şi 
îngustă, se găseşte imediat sub piele, a călări pe o cămilă 
este complet altceva decât a călări pe un cal, fiind mai 
degrabă ca şi cum ai sta pe o tijă de metal care se leagănă 
întruna. Chiar şi cel mai bun model de şa beduină - un fel 
de ramă din lemn şi piele, acoperită cu pături - nu poate 
atenua prea mult durerea pentru un călăreț ageamiu. Cei 
mai mulţi începători în arta de a călări pe o cămilă nu pot, 
în general, să îndure suferinţa mai mult de două sau trei 
ceasuri fără pauză, dar lui Lawrence nu-i era rezervat un 
asemenea rasfat pe parcursul acestei călătorii; dimpotrivă, 
în faţa lui se aşternea un calvar de vreo treizeci de ore în 
şa, întrerupt doar de două scurte halte. Şi-a dat ghes să 
suporte, amintindu-si de extraordinara capacitatea de 
rezistenţă pe care o avusese în trecut - în excursiile lui cu 
bicicleta prin Franţa, in drumetia de aproape două mii de 
kilometri prin Siria - şi gândindu-se tot timpul că la celălalt 
capăt al traseului îl aştepta ultimul dintre fraţii Hussein, 
omul care putea să se dovedească a fi „profetul” căutat de 
el. 

În ciuda disconfortului călătoriei - sau poate ca o 
modalitate de a nu-i mai da atenţie - Lawrence a studiat 
minuţios terenul pe care îl străbăteau, notând din mers 


observaţii în carnetelul lui militar. Traversa un ţinut pe care 
doar câţiva străini îl mai văzuseră vreodată, meleaguri 
unde cultura specifica deşertului rămăsese aproape 
neschimbată de mii de ani, dar prezentând suficiente 
similarități cu Siria, atât de bine cunoscută lui, încât să aibă 
acum o senzaţie de dezorientare. În Siria, făcuse un hobby 
din a desluşi structura complicată a clanurilor şi a triburilor, 
regulile complexe care guvernau interacţiunea lor, însă în 
Arabia aceste reguli păreau să fie mult mai stratificate şi 
mult mai rigid respectate. 

„Fiecare deal şi vale de aici aveau un proprietar 
recunoscut [de toţi]”, scria el, „şi [care] nu pregeta să 
apere acest drept al familiei sau al clanului său contra 
oricărei agresiuni. Chiar şi puturile şi copacii aveau stăpânii 
lor, care îi lăsau pe alţii să folosească lemnele şi să bea 
apă, atâta cat le era de trebuinta, dar care opreau imediat 
pe oricine ar fi încercat să le exploateze în folos personal... 
In deşert prevala un fel comunism smintit, în virtutea căruia 
Natura şi elementele puteau fi folosite de orice persoană 
venită cu bune intenţii, pentru uzul propriu, dar atat.”?” 

In Siria, pedeapsa pentru încălcarea legilor nescrise era 
cel mai adesea ostracizarea, poate o amendă sub forma 
vreunei oi confiscate; în ţinuturile aride şi necruțătoare ale 
Arabiei, pedeapsa era moartea. 

Dar rămânând acelaşi antropolog amator pasionat, 
Lawrence observa totodată topografia regiunii Hejaz cu 
ochi de militar: unde puteau fi găsite sursele de apă, 
traseele pe care armata s-ar putea deplasa în condiţii 
optime. In acest fel, a descoperit un neajuns flagrant în 
planul de intervenţie al armatei sale. 

Pregătind apărarea portului Rabegh - ceea ce, prin 
definiţie, însemna şi apărarea oraşului Mecca -, ofiţerii 
britanici care îi îndrumau pe rebeli identificaseră pe hartă 
cele mai plauzibile tactici de apropiere ale turcilor, bazate 
pe existenţa unor drumuri şi a surselor de apă, şi 
prevăzuseră în consecinţă amplasarea şi construirea la 
distanţă a unor posturi de pază. Dar în timpul călătoriei 
spre tabăra lui Faysal, Lawrence a descoperit întâmplător 
două fire de apă sezoniere, care nu figurau pe nicio hartă 
britanică şi care ar permite unei armate adverse fie să 


atace Rabegh, venind dintr-o direcţie neprevăzută, fie să 
evite complet oraşul portuar în drumul spre Mecca. Cum 
fusese posibil ca strategii militari britanici, care se aflau la 
Rabegh de trei luni deja, să nu afle de existenţa acestor fire 
de apă şi de ce arabii din zonă, care cu siguranţă ştiau de 
ele, nu le atrăseseră atenţia? Foarte simplu, fiindcă în 
carantina „religioasă” care îi obliga să nu iasă din zona 
țărmului, britanicii nu avuseseră cum să cunoască 
împrejurimile pentru a formula acea întrebare, iar fără o 
întrebare, arabii nu se gândiseră că britanicilor le-ar fi fost 
utilă o asemenea informatie. In concepţia lui Lawrence, 
lucrul acesta scotea în evidenţă atât dificultatea de a 
încerca o armonizare a celor două culturi complet diferite, 
în scopul unui război purtat în comun, cât şi potenţialul 
pentru dezastru ce decurgea din intransigenta cu care 
Hussein interzicea prezenta unor necredinciosi in interiorul 
Arabiei;2” indiferent cate trupe britanice ar fi aduse aici, 
atâta vreme cât acestea ar rămâne izolate pe coastă, fără 
posibilitatea de a evalua primejdia, era ca şi cum ar fi fost 
legate la ochi. 

In 23 octombrie, spre după-amiază, ocolind un perete 
de stânci înalte, grupul lui Lawrence s-a trezit brusc în 
valea înverzită Wadi Safra, refugiul armatei de rebeli a lui 
Faysal care fusese atât de recent umilită la porţile Medinei. 
In timp ce urcau spre izvoare, Lawrence a început să vadă 
mici campamente de oameni înarmaţi, împrăştiate printre 
satele de pe coasta dealurilor, ca pe măsură ce înaintau 
aceste tabere să devină din ce în ce mai mari şi mai 
numeroase, ajungând să umple aproape fiecare fâşie de 
teren. 

În cele din urmă, au intrat în Hamra, un sat cu 
aproximativ o sută de case, şi s-au oprit în faţa unei clădiri 
lungi şi joase, unde stătea de strajă un sclav înarmat cu o 
sabie. Descălecând de pe cămilă, Lawrence a fost condus 
într-o curte interioară, unde a văzut silueta unui bărbat 
postat în uşa din celălalt capăt. „Părea foarte înalt, ca un 
stâlp”, scria el, „foarte subţire, în robele lui lungi din 
mătase albă, purtând pe cap un acoperământ cafeniu, legat 
cu un cordon auriu şi roşu strălucitor. Avea pleoapele 


molatice, iar barba neagră şi faţa lividă erau ca o mască în 
contrast cu vigilenta stranie şi încremenită a trupului său.” 
Acesta era Faysal ibn Hussein. Aşa cum Lawrence avea 
să scrie mai târziu în Cei şapte stâlpi ai înțelepciunii, „am 
simţit de la prima privire că acesta era omul pe care 
sperasem să-l găsesc în Arabia, conducătorul care să 
călăuzească Revolta Arabă spre o glorioasă victorie”. 


Posibil, dar în realitate întâlnirea lor iniţială nu a decurs 
bine. Poftit în casă, Lawrence împreună cu Faysal şi vreo 
doisprezece alţi bărbaţi, căpetenii ale diverselor triburi care 
se alăturaseră revoltei, s-au instalat într-o încăpere slab 
luminată şi acoperită de covoare. Aidoma fraţilor săi, Faysal 
avea o gentilete rafinată, aşa că i-a mulţumit lui Lawrence 
pentru lunga şi dificila călătorie întreprinsă ca să îl viziteze. 
În scurt timp, acest preambul a cedat, totuşi, locul unei 
discuţii mai sumbre despre recentul şir de înfrângeri 
militare pe care le suferise în faţa turcilor. 

Dintre fiii lui Hussein, Faysal şi adepţii lui purtasera 
marea povară a bătăliilor de când începuse revolta, chiar 
dacă tot ei, din păcate, primiseră şi cele mai reduse provizii 
şi fonduri. Foarte recent, i-a explicat el musafirului său, 
oamenii lui fuseseră pe punctul de a repurta o mare victorie 
la Bir Abbas, la periferia Medinei. În schimb, lipsindu-le 
artileria necesară cu care să poată contracara atacurile 
lansate de tunurile turceşti, armata lui fusese biruită şi apoi 
se împrăştiase. Cei rămaşi din acea armată - mulţi se 
retrăseseră şi se întorseseră la casele lor - erau acum cu el, 
în tabăra din Hamra, la adăpostul munţilor din jur, 
aşteptând următoarea mişcare a turcilor. Aşa stăteau 
lucrurile în acel moment. Dacă ar fi bine aprovizionati şi 
înarmaţi, susţinea Faysal, oamenii lui ar fi în stare de orice, 
dar dacă situaţia actuală persista, ceea ce însemna că 
trebuiau să se milogească de britanici pentru fiecare dram 
de material de război - oricum majoritatea mijloacelor de 
luptă nici măcar nu ajungeau pe linia frontului -, atunci 
viitorul curs al răscoalei era pecetluit. Când turcii aveau să 
iasă din fortăreaţa lor de la Medina şi să pornească în forţă 
spre coastă, un marş ce părea de-acum iminent, Faysal nu 
mai avea de ales decât ori să rămână izolat în munţi, ori să 


bată în retragere înapoi spre Mecca. Prima opţiune ar 
însemna lenta anihilare a armatei de rebeli, a doua - rapida 
ei dezintegrare, căci, exact aşa cum se întâmplase după Bir 
Abbas, mulţi dintre adepţii lui ar refuza să fugă atât de 
departe de zonele de baştină ale triburilor lor şi s-ar 
întoarce, pur şi simplu, acasă. 

În timp ce asculta toate acestea, Lawrence îl studia 
intens pe Faysal, căutând indicii care să-l ajute să înţeleagă 
mai bine atât personalitatea acestui om, cât şi natura 
puterii pe care o exercita asupra celorlalţi bărbaţi 
îngrămădiţi în cameră. „Era un om cu stări sufleteşti 
schimbătoare”, nota el, „oscilând brusc între glorie şi 
disperare, iar exact acum - părea mort de oboseală. Arata 
mult mai în vârstă decât cei treizeci şi unu de ani ai săi, iar 
ochii aceia negri, atrăgători, amplasați un pic piezis înspre 
tâmple, erau injectati, iar obrajii supti, brazdati de riduri şi 
împuţinaţi de gânduri... Ca înfăţişare era înalt, mlădios si 
viguros, cu o alură superba şi o semetie regală în linia 
capului şi a umerilor. Bineînţeles, ştia asta, iar o mare parte 
din prezenţa lui publică se manifesta prin semne şi gesturi.” 

Poate că din cauza aceleiaşi oboseli remarcate de 
Lawrence, Faysal vorbea mai tăios decât fraţii lui despre 
acel element de neîncredere care marca profund relaţia 
dintre arabi şi Marea Britanie, o neîncredere reflectată în 
totul, de la sinuoasele negocieri ale lui Hussein cu Storrs şi 
McMahon, timp de doi ani, până la interdicţia impusă 
consilierilor britanici de a nu părăsi linia țărmului. Întrucât 
istoria arăta limpede că britanicii nu-i ajută niciodată pe 
alţii doar din bunătatea inimii lor, a întrebat Faysal, ce 
voiau de fapt acum în Hejaz? 

Aşa cum mulţi alţi ofiţeri britanici făcuseră cu alţi 
membri ai clanului haşemit al lui Hussein, şi Lawrence, în 
încăperea slab luminată din satul Hamra, cu multă răbdare 
l-a asigurat pe Faysal că britanicii nu aveau absolut niciun 
interes teritorial în Hejaz. O asigurare, l-a contrazis Faysal, 
care îşi pierdea mult din greutate pentru cei care nu 
uitaseră că britanicii spuseseră exact acelaşi lucru despre 
Sudan, înainte de a-l înşfăca. 

Conversatia lor oarecum tăioasă s-a prelungit pe 
timpul cinei, apoi s-a reluat la şase treizeci în dimineaţa 


următoare, când Faysal a apărut la cortul lui Lawrence. În 
acele discuţii, Lawrence a considerat că al treilea fiu al lui 
Hussein era „foarte nerational”, deşi patosul cu care vorbea 
şi fermitatea dură din atitudinea lui i se păreau extrem de 
impresionante. Era un patos pe care nu-l remarcase la 
Abdullah sau Ali, alimentându-i convingerea că în persoana 
lui Faysal găsise conducătorul pe care îl căuta. 

Convingerea aceasta s-a consolidat când Lawrence a 
cutreierat câteva ceasuri în acea zi prin taberele de rebeli, 
intrând în vorbă cu cei care îi ieşeau în cale. Unul dintre 
primele lucruri care l-au frapat a fost largul evantai de 
triburi pe care le reprezentau. In lumea atât de fragmentată 
a Arabiei, arareori găseai un om care să poată uni măcar 
diferitele triburi şi clanuri din apropierea lui, însă aici în 
Wadi Safra erau mii de bărbaţi reprezentând aproape 
fiecare grupare tribală de pe cuprinsul părţii de vest a 
Hejazului, unii dintre ei fiind la o distanţă de cel puţin două 
săptămâni de drum faţă de ţinuturile lor natale. Şi mai 
remarcabil chiar, aceasta era o armată care fusese pusă pe 
fugă de către turci cu numai o săptămână în urmă, dar cu 
toate astea moralul şi încrederea în victoria finală păreau 
absolut neclintite în inimile războinicilor. Omul care 
plămădise această unitate şi insuflase acea încredere era 
Faysal. 

In seara aceea, după un pic mai mult de douăzeci şi 
patru de ore de când sosise în Wadi Safra, Lawrence s-a 
oprit la cartierul general al lui Faysal ca să îşi ia la 
revedere. Conversatia lor la despărţire a fost mai destinsă 
decât discuţiile lor anterioare, Faysal mulţumindu-i lui 
Lawrence că venise şi Lawrence nutrind palida speranţă că 
poate călătoria nu va fi fost în zadar. Acestea fiind zise, s-a 
urcat pe o altă cămilă şi, cu un escadron de paisprezece 
războinici pe post de bodyguarzi, a pornit spre cel mai 
apropiat port la Marea Roşie, aflat sub controlul rebelilor, 
oraşul Yenbo, unde o navă britanică urma să îl preia pentru 
întoarcerea în Egipt. Era nerăbdător să ajungă acolo, fiind 
acum ferm convins că în persoana lui Faysal ibn Hussein 
revolta îşi găsise profetul. „Era totul şi mai mult decât 
sperasem noi”, scria el, „mult mai mult decât merita 


traiectoria noastră poticnita. Telul călătoriei mele era 
îndeplinit.” 


22 T. E. Lawrence, „Military Notes”, 3 noiembrie 1916; PRO-FO 882/5, f. 
63. 

23 Dacă nu se menţionează o altă sursă, toate remarcile lui Storrs si 
citatele legate de călătoria la Jiddah, în octombrie 1916, sunt luate din 
„Extract from Diary” (PRO-FO 882/5, f. 22-38) sau din jurnalul lui 
personal, reprodus parţial în Storrs, Memoirs, pp. 186-95. 

24 Barr, Setting the Desert on Fire, pp. 9-10. 

25 Daca nu se mentioneaza o alta sursa, toate remarcile lui Storrs si 
citatele legate de vizita sa din iunie 1916 in Arabia sunt extrase din 
raportul său (fără titlu), adresat înaltului comisar McMahon, 10 iunie 
1916 (PRO-FO 371/2772), sau din jurnalul lui personal reprodus parţial 
în Storrs, Memoirs, pp. 169-76. 

26 Storrs, Memoirs, p. 176. 

272 Desi opoziţia lui Murray fata de ideea de a sprijini Revolta Arabă data 
de multa vreme, a repetat cu vehementa acelasi punct de vedere la o 
reuniune a comandantilor armatei britanice, care a avut loc în 
Ismailia, Egipt, în 12 septembrie 1916 (PRO-FO 882/4, f. 338-47.). 

28 Wilson către Biroul Arab, 10 octombrie 1916; PRO-FO 882/5, f. 8-9. 
De asemenea, Clayton către Wingate, 12 octombrie 1916; PRO-FO 
882/5, f. 12-14. 

22 Storrs, Memoirs, p. 203. 

20 Lawrence, Seven Pillars, p. 63. 

22 Desi, scriptic vorbind, este adevărat că Lawrence a plecat la Jiddah 
fără o misiune oficială, Gilbert Clayton a lucrat din culise pentru a-l 
trimite împreună cu Storrs pentru ca, amândoi împreună, să vină 
înapoi cu „o apreciere justă a situaţiei” din Arabia (Clayton către 
Wingate, 9 octombrie 1916; SADD Wingate Papers, W/141/3/35.) 
Lucrul acesta, ulterior, a fost legat de eforturile lui Clayton de a obţine 
transferul lui Lawrence înapoi la Biroul Arab. 

22 O mare parte din relatarea lui Lawrence despre călătoria lui în Arabia, 
în octombrie 1916, este luată din Lawrence, Seven Pillars, Cartea 1, 
Capitolele 8-16, pp. 65-108. 

2 Storrs Papers, Pembroke College, Cambridge, aşa cum este citat de 
Barr, Setting the Desert on Fire, p. 65. 

264 Ibid. 

26 Storrs, Memoirs, p. 189. 

26 Lawrence, Seven Pillars, p. 67. 

22 Storrs, Memoirs, p. 190. 

= Porte, Lt. Col. Remi, „General Edouard Brémond (1868-1948)”, 
Cahiers du CESAT (buletinul Colegiului de Invatamant Superior al 
Armatei Franţei), numărul 15 (martie 2009). 


> Lawrence, Seven Pillars, p. 111. 

2 Detalii despre misiunea lui Bremond în Egipt şi in Hejaz se găsesc în 
PRO-FO 882/5, f. 299-306 şi PRO-FO 371/2779, Dosar 152849. 

= Memoriul lui Lawrence pentru Clayton, 17 noiembrie 1916 (SADD 
Clayton Papers, 694/4/42). De asemenea, Bremond către Defrance, 16 
octombrie 1917, aşa cum este citat de Wilson, Lawrence of Arabia, p. 
309. 

22 Brémond a primit primul indiciu în acest sens printr-o telegramă de la 
maresalul Joffre, in 27 noiembrie 1916, aşa cum este reprodusă în 
Brémond, Le Hedjaz dans la Guerre Mondiale, p. 97. 

23 Storrs, Memoirs, p. 204. 

24 Lawrence, The Sherifs, 27 octombrie 1916; PRO-FO 882 /5, f. 40. 

zs Lawrence, Seven Pillars, p. 76. 

26 Ibid., p. 77. 

27 Ibid., p. 83. 

2 Lawrence s-a referit indirect la aceste surse de apă necunoscute 
anterior în rapoartele lui din acea perioadă: „Feisal's Operations”, 30 
octombrie 1916, şi „Military Notes”, 3 noiembrie 1916; PRO-FO 882/5, 
f. 47-8 şi f. 63. 

Omul care avea să ridice regi 


[Faysal] este iute la mânie, mândru si 
nervos, uneori nerational şi sare cu 
uşurinţă de la una la alta. Are mult mai 
mult magnetism personal şi vitalitate 
decât fraţii lui, dar mai puţină prudenţă. În 
mod evident, foarte deştept, poate nu 
prea scrupulos... 

Dacă nu ar fi primit o educație aleasă, ar fi 
putut ajunge un ofițer de cazarmă. Un idol 
popular, şi ambițios; plin de vise, dar şi de 
capacitatea de a le implini22 


T. E. Lawrence despre Faysal ibn Hussein, 30 
octombrie 1916 


Îndărătnicia şi norocul făcuseră ca vizita lui Lawrence în 
Hejaz să fie extraordinar de reuşită. În doar zece zile, îi 
cunoscuse pe toţi cei patru fii ai emirului Hussein, precum 
şi pe principalii trimişi ai Aliaților la Jiddah. De asemenea, 
văzuse cu ochii lui eforturile britanicilor de a stabili o linie 
de aprovizionare pentru rebelii din Rabegh şi fusese primul 
străin care putuse să călătorească în interiorul Arabiei 
pentru a vedea frontul de luptă propriu-zis. Acum, în timp 
ce intra călare în Yenbo în dimineaţa de 26 octombrie 1916, 
era nerăbdător să se întoarcă la Cairo ca să raporteze 
constatările făcute. 

In acel orăşel portuar plin de praful deşertului, brusc 
şansa nu i-a mai surâs. O navă de război britanică era 
programată să se oprească în portul Yenbo, dar în ziua 
prevăzută pentru acostare nu a apărut niciun vas. Neavând 
încotro, Lawrence s-a resemnat să mai aştepte - timp de 
cinci zile, până la urmă -, instalându-se într-o cameră dintr- 
o modestă clădire cu trei etaje plasată cu faţada spre mica 
ieşire la mare, unde locuia ofiţerul de legătură local al lui 
Faysal, iar acolo s-a apucat să-şi depene impresiile de 


călătorie. Cu scrisul lui aproape necitet şi având la 
dispoziţie doar un stilou albastru şi nişte bucăţi de hârtie, în 
următoarele cinci zile avea să aştearnă pe hârtie circa 
şaptesprezece mii de cuvinte. 

Tot în acea casă din Yenbo aveau să se nască şi 
legendele conflictuale despre T. E. Lawrence. Pentru 
adulatorii săi, capacitatea lui Lawrence de a fi sesizat cu 
atâta perspicacitate situaţia reală din Arabia, combinată cu 
talentul lui strălucit de a transpune ceea ce a văzut în 
cuvinte, aveau să facă din el omul potrivit la momentul 
potrivit, un exemplu excelent al fenomenului în care un 
anumit tip de geniu ajunge, în sfârşit, în acele circumstanţe 
spre care a tins o viaţă întreagă. Pentru detractorii săi, ceea 
ce urma să se întâmple putea fi atribuit în mare parte, chiar 
în totalitate, purului hazard, fiindcă nenumăratele mici 
întâmplări care aveau să se petreacă în următoarele 
săptămâni şi, în mod atât de improbabil, să se întoarcă în 
avantajul lui Lawrence - stranii coincidente, mesaje sosite 
la momentul oportun sau cu oportună întârziere, masinatiile 
bizantine ale generalilor şi ale oamenilor de stat -, erau 
dincolo de orice predictie. Dacă toţi aceşti factori ar fi 
azvarliti într-un fel de gigantică pâlnie cosmică, ca această 
poveste să se înfiripe, niciodată nu s-ar mai fi produs în 
exact aceeaşi succesiune din nou. 

Caracteristicile carierei profesionale a lui Lawrence în 
acel octombrie par să dea credit mai degrabă celei de-a 
doua versiuni a legendei. La Yenbo, Lawrence, în vârstă de 
douăzeci şi opt de ani, era un căpitan de armată fără nicio 
singură zi de instrucţie militară; în acea vreme, politica din 
Arabia era dezbătută la cele mai înalte niveluri ale 
conducerii politice şi militare din Marea Britanie. Ce-i drept, 
el era primul ofiţer britanic care îi văzuse pe luptătorii rebeli 
la faţa locului, însă această ocazie durase doar douăzeci şi 
şase de ore şi constase, în principal, din posibilitatea de a-i 
vedea stând într-un bivuac dintr-o vale, ceea ce nu putea 
constitui baza unei analize competente. Şi nici majoritatea 
observaţiilor lui nu erau cu adevărat unice; aproape toţi 
ofiţerii britanici, care îl precedaseră în Hejaz, subliniaseră 
caracterul întru totul ad-hoc al „armatei” arabe, lipsa 


oricărei discipline militare, chiar şi teroarea ruşinoasă 
provocată de artileria şi avioanele inamicului. 

Dar, desigur, cunoştinţele lui Lawrence despre lumea 
arabă nu se bazau doar pe scurta şedere în campamentul 
lui Faysal, ci mai ales pe anii pe care îi petrecuse studiind 
cu migală cultura arabă în Karkemiş. În acea perioadă, 
aflase multe despre cum funcționau alianțele dintre triburi 
şi clanuri, felul cum acea structură putea să se reflecte pe 
câmpul de luptă sau cât de rar se întâmpla să poţi găsi un 
conducător capabil să formeze o coaliţie de triburi pentru 
mai mult decât un ţel pe termen scurt. În plus, începând din 
copilărie şi continuând în anii de studii la Oxford, Lawrence 
fusese pasionat obsesiv de un anumit subiect - istoria 
militară medievală -, or arta războiului la începutul 
secolului al XX-lea în Arabia prezenta asemănări izbitoare 
cu cea din secolul al XIV-lea în Europa. Aceste similitudini 
înglobau modalitatea de recrutare a forţei de luptă, 
structura conducerii militare - înlocuind şeicii şi emirii cu 
lorzii, baronii şi prinții de odinioară -, precum şi tactica de 
luptă propriu-zisă. În 1916, în Hejaz, la fel ca bunăoară în 
1356 în Franţa, o armată în mişcare depindea întru totul de 
satisfacerea celor mai elementare necesităţi - apă, animale 
de tracţiune, procurarea hranei -, iar aceste considerente 
dictau încotro se deplasau, cu cine se luptau şi când. Pentru 
Lawrence, a cărui erudiție în materie de strategii militare 
medievale nu îşi găsea egalul decât la puţini contemporani 
de-ai săi, multe dintre trăsăturile câmpului de luptă din 
Arabia erau comparabile cu ceea ce aflase din studiile sale, 
şi negresit le înţelegea mult mai bine decât un ofiţer de 
carieră, impregnat de preceptele napoleoniene sau chiar 
cele contemporane, de pe frontul de vest. 

Luându-şi drept reper aceste cunoştinţe culturale şi 
academice, Lawrence a înţeles imediat inutilitatea totală a 
oricărei încercări de a transforma forţa de luptă a rebelilor 
arabi în ceea ce nu era şi nici nu putea fi vreodată: o 
armată convenţională în stil european. Singura cale de a 
merge mai departe, susţinea el în rapoartele întocmite în 
Yenbo, era ca britanicii să accepte modul arabilor de a 
purta război şi de a-şi adapta strategiile şi aşteptările lor în 
funcţie de asta. 


Dar nici măcar această constatare nu era teribil de 
controversabilă sau originală în sine - în fond, chiar şi cel 
mai obtuz ofiţer de armată recunoaşte necesitatea de a se 
adapta la condiţiile existente, însemnând oameni şi 
material de luptă deopotrivă -, însă din scurta perioadă de 
timp cât stătuse în Hejaz, Lawrence ajunsese la două 
concluzii mult mai edificatoare în acest sens. 

judecând din prisma regretabilei lipse a oricărui succes 
militar, după primele zile ale Revoltei Arabe, exista un 
consens tot mai mare atât la Londra, cât şi la Cairo, în 
privinţa necesităţii ca o forţă britanică importantă să fie 
trimisă în Hejaz pentru a susţine forţele rebele; cifra 
vehiculată îndeobşte se referea la efectivele unei brigăzi, 
sau cel puţin trei mii de soldaţi. În octombrie, emirul 
Hussein continua să oscileze în privinţa acestei idei, 
îngrijorat că prezenţa atâtor „necredincioşi” pe pământul 
sfânt musulman i-ar submina autoritatea în faţa triburilor 
care i se alăturaseră până acum. Din călătoriile lui şi, mai 
ales, din circumspectia pe care o întâlnise în tabăra lui 
Faysal, Lawrence a concluzionat ca aprehensiunile lui 
Hussein erau absolut întemeiate; dacă un mic grup de 
consilieri şi instructori militari europeni instalaţi pe linia de 
coastă ar fi „primiţi cu bucurie”, scria el, orice forţă mai 
numeroasă risca să fie neagreată şi să facă jocul 
propagandei turceşti despre „cruciații creştini”. Pledand în 
favoarea acestei prezenţe minimale, Lawrence se situa pe o 
poziţie opusă opiniei majoritare a comandamentului 
armatei britanice, incluzându-i aici şi pe cei doi ofiţeri 
britanici cu cea mai lungă şedere în Hejaz, locotenent- 
colonelul Cyril Wilson şi adjunctul lui, Alfred Parker.222 

Poate şi mai discutabilă părea ideea lui Lawrence că 
adevăratul „profet” al revoltei era Faysal, omul blând la 
vorbă, dar auster. Încă dinainte de război, autorităţile 
britanice consideraseră că principalul lor aliat în Hejaz era 
Abdullah, omul sociabil şi dinamic, fiul cu care versatilul 
Hussein se consulta strâns, or nimic de când izbucnise 
revolta nu putuse să le schimbe acest punct de vedere. 
Dimpotrivă, la Abdullah apelau în continuare autorităţile 
britanice, în speranţa de a ghici intenţiile bătrânului şi 
pentru a plănui următoarea etapă a luptelor. Pe de altă 


parte, înainte de Lawrence, singurii oficiali britanici care îl 
întâlniseră pe Faysal erau Wilson şi Parker, dar oricum 
concluziile lor nu fuseseră prea edificatoare; chiar dacă 
Faysal i s-a părut un personaj agreabil, Wilson văzuse în al 
treilea fiu al emirului „un om care nu suportă vacarmul 
luptelor” - în esenţă, un laş -, o impresie pe care o 
comunicase şi conducerii Marii Britanii.. Dacă se punea 
problema de a-l ridica pe Faysal în rolul de conducător real 
al revoltei, Lawrence constituia o minoritate formată exact 
dintr-o singură persoană. 

Şi atunci, în ciuda acestor puternice opinii contrare, 
cum a reuşit Lawrence până la urmă să aibă câştig de 
cauză? O manevră de geniu fără doar şi poate sau, efectiv, 
un noroc chior? 

Ceea ce agenţii ambelor legende conflictuale au 
tendinţa să omită totuşi este faptul că, deja la Yenbo, 
Lawrence avea o armă formidabilă, deşi poate nu 
spectaculară, în arsenalul lui. Făcând parte din cercul 
interior al aparatului de informaţii militare din Cairo, 
cunoştea nemijlocit structura puterii politice şi militare 
britanice, care decidea politica din Arabia. Dar „structură” 
este un cuvânt prea indulgent. În realitate, era o mlaştină 
birocratică, un labirint de ministere cu atribuţii suprapuse, 
planuri contradictorii şi răfuieli personale. Din documentele 
care îi treceau prin mână la hotelul Savoy - şi, practic, nicio 
informatie nu era atât de „strict secretă”, încât el să nu fi 
avut acces la ea -, Lawrence ştia cine erau jucătorii 
principali în acest hatis al puterii, opiniile pe care le aveau 
şi, poate cel mai important, care erau rivalii lor. Pe lângă 
faptul că şi-a putut scrie rapoartele, aşteptarea de cinci zile 
în Yenbo i-a oferit răgazul de a reflecta la eşichierul politic, 
uluitor de complex, din acel moment, încercând să 
conceapă o strategie prin care să poată angrena în joc 
facțiunile adverse şi să se asigure că ideile lui vor prevala. 

În acest sens, un alt aspect, adesea trecut cu vederea, 
avea să-i fie de mare ajutor lui Lawrence: specificul 
comunicaţiilor din acea vreme. In unele sfere, apăruseră 
progrese fantastice în comparaţie cu doar câteva decenii în 
urmă; în altele însă, sistemul rămânea primitiv. In 1916, 
şapirograful putea să facă sute, chiar mii de copii ale unui 


document important; pentru aproape toate celelalte cazuri, 
exista tehnologia tradiţională a plombaginei. Prin telegraful 
fără fir, puteai transmite un mesaj de la Londra la Buenos 
Aires în câteva minute, în timp ce trimiterea aceluiaşi mesaj 
cuiva situat doar la cincisprezece kilometri distanţă, într-un 
loc ca Arabia, necesita folosirea unui curier pedestru sau 
călare. Lawrence se va dovedi extrem de abil în a folosi în 
interesul lui atât progresele, cât şi deficienţele sistemului 
de comunicaţii, adesea încălcând regulamentele pentru a 
expedia rapid mesaje aliaţilor săi, sau după cum îi 
convenea  „nerecepţionând” ordinele  inoportune - 
„transmisie bruiată” era o scuză favorită -, până deja nu 
mai contau, fiindcă decizia fusese luată oricum. Adăugând 
aici şi o atitudine adesea necruțătoare, toate aceste 
circumstanţe îl plasau pe T. E. Lawrence în postura 
birocratului acerb, cu o abilitate pe care ar fi invidiat-o chiar 
şi cel mai viclean intrigant de palat sau cel mai mare 
vânător de titluri universitare. 

In următoarele trei săptămâni, Lawrence avea să fie 
folosit ca vârf de lance - casap ar fi poate un termen mai 
adecvat - de către diverşi oficiali britanici, care urmăreau 
să-şi impună interesele, în detrimentul rivalilor lor. În acest 
rol, căpitanul de douăzeci şi opt de ani va acţiona cu 
abilitate pe toate direcţiile, ceea ce i-a permis să dea o 
lovitură brutală proiectelor francezilor în regiune, să 
submineze un demnitar britanic extraordinar de puternic şi 
să contribuie la catalizarea unei schimbări fundamentale a 
politicii britanice în Arabia. În acelaşi timp, va modifica de 
asemenea cursul Revoltei Arabe şi rolul jucat de el în cadrul 
acesteia. 

Dar această putere privilegiată, de care avea să se 
bucure mai târziu, a demarat prost. În 31 octombrie, HMS 
Suva, sub comanda ofițerului de marina William Boyle, 
poreclit „Ginger” („Morcoveaţă”) fiindcă avea părul roşu, a 
acostat în Yenbo pentru a-l elibera în sfârşit pe Lawrence 
din interludiul lui forţat în Arabia. 

„Auzisem de un căpitan Lawrence care era pe coastă”, 
avea să-şi amintească Boyle în memoriile lui. 
„Presupusesem că era unul dintre ofiţerii de armată trimişi 
acolo, aşa că am fost un pic uimit când am văzut păşind 


spre mine pe punte un ins cu o alură deloc militărească, 
scund, îmbrăcat neglijent... cu mâinile în buzunare, fără nici 
măcar gestul de a mă saluta.” Observând că Lawrence 
avea trei stele de căpitan pe un epolet, dar, în mod 
inexplicabil, niciuna pe celălalt epolet, Bolye, care nu ştia 
de glumă, a refuzat să discute cu pasagerul său, 
îndrumându-l în schimb spre ofiţerul secund; căpitanul 
navei a fost mulţumit când adjunctul său l-a muştruluit 
aspru pe Lawrence pentru atitudinea lui necuviincioasă.22 

Lawrence, la rândul lui, amintindu-şi de acea întâlnire, 
a recunoscut că nu reuşise să îi facă o impresie bună lui 
Ginger Boyle, însă prefera să pună această problemă pe 
seama geneticii. „Oamenii cu părul roşu sunt arareori 
răbdători”2, sublinia el. 


Din câte se pare, Edouard Br&mond nu-l prea băgase în 
seamă pe căpitanul de armată britanic, care participase 
tăcut la dineul oferit de el la misiunea franceză, în 16 
octombrie. Nici nu prea ar fi avut de ce. Oaspetii principali 
ai colonelului francez în acea seară fuseseră omologul său 
britanic la Jiddah, Cyril Wilson, şi secretarul responsabil cu 
problemele Orientului pentru Egipt, aflat în vizită, Ronald 
Storrs, un conviv sociabil şi spiritual. În contrast cu ei, 
căpitanul Lawrence păruse atât de pipernicit şi de juvenil la 
faţă încât, în uniforma aceea care stătea prost pe el, ar fi 
putut cu uşurinţă să fie confundat cu un adolescent care se 
juca de-a soldaţii. Dar Brémond a avut toate motivele să îşi 
reconsidere părerea, când Lawrence a revenit în sufrageria 
misiunii franceze, la începutul lunii noiembrie. La acest 
dineu, tânărul ofiţer cu alură modestă, aşa cum păruse în 
urmă cu trei săptămâni, a fost locvace, chiar acaparând 
conversaţia, iar Brémond a rămas uluit de ceea ce spunea. 

Când HMS Suva apăruse în golful Yenbo, în 31 
octombrie, Lawrence se aşteptase să pornească imediat 
înapoi spre Cairo. In schimb, adjunctul lui Cyril Wilson în 
Hejaz, colonelul Alfred Parker, venise la bordul vasului Suva 
ca să audă la prima mână ce aflase Lawrence în tabăra lui 
Faysal. Impresionat de constatările lui perspicace, Parker 
sugerase ca Lawrence să meargă întâi la Khartoum, pentru 
a discuta cu Reginald Wingate, guvernatorul general al 


Sudanului şi unul dintre cei mai importanţi demnitari 
britanici implicaţi în problemele Arabiei. Drept urmare, 
Suva îl transportase pe Lawrence înapoi în josul coastei, pe 
o distanţă de aproximativ trei sute douăzeci de kilometri, 
până la Jiddah, unde o a doua navă îl aştepta pentru scurta 
traversare pe Marea Roşie până în Sudan. Ca o dovadă a 
subitului interes pe care îl stârnise misiunea lui, această a 
doua navă, HMS Euryalus, era nava amiral a flotei din 
Marea Roşie, condusă personal de comandantul flotei, 
amiralul Rosslyn Wemyss. 

Când a auzit toate astea, colonelul Bremond a dorit cu 
nerăbdare să afle şi el ce observase tânărul căpitan de 
armată în tabăra lui Faysal şi, poate chiar mai mult, ce 
intenţiona de fapt să îi povestească lui Reginald Wingate. 
Pentru asta, i-a invitat pe Lawrence şi Wemyss să-i fie 
oaspeţi la cină, în Jiddah. Cu prilejul acestei întâlniri, 
colonelul francez s-a lămurit relativ repede că aproape 
fiecare opinie pe care şi-o formase căpitanul Lawrence 
venea în contradicţie directă cu ceea ce el urmărea să 
realizeze în Arabia. 

De când se instalase oficial în Jiddah la începutul lunii 
septembrie, Brémond militase pentru o amplă prezenţă a 
armatei Aliaților in Hejaz. Desigur, acest argument izvora 
parţial din părerea foarte proastă pe care o avea despre 
capacitatea de luptă a rebelilor lui Hussein. De nenumărate 
ori propusese ca efectivul de două sute de specialişti 
militari francezi, care se aflau sub comanda lui şi care acum 
stăteau degeaba în Egipt, să fie aduşi în Rabegh, unde ar 
putea începe să facă din grupările arabe o forţă de luptă 
competentă. Bineînţeles, o unitate militară atât de mică ar 
fi complet vulnerabilă în eventualitatea unui atac turcesc 
asupra acelui oraş portuar, argumenta Bremond, aşa că a 
propus în continuare ca un contingent important de soldaţi 
britanici - cel putin o brigadă, poate două - să fie adus din 
Egipt, pentru a asigura protecţia şi apărarea zonei. Dacă 
până la urmă colonelul francez obținea ce voia, prezenţa 
militară occidentală în Hejaz ar putea creşte de la o mână 
de oameni - el, Wilson şi Parker, câţiva ofiţeri britanici de 
logistică risipiţi în lungul coastei - până la o cifră cuprinsă 
între trei mii şi zece mii de soldaţi. 


Ceea ce această propunere nu spunea era cât de bine 
se potrivea ea, de fapt, cu planurile ascunse ale Franţei - 
sau cel putin ale colonelului Brémond. Cu o forţă 
numeroasă de trupe ale Aliaților la fata locului, devenea cu 
mult mai simplu să se monitorizeze şi să se ţină sub control 
toate evenimentele, precum şi să se împiedice o răspândire 
a Revoltei Arabe spre nord, în Siria. Mai bine chiar, cu o 
investiţie absolut minimă din parte francezilor - cei două 
sute de soldaţi împreună cu miile de soldaţi ai Marii Britanii 
-, Franţa ar ajunge să aibă o prezenţă militară în Orientul 
Mijlociu şi, totodată, să îşi revendice dreptul de a fi un 
partener unit şi egal cu Marea Britanie în regiune. 

Chiar şi fără să intuiască motivele ulterioare ale lui 
Brémond, comandantul Forţei Expeditionare Egiptene din 
Cairo, generalul Archibald Murray, primise ideea cu multa 
răceală. Având sarcina de a lansa o ofensivă în sudul 
Palestinei, în celălalt capăt al peninsulei Sinai, şi în 
condiţiile in care armata sa era periodic imputinata de 
comandantii de trupe de pe frontul de vest în căutare de 
noi trupuri pe care sa le azvarle contra nemtilor in Franta, 
Murray se impotrivea cu intransigenta oricărei tentative de 
a-i mai fi luaţi oameni şi pentru ,,reprezentatia minora” din 
Arabia. 

Brémond avusese mult mai mult noroc cu Reginald 
Wingate. De fapt, guvernatorul general al Sudanului era un 
complement britanic ideal pentru colonelul francez, un om 
care credea cu fervoare in importanta unei rebeliuni a 
arabilor, dar care avea convingerea infocata ca rebelii nu ar 
putea niciodata sa triumfe pe cont propriu. Pe langa 
sfaturile lui Brémond, convingerile lui Wingate sub acest 
aspect erau permanent consolidate de catre cei doi ofiteri 
politici pe care îi trimisese in Arabia, Wilson si Parker, care 
credeau amandoi ca revolta se va prabusi imediat, daca nu 
erau aduse trupe străine. Bineînţeles, era simplu pentru 
Wingate sa militeze pentru o asemenea mişcare, din 
moment ce el nu avea soldaţi de trimis pe front; aceştia 
trebuiau să fie luaţi de sub aripa lui Murray, din Egipt. In 
viziunea lui Brémond, avându-l pe Wingate ca aliat, 
rămânea doar să aştepte următoarea înfrângere a arabilor, 
iar în acel moment, unindu-şi forţele, să „sară” peste 


Murray şi să apeleze direct la comandamentul din Londra 
pentru desfăşurarea armată pe care o doreau. 

Brémond nu a trebuit să aştepte mult. De fapt, o 
oportunitate s-a ivit chiar în timpul celor câteva zile cât 
Lawrence s-a aflat imobilizat în Yenbo. La sfârşitul lui 
octombrie, a apărut informaţia că o mare forţă de atac 
turcească se apropia de Rabegh. Vestea a semănat panica 
în rândul forţelor arabe grupate pe dealurile de deasupra 
acestui port vital, făcându-le să dea năvală spre coastă. 
Profitând de ocazie, Wingate şi Brémond se mişcaseră 
rapid. Wingate a trimis imediat o telegramă la Londra, 
cerând insistent ca o forţă armată anglo-franceza să fie 
pregătită să debarce la Rabegh.2& Venind imediat dupa 
intervenţia lui Wingate, Bremond a aranjat ca o notă de 
informare să ajungă la Foreign Office, anuntand că, desi el 
era pregătit să îşi trimită soldaţii şi tunurile pentru apărarea 
portului Rabegh, măsura ar fi „extrem de imprudentă”, 
dacă nu ar fi „protejaţi de o escortă armată suficientă 
pentru a elimina riscul de a cădea în mâna inamicului”. Cât 
despre mărimea „escortei” pe care colonelul francez o avea 
în vedere, Wingate a furnizat guvernului său detaliile 
necesare: minimum şase batalioane, sau şase mii de ostaşi 
britanici.225 

În fata unui apel de o asemenea urgenţă, Comitetul de 
Război britanic a fost pe punctul de a aproba propunerea şi, 
probabil, ar fi făcut acest lucru, dacă nu ar fi intervenit 
obiecțiile îndârjite ale generalului Murray, ghinionistul care 
ar fi trebuit să pună la dispoziţie cei şase mii de soldaţi. 
Astfel în 2 noiembrie, Comitetul de Război a refuzat să dea 
ordinul pentru o desfăşurare armată cu trupe din Egipt, 
sugerând în schimb ca Brémond şi Wingate să adune la 
repezeală ce soldaţi puteau găsi disponibili şi să îi trimită 
valvârtej la Rabegh - o sugestie care, în mod evident, îi 
readucea cu picioarele pe pământ şi exact în faza în care se 
aflaseră iniţial. 

Deşi dezamăgit de decizia Londrei, Bremond a avut 
toate motivele să se mai îmbărbăteze când a primit o altă 
informaţie, exact în aceeaşi zi. După cum raporta Alfred 
Parker din Rabegh, nu exista nicio forţă turcească pregătită 
să atace acel oraş, şi nici nu existase vreodată; toată criza 


fusese declanşată printr-un zvon eronat. Acest episod 
jenant, nota caustic Parker, „demonstrează că forţa militară 
din Rabegh nu ar putea rezista nici măcar o clipă, sub 
ameninţarea unui asalt... Consider că soluţia cea mai bună 
ar fi ca membrii Comitetului de Război (al Guvernului 
britanic) să îşi reconsidere decizia şi să trimită o brigadă la 
Rabegh”.22 

Stirea a venit ca un balsam pentru Brémond, care nu 
se indoia că o nouă şansă de a face lobby pe lângă 
Comitetul de Razboi avea sa se iveasca in curand; in fond, 
daca rebelii fusesera pusi pe fuga de un zvon, ce se va 
întâmpla cand turcii vor lansa un atac în toată regula? 

Exact în această fază însă, a reapărut şi T. E. Lawrence 
la Jiddah. 

Aşa cum a explicat Lawrence la dineul de la misiunea 
franceză, din ceea ce aflase în perioada cât discutase cu Ali 
la Rabegh şi cu Faysal în Hamra, căpătase acum 
convingerea că orice prezenţă militară a Aliaților în Arabia 
trebuia sa fie absolut minimă; rebelii lui Hussein ar fi 
bucuroşi să primească arme şi pregătire militară din partea 
experţilor  „necredincioşi” creştini, fie ei francezi sau 
britanici, însă desfăşurarea unor forţe mai numeroase ar 
alimenta cu siguranţă temerile faţă de o preluare a puterii 
de către europeni şi ar face ca revolta să se distrugă din 
interior. 

Aceasta era o analiză cu care un om raţional putea să 
nu fie de acord - şi Bremond şi-a exprimat vehement 
dezacordul -, însă ceea ce l-a lăsat perplex cu adevărat a 
fost teoria lui Lawrence că, lăsând deoparte aspectul 
religios, o asemenea forţă armată nu era nicidecum 
necesară. In opinia lui Lawrence, forţa luptătorilor arabi era 
pe plan defensiv şi, controlând defileurile şi trecătorile 
înguste care se aflau între Medina şi coasta mării, poziţiile 
lor erau practic inexpugnabile în faţa unui atac al turcilor, 
indiferent din ce direcţie ar fi venit. Atâta vreme cât arabii 
ocupau dealurile şi munţii din jur - şi era greu de imaginat 
cum ar fi putut să fie dislocati de pe acele forme de relief, 
ştiut fiindcă că terenul era complet neadecvat utilizării 
artileriei şi aviaţiei turceşti, ceea ce îl dezavantaja pe 
inamic - Rabegh era în perfectă siguranţă. 


Brémond era o gazdă prea politicoasă pentru a fi 
remarcat că această afirmaţie venea de la un om care îi 
observase pe rebeli în elementul lor nu mai mult decât o 
singură zi, însă cu siguranţă nu s-a sfiit să întrebe cum se 
potrivea această concepţie cu recenta busculadă a rebelilor 
în apropiere de Rabegh; din câte se părea, arabii nu erau 
convinşi de faptul că poziţiile lor nu puteau fi cucerite, dacă 
nu pregetaseră să le părăsească la primul zvon. Poate ca 
reacţie la aceste întrebări retorice, Lawrence a făcut o nouă 
afirmaţie: cei care se panicaseră la Rabegh fuseseră 
oamenii lui Ali, nu ai lui Faysal, or adevăratul conducător al 
revoltei era Faysal. 

Mai mult chiar decât celelalte opinii ale lui Lawrence, 
această afirmaţie l-a stupefiat pe Brémond. Colonelul nu-l 
întâlnise încă pe Faysal, dar nimic din ceea ce auzise 
despre cel de-al treilea fiu al lui Hussein nu îl plasa în 
postura unui conducător ferm şi înnăscut; în schimb, aşa 
cum Brémond avea să raporteze în scurt timp la Paris, 
„LFaysal] vorbeşte mult, dar nu spune nimic. Actioneaza 
putin şi nu realizează nimic” .287 

Dar, din perspectiva francezilor, ideea promovării lui 
Faysal la conducerea revoltei era, de asemenea, alarmantă. 
Din câte se ştia, Faysal părea mult mai neincrezator în 
aliaţii europeni decât erau fraţii lui mai mari. Mai era apoi şi 
problema îndelungatei lui relaţii cu conspiratorii arabi pro- 
independenţă din Siria. Chiar dacă Djemal Paşa îi anihilase 
pe mulţi dintre ei, reţeaua nu fusese distrusă în totalitate, 
iar pentru Franţa, dornică să ţină departe de Siria această 
Revoltă Arabă, nicio perspectivă nu putea fi mai 
îngrijorătoare decât ascensiunea lui Faysal. 

Poate că Bremond l-ar fi ignorat până la urmă pe 
Lawrence, considerându-l un musafir foarte enervant, un 
individ naiv, dar îngâmfat, care avea tupeul să facă 
asemenea afirmaţii necugetate, dar două detalii îl puseseră 
pe gânduri. În primul rând, comportamentul lui. Lawrence 
îşi enunta teoriile cu o încredere de nezdruncinat, frizând 
chiar impertinenta în ceea ce privea protocolul militar; 
indiferent de gradul sau funcţia superioară a celor care nu 
erau de acord cu el, căpitanul de armată, cu ochii lui 
albaştri glaciali, refuza să se supună. Un alt detaliu ţinea de 


efectul pe care Lawrence îl avusese asupra amiralului 
Wemyss. Indiferent care fuseseră anterior opiniile 
amiralului despre o desfăşurare de forţe în Arabia, era 
limpede că Lawrence îl impresionase foarte mult, iar acum 
avea păreri similare cu ale lui; de fapt, Wemyss plănuia să-l 
însoţească pe Lawrence la Khartoum, astfel încât să îşi 
poată pleda cauza împreună. In mod deloc surprinzător, 
Edouard Br&mond avea toate motivele să se teamă de ceea 
ce s-ar fi putut întâmpla atunci când aceste două personaje 
aveau să intre în contact cu omul care până atunci fusese 
cel mai apropiat aliat britanic al lui. 

După acel dineu la Jiddah, colonelul Brémond a 
remarcat depreciativ că Lawrence devenise un ,,vasal” al lui 
Faysal. Totuşi, pe măsură ce avea să-l cunoască mai bine 
pe Lawrence în lunile următoare, Bremond va conchide că 
înţelesese complet invers lucrurile, că modestul căpitan 
britanic avea, de fapt, un motiv egoist, chiar sinistru, de a-l 
promova pe Faysal. Dacă o brigadă britanică ar debarca în 
Arabia, s-ar stabili o structură de comandă militară în toată 
regula, în care un ofiţer neexperimentat, cu muncă de 
birou, cum era căpitanul Lawrence, nu mai avea ce rol să 
joace. Fără o asemenea intervenţie armată, fiilor lui 
Hussein le-ar reveni misiunea să câştige bătălia, or în figura 
blajină si ezitantă a lui Faysal, a dedus Brémond, Lawrence 
găsise un om pe care să-l poată plia după voinţa lui, ceea 
ce i-ar fi lăsat lui posibilitatea să devină eminenta cenusie a 
Arabiei. 


În aceeaşi zi de 22 octombrie, când Lawrence pornea 
spre tabăra lui Faysal din munţi, o întâmplare deosebit de 
ciudată se petrecuse în nordul Scoției. Totul a început cand 
nava de pasageri Oskar Ill, aparţinând Scandinavian- 
American Line, a acostat la staţia de realimentare cu 
cărbuni în oraşul Kirkwall, din insulele Orkney. 

Desi Oskar Il făcea legătura între două tari neutre - 
plecase din Danemarca şi se îndrepta spre New York City -, 
insulele Orkney reprezentau o zonă extrem de sensibilă 
pentru armata britanică, fiind locul unde era amplasată 
principala lor bază navală din timpul războiului, în portul 
cunoscut sub numele de Scapa Flow. Mereu la vânătoare de 


posibili spioni sau sabotori, o echipă de inspectori de poliţie 
britanici a urcat la bordul navei înregistrate în Suedia, 
pentru o verificare de rutină a paşapoartelor şi a bagajelor 
pasagerilor. In acea zi, au găsit o persoană care le-a stârnit 
un mare interes. Era un cetăţean otoman voinic, de 
patruzeci şi unu de ani, care sosise recent din Germania în 
Danemarca, ţară neutră. 

Reţinându-l pe punte, în văzul celorlalţi pasageri, 
inspectorii au efectuat o perchezitie minuțioasă a cabinei 
lui; după cum l-au informat ulterior pe căpitanul vasului 
Oskar II în prezenţa pasagerilor rămaşi cu gura căscată, au 
găsit cabina „plină de lucruri nemţeşti”.2 Luat de pe vas 
într-o şalupă a poliţiei, omul a fost ţinut sub pază în acea 
noapte într-un hotel din Kirkwall, iar a doua zi a fost 
transferat în Scoţia propriu-zisă. Adus la Londra, în 
dimineaţa de 25 octombrie a fost supus unui interogatoriu 
de către Basil Thomson, şeful Departamentului de 
Investigaţii Criminale de la Scotland Yard şi, totodată, 
persoana care răspundea de prinderea elementelor 
subversive şi a spionilor în Marea Britanie, în timpul 
războiului. 

Abia când Oskar // a ajuns în New York City, reținerea 
lui Aaron Aaronsohn de către britanici a devenit de 
notorietate publică. Ştirea a stârnit imediat vâlvă în 
anumite cercuri, în special în cadrul comunităţii sioniste şi 
printre savanții agronomi care îl cunoscuseră pe Aaronsohn 
cu prilejul vizitelor sale prelungite în Statele Unite, înainte 
de război. Pentru membrii ambelor grupuri, părea absolut 
de neconceput ca agronomul evreu să fie un agent al 
Puterilor Centrale, o acuzaţie implicită în arestarea sa la 
Kirkwall. Pe de altă parte, se punea întrebarea de ce 
alesese să rămână în Palestina sub dominație otomană, la 
izbucnirea războiului, când atât de mulţi alţi emigranţi evrei 
fugiseră în ţări neutre sau în Egiptul aflat sub administraţie 
britanică. Pe urmă, era toată aceea călătorie extrem de 
dubioasă pe care o făcuse prin centrul Europei sfâşiate de 
război, pentru a ajunge în Danemarca. Cu siguranţă, o 
asemenea deplasare nu ar fi putut să fie făcută fără 
aprobarea unor demnitari din guvernul turc şi, respectiv, 
german. 


Cel putin unul dintre ceilalţi pasageri de pe Oskar II 
credea cu fervoare în nevinovăția lui Aaronsohn: evreica 
germană Olga Bernhardt, o femeie mondenă care se 
împrietenise cu agronomul pe durata voiajului de la 
Copenhaga şi care, odată ajunsă în America, a căutat să 
facă publică soarta nefericită a acestuia. Dar eforturile ei au 
ricoşat urât când, alertat probabil de Bernhardt, ziarul New 
York Evening Post, referindu-se la detentia lui Aaronsohn în 
Marea Britanie, l-a tratat drept un spion turc periculos.2% 
Odată cu asta, orice campanie pentru eliberarea lui, iniţiată 
în cadrul comunităţii ştiinţifice sau evreieşti, s-a stins rapid. 

Ceea ce, de fapt, îl aranja perfect pe Aaron Aaronsohn. 
Şi asta din cauză că „arestarea” lui la Kirkwall fusese o 
înscenare bine ticluită. Aaronsohn era spion, sau cel puţin 
îşi dorea foarte mult să fie, dar pentru cealaltă parte aflată 
în conflict, iar îndepărtarea lui de pe Oskar // cu toată 
teatralitatea de rigoare - plasarea lui sub pază în văzul 
publicului, anunţul semipublic despre ceea ce 
descoperiseră în cabina lui - avea rolul de a deturna atenţia 
agenţilor de contrainformaţii turci şi germani şi de a proteja 
reţeaua lui de spioni din Palestina. Acest lucru nu s-ar fi 
putut realiza dacă Aaronsohn ar fi dispărut, pur şi simplu, 
din peisaj. Avea nevoie ca nemţii şi turcii „să ştie” că 
intenţia lui fusese să meargă în America şi că britanicii 
înhăţaseră un „spion turc periculos” de pe puntea vasului 
Oskar II din pură întâmplare. În acest scop, portretul pe 
care i-l făcuse Evening Post era doar un bonus. Aşa cum 
Aaronsohn nota în jurnalul său, în acea seară, în camera lui 
de hotel din Kirkwall, „partida se joacă'2*. 

Semăna foarte mult cu un maraton. Trecuseră peste 
trei luni de când Aaronsohn plecase din Palestina, având în 
mână permisul de călătorie (vesika) de la Djemal Paşa. 
Intâi, fusese o lună de întârziere în Constantinopol, până 
când a reuşit să se strecoare prin labirintul birocratic pentru 
a obţine documentele necesare continuării călătoriei până 
la Viena. Din capitala Austriei, fusese o chestiune simplă să 
ajungă la Berlin, dar apoi a urmat încă o lună de întârziere, 
încercând să găsească o modalitate de a traversa în 
Danemarca, stat neutru. Savantul reuşise, în sfârşit, să facă 
acest lucru la mijlocul lui septembrie, dar apoi veniseră alte 


obstacole: în primul rând, să ia legătura cu agenţii britanici 
de contrainformaţii, apoi să-i convingă că incredibila lui 
poveste era adevărată. 

Agenţii britanici de spionaj din Danemarca nu au fost 
poate pe deplin convinşi sub acest ultim aspect, dar după o 
oarecare ezitare, au decis să lase ca Scotland Yard să 
lămurească problema. La mijlocul lui octombrie, au aranjat 
să-l îmbarce pe Aaronsohn pe Oskar //, cu plecare din portul 
Copenhaga în data de nouăsprezece, regizând totodată şi 
arestarea lui la Kirkwall, peste trei zile. Astfel, britanicii 
urmau în sfârşit „să aducă din frig” un potenţial spion, care 
se chinuise timp de peste un an să le atragă atenţia. 

În timp ce aştepta ca Oskar II să pornească pe mare, 
Aaronsohn simţea acut că era pe punctul de a face un pas 
fără întoarcere, că indiferent ce se va întâmpla în 
continuare, viaţa lui dinainte, ca simplu om de ştiinţă în 
Palestina, se încheiase definitiv. În Copenhaga, a compus 
câteva scrisori încifrate pe care spera să le poată trimite, 
prin nişte intermediari, celorlalţi complotişti din Athlit; în 
ele, scria cât de fericit era că urma să plece curând spre 
New York - pentru ochii şi urechile agenţilor de 
contrainformaţii germani şi turci -, dar folosea anumite 
cuvinte şi expresii, pentru a sugera că destinaţia lui reală 
era Marea Britanie.22 

A redactat, de asemenea, o scrisoare foarte lungă 
adresată judecătorului Julian Mack, unul dintre sponsorii 
americani ai Statiunii de Cercetări de la Athlit, în care 
dezvăluia motivele ce îl determinaseră să adopte calea 
periculoasă pe care se angaja acum. În acest text care era, 
parţial, o confesiune - de fapt, aşa avea să îl descrie 
Aaronsohn mai târziu - şi, parţial, o declaraţie publică, 
povestea impresionant tot ceea ce se întâmplase în 
Palestina în ultimii doi ani, cum inexorabil ajunsese în 
punctul în care era dispus să trădeze statul care oferise un 
refugiu familiei lui. „Dacă aş fi părăsit ţara şi m-aş fi angajat 
fatis de partea englezilor”, scria el, „ar fi fost oricum prost. 
Personalitatea mea, prestanta mea ar fi fost prejudiciate. 
Dar eu am facut si mai rau. Am ramas unde eram, am 
organizat o intreaga miscare, am intrat in legatura cu Biroul 
de Informaţii, cum îl numesc oamenii care se tem de 


cuvinte. Dar mie nu-mi place să mă ascund după vorbe. 
Spus clar şi răspicat, am devenit Spion.” 

Aaronsohn spera ca scrisoarea să le fie arătată şi altor 
filantropi evrei americani, care sponsorizaseră Staţiunea de 
Cercetări Agricole, iar cum mulţi dintre aceştia nu se 
considerau sionişti era de aşteptat să rămână socati de 
conţinutul mesajului. Aşa se explică, probabil, tonul 
oratoric, chiar cumva histrionic al savantului, atunci când 
explica motivul pentru care luptau el şi asociaţii lui: 
„Nimeni nu poate spune că am făcut asta de dragul unor 
bani murdari... Nu am făcut asta nici pentru onoruri... Nu 
facem asta nici din răzbunare; facem asta fiindcă sperăm 
că astfel servim cauza noastră evreiască... Am considerat 
de datoria noastră să ne aducem contribuţia şi suntem încă 
suficient de naivi, încât să credem în dreptate şi echitate şi 
recunoaşterea Cauzei pe care o servim” .22 

Toate bune si frumoase, doar ca era putin probabil ca 
această aroganta să-l mulţumească pe Basil Thomson. În 
calitate de sef al Departamentului de Investigatii Criminale 
al Scotland Yard, Thomson interogase sute de posibili spioni 
pana spre sfârşitul anului 1916, si încă multi alţii care se 
dovediseră a fi cartite germane. Cu certitudine, nici 
biografia si nici recentele calatorii ale omului care i-a fost 
adus in birou, in 25 octombrie, nu erau de natura sa-i 
inspire incredere. 

Totusi, pe masura ce Aaron Aaronsohn continua sa 
povesteasca, Thomson incepea sa se convinga tot mai mult 
ca de data asta avea in fata un element autentic, un om 
dornic sa fie de ajutor pentru efortul de razboi britanic - 
chiar daca din motive personale -, un individ înzestrat cu 
aptitudinile si sagacitatea necesara pentru a face acest 
lucru. Nu erau doar detaliile meticulos observate despre 
maşina de război a turcilor - un pic învechite acum, poate, 
însă Aaronsohn susţinea că avea o reţea la faţa locului, 
care putea să le actualizeze permanent -, ci şi cunoştinţele 
aproape enciclopedice pe care Aaronsohn le avea despre 
toate aspectele acelei regiuni. Pentru detectiv, momentul 
decisiv a venit atunci când discuţia s-a îndreptat spre lenta 
înaintare din acel moment a armatei britanice prin 
peninsula Sinai, ca un preludiu al ofensivei din Palestina. 


Unul dintre motivele principale ale acestui ritm 
anevoios prin pustietatea aceea aridă era necesitatea de a 
aduce apă tocmai din Egipt. Asta însemnase montarea unei 
conducte, care necesitase la rândul ei construirea unei căi 
ferate. Potrivit lui Aaronsohn, relata Thomson în memoriile 
lui, toate astea ar fi putut să fie evitate. „Există apă chiar 
acolo în deşert, la nouăzeci de metri adâncime”, i-a spus el. 
„Tot ce trebuie făcut este să forezi până dai de ea.” 

„Dar de unde ştii asta?” avea să-şi aducă aminte 
Thomson că îl întrebase. 

Aaronsohn a ridicat din umeri. „Stâncile indică acest 
lucru. lar Flavius Josephus [cronicarul roman evreu din 
secolul întâi] coroborează informaţia. A scris că puteai să 
mergi pe jos o zi întreagă la sud de Caesarea, fără să 
părăseşti o clipă grădinile înfloritoare... Unde existau 
grădini, exista neapărat şi apă. Unde este acea apă acum?” 

„Şi dumneata ce-ai putea face?” a întrebat Thomson. 

„Dacă aş fi [acolo] cu armata britanică, aş putea să le 
arăt tehnicienilor unde să foreze. Garantez că ar găsi 
suficientă apă pentru armată, fără să mai trebuiască să 
aducă vreo picătură măcar din Cairo."22 

Impresionat, Thomas a decis să îl trimită pe Aaronsohn 
la cartierul general central al armatei britanice, Statul-Major 
General de pe Whitehall Street. Acolo, un tânăr maior, 
Walter Gribbon, a primit ordinul de a scoate mai multe 
informaţii de la agronom, ca un prim pas înainte de a se lua 
o hotărâre în privinţa lui. În 28 octombrie, la trei zile după 
ce sosise la Londra, Aaronsohn le scria fratelui său 
Alexander şi surorii sale Rivka, la New York. Pe lângă 
sentimentul de mare uşurare de a fi ajuns în sfârşit în 
Anglia - „în ultimele nopţi am dormit liniştit, fără să mai am 
coşmaruri” -, recunoştea ca avea o undă de regret: 

„Aici, am avut norocul să întâlnesc urechi receptive şi 
minţi deschise. Am motive să cred că, dacă prietenii noştri 
[britanici] ar fi fost mai bine informaţi şi mai din timp, ar fi 
acţionat în consecinţă. Dacă eu aş fi venit mai devreme, aş 
fi putut probabil să servesc mai bine cauza noastră, să crut 
tara noastră de unele suferinţe si să aduc servicii mai 
eficiente prietenilor noştri.” 2% 


Când scria aceste rânduri, Aaronsohn nu bănuia ce 
avea să-i mai rezerve viitorul. În ziua precedentă, în timp ce 
răspundea întrebărilor lui Walter Gribbon, în birou a intrat 
un bărbat de vreo treizeci şi ceva de ani, un pic bucălat, 
care a asistat un timp la discuţii. Profitând de o pauză în 
interogatoriu, vizitatorul l-a întrebat pe Aaronsohn ce 
părere avea despre sionism şi care era poziţia lui în galaxia 
gândirii politice evreieşti. Necunoscutul a ascultat cu 
atenţie şi, înainte de a pleca, i-a dat lui Aaronsohn o carte 
de vizită, rugându-l să aibă amabilitatea şi să vină la adresa 
indicată, la nouă şi jumătate dimineaţa, peste trei zile. 
Aaronsohn a acceptat imediat. Adresa de pe cartea de 
vizită era Broadway Gate 30, reşedinţa din Londra a 
parlamentarului pentru Hull Central, sir Mark Sykes. 


* 


In 15 noiembrie 1916, generalul de brigada Gilbert 
Clayton se afla într-o dilemă tipică relaţiei dintre un 
subaltern şi ofiţerul său superior în grad: cum să saboteze 
planurile şefului său, fără să se afle că era opera lui. 
Dificultăţile lui Clayton veneau, în plus, şi din faptul că, 
pentru a pune la cale un plan fezabil, avea nevoie să 
discute de urgenţă cu unul dintre propriii lui subalterni, 
căpitanul T. E. Lawrence. Din păcate, era imposibil să ia 
legătura cu Lawrence, care se afla undeva pe intervalul 
fâşiei de peste o mie şase sute de kilometri de deşert şi 
oraşele de pe malurile Nilului, care se găseau între 
Khartoum şi Cairo. 

Problema era că, din nou, Reginald Wingate făcea 
lobby la Londra pentru o intervenţie militară pe scară largă 
în Arabia, iar de data asta sugera că atât Lawrence, cât şi 
şeicul Faysal erau în favoarea unei asemenea operaţiuni. 
Până când Lawrence nu reapărea la Cairo, el nu avea cum 
să afle ce îi spusese acesta lui Wingate, iar din această 
cauză nu ştia cum să procedeze pentru a zădărnici planul. 

Indiferent ce cale ar fi ales totuşi, Gilbert Clayton avea 
un avantaj intrinsec special. Şi asta din cauză că în 
labirintul de birocratii cu atribuţii ce se întretăiau si se 
suprapuneau unele cu altele, pe care britanicii îl creaseră în 
timpul războiului în Egipt, nimeni nu mai ştia exact unde 


începeau îndatoririle de serviciu ale lui Clayton şi unde se 
terminau. Această incertitudine îi fusese de mare folos 
maestrului spionajului britanic - omul cu mustață subţire si 
un aer nonşalant - în diverse crize trecute şi avea să-i fie de 
folos din nou. 

La începutul războiului, Clayton fusese şeful serviciului 
de informaţii al armatei britanice din Cairo, având astfel în 
subordine unitatea din care făceau parte Lawrence şi 
ceilalţi „Băgăreţi”, care se instalasera la hotelul Savoy la 
sfârşitul anului 1914. La rândul lui, Clayton fusese 
subordonat autorităţii civile britanice din Egipt, înaltul 
comisar Henry McMahon. Pentru a simplifica lucrurile, toţi 
în ultimă instanţă ţineau de Foreign Office, la Londra. 

Lanţul convenţional de comandă a căpătat aspecte 
tulburi şi controversate, când Egiptul a devenit principala 
scenă de pregătire pentru operaţiunile armatei britanice 
contra Imperiului Otoman, care intrau sub egida 
Ministerului de Război. În inevitabila dispută pentru 
supremație dintre administraţia britanică locală şi generalii 
Forţei Expeditionare Egiptene, veniţi din afară, unităţile de 
informaţii militare care ţineau de Ministerul de Război - 
Cairo fusese brusc invadat de ele - nu vedeau de ce ar fi 
tolerat existenţa unei unităţi de aceeaşi factură care 
depindea de Foreign Office. Tensiunile s-au agravat şi mai 
mult când „Băgăreţii” lui Clayton au primit un mandat mai 
clar la începutul anului 1916 şi au fost declaraţi instituţie 
separată, sub denumirea de Biroul Arab. Luni de zile după 
aceea, generalul Archibald Murray, comandantul Forţei 
Expeditionare Egiptene, a încercat în zadar să smulgă 
unitatea lui Clayton de sub subordonarea lui McMahon, 
pentru ca până la urmă să se resemneze cu un vag rol de 
supervizare. 

Dar în bătălia pentru supremație în Cairo erau angajate 
de fapt trei personalităţi şi, pentru ca disputa să fie şi mai 
vioaie, cel de-al treilea „combatant” se afla la aproximativ 
o mie şase sute de kilometri depărtare, în Khartoum. 
Reginald Wingate, guvernatorul general al Sudanului, era 
totodată serdaru/ sau comandatul suprem al armatei 
egiptene, o forţă militară cu totul diferită de Forţa 
Expeditionara Egipteana a lui Murray. Aşa cum se poate 


bănui, cei trei bărbaţi - McMahon, Murray, Wingate - nu se 
prea agreau între ei, iar pe lângă intrigile urzite unul contra 
altuia, mai erau şi birocraţiile rivale din Londra si India 
britanică, fiecare cu interesele, aliaţii şi adversarii ei în 
capitala egipteană. Peste toate astea, mai era şi guvernul 
egiptean indigen oficial pe care, deşi complet neputincios, 
diverşi oficiali britanici simțeau nevoia periodic să pretindă 
că îl consultă, ca să poată păstra aparențele că dorinţele 
locuitorilor din Egipt erau cumva luate în seamă. 

In toată această încâlceală de nepătruns, un nume 
reuşea să reapară cu o regularitate surprinzătoare: Gilbert 
Clayton. În toamna anului 1916, maestrul în arta spionajului 
era concomitent şeful Biroului Arab (subordonat lui 
McMahon), „agentul din Cairo al serdarului” (Wingate) şi 
ofiţerul de legătură principal între Forţa Expeditionara 
Egipteană (Murray) şi administraţia civilă britanică din Egipt 
(McMahon). În timpul său liber, coordona de asemenea o 
reţea de spionaj intern, care îi supraveghea atât pe liderii 
disidentilor locali, cât şi pe reprezentanţii guvernământului 
egiptean indigen, o sarcină simplificată prin faptul că 
adesea cele două categorii erau una şi aceeaşi. Aşa cum 
Lawrence avea să scrie mai târziu despre Clayton: „Nu era 
uşor să captezi influenţa lui. [Clayton] era ca apa, sau ca 
uleiul care se ridică la suprafaţă, strecurându-se pe tăcute 
şi insistent prin orice. Nu era posibil să spui unde Clayton 
era şi unde nu era, sau în ce măsură un lucru era, de fapt, 
opera lui”.2% 

In mod paradoxal, ţinând seama de acţiunea de 
sabotare a diverşilor lui rivali profesionali la care se gândea 
în acel noiembrie, Gilbert Clayton, personal, era cel mai 
apropiat de Wingate. Fiind un bărbat elegant la vreo 
cincizeci şi ceva de ani, cu o mustață albă spilcuită, 
Wingate era o figură legendară în Africa de Est, unde 
luptase împreună cu Kitchener împotriva revoltei mahdiste 
la sfârşitul anilor 1890, rămânând în continuare acolo, în 
postul de guvernator al Sudanului britanic, în următorii 
şaptesprezece ani. lar timp de cinci ani, Clayton fusese 
secretarul personal al lui Wingate în Khartoum şi rămăsese 
profund impresionat de sagacitatea politică a acestui om. 
Serdarul fusese, de asemenea, unul dintre primii 


conducători britanici din regiune care să fi înţeles 
importanţa Revoltei Arabe, în vara anului 1916, şi militase 
neobosit pentru promovarea cauzei rebelilor în rândul 
demnitarilor de la Londra. 

Obstacolul recurent în calea acestui scop îl constituia 
însă faptul că aproape toate informaţiile lui Wingate despre 
Arabia veneau fie de la cei doi subalterni ai săi din Sudan 
pe care îi trimisese acolo, Cyril Wilson şi Alfred Parker, sau 
de la colonelul Edouard Brémond. De la aceştia trei, 
serdarul auzise o permanentă litanie despre incompetenta 
rebelilor, o nesfârşită pledoarie în favoarea desfăşurării 
unei ample forte armate a Aliaților. Dar practic toţi membrii 
Biroului Arab se opuneau cu tărie acestor puncte de vedere 
şi, cumva în speranţa de a putea impune o nouă 
perspectivă asupra lucrurilor, Clayton aranjase să-l trimită 
pe T. E. Lawrence în misiunea lui de informare în Hejaz, în 
luna octombrie. Aşa cum Clayton anticipase, vizita Îi 
convinsese pe Lawrence că intervenţia militară în peninsulă 
ar fi o prostie - or tot din acelaşi motiv aprobase şi ca 
Lawrence să facă un ocol prin Khartoum, pentru a-l informa 
direct pe Wingate. 

La început, stratagema a părut să dea roade. Lawrence 
a sosit în Khartoum în 7 noiembrie, la doar câteva zile după 
ce prima solicitare a lui Wingate pentru o intervenţie 
militară fusese respinsă de Comitetul de Război, iar ceea ce 
i-a spus Lawrence pare să-l fi calmat. Impresionat negresit 
de cunoştinţele lui Lawrence despre lumea arabă şi despre 
ceea ce îi relatase în privinţa capacităţilor defensive ale 
trupelor lui Faysal, Wingate i-a telegrafiat lui Clayton în 
aceeaşi zi, prezentându-i detaliile unui plan schimbat 
radical: să-l îndemne pe Brémond să îşi trimită consilierii 
tehnici în Hejaz, dar fără miile de soldaţi britanici ca 
protecţie, şi să le dea oamenilor lui Faysal „sprijinul moral 
şi material (avioane, tunuri şi mitraliere) necesar pentru a 
le permite să îşi continue defensiva [s/c] pe dealuri”.2% 

Dar dacă Clayton a crezut că prin asta lucrurile se 
rezolvaseră, în scurt timp şi-a dat seama că se înşelase. A 
doua zi, 8 noiembrie, guvernul Franţei ceruse insistent 
Comitetului de Război să îşi reconsidere decizia, subliniind 
că, deşi Brémond era nerăbdător să îşi trimită tehnicienii 


militari la Rabegh, „aceştia nu puteau constitui acea forţă 
de luptă pe care ar reprezenta-o infanteria britanică. A 
trimite aceste unităţi franceze la Rabegh, fără escortă, ar 
însemna riscul de a fi sacrificate inutil, lăsând astfel în 
mâinile turcilor tunurile şi mitralierele destinate armatei 
Serifului” .222 

In telegrama trimisa la scurt timp dupa aceea, Wingate 
îşi aratase din nou sprijinul pentru argumentul 
francez/Bremond, chiar dacă oarecum temperat de 
influenţa lui Lawrence. Din moment ce era posibil ca Faysal 
să blocheze pe cont propriu o înaintare a turcilor spre 
Rabegh, cum susţinea Lawrence, Wingate sugera ca o 
brigadă britanică să fie pregătită pentru desfăşurare, dar să 
nu fie trimisă pe tarm decât „în ultimul moment”. În 
continuare, serdarul făcea cunoscut faptul ca această 
strategie fusese aprobată de către singurul ofiţer britanic 
care fusese efectiv pe linia frontului, căpitanul Lawrence.2% 

Clayton, citind această telegramă în Cairo, nu prea mai 
înţelegea nimic. Lawrence lucra de suficient timp în cadrul 
armatei, încât să ştie deja că o forţă pregătită pentru 
desfăşurare va fi desfăşurată, provocând astfel exact 
situaţia nedorită - implozia Revoltei Arabe -, pe care o 
prezisese el. Cum fusese posibil ca Lawrence să îşi dea 
consimţământul pentru aşa ceva? Dar era o întrebare fără 
un răspuns imediat. Lawrence plecase din Khartoum în 11 
noiembrie, iar până nu ajungea înapoi la Cairo nu se putea 
lua legătura cu el. Între timp, Comitetul de Război, sub 
presiunea intensă a francezilor, reflecta la următoarea 
mişcare. 

Nu există nicio consemnare privitoare la discuţia care a 
avut loc între Clayton şi Lawrence, la Biroul Arab, în 16 
noiembrie, şi nici ei nu au dat detalii despre acea întâlnire 
în scrierile lor ulterioare. Din câte se povesteşte, se pare că 
Lawrence ori a susţinut că Wingate îl intelesese cumva 
greşit, ori, dacă a recunoscut totuşi că fusese de acord cu 
planul lui Wingate, a pretins probabil că în viziunea lui era 
vorba despre un scenariu doar ipotetic. 

Dar, presupunând că Lawrence s-a exprimat echivoc în 
privinţa întâlnirilor lui cu Wingate, mai există o explicaţie 
plauzibilă. În 6 noiembrie, ziua dinainte ca el să ajungă la 


Khartoum, s-a anunţat că Henry McMahon urma să fie 
destituit din funcţia de înalt comisar al Egiptului şi să fie 
înlocuit cu Reginald Wingate. Această ştire îl punea pe 
Lawrence într-o situaţie neplăcută în Khartoum; se afla în 
fata celui mai mare adept al interventionismului militar, din 
structura de putere a Marii Britanii, dar care pe deasupra 
urma să-i devină şi mare şef. Cunoscând aceste lucruri, cel 
mai verosimil scenariu era ca Lawrence să fi fost de acord 
cu propunerea lui Wingate, când s-a aflat fata în fata cu el 
la Khartoum, dar nutrind totodată speranţa că va putea să 
contribuie la contracararea planului, odată ce va fi ajuns 
înapoi în atmosfera mai prielnică din Cairo. 

Neîndoielnic, exact asta s-a şi apucat să facă acum. La 
sfârşitul întrevederii cu Clayton în 16 noiembrie, Lawrence 
s-a întors în biroul lui şi a redactat rapid un nou memoriu 
despre situaţia din Hejaz, un text atât de tăios şi de sec, 
încât nu mai lăsa loc de confuzii sau interpretări greşite. 
Din punctul de vedere al lungimii, nu există probabil niciun 
alt document care să fi influenţat mai profund efortul de 
război britanic din Arabia decât acea notă de serviciu, de 
patru pagini, pe care i-a înmânat-o lui Gilbert Clayton a 
doua zi. 

În acel memoriu, Lawrence a expus şi a demolat 
practic, punct cu punct, fiecare argument pentru o amplă 
prezenţă armată a Aliaților în Arabia - şi a facut acest lucru 
întorcând propriile argumente ale interventionistilor contra 
lor. Deşi era poate adevărat că arabii nu ar putea apăra 
Rabeghul dacă turcii ar străpunge liniile de apărare din 
munţi ale lui Faysal, sublinia el, atunci la fel de adevărat 
era ca nici vreo forţă armată a Aliaților, ţinută undeva în 
rezervă, cum propunea Wingate, nu ar putea face acest 
lucru. Şi asta din cauză că, odată ce ar trece de acei munţi, 
turcii ar ajunge în oraşul portuar în numai patru zile, altfel 
spus, prea repede pentru ca o forţă armată, fie ea şi 
complet pregătită de intervenţie în Egipt, să poată fi adusă 
şi desfăşurată pentru luptă în timp util. 

Rămânea totuşi argumentul în favoarea unei 
desfăşurări de forţe acum, când oamenii lui Faysal aveau 
încă poziţiile avantajoase în munţii, însă problema aici era 
neîncrederea adânc înrădăcinată a arabilor. „[Arabii] sunt 


foarte buni prieteni cu noi, atâta vreme cât le respectăm 
independenţa”, scria Lawrence. „Sunt profund 
recunoscători pentru ajutorul pe care li l-am dat, dar se tem 
ca nu cumva să ridicăm pretenţii asupra lor ulterior. Ne-am 
însuşit prea multe ţări musulmane, încât să mai poată 
crede cu adevărat ca am fi complet dezinteresati şi le este 
cumplit de frică de o ocupaţie engleză a Hejazului. Daca 
britanicii, cu sau fără aprobarea Serifului, ar debarca la 
Rabegh o forţă armată suficient de puternică încât să... 
organizeze o poziţie fortificată acolo, [arabii], sunt convins, 
ar spune «am fost tradati» şi s-ar împrăştia la corturile 
lor. "22 

Acesta era, desigur, acelaşi argument fundamental pe 
care alti anti-interventionisti îl sustinusera constant, însă 
Lawrence a avut posibilitatea sa îi dea o turnură complet 
nouă, graţie observaţiilor făcute direct la faţa locului, în 
peninsulă. Aşa cum descoperise în timpul călătoriei spre 
tabăra lui Faysal, existau şi alte surse de apă în munţii de 
deasupra Rabeghului, despre care, până atunci, nimeni nu 
ştiuse. Dacă rezistenţa arabilor din acei munţi se prăbuşea 
- ceea ce s-ar petrece negreşit în cazul unei intervenţii a 
Aliaților -, turcii ar putea să profite de acele surse de apă 
pentru a ocoli complet Rabeghul şi a continua direct spre 
Mecca nestingheriti. In acest scenariu, oraşul portuar, pana 
atunci un punct strategic vital, nu ar mai servi la nimic. 

Dar Lawrence nu isprăvise încă. Ştiind că, în realitate, 
colonelul Bremond şi superiorii săi pe linie ierarhică erau 
principalii agenţi din spatele presiunii interventioniste - şi 
dupa toate probabilitățile ar continua aceste presiuni, 
indiferent ce ar decide Comitetul de Război în timpul 
acestei recente confruntări -, Lawrence s-a apucat să le 
desființeze raţionamentul prin care susțineau necesitatea 
unei forţe de protecţie britanice pentru unitatea lor militară 
de tehnicieni din Rabegh. Dacă turcii ar străpunge prin 
munţi pentru a înainta spre Rabegh, susţinea el, Aliaţii tot 
ar mai avea un răgaz de patru zile până ca inamicul să 
ajungă acolo. In acest scenariu, marina regală ar avea timp 
mai mult decât suficient pentru a-i evacua pe cei două sute 
de consilieri militari francezi, însă probabil nicidecum 
îndeajuns timp pentru a evacua şi mii de soldaţi britanici, 


plus pretiosul lor material de război. În mod ciudat, acest 
inconvenient flagrant din argumentul francezilor nu pare să 
fi fost remarcat de nimeni până atunci. 

Doar că, susţinea Lawrence, planul francezilor nu 
fusese niciodată să apere Rabeghul, de fapt, ci mai degrabă 
să îşi consolideze scopurilor lor imperialiste în Orientul 
Mijlociu, încercând pentru asta să distrugă din interior 
Revolta Arabă: „Ei spun: «Mai presus de toate, arabii nu 
trebuie să cucerească Medina. Lucrul acesta poate fi 
garantat dacă o forţă armată aliată ar debarca la Rabegh. 
Efectivele tribale vor pleca acasă, iar noi vom rămâne 
singurul sprijin al Serifului de la Mecca. La sfârşitul 
războiului, îi vom da Medina drept recompensă». Aceasta 
este desigur o politică bine definită, în concordanţă cu 
planurile lor mai ample”, însă rezultatul, susţinea el, ar fi ca 
„forţa armată  franco-britanică [sa rămână] ca un 
monument al deznădejdii pe plaja prafoasa din Rabegh”.2% 

Era uluitor să formulezi o asemenea acuzaţie contra 
celui mai apropiat aliat al Marii Britanii, pornind de la o 
extrapolare - şi o interpretare destul de confuză - a ceea ce 
colonelul Brémond îi spusese lui Lawrence în Jiddah. Dar 
poate nu era chiar atât de uluitor pentru comandanții 
armatei britanice, care începuseră să aibă tot mai multe 
resentimente şi suspiciuni la adresa aliaţilor lor francezi. Pe 
frontul de vest, britanicii erau cei care purtau majoritatea 
luptelor - şi dădeau majoritatea morţilor -, întrucât armata 
franceză, dur lovită şi imputinata, încerca să se refacă. In 
ultimele cinci luni, într-o campanie militară menită să 
elibereze garnizoana franceză din Verdun, greu lovită de 
inamic, generalul britanic Douglas Haig îşi trimisese 
armata, în mod repetat şi zadarnic, contra fortificațiilor 
germane din lungul râului Somme; cei 400000 de britanici 
morţi şi răniţi în bătălia de pe Somme reprezentau dublul 
pierderilor suferite de francezi. La un nivel mai local, orice 
comandant britanic, care era la curent cu modul în care 
francezii blocaseră în mod repetat planul atacului de la 
Alexandretta, precum şi cu permanenta lor ambivalenta în 
privinţa viitoarei ofensive britanice din Palestina - o 
ambivalenţă născută din temerile că, în cazul unei victorii, 
britanicii ar ajunge în regiuni pe care francezii le revendicau 


pentru ei în lumea postbelică -, era pregătit să aprobe 
automat aproape orice învinuire vizând perfidia galica. 
Bineînţeles, acuzaţia lansată de Lawrence avea toate 
prerogativele pentru a fi agreată de segmentul imperialist 
al guvernului britanic, dornic să elimine cumva Franţa 
complet din Orientul Mijlociu. 

Prin efectul pe care l-a avut, memoriul lui Lawrence a 
făcut ca problema unei desfăşurări de trupe aliate în Arabia 
să treacă din contextul ei militar într-unul politic. Mai precis, 
demnitarii britanici care erau în favoarea unei intervenţii 
armate riscau acum să cadă fără să ştie într-o capcană abil 
ticluită de francezi, cu scopul dublu de a sabota Revolta 
Arabă şi, prin devierea unor trupe britanice în Arabia, de a 
şubrezi ofensiva britanică în Palestina. În toamna anului 
1916, cu greu s-ar fi putut concepe vreo acuzaţie mai 
injurioasă la adresa reputației unui ofiţer britanic decât 
aceea de marionetă a francezilor, aceasta era în esenţă şi 
acuzaţia pe care Lawrence i-o punea în faţă lui Reginald 
Wingate, chiar dacă în mod indirect. 

Dar ce era de făcut totuşi cu un asemenea document 
incendiar? Aceasta era noua dilemă cu care se confrunta 
Gilbert Clayton în dimineaţa de 17 noiembrie. Întrucât 
Lawrence lucra în cadrul Biroului Arab, procedura standard 
prevedea ca memoriul să ajungă întâi la coordonatorul 
unităţii, Henry McMahon. Asta ar fi însemnat să bată la uşi 
deschise, în plus, ţinând seama că McMahon era deja pe 
picior de plecare din postul de înalt comisar, influenţa lui în 
privinţa acelui document era mai degrabă redusă. Pe de 
altă parte, Clayton avea opţiunea de a i-l trimite lui 
Reginald Wingate, în speranţa că serdarul ar înţelege într- 
un final cât de greşite erau soluţiile lui interventioniste şi ar 
schimba macazul - doar că Lawrence tratase cu atâta 
deriziune planul privind forţa armată de rezervă, încât 
exista riscul ca omul care îl concepuse să se zbârlească 
rău. 

Dar în materie de dispute politice interne, uneori 
duşmanul cel mai înverşunat poate deveni un aliat 
temporar. De când sosise la Cairo, generalul Archibald 
Murray îşi propusese să îl controleze sau să îl neutralizeze 
pe Gilbert Clayton, cu Biroul lui Arab cu tot, în orice mod cu 


putinţă. Într-un acces de supărare după ce dăduse greş în 
încercarea de a trece biroul în subordinea lui, Murray 
mersese până într-acolo încât să le interzică propriilor lui 
unităţi de informaţii militare să mai coopereze cu 
organizaţia lui Clayton.*: Mult mai interesantă pentru 
Clayton, în 17 noiembrie, era implacabila împotrivire a lui 
Murray de a trimite trupe în Arabia. Işi afirmase răspicat 
aceste opinii la o conferinţă comună a agenţiilor de 
informaţii în luna septembrie. 

„Nu are niciun rost să-mi spui mie că tu vrei doar asta 
şi asta”, se burzuluise el la subalternul lui Wingate, Cyril 
Wilson. „Din experienţa de război si din experienţa 
campaniilor recente, este absolut clar că odată ce începi, 
pe urmă creşti. Începi cu o brigadă, brigada aceea vrea 
ceva artilerie, apoi avioane şi cămile. Apoi vine cererea ca 
forţa armată respectivă să fie mutată în alt punct, cam la 
şaisprezece kilometri, care trebuie apărat cu orice preţ. ŞI 
aşa Campania creşte."2% 

Având toate acestea în minte, Clayton s-a gândit 
pesemne că Archibald Murray ar putea să fie exact omul 
care să ştie ce să facă până la urmă cu memoriul lui 
Lawrence. 

Pentru comandantul Forţei Expediţionare Egiptene, 
raportul acesta de patru pagini a fost probabil ca un dar 
nesperat. Avea acum în faţă o analiză exactă, care 
demonta argumentul intervenţiei militare, bazându-se pe 
caracteristicile intrinseci ale unei asemenea operaţiuni, şi, 
mai mult chiar, insinua sumbru că totul ar fi o uneltire a 
francezilor. A dat ordin ca autorul raportului să se prezinte 
imediat în biroul lui. 

Archibald Murray era un om recunoscut pentru 
nervozitatea lui. În primele zile după începerea războiului, 
îşi pierduse cunoştinţa la un moment dat din cauza stării de 
tensiune permanentă, un incident care făcuse vâlvă la 
nivelul înaltului comandament britanic şi, probabil, 
contribuise la retrogradarea lui din funcţia de şef al statului- 
major al armatei, poziţia numărul doi în ierarhia militară, în 
1915. Transferul lui în Egipt nu păruse să amelioreze 
lucrurile, aşa cum a descoperit şi Lawrence când, dând curs 
somatiei de a se prezenta la cartierul general al lui Murray 


în acea zi, a fost interceptat de adjunctul lui Murray, 
generalul Lynden-Bell. Lawrence povestea: „Am rămas 
uimit când, imediat ce am intrat, [Bell] a sărit în picioare, s- 
a repezit în faţă şi m-a prins de umăr, şoptindu-mi: «Bagă 
de seamă să nu-l sperii; să nu uiţi asta!», Sarcina lui 
Lawrence, l-a instruit Bell, era să-i prezinte lui Murray „un 
tablou liniştitor al situaţiei, dar care să nu fie nici prea roz, 
din moment ce nu-şi puteau permite exagerări în nicio 
direcţie”.2% 

Lawrence pare să fi reuşit acest număr de echilibristică 
delicată, când în cele din urmă a fost adus în faţa lui 
Murray. Si, în ciuda reputației de a fi extrem de irascibil, 
imediat s-a văzut limpede că, în materie de intervenţii 
birocratice, Murray avea o mână foarte sigură. La scurt 
timp după ce Lawrence a plecat din biroul lui, Murray i-a 
trimis o telegramă lui Wingate: „Tocmai m-am văzut cu 
Lawrence, care a revenit după vizita la Faysal, iar opinia lui, 
pe care înţeleg că dumneata si Faysal o sustineti, este atât 
de vehementă împotriva trimiterii de soldaţi albi în Arabia, 
încât mă încumet să îţi sugerez să iei în considerare dacă 
[Şeful Statului-Major Imperial, William Robertson] nu ar 
trebui sa fie informat imediat” .2% 

Poate că această sugestie făcută lui Wingate se dorea 
mai degrabă un fel de înfloritură retorică, din moment ce 
Murray îi trimisese deja lui Robertson raportul lui Lawrence 
cu cincisprezece minute în urmă. Cât despre o concordanţă 
între opiniile lui Wingate şi cele ale lui Lawrence, Wingate 
nu prea ar fi avut cum să analizeze acest aspect, având în 
vedere că Murray nu se sinchisise să-i trimită şi lui o copie a 
memoriului. 

La Londra, raportul lui Lawrence a avut mare efect, 
fiind difuzat rapid in esaloanele ierarhice superioare ale 
Ministerului de Externe si, respectiv, de Razboi. Asa cum se 
întâmplă îndeobşte în asemenea cazuri, cei care erau de 
acord cu raportul au şlefuit rapid biografia autorului, ca să 
dea greutate afirmațiilor lui. În 19 noiembrie, generalul 
Robertson, nicidecum un fan al intervenţiei militare în 
Arabia, a înaintat raportul în atenţia cabinetului, descriindu- 
| pe autorul documentului drept un om „despre care se 
spune că îi cunoaşte îndeaproape pe turci şi pe arabi” 3 


Pentru unii membri ai cabinetului nefamiliarizati cu 
încâlcelile politicii din Arabia, e posibil ca aspectul cel mai 
persuasiv al memoriului să fi fost tendinţa lui antifranceză. 
Interesant este că demnitarul care a încercat să 
contracareze acest efect a fost tocmai Mark Sykes. 
„Afirmația căpitanului Lawrence cu privire la atitudinea 
francezilor faţă de arabi”, se plângea el la Foreign Office, 
„ŞI referirea lui la unele planuri mai ample ale politicii lor 
sunt, pesemne, rezultatul unei înţelegeri greşite, fie din 
partea căpitanului Lawrence în privinţa francezilor, ori din 
partea ofiţerilor francezi în privinţa intentiilor guvernului lor, 
întrucât pare să nu se potrivească nicidecum cu nimic din 
ceea ce s-a spus sau s-a gândit aici ori la Paris.”2% 

Dar Sykes era o voce singuratică şi nu avea cum să le 
tina piept demnitarilor antifrancezi/anti-interventionisti, 
care acum îşi aveau propriul „expert” la faţa locului, cu 
care să se laude. Henry McMahon şi-a alăturat eforturile în 
sprijinul aceleiaşi campanii, într-o telegramă trimisă lui 
Charles Hardinge, subsecretarul permanent al Ministerului 
de Externe. Mentionand că el se temuse întotdeauna că o 
intervenţie militară a Aliaților în Arabia ar putea coroda 
moralul arabilor, McMahon scria că Lawrence, „despre care 
ştiu că este un observator foarte perspicace, a confirmat 
opinia mea în această privinţă. Mai mult, mi-a povestit, aşa 
cum neîndoielnic vei auzi de la Serdar [Wingate], ca 
francezii au aceeaşi părere, şi că exact din acest motiv 
amplifică pericolele prezentei situaţii şi pledează pentru o 
operaţiune la Rabegh. Colonelul Brémond, într-un moment 
de sinceritate, a ajuns chiar până acolo, încât să-i spună lui 
Lawrence că obiectivul francezilor era să dezintegreze 
astfel forţa rebelilor arabi... Nu strică să ne reamintim acest 
lucru în orice propunere pe care francezii ar putea să o facă 
acum sau mai târziu cu privire la asistenţa noastră comună 
acordată Serifului [de la Mecca]”.2% 

In tot acest tumult, ,,actiunile” lui Lawrence au crescut 
chiar si printre ofiterii din statul-major al armatei regulate 
de la Cairo, care pana atunci privisera cu dispret atat Biroul 
Arab, cât şi pe el ca persoană. „Au început să fie politicosi 
cu mine”, scria el, „şi să-mi spună că am fost perspicace, 
cu un stil caustic, şi integru.”2% 


În faţa unui asemenea asalt, Comitetul de Război a 
îngropat din nou, pe tăcute, propunerea Rabegh, dar nu 
înainte de a se fi petrecut un ultim incident nostim. Abia în 
21 noiembrie, la patru zile după ce memoriul lui Lawrence a 
ajuns la Londra, a văzut şi Reginald Wingate în fine analiza 
cu care se presupunea că era întru totul de acord. După 
telegrama lui furioasă, prin care cerea socoteală de ce el 
fusese scos din circuitul informaţional, Comitetul de Război 
l-a dojenit blând pe Murray pentru omisiunea de a nu-i fi 
cerut întâi opinia lui Wingate, sugerând că „există se pare o 
lipsă de coordonare în [această] chestiune”. 

Murray nu s-a lăsat mai prejos. „Am avut întotdeauna o 
grijă deosebită ca Serdarul să fie pe deplin informat de tot 
ceea ce fac eu”, a telegrafiat el înapoi la Londra, „şi din 
câte cunosc eu lucrăm în strânsă colaborare. Poţi să te bizui 
pe mine în această privinţă. Referitor la raportul lui 
Lawrence. Întrucât Lawrence a venit la mine exact după ce 
stătuse câteva zile cu Serdarul, am dedus fireşte că acesta 
cunoştea în întregime toate constatările lui Lawrence. De 
fapt, Lawrence m-a informat în acest sens.”?2° 


Aaron Aaronsohn avea obiceiul să tina evidenţa 
exerciţiilor fizice pe care le făcea zilnic - cât timp mergea 
cu bicicleta, câţi kilometri parcurgea pe jos - şi să noteze 
datele în jurnalul lui. Era un tic deprins de-a lungul 
permanentului său efort, rareori încununat de succes, dea 
slăbi în greutate, însă de data asta lungile plimbările pe 
care le făcea prin Londra aveau şi o altă menire: un mod de 
a uita de înnebunitoarea inerție a guvernului britanic. Aşa 
cum nota în jurnalul său, în data de 11 noiembrie 1916, o zi 
în care străbătuse pe jos aproape douăzeci de kilometri: 
„Dacă aş reflecta continuu la toată această situaţie, cred că 
mi-aş pierde minţile. Câtă lentoare în decizii! În curând, se 
vor face două luni de când am plecat din Berlin şi, după 
atâta timp, nimic important nu s-a făcut pentru a-i 
descoperi [sic] pe oamenii din Athlit” 2+ A 

Desigur, savantul făcuse ceea ce se aştepta de la el. In 
cele aproape trei săptămâni de când se afla la Londra, 
întocmise două lungi rapoarte pentru gazdele lui britanice, 
unul relatând situaţia cumplită a armenilor din Siria, celălalt 


descriind condiţiile din interiorul Palestinei. Cel de-al doilea 
raport, conţinând patruzeci şi şase de pagini, le oferea 
britanicilor cea mai cuprinzătoare analiză, probabil, din 
interiorul vreunei regiuni a Imperiului Otoman, de când 
începuse războiul. Pe lângă o sinteză a situaţiei economice 
şi politice a provinciei, Aaronsohn descria amănunţit criza 
medicală şi de sănătate din Palestina, starea drumurilor şi a 
căilor ferate, înşirând meticulos amplasarea şi mărimea 
fiecărei garnizoane turceşti de pe coasta Siriei. Mentiona 
chiar şi câţi jandarmi număra în acel moment poliţia din 
Beirut şi ce fel de arme aveau. 

Cu toate acestea, în continuare Aaronsohn era plimbat 
permanent de la un birou la altul, de la un minister la altul, 
cerându-i-se în mod repetat să povestească totul de la 
început. Din nicio direcţie, se părea, nu se profila vreo 
tentativă de a-l trimite înapoi în teatrul de război, darămite 
de a încerca să se intre în contact cu reţeaua lui de spioni 
din Palestina. 

Partial, acest lucru era cu siguranţă consecinţa unei 
stupiditati birocratice, dar probabil mai era în plus si un fel 
de neîncredere colectivă a oficialităților britanice în privinţa 
informaţiilor care le fuseseră puse la dispoziţie. Atunci, ca şi 
acum, agenţii de informaţii erau învăţaţi să obţină mici 
crâmpeie de date de la o mare varietate de surse şi să 
încerce să le alipească pentru a forma un portret; era ceva 
foarte neobişnuit, chiar dubios, să primeşti un asemenea 
calup de informaţii dintr-o singură mişcare. O contribuţie la 
această atitudine o avea şi doza de antisemitism care 
prevala în guvernul britanic la acea vreme - ceea ce 
stabilea din start că nu trebuia să ai încredere deplină într- 
un evreu până nu se dovedea că merita acest lucru. În zona 
spionajului, lucrul acesta ducea la un paradox greu de 
depăşit. Intr-o analiză întinsă pe zece pagini a raportului lui 
Aaronsohn despre Palestina, un ofiţer de informaţii de la 
War Trade Intelligence Departament admitea ca 
informaţiile erau „foarte corecte”, acolo unde puteau fi 
verificate, dar nota de asemenea că informatorul era un 
sionist şi „un evreu provenit din România”. Această 
descriere valida aparent concluzia agentului: „Bineînţeles, 
noi nu cunoaştem obiectivul vizitei lui în această ţară, însă 


e posibil să fie un observator la fel de bun al lucrurilor de 
aici, aşa cum a fost şi în Turcia, şi un furnizor de informaţii 
privind condiţiile din Anglia, dacă ar fi să ajungă înapoi în 
Turcia” .22 

Fireşte, Aaronsohn nu avea cum să ştie toate astea. În 
schimb, pe măsură ce interminabila tergiversare la Londra 
se tot prelungea, savantul a început să se frământe din ce 
în ce mai mult la gândul că, poate, problema izvora din 
conversaţia pe care o avusese pe Broadway Gate 30, în 
data de 30 octombrie. 

Dând curs invitatiei de a-i face o vizită lui Mark Sykes, 
Aaronsohn se prezentase la locuinţa acestuia din Londra, 
exact la ora nouă şi jumătate. După ce s-au instalat în 
biroul mobilat elegant, celor doi bărbaţi li s-a alăturat în 
curând un al treilea. Acesta era Gerald FitzMaurice, fostul 
dragoman de la ambasada britanică din Constantinopol şi 
unul dintre principalii colaboratori ai lui Sykes în structurile 
guvernamentale britanice. Aaronsohn nu a furnizat prea 
multe detalii despre subiectul conversatiei de o ora şi 
jumătate - „am discutat despre sionism”, nota el în jurnalul 
lui -, însă iniţial rămăsese cu impresia că totul mersese 
foarte bine. După câteva săptămâni însă, când se făcea 
aproape o lună de când se afla în Londra, a început să aibă 
dubii şi să facă diverse presupuneri. „Am fost probabil prea 
deschis cu ei”, scria el în 24 noiembrie, „şi au luat asta 
drept un artificiu. Sau au fost prinşi de alte probleme sau 
au preferat să ignore dinadins. Sau poate au considerat că 
fusese o naivitate din partea mea.”24 

În realitate, nici că s-ar fi putut ca temerile lui să fie 
mai neintemeiate. Chiar daca se ferea să facă publică 
viziunea lui, Mark Sykes se număra printre cei câţiva 
demnitari britanici influenţi care începuseră să se 
gândească la crearea unei enclave evreieşti în Palestina. 
Mai mult chiar, Sykes vedea în Aaron Aaronsohn omul care 
ar putea juca un rol semnificativ pentru punerea în operă a 
acestei idei. 

Partial, motivul lui Sykes izvora din religiozitate. Fiind 
un catolic evlavios, pentru el revenirea vechiului trib al lui 
Israel în Ţara Sfântă era o modalitate de a corecta o 
nedreptate de aproape două mii de ani. Această concepţie 


căpătase un nou patos şi o nouă urgenţă, odată cu 
masacrele săvârşite în rândul armenilor. În opinia lui Sykes, 
prin continuarea acelor atrocități, Imperiul Otoman arătase 
că era incapabil să îşi protejeze minoritățile religioase. La 
sfârşitul războiului, Palestina, Ţara Sfântă a evreilor şi a 
creştinilor, va fi scoasă din acel imperiu, iar eşecul 
cruciadelor va fi îndreptat. 

Dar nu era doar religiozitate; Sykes vedea, de 
asemenea, posibilitatea unui uriaş avantaj politic. În lumea 
occidentală, evreii erau o prezenţă influentă, dar profund 
divizată, majoritatea preferând deocamdată să rămână 
neutri în război sau să se situeze de partea Puterilor 
Centrale. O cauză esenţială era includerea în Antanta a 
Rusiei, unde regimul țarist era notoriu pentru atitudinea lui 
antisemită; chiar si multi evrei britanici aveau retineri în a 
susţine o alianţă care includea regimul detestabil de la 
Petrograd. Dacă Antanta şi-ar declara public sprijinul 
puternic pentru o patrie a evreilor în Palestina, considera 
Sykes, opinia evreimii internaţionale s-ar întoarce inevitabil 
în favoarea Triplei Înţelegeri. În continuare, pledoaria 
evreilor americani - un electorat mic, dar puternic - ar 
putea constitui, în sfârşit, impulsul necesar pentru intrarea 
Statelor Unite în război. 

Această idee fusese promovată deja de câtre un 
demnitar britanic mult mai influent decât Mark Sykes. În 
martie 1915, ministrul de interne, Herbert Samuel, 
propusese cabinetului ca Palestina să devină protectorat 
britanic la încheierea războiului, iar emigrația evreilor să fie 
încurajată activ, în vederea creării unei enclave evreieşti 
majoritare.24 Dar acea rezoluţie a fost rapid şi discret 
respinsă de cabinet - posibilele ramificații ale unui 
asemenea demers capital fiind inimaginabil de vaste -, dar 
ideea persistase. Când a primit sarcina de a pune la punct 
un acord, împreună cu Georges-Picot, privind organizarea 
statală a Orientului Mijlociu postbelic, Mark Sykes reluase 
ideea. 

Imediat a apărut un obstacol latent. În corespondenţa 
lui cu emirul Hussein, Henry McMahon enumerase explicit 
toate teritoriile ce urmau să fie excluse de sub 
suveranitatea unui stat arab sau să facă obiectul unor 


negocieri ulterioare, însă nicăieri nu mentionase - darămite 
să mai fi formulat vreo revendicare în acest sens - 
Palestina. O lectură atentă a acelei corespondențe, aşadar, 
nu putea decât să conducă la concluzia că Palestina urma 
să facă parte din noul stat arab independent. Lucrul acesta 
nu era o piedică atât de mare totuşi, în ceea ce îl privea pe 
Mark Sykes; din moment ce el şi Georges-Picot ignorau 
oricum majoritatea celorlalte promisiuni făcute lui Hussein 
în operaţiunea lor de împărţire a Orientului Mijlociu pe 
imperii, ce mai conta dacă adăugau şi Palestina în 
amestecul general?! Într-un bruion al Acordului Sykes-Picot, 
această provincie a Siriei fusese prevăzută să intre sub 
„administraţia internaţională” a Angliei, Franţei şi Rusiei. 
Dar nici măcar acest aranjament nu putea înlesni 
formarea statului evreiesc sub protectorat britanic la care 
visa Sykes, şi nici nu putea reprezenta o soluţie 
armonioasă. Aşa cum recunoştea într-o telegramă din 
martie 1916 adresată lui George Buchanan, ambasadorul 
britanic în Rusia, „arabii creştini şi musulmanii deopotrivă 
ar lupta până la ultimul om contra Dominionului evreiesc în 
Palestina”. În acelaşi timp, evreii se opuneau puternic 
unei administrații internationale acolo, iar Franţa si Rusia s- 
ar opune aproape sigur unei administrații britanice în 
exclusivitate. Pentru a debloca acest impas, îl informa 
Sykes pe Buchanan, el şi Georges-Picot găsiseră o altă idee. 
O amprentă specială a „soluţiilor” lui Sykes era teoria 
vag ştiinţifică, potrivit căreia o complexitate fantastică 
poate duce la o simplitate supremă, ca şi cum lumea ar fi 
un vehicul cu motor în care, odată ce nenumăratele 
angrenaje au fost montate la locul lor, totul va funcţiona ca 
uns. Aşa era şi cu noua lui idee pentru Palestina. Invocând 
propunerea de rezoluţie supusă cabinetului de către 
Herbert Samuel cu un an înainte, a propus ca Palestina să 
fie pusă sub un protectorat britanic; ca emirul Hussein să il 
desemneze pe unul dintre fiii săi drept sultan al Palestinei 
independente; ca Marea Britanie şi Franţa să fie împreună 
garantul sultanatului; în timp ce, simultan, se înfiinţa o 
„corporație comercială autorizată” cu scopul de a cumpăra 
pământ pentru colonizarea evreilor. „Regret că o problemă 
complicată necesită o reglementare complexă”, conchidea 


Sykes adresându-i-se lui Buchanan, „dar conform celor de 
mai sus, Franţa capătă o poziţie în Palestina, cererile ruşilor 
sunt satisfăcute, arabii au un prinţ, sioniştii dobândesc un 
statut constituţional şi au protecţia britanicilor, ceea ce 
înţeleg că îşi doresc.”3:5 

Dar ca nu cumva şampania să fie destupată prea 
repede, formula clară propusă de Sykes eluda câteva 
realităţi supărătoare. În primul rând, propunerea lui Samuel 
din anul precedent fusese respinsă pe nerasuflate de către 
cabinet. In al doilea rând, Sykes îşi lansase planul fără a fi 
obţinut aprobarea şefilor săi ierarhici - şi mai ales îl 
prezentase tocmai negociatorului principal al francezilor, 
care avea rolul de a decide alcătuirea Orientului Mijlociu. A 
doua zi după ce telegrama lui Sykes către Buchanan 
ajunsese pe biroul acestuia, ministrul de externe britanic, 
Edward Grey, a compus o mustrare usturătoare, prin care îi 
ordona lui Sykes să îşi „şteargă din memorie faptul că 
memorandumul lui Samuel, adresat Cabinetului, ar fi 
menţionat cumva un Protectorat britanic... l-am spus 
domnului Samuel la acea vreme că un Protectorat britanic 
era absolut exclus, iar sir M. Sykes nu trebuie să 
pomenească niciodată subiectul, fără a menţiona acest 
lucru. "317 

E posibil ca această interdicţie să fi condus la o mai 
mare discreţie din partea lui Sykes, însă cu siguranţă nu i-a 
potolit ardoarea gândirii creatoare, când venea vorba 
despre Palestina. In primăvara şi vara anului 1916, a avut o 
serie de discuţii private cu Moses Gaster, un lider al mişcării 
sioniste din Marea Britanie, ca să menţină efervescenta 
ideilor. Dar abia când l-a cunoscut pe Aaron Aaronsohn, 
pasiunile lui au revenit în forţă. Potrivit biografului lui 
Sykes, Roger Adelson: „Dacă rabinul Gaster, cu câteva luni 
înainte, îi oferise lui Sykes preludiul sionismului în Europa, 
acum îl avea pe Aaronsohn care trambitase desteptarea în 
Palestina. Si lui Sykes îi plăcea cum suna”.228 

Istoricul sionist Isaiah Friedman a fost si mai explicit: 
„Faptul ca Sir Mark Sykes a fost profund impresionat de 
Aaronsohn se poate deduce din relaţia strânsă si 
încrezătoare care s-a creat mai târziu între ei”. Citând alti 
înalţi funcţionari britanici din timpul războiului, care în 


curând aveau să fie puternic influenţaţi de concepţiile lui 
Aaronsohn, Friedman susţinea că „ar fi rezonabil să 
presupunem că el a fost cel care a reprezentant influenţa 
decisivă în convertirea lui Sykes la sionism”.2 

De fapt, chiar dacă începuse să aibă îndoieli pe măsură 
ce şederea lui la Londra se prelungea, nota din jurnalul lui 
Aaronsohn referitoare la întâlnirea de pe Broadway Gate 
făcea aluzie la alianţa care se contura deja. „FitzMaurice 
este în favoarea «faptului împlinit» în Palestina”, scria el, 
înțelegând prin asta o patrie a evreilor, „[dar] Aliaţii nu au 
căzut încă de acord... [Sykes] speră că vom reuşi să 
modificăm punctul de vedere al englezilor, «dar necesită 
muncă». "220 

Locul unde Aaronsohn avea să contribuie la acea 
muncă era Cairo. În 24 noiembrie, exact ziua când el se 
frământa din cauza impresiei pe care i-o făcuse poate lui 
Sykes, savantul a început să îşi adune bagajele pentru 
îmbarcarea pe vasul care urma să îl ducă în Egipt. Acolo, îşi 
va uni forţele cu serviciul de informaţii al armatei britanice 
şi va încerca să-şi reactiveze reţeaua de spioni, de multă 
vreme inertă. În Egipt, Aaronsohn se va reîntâlni, până la 
urmă, şi cu Mark Sykes. Împreună, vor concepe un plan 
care va contribui substanţial la remodelarea viziunii 
guvernului britanic în privinţa întemeierii unei patrii a 
evreilor în Palestina, sub protectorat britanic. 


În ciuda vâlvei stârnite de nota lui de serviciu din 17 
noiembrie, acum când scurta şedere a lui Lawrence în 
Hejaz era de domeniul trecutului, nu existau alte planuri de 
a-l mai trimite înapoi în Arabia. Dimpotrivă, Gilbert Clayton 
intenţiona să se folosească de talentul lui literar şi de faptul 
că vorbea fluent araba pentru o nouă muncă de birou în 
Cairo, în postul de şef al incipientului departament de 
propagandă din Biroul Arab. Lawrence avea să scape totuşi 
de această soartă anostă, graţie intervenţiei incredibile a 
lui Reginald Wingate. 

La scurt timp după ce a aflat că urma să preia postul 
lui McMahon la Cairo şi, astfel, să răspundă direct de 
operaţiunea din Hejaz, Wingate ceruse mărirea personalului 
de consilieri şi ofiţeri de informaţii pentru Arabia; deosebit 


de presant era să numească un ofiţer de legătură pentru 
Faysal, în munţii din apropierea Rabeghului. Alegerea logică 
pentru a conduce această misiune militară britanică, toată 
lumea recunoştea, era supervizorul titular al lui Lawrence la 
Biroul Arab, Stewart Newcombe. Dar, întrucât Newcombe 
era plecat în interes de serviciu în Europa până la un 
moment dat în decembrie, Wingate a insistat ca altcineva 
să fie trimis temporar în locul lui şi, în mod absolut firesc, s- 
a gândit la impresionantul tânăr căpitan care tocmai îl 
vizitase în Khartoum. În 12 noiembrie, a doua zi după ce 
Lawrence a părăsit capitala Sudanului, Wingate i-a 
telegrafiat lui Clayton la Cairo, sugerându-i ca Lawrence să 
fie trimis înapoi la Yenbo ca să se ocupe de treburi acolo, 
până sosea Newcombe. Clayton, gândindu-se la 
departamentul de propagandă unde intenţiona să îl pună 
şef pe Lawrence, a încercat să ocolească rugămintea, dar 
Wingate nu concepea să fie refuzat. 

„Până la întoarcerea lui Newcombe”, a revenit el în 14 
noiembrie, „vreau că Lawrence să plece la Yenbo cu prima 
ocazie. Este de o importanţă vitală să avem un ofiţer, cu 
asemenea cunoştinţe excepţionale despre arabi, care să fie 
în permanent contact cu Faysal [în acest] moment critic.”22 
Apoi, îl asigura pe Clayton că avea să fie doar o măsură 
temporară şi că Lawrence va reveni la Cairo, imediat ce 
Newcombe ajungea la faţa locului. Sub asemenea presiuni, 
Clayton nu a mai avut încotro şi a trebuit să cedeze. 

Bineînţeles, toate acestea s-au întâmplat înainte ca 
Lawrence să scrie acel memoriu incendiar vizând direct 
planurile lui Wingate în Arabia. Când Wingate a ajuns să 
vadă acel memoriu, laudele lui entuziaste la adresa lui 
Lawrence erau deja cunoscute public, la fel ca şi insistența 
lui ca Lawrence să se întoarcă la Yenbo. Chiar dacă Wingate 
ar fi vrut să îl pedepsească pe tânărul căpitan pentru tupeul 
lui, nu avea cum să mai facă asta, fără să nu se dea în 
spectacol. 

Dar a excela în lupta birocratică nu înseamnă doar să 
ieşi mereu la suprafaţă. Adevărata măiestrie presupune 
abilitatea de a-ţi acoperi atât de bine urmele, încât să pari 
absolut ireproşabil, or acesta era un joc în care Clayton şi 
Lawrence erau foarte versati. Înainte ca luna noiembrie să 


se fi încheiat, colonelul Brémond avea să primească o 
telegramă de la comandantul suprem al forţelor armate 
franceze, maresalul Joseph Joffre. După o referire indirectă 
la un „acord” convenit cu britanicii - pactul Sykes-Picot -, 
Joffre îl mustra aspru pe Brémond pentru ideea de a fi 
sugerat vreodată că Franţa ar dori să împiedice cucerirea 
Medinei de către arabi. „Starea de spirit, deja cunoscută, a 
britanicilor şi a Şerifului, ar putea conduce la convingerea 
că noi am încerca să ne dezicem de aranjamentele stabilite 
şi ar putea avea consecinţe grave pentru dezvoltarea 
planurilor noastre în Levant. Este important, de aceea, ca 
atitudinea dumitale să nu se preteze la o asemenea 
interpretare. "222 

Dar intimidarea lui Reginald Wingate a fost si mai 
impresionanta chiar. In 23 noiembrie, cand furtuna starnita 
de memoriul lui Lawrence continua sa faca ravagii, Clayton 
i-a trimis o depesa „privată” lui Wingate la Khartoum, 
sugerând că toată vina pentru acea controversă îi aparţinea 
lui Murray. Făcându-şi socoteala, probabil, că animozitatea 
dintre serdar şi comandantul Forţei Expeditionare Egiptene 
presupunea să nu se ajungă niciodată la lămurirea 
detaliilor, Clayton a mers până într-acolo încât să sugereze 
că Murray îl silise pe Lawrence să scrie raportul ofensator.:2 

În mod evident, Wingate avea o undă de naivitate 
pronunţată: „Nu am nicio îndoială că Lawrence a făcut 
toate astea fiind absolut de bună-credinţă”, îi scria el lui 
Cyril Wilson în aceeaşi zi în care a primit depesa lui Clayton, 
„dar mie mi se pare a fi un vizionar, iar statutul lui de 
soldat amator i-a dat o părere exagerată despre temeinicia 
concepţiilor lui asupra unor chestiuni pur militare”. In mod 
limpede, făcând aluzie la Murray, continua: „Sunt foarte 
agasat de toată această chestiune, nu neapărat din cauza 
vizibilei lipse de franchete din partea anumitor oameni care 
ar trebui să nu se coboare la asemenea lucruri, dar mai ales 
din cauza acestei colosale pierderi de timp, când eu lucrez 
sub o presiune foarte mare” .224 

Ori Wingate nu şi-a imaginat niciodată cât de mult îl 
păcăliseră, de fapt, Clayton şi Lawrence, ori era un om 
extraordinar de iertător; în doar opt luni, va depune eforturi 
insistente pentru ca lui Lawrence să i se decerneze 


„Victoria Cross”, cea mai înaltă decorație militară a Marii 
Britanii, pentru vitejie pe câmpul de luptă. 

Dar nu toată lumea era dispusă să îi atribuie cele mai 
bune intenţii arogantului căpitan de armată. Mult mai ostil 
şi ranchiunos în această privinţă era Cyril Wilson, oficialul 
britanic care îl studiase cel mai îndeaproape pe Lawrence în 
Arabia şi care urma să fie, ierarhic, şeful direct al lui 
Lawrence, la întoarcerea în Arabia. Wilson s-a opus 
vehement acestei întoarceri, fie ea şi temporară, iar când a 
fost pus în faţa faptului împlinit nu s-a sfiit să-i spună pe 
şleau lui Gilbert Clayton care erau sentimentele lui. 
„Lawrence are nevoie să fie bătut”, îi scria el directorului 
Biroului Arab, „dar bătut zdravan; pe urmă, poate se 
cuminteste. În momentul de faţă, e un nătărău de mucos 
obraznic, care strică incontestabilele cunoştinţe despre 
arabii din Siria etc. pe care le are, imaginându-şi că e 
singura autoritate în materie de război, tehnică, pilotarea 
navelor [Majestății Sale] şi orice altceva. l-a scos din sarite 
pe toţi, de la Amiral în jos până la cel mai tânăr matroz de 
pe Marea Roşie." 

Dar dintre toate minciunile aşternute pe hârtie despre 
evenimentele din acel noiembrie, cu singuranta cea mai 
neobrăzată a fost aceea pe care Lawrence a scris-o despre 
el însuşi. Se referea la ziua aceea, de la sfârşitul lunii, când 
a fost chemat în biroul lui Clayton, unde i s-a spus că era 
trimis înapoi în Arabia, ca ofiţer de legătură temporar 
pentru Faysal ibn Hussein. Potrivit relatării lui Lawrence în 
Cei şapte stâlpi ai înțelepciunii. „Am insistat că eram 
complet inadecvat pentru acea misiune”. 

Înconjurat de pustiu 


Situaţia este atât de interesantă, încât mă 
gândesc să nu mai vin înapoi. 


T. E. Lawrence, în Arabia, către cartierul 
general din Cairo, 27 decembrie 1916 


De pe coama dealului, valea Nakhl Mubarak înveşmântată 
în noapte oferea o privelişte uluitoare. Aşa cum Lawrence 
avea să povestească, zăreai prin frunzisul palcurilor de 
curmali „fumul luminat de flăcări al nenumăratelor 
focuri”, în timp ce valea răsuna de răgetele miilor de 
cămile agitate, printre impuscaturile şi strigătele oamenilor 
rataciti în întuneric. 

Însoţit de patru călăuze dintr-un trib, Lawrence pornise 
din portul Yenbo, ceva mai devreme în acea seară de 2 
decembrie 1916. Destinația lor era tabăra lui Faysal din 
enclava muntoasă Kheif Hussein, la aproximativ şaizeci şi 
cinci de kilometri spre interiorul peninsulei. Având cămile 
bune sub ei şi călărind constant, grupul prevăzuse că ar 
putea ajunge la tabără exact înainte de revarsatul zorilor. In 
schimb, după doar cinci ore de drum şi la numai patruzeci 
de kilometri de coastă, au dat peste această scenă 
inexplicabilă în Nakhl Mubarak; nimeni din grupul lui 
Lawrence nu avea idee cine puteau fi cetele masive de 
oameni înarmaţi din valea de dedesubt. 

Descălecând, membrii grupului au coborât pe furiş de 
pe linia de creastă, până au ajuns la o casă părăsită de la 
marginea văii. După ce şi-au adunat cămilele într-o 
împrejmuire şi l-au ascuns în casă pe britanicul de care 
răspundeau, şeful călăuzelor a varat un cartuş în carabina 
şi a pornit singur pe jos să investigheze. In scurt timp, s-a 
întors cu o veste şocantă: oamenii aceia erau armata lui 
Faysal. Încălecând la loc pe cămile, au pornit cu toţii spre 
inima văii, scena părându-i-se lui Lawrence din ce în ce mai 
deconcertantă de la un minut la altul. „Erau sute de focuri 


din scaieti ghimposi şi în jurul lor erau arabi fierband cafea 
sau mâncând, sau dormind înfăşuraţi ca nişte mumii în 
pelerinele lor, ingramaditi toţi laolaltă prin invalmaseala de 
cămile.” 222 

L-au găsit pe Faysal în centrul campamentului, aşezat 
în fata cortului, cu câţiva aghiotanti şi un scrib. La lumina 
unor felinare ţinute de sclavi, dicta ordine şi, alternativ, 
asculta rapoartele de luptă citite cu voce tare, întruchipând 
placiditatea însăşi. A trecut ceva timp până să le dea 
drumul subalternilor, astfel încât să îi poată explica 
oaspetelui său britanic care era situaţia. Şi situaţia nu era 
bună; de fapt, era aproape dezastruoasă. 

În timpul primei vizite a lui Lawrence în octombrie, 
Faysal îi prezentase un plan complicat de a-şi deplasa 
campania militară spre nord, ca o modalitate de a reduce 
riscul unui atac turcesc asupra oraşelor Rabegh şi Mecca, 
creându-i astfel inamicului noi motive de îngrijorare. 
Această schemă depindea de colaborarea strânsă a armatei 
lui Faysal cu unităţile combatante ale celor trei fraţi ai lui. 
În timp ce Abdullah hartuia forţele turceşti în jurul Medinei, 
Faysal urma să îşi mute armata spre nord-vest prin munţi 
până la Kheif Hussein, înainte de a porni la atac spre portul 
Wejh, controlat de turci, la circa trei sute douăzeci de 
kilometri mai sus de Yenbo. Simultan, Zeid urma să apară 
pentru a apăra zonele de acces spre Yenbo, în timp ce Ali 
îşi aducea armata din Rabegh pentru a păzi o intersecţie 
crucială de pe drumul pelerinilor spre Mecca. 

Lui Lawrence, planul i se păruse mult prea complicat, 
mai ales că se baza pe un nivel de coordonare între cei 
patru fraţi aproape imposibil de realizat în imensele 
pustietati din vestul Arabiei. Îi comunicase îndoielile lui şi 
lui Gilbert Clayton în rapoartele din acea perioadă:%, însă 
din câte se părea nu fusese suficient de persuasiv cu 
Faysal; la mijlocul lui noiembrie, Faysal îşi pusese planul în 
aplicare. 

Pentru scurt timp, totul mersese cum era prevăzut, cu 
Faysal conducându-şi cea mai mare parte a armatei spre 
nord la Kheif Hussein. Însă în spatele lui, Zeid, fratele de 
douăzeci şi unu de ani, a lăsat în mod inexplicabil complet 
nepăzită una dintre potecile muntoase care ducea spre 


Yenbo, or exact această potecă a fost descoperită de o 
patrulă călare a turcilor. Trezindu-se subit cu turcii între ei 
şi calea de salvare spre coastă, oamenii lui Zeid o 
rupseseră la fugă imediat, în totală debandadă. Dar asta 
fusese doar prima fază a dezastrului. Când au aflat de 
eşecul lui Zeid şi temându-se că în curând ar putea rămâne 
şi ei izolaţi în munţi, oamenii lui Faysal căzuseră pradă unei 
panici similare, fugind disperaţi din Kheif Hussein. Faysal şi 
locotenentii lui reuşiseră să-i prindă din urmă şi să-i 
oprească aici, în Nakhl Mubarak, dar nici măcar aşa, i-a 
mărturisit el lui Lawrence în acea noapte, nu-i va putea 
reţine probabil; în condiţiile în care turcii înaintau acum 
spre est şi sud, era doar o chestiune de timp până când 
întreaga lui armată - ceea ce mai rămăsese din ea - avea 
să dea năvală drept înapoi până în portul Yenbo. 

Functionand practic fără nicio oră de somn, Lawrence 
şi-a petrecut următoarele patruzeci şi opt de ore 
consultându-se cu Faysal sau circulând printre luptătorii din 
Nakhl Mubarak, pentru a încerca să înţeleagă mai bine 
amploarea crizei. Apoi, a gonit înapoi la Yenbo ca să dea 
alarma. Când s-a aşezat jos ca să îi trimită un mesaj urgent 
lui Clayton, în dimineaţa de 5 decembrie, era epuizat şi 
deznădăjduit. „Mai bine să încep prin a spune că am călărit 
toată noaptea de sâmbătă, am avut alarme şi incidente 
toată noaptea de duminică şi apoi am călărit din nou toată 
noaptea trecută, aşa că în total am dormit doar trei ore în 
ultimele trei nopţi şi sunt destul de pesimist. Oricum, 
situaţia este proastă."=2 

Aşa cum Lawrence ştia prea bine, fuga precipitată a 
arabilor de pe poziţiile de luptă din munţi era mai mult 
decât un simplu inconvenient militar temporar. Ca să 
unească triburile din nord sub conducerea lui, Faysal 
avusese nevoie de luni întregi de eforturi dificile şi muncă 
de persuasiune delicată, iar toate astea acum se risipeau. 
În raportul trimis lui Clayton, Lawrence enumerase triburile 
care îl abandonaseră deja pe Faysal - sau păreau pe 
punctul să o facă - şi avertizase că, din cauza acestor 
dezertări, apărea riscul de a lăsa cale deschisă turcilor 
pentru a cuceri Mecca, dar şi pericolul unei prăbuşiri a 
Revoltei Arabe propriu-zise. Punctul crucial, scria Lawrence, 


era faptul că acum Faysal ajunsese „o căpetenie tribală, şi 
nu căpetenia triburilor”, şi că avea să treacă mult timp 
pentru a îndrepta acest prejudiciu de imagine. Aici, de 
asemenea, exista o situaţie de paralelism cu armatele de 
cruciați din Evul Mediu, pe care Lawrence o studiase; 
fragilitatea extremă a alianțelor dintre diversele grupuri 
disparate şi foarte autonome făcea ca unitatea lor să fie pe 
punctul de a se destrăma la cel mai mic neajuns apărut. 

Dar era totodată şi un fiasco personal pentru 
Lawrence. In rapoartele lui din octombrie:2, admisese fără 
ezitare dificultatea de a organiza luptătorii arabi într-o forţă 
de luptă convenţională - sugerase că o singură companie 
de soldaţi turci, bine fortificati în transee pe un teren 
deschis, ar putea să-i înfrângă -, însă sustinuse cu 
elocventa şi putere de convingere că potenţialul lor era ca 
forţă defensivă. „Sfera lor reală de acţiune este războiul de 
gherilă... Cu imensele cunoştinţe intrinseci despre ţară şi 
mobilitatea lor sunt formidabili pe dealuri.”22 Nu doar 
formidabili; în opinia lui Lawrence, într-un asemenea rol ar 
fi practic inexpugnabili. „După cum am observat eu că sunt 
dealurile între Bir Abbas şi Bir Ibn Hassani”, scrisese el, „nu 
văd, doar să nu apară vreun act de trădare din partea 
triburilor de pe dealuri, cum s-ar putea încumeta turcii să 
încerce să străpungă liniile lor.” Dimpotrivă, considerând că 
dealurile erau „un adevărat paradis pentru ambuscade”, 
era sigur că doar o sută sau două sute de oameni ar putea 
stăvili cu succes orice posibilă înaintare a turcilor spre 
coastă. 

Această convingere era una dintre pietrele unghiulare 
ale argumentarii lui Lawrence împotriva trimiterii unor 
trupe ale Aliaților în Arabia, şi o mentinuse chiar şi dupa 
apariţia unor flagrante dovezi contrare. La începutul lui 
noiembrie, după ce la auzul unor zvonuri despre un atac al 
turcilor oamenii lui Ali fugiseră de pe înălțimile din 
apropiere de Rabegh, Lawrence îi dăduse de înţeles lui 
Edouard Bremond că situaţia ar fi fost diferită dacă la 
conducerea trupelor s-ar fi aflat Faysal. După cum 
demonstrau evenimentele acum, în această estimare 
Lawrence se înşelase sută la sută. 


Poate jenat din cauză că interpretase atât de greşit 
situaţia, sau poate fiindcă, şi aşa vlăguit cum ajunsese, 
Lawrence rămânea acelaşi strateg birocrat mereu vigilent, 
cert este că, înainte de a-i expedia lui Clayton acea depeşă 
pesimistă, s-a gândit să adauge la repezeală un post 
scriptum. Dacă telegrama lui era republicată în Arab 
Bulletin, însemna să fie citită curând de toţi acei demnitari 
britanici pe care îi convinsese de valabilitatea argumentului 
lui noninterventionist, aşa că a notat în grabă: „Nu folosi 
nimic din cele de mai sus în Buletin sau altundeva; nu e just 
- fiindcă sunt terminat de oboseală”. 

Ca reacţie la adâncirea crizei, mai multe nave din 
marina militară britanică s-au adunat în largul portului 
Yenbo; dacă se ajungea la situaţia disperată ca oamenii lui 
Faysal să fie asediați în acel oraş, navele puteau măcar 
folosi focurile de artilerie asupra şesului din jurul localităţii, 
pentru a încetini înaintarea turcilor. Confirmând prezicerea 
lui Faysal, în dimineaţa de 9 decembrie avangarda trupelor 
lui imputinate a început să pătrundă în oraş, aducând 
vestea că fuseseră împinşi din Nakhl Mubarak printr-un nou 
atac al turcilor; când în localitate au ajuns şi ultimele 
rămăşiţe răzlețe ale armatei, din cei aproximativ cinci mii 
de războinici care erau adunaţi sub stindardul lui Faysal 
doar cu o săptămână în urmă, nu mai rămăseseră nici două 
mii. O mică parte din cei trei mii care lipseau acum 
căzuseră în bătălie, însă marea lor majoritate abandonase, 
pur şi simplu, lupta şi se întorsese acasă în satele de 
baştină. 

Atât de demoralizantă era atmosfera, încât până şi 
Lawrence avea acum îndoieli în privinţa teoriei pe care o 
sustinuse cu atâta tărie. Scriindu-i lui Clayton în 11 
decembrie, îl anunţa că „Faysal şi-a schimbat părerea şi 
crede acum [in necesitatea ca] o forţă armată britanică să 
fie desfăşurată la Rabegh. Ti-am telegrafiat lucrul acesta, şi 
la rândul meu cred că argumentele lui sunt întemeiate. 
Dacă Zeid n-ar fi fost atât de indolent, nu s-ar fi ajuns la aşa 
ceva”. Şi mai adăuga o reflecţie amară: „Arabii, scoşi dintre 
dealurile lor, nu sunt buni de nimic”. 

În aceeaşi zi, Lawrence îi prezenta un tablou şi mai 
sinistru lui Cyril Wilson. Fără trupe britanice în Rabegh, 


scria el, Faysal considera acum că întreaga revoluţie s-ar 
putea prabusi în trei săptămâni.2% 


Spre stupoarea multor locuitori, în dimineaţa de 31 mai 
1916, un avion de război german apăruse pe cer deasupra 
lerusalimului şi începuse să execute o serie de cercuri 
strânse, exact la vest de zidurile Oraşului Vechi. În cele din 
urmă, un mic obiect greu a fost aruncat din avion, aterizând 
pe stradă direct în fata hotelului Fast, locul de predilecție al 
ofiţerilor germani in lerusalim. Cercetat cu atenţie, s-a 
dovedit că era vorba despre un steag german împachetat 
bine şi având înăuntru un bilet de la Curt Prufer. Se întorcea 
în oraş în acea seară, scria în acel bilet, şi dorea ca 
bucătarul să îi pregătească „o cină bună”. Era genul de 
gest extravagant, pe care Prufer nu l-ar fi făcut niciodată în 
rolul lui anterior de şef al spionilor, însă era foarte în ton cu 
bufoneriile pitoreşti ale noilor săi camarazi de arme, piloţii 
avioanelor de recunoaştere, mitraliorii şi „aşii aerului” din 
Fliegertruppen - Serviciul aerian al armatei imperiale 
germane. 

În vederea unei noi ofensive turco-germane împotriva 
canalului Suez, la începutul primăverii anului 1916 o nouă 
escadrilă de avioane germane fusese adusă şi instalată 
într-o bază militară la Beersheba, în capătul estic al 
peninsulei Sinai. Plictisit de munca de propagandă si 
supraveghere din Siria şi dornic să joace un rol activ în 
viitorul atac, Prufer ceruse să zboare cu avioanele de 
recunoaştere, ca observator aerian, în cadrul 
Detaşamentului 300 al aviaţiei militare.22 

Solicitarea era cumva inexplicabilă, dat fiind că Prufer 
rămăsese sceptic în privinţa oportunității unui al doilea 
asalt asupra Suezului, după ce luase parte la primul. Încă 
din august 1915, într-un raport detaliat prezentat 
ambasadorului german la Constantinopol, sustinuse că 
pentru ca o asemenea ofensivă să aibă măcar o minimă 
şansă de reuşită, nu putea în niciun caz să semene cu acea 
haotică „acţiune de recunoaştere în forţă” ordonată de 
Djemal în februarie 1915, ci ar necesita o investiţie masivă 
în efective umane şi resurse materiale: echipe de 
constructori pentru drumuri şi căi ferate, trupe militare 


speciale turceşti, artilerie, ofiterime şi aviaţie germană. 
Bineînţeles, sublinia el, prin anvergura ei o astfel de 
investiţie presupunea şi efortul logistic de a întreţine o 
asemenea forţă de luptă, asigurând hrana, aprovizionarea 
şi apa necesară în traversarea nisipurilor din Sinai. În mod 
simultan, ideea de a-i lua cumva prin surprindere pe 
britanici devenea „de neconceput”. „Cu masinariile lor de 
război”, scria el, „ar trebui să lansezi întâi un asediu şi să le 
distrugi cu artileria liniile de apărare, înainte de putea intra 
cu armata în Egipt, după care ar trebui să mentii o linie de 
aprovizionare din Palestina şi Siria.” 

Dar chiar dacă toate astea ar putea fi realizate, 
sublinia Prufer, capturarea Suezului s-ar putea să nu se 
dovedească până la urmă prea semnificativă. De fapt, în 
condiţiile în care marina britanică domina complet mările, 
Suezul nu avea cum să le devină subit folositor nemților si 
turcilor. Cat despre argumentul că, retezând acea 
scurtătură maritimă, s-ar întrerupe fluxul trupelor teritoriale 
britanice spre Europa, fortandu-le să ocolească Africa pe la 
Capul Bunei Speranţe, lucrul acesta era desigur adevărat, 
însă acea întârziere de două-trei săptămâni pe care ar 
provoca-o nu ar putea fi mai mult decât un simplu 
inconvenient. În viziunea agentului de informaţii german, 
planurile pentru o a doua operaţiune armată la canalul Suez 
scoseseră în evidenţă vechiul proverb care spunea că 
războiul poate ucide orice, dar nu şi ideile proaste. 

In ciuda acestor opinii, o tentatie puternică avusese un 
mare impact asupra lui: Detaşamentul 300, „splendoarea” 
războiului aerian. In contrast cu hidoasa realitate a vieţii şi 
a morţii din tranşee, o aură de romantism înconjurase 
imediat cea mai nouă formă de război, în care „aşii aerului” 
din toate armatele erau transformați în eroi ai jurnalelor de 
actualități şi idoli ai spectacolelor la matineu. Prüfer, care 
nu se bucurase niciodată de popularitate în rândul 
bărbaţilor, era încântat, desigur, să poată fi în compania 
acelor Ubermenschen la Beersheba, iar lunile pe care le-a 
petrecut alături de Detasamentul 300 s-au numărat, 
probabil, printre cele mai fericite din viaţa lui, clipe lipsite 
de griji, bând până noaptea târziu sau zburând inopinat la 
lerusalim sau Jaffa, pentru a participa la recepții 


diplomatice sau serate de dans. Era aproape ca o fascinatie 
pentru el; spre deosebire de puţinele detalii pe care le 
nota îndeobşte în jurnalul lui din timpul războiului - când se 
sinchisea să mai scrie în el -, a consemnat în schimb cu 
atenţie numele majorităţii piloților din Detaşamentul 300, 
ca să rămână pentru posteritate. Când aruncase din avion 
pachetul cu biletul lui în faţa hotelului Fast, pentru a 
comanda o masă de seară, fostul filolog cu voce şoptită 
imita  şotiile noilor şi legendarilor lui camarazi - şi 
neîndoielnic era foarte mândru că tintise de sus atât de 
bine. 

La scurt timp după această perioadă de distracţii însă, 
veniseră veştile despre Revolta Arabă din Hejaz. Uitând 
parcă de câte ori tot repetase că arabii erau prea laşi ca să 
se răscoale vreodată, Prufer reactionase initial cu o 
oarecare trufie, remarcând în jurnalul său: „Şi doar i-am 
avertizat în privinţa Serifului [Hussein]”2. Când revolta a 
început să se extindă, iar garnizoanele turceşti din Arabia 
cădeau una după alta sub asediu, Prufer şi-a amintit de 
vechiul lui mentor, Max von Oppenheim, şi de 
extraordinarele eforturi pe care acesta, ca şef al 
propagandei, le făcuse pentru a nu se ajunge vreodată la 
aşa ceva. „Situaţia din Arabia evoluează prost pentru turci”, 
nota el la începutul lui iulie. „Bietul Oppenheim!”22 

Dar în scurt timp Prüfer se concentrase din nou asupra 
unor chestiuni mai presante, pe măsură ce pregătirile 
pentru noua ofensivă asupra canalului Suez se intensificau. 
Ca observator aerian, a putut efectiv să urmărească de sus 
atacul avangardei turceşti asupra capătului de linie ferată 
de la Romani, controlat de britanici, la circa patruzeci de 
kilometri la est de canal, în dimineaţa de 4 august 1916. De 
la înălţimea avionului, a putut să arunce câteva bombe 
asupra inamicului - bombe care în acea fază incipientă a 
luptelor aeriene erau ca un fel de grenade de mână mai 
mari -, dar totodată a avut posibilitatea să perceapă pe de- 
a-ntregul amploarea înfrângerii trupelor turco-germane pe 
parcursul următoarelor două zile. 

Sperând să-i surprindă pe britanici printr-o manevră de 
învăluire din flanc, forţa de atac a fost prinsă pe câmp 
deschis, fiind împresurată. In după-amiaza de 5 august, 


armata turcă se retrăgea năvalnic, după ce suferise şase 
mii de pierderi de vieţi omeneşti, adică aproape o treime 
din efectivul ei total, o jertfă care negreşit ar fi fost şi mai 
mare, dacă britanicii nu ar fi încetinit acţiunea de urmărire, 
din cauza extenuarii pe o arsita de aproape 50°C. 

Infrângerea catastrofală de la Romani a pus capăt 
pentru totdeauna visului turco-german de „eliberare” a 
Egiptului. Dar a pus capăt, de asemenea, şi idilei pe care 
Prufer o trăise patru luni cu Detaşamentul 300, când a fost 
nevoit să recunoască, până la urmă, un lucru pe care 
încercase din răsputeri să îl ignore: era grav bolnav. De 
câteva timp, în jurnalul lui apăruseră mici indicii laconice în 
acest sens - „Nu mă simt bine”, notase el încă de la 
mijlocul lui mai -, dar acum, tras la faţă şi cântărind numai 
45 de kilograme, până şi scrisul îl dădea de gol; în locul 
grafiei emfatice şi abrupte, vedeai acum o mazgalitura 
tremurată şi aproape ilizibila. Punându-i-se diagnosticul de 
holeră şi tuberculoză în acelaşi timp, i s-a dat concediu 
medical şi a fost expediat înapoi în Germania la începutul 
lunii octombrie. După câteva săptămâni de recuperare într- 
un spital din Berlin, a început o colaborare în cadrul diviziei 
de cartografie a Statului-Major al Armatei de Rezervă, pe 
Wilhelmstrasse.24 

Cu aceasta ocupatie, experienta profesionala a lui Curt 
Prufer în timpul războiului se plasa într-o ciudată simetrie 
inversă cu sarcinile de serviciu ale unuia dintre adversarii 
săi pe teren, căpitanul din armata britanică T. E. Lawrence. 
In primii doi ani de război, Lawrence îşi petrecuse cea mai 
mare parte din timp în camera hărților a Biroului Arab din 
Cairo, în timp ce Curt Prüfer părea să fie pretutindeni: 
lansând misiuni de sabotaj şi spionaj împotriva Egiptului 
britanic, participând la două ofensive majore, demascând 
inamici potenţiali ai cauzei germane şi otomane pe 
cuprinsul Siriei. Spre sfârşitul anului 1916, Lawrence era 
acum pe teren, în timp ce Prufer îşi petrecea zilele într-o 
cameră cu hărţi la Berlin. 

Şi ce existenţă prozaică era. Prin ianuarie 1917, cand i 
se prelungise concediul medical în Germania, Prufer a ajuns 
să se certe cu Biroul pentru rationalizarea alimentelor din 
Berlin din cauza cotei lui de pâine. Aşa cum se plângea în 


diverse telegrame: trimise atât foştilor lui colegi din 
Constantinopol, cât şi unor funcţionari importanţi de la 
Ministerul de Externe, fără o confirmare scrisă a prelungirii 
concediului medical, comisia pentru pâine refuza să îi 
elibereze cupoanele de ratie, aşa că îi implora sa îl ajute sa 
rezolve problema cât mai curând cu putinţă. Ce cale lungă 
era de la faza în care îşi comanda cina prin bilete aruncate 
din avion! 

In plus, plana amenintator posibilitatea ca întreaga 
carieră pe timp de război a lui Curt Prufer să se încheie cu 
asemenea preocupări sordide. Având din naştere o 
sănătate precară, orientalistul fusese acceptat în armata 
germană în 1914 doar prin intervenţia lui Max von 
Oppenheim, iar acum sănătatea lui era în mod vizibil şi mai 
subreda. Din nou însă, autoproclamatul baron din Köln avea 
să vină în ajutorul protejatului său, oferindu-i lui Prüfer o 
cale de salvare de la îndatoririle de semi-invalid pe care le 
primise la Berlin. 

Nereuşind deocamdată să aprindă scânteia unui jihad 
panislamic în Orientul Mijlociu care să fie în avantajul 
Germaniei pe plan militar şi politic, Oppenheim îşi extindea 
acum ambițiile în sfera economicului, potrivit biografului lui 
Prüfer, Donald McKale#*. Ceea ce avea el în vedere, după 
apropiata victorie a Puterilor Centrale, era un vast consorţiu 
economic german, care să domine dezvoltarea resurselor şi 
a comerţului în toată regiunea, pentru multe decenii de- 
atunci înainte. In viziunea contelui, modalitatea de realizare 
a acestei dominatii urma să fie un parteneriat unic între 
guvernul german şi conglomeratele industriale private ale 
țării, lucrând într-o strânsă colaborare, atât în interes 
naţional, cât şi personal. Fiind un om care credea profund, 
poate chiar exagerat, în puterea cuvântului tipărit, 
Oppenheim a elaborat un pachet ademenitor de broşuri şi 
pliante, menite să îi uluiască pe oamenii de afaceri germani 
cu visuri de bogății ce puteau în curând să fie ale lor pe 
meleagurile îndepărtate ale Imperiului Otoman. 

Aşa cum le-a explicat Oppenheim posibililor investitori, 
nimic nu putea exemplifica mai bine relaţia simbiotică 
dintre public şi privat, concepută de el pentru Orient, decât 
rolul pe care avea să şi-l asume în curând tânărul său 


protejat, Curt Prüfer, la Constantinopol. În noua lui funcţie 
de şef al biroului german de informaţii de acolo, Prufer va 
servi de asemenea drept principalul intermediar al 
investitorilor în încercarea de a se descurca prin hatisurile 
birocraţiei din Turcia. Industriaşii germani nu puteau să-şi 
dorească un prieten mai bun decât acest om, care cunoştea 
îndeaproape structura de putere a Junilor Turci şi întreaga 
regiune şi, mai mult chiar, dovedise o extraordinară 
capacitate de a rezolva orice problemă prin toate mijloacele 
ingenioase necesare. 

La fel ca în cazul teoriei lui privind jihadul islamic 
anticolonial, planul economic al lui Max von Oppenheim 
avea să se dovedească un pic prematur pentru acele 
vremuri, prevestind de fapt aşa-numitul model al 
corporatismului naţional, utilizat prima oară cu succes de 
către conducătorul fascist italian Benito Mussolini în anii 
1920, iar apoi, cu un efect şi mai spectacular, peste încă un 
deceniu de către protejatul lui Mussolini, Adolf Hitler. Pentru 
Curt Prüfer în 1917, însemna pur şi simplu o reîntoarcere pe 
teren. La sfârşitul lui februarie, şi-a luat la revedere de la 
colegii lui din camera de cartografie din Berlin şi a pornit 
din nou spre Orientul Mijlociu. 


Pentru colonelul Edouard Brémond, imaginea 
căpitanului T. E. Lawrence coborând de pe puntea vasului 
HMS Suva în portul Jiddah, în 12 decembrie, a fost probabil 
un motiv de satisfacţie maliţioasă. Chiar daca nu se 
dumirise deocamdată că Lawrence fusese principalul agent 
din spatele perdafului pe care i-l trăsese Ministerul de 
Război francez cu câteva săptămâni în urmă, Bremond ştia 
acum că avea de-a face cu un provocator, omul care, mai 
mult decât oricare alt ofiţer britanic, otrăvise apele pentru 
trimiterea de trupe aliate în Arabia. Dar acum omul din faţa 
colonelului francez avea o figură complet schimbată, fără 
aroganta si suprema siguranţă de sine dinainte. Lawrence 
venea direct de la Yenbo, unde asistase nemijlocit la 
busculada forţelor lui Faysal, care fugeau din calea turcilor, 
iar acea experienţă părea să-l fi lecuit pe micul căpitan 
agasant de toate ideile lui romantice despre vitejii 
războinici arabi. 


Poate având credinţa că acum, în sfârşit, erau amândoi 
de aceeaşi parte a baricadei, sau poate fiindcă nu a putut 
rezista tentatiei de a mai răsuci un pic cuțitul în rană, cert 
este însă ca, pe cheiul din Jiddah, Brémond l-a informat pe 
Lawrence că el tocmai pleca să se întâlnească la Khartoum 
cu Reginald Wingate. În lumina crizei apărute pe coasta 
Arabiei, Brémond intenţiona să insiste încă o dată pentru 
trimiterea unei forţe anglo-franceze la Rabegh. 

Lawrence nu avea nicio îndoială că Bremond nu va găsi 
o audienţă receptivă. Într-adevăr, în 14 decembrie, avându- 
| pe colonelul Bremond alături, Wingate a expediat altă 
depeşă secretă la Foreign Office şi la generalul Murray în 
Cairo, cerând urgent ca o brigadă să fie trimisă cât mai 
repede cu putinţă. „Nu văd nicio alternativă sau modalitate 
practică de a-i ajuta pe arabi şi de a salva de la prăbuşire 
mişcarea Şerifului”, scria Wingate. „Şeriful şi-a anulat 
cererea iniţială adresată nouă de a trimite trupe europene, 
însă este [acum] de-a dreptul alarmat de situaţie şi, în 
opinia colonelului Brémond, cu un pic de presiune va cere 
din nou trupe.” Întrebarea cu care se confruntau în acel 
moment, susţinea Wingate, era „dacă să mai facem o 
ultimă încercare de a-i salva pe arabi şi pe Serif, fără voia 
lor” 342 

Doar ca, aproape fara stirea nimanui in acel moment, 
criza imediata din vestul Arabiei trecuse de fapt. In noaptea 
de 11 decembrie, la cateva ceasuri dupa ce Lawrence a 
plecat la Yenbo pe vasul Suva, o mare forţă armată turcă se 
apropiase de oraş, dar se oprise locului când văzuse navele 
britanice în port, luminând ca ziua, cu proiectoarele lor, 
ţinutul din jur. Pesemne că îngrozitoarea frică de artilerie a 
arabilor îi chinuia şi pe turci, din moment ce această forţă 
armată s-a răzgândit subit şi a făcut cale întoarsă; după 
câteva zile, misiunile de recunoaştere aeriană au depistat 
că turcii se retrăseseră în munţi, fiind poate chiar pe drum 
înapoi spre Medina. Deşi acest episod nu însemna neapărat 
sfârşitul unui pericol turcesc pentru oraşele de pe coastă, 
crea totuşi un respiro, dar care nu le era de niciun folos 
celor doi interventionisti din Khartoum. În următoarele 
săptămâni, Wingate şi Brémond vor mai găsi câteva ocazii 
ca să insiste pentru intervenţia armată, însă pierduseră 


ultima mare şansă odată cu retragerea turcilor înainte de a 
ajunge la Yenbo. 

La câteva zile după ce trecuse acel pericol, Lawrence, 
cumva spăsit, era înapoi la Yenbo, încercând să analizeze 
cu Faysal ce se putea face mai departe. Dar un eveniment 
foarte important, care s-a petrecut la Londra, i-a ajutat să 
întrevadă un răspuns. În urmă cu câteva săptămâni, coaliția 
guvernamentală a lui Herbert Asquith căzuse şi fusese 
înlocuită cu o nouă coaliţie guvernamentală condusă de 
David Lloyd George. Noul prim-ministru era hotărât să rupă 
cu mentalitatea „occidentală” care predomina la Londra 
încă de la începutul războiului şi potrivit căreia victoria 
supremă nu putea fi obţinută decât pe frontul de vest. Din 
cauza acestei mentalități, până la sfârşitul anului 1916 
muriseră aproximativ 400000 de soldaţi britanici fără să se 
întrevadă posibilitatea de a străpunge liniile inamicului şi 
de a pune capăt acelui măcel. De aceea, Lloyd George 
intenţiona să urmeze o politică „estică”, să încerce „să taie 
suflul” maşinăriei de război inamice, lovind în punctele ei 
cele mai slabe. Cel puţin prin comparaţie cu zidul aparent 
inexpugnabil al frontului de vest, lucrul acesta însemna 
Balcanii şi Imperiul Otoman. 

La scurt timp după întoarcerea lui Lawrence la Yenbo, 
această nouă ţintă a devenit evidentă în numărul mai mare 
de britanici prezenţi pe coasta Hejazului - nu miile de trupe 
regulate, visate de Wingate şi Bremond, ci tot felul de 
instructori şi specialişti care aveau sarcina de a transforma 
cetele de rebeli arabi nedisciplinati într-o forţă de luptă 
credibilă. Cea mai interesantă dintre aceste ample 
operaţiuni a avut loc la Yenbo, portul controlat de rebeli 
situat cel mai la nord şi, acum, considerat relativ ferit de un 
atac turcesc. Întrucât Calea Ferată Hejaz, legătura vitală a 
turcilor cu garnizoana lor din Medina, se afla la doar 
aproximativ o sută cincizeci de kilometri spre interiorul 
peninsulei, britanicii s-au gândit să folosească Yenbo drept 
scena de pregătire a unei susţinute campanii de sabotaj 
îndreptate împotriva liniei ferate, iar în acest scop au adus 
o figură pitorească, în persoana lui Herbert Garland. Acesta, 
un scoţian lung si deşirat, fusese chimist înainte de război 
şi, bricolând pe terenurile de instruire din Cairo, devenise 


un expert autodidact în arta de a provoca explozii. În cele 
câteva raiduri pe care le făcuseră contra Căii Ferate Hejaz 
înainte de sosirea lui, arabii se apucaseră să rupă şinele cu 
târnăcoape şi cazmale, altfel spus stricăciuni uşor de 
reparat, dar acum Garland începuse să-i înveţe arta subtilă 
de a pune un pachet de explozivi sub o şină de tren, astfel 
încât distrugerea cauzată să nu se mai poată repara deloc. 
La Yenbo, în zilele de refacere anoste de la începutul lui 
ianuarie 1917, unul dintre cei mai atenţi ucenici ai 
maiorului Garland era T. E. Lawrence. 

Dar, deşi permanent în contact cu Garland şi cu ceilalţi 
specialişti britanici care se instalau acum în oraşul portuar, 
exista ceva ce îl diferenţia complet pe Lawrence de 
compatrioţii lui. Partial, se vedea cu ochiul liber: 
vestimentația lui. 

În timpul vizitei lui Lawrence în campamentul arab din 
Nakhl Mubarak, la începutul lui decembrie, Faysal îi 
sugerase să renunţe la uniforma militară britanică şi să 
adopte vestimentația arabă; în felul acesta, ofiţerul de 
legătură britanic ar putea circula prin tabără şi ar putea 
veni în vizită la Faysal, când poftea, fără să deranjeze pe 
nimeni. Lawrence acceptase sugestia cu promptitudine, 
îmbrăcând robele albe şi cordoanele aurii rezervate unui 
şeic important. Işi schimbase acele robe doar în timpul 
scurtei călătorii în josul coastei, la Jiddah, dar imediat şi le 
pusese la loc când se întorsese la Yenbo. 

Insă Lawrence făcea figură aparte nu doar prin 
îmbrăcămintea lui. Luându-şi foarte în serios funcţia 
temporară ca ofiţer de legătură pentru Faysal, Lawrence 
evita în general bivuacul britanicilor instalat la malul apei, 
petrecându-şi cea mai mare parte din timp în tabăra 
răsfirată a arabilor, la câţiva kilometri spre interiorul 
peninsulei. Acolo, şi cu mult mai multă toleranţă decât ar fi 
putut da dovadă majoritatea celorlalţi ofiţeri britanici, 
Lawrence a început să se adapteze la lasitudinea cu care 
Faysal îşi conducea ,,armata” .28 

O zi tipică in tabăra arabilor începea în zori cu strigătul 
de deşteptare al imamului, apoi urma un mic dejun pe 
îndelete, când Faysal se consulta cu aghiotantii lui si cu 
diverşi conducători de triburi. După aceea, pe parcursul 


dimineţii, orice om din campament putea să vină cu o 
petiție la Faysal, în legătură cu vreo problemă sau 
nemulţumire; aşa cum Lawrence a remarcat repede, foarte 
puţine astfel de audienţe aveau vreo legătură directă cu 
efortul de război. Această perioadă de casă deschisă se 
încheia doar odată cu servirea dejunului, care adesea dura 
cam două ceasuri, cu participarea altor aghiotanti şi 
conducători de triburi, după care Faysal avea vreo două ore 
în care dicta mesaje scribilor săi. După ce termina această 
treabă, urma alt taifas până la o masă de seară consumată 
într-un ritm şi mai lânced decât dejunul. După aceea, din 
nou Faysal dicta mesaje, din nou erau conversații cu şefii, 
se citeau rapoarte de la diferite grupuri de cercetaşi, un 
procedeu tacticos şi neprogramat care putea să se întindă 
până după miezul nopţii - ba chiar până la strigătul din zori 
al imamului, care semnala că totul urma să o ia de la 
început. 

Pentru un om recunoscut prin nerabdarea şi ascetismul 
său cum era T. E. Lawrence, totul părea probabil o caznă. In 
vremuri normale, era atât de indiferent faţă de mâncare şi 
mese, încât prefera să mănânce stând în picioare şi să 
termine în mai puţin de cinci minute. Probabil şi mai 
chinuitor pentru un om care detesta orice contact fizic - 
evita chiar şi să dea mâna cu cineva, dacă ştia că nu jignea 
prin refuzul lui - era genul de afecţiune şi simpatie veşnic 
afişate în tabăra arabilor, nesfârşitele lor îmbrăţişări si 
săruturi pe obraz, obiceiul de a se ţine de mână, cu 
dezinvoltură. 

Dar Lawrence admitea, de asemenea, că acesta era 
felul de a fi al arabilor în război şi în pace. Faysal nu era 
doar un conducător pe timp de război, ci şi o căpetenie din 
Hejaz, iar acele lungi conversații, aparent fără niciun scop, 
erau liantul care tinea laolaltă coaliția lui fragmentată. In 
această cultură, Faysal nu era un general care dădea 
ordine - cel puţin nu oamenilor care nu făceau parte din 
tribul lui -, ci un creator de consensuri, nevoit să flateze, sa 
povatuiasca şi să asculte. Categoric, nimic din toate astea 
nu avea să se schimbe pentru a le face pe plac consilierilor 
militari britanici. Dimpotrivă, înţelegea Lawrence, el şi 
compatrioţii lui erau cei care trebuiau să se adapteze, dacă 


sperau să fie acceptaţi şi să obţină rezultate. Era un truism 
destul de simplu, dar pe care mulţi dintre colegii lui, 
pătrunşi de conceptele ierarhiei culturale şi militare, îl 
asimilau greu. 

Imboldul lui Lawrence de a se adapta era însăşi 
personalitatea lui Faysal ibn Hussein. Chiar şi în cele mai 
sumbre momente ale revoltei, când vizitase tabăra unde 
arabii se refugiaseră temporar în Nakhl Mubarak, Lawrence 
fusese frapat de ambiția neclintită a lui Faysal, o trăsătură 
de caracter care avusese darul de a-i mai domoli propriul 
pesimism în privinţa situaţiei. Aşa cum îi raportase lui 
Gilbert Clayton, în 5 decembrie: „L-am auzit [pe Faysal] 
adresându-se comandanților unui batalion aseară, înainte 
de a-i trimite în prima linie, pe nişte înălţimi situate 
deasupra taberei turcilor de la Bir Said. Nu a spus prea 
multe, nu a făcut mare caz de acest lucru, dar a fost exact 
ce se aştepta de la el, şi oamenii s-au îmbulzit bucuroşi unii 
peste alţii ca să-i sărute şnurul acoperământului de pe cap, 
când a terminat. Primise o lovitură urâtă odată cu 
retragerea lui Zeid [din faţa inamicului], şi îşi dădea seama 
perfect că toată munca lui de şase luni, sus aici, pe dealuri, 
străduindu-se să sudeze trib cu trib şi să repartizeze 
fiecăruia zona cuvenită, se dusese de râpă. Si totuşi, în fata 
oamenilor a luat totul în glumă, tachinându-i pentru felul 
cum o rupseseră la fugă, dojenindu-i ironic ca pe nişte 
copii, dar fără să le jignească nicidecum sentimentele, şi 
făcându-i pe ceilalţi să simtă că toate acele neajunsuri 
puteau fi îndreptate. [Omul acesta] este magnific, fiindcă 
eu ştiu că în sinea lui a fost mâhnit cumplit” .32 

Faysal manifestase acelaşi spirit şi în Yenbo. În 20 
decembrie, când a fost limpede că turcii se retrăgeau 
înapoi spre Medina, l-a implorat pe fratele lui, Ali, să vină 
spre nord din Rabegh cu armata sa de aproximativ şapte 
mii de oameni, în timp ce Faysal urma să îşi ducă trupele în 
sus, spre munţi; ideea era de a prinde ca într-un cleşte 
armata turcă aflată în retragere. Dar, din păcate, Ali nu s-a 
dovedit a fi un conducător de oşti mai bun decât fratele lor 
Zeid. În câteva zile, armata lui se panicase şi pornise înapoi 
spre Rabegh, la auzul altui zvon eronat privind un posibil 


atac al turcilor, iar Faysal, dezamăgit, nu a mai avut altă 
opţiune, decât să îşi aducă oamenii înapoi la Yenbo. 

Pentru majoritatea celorlalţi ofiţeri britanici care au 
analizat incidentul, faptul că, de cel puţin două ori până 
atunci, arabii fugiseră de pe câmpul de luptă doar la un 
zvon despre prezenţa turcilor, nu făcea decât să confirme 
inaptitudinea forţelor arabe. Lawrence vedea lucrurile 
complet diferit. După recenta busculadă din munţi, prudent 
din partea lui Faysal ar fi fost să îşi ţină oamenii sub 
protecţia tunurilor marinei britanice la Yenbo, până se 
regrupau; în schimb, el încercase să declanşeze o ofensivă, 
imediat ce se ivise ocazia propice. Această atitudine 
demonstra, în cazul lui Faysal, o mare fermitate, dar care 
din păcate le lipsea fraţilor lui. 

Cumva în aceeaşi notă, ştiind că atât Rabegh, cât şi 
Yenbo păreau acum măcar temporar în siguranţă, Faysal a 
revenit la ideea de a porni într-o campanie militară spre 
nord şi de a cuceri oraşul portuar Wejh. Odată ce Wejh ar 
ajunge în mâinile rebelilor, linia britanică de aprovizionare 
din Egipt ar fi adusă mai aproape cu peste trei sute de 
kilometri şi, mai mult chiar, terenul mai propice din acea 
zonă ar permite înmulţirea raidurilor împotriva Căii Ferate 
Hejaz. Pe parcursul unor lungi discuţii cu Lawrence, cei doi 
au ajuns la o variantă mai simplificată a planului anterior al 
lui Faysal, care depindea mult mai puţin de un sprijin din 
partea fraţilor lui, pe care se dovedise acum că nu se putea 
bizui. 

Dar plănuirea acestei ofensive i-a lăsat, probabil, un 
gust dulce-amar lui Lawrence, şi asta fiindcă ştia prea bine 
că şederea lui în Arabia se apropia rapid de final. Deşi 
fusese nevoit să mai întârzie în Europa, Stewart Newcombe 
urma să vină în curând să îşi ia în primire postul permanent 
ca ofiţer de legătură pentru Faysal, în timp ce Lawrence 
avea să fie trimis pachet înapoi, la munca lui între patru 
pereţi, în cadrul Biroului Arab. 

Era o soartă pe care el se căznise să o împiedice printr- 
o campanie de subminare discretă, încă de când se 
întorsese în Hejaz. O ţintă principală a acelei campanii 
fusese supervizorul lui temporar pe teren, locotenent- 
colonelul Cyril Wilson. Cunoscând perfect cu câtă 


încrâncenare se opusese Wilson chiar şi detaşării lui 
temporare în Arabia, Lawrence căutase să îl ocolească pe 
reprezentantul oficial la Jiddah, adresându-se direct 
structurilor de putere superioare din Cairo. Această tramă 
începuse chiar de la prima lui depeşă trimisă lui Gilbert 
Clayton, în 5 decembrie. „Unul dintre lucrurile pe care nu 
le-am stabilit când am venit eu încoace”, scria Lawrence, „a 
fost [cine este] şeful meu direct, precum şi modalitatea de 
transmitere a rapoartelor. [Filiera] este, probabil, prin 
colonelul Wilson, însă întrucât diseară pleacă o 
corespondenţă spre Egipt, iti trimit asta direct.” 

De fapt, lui Lawrence i se explicase foarte clar că 
Wilson era şeful lui pe teren, aşa că nedumerirea lui în 
această privinţă era cel puţin nesinceră. Metoda folosită de 
el stabilea însă un precedent, la care Lawrence avea să 
recurgă din nou în scurt timp, când Wilson a încercat să-i 
reteze aripile, desemnându-l într-un post inferior, ca ofiţer 
logistic în Yenbo. Plângându-i-se lui Clayton de această 
numire - „Eu mă consider în primul rând un ofiţer de 
informaţii, sau de legătură cu Faysal” -, Lawrence s-a 
gândit de asemenea să explice că el prefera să îşi trimită 
ultimele rapoarte direct la Cairo, în loc să le devieze prin 
intermediul lui Wilson, fiindcă „dacă e să folosească la 
ceva, trebuie să iti parvină într-un interval rezonabil de la 
expedierea lor - or a le trimite la Jiddah înseamnă o 
întârziere de o săptămână sau zece zile”. Acest 
raționament nu ar mai fi părut atât de convingător, dacă s- 
ar fi ştiut că, în momentul când scria mesajul, Lawrence se 
afla de fapt la bordul unei nave în drum spre Jiddah. 

Cu fiecare nouă zi din decembrie, campania lui 
devenea şi mai fatisa. Dar Lawrence nu era omul care să se 
preteze la rugaminti, când voia să obţină ceva; în schimb, a 
procedat ca şi cum continuarea misiunii lui în Arabia ar fi 
fost un lucru de la sine înţeles. „Dacă e să rămân aici”, îi 
scria el adjunctului lui Clayton, la sfârşitul lunii, sărindu-l din 
nou pe Wilson, „voi avea nevoie de tot felul de lucruri. Ai 
vreo veste de la Newcombe? Situaţia este atât de 
interesantă, încât mă gândesc să nu mai vin înapoi. Vreau 
să mă descotorosesc de obiceiurile mele de britanic şi să 
plec cu Faysal un timp.” Ca şi cum această dorinţă ar fi 


făcut parte deja din planul guvernului său, Lawrence şi-a 
expus apoi intenţiile. „Când voi avea pe cineva care să 
preia aici sarcinile mele, voi pleca. Wadi Ais este zona 
necunoscută din nordul Hejazului, iar eu vreau să merg 
acolo şi să o văd, la fel şi tot ce este mai încolo de Rudhwa 
merită văzut.” 352 


Nu era poate neapărat o administrație care dăduse 
greş cât mai degrabă un regim politic care se hrănea dintr- 
o fantastică iluzie. Pe tot cuprinsul Siriei, până spre sfârşitul 
anului 1916, se estima că o jumătate de milion de oameni 
pieriseră deja de foamete sau boli, iar condiţiile păreau 
sortite să se inrautateasca şi mai mult în noul an. Pe plan 
militar, forţele turceşti fuseseră respinse din nou în ofensiva 
contra canalului Suez, garnizoana din Medina era una dintre 
ultimele redute în calea rebelilor din Hejaz, iar britanicii 
înaintau din nou în susul Tigrului spre Bagdad. Cu toate 
acestea, în palatele lui de guvernator, din lerusalim şi 
Damasc, Djemal Paşa continua să studieze planuri pentru 
construirea de noi canale funcţionale şi drumuri, continua 
să ia parte la ceremonii de tăiere a panglicii la inaugurarea 
de şcoli şi spitale. Era ca şi cum s-ar fi agăţat mai tenace de 
imaginea lui ca reformator progresist, tocmai din cauza 
avalanşei de distrugeri din jurul lui, şi nu în ciuda lor. 

Poate unul dintre motive venea din faptul că, tot mai 
mult, guvernatorul Siriei începea să se rupă de elitele 
puterii din Constantinopol. În capitala otomană, criticile la 
adresa lui Djemal atinseseră noi culmi odată cu izbucnirea 
Revoltei Arabe, dar conform unui tipic de-acum consacrat, 
aceste critici cuprindeau toată gama de acuzaţii, de la 
învinuirea de a fi fost prea aspru - o opinie larg răspândită, 
adoptată de majoritatea istoricilor, era că ordinele lui de 
execuţie a liderilor nationalisti arabi provocaseră acea 
rebeliune - până la aceea de fi prea indulgent. În privinţa 
acestei ultime acuzaţii, tendinţa lui Djemal de a fi culant nu 
pleda în favoarea lui; când Julius Loytved-Hardegg, consulul 
german la Damasc, a întrebat ce-l apucase de fapt să-l lase 
pe Faysal ibn Hussein să plece în Arabia în ajunul revoltei, 
Djemal a răspuns că făcuse aşa pentru a verifica adevărata 
faţă a lui Faysal. După cum Loytved-Hardegg nota acerb în 


raportul său despre acea întâlnire, „timpul prezent nu pare 
deloc potrivit” pentru asemenea verificări. 

lritantă de asemenea pentru Constantinopol era 
ciudata curtoazie manifestată de Djemal fata de europeni 
în general, şi fata de francezi în mod special, aşa cum 
reieşea din faptul că le permisese acestor „cetăţeni 
beligeranti” să rămână în Siria fără vreo restricție. O 
excepţie notabilă de la această eurofilie a lui o forma chiar 
statul european cu care guvernul său avea o alianţă 
militară; Djemal detesta aproape totul în privința Germaniei 
şi a culturii ei, şi nu se sfia îndeobşte să enumere acele 
deficienţe în fata oricui avea urechi să-l audă.2% 

Pe măsură ce războiul a continuat însă, iar francezii au 
devenit o prezenţă tot mai rară în Siria - mulțumită nu în 
mică măsură talentului de a-i dibui al unor agenţi germani 
de factura lui Curt Prufer -, guvernatorul a început să îşi 
transfere simpatia asupra unei alte comunităţi de 
expatriati, americanii. Pentru membrii evlavioşi şi retraşi ai 
Coloniei Americane, o sectă religioasă conservatoare care 
se stabilise la lerusalim în anii 1890, Djemal era un oaspete 
bine-venit oricând; în fotografiile care s-au păstrat din acea 
perioadă, Djemal apare ţinând pe genunchi copii din 
Colonie, spre vizibila lui încântare. Tot la fel, Howard 
Bliss, preşedintele Colegiului Protestant Sirian (ulterior, 
Universitatea Americană din Beirut), a fost atât de 
recunoscător pentru sprijinul acordat de Djemal instituţiei 
sale, prin măsurile de a le distribui ajutoare sub formă de 
alimente în perioada foametei din Liban, încât la sfârşitul lui 
ianuarie 1917 l-a invitat pe guvernator să ţină discursul de 
inaugurare cu ocazia deschiderii universitatii.2© 

În acea perioadă, consulul SUA la Damasc, Samuel 
Edelman, avea şi el o experienţă ciudată cu Djemal; totul a 
început când Djemal l-a convocat la biroul său din Damasc, 
în 20 ianuarie. De câteva luni, Edelman se căznise să 
aranjeze plecarea în siguranţă din Siria pentru circa cinci 
sute de cetăţeni americani, dornici să scape de condiţiile 
din ce în ce mai rele de acolo, însă eforturile lui fuseseră 
zădărnicite de autorităţile otomane. Desigur, nici recenta 
realegere a preşedintelui Woodrow Wilson nu avea cum să 
faciliteze lucrurile. În ciuda sloganului de campanie, care îl 


ajutase să câştige un nou mandat - „El ne-a ţinut departe 
de război” -, existau indicii tot mai multe că Wilson 
intenţiona să aducă Statele Unite în conflagrație de partea 
Aliaților, iar Constantinopolul, lesne de înţeles, nu concepea 
să dea drumul să plece atâtor sute de străini, care deţineau 
informaţii la prima mână despre situaţia din Siria, în 
condiţiile în care guvernul acestora putea în curând să intre 
în război alături de inamic. La întâlnirea lui cu Edelman, în 
20 ianuarie, Djemal a oferit o soluţie inedită. Aşa cum 
consulul telegrafia perplex ambasadei lui de la 
Constantinopol, Djemal era acum de acord să îi lase să 
plece pe cei cinci sute de americani, cu condiţia ca aceştia 
să îşi dea cuvântul de onoare „că nu vor discuta despre 
treburile otomane până la sfârşitul războiului”. Deloc 
surprinzător, diplomaţii americani s-au grăbit să accepte 
aceşti termeni flagrant inaplicabili şi s-au apucat să 
aranjeze plecarea cetăţenilor lor din Siria. 

Dar asta nu însemna că Djemal incuviinta rugamintile 
tuturor americanilor. Unul dintre cei care nu a avut câştig 
de cauză în faţa guvernatorului, într-o anumită situaţie, a 
fost reprezentantul firmei Standard Oil în Siria, William Yale. 

Deşi situaţia la lerusalim continua să se inrautateasca, 
petrolistul american se dovedise extrem de adaptabil la 
condiţiile din jurul lui.258 

Când moneda turcă se devalorizase dramatic, iar 
speculantii riscau să fie spânzurați, Yale se lansase în nişte 
scheme complicate pe piaţa neagră, cumpărând si 
revanzand aur si bilete convertibile prin diferite orase din 
Palestina, care, dupa deducerea cheltuielilor, îl lăsau cu un 
profit frumos de 10 procente. La un moment dat, când 
guvernatorul lerusalimului se  opusese la reînnoirea 
autorizaţiilor pentru concesiunile Socony, Yale îl şantajase, 
amenințând că îl va denunța conducerii Junilor Turci de la 
Constantinopol si, totodată, o va informa pe soţia 
guvernatorului despre aventura lui amoroasă 
extraconjugală. 

Rugămintea specială adresată de Yale lui Djemal Paşa 
a intervenit în toamna anului 1916, motivul ei apărând 
atunci când un cenzor de încredere - sau poate mituit - de 
la oficiul telegrafic din lerusalim a venit la Yale şi la 


partenerul lui de afaceri, Ismail Hakki Bey, cu nişte veşti 
îngrijorătoare. Potrivit cenzorului, Djemal tocmai primise o 
scrisoare anonimă, prin care Ismail Bey era acuzat că ar 
aparține unei grupări de revoluționari, având legături cu 
liderul Revoltei Arabe, Faysal Hussein. Mai mult, scrisoarea 
afirma că „un tânăr american finanța gruparea”, o referire 
clară la Yale. 

Întrucât o asemenea acuzaţie, dacă era crezută, 
echivala cu o condamnare la moarte, cei doi s-au dus 
valvartej la biroul lui Djemal de la Căminul German, şi au 
cerut să vadă scrisoarea. Profund socati, au recunoscut 
scrisul lui Selim Ayoub, unul dintre ceilalți doi oameni de 
afacerii implicaţi în concesiunile de ţiţei de la Kornub. 
„Gestul de perfidie şi trădare din partea acestui om ne-a 
înfuriat atât de rău pe mine şi pe Ismail Bey”, îşi amintea 
Yale, „încât am cerut ca el şi membrii familiei lui să fie 
surghiuniti”. 

În memoriile lui, Yale susținea că fusese în „relaţii 
apropiate şi prietenesti” cu Ayoub şi familia lui, or nu se 
putea să nu fi ştiut ce ar fi însemnat o asemenea deportare 
pentru soţia şi copiii acestui om: sărăcie lucie în cazul cel 
mai bun, moarte lentă de boli sau inanitie, în cazul cel mai 
rău. Yale părea, de asemenea, să fi uitat că îl amenintase 
pe Ismail Bey cu o soartă similară în anul precedent. In 
orice caz, Djemal a refuzat să le dea satisfacţie deplină 
petroliştilor calomniati; deşi a fost de acord să îl trimită în 
surghiun pe Selim Ayoub, a declarat că restul familiei lui 
Ayoub putea să rămână la lerusalim. Privind în urmă, după 
douăzeci de ani de la acel incident, Yale avea să noteze în 
memoriile lui: „Mă bucur că Djemal a reacţionat cu mai 
puţină cruzime decât noi”. 


Marşul spre Wehj a început într-un sat dintr-o oază 
situată la nord-est de Yenbo, într-o ambianta exotica 
extraordinară. Lui Lawrence, scena i s-a părut deopotrivă 
splendidă şi barbară, ca şi cum legendele medievale pe 
care le devorase în copilărie s-ar fi întrupat aievea sub ochii 
lui. „Faysal în frunte, în alb”, scria el. „[Căpetenia] Sharraf 
în dreapta lui, cu acoperământ roşu pe cap, purtând o 
tunică şi o pelerină vopsite cu henna, eu însumi în stânga 


lui, în alb şi roşu. În spatele nostru, 3 flamuri de mătase 
purpurie cu pasmanturi de aur, în spatele lor 3 tobosari 
bătând ritmul marşului, iar în spatele lor o masă mişcătoare 
şi frenetică de 1200 de cămile ale gărzilor de corp, toate 
încărcate din belşug, cât să se poată mişca însă, bărbaţii în 
haine de felurite culori şi cămilele aproape la fel de 
strălucitoare în valtrapurile lor - şi toată mulţimea cântând 
răsunător un imn de război în onoarea lui Faysal şi a 
familiei lui! Totul arăta ca un râu de cămile, căci am umplut 
uedul până sus pe dâmburi, revărsându-ne într-un lung 
şuvoi de vreo patru sute de metri.”22 

Pentru Lawrence, acest spectacol fascinant avea să fie 
de foarte scurtă durată. Cu toate masinatiile lui din luna 
precedentă, devreme în acea dimineaţă sosise o depeşă la 
Yenbo, anunțând că Stewart Newcombe urma în sfârşit sa 
vină din Egipt; Lawrence a primit instrucţiuni să aştepte la 
Yenbo sosirea înlocuitorului său, după care perioada lui de 
detaşare în Arabia avea să se încheie. In consecinţă, dupa 
ce a însoţit grandioasa cavalcadă spre nord timp de doar un 
ceas, Lawrence nu a mai avut de ales decât să-şi ia rămas- 
bun de la Faysal şi să se întoarcă pe coastă. 

Dar nu avea să se producă nicio predare de ştafetă la 
Yenbo. Întrucât Newcombe fusese reţinut în ultimul 
moment la Cairo, trebuind astfel să-şi amâne plecarea, s-a 
decis ca, până la urmă, cei doi ofiţeri să se întâlnească în 
micul port Um Lejj, controlat de rebeli, la jumătatea 
distanţei pe coastă fata de Wejh, unde puteau intercepta 
armata lui Faysal, care înainta spre nord. Aşadar, în 14 
ianuarie, Lawrence s-a îmbarcat pe HMS Suva, ajungând 
repede la Um Lejj, unde s-a întâlnit cu Faysal. Trupele de 
rebeli făceau o haltă acolo, pentru reaprovizionare, ceea ce 
i-a dat ocazia lui Lawrence să-şi aducă aminte fugitiv de 
frumoasa aventură pe care o trăise timp de peste şase 
săptămâni şi de tot ceea ce avea să rateze mai departe. 
„Mi-aş dori să nu trebuiască să ma duc înapoi în Egipt”, 
scria el cu nostalgie familiei lui, în 16 ianuarie, din Um Lejj. 
„Oricum, am văzut cum e şi altfel.” 36 

Doar că nu exista încă niciun semn de la Newcombe. În 
data de 17 ianuarie şi în condiţiile în care marşul rebelilor 
era programat să se reia a doua zi dimineaţă, Lawrence 


spera în sinea lui că, poate, şeful său nu avea să ajungă la 
timp nici de data asta, ceea ce ar fi însemnat ca el „să nu 
aibă de ales”, decât să îl însoţească mai departe pe Faysal 
până la Wejh. În acea seară, tot fără niciun semn de la 
Newcombe, speranţele lui Lawrence păreau sa se fi 
realizat; lăsându-i un bilet lui Newcombe în Um Lejj - „Se 
pare că a lipsit o zi ca sa ne fi intalnit!”2= - a gonit spre 
deşert ca să i se alăture lui Faysal. 

De fapt, a fost mult mai puţin decât o zi. Nici nu 
ridicaseră bine arabii tabăra în acea dimineaţă, când, în 
timp ce Lawrence se aliniase fericit lângă Faysal, doi 
călăreţi au apărut în galop dinspre Um Lejj. Unul dintre ei 
era Newcombe, care sosise în cele din urmă să-şi preia 
funcţia de şef al misiunii militare britanice în Hejaz. 

Conform instrucţiunilor primite, Lawrence urma acum 
să se întoarcă la Um Lejj şi să plece cu prima navă spre 
Cairo. În ultimul moment însă, Stewart a schimbat planul. 
Această predare de ştafetă era prea în pripă, căci, şi dacă 
ar fi reuşit, mai anevoios probabil, să se familiarizeze cu 
Faysal şi conducătorii armatei lui pe parcursul drumului 
până la Wejh, Newcombe şi-a dat seama că totul ar fi mult 
mai simplu dacă loctiitorul lui din ultimele şase săptămâni 
ar rămâne lângă el, ca să facă prezentările. Când 
Newcombe i-a sugerat această alternativă lui Lawrence, nu 
a întâmpinat nicio rezistenţă. 


În acele zile anoste de lungă aşteptare la Londra, 
Aaron Aaronsohn îşi fixase privirea spre Cairo, locul unde îşi 
imagina el că inertia britanică ar putea fi învinsă până la 
urma.2 Dar lucrurile nu mergeau chiar aşa cum sperase el. 
„De o sută de ori, zilnic, blestem momentul când ne-am 
decis să lucrăm cu ei”, tuna şi fulgera el în jurnalul său, în 5 
ianuarie 1917. „Era mai bine pentru noi să fi stagnat cu 
turcii şi să ne fi păstrat iluziile despre Aliați decât să îi fi 
abordat şi să fi văzut aceasta iremediabila incompetenta. 
Dacă nemţii vor fi bătuţi până la urmă de aceşti mototoii, 
vor avea toate motivele să se îndoiască de Dumnezeu şi de 
Dreptate.” 

Aaronsohn sosise în Port Said la mijlocul lui decembrie, 
cu intenţia de a pleca imediat la Cairo, pentru a-şi prezenta 


scrisorile de recomandare lui Gilbert Clayton, la Biroul Arab. 
În schimb, funcţionarii britanici, care întâmpinaseră vaporul 
în port, fuseseră mai impresionați de statutul lui legal 
îndoielnic - era în continuare cetăţean al Imperiului Otoman 
- şi îl băgaseră în carantină la Alexandria. La scurt timp 
după aceea, un tânăr căpitan de la Eastern Mediterranean 
Special Intelligence Bureau (EMSIB/Biroul de Informaţii 
Speciale Est-Mediteraneean), William Edmonds, apăruse cu 
vestea că primise misiunea de a fi ofiţerul de legătură 
pentru Aaronsohn. 

Părerea bună pe care agronomul şi-a format-o iniţial 
despre Edmonds - „nu doar foarte inteligent, ci şi foarte 
perspicace” - s-a schimbat rapid, când a devenit limpede 
că funcţia agentului de informaţii era mai mult să îl 
tempereze pe Aaronsohn, dându-i impresia că lucrurile ar 
progresa, decât să îl pună în legătură cu vreo persoană 
importantă. Un indiciu al felului cum era văzut Aaronsohn în 
schema mai largă a lucrurilor a ieşit la iveală atunci când s- 
a interesat dacă nu s-ar putea să i se deconteze o parte din 
cheltuielile pe care le suportase ca să ajungă la Londra şi 
apoi ca să vină în Egipt, şi pe care el le estima la circa 1500 
de lire sterline. Edmonds s-a făcut livid la faţă; cu acea 
avaritie deja tipică pentru oficialităţile britanice, a subliniat 
că niciun fel de cheltuieli nu puteau fi decontate fără 
chitante în regula, propunându-i în schimb să îi ofere lui 
Aaronsohn o diurnă de 1 liră pe zi, o sumă care nu 
acoperea nici măcar factura de la hotelul din Alexandria. 
Mândru, savantul a refuzat imediat. 

„Până acum”, a rabufnit el în jurnalul lui, în acea seară, 
„n-am întâlnit altceva decât neîncredere şi reticenţă, 
micime şi meschinărie. Trebuie să încerc să-mi stăpânesc 
nervii, astfel încât să pot stabili o altă legătură cu Absa”, 
scria el, referindu-se la Absalom Feinberg, adjunctul său pe 
care îl lăsase la Athlit. „După aceea, n-are decât să 
continue el munca, dacă vrea. In ceea ce mă priveşte, eu 
unul m-am săturat. Nu voi continua să lucrez în asemenea 
condiţii. 254 

Ceea ce îl înfuria şi mai mult pe Aaronsohn era faptul 
că, de opt luni, nu mai ştia nimic despre situaţia din 
Palestina. Scopul venirii lui în Egipt fusese de a stabili, în 


sfârşit, legătura între britanici şi rețeaua lui de spionaj de la 
Athlit, dar în schimb el pierdea vremea ciondănindu-se 
pentru nişte chitante şi întâlnindu-se cu funcţionari fără 
însemnătate. 

Ceea ce savantul nu înţelegea era că britanicii nu 
aveau încă încredere deplină în el. La fel cum analistul din 
serviciul secret de la Londra conchisese că informaţiile lui 
Aaronsohn erau atât de precise, încât ar putea indica, de 
fapt, că era un spion turc, la fel şi omologii acelui analist 
încercau la Cairo să dezlege enigma pe care o ridica 
această suspiciune: cum să ia legătura cu reţeaua de 
spionaj a lui Aaronsohn, dacă aceasta exista într-adevăr, 
dar în acelaşi timp să-l împiedice să intre în contact cu 
agenţii de contrainformaţii turci, dacă acesta era în 
realitate jocul lui? Totodată, fără să-şi dea seama, 
Aaronsohn sporise aceste îndoieli, cerând în mod repetat să 
stea de vorbă cu ofiţerul de informaţii cu care Absalom 
Feinberg luase contact în 1915, Leonard Woolley. Agenţii 
britanici din Cairo au pregetat mult până să îl informeze pe 
Aaronsohn că Woolley era acum prizonier la turci, după ce 
vasul pe care se afla fusese lovit de o torpilă în Golful 
Alexandretta, în timpul verii, iar faptul că Aaronsohn invoca 
mereu numele lui Woolley, în absenţa acelei informații, nu 
făcea decât să stârnească noi nedumeriri. 

Cu scurt timp înainte de Crăciun, britanicii s-au gândit 
că descoperiseră o modalitate ingenioasă de rezolvare 
indirectă a dilemei lor. Edmonds l-a informat pe Aaronsohn 
că, până la urmă, deciseseră să expedieze o navă de 
recunoaştere care să stabilească un contact cu Athlit; nu ar 
vrea Aaronsohn să trimită şi el un mesaj personal? 
Agronomul a sesizat imediat tertipul şi şi-a ieşit din fire, în 
stilul lui caracteristic. Dacă nu însoțea personal acea 
ambarcatiune, i-a spus el lui Edmonds, din clipa acea nu 
mai aveau ce discuta; mult mai bine să termine orice 
relaţie decât să-i lase pe britanici să trimită vreun „gafeur”, 
care să pună în pericol viata oamenilor lui. 

In fata acestui ultimatum, s-a ajuns la un compromis: 
Aaronsohn putea să însoțească nava, dar nu avea voie să 
meargă pe țărm. In schimb, nişte curieri urmau să fie 
trimişi cu o salupa, camuflati în întunericul nopţii, cu 


instrucţiuni din partea lui, precum şi câteva mici obiecte 
personale, pe care asociaţii lui să le poată recunoaşte, 
convingându-se astfel că instrucţiunile erau autentice. 
Calculând un interval rezonabil în care se putea stabili 
contactul, şalupa urma mai târziu să revină la țărm pentru 
a-i lua pe curieri de pe plajă. Oricum, timp nu aveau prea 
mult la dispoziţie, evident, întrucât nava de recunoaştere 
trebuia să fie dincolo de linia orizontului şi să dispară din 
peisajul vizual, înainte de răsăritul soarelui. 

Ca aproape în toate celelalte etape ale acestei 
întreprinderi nenorocoase, care intra acum în cea de-a 
şaptesprezecea lună, şi de asta era scris să apară un 
obstacol. Cu Aaronsohn la bord, nava de recunoaştere, un 
mic trauler transformat, cu numele de Goeland, a ieşit pe 
furiş din Port Said în Ajunul Crăciunului şi a ajuns în largul 
coastei unde se afla localitatea Athlit, a doua zi după- 
amiaza. Aaronsohn a observat pe cineva fluturând o pânză 
neagră de la balconul etajului doi al staţiunii de cercetări, 
dar cum nimeni din echipajul navei nu se gândise să aducă 
un binoclu de bună calitate, i-a fost imposibil să identifice 
cine era persoana. Aşteptând lăsarea nopţii pentru 
operaţiunea de trimitere a curierilor la mal, Goeland s-a 
îndreptat apoi spre largul mării, nimerind însă direct într-o 
vijelie puternică, un fenomen tipic în estul Mediteranei în 
acea perioadă a anului. Drept urmare, se făcuse aproape 
ora două noaptea, până ca marea să se calmeze suficient, 
încât vasul să se poată întoarce la Athlit şi să trimită şalupa 
cu cei doi curieri la bord, unul dintre ei ducând 
instrucţiunile lui Aaronsohn pentru asociaţii lui, celălalt 
briceagul cu monogramă şi lupa lui specială. Dar, imediat 
ce şalupa a dispărut în beznă, furtuna s-a dezlantuit din 
nou. 

După un ceas, şalupa s-a întors cu veşti deprimante. 
Din cauza talazurilor prea puternice pentru ca 
ambarcatiunea să poată ajunge până la plajă, curierii 
primiseră instrucţiuni să înoate pe scurta porţiune rămasă 
până la țărm. Insă, cum în curând urma să se crape de ziuă 
- deja puteau zări un foc de bivuac spre nord, probabil de la 
vreo patrulă de coastă a turcilor -, nu mai aveau timp acum 
să se ducă înapoi ca să-i recupereze; curierii trebuiau să se 


descurce cum puteau. Ambalând motoarele, Goeland a 
pornit din nou spre larg. Pentru Aaronsohn, era o nouă 
experienţă înnebunitoare, la fel ca toate eşecurile dinainte; 
zărise, în sfârşit, din nou Athlitul, dar nu avea cum să afle 
dacă într-adevăr contactul fusese stabilit cu succes. 

Starea lui de spirit s-a ameliorat când, la începutul lunii 
ianuarie, i s-a permis în fine să părăsească Alexandria si să 
vină la Cairo. Luându-şi o cameră la hotelul Continental, s-a 
adresat pe rând diferiților funcţionari din Biroul Arab şi, 
până la urmă, a început să găsească interlocutori mai 
receptivi. Cel mai important dintre aceştia s-a dovedit a fi 
un alt aristocrat „amator” şi membru al parlamentului, un 
tânăr de treizeci şi unu de ani, absolvent la Oxford şi sosit 
de curând la Cairo, pe nume William Ormsby-Gore. Fără să 
fie la fel de erudit şi sclipitor, poate, ca Mark Sykes, 
Ormsby-Gore era şi el un mare diletant pasionat de o gamă 
eclectică de subiecte, incluzând şi ideea înfiinţării unei 
patrii a evreilor în Palestina - o cauză care pentru el avea o 
rezonanţă specială, întrucât se convertise de curând la 
iudaism. În lunile următoare, el şi Sykes se vor distinge 
drept două dintre cele mai importante personalităţi politice 
britanice militând pentru crearea unei asemenea patrii a 
evreilor, iar unul dintre principalii lor agenţi în promovarea 
acestei cauze avea să fie Aaron Aaronsohn. 

Între timp totuşi, Ormsby-Gore a căutat, pe cât posibil, 
să îi ridice moralul agronomului. La insistenţele lui, încă o 
navă de recunoaştere a fost trimisă pentru a stabili 
contactul cu Athlit, la mijlocul lui ianuarie; din păcate, şi 
această misiune a întâmpinat condiţii meteorologice 
neprielnice, fiind nevoită să renunţe, înainte chiar de a fi 
ajuns pe coasta Palestinei. Totodată, Ormsby-Gore i-a făcut 
cunoştinţă lui Aaronsohn cu alţi doi membri ai Biroului Arab, 
Philip Graves şi maiorul Windham Deedes, care 
împărtăşeau credința parlamentarului în enormele beneficii 
ce ar fi putut decurge din activarea reţelei de spionaj a 
savantului. Aceşti simpatizanți au reuşit sa insereze un 
fragment din raportul lui Aaronsohn despre coloniile de 
evrei din Palestina în Arab Bulletin, adăugând comentariul 
pertinent că dorința cea mai mare a sioniştilor era 
obținerea „autonomiei prin bunăvoința unei puteri 


protectoare prietene”, marcând astfel una dintre puţinele 
dati când un corespondent, care să nu fie britanic, avea 
acces să publice în revista serviciilor secrete. Dar 
agronomul continua să rămână în afara cercului interior al 
puterii din Cairo, din moment ce a putut să-şi imagineze că 
Windham Deedes ar „răspunde de Serviciul de 
Informaţii”, după cum nota el în jurnalul său, ceea ce 
demonstra că nu cunoştea adevăratul statut al acestuia ca 
simplu analist în eşaloanele de mijloc ale Biroului Arab. 

Lent, dar sigur, Aaronsohm a început până la urmă să 
facă unele progrese, însă aşa cum ştia prea bine, un ritm 
„lent” era în defavoarea lui. Lucrul acesta a devenit absolut 
evident în 25 ianuarie. Când se întorcea la hotelul 
Continental, în acea după-amiază, l-a zărit pe ofiţerul de 
legătură, care îi fusese repartizat iniţial, căpitanul 
Edmonds, stând lângă scară; a remarcat că tânărul ofiţer 
avea „o atitudine misterioasă”. 

„Exact pe dumneata te căutam”, i-a spus Edmonds. 
„Trebuie să pleci imediat la Port Said. Unul dintre oamenii 
dumitale a traversat deşertul până acolo.” Vestea era 
şocantă pentru Aaronsohn, însă, în mod tipic, Edmonds a 
refuzat să îi furnizeze alte detalii, în afară de numele acelui 
om: Joseph Lishansky. 

„Mă întreb dacă nu o fi rănit, poate”, scria Aaronsohn 
în jurnalul lui, înainte de a pleca valvârtej la Port Said. „De 
ce să mă trimită pe mine la el, în loc să-l aducă pe el aici? 
Nu ştiu de ce domnii aceştia simt nevoia să fie aşa de 
misterioşi degeaba!” 

Aşa cum a descoperit în Port Said, temerile lui erau 
tndreptatite - Lishansky era rănit -, însă întreaga poveste 
era cu mult mai gravă. Disperati de faptul ca nu primeau 
nicio veste de la Aaronsohn şi întrucât situaţia din Palestina 
devenea din ce în ce mai sumbră, la mijlocul lui decembrie 
Lishansky şi Absalom Feinberg se hotărâseră să mai facă o 
tentativă de a ajunge în Egipt, traversând deşertul; printr-o 
cruzime a sorții, le-a fost dat să pornească din Athlit exact 
cu câteva zile înainte ca acei doi curieri de pe Goeland sa 
ajungă pe tarm cu instrucţiunile lui Aaronsohn. După un 
drum epuizant prin pustietatile Sinaiului, cei doi bărbaţi se 
apropiau în fine de liniile britanice, când au fost zariti de o 


bandă de tâlhari beduini. În schimbul de focuri de armă 
care a urmat, Lishansky a scăpat cu răni relativ minore, 
însă Feinberg fusese împuşcat în spate şi, probabil, murise. 

Aaronsohn s-a cutremurat la aflarea acestor veşti; 
Feinberg nu era doar adjunctul lui la Athlit, ci şi cel mai bun 
prieten al său. „Vasăzică Absa, viteazul, a fost împuşcat de 
nişte beduini marsavi şi hrăpăreţi”, se lamenta el în jurnalul 
lui; „a murit răpus de mâinile celor pe care îi dispretuia cel 
mai mult.” 236 

Dar nu era timp pentru bocit; Aaronsohn a înțeles 
imediat noua problemă apărută ca urmare a posibilei morți 
a lui Feinberg: dacă turcii descopereau cadavrul şi îl 
identificau, cu siguranță aveau să distrugă Stațiunea de 
Cercetări Agricole de la Athlit şi să-i aresteze pe asociații 
lui. Năpustindu-se înapoi la Cairo, Aaronsohn s-a apucat 
disperat să îi caute pe noii lui prieteni din Biroul Arab, 
găsindu-l până la urmă pe Windham Deedes. 

Frustrările acumulate în aproape doi ani s-au revărsat 
din el ca un torent. Printre lacrimi, Aaronsohn a dat vina, 
pentru moartea lui Feinberg, pe incompetenta şi cinismul 
maşinii de război britanice, şi a avertizat că moartea 
prietenului său prevestea de fapt multe alte decese, ce 
riscau să se producă, dacă turcii descopereau reţeaua lui 
de spioni, după cum părea foarte posibil acum. „Am vorbit 
cu patos şi amărăciune”, nota Aaronsohn în jurnalul lui. 
„LDeedes] a avut bunătatea sa mă asculte... M-a asigurat 
că pe viitor nu vor mai exista umilinte şi suspiciuni, şi că 
totul va fi bine.” 

Deedes s-a ţinut de cuvânt: o navă de recunoaştere a 
fost pregătită imediat pentru un nou voiaj la Athlit. De data 
asta, Aaronsohn a văzut clar semnale de la balconul 
staţiunii de cercetări; o şalupă a fost lansată la apă pentru 
a duce mesajele lui pe țărm. Dar, într-o stranie reluare a 
călătoriei iniţiale, din nou o furtună s-a dezlantuit exact in 
acel moment; şalupa nu s-a mai putut apropia de mal, aşa 
că un curier a fost trimis să înoate pe ultima porţiune până 
pe plajă. După un ceas de aşteptare încordată, înotătorul a 
reapărut pe țărm cu doi oameni de la Athlit, dar de-acum 
furtuna făcea ravagii; neputând să înoate prin valurile 


imense până la şalupă, şi acest curier a fost lăsat pe coasta 
Palestinei. 

Au urmat alte veşti proaste. Ghidându-se după 
descrierea atacului făcută de Lishansky, un urmăritor 
beduin a fost trimis în deşertul Sinai, în căutarea lui 
Absalom Feinberg. Nu a găsit nimic. „Aşadar, bravul nostru 
Cavaler a murit!”, scria Aaronsohn în jurnalul lui. „Fără să 
recunosc nici măcar fata de mine însumi, sperasem 
nebuneşte că a supravieţuit. Dar acum, nu ne mai rămâne 
decât să ducem la bun sfârşit munca pentru care el şi-a dat 
viața. "368 

Însă nici în acest gând Aaron Aaronsohn nu putea găsi 
o mângâiere. Acum, când Absalom Feinberg murise, iar 
Alex, fratele lui Aaronsohn, era în America, întreaga povară 
şi primejdie a coordonării reţelei de spioni avea să cadă pe 
umerii singurei persoane rămase în Palestina şi în care 
savantul putea avea o încredere totală: sora lui, Sarah, în 
vârstă de douăzeci şi şapte de ani. 


În Cei şapte stâlpi ai înțelepciunii, Lawrence descria în 
termeni exaltati armata arabă, care a pornit din Um Lejj în 
marşul asupra portului Wejh, pe 18 ianuarie. După un pic 
mai mult de o lună de la dezastrul suferit pe înălțimile din 
apropiere de Yenbo, Faysal se afla acum în fruntea unei 
forte de aproape zece mii de războinici proveniţi din şase 
triburi diferite şi multe alte clanuri. Lawrence sublinia 
importanţa acelui moment, evocând cuvintele lui Abd el 
Karim, un tânăr seic din tribul Beidawi, în timp ce 
contempla marea de corturi din taberele lor: 

„M-a strigat să-mi arate şi, mişcând larg braţul dintr-o 
parte în cealaltă, mi-a spus cumva cu tristeţe: «Nu mai 
suntem nişte arabi, ci un Popor». Era şi oarecum mândru 
totodată, căci ofensiva asupra oraşului Wejh reprezenta cel 
mai mare efort al lor, prima oară în memoria străbunilor 
când bărbaţii unui trib, cu arme, hrană şi transport pentru 
[a străbate] trei sute douăzeci de kilometri, plecaseră din 
regiunea lor şi intraseră pe teritoriul altora, fără speranţa 
unor jafuri sau imboldul unor răfuieli între familii.”22 

Posibil, însă pornind cu un asemenea ţel înalt, forţele 
armate ale lui Faysal au simţit, probabil, o dezamăgire 


când, peste o săptămână, depăşind dunele situate la sud 
de Wejh, au descoperit că oraşul portuar era deja un 
morman de ruine fumegânde. A fost o privelişte jenantă 
pentru Faysal ibn Hussein şi, probabil, nu cu mult mai puţin 
şi pentru acel membru britanic din anturajul său care 
devenise cel mai mare susținător al lui. 

Conform programului stabilit împreună cu ofițerii 
britanici la Um Lejj, oamenii lui Faysal trebuiau să fi ajuns la 
Wejh cu două zile mai devreme. În acel moment, urma să 
fie lansată o operaţiune terestră-şi-navală coordonată, în 
care forțele lui Faysal se apropiau dinspre interiorul 
peninsulei, în timp ce flotila marinei britanice aşteptând în 
larg transporta la tarm cei circa 550 de luptători arabi, pe 
care îi adusese de la Yenbo. 

Dar în timp ce armada britanică se pregătea de 
intervenţie în aşteptarea orei H, în 23 ianuarie, armata lui 
Faysal nu se vedea pe nicăieri. În acea noapte, 
comandantul flotei britanice, amiralul Rosslyn Wemyss, a 
decis că, măcar din „motive sanitare”2, era nevoit, pur şi 
simplu, să îi pună pe tarm pe războinicii arabi de pe vasele 
lui. După un scurt bombardament în dimineaţa de 24 
ianuarie, luptătorii arabi fuseseră aduşi în Wejh, sub 
comanda a doi ofițeri britanici. 

A urmat un fel de bătălie haotică şi intermitentă, care a 
durat aproape toată ziua şi s-a soldat cu moartea a 
aproximativ douăzeci dintre luptătorii arabi. Ritmul lent şi 
neregulat al luptelor - cei două sute de soldaţi ai 
garnizoanei turceşti erau depăşiţi numeric, în proporţie de 
aproape trei la unu, şi demoralizati - a fost negresit şi o 
consecinţă a obiceiului arabilor de a-şi întrerupe atacul, 
pentru a jefui şi a prăda fiecare nouă clădire pe care o 
ocupau. Unul dintre ofiţerii britanici care răspundea de 
operaţiunea terestră, căpitanul Norman Bray, a fost şocat 
de comportamentul rebelilor, notând în raportul luptei că 
rezultatul apucaturilor lor de pirați a fost un oraş „jefuit de 
la acoperişuri până la podele”. Aceasta era scena în care 
Faysal şi Lawrence au intrat călări în ziua următoare. 

În ceea ce îl privea, Lawrence s-a căznit din răsputeri 
să învăluie lucrurile într-o lumină favorabilă, oferind în 
raportul său o serie de explicaţii neconvingătoare pentru a 


justifica întârzierea cu care ajunseseră la Wejh. Reacţia 
contrară la criticile aduse arabilor de către ceilalți ofiţeri 
britanici nu era un reflex nou în cazul lui Lawrence. Mai 
demult, în seara de 11 decembrie, când forţele turceşti se 
apropiaseră de împrejurimile oraşului Yenbo, un pilot 
britanic descrisese necruţător panica generală care pusese 
stăpânire pe forțele lui Faysal aflate în oraş. Relatarea lui 
era complet diferită de versiunea lui Lawrence despre acele 
evenimente. „Garnizoana a fost strigată pe la ora zece 
seara prin intermediul unor crainici trimişi pe străzi”, 
raporta el. „Toţi oamenii au ieşit afară fără vreo agitaţie 
vizibilă şi s-au îndreptat spre posturile lor în jurul zidului 
oraşului, fără să facă vreun zgomot sau să tragă vreun 
foc. "32 

Cea mai simplă explicaţie pentru această discrepanta 
între cele două relatări era că pilotul fusese, de fapt, la 
Yenbo, în acel moment, pe când Lawrence - nu; mai 
devreme, în aceeaşi zi, plecase din Yenbo la bordul unui 
vas, un detaliu rămas în umbră în raportul lui. 

Această deosebire de păreri se extindea şi la persoana 
lui Faysal ibn Hussein. În raportul său din decembrie, 
acelaşi pilot britanic mentionase că Faysal „se sperie uşor 
şi trăieşte permanent cu groaza unui atac turcesc, deşi 
pare să-şi ascundă frica în fata armatei’22. Un alt ofițer 
britanic, maiorul Charles Vickery, comenta caustic, după ce 
observase comportamentul forţelor lui Faysal în Wejh, că 
„nu se ştie în ce măsură ceilalți Şerifi conducători [de 
trupe] se preocupă de pregătirea oamenilor lor, însă cu 
siguranţă Seriful Faysal ignoră acest lucru”. Ofițerii 
britanici rămăseseră tngroziti de Faysal care decisese să se 
instaleze pe o navă de război britanică în portul Yenbo, în 
acele zile negre din decembrie, când un atac al turcilor 
părea iminent, abandonându-şi oamenii la mal să se 
descurce de unii singuri. 

Toate astea, bineînţeles, erau în mare contradicţie cu 
analiza lui Lawrence; aşa cum spusese despre Faysal chiar 
şi în timpul acelui sumbru interludiu din Nakhl Mubarack, 
„omul acesta este magnific”. Dar atitudinea lui dezvăluia 
încă un lucru remarcabil: după doar trei luni în teatrul de 
operaţiuni, Lawrence era nu numai cel mai energic 


susţinător al lui Faysal şi al arabilor, ci şi cel mai ferm 
apologet al lor. 

Printre cei care au observat asta era Faysal însuşi. 
Stiind ca Lawrence urma acum sa se intoarca la Cairo - si, 
lamurindu-se, probabil, pe parcursul marsului de la Um Lejj 
ca Newcombe era un om rigid, cu care i-ar fi fost mult mai 
greu sa stabileasca o relatie armonioasa -, Faysal a trimis 
în secret o telegramă lui Cyril Wilson în Jiddah, chiar în ziua 
când au ajuns la Wejh. După cum Wilson i-a transmis la 
rândul lui Gilbert Clayton, la Cairo, Faysal „ţine neapărat ca 
Lawrence să nu se întoarcă la Cairo, deoarece i-a oferit un 
sprijin atât de insemnat”24. 

În fata acestei rugăminţi directe de la Faysal, lui 
Clayton i-a fost imposibil să găsească o modalitate de a 
refuza. În câteva zile, actele au fost gata, pentru a 
definitiva postul lui Lawrence în Hejaz. În sfârşit, Lawrence 
avea să fie liber; scăpase de munca de birou la hotelul 
Savoy şi avea libertatea acum să refacă războiul din Arabia 
după propria lui imagine. 


3 Lawrence către K. C. Cornwallis, 12 decembrie 1916; PRO-WO 882/6, 
f. 25A. 

328 Lawrence, Seven Pillars, p. 118. 

322 Ibid. 

30 Lawrence, Faisal's Operations, 30 octombrie 1916; PRO-FO 882/5, f. 
43. 

33 Lawrence către Clayton, 5 decembrie 1916; PRO-FO 882/6, f. 6. 

32 Lawrence, Military Notes: Possibilities, 3 noiembrie 1916; PRO-FO 
882/5, f. 57 

33 Lawrence, Faisal's Operations, 30 octombrie 1916; PRO-FO 882/5, f. 
44. 

3 Lawrence către Clayton, 5 decembrie 1916; PRO-FO 882/6, f. 8. 

3s Lawrence către Clayton, fara data, dar din 11 decembrie 1916; PRO- 
FO 882/6, f. 123. 

26 Wilson către Clayton, 12 decembrie 1916; PRO-WO 158/604, f. 206A. 

332 Ballobar, Jerusalem in World War I, p. 98. 

38 Metternich către Ministerul de Externe german, 2 mai 1916, NARA 
T137, Rola 25, Cadrul 384. 

3» Prüfer, Vertraulich, 6 august 1915; NARA T137, Rola 24, Cadrele 790- 
97. 


3 Prüfer, Diary, 8 şi 14 mai 1916; HO. 

34 Ibid., 9 iunie 1916. 

32 Ibid., 8 iulie 1916. 

3 Ibid., 13 mai 1916. 

34 Nadolny către Ambasada Germaniei/Constantinopol, 27 octombrie 
1916; PAAA, Rola 21142, Der Weltkrieg no. 11g adh., Banda 1. 

35 Prüfer către Oficiul Central al Ministerului de Externe german, 22 
ianuarie 1917; PAAA, Rola 21142, Der Weltkrieg no. 11g adh., Banda 
1. 

346 McKale, Curt Prüfer, pp. 50-51. 

37 Wingate către Foreign Office şi Murray, 14 decembrie 1916; PRO-WO 
158/604, f. 211A. 

34@ Lawrence a descris prima oară tempoul vieţii din tabăra lui Faysal în 
raportul său din 30 octombrie 1916, „Faysal's Operations”; PRO-FO 
882/5, f. 42-51. Acesta a servit drept bază descrierii lui din Seven 
Pillars, Cartea 1, Capitolele 14 şi 15, şi Cartea 2, Capitolul 19. 

34 Lawrence către Clayton, 5 decembrie 1916; PRO-FO 882/6, f. 7. 

Lawrence către Clayton, 5 decembrie 1916; PRO-FO 882/6, f. 6. 

32 Lawrence către Clayton, 5 decembrie 1916; PRO-FO 882/6, f. 122. 

32 Lawrence către K. C. Cornwallis, 27 decembrie 1917; PRO-FO 882/5, 
f. 25A. 

33 Loytved-Hardegg către un adresant necunoscut, 6 mai 1916; NARA 
T139, Rola 457. 

34 În iulie 1915, un maior Rochus Schmidt se plângea că Djemal se 
simţea foarte jignit când în faţa lui apăreau emisari ai Oficiului 
Colonial Imperial purtând uniforme germane în Siria, dar în schimb le 
rezerva un „tratament excelent ostaticilor civili francezi şi englezi, 
care se bucură de o mare libertate, din ordinul lui”. NARA T137, 
Bobina 139, Cadrul 79. 

3s Vester, Our Jerusalem, pp. 243-54. 

36 Bliss către Edelman, 11 martie 1917; NARA RG84, Articol 306, Volum 
34. 

32 Edelman către Elkus, 20 ianuarie 1917; NARA, ibid. 

ss Relatarea lui William Yale despre viata la lerusalim în timpul 
războiului provine, în mare parte, din Yale, /t Takes So Long, 
Capitolele 5 si 6. 

32 Lawrence către Wilson, 8 ianuarie 1917; PRO-FO 882/6, f. 127-28. 

3 Lawrence, The Home Letters, p. 333. 

32 Brown, The Letters of T. E. Lawrence, p. 102. 

32 Relatarea lui Aaronsohn despre începutul şederii lui la Cairo, in timpul 
războiului, este extrasă în mare parte din Diary, decembrie 1916 până 
în ianuarie 1917; ZY. 

383 Aaronsohn, Diary, 14 decembrie 1916; ZY. 

364 Aaronsohn, Diary, 16 decembrie 1916; ZY. 

368 „Jewish Colonies in Palestine”, Arab Bulletin (19 ianuarie 1917): p. 35. 

366 Aaronsohn, Diary, 24 ianuarie 1917; ZY. 

32 Ibid., 26 ianuarie 1917; ZY. 

ss Ibid., 30 ianuarie 1917; ZY. 


Lawrence, Seven Pillars, p. 152. 

3 Raportul lui Wemyss către Secretarul Amiralității, 30 ianuarie 1917; 
PRO-ADM 137/548, f. 114-15. 

32 Bray, Arab Bulletin no. 41 (6 februarie 1917): p. 68. 

32 Lawrence către Wilson, 19 decembrie 1916; PRO-FO 882/6, f. 49. 

33 Raportul lui J. C. Watson, 11 ianuarie 1917; PRO-WO 158/605, p. 4. 

34 Vickery, Memorandum on the General Situation in Arabia, 2 februarie 
1917; PRO-FO 882/6, f. 152. 

323 Wilson către Biroul Arab, Cairo, 25 ianuarie 1917; PRO-FO 141/736. 


11 


O negură de mistificări 


Un om poate în mod limpede să se 
distrugă singur, însă îmi repugna ca 
inocenta şi idealurile arabilor să intre în 
sordidele mele sarcini de serviciu pentru a 
le distruge. Aveam nevoie să câştigăm 
războiul, iar inspirația lor se dovedise cel 
mai bun instrument aici, pe teren. Efortul 
ar fi trebuit să îşi fie propria răsplată - ar 
putea să mai fie pentru cei inselati -, însă 
noi, stăpânii, le promiseserăm nişte 
rezultate în falsul nostru contract, or asta 
însemna să te joci cu viaţa. 


T. E. Lawrence, Cei șapte stâlpi ai 
înțelepciunii 


Prin cucerirea oraşului Wejh, neajunsurile şi situaţiile 
jenante care afectaseră cauza rebelilor arabi în ultimele luni 
deveneau pagini de istorie. Lawrence a făcut toate 
eforturile cu putinţă pentru a accelera procesul uitării. 

După cucerirea oraşului Wejh, la sfârşitul lui ianuarie 
1917, Lawrence a fost adus pentru scurt timp la Cairo, în 
vederea pregătirilor necesare pentru întoarcerea lui în 
Arabia, pe o funcţie permanentă. In capitala Egiptului, a 
menţinut un ritm extenuant. Pe lângă redactarea mult 
întârziată a rapoartelor lui şi diverse adăugiri la Manualul 
Hejazului, un fel de ghid esenţial pe care Biroul Arab îl 
întocmea pentru iniţierea ofiţerilor britanici care erau trimişi 
acolo, Lawrence făcea naveta între birourile comandanților 
militari britanici, pentru a le furniza relatări la prima mână 
despre ceea ce se petrecea de cealaltă parte a Mării Roşii. 
Tuturor, el le prezenta o viziune foarte optimistă asupra 
situaţiei de la fata locului? - reuşea chiar să plăsmuiască 
nişte scuze plauzibile pentru întârzierea cu care Faysal a 
sosit la Wejh - şi insista că existau o nouă tărie morală şi un 


entuziasm pentru bătălie în rândul triburilor arabe din vest. 
Aprecierile lui contrastau puternic cu constatările altor 
ofiţeri britanici prezenţi la Wejh, dar succesul are căile lui 
de a-şi alege învingătorii în dispute de acest fel. 

„Cercul de simpatizanți ai arabilor se mărise acum în 
mod straniu”, îşi amintea Lawrence, malitios. „In armată, 
acţiunile noastre au crescut când am arătat profituri. 
[Generalul] Lynden-Bell rămânea cu fermitate prietenul 
nostru şi jura că o metodă reieşea până la urmă din 
nebunia arabilor. Sir Archibald Murray şi-a dat seama cu un 
şoc subit că mai multe trupe turceşti se luptau cu arabii 
decât se luptau cu el, şi a început să-şi aducă aminte cum 
favorizase el dintotdeauna revolta araba.”2 

Dar, poate, nimeni nu era mai încântat, decât şeful lui 
Lawrence, generalul Gilbert Clayton. Desigur, insistența lui 
Faysal ca Lawrence să rămână permanent ofiţerul lui de 
legătură necesita o oarecare reconfigurare birocratică - 
Clayton trebuia să se asigure că nici Cyril Wilson la Jiddah, 
şi nici Stewart Newcombe, sosit recent în calitate de şef al 
misiunii militare britanice, nu aveau să se simtă cumva 
lezaţi în atribuţiile lor -, dar toate acestea erau nişte 
fleacuri în comparaţie cu ceea ce se realizase: după toată 
neîncrederea care îşi pusese amprenta asupra relaţiilor 
arabo-britanice din ultimii doi ani, suspiciuni care se 
mentinusera în ciuda bunavointei manifestate de diversi 
generali si diplomați importanți, comandantul-sef al 
trupelor arabe îl considera acum pe un ofiţer britanic de 
grad inferior drept cel mai indispensabil sfătuitor al său. 

Atât de frenetic era ritmul activităţii lui Lawrence la 
Cairo, încât dupa toate aparențele nici nu l-a remarcat pe 
musafirul care a venit la Biroul Arab în dimineaţa de 1 
februarie 1917. Trecuseră doar câteva zile de când Aaron 
Aaronsohn aflase de moartea în deşertul Sinai a 
principalului său partener în reţeaua de spionaj, Absalom 
Feinberg, iar acum era tratat cu un fel de respect spăsit în 
cadrul aparatului britanic de informaţii militare; venise la 
hotelul Savoy în acea dimineaţă, pentru a-l ajuta cu sfaturi 
pe un ofiţer britanic care întocmea un dosar despre situaţia 
politică din Palestina. Deşi Lawrence nu a consemnat în 
niciun fel scurta lor conversaţie, Aaronsohn a fost îndeajuns 


de frapat, încât să facă o însemnare în jurnalul său, în acea 
seară. „La Biroul Arab, era un tânăr, locotenent secund 
(Laurens)”, scria el, „un arheolog - foarte bine documentat 
în chestiunile legate de Palestina -, dar cam infumurat.”22 

Poate unul dintre motivele pentru care Lawrence a 
uitat de prima lui întâlnire cu Aaronsohn - cei doi se vor 
întâlni din nou, şi cu urmări mult mai importante - se 
datora faptului ca exact dupa doua zile a inceput un lant de 
evenimente, care aveau să transforme fundamental 
misiunea lui în Orientul Mijlociu. Totul a pornit în dimineaţa 
de 3 februarie, prin vizita la hotelul Savoy a duşmanului lui 
neîmpăcat, colonelul Edouard Brémond. 


Perfidia şi ingeniozitatea sunt, în general, trăsături 
profitabile în cazul unui ofiţer de armată. Judecând doar 
după aceste două caracteristici, Edouard Brémond ar fi 
trebuit să fie nu doar colonel al forţelor armate franceze, ci 
mareşal. 

Aşa cum demonstrase în mod repetat pe durata şederii 
lui in Arabia, dacă Brémond constata că o cale de a-şi 
atinge un scop dorit era blocată, imediat se apuca să caute 
o alta. lar dacă acel prim scop devenea de neatins sau 
redundant, pur şi simplu îşi recalibra vizorul spre altceva. 
Dar această agilitate părea cu atât mai impresionantă cu 
cât, în calitate de purtător de cuvânt pe plan militar şi 
politic pentru politica Franţei în Arabia, Edouard Bremond 
jongla simultan cu două obiective foarte contradictorii: să 
se asigure că Franţa se bucura de un statut egal cu aliata 
ei, Marea Britanie, în toate chestiunile legate de efortul de 
război acolo, dar totodată să încerce să limiteze dinspre 
interior acel efort de război. 

Lunga şi infructuoasa lui campanie de a aduce o forţă 
militară a Aliaților în Rabegh nu fusese decât strădania lui 
cea mai evidentă. În aceeaşi perioadă însă, insistase pe 
lângă Hussein pentru înfiinţarea unei bănci franco-otomane 
în Jiddah, o instituţie care să poată acorda credite 
financiare, ca împrumuturi, guvernului din Hejaz, cu 
dobânzi foarte atrăgătoare. Ofițerii britanici care 
examinaseră propunerea lui Brémond privind o asemenea 
bancă îşi dăduseră seama imediat că era o capcană 


economică - fără mijloace de a rambursa împrumuturile, 
regimul lui Hussein ar deveni curând obligat faţă de 
creditorii lui francezi - si au îngropat planul.: Apoi, era 
veşnicul argument al colonelului de a plasa ofiţeri francezi, 
ca specialişti, pe lângă diversele formaţiuni de rebeli arabi; 
deşi a avut cumva succes cu Abdullah şi Ali - vreo şase 
experţi militari francezi fuseseră trimişi în taberele acestora 
în decembrie -, nu avusese niciun fel de trecere la Faysal, 
care rămânea profund circumspect faţă de intenţiile galice. 

Odată cu înaintarea armată spre Wejh, Bremond 
văzuse o nouă oportunitate. Dacă acest port la Marea Roşie 
avea să fie capturat de la turci, întregul focar al conflictului 
din Arabia s-ar deplasa cu vreo trei sute de kilometri spre 
nord. In felul acesta, pericolul turcesc asupra oraşelor 
Jiddah şi Mecca devenea pur ipotetic - şi odată cu el orice 
argument în favoarea unei forte armate a Aliaților la 
Rabegh -, însă putea oferi o ţintă şi mai ademenitoare: 
ultima redută principală a turcilor la Marea Roşie, micul 
port Aqaba. 

Observată pe o hartă, extraordinara importanţă 
strategică a Aqabei era evidentă pentru oricine. Situat în 
capătul unui golf strâmt, lung de aproximativ o sută optzeci 
de kilometri, care formează marginea sud-estică a 
peninsulei Sinai, portul avea o amplasare ideală pentru a 
servi atât drept un teren de pregătire pentru atacuri 
împotriva centrelor populate din sudul Palestinei, la doar o 
sută şaizeci de kilometri în nord, cât şi pentru lansarea de 
raiduri asupra Căii Ferate Hejaz, legătura vitală a 
garnizoanei turce din Medina, la numai circa o sută de 
kilometri spre est. De fapt, Brémond abordase cu omologii 
lui militari britanici ideea unui asalt asupra Agabei, la scurt 
timp după ce sosise în Cairo, în vara anului 1916.2 Ideea 
fusese primită foarte favorabil de britanici, însă, întrucât pe 
atunci Revolta Arabă se poticnea încă mult la sud, punerea 
ei în aplicarea fusese considerată prematură. 

Spre sfârşitul lunii ianuarie 1917, ideea nu mai era 
deloc prematură. Pe lângă faptul că arabii controlau acum 
ţărmul Mării Roşii, ajungând în nord tocmai până la Wejh, în 
acelaşi timp înaintarea anevoioasă a generalului Murray 
prin peninsula Sinai, ca preludiu al ofensivei lui în Palestina, 


se apropia de final. În spaţiul dintre aceste două forţe 
armate se afla Aqaba. Dacă Aliaţii cucereau oraşul, flancul 
drept al lui Murray era în siguranţă, prin eliminarea 
posibilităţii ca o contraofensivă turcească să fie lansată din 
acea direcţie, şi în acelaşi timp rebelii arabi se apropiau 
mult mai mult de armata britanică din Egipt, care era sursa 
lor de aprovizionare. 

Desigur, planul putea, de asemenea, să-i înlesnească 
lui Bremond împlinirea unui obiectiv, nu chiar atât de 
secret: restrângerea Revoltei Arabe doar la zona Hejazului. 
Departe de oraşele sfinte ale Islamului, Mecca şi Medina, 
regele Hussein (isi acordase singur acest titlu la sfârşitul 
lunii octombrie) nu mai avea cum să obiecteze faţă de 
prezenţa semnificativă a trupelor britanice şi franceze în 
Aqaba. Si, graţie acestei prezenţe, principalii Aliați puteau 
să le dicteze arabilor, parteneri de dată recentă, exact unde 
să meargă şi ce să facă; iar la orice dezacord în această 
privinţă, arabilor li se putea tăia, pur şi simplu, linia de 
aprovizionare cu armament şi aur de la Aliați, de care 
depindeau. Si, mai bine chiar, toate acestea puteau fi 
realizate sub pretextul de a ajuta cauza rebelilor, mutându- 
le baza de înaintare într-un loc de unde să poată efectua 
mai uşor atacurile lor asupra liniei ferate. 

La mijlocul lunii ianuarie, chiar înainte ca Wejh să fi fost 
cucerit, Brémond a început să discute această idee cu şefii 
lui din Paris, la care a găsit o susţinere entuziastă. În timp 
ce Parisul urma să continue dezbaterile la nivel ministerial 
cu Londra, reprezentantul oficial francez în Cairo şi 
Brémond în Jiddah au primit ordinul să militeze pentru 
proiectul Aqaba în rândul conducerii britanice regionale. 
Bremond ştia perfect spre cine să se îndrepte. Pe lângă 
promovarea planului la nivelul ofiţerilor britanici din Hejaz, 
el i l-a prezentat celui mai de nădejde aliat al său din 
structura puterii de la Cairo, Reginald Wingate, proaspăt 
instalat ca înalt comisar britanic în Egipt.:2 Lui Wingate i-a 
plăcut atât de mult ideea, încât i-a transmis-o imediat 
generalului Archibald Murray. 

judecând după standardele uzuale ale politeţii şi 
subtilităţii britanice, reacţia lui Murray a fost ucigatoare. 
„Ca răspuns la scrisoarea ta referitoare la propunerea lui 


Brémond”, îi scria el lui Wingate în 22 ianuarie, „opinia 
mea, din punct de vedere pur militar, este că obiecțiile 
[anterioare] faţă de debarcarea unei forţe armate la 
Rabegh se aplică, cu aceeaşi tărie, dacă nu chiar şi mai 
puternic, în cazul unei debarcări la Aqaba.":2 Murray 
continua apoi cu uzuala litanie de spaime privind eşuarea 
misiunii, ca după aceea să treacă la demolarea teoriei lui 
Wingate, potrivit căreia controlul asupra Aqabei le-ar 
permite Aliaților să lovească, spre interiorul peninsulei, 
Calea Ferata Hejaz. „Ţinutul din apropierea Aqabei este 
extrem de neregulat şi stâncos”, explica generalul, şi orice 
înaintare spre interior s-ar face pe un teren pe care doar 
unele specii rare de cămile l-ar putea străbate. „Pe scurt, 
aşadar”, scria Murray, „propunerea francezilor de a aduce 
pe mare trupe la Aqaba oferă, din punct de vedere militar, 
atât de puţine avantaje, dar nişte dezavantajez atât de 
grave, încât nu pot decât să presupun că a fost formulată 
fără să fi fost cântărită cum se cuvine şi, de aceea, eu nu 
propun să fie adoptată.” 

Pe lângă irascibilitate, o altă trăsătură a stilului de 
conducere a lui Archibald Murray era o tendinţă de a 
compartimenta informaţia în mod inutil. Aşa cum ştia prea 
bine când îi scria lui Wingate, principalul impediment în 
calea unei înaintări spre est din Aqaba nu era doar terenul 
„neregulat şi stâncos”, ci faptul că acel teren era aproape 
de nestrăbătut. Cu câteva luni în urmă, îl însărcinase pe un 
ofiţer de rang inferior din Biroul Arab să analizeze o serie de 
fotografii de recunoaştere aeriană făcute deasupra regiunii 
Aqaba. În raportul său, acel ofiţer subliniase că portul era 
cuibărit chiar la umbra unei masiv lant de munţi abrupți, 
care se înalţă pe o lungime de circa cincizeci de kilometri în 
interiorul peninsulei, înainte de cobori spre un peisaj la fel 
de neospitalier în deşertul unde se află Calea Ferată Hejaz. 
Singura cale de a trece prin acel perete de stâncă era un 
defileu îngust cunoscut sub numele de Wadi Itm, în lungul 
căruia turcii construiseră o reţea de cazemate şi tranşee 
fortificate, ceea ce făcea ca orice forţă armată, suficient de 
nesăbuită încât să încerce să traverseze pe-acolo, să fie 
expusă unor ambuscade şi focuri continue. Problema, 
atunci, nu era cucerirea Aqabei - asta era partea uşoară -, 


ci găsirea unei soluţii de a trece mai departe de plajele 
portului. Orice mişcare imprudentă aici însemna să ajungi 
la o reluare în miniatură a dezastrului de la Gallipoli sau la o 
repetare pe scară largă:&, asta depinzând de eventuala 
încrâncenare a comandanților armatei de a persista în 
eroarea lor iniţială. 

În mod inexplicabil totuşi, Murray a ales să nu-i 
împărtăşească lui Wingate această informaţie esenţială, şi, 
evident, nici corului tot mai răsunător al celorlalţi ofiţeri 
britanici care pledau pentru o debarcare la Aqaba. In lipsa 
acelei informaţii, răspunsul dispretuitor al lui Murray la acea 
propunere părea să fie doar o nouă manifestare a 
catastrofismului şi a tafnei care îl caracterizau. Aceasta a 
fost, cu siguranţă, şi impresia cu care a rămas colonelul 
Brémond după ce a auzit vestea prin filtrul diplomatic al lui 
Reginald Wingate. 

„Puteţi să-l informaţi confidential pe Brémond”, le-a 
telegrafiat Wingate subalternilor săi din Jiddah, în 24 
ianuarie, „că noi aici am analizat amplu deja propunerea de 
a debarca trupe la Aqaba, însă ţinând seama de 
angajamentele noastre militare actuale în Sinai şi aiurea, 
trebuie sa renuntam la ea. Recunoastem pe deplin 
avantajele acestui proiect, însă trupele şi transportul 
necesar pentru a întreprinde o expediţie reuşită contra căii 
ferate (plecând din Aqaba) nu sunt disponibile. ”225 

Pentru Edouard Brémond, un om care reuşise să aibă o 
influenţă satisfăcătoare asupra lui Wingate, s-ar fi zis că 
toate astea sunau nu neapărat ca un „nu” emfatic, ci ca un 
„poate” rostit din cochetărie. Peste câteva zile, colonelul 
francez s-a îmbarcat pe o fregată în portul Jiddah, pornind 
în lungul coastei spre Wejh, pentru a-şi prezenta 
propunerea direct în faţa omului ale cărui dorinţe puteau 
prevala asupra opiniilor lui Murray: Faysal ibn Hussein. 

Cei doi bărbaţi s-au întâlnit în după-amiaza de 30 
ianuarie, împreună cu Stewart Newcombe, care vorbea bine 
araba, pe post de interpret. Bremond l-a informat pe Faysal 
că el se afla in drum spre Egipt, intentionand să inspecteze 
situaţia oamenilor lui din Port Suez, înainte de a continua 
călătoria până la Cairo. Acolo, avea de gând să facă lobby 
pe lângă înaltul comandament britanic, pentru a trimite o 


brigadă ca să cucerească Aqaba, această forţă armată 
urmând să fie completată cu două batalioane franco- 
senegaleze, care stăteau inactive în portul Djibouti, 
controlat de francezi, la intrarea sudică în Marea Roşie. 

Deşi Faysal pusese ochii şi el pe Aqaba, a refuzat sa 
accepte planul lui Bremond; aşa cum avea să relateze 
Newcombe, „Faysal mi-a spus după aceea că el ar dori ca 
trupele britanice să îl ajute, însă nu voia niciun ajutor de la 
francezi si nici să aibă de-a face cu ei în vreun fel”.28 
Imediat după întâlnirea avută în Wejh, Brémond a plecat 
direct la Port Suez şi, apoi, la Cairo, unde l-a căutat pe cel 
mai improbabil ascultător cu putinţă. „[Bremond] a venit să 
mă felicite pentru cucerirea Wejhului”, povestea Lawrence 
în Cei şapte stâlpi ai înțelepciunii, „spunând că acest lucru 
confirma credinţa lui în talentul meu militar şi îl încuraja să 
spere în ajutorul meu pentru o extindere a succesului 
nostru." Acea „extindere”, fireşte, era planul colonelului 
pentru o debarcare a Aliaților la Aqaba. 

Dar ce-l apucase pe Brémond să pună cărţile pe masa 
în faţa lui Lawrence? Cea mai simplă explicaţie - faptul că 
în mintea lui planul pentru Aqaba era atât de profitabil 
pentru toate părţile, încât până şi recalcitrantul Lawrence l- 
ar putea adopta - este însă şi cea mai neverosimilă. De- 
acum, Br&mond cunoştea prea bine statornica neîncredere 
a lui Lawrence atât în el, ca persoană, cât şi în intenţiile 
francezilor în Orientul Mijlociu, o neîncredere atât de 
profundă, încât era foarte posibil ca Lawrence să respingă 
orice propunere a francezilor, doar fiindcă venea de la ei. 
Într-adevăr, conform spuselor lui, Lawrence a simţit imediat 
în planul lui Bremond pentru Aqaba un ecou al motivelor 
ascunse ale colonelului francez în mai vechiul proiect 
pentru Rabegh, ca o modalitate pentru Aliați de a prelua de 
facto controlul asupra Revoltei Arabe şi de a opri 
extinderea ei în Siria.282 

Dar, cu siguranţă, Bremond nu şi-a dat seama că, de 
fapt, omul care şedea în faţa lui în acea dimineaţă la hotelul 
Savoy cunoştea atât de bine regiunea Aqaba. In primul 
rând, Lawrence parcursese acel ţinut în timpul expediției lui 
din 1914 în pustiul Sin, ca apoi, mai târziu, la cererea 
generalului Murray, să fi avut prilejul de a studia hărţile 


captate din aer ale Aqabei, ceea ce îl făcuse să formuleze 
acele concluzii pesimiste. E posibil ca Bremond să fi înţeles 
că Aqaba putea fi o mare fundătură pentru arabi, dar în 
estimările lui Lawrence avea să fie un impas la fel de grav 
şi pentru orice trupe franceze şi britanice trimise acolo. 

Când Lawrence a încercat să-i explice acest lucru, 
Brémond a rămas totuşi foarte încrezător în proiectul lui. 
De fapt, a lăsat să-i scape informaţia că, odată încheiate 
eforturile lui de persuasiune la Cairo, intenţiona să se 
întoarcă la Wejh pentru a-l presa în continuare pe Faysal. 

E posibil ca acesta să fi fost, de fapt, adevăratul motiv 
pentru care colonelul venise să discute cu Lawrence în acea 
dimineaţă. Micul tupeist de la Oxford fusese cel mai 
elocvent - si, din păcate, cel mai influent - dintre opozantii 
britanici ai lui Bremond în timpul episodului Rabegh, or cu 
siguranţă francezul nu voia să-l ştie pe Lawrence în Cairo, 
pregătit să toarne apa peste posibilele focuri pro-Aqaba pe 
care el ar reuşi să le aprindă printre membrii înaltului 
comandament britanic. Strecurând, aparent întâmplător, 
ideea că în curând voia să se întoarcă la Wejh pentru o 
nouă întâlnire cu Faysal, Brémond spera, probabil, ca 
Lawrence să plece valvârtej în Arabia, dispărând astfel de 
pe arena unde deciziile erau luate de fapt. 

Dacă acesta a fost scopul lui Brémond, subterfugiul a 
funcţionat perfect. „Eu nu-l avertizasem pe Faysal ca 
Brémond era un ticălos”, povestea Lawrence. „Newcombe 
era acolo [în Wejh], cu dorinţa lui binevoitoare de a mişca 
lucrurile înainte... Mi s-a părut că era cel mai bine să mă 
duc şi eu repede, ca să-i păzesc contra ideii [Aqaba].”2% 

La câteva ceasuri după întâlnirea lui cu Brémond, 
Lawrence a plecat din Cairo la Port Suez, urmând ca de 
acolo să se îmbarce pe prima navă cu destinaţia Wejh. 


Era un semn mic, dar grăitor în privinţa schimbărilor pe 
care războiul le adusese. În iunie 1915, când William Yale 
venise prima oară pe Muntele Măslinilor, ca să discute cu 
Djemal Paşa, caii inhamati la birjă urcaseră cu vioiciune 
drumul pietruit şi abrupt. Acum, în februarie 1917, aceeaşi 
călătorie a fost chinuitor de lentă, caii fiind atât de costelivi 
şi prapaditi după doi ani de penurie alimentară, încât te 


aşteptai să cadă morţi din cauza efortului. „Aveam senzaţia 
că nu o să mai ajungem niciodată la Căminul German”, îşi 
amintea Yale.2 Petrolistul nu a renunţat însă, fiindcă 
pentru el era absolut vital să ia legătura cu guvernatorul 
Siriei. 

În acea iarnă a anului 1917, Yale simţea cum zidurile 
se strângeau parca în jurul lui la Ierusalim. Partial, acest 
lucru avea legătură cu naționalitatea lui. Pe parcursul celor 
doi ani şi jumătate de la începutul războiului, respectul 
reticent cu care Statele Unite fuseseră iniţial privite de 
către aproape toţi combatanții, agasanta lor poziţie de 
neutralitate fiind contrabalansata de eforturile de a 
promova pacea, se erodase constant transformându-se într- 
un fel de dezgust general. În Marea Britanie şi Franţa, a luat 
forma unei disperări în faţa refuzului guvernului american 
de a recunoaşte cât de mult propria bunăstare a SUA dicta 
ca tara să se alinieze de partea „democraţiilor” contra 
„dictaturilor”. In statele Puterilor Centrale, acest sentiment 
a îmbrăcat forma unei amărăciuni crescânde faţă de 
politica externă americană, căci, în ciuda discursului pios al 
lui Woodrow Wilson care pleda pentru rolul de arbitru 
neutru, în mod limpede Statele Unite preferau Antanta. Şi, 
pentru toţi cei angajaţi în conflagrație, exista furia tot mai 
adâncă la gândul că, sub pretextul de a apăra conceptul 
sacru al „liberului comerţ”, SUA continuau să finanţeze şi să 
facă afaceri cu ambele parti, imbogatindu-se tot mai mult 
pe spinarea Europei însângerate. 

La începutul anului 1917 însă, când campania pentru 
realegerea lui Woodrow Wilson îşi atinsese scopul, existau 
tot mai multe indicii că statu-quoul avea sa se încheie 
curând şi că Statele Unite vor intra în război de partea 
Antantei. Dacă se întâmpla acest lucru, americanii care se 
mai aflau încă în statele Puterilor Centrale puteau să se 
aştepte la un tratament neplăcut, iar lucrul acesta era 
valabil cu precădere în cazul lui William Yale. Cu stilul lui 
agresiv de a face comerţ - mita, amenințările şi santajul 
fuseseră metodele lui de predilecție -, petrolistul îşi făcuse 
o sumedenie de duşmani în timpul şederii lui în Palestina, 
rivali în afaceri şi autorităţi locale nemultumite, care s-ar fi 
bucurat să îl vadă pe americanul „neutru”, protejat atâta 


vreme, reclasificat drept un „inamic beligerant” şi, de 
aceea, internat cu forţa într-un lagăr. 

Dar în ciuda semnalelor amenințătoare apărute în acea 
iarnă un sentiment al datoriei îl oprise pe Yale să ceară 
biroului Standard Oil din Constantinopol permisiunea de a 
părăsi lerusalimul. În schimb, el şi bodyguardul lui 
credincios, Mustapha Kharpoutli, făceau planuri disperate 
să fugă în Egiptul britanic, în eventualitatea în care 
americanii intrau în război, chiar dacă amândoi ştiau că 
şansele de reuşită ale unei asemenea tentative erau practic 
nule. 

Apoi, în 1 februarie, Germania anunţase că va relua o 
campanie nerestrictionata de atacuri cu submarine a 
tuturor vaselor comerciale care îi aprovizionau pe inamicii 
ei europeni, o operaţiune ce avea să vizeze inevitabil 
navele americane şi care părea făcută cumva cu scopul de 
a provoca o declaraţie de război din partea SUA. Aceasta nu 
s-a materializat imediat, ci peste câteva zile, după ce 
Wilson a făcut pasul intermediar de a rupe relaţiile 
diplomatice cu Germania. Yale a primit telegrama pe care o 
aştepta cu disperare: biroul firmei Standard de la 
Constantinopol îi ordona să părăsească Palestina şi să se 
îndrepte spre capitala Imperiului Otoman. Răsuflând uşurat, 
americanul şi-a strâns repede documentele de serviciu şi 
lucrurile personale, unsprezece geamantane şi cufere în 
total, pregătindu-se pentru lunga călătorie cu trenul spre 
nord. 

Atunci a descoperit Yale că era prins într-un fel de farsă 
absurdă. La fel ca oricine altcineva în Siria, în timpul 
războiului, avea nevoie de un permis de călătorie, sau 
vesika, pentru a putea părăsi lerusalimul. Întrucât el era 
cetăţean străin, acest permis trebuia să fie aprobat 
personal de către Djemal Paşa, or Djemal arareori mai 
părăsea acum Damascul. Zile întregi, Yale s-a căznit să 
găsească o modalitate de a ieşi din această dificultate, 
până când într-un final a primit informaţia că Djemal urma 
să vină la lerusalim, pentru o scurtă vizită de rutină. Din 
acest motiv, tinea el mortis să urce pe Muntele Măslinilor în 
acea dimineaţă de februarie. 


Dar în timp ce aştepta în holul Căminului German 
momentul propice de a-l aborda pe guvernatorul Siriei, 
William Yale a fost cuprins brusc de un sentiment de 
deznădejde, atât de atipic pentru uzuala lui siguranţă de 
sine. „America era pe punctul de a declara război 
Germaniei”, îşi amintea el, „iar eu nu-i mai puteam fi de 
niciun folos lui Djemal Paşa. Mai grav chiar, [în urmă cu 
ceva timp] fusesem acuzat că aş face parte dintr-o grupare 
arabă revoluţionară. În mod cert, nu aveam cum să mă 
aştept ca Djemal Paşa să fie binevoitor cu mine.” 

Poate că un alt factor care îl demoraliza acum pe Yale 
era şi rolul absolut neproductiv pe care el îl jucase la 
cererea patronilor săi, pe durata şederii la lerusalim. Desi 
primise în concesiune de la Djemal Paşa o vastă suprafaţă 
din ludeea, Standard Oil nu se achitase de promisiunea de 
a extrage măcar o picătură de ţiţei palestinian pentru 
maşinile de război ale armatei turce. 

În timp ce Yale aştepta în holul clădirii, Djemal Paşa a 
ieşit în sfârşit pe o uşă şi, înconjurat de o coterie de ofiţeri 
turci şi germani cu grade mari, a păşit iute pe coridor, 
venind înspre el. Dar petrolistul a rămas ca o stană de 
piatră, fără ca măcar să încerce să atragă atenţia 
guvernatorului, când acesta a trecut vijelios prin dreptul lui. 
Ingrozit de propria-i laşitate, Yale a rămas holbându-se pur 
şi simplu în urma alaiul care se îndepărta, până când cineva 
l-a strigat: „Domnule Yale, ce naiba cauţi aici?” 

Întorcându-se, Yale a văzut că omul care îl strigase era 
Zaki Bey, fostul guvernator militar al lerusalimului. Personaj 
curtenitor şi cultivat, Zaki Bey se străduise la începutul 
războiului să protejeze comunitatea de străini din lerusalim 
împotriva efectului edictelor mai aspre emise atât de 
regimul de la Constantinopol - se povestea că el îl 
prevenise pe patriarhul ortodox grec să ascundă odoarele 
bisericii, înaintea unei razii de rechizitionare ordonate de 
guvern -, cât şi de unităţile serviciului secret german de la 
faţa locului. Ca represalii pentru faptele lui împăciuitoare, 
Zaki Bey fusese demis din funcţie la cererea germanilor, 
însă rămăsese cumva un membru agreat în cercul interior 
al lui Djemal Paşa. Si, un lucru la fel de important, date fiind 
circumstanţele din acel moment, Zaki Bey era un membru 


agreat în clubul unde William Yale juca bridge de două ori 
pe săptămână. Când a aflat de situaţia dificilă în care se 
afla americanul, fostul guvernator a rupt ultima pagină 
dintr-un document oficial, a scris la repezeală pe dosul ei o 
autorizaţie de călătorie şi a fugit pe coridor, să-l prindă din 
urmă pe Djemal. La scurt timp după aceea, a venit înapoi, 
aducând vesika semnată. 

„În timp ce caii trăgeau istoviti la vale pe Muntele 
Măslinilor”, scria Yale, „eu fredonam de bucurie. După 
lungul exil de doi ani, în care văzusem cum cei din jurul 
meu se împotmoleau în mizeria tot mai cumplită a 
războiului, acum tineam în mână o hârtie, cu care puteam 
porni pe drumul spre casă.” 

Fireşte, se punea întrebarea ce avea să-i rezerve 
viitorul odată ce ajungea acasă. Dacă americanii intrau în 
război, exploatările firmei Standard Oil în Orientul Mijlociu 
aveau să fie suspendate pentru o lungă bucată de timp. 
Rămas fără activitate, Yale urma probabil să fie 
disponibilizat sau aruncat înapoi la munca de jos, pe care o 
efectuase pe câmpurile petrolifere din SUA. Meditând la 
aceste necunoscute, petrolistul a conchis, probabil, că 
recunoştinţa pe care se cuvenea să i-o poarte lui Djemal 
Paşa, care îi dăduse voie să fugă din Palestina, merita 
menţinută în nişte limite acceptabile. Pe durata lungii 
călătorii cu trenul până la Constantinopol, un adevărat 
calvar, extenuant şi poticnit, tărăgănat timp de aproape trei 
săptămâni, Yale a notat cu foarte multă atenţie tot ce 
vedea pe geam: manevre ale trupelor turceşti şi germane, 
stadiul proiectelor de construcţie a liniilor de cale ferată, 
amplasarea taberelor militare şi a depozitelor de muniții. În 
funcţie de ceea ce avea să-i aducă viitorul, aceste 
informaţii ar putea fi de mare folos cuiva - şi i-ar putea fi 
foarte utile, de asemenea, şi lui William Yale. 


Temerile lui Lawrence fuseseră exagerate, aşa cum 
avea să descopere ajungând la Wejh în 6 februarie. 
Grăbindu-se imediat să discute cu Faysal, a aflat ca, într- 
adevăr, conducătorul rebelilor arabi era dornic să 
cucerească Aqaba, însă tot la fel de dornic era ca francezii 
să nu joace niciun rol în această ofensivă; oricum, întâlnirea 


pe care o avusese cu colonelul Bremond, în urmă cu o 
săptămână, nu făcuse decât să adâncească şi mai mult 
suspiciunile lui Faysal faţă de francez. 

In acelaşi timp, în sinea lui, Lawrence îi era probabil 
recunoscător lui Brémond fiindcă ridicase problema Aqabei, 
deoarece în felul acesta îl avertizase în privinţa marii 
dispute care avea să apară inevitabil în legătură cu soarta 
acestui oraş. De fapt, această dispută demarase deja, iar 
subterfugiul colonelului francez era doar o mică parte din 
ea. 

Wejh era acum baza militară de avangardă a Revoltei 
Arabe, şi aproape în fiecare zi noi delegaţii de triburi 
veneau să îl întâlnească pe Faysal şi să subscrie cauzei 
revoluţionare. Majoritatea acestor triburi erau din întinderile 
deşertice şi muntoase situate la est şi la nord, frontiera 
revoluţionară deschisă prin cucerirea Wejhului, iar aceşti 
noi recruți doreau fireşte să participe la acţiune în propria 
lor ogradă. Lucrul acesta însemna desfăşurarea forţelor 
armate în sus pe coasta Mării Roşii spre Aqaba. 
Concomitent, Faysal era tot mai presat de către consilierii 
lui militari arabi - în principal ofiţerii sirieni care căzuseră 
prizonieri sau dezertasera din armata otomană - să 
împingă frontul mult înspre nord, până în patria lor. Calea 
cea mai scurtă şi cea mai uşoară, totodată, pentru a face 
asta trecea prin Aqaba. 

Acestor pretenţii insistente, li se puteau adăuga 
cererile ofiţerilor britanici care operau acum în Hejaz, 
începând cu şeful misiunii militare, Stewart Newcombe. 
Pentru ofiţerii britanici de pe câmpul de luptă, cucerirea 
Aqabei ar fi însemnat o linie mult mai scurtă de comunicare 
şi aprovizionare din Egipt, precum şi controlul asupra 
întregii linii de coaste din nordul Arabiei. Chiar şi Gilbert 
Clayton de la Cairo insista într-o notă din ianuarie ca 
brigada cândva hărăzită pentru Rabegh să debarce pe țărm 
la Agaba.=: În fata acestui cor de voci unanime, Lawrence 
şi-a dat seama, desigur, că obiecțiile lui privind obstacolele 
fizice ale oraşului aveau într-un final să nu se mai facă 
auzite. Într-adevăr, dacă dezastrele de la Kut, Gallipoli şi 
zeci de câmpuri de luptă de pe frontul de vest puteau servi 
drept ghid, atunci însăşi impractibilitatea unei debarcări la 


Aqaba avea să-i atragă pe tacticienii militari britanici spre 
acel punct, ca fluturii de noapte spre flacără. 

Era puţin probabil ca viziunea contrară a lui Lawrence 
să fie mai bine primită de către arabi. La fel ca în cazul 
tuturor mişcărilor revoluţionare, forţa însufleţitoare din 
spatele Revoltei Arabe era pasiunea, altfel spus un 
sentiment alimentat de cutezanta şi îndrăzneală, trăsături 
complet opuse rugăminţilor pentru prudenţă sau abţinere. 
In afară de asta, dacă Aqaba era exclusă, singura cale 
viabilă ce le rămânea arabilor spre Siria era ruta din lungul 
Căii Ferate Hejaz, prin deşert, o opţiune periculoasă, atâta 
vreme cât garnizoana turcă din Medina le stătea în spate. 
Această opţiune presupunea, de asemenea, folosirea unei 
linii foarte lungi şi precare de aprovizionare spre coastă şi 
care risca să devină şi mai precară pe măsură ce arabii 
înaintau spre nord - deşi această îngrijorare era mai 
degrabă pur teoretică decât practică: ţinând seama de 
ritmul actual cu care arabii se mişcau în teatrul de 
operaţiuni din interiorul peninsulei, era posibil ca nu 
prezenta generaţie de războinici să ajungă la Damasc, ci 
copiii copiilor lor. 

Pentru toate aceste motive, Lawrence ar fi putut să îi 
recomande energic lui Faysal să nu meargă la Aqaba, ar fi 
putut chiar să îi vorbească pe îndelete despre capcana pe 
care credea ca Edouard Brémond i-o întindea acolo, însă 
era puţin probabil ca insistenţele lui să aibă un efect mai 
mare decât o frână temporară. Insă, graţie poziţiei lui unice 
în cadrul aparatului de informaţii secrete britanic - având 
acces la planurile politice şi strategice cele mai 
confidentiale care se făceau la Cairo, dar totodată operând 
pe teren, acolo unde acele planuri urmau să fie 
implementate -, Lawrence mai percepea şi altceva. 

In 1917, puterile statale europene rămâneau încă 
tributare mentalitatii imperiale, potrivit căreia revendicarea 
întâietăţii într-o anumită regiune era legată direct de 
cantitatea de sânge vărsat şi de banii cheltuiţi pentru a 
cuceri acea regiune, considerând că legitimitatea se 
stabilea textual înfigându-ţi stindardul pe acel sol. In ultima 
instanţă, acesta era motivul pentru care francezii, cu atât 
de puţine trupe disponibile pentru operaţiunile din Orientul 


Mijlociu, îngropaseră planurile britanicilor de a debarca în 
Golful Alexandretta în 1915; şi, de asemenea, motivul 
pentru care îi deranja atât de mult viitoarea ofensivă a lui 
Murray în Palestina; plus totodată motivul, de data asta 
invers, pentru care doreau ca orice soldat francez din 
regiune să ia parte la cucerirea Aqabei. Doar prezenţa lor 
fizică, aveau ei convingerea, era garanţia onorării 
revendicărilor lor imperiale. 

Dar această perspectivă nu era tipic galică, ci se 
regăsea răspândită destul de mult şi în rândul britanicilor. 
In toate discuţiile privind cucerirea Aqabei, ceea ce toată 
lumea vizualiza, inclusiv Faysal, era practic o reluarea a 
operaţiunii de la Wejh: o debarcare amfibie a trupelor arabe 
aduse cu vase britanice, un atac contra garnizoanei turceşti 
susţinut masiv de tunurile marinei britanice, un nou influx 
de provizii şi materiale de război, după ce oraşul era 
cucerit. Doar ca Aqaba, spre deosebire de Wejh, era un 
oraş de o enormă importanţă strategică pentru britanici, şi 
mai ales se afla mult în afara zonei „pământului sfânt” 
islamic, care îi făcuse să păşească atât de precaut în jurul 
Meccăi. Neprecupetind vieţi omeneşti si bani pentru a 
cuceri Aqaba, tentatia strategilor militari britanici de a-şi 
revendica oraşul - şi simultan de a-i retrograda pe arabi pe 
o poziţie inferioară - putea să fie de-a dreptul irezistibilă. 
Cand acest lucru s-ar întâmpla, arabii ar fi sugrumaţi pur şi 
simplu. Pentru prima oară, cei doi aliaţi principali ai 
Antantei, Marea Britanie şi Franţa, ar avea o forţă armată 
reunită puternică în Orientul Mijlociu, or, dacă ar fi nevoiţi 
să aleagă între dorinţele arabilor şi cele ale francezilor, nu 
prea exista vreo îndoială pentru ce parte ar opta 
conducătorii britanici din Cairo - sau dacă nu din Cairo, de 
la Londra. Cel mai plauzibil rezultat ar fi abandonarea 
arabilor in Aqaba, fie explicit, fie tacit, blocându-i să mai 
continue spre nord. 

Pe scurt, în acel moment Edouard Brémond era cea 
mai mică dintre problemele lui Faysal. Aşa cum 
demonstrase episodul Rabegh, Lawrence putea cu uşurinţă 
să  dejoace planurile lui Brémond, invocând atuul 
antifrancez, atunci când interesele galice se ciocneau cu 
interesele britanicilor, însă situaţia ar fi foarte diferită dacă 


interesele britanicilor şi ale francezilor s-ar contopi. În 
esenţă, Faysal era bine pregătit pentru a identifica perfidia 
francezilor, dar cum rămânea cu perfidia britanicilor? 

Cât despre motivul pentru care Lawrence putea 
percepe toate astea, pe când alţii nu, şi totodată motivul 
pentru care era atât de tentat să se îndoiască de fidelitatea 
propriului său guvern, răspunsul era simplu: Acordul Sykes- 
Picot. Atâta vreme cât acel pact rămânea în vigoare, 
trădarea britanicilor faţă de cauza arabilor, din respect 
pentru aliatul lor, Franţa, era practic predeterminată, 
majoritatea angajamentelor conţinute în Corespondenta 
McMahon-Hussein anulându-se. De fapt, tocmai din cauza 
acelui pact, guvernul britanic ar putea avea propriul motiv 
puternic de a-i izola pe arabi la Aqaba; refuzandu-le 
posibilitatea de a participa activ la eliberarea Siriei şi a 
celorlalte meleaguri arabe, britanicii ar putea atunci să-şi 
renege promisiunile făcute arabilor cu mult mai puţine 
mustrări de conştiinţă. 

Dar în încercarea de a-i explica toate astea lui Faysal - 
de a-l convinge de necesitatea de a nu cădea în capcana cu 
Aqaba şi de a porni spre Siria prin mijlocul peninsulei; de a 
nu avea încredere în francezi, dar nici în britanici - 
Lawrence nu avea la dispoziţie decât un singur instrument 
eficient: încă o dată, Sykes-Picot. 

În armata britanică a anului 1917 - ca, de fapt, în orice 
armată pe timp de război, din orice epocă istorică - a 
divulga unei terţe părţi un tratat secret era considerat un 
grav act de trădare, care se pedepsea cu închisoare pe 
viaţă sau prin împuşcare. Totuşi, la un moment dat în acele 
zile de la începutul lunii februarie în Wejh, Lawrence l-a luat 
deoparte pe Faysal şi a făcut exact asta, dezvaluindu-i atât 
existenţa Acordului Sykes-Picot, cât şi detaliile importante 
ale acestui document.? 

Faptul că Lawrence era conştient de enormitatea faptei 
lui reiese limpede din eforturile ulterioare de a-şi acoperi 
urmele. În scrierile lui, ca şi în întrebările pe care i le-au pus 
diverşi biografi, a rămas cu hotărâre evaziv în privinţa 
momentului când a aflat prima oară despre Sykes-Picot şi 
despre cât cunoştea de fapt din detaliile documentului, 
lăsând să se înţeleagă că nu ar fi fost nicidecum în măsură 


să îi spună mare lucru lui Faysal. De fapt, Sykes-Picot nu 
este în niciun caz un document complex - nu are decât trei 
pagini -, or aproape cu certitudine Lawrence era pe deplin 
familiarizat cu acest acord încă din iunie 1916, când 
tratatul a circulat prin birourile serviciului de informaţii de 
la Cairo. În mod similar, în Cei șapte stâlpi ai înțelepciunii, 
Lawrence a ticluit o cronologie falsă, prin care revenirea lui 
în pripă la Wejh după întâlnirea cu Bremond în Cairo a 
izvorât din necesitatea de a-l preveni pe Faysal în privinţa 
planului francezului - ,[Brémond] a încheiat conversaţia 
ameninţător, spunând că, oricum, el se ducea la Faysal, în 
Wejh, să îi prezinte planul [pentru Aqaba]”22 -, o afirmaţie 
care nu funcţiona decât omitand să menţioneze ca 
Bremond îi prezentase deja lui Faysal planul respectiv, în 
urmă cu patru zile. Se poate presupune că scopul lui 
Lawrence în această omisiune era să strecoare ideea, dacă 
ar fi ieşit vreodată la lumină că el îi divulgase lui Faysal 
acordul Sykes-Picot în acea fază, că nu făcuse asta decât 
pentru a-l sabota pe francezul uneltitor. Pentru oficialităţile 
şi cititorii britanici din perioada postbelică, această turnură 
antifranceză ar fi o explicaţie mult mai plăcută decât 
alternativa ei, iar fapta lui Lawrence nu neapărat o trădare, 
ci un gest întru totul acceptabil, poate chiar admirabil. 

Totul era un eşafodaj pe care biografii lui Lawrence - 
cel puţin aceia din tabăra idolatră - au fost mai mult decât 
bucuroşi să-l accepte. Dar procedând astfel, au trecut pe 
lângă una dintre cele mai importante şi mai fascinante 
enigme ale vieţii lui T. E. Lawrence. Cum se poate explica 
faptul că un om, care nu venise nici de patru luni în Arabia, 
a ajuns să se identifice atât de mult cu cauza arabilor, încât 
să fie dispus să trădeze secretele propriei sale ţări pentru a 
le fi de ajutor şi să îşi transfere, efectiv, lealitatea de la 
patria sa la un popor pe care abia îl cunoştea?! 

Desigur, parţial această atitudine îşi avea rădăcinile 
într-un ciudat simţ al onoarei în rândul britanicilor. Probabil 
într-o măsură mai mare decât la oricare alt stat european 
angajat în război, clasa conducătoare britanică, în 1917, 
tinea cu încrâncenare încă la preceptul că orice promisiune 
se respectă cu sfinţenie. Printre cei câţiva militari de 
carieră şi diplomaţi britanici care cunoşteau politica secretă 


a guvernului lor în Orientul Mijlociu - faptul că arabii erau 
încurajați să lupte şi să moară, în baza unor fagaduinte care 
fuseseră deja vândute -, mulţi considerau că aceasta 
politică era absolut ruşinoasă, un afront adus demnităţii 
britanice. E posibil ca Lawrence să fi resimţit mai visceral 
acest lucru, în virtutea faptului că se afla acolo unde se 
lupta şi se murea, însă nu era nicidecum singurul om 
pătruns de acest dezgust. 

Pe de altă parte, atitudinea lui e posibil să fi izvorât din 
reaprinderea unor fantezii adolescentine. Aşa cum 
Lawrence avea să scrie, „Visasem, la şcoala municipală din 
Oxford, să pot plasmui, pe timpul vieţii, o nouă Asie pe care 
vremurile o impuneau inexorabil generaţiilor noastre”.2%4 
Aici, in Arabia, avea dintr-odată şansa de a fi acel cavaler 
rătăcitor din lecturile copilăriei lui, eliberatorul unui popor 
îngenuncheat şi înrobit, iar prin asta dobândea sentimentul 
unui ţel mult mai puternic decât orice chemare a unui 
nationalism meschin sau a unui imperiu, care pe zi ce 
trecea îşi dovedea şi mai mult nevrednicia şi uzura morală. 

Oricare ar fi fost combinaţia reală a motivelor lui - şi e 
posibil ca Lawrence să nu le fi sesizat nici el pe deplin -, 
efectul dezvaluirii făcute lui Faysal a fost deopotrivă 
imediat şi dramatic. Conducătorul arab înţelegea acum că, 
în ciuda promisiunilor lor, britanicii nu aveau de gând să 
cedeze Siria; dacă arabii voiau Siria, trebuiau să lupte 
pentru ea. După câteva zile de la întoarcerea lui Lawrence 
la Wejh, ceilalţi ofiţeri britanici au început să remarce 
consternati cum Faysal devenise subit neinteresat de ideea 
unei operaţiuni la Aqaba; în schimb, singurul lui scop era să 
îşi împingă forţele rebele cât mai înspre nord, în însăşi 
inima Siriei. 

Exact aceeaşi veste a auzit-o şi Edouard Br&mond cu 
prilejul următoarei sale vizite la Wejh, în 18 februarie. Cu 
Lawrence asistand la discuţii, Faysal l-a informat pe 
colonelul francez că el acum se opunea ferm unei debarcări 
la Aqaba, intentionand în schimb să îşi dubleze eforturile în 
interiorul peninsulei. A refuzat încă o dată oferta lui 
Brémond de a-i pune la dispoziţie tehnicieni francezi, 
explicând că nu avea nevoie de ei, şi a oferit chiar o 
apologie abilă pentru amploarea tot mai mare a planurilor 


lui militare; ar fi bucuros să-şi concentreze eforturile asupra 
Medinei, i-a spus el lui Brémond, daca ar avea aceeaşi 
artilerie franceză „pentru a riposta tunurilor pe care 
francezii li le furnizaseră turcilor”. Văzându-şi planurile 
dejucate din nou, nota vesel Lawrence, Bremond n-a mai 
avut de ales, decât „să se retragă din luptă decent”. 

În săptămânile următoare, diverşii ofiţeri britanici 
stationati în Wejh au încercat încontinuu să înfrâneze 
planurile subit grandioase ale lui Faysal, să-l determine să 
se concentreze asupra problemelor stringente. Dar 
degeaba. Aşa cum avea să scrie în 1 aprilie unul din acei 
ofiţeri, maiorul Pierce Joyce: „Sunt încă de părere că 
întreaga atenţie a Şerifului Faysal este îndreptată spre 
nord... M-am străduit să îl limitez pe Faysal la operaţiuni 
militare şi ambiţii locale, dar de undeva a căpătat nişte idei 
foarte vaste”.2% 

Cât despre sursa de unde Faysal căpătase acele idei, 
ofiţerii superiori britanici erau complet derutati. In niciun 
caz nu îl suspectau pe căpitanul Lawrence. Intr-un raport 
trimis la Cairo, la începutul lui martie, adjunctul lui Cyril 
Wilson la Jiddah îl lăuda în mod special pe Lawrence, 
considerându-l de o „valoare inestimabila” .2% 


* 


Pentru Djemal Pasa, opţiunile se ingustau. Încă de la 
începutul războiului, semnalele că britanicii aveau sa 
lanseze curând mult aşteptata lor ofensivă în sudul 
Palestinei deveniseră tot mai evidente. Prin februarie, 
unităţile armatei turce cedaseră constant teren tocmai 
până la periferia oraşului Gaza, iar britanicii continuau să 
atace; avioanele de recunoaştere germane raportau o 
adevărată mare de tabere cu corturi şi depozite cu provizii 
înşirate în lungul noii căi ferate montate de britanici, 
mergând înapoi până la El Arish, la circa şaizeci de kilometri 
depărtare. Deşi estimările privind forţa de atac britanică 
variau, cert era că aceasta întrecea numeric cu mult 
efectivul de circa douăzeci de mii de soldaţi turci, care 
formau apărarea în faţa lor. 

Era o disparitate pe care Djemal nu avea cum să o 
reducă, deoarece pretutindeni în imperiu armata otomană 


era încolţită în situaţii aproape fără ieşire: angajată activ pe 
două fronturi în Europa, pregătită de luptă împotriva ruşilor 
în estul Anatoliei, iar acum retrăgându-se în faţa unei a 
doua forte de invazie din India britanică în Irak. Chiar dacă 
ar fi putut aduce câteva unităţi de pe celelalte fronturi - si 
realitatea era că nu se putea -, părea absolut imposibil ca 
acestea să ajungă în Palestina la timp pentru a respinge 
atacul britanic. Neavând altă soluţie, cu părere de rău 
Djemal şi-a întors atunci privirile spre cei zece mii de 
soldaţi care apărau încă Medina. 

Gândul de a abandona acel oraş din Arabia era extrem 
de dureros, acesta fiind probabil şi motivul pentru care 
guvernatorul îl tot amânase până în ultimul moment. Nu 
era doar faptul că Medina ancora ferm punctul terminus 
sudic al Căii Ferate Hejaz, ci şi ideea că acolo dominaţia 
turcilor era absolută, niciodată grav periclitată de rebelii 
arabi neinarmati corespunzător şi dezorganizati, care 
sporadic hartuiau teritoriul pe la margini; astfel, Medina era 
ca un bastion împotriva uneltirilor emirului Hussein de a 
împinge revolta spre nord. A ceda Medina, al doilea oraş 
sfânt al Islamului, ar însemna să le ofere rebelilor şi 
sponsorilor lor britanici o extraordinară victorie psihologică, 
mantia supremaţiei religioase în ochii musulmanilor de 
pretutindeni. 

Pe de altă parte, trupele turceşti din Medina se 
numărau printre cele mai destoinice corpuri de armată din 
Imperiul Otoman, fiind conduse, de asemenea, de unul 
dintre cei mai valoroşi generali, Fakhri Paşa; prezenţa lor pe 
frontul din Palestina putea face diferenţa dintre victorie şi 
înfrângere. Şi aşa, la insistenţele lui Enver Paşa şi ale 
înaltului comandament militar german din Constantinopol, 
la sfârşitul lui februarie Djemal a trimis vorbă că trebuia ca 
Medina să fie cedată, iar garnizoana să înceapă anevoiosul 
drum înapoi în lungul Căii Ferate Hejaz până în Siria, ca să 
se instaleze grabnic în tranşeele de apărare din Gaza. 

Acest ordin a stârnit o reacţie promptă şi crâncenă din 
partea unui om pe nume Ali Haidar. După declanşarea 
revoltei rebelilor lui Hussein, în vara precedentă, 
Constantinopolul îl alesese pe Haidar drept noul muftiu 
„legitim” de la Mecca şi îl trimisese de urgenţă în sud ca să 


îşi preia rolul de mare căpetenie religioasă. Haidar nu se 
încumetase să meargă mai departe de Medina, bineînţeles, 
dar acolo instituise un fel de „papalitate marionetă” rivală a 
regimului lui Hussein de la Mecca. Chiar dacă erau respinse 
de majoritatea arabilor din Hejaz, pretenţiile lui Haidar de a 
fi adevăratul păzitor al celor mai sfinte lăcaşuri ale 
islamului a dat de gândit totuşi comunităţii musulmane 
internaţionale, care a încercat să atenueze vociferările lui 
Hussein. Toate acestea se pierdeau dacă Medina era 
abandonată. „Vestea m-a îngrozit”, scria Haidar în 
memoriile lui. „Imediat i-am trimis o telegramă aspră lui 
Djemal, în care i-am spus că însăşi ideea de a părăsi 
Mormântul Sfânt era absolut ruşinoasă şi că [locul] trebuia 
să fie protejat cu preţul vieţii, până la ultimul om, dacă era 
nevoie."2% 

Muftiul ştia categoric cu cine avea de-a face, căci după 
doar câteva zile de când dăduse ordinul de retragere din 
Medina, brusc Djemal l-a revocat; cetatea avea să rămână 
în mâinile turcilor, iar trupele în inferioritate numerică din 
Palestina trebuiau să se descurce pe cont propriu în faţa 
iminentului atac al britanicilor. 

Dar prin unul dintre acele ciudate artificii ale 
hazardului istoric, această scurtă şi rapid solutionata 
dispută a turcilor privind viitorul Medinei avea să aibă nişte 
consecinţe extrem de ample. Şi asta deoarece criptografii 
militari britanici au interceptat şi descifrat depeşa lui 
Djemal Paşa, prin care ordona retragerea garnizoanei, dar 
n-au mai reuşit să intercepteze şi ordinul ulterior de anulare 
a primei măsuri. Drept urmare, rebelii arabi şi consilierii lor 
britanici îşi vor canaliza energia în următoarele luni pentru 
a reacţiona la un eveniment care nu avea să se mai 
producă. Tot în aceste circumstanţe, T. E. Lawrence va 
avea cea mai mare revelaţie a lui privind Revolta Arabă şi 
modul cum trebuia condusă lupta mai departe. 


Conformându-se instrucţiunilor, Lawrence aştepta pe 
chei cand Nur e/ Bahr, o navă de patrulare egipteană, a 
acostat în portul Wejh, în dimineaţa de 8 martie. Acolo, a 
preluat de la un curier militar britanic două documente de-a 
dreptul extraordinare. 


Primul era o transcriere a depesei lui Djemal Paşa, 
ordonând abandonarea Medinei. Cât mai urgent cu putinţă, 
dăduse dispoziţie Djemal, soldaţii din garnizoana turcă 
trebuiau să înceapă deplasarea în lungul Căii Ferate Hejaz, 
luând cu ei toată artileria şi celelalte materiale de război, 
pentru a forma o nouă linie defensivă în oraşul sirian Maan, 
situat la aproximativ opt sute de kilometri în nord. De 
acolo, efectivele de care comandanții armatei se puteau 
dispensa trebuiau trimise rapid la reduta din Gaza, în sudul 
Palestinei. 

Al doilea document era o directivă de la Gilbert 
Clayton, din Cairo. Intrucat până la lansarea propriu-zisă a 
ofensivei generalului Murray în Palestina mai rămăseseră 
doar câteva săptămâni, era vital ca niciun fel de întăriri să 
nu ajungă la apărătorii turci din Gaza, ceea ce însemna că 
trebuiau depuse toate eforturile cu putinţă pentru a 
împiedica plecarea garnizoanei din Medina. Cu ajutorul 
tehnicienilor militari britanici, rebelii arabi aveau obligaţia 
să îşi extindă considerabil atacurile asupra Căii Ferate 
Hejaz, avariind şinele cât mai mult cu putinţă, iar la nevoie 
să declanşeze o bătălie pentru a bloca înaintarea unităţilor 
turceşti aflate în retragere. Cu uzuala lui aplecare spre 
discreţie, Clayton a sugerat ca Faysal, şi nici vreun alt 
comandant arab, să nu fie informat în legătură cu motivul 
acestei escaladări a conflictului.+2 

Această directivă îl plasa pe Lawrence într-o nouă 
situaţie dificilă. Pe de o parte, concentrarea asupra liniei 
ferate avantaja enorm eforturile lui personale de a-l 
convinge pe Faysal să se îndrepte spre operaţiuni în 
interiorul peninsulei şi să renunţe la capcana atrăgătoare, 
care era Aqaba. Pe de altă parte însă, capturarea Medinei 
fusese obiectivul primordial al Revoltei Arabe de la bun 
început, iar retragerea otomanilor din acel oraş ar însemna 
pentru rebelii arabi o victorie psihologică aproape la fel de 
mare ca o capitulare a otomanilor. Dar acum arabilor li se 
cerea nu numai să renunţe la răsplata pentru care se 
luptaseră atât de mult timp, ci şi să trimită oameni în luptă 
pentru a împiedica obţinerea ei. 

Acesta, desigur, era şi motivul apelului lui Clayton de a 
se păstra secretul asupra operaţiunii, însă era vorba aici 


despre cel puţin două aspecte problematice de ordin moral. 
Dacă arabii puteau fi convinşi să ocupe un sector din calea 
ferată dintre Medina şi Mann, ca forţă de blocare, fara sa li 
se spună însă şi de ce, însemna că nu aveau nici cum să 
ştie că în felul acesta se plasau direct în calea garnizoanei 
care părăsise Medina - şi nimeni nu-şi putea face iluzii în 
privinţa deznodământului unei încleştări în plin deşert, între 
oamenii din triburile arabe, slab înarmaţi, şi una dintre cel 
mai bine înzestrate armate ale Turciei. Mai exista, de 
asemenea, problema că arabilor li se cerea acum să lupte - 
şi, inevitabil, să suporte pierderi de vieţi omeneşti - în 
Hejaz, pentru a diminua povara şi numărul morţilor în 
rândul trupelor britanice din Gaza. În mod cert, aceasta era 
o consecinţă a statutului lor de membru într-o alianţă 
militară, dar tot la fel de cert, în opinia lui Lawrence, 
britanicii aveau datoria să le spună aliaţilor lor arabi de ce 
trebuia să se întâmple aşa. 

Intrucat, practic vorbind, Lawrence comisese o trădare 
cu doar câteva săptămâni în urmă, divulgând Acordul 
Sykes-Picot, i-a fost mult mai uşor acum să nesocotească 
aceste dispoziţii. „Cu toate ordinele generalului Clayton”, îi 
scria el lui Cyril Wilson în acea seară, „eu i-am povestit [lui 
Faysal] cam cum stau lucrurile. Mi-ar fi fost imposibil 
altminteri să mai pot acţiona conform cerintelor.”2% Aşa 
cum avea să povestească ulterior în Cei şapte stâlpi ai 
înțelepciunii, Faysal „s-a arătat la înălţime, ca întotdeauna, 
în faţa unei propuneri de onoare şi a acceptat pe loc să facă 
tot ce putea'.2%2 

Sarcina imediată era să îi transmită noua directivă lui 
Abdullah - cu oamenii lui adunaţi lângă Calea Ferată Hejaz 
la Wadi Ais, aceştia ar fi urmat să fie cei care să câştige sau 
să piardă bătălia -, însă dată fiind indolenta celui de-al 
doilea fiu al lui Hussein, Lawrence avea convingerea că atât 
transmiterea acestui mesaj critic, cât şi punerea lui în 
practică trebuiau făcute de către un ofiţer britanic. Ţinând 
seama că Stewart Newcombe şi alţi câţiva ofiţeri britanici 
care cunoşteau deşertul Hejaz erau deja plecaţi în misiuni 
de recunoaştere sau demolare, nu mai rămânea decât el. În 
aceeaşi notă scrisă la repezeală în acea seară, Lawrence îi 
explica lui Cyril Wilson că planurile lui erau efectiv ad hoc, 


dat fiind cât de puţin timp avea la dispoziţie pentru a se 
pregăti: 

„Cred că punctul slab al planurilor [de evacuare a] 
turcilor rezidă în trenurile cu apă şi hrană. Dacă noi reuşim 
să sectionam linia ferată într-atât de grav, încât ei să nu 
mai poată să o repare, sau să le facem praf locomotivele, 
forţa armată se va împotmoli... Măcar dacă i-am putea ţine 
în loc vreo zece zile. Din păcate, va fi periculos şi precar. 
lau nişte mine de-ale lui Garland, dacă pot găsi amorse 
instantanee şi dacă am timp, voi încerca să le plasez cât 
mai aproape de Medina cu putinţă: parţial, acesta este şi 
motivul pentru care mă duc personal intr-acolo.”42 

Profitând de întuneric, în noaptea de 10 martie, 
Lawrence, însoţit de un grup de numai paisprezece 
luptători, a pornit spre tabăra lui Abdullah, până unde îi 
aştepta un drum epuizant, vreme de cinci zile. 

A fost o călătorie atroce de la început. Lawrence 
suferea deja de o dizenterie gravă, iar la amiază, în ziua 
următoare, s-a umplut şi de furuncule pe şezut. Abia reuşea 
să se ţină pe şaua cămilei, în timp ce micul lui grup înainta 
anevoios prin una dintre cele mai drastice porţiuni de 
deşert din vestul Arabiei. După încă o zi, în 12 martie, 
starea lui se înrăutăţise şi mai mult, iar din cauza 
dizenteriei leşinase de două ori, „atunci cand urcuşul 
pieptiş m-a vlăguit prea mult” 4% 

Preocupat de propriile lui suferinţe, Lawrence nu a 
remarcat, probabil, frecuşurile tot mai accentuate din micul 
său grup, care fusese format cu oameni proveniţi din triburi 
ce se duşmăneau între ele. De la tachinările făcute mai 
mult în glumă la începutul călătoriei, se ajunsese treptat la 
insulte şi ameninţări voalate, într-o atmosferă de tensiuni 
mocnite. Lucrurile au atins punctul critic în acea seară. 

Adăpostindu-se pentru noapte într-un defileu muntos 
cunoscut sub denumirea de Wadi Kitan, Lawrence a 
adormit extenuat printre stânci. S-a trezit însă când ecoul 
unei împuşcături a răsunat între pereţii văii. Unul dintre 
oameni l-a condus pe Lawrence peste roci, ca să i-l arate pe 
un membru al grupului, un bărbat din tribul Ageyl, pe nume 
Salem, care zăcea mort, cu un glonţ în tâmplă. Întrucât pe 
marginile ranii pielea se vedea arsă, era limpede că omul 


fusese ucis de la mică distanţă, ceea ce însemna că focul 
fusese tras de un alt membru al grupului. Foarte repede, 
bănuielile au căzut asupra unui marocan, pe nume Hamed. 
In timpul unei judecăţi ad-hoc, Hamed şi-a mărturisit fapta, 
iar fraţii lui Salem din tribul Ageyl au cerut sânge pentru 
sânge. 

Pe parcursul lunilor precedente, Lawrence, fascinat, 
urmărise cu admiraţie cum Faysal acţiona ca pacificator în 
zeci de vrajbe între triburi, care cuprindeau o gamă largă 
de dispute de la drepturi de jefuire până la vendete vechi 
de decenii sau chiar secole. Era un rol pe care Faysal avea 
să-l îndeplinească pe toată durata războiului. „Se făcea o 
socoteală, cu câştiguri şi pierderi, între părţi”, avea să îşi 
amintească ulterior Lawrence, „cu Faysal modulând tonul şi 
intervenind între ei, iar adesea achitând diferenţa, sau 
contribuind la sumă din fondurile lui personale, pentru a 
grăbi pactul. Timp de doi ani, Faysal a trudit aşa zilnic, 
punând laolaltă şi aranjând în ordinea lor firească 
nenumăratele piese micute care alcătuiau societatea din 
Arabia, astfel încât, în regiunile pe unde trecuse el, nu mai 
rămânea niciun fel de răfuială activă între clanuri.”4% 

Ceea ce făcea ca sistemul să funcţioneze era credinţa 
colectivă jin impartialitatea mediatorului, însă acest 
aranjament avea şi o latură dură: când era necesar, 
pacificatorul trebuia să fie şi cel care împărțea dreptatea. 

Grozăvia deciziei care îi revenea lui acolo, în Wadi 
Kitan, a încolţit încet în mintea lui Lawrence. Dacă cei din 
tribul Ageyl insistau ca Hamed să fie ucis, atunci aşa 
trebuia să se facă; aceasta era legea deşertului. Dar, chiar 
dacă executarea lui Salem de către oamenii din tribul Ageyl 
putea asigura pacea pe termen scurt pe timpul călătoriei 
până la tabăra lui Abdullah, odată ce incidentul ajungea la 
urechile comunităţii de rebeli, ar aprinde categoric scânteia 
unei vendete sângeroase între Ageyl, un trib foarte 
important şi numeros, şi marocanii care se alăturaseră 
revoltei în număr mare. Singura soluţie reală, atunci, era ca 
o terță persoană impartiala să îl execute pe Hamed, or în 
Wadi Kitan în acea noapte nu exista decât un singur om 
care să fie „străin şi neînrudit” cu nimeni. Aşa cum 
Lawrence avea să-şi amintească în Cei şapte stâlpi ai 


înțelepciunii, „L-am pus [pe Hamed] să intre într-o viroaga 
îngustă în versantul muntelui, un loc umed şi întunecos, 
năpădit de buruieni. Nisipul de pe jos era ciuruit de 
picăturile de apă care se prelinseseră de pe stânci, de la 
ultima ploaie... Am rămas la intrare şi i-am lăsat un răgaz 
de câteva momente, în care a plâns tăvălit pe jos. Apoi, l- 
am pus să se ridice şi l-am împuşcat în piept”. 

Dar primul glonţ nu l-a omorât. În schimb, Hamed a 
căzut pe jos, tipand ascuţit şi zvarcolindu-se, cu hainele 
stropite de sângele care îi ţâşnea din rană. Lawrence a tras 
din nou, dar tremura atât de rău, încât nu l-a nimerit pe 
Hamed decât în încheietura mâinii. „A continuat să strige, 
nu la fel de tare, zăcând acum cu picioarele spre mine, şi 
m-am aplecat în faţă şi l-am împuşcat pentru ultima oară în 
gât, sub maxilar. Trupul i s-a înfiorat un pic.” 1% 

Era primul om pe care Lawrence îl ucisese vreodată. 
Pornind împleticit spre locul lui dintre stânci, s-a lungit 
imediat pe jos şi a adormit extenuat. În zori, era atât de 
bolnav, încât oamenii au trebuit să-l salte în şa, ca să poată 
continua călătoria. 


Aaron Aaronsohn reuşise - sau devenise atât de 
impresionabil la o vorbă bună si la un interlocutor 
respectuos, încât cel puţin aşa îşi imagina. 

Spre mijlocul lunii martie 1917, omul care bântuise 
atâta vreme prin hăţişurile birocratice de la Cairo era, în 
sfârşit, recunoscut de către comunitatea agenţilor de 
informaţii britanici drept unul dintre principalele ei atuuri, 
filiera de transmitere a unei bogății de date pertinente, 
care începeau să vină din Palestina aflată sub controlul 
inamicului. Cu o satisfacţie extraordinară, agronomul vedea 
cum tot mai mulţi dintre ofiţerii britanici, care cândva îl 
repeziseră, fie din cauza temperamentului său, ori din 
cauza statutului de străin, ori din cauza faptului că era 
evreu - poate, în unele cazuri, o combinaţie din toate cele 
trei considerente -, îi cereau acum sfatul şi îl pofteau să ia 
masa cu ei. 

Acest dezghet începuse în forţă la mijlocul lunii 
februarie, când Aaronsohn se deplasase, la bordul navei de 
recunoaştere Managem, pentru încă o tentativă de a lua 


legătura cu Athlit. De data asta, vremea le fusese prielnică, 
aşa că reuşiseră să îl preia pe unul dintre asociaţii lui 
Aaronsohn, un bărbat pe nume Liova Schneersohn. Lucrul 
cel mai îmbucurător era faptul că reţeaua de spioni fusese 
anunţată de eforturile britanicilor de a stabili un contact, 
prin curierii lăsaţi la tarm în expedițiile precedente, asa că 
Schneersohn a venit la bord cu o comoară de rapoarte 
conţinând informaţii recente, într-o servietă etanşă la apă. 

„Am plecat numaidecât”, nota Aaronsohn în jurnalul 
său, în data de 20 februarie, „fericiţi”. 

Prin acea expediţie, legătura cu reţeaua de spioni din 
Athlit fusese ferm stabilită, iar în săptămânile şi lunile care 
au urmat, curierii de la bordul ambarcatiunilor de coastă 
britanice aveau să culeagă constant rapoarte despre 
condiţiile din interiorul Palestinei. Britanicii erau _ uluiţi, 
desigur, de bogăţia de informaţii pe care le primeau - şi, 
totodată, plini de regrete că nu profitaseră de această 
ocazie de la bun început, cu un an şi jumătate în urmă, 
când li se făcuse prima oară propunerea de colaborare. 
Întrucât reţeaua de spionaj a evreilor continua să se 
extindă, ajungând la aproximativ douăzeci de agenţi care 
operau pe tot cuprinsul Palestinei, mulţi dintre ei deţinând 
funcţii importante în administraţia locală, reţeaua de la 
Athlit furniza date despre orice, de la amplasarea 
depozitelor de provizii ale armatei turce, până la numărul 
exact al vagoanelor de tren încărcate cu soldaţi, care 
treceau prin nodul de cale ferată din oraşul Afuleh; în acest 
ultim efort, erau ajutaţi de un agent întreprinzător, care se 
gândise să deschidă un chioşc cu răcoritoare lângă gară. La 
rândul lor, conspiratorii evrei au dat un nume de cod reţelei 
lor, NILI, acronimul ebraic pentru versetul din Cartea lui 
Samuel, Nezah Israel Lo leshaker, sau „Cel ce este tăria lui 
Israel nu minte şi nu Se caieste”.4% Dar toate astea erau un 
pic prea exotice pentru britanici, care au continuat să se 
refere oficial la spionii lui Aaronsohn sub denumirea simplă 
de „Organizaţia A”. 

Având în vedere scadenta care se apropia rapid pentru 
demararea ofensivei lui Murray în Palestina, analiza 
detaliată asupra regiunii, furnizată de  Aaronsohn 
britanicilor, era cu atât mai bine-venită. O lucrare de 


nouăsprezece pagini despre economia palestiniană, 
întocmită de William Ormsby-Gore în februarie se inspira 
masiv din rapoartele anterioare ale agronomului; Reginald 
Wingate a fost atât de impresionat, încât i-a trimis o copie 
şi noului ministru de externe la Londra, Arthur Balfour.4% 
Aaronsohn a fost, de asemenea, cooptat pentru a face 
adăugiri şi rectificări la Manualul Armatei pentru sudul 
Siriei, un ghid pe care ofiţerii britanici să-l aibă asupra lor 
când înaintau dincolo de Gaza. Când manualul a început să 
circule la mijlocul lunii martie, lumea a sesizat rapid 
vastitatea informaţiilor, precum şi proveniența lor. Aşa cum 
scria Aaronsohn în jurnalul său, în 20 martie, o cunoştinţă 
din armată „m-a felicitat pentru contribuţia mea la Manual, 
spunându-mi că toată lumea vorbea despre asta la 
comandamentul general. Pesemne că aşa este, ţinând 
seama că [ofiţerul său de legătură, William Edmonds] mi-a 
spus astăzi că primeau rapoarte de pretutindeni, din care 
reieşea cât de încântați erau toţi de munca mea”. 

Fireşte, în toate acestea Aaronsohn îşi urmărea şi 
propriile interese. O parte dintre ele erau fatise - desigur, 
nu ascunsese niciodată faptul că motivul covârşitor pentru 
care se alăturase britanicilor izvora din preocuparea pentru 
viitorul coloniştilor evrei în Palestina, dar altele erau mult 
mai subtile. În Manualul Armatei pentru sudul Siriei, 
bunăoară, Aaronsohn a inclus o descriere amănunţită a 
majorităţii coloniilor de evrei din Palestina, împreună cu 
satele de arabi alăturate. În scurte schiţe portretistice pe 
care le furniza despre conducătorii din aceste comunităţi 
exista un element de revanşă, aliaţii lui fiind invariabil 
prezentaţi ca „inteligenţi” şi „demni de încredere”, iar 
inamicii lui exact invers. Astfel, principalul opozant arab al 
lui Aaronsohn în Athlit era înfierat drept un „parazit 
jecmănitor” şi un „musulman fanatic”, în timp ce un 
bancher evreu din Tiberias, cu care Aaronsohn încrucişase 
săbiile, era denigrat pentru „onestitatea [lui] de tip 
oriental”+%. Efectul era de a-i ghida aprioric pe britanici spre 
aliaţii lui sionişti şi, totodată, de a le conferi coloniştilor 
evrei din Palestina o importanţă cu mult peste acea mică 
porţiune din populaţie pe care o constituiau de fapt. Poate, 
extrem de semnificativ era tabloul foarte roz pe care 


Aaronsohn îl prezenta, referindu-se la primirea de care 
generalul Murray ar fi urmat să beneficieze odată ce 
străpungea frontul inamic din Gaza şi înainta în inima 
Palestinei. „Atitudinea evreilor din toată lumea faţă de 
regimul britanic este lesne de ghicit”, scria el la sfârşitul 
lunii februarie. „Palestina sub drapelul britanic va atrage 
constant idealismul evreilor, inteligenţa evreilor, capitalul 
evreilor şi masele de evrei." 

Agronomul ştia negreşit că această afirmaţie era doar 
într-o mica măsură adevărată. |n rândul  evreimii 
internaţionale, sionismul rămânea o cauză profund 
discordantă, iar în Palestina marea majoritate a evreilor 
continua să fie leală regimului otoman sau ferm apolitică. 
Dar asta nu conta; audiența lui Aaronsohn era formată din 
conducători politici şi militari britanici, or rar se întâmplă ca 
un grup de tacticieni ai războiului să rămână indiferenți la 
poveşti idealiste în care soldaţii armatei lor ajung să fie 
întâmpinați ca nişte eroi eliberatori. 

Atât de sus ajunsese steaua lui Aaronsohn, încât în 26 
martie a primit o răsplată pe care şi-o dorise de când 
venise în Egipt: o audienţă la generalul Gilbert Clayton. 
Această întrevedere a decurs atât de bine, încât a fost 
urmată de o alta, mult mai lungă, peste o săptămână. Intre 
timp, generalul Murray îşi lansase, în sfârşit, ofensiva în 
Palestina, iar primele rapoarte vorbeau despre un succes 
zdrobitor - „o mare victorie asupra turcilor”, nota 
Aaronsohn în jurnalul său, în 29 martie. În 3 aprilie, Clayton 
l-a rechemat pe agronom în biroul său, pentru a asculta 
opiniile lui despre modul în care britanicii ar putea valorifica 
acest avantaj în următoarea etapă a bătăliei. 

Aaron Aaronsohn avea arareori retineri în a-şi face 
cunoscute părerile, ceea ce nu a fost nicidecum cazul în 
acea zi, în prezenţa lui Gilbert Clayton. După ce a declarat 
că niciodată în istorie lerusalimul nu fusese cucerit din sud 
sau vest, a susţinut ideea că armata britanică trebuia să 
continue înaintarea spre nord, pe câmpia de lângă coastă, 
ca apoi să facă o întoarcere pe loc şi să atace oraşul venind 
dinspre nord. Spre deosebire de cei de acolo, generali „de 
birou”, Aaronsohn beneficia de cunoştinţe enciclopedice 
despre ţară - căile de acces, terenul, sursele de apă -, care 


puteau da greutate pledoariilor lui. Aşa cum nota în jurnalul 
său, în acea seară, „Generalul Clayton m-a ascultat cu mult 
interes. L-am lăsat visând cu ochii la hartă, după o invitaţie 
de a veni la el ori de câte ori aveam asemenea sugestii 
bune să-i dau.” În aceeaşi însemnare, savantul îşi permitea 
un moment de exultare. „Am reuşit să fac ca tabăra cea 
bună să înţeleagă că este inutil să se învârtă în jurul cozii. 
Palestina este un fruct bine pârguit. Dacă scuturi bine, va 
cădea în mâinile noastre.” 

Rămânea neclar ale cui erau „mâinile noastre”: ale 
Aliaților, ale britanicilor sau doar ale sioniştilor. 


La asfintit, în 28 martie, Lawrence şi avangarda lui de 
rebeli războinici s-au catarat pe un colt de stâncă, privind în 
jos peste marginea de piatră. În valea plată de dedesubt, la 
o distanţă de poate cinci kilometri, se afla Aba el Naam, o 
gară principală şi un rezervor de apă pentru Calea Ferată 
Hejaz.:2 În lumina difuză, Lawrence a studiat garnizoana 
turcă - aproximativ patru sute de soldaţi, cel mult - făcând 
manevrele de rutină din fiecare seară. 

Rapoartele evidentiau că turcii patrulau frecvent pe 
timpul nopţii în jurul perimetrului garnizoanelor lor 
feroviare, pentru a elimina orice posibil pericol în izolarea în 
care se aflau. Ştirea nu-i convenea lui Lawrence; avangarda 
lui consta din doar treizeci de oameni, care oricum aveau 
nevoie de odihnă după călătoria de trei zile de la Wadi Ais. 
l-a venit o idee. Pe înserate, câţiva oameni au fost trimişi sa 
se furişeze aproape de gară şi să tragă la întâmplare câteva 
focuri în direcţia ei. Aşa cum povestea Lawrence, „inamicul, 
crezând că acesta era preludiul unui atac, s-a instalat pe 
poziţii în tranşee toată noaptea, în timp ce noi am dormit 
confortabil”. 

Lawrence, probabil, avea nevoie de somn mai mult 
decât tovarăşii lui, fiindcă el se recupera încă după 
dizenteria şi febra care îl măcinaseră săptămâni întregi. 
Avea nevoie, totodată, să fie cu mintea limpede şi în 
putere, pentru asaltul pe care îl plănuia la Aba el Naam. 

După incidentele sinistre de la Wadi Kitan, Lawrence se 
fortase să reziste, din ce în ce mai bolnav însă, până când 
într-un final au ajuns în tabăra lui Abdullah de la Wadi Ais în 


dimineaţa de 15 martie. Acolo, după o scurtă discuţie cu 
Abdullah, în care i-a explicat necesitatea de a ataca imediat 
calea ferată, Lawrence s-a scuzat ca să se odihnească un 
pic. În realitate, a zăcut în cortul lui, scuturat de frigurile 
malariei, timp de zece zile. 

Chinurile lui Lawrence în acele lungi zile de boală erau 
cu atât mai cumplite cu cât el ştia perfect ce se întâmpla - 
sau mai bine zis ce nu se întâmpla -, pe perioada cat el 
bolea acolo. Dată fiind reputaţia de indolenta a lui Abdullah, 
Lawrence ştiuse tot timpul că orice acţiune fermă contra 
căii ferate trebuia să fie condusă de el, personal - iar 
această idee s-a dovedit lucidă şi clarvăzătoare. In rarele 
momente când reuşea să-şi mai adune puterile pentru a se 
aventura afară din cort, Lawrence observa că tabăra lui 
Abdullah îşi păstrase climatul de frivolitate şi relaxare exact 
ca înainte şi că, de fapt, nu avea loc niciun fel de mobilizare 
militară. 

Mai mult însă, a devenit limpede că Lawrence nu era 
prea bine-venit în Wadi Ais. În cercul de apropiaţi ai lui 
Abdullah se simţea o suspiciune abia disimulată, chiar o 
animozitate faţă de ofiţerul britanic, şi pe care căpetenia lor 
nu se sinchisea să o risipească. Cât despre Lawrence, 
opinia destul de favorabilă pe care o avusese cândva 
pentru Abdullah, aşa moderată cum era, s-a înăsprit 
constant devenind o aversiune plină de dispreţ: 
„Apucăturile lui simpatice de samavolnicie păreau acum o 
tiranie neputincioasă deghizata în toane”, scria el, 
„atitudinea lui prietenoasă a devenit capriciu, buna lui 
dispoziţie [o] patimă pentru plăceri... Chiar şi simplitatea lui 
părea falsă când îl cunosteai mai bine, iar prejudecățile 
religioase moştenite erau lăsate să guverneze asupra 
perspicacitatii minţii lui, fiindcă nu îi complicau existenţa, 
cum s-ar fi întâmplat în cazul gândirii neînregimentate”. 

În 25 martie, în sfârşit suficient de însănătoşit după 
boală încât să poată funcţiona, Lawrence a intrat în cortul 
lui Abdullah ca să-l anunţe că el, personal, va conduce un 
atac contra căii ferate. Acest anunţ a fost primit cu căldură, 
căci Abdullah „permitea cu generozitate orice, dacă nu 
impieta direct asupra energiilor lui”’.“2 Luând legătura cu 
unii dintre şeicii din Wadi Ais, pe care Lawrence îi percepea 


drept nişte adevăraţi războinici, a reuşit în scurt timp să 
adune din diferite triburi un grup de asalt de circa opt sute 
de oameni, cu care să tabere asupra depoului feroviar 
izolat de la Aba el Naam. A doua zi dimineaţă, a pornit 
înainte cu o mică avangardă, pentru a evalua terenul şi a 
concepe un plan de luptă. 

Pe tot parcursul zilei de 29 martie, Lawrence şi grupul 
lui de cercetaşi s-au deplasat în poziţii de atac pe dealurile 
din jurul staţiei, studiindu-i în permanenţă pe soldaţii turci 
care îşi făceau programul lor de rutină: prezentarea la 
raport, ruperea rândurilor pentru a merge la masă, 
pregătire militară făcută de mântuială, şi totul fără să aibă 
habar de capcana care li se întindea. Şi mai bine chiar, din 
perspectiva lui Lawrence, a fost când un tren a apărut 
pufăind în acea dimineaţă şi a făcut o haltă la Aba el Naam; 
a distruge un tren turcesc ar fi un mare bonus al întregii 
operaţiuni, aşa că el îşi dorea cu înfocare ca trenul să nu se 
urnească de-acolo până nu sosea şi unitatea principală de 
asalt. 

Membrii acelei forte armate au început să apară 
treptat în cursul serii, însă spre stupoarea lui Lawrence nu 
erau cei opt sute de războinici, cum i se promisese, ci mai 
degrabă doar vreo trei sute în total. Acest inconvenient l-a 
constrâns să recalibreze rapid ceea ce se putea realiza a 
doua zi dimineaţă. 

Pe tot parcursul acelei nopţi, Lawrence s-a ocupat de 
pregătiri. Mici grupuri de războinici au fost trimişi să se 
ascundă pe înălțimile din jurul gării; când asaltul avea sa 
pornească, turcii se vor trezi prinşi ca într-un amfiteatru de 
împuşcături. O echipă de demolare a fost trimisă să plaseze 
o mină pe calea ferată, la nord de Aba el Naam, în timp ce 
el, personal, a plasat o mină la sud, fiind prima oară când 
punea în practică instrucţiunile lui Herbert Garland în 
materie de explozivi. Tot aici a poziţionat şi unica lui 
mitralieră, într-o vâlcea dosnică, la doar patru sute de metri 
de şină. Întrucât Medina se afla la circa şaizeci de kilometri 
spre sud, Lawrence şi-a făcut socoteala că aceasta avea să 
fie direcţia pe care garnizoana turcă ar veni retrăgându-se - 
sau invers, direcţia de unde ar putea veni eventuale întăriri 
-, iar mitraliera, pusă în funcţiune de o echipă de trei 


oameni, avea să transforme câmpul deschis într-un 
adevărat abator. Atât de istovitoare şi laborioase au fost 
toate aceste pregătiri, încât atunci când într-un final atacul 
a fost lansat cu scurt timp înainte să se crape de ziuă, 
Lawrence a trebuit să fie zgaltait din somnul toropitor care 
îl doborâse. 

Totul a început foarte bine. Cele două tunuri de munte 
ale arabilor, sau obuziere, fuseseră vârâte în nişte spărturi 
în stânca dealurilor, cu orientare direct spre depou, iar, 
când au deschis focul, efectul a fost devastator. In câteva 
momente, două dintre clădirile de piatră ale staţiei fuseseră 
lovite în plin, rezervorul de apă fusese ciuruit, iar un vagon 
de tren, parcat pe o linie secundară, luase foc. Simultan, 
turcii care se năpusteau spre tranşeele lor descopereau că 
nu aveau unde să se ascundă; cu gloantele care veneau de 
pe trei laturi, riscau să fie împuşcaţi oricum, fie din faţă, fie 
din spate. 

În haosul general, trenul care venise în gara Aba el 
Naam, în ziua precedentă, s-a urnit din loc, încercând să 
scape spre sud. Sub privirile satisfăcute ale lui Lawrence, 
trenul s-a lovit de mina montată de el, producând o mică 
explozie cu nisip şi metal împrăştiat - dar pe urmă nimic. 
Apoi, Lawrence a aşteptat nerăbdător ca echipa de 
mitraliori ascunşi în vâlcea să deschidă focul. Degeaba, 
însă. Liniştea persista. În schimb, mecanicii de tren turci au 
putut să coboare în perfectă siguranţă, apoi, tacticos, au 
pus la loc pe şine roţile din faţă ale locomotivei acum 
deteriorate, după care pufăind şi sontacaind trenul şi-a 
reluat deplasarea spre Medina. 

La scurt timp după aceea, Lawrence a anunţat 
încetarea asaltului. Întăriri de trupe turceşti aveau, cu 
siguranţă, să apară în curând, iar soldaţii de dedesubt, care 
scăpaseră cu viata din învălmăşeala iniţială, erau protejaţi 
acum de mantia de fum negru şi gros care învăluia staţia, 
de la vagonul în flăcări. Singura alternativă la retragere, se 
gândea Lawrence, era un atac frontal contra tranşeelor 
turceşti, o opţiune care avea toate şansele să fie la fel de 
nimicitor de inutilă la Aba el Naam, aşa cum fusese pe alte 
sute de câmpuri de luptă. 


Măsurată în termeni de pierderi omeneşti - modul în 
care militarii evaluează îndeobşte asemenea lucruri -, 
ciocnirea armată fusese un mare succes. Cu doar un singur 
războinic rănit, arabii uciseseră sau ranisera vreo şaptezeci 
de soldați turci, luaseră prizonieri alţi treizeci şi, 
neîndoielnic, întrerupseseră traficul pe Calea Ferată Hejaz 
pentru următoarele zile. Pentru Lawrence totuşi, era o 
victorie incompletă, diminuată de ceea ce el ştia ca ar fi 
putut să fie, de fapt. Daca mitraliorii din vâlcea ar fi 
acţionat conform planului, trenul avariat ar fi fost spulberat 
în bucăţi, în loc să reuşească să scape; aşa cum Lawrence a 
aflat în curând, cei trei arabi abandonaseră, pur şi simplu, 
mitraliera, când începuseră luptele în jurul depoului, fie 
fiindcă voiau să vadă şi ei ce se întâmpla, fie fiindcă se 
simțeau în pericol, fiind atât de rupti de forţa principală a 
rebelilor. Tot la fel, dacă Lawrence ar fi avut efectivul de 
opt sute de războinici, cum i se promisese la Wadi Ais, şi nu 
doar pe cei trei sute care veniseră până la urmă, 
garnizoana de la Aba el Naam, depăşită din punct de 
vedere numeric, ar fi putut să fie anihilată. Privat de 
victoria absolută la care visase, Lawrence, referindu-se la 
această bătălie, va spune doar că „nu am dat greş în 
totalitate”. Negreşit, dezamăgirea lui venea şi din ceea ce 
recenta experienţă lăsa să se întrevadă pentru viitorul mers 
al Revoltei Arabe. Îndemnându-l pe Faysal să pornească 
spre Siria, prin concentrarea atacurilor în interiorul 
peninsulei, Lawrence pomenise vag despre ideea ca, pe 
parcursul marşului, să ia cu asalt garnizoanele turceşti 
izolate de-a lungul căii ferate. Dar care erau şansele reale 
de a realiza acest lucru, ţinând seama de exemplul de 
acum, de la Aba el Naam? Dacă arabii nu erau capabili să 
se organizeze suficient pentru a înfrânge o garnizoană din 
spatele frontului, păzită de patru de sute de soldaţi, într-o 
ambuscadă în care ei controlau înălțimile din jur şi aveau 
atuul de a-i lua prin surprindere, ce s-ar întâmpla când ar 
urma să înfrunte garnizoanele cu mii de soldaţi, care se 
aflau în localităţile mai mari, de pe calea ferată, în sudul 
Siriei - darămite în faţa celor zece mii de ostaşi, bine 
pregătiţi şi înarmaţi, care le stăteau în coaste la Medina? 


Şi totuşi, de o manieră diferită, lupta de la Aba el Naam 
s-a dovedit a fi un eveniment fundamental pentru 
Lawrence, prin faptul că venea să dea substanţă unei idei - 
poate, mai precis, unei constelații de idei - la care el 
începuse să reflecteze. Din povestirile lui, acest proces 
demarase în zilele când zăcuse bolnav în cort, la Wadi Ais. 

Raționamentul pornea de la încercarea de a elucida ce 
ar putea face cu adevărat rebelii arabi în faţa armatei 
turce. Practic, toţi experţii militari britanici trimişi în Hejaz 
de la demararea revoltei luau în derâdere capacităţile de 
luptători ale arabilor. De fapt, Lawrence împărtăşise cumva 
aceeaşi opinie, menţionând că o singură companie de 
soldaţi turci plasați în tranşee fortificate ar fi putut pune pe 
fugă întreaga armată a rebelilor. 

Problema cu această concepţie, începea Lawrence să 
îşi dea seama, nu era doar faptul că îi raporta pe arabi la 
standardele europene de a purta un război - standarde 
total nepotrivite cu terenul din Arabia -, ci şi că îi făcea pe 
aceşti experţi străini să nu mai sesizeze care era, în fond, 
extraordinarul avantaj pe care acel teren putea să îl ofere. 
Într-un cuvânt, spaţiul. Aproximativ 665500 km? de spaţiu 
deschis. 

„Şi cum ar apăra turcii aşa ceva?” se întreba Lawrence. 
„Neîndoielnic, printr-o linie de tranşee de-a curmezişul, în 
partea de jos, dacă am veni ca o armată cu stindarde 
fluturând, dar daca am fi (aşa cum am putea fi) o influenţă, 
o idee, un lucru intangibil, invulnerabil, fără faţă sau spate, 
plutind peste tot ca un gaz?... Majoritatea războaielor au 
fost războaie de contact, ambele forţe căznindu-se să aibă 
o linie de tangenţă pentru a evita surprizele tactice. Noi 
trebuie să purtăm un război de desprindere; să îl dominăm 
pe inamic prin ameninţarea mută a unui vast deşert 
necunoscut, nedezvăluindu-ne prezenţa până nu atacam.” 

Chiar dacă străină de gândirea obtuză a structurii 
militare britanice din acea vreme, teoria nu era în sine 
revoluţionară, ci mai degrabă o strategie clasică la care au 
recurs automat forţele militare mai slabe, de-a lungul 
istoriei. In fond, daca detii mai puţine trupe sau materiale 
de război decât inamicul tău, nu te năpusteşti direct în el, 
doar dacă nu vrei să ajungi mai repede la cimitir sau la 


capitulare. Unic, aici, era felul cum Lawrence vedea 
aplicarea acestor principii la războiul din Arabia. 

De când sosise acolo, țelul major al rebelilor arabi şi al 
consilierilor lor britanici deopotrivă fusese capturarea 
Medinei, un eveniment care ar elibera Arabia după patru 
veacuri de ocupaţie turcă şi ar permite deplasarea spre 
nord a teatrului de operaţiuni. Actuala campanie pentru a-i 
împiedica pe turci să se retragă din Medina adăugase la 
toate astea o nouă complicatie, însă scopul final nu se 
schimbase; atât pentru britanici, cât şi pentru arabi, a 
vedea steagul otoman coborât de pe zidurile oraşului sfânt, 
al doilea ca importanţă pentru islam, era răsplata care 
putea deschide calea spre alte recompense. Ceea ce 
Lawrence înţelegea acum era că Medina nu trebuia 
cucerită, nici prin forţă armată, şi nici prin capitulare: 
„Turcii erau inofensivi acolo. În închisoare, în Egipt, ne-ar 
costa hrană şi gardieni. Noi voiam ca turcii să stea la 
Medina şi în alte locuri îndepărtate, cât mai mulţi la număr 
cu putință” 44 

Strategia adecvata in continuare, potrivit noii viziuni a 
lui Lawrence, era ca turcii sa fie tinuti la Medina aproape pe 
termen nelimitat. Asta nu presupunea însă închiderea 
completă a Căii Ferate Hejaz, cum visau britanicii să facă, ci 
menţinerea posibilităţii ca acea linie de aprovizionare să 
funcţioneze doar cât să ţină în viaţă garnizoana turcă de- 
acolo; la limita subzistentei, dar prea slabiti pentru a se 
retrage sau a lansa o ofensiva, soldatii acelei garnizoane 
aveau sa devina astfel prizonieri acolo - chiar mai 
convenabil decât prizonieri, fiindcă povara de a-i întreţine 
ar continua să cadă pe umerii inamicului. 

Acest concept nu se aplica doar în cazul Medinei. 
Odată ce această garnizoană ajungea neputincioasă, 
preconiza Lawrence, arabii puteau să îşi mute rebeliunea în 
Siria şi să urmeze aceeaşi strategie şi acolo: lăsându-le 
turcilor oraşele cu garnizoane mai mari, în timp ce ei 
bantuiau pe meleagurile din jur atacând punctele slabe, 
după cum voiau ei, perturbând liniile de alimentare ale 
inamicului, până când prezenţa turcilor ajungea să fie 
limitată la un atol de insule înarmate în mijlocul unei mări 
arabe eliberate. 


În momentul în care i-a venit această idee cu forţele 
arabe „plutind peste tot ca un gaz”, gândurile lui Lawrence 
s-au îndreptat, probabil, inevitabil spre acel loc de pe hartă 
care îl frământase continuu de peste două luni: Aqaba. 

O problemă spinoasă în cazul Agabei, din perspectiva 
arabilor, venea din faptul că, deşi reprezenta o capcană 
dacă era să meargă acolo ca parteneri secunzi ai 
britanicilor şi francezilor, portul era totuşi vital pentru ei, 
dacă voiau să poată ajunge în Siria. Dacă ar exista 
posibilitatea de a smulge din mâinile turcilor defileul care 
străpungea lanţul muntos dintre Aqaba şi Calea Ferata 
Hejaz, arabii ar putea beneficia atunci de o linie de 
aprovizionare de numai circa o sută de kilometri pentru 
operaţiunile lor din sudul Siriei, în loc de linia de 
aproximativ cinci sute de kilometri care venea din Wejh. 
Dar cum să treacă de obstacolul acelor munţi, şi mai ales 
cum să facă asta, fără a deveni tributari britanicilor şi 
francezilor? 

Meditând anterior la această dilemă, Lawrence 
ajunsese la o soluţie destul de convenţională şi evidentă, 
subliniind că, pe măsură ce forţele arabe înaintau spre nord 
de-a lungul liniei ferate, eliminându-i pe turci din oraşele pe 
unde treceau, garnizoana turcă din Aqaba ar ajunge până la 
urmă să fie complet izolată; o forţă arabă secundară ar 
putea atunci să fie trimisă, dinspre interiorul peninsulei, 
peste munţi, ca să cucerească oraşul. Acum, totuşi, având 
în minte conceptul de a „pluti ca un gaz”, Lawrence a 
început să elaboreze o stratagemă cu mult mai temerară. 
Capturarea Aqabei nu era nevoie să fie amânată pana cand 
se cucereau oraşele cu garnizoane turceşti din interiorul 
peninsulei, şi nici până când arabii reuşeau să avanseze în 
număr mare spre nord. În schimb, Lawrence considera că o 
mică forţă mobilă formată din războinici arabi ar putea să 
se strecoare nedetectată până în vecinătatea oraşului 
Maan, punctul terminus în deşert al drumului care făcea 
legătura cu Aqaba, si de acolo să lanseze o serie de raiduri 
diversioniste aparent întâmplătoare. Turcii ar intra în mare 
alertă din cauza acestor atacuri - ceea ce însemna să 
rămână pe poziţiile lor de apărare -, neştiind din ce direcţie 
ar putea veni următorul asalt, iar forţa armată arabă ar 


putea atunci să traverseze munţii şi să tabere asupra 
Aqabei, venind dinspre uscat, până ca vreun comandant al 
armatei turce să apuce să se dumirească.4 

Cu aceste idei în minte - încă în faza de embrion, atâta 
timp cât, cu siguranţă, aspectele logistice capitale nu 
fuseseră încă abordate -, Lawrence a revenit în tabăra lui 
Abdullah, după raidurile lui asupra căii ferate, la începutul 
lui aprilie. Acolo, îl aştepta un mesaj plângăcios de la 
Faysal. 

„Mi-a părut foarte rău când am aflat că ai fost bolnav”, 
scria Faysal, într-o franceză stângace. „Sper că te-ai făcut 
deja bine şi că ai vrea să vii înapoi la noi în scurt timp, cât 
mai curând posibil. Prezenţa ta cu mine este foarte 
indispensabilă, având în vedere chestiunile urgente şi 
ritmul treburilor.” Încheia pe un ton oarecum văicăreţ. 
„Promisiunea ta nu a fost să stai acolo atât de mult. Aşa că 
sper să te întorci aici imediat ce vei primi această 
scrisoare." 48 

Şi, cât a putut de iute, Lawrence a pornit înapoi spre 
Wejh. 

O stratagema temerara 


In ceea ce priveste toate gradele militare 
ale trupelor angajate în luptă, a fost o 
victorie strălucită, iar dacă prima parte a 
Zilei ar fi fost normală, victoria ar fi fost 
obținută.“ 


General de corp de armată, Charles Dobell, 
despre înfrângerea britanicilor în Gaza, 28 
martie 1917 


Când ruinele de la marginile oraşului Wejh s-au ivit în 
lumina cenuşie dinaintea zorilor, Lawrence a poruncit 
caravanei lui de cămile să se oprească. Nu se îmbăiase de 
când plecase din tabăra lui Abdullah, în urmă cu patru zile, 
şi, din politeţe, dorea să îşi schimbe robele murdare şi 
imbacsite de praf, înainte de a se prezenta în fata lui 
Faysal. 

Era în 14 aprilie 1917. Lawrence fusese plecat din Wejh 
un pic mai mult de o lună, însă acum se întorcea într-o 
lume transformată. Într-adevăr, schimbările care se 
petrecuseră în acel interval de treizeci şi cinci de zile, atât 
la nivel global, cât şi regional în Orientul Mijlociu, erau atât 
de ample, încât i-a fost dificil, probabil, să le absoarbă pe 
toate simultan. 

La mijlocul lui martie, la câteva zile după ce el pornise 
spre tabăra lui Abdullah, dinastia Romanov, care domnea 
de trei sute de ani în Rusia, luase sfârşit. Confruntat cu 
greve industriale paralizante organizate de muncitorii care 
cereau încheierea războiului şi cu o armată pe jumătate 
răzvrătită care refuza să se îndrepte împotriva 
muncitorimii, ţarul Nicolae al Il-lea a fost forţat să abdice. 
Guvernul provizoriu, care înlocuise tarismul, a jurat să 
menţină Rusia în Antantă, însă în condiţiile haosului tot mai 
extins, capitalele europene se întrebau, din ce în ce mai 
sceptice, cât timp avea să mai reuşească Petrogradul să 


păstreze acest angajament. De fapt, deşi nimeni nu îşi 
dădea seama inca,  germenul distrugerii noului 
guvernământ rus fusese deja plantat prin intermediul uneia 
dintre cele mai reuşite operaţiuni subversive din istoria 
mondială. În 1 aprilie, poliţia secretă germană adunase pe 
furiş un grup de exilați ruşi de stânga, indivizi care se 
opuneau noului regim moderat la fel de mult pe cât se 
împotriviseră şi ţarismului, şi a aranjat transportul lor în 
tara. Printre nemultumitii care se întorceau atunci în Rusia 
se afla un marxist pe nume Vladimir Ilici Ulianov, care în 
curând avea să devină cunoscut sub numele lui de fruntaş 
al partidului, Lenin. 

Dar, pe cât de îngrijorătoare era evoluţia situaţiei din 
Rusia pentru conducerea Marii Britanii şi a Franţei, pe atât 
de convenabilă părea sub alte aspecte. Aversiunea 
preşedintelui Woodrow Wilson fata de regimul tarist 
retrograd jucase un rol esential in refuzul lui de a aduce 
Statele Unite în război de partea Antantei. Cu noua 
guvernare moderată de la Petrograd, Rusia devenea subit 
„un partener adecvat pentru o Ligă de Onoare”“, în 
viziunea preşedintelui american. Acest aspect, coroborat cu 
reluarea de către Germania a războiului cu submarine în 
Atlantic si descoperirea unei revoltătoare conspirații 
germane de a momi Mexicul să atace Statele Unite, îi 
oferise lui Wilson pretextul politic de a declara război 
Germaniei, la începutul lui aprilie. Ţinând seama de 
complicata logistică necesară pentru a face din mica 
armată americană pe timp de pace o forţă majoră de luptă, 
care apoi să fie transportată peste Atlantic, avea să treacă 
destul timp până ca infanteriştii americani să poată 
contribui semnificativ în bătăliile de pe frontul de vest - 
majoritatea strategilor militari estimau cel putin un an -, 
însă ştirea a venit ca o imensă uşurare pentru Franţa şi 
Marea Britanie, amândouă riscând tot mai mult un colaps 
financiar, pe măsură ce războiul continua să facă ravagii. 

Avusese loc un eveniment important şi în Orientul 
Mijlociu. In 26 martie, ziua în care Lawrence a pornit la atac 
contra garnizoanei feroviare de la Aba el Naam, generalul 
Archibald Murray îşi trimisese în sfârşit armata contra 
tranşeelor fortificate ale turcilor în Gaza. Într-o bătălie 


spasmodică şi confuză, care se prelungise şi în ziua 
următoare, britanicii fuseseră în mod repetat pe punctul 
unei victorii decisive, pentru ca de fiecare să găsească noi 
modalităţi de a-şi irosi avantajul, ceea ce a dus până la 
urmă la încetarea asaltului, atunci când întăririle turcilor 
ajunseseră aproape la faţa locului. Rezultatul a fost complet 
diferit de acel „mare succes”, cum îl numea Aaron 
Aaronsohn în jurnalul său, sau acea „victorie strălucită”, 
cum raporta comandantul trupelor lui Murray în 
comunicatul lui iniţial. În realitate, britanicii, deşi erau de 
cel puţin trei ori mai numeroşi decât garnizoana turcă, 
suferiseră peste patru mii de pierderi de vieţi omeneşti, în 
timp ce inamicul înregistra doar două mii de victime şi 
păstra controlul asupra câmpului de luptă. Deznodământul 
justifica din plin textul de pe fluturaşii pe care, ironici, turcii 
i-au aruncat de sus peste liniile britanice după aceea: „Voi 
ne-ati bătut în comunicate, dar noi v-am bătut în Gaza”. 
Când Lawrence s-a întors la Wejh în 14 aprilie, generalul 
Murray îşi mobiliza forţele armate în sudul Palestinei pentru 
o nouă încercare. 

Dar în relatările lui Lawrence, acea zi a fost 
memorabilă şi pentru un alt eveniment: prima lui întâlnire 
cu Auda abu Tayi. 

Încă de la prima lui vizită in Hejaz, Lawrence auzise de 
faptele legendare ale lui Auda abu Tayi, o căpetenie din 
crancenul trib Howeitat, in nord-vestul Arabiei. lar Faysal 
încercase cu mult înainte să-l ademeneasca pe 
conducătorul tribului să se alăture cauzei rebelilor, 
trimițând emisari cu mesaje, daruri şi promisiuni, încercând 
să câştige adeziunea locotenentilor tribali ai lui Auda. 
Acum, când prin cucerirea Wejhului, rebelii ajunseseră la 
marginea exterioară a teritoriului howeitatilor, Auda venise 
în fine, pe coastă, ca să se întâlnească personal cu Faysal. 
La un moment, în timpul discuţiilor dintre Faysal şi 
Lawrence, în acea zi, Auda a fost poftit să li se alăture. 

Indiferent dacă observaţiile lui erau întru totul exacte 
sau nu, Lawrence avea obiceiul să noteze, foarte incisiv şi 
atent, primele impresii pe care şi le făcea despre oamenii 
întâlniți - or puţini indivizi l-au impresionat de la bun 
început atât de profund ca Auda abu Tayi. „Are pesemne 


aproape cincizeci de ani acum (el recunoaşte patruzeci)”, 
nota Lawrence într-un raport din timpul războiului. „Barba e 
neagră, înspicată cu alb, dar e un bărbat încă înalt şi drept, 
zvelt, uscativ, puternic şi activ ca un om cu adevărat tânăr. 
Are chipul brăzdat şi obrajii supti ca beduinii: fruntea lată şi 
joasă, nasul lung, ascuţit şi coroiat, ochii verzi-cafenii, oblici 
spre tâmple, gura cu buze lungi.” 

Dincolo de această alură fizică frapantă, exista 
charisma şi inegalabila reputaţie a lui Auda ca războinic al 
deşertului. „S-a însurat de douăzeci şi opt de ori, a fost 
rănit de treisprezece ori, iar în bătălii a văzut cum toţi 
oamenii tribului sau au fost răniți şi cum majoritatea 
rudelor lui au fost ucise. A raportat «ce-a ucis» doar 
începând din 1900, iar numărul se ridică acum la şaptezeci 
şi cinci de arabi; pe turci, Auda nu-i mai pune la socoteală 
când sunt morţi. Sub conducerea lui, [howeitatii] au devenit 
cea mai temută forţă de luptă din vestul Arabiei... Vede 
viaţa ca pe o saga şi toate evenimentele din ea sunt 
semnificative şi toate personajele eroice. Are mintea plină 
(şi în general debordează) de poveşti despre raiduri de 
odinioară şi epopei de lupte.”422 

Deşi nu se spune explicit, s-ar părea că unul dintre 
motivele pentru care Lawrence a fost atât de impresionat 
de Auda abu Tayi era antiteza flagrantă în care acesta se 
plasa fata de Faysal ibn Hussein. Desi continua să il 
aprecieze profund pe Faysal pentru meritele lui de 
calauzitor politic al Revoltei Arabe, omul care putea 
convinge si mentine sub stindardul maretei cauze diversele 
clanuri si triburi dezbinate din Arabia, Lawrence se lamurise 
din ce in ce mai limpede ca, de fapt, al treilea fiu al regelui 
Hussein, nu era un razboinic innascut. Dimpotriva si contrar 
imaginii pe care Lawrence o prezentase superiorilor săi din 
armată, Faysal părea să deteste violenţa si să facă tot 
posibilul să evite participarea lui personală în bătălii, „un 
om care nu suportă vacarmul luptelor”, cum remarcase 
sec, mai demult, Cyril Wilson. 

Lucrul acesta devenise evident foarte recent, în plină 
campanie împotriva Căii Ferate Hejaz. Ca să-i îmboldească 
la acţiune pe luptătorii arabi, Lawrence procedase 
asemenea celorlalţi ofiţeri britanici, îndemnându-l pe Faysal 


să ridice tabăra din Wejh şi să se îndrepte spre principala 
scenă de pregătire a ofensivei arabe, la Wadi Ais. Dar 
Faysal respinsese aceste rugaminti, ba sub pretextul că nu 
avea cămile suficiente, ba invocând necesitatea de a 
rămâne pe coastă, pentru a se întâlni personal cu diferitele 
delegaţii tribale care veneau să se alăture revoltei, atitudini 
care i-au determinat pe ofiţerii britanici să conchidă tacit că 
omul era cam laş. Dar această opinie nu era nici justă, nici 
adevărată - categoric, fusese nevoie de un curaj enorm 
pentru numărul de echilibristică diplomatică pe care Faysal 
îl efectuase atâtea luni, între Djemal Paşa şi naţionaliştii 
arabi din Damasc -, însă era un gen de curaj foarte diferit 
de acea pură sete de luptă pe care o avea un bărbat ca 
Auda abu Tayi. 

Faysal scazuse acum in ochii lui Lawrence si din cauza 
tendintei de a fi mereu fluctuant în deciziile lui. Poate ca 
era doar o consecinţă a rolului sau de conciliator şi 
interlocutor plin de răbdare, însă neîndoielnic emirul - 
Faysal şi fraţii lui promovaseră la acest titlu, când tatăl lor 
se autoproclamase rege în octombrie - avea obiceiul 
derutant de a renunţa la nişte opinii aparent ferme, 
lăsându-se influenţat de cei care se nimereau să-i fie prin 
preajmă; aşa cum Lawrence avea să remarce mai târziu, 
„Faysal asculta întotdeauna de povatuitorul lui de moment, 
deşi ştia că nu făcea bine” .42 

Ca un exemplu recent, în februarie Lawrence îi 
divulgase lui Faysal exact de ce a subscrie unui atac 
coordonat de Aliați asupra Aqabei reprezenta o posibilă 
capcană pentru arabi - şi îşi asumase un risc imens făcând 
acest lucru. Astfel edificat, Faysal pusese capăt oricăror 
discuţii despre o înaintare pripită spre port. Totuşi, după ce 
a lipsit pentru scurt timp din Wejh la începutul lui martie, la 
întoarcere, Lawrence a constatat că Faysal se lăsase din 
nou influenţat de ceilalţi arabi din coaliția rebeliunii şi pleda 
iarăşi pentru un asalt imediat. A fost nevoie de o nouă 
rundă de persuasiuni din partea lui Lawrence, pentru a-l 
face pe Faysal să renunţe la idee. 

De fapt, se părea că o nouă întoarcere de o sută 
optzeci de grade fusese imboldul acelui mesaj plângăcios, 
trimis de Faysal lui Lawrence la Wadi Ais, prin care îl ruga 


să vină imediat înapoi. La sfârşitul lui martie, la Wejh se 
zvonise că francezii se pregăteau să lanseze o debarcare 
amfibie pe coasta Siriei - unele zvonuri susțineau că 
francezii erau deja pe țărm -, transformând într-un fapt 
împlinit spaima că Siria le-ar putea fi furată prin 
operaţiunea francezilor. Temerile lui Faysal fuseseră 
alimentate în continuare printr-o vizită a lui Edouard 
Bremond în 1 aprilie, aducând noi insistente din partea 
colonelului francez de a alipi forţelor arabe din Wejh diverşi 
ofiţeri francezi „de legătură”. Faysal îl refuzase din nou pe 
Bremond, însă vizita acestuia îl făcuse pe conducătorul 
rebelilor arabi să fie şi mai nerăbdător să plece spre Siria 
via Aqaba, cât mai curând cu putinţă. Drept urmare, una 
dintre primele sarcini ale lui Lawrence când a ajuns la Wejh 
în 14 aprilie a fost să se asigure că zvonurile despre 
francezi erau neadevărate şi să îl potolească din nou pe 
Faysal. Pe lângă că era obositoare, această sugestibilitate a 
emirului era şi periculoasă; Lawrence reuşea, poate, să îl 
redirectioneze acum, dar ce avea să se întâmple oare data 
viitoare, când vreo căpetenie arabă insistând pentru Aqaba 
sau vicleanul colonel Brémond ar veni din nou să-l bata la 
cap? 

Exista un răspuns evident, bineînţeles: să pornească 
imediat spre Aqaba - şi, odată capturat acel port, în 
continuare spre nord -, implementand stratagema 
îndrăzneață de a veni dinspre interiorul peninsulei pe care 
Lawrence începuse să o schiteze deja în minte. Mai mult, 
printre căpeteniile arabe adunate în Wejh în acea zi se afla 
exact genul de războinic neînfricat şi hotărât care putea 
aduce la îndeplinire acea stratagema: Auda abu Tayi. 

Doar că s-a ivit o noua complicatie, legată direct de 
inconstanta lui Faysal. Mai demult, la începutul lui martie, 
când pe Faysal îl apucase din nou nerăbdarea să atace 
Aqaba, un ofiţer britanic din Wejh se gândise să îl informeze 
şi pe Gilbert Clayton. Ca răspuns, Clayton trimisese o 
directivă strict secretă, care era adresată lui Lawrence şi 
doar altor doi ofiţeri britanici din Arabia. Acea directivă nu 
ajunsese la Wejh când Lawrence pornise spre tabăra lui 
Abdullah, însă se afla în corespondenţa care îl aştepta la 
întoarcere, în 14 aprilie. 


„O înaintare spre Aqaba din partea lui Faysal”, scrisese 
Clayton, „nu este în prezent dezirabila.”*22 Deşi susţinea ca 
principala lui preocupare era ca Faysal să nu fie distras de 
la operaţiunile împotriva Căii Ferate Hejaz, în încheierea 
scrisorii Clayton lăsa să se înţeleagă adevăratul motiv. 
„Este discutabil dacă, în actualele circumstanţe, prezenţa 
unei forţe arabe la Aqaba ar fi dezirabilă, având în vedere 
că ar tulbura triburile, care e preferabil să fie lăsate în pace 
atâta vreme cât nu apare un moment mai propice.” 

Atât din câte ajunsese el să îl cunoască pe Gilbert 
Clayton, strategul desăvârşit, cât şi din ceea ce reuşise să 
spicuiască pe coridoarele biroului de informaţii din Cairo, 
Lawrence a sesizat repede subtextul cuvintelor generalului. 
Avusese perfectă dreptate când îl avertizase pe Faysal în 
februarie - britanicii voiau Aqaba pentru ei -, însă pentru a 
realiza asta, nu voiau doar să îi izoleze pe arabi acolo, 
răpindu-le libertatea de mişcare; acum, nu-i mai voiau 
deloc pe arabi acolo. (De fapt, în curând Clayton avea să 
formuleze explicit acest lucru, într-o notă trimisă lui 
Reginald Wingate: „Ocuparea Aqabei de către trupele arabe 
ar putea conduce la revendicarea acelui loc de către arabi 
după aceea, or nu există absolut niciun dubiu că, după 
război, Aqaba nu va căpăta o importanţă considerabilă 
pentru planul viitor de apărare a Egiptului. Este, aşadar, 
esenţial ca Aqaba să rămână în mâinile britanicilor dupa 
război”.*%) 

In 14 aprilie, Lawrence putea încerca să nege 
valabilitatea directivei lui Clayton din 8 martie în fel şi chip 
- bunăoară, susţinând că, după ce trecuseră deja cinci 
săptămâni, ordinul era acum depăşit; sau că nefăcând 
decât să indice ce era şi ce nu era „dezirabil” nu echivala 
cu un ordin explicit -, însă cu siguranţă cunoştea suficient 
de bine caracterul indirect specific limbajului militar 
britanic, încât să îşi dea seama că, a persevera acum cu 
planul său pentru Aqaba, ar fi o încălcare clară a dorințelor 
şefului său ierarhic. Dar, pe de altă parte, Lawrence era 
omul care, doar cu două luni în urmă, îi dezvăluise lui 
Faysal detaliile unui pact diplomatic atât de secret, încât 
doar câţiva oameni din eşaloanele superioare ale 
guvernului britanic ştiau de existenţa lui. 


La un moment dat în acea remarcabilă zi de 14 aprilie 
- şi foarte posibil atunci când cei trei erau singuri în cortul 
lui Faysal -, Lawrence le-a prezentat lui Faysal şi lui Auda 
propunerea lui pentru Aqaba. Promptitudinea şi înflăcărarea 
cu care Auda a acceptat propunerea era o confirmare a 
ceea ce Lawrence intuise din start la această căpetenie de 
trib. „După câteva clipe am ştiut”, scria el, „judecând după 
forţa şi francheţea acestui om, că ne vom atinge scopul. 
Venise aici la noi ca un cavaler rătăcitor, iritat de 
tergiversarea noastră în Wejh, nerăbdător doar să 
dobândească un merit pentru libertatea arabilor, în 
ţinuturile lui. Dacă faptele lui erau măcar pe jumătate cât 
dorinţa lui, cu siguranţă aveam toate şansele să reusim.”4%4 


În 18 aprilie 1917, exact după patru zile de la 
întoarcerea lui Lawrence în Wejh, un distrugător francez 
ieşea dintr-un port italian şi se îndrepta spre sud-est, în 
Mediterana. La bord, erau cei doi funcționari 
guvernamentali din eşalonul mediu care, în urmă cu an, 
împărţiseră în secret viitorul Orient Mijlociu în sfere de 
control britanice şi, respectiv, franceze, dând numele lor 
acelui pact: Mark Sykes şi François Georges-Picot. 
Destinatia lor era Alexandria, Egipt, iar misiunea lor era sa 
pună ordine politică în situaţia militară ce se schimba rapid 
în regiune. 

Sau, cel puţin, aşa păruseră să stea lucrurile când 
ideea voiajului lor fusese antamată în urmă cu câteva luni. 
În ciuda unui record în materie de stagnare pe toate 
fronturile de luptă de la începutul războiului, guvernul 
britanic şi guvernul francez deopotrivă nu se dezbăraseră 
de năravul de a se ciondăni pe prăzile victoriei, cu mult 
timp înainte ca victoria să fi fost repurtată. La începutul 
anului 1917, când generalul Archibald Murray îşi mobiliza 
forţele armate pentru marşul său în Palestina, certurile lor 
s-au îndreptat inevitabil spre Orientul Mijlociu. 

Dornică să îşi apere revendicarea Siriei pentru imperiul 
francez, Franţa lansase o iniţiativă focalizată pe două axe. 
Prima viza adunarea putinelor unităţi militare din regiune 
pentru a fi anexate armatei lui Murray. Când această 
propunere, prezentată sub forma unui act de solidaritate a 


Antantei, a fost respinsă iniţial de britanici sub pretextul că 
planul lor operaţional era mult prea avansat pentru a mai 
permite integrarea lor, francezii ripostasera furioși, 
acuzându-i de trădare. Comandanții britanici de pe front au 
fost nevoiţi să cedeze, dar nicidecum fericiţi. „Bineînţeles 
că e imposibil să refuzi să ai aceste trupe franceze”, i-a 
mărturisit adjunctul lui Murray, generalul Lynden-Bell, unui 
membru al Biroului Arab, la mijlocul lui martie, „dar poţi să- 
ti imaginezi ce pacoste teribilă vor fi pentru noi.”425 

Pe plan diplomatic, Parisul insistase, de asemenea, ca 
un ofiţer politic francez să însoţească armata lui Murray în 
timp ce înainta în Palestina, o nouă pacoste, bineînţeles, 
dar pe care Londra considera la fel de dificil să o respingă. 
Când în ianuarie Franţa anunţase că acest ofiţer politic 
urma să fie Georges-Picot, Marea Britanie a descoperit 
brusc că trebuia şi ea să aibă un ofiţer politic care să-l 
însoţească - şi cine putea fi mai potrivit, decât vechiul 
partener de negocieri al lui Picot, Mark Sykes? 

Dar această nouă misiune îl plasa pe parlamentarul 
pentru Hull într-o poziţie destul de complicată. În timpul 
discuţiilor lui cu Picot, despre unde să traseze fiecare liniile 
pentru controlul zonelor din Orientul Mijlociu, Sykes nu 
simţise niciodată nevoia să îl informeze pe francez - şi pe 
niciun francez, de fapt -, în ce mod acele linii ar putea intra 
în conflict cu promisiunile deja făcut regelui Hussein. Si 
nicăieri nu era mai flagrant acest conflict decât în Siria, un 
teritoriu pe care britanicii acum îl „vânduseră de două ori”, 
recunoscând independenţa lui in Corespondenta McMahon- 
Hussein, recunoscând dominaţia Franţei asupra lui în 
Acordul Sykes-Picot. 

Această problemă nu era stringentă, atâta vreme cât 
Picot rămânea în Franţa, armatele rebelilor lui Hussein 
rămâneau în Hejaz, iar turcii stăpâneau încă Siria, dar 
acum, cu marşul iminent al lui Murray în Palestina şi cu 
Sykes şi Picot haraziti să fie în alaiul lui, acele delicate 
ziduri de separare urmau să se sfărâme. Gândindu-se la 
călătoria lui în Egipt, Mark Sykes nu ar fi putut să se aştepte 
decât la neplăceri. 

Dar pe urmă a găsit o soluţie foarte ingenioasă. Cum ar 
fi ca, în loc de regele Hussein, să-l prezinte pe Georges- 


Picot unor exilați sirieni, care să nu ştie nimic de 
promisiunile făcute arabilor? În ignoranta lor, aceşti sirieni 
ar putea fi recunoscători pentru orice firimituri de limitată 
autoguvernare pe care britanicii şi francezii ar fi dispuşi să 
li le arunce, iar această recunoştinţă ar putea la rândul ei 
să-i determine pe francezi să îşi reducă pretenţiile 
imperialiste. În 22 februarie, Sykes îi scrisese lui Reginald 
Wingate, înaltul comisar britanic în Egipt, cerându-i ajutorul 
pentru a organiza o asemenea delegaţie de exilați sirieni la 
Cairo, oameni cu care el şi Picot să poată discuta viitorul 
statut al patriei lor. Dacă va fi necesar să includă şi un 
delegat din Hejaz în comitet, Sykes sugera să fie „o 
persoană venerabila şi docilă, care să nu vrea să calareasca 
sau să facă prea multă mişcare”. Cu o vervă remarcabilă, 
Sykes s-a gândit de asemenea să includă în scrisoare o 
serie de schiţe făcute la iuţeală pentru un nou steag al 
rebelilor. (In mod ciudat, poate că adevăratul talent al lui 
Mark Sykes era în proiectarea drapelelor. Regele Hussein 
avea să adopte până la urmă una dintre schiţele lui Sykes 
pentru stindardul său.) 

Uimit de rugămintea cinică a lui Sykes, Wingate a 
trimis o telegramă la Foreign Office, subliniind că din 
moment ce regele Hussein era cel căruia Marea Britanie îi 
făcuse promisiunile, tot el trebuia să fie acela care să 
aleagă delegaţia cu care să se întâlnească Sykes şi Picot. 
Sykes a respins rapid ideea, sugerându-i lui Wingate că „nu 
pare necesar să i se dea impresia Regelui Hussein că 
viitorul Siriei urmează să fie luat în considerare de novo 
[din nou]”.%22 În orice caz, sugera Sykes, înaltul comisar 
făcea prea mult caz de toată situaţia. „Ce ne trebuie nouă 
de fapt sunt câţiva oameni de nădejde, reprezentanţi ai 
Partidului Naţional Arab, care să reprezinte punctul de 
vedere musulman sirian, să semneze manifeste şi să 
aprobe orice aranjamente locale de care poate fi nevoie.” 

Ţinând seama de aceste tensiuni care se acumulau, 
Mark Sykes, simțindu-se cu musca pe căciulă, a rasuflat 
uşurat, pesemne, în momentul în care, exact când se 
făceau ultimele pregătiri pentru călătoria lui şi a lui Picot în 
Egipt, a venit vestea despre eşecul din 26 martie suferit de 
trupele lui Murray în Gaza. Cu siguranţă, următoarea 


ofensivă a lui Murray avea să reuşească - era greu de 
imaginat că norocul absurd al turcilor ar fi putut să se 
prelungească prea mult în faţa puterii armatei britanice -, 
între timp, însă, întârzierea avea să-i lase răgaz lui Sykes să 
se strecoare prin complicatul câmp minat care îl aştepta la 
Cairo. 

Acest câmp minat nu era limitat doar la chestiunea 
siriană. Pe parcursul ultimelor luni, Mark Sykes lucrase în 
tăcere la o altă stratagemă care, dacă totul mergea bine, 
putea să-i dejoace planurile partenerului lui de călătorie, 
Francois Georges-Picot. 

Conform clauzelor originale ale Acordului Sykes-Picot, 
Palestina urma sa fie separata de restul Siriei si plasata sub 
o „administraţie internaţională” a celor trei principale state 
din Antanta: Marea Britanie, Franţa şi Rusia. La câteva luni 
după negocierea acestui aranjament la care participase 
nemijlocit, Sykes văzuse o posibilitate de a obţine mai mult. 
Mânuind cu abilitate sentimentele diferitelor categorii 
etnice şi politice din Palestina - şi, cu precădere, pe sioniştii 
evrei, cu neîncrederea lor profundă faţă de Franţa şi cu ura 
lor amară contra Rusiei ţariste -, Marea Britanie avea 
posibilitatea să îngroape definitiv ideea unei administrații 
comune, sub pretextul nefunctionalitatii ei, şi să plaseze 
Palestina sub un protectorat exclusiv britanic. Sykes fusese 
aspru admonestat când fluturase această idee în faţa 
conducerii de la Foreign Office în primăvara anului 1916 - 
ministrul de externe Grey îl instruise să îşi „şteargă” gândul 
din memorie: -, dar acum, după un an de atunci, ideea 
încolţise din nou în mintea productivă a lui Sykes. 

Unul dintre motive era faptul că ministrul de externe 
Grey era acum un personaj de domeniul trecutului, fiind 
forţat să demisioneze împreună cu restul guvernului 
Asquith în decembrie 1916. Concentrat asupra „Vestului”, 
regimul Asquith fusese întotdeauna circumspect faţă de 
orice masinatii diplomatice care ar fi putut inflama relaţiile 
cu francezii, veşnic susceptibili, însă acum, cu noua 
orientare spre „Est” a aministratiei lui David Lloyd George 
si a lui Arthur Balfour, ministrul de externe in exercitiu, 
aspectul acesta nu mai conta asa de mult. Nerabdator sa 
obtina o victorie in razboi undeva - oriunde -, cabinetul 


britanic pusese un accent şi mai puternic asupra 
operaţiunilor din Orient, iar dacă o reuşită acolo însemna să 
calce Franţa pe bătătură, costul părea minor. 

Sykes mai beneficiase şi de o altă schimbare 
importantă în noul guvern. Un reproş principal împotriva 
administraţiei Asquith fusese lipsa unei direcţii constante şi 
clare în război, şi ca răspuns Lloyd George înființase un asa- 
numit Cabinet de Război, o conjurație formată din doar 
cinci demnitari importanţi, investiti cu puteri decisive în 
coordonarea majorităţii aspectelor legate de efortul militar 
britanic. Cu siguranţă, un indiciu al apetitului noii 
administrații pentru soluţii creative fusese promovarea lui 
Mark Sykes în funcţia de secretar adjunct al Cabinetului de 
Război, cu sarcina de a se ocupa de treburile din Orientul 
Mijlociu. 

La fel de cruciale fuseseră discuţiile lui Sykes cu Aaron 
Aaronsohn, în octombrie şi noiembrie. Ca urmare a acelor 
conversații şi entuziasmat din nou de posibilitatea de a 
folosi sionismul drept un vehicul probritanic în Palestina, 
Sykes avusese o serie de întâlniri, în secret, cu diverşi lideri 
sionişti britanici, la începutul anului 1917. Aceste discuţii 
culminaseră cu o consfătuire extraordinară cu un grup de 
„gentlemeni evrei” britanici influenţi, într-o casă din Londra, 
în dimineaţa de 7 februarie 1917; ceea ce a făcut ca 
această întrunire să fie cu adevărat extraordinară a fost 
anunţul rostit de Sykes în deschidere, prin care le comunica 
interlocutorilor săi că venise acolo fără ca Ministerul de 
Externe sau Cabinetul de Război să ştie acest lucru, şi de 
aceea discuţiile lor trebuiau să rămână secrete.“ Printre 
cei opt bărbaţi care au participat la şedinţă au fost lordul 
Walter Rothschild, fostul ministru de interne Herbert 
Samuel şi o persoană care, în curând, avea să capete un rol 
foarte important în planurile lui Sykes pentru Palestina, 
viitorul preşedinte al Federaţiei Sioniste Engleze, Chaim 
Weizmann. 

Emigrant evreu din Rusia ţaristă, Weizmann avea 
patruzeci şi trei de ani, era dinamic şi purta barbişon; fost 
lector de chimie la Universitatea din Manchester, pe 
parcursul deceniului precedent se profilase drept una dintre 
cele mai elocvente şi persuasive voci ale sionismului 


britanic. Personalitate proeminentă în cadrul conferinţelor 
sioniste internaţionale, Weizmann era preocupat totodată 
să transforme retorica în fapte. În 1908, contribuise la 
înfiinţarea Companiei pentru dezvoltare rurală în Palestina, 
care avea mandatul de a cumpăra pământ agricol în 
Palestina destinat coloniilor de evrei. Pentru autorităţile 
britanice, deosebit de importantă era activitatea de chimist 
a lui Weizmann. La scurt timp după întâlnirea cu Sykes, 
Weizmann elaborase un proces revoluţionar pentru a crea 
acetonă sintetică, o componentă-cheie în producerea 
explozivelor, şi, punând această descoperire la dispoziţia 
industriei de muniții din Marea Britanie, se bucura acum de 
o mare recunoştinţă din partea guvernului. (Negresit, odată 
cu asta se anulase şi orice eventuală învinuire care i s-ar fi 
putut aduce ca frate mai mare al Minnei Weizmann, fosta 
amantă a lui Curt Prufer, care fusese arestată ca spioană 
germană în Egipt, în 1915.) Ca un fapt divers, în perioada 
când a predat la Manchester, Weizmann câştigase simpatia 
parlamentarului local pentru cauza sionistă; acel 
parlamentar era Arthur Balfour, noul ministru de externe 
britanic. 

La acea întrunire din 7 februarie, liderii evrei britanici 
declaraseră cu emfază exact ceea ce Mark Sykes spera să 
audă de la ei: şi anume, că pur şi simplu era exclus ca 
mişcarea sionistă internaţională, în general, şi coloniştii 
sionişti din Palestina, în particular, să accepte o 
administraţie în comun a statelor Antantei în Palestina. 
Dimpotrivă, toţi cereau controlul exclusiv al Marii Britanii în 
regiune, sau, cum s-a exprimat unul dintre participanţi, „un 
stat evreiesc în Palestina sub Coroana Britanică”. Ca 
răspuns, Sykes a anunţat că era pregătit să prezinte 
Cabinetului de Război punctul de vedere sionist. Le-a 
sugerat, de asemenea, demnitarilor care participau la 
întrunire, să înceapă să facă lobby pe lângă coreligionarii 
lor din alte părţi, în favoarea acelui ţel, oferindu-se chiar 
„să [le] pună la dispoziţie telegrafele de la Cabinetul de 
Război, astfel încât să poată comunica în secret cu fruntaşi 
sionişti din Paris, Petrograd, Roma si Washington D.C." 

În acelaşi timp, politicianul din Hull nu se putea 
dezbăra complet de optimismul său nonşalant şi enunturile 


disimulatoare. În ceea ce privea susceptibilitatile arabilor, a 
opinat Sykes la întâlnirea din 7 februarie, el nu vedea nicio 
obiectie din partea lor la o intensificare a colonizării evreilor 
în Palestina - o afirmaţie interesantă, ţinând seama că, nici 
la acea dată măcar, arabii nu ştiau că puterile Antantei ar fi 
avut vreo intenţie, de fapt, în privinţa Palestinei. (În mod 
evident, Sykes nu ar fi avut de unde să ştie că, exact 
atunci, Lawrence îi povestea lui Faysal despre Acordul 
Sykes-Picot.) Incepând, pesemne, să aibă unele suspiciuni 
când Sykes a sondat opinia interlocutorilor lui despre o 
administraţie în comun a Palestinei, lordul Rothschild îl 
întrebase atunci, fără înconjur, ce promisiuni li se făcuseră 
francezilor în regiune. La care, Sykes a dat uluitorul răspuns 
că „francezii nu au niciun fel de poziţie specială în Palestina 
şi nu au dreptul la nimic de-acolo”.22 Acestea erau încă 
două afirmaţii eronate - prima, poate un exerciţiu de 
reverie nostalgică, a doua - o minciună crasă -, pe lângă 
toate celelalte enunturi de acest fel pe care Mark Sykes le 
făcuse în ultimele luni, un esafodaj tot mai mare de 
adevăruri parţiale si uneltiri contradictorii, încât pana si el 
avea cât de curând să nu mai poată să le ţină socoteala. 
Intre timp, avea inteligenţa necesară să îşi dea seama 
că totul era foarte instabil, că un eveniment apărut inopinat 
sau o nouă conjunctură intervenită pe teren ar putea 
răsturna iarăşi totul, punând sub semnul întrebării unele 
dintre combinaţiile lui şi dând naştere unor noi oportunităţi 
de a-şi atinge scopurile - indiferent cât de variabile puteau 
fi acele scopuri. In plus, pornind în aprilie spre Egipt, Sykes 
urma să se reîntâlnească acolo cu un om care înţelegea 
nevoia unor acţiuni îndrăzneţe: Aaron Aaronsohn. 
Agronomul din Athlit era un sionist de o cu totul altă 
factură decât cei cu care Sykes uneltise pe furiş la Londra. 
Oamenii aceia erau sobri şi precauti, cu maniere elegante, 
pe când Aaronsohn era repezit şi impulsiv, un individ 
înăsprit de trăirea aievea a „visului” sionist în Palestina. În 
comparaţie cu unii dintre acei confrati londonezi, 
Aaronsohn avea, de asemenea, o viziune mult mai 
grandioasă despre ceea ce trebuia să se întâmple în 
Palestina: nu doar o amplă prezenţă a evreilor sub protecţia 
britanicilor, ci până la urmă un stat al evreilor, care să se 


întindă de la ţărmul Mediteranei până la est de lordan şi 
aproape până la porţile Damascului. Aaron Aaronsohn era 
un radical, dar, aşa cum Mark Sykes ştia prea bine, adesea 
temperamentele radicale erau cele care catalizau 
schimbarea. 

Ceea ce nu ar fi putut ghici în acel moment era că el şi 
Aaronsohn urmau să primească un dar generos de la cineva 
aflat de cealaltă parte a câmpului de luptă: Djemal Paşa. 


Din toate timpurile, spre agasarea comandanților 
militari preocupaţi de tehnicile defensive, civilii au o 
tendinţă de a sta cuminţi în casele lor până în ultimul 
moment, când forţele cotropitorilor ajung să se ivească la 
orizont. Atunci când săgețile sau gloantele sau rachetele 
încep să şuiere, aceşti civili îşi adună familiile şi cât mai 
multe dintre lucrurile lor, dacă timpul le permite, după care 
pleacă pe drumuri cu orice mijloc de transport au la 
îndemână. În mod previzibil, cel mai uzual rezultat al 
acestui exod pripit este un grav ambuteiaj - şi adesea o 
completă paralizie - pe toate căile care pornesc de la 
câmpul de luptă, făcând extrem de dificilă aducerea de 
întăriri pentru forţele angajate în operaţiunea defensivă. 
Pentru a preîntâmpina acest inconvenient, armatele au 
constrâns îndeobşte populaţia civilă să părăsească zona 
posibilă de luptă cu mult timp înainte - şi, la nevoie, 
împingând-o cu baioneta de la spate. Din cauza încremenirii 
de pe liniile de luptă, asemenea evacuări forţate fuseseră 
arareori necesare pe frontul de vest în primii doi ani şi 
jumătate ai Primului Război Mondial, însă fuseseră o 
manevră uzuală în est, şi cu precădere pe frontul otoman. 

Era o metodă care le convenea otomanilor, din motive 
care depăşeau simplul expedient militar. De nenumărate 
ori de-a lungul secolelor, sultanii din Constantinopol, 
conştienţi atât de slăbiciunea armatei lor, cât şi de natura 
poliglotă a imperiului lor, adoptaseră un fel de tactică a 
pământului pârjolit în faţa unui pericol din exterior, 
dezrădăcinând populaţii întregi care ar fi putut, tacit sau 
fatis, să colaboreze cu cotropitorii. Când timpul permitea, 
luau din calea cotropitorilor vitele, utilajele agricole şi 
hambarele cu provizii, aproape tot ceea ce ar fi putut 


deveni mijloace de subzistență pentru inamic, iar lucrurile, 
pe care nu mai puteau să le ia, le ardeau, le zdrobeau sau 
le otrăveau. 

In ciuda tuturor ideilor lor reformiste în alte domenii, 
Junii Turci nu consideraseră necesar sa reexamineze 
această tradiţie când au venit la putere în 1908; sau, mai 
plauzibil, pur şi simplu fuseseră coplesiti de ritmul 
evenimentelor. În timpul Războaielor Balcanice din 1912- 
1913, întregi populaţii civile au fost expulzate cu forţa de 
majoritatea armatelor combatante, nu neapărat fiindcă aşa 
era mai convenabil din punct de vedere militar, ci aplicând 
o politică de conjunctură, care peste un secol avea să 
devină cunoscută drept epurare etnică. Această imensă 
tragedie umană, chiar dacă în mare parte uitată - sute de 
mii de turci, bulgari, macedoneni şi greci au fost alungaţi 
definitiv de pe meleagurile lor ancestrale -, a constituit 
precedentul pentru mult mai brutala şi criminala expulzare 
a populaţiei armene din Anatolia în primăvara anului 1915. 
In ciuda acestui sinistru exemplu recent şi a propriilor sale 
eforturi de a-l atenua, când Djemal Paşa a constatat că 
fieful lui sirian era ameninţat la începutul anului 1917, tot 
spre politica de expulzare s-a îndreptat şi el. 

La început, nu a existat nimic controversabil în privinţa 
acestei măsuri. La sfârşitul lui februarie, când invadatorii 
britanici s-au adunat la sud de Gaza şi era clar că urmau să 
atace, Djemal Paşa ordonase evacuarea populaţiei acestui 
oraş, probabil vreo douăzeci de mii de civili în total. Era o 
dispoziţie pentru care guvernatorul Siriei avea toate 
motivele să se felicite; când s-a declanşat atacul britanicilor 
la sfârşitul lui martie, drumurile libere, la nord şi la est de 
Gaza, le permiseseră turcilor să aducă urgent întăriri şi să 
câştige lupta. 

După acea victorie, Djemal şi comandanții militari 
germani din anturajul lui au studiat harta întregii regiuni 
sudice a Palestinei; în mod cert, britanicii aveau să încerce 
din nou, dar la fel de cert era şi că vor fi atât de abili, încât 
să nu atace de două ori prin acelaşi loc. Încercând să 
anticipeze cam pe unde s-ar putea produce noua ofensivă, 
Djemal s-a concentrat asupra oraşului de coastă Jaffa, 
situat la circa şaizeci de kilometri spre nord. 


Pe tot parcursul lunii martie, diverse zvonuri care 
ajungeau în cartierul general al lui Djemal susțineau că era 
posibil ca britanicii să ocolească tranşeele turceşti din 
Gaza, făcând o debarcare amfibie la nord. Jaffa era propice 
pentru o asemenea operaţiune, atât graţie plajelor netede 
şi a mării liniştite, care ofereau un loc ideal pentru o 
debarcare, cât şi din cauza populaţiei amestecate a 
oraşului: dintre cei patruzeci de mii de locuitori, circa zece 
mii erau evrei şi, poate, vreo patru mii creştini, minorităţi 
care începeau să fie din ce în ce mai nemultumite de 
cârmuirea otomană. Deşi aceste temeri iniţiale fuseseră 
eliminate prin asaltul frontal britanic care eşuase în Gaza în 
26 martie, au reapărut năvalnic după aceea, astfel încât, în 
28 martie, Djemal a ordonat evacuarea oraşului Jaffa. După 
ce iniţial le-a dat locuitorilor mai puţin de o săptămână 
pentru a-şi organiza plecarea, Djemal a cedat la obiecțiile 
aduse de liderii comunităţilor evreieşti - Paştele, una dintre 
cele mai sfinte sărbători la evrei, urma să înceapă - şi a 
prelungit termenul-limita cu încă opt zile. 

În ciuda tendinței guvernului otoman spre proclamatii 
senine în asemenea momente - de obicei, se vorbea mult 
despre trenuri suplimentare pentru a-i transporta pe 
dezradacinati în afara zonelor periculoase, despre locuri de 
cazare temporare, foarte plăcute, care erau pregătite 
pentru a asigura confortul refugiaților -, aceste evacuări 
erau invariabil mizerabile şi haotice. Pentru infractori, 
ofereau prilejul de a jefui locuinţele vecinilor plecaţi, sau de 
a ataca pe drum pribegii epuizați şi incarcati de bagaje. 
Dată fiind corupţia endemică la toate nivelurile 
guvernământului otoman, se ţinea seama de pile şi 
favoruri; cei blagosloviti cu relaţii adecvate sau cu fonduri 
pentru a mitui oficialităţile adecvate erau lăsaţi să rămână 
pe loc sau erau mutaţi doar la periferia oraşului, în timp ce 
alţii erau mânaţi zile sau chiar săptămâni întregi tot mai 
departe de casele lor. Poate, inevitabil, aceste abuzuri 
aveau tendinţa să fie mai intense într-un oraş „mixt” cum 
era Jaffa, o ocazie pentru animozitatile religioase şi etnice, 
care întotdeauna mocneau în societatea otomană, să 
izbucnească în plin. 


Cu toate acestea, iniţial nu a existat nimic în cazul 
evacuării oraşului Jaffa care să sugereze că ar putea fi mai 
mult decât una dintre acele uitate note de subsol ale 
războiului, un nou motiv de suferinţă pentru o populaţie 
civilă care ajunsese de mult să se resemneze în faţa durerii. 
Dar când emisese acel decret, Djemal Paşa, fără să ştie, 
pusese în mişcare una dintre cele mai însemnate campanii 
de dezinformare din Primul Război Mondial. Prima verigă în 
acel lanţ de evenimente s-a petrecut în noaptea de 17 
aprilie, când o femeie de douăzeci şi şapte de ani a fost 
ajutată să se urce la bordul unei nave britanice de 
recunoaştere, care patrula în largul coastei Palestinei. 


A fost o revedere înduioşătoare. Aaron Aaronsohn nu o 
mai văzuse pe surioara lui Sarah de aproape un an, dar 
acum tânăra ajunsese la Port Said, palidă şi slăbită, însă în 
viata. Venise la bordul navei Managem, de la Athlit. 
Conducând-o în grabă în camera lui de la hotelul 
Continental din Cairo, Aaronsohn a chemat un medic, care 
a pus diagnosticul de anemie şi i-a prescris pastile cu fier. 
In ciuda stării ei de epuizare, Aaronsohn s-a apucat apoi să 
o descoasă pe sora lui, dornic să afle noutăţi din Palestina. 

A spune despre Sarah Aaronsohn că era un spirit 
independent ar fi o flagrantă subestimare a personalităţii 
ei. Crescând în Zichron Yaakov, tânăra îi scandalizase pe 
locuitorii mai conservatori ai coloniei prin ambiția ei de a 
face călărie şi de a participa, alături de bărbaţi, la partidele 
de vânătoare pe dealurile din împrejurimi. Asemenea 
fraţilor ei, era foarte şcolită, călătorise - în cazul ei, prin 
Europa Centrală - şi afişa o sofisticare mondenă, atipică 
pentru o tânără ajunsă la majorat în coloniile evreieşti care 
făceau eforturi să supravieţuiască în Palestina. Chiar dacă 
se conformase tradiţiei, măritându-se repede după logodna 
surorii ei mai mici Rivka cu Absalom Feinberg - se 
considera aproape scandalos pentru o soră mai mare să nu 
se mărite ea prima -, fusese suficient de modernă, încât să 
rupă mariajul ei nefericit, în Constantinopol, fără să se mai 
uite înapoi.22 

Poate cel mai şocant pentru o femeie la începutul 
anilor 1900, Sarah Aaronsohn nu făcuse nicio tentativă de 


a-şi ascunde inteligenţa sau talentul înnăscut de a conduce. 
Deşi aceste trăsături stârneau resentimentele în unele 
cazuri, mulţi totuşi erau de-a dreptul inamorati de ea, iar 
de-a lungul anilor, sora lui Aaronsohn, o tânără atrăgătoare, 
adunase în jurul ei un alai de pretendenți infocati. Nu se 
sfia să profite de farmecul pe care îl exercita pentru 
scopurile ei mai înalte. La moartea lui Absalom Feinberg în 
deşertul din Sinai în ianuarie 1917, Sarah preluase 
conducerea reţelei de spioni NILI în Palestina, iar printre 
agenţii operativi răspândiţi pe cuprinsul regiunii, o reţea 
care, graţie contribuţiei ei, ajunsese la aproape douăzeci de 
oameni, erau şi câţiva bărbaţi vizibil îndrăgostiţi de ea. 

Lăsând deoparte acest aspect, Sarah Aaronsohn părea 
făcută pentru rolul periculos în care o împinseseră 
împrejurările şi, judecând după rezultate, putea să îl joace 
cu mai multă competenţă decât ar fi putut să dea dovadă 
oricare dintre liderii originali ai NILI - fratele ei 
temperamental sau impetuosul Feinberg. Ca femeie, era 
cumva exonerată de suspiciunile care îi vizau automat pe 
evreii occidentalizati, în ochii autorităţilor otomane, şi se 
folosise de această „imunitate” pentru a întreprinde ample 
incursiuni de recunoaştere prin regiunile rurale, ca o 
„doamnă la plimbare”, cum ar fi spus, dacă ar fi oprit-o 
vreodată cineva. După ce fusese stabilit contactul cu 
britanicii, Sarah a făcut din Athlit postul ei de comandă, 
sortând crâmpeiele de informaţii sosite din toată Palestina 
şi având grijă să fie organizate în timp util, pentru 
următoarea dată când trebuiau să fie predate navei de 
recunoaştere. O dovadă a intransigentei ei a fost 
capacitatea de a ascunde faţă de restul reţelei NILI moartea 
lui Absalom Feinberg, omul cu care ea împărtăşise o iubire 
castă. Astfel, pentru a menţine moralul organizaţiei, 
Sarah a susţinut ficţiunea plasmuita de fratele ei în Cairo, 
potrivit căreia Feinberg plecase în Europa, ca sa se 
pregătească să fie pilot pentru Antanta. 

Acum, la mijlocul lui aprilie 1917, Sarah Aaronsohn 
venise în Egipt cu informaţii îngrijorătoare. În urmă cu trei 
săptămâni, i-a povestit ea fratelui ei, Djemal Paşa poruncise 
evacuarea oraşului Jaffa. Deşi acest decret viza întreaga 
populaţie a oraşului, nici nu a fost de mirare că povara 


căzuse mai greu asupra locuitorilor evrei; existând prea 
puţine mijloace de transport, aceştia au fost nevoiţi să-şi 
lase în urmă majoritatea bunurilor, îndurând în acelaşi timp 
maltratări şi tâlhării din partea vecinilor musulmani plini de 
ranchiună. Potrivit lui Sarah, cel puţin doi bărbaţi evrei 
fuseseră linşaţi la marginea oraşului Jaffa. 

Pentru Aaron  Aaronsohn vestile erau profund 
alarmante. Cunoscând prea bine soarta armenilor, 
expulzările din Jaffa sugerau că acum era posibil ca o 
nenorocire asemănătoare să se abată şi asupra evreilor. 
Imediat, Aaronson s-a pregătit să îi alerteze pe asociaţii lui 
din serviciile secrete britanice, informându-i despre posibila 
criză umanitară care se profila în sudul Palestinei. 

Dar nici că şi-ar fi putut alege un moment mai 
nepotrivit. Exact în ziua sosirii lui Sarah Aaronsohn la Cairo, 
19 aprilie, Archibald Murray pornise ofensiva armată contra 
tranşeelor turceşti din Gaza, pentru a doua oară. Dovedind 
că Djemal Paşa se înşelase, Murray a ales să atace exact pe 
acelaşi teren ca în primul asalt, deşi optând pentru o tactică 
şi mai lipsită de artificii: un asalt frontal de infanterie 
asupra poziţiilor inamicului. Singurele rafinamente britanice 
faţă de prima bătălie din Gaza au fost folosirea tancurilor şi 
a gazelor otrăvitoare împotriva duşmanului, dar nici măcar 
acestea nu au putut schimba deznodământul; cu şase mii 
de pierderi de vieţi omeneşti, în faţa turcilor mult mai puţini 
la număr, dar victorioşi, înfrângerea britanicilor a fost 
incontestabil dezastruoasă. 

Puţini oameni au fost, probabil, mai uluiţi decât Aaron 
Aaronsohn. Încă din 12 martie, înainte de prima ofensivă 
armată a lui Murray, strategii britanici îl consultaseră, 
ţinând seama de cunoştinţele lui vaste despre topografia 
sudului Palestinei. Agronomul fusese stupefiat când 
britanicii au propus ca principalul atac să se desfăşoare pe 
o suprafaţă de teren situat la sud de oraşul Wadi Ghazzal, o 
fâşie de teren plat întrerupt de pâraie şerpuite, care apoi se 
transforma într-o reţea de tarcuri pentru animale, 
împrejmuite cu garduri de cactuşi aproape impenetrabile. 
„Am spus că terenul mi se pare foarte mult în dezavantajul 
nostru”, scrisese Aaronsohn la acea vreme, „oferind mari 
şanse franctirorilor turci. Sunt numeroase ueduri acolo şi 


greu de traversat.” În ciuda acestei admonestatii, în 
ambele asalturi din Gaza britanicii se îndreptaseră spre 
pâraiele şi gardurile de cactuşi de la Wadi Ghazzal ca nişte 
porumbei voiajori venind spre casă. 

În situaţia în care ultimul dezastru din Gaza captase 
toată atenţia britanicilor din Cairo, lui Aaronsohn i-a fost 
imposibil să găsească un interlocutor pentru problemele ce 
planau acum asupra populaţiei evreieşti din Jaffa. Pe toată 
durata săptămânii următoare, savantul a încercat cu 
disperare să discute aproape cu toţi funcţionarii britanici pe 
care îi cunoştea, dar nu a obţinut nimic. Apoi, norocul i-a 
surâs brusc, în 27 aprilie, când a reuşit, în fine, să obţină o 
întrevedere cu Mark Sykes. 

De cinci zile, de când sosiseră în Cairo, Sykes şi Picot 
îşi petrecuseră cea mai mare parte din timp discutând cu 
,delegatia” de exilați sirieni, pe care Sykes îi selectase în 
prealabil pentru a reprezenta interesele arabilor în regiune. 
Deşi veştile sumbre venite din Gaza atenuaseră mult din 
caracterul urgent al acestor consultări, după câteva zile de 
tratative, Sykes avea convingerea că reuşise să creeze o 
punte peste prăpastia imensă dintre planurile imperiale ale 
Franţei în Siria şi angajamentele Marii Britanii privind o 
independenţă a Siriei. De mare ajutor în remedierea acestei 
discrepanțe a fost faptul ca cei trei delegaţi sirieni nici nu 
aveau habar de existenţa ei. 

„Principala dificultate”, explica Sykes într-o telegramă 
adresată directorului serviciului de informaţii al armatei, cu 
sediul la Londra, „a fost ca, fara să le arătăm delegaților 
vreo hartă sau să le spunem că ar exista un acord real cu 
detalii geografice stabilite deja, să îi manipulăm să întrebe 
ei ce eram dispuşi, de fapt, să le oferim noi." 

Odată ce, cel puţin temporar, „chestiunea siriană” 
începuse să se rezolve frumos de la sine, Sykes a putut să- 
şi facă timp şi pentru alte lucruri. Prioritară pe lista lui era o 
întâlnire cu Aaron Aaronsohn, care de mai multe zile îi tot 
ceruse insistent o întrevedere. Întâlnirea lor a avut loc într- 
o sală de conferinţe de la hotelul Savoy, în dimineaţa de 27 
aprilie. 

„În sfârşit!”, scria Aaronsohn în jurnalul lui. „Imediat, 
am abordat o serie de probleme particulare. El mi-a spus 


că, întrucât discuta acum cu un patriot evreu, va avea 
încredere să-mi împărtăşească chestiuni foarte secrete, 
unele dintre ele nefiind cunoscute nici măcar de Ministerul 
de Externe.” 

Sykes i-a povestit despre întâlnirea lui clandestină cu 
liderii sionişti britanici într-o casă londoneză, în 7 februarie, 
iar apoi i-a prezentat o nouă formulă de pace în Orientul 
Mijlociu, concepută recent de el şi care presupunea o mare 
alianţă între evrei, arabi şi ce mai rămânea din armeni. Cu 
o asemenea alianţă, explica Sykes încrezător, arabii ar 
deveni maniabili - trebuiau să înţeleagă că fără evrei şi fără 
sprijinul britanicilor, tentativa lor de a dobândi 
independenţa ar eşua -, dar ar căpăta şi tăria necesară de 
a-i sfida pe francezi. În acelaşi timp, un asemenea pact le- 
ar închide gura italienilor hrapareti, i-ar marginaliza pe ruşi, 
ar crea un stat tampon, probritanic, pentru a proteja Egiptul 
şi India, aducând totodată o susţinere de faţadă pretențiilor 
anticoloniale ale celui mai nou aliat al Marii Britanii, Statele 
Unite. Nu se ştie cum a reacţionat Aaronsohn la această 
ameţitoare elucubratie, concepută cu o precizie milimetrică 
- complexitatea eşafodajului nu era întrecută decât de 
absurditatea lui. Pesemne, pur şi simplu, o fi ascultat 
respectuos, în tăcere; în fond, avea şi el chestiuni presante 
pe care voia să i le prezinte lui Mark Sykes. 

Dacă alţi oficiali britanici, prinşi cu alte probleme, nu 
dăduseră atenţie situaţiei disperate în care se afla 
populaţia evreiască din Jaffa, nu la fel s-a întâmplat în cazul 
noului secretar adjunct al Cabinetului de Război. Se pare că 
Sykes a sesizat imediat efectul propagandistic excepţional 
pe care veştile aduse de Aaronsohn îl puteau avea asupra 
acelei părţi a evreimii internaţionale care nu aderase încă la 
cauza sionistă susţinută de britanici. L-a trimis rapid pe 
Aaronsohn să elaboreze un memoriu asupra situaţiei din 
Jaffa şi a stabilit o nouă întâlnire pentru a doua zi 
dimineaţă.* 

Când scrisese despre situaţia grea a armenilor, în urmă 
cu cinci luni, Aaronsohn fusese nevoit să îl prezinte într-o 
lumină favorabilă pe Djemal Paşa, subliniind că, în ciuda 
defectelor de caracter şi a greşelilor lui ca administrator, 
guvernatorul Siriei încercase cu fermitate să pună capăt 


masacrării armenilor si Sa  uşureze suferinţele 
supravieţuitorilor.“ De asemenea, la vremea respectivă, 
agronomul beneficiase de pe urma firii schimbătoare şi 
ciudat de curtenitoare a lui Djemal, obţinând de la el atât 
eliberarea lui Absalom Feinberg, după ce fusese arestat ca 
prezumtiv spion, dar şi modificarea unor serii de decrete 
nocive pentru coloniştii evrei. Totuşi, când s-a aşezat să-şi 
scrie prezentarea pentru Mark Sykes, în după-amiaza de 27 
aprilie, Aaronsohn a considerat că avea o ocazie de aur să 
promoveze cauza sionistă, iar pentru a exploata din plin 
această ocazie era nevoie să îşi ia unele „licenţe de 
creaţie”. Prima victimă a acelei creativitati avea să fie 
Djemal Paşa. 

Reîntâlnindu-se cu Mark Sykes la nouă şi un sfert în 
dimineaţa următoare, Aaronsohn i-a înmânat memoriul lui 
despre Jaffa. Imediat, Sykes a trimis o telegramă strict 
secretă la Ministerul de Externe, cerându-le să îl contacteze 
pe Chaim Weizmann la Federaţia Sionistă Engleză şi să îi 
predea următorul mesaj: „Aaron Aaronsohn mi-a cerut să 
vă informez că Telaviv [enclava evreiască din Jaffa] a fost 
devastat. 10000 de evrei palestinieni sunt acum fără casă 
sau hrană. Intreaga yeshuv [comunitate] este ameninţată 
cu distrugerea. Jemal [Pasa] a declarat public că politica 
faţă de armeni va fi acum aplicată evreilor. Rog informaţi 
centrele [evreieşti], fără a pomeni numele lui Aaron 
Aaronsohn sau sursa de informaţii”.“: 

Apelul a fost preluat cu promptitudine de Jewish 
Chronicle, cel mai important ziar sionist din Marea Britanie. 
În 4 mai, cititorii erau informaţi într-un articol publicat cu 
subtitlurile „Grave relatări - Ultraje cumplite - Amenințarea 
unui masacru general”: „Cu profundă mahnire şi îngrijorare, 
Jewish Chronicle a aflat, dintr-o sursă absolut sigură, 
informaţii foarte grave despre evreii din Palestina... Tel 
Aviv, acest splendid «oraş cu grădini» din Jaffa, a fost 
devastat şi a ajuns un morman de ruine, în timp ce alte 
distrugeri similare nejustificate au avut loc, după toate 
probabilitățile, şi în alte parti din Palestina, populate de 
evrei”.42 

Preluând ficţiunea despre declaraţiile făcute de 
guvernatorul Siriei, Chronicle continua: „Dar există riscul 


unor măsuri şi mai grave. Căci guvernatorul turc, Djemal 
Paşa, şi-a anunţat intenţia autorităţilor [s/c] de a extermina 
necruţător populaţia evreiască din Palestina, afirmând 
public că politica de masacre, folosită în cazul armenilor, va 
fi aplicată acum evreilor. Dacă această sinistră şi 
revoltătoare ameninţare va fi pusă în practică, va însemna 
nu numai că mii de evrei... vor fi măcelăriți cu sânge rece, 
ci şi că întreaga muncă de recolonizare a Palestinei va fi 
fost complet anihilată”. 

In următoarele zile, veştile sumbre venite din Palestina 
s-au răspândit prin comunităţile de evrei din Marea 
Britanie, Statele Unite şi Europa, declanşând apeluri 
disperate adresate guvernelor ţărilor respective de a 
acţiona în consecinta.“ În cazul conducerii Ministerului de 
Externe britanic totuşi, nu era deloc clar ce s-ar fi putut 
face.“4 „Regret”, comenta un diplomat important în aceeaşi 
zi când a apărut articolul în Chronicle, „că în ceea ce ne 
priveşte niciun fel de acţiune nu pare fezabilă în vreun fel.” 

Dar cel puţin unul dintre funcţionarii guvernamentali 
britanici a văzut în relatarea despre Jaffa o şansă de a 
propulsa problema la un nivel complet nou, nelimitându-se 
doar la influențarea opiniei evreilor din toată lumea, ci 
trecând la presiuni directe asupra propriului guvern. Este 
vorba despre William Ormsby-Gore, parlamentarul 
conservator, care fusese atât de impresionat de Aaron 
Aaronsohn când îl întâlnise la Cairo, în Biroul Arab; în mai 
1917, Ormsby-Gore se întorsese la Londra şi lucra 
împreună cu Mark Sykes în departamentul pentru Orientul 
Mijlociu din cadrul Cabinetului de Război. Sykes, care 
plecase pentru scurt timp din Cairo, într-o vizită în Arabia, 
în 30 aprilie, fiind de aceea mai greu de contactat, a găsit 
telegrama de la Ormsby-Gore, când a revenit în Egipt, în 9 
mai. 

„Cred că e cazul să folosim pogromurile în Palestina ca 
propagandă”, scria Ormsby-Gore. „Orice poveşti picante 
despre atrocități ar fi primite cu entuziasm de oamenii care 
se ocupă de propagandă aici, iar Aaron Aaronsohn ar putea 
trimite nişte articole macabre la ziarele evreieşti.” 

Sykes nu a primit nicio obiectie de la Aaronsohn. Cei 
doi au avut o nouă lungă întâlnire în 11 mai, la care, relata 


savantul, au „discutat despre evreii americani şi despre 
propaganda pe care am putea să o facem acolo [sic] acum 
în recrutarea pentru frontul din Palestina. Sir Mark s-a oferit 
să expedieze mai departe orice telegrame sau scrisori pe 
care aş vrea să le trimit”. 

Constient, probabil, că era renumit pentru tendinţa de 
a exagera lucrurile, Sykes a avut înţelepciunea de a trimite 
mai departe noul raport extins, întocmit de Aaronsohn, dar 
sub semnătura înaltului comisar Reginald Wingate. „În 
timpul Paştelui evreiesc”, relata telegrama trimisă de 
Wingate la Londra în aceeaşi zi, „întreaga populaţie de 
evrei din Jaffa a fost expulzată spre nord. Locuinţe, 
proprietăţi devastate, populaţia pribeagă jefuită cu 
consimţământul autorităților turce. Evreii care s-au 
împotrivit au fost pradati, spânzurați. Mii de evrei rătăcesc 
neputincioşi pe drumuri, murind de foame."+* Si acum 
apăruse o nouă agravare a situaţiei, o extindere a 
evacuărilor şi în cazul populaţiei evreieşti mult mai 
numeroase din lerusalim. „Evrei tineri din lerusalim sunt 
deportaţi în masă, către nord, destinaţie necunoscută. 
Evacuarea forţată a coloniei [de evrei din lerusalim] este 
iminentă.” 

Sub semnătura lui Wingate, această depeşă nu a fost 
difuzată doar printre membrii conducerii Ministerului de 
Externe, ci a ajuns pe biroul regelui, al premierului şi la 
întregul Cabinet de Război. În acelaşi timp, Aaronsohn i-a 
dat lui Sykes o listă cu aproximativ cincizeci de lideri 
sionişti din toată lumea, care trebuiau să fie imediat 
tnstiintati. Acum povestea despre Jaffa a atins cotele 
senzationalului, aşa cum era conceput în anul 1917. 
„Cruzimi asupra evreilor deportaţi din Jaffa”, titra vehement 
New York Times, „Djemal Paşa vinovat”*”, în timp ce 
guvernul american, abia de curând cooptat în efortul de 
război, s-a alăturat unui cor international, denuntand 
aceasta ultima fapta revoltatoare savarsita de regimul de la 
Constantinopol. Nicaieri nu a fost acest cor mai rasunator 
decat in Marea Britanie. 

Turcii si aliatii lor germani ar putea fi iertati pentru 
lentoarea reactiei lor la aceste învinuiri nimicitoare; în fond, 
evacuarea Jaffei se produsese la începutul lui aprilie, iar 


acum era mijlocul lunii mai. După ce iniţial nu a socotit de 
demnitatea lui să dea un răspuns la acele condamnări, 
Djemal Paşa a negat categoric acuzaţiile, subliniind că 
întreaga populaţie din Jaffa fusese evacuată, nu doar evreii, 
şi că acea operaţiune - neplăcută, desigur, pentru cei direct 
afectaţi - fusese efectuată în mod ordonat şi paşnic; de 
fapt, guvernatorul acordase populaţiei evreieşti din Jaffa 
avantaje speciale, care le fuseseră refuzate celorlalți.: Cat 
despre afirmaţiile că evreii ar fi ,deportati” din lerusalim, 
guvernatorul Siriei riposta că nu avuseseră loc niciun fel de 
evacuări acolo. Aceste declaraţii au fost confirmate de 
regimul de la Constantinopol şi, respectiv, Berlin, ba chiar şi 
de către un număr de lideri evrei din Palestina, inclusiv şef- 
rabinul din lerusalim.** 

Dar era un pic prea târziu. În ochii opiniei publice 
internaţionale, „pogromul” din Jaffa era deja un fapt cert, 
cea mai recentă atrocitate comisă de Puterile Centrale, 
după  „siluirea Belgiei” şi masacrarea armenilor. De 
asemenea, în felul acesta sioniştii şi aliaţii lor din guvernul 
britanic ştiau că li se înmânase o unealtă extraordinară. 
Intervenind atât de curând după căderea odiosului ţar şi 
după intrarea Statelor Unite în război, povestea din Jaffa a 
contribuit la accelerarea unei mutări tectonice care avea 
loc în rândurile evreimii internaţionale, convingerea din ce 
în ce mai fermă că viitorul lor depindea de plasarea lor 
alături de Antanta. 

Un prim efect imediat a fost susţinerea adusă 
argumentului sioniştilor mai radicali care afirmau că orice 
aranjament sau compromis cu Turcia nu mai era posibil. La 
începutul lui iunie, când povestea din Jaffa făcea ravagii, 
Aaron Aaronsohn a compus câteva telegrame adresate 
unora dintre cei mai însemnați fruntaşi ai comunităţii 
evreilor americani, oameni care continuau să fie 
circumspecti în privinţa adoptării necondiționate a cauzei 
sioniste şi care, în unele cazuri, încă îşi mai imaginau că 
pentru viitorul coloniilor de evrei din Palestina cârmuirea 
otomană era mai profitabilă. Pentru a conferi mai mult 
autoritate mesajului lui Aaronsohn - printre destinatari era 
un judecător în exerciţiu al Curţii Supreme, Louis Brandeis, 
precum şi un viitor judecător al aceleiaşi instanţe, Felix 


Frankfurter -, Mark Sykes a aranjat ca depeşele să fie 
direcționate prin Ambasada Marii Britanii de la Washington, 
de unde să fie trimise mai departe. Edificator, în acest 
sens, era mesajul primit de judecătorul Mayer Sulzberger 
din Philadelphia: 

„Atrocităţi comise de turci asupra populațiilor evreieşti 
din Palestina, conform unor informaţii sigure”, scria 
Aaronsohn. „Este timpul să renuntam la atitudinea noastră 
iertătoare faţă de turci... Acum, când turcii au săvârşit 
aceste crime, atitudinea evreilor şi opinia publica 
americană trebuie să treacă printr-o schimbare completă. 
Singura modalitate eficientă de eliberare rapidă a 
populațiilor evreieşti din ghearele turcilor este să-i atacam 
pe teren şi pretutindeni... Trebuie să fim un front unit şi să 
concentrăm influenţa evreilor în scopul smulgerii Palestinei 
din mâinile turcilor.” 4 

Tot în luna iunie, a început să se impună o variantă 
complet diferită a poveştii din Jaffa. Ca reacţie la apelurile 
Antantei, Spania, Suedia şi Vaticanul, toate trei entităţi 
neutre în conflict, au trimis delegaţi să investigheze ce se 
întâmplase acolo. Atât trimişii spanioli, cât şi cei ai 
Vaticanului au conchis repede că rapoartele despre 
masacrele şi persecuțiile asupra evreilor erau fără temei, în 
timp ce omologul lor suedez a mers chiar mai departe. „In 
multe privinţe”, scria el, „comunităţii de evrei din Jaffa îi 
mersese mult mai bine - şi categoric nu mai rău - decât 
populaţiei musulmane locale, în timpul evacuarii.”42 La 
scurt timp după aceea, consulatul SUA din lerusalim a 
raportat, de asemenea, că relatările despre actele de 
violenţă contra evreilor din Jaffa au fost „exagerate 
grosolan”, Chiar şi Aaron Aaronsohn a fost nevoit în 
ultimă instanţă să admită că cei doi evrei „linşaţi” în Jaffa, 
potrivit unor surse, fuseseră de fapt arestaţi sub învinuirea 
de tâlhărie si, evident, nu fuseseră nicidecum spânzurați. +4 

Dar nu mai conta, bineînţeles. În război, adevărul este 
ceea ce oamenii sunt manipulati să creadă, iar Djemal Pasa 
tocmai le oferise duşmanilor lui un „adevăr” care va 
schimba istoria Orientului Mijlociu. Ficţiunea plăsmuită 
despre ceea ce s-a întâmplat la Jaffa în 1917 - o ficţiune 
repetată drept realitate de către majoritatea istoricilor care 


au scris de atunci despre acea perioadă - va deveni acum 
„Mitul originar” în susţinerea argumentului că niciodată 
comunitatea evreiască din Palestina nu va putea fi în 
siguranţă sub  cârmuirea musulmană, că pentru a 
supravieţui avea nevoie de un stat propriu. 


* 


In 21 aprilie, o nava de patrulare a marinei britanice a 
acostat in portul Wejh, cu o încărcătură de mare interes 
pentru capitanul T. E. Lawrence: unsprezece prizonieri de 
razboi turci. Pana in dimineata anterioara, acestia facusera 
parte din garnizoana turceasca de la Aqaba. 

Actionand in baza zvonurilor ca germanii desfasurau o 
operatiune de plasare a unor mine langa Aqaba, trei nave 
de patrulare britanice se apropiasera de port, inainte sa se 
crape de ziuă în 20 aprilie si lasasera la tarm o mică unitate 
armată, reuşind astfel să ia pe nepregătite garnizoana de 
acolo. În urma unui scurt atac de artilerie, doi soldaţi turci 
au murit, unsprezece au fost capturați, iar restul - circa 
cincizeci sau şaizeci de ostaşi, cel mult - au fugit pe dealuri. 
Întrucât şase dintre prizonieri erau recruți sirieni şi şi-au 
exprimat dorinţa de a se alătura rebelilor conduşi de Faysal 
ibn Hussein, una dintre navele de patrulare britanice îi 
adusese la Wejh, pentru a fi supuşi unui interogatoriu. 

Pe parcursul acelei zile, Lawrence i-a interogat pe 
sirieni, unul câte unul, aflând de la ei că, de fapt, 
garnizoana din Aqaba fluctua ca mărime, dar arareori se 
întâmpla să aibă mai mult de o sută de soldaţi. De o 
importanţă şi mai mare, ţinând seama de planul pe care il 
punea el la cale, era faptul că numărul soldaţilor turci 
încartiruiţi în cazematele plasate în lungul drumului de circa 
o sută de kilometri prin Wadi Itm, între Aqaba si Maan, era 
de cel mult încă două sute. Asta însemna că planul lui 
Lawrence ar putea funcţiona; dacă ar reuşi să adune o forţă 
armată formată din arabi în punctul terminus estic al acelui 
traseu şi să lanseze o ofensivă fulger peste munţi, ar putea 
să înfrângă din mers garnizoanele turceşti din calea lui şi să 
se năpustească asupra oraşului Aqaba fără practic nicio 
împotrivire. 


Dar faptul că Lawrence înţelegea perfect ce posibilităţi 
avea nu însemna ca ofiţerii din armata britanică să fie 
obligatoriu de părerea lui. Încă în vigoare era directiva lui 
Gilbert Clayton, din 8 martie, potrivit căreia arabii nu 
trebuiau să pornească spre Aqaba. În schimb, toată atenţia 
urma să rămână concentrată asupra atacurilor împotriva 
Căii Ferate Hejaz, pentru a bloca retragerea garnizoanei 
turceşti din Medina (urmau să mai treacă, de fapt, câteva 
săptămâni, până ca britanicii să îşi dea seama că turcii nu 
aveau nicio intenţie să plece din Medina), un imperativ care 
nu lăsa loc de aventuri colaterale. 

Bineînţeles, cea mai bună modalitate ca ideile tale să 
nu fie desfiinţate este să nu le formulezi niciodată în mod 
explicit. In loc să se ducă direct la Clayton cu propunerea 
lui, Lawrence a ales să îi atragă pe ceilalţi doi ofiţeri 
britanici, aflaţi la post în Wejh, într-o discuţie generalizată 
despre subtilitatile războiului de gherilă, pe care le 
dobândise în timpul convalescentei lui în Wadi Ais. În 
particular, avea să susţină el mai târziu, a vorbit despre 
nesabuinta de a încerca cucerirea Medinei de la turci şi 
despre nefezabilitatea tentativelor de organizare a arabilor 
ca forţă armată de blocare pe Calea Ferată Hejaz. În 
schimb, a sugerat el, era nevoie ca puterea armatei turce 
să fie diluată prin extinderea frontului de război cât mai 
mult cu putinţă. Printre alte lucruri, asta însemna să se 
meargă spre nord cu „o unitate de luptă ofensivă, cât mai 
mobilă, cât mai bine echipată şi cât mai puţin numeroasă, 
care să fie folosită, în mod succesiv, la atacarea punctelor 
de apărare înşirate pe linia turcilor” .4 

Pentru interlocutorii lui Lawrence din Wejh, ambii 
ofiţeri de carieră, pesemne că expunerea lui a sunat 
interesant, dar nu era decât o acţiune secundară, faţă de 
misiunea pe care o aveau în acel moment. Aceasta era 
reacţia pe care Lawrence contase, de fapt. „Fiecare era 
prea ocupat cu munca lui, pentru a-mi da mie autoritatea 
explicită de a mă lansa în ceea voiam să fac”, avea să 
povestească el. „M-am ales însă cu un auditoriu atent şi cu 
recunoaşterea competentă că [ideea] contraofensivei mele 
ar putea fi o diversiune utilă.” 4 


E greu de imaginat cum cei doi ofiţeri ar fi putut să-i 
confere lui Lawrence o „autoritate explicită” pentru planul 
lui, din moment ce reiese clar din propriile lor rapoarte de 
la faţa locului că el nu a indicat niciodată faptul că această 
unitate armată diversionistă ar putea porni să cucerească 
Aqaba. Lawrence a adoptat o abordare si mai indirectă cu 
Cyril Wilson la Jiddah, informându-l pe şeful său că Auda 
abu Tayi urma să pornească într-un raid spre Maan şi că el, 
Lawrence, se gândea să însoţească grupul de arabi, pentru 
a se convinge că acţiunile lor corespundeau obiectivelor 
militare actuale ale Marii Britanii. Wilson a fost de acord, 
raportându-i lui Clayton, în 1 mai, că „Auda urmează să se 
deplaseze spre nord, probabil însoţit de Lawrence, prima lor 
ţintă fiind să avarieze linia ferată în jurul localităţii Maan”8. 
Mesajul omitea să menţioneze care ar fi putut fi cea de-a 
doua lor ţintă. 

In Cei şapte stâlpi ai înțelepciunii, o carte care abundă 
în justificări personale, Lawrence avea să ofere o explicaţie 
de-a dreptul uluitoare pentru decizia lui de a acţiona pe 
cont propriu: „Elementul pe care l-aş fi retras din planul 
vizând calea ferată era doar persoana mea şi, în situaţia 
dată, această cantitate era neglijabilă, deoarece simţeam o 
aversiune atât de puternică împotriva ideii, încât ajutorul 
meu acolo ar fi fost fără nicio tragere de inimă. Prin urmare, 
am decis să procedez în felul meu, cu sau fără vreun 
ordin.”4°2 

Cu alte cuvinte, intrucat Lawrence nu mai vedea rostul 
de a distruge calea ferata, era de fapt cel mai bine pentru 
toţi ca el să-şi găsească altceva de facut. De ce sa ne mai 
mirăm atunci ca atâţia dintre ofiţerii superiori îl considerau 
pe acest absolvent de la Oxford un personaj enervant?! 

Dar dincolo de asta, exista o rațiune psihologică şi mai 
grandioasă pentru acţiunea pe care Lawrence o avea în 
vedere. In mintea lui, respectarea promisiunilor făcute 
arabilor putea cu adevărat să servească intereselor pe 
termen lung ale Marii Britanii, nu doar ca o chestiune de 
onoare, ci şi ca o modalitate de a reduce la minimum 
influenţa celorlalte state europene - aliaţi astăzi, poate, dar 
cu siguranţă competitori din nou mâine - în toată regiunea. 
Un prim pas vital în această campanie era a-i lăsa pe arabi 


să îşi exporte revoluţia în Siria şi, astfel, să fure Franţei acel 
teritoriu. Problema esenţială, în estimarea lui Lawrence, era 
că Marea Britanie nu sesizase deocamdată ce era cel mai 
bine pentru ea, or el, pur şi simplu, nu mai avea timp să 
explice. 


Înainte de a porni spre Aqaba, Lawrence avea să mai 
aibă o întâlnire crucială în Wejh. Aceasta a survenit în 
dimineaţa de 7 mai, când un distrugător britanic a intrat 
pentru scurt timp în port. La bord, se afla Mark Sykes. 

Cei doi se cunoscuseră iniţial în timpul deplasării de 
documentare pe care Sykes o făcuse în Egipt, în 1915, şi, 
cu toate că erau atât de diferiţi ca fire - Sykes, comunicativ 
şi şarmant; Lawrence, taciturn şi teribil de reticent -, se 
spune ca se intelesesera destul de bine. Dar asta nu a 
durat prea mult. La fel ca in cazul majoritatii angajatilor din 
biroul de informatii militare secrete de la Cairo, opinia lui 
Lawrence despre acest diplomat se deteriorase atunci cand 
a aflat detaliile Acordului Sykes-Picot, în primăvara anului 
1916. Desigur, continua pasiune a lui Sykes de a trimite 
note de serviciu nesăbuite, propunând aşa-zise soluţii clare 
la problemele din regiune - propuneri adesea în directă 
opoziţie cu cele pe care le sustinuse cu câteva săptămâni 
sau chiar zile mai devreme - nu contribuise nicidecum la 
reabilitarea imaginii lui în ochii lui Lawrence, în anul care 
trecuse. In concepţia lui, Sykes întruchipa perfect acea 
caracteristică agasantă a Angliei edwardiene, aristocratul 
enervant, un om care putea găsi o audienţă pentru ideile lui 
iresponsabile în virtutea pedigriului lui şi a tupeului cu care 
le dădea glas. 

Totuşi, în întâlnirea lor din 7 mai, Lawrence avea să 
mai descopere ceva la acest om; în lipsa unui termen mai 
manierat, Mark Sykes era şi mincinos. 

De fapt, cei doi ajunseseră să se întâlnească la Wejh în 
ziua aceea ca o consecinţă colaterală a faptului că Sykes 
fusese prins pe picior greşit în ultima lui rundă de tertipuri. 
Diplomatul tocmai se întorcea de la o întrevedere cu regele 
Hussein, o întâlnire pe care Sykes voise să o evite, dar care 
îi fusese băgată pe gât cu forţa de către reprezentantul 
oficial la Jiddah, colonelul Cyril Wilson. 


În ciuda pedanteriei lui scortoase Wilson devenise 
treptat glasul conştiinţei pentru politica britanică din 
Orientul Mijlociu. În lunga dezbatere de la sfârşitul anului 
1916 privind o eventuală desfăşurare a unei brigăzi 
britanice în Hejaz, Wilson fusese iniţial printre cei mai 
înverşunaţi susţinători ai ideii şi fusese însărcinat de către 
superiorul său, Reginald Wingate, să îl constrângă pe regele 
Hussein să se plieze acestui punct de vedere. Pe parcursul 
unor numeroase întâlniri cu Hussein, reprezentantul oficial 
al Marii Britanii începuse să înţeleagă treptat că, probabil, 
bătrânul de la Mecca îşi cunoştea mai bine supuşii şi, 
totodată, se pricepea mai bine la politica din vestul Arabiei 
decât consilierii Aliaților, recent sosiți la fata locului. In 
ultimă instanţă, când Wingate îi ordonase încă o dată 
subalternului său să încerce să-l convingă pe Hussein, 
Wilson, până atunci considerat drept foarte supus lui 
Wingate, refuzase efectiv să facă acest lucru şi avusese un 
rol esenţial în eliminarea definitivă a propunerii. 

Wilson avusese o reacţie de-a dreptul viscerală când 
aflase de masinatiile lui Sykes de a-l evita pe Hussein, 
preferând acel simulacru de negocieri cu „delegaţii” sirieni 
la Cairo. La sfârşitul lui martie, îi trimisese lui Clayton o 
lungă şi angoasată scrisoare, în care enumera atât 
problemele ce puteau inevitabil să apară din acest act de 
înşelăciune, cât şi beneficiile ce puteau decurge dintr-un 
comportament onest cu Hussein. „Avem acum o şansă, 
care e puţin probabil să se mai repete, de a câştiga 
recunoştinţa a milioane de musulmani din Imperiul 
[Britanic]”, scria el. „Pentru numele lui Dumnezeu, haidem 
să fim sinceri cu bătrânul; sunt convins că va fi spre binele 
nostru în final.”250 

Deşi acel apel fusese în van, se părea că destoinicul 
colonel din Jiddah avea şi el abilitatea de a trage sforile în 
culise. La următoarea lui întâlnire cu Hussein, îl convinsese 
pe rege să solicite oficial o întâlnire cu Mark Sykes. Când 
Wilson i-a înaintat acea solicitare lui Reginald Wingate2=, un 
alt om care, în ciuda impulsurilor lui interventioniste, tinea 
la tradiţia britanică de fairplay, totul a devenit rapid o 
invitaţie pe care Sykes nu o putea refuza. In 30 aprilie, 
când terminase cu consfătuirile pe care el şi Picot le 


avuseseră cu ,delegatii” sirieni la Cairo, Sykes se 
îmbarcase pe distrugătorul britanic în Port Suez şi pornise 
spre Jiddah. 

Chiar şi pentru om foarte sigur de sine, voiajul fusese 
probabil stresant. Nu îi fusese greu să ducă de nas câţiva 
funcţionari din Cairo, bine aleşi dinainte, care nu ştiau nimic 
despre Corespondenta McMahon-Hussein; dar avea să fie, 
indubitabil, cu totul altceva să-l păcălească pe unul dintre 
autorii acelor scrisori. Dar, de fapt, Sykes putea juca şi altă 
carte. In primul rând, avea atuul de a putea controla fluxul 
de informaţii. Exact aşa cum aranjase să aibă o primă 
întâlnire cu sirienii la Cairo, fără prezenţa lui Picot, şi acum 
intenţiona să se întâlnească între patru ochi cu Hussein. În 
felul acesta, orice fel de dispută ar putea apărea pe viitor 
despre ceea ce se discutase sau nu acolo, cuvântul unui 
trimis britanic, foarte stimat, putea prevala în faţa 
eventualelor afirmaţii făcute de o oarecare căpetenie din 
deşert, un personaj renumit pentru uşurinţa cu care uita şi 
modul voit greşit de a interpreta lucrurile. 

Totul ar fi ieşit poate bine - cel puţin pentru moment, 
ceea ce din perspectiva lui Mark Sykes părea rezonabil -, 
dacă nu s-ar fi gândit să se oprească la Wejh, pentru o 
întrevedere cu Faysal. Întâmplător, Lawrence era plecat 
într-o misiune de recunoaştere când Sykes a venit în vizită 
pe 2 mai, însă Faysal i-a povestit tot ce aflase de la el cand 
Lawrence s-a întors la Wejh, peste două zile. În acel 
moment, Sykes era deja plecat la Jiddah, pentru întâlnirea 
lui cu regele Hussein. 

judecând după raportul pe care i l-a trimis lui Reginald 
Wingate în seara de 5 mai, naveta diplomatică făcută de 
Sykes nu ar fi putut nicidecum să decurgă mai bine: „În 2 
mai, m-am văzut cu Şeriful Faysal la Wejh şi i-am explicat 
principiul acordului  anglo-francez cu privire la o 
confederație arabă; dupa multe argumentări, a acceptat 
principiul şi a părut mulţumit”.+2 Acel succes prevestise un 
altul şi mai remarcabil, căci chiar în acea după-amiază 
Sykes se întâlnise cu regele Hussein. „În conformitate cu 
instrucţiunile mele, i-am explicat principiul acordului [anglo- 
francez] cu privire la o confederație sau un stat arab... L-am 
făcut pe Rege să înţeleagă importanţa prieteniei franco- 


arabe şi, cel puţin, l-am determinat să admită că era 
esenţială pentru dezvoltarea lumii arabe în Siria, dar asta 
după argumentări foarte lungi.” 

Un cititor atent al acelui raport din 5 mai s-ar fi mirat, 
probabil, de ciudata simetrie a acestor două întâlniri - 
franchete din partea lui Sykes în prezentarea scopurilor 
franco-britanice în regiune, urmată de argumentări din 
partea arabă, urmate în ultimă instanţă de acordul părţii 
arabe -, în timp ce un cititor de-a dreptul cinic ar fi conchis 
că, punând accentul pe aspectul divergent al discuţiilor, 
Sykes îşi pregătea deja apărarea, în eventualitatea unui 
posibil dezacord formulat de Faysal şi Hussein asupra celor 
spuse sau convenite. intre timp însă, călătoria fusese un 
triumf al diplomaţiei, un prim pas crucial spre soluţionarea 
problemelor agasante care stăteau între Franţa şi Marea 
Britanie, pe de o parte, şi aliaţii lor arabi, pe de altă parte. 

„Spuneţi-i, vă rog, domnului Picot”, îşi încheia Sykes 
depeşa adresată lui Wingate în 5 mai, „că eu sunt mulţumit 
de întrevederea mea cu Faysal şi Regele, întrucât amândoi 
se situează acum în acelaşi punct la care s-a ajuns la ultima 
noastră întâlnire comună cu cei 3 delegaţi sirieni la Cairo.” 

Ceea ce Mark Sykes nu ştia, bineînţeles, era că în 
Faysal ibn Hussein avusese un interlocutor avizat în privinţa 
Acordului Sykes-Picot - mulţumită lui T. E. Lawrence -, or 
sub nicio formă acea prezentare generalizată şi vagă făcută 
de Sykes despre pact, în 2 mai, nu se potrivea cu ceea ce 
căpetenia arabă ştia deja. Totuşi, conformându-se poate 
tradiţiei arabe de a negocia, care spune să nu îţi pui cărţile 
pe masă până nu devine absolut necesar, sau poate din 
teamă ca Lawrence să nu fie deconspirat ca sursa lui de 
informaţie, Faysal nu îi  reproşase diplomatului 
nebulozitatile discursului, în acel moment. 

De fapt, Faysal nu a fost în măsură să-i facă vreo 
observaţie lui Sykes, nici când acesta s-a oprit din nou la 
Wejh, la întoarcere, în 7 mai. Faptul că Faysal cunoştea 
adevărata structură a Acordului Sykes-Picot, diferită de 
versiunea denaturată pe care Sykes alesese să i-o prezinte, 
constituia marele secret periculos dintre el şi Lawrence, or 
a-l da în vileag acum însemna un posibil dezastru pentru 
amândoi: pentru Faysal, riscul de a fi îndepărtat şi, poate, 


chiar abandonat de către binefăcătorii lui britanici; pentru 
Lawrence, transferul imediat şi, probabil, curtea marţială. 

Pe de altă parte, Lawrence cunoştea în mod legitim 
textul Acordului Sykes-Picot, ceea ce însemna că el, 
personal, îi putea cere socoteală lui Sykes pentru versiunea 
edulcorată pe care acesta i-o spusese lui Faysal - şi, 
probabil, lui Hussein. Toate indiciile conduc la 
presupunerea că Lawrence a provocat o asemenea 
înfruntare. Niciunul dintre ei însă nu avea să consemneze în 
vreun fel întâlnirea lor din Wejh, deşi se pare că discuţia a 
fost foarte aprinsă. Începând din acea zi, atitudinea lui 
Lawrence faţă de Sykes va fi ostilă. Cât despre Sykes, 
puţine vor fi ocaziile in care sa nu îl denigreze sau să nu il 
marginalizeze pe Lawrence în toate modurile cu putinţă. 

Pe un plan mai subiectiv, se pare că acea întâlnire cu 
Sykes în Wejh a ajuns simultan să îl obsedeze pe Lawrence, 
dar şi sa îi ofere o oarecare uşurare. Simtea că avusese 
dreptate să nu se încreadă în cuvântul de onoare al 
guvernului său şi să îi dezvăluie lui Faysal planul secret al 
britanicilor de a trăda cauza arabă. Dacă avusese cumva 
mustrări de conştiinţă pentru acea decizie, masinatiile 
perfide ale lui Mark Sykes le anulaseră complet. 

În acelaşi timp, îşi dădea seama că în compatriotul său 
îşi găsise un rival redutabil. Prin comparaţie cu el, Edouard 
Brémond era un individ unilateral, diversele lui uneltiri fiind 
previzibile prin unica lui justificare: hegemonia Franţei. Spre 
deosebire de el, Mark Sykes era un om dominat de capricii, 
care nu se simţea obligat - poate uneori nici nu le tinea 
minte - de nenumăratele promisiuni care îi ieşeau pe gură 
cu atâta uşurinţă. Reuşea să se detaşeze de toate, prin 
talentul de a înşela, dar beneficiind de atuurile puterii, 
mişca pârghiile de la Jiddah până la Londra şi în toate 
punctele de pe acest interval, după bunul lui plac, pentru 
ca în final să nu mai conteze idealurile britanice privind 
onoarea sau dreptatea, iar totul să fie sacrificat în numele a 
ceea ce era convenabil. De aceea, singura cale pentru arabi 
era să încerce să schimbe lucrurile la faţa locului, să dea o 
lovitură care să poată răsturna planurile celor care făceau 
jocurile. 


Cu asemenea gânduri în minte, două zile mai târziu, 
Lawrence a pornit în lunga şi periculoasa lui aventură spre 
Aqaba. Pentru ceea ce avea să devină în curând una dintre 
cele mai cutezătoare şi celebrate fapte militare din Primul 
Război Mondial, „armata” care îl însoțea consta din numai 
patruzeci şi cinci de războinici arabi. 

13 
Aqaba 


Niciodată să nu te îndoieşti de cuvântul 
Marii Britanii. 
Este inteleapta şi vrednică de încredere; 
să nu te temi. 


Regele Hussein către fiul său Faysal, mai 
1917 


Majestatea Sa Şeriful [Regele Hussein] 
suferă, evident, de defectele de caracter 
şi necunoaşterea sistemului comune 
potentatilor orientali... Sarcina de a 
călăuzi un conducător din Orient sau un 
guvernământ pe calea pe care se cuvine 
să meargă nu este deloc uşoară - asa cum 
eu cunosc pe pielea mea -, şi dumneata ai 
toată înțelegerea mea. Trebuie că este o 
muncă sfâşietoare uneori. 


Reginald Wingate către Cyril Wilson, 20 iulie 
1917 


A fost un moment când cumplita povară a misiunii de 
conducător a căzut zdrobitor pe umerii lui Lawrence, 
amintind de ceea ce se întâmplase în Wadi Kitan cu două 
luni în urmă. Atunci, mantia autorităţii ceruse ca Lawrence 
să execute un om. Acum, îi cerea să salveze un alt om, fiind 
foarte posibil să-şi piardă el viata, făcând acest lucru.4® 

Era trecut de primele ore ale dimineţii, în 24 mai, a 
cincea zi de când grupul lui se deplasa prin El Houl. 
Insemnând în arabă „Teroarea”, El Houl este o imensă 
întindere de deşert, fără poteci şi fără apă, în nordul 
Arabiei, unde nu există nici cea mai mică formă de viaţă, 
iar Lawrence, de când plecaseră din Wejh, se gândise cu 
groază la acest tronson din expediţia lor spre Siria. 
Realitatea s-a dovedit mai oribilă decât orice imaginaţie. 


După câteva ceasuri de când intraseră în El Houl, caravana 
de patruzeci şi cinci de oameni fusese lovită din faţă de un 
vânt feroce, „ca o vijelie” cum se exprimase Lawrence, 
„atât de uscat, încât buzele, deja arse, ne-au crăpat 
complet şi pielea de pe faţă ni s-a scorojit”. Vântul şi nisipul 
fierbinte, orbitor, pe care îl spulbera, au continuat aproape 
fără întrerupere timp de încă patru zile la rând. 

Pentru a rezista în asemenea situaţii, oamenii au 
tendinţa să se închidă într-o stare de izolare mentală, tot 
efortul lor concentrându-se spre țelul de a ajunge la capăt. 
Aşa se întâmplase acum cu grupul lui Lawrence şi Auda, în 
El Houl, astfel încât în dimineaţa de 24 mai nimeni nu părea 
să dea atenţie cămilei fără călăreț care păşea în urma 
celorlalte. Poate, au presupus că era una dintre cămilele 
pentru bagaje, care în general rămâneau mai la urmă, sau 
că omul care călărea pe ea se mutase eventual pe o altă 
cămilă şi era de găsit altundeva de-a lungul caravanei. Dar 
cel mai plauzibil era că, în starea lor de semihibernare, nici 
nu le trecea prin minte să le pese cumva. Când, în cele din 
urmă, Lawrence a investigat misterioasa cămilă, a 
constatat că era animalul pe care până atunci călărise 
Gasim. 

„Un proscris coltos şi pamantiu la fata”, Gasim era un 
indigen din localitatea siriană Maan, pe care Lawrence îl 
luase în expediţie, cu speranţa că ar putea intra în legătură 
cu alti nationalisti arabi din oraşul lui natal. Bineînţeles, din 
cauza asta Gasim era un străin printre oamenii din triburile 
Howeitat si Ageyl, care formau caravana, iar în codul 
drastic al deşertului, nu avea niciun prieten într-o situaţie 
de criză, la fel cum fusese şi condamnatul Hamed, la Wadi 
Kitan. După cum povestea Lawrence, statutul lui Gasim 
„muta [acum] dificultatea pe umerii mei”. 

Stresat, probabil, de traversarea anevoioasă a 
deşertului El Houl, Lawrence nu mai judeca limpede, din 
moment ce a putut să ia decizia nesăbuită de a se întoarce 
din drum, de unul singur, pentru a-l căuta pe Gasim şi, mai 
grav chiar, fără să anunţe pe cineva. După doar o scurtă 
distanţă, a constatat că dispăruse orice urmă a potecii pe 
care veniseră, urmele cămilelor prin nisip fiind şterse de 
vântul nimicitor, iar pe urmă caravana cu totul s-a făcut tot 


mai nevăzută, până s-a pierdut complet în zarea 
întunecoasă. Pentru a încerca să-l găsească pe Gasim şi, 
apoi, să se întoarcă înapoi la caravană, Lawrence nu se 
putea bizui decât pe coordonatele busolei, pe care le 
notase periodic în jurnalul lui, rugându-se acum să nu fi 
greşit ceva. 

Trecuseră cincisprezece zile de când porniseră la drum. 
Conform tradiţiei beduinilor, câţiva şefi de trib, inclusiv 
Faysal, îi insotisera de-a lungul primilor kilometri la ieşirea 
din Wejh, în semn de rămas-bun, iar apoi cei patruzeci şi 
cinci de călători se afundaseră în întunecimea dinspre nord- 
est, de unde nimeni din Hejaz nu avea să mai audă nimic 
despre ei timp de peste două luni. 

Nu îşi luaseră multe bagaje. Pe lângă câteva flinte şi 
20000 de monede de aur - cu care sperau să câştige 
adeziunea căpeteniilor de triburi siriene pentru cauza 
rebelilor -, fiecare om căra în traistele agatate de şa circa 
douăzeci de kilograme de făină. Aceasta şi apa aveau să fie 
alimentele lor de bază până când ajungeau la terenul 
acţiunii principale, depresiunea Wadi Sirhan de la frontiera 
siriană, într-un interval estimat la circa trei săptămâni. 

Deşi suferea din nou de fierbinţeală şi furuncule, 
Lawrence avea să-şi amintească acele prime zile ale 
călătoriei, în termeni aproape idilici, ca pe începutul unei 
mari aventuri. Tot în acest răstimp, s-a petrecut şi unul 
dintre cele mai fascinante episoade secundare din perioada 
petrecută de el în Arabia: cum a ajuns Lawrence să aibă 
cele două ordonanţe, cărora în Cei şapte stâlpi ai 
înțelepciunii le-a dat numele de Daud şi Farraj (în realitate, 
îi chema Ali şi Othman). 

S-a întâmplat în timpul unei zile de răgaz când, în timp 
ce Lawrence îşi odihnea trupul plin de furuncule la umbra 
unui damb stâncos, un flăcău a apărut în fuga, implorându-l 
să-l ajute. Daud, care fugise dintr-un campament al tribului 
Ageyl, i-a povestit că prietenul lui cel mai bun, Farraj, urma 
să fie snopit în bătaie de către comandantul 
campamentului, fiindcă din greşeală dăduse foc la un cort; 
o vorbă bună din partea lui Lawrence, a sugerat băiatul, ar 
putea opri pedeapsa. Teoria aceasta a fost infirmată însă, 
când Lawrence a intervenit în favoarea băieţilor, 


adresându-se lui Saad, comandantul taberei tribului Ageyl, 
când acesta a trecut pe-acolo, câteva momente mai târziu. 
Explicându-i că cei doi flăcăi creau mereu probleme şi că 
trebuiau să se înveţe minte odată pentru totdeauna, Saad a 
propus în schimb un fel de soluţie după pilda lui Solomon, 
din respect pentru rugămintea lui Lawrence: Daud putea 
înjumătăţi pedeapsa prietenului său, supunându-se el însuşi 
celeilalte jumătăţi din corecție. „Daud a sărit în sus de 
bucurie”, scria Lawrence, „şi, sărutând mâna mea şi a lui 
Saad, a luat-o la fugă în susul văii”. 

In Cei şapte stâlpi ai înțelepciunii, Lawrence avea să 
sugereze cu tărie că Farraj şi Daud aveau o relaţie sexuală, 
descriind-o drept „unul dintre cazurile de ataşament afectiv 
băiat-băiat, tipic oriental, pe care segregatia femeilor îl 
făcea inevitabil”. In felul acesta, Lawrence avea să 
sporească supoziţiile - care continuă să facă obiectul unor 
dispute aprinse în unele cercuri după aproape un secol - 
despre propria lui orientare sexuală. O bună parte din 
aceste presupuneri izvorăsc din descrierea „celor două 
figuri aplecate, cu durere în ochi, dar cu zâmbete parşive 
pe buze”, care au apărut la tabăra lui în dimineaţa 
următoare şi s-au milogit să fie slugile lui: 

„Aceştia erau Daud intrepidul şi iubitul lui, Farraj, o 
creatură feciorelnica şi delicată, cu o fata netedă si 
inocentă, cu ochi langurosi.” După ce initial a încercat să-i 
gonească pe băieţi, explicându-le că el nu avea nevoie de 
servitori, Lawrence a cedat până la urmă, „în principal, 
fiindcă arătau atât de tineri şi curaţi”. Din acea Zi, 
giumbuslucurile lui Daud şi Farraj îi vor descreti fruntea lui 
Lawrence în călătoriile lui. 

Dar deja din aceste prime zile ale expediției, caravana 
se confrunta cu o problemă îngrijorătoare. Practic, toate 
cămilele lor, atât cele pentru bagaje, cât şi cele pentru 
călărit, sufereau de o formă virulentă de râie, specifică 
zonei Wejhului, şi fiindcă nu aveau nici măcar unguentele 
rudimentare pentru a o trata - untul era un remediu 
tradiţional în deşert -, multe cămile începeau sa 
şchiopăteze rău sau să căpieze de-a dreptul. Se presupune 
că tot din cauza epidemiei pieriseră şi două dintre cămilele 
pentru bagaje când, în timpul unui urcuş printr-un defileu 


foarte îngust, au călcat strâmb şi s-au prăbuşit pe stâncile 
de dedesubt. Toate astea nu prevesteau nimic bun când 
caravana a ajuns la marginea pustiului El Houl. 

„In tot tarcul cu cămile de calarit, pe care le avea 
Faysal”, nota Lawrence, „nici măcar una nu era sănătoasă. 
In mica noastră expediţie, fiecare cămilă se sleia de puteri 
de la o zi la alta. Nasis [principalul adjunct al lui Auda] era 
foarte îngrijorat la gândul că multe dintre cămile ar putea 
să se prăpădească în timpul marşului forţat care ne aştepta 
şi să ne lase naufragiati în desert.” 

Calvarul traversării pustiului El Houl s-a reflectat în 
micul jurnal de buzunar pe care Lawrence îl avea asupra 
lui. In loc de însemnările voluminoase pe care le făcea 
îndeobşte în călătoriile lui, cele câteva fragmente scurte pe 
care a reuşit să le consemneze acolo au devenit constant 
tot mai dezlânate, aproape absurde. Şi apoi, în a cincea zi, 
Gasim a dispărut. 

Luând decizia de a se întoarce din drum pentru omul 
care se pierduse de caravană, Lawrence ştia cu siguranţă 
că, probabil, Gasim era deja mort; pentru orice om rămas 
de izbelişte în pustiul El Houl, fără adăpost sau apă, în acea 
perioadă a anului, speranţa de viaţă se putea măsura în 
ore. Şi, de asemenea, mai ştia cu siguranţă că, dacă 
existase fie şi cea mai mică eroare în citirea datelor de pe 
busolă, şi el avea să piară în curând. Totuşi, a perseverat - 
şi, până la urmă, a avut noroc. După un ceas şi jumătate de 
călărit pe cămilă, a zărit un mic obiect negru departe, în 
zare, un obiect care, pe măsura ce s-a apropiat, a căpătat 
forma lui Gasim, clătinându-se pe picioare, delirând. 
Săltându-l pe spinarea cămilei, Lawrence s-a întors şi a 
pornit în goană să-i prindă din urmă pe ceilalţi. 

În filmul legendar al lui David Lean, salvarea lui Gasim 
avea să fie imortalizată într-o scenă de zece minute, 
culminând cu momentul când Lawrence îşi regăseşte 
camarazii, care îl primesc cu urale şi exclamatii de bucurie, 
gestul său nobil cimentându-i imaginea de adevărat „fiu al 
deşertului”. Realitatea a fost complet diferită. Potrivit 
codului nescris al acestui necruţător peisaj, Gasim îşi merita 
moartea, din cauză că omisese să priponească bine cămila, 
când se oprise să se uşureze, iar Lawrence, în loc să fie 


lăudat, a fost muştruluit de unii dintre camarazii lui, fiindcă 
îşi riscase viaţa pentru un asemenea terchea-berchea. Mai 
mult, comandantul caravanei le-a tras o nouă bătaie lui 
Daud şi Farraj, fiindcă îl lăsaseră să se ducă înapoi de unul 
singur. 


În 26 mai 1917, la două zile după ce Lawrence îl 
salvase pe Gasim, regele George al V-lea şi Cabinetul de 
Război au primit veşti îmbucurătoare, sub forma unei 
telegrame strict secrete de la Reginald Wingate, din Cairo, 
conţinând un raport despre cea mai recentă vizită 
triumfătoare a lui Mark Sykes în Arabia. 

În continuarea vizitei anterioare a lui Sykes, el şi 
omologul său diplomatic francez, Francois Georges-Picot, se 
întâlniseră recent cu regele Hussein în Jiddah, cu speranţa 
de a ajunge la o înţelegere între arabi şi francezi privind 
viitorul statut al Siriei. Întrucât dorinţele lor erau diametral 
opuse - Hussein insistând că Siria postbelică trebuia să facă 
parte dintr-un mare stat arab independent, francezul 
susţinând la fel de insistent că Siria trebuia să intre sub 
controlul Franţei -, existaseră puţine şanse de reuşită. 
Runda de discuţii din prima zi a confirmat această 
prognoză. După o întrevedere tensionată, de trei ceasuri, în 
19 mai, Picot şi Hussein se despartisera de pe poziţii şi mai 
intransigente decât înainte. 

A fost ca un şoc, aşadar, când în dimineaţa următoare 
Hussein l-a pus pe interpretul lui să le citească trimişilor 
europeni o propunere îndrăzneață: regele era acum dispus 
să accepte ca francezii să-şi asume acelaşi rol viitor pe 
„litoralul sirian musulman” - referindu-se probabil la 
porţiunea de coastă libaneză a Siriei -, pe care britanicii 
urmau să-l aibă în provincia irakiană Bagdad. Întrucât o 
armată britanică victorioasă plasase recent Bagdadul sub 
ocupaţie militară, iar termenii Acordului Sykes-Picot 
prevedeau menţinerea provinciei sub control direct britanic 
pe termen nedeterminat, această ecuaţie Bagdad-Liban a 
lui Hussein a avut efectul de a le ceda subit francezilor tot 
ce-şi doreau în Liban. Aşa cum Sykes îi raporta lui Wingate, 
prin ceea ce nu putea să fi fost decât o grosieră litota, 


„Domnul Picot a primit asta foarte bine şi relaţiile au 
devenit cordiale." ` 

Era o realizare remarcabilă. In ciuda tuturor 
aşteptărilor, Sykes reuşise să facă o primă tăietură crucială 
prin imensul nod gordian creat de pactele şi promisiunile 
conflictuale făcute de Marea Britanie în Orientul Mijlociu. 

Totuşi, pentru cei familiarizați cu stilul de lucru al lui 
Sykes, exista ceva în această izbândă care ar fi trebuit să-i 
pună pe gânduri. Spre deosebire de prolixitatea lui uzuală 
pe orice temă, raportul lui complet despre întâlnirile de la 
Jiddah, cele mai importante consultări diplomatice dintre 
Aliați şi regele Hussein până la acea dată, cuprindea doar 
patru pagini, cu uimitoarea concesie a lui Hussein privind 
Libanul expediată într-o singură propoziţie. În plus, Sykes şi 
Picot nu insistaseră niciunul ca Hussein să îşi pună oferta în 
scris, şi nici nu reuşiseră să obţină vreo copie a 
angajamentului regelui, pe care interpretul îl citise cu voce 
tare. Chiar şi înalții funcţionari din Ministerul francez al 
Afacerilor Externe, care doriseră cu înfocare exact o 
asemenea rezoluţie, au început imediat să suspecteze că 
exista ceva prea bine adus din condei în convenţia de la 
Jiddah.<s 

Aceste îngrijorări au căpătat o formă tangibilă când 
Stewart Newcombe a sosit la Cairo în 27 mai şi a păşit în 
biroul lui Gilbert Clayton. Atât el, cât şi Cyril Wilson fuseseră 
prezenţi cel putin la o parte din tratativele din Jiddah şi 
fiecare îşi scrisese propria relatare despre ceea ce se 
petrecuse acolo. Newcombe a adus, de asemenea, 
relatarea lui Fuad al-Kutab, interpretul lui Hussein şi omul 
care citise propunerea. Deşi pe alocuri detaliile difereau, 
toţi trei indicau că, de fapt, Mark Sykes, şi nu Hussein, 
fusese cel care venise iniţial cu formula Liban-Bagdad. Mai 
neliniştitor chiar, se părea că regele plecase de-acolo cu o 
opinie radical diferită de cea a Aliaților despre ceea ce 
însemna acea formulă. 

Cel care se frământase cel mai mult din cauza acestei 
chestiuni era Cyril Wilson. „Deşi Sykes şi Picot erau foarte 
mulţumiţi de acest rezultat fericit,” scria el, „iar Şeriful 
făcuse personal propunerea (Liban-Bagdad), eu nu am fost 
fericit în sinea mea, şi mi-am dat seama că era posibil ca 


Şeriful, unul dintre cei mai politicoşi oameni, absolut leal 
mie şi cu o încredere deplină în Mare Britanie, să accepte 
verbal un lucru, pe care niciodată nu l-ar fi acceptat, dacă 
ar fi ştiut interpretarea noastră despre ceea ce urmează să 
fie situaţia din Irak." 

In scrisoarea lui disperată - şi destul de repetitivă -, pe 
douăsprezece pagini, adresată lui Clayton, Wilson povestea 
cum el, în mod repetat, îi ceruse lui Sykes să clarifice exact 
ce avea în vedere Hussein prin acea ofertă, dar de fiecare 
dată insistenţele lui fuseseră respinse. In schimb, raporta 
Wilson, toată afacerea fusese marcată de un refuz dezinvolt 
din partea lui Sykes de a aborda detaliile problemei. 

Chiar daca mai puţin emoţionale, obiecțiile lui 
Newcombe erau, în multe privinţe, mai pertinente. Misiunea 
lui în Hejaz fusese dificilă, nu credea că rebelii arabi puteau 
fi o forţă combatantă viabilă, dar cu toate acestea episodul 
din Jiddah îl impresionase neplăcut. În centrul temerilor lui 
era o conversaţie pe care o avusese cu Faysal, fiul lui 
Hussein, care fusese şi el la Jiddah în timpul vizitei trimişilor 
europeni. Când a făcut acea ofertă surprinzătoare, 
povestea Newcombe, ,,[Hussein] i-a spus lui Faysal foarte 
vehement că el dorea să facă acest lucru fiindcă sir Mark 
Sykes, reprezentând guvernul britanic, îi spusese aşa, şi că, 
întrucât sir Mark Sykes îl povatuise să lase totul pe mâna 
lui, el cu bucurie făcea asta, având o încredere absolută în 
guvernul britanic”.422 

Din poziţia pe care Newcombe o avea ca ofiţer britanic, 
această garanţie dată de Sykes, coroborată cu faptul că 
Hussein avea evident informaţii incomplete despre ceea ce 
accepta, însemna că acum guvernul britanic avea obligaţia 
morală de a avea grijă ca Revolta Arabă să îşi atingă scopul 
final. „Altminteri, îi tragem pe sfoară pe Şerif şi oamenii lui, 
jucând un joc foarte fals în care ofiţerii [britanici] de pe 
lângă armata Şerifului sunt inevitabil implicaţi şi care, ştiu 
eu prea bine, provoacă mari temeri în mintea câtorva 
ofiţeri, pentru eventualitatea în care îi vom trăda.” 

Cu toată nemulţumirea lor însă, Wilson şi Newcombe 
erau ori prea diplomaţi ca să-l fi acuzat pe Sykes direct, ori 
prea creduli pentru a pune laolaltă toate elementele 
masinatiei. In realitate, ceea ce se întâmplase la Jiddah nu 


era o posibilă înţelegere greşită a lucrurilor, ci o înşelăciune 
sofisticată şi foarte ingenios executată din partea lui Mark 
Sykes. 

Piatra de temelie pentru această înşelăciune fusese 
pusă în urmă cu trei săptămâni, în timpul primei vizite a lui 
Sykes în Arabia. In raportul acelei deplasări, la fel de sumar 
ca şi următorul, Sykes afirma că le explicase lui Hussein şi 
Faysal întregul conţinut al Acordului Sykes-Picot şi că 
obținuse acceptul lor, chiar dacă fără tragere de inimă. Desi 
opinia lui Faysal despre întâlnirea lor era complet diferită, 
trimisul britanic putea fi sigur că autorităţile britanice 
aveau să îl creadă pe el - membru în Parlament şi, pe 
deasupra, baronet -, şi nu pe un arab nomad, căpetenie de 
triburi, şi pe fiul lui războinic. Bineînţeles, exista cel puţin 
încă o persoană care ştia că Sykes mintise în timpul acelei 
prime deplasări şi căreia autorităţile britanice ar fi fost 
dispuse să îi dea crezare. Această persoană era T. E. 
Lawrence, dar spre norocul lui Sykes, Lawrence ieşise acum 
din peisaj, fiind plecat în aventura lui spre nord şi 
neputându-se lua legătura cu el în timpul acelei cruciale noi 
vizite a lui Sykes la Jiddah, împreună cu Picot. 

Se pare că lui Sykes i-a venit inspiraţia pentru 
înşelăciunea lui magistrală, reflectând exact la aspectul 
care influenţase atât de urât prima întâlnire Picot-Hussein 
din 19 mai: insistența lui Picot ca rolul Franţei pe litoralul 
Siriei să fie identic cu cel al britanicilor în Bagdad. La 
momentul respectiv, Sykes se enervase enorm din cauza 
acestei asocieri - el voia ca dezideratele Franţei şi ale Marii 
Britanii să rămână separate în Orientul Mijlociu - şi părăsise 
discuţiile foarte demoralizat. Totuşi, când ajunsese înapoi 
pe HMS Worthbrook, nava de război britanică cu care 
trimişii veniseră la Jiddah şi unde rămăseseră cazaţi, o 
soluţie evidentă la dilema lui i-a venit în minte lui Sykes. 

Motivul pentru care Hussein se împotrivea asocierii 
Liban-Bagdad se datora pur şi simplul faptului că el nu voia 
o prezenţă a francezilor nicăieri, şi nu faptului că ar fi ştiut 
cumva că Bagdadul era prevăzut să intre sub controlul 
permanent al Marii Britanii. Singurul mod în care Hussein ar 
fi putut să ştie acest lucru era dacă Sykes i-ar fi povestit 


despre acea clauză din Acordul Sykes-Picot, or Sykes în 
niciun caz nu făcuse asta." 

In schimb, ultimele date pe care Hussein le avea 
despre intenţiile britanicilor în Bagdad erau acordul 
imprecis la care ajunsese cu înaltul comisar Henry 
McMahon, la sfârşitul anului 1915. În schimbul lor de 
scrisori, McMahon argumentase că, în lumina intereselor 
economice ale Angliei în Irak, provinciile Basra si Bagdad 
urmau să necesite „aranjamente administrative speciale” în 
viitorul stat arab, implicând un control din partea 
britanicilor. Ca răspuns, Hussein se oferise să lase acele 
provincii sub administraţie britanică, „pentru scurt timp”, 
cu condiţia ca „o sumă adecvată să fie plătită drept 
compensație regatului arab pentru perioada de ocupatie” #2. 
Din toate astea, a dedus Sykes, Hussein avea convingerea 
că orice prezenţă a britanicilor în lrak urma să fie în 
conformitate cu acest aranjament pe termen scurt, dar că, 
în ultimă instanţă, includerea acelor provincii în marele stat 
arab independent era garantată. Intr-adevar, de câteva ori 
în ultima vreme, Hussein îi asigurase enigmatic pe cei mai 
apropiaţi confidenti ai săi, inclusiv pe Faysal şi Fuad al- 
Kutab, că el avea „în buzunar” promisiunea de fier a Marii 
Britanii privind viitorul Irakului, desi a refuzat să le arate 
scrisorile propriu-zise de la McMahon. 

Pentru Sykes, lucrul acesta deschidea calea unei 
posibilităţi tentante. Din moment ce Hussein nu ştia de 
existenţa Acordului Sykes-Picot, iar Picot, la rândul lui, nu 
ştia de Corespondenta McMahon-Hussein, s-ar putea 
concepe o înţelegere în care ambele părţi să creadă că 
obțineau ceea ce doreau. Frumuseţea unui asemenea 
protocol era că, întrucât fiecare parte ar avea convingerea 
că, de fapt, o păcălise pe cealaltă, niciuna dintre ele nu ar 
risca să îngroape acordul, intrând în detalii nedorite. În 
aceeaşi zi de 19 mai, după-amiaza, Sykes a trimis un mesaj 
urgent la țărm, de pe Northbrook, cerându-i lui Fuad al- 
Kutab să îl viziteze. 

La acea întâlnire, i-a explicat lui Fuad că propunerile lui 
Hussein pentru a doua zi trebuiau să se limiteze doar la 
două puncte. Primul, mai degrabă un gest de bunăvoință, 
era ca Hussein să anunţe că el nu susţinea grupul de exilați 


sirieni care urmau să se lanseze într-o campanie 
internaţională pentru independenţa arabilor. Al doilea, şi 
evident mult mai important, era ca Hussein să accepte 
formula Liban-Bagdad. Al-Kutab rămăsese perplex, dar 
Sykes a încercat să-l liniştească, spunându-i în mod repetat 
să lase chestiunile acestea pe mâna lui, fiindcă el se va 
ocupa de toate. 

Chiar şi aşa însă, Hussein rămânea circumspect în 
privinţa acceptării planului. Până la urmă, a cedat, relata al- 
Kutab, fiindcă „el ştie că, în chestiunile politice, sir Mark 
Sykes poate să se lupte pentru arabi mai bine decât el şi 
ştie că sir Mark Sykes vorbeşte cu autoritatea guvernului 
britanic şi, de aceea, va fi capabil să aducă la îndeplinire 
promisiunile acestuia”. În plus, i-a reamintit Hussein lui al- 
Kutab încă o dată, el avea „o scrisoare de la sir Henry 
McMahon care promite tot ce doresc eu. Ştiu că acest lucru 
este perfect, întrucât guvernul britanic îşi va respecta 
cuvântul”. 

În dimineaţa următoare, Fuad a dat citire declaraţiei lui 
Hussein, aşa cum fusese instruit. În acea după-amiază, 
cand Worthbrook părăsea portul Jiddah, Georges-Picot 
credea probabil că Franţa tocmai primise Libanul, în timp ce 
regele Hussein credea, probabil, că tocmai manipulase 
Franţa să accepte independenţa viitoare a Siriei mari. 

Chiar dacă nu percepeau complet frauda care fusese 
săvârşită, Wilson şi Newcombe erau suficient de ingroziti de 
cinismul lui Sykes, încât să ceară o explicaţie completă în 
scrisorile lor adresate lui Clayton. Wilson a insistat ca Sykes 
să fie constrâns să pună pe hârtie ce credea el că se 
convenise la Jiddah, iar lui Hussein să i se spună exact care 
erau cu adevărat intenţiile britanicilor. „Dacă nu îl vom 
ajuta pe Şerif până la capăt”, scria Wilson, „şi îl lăsăm de 
izbelişte urât, după toată încrederea pe care şi-a pus-o în 
noi, mult «râvnitul» post de ofiţer pentru pelerinaje la 
Jiddah va fi vacant, fiindcă eu în niciun caz nu aş mai putea 
rămâne."+8 

Dar când venea vorba de stratageme politice, arabii nu 
erau nici ei nişte fraieri. Cunoscând în secret prevederile 
Acordului Sykes-Picot, mulţumită lui Lawrence, nu e de 
mirare că Faysal a rămas stupefiat de ceea ce tatăl lui 


putuse să accepte, aşa că a încercat imediat să întoarcă 
situaţia în favoarea lor. În 28 mai, a dat o proclamaţie 
publică adresată poporului sirian, chemându-l sub arme 
pentru cauza independenţei arabilor, dar totodată ridicând 
în slăvi Marea Britanie, pentru ajutorul ei în acea misiune. 
„Neîndoielnic, procedând astfel”, scria Faysal, „unicul ei 
obiectiv este de a vedea în lume un guvernământ arab 
independent, instituit şi administrat de către arabi, fără 
nicio modificare a hotarelor ţării lor.” Francezii au avut 
parte de un tratament similar. După ce i-a mulţumit Franţei 
pentru contribuţiile ei din trecut în Siria, Faysal nota că „noi 
îi suntem profund îndatoraţi [Franţei] pentru faptul că i s-a 
alăturat Aliatului ei în recunoaşterea independenţei 
noastre” 4 

Prin urmare, rezultatul real al mascaradei lui Sykes in 
Jiddah nu a fost nicidecum un acord, ci adancirea unui abis 
între nazuintele arabilor si, respectiv, ale Aliatilor în 
Orientul Mijlociu, o sciziune care curând va avea 
repercusiuni foarte urâte şi durabile. Intre timp, guvernanţii 
britanici au revenit la strategia pe care o cunoşteau ei cel 
mai bine: nu facem nimic, vedem ce se mai întâmplă şi 
sperăm că totul se va rezolva până la urmă. Când a fost 
întrebat despre proclamația lui Faysal, atât de contrară 
acordului la care se ajunsese cu câteva zile înainte, Sykes a 
ridicat din umeri,  catalogând-o drept o măsură 
propagandistică pentru uzul intern al lumii arabe. Când 
Clayton a ajuns, în sfârşit, să îi prezinte lui Sykes 
reproşurile făcute de Wilson şi Newcombe, a introdus chiar 
el o clauză de salvare. „Eu nu acord prea multă importanţă 
acestui lucru”, scria el despre confuzia aparentă a lui 
Hussein, „întrucât consider că evenimentele vor fi prea 
puternice pentru el şi că, în final, va trebui să se alinieze 
sau să rămână pe dinafară.” 42 

Dar Cyril Wilson, tenace din fire, nu era omul care să se 
dea bătut. La sfârşitul lui iunie 1917, la o lună după ce 
trimisese initial la Cairo obiecțiile lui şi nu primise nicio 
lămurire, i-a scris adjunctului lui Reginald Wingate, 
locotenent-colonel Stewart Symes, insistând ca Sykes să fie 
pus să scrie o „scurtă expunere a faptelor” despre ce 
anume exact se convenise la Jiddah. Aşa cum Wilson nota 


emfatic: „Nu poate fi nimic rău în a scrie un fapt [sic] pe 
care Sir Mark Sykes, înţeleg eu, afirmă că i l-a explicat clar 
Şerifului”.+2 

Dar urmele pe hârtie provocasera deja destule 
probleme în Orientul Mijlociu, iar Symes nu vedea niciun 
motiv de a adăuga şi altele. „Intreaga chestiune este în 
prezent într-o stare de continuă schimbare”, i-a răspuns el 
lui Wilson, „şi depinde întru totul de diferitele dezvoltări pe 
care le va avea mersul războiului. De aceea, este absolut 
imposibil să stabilim ceva cât de cât definit, şi tot ce putem 
face este să menţinem în joc diferitele facţiuni, cât mai 
mult timp cu putinţă, până când situaţia devine mai clară. 
Este o poziţie dificilă, ştiu, dar asta e." 

Ca o notă patetică, poate cel mai vajnic apărător al 
onoarei britanicilor în urma întâlnirilor de la Jiddah a fost 
omul care a devenit victima lor, regele Hussein. Când a 
aflat despre propunerea făcută pe puntea vasului 
Northbrook, Faysal s-a certat rău cu tatăl său, până când 
Hussein l-a pus la punct, mustrându-l: „Acestea sunt 
cuvintele unui tată către fiul lui. Niciodată să nu te îndoieşti 
de cuvântul Marii Britanii. Este inteleapta si vrednică de 
încredere; să nu te temi”. 


Era de aşteptat să fie un refugiu, dar pentru Lawrence 
a fost complet diferit: un loc de chinuri şi pestilenta, un 
peisaj de coşmar, din care să-ţi doreşti să scapi cât mai 
repede cu putinţă. 

Întins pe o diagonală de la nord-vest spre sud-est, prin 
regiunile limitrofe ale Arabiei şi Siriei (prin lordania din 
zilele noastre), Wadi Sirhan, cu o lungime de circa trei sute 
douăzeci de kilometri, este mai degrabă o depresiune 
geologică, o albie îngustă în acest colţ de lume pustiu, pe 
unde în urmă cu o sută de milioane de ani curgea multă 
apă. În 1917, în acest ued Auda abu Tayi aranjase să se 
adune oamenii din tribul Howeitat, pentru a se întâlni cu 
mica forţă armată, pe care el şi Lawrence o aduceau din 
Wejh. 

După cum nota Lawrence în Cei şapte stâlpi ai 
înțelepciunii, cu nenumăratele puțuri de apa şi vegetaţia 
relativ luxuriantă, Wadi Sirhan ar fi trebuit să li se pară un 


adevărat paradis, dupa ce străbătuseră El Houl. Din păcate 
însă, cel puţin două aspecte făceau ca în oaza aceasta 
condiţiile să fie greu de suportat. In primul rând erau serpii 
veninoşi: vipere cu corn, vipere pufăitoare, cobre păreau să 
fie peste tot - ascunse sub roci, înfăşurate pe tufişuri, 
încolăcite la marginea apei - şi, fiind un om care avea fobia 
şerpilor, Lawrence nu a putut sta liniştit nicio clipă. Şi nu 
însemna că temerile lui erau de-a dreptul iraționale; la 
câteva zile după ce au ajuns în Wadi Sirhan, trei dintre 
oamenii care veniseră cu ei din Wejh au murit din cauza 
unor muscaturi de şarpe, iar alţi patru au fost la un pas sa 
piară şi ei. Şi nici „leacul” local nu inspira prea multă 
încredere, din moment ce se rezuma la bandajarea rănii cu 
un „plasture” din piele de şarpe, urmând apoi recitarea 
unor versete coranice în timp ce victima trăgea să moară. 

Pe urmă, erau banchetele. Wadi Sirhan constituia 
regiunea mai joasă a fiefului lui Nuri Shalaan, unul dintre 
cei mai puternici şefi tribali din sudul Siriei, iar Auda 
plecase imediat să îl întâlnească şi să îi ceară permisiunea 
ca rebelii să poposească acolo. In felul acesta, lui Lawrence 
i-a revenit rolul de mare oaspete de onoare la ospetele cu 
pilaf şi carne de oaie organizate, pe înserate, de clanurile 
Howeitat reunite. După cum ar putea confirma orice 
occidental care le-a fost musafir, ospitalitatea beduinilor 
poate fi atât de copleşitoare, încât să devină aproape 
apăsătoare, şi aşa s-a întâmplat şi în cazul lui Lawrence. In 
fiecare seară, diverse familii năpăstuite se luau la întrecere 
care să fie gazdele călătorilor din Wejh, iar în descrierea 
cuprinzătoare a acestor banchete, ceea ce la început părea 
o ambianta folclorică pitorească aluneca treptat spre 
grotesc, în special atunci când Lawrence zăbovea asupra 
imaginii unor copii cu burtile umflate, adunaţi pe marginile 
festinului, aşteptând cu nerăbdare prilejul de a se repezi să 
inhate resturile de pe tipsia comună. 

„Peisajul era dezolant şi jalnic, mai rău decât toate 
deşerturile nesfârşite pe unde trecusem”, scria Lawrence. 
„Nisipurile, bolovanii de cremene sau pustiul cu stânci 
golaşe puteau fi interesante uneori, iar în anumite lumini 
aveau frumuseţea monstruoasă a unei sterpe devastări; dar 


exista ceva sinistru, ceva incontestabil malefic în acest 
Sirhan închinat serpilor.” 

Insă chinurile lui Lawrence însemnau mai mult decât 
reptile şi carne de oaie în cantităţi prea mari. În acele zile 
liniştite de aşteptare, când tot mai multe triburi veneau să 
negocieze alianţa lor cu emisarii rebelilor, el conştientiza 
acut mantaua de duplicitate în care se înfăşurase. 

Această duplicitate acţiona pe niveluri multiple. În ziua 
când plecaseră din Wejh, majoritatea companionilor lui 
Lawrence cunoşteau doar motivul oficial al călătoriei lor: să 
racoleze triburile siriene şi să pregătească înaintarea spre 
nord a forţelor lui Faysal. Despre obiectivul concret, 
cucerirea localităţii Aqaba, ştiau doar câţiva oameni. De 
fapt, nu este exclus ca întregul plan să nu fi fost cunoscut 
decât de Lawrence, ca nici măcar Auda şi Faysal să nu fi 
avut imaginea globală a acţiunii. 

Lăsând deoparte aura lui romantică, Auda era de fapt 
un tâlhar de deşert şi, din această postură, îl interesau în 
primul rând prădăciunile. Ţinând seama că nu prea ar fi 
avut ce să jefuiască în Aqaba, se poate presupune că 
Lawrence a preferat să fie mai evaziv iniţial, pornind de la 
premisa că la un moment dat în timpul expediției va putea 
să îl convingă pe Auda că, de fapt, cucerirea Agabei putea 
servi mai bine intereselor lui pe termen lung decât orice 
prăzi i s-ar fi ivit în cale pe parcurs. Cât despre Faysal, dupa 
plecarea lui Lawrence din Wejh, acesta a insistat din nou pe 
lângă ofiţerii britanici pentru o înaintare imediată spre 
Aqaba.:% Poate nu era decât un subterfugiu din partea lui 
Faysal, o modalitate de a masca şi mai bine în ochii 
colaboratorilor săi adevărata destinaţie a lui Lawrence, dar 
pare la fel de verosimil şi ca şeful forţelor arabe să fi 
procedat astfel, fiindcă de fapt nici el nu ştia exact care era 
acea destinaţie. Bineînţeles, era vorba doar despre simple 
disimulări tactice, impuse de condiţiile războiului, însă 
acestea denotau că, în ultimă instanţă, responsabilitatea 
adevăratului conducător - fără a mai pomeni de un posibil 
eşec şi de catastrofa pe care ar declanşa-o asupra celor din 
jurul lui - apăsa doar pe umerii lui Lawrence. 

Dar ceea ce îngreuna enorm povara acestor frământări 
era ideea înşelăciunii capitale care avea să urmeze: 


plănuita trădare a arabilor de către Aliați. Se pare ca 
Lawrence percepuse întreaga semnificaţie a acestei perfidii 
abia la întâlnirea lui cu Mark Sykes, exact înainte de a pleca 
din Wejh, şi e limpede că aceste gânduri l-au apăsat teribil 
în timpul expediției spre nord. Dar despre asta, în mod 
evident, Lawrence nu putea discuta nimic cu companionii 
lui, iar sentimentul lui de culpabilitate devenea covârşitor în 
faţa nesfârşitului şuvoi de delegaţii tribale, care veneau în 
Wadi Sirhan ca să se alăture luptei pentru independenţă a 
arabilor. 

„LArabii] vedeau în mine un agent liber al guvernului 
britanic”, scria el, „şi pretindeau de la mine o asumare a 
promisiunilor scrise ale acestuia. Aşa că a trebuit să mă 
alătur conspirației şi, atât cât valora cuvântul meu, să îi 
asigur pe oameni că aveau să-şi primească răsplata.” Dar 
din cauza acestui rol, Lawrence simţea continuu că îi „crăpa 
obrazul de ruşine”, fiindcă „era evident de la început că, 
dacă noi am câştiga războiul, aceste promisiuni ar rămâne 
literă moartă, or, dacă eu aş fi fost un povatuitor onest al 
arabilor, i-aş fi sfătuit să se ducă acasă şi să nu-şi rişte 
viata luptând pentru asemenea lucruri” 481 

Dar bineînţeles că Lawrence nu putea face aşa ceva. 
Ca o alternativă, a ales să iasă din scenă. „Nu mai suport 
încă o zi aici”, nota el la repezeală în jurnalul său, în 5 iunie. 
„Plec spre N(ord) şi scap de toate."22 

Expresia „scap de toate” părea bizară, căci Lawrence 
vorbea acum despre o incursiune în inima Siriei subjugate 
de turci, o expediţie atât de primejdioasă, încât echivala 
practic cu un suicid. În Cei şapte stâlpi ai înțelepciunii, va 
încerca să justifice această decizie, explicând că a vrut să 
se aventureze spre nord pentru „a sonda opiniile şi a mă 
documenta suficient, încât să pot stabili nişte planuri clare. 
Cunostintele mele generale despre Siria erau destul de 
bune, iar unele porţiuni le cunoşteam exact, însă am 
considerat că văzându-le încă o dată m-ar ajuta să îmi 
confirm noţiunile de geografie strategică pe care le 
dobândisem de la Cruciade”. 

Implicită în această căutare era speranţa, firavă ce-i 
drept, că dacă Revolta Arabă putea să prindă în inima 
Siriei, planurile imperialiste ale Franţei ar putea fi 


subminate. Dar, contrazicând din păcate aceasta nazuinta, 
era un deznodământ mult mai posibil: ca în revoltă, sirienii 
să lupte şi să moară pentru o cauză deja pierdută. 

Chinul sufletesc pe care i-l provoca această situaţie era 
evident în mesajul pe care i l-a scris în fugă lui Gilbert 
Clayton, pe marginea carnetelului său. „Clayton. Am decis 
să plec singur la Damasc, sperând să mor pe drum. Orice-ar 
fi, încearcă să limpezeşti mascarada asta până nu ajunge 
prea departe. Noi le cerem să lupte pentru noi în numele 
unei minciuni, iar eu nu suport aşa ceva." Gândindu-se că 
acel carnetel ar ajunge până la urmă în mâinile britanicilor, 
dacă s-ar fi întâmplat ca el să piară în misiune, Lawrence a 
lăsat carnetelul in Wadi Sirhan şi a pornit spre nord, însoţit 
doar de două calauze. 

Aceasta avea să fie, poate, cea mai temerară faptă de 
vitejie a lui din întregul război, un traseu ocolitor de 
aproximativ şase sute cincizeci de kilometri prin teritoriul 
inamic, care l-a condus până la graniţa cu Libanul şi până la 
periferia Damascului. Această realizare eroică îi va aduce 
prestigioasa Victoria Cross, cea mai înaltă decorație 
militară a Marii Britanii, deşi va rămâne, totodată, în lipsa 
mărturiilor, una dintre cele mai misterioase perioade din 
viaţa lui Lawrence. Dar el a dorit înadins să fie aşa. Singurul 
raport pe care avea să-l prezinte, în cele din urmă, şefilor 
lui ierarhici de la Cairo, relatând această odisee, nu 
cuprindea decât patru pagini. In Cei şapte stâlpi ai 
înțelepciunii, o carte de aproximativ 650 de pagini 
împănate cu disertatii exhaustive despre flora si 
caracteristicile geologice ale unor obscure depresiuni din 
deşert, incursiunea lui Lawrence spre nord este expediată 
în câteva paragrafe şi luată în derâdere ca fiind „lipsită de 
consecinţe, la fel cum a fost lipsită şi de motive meritorii”.*% 

Ce se ştie despre acea expediţie este că, periodic, 
Lawrence s-a întâlnit în secret cu posibili aliaţi ai Revoltei 
Arabe - şefi tribali şi nationalisti citadini -, fiind întâmpinat 
de fiecare data cu o profundă circumspectie. Era acel 
paradox tipic războiului de gherilă: rebelii lui Faysal aveau 
nevoie de sprijinul localnicilor care să le deschidă calea 
înaintării în Siria, dar, în mod logic, localnicilor nu li se 
putea cere să se răscoale fără ajutorul şi sprijinul armat al 


rebelilor. Această dilemă, combinată cu turnura cumplit de 
gravă pe care ar fi putut să o ia lucrurile, dacă nu se 
ajungea la echilibrul necesar, îl făcea pe Lawrence să 
resimtă mai pregnant decât oricând povara minciunilor lui 
şi ale Marii Britanii. 

Din punct de vedere politic şi, totodată, relevant 
pentru personalitatea lui Lawrence, cea mai însemnată 
întâlnire a avut-o spre sfârşitul călătoriei, când a făcut un 
popas în Azrag, o oază din desert, în sud-estul Siriei, unde 
s-a întâlnit cu emirul Nuri Shalaan. Ca o dovadă a 
însemnătăţii lui Shalaan în regiune, a fost faptul că la el se 
grăbise să ajungă Auda abu Tayi, în urmă cu câteva 
săptămâni, pentru a-i cere permisiunea de a folosi Wadi 
Sirhan ca punct de adunare pentru oamenii din tribul 
Howeitat. Încă dinainte ca Revolta Arabă să înceapă, regele 
Hussein trimisese emisari la Shalaan pentru a încerca să 
obţină adeziunea lui şi a vastului său trib Rualla la cauza 
independenţei arabilor, dar de atunci emirul nu făcuse 
decât să îl ţină în şah, dându-i de înţeles că era posibil ca în 
curând să fie gata să se alăture rebeliunii, pentru ca 
imediat după aceea să treacă înapoi de partea otomanilor. 
Totuşi, nu doar această autoritate pe care o avea în lumea 
triburilor din Arabia făcea din Shalaan o figură 
impunătoare; sub condeiul lui Lawrence, căpetenia tribală 
părea cumva o întrupare spectrală a morţii insesi: 

„Foarte bătrân, livid şi înăcrit, cernit de amar şi cainta, 
cu un rictus mâhnit care era singura mobilitate pe chipul 
lui. Cu gene groase, pleoapele botite atârnau grele, iar prin 
fanta lor, de la soarele de deasupra capului, o lumină roşie 
licărea în orbitele ochilor lui şi le făcea să arate ca nişte 
borte în flăcări în care omul se mistuia lent." 

Dar poate că această descriere oarecum sofisticată 
avea legătură cu un alt lucru care îl caracteriza pe Nuri 
Shalaan. În ciuda unei existente trăite în izolarea deşertului, 
se părea că şeful tribului Rualla era bine informat despre 
diferitele promisiuni pe care britanicii le făcuseră lui 
Hussein şi altor căpetenii arabe din Hejaz în ultimii doi ani. 
Vrând să-l pună la încercare pe Lawrence, Shalaan a scos 
nişte copii ale acestor documente contradictorii, le-a pus în 
fata musafirului său şi a întrebat pe care să le creadă. ,,Mi- 


am dat seama că prin răspunsul meu puteam să câştig sau 
să pierd încrederea acestui om”, povestea Lawrence, „iar 
prin el deznodământul mişcării arabe.” 43 

Lawrence i-a recomandat lui Shalaan să se încreadă în 
cea mai recentă dintre promisiunile britanicilor. Răspunsul 
a părut să îl tempereze pe emirul din deşert, dar desigur a 
marcat un nou motiv de vinovăţie pentru conştiinţa 
încărcată a lui Lawrence. 

După acea întâlnire cu Shalaan, Lawrence s-a întors la 
companionii pe care îi lăsase în Wadi Sirhan, fiind ferm 
decis să oblige Marea Britanie să isi respecte 
angajamentele fata de arabi. Avea s-o facă conducându-i 
personal pe arabi pe întinsul câmp de luptă sirian, într-o 
campanie care îi va îndreptăţi să revendice teritoriile pe 
care le cucereau şi, în felul acesta, să le tragă clapa 
francezilor, lecuindu-i de planurilor lor imperiale. „Cu alte 
cuvinte”, scria Lawrence, „am presupus (nevăzând niciun 
alt conducător cu voinţa şi puterea necesare) că eu voi 
supravieţui campaniilor şi voi fi capabil să înving nu numai 
armata turcilor pe câmpul de luptă, ci şi propria-mi ţară şi 
aliaţii ei în sălile de consilii. "2 

Asta era, recunoştea el, „o trufie neruşinată”. 


Lawrence nu era singurul agent de informaţii 
occidental care circula prin Siria în acel iunie. De fapt, la un 
moment dat în timpul impetuoasei lui incursiuni de 
recunoaştere spre nord, a fost la o distanţă de aproximativ 
cinci kilometri de vechiul lui duşman neîmpăcat, Curt 
Prufer. 

De când se întorsese din Germania în luna martie, 
Prufer nu părăsise decât arareori confortul muncii din birou 
la sediul central al serviciului de informaţii din 
Constantinopol. Grandiosul parteneriat dintre guvernanţii şi 
industriaşii germani, conceput de Max von Oppenheim, 
eşuase aproape complet, deoarece oamenii de afaceri din 
Germania nu erau dispuşi să investească într-o regiune 
care de la o zi la alta devenea tot mai mizeră şi divizată. În 
schimb, Prüfer îşi petrecea o mare parte din timp, 
încercând să aranjeze publicarea unei noi serii de broşuri 
propagandistice progermane, deşi se ciocnea de întrebările 


meschine ale Berlinului despre costurile de tipar, dar şi de 
obstacolele birocratice venite din partea cenzorilor otomani 
obtuzi la minte. 

La mijlocul lui mai, a decis să rupă această rutină 
plictisitoare, întreprinzând un amplu circuit de inspecţie al 
centrelor şi bibliotecilor de propagandă germane, pe care 
Oppenheim le înființase în Siria în anul precedent. Graţie 
acestor deplasări pe teren, Prufer putea să-şi facă mai bine 
meseria de agent de informaţii, obţinând date la prima 
mână, care adesea contraziceau comunicatele şi depeşele 
edulcorate care ajungeau pe biroul lui. Chiar şi aşa însă, în 
această delegaţie urma să aibă un şoc. 

Aşa cum se întâmplă adesea în război, prin primăvara 
anului 1917 lumea exterioară începea să îşi facă o imagine 
mai clară despre ceea ce se întâmpla în interiorul Imperiului 
Otoman decât ceea ce ştiau propriii cetăţeni ai imperiului. 
O mare parte din aceste informaţii speciale veneau de la 
angajaţii consulatelor americane, care începuseră să se 
retragă de la posturile lor, ca urmare a ruperii relaţiilor 
diplomatice dintre SUA şi Imperiul Otoman, în luna aprilie. 
Din interogatoriile la care aceşti diplomaţi au luat parte în 
Elveţia, Washington şi Londra, a reieşit tabloul unui stat 
unde sute de mii de civili mureau din cauza bolilor şi a 
foametei, unde vaste teritorii erau în pragul unor rebeliuni 
fatise si unde dezertările din armată atingeau cote de 25, 
30, chiar 40 la sută.“ Mai perspicace, unii dintre aceşti 
diplomaţi evacuaţi au relatat, de asemenea, despre 
frictiunile tot mai pronunţate dintre unităţile militare 
germane şi turce, o antipatie reciprocă, ajungând uneori la 
violenţă, dar şi despre completa apatie a populaţiei, în 
general, oamenii dorindu-şi din suflet ca războiul să se 
termine şi viata lor să devină din nou acceptabilă. 

Negreşit, Prufer primise crâmpeie de ştiri despre toate 
acestea încă de când lucra în Constantinopol. Chiar dacă 
atenuate, rapoartele venite din teritoriu vorbeau despre 
lipsuri si epidemii, despre moralul scăzut în rândul 
soldaţilor, dar şi al civililor turci. Dar nimic din ce citise 
până atunci nu-l pregătise de fapt pe Prufer pentru 
dezastrul care îl aştepta atunci când s-a suit într-un tren în 
gara Haidar Paşa, în 21 mai. Extrem de grăitoare din 


punctul de vedere al lui Prufer erau privatiunile pe care el, 
personal, a trebuit să le îndure în această călătorie. Nici 
vorbă de acele vagoane confortabile, care i se puseseră 
cândva la dispoziţie, şi de banchetele oficiale organizate în 
onoarea lui. Acum, deşi continua să fie unul dintre cei mai 
importanţi oficiali germani din Orientul Mijlociu, Prufer 
călătorea cu trenuri ticsite de oameni şi rablagite, care 
frecvent se stricau sau erau trecute pe linii moarte ore în 
şir, chiar şi zile, fără vreun motiv aparent, în condiţiile în 
care cazare nu găseai decât în hanuri imputite şi infestate 
de purici. Jurnalul în care a notat sporadic acea odisee de 
două luni, scurte însemnări mazgalite cu creionul, consta 
dintr-o litanie de lamentatii, aproape neîntreruptă.2* 

Sporindu-i suferinţa şi întruchipând cumva nenorocirile 
din jurul lui, o durere de dinţi intermitentă a continuat să se 
agraveze, până când Prufer s-a trezit cu toată falca 
umflată. Un dentist a pus, timid, diagnosticul de scorbut, o 
boală care făcea ravagii acum în Siria, deşi era provocată 
de o simplă deficiență de vitamina C. Până în urmă cu doi 
ani, Siria fusese una dintre regiunile cu cea mai mare 
producţie de citrice din lume, însă din cauza lipsei 
cărbunilor, majoritatea pomilor fructiferi fuseseră tăiaţi, 
pentru a servi drept combustibil locomotivelor de tren. 

Totuşi, deşi vedea toate astea cu ochii lui, Curt Prufer 
părea decis să nu înţeleagă semnificaţia lor reală. Aşa cum 
raporta Ministerului de Externe de la Berlin, motivul pentru 
care visul lui şi al lui Max Oppenheim privind jihadul 
panislamic nu izbutise deocamdată să entuziasmeze 
masele de musulmani era în principal doar o chestiune de 
slabă comunicare. „Propaganda isterica, canalizată asupra 
atrocităților inamicului, este o pierdere de timp”, scria el. 
„Popoarele din imperiul turcesc nu sunt stupide, ştiu şi ele 
ce se întâmplă în jurul lor.”4% 

Chiar şi cu spiritul lui critic, Prufer nu a fost capabil să 
detecteze fisurile care se adânceau de jur împrejurul lui. 
Scrisese adesea că arabii sirieni erau prea laşi ca să se 
ridice contra turcilor, iar nimic din ceea ce a văzut în 
această călătorie nu l-a facut să îşi revizuiască părerea. În 3 
iunie, in timp ce Prüfer era la Damasc, T. E. Lawrence era 
într-un sat la numai cinci kilometri depărtare, complotând 


cu un şef naţionalist arab, despre cum să extindă Revolta 
Arabă în capitala Siriei. Prufer îi tratase cu şi mai mult 
dispreţ pe coloniştii evrei din Palestina, considerandu-i 
docili şi obedienti. In 12 iunie, şeful serviciului de informaţii 
german era cazat la un mic hotel rudimentar din satul 
palestinian Zammarin, la doar un kilometru şi jumătate de 
colonia evreiască Zichron Yaakov, care era centrul vital al 
reţelei de spionaj NILI. 


Vizita lui Sarah Aaronsohn la Cairo, la mijlocul lui 
aprilie, fusese programată să fie de scurtă durată, oferindu- 
i posibilitatea de a se întâlni cu fratele ei şi de a coordona 
împreună activitatea NILI pentru lunile următoare. La 
următorul voiaj al navei Managem, Sarah şi adjunctul ei în 
NILI, Joseph Lishansky, urmau să se strecoare înapoi pe 
ţărmul mării, la Athlit, şi să reia campania de spionaj. Dar, 
din cauza unui şir de întâmplări ghinioniste - două voiaje pe 
mare anulate, o criză de malarie, din cauza căreia Sarah 
fusese internată două săptămâni în spital -, se punea deja 
întrebarea dacă ea şi Lishansky aveau să se mai întoarcă 
vreodată acasă. La sfârşitul lui mai, cei doi erau încă în 
Egipt. 

Dacă nemulţumirea lui Aaron Aaronsohn provocată de 
aceste amânări era lesne de înţeles - de la bun început, el 
nu dorise ca Joseph Lishansky să plece din Athlit, iar acum, 
în absenţa lui şi a lui Sarah, era de aşteptat ca reţeaua de 
spionaj să se prabuseasca -, în acelaşi timp, începea să îşi 
schimbe părerea. Deşi era un singuratic de felul lui, îi părea 
bine că sora lui era acum la Cairo, şi începea să conteze pe 
sfaturile ei raţionale în luptele lui cu birocraţia britanică. 
Astfel, a decis că ar fi o cruzime să o trimită înapoi la Athlit. 
„Nu văd ce rost ar avea,” mărturisea el în jurnalul lui, în 31 
mai, „acum, când timpul cel mai preţios a trecut”. 

Dar Sarah Aaronsohn, cu voinţa ei de fier, nu era uşor 
de convins. Când fratele ei a deschis subiectul, reacţia ei a 
fost promptă şi implacabilă: ea se întorcea în Palestina, 
orice-ar fi fost. Agronomul a încercat o altă tactică. În 
timpul sejurului ei la Cairo, Sarah devenise o figură 
cunoscută în cercurile frecventate de ofiţerii britanici cu 
care fratele ei colabora, fiind admirată pentru munca 


extrem de periculoasă pe care o făcea. Totodată, unii dintre 
aceşti ofiţeri, tributari unui cavalerism de modă veche, îi 
sugeraseră lui Aaron Aaronsohn că era un pic cam indecent 
pentru o femeie să continue să înfrunte asemenea pericole 
,barbatesti”. Această concepţie a fost formulată foarte 
insistent de către fostul „îndrumător” al lui Aaronsohn, 
William Edmonds, aşa că Aaronsohn a aranjat ca, într-o 
seară cand el si Sarah şedeau în salonul hotelului 
Continental, căpitanul EMSIB să ridice din nou această 
problemă. 

„Doamnă,” i s-a adresat Edmonds lui Sarah, pe un ton 
intepat, „Înaltul Comandament m-a împuternicit să vă 
mulţumesc frumos pentru tot ce aţi făcut pentru noi. 
Sunteţi rugată insistent să nu vă întoarceţi in Palestina. 
Egiptul vă primeşte cu braţele deschise. Puteţi rămâne aici 
cât timp doriţi. Ceea ce aţi realizat până acum este de 
mare valoare, şi este îndeajuns.” 

Mulţumindu-i căpitanului pentru invitaţie, Sarah 
Aaronsohn a sesizat imediat tertipul. Intorcându-se spre 
fratele ei, a zis: „Dacă mă cunoşti bine, dă-mi posibilitatea 
să mă întorc. Dacă tu nu mă ajuţi să fac asta, mă voi 
descurca singură pentru a mă duce înapoi. ”+2 

In 15 iunie, nava de recunoaştere Managem a pornit 
din nou în cursă. De data asta a izbutit să ajungă la Athlit, 
unde Sarah Aaronsohn şi Joseph Lishansky au fost 
transportaţi pe tarm. Cand Aaron Aaronsohn a aflat de 
reusita misiunii, in sufletul lui a simtit atat un sentiment de 
usurare, cat si de regret. Evenimentele ulterioare aveau sa 
demonstreze ca părerile lui de rău fuseseră indreptatite: 
niciodata nu avea Sa-i mai revada pe sora lui si pe 
Lishansky. 


Calarind pe camilele lor iuți de picior, Auda si Lawrence 
au pornit inaintea celorlalti, ca sa inspecteze puturile de 
apa din Bair. In urma lor, venea o forta combatanta care 
fusese adunata cu greu in Wadi Sirhan, pe parcursul celor 
trei săptămâni precedente: aproximativ cinci sute de 
războinici tribali, majoritatea din clanul Howeitat, gata să îi 
atace dur pe suzeranii lor turci. Cu toţii plecaseră din Wadi 
Sirhan, cu două zile în urmă, în 18 iunie, plini de înflăcărare. 


Dar ceea ce Auda şi Lawrence au descoperit la Bair a 
fost profund demoralizator. Toate cele trei puțuri principale 
ale oazei fuseseră dinamitate de turci, nemairămânând din 
ele decât mormane de pietre sfărâmate şi lemne 
fumegânde. Din fericire, amestecul detonant pe care îl 
montasera la un al patrulea put, situat un pic mai departe, 
nu mai explodase, ceea ce le asigura rebelilor exact apa 
necesară pentru ei şi cămilele lor, însă mesajul general era 
sumbru: turcii le dăduseră de urmă. 

Deşi intuitiv s-ar putea crede contrariul, în realitate 
într-un deşert este foarte dificil să ai o prezenţă discretă. 
Călătorii sunt nevoiţi să se deplaseze între sursele de apă 
existente, iar într-un peisaj unde şi ceilalţi sunt constant în 
mişcare, a străbate un deşert nu diferă prea mult de 
înaintarea pe o autostradă fără prea multe drumuri 
colaterale. Printre triburile din sud-estul Siriei, mulţi 
auziseră de forţa armată a rebelilor, care se concentraseră 
în Wadi Sirhan prin a treia săptămână a lui iunie, şi în mod 
inevitabil turcii aşijderea. Aruncând în aer puturile din Bair, 
principala sursă de apă la vest de Wadi Sirhan, turcii sperau 
să blocheze înaintarea inamicului, dinainte chiar să fi 
început. 

Desi acţiunea lor esuase partial, permițându-le rebelilor 
şi animalelor lor să rămână în viaţă la Bair, apăreau mari 
semne de întrebare în privinţa următorului tronson al 
marşului lor. La circa o sută zece kilometri la sud-vest de 
Bair, se afla oraşul Maan, situat la răscruce de drumuri, 
chiar pe Calea Ferată Hejaz, nucleul strategic al întregii 
regiuni. Planul lui Lawrence era să ocolească, pe la sud, 
acest oraş păzit de o garnizoană puternică şi să continue 
spre Aqaba, însă această tactică depindea de posibilitatea 
de a găsi apă la Jefer, o altă serie de puțuri din deşert, 
situate la doar patruzeci de kilometri în nord-est de Maan. 
Riscul era, dacă cei din Maan îşi dădeau seama că rebelii 
intenționau să ajungă la Aqaba - iar în acea fază, chiar si 
cea „mai civilă cucuvea nu ar fi avut cum să nu vadă asta” 
-, ca turcii să trimită o echipă de pirotehnicieni care să 
distrugă puturile din Jefer cu mult timp înainte ca rebelii sa 
ajungă acolo. 


Cheia, atunci, era de a născoci un paravan menit să-i 
inducă în eroare pe turci, atât în privinţa locului unde se 
aflau rebelii într-un moment sau altul, cât şi în privinţa 
direcţiei lor de deplasare. Din Bair, au fost trimişi emisari la 
triburile din zonă, care aveau rolul să lanseze zvonul că 
forţele rebelilor erau încă în Wadi Sirhan, unde se 
organizau; cu siguranţă, cel puţin unul dintre aceste triburi 
avea să paseze turcilor acea „informaţie secretă”, cu 
gândul de a le intra în gratii. Simultan, mici unităţi de 
războinici erau trimise în raiduri de hărţuire prin toată 
regiunea. 

Lawrence pusese cumva bazele acestei operaţiuni de 
ecranare în timpul incursiunii lui anterioare în nord. La 
începutul lui iunie, conducând un mic grup de recruți locali, 
aruncase în aer un mic pod al Căii Ferate Hejaz, la nord de 
Damasc; acel raid, având loc la sute de kilometri depărtare 
de orice atac anterior al rebelilor, alarmase într-atât de 
mult autorităţile turce, încât pentru scurt timp acestea 
trăiseră cu spaima că se declanşase o insurecție locală. 
Pentru mai ampla operaţiune de ecranare pornind din Bair, 
Lawrence a optat să conducă personal cel mai ambițios 
asalt. În 21 iunie, el şi circa o sută de războinici au plecat 
din oază şi s-au îndreptat spre oraşul-cap de linie de cale 
ferată, Amman, la aproximativ două sute patruzeci de 
kilometri în nord. 

Avea să fie un exerciţiu ciudat, în care, permanent, 
talentul de persuasiune al lui Lawrence a fost pus la 
încercare. De nenumărate ori, a trebuit să îi ţină în frâu pe 
arabi, care îşi doreau cu disperare să se lanseze în lupte, 
reamintindu-le că rolul lor era să facă o demonstraţie de 
forţă, un fel de cacealma în care distrugerea unei conducte 
de apa de sub terasamentul căii ferate transmitea 
inamicului un mesaj la fel de puternic ca aruncarea în aer a 
unui tren. Membrii triburilor arabe, care îl însoțeau, îşi 
imaginau altceva despre cum ar fi trebuit să lupte în acel 
război, însă, fiind puţin numeroşi şi depinzând de 
mobilitate, Lawrence era ferm decis să evite schimburile de 
foc prelungite sau orice alte ciocniri, care ar fi putut să 
întârzie revenirea lor rapidă în Bair. Acest imperativ al 
vitezei avea totuşi şi un efect neplăcut; mai simplu spus, 


micul detaşament de luptă nu avea timpul şi nici 
capacitatea de a se ocupa de nişte eventuali prizonieri. 

In timp ce pregăteau ambuscada asupra garnizoanei 
turceşti de la Aba el Naam, în urmă cu trei luni, Lawrence şi 
tovarăşii lui făcuseră greşeala de a se lăsa descoperiţi de 
un păstor care rătăcea întâmplător pe-acolo. Temându-se 
că, dacă-i dădeau drumul să plece, flăcăul ar fi putut să-i 
înştiinţeze pe turci de prezenţa lor, dar văzând totodată cât 
de disperat era băiatul ca turma să nu se piardă prin 
deşert, grupul de atacatori optase în final pentru o soluţie 
cumva comică: l-au legat pe băiat de un copac, pe durata 
bătăliei, după care l-au dezlegat, când ei s-au retras în 
fugă. In aceste operaţiuni fulger în jurul Ammanului, 
atacatorii nu îşi permiteau luxul de a se purta frumos. 

In altă ocazie, s-au întâlnit cu un negustor cerchez 
nomad. Neavând posibilitatea de a-l lua cu ei ca prizonier, 
dar neîncumetându-se să-l lase să plece mai departe - 
majoritatea cerchezilor erau simpatizanți ai turcilor -, multi 
din grupul de atacatori au propus să fie executat imediat. 
Până la urmă, ca un compromis, l-au lăsat în pielea goală şi 
i-au spintecat tălpile cu un pumnal. „Oricât de ciudată ar fi 
părut fapta lor”, nota Lawrence cu indulgență, „era o 
măsură eficientă şi mai milostivă, decât moartea. Din cauza 
rănilor, omul va trebui să ajungă la calea ferată târându-se 
pe brânci, ceea ce ar dura cam un ceas, iar din cauza 
goliciunii va trebui să stea ascuns la umbra stâncilor, până 
apunea soarele.” Deşi nu se ştie care a fost până la urmă 
soarta acelui negustor, este îndoielnic dacă „milostivă” se 
poate numi decizia de a lăsa un om în pielea goală şi 
mutilat, în deşertul sirian, în luna iulie. 

Când grupul de atacatori s-a întors la Bair, Lawrence 
avea toate motivele să fie încrezător. Ca reacţie la 
eforturile lor de dezinformare, turcii tocmai trimiseseră o 
unitate de cavalerie de patru sute de oameni pe urmele 
fantomaticei forţe armate din Wadi Sirhan. Pe parcursul 
săptămânii precedente, arabii efectuaseră o serie de raiduri 
de tipul „loveşte-şi-fugi”, în lungul părţii sudice a Siriei, fără 
vreo logică aparentă a atacurilor. De-acum, cu siguranţă 
turcii se aşteptau ca următorul raid să vină aproape de 
oriunde, fără să le treacă prin minte să se mai gândească la 


ţinta încă îndepărtată care era Aqaba. Plini de încredere, 
războinicii rebeli au pornit spre puturile de apă de la Jefer. 

Cum era de aşteptat, turcii distruseseră şi puturile de 
la Jefer, dar doar cu un pic mai multă eficienţă decât 
dăduseră dovadă la Bair. Unul dintre puțuri era numai 
partial prăbuşit, iar după o zi, în care s-au muncit să il 
repare, au putut să îl folosească. In timp ce se desfăşurau 
aceste lucrări, Lawrence a primit o veste extraordinară. 

Cu câteva zile în urmă, o unitate armată mobilă fusese 
trimisă să mobilizeze triburile care locuiau la poalele 
dealurilor, la sud-vest de Maan în direcţia Agabei. 
Împreună, atacaseră cazemata turcească de la Fuweila, 
ocupând un punct strategic pe drumul Maan-Aqaba. Initial, 
atacul respectiv nu realizase mare lucru, oamenii din triburi 
fiind puşi pe fugă de soldaţii baricadati în transee, dar apoi 
turcii din Fuweila lansaseră un raid de represalii. Tăbărând 
pe o aşezare a howeitaţilor, situată în apropiere, tăiaseră 
gâtul tuturor locuitorilor pe care îi găsiseră: un bătrân, vreo 
zece femei şi copii. Turbaţi de furie, războinicii arabi 
reluaseră asaltul asupra cazematei Fuweila, o cuceriseră şi 
îi măcelăriseră pe soldaţii dinăuntru. Ca urmare, una dintre 
principalele fortărețe turceşti de pe drumul spre Aqaba 
dispăruse subit, cărarea peste munţi fiind practic liberă. 
Intrând rapid în acţiune, războinicii rebeli din Jefer au pornit 
în goană spre Fuweila. g 

Dar entuziasmul lor a fost de scurtă durată. In timp ce 
ocoleau pe la sud oraşul Maan, în după-amiaza de 1 iulie, s- 
a aflat că o unitate de circa 550 de soldați turci fusese 
trimisă în ajutorul cazematei din Fuweila, în acea 
dimineață. lar acea unitate armată era acum undeva pe 
drum, în faţa lor. 

Lawrence se afla în faţa unei profunde dileme. Fiind 
extrem de mobili, arabii ar putea să treacă în faţa coloanei 
militare şi să continue mai departe spre Aqaba, însă asta ar 
însemna să lase în spatele lor o forţă armată turcească 
destul de numeroasă, aflată deja în mişcare şi foarte 
aproape de ei pe cărarea Wadi ltm - de fapt, exact 
scenariul despre care Lawrence avertizase cu insistenţă că 
ar fi fost rezultatul unei debarcări amfibii. Nu exista, de 


fapt, decât o singură opţiune: să găsească acea unitate 
armată turcă şi să o distrugă. 


* 


Trecusera aproape patru ani de cand William Yale se 
îmbarcase din portul New York, pe vasul SS /mperator, în 
rolul de „playboy” care pleca într-un circuit prin Ţara 
Sfântă, dacă vreunul dintre pasageri l-ar fi întrebat. Acum, 
la mijlocul lunii iunie 1917, se întorcea într-un oraş care 
trăia o mare frenezie patriotică. Pretutindeni in 
Manhattan, vedeai clădiri festonate cu enorme drapele 
americane şi ferestre încadrate de ghirlande din stegulete 
cu roşu-alb-şi-albastru, iar în aer plutea încă un entuziasm 
înflăcărat, chiar şi după două luni de când preşedintele 
Wilson anunţase intrarea ţării în război. 

Entuziasmul general avea toate motivele să continue 
atâta vreme cât aspectele urâte ale războiului - mai exact, 
soldaţii morţi şi mutilati - nu interveniseră deocamdată 
peste atmosfera festivă din ţară. Încă din 1914, Wilson 
avusese grijă intenţionat ca armata americană să se 
menţină la nivelul simbolic din vremurile de pace, ca o 
metodă indirectă de a-i învinge pe interventionisti; în fond, 
cu o armată regulată de doar 120000 de soldaţi, altfel spus 
o capacitate de aproximativ douăzeci la sută din forţele 
armate ale statelor europene mari, cum ar fi putut Statele 
Unite să contribuie, de fapt, la efortul de război? Potrivit 
majorităţii estimărilor, avea să treacă un an poate până ca 
o armată americană - programată acum să crească la 
peste un milion de soldaţi - ar putea avea o contribuţie 
semnificativă pe câmpul de luptă european. 

Dar lucrurile se mişcau greoi din moment ce, dincolo 
de drapelele pe care le fluturau cu fervoare, americanii 
ezitau vizibil să semneze cererea de încorporare pentru a fi 
trimişi la luptă şi la moarte. Wilson trăise cu impresia că 
discursul său înflăcărat va avea efectul de a aduce un şuvoi 
de voluntari la centrele de recrutare ale armatei, însă se 
părea că majoritatea compatriotilor săi se rătăceau undeva 
între vechea lui fanfaronadă că Statele Unite erau „prea 
mandre ca să lupte” si noua lui exortatie că „lumea trebuie 
să fie făcută sigură pentru democraţie”. Până la mijlocul lui 


mai 1917, nici măcar 100000 de tineri nu se înrolaseră 
pentru această cruciadă, ceea ce a dus la punerea în 
aplicare a unei legi de încorporare, pentru prima oară de la 
Războiul Civil american. Drept urmare, când Yale a coborât 
de pe navă în portul New York, în iunie, unul dintre primele 
lui drumuri a fost să se înregistreze, conform dispoziţiilor 
legale, la comisia de evidenţă a celor apti pentru serviciul 
militar. 

Petrolistul nu putea să-şi facă mari iluzii despre ceea 
ce îl aştepta în continuare - fiind un burlac de douăzeci şi 
nouă de ani, fără persoane în întreţinere, încadrarea lui 
William Yale în clasa | îl făcea automat un recrut în armată 
-, iar perspectiva viitorului îl umplea de groază. Reacţia lui 
venea parţial din faptul că, spre deosebire de majoritatea 
compatriotilor săi, el văzuse deja fata hidoasă a războiului 
modern - nu măcelul din tranşeele din Franţa, dar 
spectacolul la fel de grotesc al civililor murind în masă, de 
inanitie şi boli, în Siria. Avusese ocazia să observe fatetele 
mai subtile ale războiului în lunga şi lenta lui călătorie prin 
sudul Europei pentru a ajunge acasă: cozile la pâine care se 
întindeau pe străzi întregi la Viena, expresia de resemnare 
zdrobitoare de pe chipurile unei companii de soldaţi 
francezi aşteptând trenul pe un peron, pentru a fi 
transportaţi pe front. In plus, vedea negresit unde îl putea 
duce inrolarea în armată. Situându-se în marja de sus a 
vârstei de încorporare (treizeci de ani în mai 1917, ridicată 
la patruzeci şi cinci de ani, doar trei luni mai târziu), în 
combinaţie cu studiile lui universitare şi pedigriul 
aristocratic, aproape în mod sigur avea să fie deviat în vreo 
şcoală superioară de război. Odată repartizat acolo, ţinând 
seama de experienţa lui în afaceri şi în domeniul tehnic, 
aproape la fel de sigur avea să fie mutat mai departe în 
departamentul de aprovizionare şi logistică al serviciului de 
intendenta. Şi, întrucât Statele Unite declaraseră război 
doar Germaniei, ceea ce însemna că practic toţi urmau să 
fie trimişi pe frontul de vest, era foarte probabil ca, în final, 
„Cariera” de război a lui Yale să constea în bifarea 
articolelor de pe diverse liste la vreun depozit de 
aprovizionare situat mult în spatele frontului, în zona rurală 
a Franţei. 


Dar nu acesta era viitorul pe care ambițiosul petrolist 
şi-l imagina pentru el, mai ales că avea suficient tupeu 
încât să creadă că cei patru ani pe care tocmai îi petrecuse 
în Imperiul Otoman îl puteau recomanda drept un candidat 
interesant pentru o funcţie mai însemnată undeva în 
ierarhia militară sau guvernamentală. După ce a rămas 
doar un weekend la casa familiei Yale din nordul statului 
New York, împreună cu părinţii şi fraţii cu care nu se mai 
văzuse din 1913, William Yale s-a întors în New York City şi 
s-a apucat de politică. 

Rezultatul a fost demoralizant. Deşi a apelat la toate 
cunoştinţele lui din facultate şi din lumea afacerilor, care i- 
au venit în minte, aproape nimeni nu a avut nicio sugestie 
cam unde ar fi putut un „specialist în Orient” să-şi găsească 
un loc de muncă în contextul larg al unei naţiuni în război. 
S-a dus la sediul central Socony, pe Broadway 26, 
gândindu-se că, şi dacă exploatările lor în Orientul Mijlociu 
aveau să fie suspendate probabil pe durata războiului, ar 
putea eventual să găsească altceva pentru un angajat care 
îi servise atât de leal şi în împrejurări atât de dificile. Dar 
planul s-a dus de râpă când, întâlnindu-se cu unul dintre 
directorii de la Socony, bătăiosul Yale a criticat vehement 
recenta decizie a companiei de a opri plata salariilor pentru 
angajaţii indigeni din Orientul Mijlociu, subliniind că banii 
respectivi erau un fleac pentru o corporație ca Socony, dar 
constituiau mijlocul de subzistență esenţial pentru oamenii 
aceia prinşi în zona de război. Din păcate, Yale a descoperit 
după ce a fost dat afară din birou, că interlocutorul lui 
fusese chiar autorul acelei directive. 

Disperat că nu găsea nimic de lucru în New York, s-a 
dus în Washington D. C., cu speranţa că acolo unde era 
sediul puterii nu se putea ca, până la urmă, cineva să nu 
aprecieze favorabil ceea ce avea el de oferit. În loc de carte 
de vizită, Yale a redactat un raport detaliat despre tot ce 
văzuse şi auzise în Siria. „Trei ani de război”, scria el, 
„aduseseră Palestina într-o situaţie deplorabilă; satele 
rămăseseră aproape nepopulate din cauza recrutărilor în 
armată, dar şi a devastărilor provocate de holeră, tifos şi 
fierbinteli recurente, doar febra tifoidă reducând populaţia 
cu probabil peste 25 la sută.” Situaţia este chiar şi mai 


gravă în Liban, relata el, unde, potrivit unuia dintre 
informatorii lui din armata turcă, cel puţin 30000 de civili 
muriseră deja de inanitie, iar unele zvonuri neconfirmate 
situau această cifră la peste 100000 de oameni.*% 

Probabil, mai interesante pentru viitorii săi cititori erau 
observaţiile petrolistului în domeniul militar. Yale profitase 
din plin de lunga lui călătorie cu trenul de la lerusalim la 
Constantinopol, notând cu atenţie podurile critice şi 
rambleurile din lungul căii ferate care, dacă ar fi 
bombardate, ar face aproape imposibil transportul de 
provizii şi trupe turceşti din Anatolia în Siria sau lrak. De 
asemenea, a indicat amplasarea unor instalaţii militare 
germane de pe acea rută, inclusiv o staţie de telegrafie fără 
fir în Munţii Amanus, uşor de remarcat prin barăcile 
germane construite ca nişte cabane elveţiene în lungul ei. 
„Am văzut, de asemenea, aeroplane nemtesti şi unităţi 
spitaliceşti mergând spre sud. O divizie de aviaţie germană 
cuprinzând treizeci şi trei de aparate de zbor, m-a informat 
căpitanul german care se ocupa de acea misiune, era în 
drum spre Beersheba.” A putut chiar să raporteze că între 
150 şi 200 de camioane germane transportau acum provizii 
pentru forţele turceşti din sudul Palestinei, „pe o nouă 
şosea pentru armată care leagă lerusalimul, Hebronul şi 
Beersheba”, dar cu tact a omis să menţioneze că era vorba 
despre aceeaşi arteră rutieră la care el supervizase lucrările 
de construcţie pentru Standard Oil în 1914. 

In ultimele săptămâni, guvernele Aliaților începuseră să 
întrevadă câte ceva din condiţiile existente în interiorul 
Imperiului Otoman din declaraţiile date de funcţionarii 
consulari americani care fuseseră evacuaţi, dar toate 
informaţiile la un loc erau nimic în comparaţie cu raportul 
lui William Yale. Deşi datele erau din urmă cu trei luni, era 
vorba despre una dintre cele mai amănunțite şi mai sigure 
analize ale situaţiei din Siria care apăruseră de la începutul 
războiului. In 27 iunie, Yale a păşit în ceea ce era pe atunci 
„State, War and Navy Building” (acum „Old Executive Office 
Building”), de lângă Casa Alba, unde a lăsat raportul său la 
biroul secretarului de stat, Robert Lansing. Peste trei zile, i- 
a adresat personal o scrisoare lui Lansing. 


După ce nota că „soarta Palestinei va fi probabil una 
dintre marile chestiuni ce vor trebui decise” în orice 
conferinţă de pace de după război, Yale sugera secretarului 
de stat că „dacă Statele Unite ale Americii vor să joace un 
rol în soluţionarea unei probleme atât de complicate şi 
importante, demnitarii ei trebuie să aibă la dispoziţie 
rapoarte din partea unor oameni impartiali, care să deţină 
cunoştinţe la prima mână despre ţară şi oamenii ei. Pentru 
un asemenea serviciu, fie în diplomaţie sau în munca de 
informaţii secrete, sau de ajutorare în Palestina, eu sunt 
pregătit să demisionez din funcţia mea actuală la Standard 
Oil Company din New York şi să îmi ofer serviciile 
Guvernului Statelor Unite” .4% 

Poate că după patru ani în străinătate, Yale era 
complet nepregătit pentru complexitatea - în mintea unora, 
ipocrizia - noii doctrine a lui Wilson. Da, preşedintele 
american intenţiona pe deplin să impună conceptul său de 
„pace durabilă” lumii sfâşiate de război - acesta fusese 
preţul lui pentru intrarea în conflict -, dar, atent la esenţa 
izolationista a naţiunii lui, lucrul acesta urma să fie făcut 
implicând Statele Unite în cât mai puţine complicaţii 
externe pe termen lung. Ca o consecinţă, însuşi elementul 
despre care Yale îşi imagina că era atuul lui suprem, 
experienţa dobândită graţie căreia putea ajuta Statele 
Unite să „joace un rol” în Orientul Mijlociu, era exact genul 
de lucru pe care administraţia Wilson spera să îl evite. Nici 
nu era de mirare atunci că propunerea făcută lui Lansing a 
fost întâmpinată cu o mare tăcere. Consternat, petrolistul a 
apelat la o veche cunoştinţă de la Yale University, pentru a- 
şi putea transmite raportul în atenţia şefului 
Departamentului de Informaţii al Armatei SUA, unde însă a 
întâmpinat aceeaşi reacţie. 

Disperat de-a dreptul, Yale a jucat ceea ce probabil 
rămăsese ultima lui carte. În timpul călătoriei prin Europa în 
acea primăvară, făcuse cunoştinţă cu ataşatul militar 
britanic în Elveţia, pe care îl întrebase despre posibilitatea 
de a se alătura serviciului de informaţii al Marii Britanii. 
Diplomatul nu se arătase nicidecum prea încurajator dar, 
impresionat de vastele informaţii pe care Yale le avea 
despre Orientul Mijlociu, i-a sugerat că, în cazul în care nu 


se iveau alte opţiuni după ce ajungea acasă, Yale ar putea 
lua legătura cu ambasadorul Marii Britanii la Washington, 
Cecil  Spring-Rice. Având în mână scrisoarea de 
recomandare din partea ataşatului militar, Yale a procedat 
întocmai în dimineaţa de 9 iulie. 

Nu era prima oară cand hazardul unor coincidente 
intervenea în momente cruciale din viaţa lui William Yale, 
dar niciodată atât de incredibil ca în data de 9 iulie. Venind 
în vizită la ambasadorul britanic, Yale se aştepta să i se 
spună că ambasadorul era plecat sau prins într-o şedinţă, 
veşnicele refuzuri voalate pe care le primise în ultima lună 
de la nenumărați oameni, mult mai putin ocupați sau 
influenţi. În schimb, a fost poftit imediat în biroul lui Spring- 
Rice. 

„De unde vine numele dumitale?” l-a întrebat uluit 
ambasadorul, în loc de orice salut. „Prima mea soţie era 
născută Yale, unul dintre ultimii membri ai familiei din Ţara 
Galilor!” 


Nu a fost atât o bătălie, cât un masacru. Când s-a 
crăpat de ziuă în 2 iulie, războinicii arabi au făcut un ocol 
pe dealurile din jurul pasului de la Fuweila, căutând cu 
precauţie batalionul turcesc. L-au găsit într-o vâlcea între 
munţi, exact mai jos de Fuweila, numită Aba el Lissan. 
Soldaţii dormeau în corturile de pe malurile firului de apă. 
Părea incredibil, dar comandantul militar al turcilor nu luase 
măsurile de prevedere de a plasa soldaţi în posturi de 
observaţie pe culmile muntoase din jur, ceea ce le-a permis 
arabilor să se furişeze rasfirandu-se pe stâncile de 
deasupra şi să împresoare inamicul adormit. După aceea, 
au început să tragă cu armele de foc în oamenii prinşi în 
cursă dedesubt. 

Peste zi, s-a făcut cumplit de cald, o arsita cum 
Lawrence nu-şi amintea să mai fi întâlnit în Arabia, iar lucrul 
acesta a avut o mare contribuţie la caracterul neregulat al 
luptei. În ciuda covârşitorului lor avantaj oferit de înălțimile 
din jur, atacatorii arabi au constatat că nu puteau să stea 
lungiti pe stânci ca să împuşte inamicul de dedesubt, mai 
mult de câteva momente; a zăbovi mai mult, însemna să se 
ardă prin robele lor subţiri, ba chiar să li se jupoaie bucăţi 


de piele pe alocuri. După-amiaza, lupta haotică a continuat, 
turcii de jos adăpostindu-se prin firide de stânci în lungul 
apei, iar arabii de sus sărind de pe o stâncă la următoarea 
în căutarea unui loc bun de unde să-i împuşte. 

După cum povesteşte Lawrence, o remarcă mai 
caustică din partea lui a schimbat până la urmă mersul 
bătăliei. Doborât de caniculă, se refugiase la umbră, într-o 
ravină strâmtă unde curgea şi un pârâiaş subţire. Acolo, l-a 
găsit Auda abu Tayi. 

— Eh, cum e cu howeitaţii? l-a tachinat Auda, 
amintindu-si cum Lawrence îi luase in zeflemea pe oamenii 
din tribul lui. Doar dau din gură şi nu muncesc? 

Lawrence l-a tachinat şi el, spunând că howeitaţii 
„Împuşcă mult şi nimeresc putin”. 

Remarca l-a înfuriat cumplit pe Auda, din moment ce, 
dând de pământ cu acoperământul pe care şi l-a smuls 
nervos de pe creştet, s-a repezit în sus pe deal, zbierând 
spre oamenii lui să se retragă din poziţiile de luptă şi să se 
ducă să-şi ia caii, pe care îi lăsaseră dedesubt. Temându-se 
că, prin vorbele lui, îl jignise atât de rău pe Auda, încât 
howeitatii se pregăteau acum să abandoneze lupta, 
Lawrence a urcat panta vâlcelei ca să încerce să-l 
îmbuneze. L-a găsit pe Auda stând în picioare singur şi 
uitându-se fioros în jos la inamic. „Du-te şi ia-ti camila dacă 
vrei să vezi cum munceşte bătrânul”, i-a zis Auda. 

Coborând în grabă până în văgăuna adăpostită unde 
forţele principale ale arabilor călărind pe cămile 
aşteptaseră toată ziua să lanseze atacul în Aba el Lissan, 
Lawrence s-a suit pe pretioasa lui camila, Naama, şi a urcat 
pe o culme stâncoasă din apropiere. A ajuns exact la tanc 
ca să il vadă pe Auda cu cei cincizeci de călăreţi howeitati 
ai lui năpustindu-se în vale, în plin galop, de pe o creastă 
muntoasă din apropierea. 

„Sub privirile noastre”, îşi amintea Lawrence în Ce; 
şapte stâlpi ai înțelepciunii, „doi sau trei războinici 
[howeitati] au fost doborati, dar ceilalţi au continuat să dea 
năvală gonind formidabil, în timp ce infanteria turcă, 
ghemuită laolaltă sub stâncă, gata să o rupă la fugă spre 
Maan în faptul serii, a început să oscileze, ba înăuntru, ba 


afară, pana cand a luat-o din loc înainte de asaltul 
nimicitor.” 

Cei 350 de arabi pe cămile au primit imediat ordin să 
se repeadă la atac. Soldaţii turci, prinşi în capcană, epuizați 
şi de-acum atacați de un inamic călare care venea din două 
direcţii, au renunţat rapid la orice simulacru de apărare. 
Dintr-odată, fiecare om încerca să-şi salveze propria-i piele, 
iar în Aba el Lissan în acea zi lucrul acesta a însemnat doar 
că moartea venea mai repede. 

Potrivit relatărilor lui, Lawrence a ratat cea mai mare 
parte a luptei. Din cauza vitezei cu care alerga Naama şi a 
poziţiei lui în fruntea războinicilor călări pe cămile, 
Lawrence s-a trezit mult în faţa celorlalţi camarazi ai lui 
lansați în atac; Lawrence reuşise să tragă doar câteva 
gloanţe, înainte ca Naama să fie împuşcată mortal sub el, 
azvârlindu-l pe jos printre nişte bolovani. Când s-a 
dezmeticit din căzătură în cele urmă, bătălia aproape se 
încheiase. Spre marea lui amărăciune, a descoperit de 
asemenea că Naama nu fusese ucisă de turci; judecând 
după rana care îi fusese fatală, o împuşcătură de la mică 
distanţă în spatele capului, Lawrence şi-a dat seama că o 
împuşcase chiar el, din greşeală. 

Carnajul din Aba el Lissan a fost cu atât mai oribil, 
poate, cu cât a lovit doar unilateral. Doar doi luptători arabi 
au fost ucişi în atac, iar câţiva au fost răniţi. In contrast cu 
această cifră, din cei 550 de soldaţi turci prinşi în 
ambuscada din vale, poate 100 au izbutit să fugă înspre 
Maan, în timp ce 160 au fost făcuţi prizonieri, iar alţi 300 
erau morţi sau muribunzi. Aşa cum Lawrence avea să lase 
de înţeles în Ce; șapte stâlpi ai înțelepciunii, unele dintre 
aceste decese nu au fost rezultatul luptei, ci al setei de 
răzbunare a arabilor pentru uciderea civililor howeitati, cu 
câteva zile înainte. 

A urmat acum o nouă probă pentru arta de conducător 
a lui Lawrence. Din interogatoriul unuia dintre prizonieri, a 
aflat că oraşul Maan avea o garnizoană foarte firavă - iar 
acum cu atât mai mult, dată fiind soarta coloanei armate 
care trebuia să-i vină în ajutor, dar care fusese înfrântă în 
Aba el Lissan. Când zvonul acesta s-a răspândit printre 
luptătorii arabi, oamenii au început să vocifereze cerând să 


se întoarcă din drum şi să atace acel oraş; Maan oferea o 
ocazie de aur pentru jefuiri substanţiale, în timp ce Aqaba, 
un mic port prăpădit, nu oferea nimic. 

Era un moment absolut decisiv, iar Lawrence simţea că 
obiectivul care îl motivase în ultimele două luni îi aluneca 
printre degete. Chiar dacă arabii reuşeau să cucerească 
Maan, ar fi doar o victorie temporară; turcii ar contraataca 
în forţă, iar asta ar însemna ca drumul spre Aqaba, acum 
liber, să li se închidă pentru totdeauna. Mai mult chiar, ar 
însemna efectiv sfârşitul forţei combatante pe care el, Auda 
şi alte căpetenii tribale se căzniseră cu atâta migală să o 
încropească. In 2 iulie, arabii „nu aveau arme de foc, nu 
aveau nicio bază militară mai apropiată decât Wejh, nu 
aveau mijloace de comunicaţii, nu aveau nici chiar bani, 
fiindcă aurul nostru se epuizase, iar noi emiteam 
«bancnote» proprii, promisiuni de plată «când Aqaba va fi 
cucerită» pentru cheltuielile lor zilnice”. Cucerirea Aqabei 
era acum o chestiune de supraviețuire. 

Cu ajutorul lui Auda, Lawrence a izbutit până la urmă 
să-i facă pe războinici să renunţe la prada uşoară care i-ar fi 
aşteptat în Maan. Atât pentru a-i ţine pe oamenii lor cât mai 
departe de acea ispită, cât şi de teama unui atac al turcilor 
sau a vreunui raid duşmănos din partea triburilor rivale, au 
decis să pornească spre Aqaba chiar în acea seară. Insă 
această hotărâre ridica altă problemă dificilă: ce rămânea 
de făcut cu răniții din tabăra inamică? S-a stabilit ca soldaţii 
care erau în stare să meargă pe picioarele lor să se alăture 
celorlalţi prizonieri şi, supravegheați de o mică ariergarda, 
să fie manati în direcţia Aqabei. Cat despre cei aproximativ 
douăzeci de turci, prea grav răniţi ca să se poată deplasa, 
aceştia au fost lăsaţi acolo, fiind mutaţi lângă pârâu, ca 
măcar moartea lor iminentă să nu fie din cauza setei. 

In timp ce războinicii arabi au început să ridice tabăra 
pregătindu-se pentru marşul de noapte, Lawrence s-a dus 
neinsotit în valea unde avusese loc măcelul din acea zi. Se 
gândea să adune haine şi pături de pe cadavrele turcilor, ca 
să le facă mai uşoară agonia răniților abandonaţi pe malul 
apei, dar a constatat ca tâlharii fuseseră mai iuți, 
descoperind morţii şi jefuindu-i de toate hainele. Acel 
tablou şi reacţia lui Lawrence în faţa acelor imagini aveau 


să se concretizeze în unul dintre cele mai stranii pasaje din 
autobiografia sa: 


Morţii păreau de o magnifica frumuseţe. Noaptea 
strălucea bland asupra pământului, estompandu-i 
aidoma fildeşului neînceput. Turcii aveau pielea albă pe 
părțile îndeobşte îmbrăcate, mult mai albă decât arabii, 
iar aceşti soldaţi fuseseră foarte tineri. Strans 
înconjurându-i în poala lor erau tufe de pelin 
întunecoase, acum grele de rouă, unde capetele 
razelor de lună scânteiau ca aburul mării. Cadavrele 
păreau azvârlite atât de jalnic pe jos, trântite alandala 
în mici mormane. Neîndoielnic că, aşezaţi drept, morții 
şi-ar găsi liniştea în cele din urmă. Aşa că i-am înşirat 
ordonat, unul câte unul, foarte istovit eu însumi şi 
tânjind să fiu printre aceşti tdcuti raposati, nu în 
mijlocul gloatei agitate, gălăgioase şi nesatioase din 
capătul văii, certându-se pe pradă, grozăvindu-se cu 
viteza şi tăria lor de a îndura Dumnezeu ştie câte trude 
şi dureri de acest fel. 


Lăsându-i apoi pe morţi, Lawrence s-a reîntors la 
grupul războinicilor, pentru marşul spre Aqaba, până unde 
mai erau acum doar şaizeci de kilometri peste munţi. 


În cele două luni de la plecarea lui Lawrence, campania 
militară anglo-arabă în Hejaz continuase în ritmul ei 
neregulat uzual. Pe parcursul lunii mai şi iunie, echipe de 
pirotehnicieni britanici, de obicei însoţite de cete de 
războinici arabi, făceau incursiuni periodice în adâncul ţării 
pentru a avaria Calea Ferată Hejaz. Rapoartele lor notau 
succese ocazionale - ici un pod aruncat în aer, colo un tren 
distrus -, dar cel mai frecvent să plângeau de 
neseriozitatea şi lipsa de disciplină ale colaboratorilor lor 
arabi.*” La eşaloanele superioare de comandă, ofiţerii 
britanici continuau eforturile de a-i mobiliza pe rebeli să 
pună în aplicare, în cele din urmă, operaţiunea de blocare 
în regiunea El Ula, la nord-vest de Medina, însă caracterul 
imperativ al acestui plan pălea treptat în faţa faptului 
evident că turcii nu aveau nicio intenţie de a părăsi Medina. 
Faysal, bucurându-se acum de titlul de Comandant al 
Forţelor Arabe, era preocupat de ideea marşului său în 
Siria. Ofițerii britanici care erau la curent cu proiectul 


fantastic de ambițios al lui Faysal pentru această ofensivă - 
mai ales, venind din partea unui om care aproape nu se 
clintise din Wejh de patru luni de zile - nu se arătau prea 
entuziasmați. „Este oarecum dificil să examinezi în detaliu 
planul Serifului Faysal”, raporta unul dintre aceşti ofiţeri, la 
sfârşitul lunii mai, „fiind caracterizat de la un capăt la altul 
de o remarcabilă ignorare a restricţiilor convenţionale 
legate de timp, spaţiu, măsuri de aprovizionare sau 
amplasarea şi posibilele acţiuni ale inamicului.” 428 

Pornind de la rapoartele venite de pe teren, Gilbert 
Clayton, trimitea din Cairo un raport săptămânal al situaţiei 
din Hejaz, adresat directorului Serviciului de informaţii al 
armatei, la Londra. Pe tot parcursul lunilor mai şi iunie, 
aceste note de serviciu erau de obicei prefatate de 
comentariul că foarte puţin se schimbase de la nota 
precedentă. Dar dacă totul rămânea static în Hejaz - 
„satisfăcător” era cuvântul pe care îl prefera Clayton -, spre 
sfârşitul lui iunie, spionii lui din interiorul Siriei au început 
să raporteze o intensificare accentuată a activităţii rebelilor 
arabi. Când Clayton şi-a redactat informarea din 5 iulie, 
asemenea rapoarte soseau din toată partea sudică a Siriei: 
„activitate ostilă” a tribului Howeitat lângă Maan; un atac 
asupra garnizoanei turceşti de la Fuweila; un raid împotriva 
unui grup de turci păscând cămile lângă Shobek; o 
operaţiune de sabotaj pe calea ferată la ieşirea din Bir el 
Shedia.** 

„Nu se ştie pe unde se află în prezent căpitanul 
Lawrence, care a plecat spre zona Maan sau zona Jebel 
Druze, cu ceva timp în urmă,” nota Clayton în acelaşi 
raport, „dar în ultima vreme zvonuri de la arabi au ajuns la 
Wejh, despre faptul că el şi micul lui grup ar fi aruncat în 
aer un mare pod de fier, la sud de Maan. Aceste activităţi în 
zona Maan sunt probabil rezultatul sosirii căpitanului 
Lawrence în acea regiune.” 

Gilbert Clayton avea doar parţial dreptate. Şi asta 
fiindcă nu avea de unde să fi ştiut că Lawrence şi 
colaboratorii lui arabi erau, de fapt, autorii majorităţii 
acţiunilor din sudul Siriei, pe care el le raporta în acea zi, la 
fel cum tot ei fuseseră autorii majorităţii celorlalte atacuri 
de pe cuprinsul Siriei, unele dintre ele la peste cinci sute de 


kilometri în spatele liniilor inamice, care avuseseră loc în 
luna precedentă. De asemenea, nu avea de unde să fi ştiut 
că în 5 iulie Lawrence nu era în apropiere de Maan, ci cam 
la o sută de kilometri spre sud-vest, negociind capitularea 
garnizoanei turceşti din Aqaba. 

După masacrul de la Aba el Lissan, Lawrence şi 
războinicii arabi goniseră spre mare. Pe măsură ce au urcat 
munţii şi au coborât prin defileul Wadi Itm spre Aqaba, 
luptătorii au trecut pe lângă diverse cazemate şi tranşee 
turceşti unde nu exista niciun soldat, o dovadă finală a 
genialitatii planului lui Lawrence, complet diferit de opinia 
majorităţii. „Inamicul nu-şi imaginase niciodată un atac 
dinspre interior”, nota el, „şi niciuna dintre fortificațiile lor 
marete nu era îndreptată cu faţa spre adâncul 
teritoriului.” =% 

Spre deosebire de dramatismul cu care David Lean a 
redat acele momente în film, căderea Aqabei nu a fost 
nicidecum spectaculară. După două zile tensionate în care 
s-a bătut pasul pe loc, ambele tabere ajungând cu 
disperare să nu mai aibă aproape nimic de mâncare, 
comandantul turc a acceptat într-un final că situaţia lui era 
deznădăjduită şi a capitulat, cedând portul în 6 iulie, fără 
nici măcar un foc de armă. Ţinând sus flamura albă, rebelii 
au dat buzna în Agaba pe cămilele lor şi s-au repezit direct 
în mare, sărbătorindu-şi temerara victorie. 

Dar pentru Lawrence lungul calvar nu se terminase, şi 
nici triumful nu era garantat. Existau acum aproape o mie 
două sute de oameni îngrămădiţi in Aqaba, aproximativ 
şase sute de luptători arabi şi un număr egal de prizonieri 
turci, însă extrem de puţine alimente. Lawrence ştia, de 
asemenea, că nu era decât o chestiune de timp - şi, 
probabil, foarte puţin timp -, până ce turcii din interiorul 
Siriei aveau să adune suficiente forţe armate pe care să le 
trimită peste munţi, ca să recucerească Aqaba. O 
asemenea ofensivă ar putea fi încetinită prin plasarea de 
unităţi ale rebelilor în cazematele din munţi, însă aşa cum 
Lawrence ştia din experienţele neplăcute anterioare, a te 
bizui pe triburile de arabi pentru a apăra puncte strategice, 
fie ei cei mai formidabili războinici, nu era niciodată o 
opţiune sigură. La fel de vitală cum fusese cucerirea 


Aqabei, era acum găsirea unei modalităţi de a-i anunţa pe 
britanici despre acest lucru, ca să poată trimite urgent 
provizii şi întăriri. 

A doua zi, însoţit doar de opt războinici, Lawrence a 
pornit spre Egipt, sperând să poată traversa deşertul de 
aproximativ două sute cincizeci de kilometri, care se 
aşternea între Aqaba şi liniile britanice de la Suez, până nu 
era prea târziu. 

Trufie 


Nu încercați să faceţi prea mult cu mâna 
voastră. Mai bine să facă arabii treaba 
tolerabil decât să o faceți voi perfect. 

Acesta este felul lor, iar voi trebuie să fi 

ajutați, nu să cuceriti în locul lor. De fapt, 

de asemenea, date fiind condiţiile foarte 
ciudate din Arabia, munca voastră 
concretă nu va fi, poate, chiar atât de 
bună pe cât credeți voi.™ 


T. E. Lawrence, sfaturi către ofiţerii britanici 
în Douăzeci şi şapte de articole, august 1917 


În dimineaţa de 10 iulie 1917, Gilbert Clayton se ocupa de 
una dintre cele mai anoste sarcini de serviciu, întocmind 
raportul de situaţie săptămânal despre teatrul de război din 
Arabia, destinat directorului Serviciului de informaţii al 
armatei, din Londra. Aşa cum făcuse de nenumărate ori în 
ultimele luni cu doar mici variaţii, a prefaţat nota de 
informare cu comentariul că „nimic nu s-a petrecut de mare 
importanţă în Hejaz de când am scris ultima oară”, înainte 
de a trece în revistă rapid planurile de bătălie nepuse încă 
în aplicare, mici reuşite care ar fi trebuit să fie mai mari, 
oportunităţi irosite.502 

La scurt timp după ce raportul a ieşit pe uşă spre 
camera telegrafului, o siluetă măruntă în veşminte arăbeşti 
murdare a intrat în biroul lui Clayton. Crezând că era vorba 
despre un localnic venit să-i ceară vreo favoare sau poate 
un cerşetor curajos, generalul, cu gândurile aiurea, tocmai 
se pregătea să-l uşuiască afară, când a observat bine- 
cunoscutul rânjet în colţul gurii, ochii albaştrii pătrunzători. 
Era T. E. Lawrence. 

Văzându-l uscativ şi sfrijit cum era, Clayton l-a pus pe 
subalternul lui să stea jos si, nerăbdător, l-a întrebat detalii 
despre informaţiile trunchiate care îi parveniseră în cele 


două luni de cand Lawrence plecase spre interiorul 
peninsulei si dispăruse din peisaj. Apoi, emoţionat, 
generalul s-a grăbit să adauge un post-scriptum la raportul 
său săptămânal: „După ce am scris rândurile de mai sus şi 
exact când expediam această corespondenţă, a venit 
căpitanul Lawrence, după o călătorie prin teritoriul inamic, 
care s-a dovedit de-a dreptul miraculoasă”. Urma o scurtă 
prezentare a cuceririi Aqabei, precum si a misiunii de 
culegere de informaţii, efectuată de Lawrence pe cuprinsul 
Siriei. „Nu am avut încă posibilitatea să discut cu Lawrence 
despre călătoria lui, întrucât abia a ajuns şi este cumva 
extenuat după peste două mii de kilometri pe o cămilă în 
ultimele 30 de zile... Cred totuşi că veţi fi interesat de 
această extraordinară performanţă prezentată mai sus, 
pentru care a fost nevoie de curaj, resurse interioare şi 
putere de rezistenţă, care ies în evidenţă chiar şi în aceste 
momente când faptele de vitejie sunt la ordinea zilei.” 

In mod ironic, Lawrence întâmpinase cele mai mari 
dificultăţi de a ajunge la Cairo, atunci când a încercat să 
treacă de liniile britanice. În după-amiaza precedentă, el 
şi micul grup care îl însoțea sosiseră pe malul estic al 
canalului Suez, după ce străbătuseră cei aproximativ două 
sute cincizeci de kilometri prin Arabia într-un interval de 
doar patruzeci şi nouă de ore, dar constataseră că posturile 
de pază britanice de acolo erau pustii (din cauza unei 
epidemii de holeră, avea să afle Lawrence mai târziu). 
Găsind un telefon de campanie care funcţiona, a sunat în 
mod repetat la biroul armatei pentru transporturile cu 
feribotul, de pe ţărmul de vizavi, ca să ceară o 
ambarcatiune, dar de fiecare dată i se închidea. În cele din 
urmă, l-a prins la telefon pe un ofiţer de logistică, pe care îl 
cunoştea din Wejh, şi care a trimis o şalupă. 

In momentul când s-a simţit în siguranţă, după două 
luni de când plecase din Wejh, pe Lawrence l-au lăsat 
puterile, încât abia a mai reuşit să-şi târască picioarele 
până la hotelul Sinai, unde erau cazaţi ofiţerii din Port Suez. 
„După ce a depăşit prima impresie ostilă creată de 
persoana şi vestimentația mea”, scria el „[hotelul] a pus la 
dispoziţie băia fierbinte, băuturile reci (şase de toate), cina 
şi patul din visurile mele.” 


Supliciul lui a continuat şi în ziua următoare. Descult si 
purtând încă robele lui arăbeşti zdrentuite, Lawrence a fost 
oprit şi chestionat în mod repetat de către poliţia militară, 
în timpul călătoriei lui cu trenul la Cairo. Norocul i-a surâs 
până la urmă, pe peronul gării din Ismailia unde l-a zărit pe 
un ofiţer britanic din marină, care l-a recunoscut din timpul 
traversărilor frecvente pe Marea Roşie. Graţie acestei 
întâlniri providentiale, înaltul comandament militar din 
Cairo a putut afla imediat ceea ce se întâmplase la Aqaba, 
iar în acea după-amiază deja primele provizii şi trupe au 
fost expediate de urgenţă în portul controlat de rebeli. 

Tot pe peronul din Ismailia, Lawrence a mai aflat 
despre o altă schimbare majoră care intervenise în absenţa 
lui. Ca urmare a înfrângerii suferite în cea de-a doua bătălie 
din Gaza, Archibald Murray fusese îndepărtat de la 
comanda Forţei Expeditionare Egiptene. Inlocuitorul său, un 
general de cavalerie pe nume Edmund Allenby, sosise la 
Cairo în urmă cu nici două săptămâni. Iniţial, Lawrence a 
fost îngrozit de această veste. Fusese nevoie de luni întregi 
de intervenţii şi rugaminti pe care el, Clayton şi toţi ceilalţi 
din Biroul Arab le făcuseră încercând să îl convingă, măcar 
partial, pe iritabilul Murray să accepte ideea de a sprijini 
Revolta Arabă. Acum, însemna să o pornească de la zero, 
iar Lawrence îşi imagina alte numeroase luni irosite în 
încercarea de a-l da pe brazdă pe Edmund Allenby. 

Dar ajungând în Cairo, Lawrence avea să descopere 
altceva. Deja, vestea despre faptele lui eroice se 
răspândise printre ofiţerii armatei britanice, iar efectul era 
electrizant. Venind imediat după înfrângerea din Gaza, 
după stagnarea din Hejaz şi după necontenitele ştiri 
sumbre din Europa - încă o ofensivă a Aliaților pe frontul de 
vest eşuase, armata franceză era în pragul rebeliunii, 
guvernul rus se prăbuşea -, iată, aici, erau nişte veşti cu 
adevărat îmbucurătoare, un exemplu autentic de dârzenie 
şi bravură britanică. Dincolo de modul fantastic în care 
fusese obţinută victoria de la Aqaba, cucerirea acestui port 
însemna că efortul de război în Arabia făcuse brusc un 
formidabil salt de 400 kilometri spre nord, uşurând enorm 
sarcina de a împinge mai departe acel efort de război în 
interiorul Siriei. 


În mod ciudat totuşi, faptele colaterale ale lui 
Lawrence, lunga şi periculoasa lui incursiune prin regiunea 
centrală a Siriei, păreau să capteze cel mai mult imaginaţia 
şi aclamatiile compatriotilor săi. Partial, acest lucru se 
explica, desigur, prin imaginea romantică pe care o evoca, 
regăsindu-şi nenumărate antecedente în tradiția 
ostăşească britanică: aventurierul singuratic (nu contează 
că Lawrence fusese însoţit, de fapt, de două călăuze), 
furişându-se în spatele liniilor inamice, deghizat şi în 
condiţiile în care exista o recompensă oferită pentru 
prinderea lui, întâlnirile lui clandestine cu posibili uneltitori, 
riscând la tot pasul să fie trădat şi schingiuit până la 
moarte. Cu siguranţă, în primul rând acest aspect l-a 
determinat pe Reginald Wingate să îl recomande pe 
Lawrence pentru a-i fi decernată Victoria Cross, cea mai 
înaltă decorație militară a Marii Britanii. Aşa cum sublinia 
Wingate, ceea ce „sporea considerabil vitejia” realizărilor 
lui Lawrence era faptul că avuseseră loc în mijlocul „unei 
populaţii extrem de venale”, chiar şi cu o recompensă de 
5000 de lire, oferită de turci pentru capturarea lui.5% 

Lawrence, după cum s-a menţionat, a minimalizat 
importanţa acelei aventuri. Într-adevăr, puţinele detalii pe 
care le-a furnizat vreodată despre acel episod au fost 
formulate indirect într-un raport de patru pagini, pe care l-a 
scris imediat după ce a sosit la Cairo. Având stofă de 
strateg prin excelenţă, şi-a dat seama, desigur, că reacţia 
oficială la expediţia lui din Siria constituia un instrument 
puternic pentru promovarea scopurilor lui. S-a folosit cu 
abilitate de acel instrument, atunci când s-a prezentat în 
fata noului comandant al Forţei Expeditionare Egiptene, 
generalul Edmund Allenby. 

Având în vedere protocolul sofisticat care prevala în 
cadrul armatei britanice în 1917, este greu de imaginat o 
întâlnire mai incompatibilă decât cea care a avut loc în 
cartierul general din Cairo, în după-amiaza de 12 iulie. 
Poreclit „taurul sângeros” pentru temperamentul lui 
exploziv, Edmund Allenby era un bărbat voinic, cu un fizic 
de boxer puţin delăsat, o prezenţă impunătoare chiar şi 
când nu purta uniforma de general. De cealaltă parte a 
biroului său, şedea fantomaticul căpitan T. E. Lawrence, 


cântărind poate cel mult 60 de kilograme când era sănătos, 
dar redus acum la nici 45 de kilograme poate, din cauza 
anevointelor întâmpinate în timpul incursiunilor sale în 
deşert, îmbrăcat cu o robă albă arăbească şi un turban şi, 
din câte spunea el (deşi pare improbabil), fără încălţăminte 
în picioare; uniforma lui Lawrence fusese mâncată de molii 
în timpul lungii lui absente din Cairo, susţinea el, şi nu 
avusese timp deocamdată să o înlocuiască.5% 

Lawrence cunoştea, desigur, câte ceva despre 
palmaresul de război al lui Allenby, inclusiv faptul că 
trecutul lui era cumva controversat. În timpul retragerii 
englezilor în bătălia de la Mons în august 1914, Allenby 
dăduse ordin regimentului său de cavalerie să rămână pe 
poziţii în faţa unei forţe ofensive germane mult mai 
numeroase, permiţând astfel restului armatei atacate să se 
retragă ordonat. Ca o coincidenţă, în timpul aceleiaşi 
bătălii, Archibald Murray, pe atunci şef al Statului-Major 
General Imperial şi monitorizând retragerea englezilor de la 
un post de comandă central, leşinase din cauza încordării 
prea mari. Mult mai recent însă, steaua lui Allenby începuse 
să apună la bătălia de la Arras, unde a fost criticat pentru 
faptul că nu a profitat mai rapid de breşele din frontul 
german pentru a-şi conduce oamenii la atac - un aspect 
discutabil, poate, într-o încleştare armată în care englezii 
au înaintat pe o distanţă de doar trei kilometri, cu preţul a 
150000 de pierderi de vieţi omeneşti. 

La fel ca în cazul lui Murray, la vremea respectivă, 
transferul lui Allenby în Egipt a fost un fel de retrogradare, 
dar dacă la Murray efectul fusese un soi de precauţie 
mutilantă, Lawrence intuia că efectul asupra lui Allenby 
putea fi foarte diferit. În biroul generalului, în acea după- 
amiază, Lawrence s-a apucat să prezinte un tablou 
miraculos de ambițios despre ceea ce rebelii arabi erau 
hotărâți acum sa înfăptuiască. Atâta vreme cat Aqaba 
primea rapid întăriri devenind punctul central al 
operaţiunilor, a explicat el, arabii vor putea în sfârşit să 
continue lupta lor până în centrul vital al Siriei. Şi nu erau 
vorbe goale; din ceea ce povestea Lawrence, exista acum 
ocazia de a aprinde flacăra revoltei în toată regiunea. 


Pentru a completa raportul lui subţire despre misiunea 
de spionaj întreprinsă în Siria, Lawrence desenase de mână 
o mică hartă, menită să ilustreze planul său în faţa 
generalului. În schiţă, apăreau nu mai puţin de şapte 
posibile forţe armate arabe pregătite să-i atace pe turci pe 
toată lungimea Siriei, în vest până la coasta libaneză şi în 
nord până la localităţile Homs şi Hama, situate la circa o 
sută şaizeci de kilometri mai sus de Damasc. Deşi avertiza 
în nota insotitoare că „există puţine speranţe ca lucrurile să 
iasă conform planului”, chiar şi dacă doar unele dintre 
aspectele proiectului lui Lawrence s-ar materializa, grosul 
forţelor turceşti desfăşurate de-a lungul nordului şi estului 
Siriei ar rămâne izolate, incapabile să înainteze sau măcar 
să se retragă cu uşurinţă. 

Exista un clenci totuşi. Pentru ca această măreaţă 
răscoală a arabilor să izbândească, i-a spus Lawrence lui 
Allenby, era nevoie de un atac simultan al armatei britanice 
în sudul Palestinei. Odată realizat acest lucru, cele două 
forţe puteau înainta spre nord într-un tandem letal, trupele 
neregulate ale arabilor închizând definitiv traficul pe Calea 
Ferată Hejaz şi izolându-i pe turci în oraşele-garnizoană din 
estul Siriei, în timp ce armata britanică, având flancul 
dinspre interiorul ţării protejat de acţiunile arabilor, 
continua să avanseze pe latura coastei de vest. In viziunea 
lui Lawrence, chiar şi cucerirea rapidă a Damascului şi a 
lerusalimului erau de domeniul posibilului. 

Dar mai exista încă o mică dificultate. Luptătorii care 
aveau să servească drept nucleul crucial al acestei forţe 
arabe de atac, beduinii din estul Siriei, în mod tradiţional 
toamna se deplasau mult spre răsărit, în căutare de furaj 
mai bun pentru cămilele lor, părăsind efectiv teatrul de 
război. Pentru a-i folosi pe aceşti războinici indispensabili, a 
explicat Lawrence, acţiunea ar trebui să înceapă nu mai 
târziu de mijlocul lui septembrie, altfel spus peste circa 
două luni.5% 

Nu este întru totul limpede cât de mult credea 
Lawrence însuşi în această viziune extravagantă. Chiar 
dacă era înflăcărat de recentul său triumf de la Aqaba, 
pragmatismul care îl caracteriza îl împiedica, probabil, să îşi 
imagineze că toată acea inerție şi ciondăneală dintre 


triburi, care afectau permanent Revolta Arabă, ar putea 
cumva să se evapore acum ca printr-o minune. De 
asemenea, căpătase suficientă experienţă în armata 
britanică, încât să ştie că graba nu era punctul ei forte. Cel 
mai probabil, atunci, expunând acest proiect grandios, 
Lawrence vedea şansa de a câştiga adeziunea noului 
comandant suprem al forţelor britanice - un om neinvatat 
cu ritmul de melc în care se mişcau evenimentele în 
regiune şi dornic să îşi reabiliteze reputaţia de ostaş, după 
eşecul de la Arras - pentru viziunea lui de eliberare a Siriei 
cu o forţă armată unită arabă şi britanică. Era o viziune pe 
care Allenby va trebui să o adopte sau să o respingă 
repede, bineînţeles, din moment ce Lawrence pornise deja 
cronometrul final. 

Dar chiar dacă era un element de cacealma în tot acest 
eşafodaj, cine l-ar fi putut prinde pe Lawrence? Devenit 
acum o celebritate în Cairo, T. E. Lawrence era magicianul 
care mişca triburile arabe, fiind totodată şi singurul ofiţer 
britanic care luase personal pulsul unei potenţiale coloane a 
cincea în interiorul Siriei. Chiar dacă ştia că acei posibili 
colaboratori nu erau nicidecum pregătiţi să se răscoale într- 
un interval de două luni, nimeni altcineva totuşi, în afară de 
el, nu ştia acest lucru. În schimb, atâta timp cât întârzierea 
aproape inevitabilă avea să încurce orarul britanicilor, 
secretul ştiut doar de el despre nepregătirea arabilor 
pentru luptă rămânea în siguranţă, iar între timp va fi reuşit 
să cimenteze o alianţă - şi o dependenţă mutuală -, care nu 
putea fi ruptă. 

In Cei şapte stâlpi ai înțelepciunii, Lawrence recunoştea 
cumva acest joc pe care îl făcea: „Allenby nu putea să îşi 
dea seama în ce măsură eu eram deopotrivă un actor 
autentic şi un şarlatan. Problema se derula în spatele 
ochilor lui, iar eu nu l-am ajutat să o rezolve”. 

Şi Lawrence şi-a jucat rolul în mod strălucit. La sfârşitul 
întâlnirii lor, generalul a săltat bărbia şi a anunţat: „Bun, voi 
face pentru dumneata ceea ce pot”. 

Dacă în prezenţa lui Lawrence a păstrat un ton 
rezervat, Allenby şi-a arătat entuziasmul faţă de superiorii 
săi în armată, inclusiv faţă de generalul William Robertson, 
şeful Statului-Major General Imperial şi coordonatorul 


întregului efort de război al Marii Britanii. „Avantajele 
oferite de cooperarea arabă pe coordonatele propuse de 
căpitanul Lawrence”, i-a telegrafiat el lui Robertson în 19 
iulie, „sunt, în opinia mea, de o asemenea importanţă, încât 
niciun efort nu trebuie precupetit pentru a culege toate 
roadele... Dacă va fi dusă la îndeplinire cu succes o 
asemenea acţiune, conjugată cu operaţiunile ofensive 
[britanice] în Palestina, ar putea provoca prăbuşirea 
campaniilor turceşti în Hejaz şi în Siria, producând rezultate 
ample, atât pe plan politic, cât şi militar”. Atât de vitală i se 
părea lui Allenby această schemă strategică, încât a 
transmis chiar şi îngrijorarea lui Lawrence de a nu pierde 
sprijinul beduinilor din est, care ar pleca toamna spre 
terenuri cu păşuni, dacă operaţiunea ar întârzia să 
demareze. „Prin urmare, eu trebuie să fiu pregătit de 
acţiune, aşa cum se poate, cu forţele pe care le am la 
dispoziţie, deja spre mijlocul lui septembrie."5% 

Până şi Robertson, un „occidental” convins, care 
detesta să promoveze planuri ambitioase în Orient, a 
adoptat rapid ideea; într-un schimb năvalnic de telegrame 
între Cairo şi Londra în luna iulie, a ajuns chiar să promită 
că îi va trimite imediat lui Allenby încă cincizeci de mii de 
soldaţi pentru viitoarea lui ofensivă în Palestina. Toate 
astea marcau o spectaculoasă răsturnare de situaţie în 
destinul Revoltei Arabe. Doar cu două luni în urmă, rebelii 
arabi fuseseră consideraţi un fel de pacoste colaterală, în 
viziunea lui Archibald Murray; acum, ei fixau orarul pentru 
următoarea ofensivă britanică în Palestina. 

Dar această alianţă dintre arabi şi britanici, recent 
consolidată, semnala de asemenea o schimbare pe plan 
politic, pe care generalul Allenby nu o sesiza poate, sau nu 
o lua în seamă, dar care pe T. E. Lawrence îl interesa 
negreşit. Până de curând, tacticienii britanicii cumpăniseră 
strategii menite să minimalizeze rolul rebelilor arabi în Siria 
din respect faţă de aliaţii lor francezi. Acum, aderând la 
planul lui Allenby - ceea ce însemna, de fapt, planul lui 
Lawrence -, armata britanică se angaja pe un traseu care 
ignora complet dorinţele francezilor şi care, într-un final, va 
pune sub semnul întrebării întregul cadru al Acordului 
Sykes-Picot. 


Dar toate acestea erau un pic în viitor, iar între timp, 
laudele pentru faptele eroice ale lui Lawrence au continuat 
să vină din toate părţile. Deşi s-a considerat că nu era 
eligibil pentru a primi Victoria Cross (una dintre stipulatii 
este ca fapta de vitejie să fi fost observată de către un 
camarad britanic), Lawrence a fost avansat la gradul de 
maior şi, totodată, a fost numit „Companion of the Order of 
the Bath”, unul dintre cele mai înalte niveluri în sistemul 
cavaleresc britanic, accesibil unor ofiţeri la începutul 
carierei lor în armată. 

În plină celebritate, în primele zile ale lunii august 
Lawrence a fost rugat să aştearnă pe hârtie învăţăturile lui 
despre colaborarea cu arabii, spre folosul ofiţerilor britanici 
care erau trimişi la post în Hejaz, împărtăşind astfel din 
secretele succesului său într-un domeniu unde alţii se 
lăsaseră doborati de disperare. Rezultatul a fost un scurt 
tratat intitulat Douazeci şi şapte de articole. Unele dintre 
recomandările lui erau de bun simţ, în timp ce altele li s-au 
părut destul de exotice probabil discipolilor săi. „Un sclav 
crescut în Hejaz este cel mai bun servitor”, sfătuia el, „însă 
există reguli ce interzic cetăţenilor britanici să deţină sclavi, 
aşa că va trebui să îi luaţi cu împrumut. În orice caz, să 
aveţi cu voi un om sau doi din tribul Ageyli când mergeţi 
spre nord. Sunt cei mai eficienţi curieri în Arabia şi se 
pricep la cămile.” %2 

Mai presus de toate, Lawrence îi povatuia pe cititorii lui 
să renunţe la obiceiurile lor de englezi, să se afunde atât de 
complet în mediul local, încât să cunoască „familiile, 
clanurile şi triburile, prietenii şi duşmanii, puturile, colinele 
şi drumurile” de acolo. 

In interiorul culturii sectoriale a armatei britanice din 
anul 1917, lucrarea Dovăzeci şi şapte de articole a avut 
forţa unei revelații - şi, într-adevăr, micul tratat continuă să 
aibă o influenţă profundă şi astăzi. În timpul „năvalei” 
armatei americane în lrak în 2006, comandantul suprem al 
trupelor SUA, generalul David Petraeus, le-a ordonat 
ofiţerilor superiori să citească Douazeci si şapte de articole, 
astfel încât să poată afla idei despre cum să cucerească 
inimile şi cugetele poporului irakian. Probabil, fusese omisă 
avertizarea făcută de Lawrence la începutul textului, în care 


menţiona că sfaturile lui se aplicau strict beduinilor - 
aproximativ 2 la sută din populaţia Irakului - şi că relaţiile 
cu arabii din oraşe „necesită un tratament complet diferit”. 


Aaron Aaronsohn şi căpitanul lan Smith nu au fost 
niciodată apropiaţi. De la prima lor întâlnire, Smith, ofiţer 
de legătură al EMSIB (Eastern Mediterranean Special 
Intelligence Bureau) cu navele de recunoaştere care operau 
din Port Said, nu a făcut mari eforturi să îşi ascundă 
desconsideratia fata de reţeaua de spioni evrei din 
Palestina. De la acel prim contact de rău augur, Smith - 
„întotdeauna un idiot”, în opinia agronomului - păruse să 
facă tot posibilul ca să îi denigreze pe Aaronsohn şi pe 
asociaţii lui, în toate felurile cu putinţă, ca şi cum britanicii 
erau cei care le făceau o mare favoare spionilor evrei, şi nu 
invers, de fapt. 

Oricum, toate insultele precedente nu fuseseră nimic 
pe lângă ce i-a fost dat lui Aaronsohn să audă în 1 iulie. 
Neîndoielnic iritat de faptul că Aaronsohn i se plânsese unui 
ofiţer din Biroul Arab de felul mizerabil în care era tratat, 
Smith i-a spus caustic şefului NILI că spionii lui din Palestina 
„nu sunt buni de nimic. Munca poate fi făcută mult mai bine 
de altii”.=2 

Incidentul părea cu atât mai revoltator cu cât venea 
într-un moment când britanicii puneau în sarcina NILI 
diverse misiuni, multe dintre ele neavând nimic de-a face 
cu culegerea propriu-zisă de informaţii speciale. Ca urmare 
a răspândirii poveştii despre persecuțiile din Jaffa în luna 
mai, o asociaţie filantropică internaţională depusese 
eforturi pentru strângerea de fonduri necesare ajutorării 
victimelor din rândul populaţiei evreieşti. La întrebarea în 
ce mod ar putea ajunge aceste fonduri la oamenii care 
aveau nevoie de ele în interiorul Palestinei, cineva din 
ierarhia de stat britanică găsise răspunsul evident: prin 
reţeaua NILI. Şi dacă agenţii operativi ai NILI împărțeau 
fonduri de ajutorare în toată Palestina, de ce să nu 
răspândească în acelaşi timp şi materiale de propagandă? 
Şi ce-ar fi ca în timpul lor liber să întreprindă şi nişte acţiuni 
de sabotaj? La începutul lunii iunie, existau planuri de a 
aduce clandestin la țărm, în Athlit, materiale explozive, 


astfel încât o echipă NILI să poată arunca în aer un pod 
feroviar important din valea lordanului; în vederea acestei 
misiuni, adjunctul lui  Aaronsohn în Egipt,  Liova 
Schneersohn, urma acum un curs de pregătire în tehnica 
demolărilor pirotehnice la o bază de experimente a armatei 
britanice de la marginea oraşului Cairo. 

Aaronsohn acceptase, fără tragere de inimă, toate 
aceste noi cereri impuse organizaţiei sale, considerând că 
erau o modalitate de a răsplăti favorurile britanicilor, însă 
insulta aruncată de lan Smith era, pur şi simplu, 
intolerabilă. Aşa cum i-a informat pe partenerii săi din 
Biroul Arab, a doua zi după acea înfruntare, din moment ce 
EMSIB părea să aibă acum alţi agenţi mai buni în Palestina, 
„eu nu mai am dreptul să pun în pericol viaţa oamenilor 
mei continuând munca noastră”.: De aceea, intenţiona să 
închidă NILI. 

Desigur, în acea vară, Aaronsohn avea şi alte motive să 
se simtă subapreciat pe nedrept. In primul rând, era 
misterul care continua să planeze asupra statutului său la 
Cairo, incertitudinea privind poziţia sa şi a organizaţiei sale 
în schema generală a lucrurilor. Din întâlnirile lui cu Mark 
Sykes în aprilie şi mai, Aaronsohn aflase că politicianul 
britanic conlucra îndeaproape cu doi lideri ai Federaţiei 
Sioniste Engleze, Chaim Weizmann şi Nahum Sokolow, din 
Londra. De fapt, în timpul şederii lui în Cairo, Sykes 
insistase ca Weizmann să vină în Egipt pentru a da un 
imbold mişcării sioniste de acolo sau, dacă nu, să il 
numească pe Aaronsohn drept „reprezentantul” lui local.312 
Aaronsohn marşase la planul lui Sykes, din respect pentru 
acesta, chiar dacă el, personal, nu era de acord cu 
sionismul de orientare moderată promovat de Weizmann şi 
Sokolow - însă oricum nu primise absolut niciun mesaj de la 
cei doi. Atât de neclar rămăsese statutul lui şi atât de 
zadarnice se dovediseră strădaniile lui de a primi îndrumări 
din partea Federaţiei Sioniste, încât, exact cu câteva zile 
înainte de ciocnirea lui cu Smith, îl rugase pe Gilbert 
Clayton să discute problema cu Mark Sykes.:: Chiar si aşa 
însă, nu se obținuse nimic. 

Fiind atât de marginalizat, Aaronsohn nu ştia nici 
măcar că, de fapt, cauza sionistă la care el ţinea atât de 


mult, progresa cu paşi mari la Londra - şi, în mare parte, 
prin eforturile acelui neobosit, deşi necomunicativ, Chaim 
Weizmann. 

Campania pentru a impulsiona guvernul britanic să dea 
o declaraţie publică în sprijinul unei patrii a evreilor 
înregistrase recent un salt înainte major. La un moment 
dat, Weizmann pusese accentul pe impactul pe care o 
asemenea declaraţie l-ar avea asupra influentilor sionisti 
americani, determinându-i să se alăture celor care cereau 
să se pună capăt neutralității ţării, prin intrarea SUA în 
război; desigur, acest argument îşi pierduse actualitatea, 
după ce SUA se alăturase Antantei în conflagratia mondială. 
Tot sortită desuetudinii în acea vară părea şi cealaltă 
teorie, potrivit căreia o asemenea declaraţie i-ar putea 
mobiliza pe evreii ruşi să se ralieze guvernului lui Aleksandr 
Kerenski, care susţinea războiul; dar, în condiţiile în care 
haosul din Rusia se adâncea de la o zi la alta, problemele 
lui Kerenski depăşiseră faza în care sprijinul din partea 
evreilor ar mai fi putut schimba ceva. La începutul lui iunie 
însă, Weizmann a găsit un nou argument puternic, 
mulţumită Puterilor Centrale. 

După cum Weizmann a explicat într-o întâlnire din 12 
iunie cu Robert Cecil, adjunct al ministrului de externe 
britanic, de multe luni auzise zvonuri că guvernul german 
încerca să coopteze lideri ai comunităţii de evrei germani, 
care să acţioneze ca intermediari pentru un viitor tratat de 
pace. Multă vreme, Weizmann nu dăduse importanţă 
acestor zvonuri, însă recent deveniseră tot mai credibile; de 
fapt, i-a spus el lui Cecil, auzise că liderii evrei germani luau 
serios în considerare acum un asemenea rol, cu condiţia ca 
regimul kaizerului să le îndeplinească solicitarea pentru un 
stat evreiesc în Palestina. Lucrul acesta, guvernul german îl 
avea în vedere, în mod evident, ţinând seama de recenta şi 
incomparabila recrudescenta a articolelor din presa 
germană, care susțineau o patrie a evreilor.=4 

În măsura în care exista un adevăr incontestabil în 
toate aceste ipoteze, mesajul era clar - dacă britanicii nu 
jucau repede cartea patria-evreilor, germanii aveau s-o facă 
negreşit -, iar Robert Cecil era un discipol perspicace. A 
doua zi după întâlnirea lui cu Weizmann, a trimis un 


memoriu confidential şefului său, lordul Charles Hardinge. 
„Nu poate exista nicio îndoială că o schimbare completă de 
orientare s-a produs din partea guvernului german”, scria 
Cecil, „şi că s-a dat ordinul ca sionismul să fie tratat drept 
un factor politic important în strategia Puterilor Centrale.” 
Telul acestei schimbări, în opinia lui, era să influenţeze 
opinia evreimii internaţionale şi „să o utilizeze în interesul 
propagandei germane contra Antantei”. 

In speranţa evitării acestei posibile consecințe 
catastrofale, explica în continuare Cecil, vizitatorul său îi 
făcuse o sugestie utilă. „Dr. Weizmann a încheiat, insistând 
cu tărie că era de dorit, din toate punctele de vedere, ca 
Guvernul Majestății Sale să îşi exprime deschis simpatia si 
sprijinul fata de telurile sioniste, recunoscând public 
justetea revendicărilor evreilor asupra Palestinei.” 

Cum semnalul de alarmă privind un posibil stat 
evreiesc sponsorizat de Germania răsuna deja prin 
Ministerul de Externe în acel iunie, aceasta era o sugestie 
pe care tot mai mulţi demnitari britanici erau dispuşi să o ia 
în seamă. 

Dar toate astea rămâneau o necunoscută nu numai 
pentru Aaron Aaronsohn, ci şi pentru mulţi funcţionari din 
Biroul Arab, care nu ştiau cum să stingă mai repede focul 
declanşat de comentariile căpitanului Smith în 1 iulie. De 
fapt, ei încercau doar să oprească închiderea celei mai 
importante reţele de spionaj a Marii Britanii în Palestina. 

In tentativa de a-i arăta lui Aaronsohn că se bucura de 
respect, Smith a fost constrâns să îşi ceară scuze pentru 
remarcile lui, iar agronomul a fost primit curând în audienţă 
la noul comandant suprem al Forţei Expeditionare Egiptene, 
Edmund Allenby. Întâlnirea lor a avut loc în dimineaţa de 17 
iulie, la exact cinci zile după discuţiile lui Allenby cu T. E. 
Lawrence. Intr-o conversaţie lejeră, Aaronsohn l-a pus la 
curent pe general cu diverse subiecte legate de Palestina, 
pornind de la condiţiile agriculturii de acolo până la 
capacităţile de luptă ale garnizoanei turceşti, furnizând 
chiar şi schiţe de caracter despre Djemal Paşa - „foarte 
dornic sa uneltească, dar şi priceput să o facă” - şi 
comandantul german din Siria. ,[Comandantul-sef] m-a 


ascultat cu interes”, nota Aaronsohn, „şi mi-a pus întrebări 
inteligente, «la obiect». Mi-a făcut o impresie excelentă.” 518 

In lumina favorabilă a acelei întâlniri cu Allenby, e 
posibil ca Aaronsohn să fi simţit că în sfârşit „reuşise” cu 
englezii în Cairo. Dar, pe de altă parte, avusese aceeaşi 
senzaţie de nenumărate ori în ultimele şapte luni. Însă, 
întrucât britanicii se căzneau mereu să menţină deschise 
toate posibilităţile, neîncumetându-se sa dea vreodată 
cuiva un răspuns care să fie răspicat afirmativ sau negativ, 
era imposibil să spui că „ai reuşit” să obţii ceva clar de la 
ei, din moment ce preferau cu prudenţă să te bată amical 
pe umăr decât să te tmbratiseze din tot sufletul. Lucrul 
acesta era cu atât mai delicat în cazul lui Aaronsohn, ţinând 
seama de noile masinatii de la Londra pentru o posibilă 
declaraţie de susţinere a unei patrii evreieşti, dar şi de 
temerea generalizată în mare parte din guvern cu privire la 
consecinţele unui asemenea gest. Drept urmare, atunci, 
scopul era de a-i lăsa impresia lui Aaronsohn că avea toate 
motivele să fie mulţumit, menţinând un fin echilibru între 
încurajarea eforturilor lui şi  circumspecţia privind 
recompensa lor finală. 

Din fericire, britanicii se puteau bizui pe un om extrem 
de iscusit la asemenea lucruri, Reginald Wingate. „Înţeleg”, 
îi scria Wingate unui diplomat cu o poziţie importantă din 
Ministerul de Externe, în 23 iulie, când a aflat de cea mai 
recentă propunere ezitantă a guvernului făcută sioniştilor 
din Marea Britanie, „că lucrurile nu sunt nicidecum hotărâte 
şi că vreţi de la mine să-l ţin mulţumit pe Aaronsohn, fără 
să-i spun nimic foarte clar. Acest lucru a fost făcut.” 52 


În 16 iulie, căpitanul navei britanice militare HMS 
Dufferin a primit ordin să stea pregătit de plecare în Port 
Suez, pentru a transporta un important personaj oficial în 
lungul țărmului Mării Roşii până la Jiddah. A doua zi 
dimineaţă, echipajul vasului l-a zărit prima oară pe distinsul 
lor oaspete, când T. E. Lawrence, în vârstă de douăzeci şi 
opt de ani, a păşit sprinten pe pasarelă. Ce departe părea 
ziua, în urmă cu opt luni, când Lawrence păşise pe pasarela 
altei nave de război, în portul Yenbo, fiind imediat 


muştruluit sever pentru uniforma neingrijita şi atitudinea lui 
insolentă. 

O dovadă a înaltei pretuiri de care ajunsese sa se 
bucure după cucerirea Agabei era si această misiune pe 
care o întreprindea acum la Jiddah. În discuţiile lui cu 
generalii Allenby şi Clayton, Lawrence le povestise emfatic 
- Şi poate cam exagerat - despre stima neştirbită pe care o 
aveau sirienii fata de Faysal ibn Hussein; vedeau în el 
comandantul militar suprem al tuturor arabilor, le explicase 
Lawrence, şi sub stindardul lui erau gata să se ridice la 
luptă.:: La fel ca în majoritatea celorlalte lucruri pe care 
Lawrence le-a declarat în Cairo în acel iulie, superiorii lui nu 
prea aveau cum să confirme sau să infirme această 
afirmaţie, care pur şi simplu se integra în posibilul scenariu 
al desfăşurării evenimentelor după ce începea bătălia 
pentru Siria. 

De aici, Lawrence a întrezărit şansa de a obţine un 
rezultat şi mai bun: pentru a coordona pe deplin ofensiva 
reunită a arabilor şi britanicilor în Siria - şi, nicidecum în 
mod coincident, pentru a suda permanent destinul cauzei 
arabe de cel al armatei britanice -, de ce să nu îl plaseze pe 
Faysal cu forţele lui armate direct sub comanda militară a 
lui Allenby? Lawrence obținuse rapid aprobarea acestei idei 
în Cairo, însă rămânea un uriaş obstacol: regele Hussein. 
Renumit pentru irascibilitatea lui, dar şi pentru dorinţa de a 
controla în exclusivitate mişcarea rebelilor, părea foarte 
plauzibil ca regele din Hejaz să respingă automat sugestia. 
Dar, pe de altă parte, se putea foarte bine să asculte 
recomandările celui mai de încredere sfătuitor britanic al lui 
Faysal, „eroul de la Aqaba”. Pe scurt, Lawrence a ajuns la 
bordul navei Dufferin, pornind spre întâlnirea lui cu 
Hussein. 

Dar misiunea lui în Jiddah era doar cel mai vizibil semn 
al noii şi profundei influenţe pe care tânărul căpitan o avea 
asupra politicii britanice în regiune. În culise, Lawrence 
pusese deja bazele unei restructurări fundamentale a 
prezenţei militare britanice în Arabia, croită acum după 
specificaţiile lui. Aşa cum explica destul de lipsit de 
modestie în Cei şapte stâlpi ai înțelepciunii, îşi sustinuse 
argumentul în faţa lui Gilbert Clayton astfel: „Aqaba fusese 


cucerită pe baza planului meu, prin efortul meu. Existau 
multe alte lucruri pe care mă simţeam înclinat să le fac - şi 
capabil să le fac -, dacă el considera că îmi câştigasem 
dreptul de a fi propriul meu stăpân”. 

In săptămâna în care fuseseră împreună la Cairo, 
Clayton se aratase de acord cu majoritatea sugestiilor 
făcute de subalternul lui. În situaţia în care războiul în Hejaz 
se încheiase de fapt - deşi controlau încă Medina, turcii 
pierduseră acum orice capacitate ofensivă -, lunga şi inutila 
campanie de blocare a Căii Ferate Hejaz, la El Ula, putea fi 
terminată definitiv. Din acelaşi motiv, principala bază a 
forţelor rebele la Wejh urma acum să se închidă, iar forţele 
arabe şi ofiţerii britanici de logistică aveau să fie aduşi mai 
sus pe coastă, la Aqaba. Asumându-şi rolul unui general de 
facto, Lawrence a stabilit următoarele mişcări ale unităţilor 
armate arabe care aveau să rămână în Hejaz şi a întocmit o 
listă cu personalul militar britanic care urma să fie menţinut 
pe loc, redistribuit pentru alte misiuni sau lăsat să plece. 
Clayton trăsese linia totuşi, când Lawrence făcuse 
propunerea îndrăzneață de a i se încredința comanda 
asupra tuturor operaţiunilor din Aqaba, atrăgându-i atenţia 
că nu era stilul britanic de a îngădui unui căpitan de armată 
să le dea ordin unor ofiţeri cu grade superioare. În schimb, 
au convenit amândoi să îl aleagă pentru postul de 
comandant la Aqaba pe unul dintre locţiitorii lui Cyril 
Wilson, maiorul Pierce Joyce, un militar cumsecade şi 
neambitios, care nu ar fi avut cum să-i pună bete-n roate 
lui Lawrence. 

Nimic însă nu putea ilustra mai bine cât de mult se 
schimbase statutul lui Lawrence decât reîntâlnirea lui cu 
colonelul Wilson la Jiddah. După prima vizită a lui Lawrence 
în Arabia, cu opt luni în urmă, Wilson comentase furios, 
adresându-se lui Clayton, că arogantul ofiteras „are nevoie 
să fie bătut, dar bătut zdravan”, şi încercase să împiedice 
revenirea lui în Arabia, fie chiar şi pe un post temporar. În 
iulie 1917, colonelul ajunsese să îl considere pe Lawrence, 
care urma acum să fie avansat la gradul de maior, atât 
drept un aliat, cât şi, probabil, drept cel mai important 
ofiţer superior britanic acţionând în Hejaz. 


Exact înainte de sosirea lui Lawrence în Jiddah, Wilson 
primise un memoriu de la Clayton, în care erau prezentate 
în mare schimbările radicale de personal avute în vedere 
pentru regiune, subliniind emfatic că el ajunsese la aceste 
idei consultându-se cu căpitanul Lawrence. Acest detaliu 
scotea şi mai mult în evidenţă un anumit aspect al acelui 
memoriu: în noua schemă, dat la o parte era Stewart 
Newcombe, încă şeful oficial desemnat al misiunii militare 
britanice în Hejaz. 

Stewart Newcombe era omul căruia Lawrence îi datora 
cel mai mult poziţia pe care o avea acum în Orientul 
Mijlociu. Însă, în viziunea lucidă şi rece a lui Lawrence, 
războiul era război, şi, oricât de mare ar fi fost recunoştinţa 
pe care i-o purta mentorului său, nu îşi permitea acum să 
se împiedice în asemenea considerente. Newcombe nu se 
împăcase prea bine cu sarcinile postului său în Hejaz, 
nereuşind să se adapteze la metodele misterioase ale 
arabilor de a purta un război, iar în nenumărate rapoarte se 
lamentase cu amărăciune de lipsa de disciplină şi 
neseriozitatea lor. Aşa cum i-a explicat Lawrence lui Cyril 
Wilson22, când a sosit in Jiddah, se luase decizia ca 
Newcombe să fie mutat acum de pe front şi trimis într-un 
post în spatele liniilor de luptă, altfel spus retrogradat. Deşi 
surprins, Wilson a consimţit imediat.:2 

În aceeaşi seară, Lawrence şi Wilson s-au întâlnit cu 
regele Hussein. Era prima audienţă a lui Lawrence la rege, 
care i s-a părut un om fermecător şi amabil. La această 
impresie a contribuit, probabil, şi faptul că Hussein a 
acceptat prompt propunerea de a-l plasa pe Faysal cu 
armata sa direct sub comanda lui Allenby. 

O chestiune complet diferită a intervenit în dimineaţa 
următoare, când Hussein l-a convocat pe Lawrence la 
palatul lui din Jiddah, pentru o întrevedere între patru ochi. 
Cu o franchete necaracteristică, regele a abordat imediat 
un subiect care ajunsese pentru el un fel de obsesie 
personală: întâlnirile lui din luna mai cu Mark Sykes şi 
Francois Georges-Picot. 

Desi controversa legata de ceea ce se convenise sau 
nu la acele întâlniri continua să aibă un mic ecou în 
anumite sectoare ale guvernului britanic, importanţa 


subiectului pălise mult, având în vedere ritmul şi urgenţa 
altor evenimente. Desigur, un rol important în acest sens |- 
a avut tonul politicos adoptat de unii martori oculari care 
erau de altă opinie, ca bunăoară Cyril Wilson, cu limbajul 
său voalat făcând aluzie la „posibile confuzii”. Nu acesta a 
fost însă tonul pe care avea să-l adopte Lawrence, iar dacă 
lui Wilson îi trebuiseră nenumărate pagini pentru a povesti 
ce se întâmplase atunci, el a exprimat ideile în mai puţin de 
o pagină: „Principalele puncte”, i-a telegrafiat el lui Clayton 
după a doua întâlnire cu Hussein, „sunt că el a refuzat 
categoric să permită orice anexare de către francezi a 
Beirutului şi Libanului... Este extrem de încântat că l-a 
păcălit pe domnul Picot să admită că Franţa va fi mulţumită 
în Siria cu [aceeaşi] poziţie pe care Marea Britanie o 
doreşte în Irak... In încheiere, Şeriful a subliniat că au fost 
discuţii scurte şi neoficiale, că nu au existat documente 
scrise şi că singura schimbare a situaţiei cauzată de acea 
întâlnire a fost renunţarea francezilor la ideile de anexare, 
ocupare permanentă sau suzeranitate asupra vreunei părţi 
din Siria”.52 

Fie datorită stilului concis al acestui raport ori graţie 
noii celebrităţi a autorului lui, în câteva zile documentul a 
ajuns pe masa de lucru a celor mai importanţi demnitari din 
guvernul britanic. A avut efectul de a resuscita instantaneu 
disputa asupra păienjenişului de promisiuni contradictorii 
făcute de Marea Britanie în Orientul Mijlociu, precum şi 
asupra rolului ciudat al lui Mark Sykes în a ţese acel 
păienjeniş. 

Dar misiunea lui Lawrence în Arabia nu se încheiase 
încă. In timp ce se afla încă în Jiddah, a primit un mesaj din 
Cairo că, potrivit unui informator de nădejde, principalul 
partener al lui Lawrence în campania de cucerire a Aqabei, 
Auda abu Tayi, negocia acum în secret cu turcii pentru a 
trece de partea lor.: Reacţia imediată a lui Lawrence a fost 
să-i ia apărarea - a sugerat că, poate, era de fapt un tertip 
din partea lui Auda, pentru a adormi vigilenta turcilor -, 
însă, evident, în sinea lui nu era atât de sigur pe această 
teorie. In câteva ceasuri, era la bordul unui vas, cu 
destinaţia Aqaba, pentru o confruntare faţă în faţă cu Auda. 


Gonind spre interiorul peninsulei pe o cămilă rapidă, 
Lawrence a găsit căpetenia tribului Howeitat, împreună cu 
cei doi locotenenti ai sai, ambii numiţi de către informator 
ca posibili trădători, într-un cort, lângă satul Guweira. Timp 
de mai multe ceasuri s-au bucurat de revedere ca nişte 
prieteni, până când Lawrence l-a invitat pe Auda cu unul 
dintre ceilalţi complotişti să vină cu el la o plimbare. Odată 
rămaşi singuri, i-a luat la întrebări pe cei doi, în legătură cu 
ceea ce i se spusese. „Au fost curioşi să ştie cum de 
aflasem despre tratativele lor secrete”, a relatat Lawrence, 
„Şi ce altceva mai ştiam. Eram cu toţii pe marginea unei 
stânci alunecoase.”=4 

Într-adevăr, o stâncă alunecoasă, ce ar fi putut să-i fie 
fatală lui Lawrence. În schimb, având o extraordinară 
abilitate de a şti cum să discute cu arabii chiar şi într-o 
asemenea situaţie de adevărat câmp minat, Lawrence a 
interpretat un rol extraordinar de sofisticat - exprimând 
înţelegere, linguşire şi zeflemea, toate contopite la un loc -, 
întâi pentru a-i dezarma şi apoi pentru a-i recâştiga pe cei 
doi arabi de partea rebelilor. Când s-a întors la Aqaba, 
Lawrence a telegrafiat la Cairo, anunțând că problema cu 
Auda nu fusese altceva decât o înţelegere greşită a 
lucrurilor şi că acum totul era „absolut satisfăcător”. 

Aşa cum Lawrence a recunoscut mai târziu, se 
întâmpla frecvent să cosmetizeze informaţiile pe care le 
transmitea la Cairo despre Revolta Arabă şi căpeteniile ei, 
însă sugera că făcea asta efectiv spre binele tuturor. 

„Întrucât Egiptul [britanic] ne ţinea pe noi în viaţă 
rupându-şi sieşi de la gură, noi aveam obligaţia să reducem 
adevărul problematic pentru a le păstra lor încrederea şi 
nouă imaginea legendară. Mulțimea dorea eroi ca-n 
cărţi. "526 

Şi ca orice bun actor, Lawrence dădea multumii ceea 
ce ea îşi dorea. 


Odată lămurită chestiunea descendentei lui galeze, 
William Yale şi ambasadorul britanic în Statele Unite au 
trecut la afaceri. 

După toate probabilitățile, Yale nu avea mari aşteptări 
de la ceea ce Cecil Spring-Rice i-ar fi putut oferi ca loc de 


muncă sau funcţie. În fond, englezii aveau deja un vast 
aparat de informaţii speciale dedicat Orientului Mijlociu. 
Însă William Yale era suficient de perspicace, încât să-şi dea 
seama că el avea de oferit ceva cu totul special: cunoştinţe 
în domeniul petrolier. Pe parcursul ultimilor patru ani, 
străbătuse Palestina în lung şi-n lat căutând posibile 
zăcăminte de ţiţei pentru firma Standard Oil din New York. 
Din documentele de la firmă, ştia, de asemenea, în ce alte 
locuri de pe cuprinsul Imperiului Otoman compania lui 
cautase sau obținuse concesiuni. In lumea de după război, 
cine mai putea şti dacă puterea ocupantă a acestor regiuni 
va mai recunoaşte concesiunile obţinute de Socony? In mod 
cert, dacă acea putere ocupantă declara deja public că 
viitoarele exploatări şi extractii de ţiţei urmau sa fie 
considerate o chestiune de siguranţă naţională - o putere 
statală ca Marea Britanie, bunăoară -, părea întru totul 
posibil să se renunţe la pretenţiile Socony, în favoarea 
uneia dintre propriile companii nationale. In acest caz, a 
avea în consiliul de administraţie un om care văzuse hărţile 
şi cercetările geologice preexistente acelei etape putea 
însemna o economie de timp şi resurse. 

Indiferent de motiv, ambasadorul Spring-Rice a fost 
suficient de intrigat de vizita tânărului, încât l-a rugat pe 
Yale să lase la ambasadă o copie a raportului său despre 
condiţiile din Siria. Yale a făcut asta chiar a doua zi, 
adăugând şi o completare de două pagini, în care nota 
amplasarea principalelor instalaţii militare germane în 
lerusalim, marcate clar pe o hartă.:2 

Dacă raportul lui Yale despre Siria nu prezentase 
interes pentru autorităţile americane, reacţia englezilor a 
fost complet diferită. Ambasadorul a avut prezenţa de spirit 
de a trimite urgent o copie a documentului direct 
ministrului de externe Balfour, care a obţinut la fel de rapid 
un răspuns oficial din partea guvernului de la Londra; dacă 
William Yale reusea să facă rost de o negatie de 
încorporare din partea Departamentului de Război al SUA, 
indica depeşa secretă, Spring-Rice urma să îi propună 
petrolistului de douăzeci şi nouă de ani gradul de 
locotenent în armata Marii Britanii, „în vederea repartizării 
ulterioare ca ofiţer de informaţii în Egipt. Cunoştinţele lui 


sunt negreşit de valoare. Rog acţionează în conformitate şi 
telegrafiază rezultatul” =, 

Negatia care trebuia obţinută de la Departamentul de 
Război ar fi trebuit să fie o simplă formalitate, acum când 
Statele Unite şi Marea Britanie erau aliate în război. Dar, 
după cum s-a dovedit, nu a fost o simplă formalitate în 
cazul lui William Yale. Şi asta din cauză că, după ce raportul 
lui despre Siria zăcuse necitit prin Departamentul de Stat 
timp de peste o lună, aterizase în sfârşit pe biroul unui 
individ căruia conţinutul documentului îi trezise interesul. 
Acel individ era Leland Harrison, asistentul special al 
secretarului de stat, deşi titlul funcţiei nu putea sugera nici 
pe departe adevărata putere pe care acesta o avea. 

La cei treizeci şi patru de ani ai lui, Harrison se bucura 
de un trecut de yankeu cu sânge albastru, asemănător cu 
al lui Yale. După ce studiase la Eton şi Harvard, intrase în 
corpul diplomatic al SUA şi ocupase o serie de posturi la 
unele dintre cele mai importante misiuni americane de 
peste mări şi ţări. Ascensiunea lui rapidă fusese cimentată 
când secretarul de stat Robert Lansing îl adusese la 
Washington în 1915, unde Harrison dobândise rapid 
reputaţia de a fi mâna dreaptă a lui Lansing. 

Amândoi anglofili indarjiti, Lansing si Harrison fuseseră 
profund dezamăgiţi de atitudinea lui Woodrow Wilson, care 
dorea ca SUA să păstreze neutralitatea în război. Un alt 
motiv al simpatiei pe care Lansing o avea pentru Harrison 
era, negreşit, atitudinea profund discretă a subalternului 
său. Un angajat al Departamentului de Stat avea să spună 
despre Leland Harrison că „era într-adevăr cel mai 
misterios şi ascuns om pe care l-am cunoscut vreodată... 
Era aproape ca un sfinx uman, iar când se întâmpla să 
vorbească, avea o voce atât de joasă, încât trebuia să 
ciulesc bine urechile ca să prind cuvintele”.:2 

Semnificativ în toate astea era faptul că, anterior 
intrării americanilor în război, Lansing actionase ca lider al 
unui virtual guvern din umbră în cadrul administraţiei 
Wilson, o cabală secretă care a uneltit pe ascuns pentru 
intervenţia armată de partea Antantei. Caracterul secret al 
acestei organizaţii i-a permis lui Lansing să înfiinţeze un 
aşa-numit Birou de Informaţii Secrete, în 1916. În speranţa 


de a descoperi dovezi de trădare din partea germanilor, 
ceea ce ar fi făcut ca argumentul pentru intervenirea în 
război să fie imbatabil, agenţii speciali ai biroului spionau 
diplomaţi şi oameni de afaceri din Puterile Centrale, cu 
reşedinţa în Statele Unite, o activitate care contravenea 
flagrant cu angajamentul public de impartialitate al lui 
Wilson şi care ar fi provocat furia celorlalte ministere, dacă 
li s-ar fi spus. Dar nu li s-a spus. În schimb, Lansing folosise 
fondurile discretionare ale Departamentului de Stat pentru 
a înfiinţa biroul, dându-i puterea de a acţiona fără 
aprobarea sau măcar instiintarea Congresului sau a restului 
administraţiei Wilson. Retrăgându-l pe Harrison de la postul 
său în America Latină, Lansing îl plasase pe tânărul său 
protejat la conducerea acestui nou birou „extra-legal”, cu 
sarcina de a superviza „culegerea şi examinarea tuturor 
informaţiilor de factură secretă” .=22 

Deşi acest element de conspirație din cadrul 
Departamentului de Stat devenise cumva pur teoretic 
odată cu intrarea americanilor în război, i-a oferit totuşi un 
precedent lui Harrison când, citind raportul lui William Yale 
despre Siria, şi-a dat seama că ar putea fi util pentru 
Statele Unite să aibă propria-i sursă de informaţii secrete în 
Orientul Mijlociu. Hiba era că o asemenea măsură ieşea din 
competenţa agenţiilor de informaţii interne existente şi, 
întrucât Statele Unite nu erau în război cu Turcia, nu intra 
nici în raza de acţiune a diviziei de informaţii a armatei. 
Soluţia era să-l aducă pe Yale sub umbrela Biroului de 
Informaţii Secrete; în acest scop, Yale a fost convocat la 
Departamentul de Stat, la începutul lunii august. 

La acea întâlnire, Harrison i-a făcut o propunere 
remarcabilă: Yale urma să se întoarcă în Orientul Mijlociu ca 
„agent special” pentru Departamentul de Stat. Cu un 
salariu de 2000 de dolari pe an, plus cheltuieli, misiunea lui 
era să monitorizeze şi să raporteze tot ceea ce se întâmpla 
şi putea prezenta interes pentru guvernul american - sau, 
poate mai exact, pentru Leland Harrison. De la baza sa din 
Cairo, Yale urma să trimită rapoarte săptămânale, prin 
curierul diplomatic al ambasadei americane, care odată 
ajunse la Washington urmau să fie redirecţionate exclusiv 
în atenţia lui Harrison. În mod deloc surprinzător, Yale a 


acceptat rapid oferta. În 14 august şi sub semnătura 
secretarului de stat Lansing, a fost numit ca agent special 
al Departamentului de Stat pentru Orientul Mijlociu. 

După un scurt drum acasă, ca să îşi vadă familia în 
Alder Creek, in 29 august, Yale s-a îmbarcat pe USS New 
York în portul New York, pentru o nouă traversare 
transatlantică. În drum spre Cairo, urma să se oprească la 
Londra şi la Paris, pentru a lua contact cu oficialităţile 
britanice şi franceze care erau implicate direct în treburile 
Orientului Mijlociu. După cum Harrison i-a telegrafiat 
ambasadorului american la Londra, „[Yale] urmează sa ne 
tina la curent cu situaţia din Orientul Apropiat si, dacă 
ocazia se va ivi, poate fi trimis în deplasări pentru 
investigaţii speciale. Este bine apreciat de autorităţile 
britanice, care i-au oferit un post în armată. Te rog, fă tot 
ce poţi ca să îl pui în legătură cu autorităţile 
competente” 53 

În al doilea deceniu al secolului al XXI-lea, este dificil să 
întelegem pe deplin provincialismul efectiv al Statelor Unite 
când au intrat în Primul Război Mondial în 1917. Armata lor 
regulată, care reprezenta ca mărime doar douăzeci la sută 
din armata Germaniei, era mai puţin numeroasă chiar şi 
decât armatele celor mai mici actori europeni din teatrul de 
război, incluzând Romania, Bulgaria şi Portugalia. In 1917, 
întregul personal din sediul principal al Departamentului de 
Stat încăpea într-o singură aripă a unei clădiri de şase 
etaje, lipită de Casa Albă, o construcţie unde îşi aveau de 
asemenea birourile Departamentul Marinei şi cel al 
Armatei. 

În ciuda acestor exemple, poate cel mai remarcabil 
lucru este următorul: aproape pentru tot restul războiului, 
pentru SUA misiunea de furnizare a informaţiilor secrete din 
Orientul Mijlociu - o misiune ce avea să includă analiza 
strategiilor pe câmpul de luptă şi a curentelor politice din 
regiune, întrevederi cu viitori şefi de state şi culegerea de 
date secrete privind alte guverne, atât prietene, cât şi ostile 
- avea să fie efectuată de către un singur tânăr de douăzeci 
şi nouă de ani, fără niciun fel de pregătire militară, 
diplomatică sau de spionaj. Pe lângă aceste deficienţe, 
William Yale îşi descoperise şi altele: „Imi lipseau noţiunile 


de istorie pentru a plasa în context problemele pe care le 
studiam. Nu aveam noţiuni de filosofie a istoriei, nici o 
metodă de interpretare, şi intelegeam foarte putin din 
natura fundamentală şi funcţia sistemului social şi 
economic [regional]”.52 

Dar nu însemna că îşi făcea prea multe scrupule din 
aceste motive. Fiind un prototip al americanului capabil să 
întreprindă orice, William Yale avea, de asemenea, 
convingerea, larg răspândită printre compatrioţii săi, că 
ignoranta şi lipsa de experienţă pot constitui de fapt un 
avantaj, servind drept un adevărat izvor de „originalitate şi 
cutezanta”. De aceea, William Yale promitea sa fie o 
formidabilă forţă în Orientul Mijlociu. 


Aaron Aaronsohn şi T. E. Lawrence îşi intersectaseră 
paşii prima oară în 1 februarie 1917. Întâlnirea de atunci nu 
l-a impresionat în mod special pe niciunul, în afară de o 
însemnare făcută la repezeală de Aaronsohn în jurnalul său, 
menţionând că, după părerea lui, căpitanul „Laurens” era 
foarte bine documentat, dar cam înfumurat. Cei doi s-au 
revăzut apoi în 12 august 1917, iar acea întâlnire aveau s-o 
ţină minte amândoi mult timp după aceea. Intre timp, 
fiecare devenise o personalitate în cercurile britanice din 
Cairo, Lawrence pentru faptele lui de vitejie în Arabia, iar 
Aaronsohn pentru contribuţia sa la efortul de război 
britanic, prin reţeaua de spionaj NILI. Bineînţeles, ambii 
deveniseră faimoşi pentru francheţea şi vehementa cu care 
îşi făceau cunoscute opiniile despre viitorul Orientului 
Mijlociu. Conversatia lor la sediul Biroului Arab a degenerat 
repede într-o ostilitate reciprocă. 

Poate că Lawrence se aşteptase la tonul pe care 
discuţia lor putea să îl ia, cunoscând teza incendiară pe 
care Aaronsohn o redactase în urmă cu câteva săptămâni. 
Prin august 1917, când posibilitatea unui sprijin oficial al 
Marii Britanii în favoarea patriei pentru evrei era tot mai 
aproape de a se adeveri, până şi liderii cei mai radicali ai 
sionismului internaţional adoptaseră un limbaj amabil şi 
împăciuitor: indiferent care va fi structura politică viitoare 
în Palestina, accentuau ei, evreii vor trăi în coexistenta 


paşnică cu vecinii lor arabi şi creştini, împărtăşind cu toţii 
cauza luptei contra asupririi turcilor. 

Dar nu asemenea cuvinte linistitoare ieşiseră si de sub 
condeiul lui Aaron Aaronsohn. În acel document de poziţie, 
din care extrase urmau să apară curând în Arab Bulletin, 
agronomul se dezlantuia violent contra şerbilor palestinieni 
»mizerabili, Superstitiosi şi  ignoranţi”, numiţi felahi, 
recunoscand dezinvolt ca uneori fusesera indepartati cu 
forţa de pe pământurile unde trăiau de către coloniştii evrei 
- ceea ce s-ar întâmpla din nou, dacă ar fi după el. Cât 
despre acuzaţia că evreii se ţineau deoparte de vecinii lor 
arabi, Aaronsohn confirma acest lucru şi, mai mult chiar, 
adăuga: „Nouă ne pare bine că este aşa. Din punct de 
vedere naţional, cultural, educaţional, tehnic şi, spus 
simplu, igienic, a fost necesară respectarea cu stricteţe a 
acestei politici; altminteri, întreaga mişcare de renaştere a 
evreilor ar eşua”. Ca o pildă moralizatoare, invoca 
neajunsuri educaţionale raportate în colonia evreiască 
asimilationista Rosh Pinah, pe care el le punea pe seama 
„inevitabilului efect degradant pe care contactul continuu 
cu felahii îl avea asupra tineretului evreu”.=2 

Cu siguranţă, lucrul cel mai supărător pentru liderii 
sionişti recunoscuţi şi adepţii lor britanici, îl constituiau 
totuşi comentariile lui despre Revolta Arabă. Pregătind 
calea pentru o susţinere oficială a unei patrii pentru evrei şi 
anticipând o rezistenţă din partea arabilor la această idee, 
oficialităţile britanice, de la Mark Sykes în jos, îi curtaseră 
insistent pe sionişti pentru a-şi declara public solidaritatea 
lor cu cauza arabă. Chaim Weizmann dirijase acest cor din 
Londra, însă la Cairo, nimeni nu-i dăduse lui Aaronsohn 
„partitura”. 

„LEvreii palestinieni] nu au niciun interes şi cu atât mai 
puţin încredere în Revolta Arabă”, scria el. „Ei nu sunt în 
poziţia de a se ridica împotriva turcilor şi ar ezita să li se 
alăture arabilor, chiar dacă ar fi în măsură să o facă. Din 
câte îi cunoaştem noi pe arabi, la ei nu s-a născut încă omul 
care să refuze o mită... Pentru a ajuta la înfrângerea 
turcilor, [evreii] se vor alătura bucuroşi forţelor britanice, 
însă este îndoielnic dacă se vor încrede vreodată în arabi.” 


Asemenea vorbe nu puteau fi pe placul lui T. E. 
Lawrence, omul care se autoproclamase apărătorul Revoltei 
Arabe în ochii Occidentului, însă la acea întâlnire Aaronsohn 
a căutat parcă dinadins să îl provoace şi mai mult pe 
Lawrence. În ultimă instanţă, a explicat el, viitorul 
Palestinei nu era un protectorat britanic, în care minoritatea 
evreiască să fie protejată, ci un stat evreiesc de facto. 
Acest lucru putea fi realizat, atât politic, cât şi economic, 
prin cumpărarea de către sionişti a întregului teritoriu 
dintre Gaza şi Haifa, împingându-i afară pe felahi. Reacţia 
lui Lawrence a fost la fel de tăioasă. Evreii din Palestina 
aveau două opţiuni, i-a spus el agronomului: să coexiste cu 
arabii majoritari, sau să li se taie beregata. 

„A fost o întrevedere fără vreo dovadă de prietenie”, 
nota Aaronsohn în jurnalul lui, cu un eufemism considerabil. 
„Lawrence a avut prea mult succes la o vârstă prea 
timpurie. Are o părere foarte bună despre el însuşi. Imi tine 
mie lecţii despre coloniile noastre, despre spiritul poporului 
nostru, despre sentimentele arabilor, spunând că ne-ar 
merge bine dacă am fi asimilați de ei etc. Ascultându-l aşa, 
puteam aproape să-mi imaginez că asistam la o prelegere 
ţinută de vreun prusac savant antisemit exprimându-se în 
engleză... Este fatis împotriva noastră. Are, pesemne, stofă 
de misionar. "5% 

Dar Lawrence nu era decât cel mai recent nume 
adăugat pe lista persoanelor care îl enervau pe Aaron 
Aaronsohn în acel moment. În ciuda eforturilor de împăcare 
depuse de diferiţi ofiţeri britanici, lupta, care data de trei 
luni, cu Comitetul Evreiesc antisionist din Alexandria se 
ducea cu aceeaşi vehementa, iar agronomul era practic în 
continuare ignorat de către Federaţia Sionistă a lui Chaim 
Weizmann de la Londra. Atât de mult îl înfuria pe 
Aaronsohn lipsa de respect care i se arăta din partea 
Londrei, încât la doar câteva zile după întâlnirea lui cu 
Lawrence i-a scris două lungi scrisori lui Weizmann, 
plângându-se de felul cum era tratat şi, din nou, 
amenințând să desființeze NILI. Când a repetat această 
ameninţare în faţa lui Reginald Wingate, a dat imboldul 
unei noi depeşe pline de îngrijorare, trimisă la Foreign 
Office. 


„Situaţia s-ar putea îmbunătăţi eventual, dacă domnul 
Aaronsohn ar primi fără zăbavă sprijinul pe care l-a cerut”, 
îi scria Wingate ministrului de externe Balfour, în 20 august. 
„Un motiv suplimentar pentru a nu-l îndepărta, şi care s-ar 
putea să vă intereseze, este faptul că autorităţile militare 
consideră că este important să poată folosi în continuare 
organizaţia creată de el în Palestina. Este în poziţia să 
distrugă această organizaţie, iar în actuala lui stare de 
spirit, este foarte posibil să fie tentat de a proceda astfel, 
doar dacă nu i se fac unele concesii în privinţa opiniilor lui. 
In ce măsură neintelegerea lui cu sioniştii din Anglia se 
datorează unor chestiuni de principiu sau, poate, unor 
susceptibilitati rănite, eu n-aş putea spune.”=5 

La scurt timp după aceea, în timp ce se plimba cu 
bicicleta prin Cairo într-o seară, lui Aaronsohn i-a venit o 
nouă idee: dacă sioniştii britanici nu voiau să clarifice 
lucrurile cu el, atunci se va duce el în Marea Britanie şi îi va 
forţa să o facă. Când le-a prezentat acest plan 
colaboratorilor lui britanici, aceştia au acceptat imediat, 
răsuflând usurati probabil la gândul de a lăsa o distanţă cat 
mai mare între reţeaua NILI şi fondatorul ei, care putea să o 
distrugă. In 13 septembrie, Aaronsohn a plecat din Egipt, 
îndreptându-se spre Marsilia. 

Dar frământat de nenumăratele lui ranchiune, precum 
şi de nevoia de a i se recunoaşte meritele, se pare că 
savantului i-a scăpat din vedere că, de fapt, ceea ce făcea 
el acum era extrem de riscant pentru o persoană care 
conducea o reţea de spionaj clandestină. Părea să fi uitat, 
de asemenea, care era scenariul de acoperire menit să îi 
ferească de pericole pe cei din familia lui, precum şi pe 
ceilalţi conspiratori din Palestina, şi anume că, în evidenţele 
autorităţilor otomane, el ar fi fost arestat de pe o navă care 
se îndrepta spre Statele Unite, pentru a fi apoi trimis într-un 
lagăr britanic de prizonieri. În realitate, numele lui 
Aaronsohn apăruse acum într-o serie de rapoarte oficiale 
care circulaseră între Cairo, Londra şi Paris. Mai grav, atât 
prin legăturile lui cu funcţionarii britanici din Cairo, cât şi 
din cauza permanentei discordii cu Comitetul Evreiesc din 
Alexandria, un cerc tot mai mare de oameni din Egipt 
aveau cunoştinţă de existenţa NILI. Chiar dacă nimeni 


dintre ei nu ar urmări intenţionat să facă rau reţelei de 
spioni, exista riscul ca, dintr-un moment în altul, ştirea să 
ajungă la Berlin sau la Constantinopol. 

Desigur, nici familia lui Aaron Aaronsohn nu contribuise 
la liniştirea apelor. În timpul exilului său la New York, fratele 
lui mai mic, Alex, scrisese despre fuga lui din Turcia într-un 
articol pentru revista Atlantic Monthly; în august 1917, 
articolul acela fusese transformat într-o carte, Cu turcii in 
Palestina, care se găsea acum în librăriile din Cairo. In 
coloniile de evrei din Palestina, nu mai exista nicio taină în 
privinţa existenţei unei reţele de informaţii secrete, care 
opera din Athlit - iar călătoriile foarte vizibile ale lui Sarah 
Aaronsohn prin regiune îi făceau pe mulţi să înţeleagă 
exact cine era în spatele acelei reţele. De fapt, în iulie o 
delegaţie de fruntaşi evrei palestinieni venise la Sarah ca 
să îi ceară să înceteze imediat „activităţile” ei, un 
ultimatum pe care ea l-a respins furioasă. 

Dar, deşi se presupunea că funcţionarii britanici care 
aveau sarcina să se ocupe de reţeaua de spioni erau nişte 
profesionişti în domeniu, lor le revenea totuşi cea mai mare 
vină pentru situaţia la care se ajunsese. Nesabuinta de care 
dădeau dovadă era aproape criminală.: Ei fuseseră cei 
care veniseră cu ideea de a folosi reţeaua NILI pentru a 
distribui atât materialele de propagandă britanice, cât şi 
fondurile de ajutorare pentru refugiații evrei, şi chiar dacă 
în final Aaronsohn respinsese prima propunere, cedase 
totuşi în privinţa celei de-a doua. Drept urmare, când prima 
tranşă de ajutoare au ajuns pe tarm la Athlit, la mijlocul lui 
iulie, sub forma de monede de aur, agenţii NILI nu mai erau 
doar exportatori de informaţii speciale, ci deveniseră acum 
importatori de aur de contrabandă, dublându-şi riscul de a 
fi prinşi. De-a dreptul uluitor era şi faptul că, în repetate 
rânduri, britanicii nesocotiseră cea mai elementară regulă 
în coordonarea spionilor, care prevede ca între celulele 
operaţionale să nu existe niciun fel de contact. Prin august 
1917, mica flotă de nave de recunoaştere care operase 
iniţial din Port Said se diminuase constant, ajungând să se 
reducă la un singur vas, Managem, care efectua acum 
toate misiunile. Din necesitate, aşadar, însemna că 
Managem transporta acum agenţi ai diverselor reţele de 


informaţii ale Marii Britanii în Palestina, în cadrul aceloraşi 
curse, ceea ce garanta practic că, dacă unul dintre spioni 
era prins sau dezerta, ajungea automat în poziţia de a-i 
demasca pe toţi ceilalţi. 

In ultimă instanţă, toate acestea denotau acelaşi 
defect de caracter care, de la bun început, îi afectase 
negativ pe britanici în războiul lor contra turcilor, şi care în 
cazul de fata era vizibil şi la familia Aaronsohn: trufia, 
disprețul fata de inamic. Şi exact aşa cum se întâmplase de 
atâtea ori din 1914, cu toţii aveau în curând să aibă motive 
să regrete acest lucru. În 13 septembrie, exact în ziua când 
Aaronsohn s-a îmbarcat spre Europa, autorităţile turce din 
Palestina au prins primul lor spion NILI. 


Era o muncă de gestionar care pe Lawrence nu-l aranja 
deloc. Spre sfârşitul lui august, procesul de transformare a 
Aqabei dintr-un port de pescari, unde nu se întâmpla nimic, 
în baza de pregătire a ofensivei Revoltei Arabe era destul 
de avansat, cu un şuvoi zilnic de vase britanice descărcând 
munţi de provizii. Aceste vase aduceau, de asemenea, mii 
de luptători la Aqaba - recruți musulmani din Egipt, 
războinici arabi din vechea tabără a lui Faysal la Wejh -, 
unde li se alăturau noi detaşamente de membri ai triburilor 
din munţii aflaţi în apropiere. De când se întorsese de la 
Cairo în 17 august, Lawrence se ocupase zilnic de 
îndreptarea inevitabilelor gafe de logistică, în încercarea de 
a aduce o oarecare ordine în noua bază militară. Dar poate 
că asemenea îndeletniciri banale făceau să cadă un con de 
umbră asupra chestiunilor mai importante, din moment ce 
deja optimismul ametitor şi planurile de acţiune rapidă 
apărute după cucerirea Aqabei în urmă cu şase săptămâni 
deveniseră de domeniul trecutului. 

După cum era de prevăzut, țelul ambițios al 
generalului Allenby de a lansa o ofensivă în Palestina la 
mijlocul lunii septembrie fusese decalat, din cauza 
nenumăratelor întârzieri intervenite in  reînzestrarea 
completă a armatei lui; tacticienii din Cairo vorbeau acum 
despre o dată de lansare a operaţiunii cel mai devreme la 
sfârşitul lui octombrie. Ceea ce probabil era foarte bine şi 


din perspectiva lui Lawrence, din moment ce, din păcate, 
nici arabii nu erau deloc pregătiţi. 

In acelaşi timp, Lawrence trăia pe pielea lui vechiul 
proverb care spune că succesul are mulţi părinţi. Din cauza 
apropierii de Cairo, Aqaba era năpăstuită acum de cel mai 
nociv dintre birocrati, consilierul, fiecare având ambitia să 
îşi arate valoarea venind cu propria-i listă de recomandări 
dubioase. La sfârşitul lui august, un ofiţer de informaţii nou- 
sosit la faţa locului, luat prin surprindere de lipsa de 
profesionalism în rândul trupelor arabe, a cerut insistent la 
Cairo să fie trimisă o brigadă imperială de cavalerie pe 
cămile, considerată o forţă de elită a cavaleriei britanice. 
Lawrence a fost nevoit să-şi rupă din timpul consacrat altor 
îndatoriri, pentru a submina planul. „O singură gâlceavă 
între un soldat [din brigada de cavalerie pe cămile] şi un 
arab”, îi scria el lui Clayton în 27 august, „sau vreun 
incident cu femeile beduinilor, ar declanşa ostilităţi 
generale”. Suficient de abil, încât să consimtă la alte 
puncte ridicate de ofiţerul de informaţii, Lawrence încheia 
pe un ton blazat: „Nu cred că un raport al situaţiei arabilor 
vă poate fi de mare folos decât dacă autorul lui poate 
vedea nemijlocit diferenţa dintre o răscoală naţională şi o 
campanie [militară]”.s2 

Ca o coincidenţă, când Clayton a primit această notă, 
se gândea deja să facă personal nişte investigaţii pe teren. 
In data de 1 septembrie, a sosit la Aqaba de la Cairo, 
marcând prima lui vizită pe frontul războiului care îi 
consumase energiile timp de peste un an. 

Ca de obicei, se părea că generalul avusese şi nişte 
motive ascunse în efectuarea acestei vizite. În urmă cu 
peste o lună, primise o scrisoare ciudată de la Mark Sykes, 
din Londra. Clayton nu considerase necesar să ii 
împărtăşească lui Lawrence conţinutul acestei scrisori în 
timpul recentei şederi a subalternului său la Cairo - cei doi 
se văzuseră zilnic la Biroul Arab în cea de-a doua 
săptămână din august -, însă din raţiuni ştiute doar de el, 
adusese înadins acea scrisoare la Aqaba. 

Când Sykes se întorsese la Londra după sejurul lui din 
acea vară în Orientul Mijlociu, găsise un climat politic 
schimbat radical. Aşa cum conducătorii Antantei aflau 


socati şi înspăimântați, discursul preşedintelui Woodrow 
Wilson despre a face ca „lumea să fie sigură pentru 
democraţie” fusese mai mult decât doar o retorică 
moralizatoare; preţul pentru intrarea americanilor în război 
trebuia să fie autodeterminarea pentru popoarele asuprite 
şi anularea labirintului de pacte secrete dintre guverne - de 
fapt, începutul sfârşitului epocii imperiale. Ca o dovadă a 
disperării care pusese stăpânire pe Marea Britanie şi Franţa 
- împreună, cele două puteri suferiseră aproximativ cinci 
milioane de pierderi de vieţi omeneşti în cei trei ani de 
război - era felul cum diverşi politicieni din ambele capitale, 
până atunci de o aviditate vorace, se înghesuiau acum să 
înveţe straniul vocabular al „neanexării” şi „autonomiei”. 

Puţini au fost mai abili la executarea acestei întoarceri 
de o sută optzeci de grade decât Mark Sykes. Cu o uluitoare 
viteză, politicianul s-a reinventat în postura demnitarului 
postimperial luminat, un campion al autodeterminării 
popoarelor. Cel mai bun demers în Orientul Mijlociu, 
susţinea acum Sykes, era ca atât Marea Britanie, cât şi 
Franţa să renunţe la orice pretenţii imperialiste, din 
moment ce era limpede că, aşa cum îl informa el pe Gilbert 
Clayton în scrisoarea lui din 22 iulie, „colonialismul este o 
demenţă”.:* În locul lui, Sykes vedea un fel de şcoală de 
perfecţionare politică administrată de puterile occidentale, 
o perioadă în care rasele ignorante din Orientul Mijlociu ar 
putea primi o educaţie în materie de sisteme şi valori 
apusene, ca apoi să fie trimise într-o veselie pe drumul lor. 
Şi ca nu cumva o asemenea propunere să pară şocantă, 
venind din partea coautorului celui mai scandalos pact 
imperial din istoria modernă, Sykes avea o soluţie practică; 
aşa cum recomandase Cabinetului de Război la mijlocul lui 
iulie, de atunci înainte în loc de „Acordul Sykes-Picot” se va 
folosi denumirea „Acordul anglo-francez-arab”.2% 

Dar nu toţi erau impresionați de noua încarnare a lui 
Sykes. De-a lungul timpului, la nivelul conducerii 
Ministerului de Externe britanic se crease un consens din ce 
în ce mai amplu în privinţa faptului că Sykes-Picot fusese o 
mare greşeală, iar vina căzuse în mod firesc asupra 
coautorului, care fusese lăsat nesupravegheat; aşa cum 
comenta George Curzon, membru al Cabinetului de Război, 


»LSykes] are impresia că modalitatea de a scăpa de 
suspiciuni este să recunoască întotdeauna pretenţiile 
celeilalte părţi şi să renunţe, atunci când i se cere, la 
pretenţiile noastre”. Încrederea în Sykes a continuat să se 
erodeze din cauza controversei nestinse privind presupusul 
acord încheiat de el şi Picot cu regele Hussein în mai, 
precum şi din cauza rolului esenţial pe care îl jucase în 
promovarea poveştii despre persecuțiile din Jaffa, în care 
mulţi vedeau acum un complot de culise pentru a îndemna 
guvernul să susţină total tabăra sionistă. Situaţia a atins 
punctul critic la începutul lunii iulie, când Arthur Nicolson, 
ministrul adjunct al afacerilor externe, a încercat să aducă 
la lumină pentru Cabinetul de Război toate celelalte 
angajamente pe care guvernul le făcuse în Orientul Mijlociu 
în ultimii doi ani, precum şi în ce măsură acestea ar putea 
să se alinieze cu promisiunile făcute regelui Hussein. Putin 
lipsind să nu-l facă pe Sykes mincinos - „este un pic dificil 
să fim siguri că documentele din Departament reprezintă în 
totalitate ceea ce s-a petrecut de fapt” -, Nicolson insista 
ca „Sir Mark Sykes să fie invitat să-şi spună opinia, înainte 
ca lucrurile să meargă mai departe, întrucât el singur va fi 
în stare să declare categoric în ce măsură vreo eludare sau 
modificare a angajamentelor noastre faţă de Hussein ar 
putea indigna partea arabă”.:2 

În faţa unor asemenea critici, Sykes, a adoptat 
atitudinea defensivă a omului jignit şi nedreptăţit. În mod 
ciudat, şi-a canalizat reproşurile asupra unui anumit tânăr 
ofiţer britanic, ca una dintre sursele neplăcerilor lui: 
căpitanul T. E. Lawrence. Într-o notă plină de 
autocompătimire, adresată secretarului lui Balfour, în 20 
iulie, îşi prezenta cei doi ani de trudă în Orientul Mijlociu ca 
pe un exerciţiu de sacrificiu de sine, tratat cu 
nerecunostinta. „Până acum munca a fost încununată de 
succese, însă a trebuit să fac faţă, aşa cum ştiţi, multor 
dificultăţi: prejudecățile trecutului atât la britanici, cât si la 
francezi, suspiciunile reciproce şi susceptibilităţile unor 
mentalități învechite, politica antibritanică a lui Brémond, 
atitudinea antifranceza a lui Lawrence.”52 

Dar poate că aceste reproşuri nu erau atât de ciudate, 
în fond. Doar câţiva oameni înțelegeau pe deplin toată 


trama de contradicții şi jumătăţi de adevăr pe care Sykes o 
urzise în Orientul Mijlociu, dar cei mai mulţi dintre aceştia - 
bunăoară, Gilbert Clayton şi Reginald Wingate - erau prea 
aserviti sistemului pentru a-l înfrunta vreodată cu adevărat; 
dacă lucrurile explodau până la urmă, ei aveau să 
bombănească în surdină şi să caute modalităţi de a se fofila 
prin haosul general. Dar, pe urmă, mai era Lawrence, care 
nu făcea parte din tagma lor şi care nu ar fi pregetat să-l 
facă de ruşine pe Sykes, dacă i s-ar fi dat cuvântul - iar 
graţie triumfului său la Aqaba, avea din ce în ce mai mult 
ocazia să ia cuvântul. 

In plus, Lawrence avea acum capacitatea de a 
deteriora grav eşafodajul diplomatic pe care Sykes il 
construise timp de doi ani. Asa imperfect cum era, acesta 
proteja interesele Marii Britanii in regiune, dand totodata 
cate putin din ceva aproape tuturor celorlalti. Acum, prin 
alianţa militară de facto a lui Lawrence cu Allenby, în 
combinatie cu vechea lui determinare de a smulge Siria din 
mainile Frantei, dintr-odata micul capitan urca de la stadiul 
de pacoste la acela de formidabilă ameninţare. Probabil, în 
speranţa de a neutraliza această ameninţare, atât prin 
măguliri, cât şi printr-o condescendenta vag voalata, Sykes 
rezerva în acest scop o porţiune a scrisorii lui din 22 iulie, 
adresată lui Clayton. Era aceeaşi scrisoare pe care Clayton 
o aducea cu el la Aqaba ca să i-o arate lui Lawrence. 

„Acţiunea lui Lawrence este splendidă şi vreau să fie 
ridicat la rangul de cavaler”, scrisese Sykes, referindu-se la 
cucerirea Aqabei. „Spune-i că acum când a ajuns un mare 
om trebuie să se comporte ca atare şi să aibă vederi largi. 
Zece ani de tutelă a Antantei, şi arabii vor fi o naţiune. 
Completa independenţă [acum] înseamnă Persia, sărăcie şi 
haos. Indeamnă-l să reflecteze la asta, din moment ce are 
speranţe pentru poporul în numele căruia luptă." 

In combinaţie cu tot ceea ce ştia despre masinatiile din 
trecut ale lui Sykes şi venind atât de repede după 
înfruntarea lui cu Aaronsohn la Cairo, Lawrence nu a 
suportat tonul superior al scrisorii. Poate, i-a atins şi o 
coardă sensibilă a eului său; chiar dacă nu ajunsese un 
„mare om”, Lawrence era acum cu siguranţă un om sigur 
de sine şi nu concepea să primească ordine de la un Mark 


Sykes. Într-o scrisoare caustică, pe şapte pagini, adresată 
politicianului, prezentată abil sub forma unei rugaminti de a 
fi îndrumat, Lawrence a analizat metodic fiecare din 
punctele argumentate de Sykes, înainte de a da în vileag 
enormele lor hibe: „Ce le-ai promis dumneata sioniştilor şi 
care este programul lor? M-am văzut cu Aaronsohn la Cairo, 
şi mi-a spus imediat că evreii intenţionează să 
dobândească drepturi de proprietate asupra întregii 
Palestine, de la Gaza la Haifa, şi să aibă practic autonomie 
acolo. Această achiziţie de teritoriu urmează să se facă prin 
cumpărare corectă sau prin vânzări şi exproprieri fortate?... 
Îşi propun evreii expulzarea completă a ţărănimii arabe, 
sau transformarea lor într-o pătură de zilieri?” 

Apoi, a trecut la chestiunea „ajutorului” dat arabilor de 
către francezi pentru dezvoltarea Siriei, o minciună pe care 
Sykes încercase să i-o bage pe gât lui Hussein, în Jiddah. 
„Arabii pot să îşi ducă la bun sfârşit revolta fără ajutorul 
francezilor, şi de aceea nu le convine să plătească un preţ, 
doar ca să le fie reamintit în viitor... Şeriful va izbândi, cu 
condiţia să aibă timpul necesar şi ajutorul nostru în 
continuare, [si] va cuceri prin eforturile lui (nu vă arogati 
merite pentru catârii şi cartuşele pe care noi i le furnizăm; 
mâinile şi capetele sunt ale lui) acea sferă pe care noi am 
alocat-o «Siriei [noastre] independente» consiliate de 
străini, şi va vrea să o păstreze fără consilieri străini impusi 
din afară. Aşa cum îşi va lua această sferă a lui, va lua şi 
părţi din alte sfere nealocate cu adevărat unui stat arab 
[conform Sykes-Picot]. Dreptul lui asupra lor va fi destul de 
puternic - justificat prin cucerirea făcută cu locuitorii de- 
acolo - şi ce vor putea să mai facă atunci cele două Puteri?” 

Înainte de a încheia scrisoarea, Lawrence a adoptat un 
ton cumva mai conciliant, recunoscând că, ţinând seama de 
aspectele practice ale politicii, „s-ar putea să trebuiască să 
ne vindem prietenii mici ca plată pentru prietenii noştri 
mari”, dar a subliniat ca, spre deosebire de vesnicile 
enunturi optimiste ale lui Sykes, „noi suntem de fapt într-o 
mare încurcătură. Spune-mi te rog care, în opinia dumitale, 
sunt măsurile reale prin care vom găsi o cale de ieşire?” 

Scrisoarea era, poate, cea mai virulentă condamnare 
scrisă vreodată despre acţiunile lui Sykes în Orientul 


Mijlociu, dar politicianul nu avea să vadă niciodată acele 
rânduri. În 7 septembrie, când Clayton se întorsese la Cairo 
după vizita lui la Aqaba, Lawrence a trimis scrisoarea prin 
biroul acestuia, pentru a fi expediată mai departe la 
Londra; citind însă conţinutul, Clayton a fost de altă părere. 
După cum i-a explicat lui Lawrence într-o notă, nu voia să-i 
ofere lui Sykes vreun motiv care „să-l împingă la acţiune”, 
mai ales acum când Acordul Sykes-Picot, din ce în ce mai 
discreditat, urma să fie dat uitării. „[Acordul] este de fapt 
mort”, scria Clayton, „şi dacă aşteptăm cuminţi, lucrul 
acesta va fi în curând înţeles de toţi. Nu a fost niciodată un 
instrument prea uşor de folosit şi acum aproape a devenit 
un monument lipsit de viață.” 

În această privinţă, Gilbert Clayton nu putea să se fi 
înşelat mai mult, însă Lawrence nu era în poziţia de a-l 
contrazice. Aşa cum se mai întâmplase deja cu ei doi, când 
Clayton a trimis această notă, Lawrence pornise deja spre 
interiorul peninsulei şi spre un nou atac contra turcilor. 


* 


A 


William Yale a simţit prima oară că ceva nu era în 
regulă când, cazându-se la Savoy Hotel din Londra, în 7 
septembrie, a observat nenumărate „dame zugrăvite” 
circulând prin hol. Aşa cum nota cu amărăciune în jurnalul 
său, în ziua următoare, se părea că acel vechi hotel, cândva 
grandios, devenise „practic vorbind o casă de randevu”.=2 

Dar puritanul Yale nu avea timp să reflecteze la 
atmosfera sordidă din jurul lui, fiindcă avea foarte multă 
treabă la Londra. Depeşa trimisă de Leland Harrison 
ambasadorului american s-a dovedit utilă, înlesnindu-i 
noului agent special intrarea la mulţi dintre demnitarii 
britanici care se ocupau de problemele Orientului Apropiat. 
Cu prilejul acestor întâlniri, Yale a fost măgulit cand a 
descoperit că raportul lui despre Siria fusese salutat drept 
unul dintre cele mai incisive documente provenite din acel 
colţ vital al teritoriului inamic şi că fusese distribuit şi 
studiat la cele mai înalte niveluri ale ierarhiei militare şi 
politice britanice; a fost bucuros să se poată întâlni cu 
specialişti de la diverse unităţi de informaţii speciale şi, 


răspunzându-le la întrebări, să le furnizeze, în măsura 
posibilului, orice alte detalii suplimentare. 

Relativ repede însă, Yale a renunţat la încercarea de a- 
şi face o imagine cât mai cuprinzătoare despre situaţia din 
Orientul Mijlociu - din experienţa lui în regiune, ştia că orice 
noţiuni cu adevărat pertinente puteau fi obţinute direct în 
Cairo - şi şi-a îndreptat atenţia spre un aspect ciudat pe 
care îl remarcase: flirtul tot mai vizibil al guvernului britanic 
cu comunitatea de evrei sionişti. 

Curiozitatea i-a fost stârnită de o relatare ciudată, 
publicată în ziarele britanice, despre un chimist evreu 
nenumit care, se părea, oferise guvernului „anumite 
secrete” legate de fabricarea explozivilor. „Acest chimist 
evreu”, scria Yale în jurnalul său, în 12 septembrie, „când a 
fost întrebat ce recompensă dorea, a răspuns că personal 
nu voia nimic, dar că el era evreu şi că dorea ca, într-o 
viitoare Conferinţă de pace, Aliaţii să acorde o consideraţie 
specială chestiunii evreilor din Palestina." Potrivit 
articolului din ziar, guvernul britanic îi promisese în secret 
omului de ştiinţă să procedeze aşa. 

Chiar dacă Yale nu avea încă numele chimistului - era 
Chaim Weizmann, bineînţeles -, ceea ce l-a intrigat era 
faptul că guvernul nu încercase să dezmintă public sau să 
minimalizeze relatarea, ceea ce sugera pregnant că era 
adevărată. Pe parcursul următoarei săptămâni petrecute la 
Londra, noul agent de informaţii american a încercat să afle 
ce opinie aveau diverşi oficiali despre tendinţele politicii 
Marii Britanii în privinţa evreilor din Palestina, dar 
răspunsurile primite au fost contradictorii. 

Poate unul dintre motivele acestei conjuncturi, a 
conchis Yale, venea din faptul că evreii britanici nu 
căzuseră de acord între ei ce aranjament doreau pentru 
viitor. Unii membri ai comunităţii sioniste pretindeau nici 
mai mult nici mai puţin decât un stat evreiesc în Palestina, 
alţii cereau doar garanţia unei creşteri a imigrației, în timp 
ce unii lideri antisionişti denuntau cu încrâncenare acel 
curent, pe care îl socoteau un nou instrument periculos de 
marginalizare a evreilor, o armă convenabilă pentru 
antisemiţii dornici să pună sub semnul întrebării lealitatea 
evreilor fata de statele în care se născuseră. Incercand să 


rezolve această controversă, lui Yale i se părea limpede că 
guvernul britanic avea în vedere o propunere în legătură cu 
evreii şi Palestina, dar că nu se stabilise deocamdată în ce 
va consta acea propunere. 

După două săptămâni, Yale considera că aflase tot ce 
se putea la Londra şi era nerăbdător să îşi continue 
călătoria spre Cairo. Intâi însă, îşi dorea foarte mult să 
discute la Paris cu un lider sionist, al cărui nume fusese 
menţionat adesea în ultimele zile şi care tocmai sosise în 
Franţa, din Egipt: Aaron Aaronsohn. 


Există un mit nepieritor despre bătălia pentru Arabia: 
fantezia „războiului curat”, a războinicilor arabi, 
deşteptându-se la strigătul de libertate, după veacuri de 
subjugare zdrobitoare; imaginea fabuloasă a acelor 
războinici năpustindu-se vitejeşte la atac, de pe dunele lor 
de nisip, pentru a tăbări asupra cruzilor lor asupritori, sortiti 
pieirii. 

In ciuda acuzațiilor lansate de detractorii sai, T. E. 
Lawrence a avut un rol minor în făurirea acestui mit. Mai 
degrabă, legenda a izvorât din nevoia resimţită de lumea 
postbelică, zdruncinată de ororile conflagrației, de a 
descoperi măcar o undă de grandoare într-un război prin 
excelenţă grotesc. Nu se găseau motive de inspiraţie în 
ceea ce fusese frontul de vest, unde mii şi mii de oameni 
pieriseră spulberati, pur şi simplu, de artilerie, sau fuseseră 
îngropaţi pe veci sub noroiul frontului. Prin contrast, Arabia 
sugera in mintea oamenilor imagini cu războinici 
înveşmântaţi în robele lor tradiţionale, cămile mânate în 
goană la atac, stindarde fluturând în vânt, o tentă de 
spectaculos medieval printre măcelurile infame. Acele 
imagini şi nevoia pentru ele au pălit sub povara unui al 
Doilea Război Mondial, şi mai oribil chiar, dar apoi, în 1962, 
filmul lui David Lean le-a reînviat pentru o nouă generaţie. 

Marea contribuţie a lui Lawrence la literatura despre 
război se explică prin faptul ca, în ciuda pledoariei lui fatise 
pentru cauza arabilor, fidelitatea faţă de adevăr l-a 
constrâns să încerce să transmită ceea ce se întâmplase de 
fapt. Aşa cum menţionează clar în Ce; şapte stâlpi ai 
înțelepciunii, în timp ce mulţi arabi au intrat în luptă din 


dorinţa sinceră de a scăpa de turci, sinceritatea le-a fost 
„ajutată” pe parcurs de aurul englezilor şi de perspectiva 
prăzilor bogate. Pe câmpul de luptă, duşmanii rebelilor nu 
erau doar turcii, ci şi alţi arabi, războinici din triburi care nu 
apucaseră nimic din aurul englezilor sau înhăţaseră aurul 
turcilor, clanuri cu care aveau vechi răfuieli de familie sau 
care erau aventurieri pe cont propriu, în căutare de jafuri şi 
prădăciuni. 

Nici câmpul de luptă nu semăna prea mult cu scenele 
din imaginaţia populară. In loc de dune de nisip pe mari 
întinderi pitoreşti, asociate adesea cu acea regiune, o bună 
parte din deserturile existente în Arabia şi Siria constau din 
şesuri anoste cu pietriş şi munţi stâncoşi golaşi, semănând 
în multe privinţe cu unele zone mai puţin pitoreşti din Utah 
sau Arizona. Străbătând aceste terenuri, Lawrence şi 
asociaţii lui arabi, supravieţuiau mâncând carne de oaie, 
carne de cămilă şi pâine în vremurile bune, sau făină 
simplă în momentele mai puţin bune. Şi ca aceste alimente 
să alunece mai uşor pe gât, beau apă din izvoare sălcii sau 
iazuri acoperite cu alge, ori din puțuri infestate de turci cu 
hoituri de animale în putrefacție. Când, în văpaia 
dogoritoare a amiezii, încercau să se adăpostească undeva 
la umbră, dădeau peste un alt fenomen straniu şi crunt, 
specific deşerturilor din toată lumea: roiurile imense de 
muşte negre care ciupesc. 

Dar dintre toate componentele acestui mit, poate cea 
mai eronată era ideea de „război curat”. In acel peisaj 
extrem de dur, cei grav răniţi, în ambele tabere, erau 
abandonaţi în ghearele unei morţi sigure, iar cei norocosi 
erau lichidati cu un glonţ în cap. Subzistand din resturile 
azvârlite de cei care îi capturaseră, prizonierii mureau pe 
capete, de sete şi foame - când cuceritorii se sinchiseau să 
mai ia şi prizonieri. Şi, spre deosebire de zonele morţii clar 
delimitate pe frontul de vest, pe câmpul de luptă de aici 
combatanți şi civili erau amestecați, iar cei complet 
nevinovaţi riscau să se trezească subit atacați de gloanţe şi 
pumnale. 

Era după-amiaza devreme, în 19 septembrie, când 
trenul cu zece vagoane a apărut din curbă, venind din sud. 
Lawrence a aşteptat ca a doua locomotivă a trenului să 


intre pe scurtul pod de cale ferată, iar în acel moment a 
detonat cele peste douăzeci de kilograme de dinamită din 
bomba pe care o avea pregătită. Instantaneu, un panaş 
imens de fum negru a tasnit la treizeci de metri în aer şi s-a 
răsfirat de o parte şi de cealaltă pe o distanţă cel puţin la 
fel de mare. Când zgomotul exploziei şi scrâşnetul 
metalului sfârtecat s-au stins complet, s-a aşternut o 
scurtă, dar ireală linişte. Apoi, omorurile s-au dezlantuit cu 
adevărat. 

Pentru a completa capacitatea de luptă a războinicilor 
arabi pe care intenţiona să-i recruteze pe parcurs, 
Lawrence adusese de la Aqaba doi colegi ofiţeri occidentali 
- un englez poreclit „Stokes”, de la mortierul de tranşee 
Stokes pe care îl căra cu el, şi un australian poreclit 
„Lewis”, de la cele două mitraliere Lewis pe care le avea în 
grijă -, iar aceştia se instalaseră înainte de atac, împreună 
cu armele lor, pe o ieşitură stâncoasă la doar trei sute de 
metri de pod. Când fumul s-a mai limpezit, s-a putut vedea 
că doar locomotivele trenului şi primul vagon căzuseră în 
canalul de sub podul prăbuşit, celelalte şapte vagoane 
rămânând în picioare şi imobile pe şine. Şiruri întregi de 
soldaţi turci şedeau pe acoperişul acestor vagoane, iar 
acum erau secerati de mitralierele Lewis, „spulberaţi de 
deasupra ca nişte baloturi de bumbac”.:* 

Începând să-şi revină după primul şoc, câţiva turci s-au 
îngrămădit să se adăpostească în canalul de sub pod. 
Primul proiectil de mortier pe care Stokes l-a tintit spre ei a 
avut o rază prea largă. După ce a reglat curbura 
traiectoriei, al doilea obuz a nimerit direct în ei. Măcelul 
provocat acolo, nota Lawrence în raportul său oficial, a 
băgat panica în supraviețuitori, care au rupt-o la fugă „spre 
un teren accidentat, la vreo 200 metri NE de linie. Până să 
ajungă acolo, mitralierele Lewis i-au omorât pe toţi, în afară 
de vreo douăzeci” .552 

Când rezistenţa turcilor s-a prăbuşit rapid, luptătorii 
arabi - nu mai mulţi de vreo sută la număr - au dat năvală 
ca să înceapă jefuirile. Vrând să verifice avariile suferite de 
locomotive, Lawrence a coborât în grabă de pe înălţimea 
unde stătuse, alăturându-se lor. 


Când a ajuns la tren, a descoperit că, pe lângă soldaţi, 
în câteva vagoane erau civili. Unii dintre ei erau membri ai 
familiilor ofiţerilor turci care se întorceau la Damasc, alţii 
simpli refugiaţi. „Intr-o parte, stăteau vreo treizeci sau 
patruzeci de femei isterice”, povestea Lawrence în Ce; 
şapte stâlpi ai înțelepciunii, „fără văl, smulgându-şi hainele 
şi părul, ţipând ca apucatele. Arabii, fără să le bage în 
seamă, au continuat să le distrugă lucrurile din bagaje, 
prădând totul pe săturate.” Zărindu-l pe Lawrence, femeile 
au tăbărât pe el, cerându-i îndurare. Curând, au venit şi 
soţii lor, care „m-au prins de picioare, terorizati şi speriaţi 
de moarte. A vedea un turc atât de înfrânt şi distrus era un 
spectacol urât; i-am zvarlit la o parte, cât am putut mai 
bine cu tălpile goale, şi până la urmă am reuşit să mă 
eliberez”, 

Indreptându-se spre locomotive, Lawrence a verificat şi 
vagonul care se răsturnase în râpă. A constatat că era un 
vagon spitalicesc, unde răniții şi bolnavii întinşi pe tărgi 
pentru durata călătoriei, zăceau acum claie peste grămadă 
şi plini de sânge, în partea de jos a vagonului înclinat. „Unul 
dintre cei încă în viaţă a strigat în delir cuvântul «tifos». Aşa 
că am închis bine uşa la loc şi i-am lăsat acolo, singuri.” 

Nu s-a arătat cu mult mai intelegator nici fata de un 
grup de consilieri militari austrieci care fuseseră în tren şi 
„care mi-au cerut îndurare, vorbind încet în turcă”. Dornic 
să termine munca de demolare, Lawrence i-a lăsat în paza 
unor arabi; peste câteva momente, austriecii au fost ucişi, 
„toţi în afară de doi sau trei”, din cauza unei altercatii. 

In raportul său oficial despre luptele care au avut loc la 
sud de Mudowarra, Lawrence estima numărul turcilor morţi 
la aproximativ şaptezeci, cu preţul vieţii unui singur 
luptător arab. Se lamenta că, în haosul general, fusese 
nevoit să expedieze cam de mântuială distrugerea primei 
locomotive a trenului şi se temea, de aceea, că ar mai 
putea fi reparată. „Condiţiile nu erau propice pentru a lucra 
temeinic." Nu pomenea de civili morţi în raportul său, 
deşi ţinând seama de rafalele de gloanţe care ciuruiseră 
trenul neblindat în primele minute ale luptei, numărul lor a 
fost pesemne considerabil. Tot la fel, nu explica în niciun fel 
discrepanta dintre cei nouăzeci de soldaţi turci luaţi 


prizonieri şi cei numai şaizeci şi opt cu care au ajuns în final 
la Aqaba. 

In cazul celor care au trait experienţa unor lupte pe 
viaţă şi pe moarte, persistă două tipuri de reacţii mereu 
conflictuale: groaza faţă de aspectul lor macabru, exaltarea 
fata de extraordinara înflăcărare a lor. A împăca aceste 
reacţii contradictorii este, probabil, mai dificil pentru un 
soldat decât pentru un civil, dată fiind doza de fanfaronadă 
care există în militărie, dar totodată soldatul poate fi mai 
sincer în privinţa sentimentelor lui complexe - în măsura în 
care acea sinceritate este totuşi posibilă - decât un 
necombatant. 

Când s-a întors la Aqaba, de la Mudowarra, Lawrence i- 
a scris unui coleg militar, Walter Stirling. În scrisoare, i-a 
povestit cu detalii nostime atacul trenului, remarcând 
„frumuseţea de lovituri” trase de mortierul Stokes, care 
omorâseră pe loc doisprezece turci, şi cum prada lui 
constase dintr-un „superb covor de rugăciune roşu Baluch”. 
Apoi, continua: „Sper că ţi-ai putut da seama cât de 
amuzant este. Singura neplăcere este că asuzi din greu ca 
să-i pui pe arabi la treabă şi, pe urmă, trebuie să faci faţă 
haosului, atâta timp cât îi ţine elanul. Este un spectacol de 
amatori, cu un montaj à /a Buffalo Bill, iar singurii oameni 
care îl interpretează bine sunt beduinii” == 

In ziua precedentă, 24 septembrie, Lawrence, într-o 
stare de spirit complet diferită, îi scrisese vechiului său 
prieten Edward Leeds, de la Muzeul Ashmolean din Oxford: 
„Sper ca, atunci când coşmarul se va sfârşi, să mă trezesc 
şi să reîncep să trăiesc. A ucide şi a ucide turci este oribil. 
Când dai buzna la final şi îi găseşti presăraţi în bucățele 
peste tot, mulţi dintre ei încă vii, şi când ştii că ai făcut la 
fel cu sute [de turci] înaintea lor, şi că trebuie să mai faci cu 
alte sute la fel dacă vei putea” .==4 

Lawrence părea să sufere deja de această diviziune a 
psihicului, care avea să se agraveze pe viitor. 

15 
În flăcări 


Sper doar şi mă rog ca TEL să vină teafăr 
înapoi. Este dezlantuit şi de neoprit 
împotriva lor în acest moment. Dacă 
izbandeste, va fi o Victoria] Clross] - 
dacă nu - în fine, nici nu vreau să mă 
gândesc! 


David Hogarth către soția lui, 11 noiembrie 
1917 


Se mai întâlniseră de câteva ori înainte în Palestina. Pe 
atunci, Aaron Aaronsohn fusese un savant eminent, un 
pionier în domeniul agronomiei, iar William Yale - 
reprezentantul regional al Standard Oil Company din New 
York. Acum, la sfârşitul lui septembrie 1917, amândoi îşi 
imbogatisera considerabil palmaresul, Aaronsohn fiind un 
lider al mişcări sioniste internaţionale, iar Yale un agent 
special al Departamentului de Stat al SUA. Dar ceea ce Yale 
nu ştia despre Aaron Aaronsohn - cel putin nu încă - era ca 
acesta era, de asemenea, creierul din spatele uneia dintre 
cele mai extinse reţele de spionaj din Orientul Mijlociu. lar 
ceea ce Aaronsohn nu ştia despre William Yale era că, 
lăsând la o parte titulara vagă a slujbei lui, şi el era, de fapt, 
un spion. Aşa cum era de aşteptat, toate aceste aspecte au 
conferit întâlnirii lor din Paris, în 25 septembrie, o anumită 
tentă de circumspectie. 

De când sosise în capitala Franţei în urmă cu patru zile, 
Aaronsohn încercase să se lămurească oarecum care era 
situaţia cu cauza sionistă acolo, înainte de a-şi continua 
drumul la Londra. În acest scop, se dusese întâi la vechiul 
lui binefăcător, baronul Edmond de Rothschild, despre care 
ştia că, din culise, juca un rol-cheie în discuţiile care aveau 
loc cu guvernul francez şi britanic. Întâlnirea îl dezamăgise 
însă. 


„A ascultat foarte interesat tot timpul cât i-am vorbit”, 
avea să-l informeze Aaronsohn pe fratele său Alex, într-o 
scrisoare, „şi mi-a pus întrebări la care am răspuns, dar nu 
m-a lăsat să abordez anumite subiecte, nu voia să discute 
despre ele, astfel încât mi-a fost imposibil să aflu de la el 
ceea ce doream să ştiu... Consideră, la fel ca noi, că dacă 
Marea Britanie ar guverna peste pământul nostru, noi am 
putea obţine lucruri marete, însă cum nimic cert nu se ştie 
[deocamdată], nu îşi poate permite să vorbească.” 55€ 

Avusese mult mai mult noroc când Mark Sykes apăruse 
în oraş. Cei doi au avut o lungă întrevedere în 23 
septembrie, urmată de o alta, a doua zi dimineaţă. „Mi-a 
povestit totul”, îi relata Aaronsohn fratelui său, „şi mi-a 
arătat câţi duşmani avem. Majoritatea opozanților [sunt] 
din rândul poporului nostru, iar lucrul acesta este periculos 
pentru organizaţia noastră.” 

În mod evident, unul dintre motivele pentru care Sykes 
îl căutase pe Aaronsohn la Paris era acela de a-l potoli. În 
Marea Britanie, Cabinetul de Război relua din nou 
dezbaterea privind un eventual sprijin pentru o patrie a 
evreilor în Palestina, iar în aceste momente era vital ca 
sioniştii de frunte să vorbească într-un glas. Lucrul acesta 
însemna să se pună capăt frictiunilor existente între 
Aaronsohn şi Federaţia Sionistă Engleză condusă de Chaim 
Weizmann; aşa cum i-a explicat Sykes, scrisorile furioase 
pe care Aaronsohn i le trimisese lui Weizmann la mijlocul lui 
septembrie fuseseră pentru acesta „ca un ghimpe” în ochi. 

Ceea ce lui Aaronsohn îi convenea de minune. Aşa cum 
îi povestea cu trufie fratelui său, „Mark Sykes mă imploră 
să mă impac cu ei şi vrea să-i promit că nu o să mă cert. 
Zice că trebuie să ascult de Weizmann şi de Sokolow. Eu i- 
am spus că nu mă duc la Londra ca să mă cert, ci doar ca 
să le spun greşelile lor şi să le arăt calea de a proceda cum 
trebuie. Dacă vor accepta, toate bune şi frumoase; dacă nu, 
eu voi merge pe drumul meu”. 

E posibil ca William Yale să fi înţeles câte ceva despre 
această ruptură din tabăra sionistă în timpul discuţiilor lui la 
Londra, dar cel mai probabil doar sub forma unui zgomot de 
fundal al luptei fatise dintre sionistii şi antisionistii britanici, 
şi dintre taberele rivale din cadrul guvernului britanic. 


Căutându-l pe Aaronsohn la Paris, Yale spera să se 
lămurească asupra acestor chestiuni, dar până la urmă nua 
aflat nimic. Aşa cum nota în jurnalul său în acea seară - şi 
cum avea să îi raporteze în cele din urmă lui Leland 
Harrison la Washington -, Aaronsohn „nu doreşte să obţină 
o autonomie a evreilor sau un stat al evreilor în acest 
moment, spunând că nimic nu ar putea fi mai dăunător 
sioniştilor, decât asta. [Mai degrabă], vrea să obţină un 
control guvernamental englez, american sau internaţional 
în Palestina”.:% Mai mult chiar, raporta Yale, după ce îşi 
vedea de treburi la Londra, Aaronsohn intenţiona sa 
meargă în continuare în Statele Unite, unde avea relaţii 
printre diverşi evrei americani influenţi, pe care voia să-i 
convingă de valabilitatea ideilor lui. Destul de ciudat în 
toată această chestiune era faptul că, în timp ce fusese la 
Londra, Yale se întâlnise cu unul dintre cei mai apropiaţi 
adepţi ai lui Aaronsohn, un om de afaceri pe nume Jack 
Mosseri. Lăudându-l pe Aaronsohn pentru viziunea lucidă 
asupra lucrurilor, Mosseri pleda însă pentru instituirea 
propriu-zisă a unui guvern evreiesc în Palestina şi 
adoptarea ebraicei ca limbă oficială. După întâlnirile avute 
la Paris, Yale a plecat la Cairo, fiind negreşit şi mai derutat 
decât înainte, în privinţa chestiunii sioniste. 

Dar la plecare a mai luat ceva cu el. Ori fiindcă nu 
luase în considerare responsabilitatile de serviciu ale lui 
Yale, ori fiindcă era din fire mai credul, cert este că 
Aaronsohn îi incredintase americanului o scrisoarea pentru 
fratele său Alex, care se întorsese acum la Cairo. În afară 
de rudimentara precauţie de a fi scrisă în ebraică, 
scrisoarea nu era nicidecum cifrată în vreun fel, iar textul 
mesajului, atât de imprudent trimis, relata în detaliu 
întâlnirile lui Aaronsohn, cu Edmond de Rothschild şi Mark 
Sykes, şi prezenta tot ce aflase el despre stadiul curent al 
negocierilor dintre britanici şi sionişti la Londra. 

Şeful spionilor mai adăugase şi alte lucruri în scrisoare. 
Pe lângă o listă cu numele „prietenilor noştri” din ierarhia 
militară britanică de la Cairo, care trebuiau ţinuţi la curent 
cu ultimele evoluţii, Aaronsohn îl instruia pe fratele lui mai 
mic să îl pună sub supraveghere pe Georges-Picot, 
reprezentantul politic al Franţei la Cairo, care era în drum 


spre Egipt. „Pascal”, scria el, referindu-se la asistentul lui 
principal din Cairo, „îţi va spune cum putem să il 
urmărim.” Aaronsohn îi dăduse chiar şi câteva sfaturi 
fratelui său în privinţa lui William Yale: „Împrieteneşte-te 
cât poţi cu el şi urmareste-l, fiindcă vei putea obţine 
informaţii de la el care ne sunt necesare, în special despre 
ceea ce se întâmplă în Egipt”. 

Toate astea puteau fi extrem de interesante atât 
pentru Yale, cât şi pentru agenţia pe care o reprezenta 
acum. Deşi guvernul american luase cunoştinţă de 
deliberările Marii Britanii în chestiunea unei patrii a evreilor, 
nimeni de la preşedintele Wilson în jos nu ştia de 
divergentele pe care subiectul le crease acolo - şi cu atât 
mai puţin despre rolul jucat din culise de Mark Sykes. Chiar 
dacă dăduse dovadă de o neglijenţă şocantă înmânându-i 
un asemenea document lui William Yale, Aaron Aaronsohn 
a avut până la urmă noroc. Ca agent de informaţii, Yale 
intenţiona, fireşte, să deschidă şi să traducă scrisoarea 
înainte de a i-o da lui Alex Aaronsohn, însă, novice în jocul 
spionajului, nu şi-a dat seama probabil că aceste chestiuni 
au o vulnerabilitate temporală. Până putea el să obţină 
traducerea scrisorii lui Aaronsohn şi să o trimită 
Departamentului de Stat, se făcea deja mijlocul lui 
decembrie. lar până atunci, cea mai mare parte a 
informaţiilor explozive, care fuseseră în posesia lui timp de 
aproape trei luni, deveneau desuete. 


În condiţiile în care avionul era încă o raritate în 
Orientul Mijlociu în 1917, cel care a fost trimis pentru a-l lua 
pe maiorul Lawrence de la Aqaba în dimineaţa de 12 
octombrie era un indiciu al importanţei cu care era tratată 
misiunea lui. Un alt indiciu era identitatea celor care il 
aşteptau la cartierul general de campanie al armatei lângă 
El Arish: generalii Allenby şi Clayton, precum şi fostul 
mentor al lui Lawrence de la Oxford, David Hogarth, acum 
şeful titular al Biroului Arab. Nici nu a apucat să coboare 
bine din avion, după zborul de nouăzeci de minute - în 
1917, viteza de croazieră a unui aparat de zbor depăşea cu 
puţin o sută şaizeci de kilometri la oră -, când Lawrence a şi 
aflat de ce fusese convocat. 


Într-un final, fusese stabilită o dată pentru ofensiva lui 
Allenby contra frontului turcesc: 28 octombrie, altfel spus 
un pic mai mult de două săptămâni până atunci. 
Operaţiunea avea să îmbrace o formă complet diferită de 
cele două încercări eşuate ale lui Archibald Murray. In 
speranţa de a-i convinge pe turci că lucrurile nu stăteau 
aşa, britanicii urmau să efectueze un bombardament 
preliminar de trei zile în Gaza - clasicul preludiu la un asalt 
frontal în Primul Război Mondial -, ca apoi să atace oraşul 
Beersheba, mult mai slab apărat, la circa cincizeci de 
kilometri spre est. Odată ce cucereau Beersheba şi luau în 
stăpânire puturile de apă vitale de aici, britanicii urmau să 
continue spre nord şi vest, tăind liniile de aprovizionare din 
Gaza spre interiorul Palestinei. Dacă totul mergea conform 
planului, armata turcă fortificată în Gaza avea ori să se 
predea, ori să se vadă nevoită să se retragă, pentru a nu 
ajunge în imposibilitatea de a se mai mişca. Intrebarea 
pentru Lawrence era cum ar putea rebelii arabi să 
contribuie la acest imens efort de luptă. 

Nu era uşor de răspuns la o asemenea întrebare, din 
cauză că ingeniozitatea planului cu Beersheba deriva din 
însăşi simplitatea lui. Intr-un colţ de lume unde accesul la 
apă era cel dintâi considerent tactic al unui general, unul 
dintre principalele motive ale asalturilor frontale neinspirate 
ale lui Murray în Gaza fusese necesitatea de a-şi duce rapid 
armata la sursele de apă care se aflau în spatele liniilor 
turceşti. Desigur, acest imperativ făcuse de asemenea ca 
eforturile lui Murray să fie un pariu de genul totul ori nimic - 
nu lâncezeşti pe un câmp de luptă din deşert în speranţa că 
lucrurile se vor schimba în bine -, pe care el l-a pierdut. Prin 
contrast, odată câştigat controlul asupra puturilor de apă 
din Beersheba, armata lui Allenby îşi putea permite luxul de 
a înainta spre Gaza într-un ritm metodic; planurile 
operaţionale necesitau o ofensivă lungită timp de cel puţin 
o săptămână. Dezavantajul - şi aici intervenea aspectul 
simplităţii - era că această metodă ponderată de înaintare 
a britanicilor le dădea turcilor răgazul de a se regrupa. 
Allenby spera evident la mai mult, însă după toate 
probabilitățile o ofensivă reuşită însemna să câştige un 
punct de sprijin în sud-vestul Palestinei, şi nimic altceva; nu 


o năvală în sus de-a lungul coastei, nu un asalt năprasnic 
spre lerusalim. 

În consecinţă, era foarte dificil de stabilit ce rol puteau 
să joace arabii. În cazul în care contribuţia lor era să închidă 
complet linia de aprovizionare a turcilor înspre Palestina, 
locul logic unde ei ar fi trebuit să lovească era nodul de cale 
ferată din oraşul Deraa, în centrul Siriei; de acolo, un 
tronson de linie ferată se ramifica spre vest, din Calea 
Ferată Hejaz, şi servea drept linie vitală principală a turcilor 
înspre şi dinspre zona frontului. Mai mult, din incursiunile 
lui de culegere de informaţii pe cuprinsul Siriei, Lawrence 
ştia că existau mii de membri de triburi în regiunea Deraa, 
dispuşi să se alăture revoltei. Pe de altă parte, orice 
operaţiune pe scară largă la Deraa ar însemna să conducă 
la măcelărirea triburilor, dacă armata britanică nu reuşea 
să înainteze mai departe decât punctul ei de sprijin, aflat la 
aproximativ două sute de kilometri în sud-vest, în Palestina. 

Nici rebelii arabi adunaţi în număr mare la Aqaba nu 
puteau face mare lucru. Sincer vorbind - deşi probabil nu a 
dat dovadă de prea mare franchete cu superiorii săi de la El 
Arish în această privinţă -, situaţia acolo era dezastruoasă. 
De peste două luni, forţele strânse in Aqaba aşteptaseră să 
afle când armata britanică avea să atace totuşi în sudul 
Palestinei, ceea ce ar fi fost semnalul, pentru propria lor 
incursiune în inima Siriei, iar această aşteptare dusese la 
un coşmar logistic, care se agravase într-un ritm uluitor. Cu 
mii de războinici pierzând vremea prin port, fusese nevoie 
să se aducă o cantitate din ce în ce mai mare de provizii din 
Egipt, pentru a-i înzestra şi a-i hrăni - precum şi tot mai 
mult aur britanic pentru a-i plăti -, ceea ce în timp atrăsese 
şi mai mulţi recruți. Situaţia se inrautatise atât de mult, 
încât la începutul lui octombrie, navele de transport 
ajunseseră să aducă furaje din Egipt pentru a hrăni cămilele 
şi caii, întrucât pe colinele din jurul Aqabei nu mai 
rămăsese nimic de păscut. Si, ca şi cum atmosfera nu ar fi 
fost suficient de lugubră, o recentă epidemie de holeră 
făcuse să  încremenească acum întregul sistem de 
aprovizionare, din cauza măsurilor de carantină introduse. 

Dar, probabil, şi mai nociv era efectul pe care această 
existenţă pasivă îl avea asupra moralului celor din Aqaba, 


întrucât rebelii începeau să fie tot mai abatuti. Şi la nimeni 
lucrul acesta nu era mai evident decât la Faysal. Pe măsură 
ce înaintarea lor spre nord se tot amâna, Faysal era din ce 
în ce mai deprimat, având senzaţia că şansa de a obţine 
Siria pentru cauza arabă se irosea. În momentele lui de 
mare amărăciune, Faysal ajunsese chiar să îi acuze pe 
britanici pentru impunerea deliberată a acestei stări de 
inactivitate, ca o manevră de a le da francezilor Siria, şi 
dacă maiorul Joyce, stresat de întreaga situaţie, era cel 
care îndura toate lamentatiile lui Faysal, Lawrence, la 
randul lui, trebuise frecvent sa isi exercite influenta 
liniştitoare în întâlnirile lui cu emirul.: Pentru a păstra 
impresia că se făceau unele progrese şi, poate, de 
asemenea, pentru a evada măcar temporar din atmosfera 
de marasm a oraşului, Lawrence îşi continuase raidurile 
peste munţi - tocmai se întorsese de la un alt atac asupra 
unui tren, când fusese convocat la El Arish -, dar toate 
acţiunile acestea păreau neînsemnate, în comparaţie cu 
viziunea grandioasă pe care el o prezentase la Cairo în 
urmă cu trei luni. 

Totuşi, din raţiuni politice - şi, poate, totodată 
personale -, Lawrence considera că era vital ca arabii să 
contribuie în vreun fel la ofensiva viitoare. Şi astfel în El 
Arish a venit cu un nou plan. 

Dacă nu printr-un atac lansat chiar la Deraa, exista 
oricum un alt loc unde linia ferată care ducea în Palestina 
putea, teoretic, să fie retezată. Locul acela se afla la circa 
douăzeci şi cinci de kilometri la vest de Deraa, unde şina de 
tren trecea peste o serie de poduri înalte prin defileul 
stâncos Yarmuk; dacă măcar unul dintre acele poduri putea 
fi distrus, efectul ar fi acelaşi. Un avantaj în plus al unei 
asemenea operaţiuni era faptul că putea fi efectuată 
conform tipicului unui atac de tren „convenţional”, adică o 
misiune de genul „loveşte-şi-fugi”, cu o unitate armată 
arabă mică şi extrem de mobilă. 

Dar cu asta similaritatile încetau. Defileul Yarmuk se 
afla la peste trei sute douăzeci de kilometri de Aqaba şi, 
prin comparaţie, într-o regiune dens populată. Intr-o 
asemenea misiune, orice unitate armată venind din Aqaba 
ar trebui să străbată un teritoriu străin, unde exista la tot 


pasul riscul de a da peste vreo patrulă a armatei turce sau 
peste triburi locale aliate cu turcii. Aceste primejdii s-ar 
inmulti, de fapt, dacă misiunea lor ar reuşi. Încercând să 
fugă după lansarea atacului, atacatorii s-ar trezi complet pe 
cont propriu într-un loc suficient de îndepărtat, încât să nu 
le poată veni în ajutor nici britanicii şi nici camarazii lor din 
forţele rebele. 

Dar acestor îngrijorări, Lawrence le aducea o corecție: 
el, personal, va conduce această misiune. Exact cum 
procedase pentru cucerirea Aqabei, va porni la atac cu un 
detaşament mic, oameni aleşi pe sprânceană, abili şi 
discreţi încât să nu poată fi detectati, şi va recruta alti 
luptători, în funcţie de necesităţi, pe parcurs. După 
operaţiune, recrutii locali puteau să se întoarcă pe furiş 
înapoi în satele lor, la fel cum şi luptătorii din detaşamentul 
lui Lawrence urmau să se împrăştie în căutarea unui liman 
sigur.55 

Pentru majoritatea celor care l-au auzit pe Lawrence 
atunci, la El Arish, propunerea lui nu părea neapărat un 
plan de luptă cât mai degrabă o misiune sinucigaşă. Mai 
mult, pentru toţi oamenii aceia Lawrence nu era un soldat 
oarecare, ci un prieten, un protejat, un tânăr pe care îl 
admirau. Atârnând însă în balanţă erau, pe de altă parte, 
exigenţele războiului. 

Spre mijlocul lunii octombrie 1917, efortul de război al 
Antantei era spulberat pretutindeni. Pe timpul verii, armata 
franceză fusese scuturată de răscoale, când regimente 
întregi au refuzat să intre în tarcurile de măcelărire în care 
se transformaseră toate tranşeele de pe front; în timp ce 
criza aceasta trecuse, armata Franţei rămânea profund 
traumatizată şi zdruncinată. Pe frontul de est, germanii 
zdrobiseră încă o ofensivă rusească, o ultimă tentativă 
disperată a regimului muribund al lui Kerenski; înainte de 
sfârşitul lunii octombrie, bolşevicii aveau să preia puterea şi 
să încheie pace cu Germania. Pe frontul de sud, italienii 
eşuaseră recent în cea de-a zecea şi cea de-a unsprezecea 
lor ofensivă împotriva austriecilor, în valea Isonzo, şi urmau 
să sufere o înfrângere colosală în bătălia de la Caporetto. 
Incepând din 31 iulie, comandantul britanic pe frontul de 
vest, Douglas Haig, devenise tot mai faimos pentru măcelul 


brutal pe care îl crea, perseverând cu o ofensivă şi mai 
absurdă chiar decât precedenta lui ieşire de la Somme. 
Când în bătălia de la Passchendaele s-a dat în sfârşit 
semnalul de retragere, la începutul lui noiembrie, cei 
şaptezeci de mii de ostaşi britanici care pieriseră pe 
câmpurile noroioase ale frontului puteau echivala cu un 
mort la fiecare cinci centimetri de teren câştigat. 

În această conjunctură generală, cât de mult să mai 
conteze încă o viaţă de om - chiar şi un om „aproape 
indispensabil”, aşa cum îl descrisese Gilbert Clayton pe 
Lawrence cu un an în urmă -, dacă acel om ar putea în 
vreun fel să mişte mai departe efortul de război? Dacă 
Lawrence era atât de brav sau nesăbuit sau fantast, încât 
să se încumete la atacul din Yarmuk, cu siguranţă niciun 
om din cartierul general al armatei nu avea de gând să-l 
disuadeze. Când a fost informat despre plan, generalul 
Allenby a dat ordin ca misiunea să fie îndeplinită în noaptea 
de 5, 6 sau 7 noiembrie. 


* 


Din cate se povesteste, agentul distrugerii lor a fost un 
porumbel. 

Inca de la începutul războiului, englezii folosiseră 
porumbei călători pentru a transmite mesaje pe frontul de 
vest, iar în vara anului 1917 cuiva în Cairo i-a venit aceeaşi 
idee ca o modalitate de a păstra legătura cu spionii NILI din 
Palestina. Pe hârtie, soluţia prezenta multe avantaje. În 
primul rând, putea elimina necesitatea curselor periculoase 
şi problematice, pe care navele de recunoaştere le făceau 
din Egipt - cu o regularitate aproape stranie, aceste 
călătorii coincideau cu dezlantuirea unor furtuni puternice 
-, precum şi riscul inerent pe care contactul nemijlocit 
dintre spioni şi colaboratorii lor îl putea avea asupra 
siguranţei operaţiunilor. Folosirea porumbeilor călători 
putea face, de asemenea, ca informaţiile esenţiale să 
ajungă mult mai repede la liniile britanice. Din cauza 
dificultății de a aduce rapoartele informatorilor la Athlit, 
urmată de timpul de aşteptare până la venirea navei, 
informaţiile pe care Cairo le primea de la NILI datau adesea 
de cinci sau şase săptămâni. 


Lucrul cu porumbeii se dovedise însă destul de 
ineficient. La un test de probă efectuat în iulie, doar una 
dintre cele şase păsări expediate a reuşit să străbată în 
zbor distanţa de aproximativ o sută şaizeci de kilometri 
până la cartierul general al armatei britanice din Sinai. Cu 
toate acestea, din disperare, în 30 august Sarah Aaronsohn 
recursese la această metodă. In acea dată, se implinea 
aproape o lună de când Managem nu mai ajunsese la 
Athlitz (desi Sarah Aaronsohn nu avea de unde să ştie că, 
din câte se părea, motivul principal al acestei inactivitati 
era refuzul englezilor de a mări solda omului care înota de 
la vas pana la țărm, la suma de 30 de lire pe lună); 
nerăbdătoare să restabilească un contact cu Cairo, a 
inserat mesajele ei încifrate în mici capsule metalice, legate 
de picioarele câtorva porumbei, cărora le-a dat drumul în 
zbor. Pentru orice eventualitate, a mai expediat încă doi 
porumbei, peste patru zile. 

Sarah fusese tot timpul mefientă în privinţa acestui 
sistem, iar când a coborât pe plajă, ca să inoate în mare în 
dimineaţa de 4 septembrie, dubiile ei s-au confirmat; 
cocotat pe un rezervor de apă din apropiere, era unul dintre 
porumbeii pe care îi expediase în ziua precedentă, având 
legată de picior capsula care îl dădea de gol. Cum era de 
aşteptat, au apărut curând zvonuri că un comandant turc 
din Jaffa interceptase un porumbel călător purtând un 
mesaj, şi chiar dacă se părea că autorităţile turceşti nu 
reuşiseră de spargă codul sau să identifice originea păsării, 
aveau acum certitudinea că o reţea de spioni opera undeva 
pe coasta Palestinei.5e 

Apoi, la mijlocul lui septembrie, s-a aflat despre 
arestarea lui Naamman Belkind în Sinai. Şef al operaţiunilor 
de spionaj din sudul Palestinei, Belkind fusese prins când 
încerca să treacă spre liniile britanice. Sub bănuiala că era 
spion, pentru a scoate informaţii de la el a fost întâi torturat 
în Beersheba, iar apoi transferat la Damasc, pentru alte 
interogatorii mai sofisticate. Odată cu prinderea lui Belkind, 
Sarah Aaronsohn şi alţi agenţi NILI se temeau că era acum 
doar o chestiune de timp, până când reţeaua lor avea să fie 
dată în vileag, urmând ca turcii să vină să-i aresteze. La fel 
gândeau şi unii locuitori din Zichron Yaakov, care priveau 


cu suspiciune tot ce se întâmplase de atâta vreme în oraş şi 
în apropiere, la Athlit. În 18 septembrie, comitetul de 
conducere a coloniei a convocat-o pe Sarah Aaronsohn la o 
şedinţă, unde i s-a cerut socoteală pentru activitatea ei 
care nu era „cuşer”. 

„Astăzi, nu vrem să mai auzim nicio explicaţie de la 
tine”, se povesteşte că i-ar fi spus membrii comitetului. 
„Doar un singur cuvânt, răspunsul just: promisiunea ta de a 
înceta această activitate, care a depăşit orice limite... Dacă 
vrei sa faci muncă de spionaj, pleacă de pe teritoriul si 
pământurile evreilor şi du-te să activezi pe alte tărâmuri 
îndepărtate. "55 

In această conjunctură extrem de periculoasă, 
Managem a revenit, în cele din urmă, în 22 septembrie. 
Aflând care era situaţia la Athlit, autorităţile britanice au 
aranjat rapid ca o navă comercială britanică ancorată în 
Cipru, suficient de spațioasă pentru a îmbarca un număr 
mare de locuitori din Zichron Yaakov care ar fi dorit să 
părăsească locul, să pornească spre Palestina. Acest vas 
comercial a apărut în largul coastei coloniei evreieşti în 
noaptea de 25 septembrie. 

Între timp însă, Sarah Aaronsohn şi asociaţii ei îşi 
recăpătaseră fermitatea şi curajul. Motivul acestei reveniri 
fusese, printre altele, şi convingerea că Belkind nu va trăda 
- în fond, trecuseră aproape două săptămâni de când 
fusese prins, iar turcii nu veniseră încă să-i aresteze -, însă 
mult mai mult cumpănise pentru ei grija pentru soarta 
agenţilor NILI plasați in puncte îndepărtate, în cazul în care 
cei de la centru ar fi dispărut subit. De aceea, doar două 
persoane, o mamă şi băieţelul ei, au plecat cu acea navă 
venită să îi evacueze. La sugestia adjunctilor ei, care o 
îndemnau să plece şi ea, Aaronsohn a fost implacabilă: „Eu 
vreau să fiu ultima, nu prima, care să plece”, Prin urmare, 
Sarah a hotărât să aştepte până la viitoarea cursă a navei 
Managem, stabilită pentru 12 octombrie, urmând ca între 
timp să evalueze exact situaţia. 

Dar se părea că agenţii NILI nu luaseră în considerare 
şi o altă explicaţie posibilă pentru dezinteresul autorităţilor 
turceşti, ceea ce în situaţia dată era cumva o ironie. Atât 
turcii, cat şi aliaţii lor germani au fost deranjati de 


extraordinara victorie propagandistică pe care Aliaţii o 
obtinusera cu articolele lor despre „epurarea” evreilor în 
Jaffa, în luna mai. Germanii ştiau, de asemenea, că 
guvernul Marii Britanii avea în vedere posibilitatea de a 
anunţa susţinerea creării unei patrii a evreilor în Palestina, 
ca o modalitate de a câştiga de partea englezilor 
comunitatea sionistă internaţională; într-adevăr, nemţii 
căutau acum cu disperare o metodă de a contracara 
mişcarea britanicilor şi de a-i momi pe sionişti. În 
consecinţă şi chiar dacă informaţii despre reţeaua de spioni 
evrei din Palestina circulau în Constantinopol şi Berlin - 
fiindcă, de fapt, Naaman Belkind vorbise -, germanii îi 
avertizau insistent pe aliaţii lor turci să fie absolut siguri că 
îi identificaseră pe răufăcători, înainte de a trece la 
acţiune. Toate bune şi frumoase când venea vorba de a 
aresta, la grămadă, arabi sau turci şi de a-i tortura cu 
bătaia la tălpi, însă în toamna anului 1917, recomandau 
nemţii, evreii din Palestina trebuiau să fie trataţi cu un pic 
mai multă fineţe. 

Apoi, la sfârşitul lui septembrie, turcii au primit şi 
ultima piesă care le lipsea din puzzle - iar responsabilitatea 
pentru acest lucru nu cădea asupra unui porumbel călător 
sau asupra lui Naaman Belkind, ci asupra britanicilor care 
coordonau relaţia cu spionii. Conform relatărilor făcute 
după război de un şef al serviciului de informaţii turc din 
Siria, lucrul acesta s-a întâmplat când doi spioni arabi au 
fost prinşi pe coasta Palestinei. Sub tortură, cei doi au 
divulgat că fuseseră aduşi la tarm pe o navă de 
recunoaştere britanică, împreună cu nişte spioni evrei. 
Aceşti spioni fuseseră lăsaţi pe mal primii, în apropierea 
Statiunii de Cercetări Agricole de la Athlit.ss 

Pentru mai multă siguranţă, Sarah Aaronsohn şi 
adjunctul ei, Joseph Lishansky, se mutaseră de curând în 
Zichron Yaakov, la circa doisprezece kilometri depărtare de 
Athlit. Acolo se aflau când, noaptea târziu în 2 octombrie, 
colonia a fost înconjurată de soldaţi turci. Arestările au 
început în dimineaţa următoare, după ce soldaţii şi poliţia 
secretă organizaseră o perchezitie în Athlit, în baza unei 
liste pe care figurau zeci de nume. Printre primii, au fost 
reţinuţi Sarah Aaronsohn, împreună cu tatăl ei, Ephraim, şi 


fratele ei Zvi. Reuşise să scape totuşi „şeful spionilor” pe 
care turcii doreau cel mai mult să pună mână, Joseph 
Lishansky; cu mentalitatea discriminatorie care îi 
caracteriza în 1917, nu le trecuse prin minte că adevăratul 
şef al spionilor putea fi o femeie. 

Paradoxul de a fi nevoiţi sa fie foarte precauti cu 
membrii comunităţii evreieşti, ca nu cumva să-şi atragă 
mânia nemților, avea să transforme operaţiunea turcilor în 
Zichron Yaakov într-un fel de film de groază derulat la 
ralanti. În acea primă zi de „chestionări”, tatăl şi fratele lui 
Sarah Aaronsohn au fost crunt bătuţi în faţa ei, dar ea a fost 
lăsată în pace. Lucrurile au luat o întorsătură mult mai 
urâtă a doua zi dimineaţă, când Ephraim şi Zvi Aaronsohn, 
împreună cu alţi bărbaţi care fuseseră reţinuţi, au fost duşi 
în piaţa centrală, unde au fost legaţi şi biciuiti în mod 
repetat, pentru a-i determina pe cei care încă se ascundeau 
să vină să se predea. Frapati de sfidarea ei glacială din ziua 
precedentă, turcii au selectat-o pe Sarah pentru un 
tratament deosebit de brutal. Legată de stâlpul porţii casei 
familiei lor, pe strada principală din Zichron, a fost biciuită 
şi bătută cu bastoane de cauciuc. Degeaba însă, Sarah nu a 
divulgat nimic, sfidându-şi călăii, până când a căzut jos, 
pierzându-şi cunoştinţa. 

Unul câte unul, cei de pe lista celor căutaţi de poliţie, 
care se ascunseseră până atunci, au început să se predea, 
nemaisuportand urletele rudelor lor. Sau au fost tradati de 
alţii, căci, pe măsură ce teroarea se extindea, un fel de 
psihoză de grup a pus stăpânire pe Zichron Yaakov. „Pentru 
aceia care se împotriviseră de multă vreme activităţilor 
NILI”, scria un istoric, „era un prilej să îşi dovedească 
lealitatea faţă de turci şi să regleze vechi conturi. Când 
turcii au adunat tot mai mulţi bărbaţi pentru a-i supune 
bătăilor, patru scorpii isterice au început să alerge pe străzi, 
bucurându-se zgomotos de fiecare dată când o nouă 
victimă cădea sub loviturile de bici ale turcilor, ba chiar 
năpustindu-se la bărbaţii arestaţi, cu lovituri şi ocări.” 368 

Văzând ca Lishansky era în continuare de negasit, 
autorităţile au ridicat ştacheta şi mai sus. Convocându-i pe 
membrii comitetului de conducere a coloniei, comandantul 
turc a ameninţat că va nimici tot satul, dacă nu puneau 


mâna pe Lishansky. Şi ca să arate că nu glumea, a anunţat 
că a doua zi dimineaţă toţi cei reţinuţi - circa şaptezeci în 
total - urmau să fie transportaţi la secţia de poliţie din 
Nazareth, pentru noi „chestionări”. Împreună cu ei, vor fi 
duşi si saptesprezece bătrâni din Zichron, aleşi la 
întâmplare, care urmau să fie eliberaţi, dacă Lishansky se 
preda, iar în caz contrar urmau să aibă parte de aceleaşi 
neplăceri generale. În acea după-amiază, locuitorii din 
Zichron răscoleau de zor toată colonia în căutarea lui 
Lishansky, în timp ce comitetul de conducere a pus afişe 
anunțând o recompensă pentru capturarea lui.5% 

Calvarul a ajuns la un sinistru deznodământ în ziua 
următoare, vineri, 5 octombrie. În timp ce prizonierii erau 
tncarcati în vehicule pentru a fi transportaţi la Nazareth, 
Sarah Aaronsohn, plină de sânge şi maltratată, a cerut 
permisiunea să îşi pună haine curate pentru drum. Condusă 
la casa familiei ei, i s-a permis să intre în camera de baie 
fără să fie însoţită; acolo, a scris în fugă o ultimă notă cu 
instrucţiuni pentru agenţii NILI care mai rămâneau. Apoi, a 
scos un revolver pe care îl dosise într-o ascunzătoare, 
special pentru o situaţie de acest fel, şi s-a împuşcat în 
gură. 

Dar nici măcar acest gest nu a pus capăt chinurilor 
pentru Sarah Aaronsohn. Glontul i-a distrus gura şi i-a 
secţionat măduva spinării, dar nu i-a atins creierul. Timp de 
patru zile, s-a zbătut în agonie, vegheată de nişte 
călugăriţe catolice germane, dându-şi duhul abia în 
dimineaţa de 9 octombrie.22 

În noaptea de 12 octombrie, la trei zile după moartea 
lui Sarah, Managem a reapărut în largul coastei, la Athlit, 
cum era programat. La bord, se afla Alex Aaronsohn, care 
coordona biroul din Cairo pe durata cât Aaron era în 
Europa. Aducea cu el un mesaj primit de la fratele lui. 

In 1 octombrie, Aaron Aaronsohn sosise la Londra, 
venind de la Paris. Acolo, se întâlnise într-un final cu Chaim 
Weizmann şi în scurt timp ajunsese la o înţelegere, măcar 
temporară, cu liderul Federaţiei Sioniste. Esentiala în 
această punere de acord era recunoaşterea de către 
Weizmann a rolului vital pe care NILI îl juca pentru cauza 
sionistă, o apreciere pe care o exprimase într-o telegramă 


ce urma să fie distribuită agenţilor NILI: „Noi facem tot 
posibilul pentru a ne asigura că Palestina [va fi] a evreilor, 
sub protecție britanică. Rezistența voastră eroică 
încurajează eforturile noastre susținute. Sperantele noastre 
sunt marete. Fiţi puternici şi viteji, până la izbăvirea 
Israelului” 24 

Acesta era mesajul pe care Alex Aaronsohn îl aducea 
pe tarm cu el în acea noapte la Athlit, dar acolo nu mai era 
nimeni. 


O schimbare se produsese în atitudinea lui Lawrence, 
ca un fel deznădejde mută. David Hogarth, vechiul lui 
mentor, remarcase acest lucru la cartierul general din El 
Arish, la mijlocul lui octombrie. ,[Lawrence] nu se simte 
bine”, îi scria Hogarth unui coleg de la Biroul Arab după 
aceea, „şi vorbeşte destul de pesimist despre viitorul 
arabilor, în care credea cândva.":2 

Alţii detectaseră schimbarea şi mai dinainte chiar, 
incluzându-l aici chiar pe Lawrence. „Nu cred să mai rezist 
mult în jocul ăsta”, i se destăinuise el prietenului său 
Edward Leeds, după atacul asupra trenului de la 
Mudowarra, în septembrie. „Nervii mă lasă şi răbdarea îmi 
piere, or ai nevoie de cantităţi nelimitate din ambele.”22 

Acest nou element de fragilitate emoţională s-a 
accelerat în zilele de după întâlnirile lui la El Arish. Cel care 
avea să vadă cu ochii lui această transformare era George 
Lloyd. Fiind şi el unul dintre „amatorii” aristocrați care se 
treziseră în Orientul Mijlociu în timpul războiului, Lloyd era 
un baronet chipeş, cu studii la Cambridge, membru al 
Parlamentului din partea conservatorilor, şi care fusese 
recrutat la sfârşitul anului 1914 în unitatea de informaţii a 
armatei la Cairo, coordonată de Stewart Newcombe. Lloyd 
nu suportase conducerea austeră a lui Newcombe şi, în 
scurt timp, aranjase să se transfere, dar nu înainte de a se 
fi împrietenit cu un coleg, cu nouă ani mai tânăr decât el, T. 
E. Lawrence. 

Aidoma multor altor aristocrați britanici pe timpul 
războiului, Lloyd navigase între diverse funcţii şi însărcinări 
cu o regularitate ameţitoare - perioadele de încadrare în 
personalul de comandă al armatei pe teren alternaseră cu 


activităţi de birou în comitete parlamentare -, dar cel puţin 
câteva dintre aceste însărcinări îl făcuseră să revină 
periodic în Orientul Mijlociu. Având experienţă în domeniul 
bancar, în toamna anului 1916 fusese adus pentru a studia 
situaţia financiară a regimului regelui Hussein, ca urmare a 
declanşării Revoltei Arabe. Raportul său comprehensiv 
despre economia din Hejaz - care se remarca prin 
inexistenţa ei - inclusese o analiză fatală a schemei lui 
Edouard Brémond de a crea banca franceză otomană, fiind 
instrumentul decisiv pentru îngroparea proiectului.5z2 

Prin toamna anului 1917 însă, Lloyd era trecut pe linie 
moartă într-o bază din spatele frontului, unde muta hârtii 
pe birou şi ardea de nerăbdare să revină în mijlocul acţiunii. 
La sfârşitul lui septembrie, îi scrisese lui Gilbert Clayton, 
înşirându-i domeniile unde considera el că ar putea să se 
facă util. În particular, şi-a amintit de fostul lui coleg din 
biroul de informaţii al armatei de la Cairo, care devenise 
acum un fel de legendă vie. „Cred că aş putea chiar să fiu 
mai de folos pentru Lawrence, pe un plan personal”, scria 
Lloyd. „Este extenuat de muncă şi pesemne suprasolicitat. 
Ca să îşi poată continua misiunile pline de răspundere pe 
front, eu am convingerea că îi trebuie cu adevărat 
compania şi sprijinul unui om alb, care să îl simpatizeze. N- 
aş putea niciodată în niciun fel să preiau conducerea în 
acele misiuni. Nu sunt nici pe departe făcut pentru asta. Si, 
în felul lui ciudat, [Lawrence] are o atracţie pentru mine, iar 
dacă i-ar plăcea să mă aibă lângă el pentru a-l însoţi în 
«cascadoriile» lui, cred că prezenţa mea l-ar putea ajuta să 
reziste în continuare.”55 

Lăsând deoparte nota rasială, rugămintea era destul de 
extraordinară, venind din partea unui aristocrat şi membru 
al Parlamentului, care cerea să facă pe Sancho Panza 
pentru un Don Quijote întruchipat de Lawrence. Dar Clayton 
a profitat de ofertă şi a aranjat imediat rechemarea lui 
Lloyd. Acesta aştepta la Aqaba, cand Lawrence s-a întors de 
la El Arish, în 15 octombrie. 

Timp de câteva zile, cei doi prieteni şi-au povestit ce se 
mai întâmplase de când nu se văzuseră, în timp ce 
Lawrence făcea deja planurile pentru iminenta lui 
incursiune în Yarmuk. Aşa cum a remarcat Lloyd, aceste 


planuri aveau un caracter ad-hoc pronunţat. Împreună cu 
un foarte mic nucleu de războinici arabi, Lawrence urma să 
plece din Aqaba cu o unitate armată de mitraliori indieni si 
un ofiţer britanic, un expert în demolări pirotehnice, 
locotenentul Wood, care avea statutul de semi-invalid, 
după ce fusese împuşcat în cap pe frontul de vest. Evitând 
zonele populate în lunga lor călătorie spre nord, Lawrence 
avea să recruteze apoi luptători locali din rândul clanurilor 
presărate în estul Siriei, ca apoi să le alăture adepților lui 
Abd el Kader, un exilat algerian care participase la Revolta 
Arabă de la bun început şi ale cărui rude trăiau în zona 
Yarmuk. După atac, recrutii locali aveau sa se retragă 
discret, în timp ce luptătorii din Aqaba trebuiau să se 
risipească şi ei înainte de inevitabila năvală a următorilor 
turci. S-a mai stabilit, de asemenea, ca Lloyd să îl 
însoţească pe Lawrence cel puţin în primele zile ale 
călătoriei, când pericolele erau mai mici. 

În 20 octombrie, Lloyd i-a trimis o telegramă lui 
Clayton în care prezenta aceste planuri, precum şi primele 
lui impresii despre situaţia din Aqaba. Tonul lui jovial s-a 
schimbat brusc într-un post scriptum marcat „strict 
personal”: „Lawrence este apt, dar foarte coplesit de riscul 
şi de amploarea misiunii care îl aşteaptă. Şi-a deschis 
sufletul faţă de mine aseară şi mi-a spus că simte că mai 
are încă atâtea lucruri de făcut pe lumea asta, locuri unde 
să facă săpături arheologice, oameni pe care să-i ajute, 
încât i se pare oribil ca totul să i se reteze brusc, cum 
intuieşte ca va fi, fiindcă simte ca, deşi va fi capabil să facă 
misiunea [din Yarmuk], şanse există puţine sau deloc ca el 
să poată scăpa de-acolo. Am încercat să-l înveselesc, dar 
bineînţeles că are dreptate."37e 

Părea ciudat ca un asemenea mesaj emotionant să 
circule între doi bărbaţi în acele vremuri, darămite să mai 
fie şi inclus într-o depeşă militară, însă e posibil ca George 
Lloyd să fi sperat ca în felul acesta să îl determine pe 
Clayton să anuleze operaţiunea. Ceea ce, desigur, nu s-a 
întâmplat. Recunoscând că şi el era „foarte neliniştit” 
pentru subalternul său, Clayton a răspuns că era de 
aşteptat ca Lawrence să simtă o asemenea apăsare 
sufletească în faţa misiunii care îl aştepta. „Are o inimă de 


leu, dar chiar şi aşa, această încordare trebuie că este 
foarte grea”, admitea Clayton. „În fine, [Lawrence] face 
acum un lucru măreț şi, imediat ce se va putea, trebuie să 
îl retragem şi să nu îl punem să-şi mai rişte viaţa pe viitor - 
însă nu a venit timpul deocamdată, fiindcă este nevoie de 
el chiar acum.” 52 


* 


Cu pompa si ceremonia de care mai putea fi capabil un 
stat devastat de razboi, regimul Junilor Turci a organizat o 
primire somptuoasă pentru Abbas Hilmi al Il-lea, khedivul 
de odinioară al Egiptului. Pe lângă pavoazările cu stegulete 
sărbătoreşti şi o garda de onoare, nenumărați demnitari 
veniseră să îl salute pe suveranul otoman titular al 
Egiptului, când trenul său a tras în gara Sirkeci din 
Constantinopol, într-o după-amiază de la sfârşitul lui 
octombrie. Printre cei de faţă se afla un vechi prieten şi 
acolit al lui Abbas, dr. Curt Prufer. Reînnodând firul de-acolo 
unde relaţia lor se întrerupsese, maestrul spionajului 
german şi pretendentul la tronul Egiptului se pregăteau să- 
şi împletească din nou destinele în păienjenişul intrigilor. 

Cand turcii au intrat în război de partea Puterilor 
Centrale, britanicii l-au detronat pe Abbas - „afurisitul ăsta 
de khediv”, cum îl numise Kitchener într-o expresie 
memorabilă - şi l-au trimis să rataceasca în exil, unde într- 
un final a nimerit în Elveţia. Dar Abbas era un uneltitor 
înnăscut, iar în Elveţia avea o grămadă de timp liber la 
dispoziţie. Pe parcursul următorilor trei ani, negociase 
neobosit cu ambele părţi angajate în conflict, cu speranţa 
de a-şi recăpăta tronul în epoca postbelică, şi ca o dovadă a 
metodei lipsite de prejudecăţi, pe care o aplica în uneltirile 
lui era faptul că fiecare parte cunoştea perfect ce negocia 
el cu cealaltă parte. Conducerea Junilor Turci de la 
Constantinopol nu se preocupase de Abbas nici în vremurile 
lui de glorie, iar îndeletnicirile lui inabile din Elveţia nu 
aveau darul de a-i apropia de cauza lui; de fapt, 
respinseseră toate avansurile lui. 

Totuşi, prin 1916, nemţii ajunseseră la o opinie complet 
diferită în privinţa lui Abbas Hilmi. Fie din dorinţa de a 
rămâne alături de un vechi prieten, ori - mult mai plauzibil 


- acţionând sub iluzia că Abbas ar reprezenta, de fapt, şi 
alte grupuri de oameni, decât doar persoana lui, germanii 
ajunseseră să vadă în khedivul detronat un fel de puternic 
traficant de influenţă acţionând în favoarea lor în Egipt, 
după obţinerea victoriei. După ce  insistaseră cu 
perseverenţă pentru o reconciliere între Abbas şi regimul 
de la Constantinopol, eforturile lor dăduseră roade odată cu 
sosirea lui Abbas în capitala Imperiului Otoman, în 
octombrie 1917. 

În următoarele luni, Priifer şi fostul khediv s-au văzut 
de foarte multe ori şi, împreună, au întocmit planuri pentru 
viitorul Egiptului, unde Abbas ar fi urmat să îşi 
redobândească splendoarea de odinioară, cu ajutorul 
prietenului său german. Atât de apropiaţi erau cei doi şi 
atât de important era pentru autorităţile de la Berlin viitorul 
lor mandatar egiptean, încât Prüfer avea să ajungă în 
curând îndrumătorul personal al lui Abbas. Alianţa lor va 
dobândi pe parcursul anului următor o tentă bizară, în care 
doi oameni plasmuiau un castel eteric fantezist, în timp ce 
lumea reală se mistuia în flăcări în jurul lor. 


Au pornit la drum în seara de 24 octombrie, şi foarte 
repede George Lloyd a înţeles ce îl fascina pe Lawrence 
atât de mult în aceste călătorii spre interiorul deşertului, 
senzaţia de a trece pe un tărâm din alte lumi, unde timpul 
încremenea.  „Priveliştea în sus, prin trecătoare, era 
magnifică”, scria Lloyd în jurnalul său în acea seară, „120 
de metri de pereţi înalţi şi colturosi, din stânci de granit si 
bazalt, de o parte şi de cealaltă, şi luna strălucind pe chipul 
fiecăruia dintre noi”. Seicul arab care îi însoțea, nota el, 
„Ccălărea în fata noastră, cu doi sau trei sclavi biasha şi 
arăta ca un Saladin modern mergând în întâmpinarea unei 
cruciade”.*% 

In primele zile, calatoria spre nord a fost usoara si, in 
timp ce îşi croiau drum prin peisajul spectacular al munţilor 
din Wadi Rumm, cei doi prieteni discutau despre strategii 
pentru Orientul Mijlociu şi concepeau planuri fanteziste 
pentru un mare circuit prin Arabia după război. „Vom sfida 
opiniile victoriene şi vom avem un alai de sclavi”, relata 
Lloyd, „şi o cămilă care să care doar cărţi, şi vom merge la 


Jauf şi Boreida şi vom discuta despre politica din desert 
toată ziua”. Lawrence se simţea atât de în largul lui, încât a 
vorbit un pic despre familia sa şi educaţia la Oxford, despre 
zilele fericite pe care le petrecuse în Karkemiş. Pe Lloyd, 
învăţat cu firea taciturnă a prietenului său, faptul că 
Lawrence „vorbeşte foarte bine” l-a luat cumva prin 
surprindere. 

Deja însă călătoria începea să capete aspecte 
neliniştitoare. Unul dintre ele a apărut sub forma lui Abd el 
Kader, exilatul algerian care promisese să îl conducă pe 
Lawrence la rudele lui din regiunea Yarmuk, dar care 
frecvent se lua la harta cu alţi membri ai grupului lor. Apoi, 
era specialistul britanic în demolări, locotenentul Wood, 
care după ce se rătăcise pe întuneric în prima noapte în 
deşert, stătuse mereu posac şi retras, nevorbind aproape 
deloc cu compatrioţii lui sau, eventual, ca să se lamenteze 
din cauza călătoriei anevoioase. Lucrul acesta i se părea 
îngrijorător lui Lloyd fiindcă, din cauza uneia dintre 
obişnuitele avarii din sistemul de aprovizionare din Egipt, 
Lawrence avea să fie nevoit să recurgă la nişte improvizații 
extrem de riscante la locul atacului, ceea ce însemna că 
trebuia sa se bizuie pe intervenţia lui Wood, în 
eventualitatea în care ar apărea probleme. 

La întâlnirile avute în El Arish, Lawrence îi ceruse lui 
Clayton să îi pună la dispoziţie o mie de metri de cablu 
electric dublu, un material uşor, de fabricaţie recentă, pe 
care să îl poată folosi pentru a conecta bomba cu dinamită, 
pe care urma să o prindă de podul din Yarmuk, la 
detonatorul electric aferent; un cablu de o asemenea 
lungime dădea posibilitatea ca echipa de pirotehnicieni să 
poată sta departe de pod, atunci când îl aruncau în aer, şi 
totodată să aibă o rezervă pentru eventualitatea în care ar 
apărea noi incidente ulterioare. In schimb, la Aqaba fusese 
livrat un cablu simplu, de doar cinci sute de metri. Intrucat 
acest fir trebuia pus în două, rămâneau doar maximum 250 
de metri între Lawrence şi locul exploziei. Mai grav, era 
foarte posibil ca, în timp ce el monta explozibilul, să se 
tragă în el. Deşi Lawrence spera să poate lega bombele sub 
structura podului, fără să fie observat de soldaţii turci de 
deasupra, planul de susţinere a operaţiunii prevedea ca 


luptători din detaşamentul de atac să le distragă atenţia 
turcilor, cu focuri de gloanţe de pe dealurile din jur. Dacă 
Lawrence era rănit sau ucis în timpul acestei acţiuni - ceea 
ce nu era deloc neverosimil -, Wood trebuia să asigure 
continuarea operaţiunii de detonare a podului.:* 

Dar toate acestea presupuneau existenţa unei forţe de 
atac suficient de numeroase, ceea ce devenea destul de 
problematic, deoarece Lawrence descoperea deja că 
posibilii recruți nu aveau nicio tragere de inimă să li se 
alăture. Lloyd îi scria ulterior lui Clayton că „orice om care 
poate să oprească un tren şi să le dea arabilor posibilitatea 
să îl prade se bucură temporar de vasalitatea lor”, iar 
aceasta era una dintre cheile succesului pe care îl avea 
prietenul lui. „Pentru ei, el este Lawrence, arhi-jefuitorul, 
super-cotropitorul, adevăratul conducător al singurului 
ghazzu [război] just, iar el nu uită că în asta constă o mare 
parte din suveranitatea pe care o exercită asupra lor."3% In 
cazul celor pe care Lawrence încerca să-i convingă acum să 
se alăture misiunii din Yarmuk, interesul le pierea repede, 
când aflau că ţinta lui nu era un tren, ci un pod. 

Mai era încă un aspect. Printre colegii săi ofiţeri din 
armata britanică, Lawrence căpătase renumele de a fi un 
adevărat „cercetaş indian”, având o stranie abilitate de a 
se orienta prin deşert. Aşa cum George Lloyd descoperea 
însă, lucrul acesta nu era tocmai adevărat. In două rânduri, 
se rătăciseră pe timp de noapte, iar insistenţele lui 
Lawrence în timpul celui de-al doilea incident, spunând că 
trebuiau neapărat să urmărească pe cer constelația Orion 
pentru a găsi drumul bun, îi conduseseră în schimb direct 
spre un bivuac turcesc. Ţinând seama de toţi aceşti factori, 
îi scria Lloyd lui Clayton, „sper ca şansele lui să fie efectiv 
cu mult mai bune, decât ar părea la prima vedere”. 

De fapt, perspectivele erau cu mult mai sumbre decât 
îşi imaginase Lloyd. Cu puţin timp înainte de a pleca din 
Aqaba, Lawrence fusese avertizat ca Abd el Kader era un 
tradator si ca se afla acum in solda turcilor. Lawrence nu se 
gândise sa îi comunice acest lucru lui Lloyd, poate din 
cauză că sursa acestei informaţii era vechiul adversar al lui 
Lawrence în Hejaz, Edouard Brémond. 


În realitate, colonelul francez trecuse printr-o profundă 
transformare în ultimele luni, în special în concepţiile sale 
despre Revolta Arabă. Motivul fusese poate faptul că aflase 
şi el în cele din urmă despre existenţa pactului Sykes-Picot, 
care le garanta francezilor controlul asupra Siriei, ori îşi 
dăduse seama că lucrurile pe care nu le putea împiedica 
era preferabil să le susţină. Indiferent de cauză, cert este că 
prin toamna anului 1917 imperialistul Brémond renuntase 
să mai obstructioneze iniţiativele englezilor în regiune si 
încerca energic să le dea arabilor armament francez şi 
ajutoare financiare. Lawrence cunoştea, desigur, noua 
atitudine a vechiului său inamic, însă, fie tributar în 
continuare ideii că francezii erau trădători sau hotărât să 
ducă planul de atac până la capăt, indiferent de pericolele 
care păreau să îl amenințe, optase să ignore avertizarea lui 
Brémond în privinţa lui Abd el Kader. Dar Brémond nu 
greşise, poate, decât în privinţa momentului de când data 
trădarea algerianului; încă din noiembrie 1914, Curt Prufer 
îl întâlnise pe Abd el Kader şi raportase că acesta era fidel 
cauzei germano-turce.*2 

A ignora o asemenea înşiruire de semne de rău augur 
sugera un fel de resemnare fatalistă din partea lui 
Lawrence, ca şi când acum se vedea într-o misiune în care 
viaţa lui, pur şi simplu, nu mai conta prea mult. Lloyd a 
sesizat indicii ale acestui lucru în timpul călătoriei lor spre 
nord. La un moment dat, Lawrence i-a spus că, din moment 
ce arabii nu ştiuseră niciodată de existenţa acordului 
Sykes-Picot, nu aveau cum să fie obligaţi să-l respecte; în 
schimb, cucerind Siria, ar putea să îşi făurească propriul 
destin. Pentru această cauză, i-a mărturisit Lawrence, îşi 
risca el acum viata - sau, aşa cum nota la iuteala Lloyd 
acea remarcabilă conversaţie: „L nu lucrează pentru HMG 
[His Majesty's Government - guvernul majestatii sale], ci 
pentru Şeriflul Hussein]”:8. 

În seara de 28 octombrie, după patru zile de când 
plecaseră din Aqaba, cei doi prieteni s-au aşezat să discute 
ce urma să se întâmple în continuare. Se apropiau cu 
rapiditate de zona cu adevărat periculoasă, punctul de 
unde nu mai exista întoarcere, iar temerile lui Lloyd legate 
de „cascadoria” lui Lawrence nu făcuseră decât să se 


adâncească. Aşa cum mai procedase de câteva ori, Lloyd s- 
a oferit să rămână cu el. Lawrence i-a mulţumit, dar i-a 
explicat că „în opinia lui orice individ în plus, care nu era 
specialist în tehnica demolărilor, nu ar face decât să 
agraveze riscul la care el se expunea”. Apoi, i-a mai dat un 
motiv emotionant pentru care prefera ca Lloyd sa se ducă 
înapoi, o dorinţă înrădăcinată în recunoaşterea faptului că 
el putea să moară curând: „Ar vrea ca eu să mă duc acasă 
în Anglia”, nota Lloyd în jurnalul său, „fiindcă simţea că 
exista pericolul ca toată munca lui să fie distrusă politic în 
Whitehall, iar el considera că eu aş putea preîntâmpina 
asta .*4 

In după-amiaza următoare, cei doi prieteni s-au 
despărţit, Lloyd pornind înapoi spre Aqaba, iar Lawrence 
continuându-şi drumul către Yarmuk. 


Când în cele din urmă a ajuns la Cairo, spre sfârşitul lui 
octombrie 1917, William Yale a luat legătura cu diplomatul 
american care urma să acţioneze drept omul lui de 
legătură. Acesta s-a dovedit a fi un tinerel destul de şters, 
pe nume Charles Knabenshue, care deţinea titulara 
ambiguă de însărcinat oficial pe lângă Agenţia Diplomatică 
a Statelor Unite. Ţinând seama că la Cairo reţeaua 
serviciilor de informaţii britanice era omniprezentă, cei doi 
au concluzionat rapid că Yale trebuia să se prezinte 
autorităţilor britanice, de o manieră mai mult sau mai puţin 
fatisa: „altminteri”, informa Knabenshue Departamentul de 
Stat, „activităţile lui independente ar ajunge inevitabil la 
urechile lor prin intermediul agenţilor britanici, suscitând 
astfel suspiciuni nefavorabile”, În consecinţă, cei doi 
americani au solicitat o audienţă la înaltul comisar britanic 
în Egipt, Reginald Wingate, cât de curând era convenabil 
pentru acesta. Cel mai convenabil, după cum s-a dovedit, a 
fost chiar în ziua următoare. Puşi la patru ace, în costume 
de vară elegante, Yale şi Knabenshue s-au îndreptat spre 
clădirea somptuoasă din piatră albă, de pe malul Nilului, 
unde se afla reşedinţa reprezentantului oficial al Marii 
Britanii. 

Pentru Reginald Wingate, ideea ca încă un funcţionar al 
Departamentului de Stat să mişune prin Cairo deschidea 


perspective eterogene. Pe de o parte, acum când Statele 
Unite se alăturaseră Aliaților în efortul de război, autorităţile 
britanice aveau obligaţia de a consolida relaţii de încredere 
şi solidaritate chiar şi în acele zone, cum era Orientul 
Mijlociu, unde americanii nu intenționau sa se implice din 
punct de vedere militar. În plus, înaltul comisar avea şi un 
motiv ascuns de a se purta frumos cu americanii. 
Contemplând situaţia din ce în ce mai încurcată în care 
Marea Britanie se afunda în regiune, acordurilor secrete cu 
francezii şi arabii urmând acum să li se adauge un 
angajament faţă de sionişti, Wingate vedea în Statele Unite 
un posibil salvator din acea babilonie. De fapt, cu doar 
câteva zile înainte ca Yale să sosească în Cairo, Wingate 
afirmase, spre stupoarea lui Knabenshue, că în principiu era 
posibil ca pachetul de cărţi de joc numit Palestina să mai fie 
amestecat o dată şi că, în loc de un control postbelic în 
regiune exercitat de arabi, sau de francezi, sau de o coaliţie 
internaţională, sau sionisti ori britanici, poate că 
americanilor le-ar conveni să iasă în faţă şi să aibă un 
cuvânt de spus.: Wingate putea conta pe Knabenshue că 
avea să transmită asemenea tatonări către Departamentul 
de Stat într-o lumină pozitivă - diplomatul era însurat cu o 
englezoaică şi era un anglofil înfocat -, însă eventual Yale 
putea servi şi el drept o utilă voce a doua. 

Pe de altă parte, dacă tot erau nevoiţi să aibă de-a face 
cu încă un funcţionar al Departamentului de Stat, Wingate 
şi oricare alt englez din Cairo, cunoscând trecutul acelui 
om, şi-ar fi dorit negreşit să nu fie vorba despre William 
Yale. Partial, lucrul acesta izvora din antipatia pe care 
funcţionarii britanici de la toate nivelurile o nutreau faţă de 
fostul patron al lui Yale, firma Standard Oil din New York. In 
repetate rânduri, la începutul războiului, tancurile petroliere 
ale firmei Socony fuseseră prinse când încercau să eludeze 
blocada navală impusă de Marea Britanie împotriva 
furnizării de ţiţei germanilor, o practică curmată până la 
urmă nu prin somări diplomatice, ci prin confiscarea 
navelor firmei Socony de câtre britanici. Dar numai 
curmată; exact în acea vară, când Statele Unite erau deja 
oficial în război cu Germania, reprezentantul Socony în 
Brazilia fusese prins vânzând petrol companiilor germane 


de pe front. Încercând să îşi justifice acţiunile, omul 
explicase nonşalant că afacerile erau afaceri, şi că dacă el 
nu vindea inamicului, competitorii lui cu siguranţă ar face- 
0.222 Ideea ca William Yale era produsul unei asemenea 
culturi corporatiste flegmatice nu avea cum să le inspire 
încredere britanicilor. 

La fel cum, bineînţeles, nici serviciile efectuate de Yale 
în cadrul acelei corporaţii nu prezentau motive de 
încredere. Aşa cum britanicii din Cairo ştiau prea bine, 
fostul reprezentant Socony locuise până de curând, timp de 
peste doi ani, în calitate de cetăţean străin neutru protejat, 
exact în centrul vital al teritoriului inamic, şi chiar dacă 
Londra îi era recunoscătoare lui Yale pentru informaţiile pe 
care le furnizase ca urmare a şederii lui la post în acea 
regiune, pe frontul propriu-zis al războiului acea 
recunoştinţă era mult mai atenuată. Mai exact, strategii 
militari britanici din Cairo nu aveau cum să uite că o mare 
porţiune din cea mai bună şosea a inamicului în Palestina, 
drumul de la lerusalim la Beersheba, care constituia 
principala linie de aprovizionare a turcilor pentru frontul din 
Gaza, unde forţele britanice eşuaseră de două ori, fusese 
construită de fapt în 1914 de către Standard Oil, iar William 
Yale avusese funcţia de coordonator al proiectului. 

Ţinând seama de toate acestea, Wingate s-a trezit 
cumva într-o dilemă când, la scurt timp după prima lor 
întâlnire amiabilă, Yale a venit înapoi la el cu o rugăminte 
îndrăzneață. De undeva, agentul Departamentului de Stat 
aflase de existenţa publicaţiei cu circuit închis, Arab 
Bulletin, o culegere săptămânală a informaţiilor brute strict 
secrete obţinute de Biroul Arab de pe tot cuprinsul 
Orientului Mijlociu. Atât de confidentiale erau datele din 
Bulletin, încât publicaţia era distribuită doar unui număr de 
nici treizeci de înalte oficialități militare şi politice din 
Imperiul Britanic, la care se adăugau numai trei 
reprezentanţi ai guvernelor statelor aliate. William Yale 
cerea acum să aibă şi el acces la publicaţia Biroului Arab. 

După ce a cumpănit bine, Wingate a consimţit să dea 
curs solicitării, dar doar după ce a impus o condiţie 
prealabilă, în stil tipic britanic. Yale avea voie să consulte 
Buletinul pentru propria-i edificare, dar trebuia să îşi dea 


cuvântul de onoare că nu va cita niciodată direct din el în 
niciunul dintre rapoartele pe care le trimitea 
Departamentului de Stat. 

Fără îndoială, o asemenea înţelegere tacită funcţiona 
perfect în rândul diplomaților rafinati din Europa, dar 
privind retrospectiv, înaltul comisar a regretat poate că nu 
acordase mai multă importanţă ideilor lui preconcepute 
despre trecutul lui William Yale; tocmai oferise acces la cele 
mai stringente secrete ale Marii Britanii în Orientul Mijlociu, 
în folosul unui fost angajat al uneia dintre cele mai rapace 
corporaţii din istoria omenirii, iar William Yale nu intenţiona 
neapărat să citeze din Bulletin, cât mai ales să extragă cu 
totul din el. 

În memoriile sale, Yale justifica acea intenţie, folosind 
abil un argument circular: „Informaţiile pe care britanicii mi 
le dădeau nu mi le dădeau mie ca persoană, fiindcă eu nu 
eram decât un agent al guvernului Statelor Unite, iar dacă 
îmi îndeplineam funcţia pentru care eram angajat de 
guvern, trebuia să transmit Departamentului de Stat ştirile 
pe care le obtineam... Oficialităţile altor guverne trebuiau 
să înţeleagă că aceasta era situaţia, de unde rezulta că 
orice condiţie impusă de ele nu avea nicio valabilitate. În 
consecinţă, nu aveam nicio ezitare în a cita acele informaţii 
din Arab Bulletin, pe care eu le consideram necesare”.s8 

Acceptând că ar fi existat posibilitatea unei rupturi într- 
o asemenea logică - în fond, pentru ca oficialii altor 
guverne să poată ,intelege” situaţia lui, ar fi însemnat să 
fie informaţi în acest sens -, Yale avea o scuză comodă şi 
pentru asta; dacă busola eticii lui americane fin calibrate se 
mai dereglase oarecum, acest lucru se datora negreşit 
faptului că „trăisem şi avusesem de-a face cu oficialități din 
Orient şi Europa timp de patru ani”. 

Dar mai exista încă un aspect legat de tânărul agent 
special american, pe care Reginald Wingate nu îl cunoştea. 
William Yale nu era, de fapt, un fost angajat al Socony. Mai 
degrabă, era în mod oficial „în concediu” de la acea 
corporație, un statut care îi permitea să obţină în 
continuare jumătate din salariul avut înainte de război. Si 
chiar dacă funcţionarii britanici din Cairo ar fi ajuns 
vreodată să aibă bănuieli în această privinţă, nu aveau 


nicio şansă să se edifice, întrucât Yale aranjase ca toate 
cecurile de la Socony să fie emise pe numele mamei lui şi 
depuse într-o banca la New York. În lunile care au urmat, 
în timp ce parcurgea Arab Bulletin şi orice alte informaţii 
clasificate britanice care îi ajungeau pe birou, Yale era 
mereu atent la orice posibile referiri despre ţiţei. 


În după-amiaza de 31 octombrie 1917, Aaron 
Aaronsohn şi Chaim Weizmann aşteptau în anticamera sălii 
de conferinţe a cabinetului britanic în Whitehall. Fuseseră 
invitaţi acolo de către Mark Sykes pentru onoarea de a fi 
primii care să afle rezultatul ultimelor deliberări ale 
conducerii Marii Britanii în „chestiunea sionistă”. 

In cele din urmă, uşile de la sanctuarul interior s-au 
deschis larg şi dinăuntru a ieşit Mark Sykes, zâmbind 
radios. „Dr. Weizmann”, a anunţat el, „e băiat.” 5% 

Cei doi lideri sionişti au fost aduşi apoi în sala de 
conferinţe a cabinetului, unde i-au cunoscut pe premierul 
David Lloyd George, ministrul de externe Arthur Balfour şi 
pe ceilalţi membri ai guvernului care, după şase luni de 
deliberări, tocmai aprobaseră textul unei declaraţii despre 
viitorul statut al colonizării evreilor în Palestina. O dovadă 
atât a procesului de elaborare întortocheat, cât şi a 
profundei reticente pe care multi demnitari britanici o 
nutreau încă în această privinţă, era maniera ciudată în 
care declaraţia avea să fie prezentată: o notă scrisă parcă 
pe marginea mesei, la repezeală, conţinând doar trei 
enunturi şi adresată de către ministrul Balfour financiarului 
Walter Rothschild. 

„Guvernul Majestății Sale priveşte favorabil”, se afirma 
în enunţul esenţial al declaraţiei, „stabilirea în Palestina a 
unui cămin naţional pentru poporul evreu şi îşi va folosi 
bunele oficii pentru a înlesni atingerea acestui obiectiv." 

Acea notă scrisă de mână va deveni curând cunoscută 
drept „Declaraţia Balfour”, iar din ea se va dezvolta o 
controversă care continuă să preocupe lumea până în ziua 
de azi. Pentru Aaron Aaronsohn însă, era un prim pas spre 
visul său de a reface Israelul, cauza pentru care el şi atâţia 
compatrioți de-ai lui din Palestina se sacrificaseră atât de 
mult. Aarosohn nu aflase deocamdată toată amploarea 


acelor sacrificii. În acea zi de sărbătoare la Whitehall, nici el 
şi nici altcineva din afara Palestinei nu aflaseră încă despre 
oribilele incidente care se petrecuseră la Zichron Yaakov în 
urmă cu trei săptămâni. 


Pentru Gilbert Clayton, David Hogarth şi alţi câţiva 
ofiţeri britanici din Egipt, în acel început de noiembrie 
apăruse o îngrijorare agasanta care le strica exuberanta de 
până atunci: unde era Lawrence? 

Ofensiva generalului Allenby se desfăşurase cu o 
precizie de ceasornic. Luând prin surprindere forţele 
turceşti din jurul Beershebei, cavaleria britanică năvălise în 
acel oraş din deşert în dimineaţa de 31 octombrie, iar apoi 
continuase înaintarea. Până în 7 noiembrie, garnizoana 
turcă din Gaza, fără posibilităţi de a primi întăriri şi 
confruntată cu  iminenţa unei  încercuiri fatale, îşi 
abandonase fortificațiile din tranşee şi începuse să se 
retragă în pripă pe o distanţă de circa treizeci de kilometri 
în sus, pe coastă. Vremea proastă i-a împiedicat pe englezi 
să profite de avantajul câştigat în luptă, însă reusisera 
acum să străpungă în cele din urmă primul şi cel mai 
puternic zid de apărare al Palestinei. 

Totuşi, pe măsură ce zilele treceau şi euforia acelei 
victorii a început să pălească, cei care la El Arish luaseră 
parte la planurile strategice stabilite împreună cu Lawrence 
au început să fie tot mai nelinistiti din cauza tăcerii 
persistente de la Yarmuk. Asa cum Gilbert Clayton îi 
mărturisea lui George Lloyd, întors acum la Aqaba, în 12 
noiembrie, „sunt foarte îngrijorat că nu am veşti de la 
Lawrence”? 

In acea zi, Lawrence si grupul lui de razboinici se aflau, 
de fapt, la circa o suta treizeci de kilometri la est de 
Yarmuk, sperand sa salveze macar o mica realizare dintr-o 
misiune în care totul iesise prost. 

Ajungând, după câteva zile de când se despartise de 
Lloyd, la Azrag, un sat din jurul unei fortărețe în desert, 
Lawrence descoperise că oamenii din tribul Serahin, pe 
care sperase să-i coopteze pentru Yarmuk, nu voiau să i se 
alăture; principalul motiv era profunda lor neîncredere în 
Abd el Kader, pe care şi ei îl bănuiau a fi un trădător. 


Influentati de un discurs înflăcărat ţinut de Lawrence, 
oamenii din tribul Serahin au fost de acord sa participe la 
misiune, dar pe urmă Abd el Kader dispăruse brusc în drum 
spre Yarmuk, fugind spre un oraş controlat de turci. Si 
totusi, Lawrence refuza sa se intoarca. 

In ciuda tuturor neajunsurilor, a fost foarte aproape de 
a reusi. Ajungand la podul de cale ferata de la Tell al 
Shehab în seara de 7 noiembrie, Lawrence si demolatorii lui 
izbutiseră să care dinamita în defileu, chiar pe sub nasul 
unei santinele turce, când cineva a scăpat din mână o 
puşcă pe pietre. Alertati de zgomot, cei şase soldaţi turci au 
ieşit valvârtej din postul de pază şi au început să tragă 
nebuneşte în toate direcţiile. Amintindu-şi, pesemne, 
ingroziti că dinamita explodează dacă e lovită de un glonţ, 
oamenii lui Lawrence au aruncat la repezeală pachetele în 
ravină şi au fugit să se adăpostească. Neavând de ales, 
Lawrence s-a dus după ei. 

În război, bărbaţii devin foarte superstitiosi, dar chiar si 
un individ raţional prin excelenţă tot ar fi decis probabil că 
era timpul acum de a declara anulată orice acţiune a 
atacatorilor la Yarmuk şi, socotindu-se norocosi că 
scăpaseră cu viaţă atâta vreme, să pornească spre limanuri 
mai sigure. Lawrence însă părea posedat de o încăpățânare 
aproape diabolică, fiind ferm hotărât să obţină măcar o 
fărâmă de succes în toată acea misiune. A decis, de aceea, 
să lanseze un nou atac asupra unui tren. 

A face asta însemna totuşi să îşi asume riscuri şi mai 
teribile. În condiţiile în care lipsa mâncării devenea acută, 
Lawrence a dat ordin ca o parte din oameni să plece. Din 
acest grup făceau parte şi mitraliorii indieni, ceea ce 
însemna că, dacă atacul asupra trenului reuşea, luptătorii 
nu ar avea armament greu care să îi protejeze. Mai mult 
chiar, din cauza cantităţii de cablu electric care se pierduse 
la podul din Yarmuk, persoana care declanşa detonarea 
trebuia să fie plasată la doar cincizeci de metri de locul 
exploziei. Persoana aceea avea să fie Lawrence. 

Locul pe care l-a ales era un tronson izolat al şinei 
lângă satul Minifir, pe linia principală a Căii Ferate Hejaz, 
mai jos de Amman. Ghemuit în spatele unui tufis pentru a 
tine ascuns detonatorul, dar perfect vizibil de pe şine, 


Lawrence a încercat întâi să arunce în aer un tren cu multe 
vagoane pline de soldaţi. Spre marele lui noroc, dar şi al 
celor şaizeci de oameni din grupul lui ascunşi prin râpele 
din apropiere, legătura electrică nu a funcţionat - 
altminteri, cu siguranţă ar fi fost masacrați de nenumaratii 
turci din tren -, iar timp de câteva minute sinistre, 
Lawrence a îndurat privirile holbate ale soldaţilor turci din 
vagoanele care se perindau lent, din cand în când fortandu- 
se să fluture din mână prieteneste spre ei.22 

Nu însemna neapărat că şansele de a scăpa cu viaţă 
erau cu mult mai bune în cazul unui alt tren cu soldaţi, ceva 
mai mic însă, pe care Lawrence a reuşit să îl dinamiteze în 
ziua următoare. Se plasase atât de aproape de punctul 
detonatiei, încât a fost zburat din loc de suflul exploziei - 
ceea ce a fost un mare noroc pentru el, întrucât o bucată 
mare din locomotiva distrusă a aterizat direct pe 
mecanismul de detonare, care până în urmă cu câteva clipe 
fusese între genunchii lui. Năucit, Lawrence s-a ridicat 
împleticindu-se pe picioare şi a observat că avea cămaşa 
sfâşiată şi că îi curgea sânge din braţul stâng. Când praful 
şi fumul s-au mai împrăştiat, a văzut exact în faţa lui, 
„jumătatea de sus din trupul unui om, jupuit de viu şi 
fumegând”, sfârtecat în două de explozie; acea porţiune din 
corpul omului zburase prin aer la cincizeci de metri de locul 
detonatiei. 

„Am simţit fireşte ca era timpul sa plec de-acolo”, 
relata Lawrence în Cei șapte stâlpi ai înțelepciunii, „dar 
când m-am mişcat, am sesizat o durere cumplită în piciorul 
drept, din cauza căreia nu puteam decât să mă mişc 
şchiopătând, în timp ce capul mi se învârtea din cauza 
şocului. Mişcarea a început sa limpezeasca aceasta 
confuzie, în timp ce m-am dus şchiopătând în susul văii, de 
unde arabii trăgeau acum tare în vagoanele ticsite de 
oameni.” 

În timp ce Lawrence îşi târa paşii poticnit spre un 
adăpost, soldaţii turci din tren au tras în el - dar n-au tintit 
prea bine; din câte povestea el, l-au atins razant cel puţin 
cinci sau şase gloanţe, „unele dintre ele neplăcut de 
adânc”. In timp ce mergea aşa, încă într-o stare de şoc, îşi 


făcea curaj să se mişte mai departe, îngânându-şi încet un 
straniu refren: „Oh, ce n-aş da să nu se fi întâmplat”. 

În timpul cuceririi oraşului Wejh în urmă cu zece luni, 
Lawrence îl înfierase aspru pe un ofiţer britanic, care 
condusese un detaşament de asalt la tarm, o acţiune care 
s-a soldat cu uciderea a douăzeci de arabi, în loc, pur şi 
simplu, să fi aşteptat până când garnizoana turcă 
împresurată avea să se predea. „Pentru mine”, scria el 
despre acea ciocnire armată, „o acţiune inutilă, cu 
împuşcături sau victime, nu însemna doar pierderi, ci un 
păcat... Rebelii noştri nu erau materiale de război, ca 
soldaţii, ci prieteni de-ai noştri, încrezători în capacitatea 
noastră de a-i conduce. Noi nu preluasem comanda ca 
membri ai naţiunii lor, ci prin invitaţie, iar oamenii noştri 
erau voluntari - indivizi separați, localnici, rude -, astfel 
încât moartea cuiva era o amărăciune personală pentru 
multi din armată.” 5% 

La Minifir, Lawrence ajunsese sa se lupte cu o forta 
armata turca formata din aproximativ patru sute de soldati, 
contra celor saizeci de oameni ai lui; in mod incredibil, unii 
dintre acestia nici macar nu aveau arme, fiind nevoiti sa 
arunce cu pietre în trenul avariat. Aproximativ douăzeci 
dintre ei au fost împuşcaţi imediat, inclusiv cel puţin şapte 
din grupul trimis pe şine ca să îl salveze pe Lawrence. 
Exista, aşadar, o contradicţie între reacţia lui faţă de faptele 
ofițerului britanic la Wejh şi faptele lui la Minifir, însă 
Lawrence părea să nu o remarce - ori, poate, în intervalul 
acelor zece luni brutale, pur şi simplu ajunsese să nu-i mai 
pese. 

„A doua zi”, scria el despre ce a urmat după atacul de 
la Minifir, „am intrat în Azrak, fiind întâmpinați glorios si 
fălindu-ne - Dumnezeu să ne ierte - că eram victoriosi.” 

O furie clocotitoare 


Referitor la recenta publicare a declarației 
Excelenței voastre adresate Lordului 
Rothschild cu privire la evreii din 
Palestina, noi cu respect ne luăm 
libertatea de a îndruma atenția Excelenței 
voastre asupra faptului că Palestina 
formează o parte vitală din Siria - ca 
inima în trup -, neadmitand niciun fel de 
separare pe plan politic sau sociologic. 


Comitetul Sirian din Egipt către ministrul 
britanic de externe Balfour, 14 noiembrie 
1917 


Autoritățile britanice au răspuns 
Comitetului Sirian... că telegrama către 
domnul Balfour nu a putut fi transmisă în 
acest moment, dar că Autoritățile 
britanice sunt multumite că sirienii din 
Egipt şi-au făcut cunoscute sentimentele 
cu privire la chestiunea sionistă.5% 


William Yale către Departamentul de Stat, 17 
decembrie 1917 


Călătorul care se aventurează la est de capitala lordaniei, 
Amman, nu prea are cu ce să-şi clătească privirile. După 
circa un kilometru şi jumătate, relieful de coline al 
Ammanului rămâne în urmă, iar în faţa ochilor se aşterne 
un şes vălurit, cu pietriş şi nisip gros. Drept urmare, prima 
reacţie când ajungi la zidurile de piatră înalte ale cetăţii 
Azraq, după aproximativ optzeci de kilometri de asemenea 
pustietati anoste, este sa te minunezi de acea apariţie 
improbabilă. În acest vast şi sterp peisaj, cum a fost posibil 
ca o asemenea fortăreață masivă, cu ziduri de nouă metri, 


încoronate cu turnuri de pază şi mai înalte în cele patru 
colţuri ale ei, să fi fost clădită vreodată? 

Răspunsul este apa, desigur, o oază care în Antichitate 
oferea singura sursă de subzistență pentru o suprafaţă 
înconjurătoare de aproximativ 13000 km?. Romanii au fost 
cei care au sesizat primii importanţa strategică a Azraqului, 
ridicând un mic fort lângă oază în secolul al Il-lea d. Hr., 
însă Imperiul Ayyubid, al lui Saladin, avea să creeze, peste 
o mie de ani, impresionantul monolit care există şi acum. 
Chiar şi azi, cetatea domină oraşul cu acelaşi nume, însă în 
noiembrie 1917, când Lawrence şi mica lui bandă de tâlhari 
au fugit la Azraq după atacul trenului de la Minifir, acea 
aşezare consta din câteva colibe de piatră, iar fortăreaţa 
părea că se ridică din deşert, în faţa lor, ca o nălucă. 

La Azraq îl cunoscuse Lawrence pe Nuri Shalaan, 
emirul tribului Rualla, în luna iunie, şi la vremea aceea 
notase că locul putea fi o ascunzătoare perfectă. Pe lângă 
apă şi adăpost, fortăreaţa oferea o vedere panoramică a 
deşertului în toate direcţiile. În consecinţă, Lawrence îi 
trimisese pe mitraliorii indieni acolo, exact înainte de atacul 
de la Minifir, astfel încât atunci când el şi restul luptătorilor 
au sosit în 12 noiembrie, armele respective erau deja 
montate în turnurile de pază ale cetăţii, făcând-o de 
necucerit. De fapt, atât de ideală era oaza aceea, încât 
Lawrence a decis rapid să facă acolo baza de înaintare 
pentru aducerea Revoltei Arabe în inima Siriei; la câteva 
zile după ce a ajuns, a trimis un curier, pe distanţa de 
aproximativ trei sute douăzeci de kilometri până la Aqaba, 
cu instrucţiuni pentru Faysal să înceapă să îşi deplaseze 
avangarda armatei spre nord. 

Ideea de a se instala cu arme şi bagaje in Azraq 
urmărea şi un scop mai subtil. Aşezarea marca limita 
dinspre nord-vest a fiefului lui Nuri Shalaan. In ciuda 
repetatelor rugaminti formulate de Faysal si Lawrence în 
luna iunie, Shalaan continua sa oscileze pe linia de centru a 
războiului, ba sprijinindu-i pe furiş pe rebelii arabi, ba 
făcând negot pe fata cu turcii. In Azrag, rebelii s-ar plasa 
de-a dreptul între fieful Rualla şi târgurile siriene controlate 
de turci. „Ezita să se declare [de partea rebelilor arabi], 
doar din cauza averii lui din Siria”, scria Lawrence despre 


Shalaan, „şi de asemenea fiindcă nu voia să le facă rău 
oamenilor din tribul său, lăsându-i fără pieţele lor de 
desfacere fireşti. Noi, locuind în unul dintre castelele lui 
importante, îl vom face să-i fie ruşine să se mai ducă la 
inamic." 

In Azrag, micul grup de războinici condus de Lawrence 
s-a transformat rapid într-o echipă de constructori 
improvizati, care s-au apucat să pregătească fortăreaţa 
pentru a servi drept adăpost trupelor mult mai numeroase 
ce urmau să sosească în curând. Au reparat zidurile de 
piatră dărăpănate şi acoperişurile prăbuşite, au reamenajat 
chiar şi mica moschee din curte, care fusese folosită până 
foarte recent drept tarc pentru oi. Când lumea din jur a 
început să afle de prezenţa rebelilor acolo, adesea erau 
nevoiţi să oprească lucrul pentru a primi vizita diverselor 
delegaţii de triburi, ceea ce invariabil conducea la ospete şi 
la o atmosferă de veselie generală. Lawrence reuşea să se 
retragă din zarva petrecerilor în camera de pază, care 
fusese reparată special pentru el, în turnul sudic. 

Chiar şi pentru o carte saturată cu detalii - unii ar 
putea spune înecată în detalii -, povestirea lui Lawrence 
despre Azrag, în Cei şapte stâlpi ai înțelepciunii, este 
absolut remarcabilă. Sunt cinci pagini cuprinzând poate 
unele dintre cele mai emotionante rânduri din memoriile 
aşternute de el pe hârtie, unde zăboveşte cu nostalgie 
asupra vremurilor idilice trăite acolo, evocând minunata 
camaraderie care exista între grupul lui de luptători şi 
musafirii lor, descriind misterioşii lupi sau şacali care urlau 
în afara zidurilor cetăţii pe timpul nopţii, dar pe care nu i-au 
văzut niciodată. Chiar şi când au început ploile de iarnă, iar 
fortăreaţa s-a preschimbat într-un fel de închisoare umedă, 
unde apa picura înăuntru, iar singurul remediu era să te 
ghemuieşti la căldură sub blănuri de oaie, mizeria îmbrăca 
o distinctă conotaţie heraldică. „Era un ger teribil, când 
stăteam ascunsi acolo, nemiscati, din zorii cenușii ai zilei 
până în bezna târzie, şi minţile noastre păreau suspendate 
înăuntrul acestor ziduri masive unde, prin fiecare 
deschizătură de  muschetă, negura pătrunzătoare se 
alungea în interior ca o flamură albă. Trecutul şi viitorul 
curgeau peste noi aidoma unui râu fără meandre. Ne visam 


în spiritul locului; asedii şi festinuri, raiduri, omoruri, 
serenade de dragoste în miez de noapte."5* 

Ceea ce face şi mai remarcabile aceste pagini este 
faptul că Lawrence a stat în Azrag, în acest popas din 
noiembrie, cel mult şase zile, dar posibil doar trei. 

Poate că locul acesta a căpătat în mintea lui acele 
atribute idilice, din cauza suferințelor pe care le îndurase. 
Toată luna precedentă, de când propusese planul de a 
ataca podul din Yarmuk, Lawrence trăise permanent cu 
spectrul morţii în gând, temându-se că nu va supravieţui 
acelei misiuni. În Azrag, acea spaimă s-a risipit brusc. 

Sau poate era ideea despre ceea ce avea să urmeze 
imediat. La doar câteva zile după ce a ajuns la Azrag, 
Lawrence a pornit din nou în deşert, însoţit de trei oameni. 
Destinația lor era nodul de cale ferată din oraşul Deraa, 
situat la circa o sută zece kilometri spre nord-vest. Acolo, 
Lawrence va îndura cel mai îngrozitor - şi conform 
diverşilor lui biografi din ultima jumătate de secol, cel mai 
crâncen controversat - calvar din tot ce i-a fost dat să 
pătimească în timpul războiului. 


Trădarea, căci cu siguranţă aşa a considerat-o Aaron 
Aaronsohn, i s-a dezvăluit în după-amiaza de 16 noiembrie, 
exact în ajunul plecării sale din Londra. Atunci a primit 
scrisoarea lui Chaim Weizmann, conţinând instrucţiunile 
pentru misiunea lui în Statele Unite. Cei doi discutaseră 
atât de amănunţit acea misiune, în ultimele zile, încât 
Aaronsohn a fost la un pas de a renunţa să mai citească 
scrisoarea - dar a citit-o. 

Nota lui Weizmann îl instruia, în esenţă, să-şi ţină gura. 
„Pentru îndeplinirea unor îndatoriri aşa de complicate”, 
scria el, „este de dorit să eviti de a vorbi în public şi de a da 
interviuri în presă, şi pentru a preîntâmpina posibilitatea ca 
dumneata să fii presat de a face asemenea lucruri noi, în 
conformitate cu dorinţa dumitale, te rugăm solemn să te 
limitezi la îndatoririle deja  specificate.":* Pentru 
eventualitatea în care nu fusese suficient de clar, 
Weizmann îi ordona în continuare lui Aaronsohn să se 
abţină de la orice „acţiune directă, fie verbală sau în scris, 


exprimându-se doar prin intermediul domnului Brandeis”, 
liderul sioniştilor americani. 

Pe Aaronsohn l-a înfuriat scrisoarea, mai ales felul cum 
Weizamann lăsa să se înţeleagă că el, personal, solicitase 
să i se pună botnita. „Bătrânul nu e prost”, nota el manios 
în jurnalul său, în acea seară, „dar nici eu nu sunt atât de 
naiv... Efectiv, fiecare nouă zi îmi aduce o nouă dovadă a 
ipocriziei lui Weizmann.” 8% 

De când sosise la Londra în urmă cu şase săptămâni, 
Aaronsohn stătuse mult timp de vorbă cu liderul sioniştilor 
britanici. Relaţia lor era complicată, implicând deopotrivă 
un respect reciproc, dar şi o neîncredere reciprocă, şi 
ajunseseră la un fel de tipic în întâlnirile lor, ba intelegandu- 
se perfect într-o zi, ba ciondănindu-se teribil a doua zi. 
Exact înainte de acea scrisoare înjositoare trimisă de 
Weizmann, cu instrucţiuni pentru călătoria în SUA, se 
înţeleseseră destul de bine, dintr-un motiv foarte simplu: în 
câteva zile, sub ochii lor se petrecuseră cele mai 
răsunătoare şi influente evenimente din istoria sionismului. 

În primul rând, fusese Declaraţia Balfour, desigur, dar 
simultan veniseră şi ştirile despre rapida ofensivă a armatei 
britanice în Palestina. După ce străpunseseră liniile de 
apărare de la Beersheba, forţele lui Allenby continuaseră 
năvalnic spre nord, făcându-i pe turci să se împrăştie în 
derută din calea lor. Deşi Aaronsohn nu ştia deocamdată, 
chiar în acea zi de 16 noiembrie o avangardă britanică intra 
fără să întâmpine rezistenţă în oraşul de coastă Jaffa, la 
circa optzeci de kilometri de locul din care porniseră, în 
timp ce alte unităţi armate se apropiau de colinele situate 
mai jos de lerusalim. Cu o viteză uluitoare, ceea ce păruse 
un vis îndepărtat, chiar teoretic, timp de 1900 de ani - 
revenirea diasporei evreieşti în patria străveche - părea în 
curând să se adeverească. 

În mod firesc, această combinaţie de evenimente avea 
un efect  electrizant asupra comunității sioniste 
internaţionale. Din enclavele evreieşti de pretutindeni, 
soseau la Foreign Office nenumărate mesaje de 
recunoştinţă pentru Declaraţia Balfour. Această revarsare 
de simpatie părea să confirme pe loc argumentul pe care 
Chaim Weizmann şi colaboratorii lui din guvernul britanic îl 


sustinusera cu tărie luni de zile, şi anume că declarând 
sprijinul pentru o patrie a evreilor şi acţionând în acest 
sens, Aliaţii vor constata că întreaga comunitate sionistă 
din lume va trece de partea lor. 

Totuşi, această reacţie nu avea un caracter universal, 
iar fervoarea manifestată în unele părţi din lume nu făcea 
decât să scoată şi mai mult în evidenţă mutenia din rândul 
sioniştilor americani. Spre mijlocul lui noiembrie, foarte 
puţine ziare americane  consideraseră oportun sa 
menţioneze declaraţia - New York Times o expedia în trei 
paragrafe foarte scurte -, în timp ce mulţi lideri americani 
importanţi nu făcuseră deocamdată niciun fel de 
comentariu public. Absolut flagrantă era tăcerea 
administraţiei Wilson, ceea ce Weizmann şi guvernul 
britanic considerau deosebit de jignitor, ţinând seama că 
declaraţia fusese rescrisă - şi mult amânată - special 
pentru a obţine aprobarea preşedintelui american. 

De fapt, cel mai apropiat consilier al lui Woodrow 
Wilson, colonelul Edward House, îi informase pe britanici 
încă din septembrie, când propunerea le-a fost prezentată 
prima oară în mod explicit americanilor, că preşedintele era 
dispus să facă doar o vagă declaraţie de „simpatie” pentru 
planul anglo-sionist, şi asta „numai cu condiţia de a nu fi 
nevoit să anunţe niciun fel de adeziune reală”s din partea 
sa. Temperând ulterior limbajul iniţial al declaraţiei 
propuse, englezii izbutiseră să îl determine pe Wilson să 
accepte ideea, dar cu un avertisment major încă menţinut; 
aşa cum House a comunicat Londrei la mijlocul lui 
octombrie, preşedintele „cere să nu se menţioneze în 
niciun fel aprobarea sa atunci când Guvernul Majestății Sale 
va face publică proclamația întrucât a aranjat ca evreii 
americani să îi ceară atunci aprobarea, pe care el o va da în 
mod public aici "82. 

Doar că tăcerea lui Wilson îi făcuse pe sioniştii 
americani mai ezitanti în această privinţă, ceea ce ulterior îl 
determinase pe preşedinte să îşi menţină tăcerea. În 
speranţa contracarării acestui impas, se stabilise ca Aaron 
Aaronsohn, o figură cunoscută multora dintre acei sionişti, 
să fie trimis acum în Statele Unite. 


Scopurile misiunii lui fuseseră stabilite într-o şedinţă la 
nivel înalt, la Ministerul de Externe, în urmă cu câteva zile, 
unde participaseră atât Weizmann, cât şi Mark Sykes. Era 
vorba despre nişte obiective extrem de ambitioase. Fiind 
desemnat în mod oficial drept om de legătură între 
Federaţia Sionistă Engleză şi structura ei omoloaga 
americană, Aaronsohn trebuia să „ajute Organizaţia noastră 
din Statele Unite în a aprecia semnificaţia reală a diferitelor 
evenimente militare si politice” din Orientul Mijlociu, 
precum şi să contribuie „la trezirea entuziasmului sionist, la 
stimularea propagandei pro-Antanta” şi, susţinând ideea 
fantezistă a lui Sykes privind un consorţiu evreiesc-arab- 
armean în Orientul Mijlociu, „la consolidarea şi alianţa 
forţelor sioniste cu forţele arabilor şi ale armenilor”. În 
plus, Aaronsohn urma să funcţioneze drept canalul oficial 
de comunicare între Weizmann şi liderul comunităţii 
sioniste americane, judecătorul Curţii Supreme a SUA, Louis 
Brandeis. 

Deşi părea o agendă de lucru extrem de dificilă, 
Aaronsohn acceptase bucuros misiunile încredințate si îşi 
anunţase contactele sioniste din Statele Unite că urma să 
vină acolo. De aceea, scrisoarea cu instrucţiuni de la 
Weizmann, primită în 16 noiembrie, i se părea cu atât mai 
umilitoare. 

Dar mulţi oameni încercaseră de-a lungul anilor să-l 
reducă la tăcere pe Aaron Aaronsohn fără să reuşească. 
Convingându-se rapid că era preferabil să vadă mai 
degrabă o provocare în restricţiile impuse de Weizamann, a 
doua zi dimineaţă agronomul s-a suit în tren, în gara Euston 
din Londra, îndreptându-se spre Liverpool, unde s-a 
îmbarcat pe nava SS St. Paul, cu destinaţia New York. 

În apărarea lui Weizmann, trebuie spus că nu era doar 
firea lui autoritară care îl determinase să îi pună botnita la 
gură lui Aaronsohn. Deşi aprecia pozitiv nenumăratele 
contacte pe care savantul le avea în comunitatea sionistă 
americană, Weizmann stătuse suficient de mult în preajma 
lui Aaronsohn în ultimele şase săptămâni, încât să devină 
prevăzător, ştiind cât putea fi de impulsiv acesta când se 
enerva. Ceea ce era cu atât mai îngrijorător, cu cât existau 
şi puncte secrete pe agenda lui de lucru în Statele Unite. 


Anticipând un control complet al Marii Britanii asupra 
Palestinei într-un viitor apropiat, precum şi pentru a risipi 
temerile exprimate de comunităţile musulmane şi creştine 
din Palestina cu privire la Declaraţia Balfour, Sykes şi 
Weizmann stabiliseră că în regiune trebuia trimis, cât mai 
curând posibil, un comitet sionist care să evalueze situaţia. 
Sykes, mai ales, ţinea neapărat ca din acest comitet să facă 
parte şi o delegaţie americană, imaginându-şi că prezenţa 
acesteia ar fi văzută drept o acceptare tacită de către 
preşedintele Wilson atât a Declaraţiei Balfour, cât şi a 
viitorului control britanic în Palestina. Dar un obstacol 
oarecum insurmontabil stătea în calea acestui proiect. 
Statele Unite declaraseră război doar Germaniei, iar Wilson 
afirmase răspicat că nu avea nicio intenţie de a se 
amesteca în treburi legate de Imperiul Otoman; astfel, era 
extrem de  îndoielnic ca administraţia sa să avizeze 
favorabil o asemenea delegaţie americană. Această situaţie 
a dat naştere misiunii clandestine a lui Aaronsohn în Statele 
Unite: să îi determine pe liderii sionişti americani să 
exercite presiuni asupra guvernului Wilson, nu numai 
pentru a accepta în mod public Declaraţia Balfour, ci şi 
pentru a-şi schimba radical poziţia, declarând război 
Turciei. 

Dar când a ajuns în Statele Unite, Aaronsohn a aflat o 
veste cutremurătoare. La biroul Federaţiei Sioniste din New 
York, în 1 decembrie, i-a fost înmânată o telegramă de la 
fratele său mai mic, Sam, care ajunsese de curând la Cairo. 
După aproape două luni de la acele evenimente, Aaronsohn 
afla în sfârşit despre distrugerea de către turci a reţelei lui 
de spionaj NILI. Din telegrama fratelui său, a aflat, de 
asemenea, despre moartea surorii lui, Sarah, a tatălui lor, 
Ephraim, precum şi despre execuţia lui Naaman Belkind.5% 

„Jertfa s-a săvârşit”, scria Aaronsohn în jurnalul său, în 
acea seară. „Ştiam că ne aştepta o mare nenorocire, dar 
una este să te temi, şi alta să ştii că orice speranţă s-a 
spulberat. Bietul tata, biata Sarati... Pierderea ei este cea 
mai crudă.” s% 

Veştile primite i-au dat un nou motiv de aversiune față 
de Weizmann şi ceilalți lideri sionişti din Europa, care 
urmăreau să îi restrângă influența. Timp de doi ani, 


Aaronsohn şi asociaţii lui cei mai apropiaţi îşi riscaseră viata 
pentru cauza sionistă - iar mulţi plătiseră acum preţul 
suprem -, în timp ce cei de la Londra şi Paris îşi vedeau de 
întâlnirile lor şi de propagandismul lor politic. Acest contrast 
a fost pus în evidenţă, impecabil, în 2 decembrie. Exact la o 
zi dupa ce Aaronsohn a primit veştile triste de la Athlit, 
membrii fruntaşi ai Federaţiei Sioniste Engleze s-au adunat 
în Albert Hall, la Londra, pentru o gală de celebrare 
marcând o lună de la Declaraţia Balfour. 


Este puţin probabil ca vreun scriitor să îşi fi povestit 
propria tortură atât de amănunţit şi chiar sentimental. 

Conform povestirii lui Lawrence, totul a început în 
dimineaţa de 20 noiembrie. Cu câteva zile în urmă, plecase 
din Azrag, împreună cu trei însoțitori, pentru a inspecta 
terenul din jurul oraşului Deraa, un nod de cale ferată vital. 
Voia acum să vadă efectiv întregul complex feroviar de la 
Deraa. Singura modalitate de a face acest lucru era cu 
insolenta, în văzul tuturor, aşa că în acea dimineaţă 
Lawrence şi unul dintre tovarăşii lui plecaseră spre un 
tronson izolat al liniei ferate, situat la câţiva kilometri în 
nordul oraşului, unde descălecaseră de pe cămile; de acolo, 
pe jos şi în veşminte arăbeşti, o luaseră pur şi simplu în 
lungul şinelor, intrând în Deraa. 

Totul a decurs bine până când, trecând prin dreptul 
unei tabere militare turceşti, cei doi au trezit bănuielile unui 
sergent. Acesta l-a înşfăcat pe Lawrence, anunțând ca 
„Beiul te vrea”, dar, nu se ştie de ce, l-a lăsat pe tovarăşul 
lui să îşi vadă de drum. 

In ziua aceea, Lawrence a fost ţinut într-o încăpere 
păzită, aşteptând să fie primit în audienţă de bei şi 
dezmintind suspiciunile că ar fi fost un dezertor din armata 
turcă. A făcut acest lucru, pretinzând că era cerchez, o 
populaţie de munteni din nordul Caucazului care erau 
scutiţi de încorporare şi erau cunoscuţi pentru pielea lor 
albă şi ochii în nuanţe deschise. Seara, soldaţii din corpul 
de gardă au venit să-l ducă în apartamentul beiului, un 
individ pe care Lawrence avea să-l numească „Nahi” în Cei 
şapte stâlpi ai înțelepciunii, dar pe care în realitate îl chema 
Hajim Muhittin, guvernatorul districtului Deraa. 


A devenit limpede că întâlnirea avea să capete o 
turnură sexuală, atunci când Hajim a dat ordin gărzilor să 
plece şi l-a trântit pe Lawrence pe pat. Când acesta a reuşit 
să scape, guvernatorul a chemat gărzile, care l-au 
imobilizat pe Lawrence pe pat şi au început să smulgă 
hainele de pe el. Hajim s-a apucat să-l pipăie din nou, până 
când Lawrence i-a tras un genunchi în vintre. 

Tintuit din nou pe pat de gărzile beiului, Lawrence, 
acum dezbrăcat, a devenit victima lui Hajim, care a tăbărât 
furios pe el, într-o frenezie de patimă şi mânie, sărutându-l 
şi scuipându-l, muşcându-l de gât până i-a dat sângele, într- 
un final ridicându-i un pliu din pielea de pe piept ca să-l 
împungă cu vârful baionetei. Aşa cum avea să povestească 
Lawrence, beiul a poruncit apoi soldaţilor „să mă scoată 
afară şi să mă înveţe minte”. 

A urmat calvarul unor schingiuri oribile. Tarat într-o 
încăpere alăturată, Lawrence a fost întins pe o bancă, unde 
doi soldaţi „s-au aşezat cu genunchii pe gleznele mele, 
apăsându-se cu toată greutatea pe partea din spate a 
genunchilor mei, în timp ce alţi doi îmi rasuceau 
încheieturile mâinilor până au pârâit, apoi le-au strivit şi mi- 
au zdrobit ceafa, presându-mi gâtul pe scândură”. Au scos 
pe urmă o biciuşcă, cu care, pe rând, cei patru soldaţi l-au 
plesnit pe Lawrence peste spinare şi fese, de zeci, dacă nu 
de sute de ori. „In final, când eram complet distrus, s-au 
arătat mulţumiţi”, îşi amintea el în Cei şapte stâlpi ai 
înțelepciunii. „Cumva, m-am trezit că nu mai eram pe 
bancă, ci zăceam pe spate pe podeaua murdară, unde m- 
am cuibărit, năucit, gâfâind greoi, dar oarecum confortabil.” 

Dar caznele lui nu se încheiaseră, iar, în relatarea lui 
Lawrence, totul a început să semene cu o halucinație. Izbit 
violent cu picioarele în coaste de către ofiţerul de serviciu, 
care i-a ordonat apoi să se ridice în picioare, Lawrence nu s- 
a clintit, zâmbindu-i în schimb indolent. La această 
neobrăzare, ofiţerul „a zvarlit din brat în sus, luându-şi elan 
ca să mă plesnească puternic cu biciul peste vintre. M-am 
coşcovit urlând, sau mai bine zis, încercând neputincios să 
urlu, doar icnind scremut cu gura deschisă. Unul [dintre 
soldaţi] se hlizea amuzat. Un glas a strigat: «Păcat, l-ai 


omorât.» A mai urmat o plesnitură. Un răcnet, şi mi s-a 
făcut negru în faţa ochilor”. 

Poate deloc surprinzător, când Lawrence a fost târât 
înapoi în odaia lui Hajim, „Lacesta] m-a respins în grabă, ca 
pe un lucru prea sfâşiat şi plin de sânge pentru patul lui”. 
Acum, când supliciul său se terminase definitiv, Lawrence a 
fost cărat afară în curte şi aruncat într-o baracă, unde un 
„bolnicer” armean, a fost chemat să îl spele şi să îl 
bandajeze. Apoi, călăii lui, pur şi simplu, au plecat. 

In felul acesta, a început derularea unor întâmplări 
extraordinare - unii ar spune neverosimile -, prin care 
Lawrence a scăpat în final de cumplitele lui tribulatii. 
Potrivit povestirii lui, înainte de revărsatul zorilor şi-a 
adunat puterile, s-a ridicat în picioare şi a explorat 
încăperea sordidă în care se afla. Într-o cameră alăturată, a 
găsit apoi „nişte haine grosolane” atârnate de uşă. Reuşind 
cumva să se îmbrace, s-a catarat apoi pe fereastră şi a sărit 
afară, pe o uliţă pustie. Clătinându-se pe picioare, a început 
să străbată oraşul, care era încă pe jumătate adormit, 
mergând aşa până când casele şi străzile au rămas undeva 
în urmă. Rugându-se de un negustor care trecea pe drum, 
ca să îl ia şi pe el pe cămilă, a ajuns într-un final în cătunul 
unde stabilise întâlnirea cu tovarăşii lui din Azraq. l-a găsit 
acolo, uimiti să-l vadă teafăr, după ce îşi făcuseră atâtea 
griji când fusese prins. 

„Le-am spus o poveste năstruşnică, despre mituiri şi 
şmecherii”, relata Lawrence, „pe care au promis s-o 
păstreze pentru ei, râzând în hohote de prostia turcilor.” În 
aceeaşi după-amiază, grupul a pornit înapoi, călare pe cai, 
pe drumul de circa o sută zece kilometri pana la Azraq. 

Aceasta a fost, pe scurt, relatarea lui Lawrence despre 
acea zi îngrozitoare - pe scurt, fiindcă în Cei şapte stâlpi ai 
înțelepciunii povestea despre maltratările la care a fost 
supus în Deraa se întinde pe cinci pagini, cu detalii 
macabre şi atroce de citit. Totuşi, acumularea propriu-zisă a 
unor amănunte atât de sinistre are rolul de a incetosa 
naraţiunea, de a face neclar ceea ce s-a întâmplat cu 
adevărat. Când Lawrence spunea că încheieturile mâinilor i- 
au fost răsucite până au „pârâit”, însemna că i-au frânt 
mâinile? Şi a fost într-adevăr siluit? Există câteva indicii 


eufemistice care sugerează asta, dar la fel de multe indicii 
care sugerează contrariul. Şi mai deconcertante sunt acele 
descrieri trenante ale torturilor, care capătă o conotaţie vag 
voyeurista, chiar lasciva. Când a fost intepat cu baioneta, 
bunăoară, Lawrence nota că „sângele s-a prelins pe corp in 
jos şi mi-a picurat pe partea din faţă a coapsei. [Hajim] 
părea încântat şi, cu vârful degetelor, m-a manjit cu sânge 
pe burtă”. Mai târziu, în timp ce era lovit cu picioarele în 
coaste, după ce fusese flagelat, avea să îşi aducă aminte 
cum „o căldură încântătoare, probabil sexuală, m-a năpădit 
prin tot corpul”. 

Sub greutatea unor detalii atât de precise şi 
covarsitoare, multi biografi de-ai lui Lawrence - 
majoritatea, de fapt - au concluzionat că, pur şi simplu, 
incidentul din Deraa nu putea să se fi petrecut aşa cum l-a 
descris el, ba chiar că nici nu a avut loc, de fapt. Altfel spus, 
cum e posibil ca un om supus cruzimilor, pe care Lawrence 
susţine că le-ar fi pătimit la Deraa, să mai fie capabil să 
evadeze? Chiar acceptând că ar fi avut fantasticul noroc de 
a ajunge în acea fază, cum să poată un om căruia îi 
„pârâiseră” încheieturile mâinilor sub tortură, cu puţin timp 
înainte, să reuşească să sară afară pe fereastră? Biciuirile 
produc vătămări atât de grave la nivelul sistemului nervos 
central, încât multe victime au dificultăţi să se ţină pe 
picioare, la multe ore chiar după ce au primit treizeci de 
lovituri, să zicem; biciuit de nenumărate ori mai mult, cum 
a putut Lawrence atunci să meargă pe jos câţiva kilometri 
printr-un oraş inamic, în halul în care era, fără să atragă 
atenţia nimănui, iar imediat după aceea să pornească la un 
drum de peste o sută de kilometri călare pe un cal? 

Caracterul neverosimil al acestor relatări sporeşte în 
lumina faptelor ulterioare ale lui Lawrence. Exact la două 
zile dupa ce s-a întors la Azraq, s-a lansat într-o expediţie 
frenetică de patru zile, călărind pe o cămilă până la Aqaba. 
Când a ajuns acolo, nu le-a pomenit nimic camarazilor lui 
britanici despre supliciul lui din Deraa. Întrebaţi peste ani, 
cativa aveau sa-si aduca aminte ca Lawrence li se paruse 
preocupat când se întorsese, unul dintre ei spunând chiar 
că era „palid şi vizibil bulversat”s%, dar niciunul nu a 
raportat că ar fi văzut tăieturi sau vânătăi la colegul lor, sau 


că acesta ar fi vădit vreo suferinţă fizică. De fapt, când s-a 
întâlnit cu protejatul său după nici trei săptămâni de la 
incidentul din Deraa, David Hogarth avea să îi scrie soţiei 
lui că Lawrence arăta „mai apt şi mai bine decât ultima 
oară când l-am vazut”.®@ 

Povestea despre Deraa, aşa cum a fost redată în Cei; 
şapte stâlpi ai înțelepciunii, pare şi mai îndoielnică, atunci 
când este coroborată cu prima versiune, radical diferită, pe 
care Lawrence a oferit-o la nouăsprezece luni după 
eveniment. Este vorba despre o scrisoare din iunie 1919, 
adresată prietenului său din armată, colonelul Walter 
Stirling, în care Lawrence ajunge să-i povestească despre 
Deraa, pornind de la înşiruirea diverselor trădări săvârşite 
de algerianul perfid, Abd el Kader. Algerianul, pe lângă 
sabotarea operaţiunii de la podul din Yarmuk, i-a explicat 
Lawrence lui Sterling, purta şi vina că Hajim Muhittin, 
guvernatorul din Deraa, ,[ma recunoscuse] în virtutea 
descrierii făcute de Abd el Kader despre mine. (Am aflat 
totul despre trădarea lui din conversaţia cu Hajim şi de la 
gărzile care m-au supravegheat.) Hajim era un pederast 
înfocat şi i-am căzut cu tronc. Aşa că m-a ţinut sub pază 
până seara, iar apoi a încercat să mă aibă. Eu n-am vrut, şi 
am reuşit să scap după unele dificultăţi. Hajim m-a trimis la 
spital şi am evadat înainte să se crape de ziuă, nefiind atât 
de vătămat cum credea el. l-a fost atât de ruşine de mizeria 
pe care o crease, încât a muşamalizat toată treaba, 
neraportând niciodată capturarea şi fuga mea. M-am întors 
la Azraq foarte supărat din cauza lui Abd el Kader”.s 

Prin comparaţie cu descrierea din Cei şapte stâlpi ai 
înțelepciunii, această relatare are caracteristica unică de a 
fi simultan atât mai plauzibilă, cât şi mai puţin plauzibilă. 
Lipsind cruzimile de roman gotic descrise în carte, poate că, 
„nefiind atât de vătămat cum credea el”, Lawrence ar fi 
fost capabil, fizic vorbind, să evadeze. Pe de altă parte, 
dacă Hajim îl recunoscuse cu adevărat - şi asta într-o 
perioadă când exista o recompensă de 20000 de lire 
turceşti pentru prinderea lui Lawrence -, pare de-a dreptul 
absurd să fi lăsat nepăzită o asemenea pradă într-un spital, 
pe timpul nopţii. De asemenea, e cam greu de imaginat că 
un subiect principal de conversaţie între călăii lui Lawrence, 


în timp ce se pregăteau să îl schingiuiască, ar fi putut să fie 
rolul jucat de Abd el Kader în demascarea lui. 

Cu toate acestea, există indicii puternice că la Deraa s- 
a întâmplat ceva. Mulţi dintre cei care îl cunoşteau cel mai 
bine pe Lawrence aveau să vorbească despre o schimbare 
survenită în felul lui de a fi, o reţinere şi mai mare chiar, 
datând cam din acea perioadă. De asemenea, la scurt timp 
după aceea, Lawrence a început să îşi organizeze o gardă 
de corp personală, un mic detaşament format din cincizeci 
sau şaizeci de războinici de elită, care de atunci înainte 
aveau să fie aproape permanent în jurul lui. 

Şi, după cum se dovedeşte, Lawrence a mai oferit o a 
treia relatare despre ceea ce se întâmplase la Deraa, din 
care reiese că experienţa trăită de el acolo a fost foarte 
diferită - şi, în unele privinţe, cu mult mai rea -, decât ceea 
ce i-a povestit lui Stirling sau ceea ce a prezentat în carte. 
Această relatare apare într-o scrisoare adresată lui 
Charlotte Shaw, soţia scriitorului George Bernard Shaw, în 
1924. 

Lawrence s-a împrietenit cu familia Shaw după război, 
Charlotte Shaw  asumându-şi cumva rolul de mamă- 
duhovnic în viaţa lui, sau, cum se exprima Lawrence, 
„femeia solitară care mă lasă să mă simt în largul meu cu 
ea, în ciuda tuturor lucrurilor”. Probabil ca răspuns la o 
întrebare pusă de Charlotte Shaw, Lawrence scria: „Despre 
acea noapte. Nu s-ar cădea să îţi povestesc, fiindcă bărbaţii 
decenti nu vorbesc despre asemenea lucruri. Am vrut să 
spun totul pe şleau în carte şi m-am luptat zile în şir cu 
demnitatea mea, care nu mă lăsa, nu mi-a dat voie să fac 
asta. De teamă să nu sufăr, sau mai degrabă ca să câştig 
cinci minute de respiro într-o durere care mă înnebunea, 
am renunţat la singurul lucru cu care ne naştem în lumea 
asta: integritatea noastră corporală. Este o chestiune 
impardonabilă, o situaţie irevocabilă, şi este ceea ce m-a 
făcut să renunţ la un trai decent... Poţi spune că e morbid, 
dar gandeste-te la ofensă si la intensitatea frământărilor pe 
care mi le-a provocat în toţi aceşti ani”.s» 

Deşi este redată în stilul evaziv care îl caracteriza, 
această relatare sugerează un tablou complet diferit despre 
ceea ce s-a întâmplat la Deraa: faptul că Lawrence ar fi 


cedat avansurilor agresorului său, pentru a evita să fie 
torturat - sau cel putin pentru a pune capăt torturii. In 
aceasta varianta, se poate explica nu numai faptul ca a fost 
în stare să evadeze - tortura fizică fiind minima -, ci si de 
ce le-ar fi spus tovarăşilor lui de la Azraq „o poveste 
năstruşnică”, punându-i să jure că aveau să păstreze 
secretul, de ce nu le-ar fi pomenit nimic despre acest 
episod camarazilor săi britanici din Aqaba si de ce va 
continua să ascundă adevărul despre acest lucru, pentru 
totdeauna după aceea. 

Dar faptul că a scăpat de cele mai cumplite torturi 
fizice a fost cu preţul unei complexe panoplii de cazne 
psihologice ulterioare. Aşa cum poate atesta orice victimă 
supusă unui viol sau unor suplicii, aspectul poate cel mai 
dificil al traumei propriu-zise nu este durerea şi nici teama 
experienţei în sine, ci o profundă umilinţă, absolut 
nemeritată. Din câte se pare, Lawrence a fost violat ṣi 
torturat, de asemenea. O astfel de încercare, devastatoare 
probabil pentru oricine, în cazul lui Lawrence a avut şi un 
efect nociv asupra imaginii despre propria-i persoană. Încă 
din copilărie, Lawrence cultivase în el crezul unui stoicism 
solid, convingerea fundamentală că el avea capacitatea de 
a îndura aproape orice suferinţă sau rigoare, însă acum 
această credinţă îl părăsise în cel mai vulnerabil şi disperat 
moment. Contribuind poate la acest sentiment - în special, 
dacă e să dam crezare teoriei că Lawrence era un 
homosexual refulat cu stricteţe - era şi o aversiune sexuală 
faţă de propria-i persoană, pe care i-o inspira probabil acel 
supliciu. Cedase oare de frica durerii sau a morţii, s-a 
întrebat el pesemne după aceea, sau fiindcă în sinea lui era 
atras de actul respectiv? Nu-i de mirare, atunci, dacă un om 
care a îndurat o asemenea traumă poate să-şi dorească 
ulterior să îşi orneze memoria cu scene de o violenţă 
cutremurătoare, care pot absolvi orice vinovăţie, făcând să 
pară fără obiect orice chestiuni legate de voinţă sau 
împotrivire. 

Mai există un motiv precumpănitor de a crede că la 
Deraa lui Lawrence i s-a întâmplat ceva înspăimântător, 
mai degrabă în sensul celor descrise în scrisoarea adresată 
lui Charlotte Shaw, decât aşa cum îi scria lui Walter Stirling 


sau aşa cum povestea în Cei șapte stâlpi ai înțelepciunii. 
Peste zece luni, Lawrence va reveni în acel oraş feroviar din 
Siria, unde va comite unele dintre cele mai brutale fapte de 
arme, purtând izul puternic al răzbunării. 


În seara de 4 decembrie 1917, protipendada Beirutului 
s-a reunit pentru un banchet în onoarea lui Djemal Paşa. 
„De fiecare dată când vin la Beirut”, şi-a început Djemal 
discursul, „observ că locuitorii sunt foarte leali. Acest lucru 
m-a umplut de afecţiune pentru ei. Profit de acest prilej ca 
să le ofer multumirile mele pentru amabilitatea lor fata de 
mine. "si 

Guvernatorul Siriei adopta astfel un demers îndrăzneţ, 
ştiut fiind că relaţia lui cu acel oraş fusese dintotdeauna 
conflictuală. Întrucât Beirutul fusese considerat de multă 
vreme drept un creuzet al naţionalismului arab, Djemal 
poruncise exilarea a sute de cetăţeni ai oraşului sub 
bănuiala de nelealitate, iar regiunea Libanului avusese de 
suferit enorm - mulţi cred că dinadins - în perioadele de 
foamete care făcuseră ravagii în Siria pe timpul războiului. 
Apoi, mai era problema celor douăzeci şi cinci de presupuşi 
conspiratori antiturci, divulgati în documentele procurate 
de la consulatul francez închis, şi pe care Djemal îi 
condamnase să fie spânzurați în Place des Canons, din 
Beirut, în două execuţii în masă, separate. Până la acel 
banchet din decembrie 1917, Place des Canons fusese deja 
poreclită „Piaţa Martirilor” de către locuitorii Beirutului, o 
denumire pe care o poartă oficial şi astăzi. 

Oricum, notabilitatile adunate acolo nu aveau nicio 
intenţie sa comenteze maliţios vorbele rostite cu 
generozitate de Djemal, ştiut fiind că reuniunea din acea 
seară era de ramas-bun. După trei ani tumultuosi, militarul 
versatil originar din insula Lesbos îşi părăsea postul din 
Siria şi, chiar dacă plecarea lui era descrisă oficial drept 
temporară, toată lumea din sala de ceremonii, inclusiv 
Djemal, ştia că acest lucru era ficţiune. 

În cadrul unei reorganizări puse la cale recent de către 
Enver Paşa, controlul asupra armatelor otomane din Siria 
fusese predat unui nou comandant german, generalul Erich 
von Falkenhayn. În chip de consolare, Djemal fusese numit 


comandant suprem al Siriei şi Arabiei de Vest - un post care 
suna excelent, desigur, şi ar fi fost de-a dreptul 
impresionant, dacă ar fi existat şi o armată reală pe care să 
o conducă. „Un fel de comandant suprem de categoria a 
doua”, remarca Falik Rifki, secretarul personal al lui Djemal. 
„Artileria, mitralierele, pustile şi săbiile erau puse sub 
ordinele neamtului, în timp ce lui Djemal Pasa îi revenea 
titulatura aceea grandioasă pe care să o pună deasupra 
semnăturii lui... Era ca un rang onorific de paşă, pe care noi 
obisnuiam să îl dăm şeicilor beduini în deşertul pustiu.” 22 

Dacă intenţia fusese de a leza onoarea lui Djemal, 
mişcarea reuşise; dându-şi demisia din diferitele funcţii, 
Djemal anunţase că urma să se întoarcă la Constantinopol. 
lar dacă îl blama în sinea lui pe Enver pentru această 
detronare, Djemal nu a ratat ocazia de a se răzbuna un pic 
în discursul său de la Beirut, când a ajuns să amintească de 
execuțiile din Place des Canons, care in mod evident aveau 
încă un ecou neplăcut în sufletul unor membri ai publicului 
din acea seară: „Este adevărat că acum câtva timp am 
spânzurat anumiţi arabi”, a recunoscut el. „Nu am făcut 
asta din proprie iniţiativă, ci la insistenţele lui Enver 
Paşa."s:3 

Djemal lăsa în urmă un palmares la fel de 
contradictoriu ca persoana sa. Deşi jurământul public de a 
cuceri Egiptul se soldase cu un fiasco în Sinai, se putea 
lăuda cu cele două acţiuni reuşite ale armatei lui împotriva 
britanicilor în Gaza. Supervizase o serie de eforturi de 
modernizare ambitioase pe tot cuprinsul Siriei - oraşe cu 
străzi largi şi pavate, electrificare, noi parcuri, moschei şi 
clădiri municipale -, chiar dacă sute de mii de supuşi ai săi, 
dacă nu chiar un milion, pieriseră de inanitie şi boli. 
încercase să amelioreze suferinţa armenilor, în timp ce 
dobândea reputaţia de prigonitor al evreilor din regiune. Si 
dacă măsurile lui dure domolisera orice ardoare 
revoluţionară în rândul naţionaliştilor arabi din Siria - în 
niciuna dintre provinciile Siriei nu se produsese o răzvrătire 
semnificativă în timpul mandatului său -, atitudinea lui mai 
blândă si înţelegătoare fata de regele Hussein din Hejaz se 
întorsese urât contra lui. 


În orice caz, pleca din Siria într-un moment foarte bun. 
În acea toamnă, Falkenhayn se căznise să aducă la sud o 
nouă forţă turcească de elită, grupul armatelor de la 
Yildirim, pentru un asalt preventiv asupra britanicilor care 
se adunau în Sinai, însă fusese bătut grav de Allenby, când 
trupele britanice rupseseră frontul turcesc la sfârşitul lui 
octombrie. În luna următoare, în timp ce unităţile din 
Yildirim continuau să fie împrăştiate pe toată lăţimea Siriei, 
britanicii cuceriseră o mare parte din sudul Palestinei, iar 
acum se aflau pregătite de atac la porţile lerusalimului. In 
toate astea, Djemal rămânea absolut fără nicio vină. 

Dar asta nu însemna că efortul de război al Turciei şi al 
lui Djemal personal în Siria se încheiaseră. In schimb, asa 
cum se întâmplase de atâtea ori de-a lungul veacurilor când 
totul păruse pierdut pentru Imperiul Otoman, exact în acest 
moment sumbru şansa a făcut ca evenimentele să ia o 
întorsătură şocantă, care a schimbat totul. 

În 7 noiembrie, exact ziua când armata turcă abandona 
Gaza, Vladimir Lenin şi bolşevicii lui au răsturnat guvernul 
rus condus de Aleksandr Kerenski. În dimineaţa 
următoare, bolşevicii au emis Decretul pentru Pace, 
anunțând astfel intenţia lor de a se retrage imediat din 
război. Pe toată lungimea frontului, forţele ruseşti au depus 
armele, într-o unilaterală încetare a focului. Şi aşa Imperiul 
Otoman văzuse cum cel mai neînduplecat vrăjmaş al său 
din ultimele două veacuri dispărea pur şi simplu, făcând ca 
una dintre cele trei armate inamice care îi hartuiau hotarele 
să amuteasca subit. 

Curând, au urmat şi ale ştiri extraordinare. Scotocind 
prin documentele guvernului izgonit, bolşevicii au găsit o 
copie a Acordului Sykes-Picot, încă ţinut secret. Niciun alt 
document nu ar fi putut confirma mai bine acuzaţia 
bolşevicilor care susțineau ca măcelurile care devastasera 
lumea pe parcursul ultimilor trei ani serviseră expansiunii 
imperialismului, iar la mijlocul lui noiembrie au dat 
publicităţii textul documentului. Bineînţeles, conţinutul 
acelui acord dădea apa la moară şi acuzațiilor mai vechi 
lansate de Djemal Pasa - şi anume, că lozincile Marii 
Britanii si ale Franţei  lăudându-se că susțineau 
independenţa arabilor erau doar un tertip pentru a înşfăca 


teritoriile arabilor pentru propriile lor imperii coloniale -, 
ceea ce i-a permis să profite de ocazia discursului său la 
Beirut, pentru a reitera această idee spre edificarea întregii 
lumi musulmane şi arabe. 

„Acordul [Sykes-Picot] a fost un mijloc de a declanşa o 
revoltă arabă, în interesul britanicilor care, având nevoie de 
instrumente şi slugi pentru a-şi atinge scopurile, i-au 
instigat pe anumiţi arabi să se răscoale, dându-le 
promisiuni mincinoase şi amăgindu-i cu speranţe false”, a 
spus Djemal. Multă vreme, a declarat el în faţa asistenţei, 
se tot întrebase nedumerit de ce regele Hussein le 
întorsese spatele fraţilor lui musulmani; acum, răspunsul 
era dezvăluit. „În cele din urmă, nefericitul Şerif Hussein a 
căzut în capcana întinsă de britanici, lăsându-se îmbrobodit 
de linguşelile lor, şi a săvârşit o impietate împotriva unităţii 
şi măreției Islamului.” %5 

Dar acum, când uneltirile imperialiste ale Occidentului 
fuseseră date în vileag, sugera Djemal, timpul nu era 
pierdut pentru a le dejuca. Hussein putea să îşi ispăşească 
păcatele trecutului, renunțând la alianţa lui nefirească. 
Arabii de pretutindeni, văzând adevărata faţă a inamicului 
viclean, puteau să se unească pentru a-l înfrânge. „Eu plec 
la Constantinopol, însă voi veni înapoi curând”, făgăduia 
Djemal la sfârşitul discursului său. „li rog insistent pe 
locuitorii de vază ai oraşului să nu dea atenţie zvonurilor 
false si să fie rabdatori pe timpul putinelor zile care au mai 
rămas din război, astfel încât să ne putem atinge telul.” se 

A doua zi, discursul său de la Beirut, în care era înfierat 
pactul Sykes-Picot, a fost publicat pe prima pagină a 
ziarelor din Siria şi Turcia. 

Dar Djemal nu-şi limitase eforturile doar la oratorie. 
Exact înainte de cuvântarea lui din Beirut, compusese 
scrisori adresate lui Faysal ibn Hussein şi comandantului şef 
al armatei rebelilor, aranjand să fie predate la Aqaba prin 
intermediul unui emisar confidential. În scrisoarea către 
Faysal, Djemal admitea cu magnanimitate că Revolta Arabă 
s-ar putea justifica, dacă ar conduce la un guvernământ 
arab cu adevărat independent, în care „demnitatea şi 
splendoarea Islamului” să fie garantate. „Dar ce fel de 
independenţă se mai poate concepe... după ce Palestina a 


devenit o ţară internaţională, aşa cum au declarat deschis 
şi oficial guvernele Aliaților, [si] cu Siria aflată complet sub 
dominaţia Franţei, iar Irakul şi toată Mesopotamia făcând 
parte integrantă din posesiunile Marii Britanii? Şi cum va 
putea un asemenea guvernământ să îşi asume, cu 
independenţă şi maiestuozitate, sarcina de a modela 
destinele Islamului? Poate voi nu aţi prevăzut aceste 
rezultate de la bun început, însă eu sper ca, asistând acum 
la cucerirea Palestinei de către Marea Britanie, să percepeti 
acest adevăr în toată goliciunea lui.” Scrisoarea nu se voia 
doar o aspră dojană. „Dacă veţi admite acest adevăr”, 
încheia Djemal, „nimic nu este mai simplu decât să 
anunţaţi o amnistiere generală pentru răsculații arabi şi să 
reluaţi tratativele cu scopul de a rezolva problema în 
favoarea Islamului." 

Djemal avusese mult tact când îşi alesese destinatarul 
acestei propuneri. Aşa cum ştia din perioada petrecută 
împreună la Damasc, Faysal era, în acelaşi timp, cel mai 
credincios, dar şi cel mai modern dintre cei patru fii ai lui 
Hussein. De asemenea, Djemal îşi alesese cu grijă 
cuvintele, revenind mereu la două noţiuni: „Islam” si 
„independenţă”. Dacă intenţia fusese de a semăna îndoiala 
în sufletul lui Faysal, intuise corect cu cine avea de-a face. 


* 


Pentru vizita sa oficiala la lerusalim in 1899, kaizerul 
Wilhelm ceruse ca o intrare specială să fie săpată în zidurile 
străvechi ale oraşului. Călărind pe un armăsar negru şi 
îmbrăcat într-o uniformă împănată cu medalii, conducătorul 
german a folosit această poartă pentru a pătrunde în 
Oraşul Vechi, pământ sacru pentru evreii, creştinii şi 
musulmanii din lume, aidoma unui cruciat cuceritor din 
vremurile moderne. 

Ideea se dovedise a fi un fel de pată neagră în materie 
de relaţii publice pentru Germania, aşa că pentru propria 
lor intrare sărbătorească în lerusalim, în decembrie 1917, 
britanicii s-au străduit să păstreze o alură mai discretă. 
Respectând sfaturile de la distanţă date de Mark Sykes, 
echivalentul unui director de producţie în politica Marii 
Britanii în Primul Război Mondial, s-a decis ca generalul 


Allenby să intre pe una dintre porţile tradiţionale ale 
oraşului, mergând pe jos, şi ca niciun drapel britanic să nu 
fluture în vânt. Prin cucerirea  lerusalimului, Aliații 
dobândiseră o formidabilă victorie propagandistică, sublinia 
Sykes, or tot ceea ce mirosea a triumfalism creştin sau 
britanic nu putea decât să o submineze. 

Cumva din întâmplare, unul dintre cei care au 
participat la procesiunea istorică în Oraşul Vechi în acea 
dimineaţă de 11 decembrie a fost T. E. Lawrence. După 
supliciul traumatizant de la Deraa, Lawrence se întorsese la 
Aqaba, de unde fusese chemat să se prezinte la cartierul 
general de campanie al lui Allenby, în sudul Palestinei. 
Făcuse acea călătorie, aşteptându-se efectiv să fie mustrat, 
poate chiar retrogradat, pentru eşecul de la Yarmuk, dar în 
schimb l-a găsit pe Allenby foarte bine dispus ca urmare a 
şirului neîntrerupt de victorii obţinute pe câmpul de luptă. 
Se afla încă la cartierul general al armatei în 9 decembrie, 
când s-a primit vestea că turcii şi germanii se retrăgeau din 
lerusalim. Împrumutând o uniformă militară şi „fireturile” 
de ofiţer aferente, a renunţat la veşmintele arăbeşti uzate 
pe care le purta şi, pozând în rolul unui ofiţer din statul- 
major al generalului Clayton, s-a alăturat coloanei care a 
intrat sărbătoreşte în oraş. Chiar şi pentru un om a cărui 
credinţă creştină era acum muribundă, Lawrence a fost 
impresionat de însemnătatea copleşitoare a acelei zile; 
pentru prima oară, în peste şase sute de ani, o armată 
europeană se întorsese în leagănul religiei apusene, iar 
Orientul Mijlociu nu avea să mai fie niciodată la fel. „Pentru 
mine”, scria el mai târziu, „lacesta] a fost momentul 
suprem al războiului. "sis 

Dar Lawrence avea negresit şi alte motive de a se simţi 
impresionat. Abia când, la sfârşitul lui noiembrie, intrase 
şchiopătând în Aqaba, chinuit de boli şi încă slăbit dupa 
maltratările de la Deraa, aflase şi el de amploarea victoriilor 
lui Allenby în Palestina. Tot atunci a auzit prima oară şi de 
Declaraţia Balfour, precum şi de revoluţia rusă care îi 
adusese la putere pe bolşevici. Un pic mai aproape de 
patrie, afla acum de dizgratia în care căzuse pana la urmă 
vechiul lui duşman, Edouard Brémond. 


Diverşi demnitari britanici îi purtau sâmbetele lui 
Bremond încă din primăvară; de fapt, antipatia pentru el 
părea să fie unul dintre puţinele puncte asupra cărora 
Lawrence şi Mark Sykes erau întru totul de acord. „Sunt 
convins că, îndepărtând cât mai curând cu putinţă misiunea 
militară franceză din Hejaz, va fi cu atât mai bine”, scrisese 
Sykes încă din mai, într-un document către Ministerul de 
Externe britanic. „Ofițerii francezi sunt, fără nicio excepţie, 
antiarabi, şi nu fac decât să instige la disensiuni şi intrigi.” = 
În opinia lui Sykes, tonul ostil era dat de şeful misiunii 
franceze, prin „atitudinea şi politica intenţionat perversă 
promovată de colonelul Brémond”. 

E posibil ca vehementa condamnării exprimate de 
Sykes să fi servit, în realitate, la prelungirea menţinerii la 
post a colonelului francez. Dornici să nu lase impresia că le- 
ar da dreptate aliaţilor lor, când au aflat de nemulţumirile 
britanicilor legate de Bremond, guvernanţii de la Paris 
replicaseră că, printr-o coincidenţă, se gândeau şi ei deja să 
diminueze radical misiunea lui la Jiddah.s Lăsând un 
„interval decent” menit să salveze aparentele că ideea ar fi 
venit de la francezi, nu s-a făcut nimic timp de încă şase 
luni. Jucându-şi rolul în această înscenare, oficialităţile 
britanice au tot dezbătut, între timp, ce titlu de onoare sa îi 
confere acestui personaj agasant. „The Most Distinguished 
Order of St. Michael and St. George” a fost ales, în cele din 
urmă, iar Reginald Wingate a profitat de prilejul decernării 
pentru a-i transmite lui Brémond „sincerele [lui] 
complimente şi felicitări pentru acţiunea valoroasă 
efectuată recent de Detaşamentul francez sub comanda 
dumneavoastră în Hejaz”.s 

Deşi Edouard Brémond era acum deţinătorul uneia 
dintre cele mai înalte decoraţii militare ale Marii Britanii, în 
ultimă instanţă tot francez rămânea. Când colonelul demis 
s-a îmbarcat spre Franţa - pentru a salva onorabil 
aparențele, îşi lua oficial un concediu de şase săptămâni -, 
Wingate a trimis imediat o depeşă unui înalt funcţionar din 
Ministerul de Externe. „Antecedentele lui Brémond vă sunt 
cunoscute”, scria el, „iar eu cred că e foarte posibil ca 
principalul obiectiv al călătoriei lui să fie de ordin politic, 


pentru a influenţa opinia celor de la Paris contra politicii lui 
Picot şi Sykes. Cel de-al doilea ar trebui prevenit."s2 

Plecarea lui Brémond nu a însemnat însă şi sfârşitul 
uneltirilor Franţei în Orientul Mijlociu. Ba dimpotrivă chiar. 
Odată cu succesele lui Allenby în Palestina, ceea ce fusese 
anterior doar o ipotetică împărţire a prăzilor de război din 
Orientul Mijlociu între puterile Antantei devenise brusc o 
realitate. Existând acum mize tangibile în joc, intrigile 
politice urmau să se intensifice substanţial. 

Lawrence a avut prilejul de a întrezări o mostră a 
acestor jocuri de culise în 11 decembrie, când după intrarea 
sărbătorească în lerusalim, ofiţerii superiori ai statului- 
major al armatei britanice s-au retras pentru dejun într-o 
sală de festivități. În calitate de diplomat francez ataşat 
oficial pe lângă armata lui Allenby, Georges-Picot s-a 
bucurat de un loc de onoare în timpul ceremoniei, ceea ce 
el a interpretat, în mod evident, drept o confirmare a 
faptului că planul elaborat în urmă cu doi ani, de către el şi 
Mark Sykes, privind o administrare internaţională a 
lerusalimului, rămânea în vigoare. În sala de festivități, 
Picot i s-a adresat lui Allenby, anunţându-l: „Şi mâine, 
stimate domn general, voi lua măsurile necesare pentru a 
organiza guvernarea civilă în oraş”. 

Conform relatării lui Lawrence, remarca a provocat o 
tăcere jenantă în toată sala. „Salata, maioneza cu pui şi 
sandviciurile cu pate de ficat au rămas nemestecate în 
gurile noastre umede, în timp ce toţi am întors capul, 
holbându-ne la Allenby. Chiar şi el a părut pe moment 
descumpănit.” Dar asta doar un moment. Întorcându-se 
spre reprezentantul politic francez, Allenby a explicat că, 
întrucât lerusalimul cădea în interiorul zonei militare 
britanice, singura autoritate reală acolo era comandantul 
suprem al armatei, adică el.s: 

Dar dacă situaţia militară schimbată provoca noi 
presiuni din partea francezilor, aceasta nu era decât o mică 
fateta a tulburărilor politice care îi aşteptau acum pe 
britanici. Lawrence a vazut asta cu ochii lui cand, dupa 
ceremonia de la lerusalim, s-a dus la Cairo. Întregul oraş 
spumega de furie. 


Mark Sykes, revizuindu-şi, din cate se părea, mai 
vechea lui opinie potrivit căreia arabii nu ar avea nicio 
obiectie la o intensificare a colonizării evreilor în Palestina, 
se străduise ca Declaraţia Balfour să fie cât mai puţin 
cunoscută în lumea arabă. Dar efortul lui esuase 
lamentabil, iar pe măsură ce ştirea despre acea declaraţie 
s-a răspândit în rândul populaţiei egiptene în noiembrie, 
stupoarea s-a preschimbat rapid în furie. Chiar în timp ce 
autorităţile britanice încercau să  domolească acele 
proteste, a venit discursul lui Djemal Paşa la Beirut, prin 
care denunța termenii Acordului Sykes-Picot. Cu o viteză 
uluitoare şi implicând posibile consecinţe ce riscau să 
arunce în derizoriu victoriile lui Allenby în Palestina, lunga 
campanie a Marii Britanii pentru a câştiga şi a păstra de 
partea ei lumea arabă primea în acest fel o gravă dublă 
lovitură. 

Studiind situaţia din Cairo, Lawrence prevedea zile 
sumbre pe viitor; dacă dezvăluirile despre documentele 
Balfour şi Sykes-Picot reuşiseră să incite aproape la revoltă 
o populaţie în mod normal liniştită şi strict supravegheată 
de forţele politienesti, aşa cum erau locuitorii Egiptului, ce 
efect ar putea să aibă atunci printre rebelii arabi adunaţi în 
Aqaba şi printre posibilii lor aliaţi de pe cuprinsul Siriei? 
Chiar dacă se felicita în sinea lui pentru că avusese 
inspiraţia de a-l informa pe Faysal despre Acordul Sykes- 
Picot în urmă cu nouă luni deja - dacă ştirea despre acest 
document ar fi venit abia acum, atât de imprudent 
combinata cu cea despre Declaratia Balfour, era greu de 
imaginat ca Faysal ar mai fi putut avea vreodata incredere 
în Lawrence sau în oricare alt englez de fapt -, vestea avea 
cu certitudine să-i înfurie pe războinicii pe care 
conducătorul arab îi câştigase de partea lui. Indiferent cât 
de devotați îi erau lui Faysal sau luptei pentru 
independenţa arabilor, niciodată aceşti oameni nu 
scăpaseră de gândul că, de fapt, conducătorii hasemiti ai 
revoltei ar putea fi traşi pe sfoară, conştient sau nu, de 
către sponsorii lor britanici şi francezi. Aceasta fusese 
teoria susținută tot timpul de autoritățile de la 
Constantinopol, iar acum aceeaşi acuzaţie căpăta amploare 


şi credibilitate prin dezvăluirile făcute de Djemal Paşa la 
Beirut. 

La Cairo, Lawrence a primit curând confirmarea 
situaţiei dificile în care se afla Faysal şi, de asemenea, a 
aflat de posibila trapă de salvare, oferită de Djemal. 

După ce a primit, la sfârşitul lui noiembrie, scrisoarea 
lui Djemal conţinând tatonările de împăcare, Faysal i-a 
trimis o copie şi tatălui său. La mijlocul lui decembrie, 
Hussein, la rândul lui, îi transmisese un exemplar lui Cyril 
Wilson la Jiddah. Poate Hussein a procedat aşa pentru a 
arăta că, chiar şi acum, el încă avea deplină încredere în 
britanici, sau poate făcuse asta pentru a transmite 
avertismentul că, având în vedere jocul dublu al englezilor, 
existau alte opţiuni şi pentru el. Bineînţeles, e posibil şi să 
se fi gândit, pur şi simplu, că britanicii oricum vor afla în 
curând, din moment ce Djemal enuntase propunerile de 
pace pentru rebelii arabi chiar în discursul său de la Beirut. 

Indiferent de motiv, faptul că Hussein alesese să le 
prezinte scrisoarea de la Djemal a declanşat un semnal de 
alarmă în rândul oficialităților britanice din Cairo. Cu câteva 
zile înainte, Clayton îl avertizase pe Sykes că, în condiţiile în 
care vestea despre pactul Sykes-Picot şi Declaraţia Balfour 
se răspândea în lumea arabă, nu mai era decât o chestiune 
de timp până când turcii aveau să le facă rebelilor o 
contraofertă;* scrisoarea lui Djemal era dovada ca acest 
lucru se întâmplase deja. Din fericire, în viziunea lui 
Clayton, Faysal şi Hussein nu reactionasera la propunere - 
procedaseră cum se cuvenea si anuntasera autorităţile 
britanice -, dar cine putea şti ce se va întâmpla când va 
veni următoarea ofertă din partea turcilor? 

Lawrence vedea lucrurile complet diferit. De fapt, în 
scrisoarea lui Djemal Paşa, el vedea o şansă unică pentru 
cauza arabă. 

Asa cum îi marturisise lui George Lloyd în octombrie, 
Lawrence nu mai considera că lupta pentru Marea Britanie, 
ci pentru independenţa arabilor. In rândul eşaloanelor 
superioare ale ierarhiei politice şi militare britanice din 
Cairo, se ştia că trimişi ai Marii Britanii se întâlniseră în 
ultimele luni cu omologi turci în vederea întocmirii unui 
tratat de pace, or dacă Marea Britanie nu avea nici un 


scrupul de a negocia în secret cu inamicul, de ce ar avea 
atunci arabii?! Dimpotrivă, jucând cartea turcească şi 
putând astfel să obţină de la ei condiţii speciale de 
reglementare, arabii ar putea apoi să facă o întoarcere de o 
sută optzeci de grade şi să smulgă concesii concrete de la 
britanici şi francezi. În ultimă instanţă, jucând abil fiecare 
carte, arabii ar putea dobândi independenţa, indiferent cine 
va câştiga războiul până la urmă. 

Nu însemna că Lawrence se gândise cumva să 
împărtăşească aceste calcule superiorilor săi de la Cairo. 
De fapt, le-a sugerat că ar putea fi spre binele Marii Britanii 
să afle ce erau dispuşi turcii să le ofere arabilor, astfel încât 
britanicii să poate reacţiona preventiv. Oricât de improbabil 
părea, această sugestie a fost privită favorabil de către 
Reginald Wingate. „l-am recomandat Regelui Hussein să nu 
trimită [turcilor] niciun răspuns oficial”, a telegrafiat 
Wingate Cabinetului de Război, „însă maiorul Lawrence se 
va consulta cu Faysal pentru a stabili dacă nu s-ar putea 
obţine alte informaţii despre noua tactică a turcilor, printr- 
un schimb de mesaje verbale [s/c] între el si Djemal.”s 

Cabinetul de Război s-a mişcat rapid pentru a pune 
capăt acestei propuneri, dar nu suficient de repede; 
Lawrence, după cum s-a dovedit, plecase din Cairo în 
aceeaşi zi, Ajunul Crăciunului, în care Wingate trimisese 
acea telegramă, astfel încât până când Cabinetul de Război 
a cumpănit totul, el era deja înapoi la Aqaba cu Faysal. 
Exact cum procedase şi în alte conjuncturi critice, Lawrence 
avea să folosească întârzierea în primirea ordinelor drept o 
scuză pentru a acţiona conform ideilor sale. Asta însemna 
să îl încurajeze pe Faysal să înceapă un dialog cu inamicii 
lui turci. Pe parcursul lunilor următoare, Faysal şi Lawrence 
vor stabili şi vor întreţine un asemenea dialog cu principalul 
general turc, care acţiona pe frontul sudic sirian. 

În Cei şapte stâlpi ai înțelepciunii, Lawrence s-a lansat 
în raționamente laborioase pentru a justifica aceste 
tratative cu inamicul, argumentând că, în condiţiile în care 
regimul otoman era din ce în ce mai scindat între islamişti, 
ca Djemal Pasa, şi nationalisti turci, ca generalul din sudul 
Siriei, Faysal ar putea semăna discordia între ei. „Folosind 
fraze prudent ticluite”, scria Lawrence, „am putea arunca 


oprobriul pentru Revolta [Arabă] asupra partidei clericale [a 
lui Djemal], iar apoi poate militariştii s-ar putea certa cu 
ei." În ultimă instanţă, continua acel raţionament, o 
asemenea ceartă ar fi profitabilă atât pentru arabi, cât şi 
pentru nationalistii turci: primii şi-ar dobândi independenţa, 
iar ceilalţi ar scăpa de griji, putând să se concentreze cum 
să-şi păstreze patria lor, Anatolia. 

Recunoscând poate inconsistenţa acestui argument, 
Lawrence a căutat să se distanteze de rolul lui în aceasta 
chestiune. Astfel, relatarea din 1922, în aşa-numita „ediţie 
Oxford” a Ce/or şapte stâlpi ai înțelepciunii - „Faysal, având 
toată asistenţa mea, i-a trimis înapoi răspunsuri 
tendentioase lui Djemal” - a devenit, in 1926, Faysal 
acţionând complet pe cont propriu. 

Peste trei ani, Lawrence a oferit o explicaţie mult mai 
simplă - şi mai blazată - pentru acţiunile lui şi ale lui Faysal. 
Aceasta a venit ca răspuns la o întrebare despre acele 
contacte din timpul războiului, pe care i-a pus-o nimeni altul 
decât William Yale. „Totul e permis în dragoste, război şi 
alianţe”, îi scria Lawrence lui Yale, în 1929. „Pfuuu!” s 


Faptul că  încălcase flagrant ordinul lui Chaim 
Weizmann de a-şi pune căluş în gură pe durata şederii în 
Statele Unite nu l-a mulţumit îndeajuns pe Aaron 
Aaronsohn. Mai trebuia şi ca Weizmann să afle amănunţit 
acest lucru, ceea ce Aaronsohn s-a apucat să facă printr-un 
lung raport adresat liderului sionist britanic în 13 decembrie 
1917. Pe lângă o serie de întâlniri cu oficialități de la 
Washington, povestea el, fusese alocutiunea sa la City Club 
din Boston, „la care au fost invitaţi toţi evreii de vază din 
oraş”. După aceea, a urmat luarea lui de cuvânt la Colegiul 
Uniunii Ebraice, o organizaţie puternic antisionistă din 
Cincinnati, exact genul de bastion al opoziţiei pe care 
Weizmann dorea sa îl evite, dar unde, potrivit lui 
Aaronsohn, fusese primit cu căldură. „Am încercat să fiu 
scurt - nu am vorbit mai mult de patruzeci de minute - şi 
toată ostilitatea din sală a incetat.”= 

Primirea călduroasă de care s-a bucurat Aaronsohn în 
Statele Unite a fost determinată şi de vestea cuceririi 
lerusalimului de către britanici în 9 decembrie. De la 


începutul războiului, puţine evenimente electrizaseră atât 
de mult opinia publică americană, incluzându-i deopotrivă 
pe evrei şi creştini şi conducând rapid la o dezbatere 
naţională insufletita despre viitorul statut al Ţării Sfinte. 
Nicăieri această dezbatere nu era însă mai intensă decât în 
cadrul comunităţii evreieşti, iar ezitarea iniţială a sioniştilor 
americani de a accepta Declaraţia Balfour se risipea rapid. 

Totuşi, campania lui Aaronsohn de câştigare a 
bunavointei nu a fost nici pe departe la fel de reuşită cu 
omul pe care Chaim Weizmann şi colaboratorii lui britanici îl 
considerau esenţial pentru contribuţia americanilor la cauza 
lor, Louis Brandeis. A avut câteva întâlniri cordiale la 
Washington cu judecătorul Curţii Supreme, însă Brandeis a 
rămas ferm rezervat fata de ideea ca o delegaţie 
americană să se alăture Comisiei Sioniste, care urma să 
plece curând spre Palestina; lucrul acesta, a subliniat 
Brandeis, ar da impresia unei sustineri oficiale americane 
pentru eforturile Marii Britanii în Palestina - ceea ce, 
desigur, era exact scopul englezilor. 

Celălalt obiectiv, mult mai sensibil, al sioniştilor 
britanici - o declaraţie de război a Statelor Unite împotriva 
Turciei - a fost expus destul de explicit într-o scrisoare 
adresată de Weizmann lui Brandeis la mijlocul lui ianuarie. 
„Trebuie să fie absolut clar”, scria Weizmann, „că există o 
coincidenţă completă a intereselor americano-britanico- 
iudaice contra intereselor pruso-turce... Din acest motiv, eu 
cred că o Palestină a evreilor trebuie să devină un scop în 
război pentru America, exact în acelaşi fel ca Alsacia Lorena 
[ocupate de Germania] şi o Polonie independentă."s2 

Asta i-a pus capac lui Brandeis. Încă din aprilie 1917, 
Weizmann îl cooptase pe Brandeis pentru a obţine sprijinul 
lui Woodrow Wilson faţă de ideea patriei pentru evrei, iar 
judecătorul Curţii Supreme făcuse acest efort, în măsura în 
care nu contravenea simțului său etic. Acum, Weizamnn îi 
cerea nu numai să îl convingă pe preşedinte să extindă 
dramatic efortul de război al americanilor, ci pretindea că 
sintagma vagă „cămin naţional pentru poporul evreu” din 
Declaraţia Balfour era o „Palestină a evreilor”. Până la 
urmă, Brandeis i-a trimis o depeşă laconică lui Weizmann, 
afirmând că participarea americană în Comisia Sionistă era 


„acum imposibilă”.s Acesta a fost începutul unei rupturi 
între doi dintre cei mai importanţi lideri sionişti din lume, 
care nu se va repara niciodată pe deplin. 


Pe coama colinei, Lawrence a strunit cămila, oprind 
pentru a inspecta oraşul adumbrit Tafileh, din ravina de 
dedesubt. Locul era neîmbietor şi, aşa cum Lawrence avea 
să descopere curând, prezentând o situaţie cu totul diferită 
de tot ceea ce întâlnise el în cele şaisprezece luni de când 
era în teatrul de război din Arabia. 

Era în dimineaţa zilei de 20 ianuarie 1918. Cu cinci zile 
în urmă, o forţă mixtă formată din războinici beduini şi o 
unitate de cinci sute de oameni din Liga Arabă care 
fuseseră pregătiţi în Aqaba, dăduse navala în Tafileh, 
amplasat într-o vale muntoasă din sudul Siriei, şi pusese pe 
fugă mica garnizoană turcă a oraşului. Spre nord, se aflau 
următoarele obiective ale arabilor, localităţile mai mari 
Kerak şi Madeba. Lawrence venise să susţină operaţiunile 
contra acestor oraşe, iar apoi să continue înaintarea spre 
ţărmul nordic al Mării Moarte; dacă totul decurgea conform 
planului, acela era punctul unde, în vecinătatea oraşului 
antic lerihon, rebelii arabi urmau să stabilească în sfârşit o 
legătură terestră directă cu armata generalului Allenby din 
lerusalim. 

Dar aşa cum luptătorii de gherilă au descoperit de-a 
lungul istoriei, una este să efectuezi raiduri fulgerătoare 
contra inamicului, ca apoi să dispari, şi alta să cucereşti 
centre urbane populate şi să îţi mentii puterea asupra lor. 
Deşi experţii moderni în arta insurectionala au găsit o 
expresie pentru acest proces - „inimi-şi-cugete” -, adevărul 
crud este că nu există inimi sau cugete pe care să le 
„câştigi”. De fapt, preocuparea esenţială a civililor prinşi 
într-o zonă a războiului de gherilă este, pur şi simplu, să 
rămână în viaţă, iar pentru asta sunt gata să „voteze” cu 
cei care le garantează cel mai bine acest lucru - până când, 
dacă observă că situaţia s-a schimbat, civilii trec de partea 
celorlalţi, care pot să le asigure mai bine aceste deziderate. 
In genul acesta de înfruntare primară, apelul la nationalism 
sau ideologie nu are nicio valoare; „lealitatea” se 


dobândeşte oferind siguranţă sau insuflând teroare, ori 
printr-o combinaţie din amândouă. 

Pe străzile Tafilehului „eliberat”, Lawrence a întâlnit o 
ilustrare perfectă în miniatură a acestui sofism inimi-şi- 
cugete. Nu existaseră manifestări sărbătoreşti de bucurie 
din partea localnicilor, pentru faptul că fuseseră eliberaţi de 
sub jugul turcesc sau la gândul că va apărea o naţiune 
arabă unită; mai degrabă, cei din Tafileh - negustori, mici 
fermieri, păstori - se simțeau prinşi între două alegeri 
proaste. Îi priveau pe războinicii beduini tâlhari cu frică şi 
ură în acelaşi timp, ca pe un fel de bandiți călărind pe 
cămile. Chiar dacă nu se temeau la fel de mult de membrii 
disciplinati ai Legiunii Arabe, din cauza numărului lor mare 
vedeau în ei, cum era şi firesc, o ameninţare catastrofală 
pentru firavele lor rezerve de hrană, aşa că ascunseseră 
repede tot ce putuseră. Dincolo de toate astea, persista o 
spaimă colectivă provocată de ceea ce s-ar putea întâmpla 
dacă turcii ar recuceri valea, represaliile care ar urma 
probabil, or cum se întâmplă de obicei în asemenea situaţii 
lucrul acesta a condus la o acută divergență de opinii 
despre ce era cel mai prudent de făcut. 

„Treburile sunt într-o fază destul de ciudată aici”, îi 
raporta Lawrence lui Gilbert Clayton în 22 ianuarie. 
„Localnicii sunt împărţiţi în două facţiuni opuse foarte 
încrâncenate, ceea ce le face să fie îngrozite una de 
cealaltă şi ambele faţă de noi. Se trag focuri de armă în sus 
şi în jos pe străzi în fiecare seară, iar atmosfera generală 
este încordată. Luăm măsuri în privinţa poliţiei etc., ceea ce 
va mai domoli această stare de nervi, şi sper să apară 
provizii suficiente cat să ne putem descurca în 
continuare. "824 

Zădărnicind orice eforturi însă, erau apucăturile 
hraparete ale sătenilor, ceea ce provoca deja o penurie de 
alimente în vale şi o creştere enormă a preţurilor la tot ce 
se mai găsea de cumpărat. Lucrul acesta avea, la rândul 
lui, efectul de a spori resentimentele populaţiei, dar şi furia 
războinicilor. „Regret că nu îţi pot trimite cifre exacte ale 
cantităților de provizii de aici”, încheia Lawrence raportul 
său din 22 ianuarie, „dar am fost foarte ocupat de când am 
ajuns, încercând să descopăr care oameni sunt cu noi şi 


unde sunt ei. Conflictele de idei, răfuielile locale şi 
interesele partinice sunt atât de crâncene (acesta fiind 
momentul de anarhie la care întregul district a jinduit de 
ani de zile), încât cu greu le-ar putea descâlci careva la 
repezeală.” 

Dar situaţia avea să se inrautateasca si mai mult. A 
doua zi după ce i-a scris lui Clayton, Lawrence a aflat că o 
importantă forţă armată turcă venea să recucerească 
Tafilehul. 

Până să ajungă la Tafileh, Lawrence petrecuse în 
Arabia o lună întreagă după şederea lui la lerusalim şi 
Cairo. În acest răstimp, evaluase stadiul Revoltei Arabe, se 
consultase cu Faysal la Aqaba, pregătindu-se pentru ce 
avea sa urmeze in continuare. La scurt timp dupa 
întoarcerea sa, participase la o incursiune contra Căii 
Ferate Hejaz, la bordul uneia dintre cele mai noi arme 
britanice ce aveau să fie introduse pe frontul din Arabia, 
maşina blindată Rolls-Royce. Deşi cele două maşini blindate 
produseseră doar daune minore asupra postului de pază 
turcesc în care tintisera, a fost evident imediat pentru toţi 
că această nouă armă schimba fundamental războiul din 
deşert. Acum, cu o investiţie absolut minimă de oameni şi 
materiale de război, britanicii puteau domina categoric 
calea ferată, atacând garnizoanele ei izolate şi avariind 
şinele, aproape după bunul lor plac. Odată cu acest gen de 
supremație armată, a venit în sfârşit şi acceptarea, la 
nivelul conducerii militare britanice, că argumentul pe care 
Lawrence încercase să îl impună de aproape un an era just: 
nu avea niciun rost de a forţa căderea Medinei; mai bine să 
lase miile de soldaţi turci esuati exact acolo unde se aflau. 

Pregătirile lui fuseseră şi de ordin personal. Ca urmare 
a supliciului de la Deraa, Lawrence s-a apucat să îşi 
organizeze o armată privată, sau gardă de corp. „Am 
început să îmi adun tot mai mulţi oameni, ca să formez un 
detaşament”, scria el, „strângând diversii nelegiuiti pe care 
îi găseam, indivizi care prin nimicniciile lor dăduseră de 
bucluc altundeva." Recrutarea unor „nelegiuiţi” a fost 
deliberată şi ingenioasă. Derbedei în triburile lor, poate 
chiar proscrişi de-a dreptul, aceşti oameni aveau să-i fie 
leali, în ultimă instanţă, doar lui Lawrence, un criteriu care 


explica, de asemenea, includerea printre ei şi a celor două 
puşlamale din tabără, Farraj şi Daud. Era o legătură de 
lealitate personală, pentru care gărzile de corp aveau să 
plătească însă scump; potrivit estimărilor lui Lawrence, 
aproape şaizeci dintre ei aveau să moară până la sfârşitul 
războiului. 

Cu acest cortegiu mărit, Lawrence pornise la drum în 
10 ianuarie pentru a participa la operaţiunea aflată în 
derulare la Tafileh. Aşa cum fusese informat de către statul- 
major al generalului Allenby de la lerusalim, armata 
britanică din Palestina nu avea să fie suficient de odihnită şi 
reînzestrată pentru următoarea ofensivă, decât abia la 
mijlocul lui februarie, probabil. Ţinând seama de această 
decalare, Lawrence şi tacticienii militari puseseră la cale un 
plan relativ modest, pe care rebelii arabi să îl execute între 
timp. Evitând şirul marilor centre populate din interiorul 
Siriei - aflate încă sub controlul turcilor şi situate prea 
departe pentru ca forţele britanice din Palestina să poată 
interveni operativ -, armata rebelilor urma să curețe 
terenul intermediar, munţii din Platoul Moab, exact la est de 
Marea Moartă, ca apoi să stabilească joncţiunea cu 
britanicii, lângă lerusalim. Cucerirea localităţii Tafileh 
fusese primul obiectiv în această campanie, urmând apoi 
oraşele mai mari Kerak şi Madeba, însă totul a fost pus 
subit sub semnul întrebării, când s-a aflat că turcii veneau 
să atace Tafileh. 

Dacă ar fi fost să aplice vechile lor tactici, arabii ar fi 
profitat de ocazie ca să-şi facă bagajele şi să îşi ia talpasita. 
Lawrence studiase suficient de bine însă rebeliunile de 
gherilă, încât să îşi dea seama că regulile războiului se 
schimbaseră acum brusc. Exact ca în Tafileh, locuitorii din 
Kerak şi Madeba se ţineau deoparte, aşteptând să treacă 
de partea învingătorilor. Asta însemna că soarta celor trei 
oraşe era acum indisolubil legată şi că, dacă Tafileh era 
abandonat, se pierdea de asemenea şi orice şansă de a mai 
cuceri Karek sau Madeba. Pe scurt, rebelii nu aveau altă 
soluţie decât să rămână pe poziţii şi să lupte. 

Bătălia a debutat foarte ezitant. În după-amiaza de 24 
ianuarie, avangarda de circa o mie de soldaţi a forţelor 
turceşti, trimisă de la Kerak, a intrat în valea Tafileh venind 


din defileul Wadi Hesa, la câţiva kilometri în nordul 
localităţii. Foarte rapid, au respins micul detaşament de 
pază al rebelilor, forțându-l să se retragă până la marginea 
oraşului. Din fericire pentru rebeli, s-a înnoptat înainte ca 
turcii să fi exploatat pe deplin avantajul dobândit; profitând 
de întuneric, comandantul Legiunii Arabe şi-a retras în pripă 
forţele tocmai în capătul sudic al văii. „Toată lumea a 
crezut că fugeam [de turci]”, avea să îi raporteze Lawrence 
lui Clayton. „Cred ca asta şi faceam.”** 

Inainte de revărsatul zorilor, Lawrence s-a aventurat în 
oraş şi a văzut cu ochii lui efectul pe care retragerea 
Legiunii îl avusese asupra locuitorilor. „Toţi urlau de groază, 
bunurile erau scoase din case şi îngrămădite pe străzile 
ticsite de femei şi bărbaţi. Arabi călări galopau pe străzi în 
sus si în jos, trăgând ca apucatii în aer, iar scanteierile 
tasnite din puştile turcilor desenau conturul stâncilor din 
defileul Tafileh.” 

Observând că o mică subunitate de pază rezista încă 
eroic pe un dâmb abrupt la nord de oraş, Lawrence a trimis 
urgent vorbă comandantului Legiunii Arabe să ducă sus 
întăriri şi mitraliere, după care s-a grăbit şi el spre dâmb. 
Când s-a luminat de ziuă, situaţia firavei forţe armate de 
acolo - poate treizeci de războinici arabi şi un număr egal 
de locuitori din Tafileh - a devenit „destul de dificilă”. 

„Turcii îşi croiau drum prin trecătoare, în lungul coamei 
care delimita şesul spre est”, raporta Lawrence, „trăgând 
cu aproximativ cincisprezece mitraliere în partea din faţă şi 
în flancul micii ridicături de pământ pe care noi o apăram, 
în bătaia tirului lor. Între timp, au reglat explozia 
şrapnelurilor, care initial trecuseră razant peste vârful 
colinei şi peste şes, iar [acum] începeau să ciuruiască 
dealul în plin, pe creastă şi pe părţile laterale. Oamenii 
noştri nu aveau muniții suficiente, iar pierderea acestei 
înălţimi era, în mod evident, doar o chestiune de minute.” 

Dar acţiunea de apărare a dâmbului s-a dovedit 
capitală. Când această poziţie a fost abandonată, forţa 
arabă principală venise deja în zonă, cu mitralierele şi 
tunurile lor de munte, pentru a forma o nouă linie a 
frontului pe o culme de deal paralelă, la circa doi kilometri 
şi jumătate în spate. In acest răstimp, s-a petrecut o faptă 


aparent nesemnificativă, dar care, aşa cum s-a întâmplat 
adesea în multe bătălii, a fost decisivă pentru rezultatul 
final. In timp ce fugea înapoi ca să se adăpostească, 
Lawrence avusese prezenţa de spirit să îşi numere paşii, 
aşa că a putut calcula că distanţa dintre dâmbul abandonat 
- pe care turcii aveau să-l ocupe în curând - şi noua linie 
defensivă a arabilor era cam de trei mii o sută de metri. 
Când principala forţă turcească s-a instalat pe dâmb şi şi-a 
desfăşurat armamentul greu, s-a trezit lovită furtunos de 
obuzele trase din tunurile de munte ale arabilor. 

Turcii erau acum imobilizati în centru, ceea ce l-a facut 
pe Lawrence, folosindu-şi cunoştinţele de istorie militară, să 
lanseze un atac în cleşte cum scria la carte, trimițând 
câteva mici unităţi de luptători să ocolească pe un arc larg 
prin spatele inamicului, care nu bănuia că era împresurat. 
La scurt timp după ora trei după-amiază, capcana s-a 
declanşat, mitraliorii arabi de pe flanc trimițând o ploaie de 
proiectile în turcii care rămăseseră complet expuşi pe 
damb. Când mitraliorii şi tunarii lor au fost rapid secerati, 
soldaţii turci s-au speriat, iar apoi au început o fugă 
dezorganizată, încercând să se adăpostească în defileul 
Wadi Hesa. Dar nici acolo nu au putut găsi vreun adăpost. 
Intr-o derută totală, turcii au fost atacați toată seara şi până 
noaptea târziu de cavaleria arabă şi beduinii rapace, chiar 
şi de muntenii din sate, puşi pe răzbunare şi jefuit. Din cei o 
mie de soldaţi turci care lansaseră atacul în Tafileh, 
Lawrence a estimat pierderile lor la circa cinci sute de morţi 
şi răniţi, cu alte două sute făcuţi prizonieri, dar chiar şi aşa 
cifrele erau probabil prea mici; ulterior, a auzit că nu mai 
mult de cincizeci de soldaţi au mai ajuns înapoi în Kerak, 
ceilalţi fiind rapusi, unul câte unul, în defileu. Preţul plătit 
fusese de circa douăzeci şi cinci de arabi ucişi şi, poate, de 
trei ori mai multi râniţi.s 

Infrângerea turcilor la Tafileh a fost o capcană clasică 
în stil napoleonian, pentru care Lawrence avea să fie 
decorat în scurt timp cu medalia „Distinguished Service 
Order”. Cu toate astea, era o acţiune pe care el, personal, 
avea să o descrie drept „mârşavă”, un exerciţiu absurd de 
samavolnicie. „[Noi] puteam să fi câştigat refuzând lupta, 
să le fi venit de hac exploatând direct avantajul nostru, la 


fel ca în alte douăzeci de situaţii asemănătoare înainte şi 
după aceea.” În schimb, atacând inamicul într-o bătălie 
convenţională, arabii suferiseră pierderi omeneşti 
reprezentând o sesime din efectivul lor, ceea ce făcea ca o 
înaintare ofensivă spre Madeba sau Kerak să fie aproape 
imposibilă într-un viitor apropiat. „În seara aceea”, scria el, 
„nu mai rămânea nicio glorie, doar teroarea trupurilor 
frânte, care fuseseră oamenii noştri, purtaţi acum prin 
dreptul nostru spre casele lor.” 

Dar la Tafileh, Lawrence a manifestat o nouă trăsătură 
de caracter, care dădea de gândit: ura faţă de inamic, un 
fel de furie că turcii fuseseră atât de stupizi încât să-l atace. 
Chiar dacă a deplâns, poate, soarta tristă a „celor o mie de 
turci” care veniseră să atace Tafilehul, îi lipsea acum 
compasiunea care îl caracterizase altădată. Când a aflat că 
turcii erau în continuare masacrați în defileu, deşi bătălia 
fusese câştigată deja de mult timp, Lawrence nu a făcut 
nimic. „Ar fi trebuit să cer îndurare pentru inamic”, 
povestea el în Cei; şapte stâlpi ai înțelepciunii, „dar dupa 
nervii şi eforturile luptei, spiritul meu era prea vlăguit ca să- 
mi mai fi păsat să cobor în locul acela oribil şi să îmi petrec 
noaptea salvându-i.” 

Cu şase luni în urmă, după o bătălie similară la Aba el 
Lissan şi la fel de unilaterală, Lawrence avusese grijă ca 
răniții muribunzi să fie plasați pe malul unui pârâu, ca 
măcar apă să poată avea până îşi dădeau duhul. La Tafileh, 
chiar şi turcii răniţi uşor au fost abandonaţi fără vreun 
ajutor, când un viscol crâncen s-a pornit în acea noapte; 
până dimineaţă, toţi erau morţi. „Era nejustificabil, aşa cum 
era întreaga teorie a războiului, dar nu aveam de ce să ne 
facem reproşuri pentru asta. Ne-am riscat viaţa în vifor... ca 
să salvăm oamenii noştri, iar dacă regula noastră era să nu 
pierdem arabi ca să ucidem mulţi turci, cu atât mai puţin nu 
trebuia să-i pierdem ca să salvam turci.” 

Aceştia erau Ahmed Djemal Paşa (numit uneori şi „Marele” Djemal), 
guvernatorul general al Siriei, şi Mehmed Djemal Paşa (numit uneori 
Kúűçűk sau „Micul” Djemal). Sporind şi mai mult confuzia, Mehmed 
Djemal a adoptat titlul onorific de Djemal Paşa când a preluat 
comanda Armatei a Patra turce, la începutul anului 1918, în locul lui 
Ahmed Djemal, care se retrăsese. T. E. Lawrence a accentuat şi el 
această confuzie, referindu-se frecvent la „Djemal Paşa” în Seven 
Pillars, fără să specifice dacă vorbea despre Ahmed sau Mehmed. 

Drept urmare, majoritatea istoriilor despre acea perioadă au făcut 
greşeala de a-i contopi pe cei doi într-o singură persoană, afirmând 
astfel că Faysal Hussein a purtat o corespondenţă secretă cu Ahmed 
Djemal până în vara anului 1918. În realitate, deşi Ahmed Djemal a 
iniţiat propunerea turcă făcută lui Faysal în noiembrie 1917, orice 
comunicare între ei se pare că a încetat când Ahmed a fost rechemat 
la Constantinopol în luna următoare; corespondenţa ulterioară a lui 
Faysal a fost cu Mehmed Djemal. 

De asemenea, atât în Seven Pillars, cât si în declaraţiile pe care le-a 
făcut biografilor contemporani cu el, Lawrence a susţinut că Faysal a 
întreţinut şi o corespondenţă de negocieri secrete cu generalul turc 
Mustafa Kemal, viitorul Kemal Ataturk. Chiar dacă este posibil să fi 
fost aşa, eu nu am găsit nicio dovadă documentară în sprijinul acestei 
afirmaţii. 

Îndeletniciri solitare 


Poate a fost o impostură sau poate a fost 
farsă, (dar) nimeni să nu spună că n-am 
ştiut s-o fac.s8 


T. E. Lawrence despre rolul său în Revolta 
Arabă, Cei şapte stâlpi ai înțelepciunii 


Încăpăţânarea şi setea de aventură îl purtaseră pe William 
Yale departe de originile lui aristocratice. În 1908, aceste 
trăsături îl duseseră în junglele înăbuşitoare din zona 
canalului Panama şi, la scurt timp după aceea, pe 
câmpurile petrolifere din Oklahoma şi în târgurile lâncede 
ale Imperiului Otoman. În toamna anului 1917, îl aduseseră 
la Cairo, centrul vital al efortului de război al Aliaților în 
estul Mediteranei; purta acum titlul ambiguu de agent 
special al Departamentului de Stat al SUA. Această misiune 
îl arunca, de asemenea, într-un nou tip de junglă, un labirint 
de interese diverse rivalizând pentru putere în viitorul 
Orient Mijlociu. 

„Aceste interese se intersectau şi se reintersectau 
unele cu altele”, avea să scrie Yale, „formând o încâlceală 
confuză de intrigi şi politici care erau aproape imposibil de 
descâlcit, iar în spatele acestor politici şi intrigi erau 
grupurile interesate din Franţa si Marea Britanie: 
capitaliste, religioase, culturale. Adăugându-se acestor 
complicaţii, veneau dorințele evreilor şi problema 
sionismului. Nu exista sarcină mai interesantă şi mai 
fascinantă pentru un om decât aceea de a căuta să 
înţeleagă si să raporteze despre acest extraordinar 
complex de probleme.” 82 

Suficient de inteligent, încât să-şi dea seama că era 
complet nepregătit pentru o asemenea activitate - Yale era 
textual singurul ofiţer de informaţii american de pe teren, 
pentru întreaga regiune -, s-a apucat imediat să caute prin 
librăriile de limbă engleză din Cairo cărţi despre istoria 


Orientului Mijlociu. A cultivat relaţii cu nenumărați lideri 
egipteni şi personalităţi din comunitatea de emigranţi, iar 
adesea trecea pe la sediul Biroului Arab de la hotelul Savoy, 
unde stătea la taclale cu ofiţerii de informaţii de-acolo. În 
buna tradiţie nedezmintita a jurnaliştilor şi a spionilor de 
pretutindeni, şedea conştiincios multe ceasuri prin locurile 
de predilecție unde îşi petreceau timpul diplomaţii şi ofiţerii 
superiori din armată; în Cairo, în 1917, asta însemna cel 
mai ades saloanele plăcut decorate din Turf Club, pe insula 
Gezira de pe Nil. 

Asa cum Yale a descoperit curând, graţie înfrăţirii de 
interese pe care o implica misiunea sa, nu era nevoie de 
mari eforturi din partea lui. Şi asta deoarece aproape toţi 
jucătorii prinşi în vârtejul politic din Cairo erau dornici să îşi 
prezinte cazul în faţa unui funcţionar al Statelor Unite, 
membrul cel mai nou şi, dacă Woodrow Wilson obținea ce 
voia, cel mai influent al parteneriatului militar al Aliaților. 
Exista totuşi o singură excepţie importantă. „Francezii nu 
făceau niciun efort să mă contacteze”, îşi amintea Yale. 
„Formalismul şi exclusivismul oficialilor lor îmi repugnau, iar 
o anumită delăsare inerentă mă oprea să fac avansuri 
suplimentare.” 

Dar dacă toate aceste aspecte erau pe măsura 
spiritului său tenace, postul de la Cairo, cel puţin iniţial, nu 
i-a oferit mari satisfacţii în materie de aventuri. După 
cucerirea lerusalimului de către generalul Allenby în 
decembrie, Yale a cerut permisiunea autorităţilor britanice 
de a vizita câmpul de luptă din Palestina, dar a fost refuzat 
pe motiv că doar ofiţerii de legătură militari acreditaţi 
aveau voie să meargă acolo. In realitate, a dedus Yale în 
cele din urmă, britanicii se gândeau că, acordând această 
permisiune unui american ar avea obligaţia să procedeze la 
fel şi în cazul aliaţilor lor mai băgăreţi - italienii şi grecii 
cereau permanent acest lucru -, şi asta într-un moment 
când ei nu-şi vedeau capul de treabă în Palestina încercând 
să le puna bete-n roate francezilor. 

Pe Yale îl mai enerva de asemenea stilul ciudat al 
englezilor de a evita orice înfruntare, oficialii britanici fiind 
gata să cedeze teren când era necesar, dar devenind, cu 
graţie, inerti atunci când nu mai era nevoie. Agentul special 


american a avut prilejul să constate în mod direct acest 
lucru când, la scurt timp după căderea lerusalimului, a aflat 
că britanicii îl băgaseră la închisoare pe Zaki Bey, fostul 
guvernator militar otoman al oraşului, omul care jucase 
rolul esenţial în fuga lui Yale din Palestina. Plin de 
indignare, Yale a dat buzna în biroul funcţionarilor britanici 
care se ocupau de caz şi le-a povestit despre nenumăratele 
servicii pe care Zaki Bey le adusese comunităţii de 
expatriati din Ierusalim. Le-a mai spus, de asemenea, că 
Zaki Bey era un prieten apropiat al fostului consul SUA în 
Palestina, Otis Glazebrook, care la rândul lui era bun 
prieten cu Woodrow Wilson. „Le-am zis că dacă Zaki Bey nu 
va fi eliberat condiţionat, eu voi transmite aceasta 
problemă la Washington şi voi cere să fie supusă atenţiei 
Preşedintelui.” 

În fata unei asemenea ameninţări fatise, funcţionarii 
majorităţii statelor ar fi incuviintat umili sau, dimpotrivă, s- 
ar fi zbarlit rău, dar britanicii au întrecut orice aşteptări. 
Peste câteva zile, Yale a primit documentele de eliberare a 
lui Zaki Bey şi a fost „rugat frumos” să i le ducă personal la 
închisoarea unde era deţinut, prilejuindu-le astfel celor doi 
prieteni o revedere emoţionantă la poarta închisorii. „Când 
britanicii decid să facă ceva”, remarca Yale cumva înciudat, 
„O fac fără să crâcnească si cu atâta amabilitate, încât 
ajungi efectiv să te simţi obligat faţă de ei.” 

Pierzând vremea prin capitala egipteană, tânărul Yale, 
în vârstă acum de treizeci de ani, se străduia să înţeleagă 
câte ceva din bătălia multilaterală pentru întâietate în 
regiune. Una dintre lupte data de multă vreme - hatisul de 
revendicări privind viitorul statut al Siriei mari -, însă acum, 
mulţumită Declaraţiei Balfour, i se adăugase şi disputa la 
fel de acerbă centrată asupra Palestinei. 

Dar toate aceste controverse, la fel ca şi seriozitatea 
cu care Yale reflecta la ele, căpătau un anumit aer de 
irealitate în contextul în care, spre sfârşitul anului 1917, 
efortul de război al Aliaților nu păruse niciodată atât de 
lipsit de speranţă. În oraşul Brest-Litovsk, din vestul Rusiei, 
negociatorii germani şi bolşevicii ruşi băteau în cuie 
detaliile finale ale retragerii oficiale a Rusiei din război, iar 
deja sute de mii de soldaţi germani fuseseră transferați de 


pe frontul de est pe frontul de vest. Pentru comandanții 
militari britanici şi francezi care urmăreau această masare 
de forţe ale inamicului în Franţa, era un semn sigur că 
germanii plănuiau o puternică ofensivă de primăvară 
împotriva armatelor lor vlăguite, cu intenţia de a da o 
lovitură fatală Aliaților înainte ca armatele americane, care 
nu se grăbeau să vină, să poată intra în luptă de o manieră 
semnificativă. Prăbuşirea frontului rusesc le dăduse curaj 
chiar şi turcilor, iar ministrul de război Enver plănuia acum 
nu numai să ia înapoi acea porţiune din nord-estul Turciei 
ocupată până atunci de armatele ţariste, ci şi, profitând de 
avantajul obţinut pe câmpul de luptă, să intre în regiunile 
turcice din Caucaz, cucerite de Rusia în veacul al XIX-lea. În 
lumina acestor evoluţii, ciondăneala permanentă de la 
Cairo pentru viitoarele prăzi de război părea un pic cam 
prematură. 

Cu toate acestea, Yale îşi vedea conştiincios de 
sarcinile lui de serviciu. În fiecare din „rapoartele de luni” 
pe care i le trimitea lui Leland Harrison la Departamentul de 
Stat, se caznea să aducă lămuriri despre câte o fateta a 
situaţiei complicate din Orientul Mijlociu, prezentând 
opiniile unor funcţionari de stat, figuri religioase sau 
activişti, cu care se întâlnise în săptămâna precedentă, şi 
forând prin Arab Bulletin după informaţii generale 
pertinente. Aşa cum era de aşteptat însă, în loc de lămuriri, 
aceste voluminoase rapoarte, cu talmes-balmesul lor de 
opinii contradictorii, aveau efectul de a face şi mai de 
neînțeles întreaga situaţie - sau, cel putin, aşa s-ar părea, 
ţinând seama de tăcerea desăvârşită emanand de la Leland 
Harrison. 

Se pare însă că această căutare zeloasă a unor sensuri 
profunde l-a făcut pe agentul special să nu descopere decât 
într-un târziu un adevăr flagrant în tot acest hatis: nimeni 
nu ştia ce se întâmpla, de fapt, acolo. Yale a ajuns să se 
prindă de acest lucru abia la sfârşitul lui decembrie, după o 
întâlnire dintre generalul Clayton şi un grup de fruntaşi 
sirieni exilati la Cairo. Când sirienii şi-au exprimat temerile 
profunde că Declaraţia Balfour trimitea la impunerea cu 
forţa a unui stat evreiesc în Palestina, Clayton a insistat cu 
tărie că nu era aşa, că expresia de „casă naţională” din 


textul declaraţiei însemna doar ca evreii să aibă voie să 
emigreze şi să participe politic şi economic la viitorul 
regiunii, în aceeaşi măsură ca toţi ceilalţi. Această 
asigurare venită din partea unuia dintre cei mai importanţi 
demnitari britanici din Egipt a avut un profund efect de 
liniştire asupra delegaţiei siriene. „Bizuindu-se pe ceea ce 
le-a spus generalul Clayton”, raporta Yale Departamentului 
de Stat, „sirienii iau în considerare posibilitatea de a 
renunţa deocamdată la opoziţia lor fata de evrei, gândindu- 
se chiar să coopereze cu sioniştii.” 5 

Doar că imediat după acea întâlnire, Yale a intrat în 
vorbă cu adjunctul principal al lui Clayton la Biroul Arab, 
care i-a mărturisit că nici el, şi nici generalul nu au habar ce 
însemna de fapt expresia „casă naţională”. 

Încercând să descopere misterul situaţiei din Orientul 
Mijlociu, William Yale nu era nici primul, şi nici ultimul 
observator care să conchidă că evaluarea lui cea mai 
corectă fusese probabil cea bazată pe prima impresie, 
înainte ca „toată acea documentare” să îi afecteze puterea 
de discernământ. Aşa cum îi raportase lui Harrison în cel 
de-al treilea „raport de luni”, trimis în noiembrie, „adevărul 
pare a fi că Downing Street nu are niciun fel de politică 
definită şi că nu le-a dat agenţilor [britanici] niciun program 
clar în baza căruia să lucreze”. Drept urmare, aceşti 
agenţi adoptau „o atitudine mai mult sau mai puţin 
înţelegătoare fata de diversele interese”, sau, pur şi simplu, 
spuneau fiecăruia ceea ce dorea să audă. 

Dar, în cele din urmă, agentul de informaţii a dat din 
întâmplare peste ceva ce părea să limpezească mult din 
nebulozitate. Asta a fost la sfârşitul lui februarie 1918 când, 
citind un număr mai vechi din Arab Bulletin, a găsit un 
articol intitulat „Siria: materialul brut”. 

Într-un text de numai opt pagini, foarte concis şi bine 
argumentat, autorul prezenta metodic nenumăratele fisuri 
care divizeaza şi subdivizează acea tara, şi care se 
extindeau dincolo de liniile divergenţelor religioase, etnice 
şi tribale, mergând pana la rivalități între localităţi şi oraşe. 
Lipsit de orice nuanţă iluzorie, pe care, din păcate, o 
întâlnim în textele birocratilor de pretutindeni, autorul 
zugrăvea în schimb un tablou realist al problemelor la care 


trebuie să se aştepte orice străin venit din afară, care ar 
încerca să îşi impună voinţa acolo. De mare interes pentru 
Yale, în lumina dezbaterilor care făceau vâlvă în acel 
moment la Cairo, era modul în care autorul „în câteva 
cuvinte sugerează resentimentele care există în sudul 
Palestinei contra sioniştilor. Acelaşi tip de resentimente se 
regăseşte şi la musulmani şi creştini, iar recentele evoluţii 
nu fac decât să agraveze ura naturală a palestinienilor faţă 
de evreii care vin în Palestina, declarând că ţara trebuie să 
fie a lor”.s2 

Articolul era cu atât mai interesant cu cât data de 
publicare în Arab Bulletin era martie 1917, practic cu opt 
luni înainte de Declaraţia Balfour si, conform notitei 
introductive, fusese scris de fapt cu doi ani înainte. Şi încă 
un lucru i-a mai atras atenţia lui William Yale: numele 
autorului îi era cunoscut. Era vorba despre omul care il 
umilise la Beersheba în ianuarie 1914 şi care îl chestionase 
în Cairo, la izbucnirea războiului: maiorul din armata 
britanică, T. E. Lawrence. 

De fapt, fără să-şi fi dat seama, Yale raportase deja 
Departamentului de Stat despre T. E. Lawrence şi faptele 
lui de vitejie. Încă din noiembrie 1917, în timp ce redacta 
un raport despre istoricul Revoltei Arabe, Yale aflase 
suficiente poveşti care circulau la acea vreme prin Cairo, 
încât să scrie şi el despre „un tânăr ofiţer britanic care, 
împreună cu beduinii, organizează raiduri contra CF [Căii 
Ferate] Hejaz şi se căzneşte să-i câştige pe beduini de 
partea Serifului şi a britanicilor”. În februarie 1918, dupa 
ce a dat din întâmplare peste raportul mai vechi al lui 
Lawrence, agentul de informaţii american a făcut gestul, 
fără precedent, de a-i cere permisiunea lui Reginald 
Wingate de a copia întregul articol, pentru a-l transmite 
Departamentului de Stat. De asemenea, şi-a propus să se 
întâlnească negreşit cu Lawrence când acesta avea să 
treacă dată viitoare prin Cairo. 


x 
În aceeaşi săptămână în care William Yale transmitea 


Departamentului de Stat vechiul raport al lui Lawrence 
despre Siria, Lawrence făcea eforturi să plece definitiv din 


teatrul de război din Siria. Cauza era o foarte costisitoare 
eroare de judecată, pentru care Lawrence putea fi blamat 
direct - sau aşa spera el cumva să fie. ` 

Samanta fusese sădită în urmă cu o lună. In ajunul 
bătăliei de la Tafileh, Lawrence îi ceruse de urgență lui 
Gilbert Clayton să-i trimită aur în valoare de 30000 de lire 
(circa 6 milioane dolari în ziua de azi) pentru forţa arabă 
adunată pe platoul Moab sub conducerea fratelui mai mic al 
lui Faysal, Zeid. Fără acele fonduri™, avertizase Lawrence, 
oamenii lui Zeid ar începe repede să se împrăştie; cu ei, 
rebelii ar putea porni la atac spre nord contra fortaretelor 
din munţi, Kerak şi Madeba, ca apoi să coboare la şes 
pentru a se întâlni cu avangarda armatei britanice în valea 
lordanului. Într-un singur asalt năvalnic, rebelii vor putea 
stabili în final joncţiunea cu consilierii şi intendenta armatei 
britanice în Palestina, asigurând totodată flancul estic al 
trupelor generalului Allenby contra unui posibil atac al 
turcilor. 

Ca o dovadă atât a importanţei acordate campaniei din 
platoul Moab, cât şi a reputației de scrupulozitate de care 
se bucura Lawrence în chestiunile financiare - arareori, 
exagera sumele de care avea nevoie -, Clayton s-a ocupat 
imediat să adune aurul în Egipt şi să îl expedieze urgent la 
Aqaba. La câteva zile după ce asaltul turcilor contra 
oraşului Tafileh a fost respins, Lawrence venise personal în 
întâmpinarea caravanei cu aur, la tabăra care servea drept 
bază militară în Guweira, la circa şaizeci de kilometri în 
nord-est de Aqaba. Nerăbdător să ajungă cât mai repede cu 
putinţă înapoi, pe frontul de la Tafileh, luase o parte din 
aur, atât cât puteau el şi cei doi însoțitori ai lui să care pe 
cămilele lor rapide - echivalentul a circa 6000 de lire - şi 
porniseră la drum, lăsând în urmă caravana care se mişca 
mai greoi. 

Pe drum, au nimerit direct într-un viscol năprasnic, din 
cauza căruia distanţa Tafileh-Guweira, parcursă în mod 
normal cu uşurinţă într-o zi şi jumătate, s-a preschimbat 
într-un calvar de trei zile. Mânat de o nerăbdare oarbă, 
Lawrence i-a abandonat după două zile pe tovarasii lui care 
se mişcau prea lent şi, luând el şi aurul lor, a gonit înainte 
de unul singur. Această impulsivitate s-a dovedit a fi o 


greşeală aproape fatală, când el şi cămila lui au rămas 
înzăpeziţi în troiene până la brâu, încât a fost nevoie să 
sape cu palmele ore în şir pentru a se deszapezi. 
Bineînţeles, inconvenientele pe care Lawrence le întâmpina 
pe camila lui rapidă aveau să fie resimtise şi mai acut de 
către cei care veneau din spate, mărind şi mai mult 
distanţa dintre el şi restul caravanei cu aur. 

Ajungând în cele din urmă la Tafileh în 11 februarie, 
Lawrence a descoperit scârbit că Zeid nu făcuse nimic în 
lipsa lui, pentru a pregăti ofensiva spre nord. In schimb, aşa 
cum îi scria lui Clayton în ziua următoare, fiul cel mai mic al 
lui Hussein „se codise şi se socotise, până pierduse orice 
şansă... Aceşti arabi sunt groaznici, dacă e să te bizui pe ei 
pentru a face ceva”.s% 

În lumina acestei constatări dezamăgitoare, faptele 
ulterioare ale lui Lawrence sunt aproape inexplicabile. 
Curios să investigheze terenul pe care rebelii urmau să 
înainteze la atac, a decis să întreprindă personal o acţiune 
extinsă de recunoaştere a teritoriului situat la nord, în timp 
ce caravana cu aur rămânea blocată pe drumul dintre 
Guweira şi Tafileh. Mai mult chiar, a ales să-l ia cu el pe 
singurul ofiţer occidental care mai era în Tafileh, un tânăr 
locotenent britanic pe nume Alec Kirkbride. La plecare, i-a 
încredinţat lui Zeid, care avea doar douăzeci şi unu de ani, 
misiunea de a păzi aurul care urma să sosească, cu 
instrucţiuni de a „cheltui cât era necesar pentru costurile 
curente până la întoarcerea mea”.ss 

Timp de şase zile, Lawrence şi Kirkbride cercetaseră 
meleagurile din nord şi din vest, mergând până la pantele 
estice ale văii lordanului, deasupra lerihonului. Când s-au 
întors la Tafileh în 18 februarie, Lawrence era foarte bine 
dispus. Acum, când aurul sosise la destinaţie, campania 
menită să alunge inamicul de pe platoul Moab şi să facă 
joncţiunea cu britanicii la Marea Moartă părea o perspectivă 
uşoară, care din estimările lui putea fi realizată în decurs de 
o lună. Când a început să îi prezinte acest plan lui Zeid, a 
observat o stânjeneală ciudată în alura tânărului. 

— Dar pentru asta va fi nevoie de multi bani, a 
intervenit in cele din urma Zeid. 


— Nicidecum, a replicat Lawrence. Fondurile pe care le 
avem aici vor acoperi totul, şi o să mai şi rămână. 

Atunci, fiul cel mai mic al regelui Hussein a recunoscut 
jenat că el cheltuise deja toţi banii. 

Iniţial, Lawrence a crezut că Zeid glumea, dar în scurt 
timp şi-a dat seama de adevăr. Când caravana cu aur de la 
Guweira începuse să ajungă în oraş, pe parcursul zilelor 
precedente, locotenentii lui Zeid şi aliaţii lui tribali, toţi cu 
soldele neachitate de câtva timp, tăbărâseră pe aur, de 
parcă ar fi fost un sac fără fund. Mai rau chiar, cea mai 
mare parte din aur fusese distribuită unor unităţi care, din 
motive tribale, nu aveau Sa participe la ofensiva spre nord, 
în timp ce detasamentele pe care Lawrence conta să le 
folosească drept avangardă rămâneau neplatite. „Eram 
stupefiat”, povestea el, „fiindcă asta însemna năruirea 
totală a planurilor şi a sperantelor mele, prăbuşirea 
eforturilor noastre de a ne ţine de cuvânt faţă de Allenby.” 

Totodată, nici nu-l credea întru totul pe Zeid. Aşa cum 
Lawrence a aflat repede, ultimii membri rătăciţi ai 
caravanei ajunseseră în Tafileh doar în ziua precedentă, 
ceea ce însemna că nu existase timpul suficient pentru a 
număra aurul, darămite pentru a-l distribui. Turbat de furie, 
Lawrence s-a dus valvârtej în cortul lui. „Toată noaptea m- 
am frământat gândindu-mă ce s-ar fi putut face”, scria el, 
„dar în mintea mea era un mare gol, iar când s-a luminat 
de ziuă n-am fost în stare decât să-i trimit vorbă lui Zeid că, 
dacă nu returna banii, eu unul voi pleca.” 

Dar Zeid nu a fost capabil decât să îi dea o „aşa-zisă” 
socoteală, mâzgălită la repezeală, explicând chipurile ce 
făcuse cu aurul. Ţinându-se de cuvânt, în acea după-amiază 
Lawrence s-a suit pe cămilă şi, însoţit doar de patru 
oameni, a pornit spre statul-major al generalului Allenby în 
sudul Palestinei, cam la o sută şaizeci de kilometri spre 
vest. Odată ajuns acolo, intenţiona să ceară să fie eliberat 
din funcţie, „rugându-l pe Allenby să-mi găsească un post 
mai mic în altă parte”. 

Chiar dacă acest incident a fost prezentat ca o 
chestiune de onoare personală, mai exista în mod clar şi un 
alt impuls care îl determina pe Lawrence să procedeze aşa. 
În incompetenta [sau necinstea] lui Zeid, tânărul maior 


britanic a identificat subit oportunitatea unei descătuşări 
personale, eliberarea de  responsabilitatea rolului de 
conducător, care apăsa atât de greu asupra lui. 

Dar nu era nicidecum o povară pe care o resimțea 
atunci prima oară. Cu cinci luni în urmă, Lawrence îi 
mărturisise prietenului său Edward Leeds că începeau să-l 
lase nervii şi că „nu cred să mai rezist mult în jocul ăsta” - 
iar asta fusese înainte de misiunea lui aproape sinucigaşă 
din Yarmuk, înainte de caznele sinistre de la Deraa şi 
înainte de hidosul măcel de la Tafileh. Extenuarea lui tot 
mai accentuată fusese evidentă şi în cea mai recentă 
scrisoare trimisă lui Gilbert Clayton în ajunul episodului cu 
aurul dispărut. „Incep să mă cam feresc de aventuri”, îi 
scrisese el şefului său în 12 februarie. „Sunt într-o poziţie 
extraordinară chiar acum vizavi de şerifi şi de triburi, şi mai 
devreme sau mai târziu o să mă duc la fund. Îmi dau toată 
silinta să rămân în fundal dar nu pot, iar într-o bună zi toţi 
se vor combina şi mă vor da jos. Este imposibil pentru un 
străin să conducă un alt popor după cum vrea el pe timp 
nelimitat, iar eu am avut puterea destul de mult timp.” 

Aşa cum avea să menţioneze mai târziu în Cei şapte 
stâlpi ai înțelepciunii, pe lângă toate astea erau efectiv 
rigorile şi pericolele îndatoririlor lui. „Timp de un an şi 
jumătate, fusesem în mişcare, străbătând câte o mie şase 
sute de kilometri pe lună călare pe o cămilă, plus ceasuri 
de tensiune în aeroplane smintite sau gonind prin ţară în 
maşini puternice. În ultimele cinci acţiuni, fusesem rănit, iar 
corpului meu îi era atât de groază de durere, încât acum 
trebuia să mă fortez să stau în bătaia gloantelor.” 

Şi existau prea puţine indicii că acest calvar s-ar putea 
termina curând; dimpotrivă, de fapt. Când Lawrence 
plecase din Oxford la război, fratele lui, Arnold, era un 
şcolar de paisprezece ani. În ultimele luni, Lawrence 
începuse să îi dea sfaturi fratelui său în privinţa 
dexteritatilor de care va avea nevoie - cunoştinţe de limba 
arabă, abilitatea de a conduce o serie de vehicule cu motor 
-, dacă Arnold spera să fie repartizat în Orientul Mijlociu 
pentru a-şi face serviciul militar. 

Dar dincolo de toate aceste poveri era tributul psihic 
de a trăi permanent în minciună, „impostura odioasă care 


trebuia să fie deprinderea minţii mele: acea prefăcătorie de 
a conduce răscoala naţională a altei rase, poza mea zilnică 
în veşminte străine, propovăduind în cuvinte străine”, 
menţinând o promisiune, deşi Lawrence simţea din ce în ce 
mai acut că, aproape sigur, nu va fi respectată. lar măcelul 
de la Tafileh îl vindecase de „ultima poleială” a iluziei 
amăgitoare. „Pentru trufia mea, purtam vina morţii inepte 
şi zadarnice a celor douăzeci de arabi şi a celor şapte sute 
de turci în Wadi Hesa. Mă lăsase voinţa, şi m-am temut mai 
mult timp să fiu singur.”®2 

Doar că nimic din toate astea nu a contat. Când a ajuns 
la cartierul general al lui Allenby, la Ramleh, în 22 
februarie, Lawrence a descoperit că nici nu se punea 
problema de a fi eliberat din funcţie, ba, mai mult chiar, i se 
pregătise deja o nouă misiune. De fapt, atât de vitală era 
contribuţia lui Lawrence la această nouă strategie, încât 
timp de aproape o săptămână un aeroplan făcuse repetate 
incursiuni deasupra văii Tafileh, pentru a arunca fluturaşi, 
în care lui Lawrence i se ordona să se prezinte imediat la 
comandamentul militar. (S-a constatat însă ulterior că 
pilotul greşise valea când aruncase din avion fluturasii.) 

Ca de obicei, hazardul făcuse ca şi de această dată 
evenimente dramatice sa se petreacă pe scena 
internaţională exact pe durata recentei absente a lui 
Lawrence. Făcându-şi curaj pentru viitoarea ofensivă a 
germanilor pe frontul de vest, tacticienii militari ai Aliaților 
studiaseră cu disperare hărţile lumii în căutarea unui loc pe 
câmpul de luptă global, unde un asalt preventiv ar fi putut 
să distragă atenţia sau să dilueze efortul colosului militar 
german care se consolida în Franţa. La mijlocul lui 
februarie, generalul Allenby fusese informat că acea sarcină 
cădea asupra lui. Cât de curând cu putinţă, trebuia să 
lanseze un atac total în inima Siriei, având drept obiectiv 
suprem Damascul. Rebelii arabi trebuiau să joace un rol 
crucial în această ofensivă, acesta fiind motivul pentru care 
comandamentul armatei britanice dorise cu atâta insistenţă 
să stea de vorbă cu principalul ofiţer de legătură cu arabii, 
maiorul Lawrence. 

Dar pe urmă ştacheta a fost ridicată şi mai sus. În 
oraşul Brest-Litovsk, negociatorii de pace germani le 


prezentaseră omologilor lor ruşi nişte condiţii atât de 
cutremurator de punitive, încât delegaţia bolşevică, 
condusă de Lev Troțki, şi-a făcut bagajele şi a plecat acasă. 
Dar e posibil ca Berlinul să fi urmărit exact o asemenea 
întrerupere a convorbirilor; în 18 februarie, exact cu patru 
zile înainte ca Lawrence să sosească la Ramleh, armatele 
germane începuseră să se deplaseze în forţă prin vestul 
Rusiei, călcând totul în picioare, înaintarea lor fiind limitată 
doar de distanţa pe care trupele o puteau parcurge pe zi. 
Atât de totală era năruirea Rusiei, încât în 25 februarie 
conducătorii ţării au consimţit rapid la termenii impuşi de 
germani, care erau acum şi mai represivi decât ceea ce 
respinseseră cu o săptămână mai devreme. Pentru 
comandanții armatelor aliate care aşteptau timorati pe 
frontul de vest, lucrul acesta însemna că Germania era 
liberă acum să aducă mai mulţi soldaţi şi mai mult 
armament în Franţa, altfel spus, cel din urmă mic obstacol 
în calea iminentei ofensive germane fusese şi el înlăturat. 

În aceste circumstanţe, ideea ca lui Lawrence să i se 
permită să se retragă din postul lui crucial, pentru o 
chestiune de onoare, era atât de rizibilă, încât după toate 
aparențele Lawrence nici nu a mai deschis subiectul cu 
Allenby. „Nu exista nicio scăpare pentru mine”, povestea 
el. „Trebuia să îmi iau din nou mantia de impostură în 
Orient. Cu disprețul meu categoric fata de jumatatile de 
măsură, am îmbrăcat repede acea mantie şi m-am 
înfăşurat complet în ea.” s 

După o scurtă vizită la lerusalim, pentru a-l vedea pe 
vechiul lui prieten Ronald Storrs, numit de curând 
guvernator militar al oraşului, Lawrence şi-a continuat 
drumul la Cairo. Acolo, în 8 martie, a compus o scrisoare 
scurtă pentru cei de-acasă. 

De multe luni, Lawrence le spusese membrilor familiei 
lui, la Oxford, că spera ca în curând să poată folosi zilele de 
permisie care i se tot acumulaseră din 1914, pentru a 
aranja o vizită acasă. Această speranţă era acum mai 
îndepărtată ca oricând. „Trebuie să mă duc înapoi [pe 
frontul de război] până în iunie cel puţin”, scria el. „Trebuia 
să mă fi aşteptat la asta, din păcate.” In continuare, le 
povestea flegmatic despre ultima lui promovare în grad şi 


decorația militară pe care o primise ca recompensă pentru 
rolul lui de comandant într-o acţiune care ajunsese deja să 
îl obsedeze negativ, masacrul de la Tafileh. „Mi-au dat 
acum o DSO [medalia Distinguished Service Order]. Este 
păcat că toate chestiile astea valoroase nu sunt trimise 
cuiva care să le poată folosi! De asemenea, se pare că m- 
au făcut şi un fel de colonel.” s 

În timpul scurtei lui opriri la Cairo, Lawrence a ajuns, 
de asemenea, să se întâlnească şi cu un tânăr ofiţer de 
informaţii american, care era dornic să stea de vorbă cu el. 


„Opiniile maiorului Lawrence trebuie tratate cu cea mai 
mare atenţie”, îi scria William Yale lui Leland Harrison în 11 
martie, „din cauza cunoştinţelor lui profunde despre arabi şi 
a importanţei activităţii în care este angajat... Vorbind 
fluent araba, călătorind, trăind şi muncind printre beduini, 
cunoaşte mentalitatile şi sentimentele triburilor arabe mai 
bine, probabil, decât oricare alt occidental. Este de 
aşteptat, de aceea, ca informaţiile lui despre adevărata 
stare de lucruri din lumea arabă în momentul de faţă să fie 
mai exacte decât în cazul oricărei alte persoane.” %2 

Era a treia oară când paşii lui Yale şi Lawrence se 
intersectau. La ultima lor întâlnire din toamna anului 1914, 
noul ofiţer de informaţii britanic îl descususe pe Yale pentru 
a obţine cât mai multe detalii despre deplasările de trupe 
turceşti şi liniile de aprovizionare din sudul Palestinei. 
Acum, Yale era agentul de informaţii care chestiona, iar 
Lawrence era ţinta unui tir de întrebări despre starea de 
lucruri din Siria. 

învăţat de multă vreme cu lipsa de transparenţă a 
funcţionarilor britanici, Yale a rămas uimit de francheţea lui 
Lawrence. Agentul special a putut astfel să raporteze 
Departamentului de Stat că „forţele britanice din Palestina 
vor începe curând o ofensivă, de la care se aşteaptă 
rezultate excelente”. Şi mai surprinzător chiar, Lawrence i-a 
furnizat lui Yale detalii aproape exacte despre obiectivele 
militare ale rebelilor arabi în viitoarea ofensivă, indicând şi 
punctul de pe teritoriul Siriei unde el spera să facă o 
joncțiune între arabi şi forţele armate ale lui Allenby. 


Când conversaţia a virat spre politică, Lawrence s-a 
arătat la fel de deschis. După cum raporta Yale, „Lawrence 
susţine că arabii nu au niciun fel de încredere în cuvântul 
Angliei şi al Franţei, iar convingerea lor era că doar 
teritoriile pe care ei reuşesc să le obţină prin forţa 
[propriilor] arme, le vor aparţine”. In opinia lui Lawrence, 
neîncrederea inerentă a arabilor în aliaţii lor occidentali 
dobândise o nouă profunzime odată cu Declaraţia Balfour. 
„LLawrence] socoteşte că [documentul] constituie o politica 
periculoasă şi consideră că activităţile permise sioniştilor în 
Egipt şi Palestina sunt nechibzuite şi riscante.” Daca 
britanicii ar merge mai departe cu sprijinul lor acordat 
sioniştilor, avertiza Lawrence, s-ar putea ajunge rapid la 
distrugerea mişcării naţionaliste arabe - sau cel puţin la 
sfârşitul ei în ceea ce priveşte beneficiile pentru Aliați. Cu 
lunga sa experienţă în regiune, Lawrence a respins viziunea 
senină a unui om ca Mark Sykes şi fanteziile lui despre un 
stat evreiesc care s-ar forma treptat pe fondul unei 
acceptări duşmănoase a arabilor; în unul dintre cele mai 
premonitorii comentarii ale lui, Lawrence a admis că „dacă 
va fi ca un stat evreiesc să fie creat în Palestina, va trebui 
să se facă prin forţa armelor şi să se menţină prin forţa 
armelor, în mijlocul unei populaţii covârşitor ostile”. 

Ca un ofiţer al armatei britanice să denigreze atât de 
fatis politica guvernului său era un lucru de neconceput în 
1918, şi cu atât mai mult în faţa unui agent de informaţii 
străin, însă această atitudine reflecta, totodată, cât de 
puternic devenise Lawrence: el era legătura vitală a naţiunii 
sale cu rebelii arabi din teritoriu, nimeni altcineva nu putea 
îndeplini acel rol şi, din această cauză, putea să spună sau 
să facă aproape tot ce dorea. Totuşi, exact ca la prima lor 
întâlnire din Beersheba, se părea că Lawrence avea un scop 
ascuns şi la această întrevedere cu Yale, dar masca totul 
prin francheţea lui dezarmantă. Fără să îşi arate mâna 
călăuzitoare, spera să îl dirijeze pe Yale - iar prin acesta, 
Departamentul de Stat al SUA - spre o politică dorită de el. 

Lawrence constientiza acum acut cât de puţină 
libertate de mişcare aveau, de fapt, rebelii arabi, deoarece, 
legând efortul lor de război în mod direct de cel al 
britanicilor, soarta Revoltei Arabe şi a dinastiei haşemite a 


lui Hussein deveniseră dependente de ordinele şi capriciile 
aliatului lor mult mai puternic. Deşi acest lucru fusese 
valabil dintotdeauna într-o oarecare măsură - negreşit, 
acordul Sykes-Picot scotea clar în evidenţă statutul de 
subordonare al arabilor în schema largă a lucrurilor -, ceea 
ce se petrecea la începutul anului 1918 avea o cu totul altă 
dimensiune. 

Lucrul acesta a fost ilustrat în mod pregnant printr-o 
vizită pe care Lawrence o făcuse la Aqaba, doar cu câteva 
zile înainte de întâlnirea cu Yale. Micul sat portuar adormit 
de odinioară se transformase atât de radical în ultimele 
luni, încât era de nerecunoscut, cu vaste aşezări din corturi, 
presărate în lungul coastei, dincolo de portul înţesat de 
nave, cu stive de provizii şi materiale de război vizibile 
pretutindeni. Dacă prezenţa britanicilor constase cândva 
dintr-o mână de ofiţeri, acum erau acolo sute de soldaţi ai 
Coroanei, ocupându-se de logistică, făcând instrucţie 
militară cu recrutii rebeli, rezolvând nenumăratele 
necesităţi ale unei forţe de luptă de mii de războinici 
adunaţi in bivuacuri. Aqaba avea acum chiar şi propria 
unitate de aviaţie militară, o flotilă de avioane cu piloţi de 
la Royal Flying Corps (RFC), care periodic efectuau misiuni 
de bombardare a Căii Ferate Hejaz şi a instalaţiilor militare 
turceşti din interiorul peninsulei. 

Faptul că împrejurările se schimbaseră semnificativ 
fusese evident şi în felul în care se desfăşurase vizita lui. 
Trimis să îl informeze pe Faysal despre planurile lui Allenby 
pentru viitoarea ofensivă din Siria, Lawrence nu se dusese 
la Aqaba la bordul vreuneia dintre navele de transport care 
se deplasau lent prin Marea Rosie, ci ca pasager al unui 
biplan REC trimis special de comandamentul militar pentru 
acest scop. lar discuţiile lui cu Faysal nu mai semănau cu 
acele lungi taifasuri de altădată, când beau ceai în cortul 
prinţului, vorbind despre tactici sau politică; nici nu au 
petrecut prea mult timp analizând ce ar putea face rebelii 
în viitoarea ofensivă, ci Lawrence îi comunicase lui Faysal 
ce urmau să facă rebelii. Apoi, după aproximativ douăzeci 
şi patru de ore petrecute la sol în Aqaba, Lawrence se suise 
din nou în aeroplanul care i se pusese la dispoziţie şi 
zburase înapoi la Cairo. 


Toate astea ilustrau unul dintre paradoxurile puterii, şi 
anume faptul că importanţa pe care Revolta Arabă o 
dobândise în ochii supraveghetorilor ei britanici adusese cu 
sine o pierdere corespunzătoare a autonomiei. Cel mai 
mare pericol, în viziunea lui Lawrence, venea acum din 
faptul că britanicii îi conduceau pe aliaţii lor arabi 
dependenţi de ei pe o cale care risca să ducă la distrugerea 
lor. 

De la bun început, ideea lui Hussein privind o revoltă 
panarabă sponsorizată de britanici, avându-l pe el drept 
conducător, fusese clădită pe un teren nesigur, fiind văzută 
cu scepticism atât de conservatorii, cât şi de progresiştii 
arabi. Pentru ibn Saud, principalul rival al lui Hussein în 
peninsula Arabia şi conducătorul mişcării wahhabiste 
fundamentaliste, alianţa regelui cu britanicii făcea din 
acesta o slugă a Occidentului creştin (nemaicontând că şi 
Saud era în solda britanicilor). În acelaşi timp, arabii mai 
cosmopoliti din Siria nu consideraseră că ar avea ceva în 
comun cu „primitivii” beduini care veneau calari din Hejaz. 
Toate aceste probleme trebuiau rezolvate pe parcurs, după 
ce se încheia războiului, dar odată cu Declaraţia Balfour 
timpul începea să nu mai aibă răbdare cu Hussein. 

Luaţi prin surprindere de reacţia furioasă a arabilor la 
acea declaraţie, britanicii exercitaseră presiuni asupra 
principalului lor aliat arab pentru a-şi arăta sprijinul faţă de 
ei. Hussein făcuse acest lucru, fără entuziasm, dar în loc să 
calmeze apele arabe, gestul avusese efectul de a accentua 
opoziţia arabilor contra lui Hussein. La începutul lui 
ianuarie, David Hogarth, vechiul mentor al lui Lawrence şi 
acum „director în exerciţiu” al Biroului Arab - titlul era mai 
mult onorific, adevărata autoritate aflându-se altundeva - 
se dusese la Hussein în speranţa de a clarifica într-un final 
hotarele unui stat arab postbelic. In schimb, găsise un rege 
care nu voia să discute decât despre ameninţarea 
crescândă cu care se confrunta acum din partea lui ibn 
Saud şi a wahhabitilor lui. În mod simultan, nationalistii 
arabi din Egipt şi Siria adoptaseră limbajul denigrator al lui 
ibn Saud, luând în derâdere colaborarea lui Hussein cu 
sioniştii. Toată această schemă a britanicilor se întorsese 
urât împotriva lui Hussein, aşa cum reieşea pregnant dintr- 


o scrisoare alarmantă pe care Reginald Wingate a primit-o 
de la Hussein la începutul lui februarie. După cum raporta 
Wingate, „[Hussein] se referă la eventualitatea suicidului ca 
[o] alternativă la falimentul politic... Frazeologia este vagă, 
însă Şeriful de la Mecca pare să sufere de temeri cauzate 
de declaraţiile pro-sioniste ale Aliaților” 64 

Acesta a fost momentul critic când Lawrence a început 
să se împotmolească. La sfârşitul lui ianuarie, întocmise un 
studiu pentru o versiune mai secretă a Buletinului Arab, 
destinată doar câtorva demnitari, în care lăudase puternic 
baza de susţinere a lui Faysal în Siria, în timp ce îi defăima 
pe opozantii lor de acolo drept victime credule ale 
propagandei germane şi franceze. Deşi era un mijloc 
destul de transparent de a da credibilitate pretențiilor de 
autoritate la care aspira Faysal în Siria, articolul a avut 
totodată rolul de a le atrage atenţia acelor oficialități 
britanice, care nu ştiau cum să rezolve problema reticentei 
arabilor din cauza textului Balfour, că poate Faysal, şi nu 
Hussein era persoana la care trebuiau să apeleze pentru 
ajutor - şi, desigur, a-l curta pe Faysal însemna să treacă 
întâi pe la Lawrence. La începutul lui februarie, la doar 
câteva zile după publicarea articolului lui Lawrence, Gilbert 
Clayton îl informase pe Mark Sykes că „l-am îndemnat pe 
Lawrence sa îl facă pe Faysal să înţeleagă necesitatea unei 
înţelegeri cu evreii” s6 

lronia de a se trezi cooptat pentru a-l convinge pe 
Faysal de o politică, pe care el însuşi o dezaproba cu 
vehementa, nu i-a scăpat lui Lawrence, care a acceptat sa 
facă acest lucru fără nicio tragere de inimă. „Cât despre 
evrei”, îi răspunsese el lui Clayton, de la Tafileh, „când o să 
ma vad data viitoare cu Faysal voi discuta cu el, iar 
atitudinea arabilor va fi favorabila - pe durata razboiului, 
cel putin.” Exista o limită totuşi, până unde Lawrence era 
dispus să meargă; după cum l-a informat pe Clayton, daca 
se spera ca Faysal să dea o declaraţie publică, „asta nu mai 
este de resortul meu”. 

Dar, oricât de mult se opunea acestei tactici, Lawrence 
era îndeajuns de versat în politica reală pentru a-şi da 
seama că nu prea avea loc de întors; Declaraţia Balfour era 
un fapt împlinit, rebelii arabi nu erau nicidecum în poziţia 


de a renunţa la alianţa lor cu britanicii din această cauză, 
aşa că scopul principal acum trebuia să fie limitarea 
efectelor negative ale documentului sau un demers pentru 
a obţine avantaje altundeva. In această ultimă categorie, 
obiectivul evident era Siria mare. Lawrence putea vedea un 
calcul prin care, în schimbul deciziei arabilor de a ceda în 
faţa Declaraţiei Balfour, Marea Britanie recunoscătoare ar 
susţine apoi revendicarea rebelilor asupra restului Siriei, 
împotriva francezilor. Dar Lawrence, care ajunsese să nu 
mai aibă prea multă încredere în guvernul său, îşi dădea 
seama că o asemenea soluţie reprezenta un pariu foarte 
riscant. 

Şi atunci ce alte cărţi rămâneau de jucat? Desigur, cea 
mai radicală - şi cea mai periculoasă - variantă era să 
negocieze cu turcii. La începutul lui februarie, Faysal 
primise încă o tatonare secretă de pace de la generalul 
Mehmed Djemal, noul comandant al Armatei a Patra turce. 
Această misivă fusese mult mai explicită şi mai amabilă 
decât scrisoarea anterioară de la Djemal Pasa, iar Faysal îi 
trimisese un răspuns la fel de explicit, chiar dacă 
circumspect.sE Respingând fatis propunerea, lăsa totuşi o 
uşă deschisă pentru o posibilă soluţionare, dacă turcii îşi 
retrăgeau trupele din Arabia şi sudul Siriei, ceea ce nu era 
un ultimatum categoric, aşa cum putea părea la prima 
vedere; prin februarie 1918, Junii Turci se gândeau deja 
cum să îşi concentreze eforturile militare pentru a lua 
înapoi teritoriile turcice care erau evacuate acum de ruşi, şi 
ar fi putut să fie de-a dreptul fericiţi să abandoneze 
regiunile arabe sărăcite şi bătăioase, pentru a face acest 
lucru. 

Dar înainte de a se ajunge la măsura atât de drastică 
de a cădea la învoială cu turcii, mai exista un posibil actor 
care putea ajuta cauza arabă: americanii. Acesta a fost, 
aproape cu certitudine, motivul pentru care Lawrence şi-a 
găsit timp ca să se întâlnească la Cairo cu William Yale. 

De când Statele Unite intraseră în război în aprilie 
1917, preşedintele Wilson subliniase în mod repetat că 
epoca imperialismului s-a încheiat, că acea cruciadă a sa 
pentru a face ca „lumea să fie sigură pentru democraţie” 
însemna, de asemenea, autodeterminare şi independenţă 


pentru popoarele  asuprite şi „naţiunile mici” de 
pretutindeni. Aliaţii lui europeni avuseseră nevoie de timp 
pentru a accepta că preşedintele american susţinea cu 
adevărat o asemenea idee originală, însă orice dubiu s-a 
risipit odată cu proclamația celor „Paisprezece Puncte 
pentru Pace”, prezentată de Wilson în ianuarie 1918. 

Poate mai mult decât oricare alt document individual 
din secolul al XX-lea, Cele „Paisprezece Puncte” ale lui 
Wilson au avut un răsunet global. În contextul nesfârşitelor 
distrugeri provocate de Primul Război Mondial, preşedintele 
american schitase o viziune semiutopică despre cum 
trebuia să funcţioneze pământul pe viitor, înlăturând radical 
structurile imperiilor care subjugaseră de milenii omenirea, 
pentru ca toate popoarele să se poată bucura de dreptul la 
autodeterminare, o lume în care negocierile răbdătoare la 
„Liga Naţiunilor” ar putea face ca războiul să devină 
desuet. Prin profunzimea ideilor revoluţionare promovate, 
acest document a trimis unde de şoc prin toate puterile 
imperiale, cetăţenii Berlinului si ai Vienei, zdruncinati de 
război, văzând în aceste idealuri o posibilă cale de a scăpa 
de suferinţe, la fel cum vedeau fraţii lor din Londra, Paris, 
Roma. Atracția proclamaţiei venea si din limbajul simplu, 
lipsit de echivoc, prin care Wilson prezenta un traseu - în 
Paisprezece Puncte - a felului cum acest proces putea să îşi 
urmeze paşii. 

Punctul al doisprezecelea al acestei declaraţii se 
referea la dezmembrarea Imperiului Otoman. Declarând că 
porţiunea turcă a acestui imperiu trebuia să rămână un stat 
turc suveran, preşedintele american afirma că tuturor 
„celorlalte naţionalităţi, care se află acum sub dominație 
turcă, trebuie să li se garanteze o siguranţă neştirbită a 
vieţii şi o oportunitate absolut neatinsă de dezvoltare 
autonomă”. Pentru Lawrence, la fel ca pentru majoritatea 
celorlalţi cititori obiectivi, toate astea nu sunau nicidecum 
ca Acordul Sykes-Picot, şi nici, de fapt, ca Declaraţia 
Balfour, impusă din exterior. 

In conversaţia lui cu William Yale, Lawrence a pus 
accentul pe stima enormă pe care arabii de toate 
orientările o aveau faţă de Statele Unite. De fapt, cu atâta 
tărie a susţinut Lawrence acest aspect, încât în rezumatul 


conversatiei lor, prezentat lui Leland Harrison, Yale nota ca 
punctele principale „asupra cărora nu există îndoieli sunt 
neîncrederea arabilor în onestitatea Angliei şi a Franţei; 
opoziţia faţă de sionism; şi completa încredere a arabilor în 
Statele Unite”. 

Măgulirile deşarte nu fuseseră niciodată apanajul lui 
Lawrence şi cu siguranţă nu au fost nici motivul din spatele 
mesajului său adresat agentului american. Dimpotrivă, 
scria Yale, „[Lawrence] declară că mai târziu, dacă lucrurile 
nu vor ieşi aşa de bine cum este de aşteptat şi dacă s-ar 
întâmpla să existe un pericol iminent de nemulţumire în 
rândul arabilor, o declaraţie din partea Statelor Unite 
privind viitorul arabilor şi ţara lor s-ar dovedi un «atu» pe 
care să-l joace contra propagandei turco-germane, iar el 
consideră că o asemenea declaraţie ar avea un imens efect 
asupra arabilor”. 

Amăgit poate de francheţea lui Lawrence în alte 
chestiuni, Yale pare să fi acceptat acest argument aşa cum 
suna - sau oricum fără să Cumpaneasca prea mult. Dacă ar 
fi reflectat cât de cât, ar fi putut să-şi dea seama că o astfel 
de declaraţie din partea americanilor nu ar fi fost neapărat 
un instrument prea eficient contra „propagandei turco- 
germane” - în fond, Statele Unite erau în război cu 
Germania, ceea ce însemna că motivele lor ar fi, fireşte, 
suspecte -, cât mai ales împotriva aspirațiilor hraparete ale 
aliaţilor Americii, Marea Britanie şi Franţa. În esenţă, şi în 
mod evident cu nişte consecinţe subversive mult mai mici 
decât ar avea o negociere cu turcii, Lawrence vedea în 
acest guvern străin un mijloc prin care să poată submina 
politicile propriului său guvern. 

In acest sens, intervalul de timp pe care Lawrence l-a 
rezervat din programul încărcat pe care îl avea la Cairo, 
pentru a se întâlni cu William Yale, nu părea să fi fost irosit 
în van. |n următoarele luni, agentul special al 
Departamentului de Stat va sugera insistent guvernului său 
să adopte un rol mai activ în treburile din Orientul Mijlociu 
şi să se plaseze de partea arabilor, contra celor care voiau 
să-i subordoneze. 


În timpul aceleiaşi săptămâni în care Yale şi Lawrence 
se întâlneau la Cairo, în seara de 14 martie vreo 
doisprezece bărbaţi erau adunaţi într-o cabină de lux de pe 
SS Canberra, ancorată la chei în portul italian Taranto. 
Nouă dintre ei erau membri ai unui grup numit Comisia 
Sionistă, în timp ce alţi doi erau funcţionari guvernamentali 
de legătură britanici, sau „supraveghetori”, cu sarcina de a 
înlesni şi a monitoriza activitatea grupului. Reuniunea avea 
rolul unei şedinţe strategice convocată în ultimul moment, 
căci dimineaţa Canberra, un vapor australian modificat, 
urma să navigheze spre Egipt, punctul de pornire al misiunii 
istorice întreprinse de Comisia Sionistă în Orientul Mijlociu. 

Cel care le prezenta liniile directoare ale sarcinii lor era 
William Ormsby-Gore, membrul conservator al 
Parlamentului britanic, care devenise un sionist înfocat şi 
care acum lucra împreună cu Mark Sykes în Comitetul 
pentru Orientul Apropiat, din cadrul Cabinetului de Război. 
In cele patru luni de când Declaraţia Balfour fusese dată 
publicităţii, opoziţia arabă devenise tot mai vehementă. 
Scopul primordial al comisiei, le-a explicat Ormsby-Gore, 
era să îi asigure pe liderii comunităţilor arabe musulmane şi 
creştine că nu aveau niciun motiv să se teamă de o „casă 
naţională” a evreilor în Palestina. 

Chaim Weizmann, şeful acestei delegaţii care se 
îmbarca spre Egipt, a prezentat apoi tăios „unicul principiu 
călăuzitor” pentru misiunea lor, „care era că, până la 
sfârşitul războiului, arabii erau un avantaj militar pentru 
guvernul britanic. După război, ar putea deveni un 
handicap”. Pe scurt, acum nu era momentul de a fi 
agresivi cu cei care li se împotriveau. Mai degrabă, scopul 
era de a-i îmbuna şi a-i calma, pentru a câştiga timp şi a 
afla un profit în viitor. 

Inutil de spus, dar în niciun caz nu aceasta era viziunea 
lui Aaron Aaronsohn despre misiunea lor - însă oricum el 
era doar tangential un membru al misiunii. La Londra, 
existase o împotrivire atât de încrâncenată din partea altor 
membri ai comitetului, privind includerea lui în delegaţie, 
încât statutul lui oficial acum era doar de „expert 
agronom”, şi asta doar la insistenţele unor lideri sionişti 
americani ca Louis Brandeis. 


Partial, această atitudine îşi afla originea în dezvăluirile 
despre reţeaua lui de spionaj NILI. Din această cauză, 
izbucnise o crâncenă dispută atât în sânul comunităţii 
sioniste, cât şi a evreimii internaţionale pe ansamblu, mulţi 
acuzându-l pe coordonatorul spionilor că, prin acţiunile lui, 
pusese în pericol însăşi existenţa unei yeshuv în Palestina. 
La fel de îngrijorătoare era însă reputaţia de veşnic 
contestatar pe care o avea agronomul, ceea ce putea 
periclita reuşita unei misiuni diplomatice atât de delicate ca 
aceea la care se angajaseră pasagerii de pe Canberra. 

Simultan cu încercarea de a tempera temerile arabilor 
în privinţa unei dominatii a evreilor, comisia trebuia să 
unească, sub stindardul sionismului, comunitatea evreiască 
profund scindată din Palestina. Modalitatea cea mai bună, 
poate singura de fapt, de a face acest lucru era 
convingându-i că în Palestina aveau să se producă 
schimbări dramatice ca urmare a Declaraţiei Balfour - cu 
alte cuvinte, aproape exact contrariul decât ceea ce urmau 
să le spună arabilor. Pe lângă aceste facţiuni, mai erau 
funcţionarii politici şi militari britanici din regiune. Chiar şi 
cei care nu aveau nimic împotriva Declaraţiei Balfour 
vedeau în ea o extraordinară complicatie, un nou 
angajament al Marii Britanii, rivalizând cu angajamentele 
deja făcute faţă de arabi şi francezi. 

In cabina de lux de pe Canberra, Weizmann a 
prezentat în linii mari cum urma să se desfăşoare această 
complexă iniţiativă. În mod evident, pentru a câştiga 
adeziunea oficialităților britanice trebuia, în primul rand, ca 
sioniştii să nu le facă viaţa dificilă în regiune, ceea ce 
însemna că prima sarcină a comisiei era să îi îmbuneze pe 
arabi. In acest scop, comisia va declara în mod public si 
repetat - iar prin „comisie” în acest context Chaim 
Weizmann se referea în mod special la Chaim Weizmann - 
că sioniştii nu aveau nicio intenţie de a încerca să 
întemeieze un stat evreiesc în Palestina la sfârşitul 
războiului, şi nici nu intenționau să înceapă să cumpere 
terenuri. Dimpotrivă, sioniştii sprijineau pe deplin recentul 
moratoriu impus de autorităţile britanice privind vânzările 
de pământ în Palestina, şi nu urmăreau decât ca evreii, 
dacă doreau, să aibă posibilitatea să se întoarcă pe 


pământul strămoşilor lor, să se angajeze în dezvoltarea 
economică şi politică a teritoriului, mână în mână cu 
celelalte comunităţi etnice şi religioase din regiune. 

Acesta urma să fie mesajul proclamat public, până una 
alta. Aşa cum Weizmann a continuat să explice, 
organizaţiile sioniste trebuiau să încurajeze activ imigrația 
evreilor în Palestina pe scară largă şi să adune fonduri 
pentru a cumpăra pământ, atunci când moratoriul asupra 
vânzărilor avea să fie ridicat. În niciun caz nu era o 
renunțare la țelul suprem - crearea unui stat evreiesc -, 
însă nici nu era nimic de câştigat recunoscând public acest 
deziderat.sa 

Cel puţin iniţial, acest complicat balet a fost interpretat 
cu mare efect. După o primire extatica de către 
comunitatea evreiască din Alexandria - cu sute de copii 
aliniati pe chei pentru a cânta imnul ebraic „Hatikvah” 
(„Speranţa”) -, Comisia Sionistă s-a bucurat de o primire si 
mai entuziastă la Cairo. Atât faţă de oficialităţile britanice, 
cât şi fata de membrii comunităţii de sirieni exilați în Egipt, 
Weizmann a subliniat de nenumărate ori intenţiile cordiale 
ale cauzei sioniste. Aşa cum raporta în 20 aprilie Kincaid 
Cornwallis, adjunctul lui Gilbert Clayton la Biroul Arab, 
liderul sionist a spus delegaţiei de arabi cunoscuţi drept 
Comitetul Sirian că „ambiția lui era să vadă Palestina 
cârmuită de un Guvernământ stabil, ca acela al Marii 
Britanii, că un Guvernământ evreu ar fi fatal pentru 
planurile lui şi că dorinţa lui era doar să ofere un cămin 
pentru evrei în Ţara Sfântă, unde să îşi poată trăi existenţa 
lor naţională, având drepturi egale cu ceilalţi locuitori”.52 În 
continuare, Weizmann i-a asigurat pe interlocutorii lui arabi 
că statutul locurilor sfinte musulmane va rămâne inviolabil, 
a vorbit cu multă simpatie despre Revolta Arabă contra 
turcilor şi chiar a sugerat că el fusese cel care insistase pe 
lângă britanici să se instituie un moratoriu asupra 
cumpărării de pământ. „Suspiciuni rămân încă în mintea 
unora,” îşi încheia Cornwallis raportul, „însă sunt temperate 
de considerentele de mai sus, şi este foarte posibil să 
dispară treptat, dacă această Comisie va continua să aibă 
aceeaşi atitudine de conciliere ca în prezent.” 


Printre cei care erau la curent cu detaliile acestei 
campanii de câştigare a bunavointei se număra şi agentul 
special al Departamentului de Stat al SUA, William Yale. 
Unul dintre liderii Comitetului Sirian cu care Weizmann s-a 
întâlnit în mod repetat la Cairo era Suleiman Bey Nassif, 
care era, de asemenea, unul dintre cei trei oameni de 
afaceri din lerusalim, care detinusera concesiunile de ţiţei 
cumpărate de Standard Oil în 1914. Yale păstrase legătura 
cu Nassif, de când venise la Cairo, aşa că de la acest om de 
afaceri a putut afla o relatare amănunţită a convorbirilor cu 
Weizmann. „Pe ansamblu”, raporta Yale Departamentului 
de Stat, „aceste întrevederi au fost o reuşită, fruntaşii 
sirieni plecând cu impresia că sioniştii nu doresc să impună 
un guvernământ evreiesc în Palestina, şi că evreii veneau în 
Palestina respectând condiţii şi idei pe care ei le puteau 
accepta. "se 

Dar dacă sirienii fuseseră convinşi, Yale în schimb avea 
îndoieli. În primul rând, i se părea ciudat ca în curând 
Comisia Sionistă să plece în Palestina, călătoria fiind 
înlesnită de către guvernul britanic, în timp ce Nassif şi 
colegii lui din Comitetul Sirian rămâneau expulzați din 
regiune. Suspiciunile lui Yale s-au adâncit şi mai mult când 
a avut o discuţie cu Louis Meyer, unicul delegat 
„observator” american în acea comisie. 

Probabil că Meyer făcea parte şi el din categoria celor 
care nu înțelegeau prea bine care erau îndatoririle unui 
agent special al Departamentului de Stat sau poate, pur şi 
simplu, s-a lăsat amăgit de posibilitatea de a vorbi cu un 
compatriot de-al său, însă cert este că în întâlnirea cu 
William Yale s-a abătut categoric de la scenariul oficial. Aşa 
cum Yale avea să-şi amintească, „Meyer mi-a spus foarte 
direct că, dacă Weizmann dezavuează în prezent orice 
intenţie de creare a unui stat evreiesc în Palestina, nu 
înseamnă că era obligat să menţină acea dezavuare şi pe 
viitor. În schimb, țelul suprem este un stat evreiesc sub 
protecţie britanică sau americană”. 

Pistonând în continuare, Yale şi-a dat seama că 
planurile pentru acel stat evreiesc erau, de fapt, foarte 
avansate. În cadrul Comisiei Sioniste, se discuta în 
contradictoriu despre ce trebuia să se întâmple cu 


populaţia arabă din Palestina, odată ce se va fi instituit 
entitatea statală, unii argumentând că „mâna de lucru 
ieftină, pe care o reprezentau arabii” era esenţială „pentru 
propăşirea şi izbânda sionismului, în timp ce alţii, 
dimpotrivă, vedeau deja ziua când neevreii vor trebui să fie 
expulzați. In final, opina Meyer, totul se reducea la cifre, 
spunând că „la fel ca în sud[ul american] unde populaţia 
albă nu se va lăsa niciodată dominată de negri, aşa şi o 
minoritate evreiască în Palestina nu se va lăsa niciodată 
dominată de o majoritate arabă”.se 

Pentru agentul de informaţii american, comisia semăna 
din ce în ce mai mult cu un fel de potemkinadă politică, iar, 
când faţada pe care o prezenta lumii a suferit prima mică 
fisură, Yale nu a putut să nu aibă o oarecare satisfacţie. Aşa 
cum s-ar putea prezice, fisura a fost opera lui Aaron 
Aaronsohn. 

Zi după zi la Cairo, Aaronsohn a îndurat în tăcere 
interminabilele întâlniri şi discursuri la care îl supunea 
comisia, enervandu-se în egală măsură din cauza 
delegatiilor de evrei prolicşi şi artagosi, ca şi din cauza 
arabilor. O şedinţă prelungită cu un grup important de evrei 
religioşi, când Weizmann fusese nevoit să le explice 
rabdator de ce sionismul nu era antireligios, i-a pus rau 
nervii la încercare, încât mai târziu Aaronsohn avea să 
noteze scârbit în jurnal: „Din nou, s-au aruncat mărgăritare 
la porcii din comunitate”.s 

Din păcate, agronomul a răbufnit cu vehementa în cel 
mai nepotrivit moment cu putinţă, în timpul unei întâlniri cu 
Comitetul Sirian al lui Suleiman Nassif. Când unul dintre 
arabi a afirmat că evreii colonişti manifestau o mentalitate 
de clan şi făceau comerţ în exclusivitate cu ai lor, în 
detrimentul arabilor,  Aaronsohn s-a ridicat furios, 
denuntand acuzaţia drept o minciună. Weizmann a încercat 
imediat să dezamorseze situaţia, admițând că, poate, în 
trecut existaseră şi asemenea cazuri regretabile, însă acum 
se vor lua măsuri pentru a garanta că aşa ceva nu se va 
mai repeta pe viitor. Dar, cum era de aşteptat, izbucnirea 
publică a lui Aaronsohn a înnegurat atmosfera reuniunii. 
„Este de aşteptat”, nota sec Yale în raportul către 
Departamentul de Stat, „ca Dr. Weizmann să-l ţină departe 


pe domnul Aaronsohn de toate [viitoarele] tratative ale 
Comisiei cu arabii.” £5 

Weizmann a gândit, desigur, exact aşa. La următoarele 
convorbiri cu acelaşi Comitet Sirian, peste câteva zile, 
Aaronsohn nu avea să mai apară. 


În dimineaţa de 2 aprilie, Lawrence şi o mică escortă 
de gărzi de corp au plecat din Guweira înspre interiorul 
Siriei. Trecuse peste o lună de când Lawrence nu mai 
călărise pe o cămilă, iar călătoria i-a ridicat repede moralul. 
„Imaginea abstractă a peisajului din deşert m-a purificat”, 
scria el, „şi mi-a golit mintea de grandoarea ei superfluă, o 
grandoare atinsă nu prin adăugarea gândului la golul 
dinăuntru, ci prin scăderea lui. In slăbiciunea vieţii de pe 
pământ se oglindea tăria cerului, atât de vast, atât de 
frumos, atât de puternic.”55 

Lăsând deoparte splendoarea pastorală, aceasta 
incursiune devenise necesară din cauza unei particularități 
îngrijorătoare pe harta Siriei, care punea sub semnul 
întrebării marşul generalului Allenby asupra Damascului. 
Deşi armata britanică deţinea un front puternic şi ordonat 
de-a latul centrului Palestinei, pe un interval de aproximativ 
cincizeci de kilometri întinzându-se de la ţărmul 
Mediteranei, deasupra oraşului Jaffa, tocmai până în valea 
lordanului, întregul teritoriu din estul lordanului se afla încă 
în mâinile turcilor. De aceea, cu cât britanicii ar înainta mai 
mult în nord spre Damasc, cu atât s-ar expune mai mult 
unui contraatac turcesc pe flancul lor estic, care se alungea 
şi el corespunzător. Acest pericol ar fi fost aproape eliminat, 
dacă s-ar fi reuşit cucerirea platoului Moab, însă, din cauză 
că Zeid sabotase acea operaţiune, tacticienii britanici 
găsiseră un nou plan, o ofensivă preliminară pentru a 
deschide calea asaltului principal asupra Damascului. 

În consultările cu Lawrence la acele întâlniri de la 
comandamentul armatei, la sfârşitul lunii februarie, se 
stabilise ca armata arabă, formată din cei trei mii de 
oameni încartiruiţi la Aqaba, să ia cu asalt oraşul Maan, un 
nod de cale ferată important, situat la aproximativ şaizeci 
de kilometri în nord-est faţă de avangarda arabilor instalată 
în corturi la Guweira. Atât pentru a masca atacul, cât şi 


pentru a-i împiedica pe turci să trimită de urgenţă întăriri la 
Maan, o unitate a cavaleriei britanice urma să lanseze 
atacuri rapide în partea de sus a Mării Moarte, la circa două 
sute de kilometri deasupra oraşului Mann, pentru a distruge 
o serie de ramificații importante ale Căii Ferate Hejaz, în 
apropierea oraşului Amman. Odată ce Maan avea să fie în 
mâinile arabilor, toate trupele turceşti aflate în sud, inclusiv 
cele care ocupau încă Medina, rămâneau permanent 
izolate. Îndreptându-şi deja atenţia spre nord, armata arabă 
şi forţele auxiliare britanice puteau să elimine rapid toate 
celelalte mici posturi de pază turceşti de sub Amman. Dacă 
totul mergea conform planului, britanicii şi aliaţii lor arabi ar 
avea atunci un front de luptă est-vest unificat aproape pe 
toată lungimea Siriei mari, permiţând astfel demararea 
asaltului final asupra Damascului. 

Rolul ales pentru Lawrence în această operaţiune de 
anvergură era oarecum limitat, însă el era singurul ofiţer 
competent pentru acea misiune. In timp ce alti experţi 
militari britanici urmau să supervizeze acţiunea principală, 
asaltul asupra oraşului Maan, el trebuia să conducă un mic 
grup de rebeli pe o distanţă de aproximativ o sută şaizeci 
de kilometri în nord, în valea Atatir. Acolo, alăturându-se 
altor forţe tribale, urma să lanseze raiduri „de hărţuire” 
contra turcilor în jurul Ammanului, simultan cu raidul 
cavaleriei britanice venind dinspre vest. Intrucat aceste 
acţiuni erau prevăzute, în principiu, pentru începutul lui 
aprilie, Lawrence a plecat din Guweira cu câteva zile înainte 
de termen, pentru a ajunge din timp la faţa locului. 

În 6 aprilie, grupul lui se instalase în valea Atatir. În 
descrierea lui Lawrence, locul acela era ca un Eden 
înveşmântat în prospetimea primăverii, unde o explozie de 
ierburi înalte şi flori de câmp umpluseră colinele şi malurile 
apei. „Toată vegetaţia creştea”, scria el, „şi zilnic tabloul 
naturii se împlinea şi strălucea tot mai mult, până când 
deşertul s-a preschimbat într-o adevărată luncă. Rafale de 
vânt jucăuşe se rostogoleau, luându-se parca la trântă, 
printre firele mlădioase ale ierbii, culcându-le fugitiv în 
snopi de umbră şi lumină satinată, aidoma grâului tânăr 
unduindu-se sub adieri.” 


Dar buna dispoziţie şi fascinația pentru frumuseţea 
naturii din jurul lui păreau inadecvate nu numai prin faptul 
că Lawrence se pregătea să plece la luptă, ci şi prin prisma 
unui alt detaliu. Exact înainte de a porni spre Atatir, aflase 
că doi dintre oamenii pe care îi lăsase să păzească 
fortăreaţa de la Azraq muriseră de frig în condiţiile acelei 
ierni atât de aspre. Unul era Daud, unul dintre cei doi 
drăcuşori adolescentini din tabăra rebelilor, pe care 
Lawrence îi acceptase ca asistenţi personali în urmă cu 
şase luni. Cel care îi adusese acea veste fusese Farraj, 
prietenul nedespartit al lui Daud. 

„Cei doi fuseseră prieteni din copilărie”, nota Lawrence 
în Cei şapte stâlpi ai înțelepciunii, „mereu veseli, muncind 
împreună, dormind împreună, împărțind fiecare necaz si 
bucurie cu acea franchete şi onestitate a dragostei 
perfecte. Nu m-am mirat, aşadar, văzându-l pe Farraj 
întunecat la faţă şi încruntat, cu ochii grei şi îmbătrânit, 
când a venit să-mi spună că prietenul lui murise, iar din 
acea zi, atâta timp cât a mai fost în slujba mea, nu ne-a mai 
amuzat niciodată cu giumbuslucuri... Ceilalţi s-au oferit să-l 
aline, însă el nu-şi găsea astâmpărul, rătăcind de colo colo, 
cernit, tăcut şi atât de însingurat.” În ciuda amărăciunii lui 
sau poate tocmai din această cauză, Farraj i se alăturase lui 
Lawrence în această incursiune spre nord. 

La Atatir, Lawrence a primit veşti de la armata 
britanică, dar nu erau nicidecum informaţiile pe care se 
aşteptase să le audă. Conform planului pus la punct la 
cartierul general, o forţă armată mixtă formată din 
cavalerie şi infanterie, numărând în total aproximativ 
doisprezece mii de oameni, urma să atace venind din valea 
lordanului pentru a cuceri oraşul Salt, situat printre coline, 
la circa şaisprezece kilometri la vest de Amman. De acolo, o 
unitate de asalt urma să continue raidul pentru a distruge 
cele mai vulnerabile puncte de pe Calea Ferată Hejaz - 
două poduri înalte şi un tunel -, lângă Amman. Însă, 
întrucât se părea că inamicul aflase de planurile lor, forţa 
de atac a fost întâmpinată la Salt de unităţi de soldaţi turci 
şi germani, fortificati în tranşee, asa că, din ceea ce se 
credea că avea să fie o aventură sprintenă, se ajunsese la o 
luptă sângeroasă de două zile. Când în cele din urmă 


situaţia la Salt s-a stabilizat, iar grupul de atac a pornit spre 
calea ferată de lângă Amman, inamicul îi aştepta şi acolo, 
fortandu-i pe britanici să se întoarcă, fără să fi realizat 
niciunul dintre obiectivele lor principale. Pe urmă, însă, 
veştile s-au înrăutățit şi mai mult: suferind circa două mii 
de pierderi de vieţi omeneşti, britanicii fuseseră împinşi 
afară din Salt şi acum traversau înapoi lordanul în fugă, cu 
turcii pe urmele lor.s 

„Se credea ca lerusalimul avea să fie recucerit [de 
către turci]”, scria Lawrence despre cea mai sinistră dintre 
informaţiile primite în Atatir. „Îi cunoşteam prea bine pe 
compatrioţii mei pentru a respinge acea posibilitate, însă în 
mod limpede situaţia era foarte gravă.” Mai rău decât 
înfrângerea fizică totuşi era efectul psihologic pe care putea 
să îl aibă asupra arabilor. „Planul lui Allenby păruse 
modest, or ideea ca noi [britanicii] să eşuam astfel în faţa 
arabilor era deplorabilă. Nu avuseseră niciodată încredere 
în noi că vom putea face lucrurile marete pe care eu le 
prezisesem.” Odată cu dezastrul suferit la Salt, acele 
îndoieli riscau categoric să se adâncească. 

Nemaiavând nimic de făcut pe lângă Amman, 
Lawrence a pornit spre sud, cu cincisprezece dintre 
războinicii din garda lui de corp, pentru a participa la 
ofensiva de la Maan - însă piaza rea a acelei operaţiuni nu 
se risipise încă. A doua zi, in deşert, pe lângă cătunul 
Faraifra, au zărit o patrulă pedestră turcească, opt soldaţi 
care înaintau anevoios în lungul şinelor. După misiunea lor 
neprofitabilă în nord, oamenii lui Lawrence s-au rugat de el 
să le dea voie să atace patrula inamică, fiind inferioară 
numeric şi atât de expusă. „Mi s-a părut prea banal”, îşi 
amintea el, „dar când s-au bosumflat, am fost de acord.” 

Când turcii au luat-o la fugă ca să se adăpostească 
într-un canal de apă de sub linia ferată, Lawrence şi-a trimis 
oamenii pe cele două laturi, ca să-i împresoare. Prea târziu 
însă l-a văzut pe Farraj; absolut de capul lui, tânărul 
aghiotant dăduse pinteni cămilei şi înainta năvalnic direct 
spre inamic. Sub ochii lui Lawrence, Farraj a strunit brusc 
cămila, sus, lângă canalul de apă de sub calea ferată; s-a 
auzit o împuşcătură, iar pe urmă Farraj nu s-a mai văzut. 
„Cămila lui stătea în picioare nevătămată pe pod, singură”, 


scria Lawrence. „Nu-mi venea să cred că se dusese 
dinadins spre ei, fără nicio acoperire, şi se oprise în bătaia 
pustilor lor, dar asa a fost.” 

Cand Lawrence si ceilalţi au ajuns într-un final la 
canalul de apa, au gasit un soldat turc mort si pe Farraj 
rănit oribil, împuşcat în sale. Încercând zadarnic să-i 
oprească sângerarea, camarazii lui Farraj au încercat apoi 
să-l ridice pe o cămilă, deşi tânărul îi implora să fie lăsat să 
moară. Lucrurile s-au rezolvat cumva de la sine, când s-a 
dat alarma că o patrulă turcească de circa cincizeci de 
soldaţi se deplasa spre ei, în lungul şinelor. 

Ştiind ce sfârşit odios le rezervau îndeobşte turcii 
inamicilor care cădeau prizonieri, Lawrence şi gărzile lui de 
corp aveau o înţelegere tacită de a-i lichida pe aceia dintre 
ei care erau prea grav răniți pentru a mai putea să se 
deplaseze. În cazul lui Farraj, această lovitură de graţie i-a 
revenit lui Lawrence. „Am îngenuncheat jos lângă el, ţinând 
pistolul aproape de sol, lângă capul lui, astfel încât să nu 
poată vedea ce voiam să fac, însă el a ghicit probabil, 
fiindcă a deschis ochii şi m-a strâns cu mâna lui aspră şi 
cojită, mâna micuță a acestor băieţi necopti din Nejd. Am 
aşteptat un moment, iar el a zis, «Daud o să se supere pe 
tine», vechiul zâmbet arătând atât de straniu pe faţa lui 
pamantie şi botita. Am replicat: «Salută-l din partea mea». 
El mi-a dat răspunsul conventional «Dumnezeu să te aibă în 
pace» şi, în cele din urmă, vlăguit a închis ochii.” 

După ce l-a împuşcat pe Farraj, Lawrence a încălecat 
pe cămilă, iar el şi războinicii lui au fugit, când primele 
gloanţe ale turcilor au început să zboare spre ei. 

Dar o nouă ilustrare a caracterului necruţător al 
războiului şi, implicit, a insensibilitatii tot mai accentuate pe 
care Lawrence o vadea fata de ororile frontului, avea sa 
mai apara inainte ca acea zi sa se incheie. Seara, au 
poposit la cativa kilometri de Faraifra, unde razboinicii au 
început să se certe pe camila de pret rămasă de la Farraj. 
Lawrence a rezolvat disputa, scotand pistolul din nou si 
împuşcând animalul în cap. La cină, in acea seară, au 
mâncat orez şi carne din cadavrul măcelărit al cămilei. 
„După aceea”, nota Lawrence, „ne-am culcat.” 


Spre mijlocul lui aprilie 1918, Djemal Paşa se simţea, 
probabil, foarte încrezător în privinţa viitorului. Infirmând 
zvonurile care circulaseră în urmă cu doar câteva luni 
despre înlăturarea lui de la putere, Djemal Paşa şi-a păstrat 
rolul important în cadrul conducerii CUP (Comitetul Unităţii 
şi Progresului), care lucra din umbră, fiind la fel de 
respectat şi temut ca înainte. Veneau, de asemenea, şi ştiri 
îmbucurătoare de pe câmpul de luptă. In 21 martie, 
Germania lansase o ofensivă masivă în Franţa, făcând 
prapad în rândurile armatelor Aliaților, în ceea ce putea fi 
considerată drept cea mai importantă cucerire teritorială pe 
frontul de vest de când începuse războiul. De fapt, primul 
val al acestei ofensive, cu numele de cod Michael, fusese 
strunit, doar fiindcă forţele germane depăşiseră cu mult 
liniile lor de aprovizionare. În 13 aprilie, o a doua ofensivă, 
Georgette, presa coasta Franţei şi porturile maritime vitale 
de acolo. Dintr-odată, s-ar fi zis că Germania ar putea cu 
adevărat să înfrângă Marea Britanie şi Franţa înainte ca 
americanii să vină în ajutorul lor. 

Şi, dacă Germania repurta în prezent mari succese pe 
câmpul de luptă al frontului de vest, Turcia nu se descurca 
nici ea prea rău pe frontul de est. Revendicându-şi întâi 
provinciile din nord-est care fuseseră ocupate de Rusia, la 
începutul lui februarie trupele turceşti profitaseră de vidul 
de putere creat prin înfrângerea Rusiei şi cotropiseră 
Armenia. La mijlocul lui aprilie, aceste trupe se pregăteau 
pentru următoarea fază a operaţiunilor, un atac până pe 
țărmurile Mării Caspice şi câmpurile petrolifere fantastic de 
bogate de la Baku. Aidoma lui Djemal Paşa, Imperiul 
Otoman semăna acum cu un straniu organism trecând 
printr-o prefacere permanentă, privat de influenţă si 
autoritate într-o parte, dar dobandindu-le negresit în altă 


parte. 
Privind către sud, se putea argumenta că atrăgându-şi 
resentimentele sionismului international, în mod 


surprinzător Turcia avusese de câştigat, de fapt. Prin 
Declaraţia Balfour, britanicii îi atrăseseră pe sionişti de 
partea lor, dar preţul fusese nemulţumirea şi furia lumii 
arabe. Profitând de situaţie, Djemal şi alţi conducători 
otomani contactaseră în Siria o serie de lideri creştini şi 


musulmani dezamagiti, adresându-se chiar şi trădătorului 
principal însuşi, regele Hussein din Hejaz. Spre mijlocul lui 
aprilie, existau semne că această ultimă şi extrem de 
importantă ofertă începea să dea roade. Aşa cum Djemal 
putuse să afle de la intermediarii lui din Siria, Faysal, fiul lui 
Hussein, răspunsese recent unei propuneri de pace din 
partea turcilor prin enumerarea unor cerinţe clare. Cele 
două părţi erau încă departe de a ajunge la o înţelegere, 
însă dacă se putea trage vreo învăţătură din acest joc al 
scaunelor muzicale, cum devenise Primul Război Mondial, 
era faptul că totul părea fluid şi că ceea ce se pierduse ieri 
avea şanse să fie redobândit mâine. Tot ceea ce conta de 
fapt era cine câştiga până la urmă, or prin aprilie 1918 nu 
exista nicio îndoială că avantajul era de partea Puterilor 
Centrale. 

Aceasta, negreşit, era şi estimarea lui Curt Prufer, care 
se afla de asemenea la Constantinopol în acea primăvară. 
In mod ciudat, situaţia îmbunătăţită a Germaniei îi dădea 
posibilitatea să revină la acea prima mare conspirație în 
care fusese implicat şi care, multă vreme, păruse moartă, 
dar acum căpăta subit o nouă viaţă. 

În ultimele şase luni, Abbas Hilmi al II-lea, khedivul 
detronat al Egiptului, locuise într-un apartament la etajul de 
sus al hotelului Pera Palace din oraş. Acolo, frecventase 
acele cercuri aristocratice speciale, pe care le puteai întâlni 
în aproape orice capitală europeană în timpul Primului 
Război Mondial, printisori, marchize, nababi ţinuţi ca 
rezervă de imperiile lor pentru eventualitatea vagă în care 
s-ar fi putut dovedi utili la un moment dat în viitor. În acel 
răstimp, sarcina de a-l distra pe khediv şi de a-l face să se 
simtă important îi revenise cu precădere lui Curt Prufer. 
Spre deosebire de îndatoririle mult mai sobre pe care le 
avea în calitate de director al biroului de informaţii german, 
sarcina de a se ocupa de Abbas şi de anturajul său eclectic 
semăna mai mult cu ceea ce face îndeobşte o dădacă. 
Potrivit lui Donald McKale, biograful lui Prufer, „îi tinea sub 
supraveghere pe consilierii lui Abbas Hilmi, care se 
ciondăneau tot timpul acuzându-se reciproc că erau «spioni 
englezi», şi îl povatuia pe fostul khediv care avea dificultăţi 
cu fiul său, cele trei foste soţii şi o amantă frantuzoaica”.©2 


Este limpede totuşi că şeful serviciului german de 
informaţii vedea în Abbas Hilmi şi un fel de cutie de 
rezonanţă foarte utilă. Abbas lua în derâdere negocierile 
secrete cu Faysal Hussein, considerându-le fără sens; clica 
de la Constantinopol nu va consimti niciodată la ceea ce 
pretindea Faysal, iar Faysal ştia cu siguranţă acest lucru. O 
soluţie mult mai bună, opina fostul khediv, era ca el să 
devină cârmuitorul Egiptului, iar apoi să aranjeze un stat 
arab cvasi-independent cu Hussein şi Faysal - şi care să fie 
în termeni de mare prietenie cu Turcia şi Germania, s-a 
grăbit neîndoielnic Hilmi să adauge.“ 

Existaseră atât de multe discuţii deşarte în toamna 
anului 1917, însă la începutul anului 1918 ceea ce păruse o 
ipoteză îndepărtată, chiar iluzorie, a căpătat luciul 
posibilului. Deja de-acum primele relatări autentice despre 
tulburările sociale din Egipt începeau să ajungă în lumea 
exterioară, populaţia de-acolo, îndeobşte liniştită, 
revoltându-se împotriva dictaturii militare draconice impuse 
de Maria Britanie, precum şi contra Declaraţiei Balfour şi 
Acordului Sykes-Picot. Apoi, bineînțeles, veniseră 
prăbuşirea definitivă a Rusiei, nenumăratele succese pe 
câmpul de luptă obţinute de Germania şi Turcia, semnalele 
tot mai evidente că rebelii arabi din Arabia şi Siria ar 
intenţiona să iasă din alianţa lor cu britanicii duplicitari. 
Ţinând seama de toate aceste motive, în luna aprilie 1918, 
ideea ca Abbas Hilmi al Il-lea să ajungă cumva pe tronul 
Egiptului nu mai părea deloc atât de nebunească, iar dacă 
acest lucru s-ar întâmpla, solicitudinea răbdătoare de care 
dăduse dovadă Prufer la Pera Palace putea aduce 
Germaniei recompense spectaculare. 

Abbas simţea şi el, în mod limpede, că acţiunile lui 
creşteau, astfel încât a considerat oportun să reînvie un 
scop la care visa de mult, pe care i-l expusese prima oară 
lui Max von Oppenheim în urmă cu trei ani, dar care îi 
fusese refuzat cu consecvență. Asa cum l-a informat pe 
Curt Prufer, înainte de a se lua vreo decizie în privinţa 
Egiptului, el trebuia să aibă o întâlnire cu kaizerul.s2 Cumva 
perplex, Prufer i-a spus că va încerca să vadă ce putea 
face. 


Când Lawrence s-a întâlnit cu generalul Allenby la 
ceaiul de după-amiază, în 15 mai, amândoi erau 
demoralizati. 

Dupa incursiunea lui infructuoasa la Atatir, Lawrence 
pornise in grabă să se alăture asaltului lansat de arabi 
asupra oraşului Maan, care era un important nod de cale 
ferată. Până să ajungă el acolo, în 13 aprilie, operaţiunile 
erau deja în curs de desfăşurare. 

Ordinele fuseseră ca bătălia să înceapă prin atacarea 
posturilor de gardă din jurul oraşului Maan, cu scopul de a 
determina garnizoana turcă să iasă din poziţiile fortificate 
din jurul gării. Initial, operaţiunea decursese conform 
planului, posturile turceşti de pe inelul exterior căzând rând 
pe rând în mâinile rebelilor. Totuşi, în 17 aprilie, 
comandantul irakian al armatei arabe, sătul de 
tergiversările impuse, trecuse peste recomandarea 
consilierilor lui britanici şi ordonase un asalt frontal asupra 
depoului feroviar. Manevra s-a dovedit, la Maan, la fel de 
ineficientă cum fusese pe alte nenumărate câmpuri de 
luptă din Primul Război Mondial. „Nu mai era nimic de 
făcut”, scria Lawrence, „decât să ne uităm cum oamenii 
noştri erau din nou scoşi din gară în rafale de proiectile. 
Trupuri în kaki, prăvălite pe jos, intesau tot drumul.”s2 

Lawrence mai rămăsese în zona oraşului Maan câteva 
zile, ajutându-i pe ceilalţi ofiţeri britanici în operaţiunile de 
distrugere a căii ferate spre sud, însă bătălia pentru acel 
important oraş feroviar fusese deja decisă prin asaltul 
frontal eşuat. Deşi comunicatele militare britanice făceau 
mare caz de avariile provocate la Calea Ferată Hejaz mai 
jos de Maan - cu circa o sută de kilometri de şine smulse 
din terasamente, garnizoana turcă din Medina era acum 
imobilizată de-a binelea -, raportată la obiectivele 
ofensivei, realizarea părea anemica.*4 

Dar veşti şi mai descurajante chiar îl aşteptaseră pe 
Lawrence când a ajuns la comandamentul militar al 
generalului Allenby, la Ramleh, în 2 mai. Pe parcursul 
ultimelor şase săptămâni, pe frontul de vest forţele armate 
ale Aliaților rezistaseră cu greu celor două mari ofensive 
germane. În aşteptarea celei de-a treia ofensive, lui Allenby 
i se ordonase să contribuie la efortul de apărare şi să 


deplaseze zeci de mii de ostaşi, din trupele lui de atac cele 
mai bune, pentru a servi pe câmpurile de luptă din Franţa. 
Ceea ce însemna că nu avea să mai aibă loc nicio înaintare 
spre Damasc, toate pierderile din luna precedentă - raidul 
cavaleriei britanice eşuat la Salt, dezastruosul asalt frontal 
de la Maan, moartea lui Farraj în deşert - fuseseră în zadar. 
Şi, pentru a agrava şi mai mult situaţia, exact înainte de 
sosirea lui Lawrence în Ramleh, acelaşi comandant al 
cavaleriei britanice care fusese pus pe fugă din Salt prima 
oară decisese să mai facă o încercare; în 2 mai, după alte o 
mie cinci sute de pierderi de vieţi omeneşti, ultimii ostaşi 
rataciti în urma acestei noi înfrângeri britanice traversau 
înapoi liniile frontului. 

Toate acestea explicau de ce, când Lawrence a ajuns 
să ia ceaiul cu generalul Allenby în 15 mai, amândoi 
fuseseră nevoiți să admită ca perspectivele unei 
străpungeri a frontului din Siria erau acum mai îndepărtate 
decât oricând - mai ales că, în intervalul care trecuse de la 
ultima vizită a lui Lawrence la cartierul general, armata lui 
Allenby fusese pentru a doua oară supusă actelor de 
spoliere din partea generalilor de pe frontul de vest. Altfel 
spus, Forţa Expeditionara Egipteană era sortită acum să 
piardă circa şaizeci de mii de ostaşi, care urmau să fie 
trimişi să lupte în Franţa, adică jumătate din efectivul de 
atac, şi chiar dacă Londra se angajase să compenseze 
aceste pierderi prin trupe aduse din Irak si India, asta 
însemna ca frontul din Siria să rămână inactiv multe luni 
de-atunci încolo. 

Dar în timpul acelui ceai din 15 mai, descriindu-i 
masiva reorganizare prin care trecea în acel moment 
armata sa, Allenby a pomenit şi de Imperial Camel Corps 
(Brigada Imperială de Cavalerie pe Cămile - ICC). Aceasta 
era o unitate de elită, care stationase fără nicio activitate în 
Sinai, în ultimele şase luni, iar generalul plănuia acum să o 
transforme într-o cavalerie convenţională, aducând cai şi 
renunțând la cămile. 

Incă de la începutul campaniei din Siria, cel mai mare 
obstacol logistic întâmpinat de rebelii arabi fusese lipsa 
cămilelor de călărie şi de transport, o problemă care se 
agravase odată cu amploarea şi anvergura operaţiunilor. 


Din cauza acestui inconvenient, liniile de aprovizionare erau 
întotdeauna excesiv de întinse, acţiunile plănuite trebuiau 
să fie reduse sau anulate de-a dreptul, neexistând cămile 
suficiente. Mai mult chiar, frecventele achiziţii de cămile, pe 
care le făcuseră Lawrence şi ceilalţi ofiţeri britanici, 
diminuaseră dramatic numărul lor în regiune, ceea ce 
condusese la practicarea unor preţuri exorbitante pentru 
puţinele animale de calitate rămase. Acum, când generalul 
Allenby pomenise de posibila dezmembrare a ICC, aceasta 
însemna ca aproximativ două mii dintre cele mai bune 
cămile de călărie din întregul Orient Mijlociu să devină 
dintr-odată disponibile. 

Pentru Lawrence, întrebarea era evidentă: 

— Şi ce-aveti de când să faceţi cu cămilele lor?” l-a 
chestionat el pe Allenby. 

— Intreaba Intendenta, i-a răspuns Allenby râzând. 

„Intendenţa”, prin persoana generalului acelui corp de 
armată, a explicat că toate cămilele fuseseră promise unei 
divizii armate indiene, care intenţiona să le folosească la 
transport. Generalul de  intendenţă a respins sec 
rugamintile lui Lawrence, însă Allenby a reţinut că a folosi 
aceste animale de preţ pentru corvezi de transport însemna 
o colosală irosire. La cină, în acea seară, comandantul 
suprem s-a interesat cum îşi propunea Lawrence să 
folosească acele cămile de la ICC, în eventualitatea în care 
i-ar fi repartizate lui. 

Bineînţeles, Lawrence anticipase întrebarea. În plus, 
intuia şi un aspect mai luminos dincolo de dezastrul celui 
de-al doilea atac al cavaleriei britanice la Salt. Ca urmare a 
acelei înfrângeri, turcii aveau să creadă acum că orice viitor 
atac lansat de englezi va avea loc, probabil, exact în acelaşi 
loc - în fond, marile ofensive îndreptate împotriva celor mai 
puternice puncte ale inamicului deveniseră deja o 
specialitate britanică în Primul Război Mondial -, aliniindu-şi 
astfel trupele potrivit acestei strategii. În condiţiile în care 
turcii îşi concentrau, aşadar, forţele în regiunea Salt- 
Amman, Lawrence avea posibilitatea ca, utilizând noile 
cămile ICC, cu pornire din Azrag, ascunzătoarea lui în 
deşert, să lovească în spatele liniilor inamicului asupra unui 
larg evantai de ţinte. Acestea includeau punctul vital 


suprem din toată partea de jos a Siriei: oraşul Deraa, situat 
pe calea ferată ce asigura joncţiunea cu principala linie de 
aprovizionare a forţelor turceşti care se luptau cu britanicii 
în Palestina. La cina de la comandamentul militar, Lawrence 
i-a dat răspunsul crucial lui Allenby: „[Voi folosi camilele] 
pentru a aduce o mie de oameni în Deraa, în oricare zi veţi 
dori”. 

Chiar dacă acei oameni nu vor avea capacitatea de a 
controla definitiv Deraa, a explicat Lawrence, cu siguranţă 
vor avea timpul necesar pentru a arunca în aer podurile de 
cale ferată din Yarmuk, ceea ce ar însemna ca forţele 
turceşti din Palestina să fie practic în imposibilitatea de a 
mai primi provizii sau întăriri. Acestea fiind zise, Allenby s-a 
întors spre generalul de intendenta şi, scuturand din cap, 
chipurile cu tristeţe, i-a spus „«Intendenţa» a pierdut”. 

Cu promisiunea de a primi cămilele de la ICC, 
Lawrence s-a dus valvârtej la cartierul general al lui Faysal. 
Vestea a avut un efect electrizant asupra căpeteniilor de 
război de-acolo, căci primind în „dar” două mii de cămile de 
rasă arabii aveau, în sfârşit, posibilitatea de a înainta mult 
spre nord, de o manieră eficientă. Nu mai trebuiau acum să 
se limiteze la ambuscade şi atacuri fulger; aducând un 
număr mare de războinici călări pe câmpul de luptă, puteau 
să ia cu asalt şi să cucerească centre urbane cu populaţie 
numeroasă. 

Însemna de asemenea - iar lucrul acesta era esenţial în 
viziunea lui Lawrence - că arabii ar putea acum să se 
desprindă de tutela britanică. Avea să mai treacă o bucată 
de timp până soseau cămilele de la ICC, iar apoi trebuiau să 
fie aclimatizate cu păşunile mai inaccesibile din Siria, însă 
în două sau trei luni rebelii arabi nu vor mai trebui să 
depindă de acţiunile britanicilor, care acum stagnau în 
Palestina. În schimb, puteau să poarte război în inima Siriei, 
în mod independent, iar odată cu acea independenţă putea 
veni şi şansa de a obţine Siria doar pentru ei. Era, cum scria 
Lawrence, „un dar regesc, darul mobilităţii nelimitate. 
Arabii puteau acum să câştige războiul când şi unde voiau 

De când sosise la Cairo, Aaron Aaronsohn fusese 
mereu abătut şi posomorat. Partial, indispozitia era 
provocata de rolul marginal care i se rezervase in Comisia 
Sionista si modalitatea necuviincioasa in care fusese dat la 
o parte, însă şi întoarcerea propriu-zisă în regiune, dupa o 
absenţă de şapte luni, făcuse ca tragedia care lovise 
organizaţia NILI să pară şi mai dureroasă. La Cairo, s-a 
întâlnit cu doi dintre fraţii lui, Alex şi Sam, de la care a aflat 
mai multe detalii despre moartea cumplită a surorii lor. 
Deosebit de revoltător i se părea modul cum Sarah si 
ceilalţi membri NILI fuseseră practic vânduți de cei de-un 
neam cu ei, Comitetul din Zichron Yaakov ajungând chiar să 
pună o recompensă pe prinderea fugarului NILI Joseph 
Lishansky. Zichron se afla încă mult în spatele liniilor 
turceşti în primăvara anului 1918, dar reflectând dacă să se 
întoarcă acolo, Aaronsohn nota în jurnalul său că „dacă ar fi 
să mă răzbun pe toţi laşii şi nemernicii, nu ştiu dacă aş mai 
găsi şase oameni cu care să merite să dau mâna”. 

Mai mult decât furia însă, imaginea lui Sarah sau Sarati 
şi cea a celui mai bun prieten al său, acum mort, Absalom 
Feinberg, păreau să îl obsedeze continuu pe savant, 
invadându-i mereu gândurile. La un moment dat, de 
exemplu, rămăsese uluit văzându-l pe William Ormsby-Gore 
că telefona la lerusalim. „Să vorbeşti la telefon din Cairo cu 
cineva din lerusalim!” se minuna el în jurnalul lui. „Ce păcat 
că Sarati şi Absa n-au trait să vada şi ei aşa ceva!” 

Obsesia celor două fiinţe dragi dispărute a devenit şi 
mai accentuată când Comisia Sionistă a plecat din Egipt în 
Palestina, la începutul lui aprilie. Călătorind cu trenul, 
noaptea prin Gaza, Aaronsohn aşezat singur lângă o 
fereastră privea peisajul care i se perinda prin faţa ochilor. 
Ca agronom, a remarcat automat starea jalnică a culturilor 
de pe câmp - „foarte puţine cereale pentru iarnă, şi de 
slabă calitate” -, observând totodată că nimic nu părea să 
se fi schimbat de fapt în cei doi ani de când plecase de- 
acolo. „Totuşi”, nota el, „călătorim cu trenul - şi suntem cu 
englezii! Absa, Absa, unde eşti? Sarati?” s2 

În Palestina însă, statutul său de paria s-a agravat şi 
mai mult. La un banchet în onoarea comisiei, un grup de 
vârstnici evrei au refuzat să stea la masă cu omul care 

„pusese în pericol yeshuvul”, prin acţiunile lui de spionaj. 
La alte câteva întâlniri cu delegaţii de evrei, Aaronsohn a 
fost aspru criticat pentru presupusele tactici de intimidare 
şi violenţă pe care le folosise în distribuirea fondurilor 
internaţionale de ajutorare în primele zile ale războiului. 
Una dintre puţinele dati când a avut parte de manifestări 
de recunoştinţă a fost în timpul unei ceremonii de bun venit 
în enclava evreiască Tel Aviv din Jaffa; exact în legătură cu 
această comunitate, Aaronsohn făcuse publice presupusele 
persecuții declanşate în urma ordinului de evacuare dat de 
Djemal Paşa. În timp ce sute de tineri, membri ai Societăţii 
Macabeilor, o organizaţie civică a evreilor, interpretau 
cântece în onoarea membrilor comisiei, Chaim Weizmann s- 
a aplecat spre Aaronsohn: „Ei, bine, Aaron, ai şi tu o mare 
contribuţie aici - dar ai plătit scump pentru asta”. 

Acel moment a fost totuşi o anomalie. Misiunea lui 
Weizmann în Palestina era mult prea delicată pentru a 
tolera disensiuni, or Aaronsohn nu era omul care să 
întoarcă umil şi celălalt obraz. După ce un membru al 
comisiei l-a luat deoparte pe Aaronsohn ca să-l îndemne 
insistent să facă primul pas pentru a crea o punte de 
înţelegere în disputa pe care o avea cu una dintre 
delegatiile de evrei din colonie, savantul a replicat semet 
că „a crea o punte ar însemna să stabilesc nişte relaţii 
sociale care îmi repugnă. Dacă atitudinea mea nu este 
prudentă, asta e."s% 

Când Aaronsohn a început să aibă conflicte şi cu alţi 
membri ai comisiei, Weizmann l-a marginalizat şi mai mult. 
Uneori, lucrul acesta e efectiv vizibil; în fotografiile de grup 
făcute cu comisia în timpul vizitei în Palestina, Aaronsohn 
figurează de obicei stând lateral - şi asta dacă se întâmplă 
să apară în imagine. Spre sfârşitul lui aprilie, se despartise 
de comisie şi lucra la propriul proiect. 

In mod ironic, exact acel plan avea să producă poate 
cel mai tangibil efect al călătoriei comisiei, căci spre 
sfârşitul lunii mai 1918 Aaronsohn elaborase un remarcabil 
program pentru dezvoltarea agriculturii in sudul 
Palestinei. În documentele şi hărţile pe care i le-a predat 
lui Windham Deedes la Biroul Arab apărea propunerea de a 
începe rapid lucrările de arat pe o suprafaţă de aproximativ 


un sfert de milion de acri de teren necultivat al „Coroanei” 
(deţinut de guvernul turc), pentru a contribui la ameliorarea 
permanentei crize alimentare din timpul războiului. În 
viziunea lui Aaronsohn, proiectul urma să fie plasat sub 
controlul armatei britanice, dar muncile agricole aveau să 
fie efectuate de colonişti evrei, cu fonduri furnizate de 
băncile sioniste; Comisia Sionistă s-a angajat să pună la 
dispoziţie cel puţin o jumătate de milion de lire sterline. Prin 
punerea în aplicare a acestui plan, toată lumea avea numai 
de câştigat: oamenii nevoiaşi vor primi alimente, astfel 
încât arabii vor putea vedea avantajul material al unui 
număr mai mare de evrei în Palestina, iar perspectiva unui 
trai decent va atrage şi mai mulţi evrei. 

Bineînţeles, odată ce perioada administraţiei militare 
lua sfârşit, adică peste patru sau cinci ani, dreptul de 
proprietate pentru sfertul de milion de acri avea să le 
revină sioniştilor. Dar, aşa cum Gilbert Clayton opina 
optimist, susţinând planul lui Aaronsohn în mesajul către 
Foreign Office, „o mică favoare acordată unei comunităţi 
poate fi uşor contrabalansată prin privilegii oferite celorlalţi 
şi astfel, pe parcursul administrării, progresele treptate vor 
veni de la sine, fără a cauza frictiuni şi nemulțumiri” £82 

Chiar şi cu această contribuţie în domeniul agriculturii, 
Aaronsohn a continuat să rămână un proscris pentru 
Comisia Sionistă, or ceea ce era valabil pentru acea 
grupare se  extindea, în mod firesc, şi în cazul 
binefăcătorilor ei britanici. La sfârşitul lunii mai, când 
generalul Allenby a oferit un dineu oficial la lerusalim în 
onoarea comisiei care urma în curând să plece, singurul 
asociat neinvitat a fost Aaron Aaronsohn. 


Pentru a eluda ordinele cu care el nu era de acord, 
Lawrence recurgea frecvent la un vechi expedient din 
literatura victoriană: mesajul care se pierde sau nu este 
livrat la timp. Acest tertip nu i-a fost de folos însă atunci 
când a venit vorba despre efortul britanic de a impune 
forţat o concordie între conducătorii rebelilor arabi si 
sionişti; în această sferă, Lawrence nu putea încerca decât 
tergiversări sau şicanări colaterale. În februarie 1918, când 
Gilbert Clayton îi ordonase lui Lawrence să exercite presiuni 


asupra lui Faysal în această chestiune, subalternul său 
replicase că spera să aranjeze o vizită a lui Faysal la 
lerusalim în viitorul apropiat, şi că „toţi evreii de-acolo vor 
vorbi frumos despre el. Asta vă va rezolva probabil tot ce 
aveţi nevoie, fără vreun angajament public, ceea ce 
depăşeşte deja competențele mele”.s 

În 1918, ca şi în ziua de azi, nu era permis ca un maior 
din armată să îi spună unui general de brigadă care erau 
necesităţile momentului şi până unde era dispus el să 
acţioneze pentru a le obţine, însă după toate aparențele 
Clayton a acceptat răspunsul lui Lawrence cu destulă 
seninătate; cu siguranţă, îşi făcea socoteala că acea 
respectare parţială a ordinului său era mai bună decât 
nimic, din moment ce, pur şi simplu, nu exista nimeni 
altcineva în comandamentul britanic care să aibă influenţa 
de care Lawrence se bucura asupra lui Faysal. 

Lawrence a schimbat tactica oarecum, când Clayton a 
reluat subiectul în luna mai. Ţinând seama de atitudinea 
suspicioasă cu care Chaim Weizmann şi comisia lui erau 
întâmpinați de populaţia arabă din Palestina, Weizmann 
propusese o întâlnire între el şi Faysal. Conducerea 
britanică din Palestina salutase cu căldură ideea şi, în 22 
mai, Clayton i-a trimis o telegramă lui Lawrence la Aqaba, 
cerându-i sfatul. „Ce pregătiri sugerezi?” întreba generalul. 
„Eu sunt de opinie ca ar trebui să fii prezent la 
întrevedere... Fă-mi cunoscute din timp, te rog, părerile 
dumitale privind cele de mai sus."s 

Lawrence a primit în mod cert mesajul - se afla la 
Aqaba în ziua următoare -, dar nu s-a consemnat nicăieri că 
ar fi dat vreun răspuns. În 24 mai, când programul pentru 
vizita lui Weizmann era deja bătut în cuie - urma să se 
îmbarce spre Aqaba, exact peste cinci zile -, s-a mai primit 
o telegramă, de data asta de la cartierul general al armatei 
lui Allenby în atenţia comandantului bazei militare de la 
Aqaba. „Întrevederea va avea loc la cartierul general al 
armatei arabe, spre care delegaţia urmează să pornească. 
Telegrafiază dacă aranjamentul este convenabil pentru 
Şeriful Faysal şi Lawrence. Este important ca acesta să fie 
prezent la întâlnire. Rog răspuns urgent.” 8 


Din nou, în mod cert Lawrence a fost informat despre 
această depeşă, însă tot nu a răspuns. În schimb, în 27 mai, 
când sosirea lui Weizmann era iminentă, a găsit motiv să 
plece într-o nouă misiune de recunoaştere spre nord, ceea 
ce, foarte convenabil pentru el, însemna ca, până 
Weizmann venea şi pleca din Aqaba, sa nu poată fi 
contactat. 

În absenţa lui, întrevederea dintre Faysal şi liderul 
sionist a avut loc în după-amiaza de 4 iunie. A fost o 
întâlnire amiabilă şi relativ plăcută, pentru care Weizmann 
în mod ostentativ şi-a pus pe cap un acoperământ arăbesc, 
şi asta chiar dacă Faysal a evitat să facă vreun angajament 
substanţial, susţinând că decizia supremă îi aparţinea 
tatălui său, la Mecca, şi că, oricum, situaţia din Siria 
continua să fie mult prea agitată, pentru a putea trece la 
particularităţi. În orice caz, Weizmann a fost foarte 
satisfăcut de convorbiri, la fel cum au fost şi autorităţile 
britanice. Clayton avea să raporteze la Foreign Office după 
ce a primit un raportat detaliat al întâlnirii: „In opinia mea, 
întrevederea a avut rezultate excelente în promovarea 
simpatiei şi înţelegerii reciproce dintre Weizmann şi Faysal. 
Amândoi sunt sinceri şi deschişi în tratativele lor, iar o 
întrevedere personală, asemenea celei care tocmai a avut 
loc, nu poate fi decât spre binele tuturor”s. 

Era puţin probabil ca Lawrence să fie de aceeaşi 
părere, când s-a întors la Aqaba din misiunea lui de 
recunoaştere, în 8 iunie, la patru zile după întâlnirea dintre 
Faysal şi Weizmann. Pentru el, această armonie impusă de 
britanici nu putea decât să le ofere muniții suplimentare 
rivalilor lui Faysal - şi, implicit, ai lui Hussein - în lumea 
arabă. 

Dar, pe de altă parte, nici nu se putea face mare lucru 
acum. Britanicii nu erau dispuşi să se dezică de Declaraţia 
Balfour. Orice presiune pe care americanii ar putea să o 
exercite ca urmare a Proclamaţiei în Paisprezece Puncte a 
lui Wilson nu putea interveni înainte de o conferinţă pentru 
pace, între timp influenţa lor în treburile din Orientul 
Mijlociu rămânând între nulă şi inexistentă. Cât despre 
ideea ca arabii să pornească la luptă pe cont propriu, 
cămilele cavaleriei imperiale nu fuseseră încă livrate şi, 


chiar după ce aveau să intre în posesia rebelilor arabi, 
trebuia să mai treacă un timp până să se acomodeze 
suficient cu relieful sirian pentru a putea participa la 
operaţiunii pe scară largă. Desigur, mai exista o 
posibilitate: o reapropiere de turci. Coincidenţa făcuse ca 
Faysal să fi primit încă un mesaj secret de la generalul 
Mehmed Djemal exact cu două zile înainte ca Weizmann să 
vină la Aqaba. 

De fapt, inaltii funcţionari britanici erau la curent cu 
contactele clandestine dintre Faysal şi generalul turc. Incă 
de la sfârşitul lui martie, un spion îi dăduse lui Reginald 
Wingate o copie a scrisorii lui Faysal către Mehmed Djemal, 
în care prezenta condiţiile lui pentru negocieri. „Este greu 
de spus câtă importanţă merită să acordăm acestei 
corespondențe”, opina Wingate într-un mesaj către Foreign 
Office, „şi nu ar fi recomandabil să îl întrebăm direct pe 
Emirul Faysal care sunt motivele lui... [Dar] se confirmă 
astfel bănuiala mea că Şerifii arabi, nemulţumiţi de situaţia 
militară generală şi îndoindu-se de politica Aliaților în 
Palestina şi Siria, fac tatonări pentru a-şi clarifica poziţia 
oficială a Turciei privind viitorul ţărilor arabe.” 2 

Spre meritul lor, funcţionarii din Ministerul de Externe 
la care au ajuns aceste informaţii au reacţionat cu o 
înviorătoare lipsă de ipocrizie. În fond, au subliniat câţiva, 
Marea Britanie negocia în mod neoficial cu circa şase 
emisari turci în Elveţia, aşa că ar fi un pic indecent ca 
tocmai ei să se supere că alţii procedau la fel. In schimb, şi 
la sugestia venită iniţial de la Mark Sykes, s-au apucat să 
lucreze la neutralizarea amenințării de o manieră 
cavalerească: decernandu-i o medalie lui Faysal. In 
următoarele luni, o sumedenie de funcţionari britanici au 
discutat şi au dezbătut cam ce decorație britanică l-ar 
putea impresiona într-atât de mult pe conducătorul rebelilor 
arabi, încât să obţină lealitatea lui. 

În mod ciudat, unul dintre cei mai tenace apărători ai 
lui Faysal fusese Gilbert Clayton, care nu a pregetat să 
informeze Foreign Office, la începutul lui aprilie, că acuzaţia 
de trădare împotriva lui Faysal părea să provină dintr-o 
confuzie, că scopul propunerii făcute de Faysal lui Mehmed 
Djemal viza, de fapt, o reconciliere turco-arabă în perioada 


postbelică. Cu toate acestea, insistase Clayton, Londra 
trebuia să profite de ocazie „pentru a cimenta Alianţa 
arabilor cu Marea Britanie, prin toate mijloacele posibile”.s 
Aceste mijloace includeau recunoaşterea autorităţii lui 
Faysal în toate teritoriile situate la est de fluviul lordan şi 
constrângerea francezilor „de a da o declaraţie oficială” 
prin care renuntau la pretenţiile lor asupra Siriei mari. Dar 
poate că opinia generoasă a lui Clayton în privinţa faptelor 
lui Faysal nu era chiar aşa de ciudată, ţinând seama de 
sursele lui; după cum Clayton menţiona în adresa lui către 
Ministerul de Externe, această interpretare - şi probabil 
lista cu recomandări, de asemenea - îi fusese pusă la 
dispoziţie de către maiorul T. E. Lawrence. 

Exact ce rol a jucat Lawrence în tratativele secrete 
dintre Faysal şi turci nu s-a spus niciodată clar; la fel ca în 
cazul momentului ales pentru a-i divulga lui Faysal 
conţinutul Acordului Sykes-Picot, Lawrence ştia probabil că 
se afla pe un teren legal delicat, iar de aceea le-a dat 
primilor săi biografi doar răspunsuri vagi şi contradictorii 
despre această chestiune. Cert este însă faptul că 
Lawrence vedea în aceste tratative o puternică armă 
potenţială împotriva guvernului său, o avertizare că, în 
cazul în care ar fi trădaţi, arabii ar avea unde să apeleze. 

„În ziua de azi”, începea noua scrisoare a lui Mehmed 
Djemal din 2 iunie, „guvernul otoman, cel mai puternic 
reprezentant al Islamului, a obţinut supremaţia asupra celor 
mai mari duşmani ai religiei mahomedane. Am convingerea 
că fac cinste numelui Profetului invitându-l pe cel mai nobil 
şi ales descendent al său [Faysal] să participe la apărarea 
Islamului căci, garantând supremaţia armatei turce, un trai 
proteguit şi fericit va fi obţinut pentru toţi credincioşii 
adevărați.” Generalul încheiase propunând o întâlnire cu 
Faysal, peste patru zile, în care „sunt sigur că noi vom 
putea împlini dorinţele tuturor arabilor”. 

Faysal nu a acceptat invitaţia unei întâlniri faţă în faţă, 
însă a trimis un răspuns. În acea scrisoare nesemnată, a 
propus din nou ca toate trupele turceşti aflate mai jos de 
Amman să fie retrase, şi a sugerat în continuare ca relaţia 
viitoare a Siriei cu Turcia să fie concepută după modelul 
federaţiei laxe existente între Austria şi Ungaria. Şi, pentru 


a elimina orice neclaritati, Faysal a enunțat si alte condiţii 
preliminare: toţi soldaţii arabi din armata turcă să fie 
eliberaţi pentru a servi în armata arabă, şi „dacă armata 
arabă şi armata turcă luptau cot la cot contra inamicului, 
armata arabă trebuia să îşi aibă propriul Comandant”.® Nu 
mai era vorba doar de o simplă reapropiere - şi în niciun 
caz pentru perioada postbelică -, ci mai degrabă se discuta 
despre o alianţă militară arabo-turcă împotriva Aliaților. Din 
mărturiile existente, Faysal i-a trimis lui Mehmed Djemal 
această ofertă, din Aqaba, nu mai târziu de 10 iunie. În cele 
două zile precedente fusese la Aqaba si T. E. Lawrence.5* 
Acesta s-a îmbarcat pe SS Arethusa, din portul Aqaba, în 
aceeaşi zi de 10 iunie, cu destinaţia Cairo, pentru noi 
consultări cu ofiţeri superiori din armata britanică. 

Trăsătura distinctivă a unui mare strateg este 
capacitatea absolută de a se adapta împrejurărilor, 
urmărind fără sentimente doar obţinerea avantajului dorit. 
Indiferent dacă Lawrence a avut sau nu o contribuţie la 
compunerea acelei scrisori adresate de Faysal lui Mehmed 
Djemal, cert este că, doar peste câteva zile, a început 
discuţiile cu omul pe care reuşise să îl evite în Aqaba: 
Chaim Weizmann. 

Din câte se povesteşte, convorbirile au fost foarte 
cordiale. Weizmann cunoştea, desigur, faptul că reuşita sau 
eşecul intervenţiei lui pentru câştigarea bunavointei 
conducătorilor Revoltei Arabe depindea în mare măsură de 
acest ofiţer britanic de rang mediu. Şi, la rândul lui, 
Lawrence era cu siguranţă impresionat de agilitatea 
liderului sionist de a se strecura prin câmpul minat al 
politicii din Palestina, observând cum, folosind o platformă 
de idei, reuşise destul de bine să potolească temerile 
arabilor, în timp ce uzând de o altă platformă de idei 
obținuse adeziunea entuziastă a populaţiei evreieşti la 
cauza sionismului. Cum era de aşteptat, poate, cei doi mari 
strategi au găsit repede calea spre un teren comun. 

Era un teren comun ancorat într-o dependenţă 
mutuală. Pentru ca evreii să obţină un „cămin national” în 
Palestina, britanicii trebuiau să câştige războiul, ceea ce 
însemna de asemenea că evreii trebuiau să susţină Revolta 
Arabă. In întâlnirea lui cu Faysal, Weizmann se oferise să 


folosească mişcarea sionistă internaţională pentru a 
promova cauza independenţei arabe, iar acum, cu 
Lawrence în Ramleh, Weizmann a furnizat detalii: acea 
promovare putea fi extinsă, de asemenea, la fonduri şi 
pregătire militară pentru arabi, ca să se lupte cu turcii. În 
ceea ce îl privea, Lawrence vedea un posibil rol crucial pe 
care sioniştii l-ar putea juca în Siria postbelică. Aşa cum 
menţiona într-un raport secret din 16 iunie, referitor la 
întâlnirea lui cu Weizmann, „imediat ce Faysal va fi în 
posesia [Siriei mari], clasa boierimii turce, clasa celor 
educați, creştinii şi elementele străine se vor întoarce 
contra lui... Dacă evreii britanici şi americani, bine instalaţi 
sub drapelul britanic în Palestina, ar alege acest moment 
pentru a oferi ajutor statului arab din Siria... Şeriful Faysal 
ar fi constrâns să accepte”.s: Beneficiind de acest ajutor, 
Faysal putea „să se descotorosească” de opozantii lui 
interni. Mai bine chiar, având în vedere suspiciunile adânc 
înrădăcinate ale sioniştilor faţă de francezi, Faysal va avea 
un aliat solid în a-i neutraliza şi pe aceştia. 

Toate astea erau însă în viitor. Între timp, recomanda 
Lawrence Ministerului de Externe, arabii nu trebuiau nici să 
ceară, şi nici să accepte ajutor din partea sioniştilor, dar nici 
lui Weizmann nu trebuia să i se acorde ceea ce cerea atât 
de insistent - o audienţă la regele Hussein. 

Această aparentă convertire a lui Lawrence la soluţiile 
sioniste i-a înveselit pe superiorii lui, chiar dacă existau 
limite accentuate la acea convertire. Poate din naivitate sau 
fiindcă le făcea bine să creadă aşa, majoritatea 
funcţionarilor britanici din regiune, care avuseseră de-a 
face cu Chaim Weizmann în ultimele trei luni, 
interpretasera textual viziunea lui liniştitoare despre o 
comunitate de evrei în Palestina trăind într-o armonie 
politică şi economică cu majoritatea populaţiei de etnie 
arabă. Lawrence, ştiind cu cine avea de-a face, a intuit însă 
imediat ce se ascundea dincolo de acele cuvinte frumoase. 
Aşa cum nota în raportul lui din 16 iunie, „Dr. Weizmann 
speră într-o Palestină complet evreiască peste cincizeci de 
ani, şi într-o Palestină evreiască sub o faţadă britanică, 
pentru moment”. 


Lawrence se înşela doar în privinţa orarului propriu-zis; 
urmau să treacă doar treizeci de ani până când faţada 
britanică avea să cadă şi statul Israel avea să fie creat, cu 
Chaim Weizmann instalat drept primul preşedinte al ţării. 


Pe măsură ce misiunea lui în Cairo se prelungea, pe 
William Yale începeau să-l irite tot mai mult două lucruri. 
Prima lui frustrare venea din faptul că nu primea niciun 
semnal că guvernul lui dădea atenţie efectiv evenimentelor 
din Orientul Mijlociu. În fiecare luni, începând de la sfârşitul 
lui octombrie 1917, Yale îi trimisese lungi rapoarte lui 
Leland Harrison la Departamentul de Stat, dar nu avusese 
nicio reacţie, în afară de câteva depeşe seci. Chiar şi 
rugamintile lui de a fi îndrumat - erau cumva rapoartele lui 
prea plictisitoare pentru cei care le citeau? Dorea secretarul 
ca Yale să abordeze alte teme în investigaţiile lui? - au fost 
întâmpinate cu aceeaşi tăcere. 

A doua frustrare a lui Yale era mai personală, fiind 
legată de faptul că nu reuşise să obţină permisiunea 
britanicilor de a vizita frontul de război. În întâlnirea lor de 
la începutul lui martie, T. E. Lawrence îl invitase să viziteze 
baza militară a rebelilor de la Aqaba, însă solicitarea lui 
Yale se evaporase undeva în eterul birocraţiei britanice. 
Când Comisia Sionistă se pregătea să plece în misiunea ei 
de documentare în Siria, Yale ceruse să îi însoţească pe 
delegaţi, dar Gilbert Clayton îi spusese că „ar putea exista 
unele  dificultăţi”s* cu acel plan. Abordase chiar şi 
posibilitatea de a acompania o delegaţie a Comisiei Crucii 
Roşii Americane; din păcate, acea organizaţie 
neguvernamentală nu agrease ideea de a oferi acoperire 
unui agent de informaţii american. Efectiv, singura 
modalitate de a ajunge în Palestina, a explicat răbdător 
Reginald Wingate ambasadei americane, era ca Yale să fie 
declarat drept ofiţer de legătură militar şi să fie acreditat pe 
lângă statul-major al generalului Allenby% - ceea ce, 
întrucât Yale nu era în armată şi nici nu fusese vreodată, 
era un mod diplomatic de a-l ţine exact acolo unde era, 
adică la un birou în Cairo. 

Neavând de ales, aşadar, Yale şi-a canalizat energiile 
spre ceea ce constituia, probabil, cea mai importantă 


sarcină a lui: să facă astfel încât administraţia Wilson să îşi 
dea seama care era miza în regiune. Uşor de zis, dar mai 
greu de făcut, căci în ciuda principiilor nobile din 
Proclamaţia în Paisprezece Puncte a preşedintelui Wilson, 
din câte putea observa Yale, „guvernul nostru nu avea nicio 
politică. Conta [doar] să lupte pentru idealuri evident 
nebuloase, fără să-şi dea seama că evenimentele nu se 
stabilesc la conferințele pentru pace, ci prin acţiuni în 
timpul unor ostilitati precedente procesului de încheiere a 
păcii... Acel «deus ex machina» al afacerilor internaţionale 
nu este cel care aşteaptă să acţioneze într-o criză 
dramatică, ci acela care acţionează consecvent în moduri 
ce determină constant mersul evenimentelor. Preşedintele 
Wilson şi consilierii lui nu păreau să înţeleagă acest simplu 
truism”. 

Paradoxul amar în aceasta situaţie - şi sursa frustrării 
lui Yale - era că spre sfârşitul primăverii anului 1918, 
majoritatea părţilor interesate din Orientul Mijlociu cereau 
ca americanii să decidă mersul evenimentelor. Încă din 
octombrie 1917, Reginald Wingate lansase unui diplomat 
american propunerea ca Statele Unite să preia „mandatul” 
guvernării palestiniene în lumea postbelică, o idee care 
continuase să câştige adepţi în Ministerul de Externe 
britanic. Chiar daca pentru nişte finalitati complet diferite, 
speranţa de a incita implicarea americanilor fusese, în mod 
limpede, şi subtextul accentului pe care Lawrence îl pusese 
asupra deosebitei stime a arabilor pentru Statele Unite, în 
timpul întâlnirii lui cu Yale. Chaim Weizmann şi sioniştii nu 
făceau niciun secret din faptul că, exceptând un mandat 
britanic, ei ar fi foarte fericiţi cu un mandat al americanilor 
în Palestina. Chiar şi politicienii cu mentalități mai 
imperialiste din Marea Britanie, Franţa si Italia păreau tot 
mai dispuşi să accepte un rol mai amplu al americanilor în 
regiune din moment ce, în afară de ideea de a câştiga noi 
teritorii, cel mai dezirabil deznodământ era ca „prietenii” 
lor europeni să nu câştige nici ei vreun teritoriu. 

Pentru Yale însă, factorul cu adevărat decisiv erau 
sentimentele incipiente proamericane sesizate în rândul 
arabilor. Fiind, negresit, stimulată de promisiunile conţinute 
în cele Paisprezece Puncte ale lui Wilson, această atitudine 


era, de asemenea, un rezultat oarecum logic al hatisului de 
revendicări pândind să împresoare regiunea în perioada 
postbelică. Bunul prieten al lui Yale, Suleiman Bey Nassif, 
întruchipa foarte sugestiv aceste nelinişti. Fiind un creştin 
arab cu viziuni moderate, Nassif, chiar dacă se resemnase 
la ideea unei prezenţe mai mari a evreilor în Siria, rămânea 
profund suspicios vizavi de intențiile britanicilor, 
neîncrezător în statul panarab al regelui Hussein şi opus cu 
intransigenta planurilor Franţei. Cea mai bună cale, poate şi 
singura, de a ieşi din acest haos, îi explica Nassif lui Yale, 
era ca americanii - nonimperialişti, idealisti, plasați 
suficient de departe, încât să nu deranjeze prea mult - să 
preia conducerea situaţiei. 

Yale îi dădea dreptate din tot sufletul, însă a găsi 
butonul corect pe care să apese pentru a trezi atenţia 
administraţiei Wilson era o sarcină anevoioasă; la un 
moment dat, a încercat chiar să recurgă la argumentul 
propriilor interese economice materialiste, semnalandu-i lui 
Harrison „faptul binecunoscut că anumite companii 
petroliere americane au obţinut recent de la guvernul 
otoman proprietăţi vaste in Palestina”s%, unul dintre rarele 
cazuri, probabil, când un agent de informaţii a ajuns să 
divulge date despre activităţile sale anterioare. 

In cele din urmă, la sfârşitul lui aprilie, după luni întregi 
în care ridicase în slăvi statutul Americii în regiune, în 
rapoartele sale către Departamentul de Stat, Yale a decis 
să treacă la fapte. Asta s-a întâmplat după ce l-a cunoscut 
pe Faris Nimr, un lider al comunităţii de exilați sirieni de la 
Cairo şi redactorul-şef al extrem de influentului ziar 
egiptean a/-Mokattam. După cum i-a explicat Yale lui Leland 
Harrison, încă de când Statele Unite intraseră în război, 
Nimr şi un mic grup de exilați sirieni animați de aceleaşi 
idei văzuseră în America un posibil salvator al patriei lor. 
„Cu discreţie, aceşti câţiva oameni au răspândit în rândul 
sirienilor din Egipt ideea unui protectorat al Statelor Unite 
asupra Siriei, străduindu-se să facă acest lucru cât mai în 
secret cu putinţă, astfel încât britanicii şi francezii să nu 
afle nimic. Este o idee agreată atât de creştini, cât şi de 
musulmani... Aceşti tnfocati partizani ai Americii susţin că 
toate facțiunile şi toate partidele siriene ar putea nu numai 


să se unească în jurul ideii unui sprijin din partea Statelor 
Unite, ci şi să se bucure, daca aşa ceva ar fi posibil.” £8 

În timp ce aştepta o reacţie de la Harrison la acest 
mesaj, Yale a primit o informaţie îmbucurătoare de la 
Washington, despre o altă chestiune. Se luase hotărârea să 
fie trimis un al doilea agent special în Orientul Mijlociu, iar 
când acesta sosea în Egipt, Yale urma să fie transferat în 
Palestina. Numele  înlocuitorului său la Cairo, William 
Brewster, îi era foarte cunoscut lui Yale; Brewster fusese 
reprezentantul companiei Standard Oil în Alep, în aceeaşi 
perioadă în care Yale lucra pentru firmă în lerusalim. Astfel, 
dublându-şi reţeaua agenţilor de informaţii din Orientul 
Mijlociu, guvernul american avusese grijă să folosească 
pentru recrutare acelaşi personal al companiei Standard 
Oil. 

Acum, când Brewster era pe drum, Yale a fost numit în 
pripă căpitan în „armata naţională”; nevrând, poate, să 
pară grosolani după atâtea luni de obstrucţionare, 
funcţionarii britanici au refuzat să se intereseze ce putea 
însemna acea entitate ciudată - numele oficial al armatei 
americane care pornise spre Europa era Forţa 
Expeditionara Americană -, aşa că, în schimb, l-au felicitat 
pe agentul american pentru noua sa funcţie militară. 

„De îndată ce croitorii din Cairo au putut să-mi 
confectioneze uniforme”, povestea Yale, „am început să mă 
pregătesc să fiu un soldat printre soldaţi. Aveam foarte 
puţină pregătire militară (de fapt, deloc) şi nu cunoşteam 
nimic despre eticheta şi chestiunile militare. Zile de-a 
rândul, am umblat pe străzile lăturalnice din Cairo îmbrăcat 
cu noua mea uniformă, exersând salutul ostăşesc cu 
soldaţii britanici care treceau pe lângă mine. Când au 
început să mă salute automat, fără zâmbete afectate în 
colţul gurii, am ştiut că eram pe cale de a deveni soldat.” 

Toate astea erau în pregătirea unui eveniment de care 
proaspăt unsului căpitan îi era cam groază: prezentarea lui 
oficială în faţa generalului Allenby. La mijlocul lui iulie, Yale 
şi noul consul american în Egipt, Hampson Gary, au profitat 
de o scurtă vizită a lui Allenby acasă, pentru a se deplasa la 
sediul acestuia din Alexandria. „Când am intrat în biroul lui 
Allenby”, îşi amintea Yale, „nu ştiam dacă să-l salut pe 


General, sau nu. Mă întrebam dacă trebuia să stau în 
poziţie de drepţi sau să mă aşez pe scaun. Frământarea a 
fost inutilă, căci Generalul Allenby m-a tratat de parcă nici 
n-aş fi fost acolo.” 

Momentul culminat a venit când Allenby s-a întors 
brusc spre Yale şi, cu glasul lui de stentor, a tunat cum 
avea obiceiul: 

— Eh, bine, căpitane Yale, ce ai de gând dumneata să 
faci la cartierul general al armatei mele? 

— Am de gând să-mi continui munca politică, domnule 
general Allenby. 

Răspuns greşit. 

— Căpitane Yale, s-a răstit generalul, dacă guvernul 
Statelor Unite doreşte să trimită un măcelar la 
comandamentul meu, este treaba lor, [dar] dumneata să ţii 
minte, când eşti ataşat pe lângă forţele mele armate, eşti 
un soldat! 

Puşi la punct, musafirii americani au bătut în retragere 
foarte curând, Yale fiind convins că „Allenby ma 
categorisise, ca fost angajat de la Standard Oil, drept una 
dintre formele inferioare de viata care se ocupă de negot”. 

A doua zi, Yale s-a suit într-un tren pentru transportul 
trupelor, pornind spre Palestina şi noua sa încartiruire la 
comandamentul armatei britanice de la Bir-es-Salem, la 
circa şaisprezece kilometri la est de Jaffa. Acolo, a găsit 
rezervat pentru el un cort, un pat de campanie, o masă de 
scris, plus un lighean şi o cada din prelată groasă. 
Aşteptându-l acolo era şi o ordonanţă, acel valet personal 
care stătea la dispoziţia ofiţerilor din armatele europene în 
1918. Printre ofiţerii britanici, cele mai căutate ordonanţe 
erau soldaţii din armata indiană, proveniţi din unităţi 
special pregătite pentru această sarcină, dar poate ca o 
răzbunare pentru răspunsul inoportun pe care i-l dăduse lui 
Allenby, ordonanța lui Yale era un scoţian bătrân şi ursuz. 

In ciuda atmosferei rustice din jurul lui, Yale era 
încântat, probabil, că scăpase de Cairo şi de slujba de- 
acolo, care i se păruse din ce în ce mai inutilă. Cu puţin 
timp înainte de a pleca spre front, primise în sfârşit un 
semnal de la Departamentul de Stat, referitor la mesajul pe 
care îl trimisese în urmă cu două luni despre Faris Nimr şi 


celula lui de conspiratori sirieni proamericani. Chiar dacă nu 
se considerase că merita un răspuns prompt, mesajul lui 
fusese totuşi socotit suficient de important pentru a ajunge 
pe masa de lucru a secretarului de stat. „Referitor la 
mesajul nr. 28”, scria în depesa din 9 iulie a secretarului de 
stat Lansing, „continuă atitudinea rezervată privind 
atitudinea americană fata de Siria."s 


Vestea l-a uimit pe Lawrence, dar extrem de plăcut. În 
18 iunie, el şi locotenent-colonelul Alan Dawnay, noul 
coordonator general al operaţiunilor din nordul Arabiei, s-au 
dus la cartierul general al armatei ca să stabilească planul 
pentru înaintarea independentă a arabilor în Siria. S-au 
întâlnit acolo cu generalul William Bartholomew, unul dintre 
principalii loctiitori ai lui Allenby. Bartholomew a ascultat 
câteva minute expunerea lor, înainte de a scutura din cap, 
zâmbind; apoi le-a spus vizitatorilor săi că veniseră la 
Ramleh cu trei zile prea târziu. 

După cum Dawnay şi Lawrence au aflat curând, ceea 
ce se petrecuse în Palestina pe parcursul lunii precedente 
constituia unul dintre cazurile foarte rare din Primul Război 
Mondial, când o armată fusese gata pentru operaţiuni de 
luptă înainte de termenul prevăzut. În ultimele săptămâni, 
un flux constant de soldaţi indieni şi britanici sosiseră din 
Irak şi de pe subcontinent, luând locul celor pe care Allenby 
fusese nevoit să îi trimită în Europa, fiind întreprinse 
eforturi extraordinare pentru a aduce aceste trupe pe linia 
frontului şi a le integra rapid în restul Forţei Expeditionare 
Egiptene (FEE). Manevra se desfăşurase cu succes, încât la 
o şedinţă a statului-major al comandamentului, în 15 iunie, 
s-a concluzionat că armata avea să fie „aptă pentru o 
ofensivă generală şi susţinută” în inima Siriei, încă de la 
începutul lunii septembrie.7% 

Lawrence a înţeles că nu mai exista niciun motiv ca 
arabii să rişte o înaintare pe cont propriu în Siria. In schimb, 
întrucât graficul operaţiunilor lui Allenby se potrivea destul 
de bine cu planul conceput de Lawrence şi Dawnay pentru 
arabi, rebelii puteau, pur şi simplu, să îşi coordoneze 
acţiunile cu cele ale FEE. Desigur, în Orientul Mijlociu 
orarele nu prea erau, în general, respectate, aşa că 


Lawrence a răsuflat totuşi uşurat când, cu prilejul unei 
vizite ulterioare la comandamentul armatei britanice, în 11 
iulie, a aflat că fusese fixată o dată fermă pentru lansarea 
ofensivei FEE: 19 septembrie. 

Între timp, un eveniment politic făcuse ca ideea 
realăturării arabilor la efortul britanic să pară şi mai 
atrăgătoare. La începutul lunii mai, un grup de şapte lideri 
ai sirienilor exilați, susţinând ca ar reprezenta un evantai 
larg al societăţii siriene, trimisese o scrisoare deschisă, 
cerând să afle, într-un limbaj clar şi neechivoc, ce plănuiau 
Marea Britanie şi Franţa pentru viitorul naţiunii lor. Londra 
şi Parisul încercaseră să ignore, cât mai mult timp cu 
putinţă, aşa-zisa Scrisoare a celor Şapte Sirieni, dar de data 
asta opinia publică internaţională nu permitea o asemenea 
atitudine; chestiunea a ajuns în final pe mâinile celor doi 
oameni care purtau cea mai mare răspundere pentru 
perpetuarea controversei, Mark Sykes si Francois Georges- 
Picot. Dupa multe discutii, la mijlocul lunii iunie, Sykes si 
Picot le raspunsesera celor Sapte Sirieni ca in teritoriile 
„emancipate de sub dominaţia turcă prin acţiunile arabilor 
înşişi în timpul actualului război”, Marea Britanie şi Franţa 
vor „recunoaşte independenţa totală şi suverană a arabilor 
care locuiau în acele zone şi îi vor susţine în lupta lor pentru 
libertate”. 

Pentru Lawrence, aici, în sfârşit, apărea reafirmarea 
promisiunii de independenţă pe care el şi rebelii arabi o 
aşteptaseră de atâta timp. Insă formularea reafirma, de 
asemenea, avertismentul implicit pe care Lawrence îl 
bănuise mereu dincolo de aparenţa cuvintelor: 
independenţa arabilor era garantată doar în acele teritorii 
pe care arabii le eliberau ei înşişi. Ţinând seama de acest 
aspect, rebelii aveau toate motivele să se alăture viitoarei 
ofensive britanice. După consultările avute la 
comandamentul armatei în 11 iulie, Lawrence s-a întors 
repede la Cairo, iar de acolo mai departe la Aqaba, pentru a 
începe planificarea mult amânatei înaintări a arabilor spre 
nord. 

Una dintre primele lui sarcini în acest scop era să pună 
definitiv capăt lungului şi periculosului flirt al lui Faysal cu 
generalul turc Mehmed Djemal. La sfârşitul lui iulie, 


Lawrence i-a transmis lui David Hogarth o copie a scrisorii 
conţinând oferta de pace pe care Faysal o expediase lui 
Djemal în 10 iunie. Povestea născocită de Lawrence ca o 
explicaţie a faptului că ajunsese să intre în posesia unui 
asemenea document exploziv - a pretins că obținuse 
scrisoarea, pe furiş, de la scribul lui Faysal - era absurdă în 
sine, dar din câte se părea amintea suficient de bine de 
poveştile din „O mie şi una de nopţi”, pentru a avea trecere 
pe lângă superiorii lui. 

In mod ciudat, la Londra, efectul imediat al acestei 
proaspete dezvăluire a perfidiei lui Faysal a fost reactivarea 
dezbaterii, începute în urmă cu câteva luni, dar cumva 
blocate, despre ce titlu onorific ar trebui să i se acorde 
acestuia. Episodul scotea în evidenţă un aspect cu adevărat 
bizar al Marii Britanii la începutul secolului al XX-lea: în 
timpul celui mai sângeros război din istoria omenirii şi 
concomitent cu o perioadă atât de sumbră, încât însăşi 
supraviețuirea Imperiului Britanic era în joc, cel putin zece 
dintre cei mai importanţi demnitari ai acelui imperiu îşi 
găseau timp, în programul lor, pentru a-şi enunta opiniile, 
adesea repetitiv, despre ce decorație ar trebui să i se 
decerneze unui prinţ de treizeci şi trei de ani din deşert. 
Procedând astfel, toţi ignoraseră sfatul singurului englez 
care îl cunoştea cel mai bine pe acel prinţ, T. E. Lawrence, 
şi care le sugerase ca pe Faysal nu-l prea interesau 
medaliile. 

In dimineaţa de 7 august 1918, Lawrence şi-a adunat 
garda de corp formată din şaizeci de oameni, pe ţărmul 
mării la Aqaba. Saptamanile precedente trecuseră pentru el 
într-un iureş de pregătiri frenetice, şi rămâneau încă enorm 
de multe lucruri de făcut înainte ca arabii să fie apti să îşi 
lanseze atacul în septembrie, în inima teritoriului sirian. 
Pentru Lawrence, munca dificilă din spatele frontului - 
organizarea convoaielor de aprovizionare, planificarea 
deplasării oamenilor şi a armamentului urmărind atent 
hărţile - luase sfârşit; în acea zi, el şi oamenii lui porneau 
spre interiorul ţării şi nu aveau să revină, decât după ce 
forţele arabe se vor fi alăturat marii bătălii, iar 
deznodământul va fi fost decis. 


Pornind în acea călătorie, Lawrence se gândea negreşit 

la dilema care îl obsedase de atâta timp: ce s-ar fi 
întâmplat dacă lucrurile ar fi avut o altă evoluţie. În 
octombrie 1917, în ajunul primei ofensive a armatei 
britanice în Palestina, generalul Allenby îl întrebase pe 
Lawrence cum ar putea rebelii arabi să contribuie la 
operaţiune. Temându-se că rebelii ar fi putut să fie 
măcelăriți în luptă, Lawrence insistase ca intervenţia 
arabilor să fie cât mai redusă, propunând în schimb fatalul 
atac împotriva podului din Yarmuk. Cât de diferită ar fi fost 
situaţia, dacă el nu ar fi ezitat în acele momente. Dacă 
arabii ar fi participat în totalitate la operaţiunea armatei 
britanice, s-ar fi putut evita starea de inerție zdrobitoare din 
ultimul an, iar războiul ar fi fost încheiat acum; de 
asemenea, s-ar fi evitat toate celelalte nenorociri: Deraa, 
Tafileh, moartea lui Daud şi a lui Farraj. 
_ Dar acum era momentul de a ispăşi toate acele greşeli. 
In acea dimineaţă, la Aqaba, le-a spus războinicilor 
înveşmântaţi în robe colorate, care îl însoțeau, să se 
pregătească pentru victorie, le-a promis sirienilor care erau 
printre ei că aveau să ajungă curând acasă. „Şi aşa pentru 
ultima oară ne-am adunat pe plaja vântoasă de la marginea 
mării, unde razele soarelui sclipeau pe valurile ei 
strălucitoare la concurenţă cu oamenii mei scânteietori şi 
schimbători. "72 


Cartierul general al armatei germane pe frontul de vest 
se afla într-o reţea de castele frumoase şi hoteluri elegante 
din mica staţiune balneară belgiană Spa. Acolo, în 
dimineaţa de 31 iulie 1918, Curt Prüfer şi Abbas Hilmi al Il- 
lea au fost poftiti într-o sală de conferinţe pentru a-l întâlni 
pe kaizerul Wilhelm al Il-lea. După cum nota Prüfer în 
jurnalul sau, Wilhelm şi-a facut o „impresie foarte buna” 
despre khedivul detronat al Egiptului si a fost vizibil 
impresionat de planurile grandioase ale acestuia pentru 
recucerirea patriei sale de sub ocupaţia britanică. La 
sfârşitul întrevederii, kaizerul s-a întors spre Prufer si a 
spus: „lţi cer să te vezi cu mine data viitoare într-un Egipt 
liber”.25 


Dar dacă vizita aceasta îi ridicase moralul împăratului 
german, nu acelaşi lucru se putea spune despre cei doi 
oaspeţi ai săi. Kaizerul îmbătrânise enorm în timpul 
războiului, iar acum părea imputinat la trup, chiar un pic 
confuz. Pentru Prufer, familiarizat cu fastul şi protocolul 
vieţii militare, era limpede că împăratul german nu mai 
comanda aproape nimic, că, în ciuda medaliilor lui 
ostentative şi a alurii marţiale, era acum şi el tot un fel de 
om de paie, asemenea lui Abbas Hilmi. 

Totul era foarte diferit de ceea ce se aşteptaseră ei să 
găsească atunci când plecaseră din Constantinopol în 23 
iulie. Ca o mărturie a sperantelor înalte atribuite misiunii 
lor, fuseseră conduşi la gară de o delegaţie 
guvernamentală oficială turcă, din care făcea parte şi 
ministrul de interne, Talaat. Dar apoi a urmat lunga şi 
lânceda călătorie prin ţările Puterilor Centrale, cu imagini 
de sărăcie şi declin pretutindeni. Amândurora, locurile şi 
oamenii li se păreau la limita vlăguirii totale, situaţia fiind 
mult mai rea decât în urmă cu doar câteva luni, şi tot ceea 
ce li se perinda prin faţa ochilor contrazicea declaraţiile 
optimiste, care continuau să emane cu efervescenţă de la 
înaltul comandament german, anunțând apropierea 
victoriei finale. 

Dacă nu dinainte, cu siguranță însă când au ajuns la 
Spa şi-au dat seama cât de false erau acele declaraţii. In 17 
iulie, ultima dintre cele cinci ofensive germane, cunoscute 
sub denumirea de Ka/serschlacht (Bătălia Kaiserului), care 
fusese lansată pe frontul de vest începând din martie, 
fusese sistată. Cu efectivele de luptă reduse acum prin alte 
700000 de pierderi de vieţi omeneşti, rămăşiţele armatelor 
germane se retrăgeau spre Linia Hindenburg, un zid de 
fortificații defensive, fantastic de elaborat, care se întindea 
pe toată lungimea nordului Franței şi pe care nemţii 
începuseră să îl construiască în 1917. La orizont, nu se 
întrevedea niciun fel de „victorie finală” a germanilor şi, 
mai grav, nici vreun sfârşit previzibil al războiului; din 
spatele Liniei Hindenburg, Germania ar fi putut să reziste la 
infinit, bătălia continuând nimicitor fără armate victorioase 
sau învinse, pentru multă vreme de-atunci înainte. 


Aceasta era, în mod cert, estimarea generalilor şi a 
tacticienilor militari din cealaltă parte a frontului. Chiar şi cu 
fluxul de soldaţi americani care începeau în sfârşit să 
ajungă în Franţa, cei mai optimişti strategi ai Aliaților 
vorbeau despre o rupere a frontului în vara anului 1919, în 
timp ce alţi colegi de-ai lor, mai conservatori, prevedeau că 
lupta va continua mult după acea dată; unele analize 
susțineau că războiul se putea prelungi pana la mijlocul 
anilor 1920. 

Totuşi, la fel cum s-a întâmplat cu aproape toate 
celelalte evaluări ale inteleptilor Antantei, şi aceste estimări 
s-au dovedit a fi greşite. După ce pe tot globul pământesc 
muriseră aproximativ şaisprezece milioane de oameni, 
finalul se apropia, şi cu o viteză pe care puţini o puteau 
înţelege. Cu totul improbabil, colapsul definitiv avea să 
înceapă în unul dintre cele mai îndepărtate şi aparent 
insignifiante colţuri ale câmpului de luptă mondial: 
deserturile din Siria. 

FO 371/3381, f. 113. Fie acest lucru nu a pus capăt propunerilor 
făcute de Faysal guvernului otoman, ori germanii nu erau la curent cu 
întreruperea tratativelor; chiar şi la începutul lui septembrie 1918, 
înalţi diplomaţi germani şi ofiţeri superiori din armata Germaniei 
scriau despre necesitatea urgentă de a încheia pacea cu Faysal. 

xæ Clayton către Foreign Office, 3 mai 1918; PRO-FO 371/3403, f. 384. 

m4 Lawrence, Seven Pillars, p. 544. 

7s Prüfer, Diary, 31 iulie 1918; HO. 

Damasc 


Noi am ordonat «fără prizonieri», şi 
oamenii au ascultat. ® 


T. E. Lawrence, Raport oficial asupra 
evenimentelor din Tafas, octombrie 1918 


Era 12 septembrie 1918. Războiul mondial intrase acum în 
cea de-a cincizecea lună. Contemplând diferitele fronturi de 
luptă în acea zi, conducătorii politici şi militari ai Aliaților 
păreau cumva uluiţi, convingerea lor crescândă că inamicul 
se apropia de colaps fiind temperată doar de amintirea 
atâtor dati din trecut cand greşiseră în această privinţă. Pe 
frontul de vest, nemţii cedaseră acum şi ultimele câştiguri 
teritoriale din ofensiva de primăvară, regrupându-se în 
spatele Liniei Hindenburg. Primul test al Aliaților contra 
acelui zid de apărare, cea mai formidabilă reţea de 
fortificaţii care se construise vreodată, urma să fie o 
operaţiune comună franco-americană lângă râul Meuse, 
programată pentru sfârşitul lunii. Pe frontul de sud, 
comandanții armatei italiene, cumintiti în sfârşit după ce 
pierduseră peste 1,5 milioane de vieţi în trei ani de război, 
fără niciun câştig, puneau la cale planuri modeste pentru a 
porni împotriva unei armate austro-ungare care stationase 
pe celălalt mal al râului Piave, de aproape un an. În Balcani, 
o armată comună formată din francezi, sârbi, greci şi 
englezi se pregătea să atace o armată bulgară în 
Macedonia. Având proaspătă în minte memoria milioanelor 
de morţi, Aliaţii vedeau aceste intenţii de ofensive ca pe un 
fel de a încerca marea cu degetul, o şansă de a obţine nişte 
câştiguri pas cu pas, înainte ca iarna să oprească toate 
operaţiunile ofensive până în primăvară, poate chiar pe o 
perioadă mai lungă de timp. Premierul britanic Lloyd 
George vehiculase recent propunerea de a amâna orice 
înaintare masivă contra Germaniei până în 1920, când 
armata americană avea să ajungă în totalitate pe țărmurile 


Franţei, iar forţa Aliaților putea deveni cu adevărat 
covârșitoare. 

În acest climat, oamenii îşi vedeau de viața lor, cu un 
sentiment de optimism prudent sau teamă înăbugşită, 
depinzând de ce parte a liniilor de luptă locuiau, o 
convingere incipientă că, în sfârşit, cel mai oribil război din 
istoria omenirii se îndrepta spre un deznodământ, chiar 
dacă detaliile şi orarul pentru acel deznodământ rămâneau 
la fel de neclare ca întotdeauna. 

În aceeaşi zi de 12 septembrie, Aaron Aaronsohn se 
afla pe o navă de pasageri, care plecase de cinci zile din 
Southampton, cu destinaţia New York. După ce se întorsese 
în Anglia din Orientul Mijlociu, în august, câteva săptămâni 
făcuse naveta între Paris şi Londra, încercând zadarnic să 
obţină un sprijin pentru planul lui de cumpărare a unor 
terenuri în Palestina. Eforturile lui se complicaseră şi din 
cauza uzualelor ciondăneli cu Chaim Weizmann şi ceilalţi 
lideri sionişti britanici, până când Weizmann şi Mark Sykes 
găsiseră o soluţie pentru a se descotorosi temporar de 
agronomul enervant şi, în acelaşi timp, pentru a-l pune la 
treabă, propunându-i să se îmbarce într-o nouă misiune de 
racolare de adepţi din rândul comunităţii de evrei 
americani. Odată ajuns în portul New York, Aaronsohn avea 
stabilite o sumedenie de întâlniri şi convorbiri, cât să-l ţină 
ocupat în Statele Unite luni de zile de-atunci înainte. 

Pentru Curt Prufer, vara devenise treptat din stranie 
de-a dreptul ireală. După ce aranjase audiența lui Abbas 
Hilmi la kaizer, la sfârşitul lui iulie, săptămâni întregi îl 
plimbase apoi pe pretendentul la tronul Egiptului pe 
meleagurile rurale ale Germaniei, cu întâlniri şi banchete 
oficiale în onoarea khedivului, alternând cu sejururi la 
moşiile unor prinți şi contese. În staţiunea de munte 
Garmisch-Partenkirchen, la mijlocul lunii august, cei doi se 
întâlniseră cu sora kaizerului, prinţesa Viktoria von 
Schaumburg-Lippe, şi alaiul ei eclectic de paraziți, şi 
petrecuseră zece zile veselindu-se şi destrăbălându-se, 
chiar daca vestile de pe frontul războiului erau tot mai 
sumbre. 

„Intimitate crescândă cu prințesa, plus Gräfin 
Montgelas şi Seline von Schlotheim”, nota Prüfer în jurnalul 


lui, în 30 august, referindu-se la sora kaizerului şi la două 
curtezane din anturajul ei. „Serile, cu pileli, dansuri şi 
flirturi, petreceri palpitante în camere şi alte lucruri de 
acest fel.” 28 

Dar nu se reducea totul doar la serbări galante. În 
persoana lui Abbas Hilmi, Prufer se afla în compania unuia 
dintre cei mai neobositi complotisti din lume, şi în condiţiile 
în care perspectivele pentru Puterile Centrale păleau tot 
mai mult, şeful spionilor germani părea să se agate de 
uneltirile grandioase ale egiptenilor cu un fel de fervoare 
anxioasă. Una dintre manevre viza încercarea de a-l 
ademeni afară din Elveţia pe fiul şi moştenitorul lui Abbas, 
Abdel Moneim. După cum explica fostul khediv, fiul lui era 
un tânăr labil mintal şi nevolnic, cu înclinații spre sadism - 
ceea ce putea explica oarecum faptul că în prezent cocheta 
cu britanicii -, însă dacă Prüfer reuşea cumva sa il 
momească pe Abdel Moneim în Germania, tatăl lui putea 
apoi să aranjeze căsătoria acestuia cu fiica noului sultan 
otoman, pecetluind astfel pretenţiile lui Abbas la tronul 
Egiptului. Neîndoielnic, toate acestea demonstrau cat de 
rupt de realitate începea să fie Prufer, dacă asemenea 
scheme puteau să i se pară minunate şi atât de importante, 
încât să fie transmise până la cele mai înalte niveluri ale 
Ministerului de Externe. 

Dar dacă maestrul spionajului german trăia din ce în ce 
mai mult într-un univers paralel iluzoriu, nu însemna că nu- 
şi găsea acolo nenumărați companioni. Bunaoara, erau 
înalții funcţionari ai Ministerului de Externe care l-au 
îndemnat pe Prufer să continue cu propunerea lui pentru 
Abdel Moneim, ba chiar i-au cerut ajutorul şi într-o altă 
chestiune. Aflând de scrisoarea împăciuitoare pe care 
Faysal Hussein i-o trimisese generalului Mehmed Djemal, 
diplomaților germani de la Externe le-a venit ideea sa 
ticluiască un acord de pace cu rebelii arabi, ca o soluţie de 
ultimă clipă în Orientul Mijlociu - o soluţie care putea 
eventual să-i includă şi pe scumpii lor prietenii din 
conducerea Junilor Turci, dar putea la fel de bine şi să-i 
ignore. Întrebat de ministrul de externe despre nişte posibili 
intermediari care să pună în aplicare, în numele Germaniei, 


o iniţiativă secretă de pace cu Faysal, Prufer i-a dat numele 
unui contact, pe care i-l furnizase binevoitor Abbas Hilmi. 

Deşi mai puţin colorată, vara târzie a lui William Yale s- 
a dovedit la fel de dezamăgitoare. Până în 12 septembrie, 
stătuse mai mult de o lună în cortul lui din cartierul general 
al armatei britanice de la Bir-es-Salem, la poalele colinelor 
din sudul Ierusalimului. In acel răstimp, agentul special al 
Departamentului de Stat - acum reîntruchipat ca ataşat 
militar american pe lângă Forţa Expeditionara Egipteană - 
nu aflase practic nimic de la comandamentul militar 
britanic despre mult-zvonita ofensivă viitoare a lui Allenby. 
Şi asta nu fiindcă nu s-ar fi străduit suficient; Yale 
participase la nenumărate briefinguri în care oficialii 
britanici păreau într-o competiţie tacită unii cu alţii de a nu 
furniza nimic substanţial, şi îndurase o sumedenie de 
dineuri anoste cu membrii statului-major, şi mai puţin 
edificatoare. Rugamintile lui repetate de a vizita liniile 
frontului britanic erau respinse sub un pretext sau altul. În 
cele din urmă, a primit cumva o explicaţie de la căpitanul 
Hodgson, un ofiţer britanic care avea sarcina de a-i 
supraveghea pe străinii atasati pe lângă armata britanică. 
„Uite ce e, Yale,” i-a dezvăluit Hodgson, „mie mi s-a spus să 
îţi arăt cât mai putin cu putinţă, fiindcă ai lucrat la Standard 
Oil.” zo 

Totuşi, fără să vrea, britanicii îi oferiseră lui Yale o 
şansă. Ca o dovadă a desconsideratiei cu care îi tratau pe 
atasatii militari străini în general, şi pe el în mod special, 
britanicii îi izolaseră în acelaşi colţ din Bir-es-Salem unde 
eşuase si un alt grup de însoțitori detestabili: corpul de 
presă. De la acest amalgam pestrit de corespondenţi ai 
ziarelor britanice şi australiene, mult mai putin restrictionati 
în mişcările lor decât atasatii militari, Yale a putut afla câte 
ceva despre ceea ce se plănuia, suficient oricum încât să 
ştie deja, în 12 septembrie, că „marele spectacol” urma să 
înceapă curând. Nu ştia când, darămite unde, însă în 
atmosfera tot mai presantă care se simţea în cartierul 
general al armatei, în manevrele de trupe şi materiale de 
război pe care jurnaliştii povesteau că le văzuseră în 
deplasările lor, existau indicii inconfundabile că ofensiva lui 
Allenby devenise iminentă. 


Dar dincolo de temerile privind legăturile lui Yale cu 
Standard Oil, comandamentul armatei britanice avea toate 
motivele să păstreze secretul asupra viitoarei operaţiuni: 
ceea ce plănuiau ofiţerii britanici în Palestina constituia o 
stratagemă foarte complicată. În ultimele săptămâni, o 
serie de unităţi ale armatei britanice fuseseră aduse de pe 
şesurile din apropierea coastei Palestinei, pentru a se 
instala pe poziţii în jurul Ierusalimul, noul lor campament 
din corturi fiind răsfirat pe dealurile ludeii. În cadrul acestei 
redesfăşurări de forţe, Allenby îşi mutase centrul de 
comandă al avangardei la lerusalim. Simultan, agenţi 
comerciali locali fuseseră trimişi la diferite triburi din 
regiunea Amman, cu ordinul de a cumpăra cantităţi enorme 
de furaje, cât să poată hrăni caii şi cămilele unei mari 
armate, când venea sfârşitul lunii septembrie. Pentru turcii 
care pândeau din umbră, concluzia era inevitabilă: ofensiva 
britanică avea să urmeze curând, iar ţinta ei avea să fie 
aceeaşi regiune Salt-Amman, unde atacurile britanice 
eşuaseră de două ori înainte. În realitate, acele imense 
bivuacuri erau pustii, mutarea lui Allenby la lerusalim 
fusese un simulacru, iar cumpărarea de furaje era o pistă 
falsă. De fapt, planul britanicilor era de a ataca exact în 
capătul opus al liniei, să înainteze la nord pe coasta 
Palestinei şi pe urmă să vireze spre interior, astfel încât să-i 
învăluie pe turci din trei părţi. 

Acesta era doar un aspect al stratagemei; un altul era 
pus în scenă de cealaltă parte a fluviului lordan. De o 
bucată de timp, o forţă mixtă formată din câteva mii de 
luptători aliaţi - arabi din triburi, soldaţi din Armata Arabă 
de Nord, consilieri militari britanici şi francezi, împreună cu 
unităţi specializate de artilerie şi vehicule blindate - 
înaintaseră prin deşertul sirian pentru a se aduna la 
străvechea cetate de la Azraq. Dacă erau detectati de turci 
- şi era greu de presupus că o forţă armată atât de mare ar 
fi putut trece neobservată la nesfârşit -, avea să fie încă o 
confirmare a faptului că atacul Aliaților viza Ammanul, la 
doar optzeci de kilometri la vest de Azraq. În realitate, 
adevărata ţintă a unităţii de la Azraq se afla la circa o sută 
zece kilometri în nord-vest, nodul de cale ferată crucial de 
la Deraa. Mai mult, această unitate urma să acţioneze drept 


prima trupă de şoc capitală pentru întreaga ofensivă, 
obiectivul ei fiind să închidă complet accesul pe Calea 
Ferată Hejaz şi pe linia colaterală spre Palestina în ajunul 
atacului lui Allenby, pentru a paraliza armata turcă, dinspre 
spatele frontului. În 12 septembrie, ultima dintre aceste 
trupe de şoc sosise la Azrag, unde soldaţii au fost 
întâmpinați de doi  locotenenţi-colonei britanici, care 
răspundeau de coordonarea operaţiunii: Pierce Joyce şi T. E. 
Lawrence. 

Până la acea dată, Lawrence venise deja de aproape o 
săptămână la Azraq şi putuse să evalueze diversele unităţi 
de luptă pe măsură ce soseau: războinici din vreo zece 
triburi arabe; experţi britanici şi francezi în domeniul 
transporturilor şi al artileriei; un detaşament de cavalerie al 
armatei indiene; chiar şi o mică unitate de gurkha, faimoşii 
soldaţi nepalezi cu pumnalele lor kukri, cu lama curbată în 
jos. In aceeaşi dimineaţă de 12 septembrie, componenta 
finală şi-a preluat locul odată cu sosirea la Azraq a marilor 
comandanţi ai rebelilor arabi: Faysal Hussein, cel mai 
important dintre ei, dar, de asemenea, Nuri Shalaan, Auda 
abu Tayi şi o sumedenie de alţi conducători de triburi, pe 
care şi Lawrence, în ultimii doi ani, îi convinsese să se 
alăture cauzei independenţei arabe. Întrucât avangarda 
forţei de atac urma să intre în acţiune a doua zi dimineaţă, 
planul era ca toţi aceşti comandanţi să se întrunească într- 
un conclav în acea după-amiază, când Lawrence şi Joyce 
aveau să le explice diversele lor obiective. 

Totuşi, exact în acel moment, în ajunul campaniei pe 
care el se căznise atât de mult să o impună, Lawrence a 
fost cuprins subit de o amărăciune paralizantă. La scurt 
timp după ce Hussein şi ceilalţi comandanţi arabi au ajuns 
la Azrag, Lawrence s-a furişat afară din cetate şi s-a dus 
spre o despicătură stâncoasă din munţi, numită Ain el 
Essad, la aproximativ doisprezece kilometri distanţă. „Am 
zăcut acolo toată ziua în vechiul meu bârlog, lângă arbustii 
de tamariscă, unde vântul foşnea printre crengile verzi şi 
prăfuite cum făcea şi prin frunzişul copacilor englezeşti. Mi- 
am spus atunci că mă săturasem ca de moarte de aceşti 
arabi." 


Existaseră, de fapt, semnale de avertizare de câtva 
timp, care indicau că Lawrence se îndrepta cumva spre o 
asemenea cădere psihică. La mijlocul lunii iulie, la doar 
câteva zile după ce primise confirmarea datei de lansare a 
ofensivei lui Allenby - un eveniment care ar fi trebuit să ii 
creeze o stare de efervescenţă -, Lawrence trimisese o 
scrisoare melancolică prietenului şi confidentului sau 
Vyvyan Richards. „Am fost într-atât de violent dezrădăcinat 
şi afundat atât de adânc într-o slujbă prea mare pentru 
mine, încât totul pare ireal”, îi spunea el lui Richards. „Am 
renunţat la tot ce am făcut eu vreodată, şi trăiesc doar ca 
un hoţ de oportunităţi, înşfăcând şanse de moment când şi 
unde le văd... Este ca un fel de scenă străină pe care joci zi 
şi noapte, în costum de bal mascat, într-o limbă străină, cu 
preţul eşecului pe capul tău, dacă rolul nu este bine 
interpretat.” 22 

Continuase apoi, descriind admiraţia lui faţă de arabi, 
deşi recunoştea acum că era în mod fundamental diferit de 
ei, un etern străin. Scria despre cuvintele pe care le purta 
în minte - pace, linişte, odihnă - „ca o fereastră luminată în 
întuneric”, dar apoi se îndoia de spusele lui, întrebându-se 
ce rost avea de fapt o fereastră luminată. Aşa cum se 
întâmpla adesea când scria din tot sufletul, Lawrence 
încheia denigrând rândurile aşternute pe hârtie, spunând că 
era „o scrisoare cretină” născută din firea lui contradictorie. 
„LEu] încă rămân mereu nemulţumit. Urăsc să fiu în faţă şi 
urăsc să fiu în spate, şi nu îmi place răspunderea, şi nu mă 
supun ordinelor. Pe ansamblu, nimic bun în momentul 
acesta. O lungă tihna, ca o purificare, şi apoi o 
contemplatie şi decizia unor drumuri viitoare, asta este 
ceea ce trebuie să aştept.” 

Dar starea de extenuare fizică şi psihică, despre care 
vorbea în scrisoarea lui către Richards, era agravată şi de 
sentimentul de vinovăţie că îi „amăgise profitabil” pe 
camarazii lui arabi timp de doi ani - iar recent această 
culpabilitate se inrautatise în sufletul lui. La începutul lui 
august, în timp ce punea la cale operaţiunea din Azraq, 
Lawrence se întâlnise din nou cu Nuri Shalaan, 
conducătorul războinic al puternicului trib Rualla, pe care 
încercase să îl ademenească de partea rebelilor în urmă cu 


an,  sugerându-i lui Shalaan că merita să creadă 
promisiunile pe care Marea Britanie le făcuse de curând 
arabilor. La întâlnirea lor din august, Shalaan acceptase în 
cele din urmă să vină cu tribul său de partea rebelilor, deşi 
din dezvăluirile apărute de la întâlnirea lor anterioară - 
Declaraţia Balfour, Acordul Sykes-Picot - dedusese cu 
siguranţă că britanicul care îl curtase nu fusese nicidecum 
sincer cu el. Chiar dacă rămâne neclar de ce, este limpede, 
atât din memoriile lui Lawrence, cât şi din comentariile pe 
care le-a făcut pentru primii lui biografi, că înşelăciunea pe 
care o săvârşise faţă de Shalaan îi cauza cele mai mari 
mustrari de conştiinţă. 

Apoi, exact înainte de a porni spre Azrag, apăruse un 
incident care îl făcuse pe Lawrence să pună la îndoială 
însuşi scopul „cruciadei” lui pentru arabi. La sfârşitul lui 
august, exact când armata arabă principală se pregătea să 
părăsească regiunea Aqaba îndreptându-se spre nord, 
regele Hussein se apucase să se certe urât şi destul de 
public cu Faysal, pe care îl acuza de nelealitate. Timp de 
aproape o săptămână, existase un schimb de depeşe 
furioase între tată şi fiu, pe durata căruia înaintarea 
rebelilor fusese blocată, întreaga ofensivă în Siria devenind 
problematică, pe măsură ce timpul curgea în defavoarea 
Revoltei Arabe. În cele din urmă, Lawrence ticluise o 
împăcare între cei doi - interceptând una dintre 
telegramele lui Hussein, tăiase cu foarfeca a doua jumătate 
a textului, unde tatăl îşi exprima furia, şi îi dăduse lui Faysal 
doar prima jumătate, unde tonul părea mai conciliant -, 
însă amărăciunea de a fi văzut cum toate planurile lui 
fuseseră aproape subminate de către omul pentru care el 
lupta în mod atât de evident nu avea să-i dispară niciodată 
pe deplin.= 

Însă se pare că mai exista un motiv de tristeţe pentru 
Lawrence în acea zi la Ain el Essad, o lovitură personală 
devastatoare şi foarte recentă. După toate mărturiile, în 
timpul şederii la Azrag, Lawrence a aflat de moartea lui 
Dahoum, tânărul lui companion de la Karkemiş, victimă 
acum a unei epidemii de tifos care făcuse ravagii în nordul 
Siriei, cu ceva timp în urmă. Într-o mare măsură - si cu o 
intensitate pe care nici Lawrence poate nu o înţelegea pe 


deplin -, Dahoum pentru el ajunsese să personifice 
războiul; în numele acestui tânăr sirian şi al viitorului lui, 
arabii trebuiau să fie liberi. Acum, Dahoum murise, iar 
odată cu el dispăruse însăşi raţiunea care îl tnsufletise pe 
Lawrence în luptă. Deşi nu va dezvălui niciodată identitatea 
misterioaselor iniţiale „S.A.” cărora le este dedicată cartea 
Cei şapte stâlpi ai înțelepciunii - numele adevărat al lui 
Dahoum era Salim Ali -, primele strofe ale poemului din 
preambulul cărţii sugerează puternic atât momentul când 
Lawrence a aflat de moartea lui Dahoum, cât şi efectul pe 
care l-a avut asupra lui: 


Te-am iubit, şi talazuri de oameni în mâinile mele am 
strâns 

lar vrerea mea pe cer în stele am scris-o 

Ca Libertate tie să-ți aduc, casă în şapte stâlpi 
învreanicită, 

Pentru ca ochii tăi mie să-mi fie strălucire când aveam 
să venim. 

Moartea părea sluga mea pe drum, până când ne-am 
apropiat 

Și te-am văzut aşteptând 

Când ai zâmbit, şi în jalnică pizmuire [moartea] m-a- 
ntrecut 

Și departe te-a luat: în chietudinea ei. 


În ciuda mâhnirii lui, Lawrence investise prea mult 
sufleteşte şi pretinsese prea mult de la arabi, încât să se 
mai poată retrage acum, în punctul culminant al campaniei 
lor. Despre dispoziţia lui din 12 septembrie, avea să scrie 
că „astăzi mi-am dat seama categoric că răbdarea mea în 
privinţa falsei poziţii în care mă lăsasem condus se 
terminase. [Inca] o săptămână, două săptămâni, trei, şi voi 
insista să fiu eliberat. Spiritul meu era frânt, şi aş fi avut 
noroc dacă puteam să ascund această năruire atâta 
timp”.25 Acestea fiind zise, s-a ridicat din „bârlogul” lui de 
la Ain el Essad şi s-a dus înapoi la războinicii adunaţi la 
Azraq, care mai aveau acum doar câteva ceasuri până la 
primele lor atacuri contra inamicului. 

Printr-o coincidenţă, exact în aceeaşi zi, un raport strict 
secret era trimis la biroul de informaţii al armatei SUA din 
Londra, descriind colapsul moralului în rândurile rebelilor 


arabi care luptau alături de englezi. „Se relatează că sirienii 
care sunt cu Emirul Faysal în regiunea Aqaba”, scria în 
raportul din 12 septembrie, „sunt complet deceptionati si 
că există nenumărate disensiuni.” Unul dintre motive, din 
câte se părea, era jalnica incompetenta a rebelilor pe 
câmpul de luptă. „In ciuda sprijinului acordat de britanici, 
arabii din Arabia şi-au dovedit incapacitatea de a organiza 
sau de a purta un război... Întreaga situaţie a arabilor pare 
să fie într-o mare confuzie.” = 

Autorul raportului era principalul corespondent al 
biroului de informaţii al armatei în Orientul Mijlociu, 
ataşatul militar William Yale. Prin această înştiinţare, Yale 
instituia tradiţia interpretărilor fundamental eronate asupra 
situaţiei din Orientul Mijlociu, pe care succesorii lui din 
comunitatea agenţilor de informaţii americani aveau să o 
păstreze cu rigurozitate pentru următorii nouăzeci şi cinci 
de ani. 


Semana cumva cu o joacă de-a hoţii şi vardistii, o 
escapadă destul de comună în război, când toate 
avantajele şi puţine dintre riscuri sunt de partea ta. Plecând 
de la Azraq în dimineaţa de 14 septembrie, Lawrence şi-a 
petrecut aproape o săptămână hurducăindu-se prin deşert 
în jurul localităţii Deraa într-un vehicul blindat Rolls-Royce, 
aruncând în aer poduri şi smulgand şine de cale ferată din 
terasamente, evitând ineficiente atacuri aeriene ale 
inamicului, încăierându-se cu câte vreo nefericită patrulă 
pedestră de soldaţi turci. 

Uşurinţa cu care a putut face toate astea se datora în 
mare parte succesului stratagemei puse la cale la 
comandamentul armatei lui Allenby. Cu turcii adunaţi în 
număr mare în jurul Ammanului, în aşteptarea presupusului 
asalt acolo, forţa de atac din Azraq avea aproape frâu liber 
să îşi realizeze scopurile: retezarea Căii Ferate Hejaz la 
nord şi la sud de Deraa, precum şi a liniei colaterale 
vestice, vitală pentru legătura cu Palestina. Scopul suprem, 
desigur, era să îndeplinească toate aceste misiuni înainte 
ca ofensiva lui Allenby să fie lansată pe 19 septembrie. 

Totuşi, când a prins din urmă grupul principal de atac, 
Lawrence a aflat că o primă tentativă pe tronsonul sudic de 


cale ferată avusese ghinionul de a nu reuşi. Convins de- 
acum de eficacitatea războiului mecanizat în deşert, a decis 
să se ocupe personal de acel obiectiv, pornind astfel spre 
sud, cu doar două vehicule blindate şi două „tendere”, sau 
berline mari. A găsit ţinta în dimineaţa de 16 septembrie, 
sub forma unui pod în pustietate, slab apărat, „o 
drăgălăşenie de construcţie, lung de douăzeci şi patru de 
metri şi înalt de patru metri şi jumătate”. Lawrence era 
foarte mândru de noua tehnică pe care el şi colegii lui o 
foloseau în plasarea explozivelor, astfel încât podul 
rămânea „în mod ştiinţific zdruncinat”, dar încă în picioare; 
pentru a-l repara, echipele de muncitori turci trebuiau acum 
să irosească timp preţios ca să demoleze ruinele, înainte de 
a putea să înceapă să refacă podul.” 

Odată încheiată acea misiune, Lawrence s-a alăturat 
din nou principalei forţe arabe, când aceasta a atacat calea 
ferată la nord de Deraa, în dimineaţa următoare. 
Intampinand puţină rezistenţă, cei circa o mie de războinici 
au preluat rapid controlul unei fâşii de aproape şaisprezece 
kilometri de linie ferată, permiţând astfel echipelor de 
demolare să înceapă plasarea minelor. Acţiunea a avut 
efectul de a-l scoate pe Lawrence din dispoziţia sumbră 
care îl apăsase în Azraq; ordinele lui primordiale de la 
comandamentul armatei fuseseră să izoleze Deraa, iar 
acum „aproape că nu-mi venea să cred ce noroc aveam, 
nu-mi venea să cred că angajamentul nostru faţă de 
Allenby era împlinit atât de uşor şi atât de repede”. 

In felul acesta, rămânea doar tronsonul vestic de cale 
ferată spre Palestina, aşa că în aceeaşi după-amiază de 17 
septembrie, o forţă arabă lua cu asalt o gară situată la 
câţiva kilometri la vest de Deraa; foarte rapid, au jefuit 
terminalul feroviar şi au dat foc la tot ceea ce nu au putut 
lua cu ei. Dar Lawrence avea planuri mai grandioase. 
Pornind cu un mic detaşament mai departe spre vest, spera 
să poată arunca în aer podurile din defileul Yarmuk, pe care 
nu reuşise să le distrugă în urmă cu un an. Din nou însă 
avea să fie împiedicat, de data asta prin prezenţa unui tren 
plin cu trupe germane şi turceşti, care venea din Palestina. 

Oricum, în timp ce se întorcea înapoi pentru a face 
joncţiunea cu forţa principală a rebelilor în ziua următoare, 


Lawrence avea toate motivele să fie mulţumit de „treaba” 
pe care o făcuse: principala legătură de telegraf a turcilor 
cu Palestina era acum tăiată, toate cele trei tronsoane de 
cale ferată suficient de distruse, încât să necesite reparaţii 
de câteva zile, dacă nu chiar săptămâni. Mai existau câteva 
distrugeri de produs - în exact aceeaşi după-amiază de 18 
septembrie, avea să se ocupe de aruncarea în aer a altui 
pod, cel de-al şaptezeci şi nouălea din cariera lui -, însă 
avangarda de la Azraq realizase aproape toate sarcinile pe 
care le avusese ca preludiu al ofensivei lui Allenby, până la 
care mai rămâneau acum doar câteva ore. 

Printr-un aranjament prealabil, un avion al Royal Flying 
Corps era programat să aterizeze la Azrag, în dimineaţa de 
21 septembrie, aducând rapoarte despre cum decurgea 
ofensiva din Palestina. Nerabdator să afle veştile, Lawrence 
a gonit înapoi spre fortăreaţa din deşert în ziua precedentă. 
Fiind aproape într-o stare de prăbuşire fizică - de-abia dacă 
dormise de când plecase din Azrag în urmă cu şase zile -, a 
găsit un pat gol în spitalul de campanie al taberei şi s-a 
cufundat, epuizat, într-un somn profund. 


Yale a avut primul indiciu când a intrat în popotă, la 
cină, în 18 septembrie: jurnaliştii dispăruseră. Următorul 
indiciu l-a avut când s-a dus spre parcul auto: toate 
vehiculele dispăruseră, de asemenea. Un ofiţer britanic de 
rang mic i-a explicat mândru că toate vehiculele fuseseră 
trimise în diferite părţi ale frontului, în pregătirea viitoarei 
ofensive; din câte se părea, niciun vehicul nu fusese 
repartizat pentru Yale sau pentru celălalt ataşat militar 
rămas pe loc, un maior italian pe nume Sambouy. 

„Eram iritat şi stupefiat”ns, scria Yale. „Ce îi rămânea 
de făcut unui ataşat militar? Se cuvenea oare să cer un 
mijloc de transport pentru a ajunge pe front, sau trebuia să 
accept scuzele stângace care ni se dădeau? De ce să nu 
facă şi Sambuoy ceva? Doar era ofiţer de carieră şi fusese 
în război încă din 1915. M-am dus la culcare supărat pe 
mine şi pe britanici.” 

Somnul avea să-i fie întrerupt însă: la ora patru şi 
patruzeci şi cinci în zorii zilei de 19 septembrie, Yale s-a 
trezit brusc cand de afară s-a auzit „un bubuit 


înspăimântător care părea să zgâlţâie întreaga lume”. La 
unison, aproape cinci sute de tunuri ale artileriei britanice 
începuseră să bombardeze liniile turceşti pe toată lungimea 
frontului palestinian. 

Până s-a sculat şi s-a îmbrăcat, Yale decisese deja ce 
avea de făcut. Intrând hotărât în biroul unui general, a 
anunţat că el se ducea la micul dejun şi că, dacă până ieşea 
din popotă, nu găsea o maşină afară, avea să trimită o 
telegramă la Washington, declarând că era ţinut prizonier 
de către britanici. Omologul său italian era uluit de 
temeritatea lui, dar când cei doi au ieşit de la micul dejun, 
la scurt timp după aceea, au găsit un Ford T aşteptându-i, 
cu un fost şofer de taxi londonez la volan. 

Au ajuns în acea dimineaţă pe o movilă, deasupra 
câmpiei Şaron, iar de-acolo, li s-a spus, puteau vedea un 
sector al câmpului de luptă. Găsind un grup de ofiţeri 
britanici deja instalaţi în ruinele unui vechi castel al 
cruciaților, cei doi atasati militari s-au aşezat lângă ei, 
uitându-se prin binocluri spre acţiunile armate care aveau 
loc la patru sau cinci kilometri spre nord. Pentru Yale, era 
prima oară când avea ocazia sa observe o bătălie, şi totul i 
s-a părut categoric dezamăgitor. „Explozii răzlețe ale unor 
obuze [de artilerie] venind din spatele nostru de pe platou, 
pufnituri albicioase de la împuşcăturile de pe dealurile din 
faţa noastră, păcăniturile intermitente ale mitralierelor şi, 
din când în când, şiruri de oameni pe care de-abia îi 
desluşeai pe cenuşiul pustiu al colinelor de calcar din 
fundal. Nu era nici pe departe măcar la fel de palpitant ca 
bătăliile fictive pe care le urmăream în copilărie puse în 
scenă în Van Cortland Park. Pentru noi, a fost o zi lungă şi 
monotonă. Nimeni nu părea să ştie ce se întâmpla; desigur, 
habar n-aveam cine câştiga, britanicii sau turcii.” 

Neavând nicio experienţă în materie de război, ataşatul 
militar american nu putea să îşi dea seama că, de fapt, 
ceea ce vedea el în acea zi era însăşi esenţa câmpului de 
luptă tradiţional, unde, îndeobşte, în mijlocul haosului 
general chiar comandanții superiori de la fata locului aveau 
doar o vagă idee de ceea ce se întâmpla - şi, în general, 
doar în privinţa terenului aflat direct în faţa lor. Însă, mereu 
ingenios, Yale a găsit o modalitate de a rezolva şi acest 


neajuns. Întorcându-se la cartierul general în acea seară, s- 
a folosit de statutul său de ataşat militar pentru a obţine 
accesul în camera telegrafului principal. Acolo, a descoperit 
stive de depeşe sosind din fiecare colţ al frontului şi, 
coroborându-le cu o hartă, a putut să-şi formeze o idee de 
ansamblu asupra campaniei militare, cum doar Allenby şi 
principalii lui consilieri aveau posibilitatea să facă. Aceste 
informaţii i-au fost de folos în ziua următoare când, 
îndreptându-se spre o altă parte a frontului, Yale a avut 
ocazia să îl pună la curent pe un general de brigadă britanic 
cu ceea ce se petrecea în alte părţi. 

„Lucrul acesta m-a ajutat să nu mă mai simt atât de 
stingher printre militari”, îşi amintea el, „şi am început chiar 
să îmi recapăt încrederea în mine însumi, care îmi fusese 
grav zdruncinată când m-am trezit prima oară singur 
printre atâţia ofiţeri profesionişti.” 

În primele două zile ale ofensivei, Yale avusese 
privilegiul de a observa războiul dintr-o poziţie retrasă 
confortabilă, de unde combatanții arătau ca nişte furnici 
mişunând în depărtare. Situaţia s-a schimbat în 21 
septembrie, când el şi tovarăşii lui din Fordul T au urcat pe 
un drum de munte care ducea în oraşul Nablus, la poalele 
dealurilor din Samaria. În ziua precedentă, o formaţie turcă 
de luptă, fugind de inamic, urcase spre Nablus pe acelaşi 
drum, unde fuseseră ciuruiţi de bombele si mitralierele unui 
roi de avioane de vânătoare britanice. 

„Turcii nu avuseseră nicio posibilitate de a se apăra”, 
povestea Yale. „Nu exista niciun adăpost unde să fugă, 
nicio modalitate de a se preda. Rezultatele erau tragice... 
Pe o porţiune de câţiva kilometri, drumul era presărat cu 
cadavre puhăvite, umflate şi gata să plesnească sub razele 
dogoritoare ale soarelui.” 

O imagine în mod special i-a rămas lui Yale în 
memorie, o fâşie de drum unde un apeduct roman din 
Antichitate traversa o vale. Aici, zeci de soldaţi turci 
îmbrăţişaseră zidurile de piatră ale apeductului, ca să se 
ferească de tirul mitralierelor din avioanele de vânătoare 
britanice - însă căzuseră victime, atunci când aparatele de 
zbor ocoliseră prin spate ca să atace din cealaltă direcţie. 
Morţii zăceau înşiraţi unul câte unul pe toată lungimea 


apeductului, arătând, „puteai să juri”, avea să-şi aducă 
aminte Yale, „ca un rand de soldatei de plumb rasturnati pe 
jos”. 

Veştile erau uluitoare. Când avionul RFC a aterizat la 
Azraq în dimineaţa de 21 septembrie, pilotul a povestit 
despre înaintarea năvalnică a armatei britanice pe coasta 
palestiniană, ca un tăvălug care a anihilat orice urmă de 
rezistenţă a armatei turce ce îi stătea în cale. În urmă cu 
câteva săptămâni, comandamentul militar întrevedea o 
înaintare a trupelor până în oraşul Nablus, la circa şaizeci şi 
cinci de kilometri la nord de lerusalim; acum, în numai două 
zile, avangarda armatei britanice trecuse deja mult de 
Nablus, iar mii de soldaţi inamici aruncaseră jos armele, 
predându-se. Tonul triumfător era evident în scrisoarea pe 
care generalul Allenby o trimisese la Azraq pentru Faysal. 
„Deja armata turcă din Siria a suferit o înfrângere din care 
e puţin probabil să-şi mai revină”, scria generalul Allenby. 
„Ne revine nouă acum, prin energia de două ori mai mare a 
atacurilor noastre reunite, să transformăm înfrângerea [lor] 
în nimicire.”22 

Mai multe detalii erau furnizate într-o scrisoare pe care 
Alan Dawnay i-o trimisese locotenent-colonelului Joyce. 
Deja din seara precedentă, cavaleria britanică începuse să 
se îndrepte spre interiorul ţării, după atacul în lungul 
coastei, ceea ce însemna că unităţile inamice din Palestina 
erau în pericolul iminent de a fi încercuite. „Întreaga 
armată turcă este în năvod”, jubila Dawnay, „şi orice poartă 
de scăpare este închisă cu excepţia, probabil, a celei 
situate la est de lordan, prin valea Yarmuk. Dacă arabii pot 
închide şi această ieşire - şi s-o închidă la timp -, atunci n- 
ar trebui să mai aibă scăpare niciun om, niciun tun, niciun 
convoi măcar. Ce victorie extraordinară!” 22° 

Aşa cum spunea simplu Lawrence în Cei; șapte stâlpi ai 
înțelepciunii, „faţa războiului nostru era schimbată”. 

Schimbate, de asemenea, erau fireşte şi planurile de 
luptă iniţiale stabilite pentru forţa armată din Azraq, 
depăşită de-acum de ritmul evenimentelor. In acea după- 
amiază, Lawrence s-a urcat la bordul avionului RFC, pornind 


înapoi spre Palestina şi o întâlnire urgentă cu statul-major 
al generalului Allenby. 

Aşa cum Lawrence a aflat la comandamentul militar şi 
exact cum Allenby sugerase în scrisoarea lui către Faysal, 
ţinta acum era nu să învingă armata turcă - lucrul acesta 
fusese realizat deja -, ci să o distrugă complet. In acest 
scop, în timp ce flancul stâng al armatei britanice continua 
înaintarea spre nord, alte trei coloane urmau să vireze spre 
est, peste fluviul lordan, pentru a se deplasa în sus, pe 
lângă oraşele siriene din lungul Căii Ferate Hejaz şi, în final, 
să se apropie de Damasc. Punctul-cheie era, ca 
întotdeauna, Deraa, singurul loc unde toate unităţile 
armate turce, fugind spre est din Palestina, şi toate cele 
care se aflau încă în sud ar putea să se adune şi, eventual, 
să se regrupeze suficient, cât să formeze o apărare. Pentru 
a preîntâmpina aşa ceva, a insistat statul-major, Lawrence 
trebuia să înţeleagă că exista un lucru pe care arabii 
trebuiau să îl facă neapărat - să reteze definitiv sinele de 
cale ferată aflate la sud de Deraa - şi un lucru pe care în 
niciun caz nu trebuiau să-l facă: să dea năvală spre 
Damasc.2 

Acest ultim punct fusese deja subliniat in scrisoarea 
adresata de Alan Dawnay lui Joyce, la Azrag (si cum Joyce 
era plecat temporar, Lawrence o deschisese şi o citise). 
„Foloseşte-ţi toată puterea de convingere”, îi ordonase 
Dawnay lui Joyce, „şi pune-l pe Lawrence să facă la fel, 
pentru a-l împiedica pe Faysal să facă vreo acţiune pripita 
în nord... Situaţia este acum în mâinile noastre, noi 
decidem totul, aşa că Faysal nu trebuie să se teamă că ar 
putea fi scos din joc, cu condiţia să aibă încredere în noi şi 
multă răbdare. Doar să nu-l lăsaţi sub nicio formă să se 
deplaseze spre nord, fără a-l consulta înainte pe generalul 
Allenby - asta ar fi greşeala fatală.” 

Îngrijorarea britanicilor era lesne de înţeles. Timp de 
aproape doi ani, Lawrence îl sfătuise pe Faysal că singura 
modalitate sigură pentru arabi de a revendica Damascul 
era să ajungă primii acolo; această asertiune părea să fie 
confirmată în plus prin recenta scrisoare deschisă adresată 
de Mark Sykes celor „Şapte Sirieni”. Drept urmare, nu era 
exclus ca Faysal să fie tentat acum să lase baltă 


operaţiunile de la Deraa şi să dea năvală spre Damasc. În 
timpul scurtei şederi a lui Lawrence la cartierul general al 
armatei, consilierii lui Allenby au accentuat în mod repetat 
că lealitatea arabilor în acest moment crucial va fi bine 
recompensată - aparent, sugerând chiar că lui Faysal i se 
va permite să instituie un guvernământ în Damasc.22 

Înarmat cu aceste asigurări verbale şi având în mână 
noile ordine de luptă pentru arabi, Lawrence a zburat înapoi 
la Azraq în dimineaţa următoare. În următoarele două zile, 
o sumedenie de bande arabe, împreună cu unităţi de 
vehicule blindate britanice, au tăbărât pe Calea Ferată 
Hejaz, mai jos de Deraa, ca să o facă praf şi imposibil de 
reparat într-un viitor previzibil. Deja, totuşi, teama că 
armatele turceşti în retragere ar putea să-şi revină 
suficient, încât să formeze o apărare în Deraa, părea 
depăşită; inamicul era acum într-o derută şi o panică totală, 
soldaţii fiind atât de  stupefiaţi de rapiditatea 
evenimentelor, încât nu se mai gândeau decât cum să 
scape cu viaţă fiecare cum putea. De fapt, atât de rapidă a 
fost dezintegrarea turcilor, încât prin 25 septembrie 
Lawrence a putut raporta la comandamentul armatei că 
mai rămăseseră, probabil, doar patru mii de soldaţi turci în 
toate garnizoanele din oraşele aflate la sud de Deraa, 
majoritatea celorlalţi trecând deja prin Deraa şi continuând 
în direcţia Damascului.22 

Dar însuşindu-şi țelul mai larg de distrugere totală a 
armatei turce, Lawrence a văzut un bun prilej; dacă Deraa 
nu avea să mai fie un punct de întâlnire a soldaţilor turci, 
putea acum, în schimb, să fie transformat într-un câmp de 
masacru. În raportul său din 25 septembrie, descriind cum 
unităţile inamicului încercau să ajungă la Damasc, comenta 
apoi succint: „Vreau să opresc chestia asta”. 

În acest scop, în data de 26 septembrie, a dat ordin 
unor războinici arabi să se îndrepte spre un sătuc de la 
poalele colinelor, situat la doar circa douăzeci de kilometri 
la nord-vest de Deraa, numit Sheikh Saad. De acolo, rebelii 
puteau avea o vedere de ansamblu, cuprinzând tot ceea ce 
se petrecea atât în Deraa, cât şi pe drumul spre Damasc, 
având totodată posibilitatea de a observa orice unităţi 


turceşti în retragere, care ieşeau din defileul Yarmuk, 
venind din Palestina. 

În scurt timp, Lawrence a avut motive să se felicite 
pentru manevra lui. În aceeaşi după-amiază, cercetaşii au 
identificat un mic detaşament de soldaţi germani şi turci 
venind pe drumul dinspre Yarmuk, „deznădăjduiţi, dar 
dezinvolti, mergând nonsalanti, crezându-se la optzeci de 
kilometri de orice război”. Păşind fără să ştie într-o 
ambuscadă pregătită în pripă de arabi, unitatea a fost rapid 
învinsă. Aşa cum remarca Lawrence, ,,Seicu/ Saad plătea 
repede, şi bine” .24 _ 

Dar acesta fusese doar un „aperitiv”. In dimineaţa 
următoare, când o armată britanică venea acum dinspre 
Yarmuk, turcii rămaşi în Deraa şi în jurul oraşului se 
pregăteau să-şi abandoneze şi ei poziţiile. La urechile lui 
Lawrence, a ajuns ştirea că aproximativ patru mii de soldaţi 
inamici erau pe punctul de a ieşi din Deraa pornind pe 
drumul principal spre Damasc, în timp ce alţi două mii se 
retrăgeau dintr-un oraş din apropiere. Această coloană 
urma să o ia pe o scurtătură, pentru a ajunge în satul Tafas, 
la doar zece kilometri sub Sheikh Saad. Aşa cum Lawrence 
comenta sec în Cei şapte stâlpi ai înțelepciunii, „aceşti două 
mii păreau mai pe măsura noastră”. 


În după-amiaza de 23 septembrie, oraşul Haifa, de pe 
ţărmul Mediteranei, a fost cucerit de sub ocupaţia turcă, de 
către o unitate de cavalerie a armatei indiene. Sosind în 
acea seară, William Yale s-a cazat într-o locuinţă privată, 
apoi s-a decis să facă o plimbare prin cartierul vechi al 
oraşului, acum pustiu. 

La începutul Primului Război Mondial, aproape toate 
statele beligerante aveau unităţi de cavalerie, care purtau 
încă lăncii, ca parte a armamentului lor auxiliar. În 1918 
însă, aproape toate aceste cavalerii renuntasera la lance, 
devenită anacronică în era mitralierelor şi a avioanelor de 
vânătoare, nu însă şi armata indiană. În acea după-amiază, 
soldaţii acelei unităţi de cavalerie îşi folosiseră lăncile pe 
stradutele dosnice din cartierul vechi al oraşului Haifa, 
prinzând şi împungând mortal soldaţi turci ingroziti, care 


încercau să fugă. Pretutindeni pe unde Yale trecea zăceau 
morţi. 

„Pe străzile lăturalnice şi tăcute,” îşi amintea el, „sub 
luna strălucitoare, cadavrele acestor soldaţi turci păreau în 
mod straniu nelalocul lor, în tihna şi calmul nopţii orientale 
care acoperea această parte a oraşului.” 

Dar e nevoie de foarte puţin timp ca un om obişnuit să 
devină insensibil la ororile războiului, iar în această privinţă 
William Yale nu avea să fie o excepţie de la regulă. În ziua 
următoare, doar a şasea pentru el pe câmpul de luptă, 
mergea cu maşina împreună cu maiorul Sambouy pe 
drumul de coastă al Palestinei, iar la un moment dat au 
început să treacă pe lângă nenumărate coloane de 
prizonieri turci, care erau conduşi spre lagăre de 
concentrare. In urma lor, rămâneau zeci de prizonieri care 
se prăbuşiseră pe jos, prea epuizați sau prea bolnavi ca să 
mai poată continua. De aceşti oameni abandonaţi pe drum, 
lăsaţi să moară în arsita soarelui, nu îi păsa nimănui; nici 
camarazii lor, nici indienii care îi capturaseră, nici chiar Yale 
sau tovarasul lui de drum nu le-au dat nicio atenţie. „Nu era 
treaba noastră şi ne aştepta un drum lung în acea zi”, avea 
să scrie el. „Nu mi-a trecut prin minte niciodată că eram 
necruţător de duri şi nepăsători. Nici măcar nu ne-am 
gândit să oprim şi să mai luăm pe cineva cu noi în maşină.” 


l-au găsit pe primii supraviețuitori ascunsi în iarba 
înaltă de pe o pajişte din afara localităţii Tafas. Traumatizati 
şi vorbind în şoaptă, sătenii au povestit despre atrocitățile 
pe care soldaţii turci începuseră să le săvârşească imediat 
după ce intraseră în sat, exact cu o oră înainte. Mergând 
mai departe, Lawrence şi avangarda războinicilor arabi au 
descoperit repede dovezi ale acelor fapte; ici şi colo, prin 
iarba de pe pajişte zăceau trupuri „îimbrăţişând pământul, 
strâns de tot, cum fac cadavrele”. 

Dintr-odată, o fetiţă de trei sau patru ani le-a ieşit în 
cale, cu rochita îmbibată de sânge dintr-o tăietură de la 
gât. „Copila a alergat câţiva paşi”, îşi amintea Lawrence, 
„apoi a stat şi a strigat la noi pe un ton uimitor de puternic 
(totul în jur fiind foarte tăcut), «Nu mă lovi, Baba»,,. În clipa 
următoare, fetiţa s-a prăvălit, probabil moartă. 


Nimic din toate astea nu i-a pregătit pentru scena de 
pe străzile din Tafas. Peste tot erau cadavre, multe dintre 
ele hidos mutilate, fete şi femei siluite oribil înainte de a fi 
fost ucise. În special, Lawrence avea să ţină minte imaginea 
unei femei însărcinate, dezbrăcată complet, aplecată peste 
un zid scund şi grotesc străpunsă de o baionetă cu dinţi de 
fierăstrău; în jurul ei, zăceau alte douăzeci de femei, 
„omorâte în mod variat, dar aranjate în conformitate cu un 
gust obscen”. 

Printr-o cumplită coincidenţă, unul dintre şeicii tribali 
care îl insotisera pe Lawrence pe parcursul ultimelor două 
săptămâni şi care călărea acum alături de el era Talal el 
Hareidhin, căpetenia tribului din Tafas. Lawrence avea să 
povestească în raportul său oficial despre acel incident 
cum, văzându-şi satul nimicit, Talal „a scos un țipăt 
groaznic, şi-a înfăşurat pânza de pe cap în jurul feţei, a dat 
pinteni calului şi, legănându-se în şa, s-a dus în galop mare 
drept în mijlocul coloanei de turci în retragere şi a fost 
doborât, el şi iapa lui, ciuruiti de gloanţe de mitraliere 
printre vârfurile lăncilor lor." 

Consultându-se cu Auda abu Tayi, care venise şi el 
călare în Tafas în acea dimineaţă, Lawrence le-a comandat 
locotenentilor lui să nu fie luat niciun prizonier - sau, cum s- 
a exprimat el mai elocvent în Cei şapte stâlpi ai 
înțelepciunii, „cel mai bun dintre voi va fi cel care mi-aduce 
cei mai mulţi turci morţi”. 

Ceea ce a urmat în acea lungă zi de 27 septembrie a 
fost un măcel necruţător şi unilateral. Extrem de repede, 
războinicii arabi au separat coloana celor două mii de turci 
în trei secţiuni izolate, după care s-au apucat să-i anihileze 
unul câte unul; orice soldat turc sau german care cădea pe 
jos rănit sau încerca să se predea era rapid lichidat. In scurt 
timp, luptătorilor arabi li s-au alăturat săteni nerăbdători să 
lovească în asupritorii lor din ultimii patru ani - şi poate la 
fel de nerăbdători sa le jecmaneasca trupurile de orice 
bunuri de preţ. A fost un masacru cu aspecte de-a dreptul 
macabre. „Ne apucase pe toţi o nebunie”, povestea 
Lawrence în Cei şapte stâlpi ai înțelepciunii, „născută din 
ororile de la Tafas sau din povestirile lor, aşa că toţi am 
ucis, am ucis, trăgând chiar şi în capetele celor căzuţi şi ale 


animalelor, ca şi cum moartea lor şi sângele curgând 
puteau domoli agonia din minţile noastre.” 

Situaţia s-a înrăutățit şi mai mult. Din întâmplare, unul 
dintre detaşamentele de arabi păstraţi în rezervă nu auzise 
ordinul „fără crutare”, iar când Lawrence, întorcându-se de 
pe câmpul de luptă a dat peste acest detaşament exact 
înainte de lăsarea serii, a descoperit că oamenii luaseră 
prizonieri aproximativ 250 de soldaţi turci şi germani. 
Conform relatării lui din Cei şapte stâlpi ai înțelepciunii, 
Lawrence nu a fost „împotrivă” să lase în viaţă acest grup, 
până când a fost condus spre un războinic arab muribund, 
țintuit sinistru la pământ cu baionete germane, „ca o 
insectă pentru colecţie”. Aşa cum Lawrence avea să 
declare în raportul lui oficial, scris doar la câteva zile după 
incident, „atunci ne-am întors mitralierele Hotchkiss asupra 
prizonierilor şi am terminat cu ei, ei nespunând nimic”.26 

Toată noaptea şi în zilele următoare, măcelul a 
continuat, prada epuizată şi panicată fiind împărţită în 
grupuri mai mici şi mai mici, până când inamicii au ajuns 
neputincioşi împotriva atacatorilor lor, câţiva norocosi luaţi 
prizonieri, mult mai multi lichidati rapid. Când ultimii soldaţi 
răzleţi s-au apropiat de periferia Damascului peste două 
zile, din cifra estimată la şase mii de soldaţi turci şi 
germani, care plecaseră din zona Deraa în 27 septembrie, 
nu mai rămăseseră nici două mii. 

Lawrence nu a participat în continuare la acest 
masacru. În schimb, târziu în acea noapte, s-a întors la 
postul lui de comandă din Sheikh Saad şi apoi, în zori, a 
pornit spre oraşul chinurilor lui din trecut: Deraa. Potrivit 
relatării din Cei şapte stâlpi ai înțelepciunii, perioada de 
timp cât a stat acolo a fost destul de banală, în special în 
comparaţie cu evenimentele oribile de la Tafas. O forţă 
armată arabă dăduse năvală în Deraa în acea după-amiază 
şi, după ce i-a arestat pe puţinii soldaţi turci care mai 
rămăseseră, şi-a petrecut timpul îndeletnicindu-se cu 
jefuirile şi prădările lor tradiţionale. Foarte rapid, Lawrence 
a reuşit să stăvilească anarhia, plasând gărzi înarmate la 
ceea ce mai rămăsese din depourile de cale ferată şi 
atelierele feroviare, ocupându-se de numirea unui 
guvernator şi a unei forţe de poliţie. De fapt, din relatările 


lui, reiese că problemele cele mai mari cu care s-a 
confruntat în acea zi la Deraa au vizat eludarea ambițiilor 
belicoase ale generalului George Barrow, comandantul 
armatei britanice care tocmai ieşise din defileul Yarmuk. 

În Cei şapte stâlpi ai înțelepciunii, Barrow apare ca o 
figura ridicola, care şi-a primit corectia meritată încă din 
momentul când Lawrence a venit din Deraa pe drumul 
dinspre vest ca să-l întâmpine. Când generalul a vrut să 
impună calmul în oraş postând pichete peste tot, Lawrence 
i-a „explicat frumos” că, de fapt, calmul fusese deja stabilit 
de către guvernatorul arab, care fusese recent numit. Când 
Barrow a insistat apoi ca oamenii lui să ia în stăpânire gara 
feroviară, Lawrence a consimţit, dar cu rugămintea, destul 
de arogant formulată, ca britanicii să nu se amestece în 
funcţionarea căii ferate, întrucât arabii curăţaseră deja 
şinele şi pregăteau un tren pentru călătorie. „Barrow”, scria 
Lawrence, „care venise în oraş cu ideea că [arabii] erau un 
popor cucerit, deşi uluit de calma mea presupunere că el 
era oaspetele meu, nu a avut încotro decât să se 
conformeze în faţa unei atitudini atât de sigure.” După ce 
generalul s-a potolit suficient, relata Lawrence, „curând ne- 
am înţeles amândoi bine”. 

Dar nu în acest fel avea să-şi amintească George 
Barrow situaţia din Deraa în acea zi. Aşa cum avea să 
relateze in memoriile sale, „toată localitatea era 
indescriptibil de imputita, profanată şi intesata de resturi 
fumegânde şi rămăşiţe murdare de la tot ce se jefuise. 
Turci, unii morţi şi alţii pe moarte, zăceau prin gară sau 
rezemati de case. Cei care trăiau încă se uitau la noi cu 
ochi care implorau o fărâmă de milă, pe care degeaba ar fi 
cerut-o de la arabi” .22 

Dar asta era un fleac în comparaţie cu ceea ce oamenii 
lui Barrow au descoperit când au intrat în trenul-spital 
turcesc, care rămăsese eşuat în gara Deraa, o scenă pe 
care o va descrie, cu o considerabilă hiperbolă, ca 
„depăşind cu mult prin sălbăticia ei tot ceea ce s-a 
întâmplat vreodată în conflictele dintre natii în ultimii 120 
de ani”. Potrivit lui Barrow, „soldaţi arabi treceau prin tren, 
smulgând hainele de pe turcii care gemeau îngroziţi, 
indiferent ce răni grave aveau sau mădulare frânte, şi 


tăindu-le beregata victimelor lor... Era un spectacol la care 
nicio fiinţă umană cât de cât civilizată nu ar putea rămâne 
insensibilă”. Conform spuselor lui Barrow, când, furios, i-a 
ordonat lui Lawrence să-i scoată pe arabi din tren, a primit 
un refuz şi explicaţia că aceasta era „ideea de război” a 
arabilor. 

„Nu este şi ideea noastră de război”, a ripostat Barrow, 
„iar dacă dumneata nu-i poţi scoate, eu o voi face.” La 
care, Lawrence, potrivit unor surse, s-ar fi spălat pe mâini 
de toată problema, spunându-i generalului că el nu îşi 
asumă nicio responsabilitate pentru ceea ce s-ar putea 
întâmpla în continuare. Chemându-şi oamenii, Barrow a 
eliberat trenul-ambulanta si a pus capăt omorurilor. 

Luate împreună, evenimentele din Tafas şi Deraa 
demonstrează cât de dificil este să putem afla adevărul 
complet despre „mitul Lawrence” - sau chiar să izolăm care 
dintre fatetele acelui mit este cea mai credibilă. Din 
descrierea întâmplărilor de la Tafas, pe care Lawrence o 
include în Cei Sapte stâlpi ai înțelepciunii, un cititor sceptic 
ar putea considera că unele episoade sunt prea 
cinematografice pentru a fi verosimile - bunăoară, 
răscolitorul strigăt de luptă al lui Talal, în mijlocul turcilor, 
înainte de a fi răpus de gloanţe; privirea acuzatoare pe care 
războinicul arab țintuit în baionete o aruncă spre călăii lui 
germani şi turci, înainte de a-şi da duhul -, mai ales ţinând 
seama că asemenea episoade lipsesc din raportul oficial al 
lui Lawrence. Mai sunt, de asemenea, toate acele detalii 
oribile, cumplit de şocante, amintind de pasajul în care 
descria torturile îndurate de el în Deraa în anul precedent, 
toate imaginile frizând scabrosul şi o pornografie a 
războiului. Şi, pentru a spori cumva nedumerirea, după 
război, câţiva dintre camarazii britanici ai lui Lawrence în 
ofensiva din septembrie 1918 aveau să susţină cu tărie că 
Lawrence nu a emis niciodată ordinul „fără crutare”, 
darămite să mai fi şi ordonat execuţia prizonierilor odată 
capturați, chiar daca Lawrence a afirmat clar aceste lucruri 
atât în memoriile lui, cât şi în raportul oficial.7 

Povestea despre trenul-ambulanta din Deraa scoate în 
evidenţă această dificultate, dar în sens invers. În ciuda 
francheţei şocante cu care Lawrence a descris faptele sale 


de la Tafas, despre incidentul cu trenul din gara Deraa nu a 
pomenit nimic nici în Cei şapte stâlpi ai înțelepciunii, şi nici 
în raportul său oficial - deşi este greu de imaginat cum 
George Barrow, un ofiţer de carieră foarte „corect”, ar fi 
putut să născocească o asemenea întâmplare. Dacă 
incidentul a avut loc într-adevăr, cea mai simplă explicaţie 
pentru omiterea lui este că Lawrence nu a vrut să-i pună 
într-o lumină proastă pe rebelii arabi - doar că se găsesc 
multe alte pagini în Cei şapte stâlpi ai înțelepciunii si în 
rapoartele sale din timpul războiului unde comportamentul 
lor este prezentat într-o lumină la fel de proastă. Şi dacă, 
indiferent din ce motiv, Lawrence a optat intenţionat să nu 
povestească acel lucru, atunci de ce să se mai fi străduit 
atât, în Cei şapte stâlpi ai înțelepciunii, să denigreze 
reputaţia lui Barrow, adică a omului cel mai în măsură să 
facă public incidentul? Bineînţeles, pentru toate acestea 
poate exista şi o explicaţie mai simplă, deşi cumva mai 
tulburătoare: ca în mijlocul măcelului malefic din acele zile 
de sfârşit de septembrie, incidentul cu trenul-ambulanta sa 
i se fi părut lui Lawrence prea banal, pentru a merita să fie 
menţionat. 

Lawrence a rămas la Deraa, ca să se poată întâlni cu 
Faysal, care a venit de la Azrag în ziua următoare. De-acum 
deja interdicţia lui Allenby ca arabii să pornească spre 
Damasc fusese ridicată, ţinând seama de colapsul total al 
armatei turce - de fapt, generalul ordonase tuturor 
unităţilor FEE să nu se apropie de capitala siriană, pentru 
ca aliaţii lor arabi să poată avea onoarea de a intra primii -, 
iar Lawrence şi Faysal au făcut planuri pentru instituirea 
unui guvern provizoriu acolo. Apoi, în primele ore ale 
dimineţii de 30 septembrie, Lawrence şi şoferul lui 
ocazional din ultimele zile, maiorul Walter Stirling, au pornit 
spre nord într-o berlină Rolls-Royce pe care o poreclisera 
„Ceaţa bleu”. Au străbătut un ţinut intesat cu cadavre de 
oameni şi animale, o parte dintre cei care pieriseră în fuga 
disperată a turcilor. Seara, ajunseseră deja pe o creastă cu 
vedere spre Damasc, un promontoriu deja aglomerat cu 
unităţi FEE şi arabe, pregătite să intre în oraş de cum se 
lumina de ziuă. 


În timpul acelei nopţi de aşteptare, Stirling l-a văzut pe 
Lawrence afundandu-se tot mai mult într-o stare de 
deznadejde. Pentru tanarul ofiter, lucrul aceasta parea de 
neinteles - „ne aflam în ajunul intrării noastre in Damasc”, 
scria Stirling, „şi înainte de actul final ce avea să 
încununeze cu succes toate eforturile [lui Lawrence]” - şi 
până la urmă l-a întrebat pe tovarasul lui ce patise. „De 
când am cucerit Deraa”, a răspuns Lawrence, „sfârşitul a 
fost inevitabil. Acum, elanul s-a dus, şi interesul la fel.”22 


Undeva în lungul acelei platforme înalte de lângă 
Damasc, William Yale şi ataşatul militar italian erau şi ei 
acolo în acea seară, infasurati în pături, pe pământ, lângă 
Fordul lor, încercând să doarmă câteva ceasuri. La scurt 
timp după miezul nopţii, au fost zgâlţâiţi din somn de o 
teribilă explozie; spre nord, un nor imens de fum şi flăcări 
se ridica deasupra Damascului, iluminând meleagurile din 
jur pe o distanţă de câţiva kilometri. „Doamne Sfinte”, a zis 
Yale, „turcii au aruncat în aer Damascul”. Acea primă mare 
explozie a fost urmată de multe altele, mai mici, pe toată 
durata nopţii, gheizere de vâlvătăi şi şrapnele bubuind ca 
focurile de artificii pe cer. 

În zori, Yale a văzut că spaimele lui fuseseră deplasate, 
Damascul era încă în picioare; doar că turcii şi nemţii îşi 
aruncaseră în aer depozitele de muniții şi combustibil, 
înainte de a fugi din oraş. 

Absolut întâmplător, Yale şi Sambouy campaseră în 
acea noapte lângă aceeaşi bandă de jurnalişti care 
dispăruseră pe şest din cartierul general în ajunul ofensivei, 
fără să le spună nimic, iar o bucată de timp în acea 
dimineaţă atasatii militari şi ziariştii reuniți au discutat dacă 
nu era poate prea riscant să se aventureze jos, în Damasc. 
Problema s-a solutionat cumva de la sine, când Yale s-a dus 
să caute nişte apă pentru cafea, constatând la întoarcere 
că jurnaliştii le trăseseră clapa din nou. „Acolo unde poate 
să meargă corespondentul de război”, i-a spus el lui 
Sambuoy, „poate să meargă şi atasatul militar”. Urcându-se 
la iuteala în Fordul T, au pornit si ei spre oraş. 

Au nimerit direct în plină serbare gălăgioasă. Pe străzi, 
mulţimi vesele de locuitori ai Damascului cântau, dantuiau 


şi băteau din tobe, războinici arabi, pe cai şi cămile, 
trăgeau cu puştile în aer, iar de la balcoane femeile 
aruncau peste ei o ploaie din petale de trandafiri. Cu cât 
atasatii militari înaintau mai adânc în oraş, cu atât scenele 
deveneau mai delirante. „Era un adevărat pandemoniu”, îşi 
amintea Yale. „Eu, care trăisem aproape trei ani în 
Palestina sub ameninţarea şi frica de turci, puteam înţelege 
nebunia arabilor şi euforia suplimentară de a fi unul dintre 
nenumaratii eliberatori... Eram poftiti în casele oamenilor, 
unde eram serviţi cu vin şi dulciuri. A fost o zi de frenezie 
dezlantuita, cum nu ai parte decât o dată într-o viata de 
om.” 

Si Lawrence a trait toata nebunia Damascului din acea 
zi, chiar daca el a resimtit-o mai apasator. Cu mult mai 
devreme decât jurnaliştii sau atasatii militari, el si Stirling 
porniseră spre oraş în automobilul lor „Ceaţa bleu”, dar 
fuseseră reţinuţi câteva ceasuri de către o gardă a armatei 
indiene, căreia acoperămintele arăbeşti pe care cei doi le 
purtau pe cap le-au trezit suspiciuni. Întârzierea era să se 
dovedească aproape dezastruoasă, fiindcă atunci când 
Lawrence a ajuns într-un final la primăria din Damasc, locul 
de întrunire pentru conducătorii rebelilor arabi care veneau 
în oraş, a descoperit că începuse deja un fel de puci militar. 

Când, la primărie, locotenentii lui Faysal se apucasera 
în acea dimineaţă să instituie un guvern provizoriu, 
apăruseră doi oameni care pretindeau că ei luaseră deja 
această măsură încă din seara precedentă; mai mult chiar, 
susțineau aceşti intruşi, ei erau reprezentanţii legitimi ai 
regelui Hussein la Damasc. Lawrence îi cunoştea bine pe 
cei doi bărbaţi: erau Abd el Kader, trădătorul algerian din 
cauza căruia el fusese la un pas de moarte în Yarmuk, şi 
fratele lui, Mohammed Said. În câteva minute, fraţii şi 
acolitii lor au părăsit primăria, dar privind retrospectiv, 
poate şi-au regretat plecarea. După aceea, Lawrence a 
anulat rapid pretenţiile lor de legitimitate şi a numit un alt 
om, Shukri Paşa el-Ayubi, în funcţia de guvernator militar 
interimar al Damascului. 

Momentul ales de Lawrence pentru clarificarea situaţiei 
a fost impecabil, fiindcă doar peste câteva minute, 
generalul Henry Chauvel, comandantul australian al 


corpului de cavalerie uşoară din deşert, din cadrul FEE, şi-a 
făcut apariţia la primărie. Fiind primul comandant superior 
al FEE care intrase în Damasc, Chauvel avea instrucţiuni de 
la Allenby să-l găsească pe wali, guvernatorul numit de 
turci, şi să îi ceară ca temporar să conducă în continuare 
treburile oraşului. În schimb, la primărie Chauvel a fost 
întâmpinat de Lawrence, care l-a condus imediat la Shukri 
Paşa. „Eu am înţeles că acest funcţionar era ace/ Wali”, i-a 
raportat ulterior Chauvel lui Allenby, „şi i-am dat 
instrucţiuni prin It.-col. Lawrence sa se ocupe mai departe 
de administraţia civilă a oraşului, informându-l totodată că 
eu îi voi găsi orice gărzi militare şi forţe de poliţie ar avea 
nevoie." Şi, desăvârşind acest număr de prestidigitatie, 
Chauvel l-a rugat apoi pe Lawrence „să îşi dea concursul în 
aceste chestiuni, deoarece eu nu aveam momentan un 
ofiţer politic la dispoziţie”. 

Asta însemna că, dintr-o singură mişcare abilă, 
Lawrence stabilise, în ochii autorităţilor militare ale FEE, 
legitimitatea „guvernământului” arab ales de el personal. 
Mai însemna, de asemenea, că în următoarele zile cruciale, 
el avea să fie de facto cârmuitorul Damascului, având 
capacitatea de a apela la trupele FEE dacă era nevoie şi 
putând să îi dirijeze pe arabi prin intermediul 
guvernatorului militar, aşa cum se voia. 

Cea dintâi prioritate pentru el era să neutralizeze 
continua ameninţare pe care o prezentau Abd el Kader şi 
Mohammed Said. Chemându-i pe cei doi fraţi la primărie, i- 
a informat că guvernul lor fusese abolit, iar, în locul lui, o 
serie de persoane leale lui Faysal fuseseră numite în funcţii 
de conducere. După o ciocnire încordată, la care s-a ajuns 
aproape la lovituri de pumnal, relata Lawrence, 
„Mohammed Said şi Abd el Kader au plecat, jurând 
răzbunare împotriva creştinului care eram eu”. La scurt 
timp după aceea, Lawrence a solicitat intervenţia trupelor 
FEE pentru a pune capăt jafurilor care aveau loc în câteva 
părţi ale oraşului. 

Mai târziu, în acea după-amiază, când calmul s-a 
reinstalat cumva în oraş, iar oamenii lui Faysal erau acum 
la conducere, Lawrence a trecut pe la biroul lui Chauvel ca 
să admită că se produsese poate o oarecare neînțelegere 


cu prilejul întâlnirii lor anterioare, fiindcă Shukri Paşa nu era 
de fapt ace/ wali al Damascului, ci omul numit foarte recent 
de către Lawrence în funcţia de wali. Dar, chiar daca 
această recunoaştere se voia a fi o clarificare, Lawrence îi 
lansa implicit o provocare lui Chauvel; în situaţia în care în 
Damasc spiritele erau încă încinse, generalul putea fie să 
accepte aranjamentul existent, fie să îşi impună ideea cu 
care venise şi să rişte consecinţele. Henry Chauvel îl 
detesta deja pe Lawrence, dar, din câte se părea, detesta şi 
mai mult perspectiva unei insurectii urbane; în acea seară, 
Lawrence a putut să-şi trimită şi el telegrama la cartierul 
general al armatei generalului Allenby, anunțând că 
Chauvel „este de acord ca eu să mă ocup în continuare de 
administraţia oraşului până la noi instrucţiuni”.72 

Este ceea ce a continuat să facă în următoarele două 
zile, adoptând o îmbinare ciudată de mărinimie si 
severitate. Chiar dacă jafurile persistau în unele cartiere, 
echipele municipale de muncitori s-au apucat să repare 
reţeaua de electricitate şi sistemul de apă şi canalizare al 
oraşului. Gunoiul a fost colectat, s-a organizat o brigadă de 
pompieri, au fost distribuite alimente celor nevoiaşi, în timp 
ce noi tulburări în centrul oraşului - se presupunea ca 
rezultat al unei noi încercări de acaparare a puterii de către 
Abd el Kader şi fratele lui - au necesitat o intervenţie mai 
fermă. „Am chemat trupele arabe”, nota plat Lawrence în 
raportul său oficial, „am pus mitralierele Hotchkiss în jurul 
pieţei centrale şi am făcut ordine în trei ceasuri, cu circa 
douăzeci de victime din partea adversa.” 22 

Ţinând seama de rolurile lor foarte diferite, nu este de 
mirare că paşii lui T. E. Lawrence şi William Yale nu s-au 
intersectat decât o dată în timpul acelor zile tumultuoase la 
Damasc. Este de înţeles, de asemenea, având în vedere 
însemnătatea chestiunilor de care se ocupa, de ce 
Lawrence nu-şi aminteşte de întâlnirea lor; Yale l-a căutat la 
un moment dat, pentru a se plânge de devastarea unor 
prăvălii deţinute de cetăţeni americani. Şi totuşi, îi va 
apropia implicit o experienţă trăită în Damasc. Era un loc de 
o grozăvie atât de incredibilă, încât îi va marca pe amândoi 
pentru totdeauna, un loc cunoscut, pur şi simplu, drept 
„Spitalul turcesc”. 


* 


In dimineata de 2 octombrie, un ofiter australian a 
venit la William Yale, in holul hotelului din Damasc unde era 
cazat, şi l-a întrebat dacă văzuse „spitalul turcesc”. 
Necunoscând locul, Yale a fost îndrumat spre o construcţie 
din apropierea gării, iar el şi maiorul Sambuoy au pornit 
curând într-acolo. 

Era, de fapt, o cazarmă a armatei turce, având în faţă 
un vast teren de paradă. După ce au trecut de cele două 
santinele australiene de la poartă, îşi amintea Yale, „am 
traversat terenul de paradă pustiu, fără să vedem tipenie 
de om, am urcat treptele şi am intrat în ceea ce era un 
adevărat osuar”. 

Turcii transformaseră cazarma într-un spital militar 
improvizat, dar îl abandonaseră în 29 septembrie, în timpul 
exodului general din oraş, lăsând în urmă circa opt sute de 
răniţi şi bolnavi. În cele trei zile care trecuseră de atunci, 
oamenii aceia fuseseră atacați de tâlhari arabi, care 
furaseră de-acolo toate alimentele şi medicamentele, 
azvarlindu-i pe multi dintre invalizi pe podea, în căutare de 
lucruri de preţ ascunse sub ei. In afară de a posta santinele 
la poarta din faţă, detaşamentul australian care se instalase 
într-un bivuac din apropiere nu făcuse nimic pentru 
pacienţii disperaţi şi muribunzi din bolnita, neglijand până şi 
să le aducă apă. 

„Podelele erau o mâzgă de măruntaie omeneşti”, îşi 
amintea Yale, „peste tot sute de oameni zăceau în priciuri 
de spital imputite. Morţii, răniții, bolnavii zăcând unii lângă 
alţii în propriile lor spurcăciuni, în afară de cadavrele de pe 
jos şi cei care, zvârcolindu-se în agonie, căzuseră din 
paturi... Majoritatea sufereau în tăcere; unii gemeau, alţii 
strigau jalnic la noi, ochii lor tragici plini de teroare, 
urmărindu-ne în timp ce păşeam prin cameră.” 

Sporind cumva oroarea din jur, într-o mică nişă 
deasupra palierului principal Yale şi Sambuoy au găsit trei 
infirmieri, şezând amutiti în jurul unei mese si band cafea. 
„Impresia mea a fost că erau foarte înspăimântați, nişte 
bieţi oameni deznadajduiti care, în fata unei situaţii oribile 
şi imposibile, îşi pierduseră capacitatea de a mai acţiona. 


Stăteau şi beau cafea, într-un iad dincolo de orice 
închipuire a minţii omeneşti.” Socati de ceea ce vazusera, 
atasatii militari au fugit din clădirea cazărmii în căutarea 
unei persoane învestite cu autoritate - deşi ce putea 
constitui de fapt „autoritate” în acea perioadă în Damasc 
nu era deloc clar. 

T. E. Lawrence a aflat de spitalul turcesc în aceeaşi 
după-amiază şi, la fel, s-a dus acolo. A găsit o scenă foarte 
asemănătoare cu ceea ce descria Yale, deşi, cu talentul lui 
literar, detaliile macabre aveau să fie redate mult mai 
plastic: sobolanii roseseră „galerii roşii şi umede” în 
trupurile morţilor, dintre care mulţi „se umflaseră deja de 
două sau de trei ori mai mult decât dimensiunile naturale, 
capetele lor groase rânjind cu buze negre... Altora, 
țesuturile moi le căzuseră înăuntru. Câţiva plesniseră, 
despicându-se, şi se lichefiau în puroaie de putrefacție 
vâscoasă."7 

Incumetandu-se să pătrundă mai adânc în încăpere, 
Lawrence şi-a croit drum printre morţi şi muribunzi, 
„suflecându-mi poalele robei albe ca să nu mă afund cu 
picioarele goale în scârnăvia ce băltea din ei, când dintr- 
odată am auzit un oftat”. Întorcându-se, a întâlnit privirea 
unui om încă în viata, care şoptea „Aman, aman (milă). 
Acestui strigăt li s-au alăturat repede alte glasuri, urmând 
apoi „un tremur cafeniu”, când câţiva dintre oameni au 
încercat să ridice mâini rugătoare - „un firav pâlpâit ca de 
frunze vestede” - înainte de a lăsa braţele la loc 
neputincioşi. „Niciunul nu avea putere să vorbească”, îşi 
amintea Lawrence, „dar mi-a venit să râd auzindu-i cum 
şopteau la unison, parcă la comandă.” 

Din spusele lui, Lawrence a preluat imediat comanda 
acelei situaţii hidoase. Găsind un grup de medici turci care 
stăteau degeaba într-o încăpere de la etaj, le-a dat ordin să 
coboare în salonul bolnavilor. Când tabăra detaşamentului 
australian de alături a refuzat să ofere ajutor, Lawrence a 
pus trupele arabe să aducă mâncare şi apă, apoi a 
constrâns un grup de prizonieri turci să sape o groapă 
comună pentru cei morţi. Chiar şi aici însă, Lawrence nu s-a 
putut abtine de la detaliile sinistre. ,Santul era prea mic 
pentru ei”, nota el despre oamenii care erau îngropaţi, 


„însă atât de fluidă era masa aceea de cadavre, încât 
fiecare nou-venit, când era răsturnat înăuntru, cădea 
moale, pleoştind un pic marginile grămezii sub greutatea 
lui.” 

Căznindu-se şi el să rezolve tragedia din spitalul 
turcesc, Yale a reuşit să dea de urma lui Gilbert Clayton, 
sosit de curând în oraş. Din câte avuseseră de-a face unul 
cu celălalt la Cairo, Yale ajunsese să îl deteste intens pe 
generalul de brigadă, care i se părea un individ dur şi rece, 
or nimic din atitudinea lui Clayton la întâlnirea lor din seara 
de 2 octombrie nu i-a schimbat acea impresie. După cea 
ascultat pledoaria înfocată a ataşatului militar care insista 
să se facă ceva pentru acei oameni, Clayton i-a spus calm: 
„Yale, dumneata nu eşti militar”. Sesizând furia din privirea 
lui Yale, a mai adăugat: „Nu trebuie să te simţi ofensat; nici 
eu nu sunt soldat”. 

Atât de profund i-a afectat pe Lawrence şi Yale 
incidentul cu spitalul turcesc, încât subiectul avea să 
domine unicul dialog pe care cei doi aveau să-l poarte în 
epoca postbelică, într-un schimb de scrisori din 1929. Deşi 
prima scrisoare a lui Yale, care iniţia discuţia, s-a pierdut, în 
mod limpede americanul insista ca Lawrence să-i dea 
amănunte despre acest lucru, din moment ce o treime din 
răspunsul scris de mână de Lawrence - aproximativ patru 
sute de cuvinte - prezenta acţiunile lui la spital. Episodul 
avea să ocupe, de asemenea, un loc proeminent în 
memoriile ambilor bărbaţi şi, prin asta, va oferi o imagine 
fascinantă despre personalităţile lor atât de diferite. 

Pentru William Yale, vinovăția pe care o simţea din 
cauza spitalului turcesc avea să-şi găsească expresia în 
ceea ce poate fi considerat drept pasajul cel mai angoasat 
şi compătimitor din tot manuscrisul său. „Nimic nu regret 
atât de profund şi cu o asemenea ruşine, din tot ce-am 
făcut pe parcursul întregului război decât faptul că nu am 
fost în stare să mă folosesc de poziţia mea, cu înţelepciune 
şi calm, pentru a alina cruntele suferinţe ale acelor opt sute 
de oameni. Merit ca blestemele lor să mă bântuie mereu.” 
Insă autoflagelarea nu a fost niciodată unul dintre 
apanajele lui Yale, aşa că după încă două fraze, îşi găsise 
un nou vinovat pe care să îl blameze. „Dar culpa pentru 


această oroare revine imperialismului european, 
adăugându-se astfel multitudinii de crime săvârşite deja în 
numele lui.” 

Aşa cum ne-am fi putut aştepta, descrierea făcută de 
Lawrence în Cei şapte stâlpi ai înțelepciunii, pe lângă faptul 
că era mult mai viscerală, era de asemenea - poate 
involuntar - mult mai revelatoare în ceea ce îl privea. 
Potrivit acelei povestiri, când s-a întors la spital a doua zi, 
Lawrence a constatat că situaţia se ameliorase mult, ca 
urmare a eforturilor lui, dar a fost luat la rost de un maior 
australian furios. Înveşmântat în robele lui arabe, Lawrence 
nu s-a obosit să se prezinte ca locotenent-colonel, nici chiar 
când ofiţerul australian a cerut să afle cine avea 
responsabilitatea să se ocupe de spitalul acela sinistru. 
Când Lawrence a recunoscut că el răspundea de acel 
sector, maiorul australian a sâsâit printre dinţi „brută 
nemernică [ce eşti]”, l-a plesnit pe Lawrence peste faţă şi a 
ieşit furios. 

Este destul de bizar ca un asemenea pasaj să apară pe 
penultima pagină a unei cărţi de 660 de pagini, care are 
drept subtitlu „Un triumf”, însă în acelaşi timp ceva în tot 
acel episod sună cumva fals; la fel ca în unele detalii de la 
Tafas, simţi că pare prea aranjat totul, ca un final dramatic 
bine întors din condei. Totuşi, indiferent dacă fictivă sau nu, 
palma pe care i-a tras-o maiorul peste obraz a avut un 
mare rol, fiindcă după aceea Lawrence s-a simţit „mai 
degrabă ruşinat, decât furios, căci în sufletul meu mi-am 
dat seama că avea dreptate şi că, după ce împingi cu tot 
dinadinsul spre reuşită o rebeliune a celor slabi împotriva 
stăpânilor lor, nu poţi ieşi decât atât de întinat ca reputaţie 
încât, ulterior, nimic pe lume nu te va mai face să te simţi 
curat din nou”. 

Pentru tot restul vieţii, Lawrence avea să se simtă 
întinat de ceea ce văzuse şi făcuse în timpul războiului, iar 
în lupta lui de a mai putea vreodată „să se simtă curat” din 
nou, în mod repetat a folosit abnegatia de sine şi violenţa 
împotriva lui însuşi - o violenţă cu mult mai gravă decât 
palma trasă peste obraz de un maior -, în contrapartidă 
pentru păcatele lui. 


Întâlnirea a avut loc într-o sală de conferinţă de la al 
doilea etaj al celui mai elegant hotel din Damasc, Victoria, 
în după-amiaza de 3 octombrie. Doar opt bărbaţi erau 
prezenţi: de partea britanică, generalii Allenby şi Chauvel, 
împreună cu şefii lor de stat-major; de partea arabă, Faysal 
ibn Hussein, şeful lui de stat-major, Nuri Said, şi şeriful 
Nasir din Medina. Având rolul de intermediar şi interpret, 
era acolo şi T. E. Lawrence. În ciuda profundei insemnatati 
a întâlnirii - în acea sală de conferinţe, avea să fie pusă în 
mişcare o mare parte din istoria, dar şi tragedia viitorului 
din Orientul Mijlociu -, nu s-a păstrat nicio consemnare 
oficială. 

Generalul Allenby sosise în capitala Siriei doar cu 
câteva ceasuri în urmă. Nefiind nicidecum un om răbdător 
din fire, în acea zi era într-o dispoziţie deosebit de tafnoasa. 
Ofensiva lui continua încă - avangarda armatei îi urmărea 
necruţător pe turcii care fugeau spre nord -, iar el fusese 
nevoit să-şi rupă din timpul preţios consacrat îndatoririlor 
lui marţiale, pentru a rezolva situaţia politică tot mai 
agasantă din Damasc. Drept urmare, când a fost informat 
că Faysal, sosind la ora trei cu un tren de la Deraa, avea să 
ajungă mai târziu la hotelul Victoria, fiindcă programul era 
să-şi facă o intrare triumfală în oraş, călare pe un cal, 
Allenby explodase furios: „Intrare triumfală, pe naiba”, si 
dăduse ordin ca Faysal să fie adus la hotel numaidecât. 

Deşi generalul nu era întru totul la curent cu ultimele 
ştiri - sau mai degrabă era prea preocupat ca să le dea 
atenţie -, uluitorul succes iniţial al ofensivei lui palestiniene 
făcuse ca la Paris guvernul francez să îşi reafirme cu 
frenezie revendicările asupra Siriei, conform încifrărilor din 
Acordul Sykes-Picot; în 23 septembrie, guvernul britanic 
fusese de acord, în cea mai mare parte, cu cererile lor. 
Rezultatul a fost că peste două zile Allenby a primit o serie 
de instrucţiuni de la Foreign Office, atât de obtuze, încât 
erau aproape absurde.” După ce afirmau că „guvernul 
britanic va adera la politica declarată în privinţa Siriei, şi 
anume că în eventualitatea în care ar cădea în sfera de 
influenţă a unei puteri europene, acea putere trebuie să fie 
Franţa”, instrucţiunile din 25 septembrie îi reaminteau lui 
Allenby că, în conformitate cu clauzele textului Sykes-Picot, 


„veţi nota că Franţa şi Marea Britanie se angajează să 
susţină împreună independenţa oricărui stat arab care ar 
putea fi înfiinţat în Zonă (Z)” - însemnând Siria. Din aceste 
două clauze vizibil opuse, reieşea o instrucţiune suficient de 
bălmăjită, potrivit căreia „dacă generalul Allenby va înainta 
spre Damasc, va fi extrem de dezirabil ca, în conformitate 
cu Acordul anglo-francez din 1916, să instituie dacă va fi 
posibil o administraţie arabă prin intermediul unui ofiţer de 
legătură francez”. 

Intrucat Londra s-a gândit, pesemne, că aceste 
instrucţiuni nu erau îndeajuns de derutante, în 1 octombrie 
a mai trimis un al doilea set de instrucţiuni, care lămureau 
cumva lucrurile. Acum, lui Allenby i se spunea că din 
moment ce „statutul beligerant al arabilor luptând pentru 
eliberarea teritoriilor lor de sub dominaţia turcă” fusese 
recunoscut de către Aliați, „regiunile astfel eliberate [de 
către arabi] se cuvine să fie tratate drept teritoriu al 
Aliaților, bucurându-se de statutul de stat independent [sau 
confederație de state] al arabilor prieteni”. O subită 
explozie de claritate, poate, doar că această afirmaţie era 
urmată de ciudata anexă că în cazul în care „autorităţile 
arabe [din Siria] ar cere asistenţă sau sfaturi de la oficiali 
europeni, noi suntem obligaţi conform Acordului anglo- 
francez să lăsăm ca aceştia să fie francezi”. În esenţă, se 
părea că Sykes-Picot era invocat pentru a anula şi a păstra 
acordul în mod simultan, intenţia schimbându-se de la o 
frază la alta. 

Când a auzit prima oară acest ghiveci de fraze la 
hotelul Victoria, Lawrence s-a alarmat probabil. Din câte 
ştia el, textul Sykes-Picot era literă moartă, şi aşa fusese de 
o bucată de timp; faptul că revenea acum în conversaţie, 
nu conta din ce motiv, părea periculos. Ca un aspect pozitiv 
însă, instrucţiunile primite de Allenby recunoşteau în mod 
explicit pretenţiile arabilor la independenţa Siriei şi, întrucât 
Faysal nu avea nici o intenţie de a cere asistenţa sau 
sfaturile europenilor - acesta şi fusese tot rostul instituirii 
unui guvernământ interimar -, însemna indiscutabil că 
anexa despre ofiţerul de legătură francez era fără obiect. 

Dar lucrurile aveau să ia o întorsătură foarte urâtă - 
sau, mai degrabă, o serie de întorsături foarte urâte. După 


cum povestea generalul Chauvel, Allenby a anunţat că 
Faysal nu avea de fapt de ales în această situaţie, că Franţa 
urma să fie „puterea statală protectoare” a Siriei. In plus, 
chiar dacă Faysal, în calitate de reprezentant al tatălui său, 


„ar urma să primească administrarea Siriei” - deşi „sub 
îndrumarea şi sprijinul financiar al Franţei” -, acea 
administrare nu se extindea la Palestina, şi nici la Liban, ci 
„va include doar hinterlandul Siriei”. „Hinterland” era 


efectiv cuvântul relevant deoarece, aşa cum Faysal a fost 
informat în continuare, hotarele Libanului fuseseră acum 
delimitate drept întreaga coastă mediteraneeană de la 
Palestina la Golful Alexandretta, făcând din Siria un stat 
fără ieşire la mare. Ca o insultă finală, Allenby i-a spus lui 
Faysal că i se va repartiza imediat un ofiţer de legătură 
francez, „care va lucra deocamdată cu Lawrence, de la care 
se aşteaptă să îi acorde [acestuia] toată asistenta.” 2 

Atât Faysal, cât şi Lawrence erau stupefiati. După cum 
povesteşte Chauvel, Faysal a argumentat cu vehementa ca 
el intelesese „de la consilierul pe care Allenby i-l trimisese” 
- referindu-se la Lawrence - că, în schimbul renunţării la 
Palestina, „arabii urmau să primească toată Siria, inclusiv 
Libanul”. Mai mult, Faysal refuza categoric să aibă un ofiţer 
de legătură ataşat pe lângă el, „sau să recunoască în vreun 
fel îndrumarea din partea Franţei”. 

În acest impas încordat, Allenby s-a întors spre 
Lawrence: 

— Dar dumneata nu i-ai spus că francezii urmau să 
aibă Protectoratul asupra Siriei? 

— Nu, domnule, i-a răspuns Lawrence, potrivit lui 
Chauvel. Eu nu ştiu nimic despre asta. 

— Dar ştiai clar că el, Faysal, urma să nu aibă nimic de- 
a face cu Libanul? a perseverat Allenby. 

— Nu, domnule, a replicat Lawrence. Nu ştiam. 

Allenby a încercat să dezamorseze situaţia, opinând că 
acestea erau doar nişte măsuri temporare, că totul se va 
rezolva la conferinţa de pace de după război, dar Faysal nici 
n-a vrut să audă; ştia el prea bine că măsurile temporare în 
asemenea împrejurări aveau tendinţa să devină 
permanente. Comandantului armatei britanice nu i-a mai 
rămas atunci decât să invoce ierarhia militară. Allenby i-a 


reamintit lui Faysal că, din punct de vedere tehnic, atât el, 
cât şi Armata Arabă de Nord rămâneau sub comanda lui; 
drept urmare, conducătorul rebelilor nu avea încotro decât 
să se supună ordinelor. 

După poate un ceas, Faysal Hussein a părăsit tulburat 
hotelul Victoria şi, culmea ironiei, a fost ovationat afară de 
o mulţime enormă de adepţi. Lawrence nu l-a însoţit. A 
preferat să rămână în sala de conferinţe a hotelului, ca să îi 
facă o rugăminte generalului Allenby. 


Zăgazurile se  rupseseră. Pe toată durata lunii 
octombrie, unităţile Forţei Expeditionare Egiptene şi aliaţii 
lor arabi au urmărit rămăşiţele armatelor turce spre nord, 
învingând rapid orice rezistenţă armată a ariergardei 
inamicului. Abia spre sfârşitul lunii, generalul turc Musafa 
Kemal, viitorul Kemal Ataturk, a izbutit într-un final să 
formeze o linie de apărare exact la marginea ținutului 
central al Turciei, Anatolia. Dar deja toată Siria fusese 
pierdută, iar regimul de la Constantinopol cerea pacea. 
Totul a culminat cu Armistițiul de la Mudros, din 31 
octombrie; exact în acelaşi timp, cei trei Juni Turci - Djemal 
Paşa, Enver Pasa şi Talaat Paşa - s-au furişat la bordul unui 
torpilor german şi au fugit pe Marea Neagră. 

Dar nu doar zăgazurile apărării turce se rupseseră 
atunci. În una dintre ciudatele reacţii în lanţ din istorie, ştiut 
fiind că eforturile lor militare fuseseră în mare parte 
autonome, toate Puterile Centrale ajunseseră la punctul de 
colaps exact în acelaşi moment, iar atunci s-au prăbuşit 
împreună - Bulgaria la sfârşitul lui septembrie, iar Turcia şi 
Austro-Ungaria într-un interval de numai şase zile. Aşa cum 
era de aşteptat, Germania a rezistat cel mai mult, dar doar 
cu circa o săptămână în plus. Când mult lăudata lor Linie 
Hinderburg a fost străpunsă în cel puţin cinci locuri, iar 
soldaţii s-au predat în masă, în primele ore ale zilei de 11 
noiembrie, nişte negociatori germani s-au întâlnit cu 
omologi de-ai lor din tabăra Aliaților într-un vagon de tren 
dintr-o pădure din Franţa, pentru a semna documentele 
unui armistițiu programat să intre în vigoare la ora 
unsprezece dimineaţa în aceeaşi zi. Într-un epilog şocant, 
adecvat parcă pentru cel mai absurd dintre războaie, o 


serie de unităţi armate de pe frontul de vest au continuat 
să lupte până înainte de acel al unsprezecelea ceas 
anunţat, cu rezultatul că aproximativ alţi patru mii de 
soldaţi au murit în ultima dimineaţă de război. 

Curt Prufer observase o mare parte a acestei uluitoare 
cascade de evenimente din poziţia privilegiată pe care i-o 
oferea sejurul său în Elveţia, unde venise la sfârşitul lunii 
septembrie. Chiar dacă totul se prăbuşea în jurul lui, 
maestrul spionajului german îşi continuase stratagema de a 
încerca să-l ademenească pe imprevizibilul fiu mai mare al 
lui Abbas Hilmi înapoi, în sânul Puterilor Centrale, ca o 
cheie de boltă, într-o misterioasă viziune, spre formarea 
unei alianţe germano-turco-egiptene, care ar mai fi putut 
încă să triumfe în Orientul Mijlociu. O fi fost, poate, Abdel 
Moneim un sadic labil mintal, însă atâta minte încă mai 
avea în octombrie 1918, încât să-şi dea seama că 
stratagema neamtului era ridicolă. La sfârşitul acelei luni, 
fără să fi obţinut nimic Prufer s-a dus înapoi în Germania, 
exact la timp pentru a asista la prăbuşirea finală a 
preaiubitei lui patrii. 

Pentru un timp, şi Aaron Aaronsohn fusese un 
observator de la distanţă al evenimentelor din acea toamnă 
- în cazul lui, tocmai din îndepărtatele State Unite ale 
Americii. La mijlocul lui octombrie totuşi, când căderea 
Puterilor Centrale era iminentă, s-a îmbarcat în pripă la 
bordul unei nave de pasageri în New York, pentru a se 
întoarce în Anglia. După ce Turcia şi Germania capitulau, 
Aaronsohn ştia că atenţia tuturor se va îndrepta către 
conferinţa internaţională de pace care se plănuia la Paris, 
iar el era ferm decis să fie prezent acolo, pentru a insista ca 
promisiunile făcute sioniştilor prin Declaraţia Balfour să fie 
respectate. 

Spre deosebire de ei, William Yale a trăit punctul 
culminat al războiului, direct la faţa locului. Toată luna 
octombrie, a însoţit armata britanică victorioasă în nord, 
prin Siria, şi s-a aflat la Alep, când s-a primit vestea 
armistiţiului cu Germania. După aceea, a pornit înapoi spre 
Cairo, fără a şti prea bine ce îi rezerva viitorul. Neavând 
nicio tragere de inimă să se ducă acasă, dar nici mare lucru 
de făcut în Egipt, i-a intrat în cap să încerce să se alăture, 


sub un pretext sau altul, delegaţiei americane la viitoarea 
Conferinţă de Pace de la Paris. „Scriam cu fervoare raport 
după raport”, povestea el, „sperând ca prin ele să pot 
convinge pe careva să îmi dea ordinul de a merge la Paris. 
Rapoartele mele deveneau din ce în ce mai proaste."28 

După toate aparențele, acea scădere a calităţii şi-a 
făcut efectul, căci la sfârşitul lunii decembrie Yale a primit o 
telegramă în care i se ordona să meargă în capitala Franţei. 
Acolo, urma să se prezinte la Comisia Americană de 
Negociere a Păcii, în calitate de „expert în problemele 
Arabiei”. Aşa cum Yale avea să scrie într-un moment de 
rară modestie, „titlul m-a lăsat mască”. 

In mod paradoxal, dintre diferitii spioni şi agenţi de 
informaţii care se duelaseră unii cu alţii prin Orientul 
Mijlociu în anii precedenţi, cel care s-a rupt de evenimente 
complet la încheierea războiului a fost T. E. Lawrence. 
Obtinuse acest lucru în după-amiaza de 3 octombrie, în sala 
de conferinţe de la etajul doi al hotelului Victoria din 
Damasc. 

Când Faysal ieşise din încăpere după întâlnirea lui cu 
Allenby, Lawrence se întorsese spre general şi ceruse să i 
se acorde o permisie. Probabil, Allenby a presupus iniţial că 
era vorba despre o învoire de câteva zile pentru odihnă - 
ceea ce era uşor de aranjat şi, desigur, un lucru binemeritat 
-, însă Lawrence i-a explicat că el dorea o permisie 
definitivă, fiindcă voia să se ducă acasă în Anglia. La 
început, Allenby a refuzat categoric; campania din Siria era 
încă foarte activă, se bizuia în mare parte pe ofiţeri britanici 
în care arabii aveau încredere, or în nimeni nu aveau mai 
multă încredere, decât în locotenent-colonelul Lawrence. 

Potrivit spuselor lui Henry Chauvel, Lawrence a ridicat 
miza considerabil, spunându-i lui Allenby „că el nu 
concepea să colaboreze cu un ofiţer de legătură francez, şi 
că oricum trebuia de mult să fi avut un concediu, aşa că se 
gândea mai bine să-l ia acum şi să plece în Anglia”. Fie de 
supărare din cauza insubordonării lui Lawrence, fie din 
respect faţă de simţul onoarei al acestuia - relatările lui 
Chauvel şi Lawrence diferă sub acest aspect -, Allenby 
până la urmă a cedat. „Da”, i-a spus el lui Lawrence. „Cred 
că e mai bine asa.”22 


Încă de la sfârşitul anului 1916, Lawrence purtase un 
război discret contra propriului său guvern, iar acum 
pierduse. Ceea ce avea să se clarifice curând totuşi era 
faptul că intenţiona să continue lupta în afara câmpurilor de 
bătălie, în sălile de conferinţă şi dezbateri, pe timp de pace, 
la Paris. A solicitat să părăsească Damascul din cauza 
extenuării, probabil, dar şi fiindcă dorea să se pregătească 
pentru următoarea rundă în lupta pentru independenţa 
arabilor. 

A doua zi după-amiază, Lawrence a plecat din Damasc. 
Lăsa în urmă oraşul pe care îl invocase drept strigăt de 
luptă timp de doi ani. La aproximativ două sute patruzeci 
de kilometri în nord-est faţă de Damasc se afla Jerablus, 
locul unde petrecuse cele mai fericite zile din viaţa lui. La 
Damasc şi Jerablus, Lawrence nu avea să se mai întoarcă 
niciodată. 

EPILOG 
Paris 


La naiba cu felul lui Lawrence de a vedea 
lucrurile. A fost un nemernic pe care l-am 
ucis.” 


T. E. Shaw, pseudonim al lui T. E. Lawrence, 
către H. C. Armstrong, 6 octombrie 1924 


Toate idealurile pentru care T. E. Lawrence luptase, uneltise 
şi, indiscutabil, îşi trădase chiar ţara, s-au prefăcut în 
cenuşă într-o singură conversaţie de cinci minute dintre 
premierul Marii Britanii şi, respectiv, al Franţei. La Londra, 
în dimineaţa de 1 decembrie 1918, David Lloyd George l-a 
luat deoparte pe Georges Clemenceau, aflat în vizită, şi i-a 
spus pe şleau ce dorea Marea Britanie în Orientul Mijlociu: 
Irakul şi Palestina. Printr-un troc tacit, deşi Lloyd George 
avea să nege mereu acest lucru, Franţa urma să aibă mână 
liberă în Siria. Era o „soluţie” propusă pentru controversa 
asupra prăzilor de război care încordase relaţiile dintre 
britanici şi francezi încă de când începuseră să jinduiască la 
Orientul Mijlociu, iar acum problema devenea foarte 
presantă; Marele Război se încheiase în cele din urmă, iar la 
Paris urma să înceapă Conferinţa de Pace, unde era vital ca 
Marea Britanie şi Franţa să prezinte un front unit contra 
preşedintelui american, Woodrow Wilson, cu discursul lui 
principial despre o „pace fără victorie” şi dreptul popoarelor 
asuprite la autodeterminare. În faţa iminentei ameninţări a 
viziunii americane, Clemenceau a consimţit rapid la 
propunerea lui Lloyd George. 

În esenţă, cele două imperii victorioase reafirmaseră 
structura de bază a Acordului Sykes-Picot şi, trecând 
dincolo de clauzele textului, îşi adjudecaseră lor o parte mai 
mare, iar arabilor le lăsaseră şi mai puţin chiar. Dar în 
vechea tradiţie a tranzacţiilor secrete europene, nimeni, în 
afara cercurilor foarte apropiate ale premierului britanic şi, 
respectiv, francez, nu avea să afle decât mult mai târziu 


despre acest acord extraordinar. În mod cert, T. E. 
Lawrence nu avea nicio idee despre acest lucru. 

Ceea ce a urmat la Paris, pe parcursul următorului an, 
a fost un teatru de umbre, care întâi a trezit speranţe într-o 
nouă eră a relaţiilor dintre naţiuni, „noua ordine mondială” 
elogiată de Woodrow Wilson, ca apoi să degenereze în 
tocmeli de culise, tratate revansarde şi hotare arbitrare. S- 
au scris multe cărţi, cea mai însemnată dintre ele fiind 
lucrarea esenţială a lui Margaret MacMillan, Paris 1919, 
despre Conferinţa de Pace de la Paris şi extrem de 
complicatele  manipulări ale marilor puteri şi ale 
petitionarilor cu revendicări naţionaliste. În ceea ce privea 
Orientul Mijlociu, masinatiile bizantine nu au însemnat, în 
final, practic nimic. „Marea Prada”,  îmbucătăţirea 
cadavrului Imperiului Otoman, avea să se producă oricum. 

Nu se poate spune că Lawrence nu s-ar fi străduit din 
răsputeri să susţină cauza arabilor. Acţionând drept 
consilierul lui Faysal în timpul convorbirilor de la Paris, 
lansa permanent stratageme pentru a obţine controlul 
arabilor în teritoriile pentru care se bătuseră atât de 
crâncen, făcând lobby totodată pe lângă importanţi 
demnitari britanici şi scriind editoriale înfocate în apărarea 
arabilor. Dar utilitatea lui Lawrence pentru guvernul britanic 
se încheiase. lronia făcea ca, exact în momentul când 
numele lui începea să fie pe buzele tuturor în Marea 
Britanie - se estimează că aproximativ un milion de englezi, 
inclusiv regele şi regina, s-au îmbulzit să vadă spectacolul- 
lectură pus în scenă de Lowell Thomas „Cu Allenby în 
Palestina, şi Lawrence în Arabia” -, diverşi funcţionari 
guvernamentali întocmeau note de serviciu, spunând 
despre Lawrence că era „o influenţă nocivă” şi că „într-o 
mare măsură el purta răspunderea pentru necazurile 
noastre cu francezii pe tema Siriei”22. În cele din urmă, i s-a 
ridicat acreditarea pentru lucrările Conferinţei de la Paris şi 
i s-a interzis să-l mai asiste pe Faysal în convorbiri. 
Lawrence pierduse pacea. 

Dar cel puţin unul dintre eforturile diplomatice ale lui 
Lawrence merită subliniat cu precădere, prin aspectul 
extraordinar pe care l-a avut. Ştiind de multă vreme că 
arabii nu aveau cum să obţină controlul asupra porțiunii 


palestiniene din Siria, Lawrence şi Faysal au căutat un aliat, 
pentru a-şi reafirma aspiraţiile naţionaliste în privinţa 
restului teritoriului. Au găsit un asemenea aliat în Chaim 
Weizmann. Spre sfârşitul anului 1918, sioniştii aveau 
protectori puternici atât în guvernul britanic, cât şi în cel 
american, însă ceea ce crea nelinişte în sânul acestor 
guverne era continua - de fapt, crescânda - ostilitatea a 
populaţiei arabe palestiniene fata de telurile sioniştilor. 
Cum ar fi atunci daca în schimbul unei sustineri haşemite 
pentru programul sionist din Palestina s-ar obţine un sprijin 
sionist pentru o Sirie arabă independentă? Pe parcursul 
lunii decembrie 1918, Lawrence, Faysal şi Weizmann au 
elaborat detaliile pentru o asemenea relaţie reciproc 
avantajoasă, culminând printr-o proclamaţie comună în 
ajunul Conferinţei de Pace de la Paris. 

Prin acea proclamaţie, Faysal şi Weizmann îşi anunțau 
intenţia de a conlucra la Paris, recunoscând fiecare 
pretenţiile celuilalt. Dintre cele nouă articole ale Acordului 
Faysal-Weizmann cel mai controversat era punctul patru: 
„Toate măsurile necesare vor fi luate pentru a încuraja şi 
stimula imigrația evreilor în Palestina pe o scară largă”. 
La acest document, Faysal - sau, mai degrabă, Lawrence - 
inserase în încheiere o clauză-cheie. Acordul nu era valid, 
decât cu condiţia obţinerii independenţei Siriei; în caz 
contrar, devenea nul şi neavenit. 

Totuşi, dorind cu disperare să îşi găsească un partener 
care să îi susţină la conferinţa de pace, Lawrence şi Faysal 
aleseseră să ignore câteva detalii capitale. Deşi Acordul 
Faysal-Weizmann prezenta destul de amănunţit planul 
pentru administrarea Palestinei, nicăieri în textul propriu-zis 
nu se preciza în ce consta, de fapt, Palestina. Mai mult, 
încheind acel acord cu Weizmann, Faysal nesocotise 
flagrant doctrina autodeterminării pentru Palestina, ceea ce 
îl punea într-o poziţie şubredă - unii ar spune ipocrită - 
vizavi de invocarea aceleiaşi doctrine pentru restul Siriei. În 
acest sens, deosebit de îngrijorător era faptul că, recent, 
Chaim Weizmann anunţase public cum vedeau el şi alţi 
sionişti viitorul statut al Palestinei. „[Prin] înfiinţarea unui 
Cămin Naţional pentru poporul evreu”, anunţase el la 
mijlocul lui noiembrie, „se înţelege ca în ţara Palestinei să 


fie create condiţii politice, economice şi morale de natură 
să favorizeze creşterea populaţiei evreieşti, astfel încât, în 
conformitate cu principiul democraţiei, să ducă în final la 
dezvoltarea unui stat autonom al evreilor.” 24 

Intrând într-un parteneriat cu sioniştii în asemenea 
circumstanţe, Faysal tocmai le oferise rivalilor săi 
musulmani şi arabi mai conservatori o armă puternică, de 
care să uzeze împotriva lui. Cel care avea să se prevaleze 
curând de acea armă, cu un efect devastator, era 
principalul rival al regelui Hussein în Arabia, ibn Saud, 
împreună cu adepţii lui wahhabişti fundamentalişti. 


În ultima frază a memoriilor lui, William Yale numea 
Conferinţa de Pace de la Paris drept „prologul tragediei 
secolului al XX-lea”. Yale a lucrat ca expert pentru 
problemele Orientului Mijlociu tn cadrul delegației 
americane la Paris şi, asemenea lui Lawrence, a depus mari 
eforturi pentru a promova o pace durabilă în regiune. La fel 
ca în cazul omologului său britanic, cu care s-a aliniat 
uneori pe aceleaşi poziţii, aceste eforturi au fost zădărnicite 
la fiecare pas. ` 

Yale blama cu precădere propriul său guvern. In opinia 
lui, grandioasa inițiativă de la Paris părea o reflectare 
aproape perfectă a acelui amestec de idealism şi aroganță, 
tipic lui Woodrow Wilson. Pasiunea aproape comică a 
preşedintelui american pentru liste cu enumerări ordonate 
- cele „Paisprezece Puncte” fuseseră urmate de cele „Patru 
Principii”, cele „Patru Finalităţi” şi, în sfârşit, cele „Cinci 
Particularităţi” - denota o mentalitate simplistă, ca şi cum 
soluţionarea nenumăratelor probleme complicate ale lumii 
însemna doar să le desfaci în părţile lor componente şi să 
aplici nişte principii cvasimatematice. Nicicând nu devenea 
mai problematică această metodă decât atunci când venea 
vorba despre conceptul de „autodeterminare”, la care 
Wilson ţinea atât de mult şi pe care îl cita mereu. Deşi 
principiul suna, desigur, bine, te puteai întreba totuşi, în 
acel mişmaş cultural specific Europei şi Orientului Mijlociu 
la începutul secolului al XX-lea, unde religia, etnicitatea şi 
naționalismul exercitau forte extraordinare si adesea 
opuse, pretenţia cu; la autodeterminare avea să se impună 


asupra celorlalţi? Londra şi Parisul îl avertizaseră în mod 
repetat pe Wilson în privinţa pericolelor de a deschide 
această cutie a Pandorei, însă nu existase niciun indiciu că 
preşedintele ar fi ascultat. 

În opinia lui William Yale, toată această situaţie era, de 
fapt, simptomatică pentru cel mai mare paradox care 
definea rolul SUA la Conferinţa de Pace de la Paris: 
grandioasa viziune a lui Woodrow Wilson despre o nouă 
ordine mondială se bizuia pe un fundament de o profundă 
ignoranță. Lucrul acesta s-a văzut limpede chiar din ziua în 
care Yale a ajuns la Paris şi s-a întâlnit cu noul său 
coordonator, William Westermann, precum şi cu ceilalţi 
membri ai secţiei de cercetare pentru Orientul Mijlociu din 
cadrul delegaţiei americane. De acord, Orientul Mijlociu nu 
constituia o preocupare majoră pentru partea americană la 
conferinţa de pace, din moment ce Statele Unite nu 
fuseseră în război cu Turcia, însă Yale nu a putut să nu 
remarce că Westermann, un profesor de limbi clasice de la 
Universitatea Wisconsin, ar fi putut să îşi formeze o echipă 
care să aibă cât de cât cunoştinţe despre acea regiune 
geografică. În realitate, era vorba despre un specialist în 
studii latino-americane, un istoric amerindian, un expert în 
Cruciade şi doi profesori de lingvistică persană.” 

Tabloul s-a completat când lui Yale i s-a înmânat o 
carte documentară despre Siria, o culegere de date 
politice, economice şi istorice, care avea să servească drept 
principalul îndreptar în formularea politicii americane 
pentru acea regiune. Raportul despre dorințele sirienilor nu 
necesita un studiu prea aprofundat din partea lui Yale; 
aproape toate citatele din capitolele care se ocupau de 
evenimentele desfăşurate începând cu 1914 proveneau de 
la o singură sursă, un agent special al Departamentului de 
Stat la Cairo, pe nume William Yale. 

De câteva ori, Yale a avut prilejul să susţină cauza 
autodeterminării arabilor, dar de fiecare dată ocazia s-a 
pierdut în inactivitatea sistematică a americanilor. La o 
întâlnire cu Faysal, de la mijlocul lui februarie 1919, Yale a 
fost luat pe nepregătite, când conducătorul Revoltei Arabe 
a propus pe fata un mandat american în Siria, preferandu-i 
în locul francezilor pe americanii, probabil, dezinteresati. 


De-acum, Yale stătuse însă suficient de mult cu delegaţia 
americană de la Paris, încât să îşi dea seama că, lăsând 
deoparte principiile virtuoase, administraţia Wilson era mai 
degrabă interesată să dicteze soluţii pentru restul lumii 
decât să îşi asume direct vreo responsabilitate. Şi mai era o 
problemă pe care poate ne-americanii nu puteau să o 
sesizeze prea uşor. In ciuda scurtului avant de implicare 
internaţională, Statele Unite ale Americii vădeau deja 
semnele unei retrageri în vechea mentalitate izolationista, 
Wilson şi opozantii lui republicani, care dominau în Congres, 
fiind într-un dezacord din ce în ce mai acut. Pentru toţi cei 
care, la Paris, aşteptau ca Statele Unite să preia 
conducerea situaţiei însemna, de fapt, că timpul nu ţinea cu 
ei, deoarece, cu cât lucrurile trenau mai mult, cu atât 
capacitatea sau interesul Statelor Unite de a face ceva se 
diminuau corespunzător. Foarte repede, pentru Yale şi alţi 
membri din secţia americană pentru Orientul Mijlociu, a 
apărut sentimentul profund demoralizant că situaţia scăpa 
de sub control. „Ne bateam pentru linii de hotar, ca şi cum 
soarta omenirii ar fi depins de ele”, îşi amintea Yale despre 
acea perioadă. „Clocoteam şi spumegam de furie, fiindcă 
Wilson şi [principalul lui consilier Edward] House păreau să 
nu dea nicio atenţie la ce făceam noi. Totul mi se părea 
straniu de arid şi inutil.”22 

Pe măsură ce lucrările conferinţei de pace s-au 
prelungit, misiunea ce îi revenea lui Yale avea să devină din 
ce în ce mai absurdă. La sfârşitul primăverii, în 1919, a fost 
numit într-un comitet american de documentare la faţa 
locului, Comisia King-Crane, care, în virtutea principiului 
autodeterminării promovat de Wilson, a fost trimisă să 
determine dorinţele foştilor cetăţeni ai colosului otoman, 
„să facă un plebiscit”, remarca sceptic Yale, „al unui vast 
imperiu cu 30000000 de locuitori”. În mod nesurprinzător, 
după un circuit de două luni şi zeci de întâlniri în Turcia, 
Siria, Liban şi Palestina, mesajul pe care comisia l-a auzit 
peste tot era neechivoc: marea majoritate a oamenilor 
doreau ori independenţa, ori să vină americanii. În lumina 
acestor constatări, comisia a elaborat un set decisiv de 
recomandări, prin care Statelor Unite le revenea rolul 
principal în aplicarea unei soluţii pentru acel puzzle numit 


Orientul Mijlociu. Soluţia respectivă nu semăna însă deloc 
cu ceea ce stabiliseră deja în secret britanicii şi francezii, şi 
nici cu ceea ce era dispusă să îşi asume administraţia 
Wilson. Măcar aici, administraţia era pregătită să acţioneze 
cu mare promptitudine: rapoartele King-Crane au fost 
încuiate rapid într-un seif, fără să mai fie văzute sau citite 
de lumea exterioară timp de trei ani de-atunci înainte. 

Întorcându-se în Europa din acea misiune în toamna 
anului 1919, Yale avea să mai facă o ultimă tentativă de a 
salva situaţia din Siria, apelând la sprijinul lui Lawrence, 
pentru ceea ce avea să devină cunoscut drept Planul Yale. 
Incepând să atragă sprijinul unor înalţi demnitari britanici, 
s-a crezut pentru scurt timp că existau poate şanse ca 
viitoarea ciocnire dintre arabi şi francezi în Siria să poată fi 
evitată. Dar Yale acţiona pe cont propriu, iar când 
autorităţile americane au aflat despre intervenţiile lui, 
planul a fost repede matrasit. In 1 noiembrie 1919, trupele 
britanice care ocupaseră Siria, până se ajungea la o 
reglementare finală, au început să se retragă. In aceeaşi Zi, 
trupele franceze au început să intre în ţară. Peste câteva 
zile, dezgustat, Yale şi-a dat demisia din delegaţia 
americană de pace şi s-a îmbarcat înapoi spre New York. 

T. E. Lawrence a pierdut speranţa cam în acelaşi timp. 
Aşa cum mama sa avea să-i relateze unui biograf, fiul ei a 
alunecat într-o stare de „depresie şi epuizare nervoasă 
extremă” în acea toamnă, iar în timpul vizitelor acasă „se 
întâmpla uneori să rămână toată dimineaţa, de la micul 
dejun până la prânz, în aceeaşi poziţie, fără să se miste, şi 
cu aceeaşi expresie pe faţă”. 


Persistenta fascinatie pe care o exercită povestea lui T. 
E. Lawrence este în strânsă corelaţie cu o serie de 
dureroase întrebări de genul „ce-ar fi fost dacă?” pe care le 
implică o reflecţie la ceea ce omenirea a pierdut când el a 
pierdut. Ce-ar fi fost dacă, în 1918, arabii ar fi putut să 
creeze marele stat arab pe care mulţi îl doreau cu atâta 
disperare şi despre care credeau că le fusese promis? Cât 
de diferit ar arăta Orientul Mijlociu astăzi, dacă primii 
sionişti din Palestina postbelică ar fi putut să negocieze cu 
un om ca Faysal Hussein, care vorbise despre „seminţii 


înrudite şi legături străvechi” ce existau între evrei si 
arabi? Şi cum ar fi fost cu americanii? Astăzi, pare aproape 
incredibil că a existat o vreme când lumea musulmană şi 
arabă cerea vehement o intervenţie americană pe teritoriile 
lor; cum ar fi fost dacă Statele Unite ar fi dat curs 
oportunității apărute la sfârşitul Primului Război Mondial? 

După toate probabilitățile, nu neapărat o era de aur, 
cum şi-ar putea imagina unii. Aşa cum Lawrence a afirmat 
frecvent, ideea unui adevărat stat panarab a fost 
întotdeauna un fel de miraj, diferenţele dintre culturile 
extrem de variate fiind mai mari decât ceea ce le unea. 
Poate că o astfel de entitate statală atât de vastă şi 
fragmentată ar fi putut rezista un timp, doar prin lipsa unei 
conduceri centralizate puternice, cumva ca în vremea 
vechiului regim al otomanilor, însă progresele în tehnologie 
şi comunicaţii ar fi adus curând aceste popoare şi culturi 
disparate la o stare de conflict. In mod similar, nu aveau să 
existe niciodată relaţii cu adevărat armonioase între evrei şi 
arabi în Palestina, ştiut fiind că împotrivirea arabilor faţă de 
o prezenţă extinsă a evreilor existase cu mult înainte de 
Declaraţia Balfour şi nu ţinea seama aproape deloc de 
atitudinea moderată a lui Faysal; de fapt, singurul 
conducător arab postbelic care va încerca să ajungă la o 
înţelegere cu Israelul, fratele lui Faysal, Abdullah, va fi 
asasinat de un pistolar palestinian pentru eforturile lui. Cât 
despre ideea ca trupele de ocupaţie americane să fie 
salutate drept eliberatoare, şi acest lucru ar fi fost de scurtă 
durată, încetând atunci când acele trupe ar fi fost nevoite 
să soluţioneze conflicte interne pe care le înțelegeau prea 
puţin, cu inevitabila părtinire care decurge de aici. Şi chiar 
dacă ar fi izbutit cumva să evite acele capcane, oricum 
Statele Unite şi-ar fi pierdut imaginea de „parte 
dezinteresată”, pe măsură ce deveneau o putere imperială 
în toată regula. 

Având toate acestea în vedere, e greu de imaginat că 
vreuna dintre ipotezele de mai sus ar fi putut produce o 
istorie mai tristă decât ceea ce s-a întâmplat efectiv pe 
parcursul ultimului secol, un registru de războaie, lupte 
religioase şi dictaturi brutale, care au împovărat nu doar 
Orientul Mijlociu, ci şi întreaga lume. Această tristă istorie a 


început aproape din momentul când negociatorii de la Paris 
şi-au făcut bagajele şi au declarat că misiunea lor se 
încheiase, lăsând în urma lor „o pace de porțelan”. 

Refuzându-i-se asistenţa lui Lawrence în toamna anului 
1919, un Faysal disperat a fost nevoit să accepte firimiturile 
de compromis pe care francezii erau dispuşi să i le arunce 
în Siria. lar când s-a întors la Damasc, Faysal a fost acuzat 
de trădare fiindcă vânduse ţara imperialiştilor europeni. 
Purtat de această furie populară, Faysal a renunţat la târgul 
cu francezii şi în martie 1920 a regizat un fel de lovitură de 
palat, declarându-se rege al Siriei. Acest act, în combinaţie 
cu conferinţa de la San Remo din luna următoare, unde 
Marea Britanie şi Franţa şi-au oficializat partajarea regiunii - 
Marea Britanie luând Irakul şi Palestina „mai mare”, care 
includea şi o fâşie lată de teritoriu la est de fluviul lordan, 
sau Transiordania, Franţa luând restul Siriei -, a creat 
premisele unei ciocniri armate dintre Faysal şi francezi. 
Ciocnirea armată a avut loc în iulie; după o scurtă bătălie, 
mai mult unilaterală ca pondere, de la periferia Damascului, 
francezii l-au detronat pe Faysal şi l-au izgonit în exil. Spre 
sfârşitul anului 1920, francezii aveau în sfârşit o Syrie 
integrale (cu excepţia mandatului britanic în Palestina şi 
Transiordania), dar aveau de înfruntat acum o populaţie 
care spumega de furie. De asemenea, aveau de-a face 
acum şi cu un pericol extern; în deşerturile Transiordaniei, 
Abdullah, fratele lui Faysal, îşi strângea luptătorii, cu 
intenţia de a porni să cucerească Damascul. 

Dar problemele pe care le aveau francezii în regiune la 
sfârşitul anului 1920 păreau minore în comparaţie cu 
dificultăţile britanicilor. În Palestina, tensiunile dintre 
imigranții sionişti şi populaţia arabă locală ajunseseră la 
vărsări de sânge. În Arabia, ibn Saud încerca din nou să îl 
detroneze pe regele Hussein. Dar criza cea mai gravă era în 
lrak. În anul precedent, Lawrence prezisese o răscoală 
generalizată contra dominaţiei britanice de-acolo prin 
martie 1920, „dacă nu ne schimbăm apucăturile”, dar 
pronosticul lui fusese depăşit cu două luni; când rebeliunea 
din mai în lrak a fost înăbuşită, muriseră circa o mie de 
britanici şi nouă mii de indigeni. Aşa cum Lawrence avea să 
explice în scrisoarea sa din 1929 adresată lui Yale, Marea 


Britanie şi Franţa, discreditaseră la Paris Acordul Sykes- 
Picot, dar concepuseră ceva cu mult mai rău, aşa cum se 
putea constata din nenumăratele focare de conflict care 
izbucniseră în întreaga regiune aproape imediat. 

Pentru a combate aceste crize, în decembrie 1920, 
Lloyd George a apelat la un om care devenise un fel de 
paria în cercurile clasei conducătoare britanice, fostul prim 
lord al amiralitatii, Winston Churchill. Una dintre primele 
măsuri adoptate de Churchill, după preluarea funcţiei de 
secretar de stat pentru Colonii, a fost să ceară concursul 
unui alt proscris de dată recentă, fostul locotenent-colonel 
T. E. Lawrence. 

Cel puţin iniţial, Lawrence nu s-a arătat interesat să 
revină în tumultul vieţii publice. Preocupat de scrierea 
memoriilor şi, negreşit, încă ofuscat de tratamentul 
mizerabil pe care i-l aplicase guvernul lui Lloyd George în 
anul precedent, i-a spus lui Churchill că era prea prins şi că 
renuntase la politică. Nu a cedat decât atunci când noul 
secretar colonial l-a asigurat că va avea practic mână liberă 
în a contribui in mod fundamental la remodelarea porțiunii 
britanice de pe eşichierul Orientului Mijlociu la viitoarea 
Conferinţă de la Cairo. Drept urmare, deliberările de la 
Cairo au fost aproape doar o formalitate, întrucât Lawrence 
şi Churchill elaboraseră în prealabil, după cum Lawrence i-a 
povestit unui biograf, „nu doar chestiunile pe care 
participanţii la Conferinţă le vor lua în discuţie, ci şi deciziile 
la care aveau să ajungă”. 

Irakul avea acum să fie consolidat şi recunoscut drept 
un regat arab, cu Faysal înscăunat rege. In Arabia, britanicii 
susțineau dreptul lui Hussein de a guverna în Hejaz, dar 
simultan susțineau şi autoritatea lui ibn Saud în interiorul 
peninsulei Arabia. Desigur, cea mai novatoare idee 
elaborată la Cairo era planul menit să-l facă pe Abdullah să 
nu-i mai atace pe francezii din Siria. La încheierea 
conferinţei, Lawrence a călătorit până la tabăra lui 
Abdullah, în Amman, şi l-a convins pe bătăiosul conducător 
arab să încerce întâi să instituie un guvernământ în 
regiunea Transiordania a Palestinei aflată sub mandatul 
Marii Britanii. Spre marea surprindere a lui Lawrence - şi 
poate a lui Abdullah deopotrivă -, acesta, considerat cel 


mai indolent dintre cei patru fii ai lui Hussein, s-a dovedit a 
fi, de fapt, un foarte bun administrator; în viitorul apropiat, 
Transiordania se va desprinde oficial de restul Palestinei şi 
va deveni un regat arab independent - lordania de astăzi -, 
cu Abdullah ca rege. Până la întoarcerea sa în Anglia, în 
toamna anului 1921, când serviciul său de un an, în cadrul 
Biroului pentru Colonii, era aproape încheiat, Lawrence 
devenise efectiv omul care din umbră ridica regi în Orientul 
Mijlociu. 

Dar dacă prin aceste măsuri s-a ajuns la o oarecare 
stabilitate în centrul vechii hărţi a Imperiului Otoman, nu 
acelaşi lucru se putea spune despre starea de lucruri din 
nord şi din sud. Acolo, situaţia a rămas în continuare incertă 
şi sângeroasă pentru o perioadă de timp. 

In Anatolia, fostul general turc Mustafa Kemal, eroul de 
la Gallipoli, refuzase să accepte dezmembrarea Turciei, aşa 
cum dictaseră Aliaţii. Timp de patru ani, a condus în luptă 
armata sa de nationalisti turci împotriva tuturor celor care 
încercau să smulgă vreo bucată din pământul turcesc, 
pentru ca în final, în 1923, să stabilească graniţele Turciei 
din ziua de azi. Rândul Franţei în acest război prin rotaţie a 
venit în toamna anului 1921, când Kemal, care curând avea 
să fie cunoscut mai bine drept Ataturk, şi-a îndreptat 
atenţia spre trupele franceze care ocupau regiunea Cilicia. 
Invinse rapid, armatele franceze din Cilicia s-au retras 
repede în Siria, sub conducerea comandantului lor, 
ghinionistul Edouard Brémond. 

In acelasi timp, razboiul continua pe un arc uimitor de 
lung, care se întindea din Caucaz tocmai până în 
Afghanistan, unde diverse grupări naţionaliste, ruşi roşii şi 
albi, precum şi ce mai rămăsese din Junii Turci se băteau 
pentru întâietate, legând şi dezlegand alianţe cu o 
regularitate atât de ameţitoare, încât sfidau orice rațiune, şi 
orice putere de înţelegere. Printre aspirantii importanţi din 
acest creuzet erau atât Enver Paşa, cât şi Djemal Paşa, or 
nu era deloc surprinzător, în contextul evenimentelor 
generale din regiune, dacă Djemal Paşa avea să apară în 
Kabul, în iarna anului 1921, în calitate de consilier militar al 
regelui Afghanistanului. 


Şi apoi, mult la sud, a venit rândul regelui Hussein. 
Întrucât britanicii se săturaseră de mult de guvernarea lui 
versatilă şi de refuzul de a accepta realităţile politice din 
Orientul Mijlociu - în 1921, timp de două luni, la Jiddah, 
Lawrence se căznise cu disperare să îl facă pe Hussein să 
accepte acordurile Conferinţei de la Cairo -, Hussein s-a 
trezit practic lipsit de apărare, când ibn Saud şi războinicii 
lui wahhabişti au atacat în cele din urmă Mecca, la sfârşitul 
anului 1924. Nevoit să fugă pe coastă şi, apoi, pe un 
distrugător britanic, Hussein a plecat întâi în exil în Cipru, 
înainte de a se duce în cele din urmă la fiul său Abdullah, la 
Amman, capitala noului său stat, lordania. Regele detronat, 
care visase odinioară la un stat panarab întinzându-se de la 
Mecca până la Bagdad, a murit acolo în 1931, la vârsta de 
şaptezeci şi şase de ani. 

De acolo, lucrurile pur şi simplu s-au înrăutățit pentru 
Occident. În anii 1930, britanicii au trecut printr-o situaţie 
dificilă în mandatul lor din Palestina, pe care uneltiseră din 
greu să-l obţină, întâi o revoltă arabă de mare amploare, 
alimentată de imigrația crescândă a evreilor în regiune, 
urmând după al Doilea Război Mondial atacuri din partea 
gherilelor evreieşti care vedeau în ocupanţii britanici un 
ultim obstacol spre crearea Israelului. În 1946, vlăguiţi de 
război, francezii au fost nevoiţi să renunţe la preaiubita lor 
Syrie integrale, dar nu înainte de a rupe din teritoriul ei un 
nou stat, Liban; în decurs de trei ani, guvernul democratic 
pro-occidental al Siriei avea să fie înlăturat printr-un puci 
militar, iar structura de guvernare alambicată impusă de 
francezi în Liban va împinge ţara într-un război civil. În 
1952, controlul britanic asupra Egiptului a luat sfârşit, când 
regele lor marionetă a fost răsturnat de Gamal Abdel 
Nasser şi mişcarea lui naționalistă „Ofițerii Liberi”; peste 
şase ani a urmat un puci militar în Irak, organizat de ofiţeri 
tineri manati de aceleaşi idei, ceea ce a pus capăt 
monarhiei pro-occidentale instituite de Faysal. Prin anii 
1960, când epoca imperialismului european se apropia de 
un final neceremonios, Orientul Mijlociu amintea de haosul 
pe care puterile coloniale îl lăsau în urmă în alte părţi ale 
globului, dar cu o singură diferenţă esenţială: din cauza 
petrolului, regiunea devenise acum teritoriul cel mai vital 


din punct de vedere strategic, iar Occidentul nu putea 
părăsi dezastrul pe care contribuise să îl creeze acolo, chiar 
dacă ar fi vrut. Ceea ce s-a petrecut acolo pe parcursul 
ultimei jumătăţi de secol este, desigur, cunoscut tuturor: 
patru războaie între arabi şi israelieni; un război civil, timp 
de zece ani, în Liban, şi altul, timp de douăzeci de ani, în 
Yemen; uciderea minorităţilor etnice din Siria si Irak; patru 
decenii de terorism sponsorizat de stat; convulsii de 
extremism religios; patru intervenţii militare americane 
majore şi o sumedenie de alte intervenţii mai mici; iar 
pentru poporul arab, până foarte de curând, un şir 
neîntrerupt de regimuri dictatoriale crude şi/sau 
cleptocratice, din Tunisia până în Irak, lăsând în sărăcie si 
fără drepturi cetăţeneşti cea mai mare parte a populaţiei. 
Desigur, vinovăția pentru toate acestea nu rezidă doar 
în cumplitele decizii care au fost luate la sfârşitul Primului 
Război Mondial, însă atunci a fost sădită o sămânță 
deosebit de toxică. Incepând de atunci, societatea arabă a 
avut tendinţa de a se defini nu atât prin ceea ce aspiră să 
devină, cât mai ales prin lucrurile împotriva cărora se 
ridică: colonialism, sionism, imperialism occidental sub 
nenumăratele lui forme. Această cultură a antagonismului a 
fost manipulată - de fapt, a fost cu înfocare alimentată - de 
către generaţii de dictatori arabi urmărind să abată furia 
poporului de la propria lor cârmuire samavolnică spre 
pericolul exterior, fie el „Marele Satan” sau „entitatea 
sionistă nelegitimă” ori muzica occidentală răsunând pe 
străzile din Cairo. De aceea, astăzi, mişcarea „Primăverii 
Arabe” constituie un fenomen atât de reformator în istoria 
Orientului Mijlociu. Pentru prima oară din 1918, „strada 
arabă” are un cuvânt de spus în privinţa viitorului ei şi, 
oricât de multe obstacole i s-ar arunca în cale, se naşte un 
fenomen de participare fizică şi o conştiinţă a libertăţii 
personale ce probabil nu vor mai putea fi anihilate din nou. 
In măsura în care democraţia autentică şi principiul 
autodeterminării prind rădăcini - iar într-o regiune care a 
fost atâta vreme oprimată politic şi intelectual, e uşor să te 
concentrezi doar asupra haosului pe termen scurt -, e 
posibil ca lumea arabă să poată, în sfârşit, să se înscrie pe 


calea imaginată pentru ea de Lawrence şi alţi câţiva 
visători, acum un veac. 


Mark Sykes, omul al cărui nume a devenit sinonim cu 
politicile dezastruoase pe care Occidentul le-a urmat în 
Orientul Mijlociu după Primul Război Mondial, nu a mai trăit 
ca să poată vedea efectul lor. Trecând rapid din ipostaza 
depanatorului politic indispensabil în aceea de tap ispăşitor, 
în ochii Ministerului de Externe britanic, din cauza statutului 
său de coautor al detestatului Acord Sykes-Picot, în toamna 
anului 1918 Sykes a pornit într-un mare circuit prin Orientul 
Mijlociu postbelic. Totuşi, diminuarea prestantei nu avusese 
efectul de a-i crea vreo criză de modestie; aşa cum a 
comunicat Ministerului de Externe, în propunerea călătoriei 
sale, pe lângă potolirea tensiunilor dintre arabi şi evrei în 
Palestina, intenţiona să ajute la reorganizarea infrastructurii 
militare şi politice a Aliaților în Siria, să convingă regimul 
indian britanic din lrak că merita să adopte o poziţie 
postimperială mai progresivă, şi să „contribuie la 
promovarea unor bune relaţii între arabi şi francezi”. 

Timp de două luni, Sykes şi micul său anturaj au 
străbătut regiunea, fiecare zi fiind ocupată cu un program 
de evenimente epuizant. Dar chiar şi un om cu o vanitate 
exagerată ca a lui a observat, probabil, că în Orientul 
Mijlociu, la fel ca la Londra, influenţa lui scăzuse enorm. La 
Damasc, Sykes l-a vizitat pe Gilbert Clayton, cândva un 
ascultător atent la diferitele lui iniţiative, însă s-a lovit de o 
recalcitranţă pronunţată. Sykes nu avea de unde să ştie că, 
de fapt, Clayton primise recent recomandări de la un oficial 
din Londra despre cum să-l trateze pe musafirul său. „Nu-l 
lua pe Mark la valoarea pe care şi-o atribuie”, îl avertizase 
oficialul. „Acţiunile lui au ajuns invandabile aici şi a fost 
trimis în delegaţie [la cererea lui] ca să poată fi 
îndepărtat.” 

Totuşi, aşa umilitoare cum a fost această călătorie, 
părea să fi declanşat în Sykes o reevaluare sinceră a 
opiniilor lui despre Orientul Mijlociu. In ianuarie 1919, când 
redacta o „apreciere” a călătoriei pe care tocmai o 
încheiase, a recunoscut că atât Marea Britanie, cât şi Franţa 
greşiseră în felul cum procedaseră în regiune. Într-o frază 


pe care ar fi putut să o scoată din cele Douăzeci si şapte de 
articole ale lui Lawrence, Sykes sugera acum că „indiferent 
cine va prelua Siria trebuie să îşi dea seama că a avea o 
administraţie pur indigenă care să conducă lucrurile prost, 
dar cu perspective de ameliorare, reprezintă un progres 
mai real, decât a avea un personal european care să facă 
lucrurile adecvat, dar fără ca indigenii să înveţe ceva”. 
Era o evoluţie remarcabilă în gândirea omului care, cu trei 
ani în urmă, fusese coautorul unui document ce avea să se 
dovedească a fi ultimul mare acord în slujba imperialismului 
european. 

Dar era prea târziu. Când Sykes a apărut la Conferinţa 
de Pace de la Paris, la începutul lui februarie, pe colegii lui 
britanici îi interesa prea puţin noua evoluţie a gândirii lui, 
preocuparea lor în acel moment fiind să se spele pe mâini 
de acordul care purta numele lui. În cercul închis al 
diplomaților adunaţi la Paris, disprețul cu care îl priveau pe 
Sykes a căpătat tente de agresivitate. „l-am spus ceva 
despre acord”, avea să-şi amintească Lloyd George în 
memoriile lui, „şi imediat am văzut cât l-a durut. Îmi pare 
rău. Mai bine nu-i spuneam nimic. Mă blamez pentru asta. 
El şi-a dat toată silinta.”24 

Dar poate că  remuşcările premierului britanic 
decurgeau din ceea ce a urmat în scurt timp. În seara de 10 
februarie, Sykes s-a băgat în pat devreme, plângându-se că 
se simţea dărâmat. Până a doua zi dimineaţă, nu putea să 
se mai ţină pe picioare. Doctorii i-au pus rapid diagnosticul 
de gripă spaniolă, iar în următoarele cinci zile a zăcut cu 
dureri mari în camera de hotel, îngrijit de soţia lui, Edith, 
atinsă şi ea de aceeaşi boală. Sykes s-a prăpădit în seara 
de 16 februarie, când nu mai rămăsese decât o lună până 
ar fi împlinit vârsta de patruzeci de ani. 


Nici Aaron Aaronsohn nu a mai trăit pentru a putea 
vedea cum planurile lui se adevereau. Şi el era la Paris, şi la 
fel ca în cazul Comisiei Sioniste din 1918, fusese lăsat să 
creadă că avea să aibă o poziţie de conducere în delegaţia 
sionistă la Conferinţa de Pace, dar în ultimul moment se 
trezise dat la o parte şi marginalizat. Aşa cum nota furios în 
jurnalul său, în 16 ianuarie 1919, după ce a aflat că 


membrii conducerii de vârf a mişcării sioniste urmau să se 
întâlnească la Londra pentru o şedinţă de strategie, „Chaim 
(Weizmann) mi-a spus, ca din întâmplare: «Vii şi tu la 
Londra, nu-i aşa?!» «Pentru ce?» am ripostat eu. «Ca să 
primesc noi insulte? Multe mulţumiri.» Am scris că eram 
scârbit şi mă săturasem să rămân în falsa poziţie a unei 
amante care este iubită în intimitatea budoarului, dar 
nerecunoscută în fata lumii”. 

Exact la fel cum amenintase să facă de nenumărate ori 
cu Comisia Sionistă, Aaronsohn s-a decis să plece de tot de 
la Paris, dar a rămas până la urmă când conducerea 
sioniştilor, care îl tratase cu dispreţ până nu de mult, s-a 
rugat spăsită să îi ajute în trasarea unei hărţi cu hotarele 
propuse pentru Palestina. „Urăsc modul lor de lucru”, nota 
Aaronsohn după aceea în jurnalul lui, cu o notă de triumf 
ranchiunos. „Încredinţezi misiuni importante unor indivizi si 
în ultimul minut îţi dai seama că nu s-a făcut nimic, fiindcă 
experţii n-au fost lăsaţi să intervină." Harta întocmită de 
Aaronsohn era aşa cum ar fi visat orice sionist, iar, dacă ar 
fi fost adoptată, ar fi extins graniţele Palestinei până la 
periferia Damascului, astfel încât Palestina nu ar fi fost 
neapărat o enclavă pe lângă o Sirie mare, ci Siria ar fi fost 
transformată practic într-un stat format din resturile unei 
Palestine mari. 

În dimineaţa de 15 mai 1919, Aaronsohn se pregătea 
să se întoarcă la Paris şi la Conferinţa de Pace, după o 
scurtă vizită la Londra. La aerodromul Kenley, din sudul 
Londrei, a aflat însă că zborul său fusese decalat din cauza 
unei ceti dense la sol. La unsprezece şi jumătate, tocmai 
când voia să renunţe şi să plece înapoi la Londra, cerul s-a 
limpezit parţial, iar pilotul unui mic aeroplan de Havilland 
cu două locuri, care asigura un serviciu poştal până la Paris, 
s-a oferit să-l ia şi pe el. În jurul orei unu la amiază, 
căpitanul unei ambarcaţiuni de pescuit franceze, care se 
deplasa în largul coastei portului Calais, a auzit un avion 
zburând deasupra, la mică altitudine, fără să-l poată 
distinge însă din cauza cetii groase, iar apoi zgomotul unei 
prabusiri. Cautand prin negura deasă, pescarul a găsit 
plicuri cu scrisori plutind pe marea calmă, dar nimic 
altceva. Trupurile celor doi oameni din avionul de Havilland, 


pilotul şi Aaron Aaronsohn, nu au fost niciodată recuperate. 
Întrucât, conform legii rabinice, o înmormântare nu poate fi 
oficiată fără să existe corpul defunctului, în seara de 17 mai 
prietenii şi colegii lui Aaronsohn s-au adunat la Paris, pentru 
a aduce un ultim omagiu vieţii şi contribuţiei lui la mişcarea 
sionistă. 

Cât despre colegul şi, uneori, adversarul lui Aaronsohn 
în mişcarea sionistă, Chaim Weizmann, acesta a avut parte 
să vadă crearea statului Israel şi să fie primul preşedinte al 
noi entităţi statale, până când s-a stins din viaţă în 1952. În 
Palestina postbelică, i s-a alăturat şi sora lui mai mică, 
rebela Minna. Pentru serviciile aduse efortului de război al 
Puterilor Centrale, Minna a fost inclusă într-un schimb de 
prizonieri între Germania şi Rusia, în ultimele zile ale 
Primului Război Mondial. Reuşind o nouă evadare, de data 
asta din haosul care domnea după război în Germania, s-a 
întors la lerusalim, unde a lucrat pentru serviciul medical al 
organizaţiei femeilor sioniste, Hadassah. 

Djemal Paşa şi-a continuat viaţa aventuroasă şi în 
epoca postbelică, dar doar pentru scurt timp. După cea 
fugit din Constantinopol împreună cu ceilalţi doi Juni Turci 
cu titlul de paşă, Talaat şi Enver, la bordul unui torpilor 
german în ultimele zile de război, Djemal a umblat pe 
câmpurile de luptă din Asia Centrală, legând şi dezlegând 
alianţe cu uimitor de multe facţiuni. Norocul l-a părăsit în 
cele din urmă în iulie 1922, când el şi aghiotantul lui au fost 
ciuruiţi de gloanţe pe străzile din Tbilisi, Georgia. Asasinatul 
a fost revendicat de o organizaţie naționalistă armeană 
clandestină, care jurase să îi lichideze pe toţi cei care se 
făceau vinovaţi de masacrarea armenilor în 1915-16, şi 
care anterior îl asasinaseră pe Talaat Paşa în Berlin. În luna 
următoare, Enver Paşa, ultimul din triumviratul Junilor Turci 
şi aventurier alături de Djemal în Caucaz, a ieşit şi el din 
scenă, împuşcat într-o ambuscadă a Armatei Roşii ruseşti în 
Tadjikistan. 


În rolul său de expert al Americii în problemele 
Orientului Mijlociu la Conferinţa de Pace de la Paris, William 
Yale nu s-a preocupat doar de chestiunea păcii în regiune. 
In acelaşi timp şi, probabil, ştiind că într-o bună zi va trebui 


să îşi găsească o nouă slujbă, a urmărit să promoveze pe 
ascuns interesele fostului său patron, Standard Oil din New 
York, prin intermediul delegaţiei americane. Ţinând seama 
de tenacitatea cu care preşedintele Wilson apăra politica 
comerţului liber a „uşii deschise”, dar şi având în vedere o 
serie de evenimente care se petrecuseră în Palestina în 
vara anului 1918, Yale avea un bun pretext de a proceda 
astfel. 

In timp ce servea drept ofiţer de legătură american pe 
lângă comandamentul militar al lui Allenby în vara 1918, 
Yale fusese convocat de către generalul Arthur Money, 
administratorul principal al Palestinei, care i-a cerut să îi 
predea hărţile zăcămintelor petrolifere din Palestina ale 
firmei Socony. Când Yale a refuzat, obiectând că Money 
trebuia să discute acea problemă cu conducerea de la 
Standard Oil, generalul a optat pentru metoda mai simplă 
de a intra prin efractie în fostul sediu Socony din lerusalim, 
luând hărțile direct de-acolo. Într-o serie de 
memorandumuri adresate delegaților americani la 
Conferinţa de Pace, Yale avertiza sumbru împotriva 
pericolului pe care îl prezentau pentru viitor aceste tactici 
de forţă, în special dacă britanicilor, avizi de petrol, li se 
lăsa mână liberă în teritoriile aflate sub mandatul lor în 
Palestina şi Irak. Cum era de aşteptat, delegaţii americani 
s-au alarmat; în mare parte la instigarea lui Yale, campania 
americană menită să constrângă Marea Britanie să onoreze 
concesiunile Socony din Palestina avea să devină o sursă 
majoră de frictiuni între cele două tari, în următorii ani. 

Doar că, din câte se părea, Socony juca un fel de alba- 
neagra în Palestina, zbătându-se cu încrâncenare să îşi 
protejeze „marele zăcământ” de la Kornub, pentru a putea 
stabili un precedent de a pretinde un acces similar şi la 
celelalte câmpuri petrolifere cunoscute din Irakul controlat 
de britanici. Când acest acces a fost în cele din urmă cedat 
în 1924, Standard Oil a renunţat brusc la toate concesiunile 
din Palestina. Grăbindu-se să ocupe locul lăsat liber, o 
companie petrolieră britanică a efectuat rapid testări la 
Kornub, unde nu a găsit decât ceea ce geologul din echipa 
lui Yale, Rudolf McGovern, descoperise în 1914: resturi de 
minereu de fier.2: In ciuda unor rapoarte optimiste, date 


publicităţii periodic, prin care se susţinea contrariul, niciun 
zăcământ petrolifer valabil din punct de vedere comercial 
nu a fost găsit vreodată la Kornub. 

După ce s-a retras dezgustat de la Conferinţa de Pace 
de la Paris, la sfârşitul anului 1919, Yale s-a întors în Statele 
Unite, cu speranţa de a se reangaja la Socony. Fie din 
cauza remarcilor lipsite de tact pe care le făcuse mai 
demult pe holurile sediului de pe Broadway 26, ori fiindcă 
devenise o figură prea cunoscută în conflictele cu Marea 
Britanie pe tema zăcămintelor petrolifere, eforturile lui în 
acea direcţie au dat greş. În condiţiile în care familia lui 
pierduse toată averea încă dinainte de război, iar locurile 
de muncă erau puţine în recesiunea tot mai gravă din 
America postbelică, Yale a semnat un contract ca 
reprezentant al unei firme de comerţ americane şi a plecat 
înapoi la Cairo. În drum, s-a oprit în Anglia şi s-a însurat cu 
Edith Hanna, o asistentă medicală britanică, pe care o 
cunoscuse la lerusalim, înainte de război. 

Timp de câţiva ani, Yale a schimbat o serie de slujbe cu 
jumătate de normă la Cairo, continuând în acelaşi timp să 
facă prospectiuni pentru ţiţei, pe cont propriu. Prin mai 
1922, era sigur că descoperise un mare zăcământ pe insula 
Farasan din largul Yemenului, controlată de britanici. Aşa 
cum i-a spus unui director de la Socony, britanicii ţineau 
secretă descoperirea titeiului pe insulă, dar daca Socony 
trimitea acolo un geolog, Yale cunoştea o modalitate de a-l 
introduce clandestin. Când acestei propuneri nu i s-a dat 
curs, Yale s-a întors în Statele Unite, unde, oricât de 
neverosimil ar putea părea, şi-a luat o fermă de găini într-o 
zonă rurală din New Hampshire, făcând în acelaşi timp un 
masterat în educaţie. Prin 1928, fusese angajat de 
Universitatea din New Hampshire, ca profesor asistent la 
catedra de istorie. 

Fiind un scriitor prodigios, chiar dacă nu foarte 
talentat, Yale şi-a completat venitul de profesor prin 
articole şi eseuri despre Orientul Mijlociu. Aceste eforturi i- 
au adus treptat o recunoaştere tot mai amplă - publica atât 
în Atlantic Monthly, cât şi în Christian Science Monitor -, 
graţie căreia era invitat frecvent să ţină conferinţe şi să 
participe la diferite simpozioane universitare. Exact ca 


atunci când trăise în regiune, opiniile lui Yale despre 
Orientul Mijlociu au oscilat enorm pe parcursul anilor, astfel 
încât chemarea lui din 1923 la o campanie pentru „a zdrobi 
odioasa tiranie a islamului, care de secole a corupt mintea, 
sufletul şi trupul atâtor milioane de orientali”, a fost clar 
contrabalansată de o tirada ulterioară împotriva 
„caracterului exploatator al imperialismului nationalist 
evreiesc”, pe care el il acuza ca era modelat dupa ,,tiparul 
fascist german”. 

In ciuda acestei retorici, Yale era suficient de bine 
văzut ca expert in domeniu, pentru a fi numit în Serviciul de 
Planificare Postbelica al Departamentului de Stat, ca 
specialist în Orientul Mijlociu, în timpul celui de-al Doilea 
Război Mondial. Această funcţie, la rândul ei, a condus la 
numirea lui ca secretar asistent în Comitetul de Tutelă la 
prima conferinţă postbelică a Naţiunilor Unite, la San 
Francisco, în 1945. Sarcina lui Yale era să se ocupe cu 
precădere de propunerea privind realinierea politică a lumii 
arabe prin dezmembrarea sistemului discreditat al 
mandatelor coloniale, în favoarea unei tutele a Organizației 
Națiunilor Unite. Yale, probabil, a avut un sentiment de déjà 
vu, căci, la fel ca în cazul Comisiei King-Crane din urmă cu 
douăzeci şi şase de ani, niciuna dintre recomandările 
Comitetului pentru Orientul Mijlociu nu avea să fie pusă în 
aplicare. 

Revenind la viața civilă, Yale şi-a reluat postul de 
profesor de istorie la Universitatea din New Hampshire, şi 
apoi la Universitatea din Boston, până când s-a pensionat în 
1967. A murit la un sanatoriu din Derry, New Hampshire, în 
februarie 1975, la vârsta de optzeci şi şapte de ani. 


Din cealaltă parte a câmpului de luptă între serviciile 
de informaţii din Orientul Mijlociu, Curt Prufer a avut o 
carieră postbelică mult mai interesantă. Chiar dacă se 
spune că nu există niciun individ care să poată întruchipa 
cu adevărat istoria unei naţiuni, cu greu s-ar putea găsi un 
exemplar mai remarcabil, care să oglindească atât de bine 
ca el evenimentele din Germania în perioada interbelică. 

În 1919, Prüfer a fost atras rapid de unul dintre cele 
mai înveninate mituri ce aveau să prindă rădăcini în 


Germania învinsă, aşa-zisa conspirație a înjunghierii pe la 
spate. Potrivit acestui mit, Germania nu pierduse războiul 
pe câmpul de luptă, ci fusese trădată din interior. Printre 
principalii trădători interni figurau partidele politice liberale 
din Germania - printr-o coincidenţă uluitor de nefericită, o 
coaliţie de partide de stânga a preluat controlul guvernului 
exact cu două zile înainte de armistițiu - şi evreimea 
internaţională care, lăsându-se sedusă de promisiunile din 
Declaraţia Balfour, sustinuse cauza Aliaților. Era un mit de 
care, în ultimă instanţă, Adolf Hitler s-a folosit în mod 
devastator, însă îşi găsise un adept, mult mai devreme, în 
persoana lui Curt Prüfer; conform biografului Donald 
McKale, Prufer, ajuns la sărăcie, a acceptat un sprijin 
financiar din partea unui ministru de externe evreu în primii 
ani de austeritate de după război, în acelaşi timp însă îi 
critica pe evrei în jurnalul său cu tot mai multă 
vehemenţă.'* 

În realitate însă, din cauza treburilor lăsate 
neterminate la Conferinţa de Pace de la Paris, se putea 
argumenta cu tărie ca, de fapt, Germania nu fusese 
nicidecum învinsă; în schimb, Aliaţii pregătiseră probabil 
cea mai bună pepinieră cu putinţă pentru viitoarele 
conflicte, prin împovărarea fostului lor inamic cu datorii 
zdrobitoare în contul reparațiilor de război, dar lăsând 
totodată aproape intact aparatul de conducere a ţării. 
Lucrul acesta le-a permis oficialilor germani, printre care şi 
Curt Prüfer, să treacă rapid la refacerea alianțelor şi a 
reţelelor de influenţă care contribuiseră la declanşarea 
războiului. Una dintre primele sarcini ale lui Prufer pentru 
Ministerul de Externe în epoca postbelică a fost să îi ajute 
pe diverşi foşti parteneri ai Germaniei din Orientul Mijlociu - 
nationalisti egipteni, conducători ai mişcării Junilor Turci, 
arabi progermani - să scape de represalii şi să se refacă în 
cadrul fostelor Puteri Centrale. Bineînţeles, asta însemna că 
Germania avea acum de unde să recruteze elemente 
nemultumite pentru a incita la tulburări în viitor. 

Chiar dinainte ca războiul să se termine, Prufer găsise 
o nouă modalitate de a duce mai departe acea campanie, 
cu condiţia ca Germania să înveţe din greşelile trecutului. 
„Propaganda noastră a avut de suferit”, îi scria el 


ministrului de externe, în 2 noiembrie 1918, „din cauză că 
în timpul războiului am vrut să reparăm de urgenţă ceea ce 
neglijasem pe timp de pace... Cu acuzaţii plângăcioase 
contra inamicilor noştri, cu recitaluri interminabile slăvind 
succesele noastre şi declaraţii de prietenie pentru Islam, 
dar nesincere în interior, am încercat să câştigăm simpatia 
unor popoare care se situau departe de noi pe plan 
spiritual.” Data viitoare, îndemna Prüfer, Germania „trebuie 
să încerce mai puţin să educe, cât mai ales să se facă 
plăcută”. 

În politica scaunelor muzicale care prevala în Orientul 
Mijlociu postbelic, Prufer a avut curând ocazia să îşi reia 
vechile deprinderi de a se ţine de rele. In toamna anului 
1921, era amestecat într-o nouă uneltire pusă la cale de 
vesnic-ambitiosul Abbas Hilmi, pentru a răsturna regimul 
britanic din Egipt. Peste câteva luni, Prufer se afla la Roma, 
pentru a-i face o vizită lui Chaim Weizmann. Chiar dacă era 
la curent cu faptul că musafirul său o convinsese cândva pe 
sora lui mai mică să facă spionaj pentru Germania, 
Weizmann avea în minte, probabil, lucruri mult mai 
importante; aşa cum i-a împărtăşit lui Prufer, întrucât în 
mod limpede francezii erau de blamat pentru reticenta 
britanicilor de a mai susţine ideea unui stat al evreilor în 
Palestina, sioniştii şi germanii trebuiau să conlucreze acum 
contra Franţei. Era o idee la care Prufer, un virulent 
antisemit, dar şi un mare oportunist, a marşat negreşit din 
tot sufletul. Pentru aceste lucruri şi alte activităţi, guvernul 
britanic l-a pus pe Prufer pe o listă neagră a persoanelor 
socotite inamice, agenţia de securitate MI5 menţinând un 
dosar de cercetări vizându-l direct, care nu avea să fie 
închis niciodata.2 

Spre sfârşitul anilor 1920 totuşi, un anumit echilibru s-a 
stabilit în viaţa lui Prufer. După ce a divorţat de prima lui 
soţie, americanca Frances Pinkham, de care se despartise 
de multa vreme, s-a insurat cu o femeie mult mai tanara, 
de etnie germană, cu care a avut un băiat, în 1930. A 
continuat, de asemenea, să urce în ierarhia Ministerului de 
Externe, ajungând în cele din urmă director adjunct la 
Abteilung III, un departament extrem de important, care se 
ocupa de treburile anglo-americane şi ale Orientului 


Mijlociu. Se afla încă în acea funcţie, când Adolf Hitler a 
venit la putere în iulie 1933. 

Chiar dacă împărtăşea visul lui Hitler de a vedea 
Germania renăscând la o nouă viaţă, Prufer, asemenea 
multor conservatori germani, i-a considerat iniţial pe 
naziştii parveniti drept nişte bufoni utili, nişte huligani cu 
mici imperfectiuni, care puteau fi folosiţi, însă ţinuţi sub 
control de către o administraţie mai respectabilă. În 1936, 
Prufer îşi revizuise deja această impresie greşită şi depăşise 
faza de dezgust iniţial, încât putuse să devină director de 
personal în Ministerul de Externe hitlerist, ca peste un an să 
intre oficial în Partidul Nazist. În septembrie 1939, când 
Germania tocmai declanşase cel de-al Doilea Război 
Mondial, prin cotropirea Poloniei, Prufer a plecat în America 
Latină pentru a servi drept ambasador al lui Hitler în 
Brazilia. 

Cei trei ani cât a rămas în Brazilia au marcat pentru el 
un fel de apogeu personal. În sfârşit, Prüfer ajunsese, în 
cadrul diplomaţiei germane, la statutul pe care îl vizase 
încă din 1911. Mai mult chiar, împrietenindu-se bine cu 
dictatorul Braziliei, a avut o contribuţie în a împiedica 
această ţară, imens de bogată, de a intra în război de 
partea Aliaților, în ciuda unui tratat bilateral cu SUA, prin 
care ar fi fost obligată să procedeze aşa. Dar, din păcate, 
vechile năravuri dispar greu. În vara anului 1942, a fost 
descoperită legătura directă a lui Prufer cu o reţea de 
spionaj german care opera în Brazilia, ceea ce a dus la 
expulzarea lui din ţară. Chiar dacă regreta această 
întorsătură pe care o luaseră evenimentele, ambasadorul 
avea măcar motive să fie mulţumit că totul survenise la 
momentul oportun; exact la cinci zile după ce el şi familia 
lui au pornit spre casă, Brazilia a intrat în război de partea 
Aliaților, iar pe numele lui a fost emis un mandat de 
arestare (în cele din urmă, a fost condamnat în contumacie 
la douăzeci şi cinci de ani de închisoare, sub învinuirea de 
spionaj). 

Neobişnuit de încrezător pentru un expert în arta 
propagandei, se părea că Prufer acceptase fără vreo umbră 
de îndoială toate declaraţiile naziştilor privind o victorie 
iminentă, aşa că a avut toate motivele să fie şocat când, 


revenind în Europa, a constatat că războiul se întorcea 
inexorabil contra Germaniei. Timp de un an, a suportat 
situaţia dificilă din Berlin, chiar dacă şi-a mutat nevasta şi 
copilul la o casă pe care o cumpărase într-un oraş mai mic, 
pentru a scăpa de necontenitele raiduri aeriene ale Aliaților. 
„Este teribil pentru mine să fiu martor la toate astea”, scria 
el în iulie 1943, „nu numai fiindcă am fost întotdeauna un 
om care este foarte ataşat de patria lui, cum voi rămâne 
mereu, dar şi fiindcă am ajuns să cred sincer în unele dintre 
frumoasele idei ale naţional-socialismului.”2 

Lăsând deoparte ideile frumoase, acest supravieţuitor 
înnăscut avea totodată şi instinctul de a găsi o cale de 
scăpare. In septembrie 1943, Prüfer, împreună cu familia, 
au trecut graniţa în Elveţia, ţară neutră, unde, la fel ca în 
1918, a rămas până la capitularea Germaniei. Diferenţa 
dintre revenirea lui în 1918 şi revenirea din 1945 a fost că 
de data asta Aliaţii nu aveau să-i mai lase pe militariştii 
germani să o ia de la capăt. Casa pe care Prufer o 
cumpărase în Baden Baden s-a dovedit că fusese confiscată 
de la o familie de evrei, aşa că i-a fost luată. Fostul 
ambasador a fost supus, de asemenea, procesului de 
„denazificare”, efectuat de americani, în urma căruia nu a 
fost găsit vinovat de crime de război, în timp ce mulţi dintre 
şefii lui direcţi din Ministerul de Externe au fost trimişi la 
Nurnberg. Britanicilor le-ar fi convenit, probabil, să pună 
mâna pe omul care fusese duşmanul lor neîmpăcat timp de 
trei decenii, dar până la urmă şi-au pierdut interesul şi ei 
când, în octombrie 1945, s-a aflat că Prufer, întotdeauna cu 
o constituţie şubredă, murise sau era pe moarte, suferind 
de tuberculoză. 

Dar poate nu, totuşi. Peste trei ani, un ofiţer de 
informaţii britanic, foarte perspicace, din New Delhi a 
observat o mică notă ciudată în ziarul Daily Telegraph din 
India, despre cursurile de pregătire pentru viitorii diplomaţi 
indieni la Universitatea din Delhi. „Studenţii se vor instrui 
cu dr. Pruffer”, menţiona articolul din ziar, „un fost diplomat 
german care a părăsit ţara când regimul nazist a venit la 
putere."7% 

Cu un pic de muncă de detectiv, s-a stabilit în cele din 
urmă că antinazistul „Pruffer” şi pro-nazistul Prufer erau 


una şi aceeaşi persoană. Exact cum se întâmplase la Cairo 
cu aproape patruzeci de ani în urmă, britanicii au luat 
măsuri pentru a-i interzice lui Prufer funcţia universitară 
râvnită, ceea ce l-a determinat în final să revină în 
Germania. Intr-un final, a murit acolo - de-adevaratelea de 
data asta - la începutul anului 1959, la vârsta de şaptezeci 
şi şapte de ani. In mod paradoxal, singurul lui copil, Olaf, cu 
care orientalistul ratat nu mai păstrase de mult legătura, 
avea să emigreze până la urmă în Statele Unite, devenind 
un arheolog renumit. 


Dintre toţi spionii şi agenţii de informaţii care s-au 
duelat unii cu alţii în Orientul Mijlociu în timpul Primului 
Război Mondial, cel mai ferm decis să se rupă complet de 
acea regiune, după conflagrație, a fost T. E. Lawrence. Asa 
cum îi scria unui prieten în 1921, când a lucrat pentru 
Winston Churchill, la Biroul pentru Colonii, „arabii sunt ca o 
pagină pe care eu am întors-o definitiv, iar orice urmare 
este mizerabilă”””. 

La începutul anului 1922, când acea slujbă a luat 
sfârşit, Lawrence a făcut o cerere către comandantul Royal 
Air Force pentru a i se permite să intre în corpul de aviaţie 
militară. Solicitarea lui avea câteva detalii ciudate. Ţinând 
seama de celebritatea lui, dar şi de fostul lui grad în 
armată, Lawrence ar fi putut cu uşurinţă în intre în RAF ca 
ofiţer superior, dar în schimb el a cerut în mod expres să fie 
primit „ca soldat de rând”. De asemenea, nu se mai numea 
T. E. Lawrence; aşa cum l-a informat pe comandantul RAF, 
noul său nume era John Hume Ross. 

Faptul că Lawrence manifestase întotdeauna un dispreţ 
fatis fata de cultura cazona făcea ca această cerere să para 
cu atât mai bizară. Asa cum avea să scrie în Cei Sapte 
Stâlpi ai intelepciunii, uniforma militară „forma un zid între 
cei care o îmbrăcau şi viaţa obişnuită, era semnul că îşi 
vânduseră voinţa şi corpul în folosul Statului şi se 
angajaseră într-un serviciu care, deşi pornise benevol, nu 
era mai puţin abject... Soldatul îi oferea proprietarului său 
folosinţa timp de douăzeci şi patru de ore a corpului său, 
precum şi unica dirijare a minţii şi sentimentelor lui”.7s 


Dar poate că ideea lui nu era atât de bizară, de fapt. În 
Arabia, Lawrence exercitase o putere totală, pe viaţă şi pe 
moarte, asupra unor mii de oameni, reuşise să plasmuiasca 
o cauză şi să făurească o armată, prin forţe proprii. În tot 
acest răstimp, îl chinuise sentimentul că era un impostor, 
ideea că oamenii care luptau şi mureau lângă el aveau să 
fie tradati, aproape cu certitudine, în final. Aşa cum avea sa 
sugereze în Cei şapte stâlpi ai înțelepciunii, şi aşa cum avea 
să afirme destul de explicit în diversele scrisori adresate 
prietenilor săi, după Arabia nu şi-a mai dorit niciodată să 
aibă din nou o funcţie de răspundere. 

Pe lângă asta, exista o dorinţă de anonimitate, de a 
lăsa în urmă cine şi ce fusese el. Lawrence a manifestat 
această dorinţă cel mai deschis în decizia de a-şi schimba 
numele - întâi în John Hume Ross şi, apoi, în Thomas 
Edward Shaw -, dar fenomenul a îmbrăcat şi o formă mai 
subtilă, ca un fel de spălare pe mâini psihologică. În singura 
menționare, foarte scurtă de altfel, a Conferinţei de la 
Cairo, în Cei şapte stâlpi ai înțelepciunii, Lawrence a scris 
că Churchill „a îndreptat toată încâlceala” din Orientul 
Mijlociu, îndeplinind promisiunile Marii Britanii faţă de arabi 
„în literă şi spirit (acolo unde a fost omeneste posibil), fără 
a sacrifica vreun interes al Imperiului nostru sau vreun 
interes al popoarelor în cauza”.“2 Cunoscând pe deplin 
conţinutul acelor promisiuni şi scriind într-o perioadă când 
Siria, atât de dragă lui, rămânea sub controlul Franţei, este 
imposibil ca Lawrence să fi crezut în veridicitatea afirmației 
lui. De asemenea, ţinând seama de tot ceea ce conţin 
paginile cărţii, este foarte greu sa interpretăm subtitlul 
Celor şapte stâlpi ai înțelepciunii - „Un triumf” -, drept 
altceva decât o luare în zeflemea a propriei persoane. 

Totuşi, a pune punct tuturor lucrurilor care se 
întâmplaseră, astfel încât să nu trebuiască să se mai 
gândească la ele, a fost poate şi o chestiune de 
supravieţuire personală. Din păcate, este evident, în multe 
dintre scrisorile trimise de Lawrence după război prietenilor 
lui, precum şi în comentariile pe care le-a făcut pentru 
biografii săi contemporani, că Lawrence prezenta multe 
dintre simptomele „nevrozei de război” (shell shock), cum 
era cunoscută afecțiunea în acea vremea, sau stres 


posttraumatic, cum apare în terminologia de specialitate 
astăzi. Pentru tot restul vieţii, Lawrence a suferit de 
coşmaruri recurente, a trecut prin crize de gravă depresie 
psihică - uneori, gândindu-se chiar la sinucidere - şi, 
treptat, s-a rupt de mulţi dintre prietenii lui de dinainte, în 
dorinţa de a fi tot mai mult singur. 

E posibil ca Lawrence să fi fost predestinat pentru 
aceste chinuri sufleteşti continue determinate de faptele lui 
pe câmpul de luptă. Copil fiind, fusese obsedat de 
povestirile de la Curtea Regelui Arthur şi de codul 
cavaleresc, visase să ducă o viaţă eroică. În realitatea 
războiului însă, Lawrence văzuse oameni spulberati în 
fărâme, adesea prin propriile lui acţiuni, lăsase în urma lui 
răniţi în ghearele morţii şi ordonase uciderea unor 
prizonieri. Exact ca orice om inteligent, înaintea lui sau 
după el, ceea ce Lawrence descoperise pe câmpul de luptă 
era că, în ciuda unor momente de eroism, care apar cu 
adevărat, pe ansamblu experienţa acumulată în război, 
acea abrutizare neîncetată, zi de zi, era complet în antiteză 
cu conceptul unei vieţi eroice. 

De asemenea, edificatoare pentru dorinţa lui Lawrence 
de anonimitate au fost şi împrejurările publicării cărţii Ce; 
şapte stâlpi ai înțelepciunii. În 1922, a publicat doar opt 
exemplare ale memoriilor lui de război pentru prietenii 
apropiaţi, dar când zvonul despre apariţia cărţii s-a 
răspândit, Lawrence a fost îndemnat insistent să o publice 
într-un tiraj mare. Compromisul lui a fost să editeze un 
număr de două sute de exemplare, cu textul cumva 
prescurtat, al celor Sapte stâlpi ai înțelepciunii in 1926, 
împreună cu o variantă mult mai scurtă, într-un tiraj de 
masă, intitulată Revolta în deşert. Din aceste cărţi, 
Lawrence ar fi putut să se îmbogăţească, dar el a donat 
toate câştigurile din drepturile de autor de la Revolta în 
deşert, care a avut un succes imens, unei societăţi de 
caritate a RAF şi a refuzat să mai publice, pe timpul vieţii, 
vreo altă ediţie a cărţii integrale Cei șapte stâlpi ai 
înțelepciunii. 

Deşi, în mod public, îşi denigra opera tratând-o drept 
un fleac, Lawrence a mărturisit unui prieten că spera în 
sinea lui ca aceste memorii să îşi găsească un binemeritat 


loc printre cele mai bune cărţi ale literaturii engleze. Sub 
acest aspect, avea să fie deceptionat. În realitate, Cei şapte 
stâlpi ai înțelepciunii reprezintă o carte fabulos de inegală, 
episoadele ocazionale de lirism înălţător şi uimitoarele 
reflecţii psihologice fiind prea adesea înghiţite de lungi 
disertatii despre topografie, o sumedenie de toponime 
locale şi personaje trecătoare, care riscă să-l pună în 
încurcătură pe cititor. În ciuda elogiilor strălucite si 
insistente ale multora - în mod cert, Lawrence are marele 
merit de a fi unul dintre primii scriitori moderni care au 
redat cu stoicism realităţile groteşti ale războiului -, Ce; 
şapte stâlpi ai înțelepciunii reprezintă una dintre acele cărţi 
care, aşa cum recunoaşte chiar şi un critic elogios, „este 
mai adesea lăudată decât citită”. 

După ce prima lui tentativă de a dispărea în RAF, sub 
numele de „aviatorul Ross”, a eşuat - a fost repede 
demascat de către presa britanică -, Lawrence s-a înrolat în 
Royal Tank Corps, sub numele de T. E. Shaw, după care s-a 
transferat înapoi la RAF, în 1925. În următorul deceniu, a 
ocupat o serie de funcţii neînsemnate în cadrul aviaţiei 
militare - timp de aproape un an a lucrat ca simplu 
funcţionar la o bază izolată a RAF în India -, dar totodată şi- 
a folosit pasiunea pentru mecanică în proiectarea unei noi 
generaţii de ambarcaţiuni de salvare militare de mare 
viteză. În 1929, şi-a cumpărat o căsuţă în zona rurală a 
Dorsetului, Clouds Hill, situată doar la un kilometru şi 
jumătate de Bovington Camp unde servise în unitatea de 
tancuri a Royal Tank Corps, iar acest loc a devenit refugiul 
lui în fata presei şi a publicului, care continuau să il 
asalteze. Deşi a continuat să scrie - în 1928, Lawrence a 
redactat o povestire a serviciului său militar de după război, 
The Mint (Matricea), urmată de o traducere din Odiseea de 
Homer -, cea mai mare parte a timpului era consacrată 
îndatoririlor lui militare categoric prozaice, cu ore de răgaz 
în care se plimba cu o motocicletă Brough, la care ţinea 
enorm, pe meleagurile de ţară englezeşti sau în care citea 
cu aviditate la Clouds Hill. Deşi unii biografi susţin că 
această perioadă din viaţa lui Lawrence a fost deosebit de 
productivă şi de interesantă, este greu să faci abstracţie de 
imaginea unui om trist şi retras, cu un cerc de prieteni şi 


cunoştinţe diminuându-se constant până n-au mai rămas 
decât câţiva apropiaţi, iar cu mulţi dintre aceştia 
nemaipăstrând legătura decât prin mesaje ocazionale din 
partea lui Lawrence, explicând de ce nu putea să se vadă 
cu ei. „Te rog prezintă umilele mele scuze doamnei S. F. 
(Newcombe)”, îi scria el lui Stewart Newcombe în februarie 
1929, după ce nu dăduse curs promisiunii de a le face o 
vizită, cum fusese stabilit. „S-a întâmplat ceva rău cu 
lucrările, şi nu mă simt în stare să mă mobilizez ca să mă 
arăt în lume.” 

Cu tot dinadinsul, Faysal Hussein a insistat să aibă o 
întâlnire fata în fata cu Lawrence. In timpul unei vizite de 
stat în Anglia în 1925, Faysal, de-acum rege al Irakului, si 
Lawrence au participat la un dejun la reşedinţa unui 
politician. S-a dovedit o revedere destul de stângace, cei 
doi vechi camarazi de arme nemaiavând, se pare, ce să-şi 
spună unul celuilalt, iar Lawrence fiind indispus de felul 
cum gazda lor invoca mereu „vremurile frumoase de 
odinioară”. „M-am schimbat”, i-a scris Lawrence confidentei 
lui, Charlotte Shaw, după aceea, „iar acel Lawrence care 
obişnuia să iasă în lume şi să fie prietenos şi familiar cu 
acest gen de oameni a murit. E chiar mai rău decât dacă ar 
fi mort. E un străin pe care l-am cunoscut cândva.” 72 

În timpul unei alte vizite oficiale, în 1933, regele Faysal 
a trebuit să se bizuie pe relaţiile lui din armata britanică, 
pentru a-i ordona, cum s-ar spune, „soldatului Shaw” să 
vină la o întâlnire cu el. 

La începutul anului 1935, Lawrence a decis să se 
retragă din RAF, chiar dacă se gândea cu groază la zilele 
lungi şi anoste care se aşterneau în faţa lui. Temerile lui s- 
au dovedit corecte. Aşa cum îi scria din Clouds Hill unui 
prieten, în 6 mai, la doar două luni de la pensionare, „în 
prezent, sentimentul este de totală stupoare. Imi imaginez 
că frunzele se simt probabil la fel, după ce au căzut din 
copacul lor şi până mor. Să sperăm că nu aceasta va fi 
starea mea în permanenta”.22 

Şi nu avea să fie. Exact peste o săptămână, în 
dimineaţa de 13 mai, Lawrence s-a dus cu motocicleta la 
Bovington Camp ca să trimită o telegramă. La întoarcere, la 
doar câteva sute de metri de Clouds Hill, a cotit brusc ca să 


evite doi băieţi care mergeau cu bicicleta pe drumul îngust. 
Agatand roata din spate a uneia dintre biciclete, a pierdut 
controlul motocicletei şi s-a răsturnat, lovindu-se cu capul 
de asfalt. Suferind răni grave la creier, Lawrence a zăcut în 
comă la spitalul din Bovington Camp timp de şase zile, 
înainte de a muri, devreme în dimineaţa de 19 mai 1935. 
Avea patruzeci şi şase de ani. 

Printre cei care au purtat coşciugul pe umeri la 
înmormântare, au fost vechii lui prieteni Ronald Storrs şi 
Stewart Newcombe, în timp ce în rândurile asistenţei 
îndoliate s-au numărat Winston Churchill şi poetul Siegfried 
Sassoon. Cu acel prilej, regele George al V-lea i-a trimis un 
mesaj fratelui mai mic al lui Lawrence, care mai era în 
viaţă, Arnold. „Numele fratelui dumitale va dăinui în istorie, 
iar Regele cu gratitudine recunoaşte deosebitele servicii 
aduse de el în slujba ţării sale.” 

Elogiul funebru rostit de Churchill a fost mai expansiv: 
„Eu îl consider drept unul dintre cei mai mari oameni din 
timpul nostru. Nu văd egalul lui altundeva. Teamă mi-e că, 
oricât de mult vom avea nevoie, niciodată nu vom mai 
vedea un altul ca el pe lume.” z 

Este uşor de desluşit în ultima frază a lui Churchill o 
aluzie la noul pericol care, în 1935, se profila deja în 
Europa: ascensiunea Germaniei naziste. Dacă Churchill îşi 
imagina totuşi că Lawrence, presupunând că ar mai fi trăit, 
ar fi putut juca un rol esenţial în înfruntarea acelui pericol, 
cu siguranţă greşea. Aşa cum Lawrence însuşi încercase de 
atâţia ani să spună tuturor, omul cu ochi albaştri, care 
fusese „războinicul din deşert”, dispăruse de pe scenă de 
multă vreme deja, pierdut în primul mare cataclism din 
secolul al XX-lea. 

Cuvinte de mulţumire 


Tematica vastă a acestei cărţi a impus cercetări în 
aproximativ douăzeci de arhive guvernamentale şi colecţii 
private de pe trei continente. Ar fi fost o sarcină absolut 
insurmontabilă, fără grupul foarte competent de istorici şi 
cercetători, care m-au asistat în diferite moduri. Printre 
aceştia, se numără Tara Fitzgerald, Claire Flack, Lars 
Luedicke, Frederic Maxwell, Andrea Minarcek, Kevin 
Morrow, Eamonn O'Neill si Anna Van Lenten. Dintre ei, 
trebuie sa îi mulţumesc în mod deosebit lui Kevin Morrow, 
care, pe lângă călătoriile de documentare pe care le-a 
întreprins pentru mine în California şi Israel, a coordonat, 
de asemenea, activitatea de colectare, organizare şi 
traducere a materialelor de arhivă din limba franceză şi 
germană; sunt sigur că, fără ajutorul lui, aş fi încă 
împotmolit în acest proiect. 

Aş vrea, de asemenea, să le mulţumesc curatorilor şi 
administratorilor diverselor arhive şi colecţii private, cărora 
le-am solicitat asistenţa pe parcursul acestui proiect, toţi 
dovedindu-se, fără excepţie, îndatoritori şi generoşi cu 
timpul şi sfaturile lor. Deşi voi menţiona doar pe câţiva 
dintre cei care m-au ajutat, aş vrea să le mulţumesc în mod 
special următoarelor persoane: Debbie Usher de la Middle 
East Centre, St. Antony's College, Oxford; Liz Gray, David 
Pfeiffer şi Eric Van Slander de la National Archives and 
Records Administration, Washington, D.C.; Marion 
Freudenthal si llonit Levy de la NILI Museum, Zichron 
Yaakov; Alex Rankin de la Boston University; Carol 
Leadenham de la Hoover Institution, Stanford Universiy; si 
Lynsey Robertson de la Churchill Archives Centre, 
Cambridge University. Se cuvine, de asemenea, sa il 
amintesc pe Howard Diamond impreuna cu angajatii de la 
National Climatic Data Center din cadrul National Oceanic 
and Atmospheric Administration, care s-au dedicat misiunii 
de a descoperi cand ar fi fost cel mai probabil ca o furtuna 
de nisip sa fi lovit Beersheba la inceputul lunii ianuarie 
1914. 


Deşi intenţia mea în această carte a fost să consult cât 
mai multe surse documentare originale cu putinţă, există 
doi autori cărora le rămân în mod special îndatorat. 
Cercetările mele în privinţa lui Curt Prufer ar fi durat infinit 
mai mult timp - şi, de fapt, ar fi rămas oricum incomplete -, 
fără munca de pionierat a profesorului Donald McKale de la 
Clemson University şi cele două lucrări capitale ale sale: 
Curt Prufer şi War by Revolution. Doresc, de asemenea, să 
îi mulţumesc profesorului McKale pentru amabilitatea de a- 
şi fi rezervat timp să citească o versiune mai veche a cărţii 
şi pentru comentariile sale foarte utile. În al doilea rând, 
autorul oricărei cărţi în care T. E. Lawrence este o prezenţă 
semnificativă se cuvine să recunoască meritele de 
deschizător de drumuri pe care le-a avut Jeremy Wilson cu 
biografia sa autorizată, Lawrence of Arabia. Deşi, cu 
respectul de rigoare îmi exprim dezacordul cu domnul 
Wilson în privinţa câtorva aspecte ale acţiunilor lui 
Lawrence în Arabia, rămân profund îndatorat extraordinarei 
activităţi de cercetare ştiinţifică pe care a efectuat-o 
referitor la Lawrence şi care ne-a fost de un imens ajutor 
nouă, celor care am păşit pe urmele lui. 

Am beneficiat, de asemenea, pentru acest proiect de 
un mic grup de specialişti şi referenti care au citit 
manuscrisul, unii urmărind acurateţea istorică, iar alţii mai 
degrabă aspectele de ordin stilistic. În prima categorie, pe 
lângă Donald McKale, vreau să le mulţumesc sincer lui 
Roberto Mazza de la Northern Illinois University şi lui 
Thomas Goltz de la Montana State University, ambii fiind 
extrem de generosi cu timpul lor şi profund pertinenti cu 
sugestiile lor. In cea de-a doua categorie, vreau sa le 
mulţumesc prietenilor mei Michael Fields, Wilson Van Law şi 
Seth McDowell, care s-au luptat vitejeşte cu o ciornă iniţială 
problematică a cărţii, şi în mod cu totul special lui Frances 
Shaw, care, fără să se plângă, a mai îndurat alte câteva 
bruioane. De asemenea, în această categorie trebuie să îl 
includ pe minunatul meu agent şi prieten drag, Sloan 
Harris, de la International Creative Management Partners, 
un om care ştie întotdeauna cum să îmbine dificila sarcină 
de a încuraja şi de a fi exigent în acelaşi timp. 


În sfârşit, deşi nu ţin minte să se mai fi întâmplat aşa 
ceva cu niciuna dintre cărţile pe care le-am scris, îmi 
amintesc încă exact momentul când s-a produs geneza 
acestei lucrări: în timpul unei conversații la cină cu bunul 
meu prieten şi editor, Bill Thomas, în iarna anului 2008. 
Cred că amândoi ne-am dat seama imediat că aceasta era 
cartea pe care aveam nevoie să o scriu - de fapt, mă 
pregătisem cumva să o scriu pe parcursul carierei mele de 
jurnalist - şi chiar dacă de atunci, l-am mai bodogănit 
uneori pe Bill, când aveam dificultăţi în redactare sau 
documentare, îi sunt pe veci recunoscător pentru 
entuziasmul, răbdarea si diligenta pe care mi le-a arătat în 
ultimii ani, în vederea fructificării depline a proiectului. Aş 
vrea, de asemenea, să le mulţumesc tuturor membrilor 
personalului de la Doubleday, pentru că au tolerat prezenţa 
mea semipermanentă în birourile lor timp de câteva luni, 
până s-a încheiat procesul de verificare a datelor, redactare 
şi corectură a cărţii, în special Melissei Danaczko şi Coraliei 
Hunter pentru solicitudinea lor generoasă cu care au 
acceptat atât ciudateniile mele privind munca de cercetare, 
cât şi nepriceperea mea în lucrul cu computerul. 

Şi, la sfârşit, vreau să le mulţumesc tuturor prietenilor 
şi rudelor mele care au dat dovadă de atâta ingaduinta 
când am anulat întâlniri, nu am sunat la telefon şi, în 
general, am lipsit din preajma lor în ultimii cinci ani. Acum, 
când am terminat cartea, îmi propun să fiu pe viitor mult 
mai atent ca prieten şi membru al familiei mele. 


Note 


Deşi am folosit în această carte o foarte mare varietate de 
materiale de arhivă şi surse secundare, câteva dintre 
aceste documente, legate în mod special de personajele 
principale ale cărţii s-au dovedit extrem de valoroase. În 
ceea ce priveşte materialele de arhivă, acestea sunt 
jurnalele lui Aaron Aaronsohn (NILI Museum and Archives, 
Israel); jurnalele lui Curt Prufer (Hoover Institution, Stanford 
University); memoriile nepublicate ale lui William Yale 
(Boston University); şi documentele din perioada Primului 
Război Mondial ale Ministerului de Externe britanic şi ale 
Cabinetului de Război (National Archives, Kew, England). 
Intrucât unele dintre aceste documente au fost 
desecretizate pe parcursul ultimului deceniu, pentru 
anumite aspecte ale cărţii am avut ocazia de a folosi 
materiale care nu fuseseră disponibile anterior. 

In plus, îi sunt îndatorat lui Donald McKale pentru 
biografia sa Curt Prufer: German Diplomat from the Kaiser 
to Hitler (Curt Prufer: diplomat german, de la Kaiser la 
Hitler), care reprezintă una dintre puţinele surse de 
informare pentru prima parte a vieţii lui Curt Prüfer. În ceea 
ce îl priveşte pe T. E. Lawrence, cartea lui John Mack, A 
Prince of Our Disorder: The Life of T. E. Lawrence (Un print 
al nelinistii noastre: Viata lui T. E. Lawrence), constituie cel 
mai incisiv portret psihologic care i s-a facut vreodata lui 
Lawrence. Mai presus de toate, îi sunt recunoscător cu 
precădere lui Jeremy Wilson, pentru biografia sa autorizată, 
Lawrence of Arabia (Lawrence al Arabiei); graţie cercetării 
exhaustive întreprinse de Wilson, lucrarea sa rămâne 
punctul de pornire pentru orice studiu academic despre 
Lawrence. 

M-am bazat, de asemenea, pe o serie de alte materiale 
primare şi secundare pentru fundalul istoric privind anumite 
aspecte din carte - bunăoară, Germania dinainte de război - şi 
am menţionat, în notele corespunzătoare de la sfârşitul cărţii, 
sursele pe care le-am considerat deosebit de utile. 


ABREVIERI FOLOSITE ÎN NOTE 


William Yale Papers, Boston University 


GLLD George Lloyd Papers, Churchill College 
HO [Hoover Institution, Stanford University 


MSP Mark Sykes Papers, Middle East Centre, St. Anthony’s 
College 
) 


NARA National Archives (SUA 
PAAA Arhivele Politice ale Ministerului de Externe German, 
Berlin (Politisches Archiv des Auswartigen Amtes) 


National Archives (anterior Public Records Office), 
Marea Britanie 

